APUNCHIJ JESUCRISTOMANTA ALLI 
HUILLANATA 


SAN MATEO HUILLAN 


Apunchij Jesucristopaj ñaupa yayacunamanta 


(Lc. 3.23-38) 
l I Cai shuticunaca Apunchij Jesucristopaj ñaupa yaya- 
cunamantami huillan. Paica Davidpaj Abrahampaj 


huahua huahuami. 2 Abrahampaj huahuami Isaacca carca. 
Isaacpaj huahuami Jacoboca carca. Jacobopaj huahuacunami 
Judapish caishuj huauquicunapish carca. 3 Judapaj huahua- 
cunami Farespish Zarapish carca. Paicunapaj mamaca Ta- 
marmi carca. Farespaj huahuami Esromca carca. Esrom- 
paj huahuami Aramca carca. 4 Arampaj huahuami Aminadabca 
carca. Aminadabpaj huahuami Naasonca carca. Naason- 
paj huahuami Salmonca carca. 5 Salmonpaj huahuami Boozca 
carca. Boozpaj mamami Rahabca carca. Boozpaj huahuami 
Obedca carca. Obedpaj mamami Rutca carca. Obedpaj 
huahuami Isaica carca. 6 Isaipaj huahuami jatun mandaj 
Davidca carca. Davidca Uriaspaj huarmipimi Salomontaca 
charirca. 

7 Salomonpaj huahuami Roboamca carca. Roboampaj 
huahuami Abiasca carca. Abiaspaj huahuami Asaca carca. 
8 Asapaj huahuami Josafatca carca. Josafatpaj huahuami 
Joramca carca. Jorampaj huahuami Uziasca carca. 9 Uziaspaj 
huahuami Jotamca carca. Jotampaj huahuami Ajasca carca. 
Ajaspaj huahuami Ezequiasca carca. 10 Ezequiaspaj hua- 
huami Manasesca carca. Manasespaj huahuami Amonca 
carca. Amonpaj huahuami Josiasca carca. 11 Josiaspaj hua- 
huacunami Jeconiaspish caishuj huauquicunapish carca. Pai- 
cuna causai punllacunami Israelcunataca* Babilonia shuti 
llajtaman pushashca carcacuna. 

12 Babilonia llajtaman pushashca q'uipami Jeconiasca 
Salatiel shuti huahuata charirca. Salatielpaj huahuami Zoro- 
babelca carca. 13 Zorobabelpaj huahuami Abiudca carca. 
Abiudpaj huahuami Eliaquimca carca. Eliaquimpaj hua- 

huami Azorca carca. 14 Azorpaj huahuami Sadocca carca. 
Sadocpaj huahuami Aquimca carca. Aquimpaj huahuami 
Eliudca carca. 15 Eliudpaj huahuami Eleazarca carca. Elea- 
zarpaj huahuami Matanca carca. Matanpaj huahuami Jaco- 
boca carca. 16 Jacobopaj huahuami Joseca carca. Chai Josemi 
Mariapaj cusaca carca. Mariami Jesuspaj mamaca carca. 
Jesusmi Quishpichij Cristo shutica. 

17 Chashnami ñaupa yaya Abrahammanta ñaupa yaya David 
causai punllacamaca chunga chuscu yayacuna carca. Shinalla- 
taj David causai punllamanta Israelcunata Babilonia llajta- 
man pushashca punllacamaca cutin chunga chuscu yayacuna- 
mi carca. Babiloniaman pushashca punllamanta Quishpichij 
Cristo huacharingacamaca cutin chunga chuscu yayacunami 
carca. 


Apunchij Jesucristo huacharishcamanta 
(Lc. 2.1-7) 

18 Apunchij Jesucristoca cashnami huacharirca. Paipaj 
mama Mariaca Josehuanmi cazaranapaj ari ninacushca carca. 
Paicuna manaraj cazarajpimi, Diospaj Samai Espiritumanta 
Mariaca chichu ricurirca. 19 Paipaj cusacana Joseca alli 
runa cashpami, Mariata shujtajcunapaj ñaupajpi mana pin- 
gachisha nishpa paita huashalla shitasha nicurca. 20 Chashna 
yuyacujpi Dios cachashca shuj angelmi ñapish Joseman muscui- 
pi ricurishpaca nirca: 

—Ñaupa yaya Davidpaj churi* José, ama mana cazarasha 
nishpa manchaichu, Mariahuanca cazaraillari. Paipi hua- 
hua tiyarishcaca Diospaj Samai Espiritumantami ricurin. 
21 Paica shuj churita huachangami. Chai huahuataca JESUS 
shutita shutichingui. Paimi paipaj cajcunata juchacunamanta 
quishpichinga— nirca. 

22 Tucui caicunaca ñaupa huillajta* Dios huillachishca 
pajtachunmi chashna tucurca: 


23 C'arihuan manaraj chayarinacushca huarmi chichushpa 
c'ari huahuata huachangami. Paipaj shutica Emanuelmi 
canga— nishcami. 


Cai shutica “Dios ñucanchijhuanmi” nisha ninmi. 

24 José rijcharishpaca Dios cachashca angel paita nishca 
shina rurashpami Mariahuan cazararca. 25 Chashna caza- 
rashpapish María paipaj punta churita huachangacamaca 
mana chayarircachu. Ña huachajpica chai huahuataca JESÚS 
shutitami shutichirca. 


Yachaj runacuna huahua Jesusta ricugrishcamanta 


2 I Judea llajtapi tiyaj Belén pueblopi Jesús huachari 
punllacunaca Herodes shuti runami chai llajtataca man- 
dacurca. Chai punllacunapimi inti llujshin ladomanta 
yachaj runacunaca Jerusalén puebloman shamurca. 2 Pai- 
cunami tapurca: 

—ĮĪsraelcunata* mandangapaj huacharishca huahuaca 
¿maipitaj? Inti llujshin ladopimi pai huacharishcata huillaj 
luzerota ricurcanchij. Chaimantami paita adorangapaj sha- 
murcanchij— nircacuna. 

3 Chashna nijta uyashpaca mandaj Herodesca achcatami 
mancharirca. Shinallatajmi Jerusalenpi causaj tucui gente- 
cunapish mancharirca. 4 Chashna mancharishpa Herodesca 
Israel curacunata mandaj curacunatapish* mandashcacu- 
nata Israelcunaman yachachijcunatapish* cayachishpaca: 

—Quishpichij Cristoca ¿maipitaj huacharinga nin?— nishpa 
tapurca. 

5 Chashna tapujpi paicunaca nirca: 

—TJudea llajtapi tiyaj Belén pueblopimi huacharinga ninmi. 
Ñaupa huillajca* cashnami quillcashca: 


6 Juda llajtapi tiyaj Belenlla, Judapi mandajcunapuraca 
mana yallitaj uchillachu cangui. Canmantamari shuj 
mandajca llujshinga. Paimi ñuca llajta Israelcunataca 
michij shina ricunga ninmi— nircacuna. 


7 Shina nijpi Herodesca chai yachaj runacunata pacalla 
cayashpa: 

—¿Ima punllamantataj chai luzerotaca ricurcanguichij?— 
nishpami alli alli tapurca. 8 Chashna tapushpa chai yachaj 
runacunata Belénman cachacushpa nirca: 

—Richij, huahuata alli mashcagrichij. Huahua ricurijpica, 

ñucapish paita adoranaman ringapaj huillaj shamunguichij— 
nishpa cacharca. 

9 Mandaj Herodes chashna nijta uyashpa yachaj runa- 
cunaca rircallami. Paicuna ñanta ricujpica inti llujshin ladopi 
ricurishca luzerollatajmi cutin ñaupashpa rirca. Chai luzero- 
ca maipimi huahua carca, chai jahuapimi shayarirca. 10 Pai- 
cunaca chai luzerota ricushpaca achcatami cushicurcacuna. 
iI Ña huasiman yaicushpaca huahuata mama Mariandij- 
tami ricurcacuna. Chashna ricushpaca huahuapaj ñaupajpi 
cungurishpa adorarcacunami. Chai paicuna apamushcacunata 
pascashpa curita, inciensota, mirra* nishca mishquiman ashna- 
cujtapish huahuaman curcacunami. 12 Paicunaman muscuipi: 

—Herodespajman ama tigranguichij— nishpa Dios hui- 
llashcamantami paicunapaj llajtamanca shujtaj ñanta 
tigrarcacuna. 


Egipto llajtaman miticushpa rishcamanta 


13 Ña chai yachaj runacuna rishca q'uipami Dios cachashca 
angelca ñapish Joseman muscuipi ricurishpaca: 

— Jatari, huahuata mamandij pushashpa Egipto llajtapi 
miticugrichij. Chai llajtapica ñuca cutin canman huillanga- 
cama causacugrichij. Herodesca huahuata huañuchingapaj 
mashcangami— nirca. 

14 Chashna nijpimi Joseca rijcharishpa jatarishcahuan 
chai tutallataj huahuata mamandij Egiptoman pushashpa rir- 
ca. i5 Herodes huañungacamami chai llajtapica causar- 
cacuna. “Egipto llajtamantami ñuca Churitaca cayarcani” 
nishpa ñaupa huillajta Dios huillachishca pajtachunmi chashna- 
ca tucurca. 


Mandaj Herodes huahuacunata huañuchichishcamanta 


16 Herodesca chai yachaj runacuna paita umashcata ya- 
chashpaca achcatami p'iñarirca. Chashna p'iñarishpami 
manaraj ishqui huatata charij tucui c'ari huahuacunataca 
Belén pueblopi, muyundij llajtacunapipish huañuchichirca. 
Chaitaca yachaj runacunata tapushca punllamanta yuya- 
rishpami chashnaca rurarca. 17 Ñaupa huillaj* Jeremias hui- 
llashca pajtachunmi chashna tucurca. Paica nishcami: 

18 Ramá shuti pueblopi sinchita caparishpa ai nishpa 
huacashca uyarinmi. Raquel shuti mamami paipaj hua- 
huacunamanta huacacun. Ama yalli huacaichu nijpipish 
huahuacuna huañushcamantaca mana upallanchu— nirca. 


19 Herodes ña huañushca q'uipami Dios cachashca angelca 
Egipto llajtapi Joseman muscuipi ricurishpaca: 

20 — Jatari, huahuata mamandij pushashpa Israel* llajta- 
man tigrai. Huahuata huañuchisha nijcunaca ñamari huañun— 
nirca. 

21 Shina nijpimi Joseca jatarishpa huahuata mamandij 
pushashpa Israel llajtaman tigramurca. 22 Chai llajtaman 
chayamushpaca: ‘“Herodespaj churi Arquelaomi Judea llaj- 
tataca mandacun” nijta uyashpami paica chai llajtaman ri- 
nataca mancharca. Muscuillapitaj huillashcamantami Joseca 
Galilea llajtaman rirca. 23 Chai llajtaman chayashpaca Na- 
zaret shuti pueblopimi causagrirca. ‘“‘Paica nazaret runami 
nishca canga” nishpa ñaupa huillajcuna Jesusmanta huillashca 
pajtachunmi chaipica causagrirca. 


Shitashca pambapi Bautizaj Juan huillashcamanta 
(Mr. 1.1-8; Lc. 3.1-9, 15-17; Jn. 1.19-28) 
I Chai punllacunami Bautizaj Juanca Judea llajtapi 
tiyaj shitashca pambapi huillashpa ricurirca. 2 Pai huilla- 
cushpa nirca: 
—Cancuna juchayuj cashcamanta llaquirishpa Diosman 
tigrarichij. Jahua pacha Diosca ñallami mandagrin— nirca. 
3 Ñaupa huillaj* Isaiasca Juanmantami cashna nirca: 


Shitashca pambapi shuj runa caparinmi: ‘“‘Quishpichij 
shamuna ñanta allichichij. Pai purina chaqui ñancuna- 
tapish allichichij” nishcami. 


4 Camellopaj* millmata rurashca churanatami Juanca 
churashca carca. Paipaj chumbillinapish carami carca. Pai- 
ca langosta* nishcatapish sacha chuspipaj mishquitapish mi- 
cujmi carca. 5 Juanpajmanca Jerusalén pueblomanta, Judea 
llajtamanta, Jordán shuti jatun larca yacu c'uchulla llajta- 
mantapish achcacunami pai huillashcata uyangapaj shamur- 

cacuna. 6 Chai shamujcunaca llaquirishpa juchacunata 
huillajpimi Juanca Jordán yacupi bautizarca*. 

7 Chashna bautizacujpimi tauca fariseocunapish* sadu- 
ceocunapish* bautizachun nishpa shamujta ricushpa Juan- 
ca paicunata rimarca: 

—įCulebra shina millai runacuna! Dios p'iñarishpa ñalla 
jatunta llaquichinamanta cancuna quishpirichunca ¿pitaj hui- 
llarca? 8 Cancuna juchayuj cashcamanta llaquirishpa Dios- 
man ña tigrarishcata alli ricuchunca allita ruraichij. 9 “Ñu- 
canchij ñaupa yayaca Abrahanmi” nishpa ama nirichijchu. 
Taita Dios munashpaca cai rumicunatapish Abrahampaj 
huahua huahuacunata rurai tucunmi. 10 Yurata sapimanta 
urmachingapaj hachataca yura sapipi ña churashcami. Mana 
p'ucuj yuracunataca tucui urmachishpa ninapi shitashpa rupa- 
chingami. I! Cancuna juchayuj cashcamanta lIlaquirishpa 
Diosman tigrarijpimi, ñucaca cancunataca yacupi bautizasha. 
Ashtahuanpish ñucapaj q'uipa shamujca Diospaj Samai Espi- 
rituhuan ninahuanmi cancunataca bautizanga. Ñucapaj q'uipa 
shamujca ñucata yalli imatapish rurai tucujmi. Chashna 
cajpi ñucaca paipaj chaquimanta pargatillatapish mana sur- 
cuipajmi cani. 12 Paica cai pachapi causajcunataca trigomanta 
ujshata llujshichij shinami ñalla ch'icanyachinga. Allicuna- 
taca trigota huasipi huaquichij shinami ruranga. Millaicuna- 
taca ujshata shinami mana huañuj ninapi rupachinga— nirca. 


Jesusta bautizashcamanta 
(Mr. 19-11; Lc. 3.21-22) 

13 Chai punllacunami Juan bautizachun* nishpa Jesusca 
Galilea llajtamanta Jordán yacuman shamurca. 14 Chashna 
shamujpi Juanca mana bautizasha nishpami: 

—¿Imapajtaj ñucapajmanca shamungui? Ashtahuanpish 
canmari ñucata bautizana cangui— nishpa jarcasha nirca. 

15 Shina nijpi Jesusca: 

—Cunanca bautizaillari. Ñucanchijca Taita Dios tucui 
munashcatami rurana canchij— nijpi, Juanca ari nishpa 
Jesusta bautizarca. 

16 Na bautizashca q'uipaca yacumanta Jesús llujshicujpi, 
ñapish jahua pacha pascarijpi Diospaj Samai Espiritutaca 

paloma shina paipaj jahuaman uriyamucujtami Jesusca ri- 
curca. 17 Ñapish jahua pachamantaca : 

—Caimi ñuca c'uyashca Churi, paimi ñucataca achcata 
cushichin— nishpa rimashcapishmi uyarirca. 


Diabloca caita chaita rurai nishpa Jesusta 
bandachisha nishcamanta 
(Mr. 1.12-13; Lc. 4.1-13) 
4 | Ña bautizashca* q'uipami diablo caita chaita rurai 
nishpa pandachisha nichun Diospaj Samai Espirituca 
Jesustaca shitashca pambaman pusharca. 

2 Chai shitashca pambapimi Jesusca chuscu chunga punllata 
tutandij ayunarca*. Chai q'uipaca yaricachircami. 3 Chaipimi 
pandachij diabloca Jesuspajman shamushpaca: 

—Can Diospaj Churi cashpaca, cai rumicunata tanda tucu- 
chun niari— nirca. 

4 Shina nijpi Jesusca: 

—Dios Quillcachishcapica*: ‘“‘Runacunaca mana tanda- 
llahuanchu causan, ashtahuanpish Dios tucui rimashcacuna- 
huanpishmi causan” ninmi— nirca. 

5 Chashna nijpi Dios agllashca Jerusalén pueblopi tiyaj 
Diosta adorana huasi* jahua puntapi diabloca Jesusta churar- 
ca. 6 Chaipi churashpaca: 

—Canca Diospaj Churi cashpaca, caimanta ucuman 
huashicui. Dios Quillcachishcapica ninmi: 


Diosca paipaj angelcunata canta ricuchun cachangami. 
Cambaj chaquicuna rumipi ama chugririchun paicunapaj 
maquipi cantaca charirangami ninmi— nirca. 


7 Shina nijpi Jesusca: 

—Dios Quillcachishcapica cashnapish ninmi: ““Cambaj 
jatun Diosta ama yangamanta caita chaita rurai nichu” nin- 
mi— nirca. 

8 Diabloca Jesusta cutin shuj jatun urcu jahuaman 
pusharca. Chaimantami cai pachapi tiyaj tucui llajtacunata, 
chaicunapi imalla tiyaj munanacunatapish Jesusman ricuchir- 
ca. 9 Chashna ricuchishpaca: 

—Can ñucata cungurishpa mañajpica, tucui caicunatami 
canmanca cusha— nirca. 

10 Shina nijpi Jesusca nirca: 

—Satanás*, caimanta anchui. Dios Quillcachishcapica : 
“Cambaj jatun Diosta cungurishpa mañangui, pai munashca- 
llata rurangui? ninmi— nirca. 

lI Jesus chashna nijpi diabloca rircallami. Chaipica Jesusta 
sirvingapaj ñapish angelcuna shamurcallami. 


Galilea llajtapi Jesús huillai callarishcamanta 
(Mr. 1.14-15; Lc. 4.14-15) 


12 Bautizaj Juan prezo tiyacun nijta Jesús uyashpaca, 
Galilea lajtamanmi rirca. 13 Paica Nazaret pueblopica ma- 
na saquirircachu, ashtahuanpish Capernaum pueblopimi cau- 
sagrirca. Chai puebloca Galilea shuti jatun cocha c'uchupimi 
carca. Chai cochaca Zabulón shuti, Neftalí shuti llajtacunapimi 
carca. 14 Jesusca ñaupa huillaj* Isaías huillashca pajtachun-- 


Ead 


mi chai pueblopi causagrirca. Naupa huillajca nircami: 


15 Zabulón llajta, Neftalí llajta, cochaman rina ñan 
c'uchupi Jordán yacu ch'imbanijpi tiyaj llajtapish, maipi 
mana Israelcuna* causan, Galilea llajta. 16 Cai llaj- 
tacunapi amsapi shina causajcunaca alli achijyachij 
luztami ricurcacuna. Huañuna manchaihuan amsa llaj- 
tapi causajcunataca achijyachij luzmi achijyachirca nish- 
cami. 


17 Capernaum pueblopi causagrishca punllamantami Jesus- 
ca cashna nishpa huillai callarirca : 

—Cancunaca juchayuj cashcamanta llaquirishpa Diosman 
tigrarichij. Jahua pacha Diosca ñallami mandagrin— nirca. 


Chalhuata japij chuscu runacunata Jesús cayashcamanta 
(Mr. 1.16-20; Lc. 5.1-11) 

18 Jesusca Galilea cocha patata puricushpaca, huauquindij- 
cunatami ricurca. Paicunaca shujca Simón shutimi carca, 
paillataj Pedro shutipish carca. Caishujca Andrés shutimi 
carca. Paicunaca chalhuata japijcuna cashpami, linchihuan 

cochapi chalhuata japicurcacuna. 19 Chashna japicujpi Jesus- 
ca paicunataca : 

—Ñucahuan jacuchij, cancunataca chalhuata japijcuna 
shinallataj gentecunata pushamujcuna cachun ñuca yacha- 
chishami— nirca. 

20 Jesús chashna nijpica linchicunata chaipi saquishcahuan 
paihuanca rircallacunami. 

21 Jesusca chaimanta ashata rishpaca cutin shujtaj huau- 
quindijcunatami ricurca. Paicunaca Zebedeopaj churicunami 
carca, shujca Jacobo, shujca Juan. Paicunaca yayahuanmi 
canoapi linchicuna lliquirishcata allichicurcacuna. Jesusca 
paicunatapish : 

—Nucahuan jacuchij— nishpa cayarca. 

22 Chashna cayajpica paicunapaj yayata canoandij sa- 
quishcahuan Jesushuan rircallacunami. 


Achca gentecunaman Jesús huillashcamanta 
(Lc. 6.17-19) 


23 Jesusca Galilea llajtapi tiyaj tucui pueblocunapimi Is- 
raelcuna* tandanacuna huasicunapi* yachachishpa purirca. 
Pai yachachicushpaca jahua pacha Dios ima shina manda- 
cushca alli huillanatami huillarca. Shinallataj ima ungüi- 
huan cajcunatapish, ima nanaihuan cajcunatapish tucuicu- 
natami alliyachirca. 24 Jesus chashna allita rurashcacunaca 
Siria shuti tucui llajtapimi uyarirca. Chashna uyarijpimi 
paicunapish ima ungüihuan cajcunatapish, ima nanaihuan 
huañucujcunatapish tucuicunata pushamurcacuna. Shina- 
llataj supai japishcacunatapish, uraticucunatapish, mana cuyu- 
rijta ruraj ungüihuan cajcunatapish Jesuspajman pushamujpi, 
paica tucuicunatami alliyachirca. 25 Chashna cajpi Galilea 
llajtamantapish Decápolis nishca Chunga Pueblocunamanta- 
pish Jerusalenmantapish Judea llajtamantapish Jordán yacu 
chimbanij llajtamantapish achca gentecunami Jesustaca cati- 
curcacuna. 


Urcu jahuapi Jesús yachachishcamanta 


I Jesusca chai tucui gentecunata ricushpaca urcu jahua- 
manmi rirca. Chaipi tiyarijpi paipaj yachacujcunaca pai- 

pajman tandanacumurca. 2 Chaipi Jesusca cashna nishpa 
yachachi callarirca: 


Maijanlla cushi cashcata Jesús huillashcamanta 
(Lc. 6.20-23) 


3 —Cushicuichij Diospajta mana yachashcamanta ashta- 
huan yachanata munajcuna. Jahua pacha Diosmi cancuna- 
taca mandacun. 

4 Cushicuichij llaquipi cashpa huacajcuna, cancunataca 
Taita Diosmi cushichinga. 

5 Cushicuichij alli shunguyujcuna, cai pachata cusha nish- 
cataca cancunamanmi Taita Diosca cunga. 

6 Dios munashca shina alli causanata yaricaihuan yacunai- 
huan shina munajcunaca cushicuichij. Cancuna alli causa- 
sha nishcataca Taita Diosca pajtachingami. 

7 Cushicuichij shujtajcunata llaquijcuna, cancunatapish 
Taita Diosca llaquingami. 

8 Cushicuichij shungupi ima mapa yuyaita mana charij- 
cuna, cancunami Diostaca ricunguichij. 

9 Cushicuichij p'iñanacushcata allichijcuna. Cancunataca 
Taita Diosca: “Ñuca huahuacunami canguichij” ningami. 

10 Dios munashca shina alli causacushcamanta llaqui- 
chijpipish cushicuichij. Jahua pacha Diosmi cancunataca 
mandacun. 

H Cancuna ñucata crishpa catishcamanta p'iñashpa millaita 
rimashpa, imatapish llullashpa llaquichijpipish cushicuichij. 
12 Cancunata chashna rurajpipish achcata cushicuichij. Taita 
Diosca cancunamanca jahua pachapimi allicunata achcata 
cunga. Ñaupa huillajcunatapish* shinallatajmi ñaupa yaya- 
cunaca llaquichircacuna— nirca. 


Cachi shina, luz shinami canguichij nishpa 
Jesús yachachishcamanta 
(Mr. 9.50; Lc. 14.34-35) 


13 Cancunaca cai pachapi causajcunapaj cachi shinami 
canguichij. Cachica ña mana cachiyujta rurashpaca, ña 
mana cachiyujta rurai tucunchu. Imapaj mana valinchu, 
ñanpi shitajpi sarurishpallami siringa. 

14 Cancunaca cai pachapi causajcunata achijyachij luz 
shinami canguichij. Urcu jahuapi tiyaj huasicunaca mana 
pacallachu. 15 Pipish lamparapi ninata japichishpaca, cajon 
ucupi urisingashpa churangapajca mana japichinchu. Ashta- 
huanpish huasi ucupi tucui tiyajcunata achijyachichun luz 
tiyachinapimi churan. 16 Shinallataj cancunapish shujtaj- 
cunapaj ñaupajpi luz achijyachij shina alli causaichij. Cancuna 
chashna allita rurashpa causacujta shujtajcuna ricushpaca, 
jahua pachapi caj cancunapaj Yayata allimari cangui nichun- 
cuna— nirca. 


Mandashcacunata Jesús yachachishcamanta 


17 Moisés mandashcatapish, ñaupa huillajcuna* yacha- 
chishcatapish anchuchij shamushcata ñucataca ama yuyan- 
guichijchu. Mana anchuchingapajchu shamurcani, ashta- 
huanpish pajtachingapajmari shamurcani. 18 Cai pachapish 
jahua pachapish manaraj tucurijpica, Taita Dios mandash- 
cacunapi tucui tiyaj pajtangacama shuj puntopish, shuj 
shimillapish mana chingaringachu. Chashnami canga. 
19 Chaimanta maijanpish cai mandashcacunapi nishcata asha- 
llatapish anchuchishpa shujtajcunatapish chashna rurachun 
yachachijpica, jahua pacha Dios maipi mandacunpica mana 
jatun nishcami canga. Ashtahuanpish cai mandashcacunapi 
nishcata cazushpa rurashpa shujtajcunatapish chaita rurachun 
yachachijca, jahua pacha Dios maipi mandacunpica jatun 
nishcami canga. 20 Cancunaman caita huillanimi: Cancu- 
naca mandashcacunata yachachijcunata*, fariseocunatapish* 
ashtahuan yalli allita rurashpa causaichij. Chashna cau- 
sashpallami jahua pacha Dios maipi mandacunmanca yai- 
cunguichij— nirca. 


Pitapish ama b'iñaichijchu nishpa Jesús 
yachachishcamanta 
(Lc. 12.57-59) 


21 Cancunaca ñaupa yayacunata cashna nijta uyashcan- 
guichijmi: “Ama huañuchingui. Maijanpish huañuchijtaca 
juezpajman pushashpa jatunta llaquichishcami canga” nish- 
cata. 22 Cunan ñucaca cancunataca cashnami nini: Pipish 

maijantapish p'iñajtaca juezpajman pushashpa jatunta Ila- 
quichishcami canga. Pipish maijantapish “upa muspa” nish- 
pa rimajtaca mandajcunapuralla tandanacushcami* jucha- 
chishpa jatunta llaquichinga. Pipish maijantapish c'amish- 
pa “animal” nishpa rimajca ucu pacha ninaman rina nishcami 
canga. 

23 Chaimanta canca Diosta adorana huasiman* paiman 
cungapaj imatapish apashpa, chaipi shujtaj canta p'iñacush- 
cata yuyarishpaca, 24 can cungapaj apashcata altar ñaupajpi 
saquishpa canta p'iñajhuan alli tucunamanraj ringui. Chaita 
rurashpaca cungapaj can apashcataca Diosman cunguilla. 

25 Maijan canta demandashpa juezpajman pushajpica, 
ñanta ricushparaj paihuan alli tucungui. Can mana chashna 
rurajpica, juezpajman canta chayachijpi, juezca soldadoman 
cujpi carcelpi churangami. 26 Canca tucui cullquita cungacama 
chaimantaca mana llujshinguichu. Chashnami canga— nirca. 


Mana huainayanachu nishpa Jesús yachachishcamanta 


27 Cancunaca: “Ama huainayangui” nishcata uyashcan- 
guichijmi. 28 Cunan ñucaca cancunataca cashnami nini: 
Maijanpish shujtaj huarmita ricushpa munajca paipaj shun- 
gupi paihuan ñami huainayan. 

29 Chashna cashcamanta cambaj alli lado ñahui canta 
juchapi urmachisha nijpica, surcushpa shitai. Cambaj aicha- 
manta shujllata surcushpa shitanami, canllataj ucu pachapi 
shitashca canapaj randica alli canga. 30 Shinallataj cambaj 
alli lado maquipish millaita rurachisha nijpica, p'itishpa shitai. 
Cambaj aichamanta shujllata p'itishpa shitanami, canllataj 
ucu pachapi shitashca canapaj randica alli canga— nirca. 


Huarmita mana shitanachu nishpa Jesús 
yachachishcamanta 
(Mt. 19.9; Mr. 10.11-12; Lc. 16.18) 


31 Ñaupaca cancunaca: “Maijanpish huarmita shitashpa- 
ca, firmata cuchun” nishcatami uyashcanguichij. 32 Cunan 
ñucaca cancunataca cashnami nini: Maijan cusapish huar- 
mita manapish huainayajpi yanga juchachishpa shitajpi 
shujtaj cusata japijpica, paimi huarmitaca huainayachin. 

Shinallataj maijan c'aripish cusa shitashca huarmihuan ca- 
zarajca huainayanmi— nirca. 


Diospaj shutita mana yanga rimanamanta 


33 Shinallataj ñaupa yayacunataca: “Imatapish rurasha 
nishpa jahua pacha nishcataca pajtachinami canguichij” 
nishcataca uyashcanguichijmi. 34 Cunan ñucaca cancunataca 
cashnami nini: Imamantapish jahua pacha nishpa ama 
rimaichijchu. Jahua pachaca Diospaj jatun tiyanami. 35 Ima- 
mantapish cai pacha nishpapish ama yanga rimaichijchu. 
Cai pachaca Diospaj chaqui sarunami. Jerusalén nishpa- 
pish ama yanga rimaichijchu. Jerusalenca jatun mandaj 
Diospaj pueblomari. 36 Nucatajchari imapish tucusha 
nishpapish ama yanga rimaichijchu. Cancunaca uma aj- 
chata shujllatapish yurajta yanata mana rurai tucunguichij- 
chu. 37 Imatapish ari nina cajpica, ari ninguichij. Mana 
nina cajpica, mana ninguichij. Imatapish yallihuan mira- 
chishpa rimana yuyaitaca diablomi cun— nirca. 

P'iñajbibish mana p'iñarinamanta 
(Lc. 6.29-30) 

38 “Maijan p'iñarishpa ñahuita surcujpica, paitapish 
ñahuita surcunami. Shinallataj quiruta surcujpica, paitapish 
quiruta surcunami” nishcatami ñaupaca uyarcanguichij. 39 Cu- 
nan ñucaca cancunataca cashnami nini: Maijan canta 
ima mana allita rurajpipish saquinguilla. Maijan canta 
quejadospi huajtajpica, caishuj ladopipish huajtachilla. 
40 Maijan canta camizata quichusha nishpa demandajpica, 
ponchotapish cushpa cachailla. 41 Maijan canta jacu caita 
ashacama apai nijpica, canca ashtahuan carucama apanguilla. 
42 Pipish canman imatapish mañajpica cunguilla. Pipish 
canta imatapish mañachi nijpica mañachinguilla, ama mi- 
tsangui— nirca. 

P'iñajcunatapish c'uyanami nishcamanta 
(Lc. 6.27-28, 32-36) 

4 Ñaupaca: “Cambaj alli rijsishcacunallata c'uyangui, 
canta p'iñajcunataca p'iñangui” nishcatapish uyashcangui- 
chijmi. 44 Cunan ñucaca cancunataca cashnami nini: Can- 

cunata p'iñajcunatapish c'uyanguichij. Cancunata millaita 
rimajcunatapish paica allimari nishpa parlanguichij. Can- 
cunata p'iñajcunapajpish allita ruranguichij. Cancunata 
millaita rimajcunamanta, llaquichijcunamantapish Taita 
Diosta mañanguichij. 45 Cancuna chashna allita rurash- 
paca, jahua pachapi caj cancunapaj Yayapaj huahuacunami 
canguichij. Paillatajmi allicunamanpish mana allicunaman- 
pish intita cun, shinallataj allita rurajcunamanpish mana 
allita rurajcunamanpish tamyata cachan. 46 Cancunata c'u- 
yajcunallata c'uyajpica, Taita Diosca ima allita mana 
cungachu. Impuestota* japijcunapish c'uyajcunataca c'u- 
yanllatajmi. 47 Cancunaca alli rijsishcacunallata ¿allillachu 
canguichij? nishpaca, ima allita mana ruranguichijchu. 
Chashna ruranataca Diosta mana cazujcunapish ruran- 
llatajmi. 48 Jahua pachapi caj cancunapaj Yaya ima shinami 
alli, shinallataj cancunapish alli caichij— nirca. 


Allita ruranata Jesús yachachishcamanta 


6 I Shujtajcuna ricuchun nishpalla Dios mandashcataca 
ama ruraichijchu. Shujtajcuna ricuchun nishpalla Dios 
mandashcata rurajpica, jahua pachapi caj cancunapaj 
Yayapish cancunaman ima allita mana cungachu. 2 Chai- 
manta canca imata mana charij huajchacunaman imata 
cushpaca, ama tucuicunaman parlarishpa puringui. Alli 
ricurisha nijcunallami Israelcuna* tandanacuna huasicunapi*, 
ñancunapipish chashna parlarishpa purincuna. Paicunaca 
shujtajcuna allimi nichunllami chashna ruran. Paicuna chash- 
na rurashcamantaca caillapitajmi allitaca japin. Chashnami 
tucun. 3 Imata mana charij huajchacunaman can cushcataca, 
cambaj huasi ucupi causajcunapish ama yachanman yuyash- 
pa cungui. 4 Can chashna pacalla cushcamantaca pacallata- 
pish ricuj cambaj Yayami tucuicunapaj ñaupajpi canmanca 
allita cunga— nirca. 


Taita Diosta ima shina mañanata Jesús 
yachachishcamanta 
(Lc. 11.2-4) 


5 Canca Taita Diosta mañacushpaca, ama chai alli ricuri- 

sha nijcuna shina mañangui. Paicunaca shujtajcuna ricu- 
chun nishpallami Israelcuna tandanacuna huasicunapi*, ñan 
muyurincunapipish shayarishpa Taita Diosta mañancuna. 
Paicuna chashna rurashcamantaca caillapitajmi allitaca ja- 
pin. Chashnami tucun. 6 Ashtahuanpish can mañashpaca 
cambaj huasiman yaicui, punguta huichcai. Chaipi cambaj 
Yavata pacallapi mañangui. Can chashna pacalla mañashca- 
mantaca pacallatapish ricuj cambaj Yayami tucuicunapaj 
ñaupajpi canmanca allita cunga. 

7 Cancuna mañacushpaca, chaillatataj cutin cutin rima- 
rishpa ama mañaichijchu. Diosta mana cazujcunallami Dios 
uyangami yuyashpa cutin cutin chaillatataj rimarishpa 
mañancuna. 8 Cancunaca ama paicuna shina rimarishpalla 
Taita Diosta mañaichijchu. Cancuna manaraj mañajpimi, 
cancunapaj Yayaca imalla illashcata ña yachan. 9 Chaimanta 
cancunaca cashna mañaichij: 


Jahua pachapi caj ñucanchij Yaya, cantaca tucuicuna 
alli nichun. 10 Can mandana punlla shamuchun. Ima 
shinami jahua pachapi can munashcata ruracun, shina- 
llataj cai pachapipish can munashcata rurachun. II Nu- 
canchij micunata cunan punllapish cuhuai. 12 Ima 
shinami shujtajcuna ñucanchijta ima mana allita 
rurashcacunata perdonashcanchij, shinallataj ñucanchij 
juchacunatapish perdonapai. 13 Shinallataj mana allita 
rurana yuyaita jarcapangui, tucui millaimantapish hua- 
quichihuangui.  Huiñaicama canca jatun mandaj, 
tucuita rurai tucuj, alli sumajmi cangui. Chashna 
cachun. 


l4 Shujtajcuna ima mana allita rurashcacunata cancuna 
perdonajpica, jahua pacha cancunapaj Yayapish cancunapaj 
juchacunataca perdonangami. 15 Shinallataj cancunaca 
shujtajcuna ima mana allita rurashcacunata mana perdonaj- 
pica, cancunapaj Yayapish cancunapaj juchacunataca mana 
perdonangachu— nirca. 


Ima shina ayunanata Jesús yachachishcamanta 
i6 Cancuna ayunashpaca*, shujtajcunapaj ñaupajpi alli 

ricurisha nijcuna shina ama llaquilla ñahui tucunguichij. 
Chashna llaquilla ñahui tucushpa ayunashpaca, shujtajcuna 
ricuchunllami chashna ruran. Paicuna chashna rurashca- 
mantaca caillapitajmi allitaca japin. Chashnami tucun. 
17 Ashtahuanpish canca ayunashpaca, ñahuita maillari, sumajta 
umata ñajchari. 18 Can chashna ayunacushcata pipish ama 
yachachun, pacallapi caj cambaj Yayalla yachachun. Can 
chashna ayunashcamantaca pacallatapish ricuj cambaj Yayami 
tucuicunapaj ñaupajpi canmanca allita cunga— nirca. 


Jahua pachapi ima shina achcata charij tucunamanta 
(Lc. 12.33-34) 


19 Cai pachallapi charijyanata ama munaichijchu. Chai 
charishcacunataca polilla c'urucuna micunllami, ismushpa 
tucurinllami. Shuhuacunapish huasita jutcushpa shuhuan- 
llami. 20 Ashtahuanpish jahua pachapi charij tucunapaj 
ruraichij. Chaipica polilla c'urucunapish mana micunchu, 
mana ismunchu, shuhuacunapish mana shuhuanchu. 21 Mai- 
pimi imatapish huaquichishcataca charinguichij, chaillatami 
cancunapaj shunguca yuyacun— nirca. 


Cuerpopaj luz shinaca ñahuicunami nishcamanta 
(Lc. 11.34-36) 

22 Cambaj ñahuicunaca cuerpopaj luz shinami. Cambaj 
ñahuicuna alli cajpica, tucui cambaj cuerpopish achijllapimi 
canga. 23 Cambaj ñahuicuna mana alli cajpica, canca amsapi 
caj shinami causangui. Cambaj cuerpota achijyachij luz 
amsayajpica, ¡chai amsaca mancharina amsami canga !— nirca. 


Diospajpish charingapajpish, ishquindijtaca 
mana rurai tucushcamanta 
(Lc. 16.13) 


24 Pipish ishqui amuta mana sirvi tucunchu. Chashna 
ishquipaj cashpaca, shujta p'iñanman caishujtaca c'uyan- 
manmi. Shuj amu ima mandashcataca alli ruranman, 
caishujtaca mana ricunachinmanchu. Shinallataj cancuna- 

pish Diospajpish charingapajpish, ishquindijtaca mana rurai 
tucunguichijchu— nirca. 


Diosmi paipaj huahuacunataca cuidacun nishcamanta 
(Lc. 12.22-31) 


25 Chaimanta ñucaca cancunamanca cashnami nini: 
“Imatataj micushun, imatataj ubyashun, imatataj churashun?” 
nishpa ama chai yuyailla causaichijchu. Causaimari mi- 
cunamanta churanamantapish ashtahuan yalli alli. 26 Paja- 
rocunata ricushpa yuyarichij: Chaicunaca mana tarpunchu, 
mana tandanchu, mana huaquichinchu. Shina cajpipish 
jahua pacha cancunapaj Yayaca paicunaman caranllami. 
iCancunacarin chaicunatapish yallimari canguichij! 27 Mai- 
jan cancuna chaupi varahuan jatunta huiñasha nishpa chai 
yuyailla cashpapish mana huiñai tucunguichijchu. 

28 ¿Ima nishpataj imatataj churashun nishpa chai yuyailla 
puringuichij? Chagrapi huiñacuj sisacunata ricushpa yuya- 
richij: Paicunaca imata mana ruranchu, mana puchcanchu. 
29 Cancunamanca cashnami nini: Ñaupa jatun mandaj 
Salomonca achcata charij cashpapish, cai sisa shina sumajtaca 
manataj churarircachu. 30 Diosca q'uihuacunatapish sumaj- 
tami huiñachin. Q'uihuaca cunanca chagrapi huiñacun, 
cayaca ninapi rupachishcami canga. Cancunamancarin 
q'uihuacunatapish yallimari Diosca churachinga. Chaita 
yachashpapish, ¿ima nishpataj mana tucui shunguhuan Diosta 
cringuichij? 31 Tucui imatapish Diosca cuj cashcata yachash- 
paca: “¿Imatataj micushun, imatataj ubyashun, imatataj 
churashun?” nishpa ama chai yuyailla causaichijchu. 
32 Diosta mana cazujcunami chai yuyailla causancuna. Can- 
cunapaj jahua pacha Yayaca cancunapaj ima illashcata ñami 
yachan. 33 Ashtahuanpish cancunaca: ‘“Diosraj tucuicunata 
mandachun” nichij, pai munashca shina causanataraj yu- 
yaichij. Chashna yuyashpa causajpica, Diosca cancunaman 
ima charina cashcataca cungallami. 34 Chashna cajpica, 
¿cayaca imataj tucushun? nishpa ama chai yuyailla causai- 
chijchu. Punllantami ima llaqui cashpapish tiyan. Chaimanta 
caya punllapajca cayallatajmi yuyari tucunguichij— nirca. 


SAN MATEO 7 18 


Shujtajcunata mana juchachina cashcamanta 
(Lc. 6.37-38, 41-42) 


I Shujtajcunata mana alli nishpa ama juchachichijchu, 
Diospish cancunata mana alli nishpa ama juchachichun. 
2 Ima shinami shujtajcunata juchachinguichij, shinallatajmi 
Diospish cancunataca juchachinga. Shujtajcunata cancuna 
imatami ruranguichij, shinallatajmi Diospish cancunataca 
ruranga. 3 ¿Ima shinataj shujtajpaj mana allita rurashca 
uchilla ujsha ñahuipi tiyacuj shinataraj ricungui, can mana 
allita rurashcacarin ñahuipi jatun caspi tiyacuj shinataca 
mana yuyaringuica? 4 Cambaj ñahuipi jatun caspi tiyacujta 
manaraj anchuchishpaca, ¿ima shinataj shujtajpaj ñahuipi 
uchilla ujsha tiyacujtaca anchuchisha ninguiari? 5 ;Mishqui 
shimi, jayaj shungu! Cambaj ñahuipi tiyacuj jatun caspitaraj 
anchuchi. Chashna canraj anchuchishpami, shujtajpaj ña- 
huipi tiyacuj uchilla ujshataca alli ricushpa anchuchi tucungui. 
6 Dios imalla alli cushcataca allcu shina millai causajcu- 
namanca ama shitaichijchu, ñataj cancunata p'iñarishpa lla- 
quichinman. Shinallataj cancunapaj sumaj perlacunatapish* 
cuchi shina causajcunamanca ama shitaichijchu, chaitaca 
sarungallami— nirca. 


Diosta mañanata Jesús yachachishcamanta 
(Lc. 11.9-13; 6.31) 


7 Diosta mañaichij, paica cancunaman cungami. Mashcai- 
chij, japinguichijmi. Huasiyuj nichij, paica pascangami. 
8 Diosta chashna mañajca mañashcata chasquingami. Mash- 
cajpish japingami, huasiyuj nijtapish yaicuchingami. 

9 Tandata cambaj huahua mañajpica, pipish mana rumita 
cunguichijmanchu. 10 Shinallataj chalhuata mañajpica, 
pipish mana culebrata cunguichijmanchu. I Chashna can- 
cuna mana alli cashpapish, cancunapaj huahuacunaman 
imatapish allicunata cunguichijmi. Shinallataj jahua pachapi 
caj cancunapaj Yayacarin paita mañajcunamanca ashtahuan 
yalli allicunatamari cunga. 

12 Shina cajpica ima shinami shujtajcuna cancunapaj 
allita rurachun munanguichij, chashnallataj cancunapish pai- 

cunapaj ruraichij. Moisés mandashcacunapish ñaupa huillaj- 
cuna* huillashcapish chashnami rurachun nishca— nirca. 


Ishqui ñanmanta Jesús parlan 
(Lc. 13.24) 

13 Quichqui punguta yaicuichij. Ucu pachaman yaicuna 
punguca jatunmi, ñanpish purinalla jatunmi. Achcacunami 
chaita rishpa yaicuncuna. 14 Ashtahuanpish mana tucurij 
huiñai causaiman yaicuna punguca quichquimi, ñanpish quich- 
quimi. Mana achcacunachu chaiman pushaj ñantaca japishpa 
ricuncuna— nirca. 


Yuraca ima yura cashpapish p'ucushpami 
ricuchin nishcamanta 
(Lc. 6.43-44) 


15 Diosmantami huillacunchij nishpa llullashpa huillajcu- 
nata pajta uyanguichijman. Paicunaca oveja shina alli ricu- 
rishpami cancunapajman shamun. Ashtahuanpish paicunapaj 
ucu shunguca millai atuj millpunachicuj shinami. 16 Paicuna 
imalla rurashcata ricushpami yachanguichij. Uvasca casha 
yurapi mana p'ucunchu, higospish* chinipi mana p'ucunchu. 
17 Chaimanta alli yurapica allimi p'ucun, mana alli yurapica 
ima alli mana p'ucunchu. 18 Alli yurapica ima mana micui- 
pajca mana p'ucui tucunchu. Shinallataj mana alli yurapica 
ima allica mana p'ucui tucunchu. 19 Tucui yuracuna ima 
allita mana p'ucujpica, urmachishpa ninapi rupachinallami. 
20 Yura imata p'ucuj cashcata ricuj shinallataj paicuna imalla 
rurashcata ricushpami yachanguichij— nirca. 


Dios maipi mandacunmanca mana tucuicuna 
yaicungachu nishcamanta 
(Le. 13.25-27) 

21 Ñucata: “Apunchij Jesus, Apunchi; Jesus,” nijcunaca 
jahua pacha Dios maipi mandacunmanca mana tucuicuna 
yaicungachu. Ashtahuanpish jahua pachapi caj ñuca Yaya 
munashcata rurajcunallami chaimanca yaicunga. 22 Q'uipa 
punllaca achcacunami ñucataca: “Apunchij Jesus, Apunchij 

Jesus, cambaj shutipimi* huillacurcanchij, cambaj shutipimi 
millai supaicunata llujshichircanchij. Shinallataj cambaj shu- 
tipimi pi mana rurai tucushcacunatapish achcata rurarcan- 
chij? ningacunami. 23 Chaipi ñucaca: ‘“Cancunaca mana 
ñucapajchu canguichij. Caimanta anchuichij, millaita ruraj- 
cuna” nishami— nirca. 


Sinchi allpapi, mana sinchi allpapi 
huasichijcunamanta 
(Lc. 6.47-49; Mr. 1.22) 


24 Maijanpish ñuca yachachishcata uyashpa rurajca alli 
yuyaiyujmi. Paica yacu rumicuna jahuapi huasichij runa 
shinami. 25 Chashna huasichishca q'uipa achcata tamyaj- 
pica, yacucuna jatarishpa achca huaira shamushpa chai hua- 
sita urmachisha nircami. Chashna urmachisha nijpipish, 
yacu rumicuna jahuapi shayachishca cashcamanta chai hua- 
sica mana urmarcachu. 26 Maijanpish ñuca yachachishcata 
uyashpapish manataj rurajca, mana sinchi allpa jahuapi 
huasichij yuyai illaj runa shinami. 27 Chashna huasichishca 
q'uipa achcata tamyajpi, yacucuna jatarishpa achca huaira 
shamushpa chai huasita urmachijpica, jatun mancharina 
llaquimi tucurca— nirca. 

28 Jesús chashna parlashca q'uipaca paita tucui uyajcunami 
caishuj chaishuj ricunacushpa : 

—Paica allimari yachachin—- nishpa mancharinacurca. 
29 Jesusca mandashcacunata yachachijcuna* shinallaca mana 
yachachircachu. Paica Taita Dioshuan cashpami alli alli 
yachachirca. 


Lepra ungüihuan ungushca runata Jesús 
alliyachishcamanta 
(Mr. 1.40-45; Lc. 5.12-16) 


8 I Jesusca cai tucuita yachachishpa urcumanta uriyamu- 
cujpica, achcacunami paita catishpa uriyamurcacuna. 
2 Chashna shamucujpica lepra* ungüihuan ungushca runami 
Jesuspajman shamushpa paipaj ñaupajpi cungurishpaca : 

—Apunchij Jesús, ñucata alliyachisha ninguipishchari, 
alliyachihuai— nirca. 

3 Shina nijpi Jesusca: 

—Ari, alliyachisha ninimi— nishpa paita japirijpica, lepra- 
huan ungushca runaca ña alliyarcallami. 4 Chashna alliyajpi 
Jesusca: 

—Riqui, pi canta alliyachishcata pajta piman huillangui- 
man. Cunanca Israel curaman* ricuchigri. Tucuicuna can 
alliyashcata ricuchunpish Diosman cuchun nishpa Moisés 
mandashcapi nishca shinata cugri— nirca. 


Patsaj sodadocunata mandajpaj sirvijta 
Jesús alliyachishcamanta 
(Lc. 7.1-10) 


5 Roma* llajtamanta patsaj soldadocunata mandajca 
Capernaum  puebloman Jesús chayamucujpi, paipajman 
shamushpaca cashna nirca: 

6 —Amito, ñuca huambrami mana cuyurijta ruraj ungüi 
japishca, llaquinayajta huasipi siricun. Alliyachipai— nirca. 

7 Chashna nijpi Jesusca: 

—Shinashpaca alliyachigrisha— nirca. 

8 Shina nijpi patsa) soldadocunata mandajca nirca: 

—Amito, ñucaca imallapish cajpichu canca ñuca huasi- 
manca yaicunguiari. “Alliyai” nishpa can nijpica, ñuca sirvijca 
alliyangallamari. 9 Ñucapish jatun mandajcuna mandash- 
callami cani. Chashna cashpa maijan soldadota ñuca “ri” 
nijpica rinllami, “shamui” nijpipish shamunllami. Shinallataj 
ñuca sirvijtapish imata rurai nijpica ruranllami— nirca. 

10 Chashna nijta Jesús uyashpaca, achcata mancharishpa 
paihuan chaipi cajcunata nirca: 

—Israelcunapurapica* cai runa shina ñuca alliyachinata 
alli crijtaca manataj ricushcanichu. Chashnami cashca. 11 Can- 
cunaman huillanimi: Inti llujshina inti yaicuna ladomanta- 
pish jahua pacha Dios maipi mandacunpica achcacunami 
tandanacumunga. Paicunaca ñaupa yaya Abrahamhuan, yaya 
Isaac-huan yaya Jacobohuan tiyarishpami micungacuna. 
12 Dios maipi mandacunpi cajcunapaj huahuacunarajmi 

paicuna mana cazushcamantaca ucu pacha amsapi shitashca 
canga. Chaipica huacangacunami, nanaihuanpish caniringa- 
cunami— nirca. 

13 Shina nishpa Jesusca patsaj soldadocunata mandajtaca : 

—Cambaj huasiman rilla, cambaj huambraca can crishca 
shinallataj alliyangallami— nirca. 

Jesús chashna nijpica chai huambraca ña alliyashcallami 
carca. 


Pedropaj suedrata Jesús alliyachishcamanta 
(Mr. 1.29-31; Lc. 4.38-39) 
i4 Chai q'uipami Pedropaj huasiman Jesús rishpaca, Pe- 
dropaj suedrata fiebrehuan anchayashpa siricujta ricurca. 
15 Chashna ricushpa ungushcapaj maquita Jesus japijpica 
alliyarcallami. Ña alliyashpa jatarishpaca paicunaman carar- 
cami. 


Achca ungushcacunata Jesús alliyachishcamanta 
(Mr. 1.32-34; Lc. 440-41) 


l6 Ña tutayamucujpica millai supai japishca achcacuna- 
tami Jesuspajmanca pushamurcacuna. Chashna pushamujpi 
Jesusca shuj shimita rimashpallami millai supaicunataca 
llujshichirca. Shinallataj ungushcacunatapish tucuicunatami 
alliyachirca. 17 Ñaupa huillaj* Isaiasca: “Paica ñucanchij 
ungüicunatapish, ñucanchijta irquiyachij nanaicunatapish 
aparcami” nishcata pajtachingapajmi Jesusca chashna alli- 
yachirca. 


Jesusta catishun nicujcunamanta 
(Lc. 9.57-62) 

18 Jesusca chaipi achcacuna paihuan cajta ricushpami 
paipaj yachacujcunataca : 

—Cai cochata ch'imbashunchij— nirca. 

19 Jesús chashna nicujpi mandashcacunata yachachij* 
runa paipajman chayamushpaca : 

—Yachachij, can maiman rijpipish canhuanmi risha nini— 
nirca. 

20 Chashna nijpi Jesusca: 

—Atujcunapish causana jutcuta charinmi, pajarocunapish 
tazinta charinmi. Runa Aichayuj tucushcaca* maipi sama- 
rinata mana charinchu— nirca. 

21 Paipaj yachacujcunamanta shujca : 

—Apunchij Jesús, shuyapai, ñuca yayataraj pambamu- 
grisha— nirca. 

22 Chashna nijpi Jesusca: 

—Canca ñucahuan jaculla. Ñucata mana cazuj huañushca 
shina cajcuna paicunapaj huañushcacunataca pambachun—- 
nirca. 


Yacuta huaira cuyuchicujpi Jesús jarcashcamanta 
(Mr. 4.35-41; Lc. 8.22-25) 


23 Jesusca chashna nishca q'uipami paipaj yachacujcunandij 
canoaman yaicurca. 24 Na chai cochata ricujpica, ñapish 
achca huaira jatarishpa yacuta caiman chaiman cuyuchijpi 
yacuca canoapi jundai callarircallami. Shina tucucujpipish 
Jesusca dormicurcallami. 25 Canoapi yacu jundacujpi yacha- 
cujcunaca: 

—iApunchij Jesús, ña huañugrinchijca, quishpichihuaiari!-— 
nishpa rijchachircacuna. 

26 Chashna rijchachijpi Jesusca: 

— ¿Ima nishpataj achcata mancharinguichij? iCancunaca 
ñucataca manamari tucui shunguhuan cringuichijchu !—- 
nishpa jatarishpa huairatapish yacutapish : 

—;jAma chashnaichu!— nishpa sinchita rimashpa jarcar- 
ca. Chashna jarcajpica huairapish yacupish casijlla tucur- 
callami. 27 Chashna tucujpica tucui chaipi cajcunami achcata 
mancharinacushpaca : 

—;iCai runaca imatajchu, imami? Pai rimashcataca huai- 
rapish yacupish uyanllamari— ninacurcacuna. 


Supai japishca ishqui runata Jesús 
alliyachishcamanta 
(Mr. 5.1-20; Lc. 8.26-39) 


28 Cochata ch'imbashpa Gadara shuti llajtaman Jesús ña 

chayajpica, ishqui runacunami panteonmanta paipajman sha- 
murcacuna. Chai ishqui runacunaca supai japishcamanta 
achca millai runacunami carca. Chaimantami chai ñantaca 
pipish mana puri tucurca. 29 Jesús chai ñanta ricujpi chai 
runacunaca: 

— Diospaj Churi Jesús, canca ¿Imatataj ñucanchijtaca nij 
shamunguiari? ¿Manaraj ucu pachapi llaquichina punlla 
chayamujpichu ñucanchijtaca llaquichij shamungui?— nishpa 
ñapish caparircallacunami. 

30 Chai chaininijllapica achca cuchicunami micushpa puri- 
curca. 31 Chaimantami millai supaicunaca Jesustaca: 

—Cai runacunamanta ñucanchijta llujshichishpaca, chai 
cuchicunaman yaicungapaj ama jarcahuangui— nircacuna. 

32 Shina nijpi Jesusca: 

—Shinashpaca richijlla— nijpi, supaicuna chai ishqui 
runacunamanta llujshishpaca chai cuchicunamanmi yaicur- 
cacuna. Chashna yaicujpica cuchicunaca jahua quinrimanta 
singushpami, cochaman huashicushpa huañurcacuna. 

33 Chashna tucujpica cuchicunata michijcunaca achcata 
mancharishpami puebloman rishcahuan tucui imalla tucush- 
cata parlarcacuna. Shinallataj supai japishca ishqui runacu- 
nata Jesus alliyachishcatapish parlarcacunami. 34 Chashna 
parlajpica chai pueblomanta tucuicuna Jesuspajman chaya- 
mushpaca : 

—Ñucanchij llajtamantaca ripailla— nircacunami. 


Mana cuvurijta ruraj ungüi japishca runata 
Jesús alliyachishcamanta 
(Mr. 2.1-12; Lc. 5.17-26) 

9 I Chai q'uipami Jesusca canoapi yaicushpa cochata 
cutin ch'imbashpaca, pai causashca pueblollamantaj 
chayarca. 2 Chaiman chayajpica mana cuyurijta ruraj ungüi 
japishca runatami huandunapi huandushpa apamurcacuna. 
“Alliyachingami” nishpa tucui shunguhuan paicuna crishcata 

Jesús ricushpami, chai ungushca runataca: 
—Huahua, ama manchaichu. Cambaj juchacunataca ñami 

perdonani— nirca. 

3 Chashna nijta mandashcacunata maijan yachachijcuna* 


25 SAN MATEO 9 


uyashpaca: “Cai runaca Dios tucushpamari chashna rimacun” 
nishpa yuyacurcacuna. 4 Paicuna chashna yuyacujta yachash- 
pami Jesusca nirca: 

— ¿Ima nishpataj cancunapaj shungupica chashna millaita 
yuyacunguichij? 5 Shinashpaca: ““Cambaj juchacunata per- 
donanimi” ninachu, mana cashpaca: “Jatari, puri” ninachu, 
¿ima ninataj ashtahuan allica cangari? 6 Runa Aichayuj 
tucushca* ñucataca juchacunata cai pachapi perdonachun 
Dios cachashca cashcata cunan ricuchisha— nishpami mana 
cuyurijta ruraj ungüihuan caj runataca: 

—;i Jatari, canta huandumushcata apashpa huasiman rilla !— 
nirca. 

7 Jesús chashna nijpica chai runaca jatarishpa huasiman 
rircallami. 8 Chashna alliyachijta tucui ricujcunaca achcata 
mancharishpami: 

— Taita Diosca runacunahuan cashpamari caitaca rura- 
chicun— nishpami Diostaca allimari cangui nircacuna. 


Mateo runata Jesusca jacu ñucahuan nishcamanta 
(Mr. 2.13-17; Lc. 5.27-32) 

9 Jesusca chaimanta rishpaca Mateo shuti runatami im- 
puestota* japinapi tiyacujta ricurca. Paita ricushpaca: 

—Jacu ñucahuan— nijpica, Mateoca jatarishpa Jesusta 
catishpa rircallami. 

10 Chaimanta rishpaca Mateopaj huasipimi Jesusca paipaj 
yachacujcunandij micucurca. Chai huasipica impuestota japij 
tauca runacunapish juchayujcunapishmi paicunahuanca mi- 
cuj shamurca. 1! Chashna micucujta fariseocuna* ricushpa- 
ca Jesuspaj yachacujcunataca : 

—¿Ima nishpataj cancunapaj yachachijca impuestota japij- 
cunahuan, juchayujcunahuanpish micucun?— nishpa tapur- 
cacuna. 

i12 Shina nicujta Jesús uyashpaca nirca: 

—Mana ungushcacunaca jambijtaca mana mashcanchu, 
ungushcacunallami jambijpajmanca rin. 13 Dios Quillcachish- 
capica*: “Animalcunata huañuchishpa ñucaman cushpa ru- 
pachinapaj randica, cancuna shujtajcunata llaquij cachunmi 
munani” ninmi. Richij, chashna nishcataraj yachamugri- 

chij. Ñucaca allicunataca mana cayaj shamurcanichu, 
ashtahuanpish juchayujcunatamari juchayuj cashcamanta lla- 
quirishpa Diospajman tigrarichun cayaj shamurcani— nirca. 


Ayunanamanta tapushcamanta 
(Mr. 2.18-22; Lc. 5.33-39) 

14 Chai q'uipami Bautizaj Juanpaj yachacujcuna Jesuspaj- 
man shamushpaca: 

—Fariseocunapish* ñucanchijpish tauca cutinmari ayu- 
nanchij*. Cambaj yachacujcunaca ¿ima nishpataj mana 
chashna ayunancuna?— nishpa tapurcacuna. 

15 Chashna tapujpi Jesusca nirca: 

—Bodapi cajcunaca novio paicunahuan cajpica, maitataj 
llaquilla cangari. Cusa illajlla tucuna punllacuna chayamun- 
gami. Chaipimi ayunangacuna. 

16 Pipish mauca churanataca mushuj linsohuanca mana 
allichishpa siranchu. Chashna rurajpica mushuj linsoca mauca 
churanataca ashtahuanmi liquinman. 17 Shinallataj cunan- 
ila rurashca vinotaca mauca capachupica pi mana churanchu. 
Chashna rurajpica chai mauca capachuca tugyanmanmi, 
vinopish capachupish chingarinmanllami. Chaimantami cu- 
nanlla rurashca vinotaca capachupish vinopish ama ima tu- 
cuchun mushuj capachupi churana— nirca. 


Jairo runapaj ushushita causachishcamanta, shuj 
huarmitapish Jesús alliyachishcamanta 
(Mr. 5.21-43; Lc. 8.40-56) 


18 Jesús chashna yachachicujpirajmi, Israelcunata* mandaj 
runaca paipajman shamushpa paipaj ñaupajpi cungurishpaca : 

—Ñuca ushushica cunanllamari huañun. Jacupaiari, can 
rishpa paipaj jahuapi maquita churajpica causaringallami— 
nirca. 

19 Shina nijpimi Jesusca jatarishpa paipaj yachacujcunan- 
dij chai runahuan rirca. 20 Chashna ricujpimi Jesuspaj chu- 
rana chupapica huashamanta shuj huarmica maquihuan 
japirirca. Chai huarmica chunga ishqui huatatami yahuar 
cacharirishpa ungushca carca. 21 Chai huarmica: ‘“‘Jesuspaj 
churanapi japirishpalla alliyasha” yuyashpami chashna 

japirirca. 22 Jesusca tigrarishpa chai huarmita ricushpaca: 

—Huahua, ama manchaichu. Canca ñuca alliyachinata 
crishcamantami alliyashcangui— nirca. 

Jesús chashna nijpica chai huarmica ña alliyarcallami. 

23 Chai mandaj runapaj huasiman Jesús chayashpaca, 
huacacujcunatapish flautapi tocajcunatapish chaipi cajta ri- 
curca. 24 Chaicunata ricushpaca: 

—Caimanta llujshishpa richij. Huambraca mana huañush- 
cachu, dormicunllamari— nirca. 

Chashna nijta uyashpa chaipi cajcunaca asircacunami. 
25 Ña tucuicunata llujshichishpa huasi ucuman yaicushpa 
huambrapaj maquita Jesús japirijpica, huambraca jatarir- 
callami. 26 Jesús chashna rurashcaca tucui chai llajtapimi 
huasha huasha uyarirca. 


Ñahui mana ricuj ishqui runacunata Jesús 
alliyachishcamanta 

27 Chai huasimanta Jesús llujshishpa ricujpimi, ñahui 
mana ricuj ishqui runacunaca: 

—iÑaupa yaya Davidpaj Churi*, ñucanchijta llaquihuai!— 
nishpa caparishpa caticurcacuna. 

28 Huasiman Jesús yaicujpimi ñahui mana ricuj runacunaca 
paipajman shamurcacuna. Chaipi Jesusca: 

—¿NÑuca cancunata alliyachi tucunata cringuichijchu?—ÓƏ ƏJ” 
nishpa tapujpi paicunaca: 

— Ari, Apunchij Jesús, crinchijmi— nircacuna. 

29 Shina nijpi Jesusca paicunapaj ñahuicunapi maquihuan 
japirishpaca : 

—Cancuna crishca shinallataj alliyaichij-— nirca. 

30 Chashna nijpica paicunapaj ñahuicunaca alliyarcallami. 
Ña alliyajpi Jesusca: 

— Pajta piman parlanguichijman— nishpa cutin cutin nirca. 

31 Chashna nijpipish paicunaca chaimanta rishcahuanmi 
Jesús alliyachishcataca tucui chai llajtapi causajcunaman 
parlarcacuna. 


Mana rimaj runata Jesús alliyachishcamanta 
32 Chai alliyashca runacuna llujshishpa ricujpimi, supai 

japishca cashpa mana rimai tucuj runataca Jesuspajman 
pushamurcacuna. 33 Chashna pushamujpi supaita Jesús lluj- 
shichijpica, chai mana rimaj runaca ña rimarcallami. Chaita 
tucui ricujcunaca mancharinacushpami: 

—Cashna rurajtaca Israel* llajtapica manaraj ricushcan- 
chijchu— ninacurcacuna. 

34 Ashtahuanpish fariseocunaca*: 

—Supaicunata mandajhuan cashpamari cai runaca supai- 
cunataca llujshichin— nishpami rimarcacuna. 


Tucuicunata Jesüs llaquishcamanta 


35 Jesusca tucui pueblocunata, tucui llajtacunata purishpa- 
mi, Dios ima shina mandacun alli huillanata Israelcuna* 
tandanacuna huasicunapi* yachachirca. Shinallataj ima ungüi- 
huan ima nanaihuan cajcunatapish Jesusca alliyachircami. 
36 Chaipi tucui cajcunataca llaquilla, ima rurana yuyaipish 
illajlla, michij illajlla ovejacuna shina puricujta ricushpami 
Jesusca achcata llaquirirca. 37 Chashna cajta ricushpa Jesus- 
ca paipaj yachacujcunata nirca: 

—Granota tandanaca achcami, tandajcunaca ashallami. 
38 Chaimanta ashtahuan tandajcunata cachachun chagrayujta 
mañaichij— nirca. 


Chunga ishqui yachacujcunata Jesús agllashcamanta 
(Mr. 3.13-19; Lc. 6.12-16) 
| 0 I Chai q'uipami Jesusca paipaj chunga ishqui yacha- 
cujcunata cayashpaca, millai supaicunata llujshichijta, 
ima ungüihuan ima nanaihuan cajcunatapish alliyachijcu- 
nata rurarca. 

2 Huillagrichun nishpa Jesús agllashca chunga ishquicuna- 
paj shuticunaca caicunami: puntaca Simón shuti, paillataj- 
mi Pedro shutipish. Paipaj huauqui Andrespishmi carca. 
Zebedeopaj churicuna huauquindijpishmi carca. Paicunaca 
shujca Jacobo, shujca Juanmi carca. 3 Caishujcunaca Feli- 
pepish, Bartolomepish, Tomaspish, impuestota* japij Mateo- 
pishmi carca. Alfeopaj churi Jacobopish, Tadeo nishca Lebeo 
shutipishmi carca. 4 Quiquin llajtata quichungapaj macana- 
cushun nijcunapuramanta Simonpishmi carca. Judas Isca- 

riotepish carca. Paimi Jesustaca huañuchishun nijcunamanca 
japichirca. 


Huillagrichun chunga ishqui yachacujcunata 
Jesús cachashcamanta 
(Mr. 6.7-13; Lc. 9.1-6) 

5 Jesusca paipaj chunga ishqui yachacujcunata cashna 
nishpami yachachishpa cacharca: 

—Israelcuna* mana causan llajtacunamanca ama ringui- 
chijchu. Shinallataj Samaria llajtapi tiyaj pueblocunaman- 
pish ama yaicunguichijchu. 6 Israelcunapajllaman richij. 
Paicunaca ovejacuna chingarishca shinami puricun. 7 Pai- 
cunapajman rishpaca: “Jahua pacha Diosca ñallami manda- 
grin” nishpa huillagrichij. 8 Ungushcacunatapish, lepra* 
ungüihuan ungushcacunatapish alliyachichij, huañushcacu- 
natapish causachichij. Millai supai japishcacunamantapish 
supaicunata llujshichichij. Chashna rurai tucunataca ñuca 
cujllapimi charinguichij. Chaimanta cullquita ama cui nin- 
guichijchu. 

9 Cancuna rishpaca curitapish, ima cullquitapish ama 
apanguichijchu. 10 Shinallataj maiman rishpapish cucayu 
muchilatapish ama apanguichij. Churanatapish churashcalla, 
ama shujtajta apashpa ringuichij. Caspitapish ama aisashpa 
ringuichij. Imatapish allita rurajca causanapajca charingami. 

1! Cancuna mai llajtaman, mai puebloman chayajpi can- 
cunata mai huasipi alli chasquijpica, cutin chaimanta ringa- 
cama chaipi saquiringuichijlla. 12 Chai huasimanca: ‘“‘¿Alli- 
llachu causacunguichij?” nishpa yaicunguichij. 13 Cancunata 
alli chasquijpica, chai huasiyujpajca cancuna ““allillachu 
canguichij” nishcaca mana yangachu canga. Cancunata mana 
chasquijpica, chai huasiyujpajca yangallami canga. 14 Mai 
huasipi cashpa mai pueblopi cashpapish, cancunata mana 
chasquisha nijpi mana uyasha nijpica, chaimanta llujshishpa 
ringuichijlla. Cancunata mana chasquisha nishcata ricuchin- 
gapajca chaquipi japirishca ñutu allpatapish chaspinguichij. 
15 Cancunata mana chasquijcunataca imalla rurashcata Dios 
ricuchi punllapica Sodoma shuti, Gomorra shuti pueblocunapi 
causajcunata yallitami llaquichinga. Chashnami canga— nirca. 

Cancunataca llaquichingacunami nishcamanta 


16 Riquichij, ñucaca cancunataca ovejacunata atujcunapaj 
chaupipi cacharij shinami millai runacunapajman cachani. 
Chaimanta cancunaca culebra shina yachaj caichij, paloma 
shina alli caichij. 17 Alli yuyaihuan puringuichij. Cancunata- 
ca japishpa mandajcunapajman pushangacunami. Shina- 
llataj paicuna tandanacuna huasicunapipish* macanga- 
cunami. 18 Cancuna ñucamanta huillajpica, cancunataca 
juchachingapaj llajtata mandajcunapajmanpish jatun man- 
dajcunapajmanpish pushangacunami. Chashna pushajpica 
chai mandajcunamanpish mana Israelcunamanpish* ñuca- 
manta huillai tucunguichij. 19 Cancunata chashna pu- 
shajpica: “¿Imatataj nisha, ima shinataj rimasha?” nishpa 
ama chai yuyailla canguichijchu. Cancuna rimacujpi imata 
rimana yuyaita Dios cushcata rimanguichij. 20 Cancunaca 
mana quiquin yuyaimantachu rimanguichij, ashtahuanpish 
cancunamanca Diospaj Samai Espiritumari rimana yuyaitaca 
cunga. 

21 Huauquica quiquin huauquitami huañuchichun japi- 
chinga. Yayacunapish quiquin huahuacunatami japichinga. 
Shinallataj huahuacunapish yaya mamata p'iñashpami hua- 
ñuchichun japichinga. 22 Ñucata crishcamantaca tucui- 
cunami cancunataca p'iñangacuna. Chashna p'iñajpipish 
tucuringacama chai llaquicunata apajtaca Diosca quishpi- 
chingami. 23 Ñucamanta huillajpi cancunata mai pueblopi 
huañuchishun nishpa catijpica, shujtaj puebloman miti- 
cushpa ringuichij. Israel llajtapi tiyaj tucui pueblocunapi 
cancuna manaraj huillajpimi, Runa Aichayuj tucushcaca* 
tigramunga. Chashnami canga. 

24 Maijan yachacujpish paita yachachijtaca mana yalli 
yachajchu. Maijan amopaj runapish paipaj amotaca mana 
yallichu. 25 Yachacujca paita yachachij shinallataj yachaj 
tucushpaca, allimi canga. Shinallataj amopaj runapish amo 
shina tucushpaca, allimi canga. Yachachijtapish supaicunata 
mandaj Beelzebumi* cangui nishpaca, yachacujcunatacarin 
ashtahuan yalli millaitamari rimangacuna— nirca. 

Diosllata manchana cashcamanta 
(Lc. 12.2-9) 


26 Chashna llaquichinata yachashpapish runacunataca ama 
manchaichijchu. Imapish huashalla rurashcacunaca tucuimi 
yacharinga. Shinallataj ima pacashcapish ricuringallami. 
27 Ñuca cancunata tuta yachachishcataca punlla huillangui- 
chij. Shinallataj ñuca cancunaman rinrinllapi huillashca- 
taca huasi jahuamanta* caparishpa tucuicunaman huillan- 
guichij. 28 Cancunapaj cuerpota huañuchijcunataca ama 
manchaichijchu. Paicunaca almataca mana huañuchi tucun- 
chu. Ashtahuanpish Taita Diosllata manchaichij. Almata- 
pish cuerpotapish paimi ucu pachapi chingachi tucun. 

29 ¿Manachu shuj mediopica ishqui pajarocunata c'atun- 
cuna? Chashna cajpipish cancunapaj Yaya mana huañuchun 
munajpica, shujllapish mana huañunchu. 30 Cancunapaj uma 
ajchapish tucuimi yupashca. 31 Chaita yachashpaca ama 
manchaichijchu. Cancunacarin achca pajarocunatapish yalli- 
mari canguichij— nirca. 


Jesucristomanta mana pingarina cashcamanta 
(Lc. 12.8-9) 

32 Maijanpish shujtajcunaman ñucamanta huillajpica, ñu- 
capish paimanta jahua pachapi caj ñuca Yayaman huilla- 
shami. 33 Shinallataj maijanpish shujtajcunaman ‘‘paitaca 
mana rijsinichu” nishpa ñucata nijpica, ñucapish jahua pacha- 
pi caj ñuca Yayapaj ñaupajpica ‘“‘paitapish mana rijsinichu” 
nishami— nirca. 


Jesusta crijcunataca p'iñangacunami nishcamanta 
(Lc. 12.51-53; 14.26-27) 


34 Ñucataca cai pachapi alli sumaj causai tiyachun sha- 
mushcataca ama yuyanguichij. Sumaj causai tiyachunca 
mana shamurcanichu, ashtahuanpish macanacui tiyachun- 
mi shamurcani. 35 Churica yayata, ushushipish mama- 
ta, nuerapish suedrata p'iñachunmi ñucaca shamurcani. 
36 Chashna p'iñajcunaca quiquin huasi ucupurallatajmi canga. 

37 Pipish yayata mamata ñucata yalli c'uyajca mana ñu- 

capaj cai tucunchu. Shinallataj pipish churita ushushita 
ñucata yalli c'uyajca mana ñucapaj cai tucunchu. 38 Cha- 
catashpa huañuchinamanta mana ñucata catijca mana ñuca- 
paj cai tucunchu. 39 Chaimanta maijanpish quiquin causaita 
llaquijca chingaringami. Maijanpish ñucata caticushpa qui- 
quin causaita mana llaquijca quishpiringami— nirca. 


Allita rurajcunaca allita chasquinamanta 
(Mr. 9.41) 

40 Maijanpish cancunata chasquijca ñucatami chasquin. 
Shinallataj ñucata chasquijca ñucata cachaj Taita Diostami 
chasquin. 41 Dios cachashca huillajta, pai cachashca huillaj 
cashcamanta maijanpish chasquijmanca Dios cachashca 
huillajman allita cuj shinallatajmi paimanpish cunga. Aili 
runata, alli cashcamanta maijanpish chasquijmanca Diosca 
alli runaman allita cuj shinallatajmi paimanpish cunga. 42 Ñu- 
cata caticuj imapish mana caj shinaman shuj pilchi chiri ya- 
cullatapish cujmanca Diosca allitami cunga. Chashnami 
canga— nirca. 


Bautizaj Juanpaj yachacujcuna Jesusta 
tapushcamanta 
(Lc. 7.18-35) 
| ] 1 Jesusca paipaj chunga ishqui yachacujcunaman 
cai tucuita yachachishca q'uipami chaimanta rishpa- 
ca, chai llajta pueblocunallapitaj yachachishpa huillashpa 
purirca. 

2 Bautizaj Juanca carcelpi tiyacushpami, Quishpichij Cristo 
imallata ruracushcata uyashpaca paipaj yachacujcunamanta 
ishquita Jesuspajman cacharca. 3 Chai yachacujcunaca: 

—¿Canchu chai shamuna cashca Quishpichijca cangui, 
mana cashpaca shujtajtachu shuyana canchij?— nishpa ta- 
purcacuna. 

4 Chashna tapujpi Jesusca nirca: 

—Cancuna caipi imalla ricushcata uyashcata Juanman 
huillagrichij. 5 Ñahui mana ricujcunapish ricucushcata, cojo- 
cunapish puricushcata, lepra* ungüihuan ungushcacunapish 
alliyashcata, rinrin mana uyajcunapish uyacushcata, hua- 

ñushcacunatapish causachishcata, huajcha imata mana 
yachajcunamanpish alli huillanata huillashcata Juanman 
parlagrichij. 6 Ñucataca pi cashcata mana pandarijca paica 
allimi— nirca. 

7 Chai yachacujcuna rishca q'uipami Jesusca tucui chaipi 
cajcunata Juanmanta tapushpa nirca: 

—Cancunaca shitashca pambaman rishpaca, ¿imatataj 
ricugrircanguichij? ¿Huairahuan caiman chaiman cuyucuj 
carrizotachu ricugrircanguichij? 8 Shinashpaca, ¿imatataj 
ricugrircanguichij?  ¿Sumajta churarishca runatachu ri- 
cugrircanguichij? Sumajta churarishcacunaca jatun man- 
dajcunapaj huasillapimi causancuna. 9 Shinashpaca, ¿imatataj 
ricugrircanguichij? ¿Dios ima nishcata huillajtachu ricu- 
grircanguichij? Ari, paica huillajtajmari. Paica huillajtapish 
yallitajmari. 10 Dios Quillcachishcapica* Juanmantaca : 


Ñuca ima nishcata huillajtami cambaj ñaupa cachani. 
Paimi cambaj ñaupa rishpa can purina ñanta allichinga 
nishcami. 


II Cai pachapica Bautizaj Juanmi tucuicunata yalli allica 
shujtajca mana causashcachu. Shina cajpipish jahua pacha 
Dios maipi mandacunpica ñucata crij imapish mana cajmi 
Juanta yalli jatunca canga. Chashnami canga. 

12 Bautizaj Juan huillai callarishca punllamanta cunan- 
camami jahua pacha Dios maipi mandacunman yaicusha 
nijcunataca millai runacunaca llaquichicun. Chashna llaqui- 
chijcunaca chai mandacunman ama yaicuchunmi chingachi- 
nata yuyancuna. 13 Tucui ñaupa huillajcunapish* mandashca- 
cunapish chai mandanallamantatajmi Juan huillangacama 
huillacurca. 14 Chai huillashcacunata cancuna crisha nish- 
paca, Juantaca chai shamuna cashca ñaupa huillaj Elías 
cashcata crichij. 15 Rinrinta charijca cai uyashcata yuya- 
richij. 

t6 Cai cunan causajcunataca ¿ima shina cashcatataj 
nishari? Caicunaca ñancunapi pugllacuj huambracuna shuj- 
taj huambracunata cashna caparicuj shinami: 17 “Flautapi 
tocajpi mana bailarcanguichijchu. Huañushcamanta huacaj 
shina llaquillata huacajpipish mana huacarcanguichijchu.” 

18 Bautizaj Juan shamushpaca mana micuj mana ubyajmi 
carca. Chaimantami paitaca supai japishca ninguichij. 19 Runa 
Aichayuj tucushca* ñuca shamushpaca, micujmi cani, vinota 
ubyajmi cani. Chaimantami ñucataca: ““Riquichij, achcata 
micuj, vinota ubyaj runata. Paica impuestota* japijcuna- 
huan, juchayujcunahuanpish tandanacunllamari” nincuna. 
Chashna nijpipish Dios tucuita yachaj cashcataca paipaj 
huahuacunallami alli cashcata ricuchin— nirca. 


Jesús huillashcata mana cazujcunamanta 
(Lc. 10.13-15) 


20 Pi mana rurai tucushcacunata tauca pueblocunapi 
achcata Jesús rurashca cajpipish, chaipi causajcunaca 
juchayuj cashcamanta llaquirishpa Diospajmanca manataj 
tigrarircacunachu. Chaimantami Jesusca chai pueblocunapi 
causajcunataca cashna nishpa rimarca: 

21 —iAÀAij, Corazín pueblopi causajcunalla, imachari tu- 
cunguichij! ;Aij, Betsaida pueblopi causajcunalla, imachari 
tucunguichij! Cancunapajpi cai pi mana rurai tucushcacunata 
Tiro shuti Sidón shuti pueblocunapi rurashca cajpica, pai- 
cunaca juchayuj cashcamanta llaquirishpa Diospajman tigra- 
rinmanmi carcacuna. Paicuna llaquirishcata ricuchingapajca 
yana churanata churarishpa uchpahuan armarinmanmi car- 
cacuna. 22 Chaimantami cancunaman nuillani: Imalla 
rurashcata Dios ricuchi punllapica cancunatami Tiro shuti 
Sidón shuti pueblocunapi causajcunata yallita llaquichinga. 
23 Capernaum pueblopi causajcuna, cancunaca jahua pa- 
chaman yaicushunmi yuyanguichijchari. Hadesmanmari* 
shitashca canguichij. Pi mana rurai tucushcacunata cancu- 
napaj rurashca shinallataj Sodoma pueblopi rurashca cajpi- 
ca, cunan punllacamami chai puebloca tiyacunmanraj carca. 
24 Chaimantami cancunaman huillani: Imalla rurashcata 
Dios ricuchi punllapica cancunatami Sodomapi causajcunata 
yallita llaquichinga— nirca. 


Samarinaman shamuichij nishcamanta 
(Lc. 10.21-22) 


25 Chai q'uipami Jesusca cashna nirca: 

—Jahua pachata mandaj ñuca Yaya. Canca cai yachana- 
cunataca alli yachajcunaman, alli yuyaiyujcunamanca mana 
ricuchircanguichu. Uchilla huahua shina mana yachajcuna- 
ta yachachishcamanta cantaca diosolopagui ninimi. 26 Ñuca 
Yayalla, canllatajmi chashna tucuchun munashcangui. 

27 Ñuca Yayami tucuita ñucaman curca. Ñuca pipaj Churi 
cashcataca pi mana yachanchu, Yayallami yachan. Shinalla- 
taj ñuca Yaya pi cashcataca pi mana yachanchu, ñucaca pai- 
paj Churi cashcamantami yachani. Ñuca rijsichisha nishca- 
cunallami ñuca Yaya pi cashcataca yachan. 28 Imata 
ruranamantapish aparina shinacunamantapish shaicushcacu- 
naca tucuicuna ñucapajman shamuichij. Ñucami cancuna- 
taca samachisha. 29 Yugota apaj shina ñuca yachachishcata 
catichij. Ñucaca mana p'iñarij, alli shungumi cani. Ñuca- 
mantami cancunapaj almaca samaringa. 30 Ñuca yugoca 
apanallami, aparinapish mana llashajchu— nirca. 


Samana punllapi trigo umata p'itishpa 
yachacujcuna micushcamanta 
(Mr. 2.23-28; Lc. 6.1-5) 

l 2 I Chai q'uipami Jesusca paipaj yachacujcunandij 

samana punllapi* chagra chaupi ñanta ricurca. Chaita 
ricushpami yachacujcunaca yaricachishpa trigo umata p'i- 
tishpa c'acushpa micurcacuna. 2 Chashna ruracujta fariseo- 
cuna* ricushpami Jesustaca: 

—Riquiari, cambaj yachacujcunaca samana punllapi ama 
rurangui nishpa mandashcapi nishcatamari ruracuncuna — 
nircacuna. 

3 Shina nijpi Jesusca nirca: 

—Ñaupa mandaj David paipaj runacunandij yaricaihuan 
cashpa imata rurashcataca ¿manachu yachanguichij? 4 Paica 
Diosta adorana huasiman yaicushpaca, Diosman cushca tanda- 
cunata paipaj runacunandij micurcami. Chai tandacunataca 
mandashcapi nishca shinaca pipish mana micunallachu carca, 
Israel curacunallami* micuna carca. 5 Diosta adorana huasipi* 
Israel curacunaca samana punllapi yanga punllapi shina 
rurashpapish mana juchayuj tucushcataca mandashcapi quill- 
cashcapica ¿manachu ricushcanguichij? 6 Ñucaca caipica 

Diosta adorana huasitapish yallimari cani. 7 Dios Quillca- 
chishcapica*: “tAnimalcunata huañuchishpa ñucaman cush- 
pa rupachinapaj randica shujtajcunata llaquij cachunmari 
munani” nishcata yachashca cashpaca, ima millaita manapish 
rurajcunataca mana yanga juchachinguichijmanchu carca. 
8 Runa Aichayuj tucushca* ñucaca samana punllapipish ima- 
tapish mandai tucunimi— nirca. 


Chaquishca maquita Jesús alliyachishcamanta 
(Mr. 3.1-6; Lc. 6.6-11) 


9 Chaimanta rishpaca Jesusca Israelcuna* tandanacuna 
huasimanmi* yaicurca. 10 Chai ucupica chaquishca maquiyuj 
runami tiyacurca. Chaipi caj fariseocunaca* juchachinga- 
pajmi Jesustaca : 

—Samana punllapica* ungushcata alliyachinaca mandash- 
capi nishca shinaca ¿allichu canga, manachu alli canga?— 
nishpa tapurcacuna. 

II Chashna tapujpi Jesusca nirca: 

—Maijan cancuna charicushca shujlla oveja samana pun- 
llapi jutcuman huashicujpica ¿manachu llujshichinguichij- 
man? 12 Chashna cajpica runacarin ovejatapish yallimari. 
Chashna cashcamantami samana punllacunapipish man- 
dashcaca allita ruranataca mana jarcan— nirca. 

13 Shina nishpa Jesusca chai ungushca runataca: 

—Maquita chutai— nijpi chutajpica, caishuj maqui 
shinallataj alli tucurcallami. 14 Jesús chashna rurajpimi 
fariseocunaca chai huasi ucumanta llujshishpaca, Jesusta 
ima shina huañuchinata parlanacurcacuna. 


Jesús ima shina canata ñaupa huillaj huillashcamanta 


15 Jesusca paita huañuchishun nicujta yachashpaca, chai- 
manta llujshishpa rircallami. Achcacuna paita catishpa rijpi, 
Jesusca tucui ungushcacunatami alliyachirca. 16 Chashna 
alliyachishpaca : 

—Ñuca pi cashcata pajta piman huillanguichijman— 
nishpa cutin cutin nirca. 

17 Ñaupa huillaj* Isaiasta cashna nishpa Dios huilla- 
chishca pajtachunmi Jesusca chashna nirca. 

18 Paica ñuca ima nishcata rurajmi. Paitaca ñucami 
agllarcani. Paica ñuca c'uyashcami, paillami ñucataca 
achcata cushichin. Nucapaj Samai Espirituta paiman 
cushami. Paica ñuca ima shina mandanatami cai pa- 
chapi tucui causajcunamanca huillanga. 19 Paica mana 
p'iñanacungachu, mana caparingachu. Mai ñancunapi 
mana sinchita rimangachu. 20 Paica ñalla urmacuj 
huishtu carrizotapish mana p'aquingachu. Ñalla hua- 
ñusha nishpa cushnicujlla ninatapish pai tucuita vin- 
cishpa mandana punllacama mana huañuchingachu. 2) Pai 
quishpichinataca cai pachapi tucui causajcunami cushi- 
cushpa shuyangacuna nishcami. 


Jesustaca diablohuanmari cangui nishcamanta 
(Mr. 3.19-30; Lc. 11.14-23; 12.10) 


22 Chai q'uipami Jesuspajmanca shuj runata pushamurca- 
cuna. Chai runaca millai supai japishca cashcamanta mana 
ricuj, mana rimajmi carca. Jesús alliyachijpica chai runaca 
rimarcallami, ricurcallami. 23 Jesús chashna rurajta tucui 
ricujcunaca achcata mancharishpami: 

— ¿Cai runaca ñaupa yaya Davidpaj Churichu*, imashi?— 
ninacurcacuna. 

24 Chashna ninacujta fariseocuna* uyashpaca : 

—Cai runaca supaicunata mandaj Beelzebú* shuti diablo- 
huan cashpamari millai supaicunataca llujshichin— nirca- 
cuna. 

25 Chai fariseocuna imata yuyacushcata Jesús yachashpaca, 
cashnami nirca: 

—Maijan llajtata mandajcunapura p'iñanacushpa chau- 
pirishpa caishuj chaishuj macanacujpica, paicuna manda- 
cushcaca chingarinmanllami. Shinallataj maijan pueblopi 
causajcunapish, huasi ucupi causajcunapurapish p'iña- 
nacushpaca ch'icanyarinmanllami. 26 Shinallataj Satanás* 
mandacushcapi supaicunapura caishuj chaishuj macanacush- 
pa llujshichishpaca, Satanás mandacushcaca urmanmanlla- 
mi. 27 Cancunaca ñucataca: ‘“Beelzebuhuan cashpamari 
supaicunataca chashna llujshichinlla” nicunguichijmi. Chash- 

na cajpica cancunapaj yachacujcunataca ¿pitaj supaicunataca 
Hujshichichin? Cancunapaj yachacujcunallatajmi supaicunata 
llujshichishpaca, cancuna ñuca pi cashcata pandaricushca- 
taca ricuchin. 28 Ñucaca Diospaj Samai Espíritu llujshichi- 
chun mandajpimi supaicunataca llujshichini. Ñuca chashna 
rurashpaca, Dios mandacun ña cancunapajman chayamush- 
catamari ricuchicuni. 29 Pipish maijan c'ari c'ari runapaj 
huasiman yaicusha nishpa paitaraj mana huatashpaca, ima- 
tapish mana shuhuai tucunmanchu. Paita huatashpallami 
imalla charishcacunataca shuhuai tucunman. 

3 Pipish ñucata mana c'uyajca ñucata p'iñajmi. Maijan- 
pish mana ñucahuan tucushpa tandachijca, ñuca tandachisha 
nishcatapish caita chaita cachashpa chingachijmi. 

3i Chaimantami cancunaman huillani: Pi ima millaita 
rimashcatapish, ima mana allita rurashcatapish Diosca per- 
donai tucunmi. Pipish Diospaj Samai Espirituta p'iñashpa 
rimashcataca Diosca mana perdonangachu. 32 Runa Aicha- 
yuj tucushca* ñucata p'iñashpa rimashcataca Diosca per- 
donangami. Pipish Diospaj Samai Espirituta p'iñashpa 
rimashcataca Diosca cai causaipipish, shamuj causaipipish 
manataj perdonangachu— nirca. 


Yuraca ima yura cashpapish p'ucushpami 
ricuchin nishcamanta 
(Lc. 6.43-45) 


33 Cashna yuyarishun: Alli yurapica alli micuna granomi 
p'ucun. Mana alli yurapica ima alli granoca mana p'ucun- 
chu. Yuraca ima yura cashpapish p'ucushpami ricuchin. 
34 ¡Culebra shina millaicuna! Cancunallataj millai cashpaca, 
¿ima shinataj allitaca rimai tucunguichij? Shimica shungupi 
achca yuyaicuna tiyashcatami imatapish riman. 35 Alli ru- 
naca paipaj shungupi alli yuyaicunata charishcamantami 
imatapish allicunata riman. Shinallataj millai runaca paipaj 
shungupi millai yuyaicunata charishcamantami imatapish 
millai shimicunallata riman. 36 Cancunaman huillanimi: Ima- 
lla rurashcata Dios ricuchi punllapimi imatapish mana yuya- 
rishpa rimarishcacunataca yuyaringacuna. 37 Chaipica tucui 

imalla rimashca alli cashca cajpica Diosca allimi cangui nin- 
gami, mana alli cashca cajpica jatun llaquimanmi cachanga— 
nirca. 


Millai runacunaca pi mana rurai tucushcata 
ruraiari nishcamanta 
(Mr. 8.12; Lc. 11.29-32) 


33 Chai q'uipami maijan fariseocunapish* mandashcacu- 
nata yachachijcunapish* Jesustaca : 

—Yachachij. Pi mana rurai tucushcata can rurajta ri- 
cushun ninchijca— nircacuna. 

39 Shina nijpi Jesusca nirca: 

—Mana crij millaicunaca pi mana rurai tucushcata ricu- 
shun nicushpapish manataj ricungacunachu. Ñaupa huillaj* 
Jonás shuti runa ima shina tucushcallatami ricungacuna. 
40 Jonasca shuj jatun chalhuapaj huijsa ucupimi quimsa 
punllata quimsa tutata carca. Shinallatajmi Runa Aichayuj 
tucushca* ñucapish allpa ucupi quimsa punllata quimsa tutata 
casha. 4i Imalla rurashcata Dios ricuchi punllapica cunan 
causajcunataca Nínive pueblopi causajcunami “mana alli- 
tamari rurashcanguichij” ningapaj shamungacuna. Ninivepi 
causajcunaca Jonás huillajpimi, paicunaca juchayuj cashca- 
manta llaquirishpa Diospajman tigrarircacuna. Riquichij, 
caipica Jonastapish yallimari cani. 42 Imalla rurashcata Dios 
ricuchi punllapica ura llajtata jatun mandaj huarmipishmi 
cunan causajcunataca “mana allitamari rurashcanguichij” 
ningapaj shamunga. Chai huarmica ñaupa mandaj Salomón 
yachaisapa cajpimi, pai yachachishcata uyangapaj caru caru 
llajtamanta shamurca. Riquichij, caipica Salomontapish yalli- 
mari cani— nirca. 


Shuj runamanta supai llujshishpa cutin 
tigrashcamanta 
(Lc. 11.24-26) 

4 Shuj runamanta millai supai llujshishpaca, maipi cau- 
sanata mashcashpa shitashca pambacunata purishpapish maipi 
causanataca mana japinchu. 44 Chashna mana japishpaca: 
“Ñuca maipi ñaupa causacushcallamantaj cutin tigrashalla” 

nirishpa tigran. Ña tigrashpaca chai runataca p'ichashca 
allichishca chushajlla huasi ucuta shinatami ricun. 45 Chash- 
na cajta ricushpaca chai supaica paita yalli millai canchis 
supaicunata pushamushpaca, tucuicunami chai runaman yai- 
cushpa causancuna. Chashna yaicujpica chai runaca ñaupa 
ima shina cashcatapish yalli millaimi tucun. Chashnallatajmi 
cai cunan causacuj millaicunapish tucunga— nirca. 


Jesuspaj mamapish paipaj huauquicunapish 
paita ricuj shamushcamanta 
(Mr. 3.31-35; Lc. 8.19-21) 

46 Tucui chaipi cajcunaman Jesús huillacujpirajmi, paipaj 
mamapish huauquicunapish chayamushpaca paihuan parla- 
nacungapaj canllapi shuyarcacuna. 4 Chaipi cajcunamanta 
shujmi Jesusmanca: 

—Riqui, cambaj mama, cambaj huauquicunamari canhuan 
parlanacushun nishpa canllapi shuyacuncuna-— nishpa hui- 
llarca. 

48 Shina huillajpi Jesusca: 

—Ñuca mama, ñuca huauquicunaca, ¿picunataj canga?— 
nirca. 

4 Shina nishpa paipaj yachacujcunata maquihuan ricu- 
chishpa nirca: 

—Caicunamari ñuca mamaca ñuca huauquicunaca. 50 Jahua 
pachapi caj ñuca Yaya munashcata maijanpish rurajcunami 
ñuca huauquica, ñuca panica, ñuca mamaca-- nirca. 


Yuyaita japichun tarbuj runamanta Jesüs 
barlashcamanta 
(Mr. 4.1-9; Lc. 8.4-8) 
] 3 I Chai punllallatajmi Jesusca huasimanta rishpa 
cocha patapi yachachingapaj tiyarirca. 2 Chaipi tiya- 
cujpi achcacuna pai yachachishcata uyashun nishpa shamuj- 
pimi, yacupi tiyacuj shuj canoaman yaicushpa Jesusca 
tiyarirca. Tucui uyajcunaca cocha patapimi carca. 3 Chaipimi 
yuyaita japina achca parlocunata parlashpa Jesusca cashna 
nirca: 

—Shuj runami tarpunaman rirca. 4 Muyuta pai shitacuj- 
pica, asha muyuca ñanpimi urmarca. Nanpi urmashca muyu- 
taca pajarocuna shamushpami pallarca. 5 Shinallataj asha 
muyuca rumilla allpapimi urmarca. Chai muyuca ashalla 
allpa cajpimi utca huiñarca. 6 Chashna huiñashpapish inti 
llujshishpa rupachijpica, jahualla sapi cashcamanta anguyashpa 
chaquirircallami. 7 Cutin asha muyuca casha chaupipimi 
urmarca. Casha huiñashpa chai muyu huiñacujtaca jarcashpa 
mana p'ucuchircachu. 8 Alli allpapi tarpushca muyucunaca 
huiñashpa alli p'ucushpaca, maijanca shuj muyumanta pa- 
tsajta, maijanca sujta chungata, maijanca quimsa chunga 
granotami p'ucurca. 9 Rinrinta charijca cai uyashcata yu- 
yarichij— nirca. 


Yuyaita japina cai parlocunata imapaj 
barlashcamanta 
(Mr. 4.10-12; Lc. 8.9-10) 


10 Chashna parlashca q'uipami Jesuspaj yachacujcuna pai- 
pajman shamushpaca: 

—¿Ima nishpataj canta uyajcunamanca yuyaita japina 
parlocunallata parlanguiari?— nishpa tapurcacuna. 

1 Chashna tapujpi Jesusca paicunata nirca: 

—Cancunataca jahua pacha Diosmi pai ima shina manda- 
cun pi mana yachashcata yachachishca. Shujtajcunataca 
chaitaca mana yachachishcachu. 12 Maijanpish charijmanca 
yachajmanca cujpi, ashtahuan charingami. Mana charijtaca 
ashalla charishcatapish quichungami. 13 Chaimantami shuj- 
tajcunamanca yuyaita japina parlocunallata parlani. Paicu- 
naca ricushpapish mana ricunchu, uyashpapish uyashca 
shinaca mana yuyaita japinchu. 14 Paicuna chashna cajpimi 
ñaupa huillaj* Isaías cashna huillashcaca pajtashca: 


Cancunaca uyashpapish alli yuyaitaca mana japingui- 
chijchu, ricushpapish ima cashcataca mana ricungui- 
chijchu. 15 Caicunapaj shunguca rumi shina sinchimi 
tucushca. Uyashpapish alli entendingapajca mana 
uyancunachu, ricushpapish alli ricungapajca mana ri- 

cuncunachu. Paicunapaj shunguca alli yuyaitaca mana 
japinchu, alliyachichun ñucapajmanca mana tigramun- 
cunachu nishcami. 


l6 Cancunaca quiquin ñahuihuan ricushcamanta, quiquin 
rinrinhuan uyashcamanta cushicuichij. 17 Cunan cancuna 
ricushcataca tauca ñaupa nhuillajcunapish alli runacunapish 
ricushun yuyashpapish mana ricurcacunachu. Shinallataj 
cunan cancuna uyacushcataca paicuna uyashun yuyashpapish 
mana uyarcacunachu. Chashnatajmari yuyarcacuna— nirca. 


Tarbuj runamanta parlashcata Jesús 
entendichishcamanta 
(Mr. 4.13-20; Lc. 8.11-15) 


18 Cunanca uyahuaichij. Tarpuj runamanta ñuca par- 
lashcaca cashnamari nisha nin. 19 Ñanpi urmashca muyu 
shinaca Dios ima shina mandacunta huillajpi uyashpapish 
mana yuyaita japijcunami. Paicunatami alli huillanata uyash- 
ca shungupi tarpushca shina tiyacujtaca diablo cungachin. 
20 Rumilla allpapi urmaj muyucuna shinaca alli huillanata 
uyashcahuan cushilla crijcunami. 2i Paicunaca crishpapish 
alli huillanata uyashcataca mana shungu ucupi huaquichinchu. 
Chaimantami jatun llaquicuna japijpipish, alli huillaita 
caticushcamanta p'iñajpipish ña mana catishun nishpa sa- 
quirinllacuna. 22 Casha chaupipi urmaj muyucuna shinaca 
cai causaillamanta yuyashpa purijcunami. Cai causaillapi 
imatapish charij tucusha nishca yuyaicunami paicunataca 
pandachin. Tucui chai yuyaicunami paicunapaj shungupi 
tiyacuj alli huillaitaca cungachin. Chaimantami chai alli 
huillanaca paicunapaj shungupica mana mirarin. 23 Alli allpapi 
tarpushca muyucuna shinaca alli huillanata uyashpaca shungupi 
alli huaquichijcunami. Chashna huaquichijcunaca alli grano 
p'ucuj shinami. Maijancunaca shuj muyumanta patsaj granota 
p'ucuj shina mirachin. Maijancunaca sujta chungata, maijan- 
cunaca quimsa chunga granota p'ucuj shinami mirachin— 
nirca. 

Trigo tarpushcapi mapa q'uihua huiñashcata 
parlashcamanta 


24 Yuyaita japina cai parlotapish Jesusca cashna nishpa 
parlarca : 

—Jahua pacha Dios ima shina mandacunca shuj amo paipaj 
allpapi alli muyuta tarpuj shinami. 25 Ña tarpushpa tucuicuna 
dormicujpica, chagrayujta p'iñaj runaca tuta shamushpa 
trigo tarpushcapi ballejo muyuta shitashpa rirca. 26 Trigo 
ña tujtumujpica chai mapa q'uihuapish chagru ricurirca. 
27 Amopaj runacunaca chashna huiñashcata ricushpaca: “Amo, 
canca alli muyutamari tarpuchircangui. ¿Ima nishpatajshi 
mapa q'uihuacunamari huiñashca?” nishpa huillarcacuna. 
23 Chashna huillajpi amoca: “Ñucata p'iñajmari chashna 
rurashca canga” nijpi, paipaj runacunaca: “Chai mapa 
q'uihuacunataca anchuchigrishunchu?” nircacuna. 29 Shina 
nijpi amoca: ‘“‘Saquichijlla, ama anchuchigrichijchu. Mapa 
q'uihuacunata anchuchicushpaca, ñataj trigotapish anchu- 
chinguichijman. 30 Tandana punllacama ishquindijtaj hui- 
ñachun saquichijla. Chai punllapimari tandajcunataca : 
Mapa q'uihuataraj rupachingapaj tandachishpa huataichij. 
Trigotaca ñuca huasipi huaquichichij nisha”—- nirca. 


Mostaza muyuta barlashcamanta 
(Mr. 4.30-32; Lc. 13.18-19) 

31 Yuyaita japina cai parlotapish Jesusca cashna nishpa 
parlarca: 

—Jahua pacha Dios ima shina mandacunca shuj runa 
paipaj allpapi mostaza* muyuta tarpushca shinami. 32 Chai 
mostaza muyuca tucui muyucunamanta yalli uchilla cashpa- 
pish, huiñashpaca tucui q'uihuacunata yalli jatun yurami 
tucun. Chashna jatun yura cajpimi, pajarocunaca chai yura- 
pica tazinta rurashpa causan— nirca. 


Levadurata parlashcamanta 
(Lc. 13.20-21) 
33 Yuyaita japina cai parlotapish Jesús parlashpaca: 
—Jahua pacha Dios ima shina mandacunca levadurata* 

shuj huarmi quimsa taza cutapi chapujpi, chai levaduraca 
tucui chaputa p'unguillichij shinami— nirca. 


Yuyaita japina parlocunallahuan Jesús 
yachachishcamanta 
(Mr. 4.33-34) 


34 Cai tucui yachachishcatami Jesusca yuyaita japina par- 
locunallahuan paita uyajcunataca yachachirca. Yuyaita japina 
parlocunata mana parlashpaca, imatapish mana yachachir- 
cachu. 


35 Paicunata yachachishpaca yuyaita japina parlolla- 
huanmi yachachisha. Dios cai pachata rurashca punlla- 
manta pi mana yachashcacunatami huillasha, 


nishpa ñaupa huillaj* nishca pajtachunmi Jesusca chashna 
yachachirca. 


Trigo chagrapi mapa q'uihua huiñashcata parlashcata 
Jesüs entendichishcamanta 


36 Jesusca chashna yachachishca q'uipami tucui chaipi 
cajcunata cayacama nishpaca huasiman rirca. Chaipimi 
paipaj yachacujcunaca Jesustaca: 

—Chagrapi mapa q'uihua huiñashcata can parlashca imata 
nisha nishcata alli yachachihuaiari— nircacuna. 

37 Shina nijpi Jesusca nirca: 

Runa Aichayuj tucushca* ñucami alli muyuta tarpujca cani. 
38 Tarpuna allpa shinaca cai pachapi causajcunami. Alli 
muyu shinaca Dios mandacushca huahuacunami. Mapa 
q'uihua shinaca diablopaj huahuacunami. 39 Chagrayujta 
p'iñashpa chai mapa q'uihuata tarpujca diablollatajmi. Chagra 
tandanaca cai pacha tucuri punllami. Tandajcunaca angel- 
cunami. 40 Ima shinami mapa q'uihuata anchuchishpa ninapi 
shitashpa rupachin, chashnallatajmi cai pacha tucuri punlla- 
pipish canga. 41 Runa Aichayuj tucushca ñucami maipi ñuca 
mandacunpi pandachijcunatapish, millaita rurajcunatapish tan- 
dachichun ñuca angelcunata cachasha. 42 Paicunata tanda- 
chishpaca, rupacuj ninapimi shitangacuna. Chaipimi hua- 

cangacuna, nanaihuanpish caniringacuna. 43 Ashtahuanpish 
Diosta cazujcunaca paicunapaj Yaya maipi mandacunpica 
inti shina achijnicunga. Rinrinta charijca cai uyashcata 
yuyarichij— nirca. 


Pacashca cullquita parlashcamanta 


44 Jahua pacha Dios ima shina mandacunca allpapi pam- 
bashpa pacashca tiyacuj achca cullqui shinapishmi. Chai 
pacashca cullquita shuj runa ricushpaca, chaillapitajmi alli 
pacashpa saquin. Chashna saquishpaca achcata cushicush- 
pami, paipaj tucui charishcacunata c'atushpa chai allpata 
randin— nirca. 


Tucuita yalli sumaj perlata parlashcamanta 


45 Jahua pacha Dios ima shina mandacunca sumaj perla- 
cunallata* randishpa purij runa shinapishmi. 46 Chashna 
randishpa puricushpa tucuita yalli sumaj perlata ricushpaca, 
paipaj tucui charishcacunata c'atushpami chai perlataca ran- 
dirca— nirca. 


Linchita parlashcamanta 


47 Jahua pacha Dios ima shina mandacunca jatun cochapi 
shitashpa tucui laya chalhuacunata japina linchi shinapishmi. 
48 Chalhuata japijcunaca linchipi jundajpica cocha pataman 
aisamunmi. Chaipi tiyarishpaca chalhuacunata agllashpa alli- 
cunataca canastapi huaquichinmi, mana allicunataca shitan- 
mi. 49 Chashnallatajmi cai pacha tucuri punllapipish canga. 
Chai punllami angelcuna shamushpaca, allicunamanta millaita 
rurajcunataca agllangacuna. 50 Chashna agllashpaca millai- 
cunataca rupacuj ninapimi shitangacuna. Chaipimi huacan- 
gacuna, nanaihuanpish caniringacuna— nirca. 


Ñaupa yachachishcamantapish cunan 
yachachishcamantapish 


51 Chaipi Jesusca paipaj yachacujcunataca : 
—Cancunaca ñuca yachachishcacunata ¿allichu yachacun- 
guichij?— nijpi paicunaca: 

—Ari, Apunchij Jesús, allimi yachacunchij— nircacuna. 

52 Shina nijpi Jesusca: 

—Jahua pacha Dios ima shina mandacunta yachashpa 
mandashcacunata yachachijca* shuj huasiyuj yaya paipaj 
charishcacunamanta mushujta maucata llujshichij shinami— 
nirca. 


Nazaret pueblopi Jesusta mana crishcamanta 
(Mr. 6.1-6; Lc. 4.16-30) 

53 Yuyaita japina cai parlocunata parlashpaca Jesusca chai- 
manta rircallami. 54 Chaimanta rishpa paipaj quiquin llajtaman 
chayashpaca, Israelcuna* tandanacuna huasipimi* yachachirca. 
Pai huillashcata uyajcunaca tucuicuna mancharishpami ni- 
nacurca: 

—¿Maipishi cai runaca cashna yachachinataca yachamun? 
¿Ima shinashi paica pi mana rurai tucushcacunataca ruran? 
55 Paica carpinteropaj churillamari. Paipaj mamapish Maria- 
mi. Paipaj huauquicunapish Jacobomi, Josemi, Simonmi, 
Judasmi. 56 Tucui paipaj panicunapish caillapitajmi causan- 
cuna. ¿Maipishi paica cai tucuitaca yachamurca?— nishpa 
ninacurcacuna. 57 Chashna nishpami Jesustaca mana crishun 
nircacuna. Chaimantami Jesusca: 

—Dios ima nishcata huillajtaca maipipish uyanllacunami. 
Quiquin llajtapi causajcunallami, quiquin familiacunallami 
mana uyashun nincuna— nirca. 

58 Jesusca paita mana crishcamantami paipaj llajtapica 
pi mana rurai tucushcacunataca mana achcata rurarca. 


Bautizaj Juanta huañuchishcamanta 
(Mr. 6.14-29; Lc. 9.7-9) 
] 4 I Chai punllacunami Galilea llajtata mandaj Hero- 
desca Jesus imallata rurashcata uyarca. 2 Chashna 
uyashpami Herodesca paipaj sirvijcunamanca: 

—Chai runaca Bautizaj Juanmari huañushcacunapaj chau- 
pimanta causarishca canga. Chaimantami pi mana rurai 
tucushcacunata paica ruracunga— nirca. 

3 Huarmi Herodías huañuchi nijpimi Herodesca Juantaca 

cadenahuan huatashpa carcelpi churachishca carca. Chai 
Herodías huarmica Herodespaj huauqui Felipepaj huarmimi 
carca. 4 Juanca Herodestaca: 

—Chai huarmihuan huainayashpa causanaca mandashcapi 
nishca shinaca mana allichu-— nishcamantami carcelpi carca. 

5 Juantaca chai llajtapi causajcunaca Dios cachashca hui- 
llajmi ninacujpi, paicunata manchashpami Herodesca huañu- 
chisha yuyacushpapish mana huañuchirca. 6 Herodesca pai 
huacharishca huatacuna pajtashca fiestatami ruracurca. 
Chaipi cajcunapaj ñaupajpimi Herodiaspaj ushushica bailarca. 
Chashna bailajtaca Herodesca achcatami ricunachirca. 7 Chai- 
mantami Herodesca chai solterataca: 

—Can ima mañashcatapish cushallami, mana llullanichu— 
nirca. 

8 Shina nijpi chai solteraca mama yachachishcamantami 
Herodestaca: 

—Bautizaj Juanpaj umata platopi cuhuai— nirca. 

9 Chashna nijta mandaj Herodes uyashpaca llaquirircami. 
Llaquiricushpapish chaipi cajcunapaj ñaupajpi: “Mana llu- 
llanichu, cushallami” nishcamantami cuchun mandarca. 
10 Chaimantami Juanpaj umataca carcelpi p'itimuchun ca- 
charca. li Juanpaj umata pitishpa platopi apamushpaca 
chai solteramanmi curca. Paica paipaj mamamanmi curca. 

12 Chashna rurajpica Juanpaj yachacujcuna shamushpami, 
chai cuerpotaca apashpa pambagrircacuna. Chaimantaca ima- 
lla tucushcatami Jesusman huillagrircacuna. 


Pichca huaranga runacunaman Jesús carashcamanta 
(Mr. 6.30-44; Lc. 9.10-17; Jn. 6.1-14) 


13 Juanpaj yachacujcuna chashna huillajpimi, Jesusca pi 
mana causanman pailla shuj canoapi rirca. Chaita yachash- 
paca achcacunami pueblocunamanta llujshishpa chaquilla- 
huan Jesuspajmanca rircacuna. 14 Jesusca canoamanta 
llujshicushpa tucui chaipi cajcunata ricushpaca llaquirircami. 
Llaquirishpaca chaipi caj ungushcacunata alliyachircami. 15 Ña 
tutayamugrijpi Jesuspaj yachacujcuna shamushpaca: 

—Namari tutayacun, caipica pi mana causanchu. Tucui- 

cuna micunata randigrichun pueblocunaman cachaiari— 
nircacuna. 

16 Shina nijpi Jesusca: | 

——¿Imapajtaj ringari? Cancunallataj caraichigari— nirca. 

17 Shina nijpi yachacujcunaca: 

—Pichca tandata, ishqui chalhuallatami charinchij— nir- 
cacuna. 

18 Chashna nijpi Jesusca: 

—Shinashpaca apamuichigari— nirca. 

19 Chashna nishpa Jesusca tucuicunata: 

—Cai q'uihua pambapi tiyarichij— nirca. 

Chəshpa nishpa chai pichca tandata, ishqui chalhuatapish 
japishpa jahua pachata huichilla ricushpa, Taita Diosta ma- 
ñacushpa diosolopagui nirca. Chashna mañashpaca chai 
tandataca chaupishpa chaupishpami yachacujcunaman curca. 
Paicunaca tucui chaipi cajcunamanmi cararcacuna. 20 Chashna 
carajpica tucuicunami sajsajta micurcacuna. Chashna micush- 
ca q'uipaca mana tucui micushcacunataca chunga ishqui 
canasta jundatami yachacujcunaca tandarcacuna. 21 Chai 
micujcunaca huarmicunata huambracunata mana yupashca- 
mi, c'aricunalla pichca huaranga carca. 


Cocha yacu jahuata Jesús purishcamanta 
(Mr. 6.45-52; Jn. 6.16-21) 

22 Chashna carashca q'uipami Jesusca paipaj yachacuj- 
cunataca canoapi cocha ch'imba pataman ñaupacuichij nish- 
pa cacharca. Chashna cachashpaca Jesusca tucui chaipi 
cajcunatapish cayacamachij nishpami cacharca. 23 Chashna 
cachashpaca Jesusca Taita Diosta mañangapajmi shuj urcu- 
man pailla rirca. Tutacama paillami chaipi carca. 24 Yacha- 
cujcuna canoapi ña chaupi cochata ricujpica, achca huaira 
ñaupajmanta shamushpami yacuta caiman chaiman achcata 
cuyuchijpi yacuca canoapi huajtaricurca. 25 Ñalla pacarimu- 
cujpica Jesusca yacu jahuata purishpami paicunapajman 
shamucurca. 26 Yacu jahuata shamucujta ricushpaca, yacha- 
cujcunaca achcata chujchushpa mancharishpami: 

—;Ayamari shamucun!— nishpa caparircacuna. 

27 Paicuna chashna caparicujpi Jesusca: 

— Ñucamari cani. Ama mancharichijchu, cushicuichigari— 
nirca. 

28 Chashna nijpi Pedroca: 

—Canca Apunchij Jesus cashpaca, yacu jahuata cambajman 
shamuchun ñucata cayaiari— nirca. 

29 Shina nijpi Jesusca: 

—Shamui— nijpi Pedroca canoamanta llujshishpa, yacu 
jahuata Jesuspajman puri callarirca. 30 Ña yacu jahuata 
puricushpa achca huaira tiyajta ricushpaca, Pedroca man- 
charishpami yacupi ñalla huashicushpaca : 

—;Apunchij Jesús, quishpichihuaiari!— nishpa caparirca. 

31 Shina caparijpi Jesusca Pedrota maquimanta japishpa- 
ca: 

—¿Ima nishpataj ñucata mana tucui shunguhuan crishpa 
caita chaita yuyarcanguiari?—- nirca. 

32 Paicuna ña canoaman yaicujpica, huairaca casijlla tu- 
curcallami. 33 Chaipimi canoapi cajcunaca Jesuspaj ñaupajpi 
cungurishpaca: 

— Canca Diospaj Churitajmari cashcangui— nircacuna. 


Ungushcacunata Genesaret llajtapi 
Jesús alliyachishcamanta 
(Mr. 6.53-56) 
34 Ña cochata ch'imbashca q'uipaca Genesaret llajtamanmi 


chayarcacuna. 35 Chai llajtapi causajcuna Jesusta rijsishpaca, 
tucui chai muyundij llajtapi causajcunamanmi huasha huasha 


huillanacurcacuna. Chaimantami tucui ungushcacunata 
Jesuspajmanca apamurcacuna. 36 Tucui ungushcacunami 
Jesustaca : 


—Can churashca churana chupallatapish japiripashun— 
nircacuna. | 
Jesuspaj churanata japirijcunaca tucuicunami alliyarca. 


Juchacunami mapayachin nishcamanta 
(Mr. 7.1-23) 
| 5 I Chai q'uipami maijan fariseocunapish*, mandashca- 
cunata yachachijcunapish* Jerusalenmanta shamushpa 
Jesusta tapurcacuna: 

2 —Manaraj micushpa maquita maillana cashcataca cam- 
baj yachacujcunaca, ¿ima nishpataj mana ruran? Maquita 
mana maillashpaca, ñaupa yayacuna yachachishcatami mana 
cazun-— nircacuna. 

3 Shina nijpi Jesusca tapurca: 

— ¿Ima nishpataj cancunapish ñaupa yayacuna yachachish- 
cata catishpa Dios mandashcataca mana cazunguichij? 4 Dios- 
ca: “Cambaj yaya mamata cazungui. Yaya mamata p'iñash- 
pa millaita rimajtaca mana llaquishpami huañuchina” 
nishcami. 5 Chashna nicujpipish cancunaca cashnami ya- 
chachicunguichij: “Yaya mama ima illajlla cashpa huahua- 
cunata imata mañajpica, ñamari Taita Diosman cusha nircani. 
Chaimantamari imata mana cui tucuni”. 6 Maijanpish 
chashna nijca “yaya mamaman imata mana cunachu” nishpa 
nichunmi yachachinguichij. Chashna ñaupa yayacuna ya- 
chachishcata catishpaca, Dios mandashcatami saquichingui- 
chij. 7 iCancunaca mishqui shimi jayaj shungucunamari 
canguichij! Dios huillachijpi ñaupa huillaj* Isaiasca allimi 
cancunataca cashna nishca: 


8 Cai llajtapi causajcunaca shimillahuanmi ñucataca 
yuyarinchij nij tucuncuna, ashtahuanpish paicunapaj 
shunguca shujtajtami yuyacun. 9 Ñucata yuyaringapaj 
tandanacunchij nishpapish runacuna yuyashcallata ñu- 
camanta yachachij shina yachachishcamanta yangallami 
nishcami. 


10 Chashna nishpa Jesusca tucui chaipi cajcunata ca- 
yashpa nirca: 

—Ñuca yachachishcata uyashpa alli alli yuyarichij. 11 Shi- 
mita imapish yaicujca pita mana juchayujta ruranchu. 
Ashtahuanpish shimimanta llujshij mana allita rimashcami 
juchayujtaca ruran— nirca. 

12 Chashna nishca q'uipami yachacujcuna shamushpaca: 

—Can chashna rimashcata fariseocuna uyashpa p'iñarijtaca 
¿ricurcanguichu?— nishpa Jesusta tapurcacuna. 

13 Shina nijpi Jesusca nirca: 

—Maijan yurapish jahua pacha ñuca Yaya mana tarpushca 
cashpaca, sapimanta llujshichishca cangami. 14 Chai fari- 

seocunataca saquichijlla. Paicunaca ñahui mana ricujcuna 
shujtaj mana ricujcunata pushajcuna shinami. Nahui mana 
ricuj runaca caishuj mana ricujta pushacushpaca, ishquin- 
dijtajmi mai jutcupipish urmanman— nirca. 

15 Shina nijpi Pedroca: 

—Yuyaita japina parlota can parlashca imata nisha nish- 
cata yachachihuaiari— nirca. 

16 Chashna nijpi Jesusca nirca: 

—¿Cancunapish manarajchu caitaca yachanguichij? 17 ¿Ma- 
nachu tucui imapish shimita yaicushpa huijsaman rishpaca, 
mapa tucushpa llujshinlla? 18 Ima rimashcapish shimiman 
llujshijca shungumantami shamun. Chai mana alli rimashca- 
cunami juchayujtaca ruran. 19 Huañuchina, huainayana, millai 
causana, shuhuana, llullana, c'amina cai tucui millai yuyai- 
cunaca shungumantami llujshin. 20 Tucui cai yuyaicunami 
pitapish juchayujta ruran. Maquita mana maillashpa micuj- 
llapica, juchayujtaca mana ruranchu— nirca. 


Jesusta Canaán llajta huarmi crishcamanta 
(Mr. 7.24-30) 


21 Jesús chaimanta rishpaca Tiro shuti Sidón shuti llaj- 
tamanmi chayarca. 22 Jesus chaiman chayajpica, Canaán 
llajtamanta chai llajtapi causacuj shuj huarmimi: 

—Ñucata llaquihuaiari, ñaupa yaya Davidpaj Churi*, Apun- 
chij Jesús. Ñuca ushushitami supai japishpa achcata 
llaquichicun— nishpa Jesuspajman ñapish caparishpa sha- 
murca. 

3 Chashna caparijpipish Jesusca imata mana nircachu. 
Chaimantami paipaj yachacujcuna shamushpaca : 

—Riqui, chai huarmica ñucanchijtamari caparishpa cati- 
mucun. Imallatapish nishpa cachapaiari— nircacuna. 

24 Shina nijpi Jesusca: 

—Israel* llajtapi causacujcuna oveja shina chingarishca- 
cunapajllamanmi Taita Diosca ñucataca cacharca — nirca. 

25 Chashna nicujpi chai huarmica Jesuspajman shamushpa 
paipaj ñaupajpi cungurishpaca: 

—Apunchij Jesús, ñucata llaquihuaiari— nirca. 

26 Shina nijpi Jesusca: 

—Huahuacunapaj micucushcata quichushpa allquitucuna- 
man caranaca mana allichu— nirca. 

27 Cutin chai huarmica: 

— Ari, Apunchij Jesús. Chashna cajpipish allquitucunaca 
amocuna micucushpa urmachishcacunataca micunllacunami— 
nirca. 

28 Shina nijpi Jesusca: 

—Huarmi, canca crishcanguitajmari. Chaimanta can mu- 
nashca shina pajtachun— nirca. 

Jesús chashna nijpica chai huarmipaj ushushica ñapish 
alliyashcallami carca. 


Achca ungushcacunata Jesús alliyachishcamanta 


29 Jesusca chaimanta llujshishpa Galilea cocha patata 
rishpaca, shuj urcuman llujshishpami chaipi tiyarirca. 30 Jesús 
chai urcupi tiyacujpica paipajmanca achcacunami shamurca. 
Chai shamujcunaca suchucunatapish, ñahui mana ricujcu- 
natapish, mana rimajcunatapish, chulla chaqui chulla 
maquicunatapish, shujtaj ima ungüihuan cajcunatapish ach- 
cacunata apamushpami Jesuspaj ñaupajpi churarcacuna. Jesus- 
ca chai tucui ungushcacunatami alliyachirca. 31 Chashna 
alliyashpaca mana rimajcunapish rimajpi, chulla chaqui chulla 
maquiyujcunapish alliyajpi, suchucunapish purijpi, ñahui ma- 
na ricujcunapish ricujpi, chaita ricuj chai tucuicunaca achcata 
mancharishpami: 

—Israelcunapaj* jatun Dios, canca sumajmari cangui— 
nircacuna. 


Chuscu huaranga runacunaman Jesús carashcamanta 
(Mr. 8.1-10) 

32 Jesusca paipaj yachacujcunata cayashpaca: 

—Caipi tucui cajcunaca ña quimsa punllatami ñucahuan 
caipi, ima micunatapish mana charinchu. Chashna mana 
micushcata huasiman cachajpica, yaricaihuan shungu amsa- 
yashpa ñanpi urmanamanta paicunataca llaquinayanmi— nirca. 

33 Jesús chashna nijpi yachacujcunaca : 

—Cai shitashca pambapica pi mana causanchu. ¿Maipitaj 
cai tucuicunapaj micunataca japishun?— nircacuna. 

34 Shina nijpi Jesusca: 

—¿Mashna tandacunatataj charinguichij?— nijpi yachacuj- 
cunaca: 

—Canchis tandata, ashalla chalhuitacunallatami charin- 
chij— nircacuna. 

35 Chaipi Jesusca tucuicunata: 

—Cai pambapi tiyarichij— nirca. ' 

36 Chashna nishpa canchis tandatapish chalhuatapish ja- 
pishpa Taita Diosta mañashpa diosolopagui nishpaca, chai- 
cunata chaupishpa chaupishpa paipaj yachacujcunamanmi 
curca. Yachacujcunaca tucui chaipi cajcunamanmi ca- 
rarcacuna. 37 Chashna carajpi tucuicunami sajsajta mi- 
curcacuna. Chashna micushca q'uipami mana tucui mi- 
cushcacunataca canchis canasta jundata yachacujcunaca 
tandarcacuna. 38 Chai micujcunaca huarmicunata huambra- 
cunata mana yupashcami, c'aricunalla chuscu huaranga 
carca. 39 Chashna carashca q'uipami Jesusca tucui chaipi 
cajcunataca cayacamachij nishpa cachashpaca, canoapi 
yaicushpa cochata ch'imbashpa Magdala shuti llajtaman 
shamurca. 


Pi mana rurai tucushcata rurai nishcamanta 
(Mr. 8.11-13; Lc. 12.54-56) 


| 6 j Fariseocunapish* saduceocunapish* ima mana 
allita nijpica juchachishun nishpa shamushpami Jesus- 
taca: 

—Jahua pacha Dios cachashca cashpaca, pi mana rurai 
tucushcata rurashpa ricuchiari— nircacuna. 

2 Chashna nijpi Jesusca nirca: 

—Cancunaca: ‘‘Chishiman p'uyu pucayajpica, cayaca alli 
punllami canga” ninguichijmi. 3 Shinallataj tutamantaman 
yana p'uyu tiyajpica: “Cunan punllaca tamyangami” ningui- 
chijmi. ¿Mishqui shimi jayaj shungucunami canguichij! 
Cancunaca jahua p'uyuta ricushpa ima shina punlla cana 
cashcataca yachanguichijmi. Cunan punllacuna ñuca imata 
rurashcata ricushpaca, ¿ima nishpataj mana yachanguichij? 
4 Mana crij millaicunamari pi mana rurai tucushcata ru- 
rashpa ricuchi nincuna. Paicuna chashna ricushun nish- 


SAN MATEO 16 54 


cataca manataj ricungacunachu. Ñaupa huillaj* Jonás shuti 
runa ima shina tucushcallatami ricungacuna— nirca. 
Shina nishpa Jesusca paicunata chaipi saquishpa rircallami. 


Fariseocuna yachachishcacunaca levadura 
shina cashcamanta 
(Mr. 8.14-21) 


5 Chai q'uipami Jesuspaj yachacujcunaca tandata apanata 
cungashpa cochata ch'imbashca carca. 6 Chaimantami Jesus- 
ca paipaj yachacujcunataca : 

— Uyaichij. Fariseocunapaj* saduceocunapaj* levadurata* 
pajta japinguichijman— nirca. 

7 Jesús chashna nijpi yachacujcunaca: 

-—Tandata mana apamujpimari, paica chashna nin— nina- 
curcacuna. 

8 Paicuna chashna ninacujta yachashpami Jesusca nirca: 

— ¿Ima nishpataj tandata mana apamushcanchij ninacun- 
guichij?  Cancunaca ñucataca mana tucui shunguhuan 
cringuichijchu. 9 Pichca tandata pichca huaranga runacuna- 
man ñuca carajpi mana tucui micushcacunata mashna canasta 
jundata tandashcataca ¿manachu yuyaringuichij? ¿Mana- 
rajchu alli yachanguichij? 10 Shinallataj canchis tandata 
chuscu huaranga runacunaman ñuca carajpi mana tucui 
micushcata mashna canasta jundata tandashcataca ¿manachu 
yuyaringuichij? 11 Fariseocunapaj, saduceocunapaj levadu- 
rata pajta japinguichijman nishpaca, tandata mana apamushca- 
manta mana chashna nircanichu. ¿Ima nishpataj chaitaca 
mana yachanguichij?— nirca. 

12 Jesús chashna nijpimi yachacujcunaca tandata rurana 
levaduramanta mana rimashcata, ashtahuanpish fariseocuna 
saduceocuna yachachishcata mana catina cashcamanta ri- 
mashcata yacharcacuna. 


Quishpichij Cristomi cangui nishpa Pedro nishcamanta 
(Mr. 8.27-30; Lc. 9.18-21) 
133 Cesarea Filipo shuti llajtaman chayashpami Jesusca 
paipaj yachacujcunataca: 

—Runa Aichayuj tucushca* ñucata parlanacushpaca, ¿pi 
cashcatataj yuyancuna?— nishpa tapurca. 

14 Chashna tapujpi yachacujcunaca : 

—Maijancunaca Bautizaj Juanmi nincunami. Shujtajcu- 
naca ñaupa huillaj* Eliasmi nincunami. Cutin maijancunaca 
ñaupa huillaj Jeremiasmi, mana cashpaca ñaupa huillajcuna- 
manta maijantajshimari nincunami— nircacuna. 

15 Chashna nijpi Jesusca: 

—Shinashpaca cancunaca ñucataca, ¿pi cashcatataj yuyan- 
guichigari?— nirca. 

I6 Chashna nijpi Simón Pedroca: 

—Canca Quishpichij Cristo, causaj Diospaj Churimari 
cangui— nirca. 

17 Shina nijpi Jesusca nirca: 

—-Jonaspaj churi Simón, canca allimari cangui. Can 
rimashcataca pi mana yuyachishcachu nishcangui, ashtahuan- 
pish jahua pachapi caj ñuca Yayami chai yuyaitaca cushca. 
18 Ñucapish cantaca Pedro! ninimi. Cai rumipimi ñucata 
crij tandanacushcacunataca mirachisha. Paicunataca millai- 
cuna causacun Hadespish* imata mana rurai tucungachu. 
19 Llavita cuj shinami jahua pacha Dios maipi mandacunman 
yaicuchijta cantaca rurani. Can cai pachapi imata mana 
alli nijpica, jahua pachapipish mana alli nishcami canga. 
Shinallataj cai pachapi imatapish can alli nijpica, jahua pa- 
chapipish alli nishcami canga— nirca. 

20 Shina nishca q'uipami Jesusca paipaj yachacujcunataca : 

—Quishpichij Cristoca ñuca cashcataca pajta piman 
huillanguichijman— nirca. 


Ñucataca huañuchingacunami nishcamanta 
(Mr. 8.31 9.1; Lc. 9.22-27) 


21 Chashna nishca pachamantami Jesusca paipaj yacha- 
cujcunamanca cashna nishpa huillai callarirca : 

—Ñucaca Jerusalenmanca rinamari cani. Chai pueblopimi 
cunaj yuyajcunapish*, Israel curacunata mandaj curacuna- 
pish*, mandashcacunata yachachijcunapish* achcata llaqui- 


1 Pedro shutica rumi nisha ninmi. 

chishpa ñucataca huañuchingacuna. Huañuchijpipish quimsa 
punllapica Taita Diosca causachingami-— nirca. 

22 Jesús chashna nijpi Pedroca Jesusllata chainijman 
pushashpaca: 

—Apunchij Jesús, chaitaca Dios ama munachun. ¿Ima 
nishpataj chashna tucunataca ninguiari?— nishpa sinchita 
rimarca. 

2, Chashna nijpi Jesusca Pedrotaca tigrarishcahuan: 

—jAnchui caimanta, Satanás*! Canca ñucataca panda- 
chisha nicunguimari. Taita Dios imata rurasha nishcataca 
mana yachanguichu. Canca runacuna yuyashcallatami yuya- 
cungui— nirca. 

24 Chashna nishca q'uipami Jesusca paipaj yachacujcuna- 
taca nirca: 

—Maijanpish ñucata catisha nijca quiquinta mana lla- 
quishpa, chacatashpa huañuchina cajpipish ñucataca catichij- 
lla. 25 Maijanpish quiquinpajlla causasha nijca chingaringami. 
Maijanpish ñucata caticushcamanta quiquin causaita mana 
llaquijca quishpiringami. 26 Uyaichij, maijanpish cai pachapi 
tucui imalla tiyajcunata charij tucushpapish chingarinaman 
rishpaca, ¿ima allitaj cangari? Chashna chingarishpaca qui- 
quinllataj quishpiringapaj imata mana cui tucungachu. 27 Runa 
Aichayuj tucushca* ñucaca ñuca angelcunahuan, ñuca Yayapaj 
sumaj cashcahuan shamushpaca, tucuicunamanmi paicuna 
ima shina rurashca shina cusha. 28 Runa Aichayuj tucushca 
ñuca mandangapaj shamungacamami maijan caipi cajcunaca 
mana huañungacuna. Chashnami canga— nirca. 


Jesús shujtajyarishpa ricurishcamanta 
(Mr. 9.2-13; Lc. 9.28-36) 


| 7 |1 Jesusca chashna nishca sujta punlla q'uipami Pe- 
drota, Jacobota, Jacobopaj huauqui Juantapish pai- 
cunallata pushashpa shuj jatun urcuman rirca. 2 Chai urcu- 
pimi paicunapaj ñaupajpi Jesusca shujtajyarishpa ñahuica 
inti shina achijnicuj, pai churashcapish achijnicuj luz shina 
yurajlla ricurirca. 3 Ñapish chaipica ñaupa huillaj* Moisespish 
Eliaspish Jesushuan parlanacucuj yachacujcunamanca 
ricurircallami. 4 Chaita ricushpa Pedroca Jesustaca: 

—Apunchij Jesus, allitajchari caipi canchij. Can rurai 
nijpica cambaj shuj, Moisespaj shuj, Eliaspaj shuj, quimsa 
chugllacunata caipi rurashun— nirca. 

5 Pedro chashna nicujpirajmi paicunapaj jahuamanca shuj 
achijnicuj p'uyu shamurca. Chai p'uyumantaca: 

—Paica ñuca c'uyashca Churimi. Paillami ñucataca cushi- 
chin. Pai yachachishcata uyaichij-— nishpa rimashcami uya- 
rirca. 

6 Chashna rimashcata yachacujcuna uyashpaca achcata man- 
charishpami, cungurishpa urisinga sirirircacuna. 7 Chashna 
siricujpi Jesusca paicunapajman shamushpa maquihuan ja- 
. pirishpaca: 

—atarichij, ama mancharichijchu— nirca. 

8 Chashna nijpi yachacujcuna huichilla ricushpaca Jesus- 
llatami chaipi cashcata ricurcacuna. 

9 Chai urcumanta tigramushpa Jesusca paihuan rij yacha- 
cujcunataca : 

—Runa Aichayuj tucushca* ñucaca huañushcacunapaj chau- 
pimanta causaringacama cancuna cunan ricushcataca pajta 
piman huillanguichijman— nirca. 

10 Shina nijpi Jesuspaj yachacujcunaca : 

—Mandashcacunata yachachijcunaca*, ¿ima nishpataj 
ñaupa huillaj Eliasrajmi shamunga nincunari?— nishpa ta- 
purcacuna. 

11 Chashna tapujpi Jesusca nirca: 

—Ari, Eliasrajmi shamunga. Pai shamushpaca tucuitami 
allichinga. 12 Shina cajpipish Eliasca ñamari shamurca. 
Paitaca mana chasquircacunachu, ashtahuanpish paicunapaj 
shungu munashca shina millaitami rurarcacuna. Chashnalla- 
tajmi Runa Aichayuj tucushca ñucatapish llaquichingacuna— 
nirca. 

13 Jesús chashna nishpaca Bautizaj Juanta chashna nicushca- 
tami yachacujcunaca yuyarcacuna. 


Supai japishca huambrata Jesús alliyachishcamanta 
(Mr. 9.14-29; Lc. 9.37-43) 


14 Chai achcacunapajman chai yachacujcunandij Jesus 

chayamujpica, chaipi cajcunamanta shuj runami Jesuspajman 
shamushpa paipaj ñaupajpi cungurishpaca cashna nirca: 

15 —Apunchij Jesús, ñuca huahuata ricupaiari. Ñuca hua- 
huami uraticu tucushpa ninapi yaicurin, yacupi huashicun. 
Chashna ilaquinayajtamari causacun. 16 Cambaj yachacuj- 
cunamanca ñamari ñuca huahuataca ricuchircani. Paicunaca 
mana alliyachi tucurcacunachu— nirca. 

17 Shina nijpi Jesusca: 

—iMana crij millaicunami canguichij! ¿Mai punllacamataj 
cancunahuanca causacushalla, puricushalla? Chai huambrata 
caiman pushamugrichij— nirca. 

18 Na pushamujpi Jesusca supaita sinchita rimashpa chai 
huambramanta llujshichijpi huambraca ña alliyarcallami. 

19 Chashna alliyachishca q'uipami yachacujcunaca Jesus- 
Hata: 

— ¿Ima nishpataj ñucanchijca chai supaitaca mana llujshi- 
chi tucurcanchij?— nishpa tapurcacuna. 

20 Chashna tapujpi Jesusca nirca: 

—Cancunaca ñucata mana tucui shunguhuan crishcaman- 
tami mana llujshichi tucurcanguichij. Uchilla mostaza* muyu 
shinallatapish ñucata crishpaca cai urcutapish: ‘“‘Caimanta 
anchushpa chaiman ri?” nijpica, cai urcupish rinmanllami. 
Cancuna ñucata tucui shunguhuan alli crishpaca, imatapish 
rurai tucunguichijmanllami. Chashna tucungallami. 21 Cai 
shina supaicunataca ayunashpa* mañashpallami llujshichina— 
nirca. 


Huañuchingacunami nishpa Jesüs cutin huillashcamanta 
(Mr. 9.30-32; Lc. 9.43-45) 

22 Jesusca paipaj yachacujcunandij Galilea llajtapi puri- 
cushpami nirca: 

—Runa Aichayuj tucushca* ñucataca japishpa runacunaman 
cungacunami. 23 Japishpaca ñucataca huañuchingacunami. 
Huañuchijpipish quimsa punilapica Taita Diosca causachin- 
gallami— nirca. 

Chashna nijta uyashpami yachacujcunaca achcata Ila- 
quirircacuna. 

Diosta adorana huasipaj impuestota cushcamanta 


24 Capernaum puebloman paipaj yachacujcunandij Jesús 
chayajpica, impuestota* japijcuna Pedropajman shamushpaca : 

—Cancunapaj yachachijca ¿impuestota cunataca ya- 
chanchu?— nishpa tapurcacuna. 

25 Chashna tapujpi Pedroca: 

—Ari, cunataca yachanmi— nishpa Jesús maipi tiyacun 
huasiman Pedro yaicucujpica Jesusrajmi: 

—Simón, canca ¿imatataj yuyangui? Cai pachapi mandaj- 
cunaca ¿quiquin llajtapi causajcunatachu, mana cashpaca 
shujtaj llajtamanta shamushcacunatachu impuestotaca ma- 
ñan?— nirca. 

26 Shina nijpi Pedroca: 

—Shujtaj llajtamanta shamushcacunatamari impuestotaca 
mañan— nijpi Jesusca nirca: 

—Shinashpaca, quiquin llajtapi causajcunaca impuestota 
mana cunachu. 27 Shina cajpipish chai impuestota japijcuna 
ama p'iñarichun cocha yacuman rishpa chalhua japinata yacupi 
shitangui. Punta japishca chalhuapaj shimipimi shuj cull- 
quita japingui. Chai cullquitaca ñucamantapish canmantapish 
impuestota japijcunamanca cugringuilla— nirca. 


Yachacujcunapura ¿maijanshi ashtahuan alli nishcaca 
canchij? ninacushcamanta 
(Mr. 9.33-37; Lc. 9.46-48) 
| 8 I Pedrohuan Jesús parlanacucujpirajmi yachacujcuna 
paipajman shamushpaca: 

—Jahua pacha Dios maipi mandacunpica ¿ñucanchijpura- 
mantaca maijanshi ashtahuan alli nishcaca canchij?— nishpa 
tapurcacuna. 

2 Chashna tapujpi Jesusca shuj huambrata cayashpa pai- 
cunapaj chaupipi shayachishpami cashna nirca: 

3 —Cancuna juchayuj cashcamanta mana llaquirishpa 
Diospajman mana tigrarishpa huahuacuna shina mana tu- 
cushpaca, jahua pacha Dios maipi mandacunmanca mana 
yaicui tucunguichijchu. Chashnami canga. 4 Maijanpish cai 
huahua shina tucujmi, jahua pacha Dios maipi mandacunpica 

alli nishca. 5 Maijanpish ñuca shutipi* cai huahua shina 
huahuata chasquijca ñucatami chasquin— nirca. 


Millai yuyaicuna jabijbibish mana rurana cashcamanta 
(Mr. 9.42-48; Lc. 17.1-2) 


6 Ñucata crij cai uchilla shinacunata ñucata ama catichun 
pandachijtaca cutana jatun rumita cungapi huatashpa jatun 
cocha chaupipi shitanami alli canman. 7 Cai pachapica imapish 
millaica achcami tiyan. Chai millaicunaca tiyangallatajmi. 
Chashna tiyajpipish ñucata ama catichun pandachijcunaca 
jaij, imachari tucunga! 

8 Chaimanta cambaj maqui, cambaj chaqui canta ima mana 
allita rurachisha nijpica, p'itishpa shitangui. Ucu pacha mana 
huañuj ninapi ishqui maquindij ishqui chaquindij shitashca 
canapaj randica, chulla maqui chulla chaquilla jahua pachapi 
causanaman rinami cambajca alli canga. 9 Shinallataj cambaj 
ñahui ima mana allita rurachisha nijpica, surcushpa shitangui. 
Ucu pacha ninapi ishqui ñahuindijta shitashca canapaj randica, 
chulla ñahuilla jahua pachapi causanaman rinami cambajca 
alli canga— nirca. 


Chingarishca ovejata Jesús parlashcamanta 
(Lc. 15.3-7) 

10 Cai uchilla shinacunata p'iñashpa pajta pitapish mana 
ricushun ninguichijman. Chaimanta cancunaman huillanimi: 
Caicunata ricucuj jahua pacha angelcunaca huiñaitami jahua 
pachapi caj ñuca Yayapaj ñaupajmanta ricuracun. 11 Runa 
Aichayuj tucushca* ñucaca chingarishcacunata quishpichin- 
gapajmi shamurcani. 

12 ¿Imatataj yuyanguichij? Maijan runa patsaj ovejata 
charijca shuj chingarijpica, ¿imatashi ruranman? Paica iscun 
chunga iscun ovejata saquishpami, chai chingarishcata urcupi 
mashcanaman rinman. 13 Chai chingarishca ovejata japishpa- 
ca, caishuj iscun chunga iscun mana chingarishca ovejacu- 
namantapish yallimari cushicunman. 14 Shinallataj jahua 
pachapi caj cancunapaj Yayapish cai uchillacunamanta shuj- 
llapish ama chingarinman yuyanmi— nirca. 

Ima shina alli tucunacuna cashcamanta 
(Lc. 17.3) 


15 Maijanpish canta ima mana allita rurajpica, paihuan 
rimanacushpa ima mana allita rurashcata yuyachingui. Pai 
can rimashcata uyajpica, canmi paitaca Diospajman tigra- 
chishcangui. 16 Pai canta mana uyajpica, shujta cashpa ish- 
quita cashpa pushashpa cutin paipajman ringui. Chai can 
pushashca ishqui cashpa quimsa cashpapish uyajcunami 
ima shina cashcata alli huillangacuna. 17 Chai pushashca- 
cuna rimashcatapish mana uyasha nijpica, crijcuna tandana- 
cushcapi pai ima rurashcataca huillangui. Chai tandanacushca 
crijcuna rimashcatapish mana uyasha nijpica, paitaca Diosta 
mana cazuj, millaita ruraj shina cashcallatataj yuyaichij. 

18 Maijanta cai pachapi cancuna mana alli nijpica, jahua 
pachapipish mana alli nishcami canga. Shinallataj maijanta 
cai pachapi cancuna alli nijpica, jahua pachapipish alli nish- 
cami canga. Chashnami canga. 

19 Caitapish huillanimi: Cai pachapi cancunapuramanta 
ishquindij shuj yuyailla tucushpa imatapish Diosta mañajpica, 
jahua pachapi caj ñuca Yayaca chai mañashcataca cungami. 
20 Ishquillapish quimsallapish ñucata yuyaringapaj maipipish 
tandanacujpica, ñucaca paicunahuanmi casha-— nirca. 

2i Chashna nijpi Pedroca: 

—Apunchij Jesús, shuj huauqui ñucata ima mana allita 
rurajpica, ¿mashna cutitaj perdonana cani, canchis cuticamachu 
perdonasha?— nishpa tapurca. 

22 Chashna nijpi Jesusca: 

—Mana canchis cutillachu perdonai nini, ashtahuanpish 
canchis chunga cutin canchiscamami mashna cutipish per- 
donacunguilla nini— nirca. 


Mana perdonasha nij runata Jesús parlashcamanta 


2 Jahua pacha Dios ima shina mandacunca cashna 
shinami. Shuj llajtata mandajca paipaj runacunata cayash- 
pami: “¿Imatataj ñuca charishcacunataca rurarcanguichij?” 
nishpa tapurca. 24 Chashna tapujpica huaranga huaranga 

cullquita manaraj tigrachij runatami pushamurcacuna. 25 Chai 
runa mana tigrachi tucujpi chai mandajca: “Pai mana ti- 
grachishca cullquita japingapaj cai runataca huarmindij, hua- 
huacunandij, ima charishcacunandij c'atugrichij” nirca. 
26 Chashna nijpica chai runaca mandajpaj ñaupajpi cungurish- 
pami: ‘“‘Amito, shuyapai ama p'iñaripaichu. Cambaj tucui 
cullquita tigrachipashallami” nirca. 27 Chashna nijpi mandajca 
chai runata llaquishpaca: “Ama tigrachinguichu, saquinguilla” 
nishpa cacharca. 28 Paita chashna rurajpipish paiman patsaj 
cullquita manaraj tigrachij runahuan tupashpaca paica: “Ñuca 
cullquita tigrachiari” nishpami japishpaca cungapi llapirca. 
29 Chashna llapicujpi caishuj runaca cungurishpa: “Shuya- 
pai, ama p'iñaripaichu. Cambaj tucui cullquita tigrachipa- 
shallami” nirca. 30 Chashna nijpipish chai runaca mana 
saquisha nishpa chai runataca tucui cullquita tigrachingaca- 
mami carcelpi churachirca. 31 Chashna rurajta chai mandaj- 
paj shujtaj runacuna ricushpaca, achcata llaquirishpami 
chai runata imalla rurashcata mandajmanca huillagrircacuna. 
32 Chashna huillajpi mandajca: “Ñuca cullquita mana ti- 
grachij runata pushamugrichij” nishpa cacharca. Ña pusha- 
mujpi mandajca: “Millai runa! Can shuyapai nijpica, ñucaca 
saquilla ama tigrachinguichu nircanimari. 33 Ñuca canta 
llaquishca shinallatajmi canman asha cullquita mana tigrachij 
runatapish llaquina carcangui” nirca. 34 Shina nishpa mandaj- 
ca achcata p'iñarishpa paipaj tucui cullquita tigrachingaca- 
mami macachun chai runataca macaj runacunaman curca. 

35 Cancunapura ima mana allita rurashcacunata cancuna 
tucui shunguhuan mana perdonajpica, jahua pacha ñuca 
Yayapish chai mandaj shinallatajmi cancunatapish ruranga— 
nirca. 


Mana shitanacunachu nishcamanta 
(Mr. 10.1-12; Lc. 16.18) 


| 9 I Caita yachachishca q'uipami Jesusca Galilea llajta- 

mantaca Jordán yacu ch'imbanij Judea llajtaman rirca. 
2 Pai chaiman ricujpica achcacuna catishpa ricujpi Jesusca 
ungushcacunata alliyachircami. 

3 Chai q'uipami fariseocunaca* Jesusta tapujpi mana allita 
nijpica juchachishun nishpa shamushpaca : 

—Cusaca paipaj huarmita imapipish mana alli cajpica, 
mandashcapi nishca shinaca ¿shitanaca allichu canga?— 
nishpa tapurcacuna. 

4 Paicuna chashna tapujpi Jesusca nirca: 

— Diosca callaripi tucuita rurashpaca, “c'arita huarmitami 
rurarca” nishcataca ¿manachu Dios Quillcachishcapica* ri- 
cushcanguichij? 5 Diosca caitapish nircami: ‘“‘Chaimantami 
c'arica yaya mamamanta ch'icanyashpa paipaj huarmihuan 
tandanacushpa causanga. Chashna tandanacushpaca c'aripish 
huarmipish shuj aichallami tucunga.” 6 Chashnaca cusandij 
huarmindij shujllami, mana ishquichu. Chaimanta Dios 
tandachishcaca pi mana ch'icanyarinachu— nirca. 

7 Chashna nijpi fariseocunaca : 

—Shinashpaca ¿ima nishpataj Moisesca maijanpish 
huarmita shitasha nishpaca firmata cuchun nircari?— nishpa 
tapurcacuna. 

8 Paicuna chashna nijpi Jesusca: 

—Cancunapaj shungu rumi shina cashcamantami huarmita 
shitangapajca Moisesca firmata cuchunlla nirca. Callaripica 
mana chashnachu carca. 9 Shina cajpipish ñucaca cashnami 
nini: Maijanpish paipaj huarmi manapish huainayajpi shi- 
tashpa shujtajhuan cazarajca huainayanmi. Shinallataj cusa 
shitashca huarmihuan maijan cazarajpish huainayanmi— 
nirca. 

10 Jesús chashna nijpi paipaj yachacujcunaca: 

—Cusaca huarmita mana shitanalla cajpica, mana caza- 
rashpa causanami alli canman— nircacuna. 

11 Chashna nijpi Jesusca nirca: 

— Cai ñuca yachachishcataca mana tucuicuna yachai tucun- 
chu. Caitaca Dios yuyaita cushcacunallami yachai tucun. 
12 Maijan c'aricunaca huacharishca pachamantami capashca 
shina huacharin. Maijancunaca capashca cashcamantami 
mana cazarai tucun. Cutin maijancunaca jahua pacha Dios 
mandashcata rurasha nishpami mana cazarancuna. Chashna 
rurasha nijcunaca ruraichijlla— nirca. 

Huahuacunata Jesús c'uyashcamanta 
(Mr. 10.13-16; Lc. 18.15-17) 

13 Chai q'uipami huahuacunapaj jahuapi maquita churashpa 
Diosta mañachun nishpa maijan huahuacunataca Jesuspajman 
pushamurcacuna. Chai pushamujcunataca : 

—Ama p'iñachij shamuichijchu— nishpami yachacujcunaca 
jarcarca. 

14 Chashna jarcacujta Jesús ricushpaca: 

—Huahuacuna shamuchun saquichij, ama jarcaichijchu. 
Jahua pacha Dios mandacunca chashnacunapajmi— nirca. 

15 Jesusca huahuacunapaj jahuapi maquita churashca q'ui- 
paca chaimanta rircallami. 


Achcata charij moso tapushcamanta 
(Mr. 10.17-31; Lc. 18.18-30) 


16 Shuj mosomi Jesuspajman shamushpaca : 

—AÀAlli Yachachij. Huiñai causaita charingapajca ¿imalla 
allitataj rurana cani?— nishpa tapurca. 

17 Shina tapujpi Jesusca: 

—¿Ima nishpataj ñucataca alli ningui? Shujllami allica 
tiyan, chaica Taita Diosmi. Can huiñai causaita charisha 
nishpaca, Dios mandashcacunata rurangui— nirca. 

18 Chashna nijpi chai mosoca: 

—Shinashpaca ¿maijan mandashcacunatataj rurana cani?— 
nijpi Jesusca: 

— Ama huañuchingui, ama huainayangui, ama shuhuangui, 
ama llullangui. 19 Cambaj yaya mamata c'uyangui. Can ima 
shinami canllataj c'uyaringui, shinallataj shujtajcunatapish 
c'uyangui— nirca. 

20 Chashna nijpi chai mosoca: 

—Cai can nishcacunataca huahuapachamantamari tucuita 
rurashcani. ¿Ima shujtajtachari ashtahuan ruranaraj cani?— 
nirca. 

21 Shina nijpi Jesusca nirca: 

—Diospi alli ricurisha nishpaca, tucui can charishcacunata 
c'atushpa imata mana charij huajchacunaman cugri. Chashna 

rurashpaca jahua pachapica achcatami charingui. Ñucata 
catilla— nirca. 

22 Shina nijta uyashpa chai mosoca achcata charij cashca- 
manta llaquijlla tucushpa rircallami. 

233 Chai moso rijpi Jesusca paipaj yachacujcunata nirca: 

—Jahua pacha Dios maipi mandacunmanca achcata charij- 
cunaca mana jahualla yaicunallachu. Chashnatajmari. 24 Cai- 
tapish huillanimi: Camelloca* auja rinrinpi mana yaicui 
tucunchu. Chaitapish yallimari achcata charijcunapajca jahua 
pacha Dios maipi mandacunman yaicunaca— nirca. 

25 Chashna nijpi Jesuspaj yachacujcunaca achcata mancha- 
rishpami: 

—Shinashpaca ¿pitaj quishpiri tucungari?— ninacurcacuna. 

26 Chashna ninacucujpi Jesusca paipaj yachacujcunata 
ricurashpaca: 

—Pipish quiquinllatajca mana quishpiri tucunchu. Diosca 
imatapish rurai tucunllami— nirca. 

27 Chashna nijpi Pedroca: 

—Riqui, ñucanchijca tucui charishcacunata saquishpamari 
cantaca caticunchij. Chaimantaca ¿imatataj charishun?— 
nirca. 

28 Shina nijpi Jesusca nirca: 

—Dios tucuita mushujyachi punllami Runa Aichayuj 
tucushca* ñucaca achijnicuj sumaj tiyarinapi tiyarisha. Chai 
punllami cancuna ñucata catijcunaca chunga ishqui tiyarinapi 
tiyarishpa, Israel* llajta chunga ishqui aillucunata paicuna 
imalla rurashcata ricuchinguichij. Chashnami canga. 29 Mai- 
janpish ñucata catishcamanta paipaj huasita, huauquicunata, 
panicunata, yaya mamata, huarmita, huahuacunata, allpa- 
cunata saquishpaca patsaj cutihuan yallitami japinga, huiñai 
causaitapish charingami. 30 Shina cajpipish achcacuna cunan 
caipi jatun nishcacunaca yangallami canga, yanga nishca- 
cunaca jatun nishcami canga— nirca. 


Uvasta pallajcunata Jesús parlashcamanta 


20 I] Jahua pacha Dios ima shina mandacunca chagrayuj 
runa shinami. Chai runaca paipaj chagrapi uvasta 

pallachunmi pallajcunata tutamanta utca mashcanaman rirca. 
2 Pallajcuna ña ari nijpica: “Shuj punllapi rurashcamanta 
cuna denario* nishca cullquita cushallami” nishpami paipaj 
chagrapi uvasta pallachun cacharca. 3 Chashna cachashca 
q'uipami chagrayujca ña punllata plazaman rishpaca, mana 
ima ruranata charijcunata ricurca. 4 Chaicunata ricushpaca: 
“Cancunapish ñuca chagrapi uvasta pallagrichij. Cancuna 
rurashcamantaca mashnata cuna cashcallatataj cushallami” 
nijpi pallanaman rircallacunami. 5 Chagrayujca cutin chaupi 
punllata, chaupi punlla catitapish chashnallatajmi mashca- 
naman rirca. 6 Shinallataj ña chishitapish cutin rishpa mana 
ima ruranata charijcunata ricushpaca: ““Ima nishpataj can- 
cunaca tiyashpalla cainacunguichij?? nirca. 7 Shina nijpi 
paicunaca: “Pi ima ruranata mana cujpimi caipi tiyacunchij- 
Ha” nijpi chagrayujca: “Shinashpaca, cancunapish ñuca 
chagrapi uvasta pallagripaichij. Cancuna rurashcamantaca 
mashnata japina cashcallatataj japinguichijllami” nishpa ca- 
charca. 8 Ña tutayajpica chagrayujca pallachij runata ca- 
yashpaca: ““Pallajcunata cayashpa q'uipa shamujcunamanta 
callarishpa ñaupa shamujcunamanpish cullquita cugri” nirca. 
9 Cayajpica chishita pallai callarijcunaraj shamushpaca shuj 
denariotami japircacuna. 10 Shinallataj tucui punlla pallajcuna 
shamucushpaca: “Ñucanchijcarin caishujcunata yallimi ja- 
pishun” yuyarcacuna. Chashna yuyashpapish caishujcuna 
shinallataj shuj denariollatatajmi japircacuna. 11 Caishujcuna 
japishca shinallataj japishpaca chagrayujtaca p'iñarishpami 
rimarcacuna: i2 “Canca ñajalla shamujcunamanpish ñucan- 
chijman shinallatajmari cushcangui. Ñucanchijca llaquina- 
yajtamari rupaipipish tucui punlla pallashpa cainamunchij” 
nircacuna. 13 Shina nijpi chagrayujca chashna rimajcuna- 
puramanta shujtaca nirca: “Riqui, amigo. Cantaca ima mana 
allitataj rurarcaniari. ¿Manachu shuj denariota cusha nijpica, 
ari nircangui? 14 Jaica, cambaj cullquita japishpa rilla. Cam- 
baj q'uipa shamujmanpish canman shinallatajmi cusha nini. 
15 Nuca cullquitaca ¿manachu ñucaca imatapish rurai tucuni? 
Nuca alli cashpa chashna cushcataca canca ¿ima nishpataj 
p'iñaringui?” nirca. 16 Chashna nishca shinallatajmi ñaupa 
canchij nijcunaca q'uipa canga, q'uipacunaca ñaupami canga. 

Achcacunatami cayashca. Shina cajpipish agllashcacunaca 
ashallami— nirca. 


Jesusca pai huañuna cashcata cutin huillashcamanta 
(Mr. 10.32-34; Lc. 18.31-34) 

17 Jesusca Jerusalenman huichiman ricushpaca paipaj 
chunga ishqui yachacujcunata paicunallata cayashpa nirca: 

18 —Uyaichij. Cunanca Jerusalenmanmi huichiyacunchij. 
Chaipimi Runa Aichayuj tucushca* ñucataca japishpa Israel 
curacunata mandaj curacunapajman*, mandashcacunata ya- 
chachijcunapajman* pushangacuna. Paicunapajman pushaj- 
pica, ñucata juchachishpa huañunami cangui ningacunami. 
19 Chashna nishpaca shujtaj llajtamanta runacunaman cujpi 
pugllashpa asingacuna, macangacuna, chacatangacunami. 
Huañuchijpipish quimsa punllapica causarishallami— nirca. 


Jacobopaj Juanpaj mañashcamanta 
(Mr. 10.35-45) 

20 Chaipi Zebedeopaj huarmica paipaj ishqui churicunandij 
Jesuspajman shamushpa cungurishpaca : 

—Ñucami canta p'iñachij shamupani— nirca. 

21 Chashna nijpi Jesusca: 

— ¿Imatachari nipangui?— nishpa tapujpi chai huarmica: 

—Can maipi mandacunpica cai ñuca ishqui churicunataca 
shujtaca alli ladopi, shujtaca lluqui ladopi tiyachipangui— 
nirca. 

22 Shina nijpi Jesusca nirca: 

—Cancunaca imata mañacushcataca mana yachanguichij- 
chu. ¿Cancunaca jayaj ubyana shina llaquicunataca ñuca 
shina apai tucunguichijchari? ¿Bautizanatapish ñuca shina 
bautizari tucunguichijchari?— nijpi paicunaca : 

— Ari, chashna rurai tucunchijmi— nircacuna. 

23 Chashna nijpi Jesusca nirca: 

—Ari, cancunaca llaquicunataca ñuca shinallataj apangui- 
chijmi, ñuca shina bautizashca canguichijmi. Chashna ruraj- 
pipish ñuca alli ladoman lluqui ladoman maijanta tiyachinataca 
mana ñucachu tiyachi tucuni. Chaitaca ñuca Yayami maijan- 
paj allichishca cashpaca tiyachinga— nirca. 

24 Chashna mañajta caishuj chunga yachacujcuna uyash- 
paca, chai huauquindijcunataca p'iñarcacunami. 25 Chashna 
p'iñacujpi Jesusca paipaj yachacujcunata cayashpa nirca: 

—Llajtacunata mandajcunallami paipajta shina tucuita 
mandan. Shinallataj mandajcunapurapish maijan jatun man- 
daj cashpaca, paimi shujtaj llajtacunata mandan. Chaitaca 
cancunallataj yachanguichijmi. 26 Shina cajpipish cancuna- 
puraca mana chashnachu canga. Ashtahuanpish cancunapura 
maijan jatun casha nijca caishujcunapajta rurachun. 27 Can- 
cunapuramanta maijan jatun nishca casha nishpaca, yanga 
shina tucushpa caishujcunapajta rurachun. 28 Runa Aichayuj 
tucushca* ñucaca ñuca nishcata mana rurachingapajchu 
shamurcani. Ashtahuanpish ñucaca shujtajcunapajta ruranga- 
pajpish huañushpa achcacunata quishpichingapajpishmari 
shamurcani— nirca. 


Ñahui mana ricuj ishqui runata Jesús 
alliyachishcamanta 
(Mr. 10.46-52; Lc. 18.35-43) 


29 Jesusca paipaj yachacujcunandij Jericô pueblomanta 
llujshicujpica achcacunami Jesustaca caticurcacuna. 30 Chai 
ñanta ricujpica, ñahui mana ricuj ishqui runacunami ñan 
c'uchullapi tiyacushpa Jesusmi shamucun nijta uyashpaca : 

—-;Ñaupa yaya Davidpaj Churi*, Apunchij Jesús, ñucanchij- 
taca llaquihuaiari!— nishpa caparircacuna. 

31 Chashna caparicujpi chaipi cajcunaca: 

—iAma caparichijchu, upalla caichij!— nishpa jarcacuj- 
pipish chai runacunaca: 

—iDavidpaj Churi, Apunchij Jesús, ñucanchijtaca llaqui- 
huaiari!— nishpa ashtahuanmi sinchita caparircacuna. 

32 Chashna caparicujpi Jesús shayarishpa paicunata ca- 
yashpaca: 

— ¿Imatataj rurachun ninguichij?— nishpa tapurca. 

33 Shina nijpi paicunaca : 

—Apunchij Jesús, ñucanchij ñahuicunata alliyachihuai— 
nircacuna. 

34 Chashna nijpi Jesusca paicunata llaquishpa chai ishqui 
runacunapaj ñahuicunapi maquihuan japirircami. Chashna 

japirijpica mana ricuj runacunaca ña ricurcallami. Chashna 
paicunapaj ñahui ña ricujpica Jesusta catishpa rircallacunami. 


Jerusalenman Jesús yaicushcamanta 
(Mr. 11.1-11; Lc. 19.28-40; Jn. 12.12-19) 
21 I| Jesusca paipaj yachacujcunandij Jerusalén pue- 
bloman ñalla chayacushpaca, Olivos* yuracuna tiyan 
urcu c'uchullapi caj Betfagé pueblomanmi chayarca. Chaiman 
chayashpaca Jesusca paipaj yachacujcunamanta ishquitami 
cacharca. 2 Paicunata cachacushpaca cashnami nirca: 
—Ch'imba ashalla huasicuna tiyan chaiman richij. Chaipica 
huatashca mama burromi huahuandij shayacunga. Chaita 
cacharishpa pushamugrichij. 3 Cacharicujpi maijan imata 
nijpica: “Apunchij Jesús pushamuchun nijpimi pushacun- 
chij, ñallami saquij shamushun” ninguichij— nirca. 
4 Ñaupa huillajta* Dios cashna huillachishca pajtachunmi 
chashnaca tucurca: 


5 Sion pueblopi causajcunaman huillaichij: “Riqui, 

cancunata jatun Mandajca paica alli shungumi. Burropi 

tiyarishcami cancunapajman shamucun. Aparij burropaj 

huahua malta burropimi paica tiyarishca shamucun” 
. nishcami. 


6 Chai ishqui yachacujcuna rishpaca, Jesús mandashca 
shinami rurarcacuna. 7 Mama burrota huahua burrondij 
Jesuspajman pushamushpa yachacujcunaca paicunapaj chu- 
ranata burrocunapaj jahuapi churajpi Jesusca tiyarircami. 
8 Jesús ña ricujpi chaipi caj achcacunaca paicunapaj churana- 
cunatami Jesús shamucun ñanpi tindishpa churarcacuna. 
Cutin maijancunaca yura ramacunata p'itishpami ñanpi chu- 
rarcacuna. 9 Chai tucui ñaupashpa catishpa ricujcunaca: 

—;Ñaupa yaya Davidpaj Churi*, canca allimari cangui! 
¡Taita Dios cachashca shamucujta alli nichun! ¿Jahua pacha- 
pipish sumaj nishca cachun!— nishpami caparircacuna. 

10 Jerusalenman Jesús ña yaicujpica tucui chaipi cajcunaca : 

—¿Pitaj cai runaca?— nishpami achcata mancharircacuna. 

ll Chashna mancharicujpi chaipi cajcunaca : 

—Cai runaca Dios ima nishcata huillaj Jesusmari. Paica 
Galilea llajtapi tiyaj Nazaret pueblomantamari— nircacuna. 


Diosta adorana huasipi c'atucujcunata 
Jesüs llujshichishcamanta 
(Mr. 11.15-19; Lc. 19.45-48; Jn. 2.13-22) 


i2 Diosta adorana huasiman* Jesús yaicushpaca, chaipi 
c'atucuj randicujcunataca tucuicunatami llujshichishpa ca- 
charca. Cullquita cambiajcunapaj mezacunatapish, paloma- 
cunata c'atucujcuna tiyacushcacunatapish t'angashpami 
pambaman urmachirca. 13 Chashna rurashpa Jesusca nirca: 

—Dios Quillcachishcapica*: “Ñuca huasica tandanacushpa 
ñucata mañana huasi nishcami canga” ninmi. Ashtahuanpish 
cancunaca shuhuacuna paca tucuna jutcutamari cai huasitaca 
rurashcanguichij— nirca. 

14 Diosta adorana huasipi Jesús cajpica, ñahui mana ricuj- 
cunapish suchucunapish shamujpi tucuicunatami alliyachirca. 
15 Jesús chashna alliyachijta ricushpa huambracunapish: 
“Ñaupa yaya Davidpaj Churi*, canca allimari cangui!” 
nishpa caparicujta uyashpaca, Israel curacunata mandaj cura- 
cunapish*, mandashcacunata yachachijcunapish* achcatami 
p'iñarircacuna. l6 Chashna p'iñarishpami Jesustaca: 

—Cai huambracuna canta ¿ima shina caparicujtaca uyan- 
guichu?— nishpa tapujpi Jesusca: 

— Ari, uyanitajmari. Cancunaca Dios Quillcachishcapica : 


Uchilla huambracunatapish, chuchucuj huahuacunata- 
pish canta alli nichishcanguimi nishcataca ¿manachu 
ricushcanguichij?— nirca. 


17 Chashna nishpa Jesusca paita p'iñajcunata saquishpa 
Jerusalenmanta Betania puebloman rishpaca, chaipimi chai 
tutaca pacarirca. 


Mana p'ucuj higo yurata chaquiri nishcamanta 
(Mr. 11.12-14, 20-26) 
18 Chai cayandij tutamantami Jerusalén puebloman tigra- 
cushpaca Jesusca yaricachirca. 19 Chashna yaricaihuan ñanta 
ricushpami Jesusca higo* yurata ñan c'uchullapi ricushpa 

chai yuraman chayashpaca, imata mana p'ucushpa p'anga- 
cunalla cashcata ricushpa chai yurataca: 

—;Cunanmantaca ña ama p'ucungui!— nishpami rimarca. 

Chashna rimajpica chai higo yuraca chaquirircallami. 
2 Chai yura chaquirijta Jesuspaj yachacujcuna ricushpaca 
achcata mancharishpami : 

—¿Imamantataj cai higo yuraca can rimajpica chaqui- 
rinllari?— nishpa tapurcacuna. 

21 Chashna tapujpi Jesusca nirca: 

— Mana caita chaita yuyashpa crishpaca, cancunapish cai 
higo yurata ñuca rurashca shinallataca mana rurai tucungui- 
chijmanchu. Ashtahuanpish cai urcutapish: ‘“‘Caimanta 
anchushpa jatun cocha yacupi siririgri” nijpica, cai urcuca 
rinmanllami. Chashnami tucunman. 22 Ima mañashcatapish 
cuna cashcata crishpa mañashpaca japinguichijllami— nirca. 


¿Pitaj cantaca chashna rurachin? nishcamanta 
(Mr. 11.27-33; Lc. 20.1-8) 


23 Chai q'uipami Jesusca Diosta adorana huasiman" yai- 
cushpa yachachicurca. Chaipi yachachicujpi Israel curacunata 
mandaj curacunapish* cunaj yuyajcunapish* Jesuspajman 
shamushpaca: 

—¿Imamantataj canca cashna rurangui? ¿Pitaj cantaca 
chashna rurachicun?— nishpa tapurcacuna. 

24 Paicuna chashna tapujpi Jesusca nirca: 

—Ñucapish cancunata shuj tapunata tapusha. Chaita 
huillajpica, ñucapish pi caicunata rurachicushcata huillashami. 
25 Bautizaj Juantaca bautizachunca* ¿Dioschu, runacunachu 
pitaj cachashca canga? nishpa tapujpi paicunapura parla- 
nacushpaca: 

—Juantaca Diosmi cacharca nijpica: “Shinashpaca ¿ima 
nishpataj Juan huillashcata mana crircanguichij?” ningami. 
26 Runacunallami Juantaca cacharca nishpa huillanatapish 
runacunata manchanayanmi. Tucuicunami Juantaca Dios 
ima nishcata huillaj cashcata yuyancuna— ninacurcacuna. 

27 Chashna ninacushpa Jesusmanca: 

—Manamari yachanchijchu— nijpi Jesusca: 

—Shinashpaca, ñuca rurashcata pi rurachicushcataca ñu- 
capish mana huillashachu— nirca. 


Ishqui churicunata Jesús parlashcamanta 


28 Jesusca cashnapish nirca: 

—Cunan cancunaman caita parlasha, alli uyaichij. Shuj 
runaca ishqui churitami charirca. Chai runaca ñaupa churi- 
taca: “Riqui huahua. Cunan punlla ñuca chagrapi uvasta 
pallagri” nirca. 29 Shina nijpi chai churica: “Mana risha 
ninichu” nicushpapish q'uipata alli yuyarishpaca rircallami. 
3 Chai runaca caishuj churipajman rishpaca, ñaupa churita 
nishca shinallatajmi nirca. Chashna nijpi chai churica: “Ari 
yayito, rishami” nishpapish mana rircachu. 31 Chai ishqui 
churimantaca ¿maijantaj yaya munashcataca rurarca?— nishpa 
tapujpi: 

—Naupa churimi yaya munashcataca rurarca— nircacuna. 

Chashna nijpi Jesusca nirca: 

—Impuestota* japijcunaraj, huainayashpa causaj huarmi- 
cunarajmi Dios maipi mandacunmanca cancunapaj ñaupa 
yaicungacuna. Chashnami canga. 32 Bautizaj Juan shamush- 
pa ima shina alli causanata yachachicujpipish, cancunaca 
mana crircanguichijchu. Ashtahuanpish impuestota japij- 
cunaraj, huainayashpa causaj huarmicunarajmi pai huillashca- 
taca crircacuna. Chaita ricushpapish cancunaca Juan 
huillashcataca mana crircanguichijchu, juchayuj cashcamanta 
mana llaquiringuichijchu, Diospajmanpish mana tigrarir- 
canguichijchu— nirca. 


Millaita rurajcunata Jesús parlashcamanta 
(Mr. 12.1-12; Lc. 20.9-19) 

3 Yuyaita japina cai parlotapish alli uyaichij. Shuj runaca 
paipaj allpapica uvas yuracunatami tarpurca. Chai tarpushca 
allpataca muyundijta rumicunahuan pircashpami chai all- 
pallapitaj uvasta capingapaj shuj trapichi shinatapish rurarca. 
Shinallataj tucui chagrata chapangapaj shuj torretapish pir- 
cashpa rurarcami. 

Tucui chaita rurashca q'uipaca chai chagrayujca uvasta 
chaupingapaj alli ricucunguichij nishpa shujtaj runacunaman 

Uvas chagrata ricuna torremi 


saquishpa shujtaj llajtaman rircallami. 34 Uvasta pallana 
punlla ña chayamujpica, chai chagrayujca paipaj runacunata 
chai chagrapi saquishca runacunapajman pai japina cashcata 
chaupimuchun cacharca. 35 Ashtahuanpish chagrapi saquishca 
runacunaca chagrayuj cachashca runacuna chayajpica shujtaca 
macarca, shujtaca huañuchirca, shujtaca rumicunahuan 
shitashpami cacharcacuna. 36 Chashna rurajpi chagrayujca 
ñaupaman cachashcata yalli tauca runacunatami cacharca. 
Chaicunatapish ñaupaman cachashcacunata shinallatajmi ru- 
rarcacuna. | 

37 Tucui chaicunata cachashca q'uipaca chagrayujca: “Ñuca 
churitaca manchashpa manapishchari ima ninga” nishpami 
paipaj churitaca cacharca. 38 Ashtahuanpish chai churi sha- 
mucujta ricushpacarin chai runacunaca paicunapura: ‘‘Cai- 
mari cai tucuitaca japinga. Nucanchij japingapaj paitaca 
huañuchishunchij”? ninacurcacuna. 39 Shina ninacushpami 
paitaca uvas chagramanta llujshichishpa huañuchircacuna. 
40 Chaita parlashpami Jesusca: 

—Chashna ruraj runacunataca chagrayuj shamushpaca 
¿imatashi ruranga?— nishpa tapurca. 

41 Chashna tapujpi paicunaca: 

—Chashna ruraj millai runacunataca mana llaquishpa 
huañuchinmanca. Chagratapish uvas p'ucujpi chaupishpa 
cuj shujtajcunaman cunmanca— nircacuna. 

42 Shina nijpi Jesusca nirca: 


Huasita rurajcuna mana nishpa shitashca rumillatajmi 
huasita rurai callarinapaj churana rumi tucushca. Chai- 
taca Taita Diosmi chashna rurashca. Chaita ricushpaca 
mancharinchijmi nishcataca Dios Quillcachishcapica* 
¿manachu ricushcanguichij? 


43 Chaimantami cashna nini: Diosca cancunata mandanata 
saquishpami paita alli cazuj shujtajcunata mandanga. 44 Mai- 
janpish chai rumipi urmajca p'aquiringami. Shinallataj mai- 
janpaj jahuapi chai rumi urmashpaca ñutungami— nirca. 

45 Yuyaita japina cai parlocunata uyashpaca, Israel cura- 
cunata mandaj curacunapish* fariseocunapish* ñucanchij- 
tamari chashna rimacushca nirircacuna. 46 Chaimantami 
Jesustaca huañuchingapaj japishun nircacuna. Chashna 
nicushpapish Jesustaca Dios ima nishcata huillajmari nina- 
cuj cajpi tucuicunata manchashpami mana imata rurai tu- 
curcacuna. 


Casamiento bodaman cayashcacunamanta 
2 2 I Tucui chaipi cajcuna yuyaita japina parlota Jesús 
cutin parlashpaca cashnami nirca : 

2 —Jahua pacha Dios ima shina mandacunca shuj jatun 
mandaj paipaj churita cazarachicushpa bodata ruracuj shina- 
mi. 3 Chai mandajca bodaman shamuchun cayamugrichij 
nishpa paipaj runacunata cachajpipish, chai cayashcacunaca 
mana shamushun nircacunachu. 4 Mana shamushun nijpica, 
mandajca cutin paipaj runacunata cashna nichun cacharca: 
‘“Micunaca ñami yanushca. Huirayashca huagracunata, ove- 
jacunatapish ñami lluchuchircani. Tucuimi ña allichishca. 
Bodaman shamupaichij” nishpa cayamuchun cacharca. 5 Cutin 
cayaj cachajpipish cayashcacunaca mana shamushun nirca- 
cunachu. Ashtahuanpish shujcunaca paicunapaj chagraman 
rirca, shujcunaca c'atunaman rirca. 6 Cutin shujcunaca jatun 
mandaj cayaj cachashcacunata japishpa macashpa huañuchir- 


75 SAN MATEO 22 


cacunami. 7 Chashna rurajpica jatun mandajca achcata 
p'iñarishpami paipaj soldadocunata chai huañuchijcunata hua- 
ñuchichun, paicunapaj pueblotapish rupachichun cacharca. 
8 Chashna rurashca q'uipami jatun mandajca paipaj runacu- 
nata nirca: “Ñuca churi cazarana bodapajca tucuimi ña 
allichishca. Cayashcacunaca cayashca cashpapish paicuna- 
llatajmi mana shamuipaj cashcata ricuchishca. 9 Chaimanta 
cunanca jatun ñancunaman rishpa pi ricurijtapish cai bodaman 
pushamugrichij” nishpa cacharca. 10 Chai runacunaca ñan- 
cunaman rishpa chaipi tucui ricurijcunata, allicunatapish 
mana allicunatapish bodaman tandachircacuna. Chashnami 
boda huasipica junda carca. 

i! Ña junda cajpi jatun mandajca tucui shamushcacunata 
ricunaman yaicushpaca, shuj runataca bodaman shamunapaj 
churanata mana churashcatami ricurca. 12 Chashnata ri- 
cushpaca jatun mandajca chai runataca: ‘“Riqui, amigo. 
¿Ima nishpataj canca bodaman shamunapaj churanata mana 
churashpaca caiman shamurcanguiari?” nishpa tapujpi chai 
runaca imata mana ni tucurcachu. 13 Chaipi jatun mandajca 
paipaj sirvijcunataca: “Cai runataca chaquita maquita hua- 
tashpa canlla amsaman shitaichij. Chaipica huacangami, 
nanaihuanpish caniringami.” 14 Cayashcacunaca achcacuna- 
mi, agllashcacunaca ashallami— nirca. 


¿Impuestotaca cunachu canchij? nishpa 
Jesusta tabushcamanta 
(Mr. 12.13-17; Lc. 20.20-26) 


15 Chai q'uipami fariseocunaca* Jesustaca imata tapujpi 
ima mana allita nijpica, Juchachishun nishpa rimanacungapaj 
tandanacurcacuna. l6 Chashna rimanacushpami paicunapaj 
yachacujcunamanta maijancunatapish mandaj Herodes par- 
temanta maijancunatapish Jesusta cashna nishpa tapuchun 
cacharca: 

—- Yachachij, canca imatapish cashcata yachachinata munaj- 
mari cangui. Dios munashca shina alli causachun tucuicunata 
alli yachachijmi cangui. Canca pitapish mana manchashca- 
manta ñahuita mana ricushpalla tucuicunata alli yachachij- 

mari cangui. 17 Chaimantami canta tapushun ninchij: Roma* 
llajtata jatun mandajmanca impuestota* cunaca mandashcapi 
nishca shinaca ¿allichu canga, imashi? ¿Canca ima ninguitaj?— 
nishpa tapurcacuna. 

18 Shina tapujpi Jesusca paita millai shunguhuan tapucush- 
cata yachashpa paicunataca: 

—Mishqui shimi jayaj shungucuna, ¿ima nishpataj ñuca- 
taca chashna tapushpa pandachij shamunguichij? 19 Impues- 
tota cuna cullquita ñucaman ricuchichij— nijpi shuj cullquita 
ricuchircacuna. 20 Chashna ricuchijpi Jesusca: 

—¿Pipaj ñahuitaj, pipaj shutitaj cai cullquipica tiyacun?— 
nishpa tapurca. 

21 Chashna tapujpi paicunaca : 

—Roma llajtata jatun mandajpajmi— nijpi Jesusca: 

—Shinashpaca jatun mandajpajtaca paiman cuichij, 
Diospajtaca Diosman cuichij— nirca. 

2 Chashna nijta uyashpaca mancharinacushpa chaimanta 
rircallacunami. 


¿Huañushcacunaca causaringachu? nishpa 
Jesusta tapushcamanta 
(Mr. 12.18-27; Lc. 20.27-40) 

23 Chai punllallatajmi maijan saduceocunapish* Jesuspaj- 
man shamurcacuna. Chai saduceocunaca: “Huañushcacuna 
mana causaringachu” nijcunami. Paicunami Jesustaca nirca : 

24 —Yachachij. “Shuj runa manaraj huahuata charishpa 
huañujpica, paipaj huauquillataj saquirishca huarmihuanca 
cazarashpa huauquipaj randi huahuacunata charichun” nishpa- 
mi Moisesca yachachirca. 25 Chashnallatajmi ñucanchij 
llajtapica canchis huauquindij causarcacuna. Chai huau- 
quindijcunamanta ñaupa huauquica cazararca, huañurca. 
Paipaj huarmica huahuacuna illaj saquirijpi, q'uipa huau- 
quimi chai saquirishca huarmihuanca cazararca. 26 Shinalla- 
tajmi q'uipa huauquipish huahua illaj huañurca. Cutin chaipaj 
q'uipa huauquipish chashnallatajmi huañurca. Tucui canchis 
huauquindijcunami chashnallataj tucurcacuna. 27 Canchis 
huauquindij huañushca q'uipaca chai huarmipish huañurcami. 

28 Chashna cajpica huañushcacuna causarimui punllapica 
chai canchis huauquindijcunapajca ¿maijanpajshi chai huar- 
mica canga? Tucui canchistajmari chai huarmihuanca cazarar- 
cacuna— nircacuna. 

29 Shina nijpi Jesusca nirca: 

—Cancunaca Dios Quillcachishcapi* ima nishcatapish, Dios 
imata rurai tucushcatapish mana yachashpami pandaricun- 
guichij. 30 Huañushcacuna causarimui punllapica mana 
cazarangacunachu, mana cazaranachingachu. Paicunaca jahua 
pachapi caj Diospaj angelcuna shinami canga. 31 Huañush- 
cacuna causarinamanta Diosllataj cancunaman huillashcataca 
¿manachu ricushcanguichij? Paica cashnami nishca: 32 “Nu- 
caca Abrahampaj, Isaacpaj, Jacobopaj Diosmi cani” nishcami. 
Chaimanta paica mana huañushcacunapaj Dioschu, causaj- 
cunapaj Diosmi— nirca. 

3 Jesus chashna yachachishcata uyashpaca, tucuicunami 
achcata mancharircacuna. 


Mandashcacunaca ¿maijantaj ashtahuan allica? 
nishcamanta 
(Mr. 12.28-34) 


34 Chai saduceocunata* Jesús yachachishpa pingachishcata 
fariseocuna* uyashpaca, paicunapura tandanacurcacuna. 
35 Mandashcacunata yachachij* shuj runaca Jesusta panda- 
chisha nishpa cashna tapurca: 

36 —Yachachij. Mandashcacunamantaca ¿maijantaj ashta- 
huan yalli allica?— nirca. 

37 Chashna nijpi Jesusca nirca: 

—“CÇanta mandaj jatun Diosta cambaj tucui shunguhuan 
tucui munaihuan, tucui yuyaihuan c'uyangui” ninmi. 38 Cai 
mandashcami tucuicunamanta ashtahuan yalli allica. 39 Cai 
mandashcapaj q'uipapish shinallatajmi nin: “Can quiquinlla- 
taj ima shinami c'uyaringui, shinallataj shujtajcunatapish 
c'uyangui” ninmi. 40 Moisés mandashcacunapajpish ñaupa 
huillajcuna* huillashcacunapajpish cai ishqui mandashcacunaca 
sapi shinami— nirca. 

Cristotaca ¿bi cashcatataj yuyanguichij? nishpa 
Jesús tapushcamanta 
(Mr. 12.35-37; Lc. 20.41-44) 
41 Fariseocuna* chaipi tandanacushca cajpiraj Jesusca pai- 
cunata tapurca: 
42 —Quishpichij Cristotaca ¿pi cashcatataj yuyanguichij? 
¿Pipaj churi cashcatataj yuyanguichij?— nijpi paicunaca: 
—Ñaupa yaya Davidpaj Churimi*— nircacuna. 
43 Shina nijpi Jesusca nirca: 
—Shinashpaca, ¿ima nishpataj Davidca Diospaj Samai 
Espíritu paiman rimana yuyaita cujpi Quishpichijtaca: “Ñu- 
cata Mandaj” nircari? Davidllatajmi cashna nirca: 


44 Jatun Diosca fucata Mandajtaca: ‘“‘Canta p'iñajcu- 
nata cambaj chaqui sarunapi ñuca churangacama, canca 
ñuca alli ladopi tiyacuilla” nishcami. 


45 Davidllataj Cristotaca: “Ñucata Mandaj” nijpica, ¿ima 
shinataj Cristoca Davidpaj churi cangari?— nirca. 

46 Jesús chashna tapujpica pipish imata mana ni tucurca- 
chu. Chai punllamantami cutinca ña mana imata tapurcacuna. 


Mandashcacunata yachachijcunatapish fariseocunatapish 
Jesús rimashcamanta 
(Mr. 12.38-40; Lc. 11.37-54; 20.45-47) 
2 3 I Chai q'uipami Jesusca paipaj yachacujcunamanpish, 
chaipi tucui cajcunamanpish cashna nishpa huillarca : 

2 —Mandashcacunata yachachijcunapish* fariseocunapish* 
mandashcata Moisés shinallataj yachachijcunami canchij 
nijcunami. 3 Chaimanta paicuna imalla yachachishcataca 
ama cungarishpa ruranguichijlla. Chashna rurashpapish 
paicuna ima shina rurashcataca ama catinguichijchu. Pai- 
cunaca allita yachachicushpapish paicuna yachachishca shinaca 
mana ruranchu. 4 Paicunaca pi mana aparipaj jatun quipita 
apachij shinami maita mana ruraipajta yachachincuna. Chai 
quipita mana japirisha nij shinami paicunallatajca mana ru- 
ranata munancuna. 5 Paicunaca imata rurashpapish shuj- 
tajcuna ricuchun nishpallami rurancuna. Paicunaca Dios 

mandashca maijan shimicunata quillcashcata frentepipish ma- 
quipipish tucuicuna ricuchun huatarishpa purinatami mu- 
nancuna. Paicunaca churanatapish shujtajcunata yalli suni 
flecosyuj churanata churashpami purinata munancuna. 6 Mai- 
pi ima jatun micuicunapipish Israelcuna tandanacuna 
huasicunapipish* punta alli tiyarinapi tiyarinatami achcata 
munancuna. 7 Shinallataj ñancunapi shujtajcuna cungurishpa 
alli alabadushpa yachachij, yachachij nichunmi munancuna. 

8 Ashtahuanpish cancunaca shujtajcuna yachachij ni- 
chunca ama munanguichij. Nucallami cancunata Yachachij 
Cristoca cani. Cancunaca tucuicuna huauquindijcunami 
canguichij. 9 Cancunaca shujlla Yayata jahua pachapi cha- 
rishcamanta cai pachapica pitapish ama yaya ninguichij. 
10 Ñucalla cancunata yachachij Cristo cashcamanta shujtaj- 
cuna cancunata yachachij nichunca ama munanguichij. 
II Cancunapuramanta maijanpish jatun nishca casha nijca 
caishujcunapajta ruraj cachun. 12 Maijanpish jatun tucush- 
cataca pingachishcami canga. Maijanpish mana jatun 
tucushcataca jatun nishcami canga. 

13 Mandashcacunata yachachijcunapish fariseocunapish, 
cancunaca mishqui shimi jayaj shungucunami canguichij. 
iAij, cancunaca imachari tucunguichij! Jahua pacha Dios 
maipi mandacunman yaicushun nicujcunataca mana yaicujta 
ruranguichijchu. Chashna cashpami cancunallatajpish mana 
yaicunguichij, shujtajcunatapish mana yaicujta ruranguichij- 
chu. 

14 Mandashcacunata yachachijcunapish fariseocunapish, 
cancunaca mishqui shimi jayaj shungucunami canguichij. 
iAij, cancunaca imachari tucunguichij! Viuda huarmicunapaj 
huasicunata quichushpa millpujcunami canguichij. Chashna 
rurashpapish alli ricuringapaj nishpaca Diostami unita can- 
cunaca mañaj tucunguichij. Chashna cashcamanta cancunaca 
ashtahuan yallitami llaquichishca canguichi. 

15 Mandashcacunata yachachijcunapish fariseocunapish, 
cancunaca mishqui shimi jayaj shungucunami canguichij. 
iAij, cancunaca imachari tucunguichij! Shujllapish cancunata 
catichun nishpami allpata, jatun cocha yacuta maita rishpapish 
yachachinguichij. Na cancunata catijpica ucu pachaman rina- 

pajlla cancunata yalli ashtahuan millaitami ruranguichij. 

16 Cancunaca ñahui mana ricuj pushajcunami canguichij. 
iA1), imachari tucunguichij! “Imata rurangapaj ari nishpa 
Diosta adorana huasi* nishpaca, mana pajtachingapajpish 
rimanallami. Imata rurangapaj ari nishpaca Diosta adorana 
huasipi tiyaj curi nishpa rimashcataca pajtachinami” nishpa 
- yachachijcunami canguichij. 17 ;¡Upacuna, cancunaca ñahui 
mana ricujcunami canguichij! ¿Curichu Diosta adorana hua- 
sichu, maijantaj ashtahuan yalli allica? Diosta adorana hua- 
simi curitaca Diospajlla cashcata ricuchin. 18 Caitapish 
yachachinguichijmi: “Imata rurangapaj ari nishpa altar 
nishpaca, mana pajtachingapajpish rimanallami. Diosman 
cushcata altar jahuapi churashca tiyacuj nishpa rimashcataca 
pajtachinami” nishpami cancunaca yachachinguichij. 19 íUpa- 
cuna, cancunaca ñahui mana ricujcunami canguichij! ¿Altar- 
chu Diosman imata cushcachu, maijantaj ashtahuan yalli 
allica? Diosman cushcataca altarmi Diospajlla cashcata ri- 
cuchin. 20 Imata rurangapaj ari nishpa altar nishpaca, Diosman 
imallata cushca altar jahuapi tiyacujtapishmari rimanguichij. 
21 Shinallataj imata rurangapaj ari nishpa Diosta adorana 
huasi nishpa rimajca, chai huasitapish chai huasipi causaj 
Diostapishmi riman. 22 Shinallataj imata rurangapaj ari 
nishpa jahua pacha nishpa rimajca, Diospaj jatun tiyarinata- 
pish Diostapishmi riman. 

23 Mandashcacunata yachachijcunapish fariseocunapish, 
mishqui shimi jayaj shungucunalla. ;Aij, imachari tucungui- 
chij! Cancunaca mentata, anista, cominotapish chungamanta 
shujta Diosman cujcunami canguichij. Cancunaca alli cau- 
sanata, shujtajcunata llaquinata, Diosta crinatapish mandash- 
capi nishca ashtahuan allitamari saquishcanguichij. Diosman 
cunatapish mana saquishpami cai alli ruranacunatapish rurana 
canguichij. 24 Cancunaca ñahui mana ricuj pushajcunami 
canguichij. Uchilla chuspi imapi yaicujpipish anchuchijcunami 
canguichij. Chashna ruracushpapish jatun camellota* millpuj 
shina millaita rurajcunami canguichij. 

235 Mandashcacunata yachachijcunapish fariseocunapish, 
mishqui shimi jayaj shungucunalla. Aij, cancunaca imachari 
tucunguichij! Cancunaca vasotapish platotapish alli maillaj- 

cuna cashpapish, huasha ladollata maillashca shinami 
canguichij. Cancunapaj shunguca shuhuana yuyaicunalla- 
huan, ashtahuan charisha nina yuyaicunallahuanmi can- 
guichij. 26 Ñahui mana ricuj fariseo, huasha ladopish mana 
mapa cachunca vasotapish platotapish ucutaraj alli maillai. 

27 Mandashcacunata yachachijcunapish fariseocunapish, 
mishqui shimi jayaj shungucunalla. ;iAij, imachari tucun- 
guichij! Cancunaca huañushcacunata pambashca bovedata 
yurajyachishpa sumajta allichishca shinami canguichij. 
Chashna cashpapish cancunapaj ucu yuyaica huañushcacuna- 
paj tullucuna ashnacuj shinami tucui millaihuan junda. 
28 Chashnallatajmi cancunapish shujtajcunapaj ñaupajpica alli 
ricuringuichij. Ashtahuanpish cancunapaj ucu shunguca llu- 
llana yuyaillahuan, imapish mapa yuyaillahuanmi canguichi. 

22 Mandashcacunata yachachijcunapish fariseocunapish, 
mishqui shimi jayaj shungucunalla. ;Aij, cancunaca imachari 
tucunguichij! Cancunaca ñaupa huillajcunata* pambashca 
bovedacunatapish, alli causaj ñaupa runacunata yuyaringapaj 
pircashcacunatapish sumajta allichijcunami canguichij. 
30 Chashna allichicushpaca: “Ñaupa huillajcunata ñucanchij 
ñaupa yayacuna huañuchi punllacuna causashca cashpaca, 
chai huillajcunataca mana huañuchichinchijmanchu carcanchij” 
ninguichijmi. 31 Chashna nishpaca cancunallatajmi chai ñaupa 
huillajcunata huañuchijcunapaj huahuacuna cashcata hui- 
llanguichij. 32 ;iCancunapaj ñaupa yayacuna imalla ru- 
racushcataca tucuchingacama caticuichijlla ! 

3 iCancunaca culebrapaj huahuacuna, culebra shina millai- 
cunami canguichij! Cancunaca ucu pacha llaquiman rinaman- 
taca mana quishpiri tucunguichijchu. 34 Ñucaca huillaj- 
cunatapish, alli yachajcunatapish, yachachijcunatapish 
cancunapajman cachashami. Chai ñuca cachashcacunamanta 
maijancunataca huañuchinguichijmi, maijancunataca cha- 
catashpa huañuchinguichijmi. Shinallataj maijancunataca 
cancuna tandanacuna huasicunapi macanguichijmi, mai- 
jancunataca huañuchishun nishpa pueblon pueblon catishpa 
puringuichijmi. 35 Chashna rurashcamantaca ñaupa alli cau- 
saj runacunata huañuchishca yahuarmanta llaquitaca can- 
cunami apanguichij. Diospaj ñaupajpi alli causaj Abel 

runamanta callarishpa Berequiaspaj churi Zacariastapish 
huañuchishcacamami chai llaquitaca apanguichij. Diosta ado- 
rana huasi canllapi tiyaj altar ñaupajpimi Zacariastaca hua- 
ñuchircanguichij. 36 Cai tucui mana allita rurashcamantaca 
cunan punllacuna causajcunatami jatun llaquicunaca japinga. 
Chashnami canga— nirca. 


Jerusalenpi causajcunata llaquishpa Jesús 
huacashcamanta 
(Lc. 13.34-35) 


37 Jerusalenpi causajcunalla. Dios ima nishcata huillaj- 
cunata huañuchijcunami canguichij. Pai cancunapajman 
huillachun cachashcacunatapish rumicunahuan shitajcunami 
canguichij. Cancunataca tauca cutinmari mama atillpa paipaj 
huahuacunata ugllaj shina tandachisha nircani. Chashna 
tandachisha nijpipish mana uyarcanguichijchu. 38 Chaiman- 
tami cancunapaj huasica ñalla shitashca saquiringa. 39 Can- 
cunaca ñucataca: “Taita Dios cachashca shamucuj allimari 
cangui” ningacama manataj ricunguichijchu— nirca. 


Diosta adorana huasita urmachingacunami nishcamanta 
(Mr. 13.1-2; Lc. 21.5-6) 
2 4 I Diosta adorana huasimanta* Jesús llujshicujpi, pai- 
paj yachacujcunaca Diosta adorana huasi pircacunata 
ricuchircacuna. 2 Chashna ricuchijpi Jesusca : 

—Ari shinatajmari. ¿Caita ricushpachu mancharinguichij? 
Tucui cai cancuna ricushcami urmachishca canga. Shuj 
rumillapish pircashca mana saquiringachu. Chashnami tu- 
cunga— nirca. 


Cai pacha manaraj tucurijpica jatun 
llaquicuna tiyanamanta 
(Mr. 13.3-23; Lc. 21.7-24; 17.22-24) 
3 Chai q'uipami Jesusca Olivos* yuracuna tiyan urcupi 
tiyacujpi paipaj yachacujcunaca : 
—Naja can huillashcaca ¿ima punllataj chashna tucungari? 

Can cutin shamunatapish cai pacha tucurinatapish ¿imata 
ricushpataj yachashunri?— nishpa paillata tapurcacuna. 

4 Chashna tapujpi Jesusca nirca: 

—Pi cancunata ama pandachichun yuyaihuan alli purin- 
guichij. 5 Taucacunami ñuca shutipi* shamushpa: “Ñucami 
Quishpichij Cristoca cani” nishpaca achcacunata llullashpa 
crichingacuna. 6 Mai llajtacunapica jatun macanacui huañu- 
nacuimi tiyan, caipipish chashna jatun llaquica tiyagrinmi 
ninacujta uyanguichijmi. Chaita uyashpapish ama mancha- 
ringuichijchu. Chashna jatun llaquicunaca tiyanataca 
tiyanallatajmi. Chashna tiyajpipish cai pachaca manaraj 
tucuringachu. 7 Shuj llajtapi causajcuna caishuj llajtapi 
causajcunahuan macanacungacunami. Shinallataj llajtacu- 
nata jatun mandajcunapurapish macanacuchingacunami. Mai 
llajtapica jatun yaricai, achca ungüicuna, allpa chujchushpa 
llaquichishcapish tiyangami. 8 Chai tucui llaquicunaca sha- 
muna jatun llaquipaj callarillamari canga. 

9 Chai punllacunaca cancunata llaquichichun japichinga- 
cunami, huañuchingacunami. Ñucata caticushcamantaca mai- 
pipish tucuicunami cancunataca p'iñangacuna. 10 Chashna 
rurajpica achcacunami ñucata mana catisha nishpa saquirin- 
gacuna. Chashna saquirishpaca paicunapura p'iñangacunami, 
huañuchijcunamanpish caishuj chaishuj japichingacunami. 
11 “Dios ima nishcata huillajcunami canchij” nishpa llullaj- 
cunapish taucacunami shamushpa achcacunata llullashpa 
crichingacuna. 12 Chashna ima millaipish yallitaj mirarijpica, 
achcacunami ña mana c'uyanacungacuna. 13 Tucuringacama 
ima llaquicunatapish apajtaca Dios quishpichingami. 14 Dios 
ima shina mandacun alli huillanataca tucui cai pacha llajta- 
cunapi causajcunamanmi yachachun huillashca canga. Chashna 
huillashca q'uipami tucui tucuringa. 

15 Ñaupa huillaj* Daniel huillashca shinallatajmi Dios 
agllashca huasitaca millai runacuna llaquinayajta tucui chinga- 
chicujta ricunguichij. Cai quillcashcata ricujca yachachun. 
16 Chashna tucucujpica Judea llajtapi causajcunaca urcucunapi 
miticugrichun. 17 Shinallataj huasi jahuapi* cajpish ima 
charishcata apanaman huasi ucuman ama yaicuchun. 
18 Chashnallataj chagrapi cajpish huasimanta churanata 

apanaman ama tigrachun. 19 Chai punllacunapica chichu 
huarmicunapish chuchucuj huahuayujcunapish aij, imachari 
tucunga. 20 Cancuna miticushpa rina punllaca amalla tamya 
punllacuna, samana punllapish* ama cachun Diosta mañaichij. 
21 Chai punllacunaca jatun llaquimi canga. Tucui imalla 
tiyajta Dios rurashca punllamanta cunancama chashna ja- 
tun llaquica manaraj tiyashcachu, cutinpish manataj tiyanga- 
chu. 22 Chai llaqui tiyai punllacunata Diosca mana utca 
tucuchijpica, pipish mana causanmanchu. Diosca pai 
agllashcacunata c'uyashcamantami chai llaqui punllacunataca 
utca tucuchinga. 

23 Chai punllacunapi maijanpish cancunata: ‘“Riquichij, 
caipimari chaipimari Quishpichij Cristoca” nicujpipish ama 
cringuichijchu. 24 Chai punllacunaca: “Ñucami Cristoca cani” 
nishpa llullajcunapish, “Dios ima nishcata huillajcunami 
canchij” nishpa llullajcunapish tiyangami. Chai llullajcunaca 
jatun mancharinacunatapish pi mana rurai tucushcacunata- 
pish rurashpa crichingacunami. Dios agllashcacunatapish 
chaita crichi tucushpaca crichingacunami. 25 Ñucaca ñaupa- 
manmi imalla tucuna cashcataca cancunaman ña huillani. 
26 Chaimanta maijanpish cancunaman: ““Riquichij, paica 
shitashca pambapimari” nishpa huillajpipish pajta chaimanca 
ringuichijman. ‘‘Chai huasi ucupimari tiyacun” nijpipish 
pajta cringuichijman. 27 Runa Aichayuj tucushca* ñuca 
shamushpaca, relampa achij nishpa tucuita ricurij shinami 
shamusha. 28 Maipipish huañushca siricun, chaipimi ulla- 
huangacunaca tandanacunga— nircami. 


Apunchij Jesucristo ima shina tigramunamanta 
(Mr. 13.24-37; Lc. 21.25-33; 17.26-30, 34-36) 

2 Ña chai jatun llaqui tiyai punllacuna tucurijpica intica 
amsayangami, lunapish mana achijyachingachu. Luzerocu- 
napish jahuamanta urmangami, jahuapi imalla tiyaj jatuncuna- 
pish chujchungami. 30 Chashna tucujpica Runa Aichayuj 
tucushca* ñuca shamunata ricuchij señalmi jahuapica ricu- 
ringa. Chaita ricushpaca, cai pachapi tucui causajcunami 
achcata mancharishpa huacangacuna. Runa Aichayuj tucushca 

ñucataca imatapish rurai tucuj achij nicuj sumajtami p'uyupi 
shamucujta tucuicuna ricungacuna. 31 Chashna shamushpaca 
ñuca angelcunata cachashami. Paicunami trompetapi sinchita 
tocashpa ñuca agllashcacunataca cai pachapi tiyaj tucui llaj- 
tacunamanta tandachishpa pushangacuna. 

32 Higo* yura ima shina tucujta ricushpa yuyarichij: Chai 
yurapi p'angacuna cutin huiñashpa jundarimujta ricushpaca, 
usia punllacuna ña chayamucushcatami yachanguichij. 33 Shi- 
nallataj cai ñuca huillashcacuna pajtamucujta ricushpapish, 
ñuca shamunaca pungullapi shina caillapi cashcata yachaichij. 
34 Cunan punllacuna causajcunaca cai ñuca huillashcacuna 
pajtangacama mana huañungacunachu. Chashnami canga. 
35 Cai pachapish jahua pachapish chingaringami. Chashna 
tucujpipish ñuca imalla huillashca shimicunaca pajtacun- 
gallami. 

36 Ima punlla ima horas ñuca tigramuna cashcataca pi 
mana yachanchu. Jahua pacha angelcunapish mana yachan- 
chu, ñuca Yayallami yachan. 


37 Ñaupa yaya Noé causai punllacuna ima shinami carca, 
shinallatajmi Runa Aichayuj tucushca tigramuna punllapish 
canga. 38 Yacu juilluta Dios manaraj cachajpica, tucuicunami 
allita micushpa ubyashpa, cazaranacushpa cazarachishpa, 
jatun huambuj huasiman Noé yaicungacamaca causacurca- 
cuna. 39 Chashna causajcunaca ima tucuna cashcata yacu 
juillu shamushpa tucuicunata tucuchingacama mana yachar- 
cacunachu. Runa Aichayuj tucushca shamuna punllapish 
shinallatajmi canga. 40 Chai punllapica ishqui runacunami 
chagrapi canga, shujca apashca canga, shujca saquishcami 
canga. 41 Shinallataj ishqui huarmicunapish cutacunga, shuj- 
ca apashcami canga, shujca saquishcami canga. 

42 Cancunata mandaj ima horas tigramunata mana yachash- 
camanta chaparacuichij. 43 Caita yuyarichij:  Huasiyuj 
yayaca ima horas shuhua shamuna cashcata yachashpaca, 
chapashpa paipaj huasimanta mana shuhuachinmanchu. 
44 Shinallataj Runa Aichayuj tucushca ñucapish cancuna 
mana yuyashca horaspi shamuna cashcamanta allichirishpa 
chaparacuichij— nirca. 

Amota cazuj runatapish mana cazuj runatapish 
Jesús parlashcamanta 
(Lc. 12.41-48) 

45 ¿Maijantaj alli cazuj, alli yuyaiyuj runaca canga? Amoca 
paipaj runacunaman carana horaspi carachun ricuchun saquij- 
pi, chaita alli cazujmi alli runaca. 46 Imalla rurana cashcata 
alli ruracujta amo shamushpa japijpica, chai runaca cushi- 
cungami. 47 Chashna alli ruracushcamantaca amoca tucui 
ima charishcacunata ricuj cachunmi chai runataca churanga. 
Chashnami canga. 48 Ashtahuanpish chai runaca millai cashpa- 
ca: “Ñuca amoca manaraj shamungachu” nishpa shungupi 
yuyanmanmi. 49 Chashna yuyashpaca amopaj caishuj runa- 
cunata macashpa, machajcunahuan ubyashpa micushpa puri 
callarinmanmi. 50 Chashna puricujpica pai mana yuyai 
puricushca punllapi, mana yachashca horaspimi amoca 
tigramunga. 51 Chashna tigramushpaca chai runataca lla- 
quinayajta macashpa, millai runacunata shinallataj achcata 
llaquichishca cachun cachangami. Chaipica achcata huacan- 
gami, nanaihuanpish caniringami— nirca. 


Chunga solteracunata Jesús barlashcamanta 


5 I Jahua pacha Dios ima shina mandacunca chunga 
2 solteracuna lamparata japichishpa cazaracuj noviohuan 
tupangapaj shuyacuj shinami chai punllaca canga. 2 Chai 
solteracunamanta pichcaca alli yuyaiyujmi carca, pichcaca 
yuyai illajmi carca. 3 Yuyai illajcunaca lamparata apashpapish, 
cutin churangapajca aceitetaca mana aparcacunachu. 4 Alli 
yuyaiyujcunaca lamparatapish aceite apanapi aceitetapish 
aparcacunami. 5 Novio mana utca shamujpi chai chunga 
solteracunaca dormi atijpi dormircacunami. 6 Chaupi tutapica 
ñapish: ‘“Novioca ñami shamun, tupanaman llujshichij” 
nishpa caparishca uyarircallami. 7 Chashna caparijta uyashpa 
chai chunga solteracunaca jatarishpa lamparacunata alli- 
chinata callarircacuna. 8 Chaipica yuyai illaj pichca soltera- 
cunaca caishuj alli yuyaiyujcunata : “Ñucanchij lamparacunami 
ñalla huañugrin. Ashalla aceiteta cuhuaichij”?” nircacuna. 
9 Shina nijpi alli yuyaiyuj solteracunaca: “Mana, cancunapaj- 

pish ñucanchijpajpish mana pajtangachu. C'atujcunapajpi 
randimugrichijlla” nircacuna. 10 Chai solteracuna aceiteta 
randinaman rijpica, novioca ña chayamurcami. Pai chaya- 
mujpica allichirishcacunaca noviohuan bodata rurana huasi- 
man yaicujpi, pungutaca huichcarcami. I Chai q'uipami 
caishuj solteracunapish shamushpaca: ““Huasiyuj, huasiyuj, 
punguta pascapai!?” nishpa caparircacuna. 12 Shina caparijpi 
novioca: ‘“Cancunataca mana rijsinichu, pipishchari cangui- 
chij?”— nirca. 

13 Shina nishpami Jesusca: 

—Runa Aichayuj tucushca* ñucata ima punlla ima horas 
tigramunata mana yachashcamanta alli chaparacuichij— nirca. 


Quimsa runaman cullquita mingashcata 
Jesús parlashcamanta 


14 Jahua pacha Dios mandacunca shuj charij runa shujtaj 
llajtaman ringapaj paipaj runacunata cayashpa, paipaj cull- 
quita mingashpa saquishpa rij shinami. 15 Chai charij runaca 
shuj runamanca pichca huaranga cullquita, caishujmanca 
ishqui huaranga cullquita, chaishujmanca shuj huaranga 
cullquitami saquirca. Chashna quimsandijman paicuna rurai 
tucushca shina saquishpaca, shujtaj llajtamanmi rirca. 16 Chai 
pichca huaranga cullquita chasquij runaca randishpa c'atushpa 
shujtaj pichca huaranga cullquihuanmi mirachirca. 17 Shina- 
llataj ishqui huaranga cullquita chasquij runapish shujtaj 
ishqui huaranga cullquihuanmi mirachirca. 18 Ashtahuanpish 
shuj huaranga cullquita chasquij runaca paipaj amopaj cull- 
quitaca pambata jutcushpami pacarca. 

19 Tauca huatacuna q'uipami charij runaca paipaj runacuna- 
pajman tigramurca. Chaipica pai saquishca cullquicunata 
mashnata mirachishcata tapungapajmi chai quimsa runacu- 
nataca cayarca. 20 Chashna cayajpica pichca huaranga cull- 
quita chasquij runaca pai mirachishca pichca huaranga cull- 
quindij apamushpaca: “Amito, ñucamanca pichca huaranga 
cullquitami saquircangui. Can saquishca cullquitaca ñucaca 
shujtaj pichca huaranga cullquihuanmi mirachircani” nishpa 
curca. 21 Chashna cujpi chai amoca: “Allimi rurashcangui. 
Canca alli ruraj, alli cazuj runami cangui. Cai ashalla cull- 

quihuanpish alli rurashcamanta cunanca ashtahuan yalli 
ruranatami canmanca mingasha. Ucuman jacupai, cushi- 
cushun” nircami. 22 Chai q'uipaca ishqui huaranga cullquita 
chasquij runapish chayamushpaca: “Amito, can saquishca 
ishqui huaranga cullquitaca ñucaca shujtaj ishqui huaranga 
cullquihuanmi mirachircani” nishpa curca. 23 Chashna cujpi 
chai amoca: “Allimi rurashcangui. Canca alli ruraj, alli cazuj 
runami cangui. Cai ashalla cullquihuanpish alli rurashca- 
manta cunanca ashtahuan yalli ruranatami canmanca minga- 
sha. Ucuman jacupai, cushicushun? nirca. 24 Chai q'uipaca 
shuj huaranga cullquita chasquij runapish shamushpaca: 
“Amito, canca mana tarpushpapish tandasha nij cashcata, 
imata mana cushpapish cutin cuchun nij cashcata p'iñarijlla 
cashcata yachanimi. 25 Chashna cajpi canta manchashpami 
cambaj cullquitaca pambata jutcushpa pacarcani. Caillahuan 
cambaj cullqui” nirca. 26 Shina nijpi chai amoca nirca: “Can- 
ca millai, q'uilla runami cangui. Chashna mana tarpushpapish 
tandasha nij cashcata, imata mana cushpapish cutin cuchun 
nij cashcata ñucataca yachashcanguimi. 27 Chashna cajta 
yachashpacarin ñuca cullquitaca mirachichun shujtajcunaman 
cunguiman carcaca. Chashna cushca cajpica ñuca tigramush- 
paca, huahua cullquindijmi japiman carcani. 28 Chaimanta 
cunanca pai charicun huaranga cullquita quichushpa, chunga 
huaranga cullquita charijman cuichij. 29 Maijanpish charij- 
manca cujpi, ashtahuan charingami. Shinallataj mana charij- 
taca, pai ashalla charishcatapish quichushca cangami. 30 Cai 
imapaj mana valij runataca canlla amsaman llujshichishpa 
shitaichij. Chaipimi huacanga, nanaihuanpish caniringa”— 
nirca. 


Tucuicuna Abunchij Jesucristopaj ñaupajpi 
ricurina cashcamanta 
31 Runa Aichayuj tucushca* ñucaca mandangapaj shamush- 
paca, jucha illaj tucui angelcunandijmi shamusha. Chashna 
shamushpaca sumaj achijnicuj tiyarinapimi tiyarisha. 32 Mai 
llajtacunamantapish tucuicunami ñuca ñaupajpi tandanacun- 
ga. Chashna tandanacujpica, michijca ovejacunata chivocuna- 
manta ch'icanyachij shinami allicunataca millaicunamanta 

ch'icanyachisha. 33 Chashna ch'icanyachishpaca allicunataca 
ñuca alli ladomanmi churasha, millaicunataca ñuca lluqui 
ladomanmi churasha. 34 Chashna mandashpa tiyacushpaca 
alli ladoman cajcunataca nishami: “Ñuca Yaya alli nishca- 
cuna, ñucahuan mandangapaj shamuichij. Cai mandanataca 
Diosca tucuita rurashca punllamantami cancuna japichun 
allichishca. 35 Cancunaca yaricaihuan ñuca cajpi cararcan- 
guichijmi. Yacunaihuan cajpipish yacuta cuhuarcanguichijmi. 
Shujtaj llajtamanta shamushpa ñuca puricujpipish huasipi 
chasquircanguichijmi. 36 Shinallataj churana illaj cajpipish, 
churanata cuhuarcanguichijmi. Ungushca cajpipish, carcelpi 
tiyacujpipish ricuj shamurcanguichijmi” nishami. 37 Chashna 
nijpi allicunaca ñucataca ningami: “Apunchij Jesus. ¿Mai- 
pitaj can yaricaihuan puricujta ricushpa carashcanchij? 
¿Maipitaj can yacunaihuan puricujta ricushpa yacuta cush- 
canchij? 38 ¿Maipitaj cantaca shujtaj llajtamanta shamushpa 
puricujta ricushpa huasipi chasquircanchij? ¿Maipitaj churana 
illaj cajta ricushpa canmanca churanata curcanchij? 39 ¿Mai- 
pitaj cantaca ungushcatapish, carcelpi cajtapish ricushpa 
ricugrishcanchij?” ningacunami. 40 Shina nijpi tucuita man- 
dashpa tiyacushpaca: “Nucata crij cai uchilla shina huauqui- 
cunapaj cancuna ima allita rurashpaca, ñucapajmari chaitaca 
rurarcanguichij.”p Chashnami nisha. 

41 Chai q'uipaca ñuca lluqui ladoman cajcunataca nishami: 
“P'iñashcacuna, caimanta anchuichij. Cancunaca ucu pacha 
mana huañuj ninaman richij. Chai ninaca diablopaj, pai 
mandashcata ruraj angelcunapajpishmi rurashca. 42 Can- 
cunaca yaricaihuan ñuca cajpi, mana cararcanguichijchu. 
Yacunaihuan cajpipish, mana curcanguichijchu. 43 Shujtaj 
llajtamanta shamushpa puricujpipish, huasipi mana chas- 
quircanguichijchu. Churana illaj cajpipish, churanata mana 
curcanguichijchu. Ungushca cajpipish, carcelpi tiyacujpipish 
ñucataca mana ricuj shamurcanguichijchu” nishami. 44 Ñuca 
chashna nijpi paicunapish ningami: “Apunchij Jesús. ¿Mai- 
pitaj cantaca yaricaihuan, yacunaihuan cajta ricushpapish 
canmanca mana imata cushcanchij? ¿Maipitaj cantaca shujtaj 
llajtamanta shamushpa puricujta ricushpa huasipi mana 
chasquircanchij? ¿Maipitaj cantaca churana illaj puricujta 


SAN MATEO 25, 26 90 


ricushpapish canmanca churanata mana cushcanchij? ¿Mai- 
pitaj cantaca ungushca cajpipish, carcelpi cajpipish mana 
ricugrishcanchij?? ningacunami. 45 Paicuna chashna nijpi 
ñucaca: ‘“‘Cancunaca cai huajchacunaman ima allita mana 
rurashpaca, ñucapajmari mana rurarcanguichij.” Chashnami 
nisha. 46 Chashnacunaca jatun llaquimanmi huiñaipaj ringa- 
cuna. Dios alli nishcacunaca huiñai causaimanmi ringacuna— 
nirca. 


Jesusta huañuchingapaj yuyarinacushcamanta 
(Mr. 14.1-2; Lc. 22.1-2; Jn. 11.45-53) 
2 6 I Cai tucuita huillashca q'uipami Jesusca paipaj ya- 
chacujcunataca cashna nirca: 

2 ——Pascua* punlla chayamunapajca ishqui punllallami illan. 
Chaitaca cancunallataj yachanguichijmi. Chai punllapimi Runa 
Aichayuj tucushca* ñucataca japishpa chacatangacuna— nirca. 

3 Chai punllacunallatajmi Israel curacunata mandaj cura- 
cunapish*, curacunata jatun mandaj* Caifás shuti curapaj 
jatun huasi canllapi tandanacurcacuna. 4 Chaipi tandana- 
cushpami Jesusta ima shina pacalla japishpa huañuchinata 
yuyarinacurcacuna. 5 Chashna yuyarinacushpaca: 

-—Cai fiesta punllapica ama japishunchij, ñataj tucuicuna 
jatarishpa ñucanchijtaraj imata ruranman— nircacuna. 


Jesusbaj umapi mishquiman ashnacujta shuj 
huarmi tallishcamanta 
(Mr. 14.3-9; Jn. 12.1-8) 


6 Betania pueblopi Jesús cashpaca, lepra* ungüihuan cashca 
Simonpaj huasipimi carca. 7 Jesús chaipi cajpimi, shuj huar- 
mica mishquiman ashnacuj achca cullquihuan randishca acei- 
teta botellapi apashpa shamurca. Jesús micucujpimi, chai 
aceitetaca Jesuspaj umapi tallirca. 8 Chashna tallijta yachacuj- 
cuna ricushpa p'iñarishpaca: 

—¿Ima nishpataj cai aceitetaca chashna yanga tallin? 
9 Chaitaca achca cullquipi c'atushpachari imata mana charij 
huajchacunaman cuiman carca— nishpa rimarcacuna. 

10 Chashna rimacujta Jesús uyashpaca cashnami nirca: 

—¿Ima nishpataj cai huarmitaca chashna p'iñashpa riman- 

guichij? Paica ñucapajca allitamari rurashca. 1i Huajcha- 
cunaca mana illangachu, ashtahuanpish ñucaca mana can- 
cunahuanca causacushallachu. 12 Cai huarmica ñuca huañujpi 
pambanapajmi mishquiman ashnacujtaca ñucapi ñaupaman 
tallishca. 13 Tucui cai pachapi maipipish cai alli huillanata 
huillacushpaca, cai huarmi ñucapi tallishcatapish huillanga- 
cunami. Chashna huillajpica tucui uyajcunami yachangacuna. 
Chashnami canga— nirca. 


Jesusta Judas Iscariote jabichisha nishcamanta 
(Mr. 14.10-11; Lc. 22.3-6) 

14 Chai q'uipami paipaj chunga ishqui yachacujcunamanta 
Judas Iscariote shuti runaca Israel curacunata mandaj cura- 
cunapajman* rirca. 15 Paicunapajman rishpaca: 

—Jesusta cancunaman japichijpica, ¿mashnatataj cusha 
ninguichij?— nijpi, paicunaca quimsa chunga cullquita cushun 
nishpa curcacuna. 16 Chai cullquita chasquishca pachaman- 
tami Jesusta ima shina japichinata Judasca yuyacurca. 


Abunchij Jesús pai huañunata yuyarishþa micushcamanta 
(Mr. 14.12-25; Lc. 22.7-23; Jn. 13.21-30; 1 Co. 11.23-26) 


17 Levadura* illaj tandata micunata callari fiesta punllami 
Jesuspaj yachacujcuna paipajman c'uchuyashpaca: 

—Pascua* punllapi micunataca can micuchunca ¿maipitaj 
allichigrichun ningui?— nishpa tapurcacuna. 

18 Chashna tapujpi Jesusca: 

—Jerusalén puebloman richij. Chaipi shuj runapaj huasi- 
man chayashpaca: ‘“‘Yachachijca ñucata huañuchina punllami 
ñalla chayamucun. Cunanca cambaj huasipimi ñuca yachacuj- 
cunandij pascua punllapi micunataca micusha” ninmi 
nigrichij— nirca. 

19 Chashna nijpi yachacujcunaca Jesús nishca shinallataj 
rurashpa, pascua punllapi micunataca allichircacunami. 

20 Ña tutayajpica Jesusca paipaj chunga ishqui yachacuj- 
cunandijmi micungapaj tiyarirca. 21 Ña micucushpa Jesusca: 

—Cancunapuramanta shujmari ñucataca huañuchichun ja- 
pichinguichij. Chashnami canga— nirca. 

22 Chashna nijpi yachacujcunaca achcata llaquirinacushpa 
tucuicuna: 

—Apunchij Jesús. ¿Ñucachu cantaca japichisha, imashi?— 
nishpa tapurcacuna. 

23 Shina tapujpi Jesusca: 

—Cunan ñucahuan cai platopi maquita satijmi ñucataca 
japichinga. 24 Runa Aichayuj tucushca* ñucataca Dios Quill- 
cachishcapi* nishca shinami huañuchingacuna. Runa Aichayuj 
tucushcata japichij runaca ;aij, imachari tucunga! Chai 
runaca mana huacharishca cashpachari alli canman carca— 
nirca. 

25 Shina nijpi paita japichij Judasca: 

—Yachachij. Shinashpaca ¿ñucachu cantaca japichisha?— 
nijpi Jesusca: 

—Ari, cantajmari cangui— nirca. 

26 Chashna micucushpami Jesusca tandata japishpa Tai- 
ta Diosta mañashpa diosolopagui nishpaca, chai tandataca 
chaupishpa chaupishpa yachacujcunaman curca. Chashna 
cushpaca: 

—Japichij micuichij, caica ñuca aichami— nirca. 

27 Shinallataj vino vasotapish japishpa Taita Diosta dioso- 
lopagui nishpaca: 

—Tucuicuna caita ubyaichij— nishpa curca. 28 Caica 
juchacunamanta achcacuna quishpirichun shujtaj mushuj 
ruranata callarishcata ricuchij ñuca jichana yahuarmi. 29 Can- 
cunaman huillanimi: Ñuca Yaya maipi mandacunpi cancuna- 
huan cutin ubyangacamami uvas vinotaca cunanmanta cutinca 
mana ubyasha— nirca. 


Pedroca Jesusta mana rijsinichu nina cashcata 
Jesús huillashcamanta 
(Mr. 14.26-31; Lc. 22.31-34; Jn. 13.36-38) 

30 Cantota cantashca q'uipaca Olivos* yuracuna tiyan urcu- 
manmi rircacuna. 3| Chaiman chayashpaca Jesusca cashnami 
nirca: 

—-Dios Quillcachishcapica*: ‘“‘Michijtaca huañuchishami. 
Huañuchijpica ovejacunaca caita chaitami ringa”? ninmi. 
Chashna nishca shinallatajmi cunan tutaca tucuicuna ñuca- 

taca ña mana cringuichij. 32 Taita Dios ñucata causachishca 
q'uipaca cancunapaj ñaupami Galilea llajtaman risha— nirca. 

33 Jesus chashna nijpi Pedroca: 

—Tucui caishujcuna canta mana crijpipish, ñucatajca 
cantaca mana saquishachu— nirca. 

34 Pedro chashna nijpi Jesusca: 

—Riqui, canca cunan tutallataj gallo manaraj cantajpimari, 
ñucataca quimsa cutin ‘“paitaca mana rijsinichu” ningui. 
Ricungui, chashnami rurangui— nirca. 

35 Chashna nijpi Pedroca: 

—Canhuan huañuna cashpapish, cantaca ‘mana rijsinica” 
mana nishachu— nirca. Caishuj yachacujcunapish tucuicu- 
nami chashnallataj nircacuna. 


Getsemaní shuti huertapi Jesús mañashcamanta 
(Mr. 14.32-42; Lc. 22.39-46) 


36 Chashna nishpa Jesusca paipaj yachacujcunandij Get- 
semaní shuti huertaman chayashpaca: 
 —Chainijpi Taita Diosta ñuca mañangacama cancunaca 

caillapi tiyacuichij— nirca. 

37 Chashna nishpa Jesusca Pedrota, Zebedeopaj ishqui 
churitapish pushashpa ricushpaca, chujchushpa achcatami 
llaquiri callarirca. 38 Chashna llaquilla cashpa paicunataca : 

—Ñucaca llaquihuan huañucunimari. Cancunaca caipi ñuca 
shinallataj chaparashpa shuyacuichij— nirca. 

3 Chashna nishpa Jesusca chaimanta ashallata rishpa, 
cungurishpa cumurishpa Taita Diostaca: 

—Ñuca Yayito. Ima shinamanta jayajta ubyana shina 
llaquita mana apana cajpica, ñucamanta cai llaquita anchu- 
chipai. Ñuca chashna nijpipish ama ñuca munashca shinaca 
rurapaichu, ashtahuanpish can munashca shina rurapai— 
nishpa mañarca. 

4 Chashna mañashpa yachacujcunapajman tigramushpa, 
Jesusca dormicujta japishpa Pedrota nirca: 

— ¿Manachu cancunaca ñuca shinallataj ashacamallapish 
rijcharishca tiyacui tucurcanguichij? 4l Ima mana allita 
rurana yuyaicuna ama shamuchun rijcharichij, Diosta maña- 

cuichij. Cancunapaj shunguca mañanata yuyanmari, aichaca 
shaicunllami— nirca. 

42 Paicunapajmanta cutin rishpa Jesusca: 

—Ñuca Yayito. Ima shinamanta jayaj ubyana shina cai 
llaquita ñuca apanallataj cajpica, can munashcata rurapai— 
nishpa caihuanca ishqui cutinmi mañarca. 

4 Chashna mañashpa yachacujcunapajman cutin tigra- 
mushpaca, cutinllataj dormicujtami japirca. Paicunapaj 
ñahuicunaca dorminaihuan huañucushcamanta mana pas- 
carisha nircachu. 44 Paicunata chaipi saquishpa rishpaca, 
ñaupaman nishca shimicunallatataj nishpami caihuanca quim- 
sa cutin mañagrirca. 45 Yachacujcunapajman cutin tigra- 
mushpaca: 

—Cunantajca dormichijlla, samarichijlla. Runa Aichayuj 
tucushca* ñucataca juchayujcunaman japichina ña pajtamush- 
cami. 4 Jatarichij, jacuchij. Ñucata japichij runaca ñami 
chayamucun— nirca. 


Jesusta japichishcamanta 
(Mr. 14.43-50; Lc. 22.47-53; Jn. 18.2-11) 


47 Jesús chashna rimacujpiraj, Judasca Jesuspajman 
shamurca. Paica Jesuspaj chunga ishqui yachacujcunamanta 
shujmi carca. Chai Judashuanmi Israel curacunata mandaj 
curacunapish* Israelcunata cunaj yuyajcunapish* cachashca 
achca runacunaca espadacunahuan, caspicunahuan shamur- 
cacuna. 48 Jesusta japichij Judasca paihuan shamujcunataca : 

—Maijantami ñuca muchasha, chaimi canga. Chaita 
japinguichij— nishpami yachachishca carca. 

49 Jesuspajman chayamushpaca : 

—-Yachachij. ¿Allillachu cangui?— nishpa mucharcami. 

50 Chashna muchajpi Jesusca: 

—Amigo, canca ¿imapajtaj shamungui?— nicujpica, chai 
shamujcunaca Jesustaca ñapish huaicashpa japircallacunami. 

51 Chashna japijpica Jesushuan purijcunamanta shujca 
espadata surcushpami Israel curacunata jatun mandaj curapaj* 
sirvijtaca shuj rinrinta p'itirca. 52 Chashna rurajpi Jesusca 
nirca: 

—Cambaj espadata huaquichinallapitaj huaquichi. Pipish 

espadahuan macanacujtaca espadallahuantajmi huañuchin- 
gacuna. 53 Cunanllataj ñuca Yayata mañajpica, huaranga 
huaranga angelcunata cachana cashcataca ¿manachu yachan- 
gui? 54 Chashna mana mitsarishpa japichijpimi Dios Quill- 
cachishcapi* nishca pajtanaca pajtanga— nirca. 

55 Shina nishpa Jesusca paita japijcunata nirca: 

—Cancunaca ¿shuhuata shinachu espadacunahuan, caspi- 
cunahuan ñucataca japij shamurcanguichij? Ñucaca tucui 
punllacunami Diosta adorana huasipi* yachachishpa tiyacur- 
cani. Chaipi cancunallahuantaj cajpipish ñucataca mana 
japircanguichijchu. 56 Ñaupa huillajcuna* quillcashca paj- 
tachunmi ñucataca cashna japij shamushcanguichij— nirca. 

Chashna nijta uyashpaca tucui yachacujcuna Jesusta sa- 
quishpa miticushpa rircallacunami. 


Mandajcunapuralla tandanacushcaman 
Jesusta pushashcamanta 
(Mr. 14.53-65; Lc. 22.54-55, 63-71; Jn. 18.12-14, 19-24) 


57 Jesusta japij runacunaca Israel curacunata jatun mandaj* 
Caifás curapaj huasimanmi pusharcacuna. Chaipimi man- 
dashcacunata yachachijcunapish* cunaj yuyajcunapish* 
tandanacushca tiyacurcacuna. 58 Jesusta pushajpica, Israel 
curacunata jatun mandajpaj huasi canllacamami Pedroca 
huasha huashalla catishpa rirca. Chai huasi canllaman yai- 
cushpaca, Jesusta imata rurajta ricungapajmi huasita cuidaj 
runacunahuan tiyarirca. 

59 Chai huasipica Israel curacunata mandaj curacunapish*, 
cunaj yuyajcunapish, mandajcunapuralla tandanacushcacu- 
napish* pitapish llullachishpa Jesustaca huañuchinatami yu- 
yarcacuna. 60 Tauca runacuna Jesusta llullashpa huillajpipish, 
huañuchinapaj shina mana allitaca mana japircacunachu. 
Chai q'uipaca ñapish ishqui runacuna shamushpaca, cashna 
nishpami llullarca : 

6l —“‘Diosta adorana huasita* urmachishpa, quimsa punllapi 
cutin shayachishallami” nijtami cai runataca uyarcanchij— 
nircacuna. 

62 Chashna nijpi Israel curacunata jatun mandajca shaya- 
rishpa Jesustaca: 

—Canta chashna juchachijpipish ¿manachu imata ningui?— 
nirca. 

63 Chashna nijpipish Jesusca imata mana nircachu. Chai- 
mantami Israel curacunata jatun mandajca: 

—Causaj Dios ricucunmi, ama Hlullashpa ñucanchijman 
huillai. ¿Canca Diospaj Churi, Quishpichij Cristochu cangui?— 
nirca. 

64 Shina nijpi Jesusca: 

—Ari, canllataj ña chashna ninguica. Caitapish huillanimi : 
Runa Aichayuj tucushcataca* tucuita rurai tucuj Diospaj 
alli ladopi tiyacujtami cunanmanta ricunguichij, p'uyupi 
tigramujtapish ricunguichijmi— nirca. 

65 Chashna nijta uyashpa Israel curacunata jatun mandajca 
achcata p'iñarishpa pai churashca churanata lliquishpa nirca: 

—Cai runaca Dios tucushpamari mana manchashpa rimacun. 
Paita juchachingapajca shujtajcunataca ña mana ashtahuan 
tapunachu canchij. Cancunallataj paica Dios tucushpa rimaj- 
taca ña uyashcanguichijmi. 66 Cancunaca ¿imatataj yuyan- 
guichij?— nijpi caishujcunaca : 

—Chashna rimashcamantaca paica huañunami— nircacuna. 

67 Chashna nishpaca Jesustaca ñahuipi ch'ucashpami 
macarcacuna.  Maijancunaca ñahuipi huajtarcacunami. 
68 Chashna rurashpaca: 

—Riqui, Cristo. Huillaiari pitaj cantaca macanchij— 
nircacuna. 


Pedroca Jesusta mana rijsinichu nishcamanta 
(Mr. 14.66-72; Lc. 22.56-62; Jn. 18.15-18, 25-27) 


69 Chaicamaca Pedroca huasi canllapimi tiyacurca. Chaipi 
tiyacujpi shuj sirvij huarmi shamushpaca : 

—Canpishmari Galilea llajtamanta Jesushuan puricur- 
cangui— nirca. 

70 Shina nijpi Pedroca tucui chaipi cajcunapaj ñaupajpimi: 

—Imatapishchari nicungui, mana yachanichu- nirca. 

71 Shina nishpa chai huasi canllaman yaicuna punguta 
Pedro liujshicujpica, shujtaj huarmipish paita ricushpaca 
chaipi cajcunaman : 

—Cai runapishmari Nazaret pueblomanta Jesushuan 
puricurca— nirca. 

72 Chashna nijpi cutin Pedroca: 

—Jatun Diospish ricucunmi, mana llullanichu. Chai runataca 
mana rijsinichu— nirca. 

73 Chashna nishca ashalla q'uipami chaipi cajcunaca Pedro- 
pajman c'uchuyashpaca: 

—Canpishtajmari paicunapuracunamanta cangui. Riquiari, 
can rimashcapish rijsinallamari— nircacuna. 

74 Paicuna chashna nijpi Pedroca: 

—Nuca llullajpica jatun Dios ñucata imatapish rurachun, 
mana llullanichu. Chai runataca mana rijsinichu— nicujpi 
ñapish galloca cantarcallami. 75 Chaipimi Pedroca: “Gallo 
manaraj cantajpi, ñucataca quimsa cutin mana rijsinichu 
ninguimi” nishpa Jesus nishcataca yuyarirca. Canllaman 
llujshishpa rishpaca, achcata llaquirishpami huacarca. 


Mandaj Pilatopajman Jesusta bushashcamanta 
(Mr. 15.1; Lc. 23.1-2; Jn. 18.28-32) 


27 I Tutamanta ñalla pacaricujpi Israel curacunata man- 
daj curacunapish*, Israelcunata cunaj yuyajcunapish* 
Jesusta huañuchishun ninacushpami shuj yuyailla tucurca- 
cuna. 2 Chaimantaca mandaj Poncio Pilatopajmanmi Jesus- 
taca huatashcata pusharcacuna. 


Judas Iscariote sipi tucushpa huañushcamanta 


3 Jesusta japichij Judasca Jesustaca ña huañuchinata 
rurajta ricushpa llaquirishpaca, pai chasquishca quimsa chunga 
cullquita Israel curacunata mandaj curacunamanpish* cunaj 
yuyajcunamanpish* tigrachigrircami. 4 Ña tigrachicushpaca : 

—Ima millaita mana ruraj alli runata huañuchichun japi- 
chishpaca, mana allitamari rurashcani— nirca. 

Shina nijpica: 

—¿Ñucanchijca imatataj nishun? Chaitaca cantajchari 
imapish tucungui— nircacuna. 

5 Chashna nijpi Judasca chai cullquitaca Diosta adorana 
huasi* ucupi shitashpa llujshishpa rishpaca sipi tucurcami. 

6 Israel curacunata mandaj curacunaca chai shitashca 
cullquita pallashpaca: 

—Cai cullquitaca shuj runata huañuchingapaj japichichun 
cushcami carca. Mandashcapi nishca shinaca Diosman 
cushca cullquita tandanapica mana churanachu canchij— 
nircacuna. 

7 Paicunapura yuyarinacushpaca, shujtaj lajtamanta 
shamujcuna huañujpi pambangapajmi Mangata Rurajpaj All- 
pata chai cullquihuanca randircacuna. 8 Chaimantami chai 
allpaca cunan punllacama Yahuar Allpa shuti. 9 Chashna 
rurajpimi ñaupa huillaj* Jeremías cashna nishcacunaca paj- 
tashca: “Chai quimsa chunga cullquitaca japircacunami. 
Israel* runacunaca paita randingapajca chaitami cushun 
nishca carca. 10 Jatun Dios ñucaman huillashca shinallatajmi 
chai cullquihuanca mangata rurajpaj allpata randircacuna'' 
nishcami. 


Jesusta Pilato tapushcamanta 
(Mr. 15.2-5; Lc. 23.3-5; Jn. 18.33-38) 

1! Mandaj Pilatopaj ñaupajpi Jesús shayacujpi chai man- 
dajca: 

—Canca ¿Israelcunata* jatun Mandajchu cangui?— nishpa 
tapujpi Jesusca: 

—Ari, canllataj ña chashna ninguica— nirca. 

12 Israel curacunata mandaj curacunapish* cunaj yuyaj- 
cunapish* juchachicujpica, Jesusca imata mana rimarcachu. 
133 Chaimantami Pilatoca: 

—Canta cai tucuita juchachishpa rimacujtaca ¿manachu 
uyangui?— nirca. 

14 Chashna nijpipish Jesusca imata mana rimarcachu. 
Chaimantami chai mandajca achcata mancharishpa mana 
imata ni tucurca. 


Huañunami cangui nishcamanta 
(Mr. 15.6-20; Lc. 23.13-25; Jn. 18.38—19.16) 
15 Mandaj Pilatoca pascua* fiesta punllapica tucuicuna 
maijanta cachari nishca shuj prezotami cacharij carca. 16 Chai 
punllacunaca tucuicuna yachashca Barrabás shuti millai 


99 SAN MATEO 27 


runatami chaipi prezo charicurcacuna. 17 Chaipi tandana- 
cushca cajcunatami Pilatoca nirca: 

— ¿Barrabás runatachu, mana cashpaca Quishpichij Cristo 
nishca Jesustachu, maijantataj cacharichun ninguichij?— 
nirca. 

I8 Jesustaca imatapish allita ruraj cajpi p'iñashpa japi- 
chishcataca Pilatoca yacharcami. 

19 Pilatoca mandanapaj tiyarinapi tiyacujpi paipaj huarmica: 
“Chai alli runataca imata ama rurangui. Cunan tuta muscui- 
pica paimantaca achca llaquitami aparcani” nishpa huillaj 
cacharca. 

20 Israel curacunata mandaj curacunapish* cunaj yuyaj- 
cunapish* chaipi tucui cajcunataca : 

—Barrabasta cachari, Jesustaca huañuchi nichij— nishpami 
yachachicurcacuna. 21 Chai mandajca chaipi cajcunata cutin 
tapurca: 

—Cai ishquimantaca ¿maijantataj cacharichun ninguichij?— 
nijpica tucuicuna: 

—Barrabástami cachari ninchij— nishpa caparircacuna. 

22 Chashna caparijpi Pilatoca : 

—Shinashpaca, Cristo nishca Jesustaca ¿imatataj rurasha?— 
nishpa tapujpi tucuicuna: 

—AiChacatachun ninchijmi!— nishpa caparircacuna. 

23 Chaipi chai mandajca: 

—¿Ima mana allitataj paica rurashca?— nijpipish : 

—.iChacatachun ninchijmi!— nishpa ashtahuan caparirca- 
cuna. 

24 Tucuicuna mana uyashun nishpa ashtahuan caparina- 
cujta ricushpa Pilatoca yacuta japishpaca: 

—Cai alli runata huañuchijpi paipaj yahuarmantaca ñucaca 
ima ricunata mana charinichu, cancunapaj jahuami canga— 
nishpa alli ricuringapaj tucuicunapaj ñaupajpi maquita mai- 
llarca. 

25 Pilato chashna nijpi tucuicuna: 

—iAri, paita huañuchishca yahuarca ñucanchijpaj, ñucan- 
chij huahuacunapajpish jahuami canga!— nishpa caparir- 
cacuna. 

26 Chashna nicujllapimi Pilatoca Barrabastaca cacharishpa, 

Jesustaca achcata macachishpa chacatachun soldadocunaman 
cushpa cacharca. 

27 Chaimantaca mandaj Pilatopaj soldadocunaca paipaj 
sumaj jatun huasi ucuman Jesusta pushashpaca, chaipi caj 
tucui soldadocunatami Jesuspaj ñaupajman tandachirca. 
28 Chai ucupimi soldadocunaca Jesustaca churanata llujshi- 
chishpa puca linsota p'achallichircacuna. 29 Shinallataj Jesus- 
paj umapica cashayuj caspita ahuashpa churachishpami alli 
maquipica caspita charichirca. Chashna rurashpa paipaj 
ñaupajpi cungurishpaca: 

—iRiqui, Israelcunata* jatun Mandaj, canca allimari 
cangui!— nij tucushpa achcata pugllashpami asircacuna. 

30 Chaimantaca ch'ucashpa pai charicushca caspita qui- 
chushpami umapi garrotircacuna. 31 Chashna pugllashca 
q'uipaca p'achallichishca linsota anchuchishpa, paipaj chura- 
nallatataj cutin churachishpa chacatanaman pusharcacunami. 


Jesusta chacatashcamanta 
(Mr. 15.21-32; Lc. 23.26-43; Jn. 19.17-27) 


32 Jesusta chacatanaman pushacushpa Cirene llajtamanta 
Simón runahuan tupashpaca: 

—Cai cruzta apari— nishpa apachircacuna. 

33 Chashna apachishpaca Gólgota shuti urcumanmi chayar- 
cacuna. Gólgota shutica Uma Tullu nisha ninmi. 34 Chai 
urcupimi Jesusmanca hielhuan chagrushca jayaj vinota ub- 
yachircacuna. Ashata ubyashpaca mana ubyasha nircachu. 

35 Jesusta ña chacatashpaca, paipaj churanataca suerteta 
rurashpa soldadocunaca paicunapura chaupircacunami. 
Chashna rurajpica: “Ñuca churanata paicunapura chau- 
pircacuna, suerteta rurarcacuna” nishpa ñaupa huillaj* 
huillashcami pajtarca. 36 Chashna rurashpaca soldadocunaca 
Jesusta cuidashpami chaipi tiyacurcacuna. 37 Jesusta cha- 
catashca cruz jahuapica: “Caica Israelcunata* jatun Mandaj 
Jesusmi” nishpa quillcashcatami paita imamanta huañuchi- 
cushcata churarcacuna. 

38 Shinallataj ishqui shuhuacunatapishmi Jesushuanca cha- 
catarcacuna, shujtaca alli ladoman, shujtaca lluqui ladoman. 

39 Chaita purijcunaca umata cuyuchishpami Jesustaca cashna 
nishpa c'amircacuna: 

40 —Canca “Diosta adorana huasita* urmachishpa, quimsa 
punllallapi cutin shayachisha” nircanguica. Canllataj huañui- 
manta quishpiriari. Canca Diospaj Churi cashpaca, chai 
chacatashcamantapish uricuiari— nircacunami. 

41 Israel curacunata mandaj curacunapish*, mandashca- 
cunata yachachijcunapish*, fariseocunapish*, cunaj yuyajcu- 
napish* paicunapura asinacushpa cashnami ninacurca: 

42 —Paica shujtajcunataca quishpichircamari, paillatajca 
huañuimantaca manamari quishpiri tucunchu. Paica Israel- 
cunata jatun Mandaj cashpaca, chacatashcamanta cunanllataj 
uricujpica crinchijmanmi. 4 Paica ‘“‘Diospaj Churi cani” 
nishpa Dios yuyaillamari puricurca. Dios paita llaquishpaca 
cunanllataj quishpichinmantajchari— nircacunami. 

44 Jesushuan chacatashca shuhuacunapish shinallatajmi 
Jesustaca c'amircacuna. 


Jesús huañushcamanta 
(Mr. 15.33-41; Lc. 23.44-49; Jn. 19.28-30) 


45 Chaupi punllamanta chaupi chishicamami tucui cai 
pachaca amsa amsa tucurca. 4 Chashna amsa tucushca 
chaupi chishipimi Jesusca: 

—Elí, EH, ¿lama sabactani?— nishpa sinchita caparirca. 
Chashna caparishcaca: “Nuca Dios, ñuca Dios, ¿ima nishpa- 
taj ñucallata saquihuanguiari?” nisha ninmi. 

47 Chashna caparijta maijan chaipi cajcuna uyashpaca: 

—Cai runaca ñaupa huillaj* Eliastamari cayacun—- nir- 
cacuna. 

48 Jesús chashna caparicujpi, chaipi cajcunapuramanta 
shujca esponjata apanaman callpashpa rirca. Chai esponja- 
taca jayaj vinopi satishpa caspi puntapi churashpa Jesuspaj 
shimiman pajtachirca. 4 Chashna ruracujpi caishujcunaca: 

—Saqui, ricushunchij. ¿Eliasca chacatashcamanta uricu- 
chinaman shamunchu, imamí?— nircacuna. 

50 Jesusca cutin sinchita caparishpa paipaj samaita Diosman 
mingashpaca huañurcallami. 51 Jesús huañujpica, Diosta 
adorana huasi* ucupi jarcachishca jatun linsoca jahuamanta 

urimanmi chaupita lliquirirca. Allpa chujchujpica jatun ru- 
micunapish chijtarircami. 52 Chashnallataj huañushcacunata 
pambashca jutcu pungucunapish pascarijpi, Dios agllashca 
huañushcacunaca taucacunami causarirca. 53 Chaicunaca Jesús 
causarishca q'uipami jutcucunamanta llujshishpa, Dios 
agllashca Jerusalén puebloman rircacuna. Chaipimi achcacuna 
paicunataca ricurcacuna. 

54 Allpa chujchujtapish tucui imalla tucujtapish ricushpa 
patsaj soldadocunata mandajca, Jesusta paihuan cuidacuj 
soldadocunapish achcata mancharinacushpaca : 

—Cai runaca Diospaj Churitajmari cashca-- ninacur- 
cacunami. 

55 Jesusta chacatashcataca tauca huarmicunami carulla- 
manta ricucurca. Chai huarmicunaca Galilea llajtamantami 
Jesusta sirvishpa shamushca carca. 56 Chai huarmicunapura- 
pica Magdala pueblomanta Mariapish, Jesuspaj yachacuj Ja- 
cobopaj Josepaj mama Mariapish, Zebedeopaj churicunapaj 
mamapishmi chaipica carca. 


Jesusta bambashcamanta 
(Mr. 15.42-47; Lc. 23.50-56; Jn. 19.38-42) 


5 Ña tutayamucujpimi Arimatea pueblomanta caj José 
shuti achcata charij runaca shamurca. Paipish Jesusta catijmi 
carca. 58 Chai Josemi Jesus huañushcata pambangapaj Pilatota 
mañanaman rirca. Pai mañajpi Pilatoca soldadocunatami 
Joseman Jesusta cugrichij nishpa cacharca. 59 Chaipi Joseca 
huañushcataca mushuj jatun linsohuanmi pilluchirca. 
60 Chashna pilluchishpaca Joseca sinchi q'uillinpi quinriman 
paipaj jutcuchishca mushuj jutcupimi Jesustaca churarca. 
Chai jutcu pungutaca jatun rumihuan huichcashpa rircallami. 
6I Chai jutcu ñaupajpica Magdala pueblomanta Mariapish 
caishuj Mariapishmi tiyacurcacuna. 


Jutcu ñaupajpi soldadocunata churashcamanta 


62 Allichina punlla cayandij samana punllapica* Israel 
curacunata mandaj curacunapish* fariseocunapishmi* Pila- 
topajman rircacuna. 63 Chaiman chayashpaca : 

—Jatun mandaj, chai llulla runaca causacushparajca : 

“Ñucata huañuchijpipish, quimsa punllapica causarishallami” 
nishcatami ñucanchijca yuyarinchij. 64 Chaimanta chai jut- 
cuta quimsa punllacama alli cuidachun soldadocunata cacha- 
pai. Can mana cachajpica, ñataj chai runapaj yachacujcuna 
tuta shamushpa paita shuhuashpaca tucuicunaman: ‘‘Paica 
huañushcacunapaj chaupimanta causarishcamari” nincuna- 
man. Paicuna chashna rurashpa llullajpica, chai runallataj 
saruncunaman llullashcatapish yallimari tucunga— nircacuna. 

65 Chashna nijpi Pilatoca : 

—Shinashpaca, cai soldadocunata pushashpa cancuna mu- 
nashca shinata chai jutcutaca alli allichichigrichij— nirca. 

6 Chashna nijpi paicuna rishpaca, chai jutcu punguta 
huichcashca rumitaca ama pi pascachun alli allichichishpami 
señalashpa, soldadocunatapish cuidachun churarcacuna. 


Jesús causarishcamanta 
(Mr. 16.1-8; Lc. 24.1-12; Jn. 20.1-10) 


2 8 I] Samana punlla* cayandij domingo tutamanta mana- 

raj alli pacarijpimi, Magdala pueblomanta Mariapish 
caishuj Mariapish Jesusta pambashca jutcuta ricugrircacuna. 
2 Ñapish allpaca achcata chujchurcallami. Jahua pachamanta 
Dios cachashca angelmi shamushpa chai jutcuta huichcashca 
rumita anchuchishpa chai rumi jahuapi tiyarirca. 3 Chai 
angelca relampa shina achijnicujmi carca, paipaj churanapish 
rasu shina yurajllami carca. 4 Chai jutcuta cuidacuj soldado- 
cunaca chai angelta ricushpaca, manchaihuan chujchushpa 
huañushca shinami tucurcacuna. 5 Chai huarmicuna chaya- 
mujpi angelca nirca: 

—Ama manchaichijchu. Cancunaca chacatashca cashca 
Jesusta ricunaman shamushcataca ñucaca yachanimi. 6 Paica 
mana caipichu. Paitaca pai nishca shinallatajmi Taita Diosca 
causachirca. Apunchij Jesusta maipi churashca cashcata 
ricuj shamuichij. 7 “Taita Diosca paitaca huañushcacunapaj 
chaupimanta causachircami. Cancunapaj ñaupami Galilea 
llajtaman ña rigrin. Chaipimi paitaca ricunguichij”? nishpa 
utca paipaj yachacujcunaman huillagrichij. Caitami cancuna- 
manca huillana carcani— nirca. 

8 Chashna nijpi chai huarmicunaca manchaihuan cashpapish, 

achcata cushicushpami yachacujcunaman huillangapaj call- 
pashpa rircacuna. 9 Yachacujcunaman paicuna huillanaman 
ricujpica Jesusca: 

—¿Allillachu canguichij?— nishpa ñapish ricurircallami. 
Chashna ricurijpi chai huarmicunaca Jesuspajman c'uchuyash- 
paca, chaquita ugllarishpa cungurishpami adorarcacuna. 
10 Chashna rurajpi Jesusca: 

—Ama mancharichijchu. Ñuca huauquicuna Galileaman 
richun paicunaman huillagrichij. Chaipimi ñucataca ricunga- 
cuna— nirca. 


Soldadocuna Israel curacunaman huillashcamanta 


i1 Chai huarmicuna huillanaman ringacamaca Jesusta pam- 
bashca jutcuta cuidaj soldadocunamanta maijancunapish 
Jerusalén puebloman rishpaca, ñami Israel curacunata mandaj 
curacunamanca* tucui imalla tucushcata huillarcacuna. 
12 Chashna huillajpimi, chai curacunaca cunaj yuyajcuna- 
huan* tandanacushpa imatataj rurashun nishpa parlana- 
curcacuna. Chashna parlanacushpaca chai soldadocunamanca 
achca cullquitami curcacuna. 13 Chashna cushpa yachachirca : 

—“Tuta ñucanchij dormicujpimari, chai runapaj yachacuj- 
cuna shamushpa paitaca shuhuashca” ninguichij. 14 Mandaj 
Pilato chaita yachajpica, cancunata ama imata rurachun ñu- 
canchij paihuan rimashunllami— nircacuna. 

15 Chashna nijpi soldadocunaca cullquita japishpaca, pai- 
cuna yachachishca shinallatajmi nircacuna. Israelcunaca* 
cunan punllacamami Jesusta shuhuashcami nishpaca parla- 
nacuncuna. 


Huillagringuichij nishpa Jesús nishcamanta 
(Mr. 16.14-18; Lc. 24.36-49; Jn. 20.19-23) 


l6 Jesuspaj chunga shuj yachacujcunaca pai richun nishca 
shinallatajmi Galilea llajtapi tiyaj urcuman rircacuna. 17 Chai 
urcupi Jesusta ricushpaca cungurishpami adorarcacuna. Mai- 
jancunaca: ‘“‘¿Paichu canga, manachu pai canga, imashi?” 
nishpami yuyarcacuna. !8 Chashna yuyacujpi Jesusca pai- 
cunapajman c'uchuyashpaca, cashnami nirca : 

—Nucatami jahua pachapipish cai pachapipish Taita Diosca 

Shitashca pambapi Bautizaj Juan huillashcamanta 
(Mt. 3.1-12; Lc. 3.1-9, 15-17; Jn. 1.19-28) 
| I Diospaj Churi Jesucristomanta alli huillanaca cashnami 
callarin. 
2 Ñaupa huillaj* Isaiastaca Diosca cashnami quillcachishca : 


Can purina ñanta allichichun ñuca huillajta cambaj 
ñaupa cachanimi. 3 Shitashca pambapica: “Cancunata 
Quishpichij shamuna ñanta allichichij. Quingu ñanta- 
pish alli allichichij” nishpa caparishcami uyarin. 


4 Shinallatajmi Bautizaj Juanca shitashca pambapica yacupi 
bautizarca.* Chashna bautizacushpaca: 

—Cancunaca juchayuj cashcamanta llaquirishpa Diospajman 
tigrarichij, bautizarichij. Chashna rurajpimi Taita Diosca 
cancunapaj juchacunataca perdonanga—- nishpami huillarca. 

5 Chashna huillacujpica Judea llajtamantapish Jerusalén 
pueblomantapish tucuicunami paipajmanca shamurcacuna. 
Chai shamujcunataca llaquirishpa juchacunata huillajpimi, 
Juanca Jordán shuti jatun larca yacupi bautizarca. 

6 Camellopaj* millmata rurashca churanatami Juanca chu- 
rashca carca. Paipaj chumbillinapish carami carca. Paica 
langosta* nishcatapish sacha chuspipaj mishquitapish micujmi 
carca. 7 Juanca paita uyajcunamanca cashna nishpami hui- 
llarca : 

—Ñucapaj q'uipa shamucujca ñucata yalli imatapish rurai 
tucujmi. Chashna cajpimi, ñucaca cumurishpa paipaj pargate 
huatashcallatapish mana pascaipaj cani. 8 Ñucaca cancu- 
nataca yacullapimi bautizani, ñucapaj q'uipa shamucujca 
Diospaj Samai Espirituhuanmi cancunataca bautizanga — 
nirca. 

Jesusta bautizashcamanta 
(Mt. 3.13-17; Lc. 3.21-22) 

9 Bautizaj Juan huillacui punllacunallatajmi Jesusca Galilea 
llajtapi tiyaj Nazaret pueblomanta Juanpajman shamurca. 
Chaipimi Juanca Jordán yacupi Jesustaca bautizarca*. 10 Ña 
yacumanta llujshicushpami, Jesusca jahua pacha pascaricuj- 
ta Diospaj Samai Espirituca paloma shina paipaj jahuaman 
uriyacujta ricurca. H Shinallataj jahua pachamantaca: 

—Canca ñuca c'uyashca Churimi cangui. Canllami ñu- 
cataca achcata cushichicungui— nishpa rimashcapishmi 
uyarirca. 


Jesusta diablo umasha nishcamanta 
(Mt. 4.1-11; Lc. 4.1-13) 

12 Bautizashca* q'uipaca Diospaj Samai Espiritumi Jesus- 
taca shitashca pambaman pusharca. 13 Chai shitashca pam- 
bapimi Jesusca chuscu chunga punllata carca. Jesustaca 
chaipimi Satanasca* umasha nirca. Chaipica sacha animal- 
cunapish tiyarcami. Chashna cajpipish angelcunami Jesustaca 
sirvingapaj shamurcacuna. 


Galilea llajtapi Jesus huillai callarishcamanta 
(Mt. 4.12-17; Lc. 4.14-15) 

14 Bautizaj Juan carcelpi cajpimi, Jesusca Galilea llajtaman 
rishpa Dios ima shina mandacun alli huillanata huillarca. 
15 Chashna huillacushpaca : 

—Ñami chai alli punllaca chayamushca. Diosca cancunata 
ñallami mandagrin. Chaimanta cancunaca juchayuj cashcaman- 
ta llaquirishpa Diospajman tigrarichij, alli huillanatapish 
crichij— nirca. 


Chalhuata japij chuscu runacunata Jesus cayashcamanta 
(Mt. 4.18-22; Lc. 5.1-11) 
16 Jesusca Galilea cocha urita puricushpami Simonta, 
Simonpaj huauqui Andrestapish ricurca. Paicunaca chalhuata 

japijcuna cashpami, cocha yacupi chalhuacunata linchihuan 
japicurcacuna. 17 Chashna japicujta ricushpa Jesusca: 

—Ñucahuan jacuchij. Cancunataca chalhuata japijcuna 
shinallataj gentecunata pushamujcuna cachun ñuca yacha- 
chishami— nirca. 

18 Shina nijpica chalhuata japina linchicunata chaipi sa- 
quishpami, Jesusta catishpa rircallacuna. 

19 Jesusca chaimanta ashahuan chainijman rishpaca 
Zebedeopaj churicunata Jacobota, Jacobopaj huauqui Juanta- 
' pishmi ricurca. Paicunaca canoapimi chalhuata japina lin- 
. chicuna Iliquirishcata allichicurcacuna. 20 Paicunatapish 
Jesús cayajpica, paicunapaj yaya Zebedeota paicunahuan 
chalhuata japicuj runacunandij chai canoapi saquishpa Jesusta 
catishpa rircallacunami. 


Supai japishca runata Jesús alliyachishcamanta 
(Lc. 4.311-37) 


21 Chaimanta rishpaca Capernaum pueblomanmi chayar- 
cacuna. Chaipi cashpami samana punllapi* Jesusca Israel- 
cuna tandanacuna huasiman* rishpa yachachirca. 22 Pai 
yachachicujta tucui uyajcunaca achcatami mancharircacuna. 
Dios paihuan cajpimi Jesusca mandashcacunata yachachij- 
cunatapish* yalli alli yachachirca. 23 Chai tandanacuna 
huasipica millai supai japishca shuj runami chaipi cashpa 
cashna nishpa caparirca : 

24 —Nazaret pueblomanta Jesús, canca ñucanchijtaca ¿ima- 
tataj nij shamungui? ¿Canca ñucanchijtaca Haquichishpa 
tucuchinamanchu shamungui? Ñucaca canta rijsinimi. Canca 
Dios cachashca Jucha Clajmi cangui— nircami. 

25 Chashna nijpi Jesusca chai supaitaca : 

—.iUpalla, cai runamanta llujshit— nishpa sinchita rimarca. 

26 Chashna rimajpi millai supaica chai runataca achcata 
chujchuchishpa sinchita caparichishpami llujshirca. 27 Chashna 
tucujta ricushpa tucuicuna achcata mancharinacushpaca : 

—¿Imataj tucunchu, imamí? ¿Shujtaj mana uyashcatachu, 
mana yachashcatachu yachachicun, imamí? Millai supaicu- 
nata Dios llujshichi nijpica, cazushpa llujshinllamari— nishpa 
caishuj chaishuj ninacurcacuna. 

28 Jesús chashna rurashcataca Galilea llajtapi tucui causaj- 
cunaca manaraj unipimi yachaj chayarcacuna. 


Simon Pedrobaj suedrata Jesús alliyachishcamanta 
(Mt. 8.14-15; Lc. 4.38-39) 


29 Israelcuna tandanacuna huasimanta* ña llujshishpaca, 
Jesusca Jacobondij Juandijmi Simonpaj Andrespaj huasiman 
rircacuna. 30 Chai huasipica Simonpaj suedrami fiebrehuan 
anchayashpa siricurca. Chaitaca Jesusman huillarcacunami. 
31 Chashna huillajpi Jesusca ungushcapajman rishpa, maqui- 
manta japishpa jatarichijpi alliyarcallami. Na alliyashpaca 
paicunaman cararcami. 


Tauca ungushcacunata Jesús alliyachishcamanta 
(Mt. 8.16-17; Lc. 4.40-41) 


32 Ña tutayamucujpica, tucui ungushcacunatapish supai 
japishcacunatapish Jesuspajman pushamurcacunami. 33 Chai 
pueblomantaca tucuicunami Jesús tiyacushca huasi punguman 
tandanacumurcacuna. 34 Chaipimi Jesusca ima ungüihuan 
cajcunatapish achcacunata alliyachirca. Supai japishca caj- 
cunamantapish supaicunata llujshichircami. Jesusca pi 
cashcata supaicuna yachajpimi, mana rimajta rurarca. 


Galilea llajtapi Jesús huillashcamanta 
(Lc. 4.42-44) 

35 Manaraj pacarijpi amsata Jesusca utca jatarishpami 
chai pueblomanta llujshishpaca, pi mana causan chulunllapi 
Taita Diosta mañagrirca. 36 Chaimantami Simonca paihuan 
cajcunandij Jesustaca mashcagrircacuna. 37 Jesus maipi cash- 
caman chayashpaca: 

—Tucuicunamari cantaca mashcacun— nircacuna. 

38 Shina nijpi Jesusca: 

—Cai c'uchulla llajtacunamanpish jacuchij. Chaicunapipish 
ñucaca huillangapajmari shamurcani— nirca. 

39 Jesusca tucui Galilea llajtata purishpami, Israelcuna 
tandanacuna huasicunapi* huillarca. Shinallataj supai japishca 
cajcunamanta supaicunatapish llujshichircami. 

Lepra ungüihuan ungushca runata Jesús 
alliyachishcamanta 
(Mt. 8.1-4; Lc. 5.12-16) 

4 Shuj runaca lepra* ungüihuan ungushcami Jesuspajman 
shamushpa paipaj ñaupajpi cungurishpaca: 

—Ñurcata alliyachisha ninguipishchari, alliyachihuai— nirca. 

41 Shina nijpi Jesusca chai runataca llaquishpami maqui- 
huan japirishpaca : 

—Ari, alliyachisha ninimi— nirca. 

42 Chashna nijpi lepra ungüi anchujpica, chai runaca ña 
alliyarcallami. 4 Chai alliyashca runata Jesús cachacushpaca 
cutin cutin rimashpa: 

44 —Riqui, pi canta alliyachishcata pajta piman hulllan- 
guiman. Cunanca Israel curaman* ricuchirigri. Tucuicuna 
can alliyashcata ricuchun Taita Diosman cuchun nishpa 
Moisés mandashca shinallataj cugringui— nirca. 

45 Jesús ama huillangui nijpipish, chai alliyashca runaca 
ima shina alliyashcataca tucuicunamanmi huillarca. Chai- 
mantami Jesusca mai pueblomanpish tucuicuna ricucujpica, 
mana yaicui tucushpa pi mana causancunallapi puricurca. 
Jesús chaipi cajpipish, achcacunami maimantapish paipaj- 
manca shamurcallacuna. 


Mana cuyurijta ruraj ungüi japishca runata 
Jesús alliyachishcamanta 
(Mt. 9.1-8; Lc. 5.17-26) 


I Asha punllacuna q'uipaca Capernaum puebloman cutin 

tigramushpa huasipi cashcatami Jesustaca yacharcacuna. 
2 Chashna yachashpaca ñapish achcacunami pungupipish ma- 
na shayaripaj huasi ucu junda tandanacumurcacuna. Chai- 
pimi Jesusca alli huillanata tucuicunaman huillacurca. 
3 Chaimanmi mana cuyurijta ruraj ungüi japishca runataca 
chuscu runacuna huandushpa chayamurca. 4 Chashna chaya- 
mushpaca chai tucuicuna huasi junda cajpimi, Jesuspajman 
mana yaicui tucushpaca pai yachachicun huasi jahua c'atata 
ashata pascarcacuna. Chashna pascashpami chai ungushca 
runataca paita huandumushcallapitaj uri cacharircacuna. 

5 Alliyachingami nishpa tucui shunguhuan paicuna crishcata 
ricushpami Jesusca chai ungushca runataca: 

—ĦHuahua, cambaj juchacunataca ñami perdonani— nirca. 

6 Chashna nijta uyashpaca, mandashcacunata yachachij- 
cunamanta* chaipi tiyacuj maijancunaca cashna nishpami 
shungupi yuyacurcacuna: 7 “¿Ima nishpataj cai runaca 
chashna riman? Dios tucushpamari Diostaca chashna rima- 
cun. Juchacunataca pi mana perdonai tucunchu, Diosllamari 
perdonai tucun” niricurcacuna. 8 Chashna niricujta ya- 
chashpami Jesusca chai yachachijcunataca cashna nirca: 

—¿Ima nishpataj cancunaca shungupi chashna yuyacungui- 
chij? 9 Cai ungushca runataca ¿ima ninataj alli canga? ¿'*Cam- 
baj juchacunata perdonanimi” ninachu, mana cashpaca 
(jatari, canta huandumushcata apashpa ri” ninachu alli canga? 
10 Runa Aichayuj tucushca* ñucataca juchacunata cai pachapi 
perdonachun Dios cachashca cashcata cunan ricuchisha— 
nishpami Jesusca mana cuyurijta ruraj ungüi japishca runataca : 

H —Jatari, canta huandumushcata apashpa huasiman rilla 
ninimi— nirca. 

12 Jesús chashna nijpica chai runaca paita huandumushcata 
apashpami, tucuicuna ricucujpi chai ucumanta llujshishpa 
rirca. Chashna alliyajta tucui ricujcunaca achcata mancha- 
rishpami: 

—Chashna alliyachijtaca maipi manamari ricushcanchijchu — 
nishpa Diosta sumajmari cangui nircacuna. 


Levi shuti runata Jesús cayashcamanta 
(Mt. 9.9-13; Lc. 5.27-32) 


13 Chai q'uipami Jesusca cutin Galilea cochaman tigrarca. 
Pai chaipi cajpi achcacuna paipajman shamujpi, paica tucui- 
cunatami yachachirca. 14 Chashna yachachishca q'uipami 
Jesusca chaita puricushpa Alfeopaj churi Leví shuti runataca 
impuestota* japinapi tiyacujta ricurca. Paita ricushpaca: 

— Jacu ñucahuan— nijpi Leví runaca jatarishcahuan Jesus- 
ta catishpa rircallami. 

15 Chashna rishpaca Jesusca paipaj yachacujcunandijmi 
Levipaj huasipi micucurca. Jesustaca achcacuna catishpa 
purij cashpami, chai huasipica impuestota japij tauca runa- 

cunapish juchayujcunapish paicunahuan micucurcacuna. 
16 Mandashcacunata yachachijcunapish* fariseocunapish* 
Jesús chai huasipi micucujta ricushpa yachacujcunataca : 

— ¿Ima nishpataj cancunapaj yachachijca impuestota japij- 
cunahuanpish juchayujcunahuanpish micucun ubyacun?— nir- 
cacuna. 

17 Shina nicujta Jesús uyashpaca: 

—Mana ungushcacunaca jambijtaca mana mashcanchu, 
ungushcacunallami jambijpajmanca rin. Ñucaca allicunataca 
mana cayaj shamurcanichu, ashtahuanpish juchayujcunatamari 
cayaj shamurcani— nirca. 


Ayunanamanta Jesusta tapushcamanta 
(Mt. 9.14-17; Lc. 5.33-39) 

18 Shuj punllami Bautizaj Juanpaj yachacujcunapish fa- 
riseocunapaj* yachacujcunapish ayunacurcacuna*. Chaita ri- 
cushpami taucacuna Jesuspajman shamushpaca: 

—Bautizaj Juanpaj yachacujcunapish fariseocunapaj ya- 
chacujcunapish ayunacunmi. Cambaj yachacujcunaca ¿ima 
nishpataj mana ayunacun?— nishpa tapurcacuna. 

19 Chashna tapujpi Jesusca nirca: 

—Bodapi cajcunaca novio paicunahuan cajpica ¿ayunan- 
gachari? Novio paicunahuan cajpica imaitataj ayunangari! 
20 Cusa illajla tucuna punllacuna chayamucunmi. Chai 
punllamantami ayunangacuna. 

21 Pipish mauca churanataca mushuj linsohuanca mana 
sirashpa allichinchu. Chashna rurajpica mushuj linsoca uchilla 
tucushpa mauca churanataca ashtahuanmi lliquinman. 22 Shi- 
nallataj cunanlla rurashca vinotaca mauca capachupica pi 
mana churanchu. Chashna churajpica cunanlla rurashca 
vinoca mauca capachuta Hlquishpa vinopish capachupish 
chingarinmanllami. Chaimantami cunanlla rurashca vinotaca 
mushuj capachupi churana— nirca. 


Yachacujcuna samana punllapi trigo umata 
p'itishcamanta 
(Mt. 12.1-8; Lc. 6.1-5) 
23 Samana punllami* Jesusca paipaj yachacujcunandij 

chagra chaupi ñanta ricurca. Chaita ricushpami yachacujcu- 
naca trigo umata p'iticurcacuna. 24 Chashna ruracujta fariseo- 
cuna* ricushpami Jesustaca : 

—Riquiari, cambaj yachacujcunaca ¿ima nishpataj mandash- 
capi ama rurangui nishcataca samana punllapi ruracun?— 
nircacuna. 

25 Shina nijpi Jesusca nirca: 

—Ñaupa mandaj David paipaj runacunandij shuj punlla 
yaricaihuan cashpa imata rurashcataca ¿manachu yachan- 
guichij? 26 Israel curacunata mandaj Abiatar shuti cura* 
mandacui punllacunapi Davidca Diosta adorana huasiman 
yaicushpaca, Diosman cushca tandacunatami paihuan caj- 
cunandij micurca. Chai tandacunataca mandashcapi nishca 
shinaca mana micunallachu carca, Israel curacunallami micuna 
carca. 

27 Chashna nishpa Jesusca caitapish nirca: 

—Tucuicuna samarichunmi Taita Diosca samana punllataca 
churashca, runataca mana samana punllapaj rurashcachu. 
28 Runa Aichayuj tucushca* ñucaca samana punllapipish 
imatapish mandai tucunimi— nirca. 


Chaquishca maquita Jesús alliyachishcamanta 
| (Mt. 12.9-14; Lc. 6.6-11) 
3 1 Jesusca cutinmi Israelcuna tandanacuna huasimanca* 
yaicurca. Chai ucupica chaquishca maquiyuj runami 
tiyacurca. 2 Chaipi tiyacuj caishujcunaca samana punllapica* 
cai runata Jesusca alliyachinchu imami nishpa juchachinga- 
pajmi chaparacurcacuna. 3 Chaipi Jesusca chai chaquishca 
maquiyuj runataca : 
—Jatari, tucuicunapaj ñaupajpi shayari— nirca. 
4 Chashna nishpa Jesusca chaipi cajcunataca : 
—Mandashcapi nishca shinaca samana punllapica ç¿allità 
ruranachu, mana allita ruranachu, causachinachu, huañuchi- 
nachu, imata ruranataj alli canga?— nishpa tapurca. 
Chashna tapujpi paicunaca imata mana rimarcacunachu. 
5 Chashna imata mana rimajpimi, Jesusca p'iñarishpa tucui 
chaipi cajcunapaj ñahuita ricurashpa paicunapaj shungu rumi 
shina cajpi llaquirishpa chai ungushca runataca: 

—Maquita chutai— nijpi chutajpica, chai maquica alli- 
yarcallami. 6 Jesús chashna rurajpi fariseocunaca* chai 
ucumanta llujshishpaca, mandaj Herodespaj partecunahuan ` 
tandanacushpa : 

—¿Ima shinataj Jesusta huañuchishun?— nishpa parlana- 
curcacuna. 


Cocha uripi Jesús yachachishcamanta 

7 Chai q'uipami Jesusca paipaj yachacujcunandij Galilea 
cocha uriman rirca. Paicuna chaiman rijpi Galilea llajtaman- 
taca achcacunami Jesusta catishpa rircacuna. 8 Jesusca 
achca allicunata ruracun nijta uyashpaca, Judea llajtamanta- 
pish Jerusalén pueblomantapish Idumea llajtamantapish Jor- 
dán yacu ch'imbanij llajtamantapish Tiro shuti Sidón shuti 
pueblocunamantapish achcacunami Jesuspajmanca shamurca. 
9 Chashna chai tucuicuna shamujpimi Jesusca paipaj yacha- 
cujcunataca : 

—Chaicuna ñucata ama llapichun shuj canoata caillapi 
charicunguichij— nirca. 

10 Jesusca achca ungushcacunata alliyachishcamantami tucui 
ungushcacuna quichunacui Jesustaca tuparircacuna. !! Shina- 
llataj millai supai japishcacunapish Jesusta ricushpa paipaj 
ñaupajpi cungurishpaca : 

—Canca Diospaj Churimi cangui— nishpa caparircacuna. 

12 Chashna caparijpimi, paica pi cashcata ama huillachun 
nishpa Jesusca sinchita rimashpa jarcarca. 


Huillachun chunga ishqui yachacujcunata 
Jesús agllashcamanta 
(Mt. 10.1-4; Lc. 6.12-16) 

13 Chai q'uipami Jesusca shuj urcuman rishpa, paita catij- 
cunamanta pai agllasha nishcacunata agllarca. Chai agllashca- 
cunaca paipajman shamurcacunami. 14 Jesusca chai chunga 
ishquicunata agllashpaca: 

—Cancunataca ñucahuan cachun alli huillanata huillana- 
man cachangapajpishmi agllani. 15 Shinallataj ungushca- 
cunata alliyachijta, millai supaicunata llujshichijtapishmi ru- 
rani— nirca. 

16 Chai agllashcacunaca: Simonmi, paillatatajmi Jesusca 
Pedro shutitapish shutichirca. 17 Zebedeopaj churicuna huau- 
quindijpish carca, shujca Jacobo shujca Juan. Paicunatami 
Jesusca Boanerges shutita shutichirca. Chai Boanerges 
nishca shutica c'ulun nij shina manchachijcuna nisha ninmi. 
18 Caishujcunaca: Andrés, Felipe, Bartolomé, Mateo, Tomás, 
Alfeopaj churi Jacobopish, Tadeopishmi carca. Quiquin 
llajtata quichungapaj macanacushun nijpuramanta Simon- 
pishmi carca. 19 Judas Iscariotepish carca. Paimi Jesustaca 
huañuchishun nijcunaman japichirca. 


Jesustaca diablohuanmi cangui nishcamanta 
(Mt. 12.22-32; Lc. 11.14-23; 12.10) 

20 Chai q'uipami Jesusca paipaj yachacujcunandij huasiman 
shamurca. Ña huasipi cajpica achcacuna cutin tandanacu- 
mujpi, micungapajilapish mana pajtarircacunachu. 21 Jesusca 
chashna puricujpimi: “Yuyai illaj muspa tucushpami puri- 
cun” nijta paipaj familiacuna uyashpaca paita pushaj shamur- 
cacuna. 

22 Shinallataj mandashcacunata maijan yachachijcunapish* 
Jerusalenmanta shamushpa Jesustaca : 

—Cai runaca supaicunata mandaj Beelzebú* shuti dia- 
blohuan cashpami supaicunataca llujshichin— nircacuna. 

23 Chaimantami Jesusca paicunata cayashpaca yuyaita 
japina cai parlota parlashpa cashna nirca: 

—iMaitataj Satanasca* Satanasllatatajca llujshichingari! 
24 Shinallataj maijan llajtata mandajcunapura p'iñanacushpa 
chaupirishpa caishuj chaishuj macanacujpica, paicuna man- 
dacushcaca chingarinmanllami. 25 Chashnallataj shuj huasi 
ucupi causajcunapurapish p'iñanacushpaca chingarinmanllami. 
26 Shinallataj Satanás mandacushcapi supaicunapura p'iña- 
nacushpa chaupirijpica, chai mandacushcaca chingarinman- 
llami. 

27 Pipish shuj c'ari c'ari runapaj huasiman yaicushpa ima 
charishcatapish shuhuangapaj paita manaraj huatashpaca, 
mana shuhuai tucunmanchu. Paita huatashpallami imatapish 
shuhuai tucunman. 

28 Maijanpaj ima juchacunatapish ima millaita rimashca- 

tapish Diosca perdonai tucunmi. Chaica chashnami. 29 Mai- 
janpish Diospaj Samai Espirituta p'iñashpa millaita rimajtaca 
huiñaita manataj quishpichingachu. Chashna millaita rimaj- 
taca huiñaitami llaquica caticungalla— nirca. 

30 Jesustaca: “Millai supai japishcami cangui” nishca- 
mantami Jesusca paicunataca chashna nirca. 


Jesuspaj mamapish huauquicunapish paita 
ricuj shamushcamanta 
(Mt. 12.46-50; Lc. 8.19-21) 

31 Chai q'uipami Jesuspaj mamapish huauquicunapish pai 
yachachicun huasiman chayamushpaca, mana yaicushpa 
canllallamanta cayaj cacharca. 32 Jesushuan tiyacujcunaca : 

—Cambaj mama, cambaj huauquicunamari canllapi canta 
mashcacun— nircacuna. 

3 Chashna nijpi Jesusca: 

—Ñuca mama ñuca huauquicunaca ¿picunataj canga?— 
nirca. 

34 Shina nishpa Jesusca tucui paihuan tiyacujcunata ricu- 
chishpaca: 

—Caicunamari ñuca mama, ñuca huauquicunaca. 35 Mai- 
janpish Taita Dios munashcata rurajcunami ñuca huauqui, 
ñuca pani, ñuca mamaca— nirca. 


Tarpuj runata Jesús parlashcamanta 
(Mt. 13.1-9; Lc. 8.4-8) 

4 I Cocha uripi Jesús cutin yachachicujpimi, achcacuna 

paita uyangapaj tandanacumurca. Chashna chai tucui- 
cuna tandanacujpimi, Jesusca yacupi caj canoaman yaicushpa 
tiyarirca. Paita uyangapaj tucui shamujcunaca yacu uripimi 
carcacuna. 2 Chaipica yuyaita japina parlocunahuan achcata 
yachachishpami Jesusca cashna nirca: 

3 —Caita alli uyaichij. Shuj tarpuj runami tarpunaman 
rirca. 4 Tarpunaman rishpa muyuta shitacujpica, asha muyuca 
ñanpimi urmarca. Ñanpi urmashca muyutaca pajarocuna 
shamushpa pallarcacunami. 5 Shinallataj asha muyuca ru- 
milla allpapi urmashpa, chaipica ashalla allpa tiyajpi utcami 
huiñarca. 6 Rumilla allpapi huiñashcaca inti llujshishpa ru- 

pachijpi, jahualla sapi cashcamanta anguyashpa chaquirir- 
callami. 7 Cutin asha muyuca casha chaupipimi urmarca. 
Casha huiñashpa chai huiñacujta jarcajpi, chai muyuca mana 
p'ucurcachu. 8 Alli allpapi tarpushca muyucunaca alli jatunta 
huiñashpa alli p'ucurcami. Maijan muyuca quimsa chunga 
granota, maijanca sujta chungata, maijanca patsaj granotami 
p'ucurca. 

9 Chashna nishca q'uipami Jesusca: 

—Rinrinta charijca cai uyashcata yuyarichij— nirca. 


Yuyaita japina cai parlocunata imapaj 
parlashcamanta 
(Mt. 13.10-17; Lc. 8.9-10) 

10 Chashna yachachishca q'uipami pailla cajpi Jesustaca 
chunga ishqui yachacujcunahuan cajcunaca: 

—Can yachachishca parloca ¿Imatataj nisha nin?— nishpa 
tapurcacuna. 

11 Chashna tapujpi Jesusca nirca: 

—Cancunamanca Taita Diosmi pai ima shina mandacush- 
cata pi mana yachashcataca yachachishca. Shujtajcunataca 
yuyaita japina parlocunallahuanmi yachachina cani. 12 Pai- 
cuna cutin cutin ricushpapish ima cashcata ama ricuchun, 
cutin cutin uyashpapish alli yuyaita ama japichun. Paicunaca 
juchayuj cashcamanta llaquirishpa Diospajman ama tigra- 
chun, paicunapaj juchacuna ama perdonashca cachun— nirca. 


Tarbuj runamanta parlashcata Jesús 
entendichishcamanta 
(Mt. 13.18-23; Lc. 8.11-15) 

13 Jesusca paita tapujcunata nircarajmi: 

—Ñuca parlashca imata nisha nishcataca cancunapish 
¿manachu yachanguichij? Caitapish manaraj yachashpaca, 
yuyaita japina shujtaj parlocunahuan yachachijpicarin mana 
yachai tucunguichijchu. 14 Alli huillanata huillajca tarpuj 
runa shinami. 15 Alli huillashcata maijan uyajcunaca ñanpi 
urmaj muyucuna shinami. Alli huillashcata uyashca shungupi 
tarpushca shina tiyacujta Satanás* shamushpaca cungachinmi. 
16 Shinallataj maijan uyajcunaca rumilla allpapi urmaj muyu- 

cuna shinami. Alli huillashcata uyashpaca, cushicushpami 
crincuna. 17 Crishpapish sapi illaj shinami alli huillashcata 
uyashcataca shungupi mana huaquichin. Llaquicuna japijpi, 
mana cashpaca alli huillaita caticushcamanta p'iñajpica, ña 
mana catishunchu nishpa saquirinllacunami. 18 Cutin maijan- 
cunaca casha chaupipi urmaj muyucuna shinami. Alli 
huillashcataca uyancuna. 19 Chashna uyashpapish, cai cau- 
saillapi imatapish charij tucuna yuyaicunapish ima shujtaj 
munaicunapishmi paicunataca japin. Tucui chai yuyaicuna 
paicunapaj shungumanta alli huillashcata cungachijpimi, pai- 
cunapica ima allica mana ricurin. 20 Alli huillashcata uyashpa 
shungupi huaquichijcunaca alli allpapi tarpushca muyucuna 
shinami. Maijancunaca shuj muyumanta quimsa chungata, 
maijancunaca sujta chungata, maijancunaca patsajta p'ucuj 
shinami mirachin— nirca. 


Lambarata Jesús parlashcamanta 
(Lc. 8.16- 18) 

21 Jesusca cashnapish parlarca: 

—Maijanpish lamparata japichishpaca cajon ucupi cashpa, 
cahuito ucupi cashpapish churangapajca mana charinguichij- 
chu. ¿Manachu lamparataca huasi ucuta achijyachichun 
jahuaman churangapaj charinguichij? 22 Ima pacashcapish 
mana pacalla saquiringachu, tucuimi yacharinga. Ima hua- 
shalla rurashcapish yacharingami. 23 Rinrinta charijca cal 
uyashcata yuyarichij— nirca. 

24 Chashna parlacushpa Jesusca cashnapish nirca: 

—NÑuca yachachishcata uyashpa alli yuyarichij. Shujtaj- 
cunata cancuna ima shinami ruranguichij, chashnallatajmi 
Taita Diospish cancunataca ruranga, cancuna uyajcunapaj- 
carin ashtahuan yallitapishmi mirachinga. 25 Maijanpish cha- 
rijmanca yachajmanca ashtahuan cungami, mana charijtaca 
ashalla charishcatapish quichungami— nirca. 


Muyu ima shina huiñajta Jesús parlashcamanta 
26 Jesusca cashnapish parlarca: 
—Dios ima shina mandacunca shuj runa paipaj allpapi 
tarpushca muyu shinami. 27 Chai allpayujca tarpushpaca 

tutaca samarin, punllaca jatarin. Punllacunaca huashanpi 
pasajpi, muyuca huiñashpa huiñashpa jatunyanllami. Muyu 
ima shina huiñajtaca allpayujca mana yachanchu. 28 Allpapica 
muyuca huiñanllami. Puntaca alcacermi tucun, chai q'uipami 
tujtun. Tujtushca caspapica grano jundarishpa p'ucunmi. 
2 Ña p'ucujpica tandana punlla chayamujpi cuchunaman 
llujshincunami— nirca. 


Mostaza muyuta Jesús parlashcamanta 
(Mt. 13.31-32; Lc. 13.18-19) 


30 Jesusca cashnapish yachachirca : 

—Dios ima shina mandacuntaca ¿ima shina cashcatataj 
yuyashun, yuyaita japina ima parlohuantaj ch'imbapurashpa 
yuyarishun? 3i Dios ima shina mandacunca mostaza* nishca 
muyuta tarpushca shinami. Chai muyuca cai pachapi tiyaj 
tucui muyucunata yalli ch'uzumi. 32 Chai muyuta tarpujpi 
huiñashpaca, tucui q'uihuacunata yalli jatuntami huiñan. 
Chashna jatun cajpimi pajarocunapish chai yurapica llandu- 
rishpa samarin— nirca. 


Yuyaita japina parlocunallahuan Jesús 
yachachishcamanta 
(Mt. 13.34-35) 

33 Jesús yachachishpaca, yuyaita japina cai shina achca 
parlocunahuanmi paita uyajcunataca yachaipajllata alli huilla- 
nataca yachachirca. 34 Yuyaita japina parlocuna illajllaca 
mana yachachircachu. Paipaj yachacujcunallahuan cashpaca, 
chai parlocuna imata nisha nishcataca alli yachachircami. 


Yacuta huaira cuyuchicujpi Jesús jarcashcamanta 
(Mt. 8.23-27; Lc. 8.22-25) 


35 Chai punlla chishiyashpa ña tutayamujpimi Jesusca 
paipaj yachacujcunataca : 

—Jacuchij, cai cocha ch'imbaman— nirca. 

36 Shina nijpi chaipi cajcunata saquishpa yachacujcunaca 
Jesusta pai tiyacushca canoallapitaj pushashpa ricurcacunami. 
Chai canoahuanca shujtaj canoacunapishmi ricurcacuna. 37 Ña 
ricujpi ñapish achca huaira jatarishpaca, yacuta caiman chai- 

man cuyuchijpi yacuca canoapi jundai callarircami. 38 Jesusca 
chai canoa huashamanmi shuj saunanapi saunashpa dormi- 
curca. Paipaj yachacujcunaca: 

—iYachachij! Ñamari huashicushpa huañugrinchij. ¿Ma- 
nachu ñucanchijtaca llaquingui?— nishpa rijchachircacuna. 

3 Chashna rijchachijpi Jesús jatarishpaca, huairatapish 
yacutapish: 

—iÑa casijlla cai, ama chashna ruraichu!— nishpami 
sinchita rimashpa jarcarca. 

Jesús chashna nijpi huaira siririjpica, tucuimi casijlla tu- 
curca. 40 Chaipi Jesusca paipaj yachacujcunataca: 

—¿Ima nishpataj achcata mancharinguichij? Imatapish 
ñuca rurai tucushcataca ¿manarajchu cringuichij?— nirca. 

41 Jesús chashna nijpi yachacujcunaca achcata mancha- 
rinacushpa : 

— ¿Cai runaca imatajchu, imamí? Pai rimashcataca huai- 
rapish yacupish uyanllamari— nishpa caishuj chaishuj nina- 
curcacuna. 


Supai jabishca runata Jesús alliyachishcamanta 
(Mt. 8.28-34; Lc. 8.26-39) 


I! Ña chai cochata ch'imbashpaca, Gadara shuti llaj- 
tamanmi chayarcacuna. 2 Ña canoamanta Jesús uricuj- 
pica, millai supai japishca runami panteonmanta paipajman 
shamurca. 3 Chai runaca panteonllapimi causaj carca. Pai- 
taca pi mana cadenahuanpish huatashpa chari tucurcachu. 
4 Chai runataca chaquita maquita tauca cutin cadenahuan 
huatajpipish, chai huatashcacunata p'itijllami. Chashna p'iña 
cajpimi, chai runataca pipish mana huatashpa chari tucurca. 
5 Chai runaca punllapish tutapish urcucunapi, panteon pam- 
bacunapi caparirishpa rumicunahuan chugririshpa purijmi 
carca. 6 Chai runami Jesustaca carumanta ricushcahuan 
callpashpa rishpaca paipaj ñaupajpi cungurirca. 7 Chashna 
cungurishpaca: 
—Jahua pacha jatun Diospaj Churi Jesús, ¿imatataj nij 
shamungui? Ama llaquichihuaichu nishpa Diosta mañanica-— 
nishpa sinchita caparirca. 

8 —iMillai supai, cai runamanta llujshi!— nishpa Jesús 
nicujpimi, chai runaca chashna caparirca. 

9 Chaipi Jesusca chai runataca: 

—¿Ima shutitaj cangui?— nishpa tapujpi chai runaca: 

—Achcacuna cashcamanta Haaranga Huaranga shutimi 
cani. 10 Millai supaicunata ama cai llajtamanta llujshichishpa 
cachapaichu— nishpami cutin cutin nirca. 

H Chai chaininijlla urcu c'uchupica canlla cuchicunami 
micucurca. 12 Tucui supaicunami Jesustaca: 

—Chainijpi puricuj cuchicunaman yaicungapaj cachahuai— 
nircacuna. 

13 Shina nijpi Jesusca: 

—Ari, richijlla— nijpi supaicunaca chai runamanta luj- 
shishpaca cuchicunamanmi yaicugrircacuna. Chashna yai- 
cujpica tucui cuchicunami chai cochaman jahua quinrimanta 
singushpa yacupi huashicushpa huañurcacuna. Chai cuchi- 
cunaca ishqui huaranga shinami carca. 

14 Chashna tucujta ricushpa cuchicunata michijcunaca 
achcata mancharishpa paicunapaj pueblocunaman, llajtacu- 
naman rishcahuan tucui imalla tucushcata callarishpa par- 
larcacunami. Chaita parlajpica tucuicunami imalla tucushcata 
ricuj shamurcacuna. 15 Ña Jesuspajman shamushpaca hua- 
ranga huaranga supaicuna japishca caj runataca churanata- 
pish churashca, ña alli yuyaiyuj tiyacujtami ricurcacuna. 
Chashnata ricushpaca tucuicunami achcata mancharircacuna. 
16 Chaita ricungapaj shamujcunamanca chai runamanta su- 
paicuna llujshishcata, cuchicunapish imalla tucushcata ricuj- 
cunami parlarcacuna. 17 Chashna parlajpimi ricungapaj tucui 
shamujcunaca Jesustaca: 

—Cai ñucanchij llajtamantaca ripailla— nircacuna. 

18 Shina nijpi ña canoapi yaicucujpimi Jesustaca supai 
japishca cashca runaca: 

—Nucatapish pushahuaiari— nirca. 

19 Chashna nijpipish Jesusca chai runata mana pushasha 
nishpami: 

-—Cambaj huasiman rilla. Dios canta achcata llaquishpa 
alliyachishcata cambaj familiacunaman tucuita parlagri— 
nirca. 

20 Jesús chashna nijpi chai runaca chaipi tiyaj Decápolis 
nishca Chunga Pueblocunata purishpami, Jesús ima shina 
paita alliyachishcataca tucuicunaman parlarca. Pai chashna 
parlajpi tucui uyajcunaca achcata mancharircacunami. 


Jairo runapaj ushushita causachishcamanta, 
shuj huarmitapish alliyachishcamanta 
(Mt. 9.18-26; Lc. 8.40-56) 

21 Canoapi cochata Jesús ña tigramujpica, achcacunami 
paipajmanca shamurcacuna. Jesusca chai yacu uripimi carca. 
22 Jesús chaipi cajpimi, Israelcuna tandanacuna huasipi* 
mandajcunapuramanta Jairo shuti runaca shamushpa Jesuspaj 
ñaupajpi cungurirca. 23 Chashna cungurishpaca: 

— Nuca ushushihuahuami ñalla huañucun. Cambaj maquita 
paipaj jahuapi churashpa causachun alliyachingui jacupaiari—- 
nirca. 

24 Chashna nijpica Jesusca paihuan rircallami. Jesushuanca 
achcacunami llapirinacui ricurcacuna. 25 Chai ricujcunapu- 
rapica yahuar cacharirishpa chunga ishqui huatata ungushca 
huarmipishmi carca. 26 Chai huarmica tauca jambijcunaman 
jambichicushpallami, imalla charishcacunatapish tucui tucu- 
chishca carca. Jambichishpapish mana alliyashcachu carca, 
ashtahuan ashtahuanmi anchayarca. 27 Chai huarmimi Jesús 
imalla rurashcata parlanacujta uyashpaca, paihuan ricujcuna- 
paj chaupita rishpa huashamanta Jesuspaj churanapi japi- 
rirca. 28 Chai huarmica: ““Jesuspaj churanapi japirishpalla 
alliyasha” yuyashpami chashna japirirca. 29 Ña japirijpica 
yahuar llujshicujca saquirircallami. Chashna saquirijpica 
chai huarmica paipaj aichaca ña alli cashcatami yacharca. 
30 Chashna tucujpimi Jesusca pai alliyachi tucunahuan alli- 
yachishcata yachashpa tigrarishpa chai tucui caticujcunata 
ricushpaca : 

—¿Maijantaj ñuca churanapi japirircanguichij?— nishpa 
tapurca. 

31 Chashna tapujpi paipaj yachacujcunaca: 

—Cai tucui caticujcuna canta llapicujta ricushca jahuachu: 
GG Pitaj ñucapi japirin” nishpa tapungui, imamí?— nircacuna. 

32 Chashna nijpipish Jesusca maijan paipi japirishcata 

ricungapaj tucuicunata ricucurca. 33 Chashna ricucujpimi 
chai alliyaj huarmica manchaihuan chujchushpa ña alliyashca 
cashcamanta Jesuspaj ñaupajman rishpa cungurirca. Cungu- 
rishpaca tucui ima shina cashcatami callarishpa huillarca. 
34 Chashna huillajpimi Jesusca chai huarmitaca : 

—Huahua, canca ñuca alliyachinata tucui shunguhuan 
crishcamantami alliyashcangui. Cunanca cushicushpa rilla. 
Cambaj unguica ña mana tigraringachu— nirca. 

35 Jesús chashna nicujpirajmi Israelcuna tandanacuna 
huasipi mandajpaj huasimanta maijancuna shamushpaca chai 
mandajmanca: 

—Cambaj ushushica ñamari huañun. Yachachijtaca saquilla. 
¿Imapajtaj ashtahuan p'iñachicungui?— nishpa huillarcacuna. 

36 Chashna huillacujta uyashpapish Jesusca tandanacuna 
huasipi mandaj runataca : 

—Ama mancharichu. Alli cricuillari— nirca. 

37 Chashna nishpaca Pedrota, Jacobota, Jacobopaj huauqui 
Juantapish paicunallatami Jesusca pusharca. 38 Ña chai 
mandajpaj huasiman chayashpaca, huacacujtapish bullacuj- 
tapish achcata llaquirinacujtapishmi Jesusca uyarca. 3 Ña 
huasiman yaicushpaca: 

— ¿Ima nishpataj chashna bullacunguichij, huacacunguichij? 
Huahuaca mana huañushcachu, dormicunllamari— nirca. 

4 Chashna nijta uyashpaca chaipi cajcunaca asircacunami. 
Chaimantami Jesusca chai huasi ucumanta tucuicunata can- 
laman llujshichishpa cacharca. Chashna Hujshichishpaca, 
Jesusca chai huañushca huambrapaj yaya mamata paihuan 
shamuj quimsa yachacujcunallatami pushashpa chai huambra 
siricun ucumanca yaicurca. 41 Chaiman yaicushpaca Jesusca 
chai huambrapaj maquimanta japishpaca: 

—Talita cumi-— nirca. Chashna nishcaca: ‘“Huambra, 
cantami jatari nini” nisha ninmi. 

4 Chashna nijpi chai huambraca jatarishcahuan purircalla- 
mi. Paica chunga ishqui huatatami charirca. Chashna tucuj- 
pica tucuicunami achcata mancharircacuna. 43 Jesusca: 

—Pajta piman caitaca huillanguichijman. Huambraman 
caraichij— nishpami mandarca. 

Nazaret pueblopi Jesusta mana crishcamanta 
(Mt. 13.53-58; Lc. 4.16-30) 
6 1 Jesusca pai maipi cashcamanta rishpaca, paipaj ya- 
chacujcunandijmi paipaj llajtaman tigramurca. 2 Samana 
punlla* ña chayamujpica, Israelcuna tandanacuna huasipimi* 
Jesusca yachachi callarirca. Pai yachachishcata tucui uyaj- 
cunaca achcata mancharishpami tapunacurca : 

—¿Maipishi cai runaca cai tucuitaca yachamurca? ¿Pishi 
paimanca cai alli yuyaitaca curca, pi mana rurai tucushca- 
cunatapish ruranllachu, imamí? 3 ¿Manachu caica Mariapaj 
churi, carpinterolla? Paipaj huauquicunapish Jacobomi, Josemi, 
Judasmi, Simonmi. Paipaj panicunapish caillapitajmi causan— 
ninacurcacuna. 

Shina nishpami Jesustaca mana ricunachircacuna. 4 Chai- 
mantami Jesusca: 

— Dios ima nishcata huillajtaca maipipish uyanllacunami. 
Quiquin llajtapi causajcuna, familiacuna, quiquin huasi ucu- 
cunarajmi paitaca mana uyashun nincuna— nirca. 

5 Chaimantami Jesusca chaipica pi mana rurai tucushca- 
cunataca mana rurai tucurca. Maijan ungushcacunallatami 
paicunapaj jahuapi maquita churashpa alliyachirca. 6 Chaipi 
causajcuna mana crisha nijpimi, Jesusca mancharishpa lla- 
quirirca. Chaimantaca Jesusca chai muyundij llajtacunalla- 
pimi yachachishpa purirca. 


Huillagrichun chunga ishqui yachacujcunata 
Jesús agllashcamanta 
(Mt. 10.5-15; Lc. 9.1-6) 

7 Chai q'uipami Jesusca paipaj chunga ishqui yachacujcu- 
nata cayashpaca, millai supaicunata llujshichijcunata rurashpa 
ishqui ishquita cacharca. 8 Chashna cachacushpa Jesusca 
cashna mandarca : 

—Cancunaca ñanpi micunatapish, muchilatapish cullquita- 
pish ama apanguichijchu. Shuj tauna caspillata aisashpa 
ringuichij. 9 Shinallataj pargateta churashpa, churanata- 
pish ama shujtajta apashpa churashcalla ringuichij. 

10 Chashna nicushpa cashnapish nirca: 

—Cancuna mai huasiman yaicushpaca, cutin chaimanta 
ringacama chai huasillapi saquiringuichij. 11 Maipipish 
cancunata mana chasquisha nijpi mana uyasha nijpica, 
chaimanta llujshishpa ringuichijlla. Cancunata mana chas- 
quisha nishcata ricuchingapajca chaquipi japirishca ñutu 
allpatapish chaspinguichij. Cancunata mana chasquijcunataca 
imalla rurashcata Dios ricuchi punllapica Sodoma shuti Go- 
morra shuti pueblocunapi causajcunatapish yallitami Haqui- 
chinga. Chashnami tucunga— nirca. 

12 Chashna nijpi yachacujcuna rishpaca: 

—Juchayuj cashcamanta llaquirishpa Diospajman tigra- 
richij — nishpami huillarcacuna. 13 Shinallataj supai japishca 
cajcunamantapish achcacunamantami supaicunataca llujshi- 
chircacuna. Achca ungushcacunatapish aceitehuan churashpa 
alliyachircacunami. 


Bautizaj Juanta huañuchishcamanta 
(Mt. 14.1-12; Lc. 9.7-9) 


14 Jesús tucui imalla rurashcata mandaj Herodes yachaj 
chayashpaca: 

—Bautizaj Juanmari huañushcacunapaj chaupimanta causa- 
rishca canga. Chaimantami imatapish ruracunga— nirca. 

15 Maijancunaca : 

—Ñaupa huillaj* Eliasmi canga— ninacurca. 

Cutin maijancunaca : 

—Diospajta huillajmi canga, mana cashpaca ñaupa huillaj- 
cunamanta maijanmi canga— nircacuna. 

16 Chashna parlanacujta Herodes uyashpaca: 

—Chai runaca Juanmari canga. Paitaca ñucami cungata 
p'itichishpa huañuchichircani. Paimi huañushcacunapaj chau- 
pimanta causarishca canga— nirca. 

17 Huarmi Herodías huañuchi nijpimi, Herodesca Juantaca 
cadenahuan huatashpa carcelpi churashca carca. Chai Hero- 
días huarmica Herodespaj huauqui Felipepaj huarmimi carca. 
Herodesca chai huarmihuanmi cazarashpa causacurca. 18 Juan- 
ca Herodestaca: 

—Cambaj huauquipaj huarmihuan huainayashpa causanaca 

mandashcapi nishca shinaca mana allichu— nishcamantami 
carcelpi churashca carca. 

19 Chai huarmi Herodiasca Juantaca mana ricunachishpa 
huañuchisha yuyashpapish mana huañuchi tucurcachu. 
20 Juanca Diospaj munaita ruraj alli ruraj cajpi manchashpa- 
mi, Herodesca Juantaca alli charirca. Herodesca Juan 
huillashcata uyashpaca, imatataj rurashari nishpa achcata 
mancharishpapish allimi uyanachirca. 21 Herodesca pai hua- 
charishca huatacuna pajtashca fiestatami ruracurca. Chai 
jatun micuimanmi chai llajtata mandajcunatapish, soldado- 
cunata mandajcunatapish, chai Galilea llajtallapitaj achcata 
charijcunatapish Herodesca cayarca. Chai punllapimi huarmi 
Herodías yuyacushcapajca alli punlla carca. 22 Chaipica ña- 
pish huarmi Herodíaspaj ushushica tucuicuna micucun ucuman 
yaicushpami bailarca. Chashna bailajtaca Herodespish pai- 
huan micucujcunapish achcatami ricunayachirca. Chaimantami 
mandaj Herodesca chai solterataca : 

—Can ima nishcata mañailla, can mañashcataca cushallami. 
23 Jatun Diospish ricucunmi, mana llullanichu. Can mañaj- 
pica, ñuca mandacushca chaupi llajtatapish cushallami— 
nirca. 

24 Chashna nijpi chai soltera llujshishpaca : 

— ¿Imatataj mañashari?—- nishpa mamata tapujpi mamaca: 

—Bautizaj Juanpaj umata mañaiari— nirca. 

25 Chashna nijpi chai solteraca mandaj Herodespajman 
callpashpa rishcahuan: 

—Bautizaj Juanpaj umata cunanllataj shuj platopi cuhuai — 
nirca. 

26 Shina nijpi Herodesca achcatami llaquirirca. Chashna 
llaquiricushpapish paihuan micujcunapaj ñaupajpi: “Imatapish 
cushallami, mana llullanichu” nishcamantami mana cushachu 
mana ni tucurca. 27 Chaimantami mandaj Herodesca chai 
rato Juanpaj umata p'itimuchun shuj soldadota cacharca. 
28 Chashna cachajpi chai soldadoca carcelman rishpa Juanpaj 
umata p'itishpa shuj platopi apamushpa chai solteraman cujpi, 
paica mamamanmi curca. 

29 Chashna rurashcata Juanpaj yachacujcuna yachaj cha- 

yashpami shamushpaca, huañushcata japishpa pambaəgrir- 
cacuna. 


Pichca huaranga runacunaman Jesús carashcamanta 
(Mt. 14.13-21; Lc. 9.10-17; Jn. 6.1-14) 


30 Huillachun Jesús cachashcacunaca paipajman tigramush- 
paca, tucui imalla rurashcatapish yachachishcatapishmi par- 
larcacuna. 31 Achcacuna shamucun tigracun nijpi micunga- 
pajllapish mana pajtarishpami Jesusca paipaj yachacujcuna- 
taca: 

—Jacuchij ñucanchijla, pi mana causan chulunllapi sa- 
marishunchij— nirca. 

32 Shina nishpami Jesusca paipaj yachacujcunandij canoapi 
cocha yacuta ch'imbashpa, chulunllaman paicunalla ricur- 
cacuna. 33 Paicuna ricujtaca tauca ricujcunami Jesustaca 
rijsircacuna. Chaimantami mai pueblocunamantapish cha- 
quillahuan rishpa paicunapaj ñaupa chayashpa tandanacur- 
cacuna. 34 Jesusca ña chai canoamanta llujshicushpa chai 
tucui shamushcacunataca michij illajlla ovejacuna shina cajta 
ricushpami, achcata llaquirirca. Chaimantami paicunataca 
achcata yachachi callarirca. 35 Ña tutayamugrijpi Jesuspaj 
yachacujcuna paipajman shamushpa nirca: 

—Ñamari tutayacun, caipica pi mana causanchu. 36 Cai- 
cunaca ima micunapish illajllami. Chaimanta tucuicunata 
chai huasicunaman, chainij llajtaman cachaiari chaipi tandata 
randigrichun— nircacuna. 

37 Shina nijpi Jesusca: 

—Cancunallataj caraichigari— nirca. 

Chashna nijpi yachacujcunaca : 

—Paicunaman carangapajca ¿ishqui patsaj cullquihuanchu 
tandata randimugrishun?— nircacuna. 

38 Shina nijpi Jesusca: 

— ¿Mashna tandatataj charinguichij? Richij, ricumugri- 
chij— nirca. 

Chashna nijpi ricumushpaca : 

—Pichca tandata, ishqui chalhuallatami charishcanchij— 
nircacuna. 

39 Chashna nijpi Jesusca yachacujcunataca : 

—Cai q'uihua pambapi caipi chaipi asha asha tiyari nichij— 
nishpa mandarca. 

40 Chashna mandajpimi tucuicuna maipica patsaj, maipica 
pichca chunga tiyarircacuna. 4 Ña tiyarijpi Jesusca chai 
pichca tandata ishqui chalhuatapish japishpa, jahua pachata 
huichilla ricushpa Taita Diosta mañashpa diosolopagui nirca. 
Chashna mañashpa chai tandacunataca tucuicunaman cara- 
chunmi chaupishpa chaupishpa yachacujcunaman curca. 
Shinallatajmi chai ishqui chalhuatapish tucuicunaman cara- 
chun curca. 42 Chashna carajpi tucuicunami sajsajta micur- 
cacuna. 43 Micushca q'uipaca mana tucui micushca tandata 
chalhuandij chunga ishqui canasta jundatami yachacujcunaca 
tandarcacuna. 44 Chai micujcunaca c'aricunallami pichca 
huaranga carca. 


Yacu jahuata Jesús purishcamanta 
(Mt. 14.22-27; Jn. 6.16-21) 


45 Chashna carashca q'uipami Jesusca paipaj yachacujcu- 
nataca canoapi cochata ch'imbashpa Betsaida puebloman 
ñaupacuichij nishpa cacharca. Chai tucui chaipi cajcunatapish 
Jesusca cayacamachij nishpami cacharca. 46 Chashna caya- 
camachij nishpaca, Jesusca Taita Diosta mañangapajmi shuj 
urcuman rirca. 47 Ña tutayashcapica yachacujcunaca chaupi 
cochapimi canoapi carca. Jesusca chai urcullapitajmi pailla 
carca. 48 Yachacujcuna ricun ñaupajmanta achca huaira 
p'ucushpa jarcajpi, canoata mana purichi tucushpa shaicucuj- 
tami Jesusca ricurca. Ñalla pacarimucujpi Jesusca cocha 
yacu jahuata purishpa paicuna ricun chaita pasajta rishalla 
nishpami yuyacurca. 49 Yacu jahuata Jesús shamucujta 
ricushpaca : 

—iAyamari shamucuj yuyachin !— nishpami caparircacuna. 

50 Chashna caparishpa tucuicuna ricushpaca, achcatami 
mancharircacuna. Chashna mancharicujpi Jesusca: 

—Ñucamari cani, ama mancharichijchu, cushicuichij— 
nirca. 

5t Shina nishpa Jesusca yachacujcuna ricun canoaman 
yaicujpi, huairaca sirirircami. Huaira siririjpicarin yachacuj- 

cunaca ashtahuan mancharishpa cushicurcacuna. 52 Tan- 
dacunata Jesús carajta ricushpapish manaraj alli yuyaita 
japishca cashpami chashna mancharircacuna. Paicunapaj 
yuyaica huichcashca shinarajmi carca. 


Ungushcacunata Genesaret llajtapi 
Jesús alliyachishcamanta 
(Mt. 14.34-36) 


53 Ña cochata ch'imbashpa Genesaret llajtaman chayash- 
paca, chai yacu uripimi canoataca huatarcacuna. 54 Paicuna 
canoamanta llujshicujta ricushcahuanmi chaipi cajcunaca 
Jesustaca rijsircacuna. 55 Chashna rijsishpaca callpashpa 
rishpami, tucui chai muyundij llajtacunapi huillagrircacuna. 
Chaimantami Jesús maipi cashcata huillashcaman ungushca- 
cunataca maimantapish huandushpa apamurcacuna. 56 Mai 
puebloman, mai llajtaman, mai huasiman Jesús rijpipish pai 
maita purina ñanpimi ungushcacunata churashpa Jesustaca : 

—Cambaj churana chupallapipish japiripashun— nircacuna. 

Pipish Jesuspaj churanapi japirijca alliyarcallami. 


Juchacunami mapayachin nishcamanta 
(Mt. 15.1-20) 


7 I Chai q'uipami Jerusalenmanta shamushca fariseocu- 
napish* mandashcacunata maijan yachachijcunapish* Je- 
suspajman tandanacurcacuna. 2 Chai runacunami Jesuspaj 
maijan yachacujcunataca maquita mana maillashpa micucujta 
ricurcacuna. Fariseocuna yachachishca shina maquita mana 
maillashpa micucujpimi rimarcacuna. 3 Fariseocunapish tucui 
Israelcunapish* paicunapaj ñaupa yayacuna yachachishca 
shina maquita cutin cutin mana maillashpaca, mana micun- 
cunachu. 4 Plazamanta tigramushpapish mana maillashpaca, 
mana micuncunachu. Ñaupa yayacuna yachachishcataca 
shujtaj ashtahuan ruranacunatapishmi rurancuna. Ubyana 
vasocunata, jarrocunata, platocunata maillancunami, c'ata- 
cunata mantacunatapish tajshancunami. 5 Chashna cash- 
camantami fariseocunapish mandashcacunata yachachijcuna- 
pish Jesustaca: 

— ¿Ima nishpataj cambaj yachacujcunaca ñaupa yayacuna 
yachachishcataca mana cazushpa maquita mana maillashpa 
micucuncuna?— nishpa tapurcacuna. 

6 Shina nijpi Jesusca nirca: 

—Cancuna mishqui shimi jayaj shungucuna ima shina 
cana cashcataca ñaupa huillaj* Isaiastaca Diosca allimi cashna 
nishpa quillcachishca : 


Cai llajtapi causajcunaca mana tucui shunguhuan ñu- 
cataca yuyarincunachu, shimillahuanmi yuyarincuna. 
7 Ñucata yuyaringapaj tandanacunchij nishpa rurashca- 
pish runacuna yuyashcallata ñuca mandashcata shina 
yachachishcamanta yangami nishcami. 


8 Cancunaca Dios mandashcata saquishpami runacuna yacha- 
chishcallata caticunguichij. Chaimantami jarrocunatapish ub- 
yana vasocunatapish maillajcuna canguichij. Shujtaj chai 
shinacunatapish rurajcunami canguichij. 

9 Jesusca caitapish nircarajmi: 

—Cancuna yachachishcallata yachachingapajca Dios man- 
dashcatami saquishpa yachachinguichij. 10 Moisesca: ‘“Cam- 
baj yaya mamata cazungui. Yaya mamata p'iñashpa millaita 
rimajtaca mana llaquishpa huañuchinami” nishcami. 11 Shina 
cajpipish cancunaca huahuacunataca yaya mama imata mafiaj- 
pica: “Mana imata cui tucunichu. Tucui ñuca charishcacu- 
naca Corbán” ninatami yachachinguichij. Corbán nishcaca : 
“Diosman cusha nishcallami” nisha ninmi. 12 Chashna 
Corbán nishpaca, yaya mamamanca ña mana imata cunachu 
nishpa yachachijcunamari canguichij. 13 Dios mandashcata 
saquishpami, ñaupa yayacuna yachashcallata huasha huasha 
yachachishpa causacunguichij. Shujtaj cai shinacunatapish 
achcatami ruracunguichijraj. 

14 Shina nishpa Jesusca tucui chaipi cajcunata cayashpaca 
nirca: 

-—Tucuicuna alli uyahuaichij, yuyaita japichij. 15 Shimita 
imapish yaicujca pita mana juchayujta ruranchu. Ashtahuan- 
pish shungu yuyashca mana allita rimashcami juchayujtaca 
ruran. 16 Rinrinta charijca cai uyashcata yuyarichij— nirca. 

I7 Chaipi cajcunapajmanta rishpa ña huasipi cajpimi ya- 
chacujcunaca Jesustaca: 

—Can ñaja parlashcata alli yachachihuaiari— nircacuna. 

18 Chashna nijpi Jesusca nirca: 

—¿Cancunapish manarajchu yachanguichij? Shimita yai- 
cujca ima cashpapish pita mana juchayujta ruranchu. 19 Ima 
cashpapish shungumanca mana yaicunchu, huijsallamanmi 
rin. Chai q'uipaca mapa tucushpa llujshinllami— nirca. 

Ima micunatapish micunalla nishpami Jesusca chashna 
nirca. 20 Jesusca cashnapish nircarajmi: 

—Majijanpaj cashpapish ucumanta llujshishcami juchayuj- 
taca ruran. 21 Ucu shungumantami cashna millai yuyaicunaca 
llujshin: huainayana, huañuchina, 22 shuhuana, shujtajpaj 
ima charishcacunata munana, imatapish millaita rurana, 
ima mana allita crichina, pitapish mana pingana, shujtaj ima 
shina cajta ricushpa pai shina casha nina, Diostapish runa- 
cunatapish c'amina, jatun tucusha nina, yuyai illaj canapish. 
23 Tucui cai millai yuyaicunami maijanpaj shungumanta 
cashpapish llujshishpaca, juchayujtaca ruran— nirca. 


Jesusta Sirofenicia llajtamanta huarmi crishcamanta 
(Mt. 15.21-28) 


24 Chai q'uipami Jesusca chaimanta rishpaca, Tiro shuti 
Sidón shuti llajtaman chayarca. Chaiman chayashpaca pi 
ama yachachun nishpami shuj huasiman yaicurca. Chashna 
yaicushpapish mana miticui tucurcachu. 25 Jesús chaipi 
cashcata shuj huarmica yachaj chayashcahuan paipajman 
shamushpa paipaj ñaupajpi cungurirca. Chai huarmipaj 
ushushica millai supai japishcami carca. 26 Chai huarmica 
Sirofenicia shuti llajtamanta mana Israel* huarmimi carca. 
Paica Jesuspaj ñaupajpi cungurishpa : 

—Nuca ushushimanta supaita llujshichipai— nircami. 

27 Chashna nijpi Jesusca : 

-—Huahuacunaraj micuchun shuyairaj. Huahuacuna mi- 
cucushcata quichushpa allquitucunaman caranaca mana 
allichu— nirca. 

28 Jesús chashna nijpi chai huarmica: 

—Ari, Amito. Chashna cajpipish allquitucunaca huahua- 
cuna micucushpa jichashcacunataca micunllami— nirca. 

29 Chashna nijpi Jesusca: 

—Àllimi nishcangui, cunanca huasiman rilla. Cambaj 
ushushimanta supaica ñami llujshirca— nishpami cacharca. 

3 Pai ña huasiman chayamushpaca, paipaj ushushimanta 
supai ña llujshijpi cahuitopi alliyashca siricujtami japirca. 


Mana rimaj mana uyaj runata Jesús alliyachishcamanta 


31 Chai q'uipami Jesusca Tiro shuti llajtamanta tigramush- 
paca, Sidón shuti llajtatapish, Decápolis nishca Chunga 
Pueblocunatapish shamushpa Galilea cochaman chayamurca. 
32 Jesús chaipi cajpimi, rinrin mana uyaj, mana alli rimai 
tucuj runata paipajman pushamushpaca : 

—Cai runapi cambaj maquita churashpa alliyachipai— 
nircacuna. 

3 Chashna nijpi Jesusca chaipi cajcunamanta ashata chai- 
nijman pushashpaca chai runapaj rinrincunapi dedocunata 
satircami. Shinallataj ch'ucahuanpish c'allupi churarcami. 
34 Chashna rurashpami Jesusca jahua pachata huichilla ri- 
cushpa shungu llujshishpaca : 





Pambapi urmashcata allcucuna micucun 

—;Efata!— nirca. Chashna nishcaca: ‘“Pascari” nisha 
ninmi. 

35 Chashna nijpica chai runapaj rinrincunaca pascarirca- 
llami. Huatarishca c'allupish cacharirijpi ña alli rimarcallami. 
36 Chashna alliyachishpaca Jesusca: 

—Pajta piman huillanguichijman— nishpami tucui chaipi 
cajcunataca cutin cutin nirca. Chashna cutin cutin nicujpi- 
pish, paicunaca ashtahuanpish pimanpish parlarcallacunami. 
37 Chashna parlajta tucui uyajcunaca achcata mancharishpa- 
mi: 

—Paica tucuitamari allita ruran. Mana uyajcunatapish 
uyajtami ruran, mana rimai tucujcunatapish rimajtami ruran— 
nircacuna. 


Chuscu huaranga runacunaman Jesús carashcamanta 
(Mt. 15.32-39) 
I Chai punllacunami achcacuna Jesuspajman shamushpa 
tandanacurcacuna. Chaicunaca ima micunapish illajlla 
cajta ricushpami Jesusca paipaj yachacujcunata cayashpa 
nirca : 

2 —Tucui caipi cajcunaca ñamari quimsa punllata ñuca- 
huanca caipi. Ima micunatapish mana charijpi paicunataca 
llaquinayanmari. 3 Taucacunami caru llajtamanta shamushca. 
Mana carashpa huasiman cachajpica, yaricaihuan shungu 
amsayashpa ñanpi urmangacunami— nirca. 

4 Chashna nijpi yachacujcunaca : 

—Cai pi mana causanpica ¿pitaj imata cai tucuicunamanca 
carangari?— nircacuna. 

5 Shina nijpi Jesusca: 

—¿Mashna tandatataj charinguichij?— nishpa tapujpi ya- 
chacujcunaca : 

—Canchis tandallatami charinchij— nircacuna. 

6 Chashna nijpi Jesusca tucui chaipi cajcunataca : 

—Cai pambapi tiyarichij— nirca. 

Chashna nishpaca chai canchis tandata japishpa Taita Diosta 
mañashpa diosolopagui nirca. Chashna nishpaca tandacunata 
chaupishpa chaupishpami tucuicunaman carachun yachacuj- 
cunaman curca. Chashna cujpi yachacujcunaca tucuicuna- 

manmi cararcacuna. 7 Yachacujcunaca uchila chalhuacuna- 
tapish ashata charircacunami. Chaicunamantapish Jesusca 
Taita Diosta mañashpa diosolopagui nishpaca: 

—Caicunatapish caraichij— nishpami curca. 

8 Chashna carajpica tucuicunami sajsajta micurcacuna. 
Chashna micushca q'uipaca mana tucui micushcacunataca 
canchis canasta jundatami tandarcacuna. 9 Chai micujcu- 
naca chuscu huaranga shinami carca. Chashna carashca 
q'uipami Jesusca tucuicunata cayacamachij nishpa cacharca. 
10 Ña cachashca q'uipami Jesusca canoapi yaicushpa Dalmanuta 
shuti llajtaman rirca. 


Pi mana rurai tucushcata rurai nishcamanta 
(Mt. 16.1-4; Lc. 12.54-56) 


11 Chai q'uipami fariseocuna* shamushpa Jesushuan ri- 
manacui callarishpaca, ima mana allita nijpica juchachingapaj 
nishpa: 

—Jahua pacha Dios cachashca cashpaca, pi mana rurai 
tucushcata rurashpa ricuchiari— nircacuna. 

12 Shina nijpi shungu llujshishpami Jesusca : 

—Cunan cai punlla causajcunaca ¿ima nishpataj pi mana 
rurai tucushcata rurashpa ricuchi nincunari? Cunan punlla 
causajcunaca pi mana rurai tucushcataca manataj ricunga- 
cunachu. Chashnami canga— nirca. 

133 Chashna nishpa Jesusca paicunata chaipi saquishpa 
canoapi cutin yaicushpa cocha ch'imbanijmanmi rirca. 


Fariseocuna yachachishcacunaca levadura 
shina cashcamanta 
(Mt. 16.5-12) 


14 Yachacujcunaca canoapi cochata ch'imbacushpaca, tan- 
data apanatami cungarishca carcacuna. Shuj tandallatami 
apashca carca. 15 Cochata ch'imbacushpami Jesusca yacha- 
cujcunataca : 

—Uyaichij. Fariseocunapajtapish* Herodespajtapish leva- 
durataca* pajta chasquinguichijman— nishpa mandarca. 

l6 Chashna nijpi yachacujcunaca: 

—Tandata mana apamujpimari paica chashna nin— nina- 
curcacuna. 

17 Chashna ninacujta yachashpami Jesusca cashna nirca: 

— ¿Ima nishpataj “tandataca manamari apamushcanchij- 
chu” ninacucunguichij? ¿Manarajchu yachanguichij, mana- 
rajchu alli yuyaita japinguichij? ¿Cancunapaj shunguca rumi 
shinarajchu? 18 Ñahuita charishpapish ¿manachu ricungui- 
chij? Rinrinta charishpapish ¿manachu uyanguichij? ¿Ma- 
nachu yuyaringuichij? 19 Pichca tandata pichca huaranga ru- 
nacunaman ñuca carajpi, mana tucui micushcataca ¿mashna 
canasta jundatataj tandarcanguichij?— nishpa tapujpi: 

— Chunga ishquita— nircacuna. 

20 Shinallataj canchis tandata chuscu huaranga runacu- 
naman fuca carajpi, mana tucui micushcataca ¿mashna ca- 
nasta jundatataj tandarcanguichij?— nishpa tapujpica : 

—Canchista— nircacuna. 

21 Shina nijpi Jesusca: 

—Chashna jahuachu ¿manaraj alli yuyaita japinguichij?— 
nirca. 


Ñahui mana ricuj runata Jesús alliyachishcamanta 


22 Chai q'uipami Jesusca paipaj yachacujcunandij Betsaida 
shuti puebloman chayarca. Jesús chaipi cajpimi, maijancu- 
naca ñahui mana ricuj shuj runata paipajman pushamushpaca : 

—Maquihuan japirishpa alliyachipai— nircacuna. 

23 Chashna nijpi Jesusca ñahui mana ricuj runataca ma- 
quimanta japishpami, chai pueblomanta llujshichishpa 
pusharca. Chaipimi Jesusca ch'ucata chai runapaj ñahuicu- 
napica churashpa maquita jahuapi churashpaca : 

— ¿Ñachu imallatapish ricui tucungui?— nishpa tapurca. 

24 Chashna tapujpi chai runa ricushpaca: 

—Runacunaca yuracuna shinamari ricurin. Paicunaca 
puricunmari-— nirca. 

25 Shina nijpi Jesusca cutin chai runapaj ñahuipi maquita 
churashpa ricui nijpica, chai runaca ñahui alliyashpa mai 
carutapish tucuita alli ricurcallami. 26 Chashna alliyachishpa 
Jesusca : 

—Cai pueblomanpish ama yaicushpa, pimanpish ama 
huillashpa cambaj huasiman rilla— nishpa cacharca. 


Quishpichij Cristomi cangui nishpa Pedro nishcamanta 
(Mt. 16.13-20; Lc. 9.18-21) 


27 Chai q'uipami Jesusca paipaj yachacujcunandij Cesarea 
Filipo shuti llajtacunaman ñanta ricushpa yachacujcunata 
tapushpaca : 

—Nucataca shujtajcunaca ¿pi cashcatataj yuyancuna?— 
nirca. 

28 Chashna nijpi yachacujcunaca : 

—Maijancunaca cantaca Bautizaj Juanmi, cutin maijan- 
cunaca ñaupa huillaj* Eliasmi, cutin shujtajcunacarin ñaupa 
huillajcunamanta maijantajshimari nincunami— nircacuna. 

29 Shina nijpi Jesusca: 

—Cancunaca, ¿pi cashcatataj ñucataca yuyanguichij?— 
nishpa tapujpi Pedroca: 

—Canca Quishpichij Cristomi cangui— nirca. 

30 Pedro chashna nijpi Jesusca yachacujcunataca : 

—Ñuca pi cashcataca pajta piman huillanguichijman—- 
nirca. 


Ñucataca huañuchingacunami nishpa Jesús nishcamanta 
(Mt. 16.21-28; Lc. 9.22-27) 


31 Chai punllamantami Jesusca paipaj yachacujcunamanca 
cashna huillai callarirca : 

—Runa Aichayuj tucushca* ñucaca jatun llaquita apanami 
cani. Cunaj yuyajcunapish,* Israel curacunata mandaj cura- 
cunapish* mandashcacunata yachachijcunapish* ñucataca ma- 
na ricunachishpa huañuchingacunami. Huañuchijpipish quim- 
sa punllapica causarishallami— nirca. 

32 Paipaj yachacujcuna alli yachachunmi chashna alli 
huillarca. Jesús chashna huillajpimi, Pedroca Jesusllata 
chainijman pushashpaca p'iñarishpa rimai callarirca. 
33 Chashna rimacujpi Jesusca tigrarishpa yachacujcunata 
ricushpa Pedrotaca: 

—įCaimanta anchui, Satanás!* Canca Taita Dios mu- 


137 SAN MARCOS 8, 9 


nashcataca mana yachanguichu. Runacuna yuyashcallatami 
yuyacungui— nishpa rimarca. 

34 Shina nishpami Jesusca paipaj yachacujcunatapish pai- 
huan ricujcunatapish cayashpaca nirca: 

—Maijanpish ñucata catisha nijca quiquinta mana lla- 
quishpa, chacatashpa huañuchina cajpipish ñucata catichijlla. 
35 Maijanpish quiquin causaita llaquijca chingaringami. Mai- 
janpish ñucata caticushcamantapish, alli huillaita cazucushca- 
mantapish quiquin causaita mana llaquijca quishpiringami. 
36 Maijanpish cai pachapi tucui imalla tiyajcunata charij- 
yashpapish chingarinaman rishpaca, ¿ima allitaj cangari? 
37 Chashna charij cashpapish quishpiringapajca imata mana 
cui tucungachu. 38 Mana crij millaicunapaj ñaupajpi ñuca- 
mantapish, ñuca yachachishcamantapish pingarijtaca Runa 
Aichayuj tucushca ñucapish jucha illaj angelcunahuan ñuca 
Yayapaj sumaj cashcahuan shamushpaca, paitapish pinga- 
chishami— nirca. 

9 1 Jesusca cashnapish nircarajmi: 

—Dios ima shina mandacujta imatapish rurai tucujta 
ricungacama cancunamanta maijancunaca mana huañungui- 
chijchu. Chashnami canga—- nirca. 


Jesús shujtajyarishpa ricurishcamanta 
(Mt. 17.1-13; Lc. 9.28-36) 


2 Jesusca chashna nishca sujta punlla q'uipami Pedrota, 
Jacobota, Juantapish paicunallata pushashpa jatun urcuman 
rirca. Chaipimi paicuna ricucujpi Jesusca shujtajyarishpa 
ricurirca. 3 Chashna ricurishpaca pai churashcapish rasu 
shina yurajlla achijnicujmi tucurca. Cai pachapica pi tajshaj- 
pish chashna yurajllataca mana tajshai tucunchu. 4 Chai 
yachacujcunaca ñaupa huillaj* Eliastapish Moisestapish 
Jesushuan parlanacucujtami ricurcacuna. 5 Chaita ricushpami 
Pedroca Jesustaca: 

— Yachachi), allitajchari caipi canchij. Quimsa chugllata 
caipi rurashun, shujtaca cambaj, shujtaca Moisespaj, shujtaca 
Eliaspaj— nirca. 

6 Pedropish caishuj yachacujcunapish achca manchaihuan 
cashpami, Pedroca imata rimacushcatapish mana yacharca. 

7 Chashna rimacujpica p'uyu shamushpa llandurcami. Chai 
p'uyumantaca : 

—Paica ñuca c'uyashca Churimi, paita uyaichij— nishpa 
rimashcami uyarirca. 

8 Chashna uyarijpi yachacujcuna muyundijta ricushpaca 
pitapish mana ricurcacunachu, Jesusllatami chaipi cajta 
ricurcacuna. 

9 Chai urcumanta tigramucushpami Jesusca paihuan rij 
yachacujcunataca : 

—Cancuna cunan ricushcataca pajta piman huillanguichij- 
man. Runa Aichayuj tucushca* ñucaca huañushcacunapaj 
chaupimanta causarijpi huillanguichij— nirca. 

l0 Chaimantami paicunapuralla yachashpaca: 

—‘“Huañushcacunapaj chaupimanta causarisha” nishcaca 
¿imatashi nisha nin?— nishpa parlanacurcacuna. 

H Chashna parlanacucushpami yachacujcunaca Jesustaca : 

—¿Ima nishpataj mandashcacunata yachachijcunaca* : 
“Ñaupa huillaj Eliasrajmi shamunga” nincuna?— nishpa ta- 
purcacuna. 

12 Shina nijpi Jesusca nirca: 

—Ari, Eliasrajmi shamunga. Pai shamushpaca tucuitami 
allichinga. Runa Aichayuj tucushcatapish Dios Quillcachishca- 
pica* ¿imatataj nin? Paica jatunta lHlaquichishca, mana 
ricunachishcami canga ninmari. 13 Cancunaman huillanimi: 
Eliasca ñamari shamurca. Ashtahuanpish Dios Quillcachishca- 
pi nishca shinallatajmi Eliastaca paicunapaj shungu munashca 
shina millaita rurarcacuna— nirca. 


Supai japishca huambrata Jesús alliyachishcamanta 
(Mt. 17.14-21; Lc. 9.37-43) 
l4 Jesusca urcumanta caishuj yachacujcunapajman tigra- 
mucushpaca, achcacunatami chaipi cajta ricurca. Mandashca- 
cunata yachachijcunapish* yachacujcunahuan rimanacucurca. 
15 Chaipi cajcunaca Jesús shamucujta ricushpaca mancha- 
rishpa callpashpa rishpa allillachu cangui nircacuna. 16 Chai- 
mantami Jesusca paipaj yachacujcunataca : 
—¿Imatataj paicunahuanca parlanacucurcanguichij?— 
nishpa tapurca. 

17 Chashna tapucujpica chai tucui chaipi cajcunamanta 
shujca cashnami nirca: 

—Yachachij, ñuca churitami cambajman pushamurcani. 
Paitaca upayachij supaimari japishca. 18 Paitami chai supaica 
maipipish japishpa pambaman urmachijpi, shimiman puscuta 
shitashpa quirucunahuanpish canirin. Chashna rurajpimi, 
ashtahuan ashtahuan irquiyacun. Namari cambaj yachacuj- 
cunaman supaita llujshichipaichij nishpa ricuchircani. Pai- 
cunaca mana llujshichi tucurcacunachu— nirca. 

19 Shina nijpi Jesusca: 

—;Cancunaca mana crijcunami canguichij! ¿Mai punlla- 
camataj cancunahuan causacushalla, puricushalla? Chai 
huambrata caiman pushamuichij — nirca. 

2 Ña pushamujpi supaica Jesusta ricushpaca huambrataca 
uraticuta jatarichijpi, pambaman urmashpa singurishpa shi- 
miman puscuta shitarcami. 21 Chashna tucujpi Jesusca huam- 
brapaj yayataca: 

— ¿Ñachu unita huambraca cashna tucun?— nijpi yayaca: 

—Huahuamantapachamari cashna tucun. 2 Tauca cutinmi 
supaica huañuchisha nishpa yacupi ninapi urmachicunlla. 
Imallatapish can rurai tucushpaca, ñucanchijta llaquishpa 
rurapaiari— nirca. 

23 Shina nijpi Jesusca: 

—Can alli crijpica rurashallami. Tucui shunguhuan crij- 
manca Diosca imatapish ruranllami— nirca. 

24 Chashna nijpi huambrapaj yayaca: 

— Ari, crinimi. jTucui shunguhuan alli cringapaj ashtahuan 
crina yuyaita cuhuai!— nishpa caparirca. 

25 Achcacuna jundarimucujta ricushpami Jesusca chai millai 
supaitaca: 

—Upayachij, mana uyajta ruraj supai. Ñucami canta man- 
dani. Cai huambramanta llujshi, ama cutin paita japingui— 
nishpa sinchita rimarca. 

26 Jesús chashna rimajpi supaica caparirishpa huambrata 
cutin uraticuta jatarichishpa, huañushca shinata rurashpami 
llujshirca. Chashna tucujta chai tucui ricujcunaca: 

—Ñamari huañun— ninacurcacuna. 

27 Chashna ninacucujpipish Jesusca maquimanta japishpa 
jatarichijpi chai huambraca shayarircallami. 

28 Chai q'uipami Jesusca huasiman yaicujpi paipaj yacha- 
cujcunaca : 

— ¿Ima nishpataj ñucanchijca chai supaitaca mana llujshichi 
tucurcanchij?— nishpa paillata tapurcacuna. 

29 Chashna tapujpi Jesusca: 

-—— Chai shina supaitaca Diosta mañashpa ayunashpallami* 
llujshichina— nirca. 


Ñucataca huañuchingacunami nishpa Jesús 
cutin huillashcamanta 
(Mt. 17.22-23; Lc. 9.43-45) 


30 Chaimanta rishpaca Galilea llajtatami rircacuna. Jesusca 
pai maipi cashcataca pi ama yachanman yuyarcami. 31 Jesusca 
paipaj yachacujcunataca : 

—Runa Aichayuj tucushca* ñucataca runacunaman japi- 
chingami. Japichijpica huañuchingacunami. Huañuchijpipish 
quimsa punllapica causarishallami— nishpa yachachishca- 
mantami pi ama yachanman yuyarca. 32 Chashna yachachishca- 
taca yachacujcunaca imata nisha nishcata mana yacharcacu- 
nachu, Jesusta tapunatapish mancharcacunami. 


Yachacujcunapuraca ¿maijanshi ashtahuan alli 
nishcaca canchij? ninacushcamanta 
(Mt. 18.1-5; Lc. 9.46-48) 


33 Ña Capernaum puebloman chayamushpa huasipi cashpa 
Jesusca paipaj yachacujcunataca : 

—¿Ñantaca imatataj cancunapuraca rimanacumurcangui- 
chij?— nishpa tapurca. 

34 Chashna tapujpipish yachacujcuna ñanta shamushpaca : 
“s Maijanshi ashtahuan alli nishcaca canchij?” ninacushca- 
mantami mana imata ni tucurcacuna. 35 Chaimantami Jesusca 
tiyarishpa chunga ishqui yachacujcunata cayashpaca : 

—Maijanpish ashtahuan alli nishca casha nishpaca, yanga 
shina tucushpa tucuicuna ima nishcata ruraj cachun— nirca. 

36 Chashna nishpami Jesusca shuj huahuata yachacujcu- 

napaj chaupiman pushamushpa chai huahuata marcashpaca 
cashna nirca: 

37 —Maijanpish ñuca shutipi* cai huahua shina huahuata 
chasquijca ñucatami chasquin. Chashna ñucata chasquish- 
paca mana ñucallatachu chasquin, ñucata cachajtapishmi 
chasquin— nirca. 


Ñucanchijta mana p'iñajca ñucanchijpurallatajmi 
nishcamanta 
(Lc. 9.49-50; Mt. 10.42) 

38 Jesús chashna nijpi Juanca: 

—Yachachij. Shuj runami cambaj shutipi* supaicunata 
llujshichicujta ricurcanchij. Paica mana ñucanchijhuan purij 
cajpimi, ama chashna rurangui nishpa jarcarcanchij— nirca. 

39 Shina nijpi Jesusca nirca: 

—Chashna rurajtaca ama jarcanguichijchu. Ñuca shutipi 
maijanpish pi mana rurai tucushcata rurashpaca, chai q'uipaca 
ñucataca imatataj mana allita ningari. 40 Maijanpish ñucanchij- 
ta mana p'iñajca ñucanchijpurallatajmari. 41 Maijanpish can- 
cunaman ñucapaj cashcamanta paicunaca Cristopajmi nishpa 
pilchi yacullatapish cujmanca Diosca allitami cunga. Chashna- 
mi canga-— nirca. 


Millai yuyai japijpipish mana rurana cashcamanta 
(Mt. 18.6-9; Lc. 17.1-2) 

4 Ñucata crij cai uchilla shinacunata ñucata ama catichun 
pandachijtaca, cutana jatun rumita cungapi huatashpa jatun 
cochapi shitanami alli canman. 4 Chaimanta cambaj maqui 
canta ima mana allita rurachisha nijpica, p'itishpa shitangui. 
Ishqui maquindij ucu pacha mana huañuj ninaman rinapaj 
randica, chulla maquilla jahua pachapi causangapaj rinami 
cambajca alli canga. 44 Ucu pachapica c'urucunapish mana 
huañunchu, ninapish manataj chiriyanchu. 45 Shinallataj cam- 
baj chaqui canta ima mana alliman pushasha nijpica, p'itishpa 
shitangui. Ishqui chaquindij ucu pacha mana huañuj ninapi 
shitashca canapaj randica, chulla chaquilla jahua pachapi 
causangapaj rinami cambajca alli canga. 46 Ucu pachapica 
c'urucunapish mana huañunchu, ninapish manataj chiriyan- 


SAN MARCOS 9, 10 142 


chu. 47 Shinallataj cambaj ñahui ima mana allita rurachisha 
nijpica, surcushpa shitai. Ishqui ñahuindijta ucu pachapi 
shitashca canapaj randica, Dios maipi mandacunman chulla 
ñahuilla yaicunami cambajca alli canga. 48 Ucu pachapica 
c'urucunapish mana huañunchu, ninapish manataj chiriyanchu. 

4 Tucuicunami alli cangapajca nina shina llaquicunata 
apangacuna. Shinallataj Diosman cushcata rupachinapish 
cachihuan churashca cangami. 50 Cachica allimi. Chashna 
cashpapish ña mana cachiyujta rurashpaca, imapaj mana 
allichu. Cancunaca cachi shina caichij, caishuj chaishujhuan 
alli sumajta causaichij— nirca. 


Mana shitanacunamanta 
(Mt. 19.1-12; Lc. 16.18) 


| 0 I Chai q'uipami Jesusca Capernaum pueblomanta 
rishpa Jordán yacuta ch'imbashpa Judea llajtaman 
rirca. Ña chaipi cajpi achcacuna cutin paipajman tandanacujpi, 
pai ima shina yachachij cashca shinallatajmi cutin yachachirca. 
2 Chashna yachachicujpimi Jesusta tapushpa imata mana 
allita nijpica juchachishun nishpa fariseocuna* shamushpaca : 

-—-Mandashcapi nishca shinaca ¿cusaca paipaj huarmita 
shitanaca allichu canga?— nishpa tapurcacuna. 

3 Chashna tapujpi Jesusca: 

— ¿Imatataj Moisesca rurachun mandashca?— nirca. 

4 Shina nijpi fariseocunaca : 

—-Huarmita shitasha nishpaca, firmata cushpa shitachunlla 
nishcami Moisesca— nircacuna. 

5 Chashna nijpi Jesusca nirca: 

—Cancunaca rumi shina shungu cashcamantami Moisesca 
chashna rurachun mandashca. 6 Diosca callaripi tucuita 
ruracushpaca, ‘‘c'arita huarmitami rurarca.” 7 “Chaimantami 
c'arica yaya mamamanta ch'icanyashpa paipaj huarmihuan 
tandanacushpa causanga. 8 Chashna tandanacushpaca cu- 
sandij huarmindij shuj aichallami tucun.” Ña mana ishqui- 
chu, shujllami. 9 Chashna cashcamanta Dios tandachishcaca 
pi mana ch'icanyarinachu— nirca. 

10 Yachacujcunaca huasipi cashpami Jesustaca chaillatataj 
cutin tapurcacuna. il Chashna tapujpi Jesusca nirca: 

—Maijanpish paipaj huarmita shitashpa shujtajhuan caza- 
rajca quiquin huarmipajca mana allita rurashpami huainayan. 
12 Shinallataj maijan huarmipish paipaj cusata shitashpa 
shujtajhuan cazarashpaca huainayanmi— nirca. 


Huahuacunata Jesús c'uyashcamanta 
(Mt. 19.13-15; Lc. 18.15-17) 


13 Chai q'uipami maquita churachun nishpa huahuacunata 
Jesuspajman pushamucurcacuna. Chai pushamucujcunataca : 

—Ama p'iñachij shamuichijchu— nishpami yachacujcunaca 
jarcarcacuna. 

i4 Chashna jarcacujta Jesús ricushpaca p'iñarishpa yacha- 
cujcunata nirca: 

—Huahuacuna shamuchun saquichij, ama jarcaichijchu. 
Dios mandacunca chashnacunapajmi. 15 Dios mandacunta 
huahua chasquij shina mana chasquijca, Dios maipi manda- 
cunmanca manataj yaicungachu. Chashnami canga— nirca. 

16 Chashna nishpaca Jesusca huahuacunata marcashpami 
paicunapaj jahuapi maquita churashpa, allicunata cuchun 
nishpa Taita Diosta mañarca. 


Achcata charij moso tabushcamanta 
(Mt. 19.16-30; Lc. 18.18-30) 

17 Jesús ña chaimanta ricujpimi, shuj runaca callpashpa 
shamushpa Jesuspaj ñaupajpi cungurishpaca : 

—Alli Yachachij. Huiñai causaita charingapajca, ¿imatataj 
rurana cani?— nishpa tapurca. 

18 Shina tapujpi Jesusca nirca: 

—¿Ima nishpataj ñucataca alli nihuangui? Shujllami allica 
tiyan, chaica Taita Diosmi. 19 Mandashcacunapi nishcataca 
canllataj yachanguimi: “Ama huainayangui, ama huañuchin- 
gui, ama shuhuangui, ama llullangui, ama pitapish umangui, 
cambaj yaya mamata cazungui” ninmi— nirca. 

20 Jesús chashna nijpi chai runaca: 

—Yachachij, chai tucui can nishcataca huahuamantapa- 
chamari pajtachicuni— nirca. 

21 Chashna nijpi Jesusca chai runata ricushpa c'uyashpa 
nirca: 

—Can chashna rurashca cajpipish shuj illanrajmi. Ri, 
cambaj tucui charishcacunata c'atushpa imata mana chari] 
huajchacunaman cugri. Chaita rurashpaca jahua pachapica 
achcata charinguimi. Chacatashpa huañuchina cajpipish sha- 
muilla, ñucata catilla— nirca. 

2 Shina nijta uyashpa chai runaca achcata charij cashca- 
manta llaquijlla tucushpa rircallami. 

23 Jesusca chaipi cajcunata muyundijta ricushpa paipaj 
yachacujcunataca : 

—Achcata charijcunaca Dios maipi mandacunmanca mana 
jahualla yaicunallachu— nirca. 

24 Chashna nijpi yachacujcuna achcata mancharicujpica 
Jesusca cutinmi cashna nirca: 

—Huahuacuna, maijanpish ima charishcallapi shunguta 
churajca, Dios maipi mandacunmanca mana yaicuipajlla- 
mari. 25 Camelloca* auja rinrinpi mana yaicui tucunchu. 
Chaitapish yallimari achcata charijcunapajca Dios maipi 
mandacunman yaicunaca— nirca. 

26 Shina nijpicarin yachacujcunaca ashtahuan man- 
charishpami: 

—Shinashpaca, ¿pitaj quishpiri tucungari?-—— ninacurcacuna. 

27 Chashna mancharicujpi Jesusca paicunata ricurashpaca : 

—Majijanpish quiquinllatajca mana quishpiri tucunchu, 
Diosllami quishpichi tucun. Diosca imatapish rurai tucunmi— 
nirca. 

28 Chashna nijpi Pedroca: 

—Riqui, Yachachij. Ñucanchijca tucui charishcata sa- 
quishpamari cantaca caticunchij— nirca. 

2 Shina nijpi Jesusca nirca: 

—Cashna tucunata cancunaman huillanimi: Maijanpish 
ñucata caticushcamanta alli huillaimantapish paipaj huasita, 
huauquicunata, panicunata, yaya mamata, huarmita, huahua- 
cunata, allpata saquishpaca, 30 ñucata caticushcamanta 
llaquichicujpipish, cai pachapica patsaj cutitami huasicunata, 
huauquicunata, panicunata, mamacunata, huahuacunata, allpa- 
cunatapish chasquinga. Shamuj causaipicarin huiñai causaitami 
charinga. 31 Shina cajpipish achcacuna cunan jatun nishca- 

cunaca yangallami canga. Yanga nishcacunaca jatun nishcami 
canga— nirca. 


Pai huañuna cashcata Jesús cutin huilashcamanta 
(Mt. 20.17-19; Lc. 18.31-34) 


32 Jerusalén puebloman ñanta huichiman ricushpaca, 
Jesusca yachacujcunata ñaupashpami ricurca. Paicunaca 
manchai manchaillami Jesustaca caticurcacuna. Chashna 
manchaihuan caticujpi Jesusca chunga ishqui yachacujcuna- 
llata cutin ch'ican cayashpa paita imallata rurana cashcata 
huillai callarirca. 

33 Chashna huillashpa nirca: 

—Jerusalenman cunan huichi ricushcataca cancunallataj 
yachanguichijmi. Chaipimi Runa Aichayuj tucushca* ñucataca 
Israel curacunata mandaj curacunapajman* mandashcacunata 
yachachijcunapajmanpish* japishpa pushangacuna. Paicunaca 
ñucata juchachishpa huañunami cangui nishpami shujtaj 
llajta runacunaman cungacuna. 34 Chaicuna ñucata japishpaca 
ñucata pugllashpa asingacunami, macangacunami, ch'ucanga- 
cunami, huañuchingacunami. Huañuchijpipish quimsa punlla- 
pica causarishallami— nirca. 


Jacobobish Juanpish mañashcamanta 
(Mt. 20.20-28) 

35 Chashna nishca q'uipami Zebedeopaj churicunaca Jaco- 
bopish Juanpish Jesuspajman c'uchuyashpaca: 

— Yachachij, ñucanchijmi canta mañashun nishpa shamucu- 
panchij— nircacuna. 

36 Shina nijpi Jesusca: 

— ¿Imatataj rurachun ninguichij?— nirca. 

37 Chashna nijpi paicunaca: 

—Sumaj mandanapi can tiyacushpaca, ñucanchijta shujtaca 
alli ladopi, shujtaca lluqui ladopi tiyachichunmi ninchij— 
nircacuna. 

38 Shina nijpi Jesusca: 

—Cancunaca imata mañacushcata manamari yachangui- 
chijchu. ¿Cancunaca jayaj ubyana shina llaquicunataca 

ñuca shina apai tucunguichijchari? ¿Bautizarinatapish ñuca 
shina bautizari tucunguichijchari?— nirca. 

39 Chashna nijpi paicunaca : 

— Ari, chashna rurai tucunchijmi— nijpi Jesusca nirca: 

— Ari, cancunaca llaquicunataca ñuca shinallataj apangui- 
chijmi, ñuca shina bautizashca canguichijmi. 40 Chashna 
rurajpipish maijanta ñuca alli ladopi, lluqui ladopi tiyachinataca 
mana ñucachu tiyachi tucuni. Chaitaca Taita Diosmi maijanpaj 
allichishca cashpaca tiyachinga— nirca. 

41 Jesusta chashna nicujta caishuj chunga yachacujcuna 
uyashpaca, Jacobotapish Juantapish p'iñarcacunami. 42 Chai- 
mantami Jesusca yachacujcunata cayashpaca cashna nirca: 

—Llajtacunata mandajcunallami llajtapi causajcunataca qui- 
quinpaj runata shina mandan. Shinallataj mandajcunapurapish 
maijan jatun cashpaca, paimi shujtaj llajtacunataca mandan. 
Chaitaca cancunallataj yachanguichijmi. 43 Shina cajpipish 
cancunapuraca mana chashnachu canga. Ashtahuanpish can- 
cunapura maijan jatun casha nijca caishujcunapajta rurachun. 
44 Cancunapuramanta maijan jatun nishca casha nishpaca, 
yanga shina tucushpa caishujcunapajta rurachun. 45 Runa 
Aichayuj tucushca* ñucapish ñuca nishcata rurachingapajca 
mana shamurcanichu. Ashtahuanpish ñucaca shujtajcunapajta 
rurangapajpish, huañushpa achcacunata quishpichingapaj- 
pishmari shamurcani— nirca. 


Ñahui mana ricu; Bartimeo runata 
Jesús alliyachishcamanta 
(Mt. 20.29-34; Lc. 18.35-43) 

46 Chaimantaca Jericó shuti pueblomanmi chayamurcacuna. 
Chai pueblomanta Jesusca paipaj yachacujcunandij shujtaj 
achcacunandijpish llujshishpa ricujpi, paicuna rina ñan uripica 
Timeopaj churi Bartimeo shuti runami tiyacurca. Paica 
ñahui mana ricuj cashpami imatapish mañashpa tiyacurca. 
47 “Nazaret pueblomanta Jesusmi shamucun” nijta uyashpaca, 
ñahui mana ricuj runaca: 

—iNaupa yaya Davidpaj Churi* Jesús, ñucata llaquihuaia- 
ri!— nishpa capari callarirca. 

48 Chashna caparicujpi: 

—iAma caparichu, upalla cai!— nishpami achcacuna jar- 
carca. 

Chashna jarcajpipish ashtahuanmi: 

—iDavidpaj Churi, ñucata lHaquihuai!— nishpa caparirca. 

4 Chashna caparicujpi Jesús shayarishpaca : 

—Paita pushamugrichij— nijpi chai pushanaman ricujcu- 
naca ñahui mana ricuj runataca: 

—Cushicushpa jatari, cayacunmari— nircacuna. 

50 Chashna nijpi pai pillurishcatapish chaipi shitashpami 
jatarishcahuan Jesuspajman shamurca. 51 Pai shamujpi Je- 
susca : 

— ¿Imatataj rurachun ningui?— nishpa tapujpi ñahui mana 
ricuj runaca: 

—Yachachij, ñuca ñahuicunata alliyachihuai— nirca. 

52 Shina nijpi Jesusca: 

—Rilla, canca ñuca alliyachinata crishcamanta ña alli- 
yashcanguimi— nirca. 

Chashna nijpica chai runaca ña ricurcallami. Ña ricushpaca 
Jesusta chai ñanta catishpa rircallami. 


Jerusalenman Jesús yaicushcamanta 
(Mt. 21.1-11; Lc. 19.28-40; Jn. 12.12-19) 


| l | Jerusalén puebloman ñalla chayacushpaca, Betfagé 

shuti Betania shuti pueblocuna ch'imbanij Olivos* 
yuracuna tiyan urcumanmi chayarcacuna. Chaiman chayashpa- 
mi Jesusca paipaj yachacujcunamanta ishquita cachacurca. 
2 Paicunata cachacushpaca nirca: 

—Ch'imba ashalla huasicuna tiyanman richij. Chaiman 
chayashpaca pi manaraj tiyarishca c'ari burrotami huatashca 
shayacujta japinguichij. Chai burrotaca cacharishpa pusha- 
mugrichij. 3 Cacharicujpi maijan imata nijpica, “Apunchij 
Jesusmi pushaj cachajpi pushacunchij, ñallami saquij shamu- 
shun” ninguichij— nishpami cacharca. 

4 Paicuna rishpaca ñan uri huasi canllapi huatashca burro 
shayacujta ricushpa cacharicurcacunami. 5 Paicuna cachari- 
cujpi maijan chaipi cajcunaca: 

—- ¿Imatataj ruracunguichij? ¿Imapajtaj burrotaca cachari- 
cunguichij?— nircacuna. 

6 Chashna nijpi yachacujcuna Jesús yachachishpa cachashca 
shinallataj nijpica, pushachun saquircallami. 7 Ña Jesuspajman 
pushamushpaca, burro jahuapi churanacunata churajpi Jesusca 
burropi tiyarircami. 8 Chashna ricujpica achcacunami paicuna- 
paj churanacunata ñanpi tindishpa churarcacuna. Shinallataj 
shujtajcunaca yura ramacunatami p'itishpa ñanpi churarca- 
cuna. 

9 Chashna churashpaca Jesusta ñaupashpa ricujcunapish 
catishpa ricujcunapish : 

—Taita Dios alli nishca cachun. Taita Dios cachashca 
shamucujta alli nichun. 10 Canca ñucanchij ñaupa mandaj 
David mandashca shinallatajmi mandagringui. Cantaca Dios 
alli nichun. Jahua pachapipish alli sumaj nishca cachun— 
nishpami caparircacuna. 

1! Chashnami Jesusca Jerusalenman chayashpaca, Diosta 
adorana huasiman* yaicurca. Chai ucupi tucuita ricushpaca 
ña tutayamucujpimi, Jesusca paipaj chunga ishqui yachacujcu- 
nandij Betaniaman rirca. 


Mana p'ucuj higo yurata chaquiri nishcamanta 
(Mt. 21.18-19) 

12 Cayandij punlla Jesusca paipaj yachacujcunandij Beta- 
nia pueblomanta ña llujshishpa ricushpaca yaricachircami. 
13 Chashna yaricaihuan ricushpaca, carumanta shuj higo* yura 
p'angasapa shayacujtami ricurca. Chai yuraca ñachu higota 
p'ucushca nishpa ricungapaj rirca. Chai yuraman chayashpa 
ricujpica, manaraj p'ucuna punllacuna cashcamanta chai 
yurapica p'angallami cashca carca. 14 Chashna mana p'ucush- 
cata ricushpami Jesusca chai yurataca: 

—Cunanmantapacha pipish ama ashtahuan canmantaca 
micuchun— nishpa rimarca. 

Chashna rimajtaca paipaj yachacujcunaca uyarcacunami. 


Diosta adorana huasipi c'atucujcunata 
Jesús llujshichishcamanta 
(Mt. 21.12-17; Lc. 19.45-48; Jn. 2.13-22) 
15 Chai q'uipaca Jerusalenmanmi ña chayamurcacuna. 
Diosta adorana huasiman* Jesús yaicushpaca, chaipi c'atucuj- 

cunatapish randijcunatapish llujshichishpami cacharca. Shina- 
llataj cullquita cambiajcunapaj mezacunatapish, palomacunata 
c'atujcuna tiyarinacunatapish t'angashpami pambaman urma- 
chirca. 16 Chashna rurashpaca: 

— Diosta adorana huasi ucuta imatapish aparishca ama 
richijchu— nishpami jarcarca. 

17 Shina nishpa Jesusca chaipi cajcunata cashna nishpa 
yachachirca : 

—Dios Quillcachishcapica*: “Ñuca huasica tucui llajtapi 
causajcuna tandanacushpa ñucata mañana huasimi nishca 
canga” ninmi. Ashtahuanpish cancunaca cai huasitaca shu- 
huacuna paca tucuna jutcutamari rurashcanguichij— nirca. 

18 Chashna nijta Israel curacunata mandaj curacunapish* 
mandashcacunata yachachijcunapish* uyashpaca, Jesustaca 
ima shina huañuchinatami yuyacurcacuna. Chashna yuya- 
cushpapish tucuicuna Jesusca alli yachachin nishpa uyanachijpi 
paita manchashpami mana imata rurarcacuna. 19 Ña tutaya- 
mujpica Jesusca paipaj yachacujcunandij Jerusalén pueblo- 
manta llujshishpa rircallami. 


Jesús rimashca higo yura chaquirishcamanta 
(Mt. 21.20-22) 


20 Cayandij tutamanta ñanta ricushpami higo* yurataca 
sapimanta chaquirishcata ricurcacuna. 21 Chaita ricushpami 
Pedroca Jesus rimashcata yuyarishpaca : 

—Riquiari, Yachachij. Can rimashca yuraca chaquirishca- 
mari— nirca. i 

22 Shina nijpi Jesusca nirca: 

—Taita Dios imatapish rurai tucushcata crichij. 233 Maijan- 
pish cai urcuta: “Caimanta anchurishpa jatun cocha yacupi 
sirigri” nishpa shungupi mana caita chaita yuyashpa Dios 
pajtachinata crijpica, chaica pajtangallami. Ricungui, chash- 
nami tucunga. 24 Chaimanta cancunaman hvillanimi: Can- 
cuna imatapish Diosta mañashpa fia japishca shina crishpaca, 
japinguichijmi. 25 Cancunaca Diosta mañacushpaca, pitapish 
p'iñacushcata perdonaichij. Chashna rurajpimi jahua pachapi 
caj cancunapaj Yayapish cancunapaj juchacunataca perdonanga. 
26 Cancuna shujtajcunata mana perdonajpica, jahua pachapi 

caj cancunapaj Yayapish cancunapaj juchacunataca mana 
perdonangachu— nirca. 


¿Pitaj cantaca chashna rurachin? nishcamanta 
(Mt. 21.23-27; Lc. 20.1-8) 


27 Chai q'uipami Jerusalenman tigrarcacuna. Diosta adorana 
huasipi* Jesús puricujpi, Israel curacunata mandaj curacuna- 
pish* mandashcacunata yachachijcunapish* cunaj yuyajcuna- 
pish* Jesuspajman shamurcacuna. 28 Paicuna shamushpami 
Jesustaca : 

—¿Imamantataj chashna rurangui? ¿Pitaj cantaca chashna 
rurachun mandarca?— nishpa tapurcacuna. 

29 Shina nijpi Jesusca nirca: 

—Nucapish cancunata shuj tapunata tapusha. Chaita 
huillajpica, ñucapish pi chashna rurachun mandashcataca 
huillashami. 30 Bautizaj Juantaca bautizachunca* ¿runacu- 
nachu, Dioschu pitaj cachashca canga? Cancunapish huilla- 
huaichij— nirca. 

31 Jesús chashna tapujpi paicunapura parlanacushpa nina- 
curca : 

—Juantaca Taita Diosmi cachashca nijpica: “Shinashpaca, 
¿ima nishpataj Juan huillashcataca mana crircanguichij?” 
ningami. 32 Runacunallami Juantaca cacharca ninatapish 
mana ni tucunchijchu— ninacurcacuna. 

Tucuicuna Juantaca Dios ima nishcata huillajmi nina- 
cushcamanta manchashpami mana imata ni tucurcacuna. 
33 Chashna yuyarinacushpami Jesusmanca : 

—Manamari yachanchijchu— nijpi Jesusca: 

—Shinashpaca, ñucapish pi ñucata chashna rurachun man- 
dashcataca mana huillashachu— nirca. 


Millaita rurajcunata Jesús barlashcamanta 
(Mt. 2133-46; Lc. 20.9- 19) 
l 2 I Chai q'uipami Jesusca yuyaita japina parlocunahuan 
paicunata yachachishpa nirca : 
—Shuj runami paipaj allpapi uvas yuracunata tarpurca. 
Chai tarpushcataca muyundijta rumicunahuan pircashpami 
chai chagrallapitaj uvasta capingapaj shuj trapichi shinatapish 

rurarca. Shinallataj tucui chagrata chapanapaj shuj torreta- 
pishmi pircashpa rurarca. 

Tucui chaita rurashca q'uipaca chai chagrayujca uvasta 
chaupingapaj alli ricucunguichij nishpami, chai chagrataca 
shujtajrunacunaman saquishpa shujtaj llajtaman rirca. 2 Uvas- 
ta pallana punlla ña chayamujpica, chagrayujca paipaj shuj 
runatami chai chagrapi saquishca runacunapajman pai japina 
cashcata chaupimuchun cacharca. 3 Chai cachashca runa 
shamujpica, chagrapi caj runacunaca paitaca japishpa macash- 
pa imata mana cushpami cacharcacuna. 4 Chashna rurajpica 
chagrayujca cutinmi shujtaj runata cacharca. Paitapish 
rumicunahuan shitashpami umata p'aquishpa pinganayajta 
rimashpa cacharcacuna. 5 Chashna rurajpi chagrayujca cu- 
tin shujtaj runatami cacharca. Paitaca huañuchircacunami. 
Chashna huañuchijpipish, chagrayujca cutin tauca runacunatami 
cacharca. Chaicunatapish maijancunataca macarcacunami, 
maijancunataca huañuchircacunami. 

6 Tucuicunata cachashca q'uipaca chagrayujca shujlla c'u- 
yashca churitami charircaraj. “Nuca churitaca manchashpa 
manapishchari ima ninga” nishpami tucuicunapaj q'uipaca 
paipaj churitapish cacharca. 7 Chai churi chayamucujta chai 
runacuna ricushpacarin: ‘“‘Paimari cai tucuitaca japinga. 
Ñucanchij japingapaj jacuchij, huañuchishunchij” ninacurca- 
cuna. 8 Chashna ninacushpa chai churitaca japishpa huañu- 
chishpaca, uvas chagramanta llujshichishpami shitarcacuna— 
nirca. 

9 Chaita parlashpami Jesusca: 

—Chashna ruraj runacunataca chagrayujca ¿imatashi ru- 
ranga? Chagrayuj shamushpaca chai runacunata huañuchishpa 
chai chagratapish shujtajcunamanmi cunga. 

10 Cancunaca Dios Quillcachishcapi* cashna nishcataca 
¿manachu ricushcanguichij?: ` 

Huasita rurajcuna mana nishpa shitashca rumillatajmi 
huasita rurai callarinapaj churana rumi tucushca. 11 Chai- 


taca Taita Diosmi chashna rurashca. Chaita ricushpaca 
mancharinchijmi ninmi— nirca. 


12 Yuyaita japina parlohuan Jesús yachachishpaca, chai 

mandajcunata uyachishpa rimashcata yachashpami paitaca 
prezo japishun yuyarcacuna. Chashna yuyashpapish tucuicu- 
nata manchashpami mana imata rurashpa rircallacuna. 


¿Imbuestota cunachu canchij? nishpa 
Jesusta tapushcamanta 
(Mt. 22.15-22; Lc. 20.20-26) 

13 Chai q'uipami chai mandajcunaca maijan fariseocunata- 
pish* mandaj Herodespaj partemanta maijan runacunatapish 
Jesusta imallatapish tapujpi mana allita nijpica, juchachishun 
nishpa cacharcacuna. 14 Chai cachashcacunami Jesuspajman 
shamushpaca: 

—Yachachij, canca pita mana manchashpa ima cashcatapish 
alli yachachij cashcata yachanchijmi. Canca mana ñahuita 
ricushpalla Dios munashca shina alli causachun tucuicunata 
yachachijmi cangui. Roma* llajtata Jatun mandajman impues- 
tota* cunaca mandashcapi nishca shinaca ¿allichu canga, 
manachu alli canga? ¿Cushunchu, manachu cushun?— nishpa 
tapurcacuna. 

15 Shimilla chashna alli tucushpa tapucushcata yachashpami 
Jesusca: 

—¿Ima nishpataj ñucataca chashna tapushpa pandachishun 
ninguichij? Shuj cullquita ricungapaj apamuichij— nirca. 

16 Cullquita apamujpi Jesús ricushpaca: 

—¿Pipaj ñahuitaj, pipaj shutitaj cai cullquipica tiyacun?— 
nijpi paicunaca: 

—Roma llajtata jatun mandajpajmari— nircacuna. 

i7 Shina nijpi Jesusca: 

—Shinashpaca jatun mandajpajtaca paiman cuichigari, 
Diospajtaca Diosman cuičhigari— nijpi paicunaca achcatami 
mancharircaçuna: 


¿Huañushcacunaca causaringachu? nishpa 
Jesusta tapushcamanta 
(Mt. 22.23-33; Lc. 20.27-40) 
18 Chai q'uipaca maijan saduceocunami* Jesuspajman sha- 
murcacuna. Chai saduceocunaca: “Huañushcacunaca mana 

causaringachu” nijcunami. Paicunami Jesustaca cashna nirca: 

19 —Yachachij. “Shuj runa manaraj huahuata charishpa 
huañujpica, paipaj huauquillataj saquirishca huarmihuan ca- 
zarashpa huañushca huauquipaj randi huahuacunata chari- 
chun” nishpami Moisesca quillcashpa saquishca. 20 Shinallata 
canchis huauquindijmi causarca. Chai huauquindijcunamanta 
ñaupa huauqui cazarashpaca, manaraj huahuacunata charish- 
pami huañurca. 21 Q'uipa huauquipish chai saquirishca huar- 
mihuan cazarashpaca, shinallatajmi huahuacunata manaraj 
charishpa huañurca. Chaipaj q'uipa huauquipish shinallatajmi 
tucurca. 22 Chashna tucui canchis huauquindijtaj chai huarmi- 
huan cazarashpa manaraj huahuacunata charishpami huañurca- 
cuna. Chai q'uipaca chai huarmipish huañurcami. 23 Chashna 
cajpica, huañushcacuna causarimui punllapica ¿maijanpajshi 
chai huarmica canga? Tucui canchis huauquindijtajmari chai 
huarmihuanca cazararca— nircacuna. 

24 Chashna nijpi Jesusca nirca: 

-—Cancunaca Dios Quillcachishcapi* ima nishcatapish, Taita 
Dios imata rurai tucushcatapish mana yachashpami pandari- 
cunguichij. 25 Huañushcacunapaj chaupimanta causarimui 
punllapica mana cazarangacunachu, mana cazaranachingachu. 
Paicunaca jahua pachapi caj angelcuna shinami canga. 26 Yura- 
pi nina rupacujmanta Dios rimashcata Moisés quillcashcataca 
¿manachu ricushcanguichij? Diosca chai yuramantami: “Ñu- 
caca Abrahampaj, Isaacpa), Jacobopaj Diosmi cani” nishpa 
huañushcacuna causarina cashcataca Moisesmanca huillashca. 
27 Chashna cajpica Diosca mana huañushcacunapaj Dioschu, 
causajcunapaj Diosmi. Chashna nishcataca cancunaca tucui- 
tamari pandaringuichij— nirca. 


Mandashcacunaca ¿maijantaj ashtahuan 
allica? nishcamanta 
(Mt. 22.34-40) 


28 Chashna rimacujpiraj mandashcacunata yachachijcuna- 
puramanta* shujca chashna rimanacushcatapish imata 
tapushcatapish Jesús alli huillajta uyashpa paipajman 
shamushpaca: 

—Mandashcacunamantaca ¿maijantaj ashtahuan yalli alli- 
ca?— nishpa tapurca. 

29 Chashna tapujpi Jesusca nirca: 

—Tucui mandashcacunamanta ashtahuan yalli allica caimi: 
“Uyaichij Israelcuna*, ñucanchijta Mandajca ñucanchij Diosmi, 
paillami Dios. 30 Canta Mandaj jatun Diosta cambaj tucui 
shunguhuan, tucui munaihuan, tucui yuyaihuan, tucui fuerza- 
huan c'uyangui” ninmi. Caimi tucui mandashcacunamanta 
yalli allica. 31 Cai mandashcapaj q'uipapish chai shinallatajmi 
nin: “Can quiquinllataj ima shinami c'uyaringui, shinallataj 
shujtajcunatapish c'uyangui” ninmi. Cai mandashcacunata 
ashtahuan yalli allica mana tiyanchu— nirca. 

32 Chashna nijpi mandashcacunata yachachijca nirca: 

—Yachachij, canca allimi nishcangui. ‘“‘Shujlla Diosmi 
tiyan, shujtajca mana tiyanchu” nishpaca chaica can nishca 
shinallatajmi. 33 Diosta tucui shunguhuan, tucui yuyaihuan, 
tucui munaihuan, tucui fuerzahuan c'uyana, quiquinta c'uyarij 
shinallataj shujtajcunatapish c'uyanaca allimi. Cai ishqui 
mandashcacunata pajtachinami Diosman cushpa animalcuna- 
tapish ima cushcatapish rupachinata ashtahuan yalli allica— 
nirca. 

34 Chai yachachijtaca alli yuyarishpa chashna nishcata Jesus 
ricushpaca : 

—Canca Dios maipi mandacunman yaicunallami cangui— 
nirca. 

Jesus chashna nijpica pi mana ashtahuan tapui tucurca- 
cunachu. 


Cristotaca ¿pi cashcatataj yuyanguichij? nishpa 
Jesús tapushcamanta 
(Mt. 22.41-46; Lc. 20.41-44) 
35 Diosta adorana huasipi* Jesús yachachicushpa nirca: 
—Mandashcacunata yachachijcunaca* ¿ima nishpataj Quish- 
pichij Cristotaca ñaupa yaya Davidpaj Churi* nincuna? 
36 Diospaj Samai Espíritu yuyaita cujpimi Davidca cashna 
nirca: 


Jatun Diosca ñucata Mandajtaca: “Canta p'iñajcunata 

cambaj chaqui sarunapi ñuca churangacama canca ñuca 
alli ladopi tiyacuilla” nishcami. 


37 Davidllataj Cristotaca “ñucata Mandaj” nijpica, ¿ima 
shinataj Cristoca Davidpaj Churica cangari?— nirca. 

Chaipi caj chai tucuicunaca allimari yachachin nishpami 
sumajta uyarcacuna. 


Mandashcacunata yachachijcunata Jesús rimashcamanta 
(Mt. 23.1-36; Lc. 11.37-54; 20.45-47) 

38 Jesús yachachicushpaca cashnami nirca: 

—Mandashcacunata yachachijcunataca* pajta catinguichij- 
man. Paicunaca pambata p'ichacuj churanata churashca 
purinatami munancuna. Ñancunapipish tucuicuna manchaihuan 
allillachu cangui nichunmi munancuna. 39 Paicunaca tandana- 
cuna huasicunapipish* mai jatun micuicunapipish punta alli 
tiyarinapi tiyarinatami munancuna. 40 Paicunaca viuda huar- 
micunapaj huasicunatapish quichushpa millpujcunami. 
Chashna rurashpapish alli ricuringapaj nishpaca, Diostami 
unita mañaj tucuncuna. Chashna cashcamantaca paicunaca 
ashtahuan jatun llaquitami apangacuna— nirca. 


Cullquita Diosman huajcha viuda 
huarmi cushcamanta 
(Lc. 21.1-4) 


41 Diosta adorana huasipi* Jesús cashpaca, Diosman cullquita 
cushpa churana ch'imbapurapimi tiyacurca. Chaipi tiyacushpa- 
ca cullquita churanapi achcacuna churacujtami ricucurca. 
Chaipica charijcunaca taucacunami achcata churarcacuna. 
42 Shinallataj shuj huajcha imata mana charij viuda huarmipish 
shamushpaca, ishqui uchilla quillu cullquillatami chaipica chu- 
rarca. Chai ishqui cullquica shuj cali shinallami carca. 43 Chai 
cullquita churajta ricushpami, Jesusca paipaj yachacujcunata 
cayashpaca nirca: 

-—Cai huajcha viuda huarmimi cullquita churanapica tucui 
shujtajcunata yalli churan. Chashnami rurarca. 44 Tucui 
caishujcunaca achcata charishpapish sobrashcallatami chu- 
rarcacuna. Ashtahuanpish cai huarmica huajcha cashpapish, 

pai causanapaj tucui charishcatamari Diosmanca cun— nirca. 


Diosta adorana huasitaca 
urmachingacunami nishcamanta 
(Mt. 24.1-2; Lc. 21.5-6) 
l 3 1 Diosta adorana huasimanta* Jesús llujshicujpi, paipaj 
yachacujcunamanta shujca: 

—Yachachij. Riquiari cai sumaj jatun rumicunata, cai 
sumaj huasicunata—- nirca. 

2 Chashna nijpi Jesusca: 

—Cai jatun huasicunata ¿ricushpachu mancharingui? Caipica 
shuj rumillapish mana pircashca saquiringachu, tucuimi 
urmachishca canga— nirca. 


Cai pacha manaraj tucurijpica jatun 
llaquicuna tiyanamanta 
(Mt. 24.3-28; Lc. 21.7-24; 17.22-24) 

3 Chashna nishca q'uipaca Diosta adorana huasi* ch'imba- 
purapi caj Olivos* yuracuna tiyan urcupimi Jesusca tiyacurca. 
Chaipimi Pedropish Jacobopish Juanpish Andrespish paillata 
tapurcacuna : 

4 —Huillahuaiari, ima punllataj can huillashcacunaca tu- 
cunga. Can huillashcacuna ña pajtamucujtaca ¿imata ricushpa- 
taj yachashun?— nircacuna. 

5 Shina nijpi Jesusca nirca: 

—Pi cancunata ama pandachichun yuyaihuan alli puringui- 
chij. 6 Taucacunami ñuca shutipi* shamushpaca: “Ñucami 
Quishpichij Cristoca cani” nishpaca, achcacunata llullashpa 
crichingacuna. 

7 Mai llajtacunapica jatun macanacui huañunacuimi tiyan, 
caipipish chashna jatun llaquica tiyagrinmi ninacujta uyangui- 
chijmi. Chaita uyashpapish ama mancharinguichijchu. 
Chashna jatun llaquicunaca tucunallatajmi. Chashna tucujpi- 
pish, cai pachaca manaraj tucuringachu. 8 Shuj llajtapi cau- 
sajcuna caishuj llajtapi causajcunahuan macanacungacunami. 
Shinallataj llajtacunata jatun mandajcunapurapish macana- 
cuchingami. Mai lajtacunapica allpa chujchuipish, jatun 
yaricaipish, achca caparinacuipish tiyangami. Chai tucui 

llaquicunaca shamucuj jatun llaquicunapaj callarillamari canga. 

9 Cancunaca yuyaihuan alli puringuichij. Cancunataca man- 
dajcunapajman japishpa pushangacunami. Tandanacuna 
huasicunapipish* macangacunami. Ñucata caticushcamantaca 
llajtata mandajcunapajmanpish jatun mandajcunapajmanpish 
pushangacunami. Chashna pushajpica, paicunaman ñucamanta 
huillai tucunguichijmi. 10 Cai pacha manaraj tucurijpica, 
cai alli huillanaca tucui llajtacunapi causajcunaman huillashca 
canami. 1i Mandajcunapajman cancunata japishpa pushaj- 
pipish, ¿imatataj rimashun? nishpa ama chai yuyailla cangui- 
chijchu. Cancuna rimashun nicujpi, Dios imata rimana yuyaita 
cushcallata rimanguichij. Mana cancunapaj yuyaimantachu 
rimanguichij, ashtahuanpish Diospaj Samai Espiritumari rimana 
yuyaitaca cunga. 12 Huauquica quiquin huauquitami huañu- 
chichun japichinga.  Yayapish quiquin huahuacunatami 
japichinga. Shinallataj huahuacunapish yaya mamata p'iñash- 
pami huañuchichun japichinga. 13 Ñucamantaca tucuicunami 
cancunataca p'iñangacuna. Chashna p'iñajpipish tucuringa- 
cama chai llaquicunata apajtaca Diosmi quishpichinga. 

14 Ñaupa huillaj* Danielmi chai millaita rurashpa llaqui- 
nayajta chingachicujmanta quillcashca. Chaitaca pai mana 
tiyana cashcapi churashcata ricushpaca, Judea llajtapi cajcu- 
naca urcucunapi miticugrichun. Cai huillashcata Dios Quillca- 
chishcapi* ricujca alli yachachun. 15 Chai punllapica huasi 
jahuapi* cajcunaca ima charishcata apanaman huasi ucuman 
ama yaicuchun. 16 Shinallataj chagrapi cajcunapish huasi- 
manta churanata apangapajllapish ama tigrachun. 17 Chai 
punllapica chichu huarmicunapish, chuchucuj huahuayujcuna- 
pish aij, imachari tucunga. 18 Cancuna miticushpa rina pun- 
llaca amalla tamya punllacuna cachun Diosta mañaichij. 
19 Chai punllacunaca jatun llaquimi canga. Tucui imalla tiyajta 
Dios rurashca punllamanta cunancama chashna jatun llaquica 
manaraj tiyashcachu, cutinpish manataj tiyangachu. 20 Chai 
llaqui tiyai punllacunata Diosca mana utca tucuchijpica, pipish 
mana causanmanchu. Diosca pai agllashcacunata c'uyashca- 
mantami chai llaqui punllacunataca utca tucuchinga. 

21 Chai punllacunapi maijanpish cancunataca: “Riquichij, 
caipimari chaipimari Quishpichij Cristoca” nicujpipish, ama 

cringuichijchu. 22 Chai punllacunaca: “Ñucamari Cristoca 
cani” nishpa ilullajcunapish, “Dios ima nishcata huillajcunami 
canchij” nishpa iullajcunapish tiyangami. Chai ilullajcunaca 
jatun mancharinacunatapish, pi mana rurai tucushcacunatapish 
rurashpa Dios agllashcacunatapish chaita crichi tucushpaca, 
crichingacunami. 23 Chashna tucuna cashcata yachashca- 
manta cancunaca yuyaihuan alli puringuichij. Ñucaca ñaupa- 
manmi tucui imalla tucuna cashcataca ña huillani— nirca. 


Apunchij Jesucristo ima shina tigramunamanta 
(Mt. 24.29-35, 42-44; Lc. 21.25-36) 

24 Chai jatun aqui tiyai punllacuna asha q'uipaca intica 
amsayangami, lunapish mana achijyachingachu. 25 Luzero- 
cunapish jahuamanta urmangami, jahuapi imalla tiyaj jatun- 
cunapish chujchungami. 26 Chashna tucujpica Runa Aichayuj 
tucushca* ñucataca imatapish rurai tucuj achijnicuj sumajtami 
p'uyupi shamucujta ricungacuna. 27 Chashna shamushpaca 
ñuca angelcunatami cachasha. Paicunami cai pachapi tiyaj 
tucui lHajtacunamantapish ñuca agllashcacunataca tucuita 
tandachingacuna. 

28 Higo* yura ima shina tucujta ricushpa yuyaita japichigari : 
Chai yura cutin huiñashpa p'angacuna jundarimujta ricushpaca, 
ña usia punllacuna chayamucushcata yachanguichijmi. 29 Shi- 
nallataj cai ñuca huillashcacuna pajtamucujta ricushpaca, 
ñuca shamunaca pungullapi shina caillapi cashcata yachan- 
guichij. 30 Cunan punllacuna causajcunaca cai ñuca huillash- 
cacuna pajtangacama mana huañungacunachu. Chashnami 
canga. 3I Jahua pachapish cai pachapish chingaringami. 
Chashna tucujpipish, ñuca imalla huillashca shimicunaca 
pajtacungallami. 

32 Ima punlla ima horas ñuca tigramuna cashcataca pi 
mana yachanchu. Jahua pachapi caj angelcunapish mana 
yachanchu. Diospaj Churi cashpapish, chaitaca mana yacha- 
nichu. Chaitaca Taita Diosllami yachan. 

33 Cancunaca ñuca shamunata mana yachashcamanta cha- 
paracuichij, shuyaracuichij, Diosta mañaracuichij. 34 Tucui 
chai tucunaca shuj runa caru llajtata purinaman rij shinami. 
Paica manaraj rishpaca, paipaj runacuna imallata rurana 

cashcata mandashpa saquin. Shinallataj huasita cuidajtapish 
alli ricurangui nishpa saquin. 35 Shinallataj cancunapish 
huasiyuj shamunata mana yachashcamanta alli shuyaracuichij. 
Paica tutayamuitachari, chaupi tutachari, gallo cantana horasta- 
chari, pacaricuitachari shamunga. 36 Chashna ñapish chaya- 
mushpaca, ñataj dormicujta cancunataca japinman. 37 ‘‘Nucata 
chaparacuichij? nishpa cancunata nishcataca tucuicunatami 
chashnallataj nini— nirca. 


Jesusta huañuchingapaj yuyarinacushcamanta 
(Mt. 26.1-5; Lc. 22.1-2; Jn. 11.45-53) 
] 4 I Pascua* fiesta punllapi levadura* illajlla tandata 
micuna punllapajca ishqui punllallami illarca. Chai 

ishqui punllacunapimi Israel curacunata mandaj curacunapish* 
mandashcacunata yachachijcunapish*: 

—¿Ima shinataj Jesustaca allilla japishpa huañuchishun?— 
nishpa yuyarinacurcacuna. 

2 Chashna yuyarinacushpaca : 

—Cai fiesta punllacunapica ama japishunchij, ñataj tucui- 
cuna jatarishpa ñucanchijtaraj imata ruranman— ninacurca- 
cuna. 


Jesuspaj umapi mishquiman ashnacu jta 
shuj huarmi tallishcamanta 
(Mt. 26.6-13; Jn. 12.1-8) 

3 Betania pueblopi Jesús cashpaca, lepra* ungüihuan cashca 
Simonpaj huasipimi carca. Jesús chaipi micucujpimi, shuj 
huarmica mishquiman ashnacuj nardo* nishca achca cullqui- 
huan randishca aceiteta botellapi apashpa shamurca. Chai 
botella cungata p'aquishpami, aceitetaca Jesuspaj umapi 
tallirca. 4 Chashna tallijpimi chaipi cajcunamanta maijancu- 
naca p'iñarishpa cashna ninacurca: 

— ¿Ima nishpataj mishquiman ashnacuj aceitetaca yanga 
tallinchu, imamí? 5 Chaitaca quimsa patsaj yalli cullquipi 
c'atushpachari, mana charij huajchacunaman cuiman carca— 
nishpami chai huarmitaca rimarcacuna. 

6 Chashna rimacujpi Jesusca nirca: 


SAN MARCOS 14 160 


—¿Ima nishpataj cai huarmitaca chashna p'iñarishpa rima- 
cunguichij? Saquichijlla. Paica ñucapajca allitamari rurashca. 
7 Mana charij huajchacunaca mana illangachu. Paicunapaj 
ima allita rurasha nishpaca, ruranguichijlla. Ashtahuanpish 
ñucaca mana cancunahuan causacushallachu. 8 Cai huarmica 
pai rurai tucushcata rurashpami, ñuca huañujpi pambanapaj 
ñucapica ñaupaman cai mishquiman ashnacujtaca tallishca. 
9 Tucui cai pachapi maipipish cai alli huillanata huillacushpaca, 
cai huarmi ñucapi cashna tallishcatapish huillangacunami. 
Chashna huillajpica, tucui uyajcunaca allitamari rurashca 
ningacunami. Chashnami canga— nirca. 


Jesusta Judas Iscariote jabichisha nishcamanta 
(Mt. 26.14-16; Lc. 22.3-6) 


10 Chai q'uipami chunga ishqui yachacujcunapuramanta 
Judas Iscarioteca Jesusta japichisha nishpa Israel curacunata 
mandaj curacunahuan* parlanacugrirca. 11 Jesusta japichisha 
nijta paicuna uyashpaca, achcata cushicushpami cullquita 
cushun nircacuna. Chashna nishca pachamantami Jesusta 
ima shina japichinata Judasca yuyacurca. 


Apunchij Jesusca pai huañunata 
yuyarishpa micushcamanta 
(Mt. 26.17-29; Lc. 22.7-23; Jn. 13.21-30; 1 Co. 11.23-26) 

12 Levadura* illajlla tandata micuna fiesta callari punllapish, 
ovejacunata Diosman cushpa huañuchishpa rupachina pascua* 
punllapishmi carca. Chai punllapimi Jesuspaj yachacujcunaca 
paitaca : 

— Pascua punllapi micunataca can micuchunca ¿maipitaj 
allichigrichun ningui?— nishpa tapurcacuna. 

133 Chashna tapujpi paipaj yachacujcunamanta ishquita ca- 
chacushpaca cashnami nirca: 

— Jerusalén puebloman richij. Chaiman chayashpaca, yacu 
puñu aparishca shuj runahuanmi tupanguichij. Paihuan 
tupashpaca, paita catishpa ringuichijlla. 14 Chai runa mai 
huasiman yaicujpica, huasiyuj runataca: “Ñucanchij Yacha- 
chijca: ¿Mai ucupitaj ñuca yachacujcunandij pascua punllapi 
micunataca micusha? ninmi” ninguichij. 15 Cancuna chashna 

nijpica, chai huasiyujca ña allichishca jatun ucutami alti- 
bajopi ricuchinga. Chai ucupi ñucanchij micungapaj allichicun- 
guichij — nishpami cacharca. 

16 Shina nijpi yachacujcuna rishpa chai puebloman chayaj- 
pica, Jesús nishca shinallatajmi pajtarca. Chai huasipimi 
pascuapi micunataca allichircacuna. 

17 Ña tutayamucujpimi, Jesusca paipaj chunga ishqui 
yachacujcunandij chai huasiman chayamurcacuna. 18 Ña 
micushpa tiyacushpami, Jesusca yachacujcunataca : 

—Cancunapuramanta ñucahuan micucujmanta shujmi 
ñucataca huañuchichun japichinga. Chashnami canga— nirca. 

i9 Chashna nijpica llaquirinacushpami caishuj chaishuj: 

—¿Nucachu cantaca japichisha, imashi?— nishpa Jesustaca 
tapurcacuna. 

20 Chashna tapujpi Jesusca nirca: 

—Ñucahuan cai platollapitaj tandata satishpa micucuj 
chunga ishqui cancunapuramanta shujmi ñucataca japichinga. 
21 Runa Aichayuj tucushca* ñucataca Dios Quillcachishcapi* 
nishca shinallatajmi huañuchingacuna. Runa Aichayuj tucush- 
cata japichij runaca iaij, imachari tucunga! Chai runaca mana 
huacharishca cashpachari alli canman carca— nirca. 

22 Chashna micucushpami Jesusca tandata japishpa Taita 
Diosta mañashpa diosolopagui nishpaca, chai tandataca chau- 
pishpa chaupishpa yachacujcunaman curca. Chashna cushpaca : 

—Japichij micuichij, caica ñuca aichami— nirca. 

23 Shinallataj vino vasotapish japishpa Taita Diosta mañashpa 
diosolopagui nishpa cujpica, tucuicunami chai vasomantaca 
ubyarcacuna. 24 Chaipi paicunata nirca: 

—Caica achcacunata quishpichingapaj shujtaj mushuj ru- 
ranata callarishcata ricuchij ñuca jichana yahuarmi. 25 Dios 
maipi mandacunpi cutin ubyangacama uvas vinotaca cutinca 
mana ubyashachu. Chashnami canga— nirca. 


Pedroca Jesusta mana rijsinichu nina 
cashcata Jesús huillashcamanta 
(Mt. 26.30-35; Lc. 22.31-34; Jn. 13.36-38) 
26 Cantota cantashca q'uipaca Olivos* yuracuna tiyan 
urcumanmi rircacuna. 27 Chaiman chayashpami Jesusca nirca: 

—Dios Quillcachishcapica*: “Michijtaca huañuchishami. 
Huañuchijpica ovejacunaca caita chaitami ringa” ninmi. 
Chashna nishca shinallatajmi cancunaca cunan tutaca tucui- 
cuna ñucataca ña mana cringuichij. 28 Taita Dios ñucata 
causachishca q'uipaca cancunapaj ñaupami Galilea llajtaman 
risha— nirca. 

29 Jesús chashna nijpi Pedroca: 

—Tucui caishujcuna canta mana crijpipish, ñucatajca 
cantaca mana saquishachu— nirca. 

30 Shina nijpi Jesusca: 

—Cunan tutallatajmari gallo manaraj ishqui cutin cantajpi 
quimsa cutin ‘“‘paitaca mana rijsinichu” nishpa ñucataca 
ningui. Ricungui, chashnami ningui— nirca. 

31 Chashna nijpi Pedroca: 

—Canhuan huañuna cashpapish, ñucatajca cantaca “mana 
rijsinica” nishpaca maitataj nishari— nirca. 

Caishuj yachacujcunapish tucuicunami chashnallataj nirca- 
cuna. 


Getsemaní shuti huertapi Jesús mañashcamanta 
(Mt. 26.36-46; Lc. 22.39-46) 

32 Chai q'uipami Jesusca paipaj yachacujcunandij Getsemaní 
shuti huertaman chayashpaca : 

—Taita Diosta ñuca mañangacama cancunaca caillapi 
tiyacuichij— nirca. 

3 Chashna nishpami Jesusca Pedrota, Jacobota, Juantapish 
pushashpa ricushpaca, chujchushpa achcata llaquiri callarirca. 
34 Chashna llaquilla cashpami chai yachacujcunataca : 

—Ñucaca llaquihuan huañucunimari. Cancunaca caillapi 
chaparashpa shuyacuichij— nirca. 

35 Shina nishpa Jesusca chaimanta ashallata rishpa pambapi 
cungurishpaca, ima shinamanta llaquita mana apana cajpica, 
chai llaquita apanata jarcachun nishpami Taita Diosta mañarca. 
36 Chashna mañacushpaca : 

—Ñuca Yayito, canca imatapish rurai tucunguimi. Jayaj 
ubyana shina llaquita ñuca apanata jarcapai. Ñuca chashna 
nijpipish ama ñuca munashca shinaca rurapaichu, ashtahuan- 
pish can munashca shina rurapai— nircami. 

37 Chashna mañashca q'uipami Jesusca chai yachacujcu- 
napajman tigramushpaca, paicunata dormicujta japishpa 
Pedrotaca nirca: 

——Simón, ¿dormicunguillachu? ¿Manachu ashacamallapish 
rijcharishca cai tucurcangui? 38 Ima mana allita rurana yu- 
yaicuna ama shamuchun rijcharichij, Diosta mañacuichij. 
Cancunapaj shunguca mañanata yuyacunmari, aichaca shai- 
cunllami— nirca. 

3 Jesusca cutin rishpaca, ñaupaman mañashca shimicuna- 
llatataj nishpami mañarca. 40 Chashna mañashpa yachacujcu- 
napajman cutin tigramushpaca, cutinllataj dormicujtami japirca. 
Paicunapaj ñahuicunaca dorminaihuan huañucushcamanta 
mana pascarisha nircachu. Chaimantami imata mana ni tu- 
curcacuna. 41 Cai cutinhuanca ña quimsa cutin tigramushpa 
paicunataca nirca: 

-—Cunantajca dormichijlla, samarichijlla. Runa Aichayuj 
tucushca* ñucataca juchayujcunaman japichina ña pajtamush- 
cami. Ña chailla. 42 Jatarichij, jacuchij. Ñucata japichij 
runaca ñami chayamucun— nirca. 


Jesusta japishcamanta 
(Mt. 26.47-56; Lc. 22.47-53; Jn. 18.2-11) 

4 Jesús chashna rimacujpirajmi, Judasca Jesuspajman 
shamurca. Paica Jesuspaj chunga ishqui yachacujcunamanta 
shujmi carca. Chai Judashuanmi achca runacuna espadacuna- 
huan, caspicunahuan shamurca. Chai runacunataca Israel 
curacunata mandaj curacunapish* mandashcacunata yacha- 
chijcunapish* cunaj yuyajcunapishmi* cachashca carca. 
44 Jesusta japichij Judasca japij shamujcunataca : 

—Maijantami ñuca muchasha, chaimi canga. Paita japish- 
paca alli charirashpa pushanguichij— nishpami yachachishca 
carca. 

45 Jesuspajman Judas ña chayamushpaca: 

—Yachachij, Yachachij, ¿allillachu cangui?— nishpami mu- 
charca. 

4 Chashna muchajpica Jesustaca huaicashpami japircacuna. 

47 Chashna japijpica chaipi cajcunamanta shujca espadata 
surcushpami, Israel curacunata jatun mandajpaj sirvijtaca 

shuj rinrinta p'itirca. 48 Japij shamujcunata Jesusca nirca: 

—¿Nucataca shuhuata shinachu espadacunahuan, caspi- 
cunahuan japij shamunguichij? 49 Ñucaca Diosta adorana 
huasipica* punllantami yachachishpa cancunallahuantaj car- 
cani. Chaipi cajpipish, ñucataca mana japircanguichijchu. 
Dios Quillcachishcapi* nishcacuna pajtachunmi ñucataca cashna 
japij shamushcanguichij— nirca. 

50 Chaipica yachacujcunaca tucuicunami Jesusllata saquishpa 
miticushpa rircallacuna. 


Shuj moso miticushcamanta 


51 Jesusta pushacujpica shuj mosopish linsohuan pillurishca 
caticujpi, paitapish japircacunami. 52 Paita japijpica pillurishca 
linsota shitashpami lluchulla miticushpa rirca. 


Mandajcunapuralla tandanacushcaman 
Jesusta pushashcamanta 
(Mt. 26.57-68; Lc. 22.54-55, 63-71; Jn. 18.12-14, 19-24) 


53 Jesusta japishpaca Israel curacunata jatun mandaj cura- 
pajmanmi* pusharcacuna. Chaipimi Israel curacunata mandaj 
tucui curacunapish* cunaj yuyajcunapish* mandashcacunata 
yachachijcunapish* tandanacurcacuna. 54 Jesusta pushajpi 
Pedroca huasha huashalla catishpa rishpami, Israel curacunata 
jatun mandajpaj huasi canllacama rishpa huasita cuidajcuna- 
huan ninapi cunushpa tiyarirca. 

55 Chai huasipica Israel curacunata mandaj curacunapish, 
mandajcunapuralla tandanacushcacunapishmi* Jesustaca hua- 
ñuchingapaj imatapish juchachishun nishpa yuyarinacurca- 
cuna. Chashna yuyarinacushpapish, imata mana juchachi 
tucurcacunachu. 56 Achcacunami Jesustaca llullashpa huillar- 
cacuna. Chashna huillashpapish shujta shujtami nircacuna. 
57 Cutin maijancuna shayarishpaca, Jesustaca yangami cashna 
nishpa llullarcacuna: 

58 —““Diosta adoranapaj runacuna rurashca cai huasitaca* 
urmachishpa, mana runacuna rurashca shujtaj huasita quimsa 
punllallapi shayachishami” nijtami uyarcanchij— nircacuna. 

59 Chashna nishpapish manataj shuj shimillaca carcacunachu. 

60 Chaimantami Israel curacunata jatun mandajca tucuicu- 
napaj ñaupajpi shayarishpa Jesustaca: 

—Canta cashna juchachijpipish ¿manachu imata rimangui?— 
nishpa tapurca. 

6l Chashna tapujpipish Jesusca imata mana rimashpa upalla 
cajpimi, Israel curacunata jatun mandajca Jesustaca : 

—¿Canca sumaj Diospaj Churi, Quishpichij Cristochu 
cangui?— nishpa cutin tapurca. 

62 Chashna tapujpi Jesusca: 

—Ari, ñucaca chaimi cani. Runa Aichayuj tucushca* ñuca- 
taca tucuita rurai tucuj Diospaj alli ladopi tiyacujtapish, p'uyupi 
shamujtapish ricunguichij— nirca. 

63 Shina nijta uyashpa Israel curacunata jatun mandajca 
achcata p'iñarishpa pai churashcata lliquishpaca cashnami 
nirca: 

—?Paita juchachingapajca shujtajcunataca ña mana ashta- 
huan tapunachu canchij. 64 Dios tucushpa mana manchashpa 
rimajtaca cancunallataj uyashcanguichijmi. Cancunaca ¿ima- 
tataj yuyanguichij?— nijpi tucuicuna: 

—Paica Dios tucushpa rimashcamantaca huañunami— nir- 
cacuna. 

65 Chashna nishpa maijancunaca Jesusta ñahuipi ch'ucashpa, 
ñahuita linsohuan huatashpa huajtashpaca: 

—Huillaiari maijantaj cantaca huajtanchij— nircacuna. 

Huasita cuidajcunapish shinallatajmi Jesustaca ñahuipi 
huajtarcacuna. 


Pedroca Jesusta mana rijsinichu nishcamanta 
(Mt. 26.69-75; Lc. 22.56-62; Jn. 18.15-18, 25-29) 

66 Pedroca ucu huasi canllapi tiyacujpimi, Israel curacunata 
jatun mandaj curapaj* sirvij huarmicunamanta shuj shamurca. 
6&7 Chai huarmimi ninapi Pedro cunucujta ricushpaca paita 
ricurashpa: 

—Canpishmari Nazaret pueblomanta Jesushuan puricur- 
cangui— nirca. 

68 Shina nijpi Pedroca: 

— Paitaca mana rijsinichu. Imatapishchari nicungui, mana 
yachanichu— nirca. 

Chashna nishpa huasi canllaman yaicuna punguman 
llujshijpica, ñapish galloca cantarcallami. 69 Chai huarmilla- 
tajmi cutin Pedrota ricushpa chaipi cajcunaman: 

—Cai runapish paicunapuramari— nirca. 

70 Shina nijpi Pedroca cutinllataj: 

—Mana rijsinichu— nirca. 

Chashna nishca ashalla q'uipaca chaipi cajcunaca cutin 
Pedrotaca: 

—Canpish paicunapuramantamari cangui. Canpish Galilea 
llajtamantami cangui. Paicuna shinallatajmari rimacungui— 
nircacuna. 

71 Paicuna chashna nijpi Pedroca: 

—Ñuca llullajpica Dios ñucata imatapish rurachun, mana 
llullanichu. Jatun Diospish ricucunmi. Pitapishchari chashna 
nicunguichij. Chai runataca mana rijsinichu— nirca. 

72 Pedro chashna nicujpi ñapish galloca cutin cantarcallami. 
Chaipimi Pedroca: ““Gallo manaraj ishqui cutin cantajpi, 
canca quimsa cutin ñucataca mana rijsinichu ningui” nishpa 
Jesús nishcataca yuyarirca. Chaita yuyarishpaca huacai 
callarircami. 


Mandaj Pilatopajman Jesusta pushashcamanta 
(Mt. 27.1-2, 11-14; Lc. 23.1-5; Jn. 18.28-38) 

| 5 I Tutamanta ñalla pacaricujpimi, Israel curacunata 

mandaj curacunaca* cunaj yuyajcunahuan*, mandashca- 
cunata yachachijcunahuan*, mandajcunapuralla tandanacushca- 
cunahuanpish* ña parlanacushpaca, Jesustaca huatashpa 
mandaj Pilatopajman pusharcacuna. 2 Chashna pushajpica 
Pilatoca Jesustaca: 

—Canca ¿Israelcunata* jatun Mandajchu cangui?— nishpa 
tapujpi Jesusca: 

—Ari, can nishca shinallatajmi cani— nirca. 

3 Chashna nijpimi Israel curacunata mandaj curacunaca 
caita chaita nishpa Jesustaca achcata jJuchachircacuna. 
4 Chashna juchachicujpimi Pilatoca cutin Jesustaca : 

—Riqui, canta achcata juchachicujpipish ¿manachu imata 
ningui, imamí?— nirca. 

5 Chashna nijpipish Jesusca imata mana nircachu. Chai- 

mantami Pilatoca achcata mancharishpa imata mana ni tucurca. 


Jesustaca huañunami cangui nishcamanta 
(Mt. 27.15-31; Lc. 23.13-25; Jn. 18.38—19.16) 


6 Mandaj Pilatoca pascua* fiesta punllapica paicuna maijanta 
cachari nishca shuj prezotami cacharij carca. 7 Chai punlla- 
cunaca Barrabás shuti runami macanacungapaj jatarichishpa 
huañuchishcamanta paihuan jatarijcunandij prezo carca. 8 Pre- 
zota cacharij cajpimi achcacuna shamushpa Pilatotaca : 

—Can ruraj cashca shinallataj cunanpish shuj prezota 
cacharipai ninchijmi— nishpa mañai callarircacuna. 

9 Chashna nijpi Pilatoca : 

—¿Israelcunata* jatun Mandajtachu cacharichun ningui- 
chij?— nirca. 

10 Jesustaca imatapish allita ruraj cajpi p'iñashpa Israel 
curacunata mandaj curacunaca* japichishcataca Pilatoca ya- 
charcami. 11 Ashtahuanpish Israel curacunata mandaj cura- 
cunaca chaipi caj chai tucuicunataca : 

—Jesuspaj randica Barrabasta cachari nichij— nishpami 
caparichun yachachircacuna. 

12 Pilatoca cutinmi chaipi cajcunataca : 

—Israelcunata jatun Mandaj nishpa cancuna nishcataca, 
¿imatataj rurachun ninguichij?— nishpa tapurca. 

13 Chashna tapujpica : 

—Paitaca chacatachun ninchijmi— nishpa tucuicuna capa- 
rircacuna. 

14 Chashna caparijpi Pilatoca : 

—Cai runaca ¿ima mana allitataj rurashcari?— nirca. 

Chashna nijpipish : 

—-iPaitaca chacatailla!-— nishpa ashtahuan caparircacuna. 

15 Chashna caparicujpimi, Pilatoca tucuicunahuan alli casha 
nishpa Barrabasta cacharirca. Jesustaca macachishca q'uipami 
chacatachun soldadocunaman cushpa cacharca. 

16 Chashna cachajpi soldadocunaca mandaj Pilatopaj sumaj 
jatun huasi canllaman Jesusta pushashpaca, chaipi caj tucui 
soldadocunatami tandachircacuna. 17 Chaipimi soldadocunaca 
Jesusman morado linsota p'achallichishpa, umapica cashayuj 


SAN MARCOS 15 168 


caspita ahuashpa churachircacuna. 18 Chashna chura- 
chishpaca: 

—Riqui, Israelcunata jatun Mandaj, canca allimari cangui— 
ni callarircacuna. 

19 Chashna nishpaca caspihuan umapi garrotishpa, ch'u- 
cashpa, paipaj ñaupajpi cungurishpami adoraj tucurcacuna. 
20 Jesusta chashna pugllashca q'uipaca morado linsota lluj- 
shichishpa, paipaj quiquin churanallatatajmi churachircacuna. 
Chashna chai tucuita rurashpami, Jesustaca chacatanaman 
pusharcacuna. 


Jesusta chacatashcamanta 
(Mt. 27.32-44; Lc. 23.26-43; Jn. 19.17-27) 


21 Jesusta chacatanaman pushacushpaca, chagramanta tigra- 
cujpi Cirene llajtamanta caj Simón shuti runahuan tupashpaca : 

— Cai chacatana cruzta apari— nishpa apachircacuna. Chai 
Simonca Alejandropaj Rufopaj yayami carca. 

22 Jesustaca Gólgota shuti urcumanmi pushashpa rircacuna. 
Gólgota shutica Uma Tullu nisha ninmi. 23 Chai urcupimi 
Jesusmanca mirrahuan* chagrushca vinota ubyachisha nir- 
cacuna. Ubyachisha nijpipish Jesusca mana ubyarcachu. 
24 Chashna rurashca q'uipami Jesustaca chacatarcacuna. Ña 
chacatashpaca Jesuspaj churanataca maijanllami imata japin- 
chij nishpami, soldadocunaca paicunapura suerteta rurashpa 
chaupinacurcacuna. 

25 Jesustaca chaupi tutamantatami chacatarcacuna. 26 Jesus- 
ta imamanta huañuchishcata quillcashcatapish churarcacunami. 
Chai quillcashcapica: “Caica Israelcunata* jatun Mandajmi” 
nishpa quillcashcami carca. 27 Jesushuanca ishqui shuhua- 
cunatapishmi chacatarcacuna, shujtaca alli ladoman, caishujtaca 
lluqui ladoman. 28 Chashna paicunahuan chacatajpimi: “Mi- 
llaita rurajcunata shinallatajmi rurashca canga” nishpa Dios 
Quillcachishcapi* nishcaca pajtarca. 

29 Jesusta chacatashca chaita rijcunaca umata cuyuchishpa 
cashna rimashpa c'amircacuna : 

—Jajai, canca Diosta adorana huasita* urmachishpa, quimsa 
punllallapi cutin shayachisha nircanguica. 30 Chacatashca- 

manta uriyashpa huañuimanta canllataj quishpiriari— nirca- 
cunami. 

31 Israel curacunata mandaj curacunapish* mandashca- 
cunata yachachijcunapish* Jesustaca shinallatajmi asinacushpa 
paicunapura cashna ninacurca: 

—Paica shujtajcunataca quishpichircamari, paillatajca mana- 
mari quishpiri tucunchu. 32 Israelcunata jatun Mandaj Quishpi- 
chij Cristo cashpaca, chacatashcamanta cunanllataj uricujta 
ricushpatajca ñucanchijca crinchijmanmi— nircacuna. 

Jesushuan chacatashca runacunapish paitaca c'amishpa 
rimarcacunami. 


Jesús huañushcamanta 
(Mt. 27.45-56; Lc. 23.44-49; Jn. 19.28-30) 


33 Ña chaupi punlla tucujpica chaupi chishicamami tucui cai 
pachaca amsa amsa tucurca. 34 Chashna amsa tucushca chaupi 
chishitami Jesusca: 

—Eloi, Eloi, ¿lama sabactani?— nishpa sinchita caparirca. 
Chashna caparishcaca: “Ñuca Dios, ñuca Dios, ¿ima nishpataj 
ñucallata saquihuanguiari?” nisha ninmi. 

35 Chaipi cajcunamanta maijancunaca chashna caparijta 
uyashpaca: 

—Uyashunchij, ñaupa huillaj* Eliastamari cayacun— nina- 
curcacunami. 

36 Jesus chashna caparicujpi chaipi cajcunapuramanta shujca 
callpashpa esponjata jayaj vinopi satishpaca, caspi puntapi 
churashpami Jesuspaj shimiman  pajtachirca. Chashna 
rurashpaca : 

—Ricushunchij. ¿Eliasca chacatashcamanta paita uricu- 
chinaman shamunchu, imamí?— nirca. 

37 Chashna nicujpipish, Jesusca sinchita caparishpa 
huañurcallami. 38 Jesús huañujpica, Diosta adorana huasi* 
ucupi jarcachishca jatun linsoca jahuamanta urimanmi chaupita 
lliquirirca. 39 Patsaj soldadocunata mandaj Roma* llajta 
soldadoca Jesústa chacatashca ñaupajpi shayacushpami, Jesús 
ima shina caparishpa huañujta ricushpaca: 

—Cai runaca Diospaj Churitajmari cashca— nirca. 

40 Jesusta chacatashca carullamantaca tauca huarmicuna- 
pishmi ricushpa shayacurcacuna. Chai huarmicunapurapica 
Salomé shutipish, Magdala pueblomanta Mariapish, q'uipa 
Jacobopaj, Josepaj mama Mariapishmi chaipi carca. 41 Chai 
huarmicunaca Galilea llajtapi Jesús puricujpi, ayudashpa 
paihuan shamujcunami carca. Shinallataj Jerusalenman pai- 
huan shamuj tauca shujtaj huarmicunapishmi chaipica carca. 


Jesusta pbambashcamanta 
(Mt. 27.57-61; Lc. 23.50-56; Jn. 19.38-42) 

4 Samana punllapaj* allichina punllaca ñami chishiyarca. 
43 Chai chishimi Arimatea pueblomanta caj Jesé shuti alli 
nishca runaca shamurca. Paica mandajcunapuralla tandana- 
cushcacunamanta* shujmi carca. Paipish Dios mandana 
punlla chayamujtami shuyacurca. Paimi mana manchashpa 
Pilatopajman rishpaca, Jesús huañushcata pambangapaj mañar- 
ca. 44 Jesusca ñami huañushca nijta Pilato uyashpaca, mancha- 
rishpami huañurcatajchu imashi nishpa yuyacurca. Chashna 
yuyacushpa patsaj soldadocunata mandajta cayashpaca: 

—¿Ñachu huañun?— nishpa tapurca. 

45 Chashna tapujpi patsaj soldadocunata mandajca: 

—Ari, ñami huañun— nijpi Pilatoca : 

—-Shinashpaca, rilla pambagri— nishpami Josetaca cacharca. 

46 Chaimanta rishpaca Joseca shuj jatun linsota randishpami, 
Jesús huañushcataca chacatashcamanta uricuchishpa pillu- 
chirca. Chashna pilluchishpaca Jesustaca sinchi q'uillinpi 
quinriman jutcushcapi churashpami, jatun rumita singuchishpa 
chai jutcu pungutaca huichcarca. 47 Jesusta maipi pambajtaca 
Magdala pueblomanta Mariapish, Josepaj mama Mariapishmi 
ricucurcacuna. 


Jesús causarishcamanta 
(Mt. 28.1-10; Lc. 24.1-12; Jn. 20.1-10) 
l 6 l! Samana punlla* ña chishiyajpi Magdala pueblo- 
manta Mariapish, Salomepish, Jacobopaj mama Maria- 
pish Jesuspaj aichapi churagringapaj nishpa mishquiman 
ashnacujcunata randircacuna. 2 Chai huarmicunaca utcami 

domingo tutamantaca inti ña llujshishcapi Jesusta pambashca 
jutcuman chayacurcacuna. 3 Chaiman chayacushpaca: 

—Jutcu pungupi churashca rumitaca ¿pitaj anchuchingari?— 
ninacurcacunami. 

4 Paicuna chayashpa ricushpaca, chai jatun rumitaca ña 
anchuchishca cashcatami ricurcacuna. 5 Chai jutcuman yai- 
cushpaca alli ladopica yurajlla jatun churanata churashca 
moso tiyacujtami ricurcacuna. Paita ricushpaca achcatami 
mancharircacuna. 6 Chashna mancharicujpi chai mosoca 
nirca: 

—Ama mancharichijchu. Nazaret pueblomanta caj Jesusta 
chacatashcatami cancunaca mashcacunguichij. Paitaca Taita 
Diosmi causachirca, ña mana caipichu. Paita maipi churashca 
cashcata ricuichijlla. 7 Cunanca richijlla, caishuj yachacujcu- 
namanpish Pedromanpish: “Paica pai nishca shinallatajmi 
Galilea llajtaman cancunapaj ñaupa rin, chaipimi ricunguichij’” 
nishpa huillagrichij— nirca. 

8 Shina nijpi chai huarmicunaca manchaihuan chujchush- 
pami, jutcumantaca llujshishpa rircacuna. Chashna man- 
chaihuan cashpami, piman imata mana nishpa rircallacuna. 


Magdala pueblomanta Mariaman Jesús ricurishcamanta 
(Jn. 20.11-18) 


9 Jesús causarishpaca, domingo tutamantataca Magdala 
pueblomanta Mariamanrajmi ricurirca. Chai Mariamantami 
Jesusca canchis supaicunata llujshichishca carca. 10 Paimi 
Jesushuan purijcunamanca Jesús ricurishcata huillagrirca. 
Paicunaca achca llaquillami huacacurcacuna. 

H —Jesusca causacunmi, ñucami ricurcani— nijta uyashpa- 
pish, paicunaca mana crircacunachu. 


Ishqui yachacujcunaman Jesús ricurishcamanta 
(Lc. 24.13-35) 

12 Chai q'uipami Jesusca paipaj yachacujcunamanta ishqui 
yachacujcuna shujtaj puebloman ricujpica, shujtaj shina 
ricurirca. 13 Chashna ricurijpica, caishujcunaman huillanga- 
pajmi tigramurcacuna. Paicuna huillajpipish, mana crirca- 
cunachu. 

Huillagringuichij nishba Jesús nishcamanta 
(Mt. 28.16-20; Lc. 24.36-49; Jn. 20.19-23) 


14 Chaicunaman ricurishpaca, Jesusca paipaj chunga shuj 
yachacujcunamantaj paicuna micucujpi ricurishpaca : 

—Ñuca causarishcata ricujcuna huillajpica, rumi shina 
shungu cashpami cancunaca mana crircanguichij— nishpami 
rimarca. 

15 Cashnapishmi paicunataca nirca: 

—Cancunaca tucui cai pachata rishpa alli huillanata tucui- 
cunaman huillagrichij. 16 Maijanpish cai alli huillashcata 
crishpa bautizashca* cajca quishpichishca cangami. Ashta- 
huanpish cai alli huillashcata mana crijtaca Diosca jatun 
llaquimanmi cachanga. 17 Crijcunaca pi mana rurai tucushca 
cashna ruranatami ruranga: Ñuca shutipimi* supaicunataca 
llujshichingacuna, shujtaj rimaicunatapish rimangacunami. 
18 Culebracunata maquihuan japishpapish, ima huañuchipajta 
ubyashpapish mana ima tucungacunachu. Shinallataj 
ungushcacunapaj jahuapi maquita churajpica, ungushcacunaca 
alliyangallami— nirca. 


Jahua pachaman Jesús rishcamanta 
(Le. 24.50-53) 

19 Yachacujcunaman chashna huillashca q'uipami Apunchij 
Jesusca jahua pachaman apajpi, Taita Diospaj alli ladopi 
tiyarirca. 20 Yachacujcuna chaimanta rishpaca, tucui maipipish 
huillarcacunami. Chashna huillacujpica, Apunchij Jesusmi 
imapipish paicunata ayudarca. Pi mana rurai tucushcacunata 
rurachishpami, paicuna huillashcaca paipajllataj cashcata Jesus- 
ca ricuchirca. Chashna cachun. 


APUNCHIJ JESUCRISTOMANTA ALLI 
HUILLANATA 


SAN LUCAS HUILLAN 


Lucasmi cai quillcataca Teofiloman cachan 


| | Cai ñucanchij llajtapi imalla tucushcacunataca achca- 
cunami alli callarishpa parlashpa quillcashun nishcacuna. 
2 Callarimanta quiquin ñahuihuan ricushpa alli huillaita hui- 
llashpa Apunchij Jesushuan purijcunami ñucanchijmanca 
alli parlarca. 3 Chaimantami ñucapish callarishpa tucui imalla 
tucushcataca alli tapushpa c'uyashca can Teofiloman quillca- 
cuni. 4 Canta yachachishcacunaca allillataj cashcata ashtahuan 
alli yachachun nishpami quillcashpa cachani. 


Bautizaj Juan huacharina cashcata 
angel huillashcamanta 


5 Judea llajtata jatun mandaj Herodes mandacui punlla- 
cunapimi Zacarías shuti Israel curapish causarca. Chai curaca 
ñaupa Abías shuti curacuna partemi carca. Zacariaspaj huarmi- 
ca Elizabet shutimi carca. Paipish ñaupa Aarón curapaj huahua 
huahuami carca. 6 Paicunaca ishquindijtajmi Diospaj ñaupajpi 
alli causajcuna carca. Pipish mana imata juchachipaj jatun 
Dios mandashcacunatapish Israelcuna yachachishcatapish tu- 
cuita alli pajtachijcunami carca. 7 Elizabet mana huachaj 
cashcamanta huahua illajllami carcacuna. Ña yuyajcunapishmi 
carca. 

8 Chai punllacunapimi Diosta adorana huasipi Diospajta 
ruranaca Zacarías parte curacunapaj pajtarca. 9 Diosta adorana 
huasipi* Israel curacuna* rurana cashca shina pajtajpica mai- 
janpajmi urman nishpa suerteta rurarcacuna. Chashna 
rurajpica Diosta adorana huasi ucuman yaicushpa inciensota 
rupachinaca Zacariaspajmi urmarca. 10 Ña inciensota ru- 
pachicujpica, canllapi caj chai tucuicunaca Diostami mañacurca- 
cuna. lÍ Chashna rupa-EFicujpi inciensota rupachicun altar 
alli ladomanca Dios cachashca angelmi Zacariasmanca ñapish 
shayacuj ricurirca. 12 Chai angelta ricushpaca Zacariasca 

achcata mancharishpa musparircami. 13 Chashna mancharijpi 
angelca nirca: 

—Zacarías, ama mancharichu. Can mañashcataca Diosca 
uyashcami. Cambaj huarmi Elizabetca c'ari huahuatami 
huachanga. Chai huahuataca Juan shutita shutichingui. 
l4 Pai huacharijpica canca achcatamari cushicungui, shinallataj 
shujtajcunapish achcacunami cushicunga. 15 Diosca paitaca 
jatun ningami. Paica vinota, ima t'imbushca machaipajta 
mana ubyangachu. Paica mamapaj huijsamantapachami Dios- 
paj Samai Espíritu japishca canga. 16 Paica achca Israelcu- 
natami* paicunata mandaj jatun Diospajman tigrachinga. 
17 Juanca Quishpichijta ñaupashpami ringa. Ñaupa huillaj* 
Elías shinallataj imatapish rurai tucujpish Diospaj Samai 
Espiritu japishcapishmi canga. Chashna cashpami p'iña 
yayacunatapish huahuacunahuan alli shunguta ruranga. Mana 
uyasha nijcunatapish allicuna shinallataj causachun yuyaita 
cungami. Chashna rurajpimi Quishpichij shamujpica alli 
chasquinalla tucungacuna— nirca. 

18 Angel cashna nijpi Zacariasca : 

—Ñucapish ñuca huarmipish yuyajmari canchij. ¿Ima 
shinataj can huillashca pajtanataca yachashari?— nirca. 

19 Chashna nijpi angelca : 

—Nucaca Diospajta rurangapaj paipaj ñaupajpi shayacuj 
Gabriel shutimi cani. Paimari canman cai alli huillaita huilla- 
chun cacharca. 20 Ñuca huillashcata mana crishcamanta 
cunanca cambaj huahua huacharingacama canca upami tu- 
cungui. Ñuca rimashca pajtangacama, imata mana rimai 
tucunguichu— nirca. 

21 Chashna rimanacungacamaca canllapi cajcunaca: 

—Diosta adorana huasi ucupica, ¿ima nishpataj Zacariasca 
uniyanchu imami?— nishpa mancharinacushpa shuyacurca- 
cuna. 22 Zacarías ña llujshimushpaca, imata mana rimai 
tucushpa ima tucushcataca maquillahuan ricuchishpa huillashpa 
upami saquirirca. Chashna mana imata rimai tucujpi: 

—Diosta adorana huasi ucupimari, ¿imatatajshi ricushca 
yuyachin?— nircacuna. 

23 Diosta adorana huasipi ima rurana cashca punllacuna 
ña tucurijpi, Zacariasca paipaj huasimaun rirca. 24 Chai q'uipami 

paipaj huarmi Elizabetca chichushpa pichca quillata mana 
maiman llujshirishpa huasillapi carca. 25 Chaipi cashpaca: 
“Mana huachaj nishpa pipish ama rimachun Diosmari ñucataca 
chashna rurashca” nishpa yuyacurca. 


Jesús huacharina cashcata angel huillashcamanta 


26 Elizabetca ña sujta q'uillata chichu cajpi Diosca angel 
Gabrielta Galilea llajtapi caj Nazaret puebloman cacharca. 
27 Chaipica c'arihuan manaraj chayarinacushca Mariamanmi 
huillanaman rirca. Mariaca ñaupa jatun mandaj Davidpaj 
huahua huahua Josehuanmi cazaranapaj ari ninacushca carca. 
2 María maipi cashcaman angel yaicushpaca : 

— ¿Allillachu cangui? Dios canhuan cashcamanta canca 
tucui huarmicunata yalli alli nishcami cangui. Dios cushca 
allicunata chasquijmari cangui— nirca. 

22 Chashna nijpi Mariaca angelta ricushpa achcata mancha- 
rishpaca : 

— ¿Ima nishpataj shina ninchu, imamí?— nishpa yuyacurca. 
30 Chashna yuyacujpi angelca nirca: 

—María, ama mancharichu. Diosmari cantaca jatunta 
c'uyashpa allicunata cungapaj agllashca. 31 Cunanca chichu 
tucushpa shuj c'ari huahuatami huachangui. Chai huahuataca 
JESUS shutita shutichingui. 32 Paica jatun nishcami canga. 
Paica jatun Diospaj Churi nishcapishmi canga. Jatun Diosca 
paitaca ñaupa mandaj yaya Davidta shinallataj jatun mandaj- 
tami ruranga. 33 Paica ñaupa yaya Jacobopaj huahua huahua 
Israelcunatami* huiñaita mandanga. Paica mandacungallami-— 
nirca. 

34 Shina nijpi Mariaca angeltaca: 

—¿Ima shinataj chashna tucungari? Mana cusayuj canica— 
nirca. 

3 Chashna nijpi angelica nirca: 

—Diospaj Samai Espiritumi cambajman shamushpa, tucuita 
rurai tucuj jatun Diosmi cantaca p'uyu shina llandunga. Chai- 
manta can huachashca huahuaca ima jucha illajmi canga. 
Diospaj Churi nishcapishmi canga. 36 Cambaj quiquin familia 
Elizabetpish mana huachaj nishca cashpapish yuyaj cashpapish, 

ñamari sujta quillata c'ari huahuata chichu. 37 Diosca imata- 
pish rurai tucunllami— nirca. 

38 Chashna nijpi Mariaca: 
_ —Shinashpaca, can nishca shina ñucataca rurachunlla. 
Nucaca Diospajta rurajmi cani— nijpica angelca paipaj ñaupaj- 
mantaca rircallami. 


Elizabetta Maria ricugrishcamanta 


39 Chai punllacunapimi Mariaca Judea llajta urcupi tiyaj 
puebloman utcashpa rirca. 40 Chaiman chayashpaca Zaca- 
riaspaj huasiman yaicushpami Elizabettaca: —¿Allillachu 
cangui?— nirca. 41 María chashna nijpica Elizabetpaj huijsa- 
pica huahua jaitarircami. Chaipimi Diospaj Samai Espirituca 
Elizabettaca japirca. 42 Chaimantami sinchita nirca: 

—Canca tucui huarmicunata yalli alli nishcami cangui. 
Cambaj huijsapi caj huahuatapish alli nishcamari. 43 Ñuca- 
taca ima cajpitaj ñuca Quishpichijpaj mamaca ricuj shamur- 
canguiari. 44 Can ¿allillachu cangui? nijpica ñapish ñuca 
huahuaca cushicushpa huijsapi jaitarinllamari. 45 Dios ima 
nishca pajtanata crishcamanta canca cushijllami cangui— 
nirca. 

46 Chashna nijpi Mariaca nirca: 


Ñuca shungupica jatun Diostaca allimari cangui nicunilla- 
mi. 47 Ñucaca tucui yuyaihuanmi ñuca Quishpichij 
Diosmantaca cushicuni. 48 Diospajta ruraj imapish mana 
cajtami ñucataca Diosca agllashca. Cunanmantapacha 
ñucataca tucuicuna allimari cangui nicungallacunami. 
4 Tucuita rurai tucuj jatun Diosmari ñucapajca pi mana 
ruraipajta rurashca. Paica ima jucha illajllami. 50 Paica 
chashnallatajmi huahua huahuacunatapish, tucui paita 
manchajcunataca llaquishpa yuyaricungalla. 51 Paica 
pi mana ruraipajtamari rurashca. Shungupi jatun tucushca 
yuyaicunatapish chingachishcami. 52 Jatuncunata pai- 
cuna mandacushcamanta anchuchishpa manapish jatun 
cajcunatami jatun mandajta rurashca. 53 Imata mana 
charij yaricaihuan cajcunamanca allicunatami achcata 

cushca. Charijcunataca chushaj maquitami tigrachishpa 
cachashca. 54 Llaquinata mana cungashpami paipajta 
ruraj Israelcunamanca* allicunata cushca. 55 Chai alli- 
cunataca ñucanchij ñaupa yaya Abrahamman paipaj 
huahua huahuacunamanpish huiñaipaj rurasha nishca shi- 
nallatajmi rurashca— nirca. 


56 Mariaca Elizabetpajpica quimsa quilla shinatami tiyashpa 
cutin paipaj huasiman tigrarca. 


Bautizaj Juan huacharishcamanta 


57 Elizabetca huachana punlla ña pajtajpica c'ari huahuatami 
huacharca. 58 Pai huachashcata yachashpaca paipaj c'uchupi 
causajcunapish paipaj familiacunapish ricunaman rishpa Dios- 
ca paita llaquishpa allita rurashcata ricushpa Elizabethuan 
achcata cushicurcacunami. 59 Na pusaj punllapica Israelcuna* 
circuncisionta* ruraj cashca shinallataj ruranaman rijpimi, 
cai huahuataca yayapaj shuti Zacariasta shutichishun nirca- 
cuna. 60 Shina nijpi mamaca: 

—Juan shutimi canga— nirca. 

6l Chashna nijpi: 

— ¿Ima nishpataj chai shutita ninguiari? Cancunapurapica 
mana Juan shutica tiyanca— nircacuna. 

62 Chashna nishpa cutin yayata maquihuan ricuchishpalla : 
“Ima shutitami nin” nishpa tapurcacuna. 63 Shina tapujpi 
yaya Zacariasca quillcanata mañashpa: “Juan shutimi canga” 
nishpa Juan shutita churajpi tucuicuna achcata mancharirca- 
cuna. 64 Chashna quillcashpaca Zacariasca huatarishca c'allu 
cacharirishpa ñapish rimai callarishpa Taita Diosta allimari 
cangui nirirca. 65 Chashna tucujpi tucui c'uchulla causajcuna- 
pish achcatami mancharircacuna. Chashna tucushcataca Judea 
urcucunapi causajcunapish tucuicunami huasha huasha yachaj 
chayarcacuna. 66 Tucui chaita yachajcunami: 

—Chai huahuaca jatunyashpaca, ¿ima shinashi canga?— 
nishpa caishuj chaishujta tapunacurcacuna. 

Taita Diosmari chai huahuahuanca carca. 

Chai huahua ima shina canata 
Zacarías huillashcamanta 
67 Juanpaj yaya Zacariasca Diospaj Samai Espiritulla 
yuyachicujpimi Dios ima nishcata huillashpa nirca : 


68 Ñucanchij Israelcunata* mandaj Dios, canca allimari 
cangui. Canmi cambaj llajta runacunataca quishpichina- 
man shamushcangui. 6 Cambajta ruraj Davidpaj huahua 
huahuamanta tucuita rurai tucuj Quishpichijta ñucan- 
chijmanca cushcangui. 70 Can agllashca ñaupa huillaj- 
cunatami*  caitaca ñaupamanta huillachishcangui : 
71 “Tucui p'iñajcunamanta millajcunapaj maquimanta 
cancunataca quishpichishami. 72 Ñaupa yayacunata lla- 
quishpa ñuca rurasha nishcataca mana cungarishpa 
pajtachishami” nishpami huillachishcangui. 73 Can ñu- 
canchij ñaupa yaya Abrahamman cushami nishcata 
pajtachinaca cashnami: 74 ‘Canca ñucanchijta p'iñaj- 
cunamanta quishpichishami. Quishpichijpica imata mana 
manchashpami cambajta rurashun. 75 Ñucanchij tucui 
causaipi cambaj munaillata rurashpa, ima jucha illajlla 
causachun” nishcanguimi. 76 Can huahuitoca, jatun Dios 
ima nishcata huillaj nishcamari cangui. Canmari Quishpi- 
chij purina ñanta allichij shina ñaupashpa ringui. 77 Can 
rishpaca paipaj llajta gentcuna quishpirichun juchacuna- 
manta ima shina quishpirina yuyaitapish cunguimi. 
78 Can ñucanchij Taita Diosmi c'uyashpa llaquishpa tuta- 
manta achijyamucuj shina quishpirinata jahua pachamanta 
ñucanchijmanca cushcangui. 79 Huañuna manchaihuan 
amsapi causajcunata achijyachichunpish sumajta ñucanchij 
causachunpish cushcangui— nirca. 
80 Chai huahuaca ña huiñashpa Taita Diosmanta yachaj 
tucushpa Israelcunaman huillanapaj ricurina punllacamaca 
shitashca pambapimi causacurca. 


Apunchij Jesús huacharishcamanta 
(Mt. 1.18-25) 
1 Chai punllacunallapitajmi Roma* llajtata mandaj Augus- 
toca tucui pai mandacun llajtapi causajcunata paicunapaj 

shuticunata churachichun nirca. 2 Shuticunata churachinaca 
Cirenio shuti runa Siria llajtata mandacujpimi callarirca. 
3 Tucuicunami paicunapaj ñaupa yayacuna causashca llajtaman 
paicunapaj shuticunata churachinaman rina carcacuna. 4 Chai- 
mantami Josepish Galilea llajtapi caj Nazaret pueblomanta 
Judea llajtapi caj Belén shuti puebloman rirca. Chai pueblo- 
pimi ñaupa yaya Davidpish huacharishca carca. Joseca 
Davidpaj huahua huahua cashcamantami chai Belén pueblo- 
manca rirca. 5 Chai pueblomanca paipaj huarmi cana Maria- 
huan paicunapaj shutita churachingapajmi rircacuna. Mariaca 
chichumi carca. 6 Paicuna ña Belenpi cajpimi, María huacha- 
naca pajtarca. 7 Samarina huasipi junda cashcamantami 
paipaj punta c'ari huahuataca huagracuna shayana ucullapi 
huacharca. Chai huahuataca maitushpa ujsha jahuapimi 
sirichirca. 


Angelcuna michijcunaman huillashcamanta 

8 Chai Belén pueblo c'uchullapitajmi michijcuna paicunapaj 
oveja canllata tuta cuidashpa chaparacurcacuna. 9 Chashna 
chaparacujpi Taita Dios cachashca angelca Diospaj sumaj 
cashcahuan achij nishpa paicunatapish achijyachishpa ña- 
pish ricurirca. Chashna ricurijpica michijcunaca jatuntami 
mancharirca. 10 Chashna mancharicujpi angelca nirca: 

—Ama mancharichijchu. Ñucaca cancunamanca alli huillai- 
tamari huillaj shamuni. Cai huillashcata uyashpaca tucuicuna- 
mari cushicunga. 11 Cunanmari Davidpaj pueblopica cancunata 
Quishpichij huacharishca. Paica Apunchij CRISTO Quishpi- 
chijmari. 12 Cunan cancuna rishpaca huagracuna shayana 
ucupimi maitushca huahua siricujta ricunguichij. Chashnata 
ricushpami pai cashcata yachanguichij— nirca. 

13 Chashna nicujpi ñapish jahua pacha achca angelcuna 
chai huillacuj angelhuan ricurishpa Taita Diosta allimari cangui 
nishpa cashna nircacuna: 


14 —Jahua pachapi caj Taita Dios, canca sumajmari 
cangui. Cai pachapipish paipaj cushcata chasquijcunapish 
alli sumaj causaita charichun— nircacunami. 

15 Chashna nishpa angelcuna jahua pachaman rishca q'uipaca 
michijcunaca caishuj chaishuj: 

—Shinashpaca, imalla tucushcata Taita Dios huillashcata 
ricungapaj Belenman jacuchij— ninacurcacuna. 

16 Chashna ninacushcahuan utca rishpaca Josetapish Maria- 
tapish ujsha jahuapi siricuj huahuatapish huagracuna shayana 
ucupi ricurcacunami. 17 Chai huahuata ricushpaca angel 
chai huahuamanta imallata paicunaman nishcata huillarcacuna. 
18 Michijcuna huillajta uyashpaca tucuicunami achcata man- 
charircacuna. 19 Mariaca chai tucui uyashcata paipaj shungupi 
huaquichishpa yuyaricurcallami. 20 Chai michijcunaca pal- 
cunaman huillashca shinallataj tucushcata ricushpa uyashpaca 
Taita Diosta sumajmari cangui nishpa jatunyachishpa tigrarca- 
cunami. 


Diosta adorana huasiman huahua 
Jesusta abashcamanta 


21 Ña pusaj punlla tucujpica circuncisión nishcata ruraj 
cashca shinallatajmi rurarcacuna. María manaraj chichu 
cajpi angel huillashca shinallatajmi JESÚS shutita shutichir- 
cacuna. 

22 Taita Diospaj ñaupajpi alli ricuringapaj Moises mandashca 
shina rurana cashcata pajtachingapaj huachashpa jatarina 
punllacuna pajtajpimi huahua Jesusta Taita Diosman minganga- 
paj apashpa Jerusalenman rircacuna. 23 Dios mandashpa 
quillcachishcapi: “Tucui punta huacharishca c'ari huahuacu- 
naca Diospajlla ch'icanyachishcami canga” nishcata pajtachin- 
gapajmi chashna rurarcacuna. 24 Dios mandashcapica: 
“Ishqui urpita cashpa ishqui palomata cashpapish cungui” 
nishcata pajtachingapajmi rircacuna. 

25 Chai punllacunapica Simeón shuti runami Jerusalenpi 
causacurca. Paica Diosta yuyarij imatapish allita rurajmi 
carca. Israelcunata* Dios quishpichichun nishpa shuyacujmi 
carca. Simeonca Diospaj Samai Espíritu japishcami carca. 
26 Diospaj Samai Espiritumi: “Taita Dios cachashca Quishpi- 
chij Cristota ricungacama, canca mana huañunguichu” nishca 
carca. 27 Chai Simeonca Diospaj Samai Espíritu yuyaita 
cujpimi, Diosta adorana huasiman* rishca carca. Pai chaipi 


181 SAN LUCAS 2 


cajpimi mandashcapi nishca shina rurangapaj yaya mamaca 
Diosta adorana huasiman huahua Jesustaca apamurcacuna. 

28 Chashna apamujpi Simeonca huahuata marcashpa Diosta 
mañashpa cashna nirca : 


29 Taita Dios, can cusha nishcataca ñamari pajtachishcan- 
gui. Ñuca cambajta rurajtaca ña cunantajca cushicushpa 
huañuchun saquihuailla. 30 Can cushca Quishpichijtaca 
ñuca ñahuihuantajmi ña ricushcani. 31 Paitaca tucuicuna- 
pajmanmi cachashcangui. 32 Paica mana Israelcunata 
luz shina achijyachishpa alli yuyaita cungami. Cambaj 
llajta Israelcunatapish paimantami alli ningacuna— nirca. 


3 Simeón chashna nijpi Jesuspaj mamapish Josepish 
huahua Jesusmanta imallata nishcata uyashpa achcata mancha- 
rircacunami. 34 Simeonca paicunaman allicunata cuchun 
nishpa Taita Diosta mañashca q'uipami Jesuspaj mama Mariata 
nirca: 

—Riqui, cai huahuataca achca Israelcuna mana crishpaca 
huañuchun, paita crishpaca causachunmi Taita Diosca 
cachashca. Paica achcacuna p'iñana cashcata ricuchijmi 
canga. 35 Chashna p'iñashpa llaquita rurajpimi paicunapaj 
shungupi imata yuyacushcaca yacharinga. Canca chai tucuita 
ricushpaca tullu ñutcucamami mancharishpa achcata llaqui- 
ringui— nirca. 

36 Ana shuti yuyaj huarmipish chaipimi carca. Chai huar- 
mica Taita Dios ima nishcata huillajmi carca. Paica Aserpaj 
huahua huahuamanta Fanuelpaj ushushimi carca. Chai 
huarmica chairajmi cazarashca carca. Pai cazarashca can- 
chis huatallapimi cusaca huañushca carca. 37 Cunanca paica 
ñami pusaj chunga chuscu huatayuj viuda carca. Chai huar- 
mica Diosta adorana huasimanta mana anchushpa tutapish 
punllapish Diospajta rurashpa ayunashpa* Taita Diosta mañash- 
pa causajmi carca. 38 Simeón chashna nicujpi ñapish Ana 
shamushpa huahuata ricushpaca Taita Diosta diosolopaqui 
nirca. Shinallatajmi Quishpichijta Jerusalenpi tucui shuya- 
cujcunamanpish huahua Jesusmantaca huillarca. 

Nazaret puebloman tigrashcamanta 


3 Taita Dios mandashcata tucuita pajtachishpami Joseca 
Mariandij Galilea llajtapi caj paicuna causana Nazaret pue- 
bloman tigramurcacuna. 40 Taita Dios jatunta c'uyashcaman- 
tami huahua Jesusca huiñashpa ashtahuan sinchiyashpa 
yachaisapa tucurca. 


Diosta adorana huasiman huambra Jesús rishcamanta 


41 Jesuspaj yaya mamaca huatantami Jerusalenpi Israelcu- 
napaj* pascua* fiestamanca rij carcacuna. 42 Chashna huatanta 
rij cashpami chunga ishqui huatata Jesús charijpipish Jerusa- 
lenpi pascua* fiestaman rircacuna. 4 Ña chai fiesta tucurijpi 
Josepish mama Mariapish huasiman tigramucujpi huambra 
Jesusca paicuna mana yachajpimi Jerusalenllapitaj saquirishca 
carca. 44 “Cai ñucanchijhuan shamucujcunahuanchari sha- 
mucun” yuyashpami tucui punlla rircallacuna. Paicunapaj 
rijsishcacunata familiacunata tapushpa mashcarcacuna. 45 Ña 
mana japishpaca Jerusalenllamantajmi mashcanaman tigra- 
murcacuna. 

4 Ña quimsa punllata mashcacushpallami Diosta adorana 
huasi* ucupi mandashcacunata yachachijcunata* uyashpa 
paicunata tapushpa tiyacujta japircacuna. 47 Paita tucui 
uyajcunaca ima tapushcatapish alli huillajpi yachaisapa cash- 
cata ricushpa achcata mancharircacunami. 48 Paipaj yaya 
mamaca chaipi tiyacujta ricushpaca achcatami mancharirca- 
cuna. Chashna mancharishpa paipaj mama Mariaca: 

—HĦHuahua, ¿ima nishpataj ñucanchijtaca cashnaca ruran- 
guiari? Yayapish ñucapish mancharishpamari mashcamun- 
chij— nirca. 

4 Chashna nijpi Jesusca: 

_— ¿Ima nishpataj ñucataca chashna mashcarcanguichij? 
Nuca Yayapajta ruracuna cashcataca, ¿manachu yachan- 
guichij?— nirca. 

50 Jesus chashna nijpi yaya mamaca imata nisha nishcata 
mana yacharcacunachu. 

5t Na Jesusca yaya mamandij Nazaretman tigramushpaca 
paicunata alli cazushpami causarca. Paipaj mamaca tucui ima- 

lla tucushcata paipaj shungupi huaquichircallami. 52 Jesusca 
ashtahuan huiñashpa ashtahuan yachaj tucushpa catirca. 
Taita Diospish runacunapish jatunta c'uyashcami carca. 


Shitashca pambapi Bautizaj Juan huillashcamanta 
(Mt. 3.1-12; Mr. 1.1-8; Jn. 1.19-28) 


3 1 Ña chunga pichca huatata Roma* llajtata Tiberio shuti 
jatun mandaj mandacujpi, Poncio Pilatoca Judea llajtata 
mandacurca. Herodesca Galilea llajtata, paipaj huauqui 
Felipeca Iturias llajtata Tarconite llajtatapishmi mandacurca. 
Mandaj Lisaniasca Abilinia llajtatami mandacurca. 2 Anaspish 
Caifaspish Israel curacunata jatun mandaj curacunami* carca. 
Chai punllacunallatajmi Zacariaspaj churi Juantaca shitashca 
pambapi cajpi, Taita Diosca ñucamanta huillagri nirca. 
3 Chashna nijpimi Juanca Jordán yacu c'uchulla tucui llajtacu- 
napi huillashpa nirca: 

—Cancunaca juchayuj cashcamanta llaquirishpa Taita 
Diospajman tigrarichij, yacupi bautizarichij*. Chashna 
rurajpimi Taita Diosca cancunapaj juchacunataca perdonanga— 
nishpa huillashpa purirca. 4 Ñaupa huillaj* Isaías huillashpa 
quillcashca pajtachunmi chashna tucurca. Isaiasca cashnami 
nishca: 


Pitajshi caparishcamari shitashca pambapica uyarin cashna 
nishpa: “Quishpichij shamuna ñanta allichichij. Pai pu- 
rina chaqui ñancunatapish allichichij. 5 Tucui huaicucuna 
jundaringami, tucui jatun urcucunapish uchilla urcucuna- 
pish pambajlla tucungami. Huishtu ñancunapish alli- 
chishca cangami. Pugru pugru ñancunapish allichishca 
cangami. 6 Tucuicunami Taita Dios cachashca Quishpi- 
chijtaca ricungacuna)-— nirca. 


7 Bautizarisha nishpa shamujcunataca Juanca nircami: 

—iCulebra shina millai runacuna! Dios p'iñarishpa ñalla 
jatunta llaquichinamanta quishpirichunca, ¿pitaj cancunamanca 
huillarcari? 8 Cancuna juchayuj cashcamanta Diospajman 
tigrarishcata alli ricuchunca allita rurashpa causaichij. “Ñu- 
canchij ñaupa yayaca Abrahammi” nishpa ama nirichijchu. 
Taita Diosca cai rumicunatapish Abrahampaj huahua huahua- 

cunata rurai tucunmi. 9 Yurata sapimanta urmachingapaj 
hachataca yura sapipi ña churashcami. Mana p'ucuj yurataca 
tucui urmachishpa ninapi rupachingami— nirca. 

10 Shina nijpi chaipi cajcunaca: 

—Shinashpaca, ¿imatataj rurana canchij?-— nircacunami. 

11 Chashna nijpi Juanca: 

—Pipish ishqui camizata charijca mana charijman shujta 
cuchun. Shinallataj micunata charijpish mana charijman 
carachun— nirca. 

12 Shinallataj impuestota* maijan japijcunapish bautizarisha 
nishpa shamushpa: 

—Yachachij. ¿Imatataj ñucanchijca rurana canchij?— 
nishpa tapurcacuna. 

13 Chashna tapujpi Juanca: 

—Impuestotaca japichun nishca shinalla japichij. Ama 
yallihuan japichijchu-— nirca. 

14 Shinallataj maijan soldadocunapish: 

—Ñucanchijca ¿imatataj rurana canchij?— nijpi Juanca: 

—Ama pita macasha nishpa manchachishpa imatapish 
quichuichijchu. Ama manapish imata rurashcamanta juchachi- 
chijchu. Mashna cullquita japicushcallahuan cushi caichij— 
nirca. 

15 Chashna nicujpi tucui chai llajtapi causajcunaca : 

—¿Paichu imashi Quishpichij Cristoca?-— nishpa Juantaca 
yuyacurcacuna. 

16 Chashna yuyacujpi Juanca tucuicunata nirca: 

—Ñucaca cancunataca yacullapimi bautizani. Ashtahuanpish 
ñucapaj q'uipa shamujca Diospaj Samai Espirituhuanmi 
ninahuanmi cancunataca bautizanga. Paica ñucata yallimari. 
Ñucaca paipaj pargate huatashcallatapish mana pascaipajmari 
cani. 17 Allicunataca trigota chuyashpa ujshamanta ch'icanya- 
chishpa huaquichij shinami ruranga. Millaicunataca ujshata 
shina mana huañuj ninapimi rupachinga— nirca. 

18 Cashna yuyachinacunahuan shujtaj ashtahuan cunana- 
cunahuanpishmi Juanca chaipi cajcunamanca alli huillaitaca 
huillarca. 19 Mandaj Herodestapish paipaj huauqui Felipepaj 
huarmi Herodiashuan huainayashpa causashcamanta shujtaj 
mana allita rurashcacunamantapish “mana allichu” nishpa 

Herodestaca Juanca rimashca carca. 20 Chashna mana allita 
ruracushpapish rimajpi uyanapaj randica Herodesca Juanta 
carcelpi churachishpaca ashtahuan millaitami rurarca. 


Jesusta bautizashcamanta 
(Mt. 3.13-17; Mr. 1.9-11) 

21 Bautizaj Juanca manaraj carcelpi cashpa, chaipi tucui 
cajcunata PDautizacushpaca Jesustapish bautizacurcami. 
Chashna bautizacujpimi Jesusca Taita Diosta mañacujpi jahua 
pacha pascarishpa, 22 Diospaj Samai Espirituca paloma shina 
ricurishpa shamushpaca paipaj jahuapi tiyarirca. Shinallataj 
jahua pachamanta shuj rimaipish: 

—Canmi ñuca c'uyashca churi cangui. Canllami ñucataca 
achcata cushichicungui— nishpami uyarirca. 


Apunchij Jesucristopaj ñaupa yayacunamanta 
(Mt. 1.1-17) 

23 Jesusca huillanata callarishpaca quimsa chunga huatayuj 
shinami carca. Shujtajcunaca Jesustaca Josepaj huahua 
cashcatami yuyarcacuna. Joseca Elipaj huahuami cashca. 
24 Elíca Matatpaj huahuami cashca. Matatca Levipaj hua- 
huami cashca. Levica Melquipaj huahuami cashca. Melquica 
Janapaj huahuami cashca. Janaca Josepaj huahuami cashca. 
25 Joseca Matatiaspaj huahuami cashca. Matatiasca Amospaj 
huahuami cashca. Amosca Nahumpaj huahuami cashca. 
Nahumca Eslipaj huahuami cashca. Eslica Nagaipaj huahuami 
cashca. 26 Nagaica Maatpaj huahuami cashca. Maatca 
Matatiaspaj huahuami cashca. Matatiasca Semeipaj hua- 
huami cashca. Semeica Josepaj huahuami cashca. Joseca 
Judapaj huahuami cashca. 27 Judaca Joanapaj huahuami 
cashca. Joanaca Resapaj huahuami cashca. Resaca Zoroba- 
belpaj huahuami cashca. Zorobabelca Salatielpaj huahuami 
cashca. Salatielca Neripaj huahuami cashca. 28 Nerica 
Melquipaj huahuami cashca. Melquica Adipaj huahuami 
cashca. Adica Cosampaj huahuami cashca. Cosamca Elmo- 
dampaj huahuami cashca. Elmodamca Erpaj huahuami cashca. 
22 Erca Josuepaj huahuami cashca. Josueca Eliserpaj hua- 
huami cashca. Elizerca Jorimpaj huahuami cashca. Jorimca 
Matatpaj huahuami cashca. 30 Matatca Levipaj huahuami 

cami. 3 Chashna yaricaihuan cajpimi diabloca Jesustaca: 

—Canca Diospaj Churi cashpaca cai rumita tanda tucuchun 
nillari— nirca. 

4 Chashna nijpi Jesusca: 

— Dios Quillcachishcapica*: “Runacunaca tandallahuan ma- 
na causanchu. Taita Dios rimashca tucui shimicunahuanmi 
causan”?’— ninmi nirca. 

5 Chashna nishca q'uipami cutin diabloca jatun urcu jahua- 
man Jesusta pushashpaca cai pachapi tiyaj tucui llajtacunata 
shuj ricuillapi tucuita ricuchirca. 6 Chashna ricuchishpa 
diabloca : 

—Cai tucui sumaj llajtacunata mandanataca canman cusha. 
Cai tucuitaca ñucamanmari cushca. Chaimanta ñuca piman 
cusha nishpaca cushallami. 7 Can ñucata cungurishpa mañaj- 
pica cai tucuitaca canmanmi cusha— nirca. 

8 Chashna nijpi Jesusca: 

—Anchui caimanta Satanas*. Dios Quillcachishcapica: 
“Canta mandaj Diosllata cungurishpa mañangui. Paipajllata 
rurangui?” ninmi— nirca. 

9 Chashna nishca q'uipaca cutin diabloca Jesusta Jerusa- 
lenman pushashpaca Diosta adorana huasi* jahua puntapi 
churarca. Chaipi churashpaca : 

—Canca Diospaj Churi cashpaca caimanta ucuman huashi- 
cuiyari. 10 Dios Quillcachishcapica : 


Diosca paipaj angelcunata canta ricuchun cachangami. 
lI Cambaj chaquicuna rumipi ama chugririchun paicunapaj 
maquicunahuan charirangallami ninmi— nirca. 


12 Shina nijpi Jesusca: 

—Dios Quillcachishcapica: ‘Canta mandaj Diosta ama 
yangamanta caita chaita rurai nichu” ninmi— nirca. 

13 Caita chaita rurai nishpapish mana pandachi tucushpaca 
diabloca shujtaj punllacama saquishpa rircallami. 


Jesusca pai ruranataca Galilea 
llajtapi callarishcamanta 
(Mt. 4.12-17; Mr. 1.14-15) 


14 Jesusca Diospaj Samai Espíritu japishca cashpa imatapish 

rurai tucujmi Galilea llajtamanca tigramurca. Paimantaca 
tucui chai llajtapi causajcunami huasha huasha parlanacur- 
cacuna. 15 Jesusca Israelcuna tandanacuna huasicunapica* 
maipipish yachachircallami. Chashna yachachijpimi tucuicuna 
Jesustaca allimari nircacuna. 


Nazaret puebloman Jesús rishcamanta 
(Mt. 13.53-58; Mr. 6.1-6) 

16 Chai q'uipami Jesusca pai huiñashca Nazaret puebloman 
rirca. Samana punllapi* Israelcuna tandanacuna huasiman* 
rij cashca shinallatajmi chai punllapish tandanacuna huasiman 
rishpa yaicurca. Pai chaipi cashpaca Dios Quillcachishcatami* 
ricushpa huillangapaj shayarirca. 17 Pai shayacujpica ñaupa 
huillaj* Isaías quillcashca librota cujpi pascashpa ricushpaca 
cashna nishcatami japirca : 


18 Diospaj Samai Espíritu japishcamari cani. Taita 
Diosca ñucataca huajchacunaman alli huillanata huilla- 
chunmi cachashca. Mana ricujcunata ricujta rurachunmi 
cachashca. Llaquichicushcacunata cacharichichunmi ñu- 
cataca cachashca. 19 Taita Dios quishpichina punlla 
chayamushcata huillachunmi ñucataca cachashca— nirca. 


20 Chashna ricushpa huillashca q'uipaca librota huichcashpa 
tandanacuna huasipi ricujman cushpa tiyarirca. Chai huasipi 
tucui cajcunami Jesustaca ricuracurcacuna. 21 Chashna ricu- 
racujpi Jesusca: 

— Cunan punllallatajmari cai ñuca cancunaman huillashca 
quillca pajtashcataca ricucunguichij— nirca. 

22 Shina nijpi sumajta rimashcamanta tucuicuna mancha- 
rishpa Jesustaca allimari ninacurcacuna. Chashna ninacushpa: 

—Caica Josépaj churillamari— nircacuna. 

2 Chashna ninacucujpi Jesusca: 

—Ñucanchij nij cashca shina: “Jambij runa can quiquinlla- 
taj jambiriyari?” nij shinachari Capernaum pueblopi ñuca 
rurashcata uyashcataca chashnallataj cai cambaj llajtapipish 
ruraiyari nicunguichij— nirca. 

24 Jesusca cashnapish nirca: 

—Dios ima nishcata huillajtaca pitapish quiquin llajtapi 
causajcunallatajca mana uyashun ninchu nishpaca allillatajmi 
nini. 25 Cai Israel* llajtapica ñaupa huillaj Elüas huillacui 
punllacunapica achca viuda huarmicunami tiyarca. Chai 
huatacunapica quimsa huata sujta quillata mana tamyajpi 
jatun yaricaimi tucui llajtacunapi tiyarca. Chashnami carca. 
26 Taita Diosca Israel llajtapi tiyaj viuda huarmicunapajmanca 
Eliastaca mana cacharcachu. Ashtahuanpish Sidon pueblo c'u- 
chullapi tiyaj Sarepta pueblopi causaj viuda huarmipajmanmi 
cacharca. 27 Ñaupa huillaj Eliseo huillacui punllacunapish 
Israel llajtapica lepra* ungüihuan ungushcacunaca achcacunami 
tiyarca. Eliseoca chai ungushcacunataca mana alliyachircachu. 
Siria llajtamanta shuj Naaman shuti runallatami alliyachirca— 
nirca. 

28 Jesús chashna nijta uyashpa tucui chai tandanacuna huasi- 
pi cajcunaca achcatami p'iñarircacuna. 29 Chashna p'iñarishpa- 
ca tucuicuna jatarishpami Jesustaca Nazaret pueblomanta 
llujshichishpa ucu huaicuta shitashun nishpa pusharcacuna. 
Chai puebloca urcu jahuapimi rurashca carca. 30 Chashna 
pushashpa rijpipish Jesusca paicunapaj chaupillatataj tigrashpa 
rircallami. 


Supai japishca runata Jesús alliyachishcamanta 
(Mr. 1.21-28) 


31 Chai q'uipami Jesusca Galilea llajtapi tiyaj Capernaum 
puebloman rirca. Chaipimi samana punllacunapi* paicunata 
yachachicurca. 32 Paica Taita Dioshuan cashpa alli yacha- 
chishcamantami mancharircacuna. 

33 Chashna yachachicujpi Israelcuna tandanacuna huasi* 
ucupica millai supai japishca shuj runami tiyacurca. Chai 
runataca supai caparichijpimi: 

34 —Nazaret pueblomanta Jesús, ¿canca imatataj ñucanchij- 
taca nij shamungui? ¿Llaquichingapajchu shamungui, imata- 
gari? Ñucanchijtaca ama ima nishpa saquihuaillari. Cantaca 
Dios cachashca cashcata, ima jucha illaj cashcata ñucaca 
yachanimi— nirca. 

35 Chashna nijpi Jesusca supaitaca : 

—;iUpalla siri, cai runamanta llujshi!— nijpi millai supaica 

chai runataca tucuicunapaj ñaupajpi pambapi shitashpa mana 
imata llaquichishpa llujshircallami. 36 Jesus chashna rurajpi 
tucui chaipi cajcunaca achcata mancharinacushpa caishuj 
chaishujta : 

—Cai runaca Taita Dioshuan cashpamari supaicunataca 
rimashpalla manchachishpa llujshichishpa cachan— ninacur- 
cacuna. 

37 Jesus chashna rurashcataca tucui chai muyundij llajtapi 
causajcunami parlanacushpa huasha huasha yachanacurca- 
cuna. 


Simón Pedropaj suedrata Jesús alliyachishcamanta 
(Mt. 8.14-15; Mr. 1.29-31) 


38 Chai q'uipami Jesusca chai tandanacuna huasimanta* 
llujshishpaca Simonpaj huasiman yaicurca. Chai huasipica 
Simonpaj suedrami fiebrehuan ancha ungushca siricurca. 
Chashna ungushca cajpimi Jesustaca alliyachipai nircacuna. 
39 Jesusca chai ungushcapajman rishpa cumurishpa: —Anchui 
cai ungüi— nijpica, ña alliyashpa jatarishcahuan paicunaman 
cararcallami. 


Jesusca achca ungushcacunata alliyachishcamanta 
(Mt. 8-16-17; Mr. 1.32-34) 

4 Inti huashicuillahuanmi tucui imalla ungüihuan cajcunata 
charijcunaca Jesuspajman pushamurcacuna. Chashna pusha- 
mujpi Jesusca chai tucui ungushcacunapaj jahuapi maquita 
churashpaca alliyachircallami. 41 Chai ungushcacunamantaca 
achcacunamantami millai supaicunaca llujshirca. Chai supai- 
cuna llujshicushpaca: 

—Canca Diospaj Churimari cangui— nishpa caparircacuna. 
Chashna caparicujpi Jesusca: 

—Upalla siri— nishpa paitaca Quishpichij Cristo cashcata 
yachashcamantami supaicunataca mana rimajta rurarca. 


Galilea llajtapi Jesús huillashcamanta 
(Mr. 1.35-39) 
42 Chai q'uipami Jesusca ña achijyamucujpi, pai maipi cashca 
pueblomanta llujshishpa shuj chulunllaman rirca. Chashna 

rishcata ricushpaca tucuicunami Jesusta mashcashpa pai 
maipi cashcaman chayagrircacuna. Paicunaca Jesustaca ama 
maiman richun yuyashpami, chashna mashcashpa japigrirca- 
cuna. 4 Chaimantami Jesusca nirca: 

—Ñucaca shujtaj pueblocunapipish Taita Dios ima shina 
mandacushca alli huillaitaca huillagrinamari cani. Nucataca 
chashna huillachunmi Taita Diosca cacharca— nirca. 

44 Jesusca chashnami Galilea llajtapi tiyaj Israelcuna 
tandanacuna huasicunapica* yachachishpa purirca. 


Achca chalhuacunata japishcamanta 
(Mt. 4.18-22; Mr. 1.16-20) 


5 I Shuj punllami Jesusca Genesaret cocha patapi cajpi, 
achcacuna Diospaj Shimita Jesús huillajpi uyangapaj 
shamushpa t'angarinacucushpa ñalla llapimucurca. 2 Chashna 
cajpi Jesusca ishqui canoacunata chushajllata cocha yacupi 
cajta ricurca. Chai canoacunataca chalhuata japijcunami 
chaipi saquishpa linchicunata tajshacurcacuna. 3 Jesusca 
shuj canoapi yaicushpa shayarirca. Chai canoaca Simonpajmi 
carca. Chaimantami Jesusca Simontaca: 

—Cai canoata allpamanta ashata caruyachi— nijpi ashata 
caruyachijpi Jesusca chai canoapi tiyarishpa tucui chaipi 
cajcunata yachachirca. 4 Ña tucui rimashca q'uipami Jesusca 
Simontaca : 

—Canoapi cocha chaupiman rishpa chalhuacunata japingapaj 
linchicunata shitaichij— nirca. 

5 Shina nijpi Simonca: 

—Yachachij, tucui tuta mana Imata japircanchijca. Can 
nishcamanta linchita shitashpa ricusha— nishpa shitarca. 

6 Chashna shitajpi achca chalhuacuna jundajpi linchica 
lliquiri callarirca. 7 Chashna cajpi mana surcui tucushpaca 
shujtaj canoapi cajcunata tauca tucushpa surcungapaj shamui- 
chij nishpa maquihuan cayarcacuna. Chashna cayajpi 
shamushpaca ishqui canoapi huashicusha nijta jundachirca- 
cunami. 8 Jesus chashna rurajpica Simon Pedroca Jesuspaj 
ñaupajpi cungurishpami: 

—Apunchij Jesús, ñucaca juchasapami cani. Caimanta 
ripailla— nirca. 

9 Chashna achca chalhuacunata japishcamanta Simonpish 
tucui paihuan chaipi cajcunapish achcatami mancharircacuna. 
10 Zebedeopaj churi Jacobopish, Juanpish Simonhuan purijcu- 
nami carca. Paicunapish chashna rurajta ricushpaca achcatami 
mancharircacuna. Chashna mancharicujpi Jesusca Simontaca : 

—Ama mancharichu. Canca cunanmantaca chalhuata japij 
shinamari runacunata pushamuj cangui— nirca. 

11 Chashna nijpi canoacunata allpaman llujshichishpa tu- 
cuita chaipi saquishpa Jesusta catishpa rircacunallami. 


Legra ungüihuan ungushca runata 
Jesús alliyachishcamanta 
(Mt. 8.1-4; Mr. 1.40-45) 


12 Chai q'uipami Jesusca shuj puebloman chayajpi lepra* 
ungüihuan apiyacuj runaca Jesusta ricushpa cungurishpa 
cumurishpa: 

—Apunchij Jesús, ñuca caitajta alliyachisha ninguipishcha- 
ri— nirca. 

13 Shina nijpi Jesusca: 

—Ari, alliyachisha ninimi— nishpa maquihuan japirijpica 
leprahuan ungushca runaca ña alliyarcallami. 14 Chashna 
alliyachishpa Jesusca: 

—Pi canta alliyachishcataca pajta piman huillanguiman. 
Cunanca rilla, Israel curaman* ricuchirigri. Mapa ungüi ña 
anchushcata tucuicuna ricuchun, Diosman cuchun nishpa 
Moises mandashca shinallataj cugri— nirca. 

15 Ungushcacunata Jesús alliyachishcaca huasha huasha 
tucuipimi uyarirca. Chaimantami Jesusta uyanaman, 
ungushcacunata alliyachichunpish achcacuna shamurcacuna. 
I6 Chashna shamujpipish Jesusca paicunamanta caruyashpa 
mai chulunllapimi Taita Diosta mañagrirca. 


Mana cuvurijta ruraj ungüi jabishca runata 
Jesüs alliyachishcamanta 
(Mt. 9.1-8; Mr. 2.1-12) 
17 Jesús shuj punlla yachachicujpi fariseocunapish* 
mandashcacunata yachachijcunapish* Jesus yachachicunpimi 
tiyacurcacuna. Chaicunaca Galilea llajtamanta, Judea llajta- 

manta, Jerusalen pueblomantapish shamushcami carcacuna. 
Ungushcacunata Jesus alliyachi tucuchun Taita Diosca pai- 
huanmi carca. 18 Chashna yachachicujpi mana cuyurijta 
ruraj ungüi japishca shuj runata huandunapi huandushpa 
apamushpaca Jesús tiyacun huasi ucuman yaicuchishpa paipaj 
ñaupajpi churashun yuyarcacunami. 19 Chashna yuyashpapish 
achcacuna chai huasipi junda cashcamanta maita mana yaicu- 
chi tucushpaca, huasi jahuamanmi huichiyarcacuna. Chashna 
huichiyashpaca huasi c'atata pascashpami huandushpa rishca- 
llapitaj chai ungushcataca tucuicunapaj chaupipi Jesuspaj 
ñaupajman uri cacharircacuna. 20 Alliyachingami nishpa pai- 
cuna crishcata Jesusca ricushpa ungushca runataca: 

—Riqui, ñami cambaj juchacunataca perdonani— nirca. 

21 Jesús chashna nijpica chai fariseocunapish mandashca- 
cunata yachachijcunapish: ““Ima runatajchu imamí? Paica 
Dios tucushpamari chashna rimaricun. Pipish juchacunataca 
mana perdonai tucunchu. Diosllamari perdonai tucun” nishpa- 
mi yuyacurcacuna. 

22 Jesusca paicuna chashna yuyacujta yachashpaca: 

— ¿Ima nishpataj cancunapaj shungupica chashna millaita 
yuyacunguichij? 23 Shinashpaca: ¿“Cambaj juchacunata per- 
donani” ninachu, mana cashpaca: “Jatarishpa purilla” ninachu? 
¿Maijanta ninataj ashtahuan alli canga? 24 Runa Aichayuj 
tucushca* ñucataca tucuita rurai tucuj cashcata juchacunata- 
pish cai pachapi perdonai tucuj cashcata cancuna ricuchun— 
nishpa mana cuyuri tucuj runataca: 

— Jatari, canta huandumushcata apashpa cambaj huasiman 
rilla— nirca. 

25 Chashna nijpica jatarishcahuan chai runaca paita huandu- 
mushcata apashpa Diosta canca sumajmari cangui nirishpa 
huasiman rirca. 26 Jesús chashna rurajpi tucuicuna achcata 
mancharishpa Diosta sumajmari cangui ninacushpa: 

Cunanca jatun mancharina mana ricushcatamari ricushcan- 
chij— ninacurcacuna. 


Levi shuti runata Jesusca jacu ñucahuan nishcamanta 
(Mt. 9.9-13; Mr. 2.13-17) 


27 Jesusca chai q'uipa chaimanta llujshishpaca impuestota 

japij Levi shuti runatami impuestota* japinapi tiyacujta ri- 
curca. Chashna tiyacujta ricushpaca: 

— Jacu ñucahuan— nirca. 

28 Chashna nijpica Leví runaca jatarishcahuan tucuita 
saquishpa Jesusta catishpa rircallami. 

2 Leví runaca Jesushuan rishpaca paipaj huasipimi jatun 
micuita rurarca. Chai huasipica impuestota japij tauca runa- 
cunapish shujtajcunapish micucurcacunami. 30 Chaita ricush- 
paca fariseocunapish* mandashcacunata yachachijcunapish* 
Jesuspaj yachacujcunataca : 

——¿Ima nishpataj cancunaca impuestota japijcunahuanca 
juchayujcunahuanca micucunguichij ubyanguichij?— nirca- 
cunami. 

31 Chashna nijpi Jesusca : 

—Mana ungushcacunaca jambijtaca mana mashcanchu. 
Ungushcacunallami jambijpajmanca rin. 32 Nucaca allicuna- 
taca mana cayaj shamurcanichu. Juchayujcunatami llaqui- 
rishpa Diospajman tigrarichun nishpa cayaj shamurcani— 
nirca. 


Ayunanamanta Jesusta tapushcamanta 
(Mt. 9.14-17; Mr. 2.18-22) 


33 Jesús chashna nijpi chai tapujcunaca : 

—Bautizaj Juanpaj yachacujcunapish, fariseocunapaj* ya- 
chacujcunapish tauca cutinmi ayunashpa* Diosta mañancuna. 
¿Ima nishpataj cambaj yachacujcunaca mana chashna rurashpa 
micunlla ubyanllacuna?— nircacuna. 

34 Chashna nijpi Jesusca nirca: 

—Cancunaca cazarana bodaman cayashcacunataca novio 
paicunahuan cajpica ayunachinguichijchari. 35 Cusa illajlla 
cana punllacuna chayamucunmi. Chaipimi ayunangacuna— 
nircami. 

3% Chashna nishpa Jesusca yuyaita japina cai parlotapish 
parlashpa nirca: 

—Pipish mushuj churanata lliquishpa mauca churanataca 
mana allichinchu. Chashna rurashpaca mushuj churanallata 
mana yanga lliquinmanchu. Shinallataj mushujpish maucapica 
mana alli ricurinmanchu. 37 Shinallataj cunanlla rurashca 

vinotapish mauca capachupica pi mana churanchu. Chashna 
churajpica cunanlla rurashca vinoca mauca capachuta tugya- 
chijpi vinopish capachupish chingarinmanllami. 38 Chaiman- 
tami vinopish capachupish ama ima tucuchun, cunanlla ru- 
rashca vinotaca mushu] capachupi churana. 39 Pipish p'ucushca 
vinota ubyajca, llulluraj vinotaca mana ubyasha ninmanchu. 
P'ucushcamari alli ninmanmi— nirca. 


Samana punllapi Jesuspaj yachacujcuna trigota 
c'acushba micushcamanta 
(Mt. 12.1-8; Mr. 2.23-28) 
6 I Samana punllapi* Jesusca paipaj yachacujcunandij 
chagra chaupi ñanta ricujpi paipaj yachacujcunaca trigo 
umata c'utsashpa c'acushpami micurcacunə. 2 Chashna rurajta 
fariseocuna* ricushpaca : 

— ¿Ima nishpataj samana punllapi ama rurangui nishpa 
mandashcapi nishcataca ruracunguichij?— nircacunami. 

3 Chashna nijpi Jesusca : 

—Ñaupa mandaj Davidca paihuan cajcunandij yaricaihuan 
cashpaca imata rurashcata Dios Quillcachishcapica* ¿manachu 
ricushcanguichij? 4 Chashna yaricaihuan cashpaca Diosta 
adorana huasipi yaicushpa Diosman cushca tandacunatami 
paipish paihuan cajcunapish micurcacuna. Chai tandataca 
mandashcapi nishca shinaca pipish mana micunallachu carca. 
Israel curacunallami* micuna carca. 

5 Runa Aichayuj tucushca* ñucaca samana punllapipish 
imatapish rurachi tucunimi— nirca. 


Chaquishca maquita Jesús alliyachishcamanta 
(Mt. 12.9-14; Mr. 3.1-6) 


6 Chai q'uipapish samana punllallatajmi* Jesusca Israelcuna 
tandanacuna huasiman* yaicushpa yachachicurca. Chai huasi 
ucupica alli lado maqui angu huatarishpa chaquishca maquiyuj 
runami tiyacurca. 7 Mandashcacunata yachachijcunapish* 
fariseocunapish* chai runataca Jesusca samana punllapi 
alliyachinchu imami nishpa Jesusta juchachingapaj chapacur- 
cacunami. 8 Jesusca chashna yuyacujta yachashpaca cha- 
quishca maquiyuj runataca : 

—Jatari, cai tucuicunapaj ñaupajpi shayari— nijpi, chai 
runaca tucuicunapaj ñaupajpimi shayarirca. 9 Jesusca paita 
juchachisha nicujcunataca : 

—Mandashcapi nishca shinaca samana punllapica, ¿imata 
ruranataj alli canga? ¿Allita ruranachu, mana allita ruranachu, 
huañuchinachu causachinachu?— nishpa tapurca. 

10 Chashna nishpaca tucui chaipi cajcunapaj ñahuita ricushpa 
chai runataca: 

—Maquita chutai— nijpi maquita chutarca. Chashna 
chutajpica chai runapaj maquica alli tucurcallami. 11 Chashna 
rurajpi juchachishun nicujcunaca achcata p'iñarishpa Jesustaca, 
¿imatataj rurashun? nishpa caishuj chaishujta tapunacur- 
cacuna. 


Chunga ishqui yachacujcunata Jesusca 
agllashcamanta 
(Mt. 10.1-4; Mr. 3.13-19) 

12 Chai punllacunapimi Jesusca Taita Diosta mañangapaj 
shuj urcuman rirca. Chaipimi tucui tuta Taita Diosta mañacur- 
ca. 13 Ña achijyajpica paita catijcunata cayashpa chunga 
ishquita agllarca. Chai agllashcacunatami Jesusca huillachun 
ñuca agllashcacunami canguichij nirca. 14 Chai agllashcacunaca 
shujca Simonmi carca. Paillatatajmi Pedro shutita Jesusca 
shutichirca. Simonpaj huauqui Andrespish carca, Jacobopish, 
Juanpish, Felipepish, Bartolomepish carca. 15 Mateopish, 
Tomaspish, Alfeopaj churi Jacobopishmi carca. Quiquin llajtata 
quichungapaj macanacusha nij parte Simonpish carca. 16 Ja- 
cobopaj huauqui Judaspish, Judas Iscariotepish carca. Paimi 
Jesustaca huañuchishun nijcunaman q'uipataca japichirca. 


Achcacunata Jesús yachachishcamanta 
(Mt. 4.23-25) 


17 Jesusca chai urcu jahuamanta uriyamushpaca shuj 
pambajlla pambapimi paipaj yachacujcunandij carca. Chai 
pambapi cajpi Judea llajtamanta, Jerusalén pueblomanta, 
Tiro pueblo, Sidón pueblo cocha c'uchulla ucu llajtacunamanta- 
pish achcacunami shamurca. Chaicunaca Jesus yachachishcata 
uyangapaj, ungushcacunata alliyachichunpishmi shamurca- 

cuna. 18 Chai shamujcunamanta maijancunaca supai 
japishpa Ilaquichishcami carca. Paicunatapish Jesusca 
alliyachircami. 19 Tucui ima ungüihuan cajcunatapish alli- 
yachij cashcata ricushpami tucuicuna Jesustaca tuparishun 
nircacuna. 


Shujcunaca cushijlla shujcunaca llaquilla 
cana cashcamanta 
(Mt. 5.1-12) 


20 Chai q'uipami Jesusca paipaj yachacujcunata ricushpa 
nirca: 

—Cancuna huajchacunaca cushicuichij. Taita Dios man- 
dacunca cancunapajmi. 

21 Cunan yaricaihuan cajcunaca mana nijta Taita Diosca 
carana cashcamanta cushicuichij. 

Cunan huacajcunaca Taita Dios cushichijpi asina cashca- 
manta cushicuichij. 

22 Runa Aichayuj tucushca* ñucata caticushcamanta pipish 
cancunata p'iñajpi, carcushpa cachajpi, c'amijpi, ima millana- 
nata shina rimajpipish Taita Diosca cancunata cushichina 
cashcamanta cushicuichij. 23 Cancunata chashna llaquichi;jpi- 
pish achcata cushicuichij. Taita Diosca jahua pachapica 
cancunamanca achca allicunatami cunga. Ñaupa huillajcunata- 
pish cai runacunapaj ñaupa yayacunaca chashnallatajmari 
llaquita rurarcacuna. 

24 Aij, cancuna achcata charijcunaca, imalla charishca- 
cunallahuan ña cushicushcamanta, imachari tucunguichij! 
25 Aij, cancuna cunan mana yaricaihuan cajcunalla, q'uipa 
punllaca yaricaihuanca, ¡imachari tucunguichij! Aij cancuna 
cunan asicujcunalla, q'uipa punllaca achca llaquihuan huacan- 
guichijmi. 26 Aij, pipish cunan allimari canguichij nishcacunalla, 
¡imachari tucunguichij! Chashna alli nijcunapaj ñaupa yaya- 
cunapish llullashpa ñaupa huillajcunataca* chashnallatajmi 
alli nircacuna— nirca. 


P'iñajcunata c'uyaichij nishcamanta 
(Mt. 5.38-48; 7.12) 
27 Shina cajpipish, cunan caipi ñucata tucui uyajcunataca 

ninimi: Cancunata p'iñajcunata c'uyaichij. Millajcunapajpish 
allita ruraichij. 28 Maipi ima tucushca canman nijcunatapish 
paica allimi nishpa parlaichij. C'amijcunamantapish Taita 
Diosta mañaichij. 29 Maijan canta quejadospi huajtajpi, 
caishuj ladopipish huajtachilla. Cambaj jahua churashcata 
maijan quichujpica, ucu churashcatapish quichuchilla. 
3 Maijan imata mañajpi mañashcata cuilla. Imatapish cam- 
bajta maijan quichujpica saquilla ama mañaichu. 31 Shuj- 
tajcunata ima shina cancunahuan alli cachun nishca shinalla- 
taj, cancunapish paicunahuan alli caichij. ` 

32 Cancunata c'uyajcunallata c'uyashpaca, ima allita mana 
ruranguichijchu. Juchayujcunapish paicunata c'uyajcunataca 
c'uyanllami. 33 Shinallataj allita rurajcunallata c'uyashpapish, 
ima allita mana ruranguichijchu. Juchayujcunapish chashnaca 
ruranllami. 34 Imallata cujcunallaman imatapish mañachish- 
paca, ima allta mana ruranguichijchu. Juchayujcunapish 
imata japina yuyailla paicunapuraca mañachinacunllami. 
35 Ashtahuanpish cancunaca p'iñajcunata c'uyashpa allita ru- 
raichij. Imata mañachishpaca chaimanta imata japinata ama 
yuyaichijchu. Chashna rurashpami cancunaca achca allicunata 
japinguichij, jatun Diospaj huahuacunapishmi canguichij. 
Taita Diosca mana diosolopagui nijcunatapish millaicunatapish 
llaquijmi. 36 Chashnallataj cancunapaj jahua pacha Yaya 
llaquij caj shinallataj cancunapish shujtajcunata llaquij caichij— 
nirca. 


Shujtajcunata mana juchachinamanta 
(Mt. 7.1-5) 

37 Shujtajcunata mana alli nishpa ama juchachichijchu, 
Diospish cancunataca mana alli nishpa mana juchachingachu. 
Pitapish huañushca alli canman ama nichijchu, Diospish can- 
cunataca jatun llaquiman mana cachangachu. Imatapish mana 
allita rurashcata perdonanacuichij, Diospish cancunapaj ju- 
chacunataca perdonangami. 38 Imatapish shujtajcunaman 
cuichij, Diospish cancunaman cungami. Paica alli ricushpa 
jatun jatunllapi tushuchishpa talliricujta cungami. Cancuna 
ima shina jatun jatunpi cunguichij chashnallatajmi Diospish 
cancunamanca cunga— nirca. 

39 Jesusca yuyaita japina cai parlotapish parlarca: 

—Ñahui mana ricuj runaca caishuj mana ricuj runataca, 
¿ima shinataj pushai tucungari? Ishquindijtajmi mai jutcupi 
urmanman. 4 Yachanata tucui tucuchishca q'uipa paita 
yachachij shina tucungapajpish, maijan yachacujpish yacha- 
chijtaca mana yallichu. 

41 ¿Ima shinataj shujtaj mana allita rurashca uchilla ujsha 
ñahuipi tiyacuj shinataraj ricungui, can mana allita rurashca- 
carin ñahuipi jatun caspi tiyacuj shinamari, chaitaca mana 
yuyaringuica? 42 ¿Ima nishpataj cambaj ñahuipi tiyacuj 
jatun caspitaca mana ricushpa, shujtajpaj ñahuipi tiyacuj 
ujshataca llujshichisha ningui? Mishqui shimi jayaj shungu, 
cambaj ñahuipi tiyacuj jatun caspitaraj llujshichi. Chashna 
rurashpami shujtajpaj ñahuipi tiyacuj ujshataca alli ricushpa 
llujshichi tucungui— nirca. 


Yuraca ima yura cashpapish p'ucushpami 
ricuchin nishcamanta 
(Mt. 7.17-20; 12.34-35) 

4 Alli yuraca ima mana allitaca mana p'ucunchu. Shina- 
llataj mana alli yurapish allitaca mana p'ucunchu. 44 Ima 
yura cashpapish p'ucushpami ricuchin. Higoca* casha yurapi 
mana p'ucunchu. Shinallataj uvaspish chinipi mana p'ucunchu. 
45 Shinallataj alli runaca paipaj shungupi alli yuyaicunata 
charishcamantami allillata riman. Chashnallataj millai runaca 
paipaj shungupi millai yuyaicuna tiyajpimi millaillata riman. 
Tucui imallata shimi rimashcaca shungupi imalla tiyashca- 
tami riman— nirca. 


Sinchi allpapi, mana sinchi allpapi huasichijcunamanta 
(Mt. 7.24-27) 


4 ¿Ima nishpataj manapish ñuca ima nishcata rurashpa 
ñucataca: “Apunchij Jesús, Apunchij Jesús” ninguichigari? 
47 Maijanpish ñucapajman shamushpa ñuca ima nishcata 
rurajtaca ima shina cashcata huillasha. 48 Paica ucujta allashpa 
jatun rumi jahuapi huasita ruraj runa shinami. Chashna alli 
rurashca huasiman yacu jatarishpa huajtarishpapish, callari- 
manta ucujta allashpa jatun rumi jahuapi alli rurashca cashca- 

manta mana cuyuchi tucurcachu. 49 Maijanpish ñuca ima 
nishcata uyashpapish mana rurajca, shuj runa paipaj huasita 
mana ucujta allashpa allpa jahuallapi ruraj shinami. Chashna 
rurashca huasiman yacu jatarishpa huajtashpa urmachijpica 
jatun mancharina llaquimi carca— nirca. 


Patsaj soldadocunata mandajpaj runata 
Jesús alliyachishcamanta 
(Mt. 8.5-13) 


I Jesusca paita uyajcunaman ña tucuita parlashca q'uipaca 

Capernaum pueblomanmi rirca. 2 Chaipica Roma* llajta- 
manta caj patsaj soldadocunata mandajpaj alli c'uyashca 
runami ña huañunalla ancha ungushca carca. 3 Chai patsaj 
soldadota mandajca Jesusmanta parlanacujta uyashpaca Israel- 
cunamanta* maijan yuyajcunata* cashna nirca: 

—Ungushca ñuca runata alliyachinaman Jesusta ñuca 
huasiman shamupai nigrichij— nishpa cacharca. 4 Chashna 
cachajpi Jesuspajman chayashpaca : 

—-Patsaj soldadota mandajmari cantaca cayacun. Paipajca 
allita ruranamari cangui. 5 Paimari ñucanchij tandanacuna 
huasitapish* shayachirca. Ñucanchij llajta runacunatapish 
paica achcata c'uyanmari— nishpa. cutin cutin nircacuna. 

6 Chashna nijpi Jesusca paicunahuan rishpa ña huasiman 
chayagricujpica, patsaj soldadocunata mandajca paipaj maijan 
alli rijsishca runacunata Jesuspajman cashna nichun cacharca: 

—Apunchij Jesús, cantaca mana p'iñachisha ninichu. Ñucaca 
imallapish cajpichu canca ñuca huasimanca yaicumunguiari. 
7 Chashna cashpami canta mashcashpa cayanallamanpish 
mana rircani. Alliyai nillari, ñuca runaca alliyangallami. 
8 Ñucapish jatun mandajcuna mandashcallami cani. Ñucapish 
soldadocunata mandajmi cani. Chai soldadocunata maijanta 
ñuca ri nijpica rinllami. Cutin majjanta shamui nijpipish 
shamunllami. Maijan ñuca runata imata rurai nijpipish 
ruranllami — nirca. 

9 Chashna nijta Jesús uyashpaca, achcata mancharishpami 
paita caticujcunata ricushpaca: 

—Chashna alliyachinata crijtaca Israelpurapipish manataj 
ricushcanichu— nirca. 

10 Shina nishca q'uipa chai mandaj cachashcacunaca huasi- 
man chayashpaca ungushcataca ña alliyashcatami japircacuna. 


Viudapaj churita Jesús causachishcamanta 


1 Chai q'uipami Jesusca Naín shuti puebloman tauca paipaj 
yachacujcunandij achca gentecunandij ricurca. 12 Chai pue- 
bloman yaicugricushpaca shuj huañushcata pambagricujtami 
ricurca. Chai huañushcaca viuda huarmipaj shujila churimi 
carca. Chai pueblopi causajcunaca achcacunami chai huarmi- 
huanca pambagricurcacuna. 13 Apunchij Jesusca chai viudata 
ricushpa llaquishpaca : 

—Ama huacaichu— nirca. 

14 Chashna nishpa c'uchuyashpaca, huañushcata huandushpa 
ricunpi japirijpi huandujcunaca shayarircacunami. Chashna 
shayarijpimi Jesusca chai huañushcataca : 

—Huambra, jatari— nirca. 

15 Chashna nijpica chai huañushcaca jatarishpa tiyarishpa 
rimai callarircallami. Chashnami Jesusca ña causajta chai 
mamamanca curca. l6 Chashna rurajta ricushpa achcata 
mancharinacushpa Diosta sumajmari cangui nishpaca: 

—Cai ñucanchijpurapica jatun Diosmanta huillajmari ri- 
curishca. Ñucanchij paipaj llajta runacunataca Taita Diosmari 
ricuj shamushca— nircacuna. 

17 Judea llajtapi causajcunapish tucui muyundij llajtacunapi 
causajcunapish Jesus chashna rurashcataca tucuicunami hua- 
sha huasha yachaj chayarcacuna. 


Bautizaj Juanpa yachacujcuna Jesusta tapushcamanta 
(Mt. 11.2-19) 


18 Jesús chashna rurashcacunata Bautizaj Juanpaj yachacuj- 
cuna Juanman huillajpi paipish yacharcami. Chashna yachashpa 
Juanca paipaj yachacujcunamanta ishquita cayarca. 19 Chashna 
cayashpaca: ‘“‘¿Canllatajchu chai shamuna cashca Quishpichij 
Cristoca cangui? mana cashpaca, ¿shujtajtachu shuyana 
canchij?” nishpa tapugrichun cacharca. 20 Ña Jesuspajman 
chayashpaca : 

—‘¿Canchu chai shamuna cashca Quishpichij Cristoca 


SAN LUCAS 7 202 


cangui? mana cashpaca, ¿shujtajtachu shuyana canchij?” 
ninmi Bautizaj Juanca— nishpami tapurcacuna. 

21 Chai tapujcuna chaillapitaj cajpi Jesusca ima ungüihuan 
cajcunatapish, purij ungüihuan cajcunatapish, supai japishca- 
cunatapish, ñahui mana ricujcunatapish achcacunatami alli- 
yachirca. 22 Chashna alliyachishpa Jesusca nirca: 

—Juanmanca cancuna imallata ricushcata uyashcata ñahui 
mana ricujcuna ricucushcata, patojocunapish alli puricushcata, 
lepra* ungüihuan ungushcacunapish alliyashcata, rinrin mana 
uyajcunapish uyacushcata, huañushcacunatapish causachishca- 
ta, huajchacunamanpish quishpirinamanta huillashca cashcata, 
cai tucuita huillagrichij. 23 Pipish ñucataca pi cashcata mana 
pandarijca cushimari— nirca. 

24 Juan cachashcacuna Jesusta tapushpa ña rijpica, Jesusca 
chaipi cajcunaman Juanmanta parlai callarirca : 

—Cancunaca shitashca pambapica, ¿imatataj ricugrircan- 
guichij? Huaira cuyuchijpi caiman chaiman cuyucuj carriso- 
tachu ricugrircanguichij? 25 Mana cashpaca, ¿imatataj ricu- 
grircanguichij? ¿Shuj runa alli sumaj churanata churashcatachu 
ricugrircanguichij? Chashna alli sumaj churanata churashca- 
cunaca, achcata charishcacunahuan cushicujcunaca jatun 
mandajcunapaj huasicunallapimari causan. 26 Shinashpaca, 
¿imatataj ricugrircanguichij? ¿Dios ima nishcata huillajtachu 
ricugrircanguichij? Ari, chaitatajmari ricurcanguichij. Paica 
Dios ima nishcata huillajtapish yallimari. 27 Dios Quillca- 
chishcapica* Juanmantaca cashnami nin: 


Cambaj ñaupa richunmi ñuca huillajtaca cachani. Paica 
cambaj ñaupa rishpami can purina ñanta allichinga nish- 
cami. 


28 Cai pachapica Bautizaj Juanta yalli jatun huillajca manataj 
tiyashcachu. Juan chashna jatun cajpipish maijanpish Dios 
maipi mandacunpi mana jatun tucushca cajmi Juanta yalli 
jatunca— nirca. 

29 Tucui chaipi cajcunapish, impuestota* japijcunapish Juan 
bautizashca cashcamanta Jesús chashna nijta uyashpaca: 
“Diosca allitamari rurashca” nircacuna. 30 Ashtahuanpish 

Juan mana bautizashca fariseocunapish* mandashcacunata 
yachachijcunapish* Diosca ima shina paicunapaj allita rurasha 
nishcataca p'iñashpa mana uyasha nircacunachu. 3 Chai- 
mantami Apunchij Jesusca chai runacunataca nirca: 

—Cunan cai punllacuna causajcunataca, ¿Ima shina 
cashcatataj nishari? ¿Ima shinataj cancunapica yuyachin? 
32 Paicunaca ñancunapi pugllacuj huambracuna shujtaj huam- 
bracunata cashna caparicuj shinami: “Flautapi tocajpipish 
mana bailarcanguichijchu, huañushcamanta shina llaquijllata 
huacajpipish mana huacarcanguichijchu”. 33 Vinota mana 
ubyaj yanushca micunata mana micuj Bautizaj Juan sha- 
mujpica, cancunaca paitaca supai japishca ninguichijmari. 
34 Runa Aichayuj tucushca* ñuca shamushpaca vinota ubyaj, 
ima imatapish micujmi cani. Chaimantami ñucataca: “Caica 
ima imatapish micujmi, vinotapish ubyajmi, juchayujcuna- 
huanpish, impuestota japijcunahuanpish tandanacunllamari” 
ninguichij. 35 Cancuna chashna nijpipish Dios tucuita yachaj 
cashcataca paipaj huahuacunallami alli cashcata ricuchin— 
nirca. 


Simon shuti fariseo runapaj huasipi Jesús cashcamanta 


36 Chai q'uipami fariseocunapura* shuj fariseo runaca 
Jesusta paipaj huasipi micuchun jacupai nijpi Jesusca rishpa 
micunapaj tiyarinapi tiyarirca. 37 Chai fariseopaj huasipi Jesús 
micugrishcata yachashpa chai pueblopi millaillata rurashpa 
causaj shuj huarmica shuj botellapi mishquijlla ashnacujta 
apashca ñapish chayarcallami. 38 Chashna chayashpaca Jesus- 
paj huasha ladota shamushpami chaquiman c'uchuyashpaca 
achcata huacashpa huiquihuan chaquita shutujyachishpa 
ajchahuan chaquichishpa chaquicunata mucharca. Pai apash- 
ca mishquijlla ashnajtapish Jesuspaj chaquipimi talirca. 
3 Chashna rurajta ricushpaca micunaman Jesusta cayaj 
fariseoca: “Cai runaca Dios ima nishcata huillaj cashpaca, 
pi paipaj chaquita japiricushcata paica ima shina mana alli 
huarmi cashcata yachanmantajchari. Cai huarmica juchasapa 
huarmimari” nishpa yuyacurca. 

4 Chashna yuyacujta Jesusca yachashpa chai fariseotaca : 

—Simón, cantaca imatatajshi ninamari cani— nijpi fari- 
seoca: 

—Yachachij, nipailla— nirca. 

41 Chashna nijpi: 

—Riqui, ishqui runacunaca cullquita mañachij shuj runata 
shujca pichca patsajta, shujca pichca chungatami mañarca. 
42 Cullquita mañajcunaca mañashca cullquitaca ishquitaj mana 
tigrachi tucujpi, cullquita mañachijca ishquitataj: “Ama 
cuichijchu, saquichijlla” nishpa saquirca. Chashna rurajpica 
chai cullquita mañachijtaca, chai ishqui runamantaca ¿mai- 
jantaj yalli c'uyanga?— nirca. 

43 Jesús chashna tapujpi Simonca: 

—Maijanman yallita saquishca, chaimi yalli c'uyanga— nirca. 

Shina nijpi Jesusca: 

—Allitami nishcangui-- nirca. 

44 Chashna nishpa chai huarmita ricuchishpa Jesusca 
Simontaca nirca: 

—¿Cai huarmi imata rurashcata ricunguichu? Ñuca cambaj 
huasiman yaicumujpica, chaquita maillangapajca, canca yacuta 
mana curcanguichu. Riqui, cai huarmica paipaj huiquihuanmari 
ñuca chaquitaca maillashpa ajchahuan chaquichishca. 45 Canca 
ñucataca allillachu cangui nishpapish mana mucharcanguichu. 
Cai huarmica ñucataca yaicumuihuanmi chaquicunataca mu- 
chacushcalla. 46 Canca mishquijlla ashnajta ñuca umapi 
mana churarcanguichu. Cai huarmica mishquijlla ashnajta 
ñuca chaquipica churashcami. 47 Chashna achcata c'uyashca- 
mantami paipaj achca juchacunataca perdonani. Shinallataj 
ashalla juchacunata perdonashcacunaca ashallatami c'uyan— 
nirca. 

48 Shina nishpa chai huarmitaca : 

—Cambaj juchacunataca perdonanimi— nirca. 

49 Shina nijpi Jesushuan micucujcunaca : 

—Cai runaca ima cashpashi juchacunatapish perdonani 
nin—ninacurca. 

50 Chashna ninacucujpipish Jesusca chai huarmitaca : 

—Can crishcamantami ña perdonashca cangui. Cushicushpa 
rilla— nirca. 

Huarmicuna Jesusman Imalla 
charishcacunata cushcamanta 


I Chai q'uipami Jesusca Dios mandacun alli huillaita 

huillashpa tucui pueblocunapipish, mana pueblocunapipish 
paipaj chunga ishqui yachacujcunandij puricurca. 2 Millai 
supai japishcacunata shujtaj ungüihuan cajcunatapish alliya- 
chishca huarmicunapishmi Jesushuanca puricurca. Chai 
huarmicunapuraca Magdalena nishca Mariapishmi carca. 
Chai Mariamantami canchis supaicunata Jesusca llujshichishca 
carca. 3 Mandaj Herodespaj huasipi mandaj Chuza shuti 
runapaj Juana shuti huarmipish, Susana shuti huarmipish, 
shujtaj achca huarmicunapish imalla charishcacunata curca- 
cunami. 


Tarbuj runata Jesüs barlashcamanta 
(Mt. 13.1-9; Mr. 4.1-9) 


4 Mai pueblocunamantapish achcacuna Jesuspajman tanda- 
nacujpimi Jesusca yuyaita japina cai parlota parlashpa nirca: 

5 —Shuj runa tarpunaman rishpa muyuta shitajpi, maijan 
muyuca ñanpi urmajpi sarurcacunami. Maijancunataca paja- 
-~ rocuna shamushpa pallarcacunami. 6 Cutin maijancunaca 
rumicunapi urmashpa huiñashpapish mana achca allpa cajpi 
 chaquirircallami. 7 Cutin maijan muyucunaca casha chaupipi 
urmashpa huiñajpi cashaca mana huiñajta rurashpa chingachir- 
calami. 8 Cutin maijan muyuca alli allpapi urmashpaca hui- 
ñashpa alli p'ucushpa, shuj muyumanta huaquin caspaca 
patsajcamami aparirca— nirca. 

Jesús cashna nishpaca caparishpami: 

—Rinrinta charijca cai nishcacunata uyaichij— nirca. 


Yuyaita japina cai barlocunata imapaj barlashcamanta 
(Mt. 13.10-17; Mr. 4.10-12) 


9 Jesús chashna nishca q'uipami paipaj yachacujcunaca: 

— ¿Imatataj cashna parlashpaca nisha ninguiari?— nishpa 
tapurcacuna. 10 Chashna tapujpi: 

—Cancunamanca Taita Diosmari pai ima shina mandacun 
pi mana yachashcataca yachana yuyaita cushca. Cutin shuj- 

tajcunamanca yuyaita japina parlocunallahuanmi huillani. 
Paicunaca ricushpapish mana ricushca shina saquirichun, 
uyashpapish ama alli yuyaita japichun — nirca. 


Tarpuj runamanta parlashca imata nisha nishcamanta 
(Mt. 13.18-23; Mr. 4.13-20) 


11 Cai ñuca parlashcaca cashnami nisha nin: Muyu shinaca 
Diospaj shimimi. 12 Ñanpi urmaj muyu shinaca uyajcunami. 
Paicuna uyashcata ama crichun ama quishpirichun diablo 
shamushpa paicunata cungachin. 13 Rumicunapi urmaj muyu 
shinaca Diospaj Shimita huillajpi alli cushijlla uyashpapish 
mana ucujta sapiyashca shina cashpa ashacamalla crijcunami. 
Llaqui shamujpica ña mana catishun nishpa saquirijcunami. 
14 Casha chaupipi urmaj muyu shinaca huillashcata uyashpa- 
pish ñaupa causaj cashca shinallataj achcata charij tucuna 
yuyaicuna, aichata cushichina yuyaicunapish cungachijpimi 
ima allita mana ricuchincuna. 15 Alli allpapi urmaj muyucuna 
shinaca tucui shunguhuan alli uyashpa huillashcata mana 
cungarijcunami. Paicunaca huillashcata alli catishpa allita 
ricuchijcunami— nirca. 


Lamparata Jesús parlashcamanta 
(Mr. 4.21-25) 

16 Maijanpish lamparata japichishpaca manga ucupi cashpa 
cahuito ucupi cashpapish churangapajca mana japichinchu. 
Pi yaicujtapish achijyachichun lampara tiyachinapimi jahua- 
man churan. 17 Ima pacashcapish mana pacalla saquiringachu, 
tucuimi yacharinga. Ima huashalla rurashcapish tucuimi 
yacharinga. 

18 Chashna cajpica alli uyaichigari. Maijanpish charij- 
manca yachajmanca ashtahuan cungami. Mana charijtaca pai 
charini yuyashcatapish quichungami-— nirca. 


Jesuspaj mamapish huauquicunapish Jesusta 
ricuj shamushcamanta 
(Mt. 12.46-50; Mr. 3.31-35) 


19 Chashna huillacujpi Jesuspaj mamapish huauquicuna- 
pish Jesús maipi cashcaman chayamushpa achca gentecuna 

chaipi cashcamanta Jesuspajmanca mana yaicui tucurcachu. 
20 Chaimantami Jesusmanca: 

—Cambaj mama cambaj huauquicunamari canllapi canhuan 
rimasha nishpa shuyacun— nishpa maijantajshi huillarca. 

21 Shina huillajpi Jesusca: 

— Diospaj Shimita uyashpa rurajcunami ñuca mama ñuca 
huauquicunaca— nirca. 


Yacuta huaira cuyuchicujpi Jesús jarcashcamanta 
(Mt. 8.23-27; Mr. 4.35-41) 


2 Shuj punllami Jesusca paipaj yachacujcunandij canoapi 
tiyarishpa yachacujcunataca : 

—Jacuchij ch'imbanijman— nishpa rircacuna. 23 Cochata 
chashna ch'imbacujpi Jesusca dormirircami. Ñapish cochapica 
achca huaira jatarishpa yacuta caiman chaiman shitajpi, 
canoapi yacu yaicushpa ña huashicunallami tucurca. 24 Chashna 
huashicunalla tucujpi yachacujcunaca achcata mancharishpami 
Jesuspajman c'uchuyashpaca: 

—iYachachij, Yachachij ñamari huañucunchij!— nishpa 
rijchachircacuna. 

Chashna nijpi Jesusca rijcharishpa jatarishcahuan huairata 
yacuta: 

—Ama chashnaichu— nishpa sinchita rimarca. Chashna 
nijpi huairapish yacupish casijlla tucurcallami. 25 Chashna 
rurashca q'uipami Jesusca yachacujcunataca : 

— ¿Ima nishpataj ñucataca mana crircanguichij?— nirca. 

Chashna nijpi achcata mancharinacushpa caishuj chaishujta : 

-— ¿Cai runaca, imatajchu imami? Yacupish huairapish pai 
rimajpica uyanllamari— nircacuna. 


Supai japishca Gadara llajta runata Jesús 
alliyachishcamanta 
(Mt. 8.28-34; Mr. 5.1-20) 

26 Chai q'uipami Jesusca yachacujcunandij Gadara shuti 
llajtaman chayarca. Chai llajtaca cocha ch'imbanij Galilea 
llajtahuan ch'imbapurapimi. 27 Ña chai llajtaman chayashpa 
canoamanta Jesus uricujpica, chai pueblomanta shuj runami 
Jesuspajman c'uchuyajta shamurca. Chai runaca achca huata- 

cunatami supaicuna japishca carca. Chashna cashpami 
churanatapish mana churarishca causanatapish mana huasipi 
causashpa pantionllapi causaj carca. 28 Chai runaca Jesusta 
ricushpaca caparirishpa paipaj ñaupajpi cungurishpa: 

—Jatun Diospaj Churi Jesus, cantaca imatataj nicuniari. 
Ñucataca ama llaquichihuaichu— nishpami caparirirca. 

29 Jesusca chai runamanta millai supaita “llujshi” nicujpimi 
chashna nirirca. Cutin cutinmi chai supaica ungüi shinata 
jatarichijpi maquicunata chaquicunata cadenahuan alli huatar- 
cacuna. Chashna huatajpipish cadenacunata p'itishpa supailla- 
taj mai shitashca pambaman pushajllami. 30 Chai runata 
Jesusca: 

— ¿Ima shutitaj cangui?— nijpi: 

—Ñucaca huaranga huaranga shutimi cani— nirca. 

Huaranga huaranga supaicuna japishca cashpami chashnaca 
nirca. 31 Chai supaicunaca: “Ama ñucanchijta ucu pachaman 
cachahuaichu” nircacunami. 32 Chai chaininij urcupica achca 
cuchicuna micushpa puricujpimi chai cuchicunapi yaicungapaj 
cachahuai nijpi Jesusca chai cuchicunaman richun saquircalla. 
33 Supaicunaca ña chai runamanta llujshishpa cuchicunapi 
yaicujpi chai tucui cuchicunaca ucu huaicuta singushpa cocha- 
man huashicushpami huañurcacuna. 

34 Chashna tucujpi cuchita michijcunaca achcata mancha- 
rishpa paicunapaj llajtacunaman pueblocunaman rishcahuan 
tucui imalla tucushcata huillagrircacunami. 35 Chashna 
huillajpica imalla tucushcata ricuj shamurcacuna. Paicuna 
ña Jesuspajman chayamushpaca, supaicunata llujshichishca 
runaca ña alli yuyaiyuj, churanatapish churashcatami Jesuspaj 
ñaupajpi tiyacujta ricurcacuna. Chashna ricushpaca achcatami 
mancharircacuna. 36 Chai shamujcunamanca supai japishca 
runataca ima shina alliyachijta ricujcunami parlarcacuna. 
37 Chashna parlajpica Gadara llajtamanta tucui shamujcunaca 
achcata mancharishpa Jesustaca: ‘“‘Caimantaca ripailla” nir- 
cacuna. Chashna nijpi Jesusca cutin canoapi yaicushpa ña 
rircallami. 38 Chashna ña ricujpi supaicunata llujshichishca 
runaca Jesustaca: “Ñucatapish pushahuai” nirca. 

3 Chashna nicujpipish Jesusca: 

—Dios canta achcata llaquishpa alliyachishcata cambaj 
huasiman tigrashpa huillagrilla— nirca. 

Chashna nijpi chai runaca Jesús ima shina paita alliyachish- 
cata, chai tucui pueblopi causajcunaman huillarcami. 


Jairo runapaj ushushita causachishcamanta, shuj 
huarmitapish Jesús alliyachishcamanta 
(Mt. 9.18-26; Mr. 5.21-43) 

4 Ña Jesús cutin tigramujpica tucuicuna paita shuyacush- 
camanta achcata cushicushpami Jesustaca tuparcacuna. 41 Na 
chaipi cajpica, Israelcuna tandanacuna huasipi* mandaj 
Jairo shuti runami Jesuspajman shamurca. Paica cungu- 
rishpami Jesustaca : 

—Ñuca huasiman jacupai— nirca. 42 Chai runaca chunga 
ishqui huatayuj ancha ungushca shujlla ushushitami charirca. 
Jesusca ña Jairohuan ricujpi achca gentecuna llapirinacui 
caticurcacuna. 

4 Chai caticujcunapurapica chunga ishqui huatata yahuar 
tucuricuj ungushca huarmipish ricurca. Chai huarmica jambij- 
cunaman jambichicushpalla tucui charishcacunata tucuchinga- 
camami jambichishca carca. Pi jambijpish paitaca mana 
alliyachi tucushcami carca. 44 Chai huarmica shamushpa 
huashata allijlla shamushpami Jesuspaj churana puntapi ja- 
pirirca. Chashna japirijpica yahuar tucurica ñapish pararir- 
callami. 

45 Chashna japirijpi Jesusca: 

—¿Pitaj ñucata japirinchu, imami?— nishpa tapujpica tu- 
cuicuna: 

—Pi mana japirinchijchu— nircacuna. 

Shina nijpi Pedropish paihuan cajcunapish: 

—Yachachij, cai tucuicunami llapicun, caiman chaiman 
t'angarinacucun. ¿Pitaj japirin ninguichu, imami?— nircacuna. 

4 Chashna nijpipish Jesusca: 

—Ñuca alliyachi tucunami ñucamanta llujshishca. Ñucata 
japirijpimi pitatajshi alliyachini— nirca. 

47 Chashna nijpi chai alliyashca huarmica paita chashna 
nicushcata yachashpa, shamushcahuan chujchushpa Jesuspaj 
ñaupajpi cungurishpa imapaj japirishcata, ima shina japirishpa- 

ca ña alliyashcata chai tucuicunapaj ñaupajpimi huillarca. 
48 Chashna huillajpi Jesusca: 

—Huahua, canca ñuca alliyachinata crishcamantami alli- 
yashcangui. Cunanca cushicushpa rilla— nirca. 

4 Jesús chashna rimacujpiraj Israelcuna tandanacuna 
huasipi mandaj Jairopaj huasimanta shuj shamushpaca : 

—Namari cambaj ushushica huañun. ¿Imapajtaj Yachachij- 
taca ashtahuan p'iñachicungui? Saquillari-— nirca. 

50 Chashna nijta Jesus uyashpaca: 

—Ama llaquirichu. Ñuca causachinata crilla— nirca. 

51 Ña Jairopaj huasiman chayashpaca pi shujtajta mana 
yaicuchishpa Jesusca Pedrondij, Jacobondij, Juandij chai 
huahuapaj yaya mamandijllami yaicurca. 52 Tucuicuna chai 
huahuamanta caparirishpa huacacujpi Jesusca: 

—Ama huacaichijchu. Huahuaca mana huañushcachu. 
Dormicunllamari-— nirca. 

53 Chashna nijpi ña huañushcataj cashcata alli yachashca- 
manta asircacunami. 54 Jesusca chai huañushcata maquimanta 
japishpaca : 

—Huambra, jatariyari nishpa— sinchita caparirca. 

55 Chashna nijpica ñapish chai huañushcaca samaita japishca- 
huan jatarircallami. Chashna jatarijpi Jesusca: 

—Cunanca micunata caraichijlla— nirca. 56 Chashna causa- 
chijpi yaya mamaca achcatami mancharircacuna. Jesusca 
paicunataca : 

—Cashna rurashcataca pajta piman huillanguichijman— 
nirca. 


Huillagrichun chunga ishqui yachacujcunata 
Jesús cachashcamanta 
(Mt. 10.5-15; Mr. 6.7-13) 
9 I Jesusca chunga ishqui yachacujcunata tandachishpami 
supaicunata llujshichijta ungushcacunatapish alliyachijcu- 
nata rurarca. 2 Chashna rurashpaca: 

—Richij, Dios ima shina mandanamanta huillagrichij. Un- 
gushcacunatapish alliyachigrichij— nishpa cacharca. 3 Chashna 
cachacushpaca nirca: 

—Caspitapish muchilatapish cucayutapish cullquitapish ama 

apanguichijchu. Churanatapish ama shujtajta apashpa 
churashcalla ringuichij. 4 Mai huasiman chayashpapish chai 
llajtamanta ringacama, chai huasillapi saquiringuichij. 5 Maipi 
cancunata mana chasquisha nijpica, chai pueblomantaca 
paicuna mana alli cashcata ricuchingapaj chaquipi japirishca 
ñutu allpatapish chaspishpa ringuichij— nirca. 

6 Chashna nijpi yachacujcunaca tucui llajtacunata rishpami, 
quishpirina alli huillaita huillashpa ungushcacunatapish alli- 
yachishpa purircacuna. 


Bautizaj Juanta huañuchishcamanta 
(Mt. 14.1-12; Mr. 6.14-29) 


7 Galilea llajtata mandaj Herodesca Jesús imallata rurash- 
cata yachaj chayarca. Maijancunaca Jesustaca: ““Bautizaj 
Juanmari huañushcacunapaj chaupimanta causarishca” nijta 
uyashpaca achcatami mancharirca. 8 Shinallataj maijancunaca : 
“Ñaupa huillaj* Eliasmari ricurishca” nircacuna. Cutin maijan- 
cunaca: “Ñaupa huillajcunamanta maijantajshimari causa- 
rishca” nircacuna. 9 Mandaj Herodesca : 

—Ñucallatajmari Juantaca cungata p'itichircani. Cai tucuita 
ruran nishpa parlanacushcata uyashca runaca, ¿pi runashi 
canga?— nirca. 

Chashna nirishpa Herodesca Jesustaca paipaj quiquin ñahui- 
huanmi ricusha nirca. 


Pichca huaranga runacunaman Jesús carashcamanta 
(Mt. 14.13-21; Mr. 6.30-44; Jn. 6.1-14) 


10 Huillachun Jesús cachashcacuna tigramushpaca tucui 
imalla rurashcatami Jesusman parlarcacuna. Chai q'uipami 
Jesusca yachacujcunandijlla Betsaida shuti pueblo chaininij 
chulunllaman rirca. 11 Paicuna chaiman rishcata tucuicuna 
yachashpaca Jesustaca catishpami rircacuna. Shina catishpa 
rijpi Jesusca: “¿Allillachu shamunguichij2?” nishpa Dios ima 
shina mandacushcata huillarca. Chaipi caj ungushcacunatapish 
alliyachircami. 

12 Ña chishiyamujpica, paipaj chunga ishqui yachacujcuna 
Jesuspajman c'uchuyashpaca: 

—Cai muyundij llajtacunapi huasicunapi micunata samari- 

nata mashcagrichuncuna, tucui caipi cajcunata cayacama 
niyari. Cai chulunllapica ima mana tiyanchu—- nircacuna. 

13 Shina nijpi Jesusca: 

—Cancunallataj caraichigari— nirca. 

Chashna nijpi: 

—Mana achcata charinchijca. Pichca tandata ishqui chal- 
huallatamari charinchij. Cai tucuicunapajca randigrinatajchari 
canchigari— nircacuna. 

14 Chaipi caj runacunaca pichca huaranga shina runacunami 
carca. Chashna cajpimi Jesusca yachacujcunataca : 

—Caicunataca pichca chunga pichca chunga tiyachichij— 
nirca. 

15 Chashna nishcata rurashpa yachacujcunaca tucuicunata 
tiyachircacunami. 16 Chashna tucui tiyarishca q'uipami Jesusca 
pichca tandata, ishqui chalhuatapish japishpa huichilla ricushpa 
micunamanta Taita Diosta diosolopagui nishpa mañarca. 
Chai q'uipaca chaupishpa chaupishpa yachacujcunaman curca. 
Yachacujcunaca chaipi tiyacujcunaman cararcacunami. 17 Na 
tucuicuna mana nijta micushca q'uipaca, chunga ishqui canasta- 
cuna jundatami pallarcacuna. 


Pedroca Jesusta Quishpichij Cristomi cangui nishcamanta 
(Mt. 16.13-19; Mr. 8.27-29) 

18 Chai q'uipami Jesusca ch'ican paipaj yachacujcunandijlla 
Taita Diosta mañacurca. Chashna mañashca q'uipami Jesusca 
yachacujcunataca : 

—¿Shujtajcunaca ñucataca pi cashcatataj yuyancuna?— 
nishpa tapurca. 

19 Chashna tapujpi: 

—Maijancunaca cantaca Bautizaj Juanmari nincunami. 
Cutin maijancunaca cantaca ñaupa huillaj* Eliasmari nincuna- 
mi. Cutin maijancunaca cantaca ñaupa huillajcunamanta 
maijantajshimari causarishca nincunami— nircacuna. 

20 Chashna nijpi Jesusca: 

—Cutin cancunaca ñucataca, ¿pi cashcatataj yuyanguichij?— 
nijpi Pedroca: 

—Canca Taita Dios cachashca Quishpichij Cristomari 
cangui— nirca. 

Ñucataca huañuchingacunami nishpa 
Jesüs huillashcamanta 
(Mt. 16.20-28; Mr. 8.30—9.1) 


21 Pedro chashna nijpi Jesusca: 

—Can chashna nishcataca pajta piman huillanguichijman. 
22 Runa Aichayuj tucushca* ñucaca achca llaquicunata apanami 
cani. Yuyaj cunajcunapish*, Israel curacunata mandaj cura- 
cunapish*, mandashcacunata yachachijcunapish*, p'iñashpa 
ñucataca huañuchingacunami. Huañuchijpipish quimsa punlla- 
pica Taita Diosca causachingami— nirca. 

23 Chashna nishca q'uipaca tucui chaipi cajcunata nirca: 

—Maijanpish ñucata catisha nishpaca quiquinta mana 
llaquishpa chacatashpa huañuchina cajpipish punllanta ñucataca 
catichunlla. 24 Mana chashna rurashpa quiquinpajlla causanata 
yuyacujca chingaringami. Maijanpish ñucata caticushcamanta 
quiquin causaita mana llaquijca quishpiringami. 25 Cai pachapi 
tucui imalla tiyajcunata charijyashpapish quiquinllataj chinga- 
rinaman rishpaca, ¿ima allitaj cangari? 26 Maijanpish ñuca- 
manta, ñuca huillashcatapish pingarishpa mana huillajtaca, 
Runa Aichayuj tucushca ñucapish Taita Diospaj sumaj cashca- 
huan jucha illaj angelcunandij achij nicuj sumaj shamushpaca 
paitapish pingachishami. 27 Maijan caipi cajcunaca Taita Dios 
ima shina mandacujta ricungacama mana huañungacunachu. 
Chashnami canga— nirca. 


Jesusca shujtajyarishpa ricurishcamanta 
(Mt. 17.1-8; Mr. 9.2-8) 


28 Chashna nishca pusaj punila shina q'uipami Jesusca 
Pedrota, Juanta, Jacobotapish pushashpa Taita Diosta mañan- 
gapaj shuj urcuman rirca. 29 Jesusca Taita Diosta mañacush- 
paca ñahuipish shujtajyashca churanapish yurajlla achij nicuj- 
mi ricurirca. 30 Ñapish chaipica ishqui runacuna Jesushuan 
parlanacucujmi ricurirca. Chai runacunaca Moisesmi Eliasmi 
carca. 31 Paicunaca sumaj achijlla chaupipimi Jesusta Jerusa- 
lenpi ima shina huañuchinamanta Jesushuan parlanacucurca. 
32 Pedropish caishuj yachacujcunapish dorminaihuan huañu- 
cushpapish mana dormishpami Jesustaca chashna sumaj 

achij nicuj cashcata paihuan parlanacucuj ishqui runacunata- 
pish ricurca. 33 Ña chai ishqui runacuna Jesuspajmanta caru- 
yashpa rijpica Pedroca: 

— Yachachi), caipica allimari canchij. Cambaj shuj, Moises- 
paj shuj, Elaspaj shuj chugllacunata rurashunchijllari— 
nirca. 

Pedroca imata nicushcatapish mana alli yuyarishpami 
chashnaca nirca. 34 Pedro chashna nicujpiraj p'uyu shamushpa 
pillujpica mancharircacunami. 35 Chai p'uyumantaca : 

—-Caica ñuca c'uyashca Churimari. Paita uyaichij— nishpa 
rimashcami ñapish uyarirca. 

36 Chaita uyashca q'uipaca Jesusca ña pailami shayacuj 
ricurirca. Chaita ricujcunaca chai punilacunapica paicuna 
ricushcataca piman mana huillarcacunachu. 


Supai japishca huambrata Jesús alliyachishcamanta 
(Mt. 17.14-21; Mr. 9.14-29) 


37 Chai cayandij punllaca Jesusca paipaj yachacujcunandij 
urcumanta ña uriyamujpi, achcacunami tupanaman shamurca- 
cuna. 38 Chai shamujcunapuramanta shuj runaca ñapish sinchi- 
ta caparishpa nirca: 

—Yachachij, ñuca huahuata ricupaiyari. Cai shujlla huahua- 
llatamari charini. 39 Cai huahuataca supaimari japishpa ñapish 
achcata caparichishpa shimiman puscuta shitachishpa llaqui- 
nayajta chujchuchishpa manataj saquin. 40 Cambaj yachacuj- 
cunamanca supaita llujshichichun nishpa, ñamari ricuchircani. 
Paicunaca mana imata rurai tucurcacunachu— nirca. 

41 Chashna nijpi Jesusca: 

—Cai mana crij, millai runacuna. ¿Mai punllacamataj ñucaca 
cancunahuanca causacushalla puricushalla? Cambaj huahuata 
caiman pushamui— nirca. 

42 Chashna nijpi ña paipajman c'uchuyachicujpi supaica 
chai huambrataca chujchuchishpa uraticuta jatarichishpa pam- 
baman urmachishpa shitarca. Chashna rurajpi Jesusca chai 
millai supaitaca rimashpa llujshichishpa alli huambratami 
yayamanca curca. 43 Chashna jatun mancharinata Taita Dios 
rurashcata ricushpaca tucuicunami achcata mancharircacuna. 

Ñucataca huañuchingacunami nishpa Jesús 
cutin huillashcamanta 
(Mt. 17.22-23; Mr. 9.30-32) 


Tucuicuna pai imalla rurashcacunata ricushpa mancharicujpi 
Jesusca paipaj yachacujcunataca nirca: 

44 —Cai ñuca huillashcata alli uyaichij. Pajta cungaringui- 
chijman. Runa Aichayuj tucushca* ñucataca runacunaman 
japichishpa cungami— nirca. 

45 Chashna nijpi yachacujcunaca Jesús imata nisha nishca- 
taca yachana yuyaita Dios mana cujpimi mana yachai tucurca- 
cuna. Imatataj cashna nishpaca nisha ningui nishpa tapuna- 
tapish mancharcacunami. 


Yachacujcunaca maijanshi yalli jatun nishcaca 
canchij ninacushcamanta 
(Mt. 18.1-5; Mr. 9.33-37) 


4, Chai q'uipami yachacujcunaca paicunapuralla : 

—;¿Maijanshi ashtahuan yalli jatun nishcaca canchij?— 
ninacucurca. 47 Chashna ninacucujta Jesusca yachashpa shuj 
huahuata japishpa paipaj ñaupajpi churarca. 48 Chashna 
churashpaca: 

—Maijanpish ñucata crij cashcamanta cai huahua shina 
huahuata chasquijca ñucatami chasquin. Maijanpish ñucata 
chashna chasquijca, ñucata cachaj Yayatapishmi chasquin. 
Tucui cancunamanta maijanpish mana jatun tucushca cajmi 
jatunca— nirca. 


Ñucanchijta mana p'iñajca, ñucanchijpurallatajmi 
nishcamanta 
(Mr. 9.38-40) 


4 Chashna nishca q'uipami paipaj yachacuj Juanca: 

—Yachachij, shuj runata cambaj shutipi supaicunata llujshi- 
chijtamari ricurcanchij. Chashna ruracujpica ñucanchijpura 
mana cajpi, ama shina rurangui nishpa jarcarcanchijmari—- 
nirca. 

50 Chashna nijpi Jesusca: 

—Chashna rurajtaca ama jarcanguichijchu. Maijanpish 

mana ñucanchijta p'iñajca, ñucanchijpurallatajmari — nirca. 


Jacobota Juanta Jesús rimashcamanta 


5t Jesusca jahua pachaman rina punlla chayamucujpimi, 
Jerusalenmanca mana manchashpa rina tucurca. 52 Chashna 
rina cashpami huillajcunata ñaupachishpa cacharca. Chai 
huillajcunaca Samaria llajtaman Jesus maipi samarina huasita 
mashcangapajmi rircacuna. 53 Chashna rijpi Samaria llajtapi 
causajcunaca Jesustaca Jerusalenman ricujta yachashcamanta, 
mana chasquishun nircacunachu. 54 Chashna mana chasqui- 
shun nijpi Jesuspaj yachacuj Juanpish Jacobopish: 

—Apunchij Jesus, cai tucuicunata chingachichun, ñaupa 
huillaj* Elías mañashca shina, ¿jahua pachamanta ninata 
cachachun mañashunchu?— nircacuna. 

55 Chashna nijta uyashpa Jesusca paicunata ricurashpa 
sinchita rimashpa nirca: 

—Cancunaca pi yuyaita cushpa chashna rimachicushcataca 
mana yachanguichijchu. 56 Runa Aichayuj tucushca* ñucaca 
pitapish mana huañuchingapajchu shamurcani, ashtahuanpish 
quishpichingapajmi shamurcani— nirca. 

Chashna nishpaca shujtaj llajtaman rircallacunami. 


Jesusta catisha nijcunamanta 
(Mt. 8.19-22) 


57 Paicuna ñanta ricujpica shuj runami Jesustaca: 

—Apunchij Jesús, cantamari maita rijpipish catisha nini— 
nirca. 

58 Chashna nijpi Jesusca: 

—Atujcunapish maipi causana jutcuta charinmi. Pajarocuna- 
pish tazinta charinmari. Runa Aichayuj tucushca* ñucaca 
maipi samarinallatapish mana charinichu— nirca. 

59 Chashna nishca q'uipami Jesusca cutin shujtaj runataca : 

—Canca ñucata catilla— nirca. 

Shina nijpi: 

—Apunchij Jesús, shuyapai. Ñuca yayataraj pambamugri- 
sha— nirca. 

6 Chashna nijpi Jesusca: 

—Huañushca shina ñucata mana crijcuna paicunapaj hua- 

ñushcacunataca pambachun saquillari. Dios ima shina manda- 
cushca alli huillaita canca huillagrilla— nirca. 

6l Chai q'uipaca cutin shujtajmi: w. 

—Apunchij Jesús, canta catinataca catisha ninimi. Nuca 
familiacunataraj cayaminchacama nimugrisha— nirca. 

62 Chashna nijpi Jesusca: 

—Pipish alli yapusha nijca mana huashaman ricushpa 
yapunchu. Chashna huashaman ricushpa yapuj shinaca ñucan- 
chijta mandaj Diospaj ruranataca mana alli rurai tucunchu. 


Huillachun canchis chungacunata 
Jesús cachashcamanta 


l 0 I Chai q'uipami Jesusca canchis chungata agllashpa 

pueblocunaman, uchilla llajtacunaman, maillaman pai 
rina cashcapi huillachun paipaj ñaupa ishqui ishquita cacharca. 
2 Chashna cachacushpami Jesusca nirca: 

—Grano tandanaca achcamari. Tandajcunaca ashallami. 
Chashna ashalla cashcamanta chagrayujta ashtahuan tandaj- 
cunata cachachun mañaichigari. 3 Cancunaca richijlla. Can- 
cunataca ovejacunata atujcunapaj chaupita cachaj shinami 
cachani. 4 Muchilatapish, cullquitapish, pargatetapish ama 
apashpa ringuichijchu. Nanpi tupashpa ¿allillachu cangui? 
nijcunahuanpish ama uniyanguichijchu. 5 Mai huasiman 
chayashpaca: “¿Allillachu causacunguichij” ninguichijraj. - 
6 Chashna nijpi huasiyuj alli cashpa cancunata yaicuchishpaca 
paica cushijllami canga. Mana yaicuchijpica cancuna chashna 
nishcaca yangallami canga. 7 Mai huasipi aili chasquijpica, 
chai huasillapitaj ima carashcatapish micushpa saquiringuichij- 
lla. Imata ruraj runapish causanapajca japinata charinmi. 
Pajta huasin huasin puringuichijman. 8 Mai puebloman cha- 
yajpi alli chasquijpica chai pueblopipish carashcataca imatapish 
micunguichijlla. 9 Chai pueblopi tiyaj ungushcacunata alli- 
yachishpa: “Taita Diosca cancunata ñallami mandagrin” 
nishpa tucuicunaman huillanguichij. 10 Mai puebloman can- 
cuna yaicujpi mana chasquijpica ñancunaman llujshishpa 
cashna ninguichij: 11 “Ñucanchij chaquicunapi ñutu allpa 
cai pueblopi japirishcatapish cancuna mana alli cashcata 
ricuchingapaj chaspinchijmi. Diosca cancunata mandasha 

nicushcataca yuyaringuichij” nishpa ringuichijlla. 12 Chai 
pueblopi causajcunata Dios llaquichi punllapica Sodomatapish 
ashtahuan yallitami llaquichinga— nirca. 


Jesús huillashcata mana cazujcunamanta 
(Mt. 11.20-24) 

l) ¡Aij Corazín pueblopi causajcunalla! ;Aij Betsaida 
pueblopi causajcunalla, ima chari tucunguichij! Cancunapaj 
pueblocunapi pi mana rurai tucushcacunata chai Tiro shuti 
Sidon shuti pueblocunapi rurashca cajpica, juchayuj cashca- 
manta yana churanata churashpa ushpahuanpish armarishpa 
llaquirishpa ña saronmantajmi Diospajman tigrarinman carca- 
cuna. 14 Millaita rurashcata Dios ricuchi punllapica cancunaca 
Tiro shuti Sidon shuti pueblocunapi causajcunatapish yallimari 
llaquichishca canguichij. 15 Capernaum pueblopi causajcuna- 
pish, cancunaca jahua pachamanmi rishun yuyanguichijchari. 
Ucu pachamanmari shitashca canguichij. 

16 Jesusca paipaj yachacujcunataca : 

—Maijan cancunata uyajca ñucatami uyan. Shinallataj 
cancunata p'iñajca ñucatami p'iñan. Ñucata p'iñajca mana 
ñucallatachu p'iñan. Ñucata cachajtapishmari p'iñan— nirca. 


Jesús cachashca canchis chungacuna 
ña tigramushcamanta 


17 Chai q'uipami Jesús cachashca canchis chungacunaca 
achcata cushicushpa tigramushpaca: 

—Apunchij Jesús, cambaj shutipica* supaicunapishmari 
ñucanchijta manchashpa llujshinlla— nircacuna. 

18 Chashna nijpi Jesusca nirca: 

-—Ari, ñucaca Satanastaca* relampa shina jahuamanta 
urmajtatajmari ricurcani. 19 Ñucamari cancunataca culebra- 
cunata alacrancunata sarushpapish mana ima tucujta rurarcani. 
Cancunata p'iñaj diablo imata rurasha nijpipish manchachingui- 
chijmi. Chaimanta pipish cancunataca mana imata rurai 
tucungachu. 20 Supaicunata manchachishpa llujshichishca- 
llamanta ama cushicuichijchu. Cancunapaj shuticuna jahua 
pacha libropi quillcashca cashcamanta cushicuichij— nirca. 

Jesús cushicushcamanta 
(Mt. 11.25-27; 13.16-17) 


21 Jesusca chashna nicushpami Diospaj Samai Espíritu 
cushichijpi achcata cushicushpa nirca: 

—Jahua pachata cai pachata mandaj ñuca Yayalla, cantaca 
allimari cangui ninimi. Canca caicunataca alli yuyaiyuj alli 
yachajcunamanca pacashpa mana yachachishcanguichu. Cai- 
cunataca huahua shinacunamanmi ashtahuanpish yachana 
yuyaita cushpa yachachishcangui. Can Yayalla, chashna 
rurasha nishcamantami cashnaca rurashcangui. 

2 Ñuca Yayaca tucuitami ñucaman curca. Ñucaca pipaj 
Churi cashcataca pi mana yachanchu ñuca Yayallami yachan. 
Shinallataj ñuca Yayaca pi cashcataca pipish mana yachanchu. 
Ñucaca paipaj Churi cashcamanta ñucallami yachani. Ñuca 
rijsichisha nishcacunallami ñuca Yaya pi cashcataca yachan. 

23 Cashna nishpa paipaj yachacujcunata ricushpa paicunalla- 
man nirca: 

—Cancuna imallata ricushcata shujtajcunapish quiquin 
ñahuihuan ricujcunaca cushi cachun. 24 Cancunaman caita 
ninimi: Ñaupa huillajcunapish* jatun mandajcunapish can- 
cuna ricucushcataca ricusha nishpapish manataj ricui tucurca- 
cunachu. Shinallataj cancuna cunan uyacushcata uyashun 
nishpapish mana uyarcacunachu— nirca. 


Samaria llajta alli runamanta Jesús parlan 


25 Chai q'uipami mandashcacunata yachachij* shuj runaca 
ima nijmi cashca nishpa Jesusta tapungapaj shayarishpaca : 

—Yachachij, ¿imata rurashpataj huiñai causaitaca cha- 
risha?— nirca. 

26 Chashna nijpi Jesusca: 

— ¿Dios quillcachishpa mandashcapica imata rurachun nish- 
catataj ricungui?— nirca. 

277 Chashna nijpi chai yachachij runaca: 

—‘‘Cambaj tucui shunguhuan, tucui almahuan, can tucui 
imallata rurai tucushcahuan, tucui yuyaihuan canta mandaj 

Diosta c'uyangui. Can quiquinta shina shujtajcunatapish 
c'uyangui” ninmi— nirca. 

28 Shina nijpi Jesusca chai runataca : 

—Allitami nishcangui. Chashna caicunata pajtachishpaca 
huiñai causaita charinguimi— nirca. 

29 Chashna nijpi chai runaca paillataj alli ricurisha nishpa: 

—¿Pi shujtajtataj c'uyana cani?— nirca. 

30 Chashna nijpi Jesusca nirca: 

—Shuj runatami Jerusalén pueblomanta Jericó puebloman 
ñanta uriyacujta shuhuacuna japishpa, tucui imalla charishca- 
cunata quichushpa, churashcatapish mana saquishpa, chahuata 
huañujta macashpa rircacuna. 3I Chashna siricujpi shuj 
Israel cura* chai ñanllatataj shamushpa chai siricuj runata 
ricushpapish chainijta rircallami. 32 Curacunata ayudaj Levi- 
tacunamanta shuj runapish chai ñanllatataj shamushpa, chai 
siricuj runata ricushpaca chainijta rircallami. 33 Chai q'uipaca 
Samaria llajta shuj runapish chai ñanllatataj shamushpa chai 
siricuj runata ricushpaca achcata llaquirircami. 34 Chashna 
llaquirishpa chai runapajman rishpa chugricunata aceitehuan 
vinohuan jambishpaca linsohuanmi pilluchirca. Chashna ru- 
rashpaca paipaj burropi tiyachishpa shuj huasiman pushashpa 
chaipimi alli cuidarca. 35 Cayandij punlla chai Samaria llajta 
runaca ña rigrishpaca ishqui cullquita chai huasiyujman cushpa: 
“Cai runata alli cuidapangui. Cai cullqui mana pajtajpica 
ñuca tigramushpa ashtahuan cushallami” nishpa saquirca. 
36 Chashna parlashca q'uipaca chai yachachij runataca : 

—Canpica chai shuhuacuna llaquinayajta macashca runa- 
taca, ¿maijan chai ñanta rij quimsa runacunataj quiquinta 
shina llaquishca?— nirca. 

37 Chashna tapujpi chai yachachij runaca: 

—Shuhuacuna macashca runata llaquij runari— nirca. 

Shina nijpi Jesusca: 

—Canpish chashnallataj ruragri— nirca. 


Marta María ñañandijpaj huasiman rishcamanta 
38 Chai q'uipami Jesusca paipaj yachacujcunandij rishpa 


shuj uchilla llajtaman chayarca. Chaiman chayajpica Marta 
shuti huarmimi paipaj huasiman Jesustaca pusharca. 39 Mar- 

taca María shuti ñañatami charirca. Chai Mariaca Jesuspaj 
ñaupajpi imallata yachachishcata uyangapajmi tiyarirca. 40 Ma- 
ría tiyacujpica Martaca huasi ucupi caita chaita rurana yuyai- 
llami ruracurca. Chashna ruracushpami Jesuspajman rishpaca : 

—Apunchij Jesús, ¿manachu ricungui ñuca ñañaca cai 
tucui ruranacunata ñucallaman saquishcataca? Ri ricugri 
niari— nirca. 

4i Chashna nijpi Jesusca: 

—Marta, Marta, canca imatapish rurana yuyaillamari 
musparicungui. 4 Mana cai tucuita rurana canguica. Shujlla- 
tamari ruranataj cangui. Mariaca allitamari yuyarishca. Pai 
yuyashcataca pi mana jarcangachu— nirca. 


Taita Diosta mañanata Jesús yachachishcamanta 
(Mt. 6.9-15; 7.7-11) 


l | 1 Chai q'uipami Jesusca Taita Diosta mañacurca. Pai 
tucui mañashca q'uipami shuj yachacujca : 

—Apunchij Jesús, ñucanchijtapish Taita Diosta mañanata 
yachachihuai. Bautizaj Juanpish paipaj yachacujcunataca 
yachachijmi carca— nirca. 

2 Chashna nijpi Jesusca nirca: 


—Cancuna Taita Diosta mañashpaca cashna ninguichij: 
Jahua pachapi caj ñucanchij Yaya. Canta tucuicuna alli 
nishca cachun. Can mandana punila shamuchun. Ima 
shinami jahua pachapi cambaj munashcata ruracun, 
shinallataj cai pachapipish can munashcata rurachun. 
3 Ñucanchij micunata cunan punllapish cuhuai. 4 Shuj- 
tajcuna ima mana allita rurashcacunata ñucanchij perdo- 
nanchijmi, shinallataj ñucanchij juchacunatapish perdona- 
pai. Ima mana allita rurana yuyaitapish jarcapangui. 
Tucui millaimantapish huaquichihuangui— nishpami ya- 
chachirca. 


5 Jesusca cashnapish nirca: 

—Yuyaringapaj cashna nishunchij: Maijan cancuna alli 
rijsishcata charishpaca chaupi tuta paipaj huasiman rishpaca: 
“Amigo, quimsa tandata feyachi. 6 Ñucapaj alli rijsishca runa- 
mari cunanlla carumanta ñuca huasiman chayamun. Ñucami 

imata mana carai tucuni?” ninga. 7 Chashna nijpi ucumanta 
caishujca: “Ama p'iñachichu, pungupish huichcashcamari. 
Nucaca huahuacunahuanmi siricuni. Canman cungapaj mana 
jatari tucunichu” ninmanmi. 8 Chashna nicushpapish ama 
ashtahuan p'iñachichun jatarishpa tucui imalla nishcata cun- 
manmi. Mana paipaj rijsishca runa cashcallamantachu chashna 
ruranman, ama mañashpa p'iñachicuchunllami chashnaca 
ruranman. 9 Ñucapish chashnallatajmi cancunataca nini: 
Diostaca mañaracuichijlla cungallami. Shinallataj mashcai- 
chijlla japinguichijmi. Huasiyuj nichijlla, pascangallami. 
10 Maijanpish mañajca, chasquinllami. Shinallataj mashcaj- 
pish japinllamari. Huasiyuj nijtapish yaicuchingallami. 

ll ¿Maijan yayacunataj tandata huahua mañajpica, shuj 
rumita cunguichijman? Shinallataj chalhuata mañajpica, ¿cu- 
lebratachu cunguichijman? 12 Shinallataj lulunta huahua ma- 
ñajpica, ¿alacrantachu cunguichijman? 13 Cancunaca mana alli 
cashpapish cancunapaj huahuacunamanca imatapish allitamari 
cunguichij. Cancunapaj jahua pacha Yayacarin paipaj Samai 
Espirituta mañajcunamanca cungallamari— nirca. 


Jesustaca diablo jabishcami cangui nishcamanta 
(Mt. 12.22-30; Mr. 3.19-27) 


14 Chai q'uipaca Jesusca shuj supai japishca runamantami 
supaita llujshichicurca. Chai runataca supaica mana rimajtami 
rurashca carca. Supaita Jesús llujshichijpica chai runaca ña 
rimajpi chaipi cajcunaca achcatami mancharircacuna. 
15 Chashna rurajta ricushpa maijancunaca: 

—Caica Beelzebú* nishca supaicunata mandaj diablo japishca 
cashpamari supaicunataca llujshichin— ninacurca. 

16 Maijancunaca ricungaraicullami: 

— Jahua pacha Dios canhuan cajpica, pi mana rurai tucushcata 
rurashpa ricuchiyari— nircacuna. 17 Chashna nicujpipish pai- 
cuna imata yuyacushcata Jesusca yachashpa nirca: 

—Llajtata mandajcunapura ishqui yuyai tucushpa caishuj 
chaishuj macanacushpaca ch'icanyarishpa chingarinllami. Shi- 
nallataj quiquin huasiucupura p'iñanacushpaca ch'icanyarinlla- 
mi. 18 Chashnallataj Satanaspish* supaicunahuan p'iñanacujpi- 
ca pai mandacushcaca chingaringallami. Ñucataca Beelzebú 


223 SAN LUCAS 11 


japishca cashpamari supaicunata llujshichin nishcamantami 
chashnaca huillani. 19 Ñucaca Beelzebú japishca cashpa 
supaicunata llujshichijpica, shinashpaca, cancunata catijcuna- 
taca, ¿pitaj supaicunataca llujshichichin? Paicuna chashna 
rurashpaca cancuna ñucata panda rimacushcatami ricuchin. 
20 Ñucataca Diosmi supaicunataca llujshichichin. Chashna 
rurashpaca Dios ima shina mandacushca ña cancunapajman 
chayamushcatami ricuchini. 

21 Shuj runa alli allichirishca macanacunatapish maquipi 
charirashca paipaj huasita chaparacujpica, ima huaquichishca- 
pish tiyacunllami. 22 Chashna cajpipish shuj ashtahuan c'ari 
c'ari runa shamushpa macashpa pai charicushca macanacuna- 
tapish quichushpa tucui imalla charishcacunatapish apashpa 
rinmanllami. 

23 Maijanpish ima allita mana ñucapaj rurajca, ñucata 
p'iñajmari. Maijanpish mana ñucahuan tucushpa tandachijca 
ñuca tandachisha nishcatapish caita chaita cachashpa chinga- 
chijmi— nirca. 


Shuj runamanta millai supai llujshishpa 
cutin tigrashcamanta 
(Mt. 12.43-45) 

24 Millai supaica shuj runamanta llujshishpaca, mai shitashca 
pambacunapi samarinata mashcashpa purinmi. Samanata 
maipi mana japishpaca yuyarishpa: “Risha ñuca maimanta 
llujshimushcallamantaj” nishpa tigramunmi. 25 Ña tigramush- 
paca pai maimanta llujshishca runataca shuj huasi alli p'i- 
chashca sumajta allichishca shina cashcatami ricun. 26 Chashna 
cajta ricushpaca cutin rishpa canchis paita yalli millai supaicu- 
nata pushamushpa chai runapi yaicushpa causanmi. Chashna 
rurajpi chai runaca ñaupata yalli ashtahuan millaimi tucun— 
nirca. 


Cushi canatajca ima shina cashcamanta 


27 Jesús chashna nicujpi ñapish paita uyacujcunapaj chaupi- 
manta shuj huarmica Jesustaca : 
—Maijan huarmi cashpapish canta huachashpa chuchu- 

chishpa huiñachijca cushi cachun— nishpami caparirca. 
28 Chashna nijpi Jesusca: 
—Dios ima nishcata uyashpa cazujca yalli ashtahuan cushi- 
mi— nirca. 


Millai runacunaca pi mana rurai tucushcata 
ruraiyari nishcamanta 
(Mt. 12.38-42; Mr. 8.12) 


29 Jesuspajmanca achcacunami ashtahuan ashtahuan muyuj- 
ta tandanacumurca. Chashna tandanacumujpi Jesusca nirca: 

——Cunan punlla causajcunaca millaicunami canguichij. Can- 
cunaca ñuca pi cashcata yachangapaj pi mana rurai tucushcata 
rurai nicunguichijmi. Chashna nishpapish ñaupa huillaj* 
Jonás ima shina tucushca shinallatami ricunguichij. 30 Nínive 
pueblopi causajcuna Jonasta pi mana chashna tucushcata 
ricushca shinallatajmi cunan punlla causajcunapish Runa 
Aichayuj tucushca* ñucataca pi mana ñuca shina tucujta ricun- 
guichij. 31 Imalla rurashcata Dios ricuchi punilapica cunan 
punila causajcunataca ura llajtata jatun mandaj huarmimi 
juchachishpa rimanga. Chai huarmica mandaj Salomón 
yachaisapa cashcata ricungapaj uyangapaj shujtaj llajtacunata 
yalli caru llajtamantami shamurca. Cunan ñucaca mandaj 
Salomontapish yallimari cani. 32 Chashnallataj imalla rurashca- 
ta Dios ricuchi punllapica cunan punila causajcunataca Ninivepi 
causajcunami juchachishpa rimanga. Paicunaca Diosmanta 
Jonás huillajpimi, juchayuj cashcamanta llaquirishpa Diospaj- 
man tigrarircacuna. Ñucacarin cunan caipica Jonasta yalli- 
mari cani— nirca. 


Cuerpopaj luz shinaca ñahuicunami nishcamanta 
(Mt. 5.15; 6.22-23) 

33 Pipish luztaca pacalla ucupi cashpa, cajon ucupi cashpapish 
churangapajca mana japichinchu. Ashtahuanpish yaicujcunata 
achijyachichun nishpa jahuamanmari churan. 34 Cambaj ña- 
huicunaca cuerpopaj luz shinami. Cambaj ñahuicuna alli 
cajpica tucui cambaj cuerpomi achijlla shina canga. Cambaj 
ñahuicuna mana alli cajpica, canca amsapi shinami causa- 
cungui. 35 Alli yuyaihuan cangui. Ñataj can charishca luzca 

amsa tucunman. 36 Cambaj tucui cuerpo achijlla cajpica ima 
amsa mana tiyangachu. Lamparata japichijpi achijyachij 
shinami tucui achijlla canga— nirca. 


Fariseocunatapish mandashcacunata yachachijcunatapish 
Jesús rimashcamanta 
(Mt. 23.1-36; Mr. 12.38-40; Lc. 20.45-47) 


37 Ña cai tucuita Jesús rimashca q'uipaca shuj fariseo* 
runami paipaj huasipi micunaman jacupai nijpi, Jesusca rirca. 
Ña rishpaca micunapaj tiyarinapimi tiyarirca. 38 Paicuna ruraj 
cashca shina maquita mana maillashpa tiyarijllapi, chai fariseo 
runaca mancharircami. 39 Chashna mancharijpi Apunchij 
Jesusca nirca: 

—Cancuna fariseocunaca vaso jahuata, plato jahuata maillaj 
shinallamari maillaringuichij. Cancunaca ucullaca shuhuana 
yuyaihuan mapa millai yuyaicunahuan jundamari canguichij. 
40 Yuyai illajcuna, ucutapish jahuatapish Diosllatajmari ru- 
rarca. 4 Cancunapaj tucui yuyaita Diosman cuichij. Chashna 
rurashpaca ima mapa yuyai illajllami canguichij. 

42 Cancunaca mentatapish rudatapish ima shujtaj granocuna- 
tapish patsajmanta chungata Diosman cuj fariseocunalla, jaij 
imachari tucunguichij! Cancunaca allita ruranatapish, Diosta 
c'uyanatapish mana yuyaringuichijchu. Patsajmanta chungata 
Diosman cunata mana saquishpami caicunatapish ruranataj 
canguichij. 

4 Tandanacuna huasicunapipish* punta alli tiyarinapi tiya- 
rinata munajcuna, ñanpi tupajcunapish manchaihuan allillachu 
cangui nichun munaj fariseocunalla, aij, imachari tucunguichij. 

44 Mandashcacunata yachachijcunalla*, fariseocunalla, jaij, 
imachari tucunguichij! Cancunaca mishqui shimi jayaj shungu- 
cunami canguichij. Cancunaca huañushcata pambashca jutcu 
shinami canguichij. Chai jahuata purijcuna ucupi ima tiyashcata 
mana yachashca shinami canguichij— nirca. 

45 Chashna nijpi mandashcacunata yachachijcunapuramanta 
shuj runaca: 

—Yachachij, can chashna nishpaca ñucanchijtapishmari 
chashna jatun llaquirinata ningui— nirca. 

46 Chashna nijpi Jesusca nirca: 

—iÀA1j, imachari tucunguichij cancuna yachachijcunapish! 
Pi mana aparipajta apachij shinamari shujtajcunataca imatapish 
rurai ninguichij. Cancunallatajca imata mana ruranguichijchu. 

47 iAij, imachari tucunguichij! Cancunapaj ñaupa yayacu- 
nallataj huañuchishca ñaupa huillajcunata* pambashca boveda- 
ta allichijcunami canguichij. 48 Chashna rurashpaca cancunapaj 
ñaupa yayacuna rurashcata alli nij shinami ruranguichij. 
Cancunapaj ñaupa yayacunaca ñaupa huillajcunataca huañuchij, 
cutin cancunaca chai huillajcunata pambashca bovedata alli- 
chijcunami canguichi. 

49 Chaimantami Diosca tucuita yachaj cashpa cashna nishca: 
“Ñuca ima nishcata huillajcunatapish, ñuca agllashpa cachashca 
huillajcunatapish cachashami. Chaicunataca maijancunataca 
huañuchingacunami, maijancunataca p'iñashpa mana ricusha 
ningacunachu” nishcami. 50 Chashna rurashcamantaca cai 
pachata rurashcamanta callarishpami tucui ñaupa huillajcunata 
huañuchishca yahuarmantaca cunan punlla causajcunata Diosca 
tapushpa llaquichinga. 5i Abelta huañuchishca yahuarmanta 
callarishpaca Zacariasta huañuchishca yahuarcamami Diosca 
cunan punlla causajcunataca llaquichinga. Chashnami canga. 
Zacariastaca Diosta adorana huasihuan* altarhuan chaupipimi 
huañuchircacuna. 

52 íAij, imachari tucunguichij! mandashcacunata yachachij- 
cunalla. Cancunami Diospajta yachana yuyaitaca huichcashca 
shinata charinguichij. Cancunallatajpish mana yachashun 
ninguichijchu, shujtajcuna yachashun nijpipish mana yachajta 
ruranguichijchu— nirca. 

53 Jesus chashna nijpi mandashcacunata yachachijcunapish 
fariseocunapish achcata p'iñarishpa Jesustaca caita chaita 
tapushpa p'iñachi callarircacuna. 54 Ima mana allita nijpica, 
imallatapish juchachishunpishchari yuyashpami chashna ta- 
purcacuna. 


Mana imatapish nij tucunallata 
Jesús yachachishcamanta 


| 2 I Jesús chashna rimangacamaca huaranga huaranga 
achca gentecunami tandanacurca. Chashna tandana- 

cushpaca caishuj chaishuj sarurinacucurcacunami. Chashna 
cajpimi Jesusca paipaj yachacujcunataraj nirca: 

—Fariseocunami* levadura* shina jatun tucushpa imatapish 
nij tucunllacuna. Alli yuyaihuan puringuichij, paicuna shina 
ñataj imatapish nij tucunguichijman. 2 Ima pacashcapish 
mana pacalla cangachu. Ima huashalla rurashcapish yacha- 
ringami. 3 Tucui imata pacalla amsapi nishcapish punllapi 
ima ricurij shina yacharingami. Huasi ucullapi allijlla imata 
parlanacushcapish huasi jahuamanta* caparirishpa nishca 
shina yacharingallami— nirca. 


Diosllata manchana cashcamanta 
(Mt. 10.28-31) 

4 C'uyashca tucui caipi uyajcuna, cancunaman huillanimi: 
Cuerpota huañuchijcunataca ama manchaichijchu. Huañu- 
chishca q'uipaca imata mana rurai tucuncunachu. 5 Pita can- 
cuna manchana cashcata huillasha: Huañushca q'uipa ucu 
pachaman cachai tucuj Diosta manchaichij. Paitami cancunaca 
manchana canguichij. 

6 ¿Manachu ishqui culiquipi pichca paJjarocunata c'atuncuna? 
Chashna cajpipish Diosca pajarocunataca shujllatapish mana 
cungarinchu. 7 Cancunapaj uma ajchapish tucuimari yupashca 
canguichij. Ama manchaichijchu. Cancunaca achca patarocu- 
natapish yallimari canguichij— nirca. 


Jesucristomanta mana bingarina cashcamanta 
(Mt. 10.32-33; 12.32; 10.19-20) 

8 Cancunaman huillanimi: Shujtajcunaman ñucamanta hui- 
llajtaca Runa Aichayuj tucushca* ñucapish jahua pacha Diospa] 
angelcunapaj ñaupajpi huillashami. 9 Mana chashna rurashpa 
pingarishpa shujtajcunaman ñucata mana huillajtaca ñucapish 
jahua pacha Diospaj angelcunapaj ñaupajpi pingarishpa mana 
huillashachu. 

10 Runa Aichayuj tucushca ñucata maijanpish p'iñashpa 
rimashcataca Diosca perdonangami. Maijanpish Diospaj Samai 
Espirituta p'iñashpa rimajtaca Diosca manataj perdonangachu. 

1! Israelcuna tandanacuna huasicunaman*, jatun mandajcu- 
napajman, juezcunapajmanpish cancunata pushashpa tapujpica 

imatataj nishun, imatataj rimashun nishpa ama manchangui- 
chijchu. 12 Cancuna rimacujpica Diospaj Samai Espiritullatajmi 
imallata rimana cashcata yuyachinga— nirca. 


Charijyashpaca Diosta cungaringami nishpa 
Jesús huillashcamanta 


13 Chai q'uipami Jesusta uyacujpuramanta ñapish shuj 
runaca: 

—Yachachij, ñuca huauquillata yaya mamapajta ñuca ja- 
pina cashcata cui nipai— nirca. 

14 Shina nijpi: 

—¿Ñucataca pitaj cancunaman chaupishpa rimashpa cujta 
churarca? i5 Pajta ñataj mitsa tucushpa ashtahuan charisha 
ninguichijman. Achcata charishcacunaca mana causaita cun- 
chu— nirca. 

l6 Chashna nishpaca yuyaita japina cai parlotapish par- 
lashpa nirca: 

—-Achcata charij runami causarca. Chai charij runapaj 
allpapica achca granocunami p'ucurca. 17 Chashna p'ucujpi 
paica: “Imatataj rurashari? ¿Maipitaj huaquichishari?” nish- 
pa yuyarirca. 18 Chashna yuyarishpaca: ‘“‘Shuyai, cai huaqui- 
china huasicunataca urmachishpa shujtaj jatun huasicunata ru- 
rashpa ñuca tucui charishcacunata maipi tiyaj p'ucushcacunata- 
pish huaquichisha. 19 Chashna huaquichishpaca cunantajca 
achcatami tauca huatacunapaj huaquichishcata charini. Cunan- 
tajca micucusha ubyacusha cushicucusha” niricurca. 20 Diosca 
ashtahuanpish paitaca: “Yuyai illaj, upa runa, cunan tutalla- 
tajmari huañungui. ¿Pipajshi cai tucui can huaquichishcacuna- 
ca canga?” nirca. 21 Cai causaillapi quiquinpajlla tandachishpa 
huaquichijcunaca Diospaj ñaupajpi imata mana charishca- 
manta chashnallatajmi tucunga— nirca. 


Diosca paipaj huahuacunamanca ima illashcata 
cuj cashcamanta 
(Mt. 6.25-34) 
22 Jesusca chashna nishca q'uipami paipaj yachacujcunataca 
nirca: 
—Chashna cashcamanta cancunaca: “¿Imatataj micushunri, 

imatataj churashunri?” nishpa ama chai yuyailla causaichijchu 
ninimi. 23 Causaimari micunatapish yalli alli, shinallataj 
cuerpopish churanata yalli allimari. 24 Pajarocunata ricushpa 
yuyarichij. Paicunaca mana tarpunchu, p'ucushca granotapish 
mana huaquichinchu, mana p'utsanchu. Chashna cajpipish 
Diosca paicunamanca caranllamari. Cancunacarin pajarocuna- 
tapish yallimari canguichij. 25 ¿Pi cancunataj jatunyasha 
niricushpalla chaupi varata huiñai tucunguichij? 26 Cai ashalla- 
tapish mana rurai tucushpaca, ¿ima nishpataj ima shujtaj 
yuyaillaca causanguichigari? 

27 Sisacuna sumajta huiñacujta ricushpa yuyarichij. Pai- 
cunaca mana puchcanchu, mana imata ruranchu. Cancu- 
naman huillanimi: Naupa Mandaj Salomonpish paipa) tucui 
sumaj charishcahuanpish manataj cai sisacuna shina sumaj- 
taca churarircachu. 28 Cunanca chagrapi alli sumaj, cayaca 
ña rupachishca cana q'uihuatapish chashna sumajta huiñachij 
Diosca cancunamancarin chaitapish yallimari churachinga. 
Chaita yachashpapish, ¿ima nishpataj ashallata cringuichij? 
29 Chaimanta imatataj churashun, imatataj micushun ubya- 
shun nishpa ama chai yuyailla causaichijchu. 30 Diosta mana 
cazujcunallamari chashna chai yuyailla causancuna. Cancunaca 
tucui imalla charina cashcata yachaj Yayatamari charinguichij. 
31 Ashtahuanpish Dios mandacunman yaicunata yuyaichij. 
Chashna chai yuyailla cajpica Diosllataj ima illashcatapish 
cungallami nirca. 


Jahua pachapi ima shina achcata charij tucunamanta 
(Mt. 6.19-21) 

32 Ñuca ovejacunalla, ashalla cashpapish ama manchai- 
chijchu. Chashna ashalla cajpipish cancunapaj Yayaca cancu- 
namanmi pai mandanataca cushicushpa cusha nicun. 33 Imalla 
charishcata c'atushpa ima illaj huajchacunaman cuichij. 
Chashna rurashpa jahua pachapi huiñaipaj mana ismunapi 
coshtalashpa huaquichichij. Chaipica shuhuapish mana yai- 
cunchu, polillapish mana tiyanchu. 34 Maipimi imata hua- 
quichishpa charinguichij chaillatami cancunapaj shunguca 
yuyacun— nirca. 

Alli allichirishca shuyacunamanta 


35 Cancunaca lamparata japichishca alli chumbillirishca 
shina alli yuyaihuan caichij. 36 Cazaracun bodamanta amo 
shamushpa pungupi huajtajpi pascangapaj chaparacuj runacuna 
shina alli yuyaihuan caichij. 37 Chashna chaparacujta amo 
japishca runacunaca cushicungami. Chai amollatajmi alli- 
chishpa sumajta tiyachishpa paicunamanca micunataca caranga. 
Chashnami canga. 38 Chaupi tuta shamujpipish tutamanta 
shamujpipish, chaparacujta japijņoi chai runacunaca cushi- 
cungami. 39 Caita yuyarichij: Shuhua shamunata huasiyuj 
yachashpaca chaparashpa paipaj huasimanta imata mana 
shuhuachinmanchu. 40 Chashnallataj cancunapish alli alli- 
chirishca chaparacuichij. Cancuna mana yuyashcapimi Runa 
Aichayuj tucushca* ñucaca shamusha— nirca. 


Alli runamanta mana alli runamantapish 
(Mt. 24.45-51) 


41 Chashna nijpi Pedroca : 

—Apunchi;j Jesús, ¿yuyaita japina cai parlotaca ñucanchijlla- 
manchu, mana cashpaca tucuicunamanchu huillarcangui?—- 
nirca. 

42 Chashna nijpi Apunchij Jesusca nirca: 

—¿Maijantaj alli cazuj alli yuyaiyuj runaca canga? Chashna 
alli runaca amo paipaj huasita ricuchun, ña carana cajpica 
paipaj runacunaman carachun saquijpi chaita alli pajtachij 
runami. 43 Chashna imalla rurana cashcata alli pajtachicujta 
amo shamushpa japishpaca paitaca cushichingami. 44 Chashna 
alli rurajmanca amoca tucui imalla charishcacunatami ricuchun 
churanman. Chashnami canga. 45 Ashtahuanpish chai runaca 
ñuca amoca mana utca shamungachu nishpa amopaj shujtaj 
runacunata amo huiñachishca huarmicunatapish macacunga. 
Chashna rurashpa paica micucunga, ubyacunga, machacunga. 
46 Chashna rurashpa mana yuyaita puricui punllapi mana ya- 
chashca horaspi amo shamushpaca chai runataca jatunta 
llaquichishpa millai runacunahuan llaquichishca cachun ca- 
changami. 

47 Amo imata rurachun nishcata yachaj runaca, yachashpa- 

pish mana cazushcamanta mana rurashcamantaca achcata 
macashcami canga. 48 Mana yachajtaca pai mana yachashca- 
manta ima mana allita rurajpipish mana yalli macashcachu 
canga. Piman ashtahuan yallita cushpaca yallillatatajmi 
mañanga. Shinallataj maijanpish imatapish allita ruraj cajpica 
ashtahuanmi rurachun ninga— nirca. 


Ñucata crijpica p'iñangacunami nishpa Jesús 
yachachishcamanta 
(Mt. 10.34-36) 

4 Ñucaca cai pachapi ninata japichingapajmari shamurcani. 
Ña rupacushca canman ninimi. 50 Ñucaca bautizarinarajmi 
cani. Chai pajtangacamaca llaquihuan huañucunimari. 51 ¿Su- 
maj causaita cai pachapi cungapaj shamushcatachu ñucataca 
yuyanguichij? Cancunaman huillanimi: Mana chaita cunga- 
pajchu shamurcani. Ashtahuanpish p'iñanacui tiyachunmi 
shamurcani. 52 Cunanmantapacha shuj huasipi pichcapura 
causajca, ishquica quimsata p'iñangami, mana cashpaca, 
caishuj quimsaca ishquita p'iñangami. 53 Shinallataj yayaca 
churita, churica yayata, mamaca ushushita, ushushica mamata, 
suedraca nuerata, nueraca suedratami p'iñangacuna— nirca. 


Ima punllacuna cashcataca ima nishpataj mana 
yachanguichij nishcamanta 
(Mt. 16.1-4; Mr. 8.11-13) 


54 Cashnapishmi Jesusca chai tucui paita uyajcunataca nirca : 

—Ch'imbapi p'uyu ricurijpi ña tamyangami nijpica, chaica 
pajtanllami. 55 Huichi huaira jatarijpica ña usiyaringami 
nijpica chaica pajtanllami. 56 Mishqui shimi jayaj shungucuna, 
cancunaca p'uyuta huairata ricushpaca punllacuna ima shina 
tucunataca ninguichijllami. ¿Ima nishpataj ima punllacunapi 
causacushcataca mana ni tucunguichigari?—- nirca. 


Canta p'iñajcunahuan alli tucunguichij nishcamanta 
(Mt. 5.25-26) 
57 Ima nishpataj cancunallataj ima alli cashcata ima mana 
alli cashcataca mana yuyari tucunguichigari? 58 Maijanpish 

canta juezpajman pushacujpica ñanta ricushparaj juezpajman 
ama pushachun, paihuan alli tucusha ningui. Juezpajman 
pushajpica cantaca carcelpi churachun soldadocunaman cun- 
gami. Soldadocunaca canta carcelpi churangami. 59 Chai- 
mantaca tucui cullquita cungacama mana llujshinguichu. 
Chashnami canga— nirca. 


Mana alli causacushcata saquishpa Diospajman 
tigrarinamanta 


| 3 | Jesús chashna yachachicui punllacunallataj tauca 
runacuna Jesuspajman shamushpaca : 

—Galilea llajta runacuna Diosman cushpa rupachingapaj 
animalcunata huañuchicujpi mandaj Pilatoca paicunatapish 
huañuchichishpa animalcunapaj yahuarhuanmi chagruchirca— 
nishpami parlarcacuna. 2 Chashna parlajpi Jesusca nirca: 

— ¿Chashna huañuchishcacunaca Galilea llajtapi causaj 
caishuj runacunata yalli millai juchayuj cashcamantami 
chashna tucushca yuyanguichijchu? 3 Mana yalli millai ju- 
chayuj cashcamantachu chashnaca tucushca. Cancunapish 
juchayuj cashcamanta mana llaquirishpa Diospajman mana 
tigrarishpaca, tucuicuna chai runacuna shinallataj chingarigrina 
cashcataca huillanimi. 4 Shinallataj Siloépi jatun torre pirca 
chunga pusajta llapishpa huañuchishcacunaca Jerusalenpi 
causajcunamanta yalli millai juchayuj cajpimi chashnaca 
huañuchishca yuyanguichijchari. 5 Mana yalli juchayuj cashca- 
mantachu chashnaca tucushca. Cancunapish juchayuj cashca- 
manta mana llaquirishpa Diospajman mana tigrarishpaca chai 
runacuna shinallataj tucui cancunapish huañushpa chingarina 
cashcataca huillanimi— nirca. 


Mana p'ucuj higo yuramanta 


6 Yuyaita japina cai parlotapish Jesusca parlarca: 

—Shuj runaca paipaj allpapi higo* yurata tarpushca ñachu 
p'ucushca imami nishpa ricunaman rishpaca, imata mana 
p'ucushcatami ricurca. 7 Chashna mana imata japishpaca 
chagrata cuidajtaca: “Ñamari quimsa huatata cai yurapica 
imata mana japini. ¿Imapajtaj yanga cai allpapi shayacungalla? 
P'itishpa shitai” nirca. 8 Chashna nijpi chagrata cuidajca: 

“Amo, cai huatallahuan saquipaiyari. Allpata cuyuchishpa 
majadata churashpa ñuca ricusha. 9 Chashna rurajpica p'u- 
cungapishchari, mana p'ucujpica urmachichinguilla” nirca. 


Curcu huarmita samana punllapi Jesús 
alliyachishcamanta 


10 Samana punllapimi* Israelcuna tandanacuna huasipi* 
Jesusca yachachicurca. 11 Chai ucupica ña chunga pusaj 
huatata supai curcuyachishcamanta mana derecho shayari 
tucuj ungushca huarmimi carca. 12 Chai huarmita Jesus 
ricushpa cayashpaca : 

—Riqui, ñami cantaca alliyachini— nirca. 

33 Chashna nishpa paipaj jahuapi maquita churajpi, chai 
huarmica alli shayarishpa Diosta allimari cangui nirca. 
14 Chashna alliyachijta ricushpa tandanacuna huasipi mandaj 
runaca achcata p'iñarishpa chai huasipi tandanacushca cajcu- 
nataca : 

—¿Mànachu sujta punllallatami imatapish rurangapajca 
charinchij? Chai punllacunapimari jambichinamanca shamuna 
canguichij. Samana. punllapica jambirinaman mana shamuna- 
chu canguichij— nirca. 

15 Shina nijpi Apunchij Jesusca nirca: 

—Mishqui shimi, jayaj shungucuna, cancunapish huagrata 
burrotaca samana punlla cajpipish yacuta ubyachingapajca 
¿manachu cacharinguichij? 16 Cai huarmica ñaupa yaya Abra- 
hampaj huahua huahuami. Paitaca Satanasmari* chunga pusaj 
huatata cai ungüihuan huatashca shinata charicushca. Samana 
punlla cajpipish paitaca alliyachinami cani— nirca. 

17 Jesús chashna nijpica tucui paita p'iñajcunaca achcatami 
pingarircacuna. Cutin chaipi caj caishujcunaca Jesús chai 
tucui sumaj allicunata rurajta ricushpa achcata cushicurcacu- 
nami. 


Mostaza muyuta Jesús parlashcamanta 
(Mt. 13.31-32; Mr. 4.30-32) 


18 Chashna nishca q'uipami Jesusca nirca: 
—Dios ima shina mandacunca, ¿ima shinataj yuyachin? 
¿Imahuan ch'imbapurashpataj cai shinami chai shinami nisha? 

19 Dios mandacunca mostaza* muyuta shuj runa paipaj allpapi 
tarpujpi huiñashpa jatun yura tucuj shinami. Chashna jatun- 
yajpica pajarocunapish tazinashpa causanmi— nirca. 


Leuadurata Jesús parlashcamanta 
(Mt. 13.33) 


20 Shinallataj Jesusca caitapishmi nirca: 

— Dios ima shina mandacuntaca, a¿imahuantaj ch'imbapurash- 
pa nisha? 2! Dios mandacunca tandata ruraj shuj huarmi 
quimsa taza cutata levadurahuan* chapujpi tucui chaputa 
p'unguillichij levadura shinamari— nirca. 


Quichqui punguta yaicunamanta 
(Mt. 7.13-14, 21-23) 


22 Jerusalenman Jesús ricushpaca, pueblocunapi llajtacunapi 
yachachishpami ricurca. 23 Chashna ricujpi shujca ñapish: 

—Apunchij Jesús, ¿ashacunallachu quishpiringa?— nirca. 

Shina nijpi Jesusca nirca: 

24 —Quichqui punguta yaicunata ashtahuanca yuyaichij. 
Achcacuna yaicusha nishpapish manataj yaicui tucungachu. 
25 Punguta huasiyuj huichcashca q'uipami cancuna canllapi 
cajcunaca yaicusha nishpa: “Huasiyuj, shamupashun amito 
yaicuchihuai” nicunguichij. Chashna nijpi huasiyujca pi- 
pishchari canguichij mana rijsinichu ningami. 26 Chashna 
nijpi cancunaca canhuanmari micurcanchij. ‘‘Canllatajmari 
ñucanchij llajtacunapi yachachircangui” nicunguichijmi. 
2 Chashna nijpi huasiyujca: “Mana rijsinichu nijtaca uyai- 
chigari. Anchui caimanta millaita rurajcuna” ningami. 28 Nau- 
pa yaya Abrahamta yaya Jacobota yaya Isaajta ñaupa tucui 
huillajcunatapish* Dios maipi mandacunpi ricushpaca can- 
cunaca canllaman shitashca cashpa huacacunguichijmi, nanai- 
huan caniricunguichijmi. 29 Ch'imbamanta huashamanta janaj- 
manta urajmantami maimantapish Dios maipi mandacunpi 
micungapajca tandanacungacuna. 30 Chashna tandanacushca- 
pimi cunan caipi punta canchij nijcunaca q'uipa cangacuna. 
Shinallataj cunan caipi q'uipa cajcunami punta cangacuna— 
nirca. 

Jerusalenpi causajcunata llaquishpa Jesús 
huacashcamanta 
(Mt. 23.37-39) 

31 Chai punllatajmi maijan fariseocuna* Jesuspajman cha- 
yamushpaca : 

—Cantaca mandaj Herodesca huañuchisha nicunmari. Cai- 
manta utca rilla— nircacuna. 

32 Chashna nijpi Jesusca: 

—Richij, chai yachaj tucushcataca cayahuan cunanllahuan 
supaicunata llujshichishpa cachasha. Ungushcacunatapish alli- 
yachisha. Cayapaj cayandijpish ñucaca ñuca ruracushca 
shinallataj ruracushallami. 33 Cayapish cunanpish cayapaj 
cayandijpish ñucaca ñuca ruracushca shinallataj ruracusha- 
llami. Dios ima nishcata huillajtaca shujtaj llajtapica mana 
huañuchinallachu. Jerusalenllapimi huañuchina. 

34 ¡Aij Jerusalenpi causajcunalla! cancunaca Dios ima nish- 
cata huillajcunata huañuchijcunami canguichij. Pai cancuna- 
man huillachun cachashcacunatapish rumicunahuan shitajcuna- 
mi canguichij. Tauca cutinmari mama atillpa huahuacunata 
cayashpa ugllaj shina tandachisha nircani. Chashna tanda- 
chisha nijpipish cancunaca mana uyarcanguichijchu. 35 Ri- 
quichij, cancunapaj huasica shitashcami saquirin. Taita Dios 
cachashca shamucujta allimari cangui ningacama, ñucataca 
cutinca cancunaca manataj ricunguichijchu— nirca. 


Ungushca runata Jesús alliyachishcamanta 


l 4 I Chai q'uipami samana punllapi* Jesusca fariseocu- 

nata* mandaj fariseopaj huasipi micugrirca. Chaipi 
micucujpi shujtaj fariseocunaca Jesustaca imallatapish jucha- 
chishpa rimangapaj nishpa chapacurcacunami. 2 Jesus chaipi 
cajpi tucui aicha p'unguishca runaca Jesuspaj ñaupajpi ñapish 
ricurirca. 3 Chai runata ricushpa Jesusca fariseocunatapish 
mandashcacunata yachachijcunatapish : 

—Mandashcapi nishca shinaca ungushcataca samana pun- 
llapica, ¿alliyachinallachu manachu alliyachina imatagari?— 
nishpami tapurca. 

4 Chashna tapujpica pi imata mana nijpi Jesusca chai 

ungushca runata cayashpa alliyachishpa rilla nishpa cacharca. 
5 Chashna rurashca q'uipami fariseocunataca : 

— ¿Pi cancunataj cancunapaj burro cashpa huagra cashpa 
mai jutcupi huashicujpica, samana punlla cajpipish mana 
llujshichinguichijman?— nirca. 

6 Chashna nijpica imata mana ni tucurcacunachu. 


Bodaman cayashcacunamanta 


7 Chai micunaman cayashcacunaca alli nishca canapaj 
tiyarinata mashcashpa tiyaricujta ricushpami yuyaita japina 
cai parlota cashna nishpa parlarca: 

8 —Canta bodaman pi shamui nijpi rishpaca alli sumaj tiya- 
rinapi shujtajcuna alli nichun nishpa ama tiyaringui. Ñataj 
q'uipata canta yalli alli nishca shamunman. 9 Pai shamujpica 
bodayuj shamushpaca: “Caimantaca anchuilla, pai tiyarichun” 
nishpa ñataj ninman. Chashna nijpica pingarishpa huasha 
tucuri tiyarinapi tiyarinaman ringuiman. 10 Chaipaj randica, 
pi canta bodaman cayajpi rishpaca bodayuj shamushpa: “Riqui 
caiman huichi tiyaripai ningacama huashaj tucuri tiyarinapi 
tiyaringui”. Bodayujllataj chashna rurajpimi canca tucui chaipi 
canhuan tiyacujcuna alli nishca cangui. 11 Maijanpish jatunmi 
cani nirijtaca pingachishcami canga. Mana jatun tucushcataca 
jatun nishcami canga— nirca. 

I2 Jesusca chai micuiman cayaj runatapish nirca: 

—Canca micuchun cayashpaca cambaj alli c'uyashcacunalla- 
ta, huauquicunallata, cambaj quiquin familiacunallata, cambaj 
huasi c'uchulla causaj achcata charijcunallatapish ama ca- 
yanguichu. Chaicunata cayajpica paicunapish canta cayashpa 
can carashcamantaca tigrachingallami. 13 Jatun micuita ca- 
rangapajca cayashpaca imata mana charij huajchacunata, 
mana imata rurai tucuj ungushcacunata, patojocunata, ñahui 
mana ricujcunatapish micuchun cayangui. 14 Paicuna imata 
mana tigrachi tucushcamantaca allicuna causarimui punllapimi 
Diosca canmanca tigrachishpa cushichinga— nirca. 


Jatun micuimanta Jesús parlashcamanta 


15 Jesús chashna nijta uyashpaca, micunapaj tiyarinapi 
tiyacujcunamanta shujca: 

—Pipish Dios maipi mandacunpi micunata micujca cushimi 
canga— nirca. 

16 Chashna nijpi Jesusca nirca: 

—Shuj runami jatun micuita rurasha nishpa achcacunata 
shamupanguichij nirca. 17 Ña boda chayamujpica paipaj ru- 
nata: “Ñami tucui allichishca, shamupaichijlla nigri” nishpa 
cacharca. 18 Chashna cayanaman cachajpica tucuicunami 
caita chaita nirca. Shujca: ‘“‘Cunanllamari allpata randircani. 
Chaitamari ricunaman ricuni. Chaimantami mana shamui 
tucuni nigripai” nirca. 19 Cutin shujtajca: “Ñucaca chunga 
huagratamari randircani. Chai randishca huagracunatamari 
yapushpa ricucuni. Chaimantami mana shamui tucuni nigripai” 
nirca. 20 Cutin shujca: “Nucaca cunanllamari cazararcani, 
chaimantami mana shamui tucuni nigripai” nirca. 21 Chashna 
ninacujpi amo cachashca runa tigramushpaca paicuna imalla 
nishcata amoman huillarca. Chashna huillajpi amoca achcata 
p'iñarishpa: ‘“‘Shinashpaca, cunantaj rilla. Mai ñancunapi 
puricuj imata mana charij huajchacunata, mana imata rurai 
tucuj ungushcacunata, patojocunata, ñahui mana ricujcunata- 
pish pushamugri” nirca. 22 Amopaj runaca ña tucui pusha- 
mushca q'uipaca: “Amo, ñami can mandashca shina pushamu- 
ni. Manaraj jundanchu” nirca. 23 Chashna nijpi amoca: 
“Shinashpaca, riyari. Mai ñancunata ricujcunata caiman 
yaicuchimugri cai ñuca huasipi jundachun. 24 Cancunaman 
huillanimi: Ñaupaman ñuca cayashcacunaca manataj cai 
micuitaca micungacunachu”— nirca. 


Cristota catingapajca imallata saquina cashcamanta 


25 Jesusca paihuan ricuj achcacunata tigrarishpa paicunata 
nirca : 

26 —Maijanpish ñucata catisha nishpaca, yaya mamata, 
paipaj huarmita, huahuacunata, huauquicunata, panicunata 
quiquin causaitapish ñucata yalli c'uyajca mana ñuca yachacuj 
cai tucunchu. 27 Chacatashpa huañuchina cajpipish ñucata ca- 
tijllami ñuca yachacuj cai tucun. 28 Maijan cancuna huasita ru- 
rasha nishpaca cullquica pajtangachu manachu pajtanga nishpa 
¿manachu yuyaringuichijraj? 29 Mana chashna yuyarishpa 
huasichinata callarishpalla saquirijpica, shujtajcuna ricushpaca 

asishpa pingachingacunami. 30 “Cai runaca huasita ruranata 
callarinataca callarishcami, tucuchinataca manapish tucuchi 
tucunchu” ningacunamari. 31 Shinallataj maijan jatun mandaj- 
pish shujtaj llajtata jatun mandajhuan macanacusha nishpa 
chunga huaranga soldadocunallahuan cashpa shujtaj mandajca 
ishqui chunga huarangahuan shamucujpica manachari macana- 
cunata mana macanacunata yuyaringaraj. 32 Mana macanacui 
tucushpaca caishujcuna manaraj chayamujpimi mana macana- 
cushun ninchijchu, alli tucunacushun ninchijmi imatachari 
nipangui nishpa huillagrichun huillajcunata cachanmanmi. 
33 Chashnallataj maijan cancunapish tucuita mana saquishpaca 
mana ñuca yachacuj cai tucunguichijchu— nirca. 


Caica cachimantami huillan 
(Mt. 5.13; Mr. 9.50) 


34 Cachica allillatajmi. Cachica cachi cashpapish mana 
cachiyujta rurashpaca ña mana imapaj alli cangachu. 35 Allpapi 
shitanapaj majada tandashcapi churanapajllapish mana allichu. 
Maipipish shitanallami. Rinrinta charijca cai nishcataca uyai- 
chij— nirca. 


Chingarishca ovejata Jesús parlashcamanta 
(Mt. 18.10-14) 
| 5 I Impuestota* japijcunapish, juchayujcunapish achca- 
cunami Jesús huillashcata uyangapaj shamurcacuna. 
2 Chaicuna Jesuspajman shamujpi fariseocunapish* mandash- 
cacunata yachachijcunapish* huashalla rimarishpa: 

—Cai runaca juchayujcunahuan tandanacushpa micunlla- 
mari— ninacurcacuna. 

3 Chashna ninacucujpi Jesusca yuyaita japina cai parlota 
cashna nishpa parlarca: 

4 —¿Pi cancunataj patsaj ovejata charishpa, shuj oveja 
chingarijpica iscun chunga iscunta michicushcapi saquishpa 
japingacama mana mashcagringuichijman? 5 Japishpaca achca- 
ta cushicushpa rigra jahuashpa shamunmanmi. 6 Ña huasiman 
chayamushpaca c'uchulla causajcunata paipaj alli rijsishca- 
cunatapish tandachishpa, ñamari chai chingarishca ovejataca 
japimuni, shamuichij cushicushunchij ninmanmi. 7 Cancuna- 

man huillanimi: Chashnallatajmari shuj juchayuj millai 
causaita saquishpa llaquirishpa Diospajman tigrarijpica, iscun 
chunga iscun pi mana juchachipaj allicunami canchij nijcuna- 
manta yalli cushicuimi jahua pachapica tiyanga— nirca. 


Chingarishca cullquita Jesús parlashcamanta 

8 Maijan huarmipish chunga cullquita charicujpi shuj 
chingarijpica, ¿manachu lamparata japichishpa huasi ucuta 
p'ichashpa sumajta allimanta callarishpa japingacama mashcan- 
man? 9 Ña japishpaca c'uchulla causajcunata paipaj alli 
rijsishca huarmicunatapish tandachishpa: “Ñamari chai chin- 
garishca cullquitaca japini. Shamuichij cushicushunchij” 
nishpa cushicunmanmi. 10 Cancunaman huillanimi: Chashna- 
llatajmari shuj juchayuj millai causaita saquishpa llaquirishpa 
Diospajman tigrarijpica, Diospaj angelcunapish achcata cushi- 
cun— nirca. 


Chingarishca churimanta Jesús parlashcamanta 


ll Jesusca cashnapish parlarca: 

—Shu;j runaca ishqui churita charirca. 12 Chai ishqui churi- 
manta q'uipa churica yayataca: ‘“‘Yayito, ñuca japina cashca- 
taca, cunan cuhuaila” nijpi yayaca paicunaman chaupishpa 
curca. 13 Chashna cujpi asha punllacuna q'uipa cati churica 
tucui pai japishcacunata c'atushpa cullquita tandachishpa 
caru llajtamanmi rirca. Chai caru llajtapimi millaita causashpa 
tucui pai charishcacunataca tucuchirca. 14 Chashna tucui 
tucuchishca q'uipaca, chai llajtapica jatun yaricaimi callarirca. 
Chashna yaricai cajpi paipish yaricaihuan puricurca. 15 Chashna 
puricushpami chai llajta shuj runata catishpa causagrirca. 
Chai runaca paipaj allpapi cuchicunata michinamanmi cacharca. 
l6 Paica yaricaihuan huañucushpa cuchicuna micunatami 
micusha yuyarca. Chashna yuyacujpipish pi mana imata 
cararcachu. 17 Chashna yaricaihuan huañucushpa yuyari calla- 
rishpa nirirca: “Nuca yayapaj huasipica paipaj runacunaca 
micunata atichicungamari. Nucaca caipi yaricaihuan huañu- 
cunica. 18 Nuca yayapajman tigrashpa rishalla, chaiman cha- 

yashpaca: Diostapish cantapish p'iñachishpamari yayito, mana 
allita rurashcani. 19 Ña mana cambaj churi nishcachu cani. 
Nucatapish cambaj runa shinallatapish rurahuai nisha” nishpa 
yuyarirca. 20 Chashna yuyarishpa ñanta japishpa paipaj 
yayapajman ña tigramucujpi, pai caruta shamucujpiraj yayaca 
paita ricushpa achcata llaquirishpa callpashpa rishpaca uglla- 
rishpa mucharca. 21 Chashna tupajpi churica: ‘“‘Diostapish 
cantapish p'iñachishpamari yayito, mana allita rurashcani. 
Ña mana cambaj churi nishcachu cani” nirca. 22 Chashna 
nijpi yayaca paipaj runacunata nirca: ‘“‘Tucuita yalli alli 
churanacunata utca llujshichishpa churachichij, maquipipish 
sortejasta chaquipica pargateta churachichij. 23 Shuj alli jatun 
micuita rurashpa cushicungapaj, huira huagrata pushamushpa 
huañuchichij. 24 Cai ñuca churica huañushca shina chinga- 
rishcami carca, cunanca causarishca shinami tigramushca” 
nirca. Chashna nishpa cushicui callarircacuna. 


25 Chashna rurangacamaca caishuj punta churica chagrapimi 
carca. Chagramanta huasiman ña chayamucushpaca tocajcuna 
tocacujta, c'ulun ninacushpa bailacujtapish uyarca. 26 Chaita 
uyashpaca paipaj yayapaj shuj runata cayashpa: “¿Imatataj 
ruracunri?” nishpa tapurca. 27 Chashna tapujpica: ‘‘Cambaj 
huauquimari shamushca. Chaimari cambaj yayaca huira 
huagrata huañuchichishpa allilla mana ungushca chayamushca- 
manta cushicucun” nirca. 28 Shina nijpi chai huauquica p'iña- 
rishpa mana yaicusha nijpi, yaya llujshishpa ‘“‘Yaicupaiyari” 
nirca. 29 Chashna nijpi nirca: “Yaya, ñucaca cai tucui huata- 
cunatamari can ima nishcatapish rurashpa causacuni. Ñuca 
alli rijsishcacunahuan cushicungapaj shuj chivollatapish ñuca- 
manca mana curcanguica. 30 Cunan cambaj cai churi huaina- 
cunahuan tucui cambaj cullquita tucuchishpa shamujpajrajmi 
huira huagrata huañuchichishcangui” nirca. 31 Chashna nijpi 
yayaca: “Huahua, canca tucui punllacuna ñucahuan cashca- 
mantaca tucui ñuca imalla charishcacunaca cambajmari. 32 Cai 
cambaj huauquica huañushca shina chingarishcami carca. 
Cunanca causarij shina tigramushcami. Chashna tigramushca- ` 
mantaca jatun micuita rurashpa cushicunallataj canchijca”— 
nirca. 

Mana allita ruraj mayordomomanta Jesús parlan 


| 6 I Jesusca caitapish paipaj yachacujcunaman nirca: 

—Shuj charij amomi shuj mayordomota charirca. Chai 
mayordomotaca amopaj imalla charishcacunata yanga tucuchi- 
cun nijtami amoca yachaj chayarca. 2 Chaita yachashpaca 
amoca chai mayordomota cayashpa: “Cantaca imatatajshi 
ruracun nijtami uyani. Can imalla rurashcata ñucaman ricu- 
chilla. Ña mana ñuca mayordomo cachun ninichu” nirca. 
3 Chashna nijpi mayordomoca paipaj quiquin yuyaillapi: 
“Cunanca ¿imatataj rurashachu imami? Ñuca amoca ña llujshi- 
chisha ninca. Allpapipish imata mana rurai tucunichu. Imata- 
pish mañashpalla micushpa causanatapish pinganayanmari. 
4 Amo llujshichijpi ñucata llaquishpa huasiman cayachuncuna, 
shuyai, imallatapish rurasha” nirirca. 5 Chashna nirishpa 
amoman mañashcata manaraj tigrachij runacunata shuj 
shujlla cayashpa punta shamujtaca: “Canca ¿mashnatataj 
ñuca amoman mañashcataca charicungui?” nirca. 6 Shina 
nijpi: “Patsaj barril aceitellatami mañashcata manaraj tigra- 
chini” nijpi: “Shinashpaca, jaica, can mashnata mañashcata 
churashca recibo, cunan caipica tiyarishcahuan pichca chunga- 
llata churai” nirca. 7 Chai q'uipa cutin shujtajta: ‘Canca ñuca 
amomanca ¿mashnatataj mañashcata charicungui?” nirca. 
Chashna nijpi: “Ñucaca patsaj media trigollatami mañashcata 
manaraj tigrachini” nijpi: “Shinashpaca, jaica, can mashnata 
cuna cashcata churashca recibo, cunan caipica tiyarishcahuan 
pusaj chungallata churai” nirca. 8 Chai millai mayordomo 
chashna allita ruranata yachashcata amo yachashpaca, allimi 
nirca. Chashnami caishuj chaishujhuan imatapish allita 
rurangapajca Diosta mana cazujcunaraj Diospaj huahuacunata 
yalli alli yachaj. 

9 Cai pachapi chingarijlla charishcacunata shujtajcunaman 
cushpa paicunahuan alli caichij ninimi. Cancuna cai pachapi 
illajlla tucujpica huiñaita causana jahua pachapica cancunapish 
Dios chasquishcami canguichij. 

10 Ashalla cajpipish allita rurajca achca cajpipish allita 
rurangami. Shinallataj ashalla cajpipish mana allita rurajca 
achca cajpipish mana allita rurangachu. IH Cancunaca cai 

pachapi charishca manapish allicunata Dios munashca shina 
mana rurajpica, Diospaj allita ruranatacarin paica cancunaman- 
ca mana cungachu. i2 Shujtajpajtapish mana alli charijpica, 
cancunapajtaj cachunca Diosca mana cungachu. 

13 Pipish ishqui amopajta mana rurai tucunchu. Shuj amo 
mandashcataca ruranmanmi, caishujpajtaca mana rurasha 
ninmanchu. Mana cashpaca shuj amopajllami alli canman, 
caishuj amotaca p'iñanmanmi. Shinallataj Diospajpish charij 
tucunapajpish ishquitaca mana rurai tucunguichijchu— nirca. 

14 Chashna nijta uyashpaca cullquita charina yuyailla caj 
fariseocunaca* Jesustaca asircacunami. 15 Shina asijpi Jesusca : 

—Cancunami shujtajcunapaj ñaupajllapi allimi canchij nishpa 
alli ricurij tucunguichij. Chashna cajpipish Diosca cancunapaj 
shungu imallata yuyashcataca yachanmi. Cai pachapi caitajca 
jatunmi nishcataca Taita Diosca p'iñanmari— nirca. 


Dios mandacushcata Jesús yachachishcamanta 


16 Moisés mandashcacunapish, ñaupa huillajcuna* huillash- 
cacunapish Bautizaj Juan causai punllacamallami carca. Chai 
q'uipamantaca Dios ima shina mandacun alli huillaitami 
huillai callarishca. Tucuicunami Dios maipi mandacunmanca 
ima shinapish yaicushun nicuncuna. 

17 Jahua pachapish cai pachapish tucurinmanllamari. Dios 
mandashcacunaca tucui imalla nishcataj pajtacungallami— 
nirca. 


Mana shitanacunamanta 
(Mt. 19.1-12; Mr. 10.1-12) 
18 Maijanpish paipaj huarmita shitashpa shujtaj huarmihuan 
cazarashpaca huainayanllami. Shinallataj pai shitashca huar- 
mihuan cazarajpish huainayanllatajmi— nirca. 


Charij runamanta Lázaro shuti huajcha runamantapish 


19 Shuj charij runami tiyarca. Chai charij runaca punllantami 
alli sumaj churanallata churarirca, micunatapish alli micunalla- 
tami micurca. 20 Shinallataj carachahuan apiyacuj ungushca 
Lázaro shuti runapishini tiyarca. Chai huajcha runaca chai 

charij runapaj huasi pungupimi mañashpa tiyaj carca. 21 Chai 
huajcha runaca charij runa micucushpa pambapi urmachishca- 
llatapish micushapishchari nishpami chaipi tiyacurca. Chashna 
tiyacujpi allcucuna shamushpa carachata lambircami. 22 Chai 
mañaj runaca chashna causacushpaca huañurcami. Huañujpica 
angelcuna shamushpa ñaupa yaya Abraham causacun sumaj 
llajtamanmi pushashpa rirca. Shinallataj charij runapish 
huañujpica pambarcacunami. 23 Chai charij runaca Hadesman* 
rishpa chaipi jatun nanaihuan llaquipi cashpa huichilla ricushpa- 
ca Abrahamta, Lazarotapish Abrahampaj c'uchupimi ricurca. 
24 Chashna ricushpaca caparirca: “Yaya Abraham, ñucata 
llaquihuaiyari. Lazarota cachapaiyari yacupi dedota satishpa 
ñuca c'allullatapish chiriyachichun. Ñucaca caitaj ninapica 
jatun llaqui nanaitamari apacuni” nirca. 25 Chashna caparijpi 
Abrahamca: “Huahua, yuyariyari, canca causaipirajca alli 
sumajtami causarcangui. Cunanca jatun llaquitamari apacun- 
gui. Lazaroca causaipirajca llaquitami causarca, cunanca 
caipica cushicushpamari causacun. 26 Chashna cajpipish cai- 
manta chaiman chaimanta caimanca shuj jatun huaicumari 
tiyan. Chashna cajpimi, chaimanta caiman shamusha nishpa- 
pish, maita mana shamui tucuncuna. Caimanta chaiman risha 
nishpapish maita mana ri tucuncunaca” nirca. 27 Chashna 
nijpi charij runaca: “Yaya Abraham, shinashpaca Lazarota 
ñuca yayapaj huasiman cachapai. 28 Chaipica ñucaca pichca 
huauquicunatamari charini. Paicunapish caitaj llaquimanca 
ama shamuchun huillaj cachapaiyari” nirca. 29 Chashna nijpi 
Abrahamca: ‘“‘Moises mandashcacunata, ñaupa huillajcuna* 
huillashpa quillcashcacunatapish charincunami. Chaicunata 
uyashpa yuyaringacunatajchari” nirca. 30 Chashna nijpi charij 
runaca: “Ari, yaya Abraham, chaicunata uyashpapish mana 
yuyaringacunachu. Huañushcamanta maijan paicunapajman 
rijpimari, juchayuj cashcamanta ilaquirishpa Diospajman ti- 
grarinmancuna” nirca. 31 Shina nijpi Abrahamca: “Moisés 
mandashcacunatapish ñaupa huillajcuna huillashcacunatapish 
mana uyashpaca, huañushcamanta pi causarijpipish, maitataj 
uyangari” nirca. 

Pitapish ima millaita mana rurachinamanta 
(Mt. 18.6-7, 21-22; Mr. 9.42) 


l 7 | Jesusca paipaj yachacujcunata nirca: 

—Mana allita rurachij imapish millaica tiyangallatajmi. 
Chashna tiyajpipish maijantapish millaita rurachijca imachari 
tucunga. 2 Cai uchillacunata ima millaita rurachijtaca jatun 
cutana rumita cungapi huatashpa jatun cocha chaupipi shitana- 
mi alli canman. 3 Ñataj pita ima millaita rurachinguichijman. 

Cancunapuramanta maijanpish canta ima millaita rurajpica 
ama chashna rurachun rimanguiari. Chashna rimajpi llaqui- 
rishpa alli tucujpica perdonanguilla. 4 Shuj punllapi canchis 
cutin canta p'iñachishpa mana allita rurajpica canchis cutin- 
llataj: “Ña mana cutinca chashna rurashachu” nishpa lla- 
quirijpica perdonanguilla— nirca. 


Ashtahuan crina yuyaita cuhuai nishcamanta 


5 Jesús agllashca huillajcunaca Apunchij Jesustaca : 

—Ñucanchijman ashtahuan crina yuyaita cuhuairi— nirca- 
cuna. 

6 Shina nijpi Apunchij Jesusca: 

— Uchilla mostaza* muyu shinatapish crina yuyaita charish- 
paca cai sicomoro yurata: “Caimanta anchui jatun cochapi 
tiyarigri” nijpipish cancuna nishcata uyashpa tiyarigrinman- 
llami— nirca. 


Amopaj runaca ima shina cashcamanta 


7 Maijan cancuna shuj runata charishpaca pai yapushpa mana 
cashpa michishpa tigramujpica: ‘“Shamui, cunanca micuj 
tiyarilla” ninguichijchari. 8 Chashna ninapaj randica: “Utca 
utca micunata yanushpa ñucamanraj carai, chai q'uipa canca 
micungui” ninguichijmanmi. 9 Chashna rurachishpapish can- 
cuna ima nishcata rurashcamantaca mana diosolopagui nin- 
guichijmanchu, ¿nachuchij? 10 Shinallatajmi, cancunapish Dios 
imallata rurai nishcata rurashpapish: “Ñucanchijca imata 
rurana cashcallata rurashcanchij, mana alli rurajcunachu 
canchij” ninami canguichij— nirca. 

Lepra ungüihuan ungushca chunga runacunata 
Jesús alliyachishcamanta 


11 Jerusalenman Jesús ricushpaca Galilea llajtata, Samaria 
llajtata rirca. 12 Chashna rishpa shuj uchilla llajtaman 
chayacujpi leprahuan* ungushca chunga runacunaca ñapish 
Jesushuan tupangapaj shamurcacuna. Paicunaca Jesuspajman- 
ca mana c'uchuyashpa carullamanmi shayarircacuna. 13 Chai 
ungushcacunaca : 

—Yachachij Jesús, ñucanchijta llaquihuaiari— nishpa capa- 
rircacuna. 

14 Chashna caparijpi Jesusca paicunata ricushpaca: 

—Richij Israel curacunaman* ricuchirigrichij— nirca. 
Chashna nijpi ñanta ricushpallataj alliyarcacunami. 15 Shujca 
chashna alliyashcata ricurishpa, Diosta canca sumajmari cangui 
nishpami caparishpa Jesuspajman tigramurca. 16 Chashna 
tigramushpaca Jesuspaj ñaupajpi cungurishpa urisinga siri- 
rishpa diosolopagui nirca. Chai runaca Samaria llajta runami 
carca. 

17 Chashna cungurijpi Jesusca: 

—-¿Maipitaj caishuj iscuncunaca? Chungatamari alliyachir- 
cani. 18 Cai mana Israel caj runallamari Diosta canca sumajma- 
ri cangui ningapajca tigramushca— nirca. 

19 Chashna nishpa Jesusca chai runataca: 

—Canca alliyachinata crishcamantami alliyashcangui. Ja- 
tarishpa rilla— nishpami cacharca. 


Diosca ima punllataj mandaj tucunga nishpa 
tapushcamanta 
(Mt. 24.23-28, 36-41) 


20 Fariseocunaca* Jesustaca: 

— ¿Ima punllataj Diosca mandaj tucunga?— nishpa tapur- 
cacuna. 

Chashna tapujpi Jesusca: 

— Dios mandaj tucunaca mana ricunallachu canga. 21 Mana 
caipimi chaipimi mandacun nishca uyaringachu. Diosca ñamari 
cancunapaj chaupipi mandacun— nirca. 

22 Chashna nishpa paipaj yachacujcunata Jesusca nirca: 

—Runa Aichayuj tucushca* ñuca shamuna punllata shujlla- 
tapish ricusha nina punlla chayamucunmi. Chashna ricusha 
nishpapish mana ricunguichijchu. 23 “Paica caipimari chai- 
pimari” nishpa ningacunami. Chashna nijpipish pajta ringui- 
chijman, pajta catinguichijman. 24 Relampa achij nishpa 
tucuita ricurij shinami Runa Aichayuj tucushca ñucaca ñuca 
shamuna punllapica shamusha. 25 Chashna shamungapajpish 
achca llaquicunata apanarajmi cani. Cunan punlla causajcuna 
p'iñashca canarajmi cani. 26 Ima shinami ñaupa yaya Noé 
causai punllacunapi tucurca, chashnallatajmi Runa Aichayuj 
tucushca ñuca shamuna punllacunapish canga. 27 Noé causai 
punllacunaca allita micucurca, ubyacurca, cazaracurca, ushu- 
shicunata cazarachingapaj ari ninacushpa causacurcacuna. 
Huambuj jatun huasipi ña Noé yaicujpica tamya callarijpi 
yacu juilluhuan tucuicunami huañurca. 28 Cutin shinallatajmi 
ñaupa yaya Lot causai punllacunapipish allita micucurca, ubya- 
curca, c'atucurca, randicurca, tarpucurca, huasichicurcacunami. 
29 Chashna ruracujpi Lot ña Sodoma pueblomanta llujshijpica 
jahuamanta ninahuan azufrehuan tamya shina shamushpa 
tucuicunatami huañuchirca. 30 Chashnallatajmi Runa Aichayuj 
tucushca ñuca shamui punllapipish canga. 

31 Chashna tucuna punllapica maijanpish huasi jahuapi* 
cashpa, ucupi ima tiyajta apangapaj ama yaicunguichij. Shina- 
llataj maijanpish chagrapi cashpa, huasiman ama tigranguichij. 
32 Lotpaj huarmi ima shina tucushcataca yuyarichigari. 33 Qui- 
quin causaita llaquijca chingaringami. Quiquin causaita mana 
llaquijca quishpiringami. 

34 Cancunaman huillanimi: Chai tutaca shuj cahuitopi 
ishqui dormicushpapish, shujca apashca canga, shujca sa- 
quishcami canga. 35 Shinallataj ishqui huarmicuna cutacush- 
papish, shujca apashca canga, shujca saquishcami canga. 
36 Shinallataj ishqui runacuna chagrapi cashpapish, shujca 
apashca canga, shujca saquishcami canga— nirca. 

37 Chashna nijta uyashpaca: 

—Apunchij Jesús, ¿maipitaj chashnaca tucunga?— nijpi: 

—Maipimi huañushca sirin, chaipimi ullahuangacuna tan- 
danacunga— nirca. 

Viuda huarmita juez mana utca uyasha nishcamanta 


| 8 I Diosta mañanata mana shaicushpa mañarachunmi 
Jesusca yuyaita japina cai parlota cashna nishpa par- 
larca: 

2 —Shuj pueblopimi shuj juez causarca. Chai juezca Diosta- 
pish pitapish mana manchajmi carca. 3 Chai pueblollapitaj 
shuj viuda huarmipish causarca. Chai huarmica ñucata p'iñajta 
can juez imatapish nipai nishpa puricujllami. 4 Juezca pai 
huillashcataca mana utca uyasha nircachu. Chashna huillashpa 
puricujllapi chai juezca: ‘“‘Diostapish pitapish mana manchaj 
cashpapish, 5 cai huarmica p'iñachishpa puricunllami. Ama 
ashtahuan p'iñachichun, shuyai, paita p'iñajta cunantajca ri- 
masha” nishpa yuyarirca. 

6 Chashna nishpa Apunchij Jesusca nirca: 

—Riquichij, chai millai juezpish chashnami rurashca. 
7 Pai chashna rurajpica Dioscarin pai agllashcacuna punllapish 
tutapish mañajpica ¿manachu mana uniyashpa uyangalla? 
8 Cancunaman huillanimi. Paica mana uniyashpa uyashpami 
allita ruranga. Runa Aichayuj tucushca* ñuca shamunapajca 
chashna crijcunaca cai pachapica tiyangachu imashi— nirca. 


Fariseomantapish impuestota japijmantapish 
Jesús parlashcamanta 


9 Maijan allimi cani nirishpa shujtajcunata p'iñajcunata 
yuyachingapajca yuyaita japina cai parlota cashna nishpa 
parlarca : 

10 —Ishqui runami Diosta adorana huasipi* Diosta mañanga- 
paj rirca. Cai runacunaca shujca fariseo*, shujca impuestota* 
japijmi carca. 1) Chai fariseoca shayarishpa cashna mañarca: 
“Nuca Dioslla, ñucaca mana shujtajcuna shina shuhuachu, 
mana millaichu, mana huainayajchu, mana cai impuestota 
japij shinachu cani. Chaimanta cantaca diosolopagui ninimi. 
12 Ñucaca semanapi ishqui cutimari canta yuyarishpa ayunani. 
Ñuca imalla charishcamanta patsajmanta chungatami cuni” 
niricurca. 

13 Impuestota japij runaca caruman shayashpa, mana 
huichilla ricushpallapish shungupi huajtarishpa: “Jatun Dios, 

ñucata llaquihuaiyari, ñucaca juchasapamari cani” nirca. 
14 Impuestota japij runarajmi huasimanca Dios alli nishca 
tigramurca. Fariseo mañashcataca Diosca mana alli nircachu. 
Pipish jatunmi cani nirijtaca pingachishcami canga. Pipish 
mana jatun tucushcataca jatun nishcami canga— nirca. 


Huahuacuna shamuchun ama Jarcaichijchu nishcamanta 
(Mt. 19.13-15; Mr. 10.13-16) 


15 Jesuspajmanca huahuacunatami maquihuan japirishpa 
alli nichun nishpa pushamurcacuna. Chashna pushamujpi 
yachacujcunaca : 

—Ama p'iñachichijchu— nishpa jarcai callarirca. 16 Chashna 
jarcacujpi Jesusca yachacujcunata cayashpa nirca: 

—¿Imapajtaj jarcacunguichij? Ñucapajman shamuchun sa- 
quipaichijila. Chashnacunapajmi Dios mandacunca. 17 Mai- 
janpish Dios mandacunta huahua shina mana chasquijca, 
chaimanca mana yaicui tucungachu. Chashnami canga— nirca. 


Achcata charij moso tapushcamanta 
(Mt. 19.16-30; Mr. 10.17-31) 


18 Chai q'uipami shuj mandaj runaca Jesusta: 

— Alli yachachij, huiñai causaita charingapajca, ¿imatataj 
rurana cani?— nishpa tapurca. 

19 Chashna tapujpi Jesusca nirca: 

— ¿Ima nishpataj ñucataca alli ningui? Taita Diosllamari 
allica. 20 Mandashcacunataca yachanguillatajca: “Ama huai- 
nayangui, ama huañuchingui, ama shuhuangui, ama llullangui, 
yaya mamata tucuipi uyangui” ninmi— nirca. 

21 Chashna nijpi: 

—Ñucaca huahuapachamantamari tucui caicunataca paj- 
tachicuni— nirca. 

22 Shina nijpi Jesusca: 

—Can chashna rurashca cajpipish, shuj illanrajmari. Tucui 
imalla charishcacunata c'atushpa imata mana charij huajcha- 
cunaman cugri. Chashna rurashpaca, jahua pachapi achcata 
charijyanguimi. Ñucata catilla— nirca. 

23 Shina nijpi chai runaca achcata charij cashcamanta 
achcatami llaquirirca. 24 Chashna achcata llaquirijta Jesusca 
ricushpa nirca: 

— Dios maipi mandacunmanca achcata charijcunaca mana 
yaicuipajllami. 25 Shuj camelloca* auja rinrinta mana yaicui 
tucunchu. Chaitapish yallimari achcata charijcunapajca Dios 
maipi mandacunman yaicunaca— nirca. 

26 Chashna nijta uyajcunaca: 

—Shinashpaca, ¿pitaj quishpiri tucungari?— nircacunami. 

27 Chashna nijpi Jesusca: 

—Pi mana rurai tucushcatapish Diosca ruranllami— nirca. 

28 Shina nijpi Pedroca: 

—Ñucanchijca imalla charishcacunata saquishpami cantaca 
caticunchij— nirca. 

29 Chashna nijpi Jesusca: 

—Pipish huasita, yaya mamata, huauquicunata, huarmita, 
huahuacunatapish ñucanchijta mandaj Diospajta rurangapaj 
saquijca 30 cai pachapipish ashtahuanmi charij tucunga, sha- 
muj punllapipish huiñai causaita japingami. Chashnami 
canga— nirca. 


Jesusca pai huañunata cutin huilashcamanta 
(Mt. 20.17-19; Mr. 10.32-34) 


31 Cai q'uipami Jesusca paipaj chunga ishqui yachacujcuna- 
llata cayashpa nirca: 

—Cunanca Jerusalenmanmi huichi ricunchij. Chaipimi 
Runa Aichayuj tucushca* ñucamanta ñaupa huilajcuna* 
tucui imallata quillcashcacunaca pajtanga. 32 Ñucataca shujtaj 
llajtamanta runacunamanmi cungacuna. Paicunaca pugllashpa 
asingacunami, c'amishpa rimangacunami, ch'ucangacunami. 
33 Macangacunami, chai q'uipaca huañuchingacunami. 
Chashna huañuchijpipish, quimsa punllapica causarishallami— 
nirca. 

34 Chashna nijpi yachacujcunaca Jesús imata nisha nishcata 
mana yacharcacunachu. Mana yachai tucuipaj cashcamantami 
ima yuyaita mana japircacuna. 

Mana ricuj runata Jericó pueblopi Jesús 
alliyachishcamanta 
(Mt. 20.29-34; Mr. 10.46-52) 

35 Chai q'uipami Jesús ña Jericó puebloman chayagricujpi, 
mana ricuj runaca mañashpa ñan c'uchupi tiyacurca. 36 Chai 
runaca achcacuna ricujta uyashpa imataj nishpa tapurca. 
37 Chashna tapujpi: “Nazaret pueblomanta Jesusmari ricun” 
nishpa huillarca. 38 Shina huillajpica : 

— Ñaupa yaya Davidpaj Churi* Jesús, ñucata llaquihuaiyari— 
nishpa caparirca. 

3 Chashna caparijpi ñaupashpa ricujcunaca : 

-—Upalla, ama caparichu— nircacuna. 

Chashna nicujpipish ashtahuanmi: 

—Davidpaj Churi* Jesús llaquihuaiyari— nishpa caparirca. 

4 Chashna caparijpi Jesusca shayarishpa pushaj cacharcami. 
Ña paipajman chayamujpica : 

4i — ¿Imatataj rurachun ningui?— nishpami tapurca. Shina 
nijpi chai runaca: 

—Apunchij Jesús, ñuca ñahuita alliyachihuai— nirca. 

42 Shina nijpi Jesusca: 

—Shinashpaca ricuilla. Canca alliyachinata crishcamantami 
alliyashcangui— nirca. 

4 Jesús chashna nijpica, chai runaca ña ricushpa Diosta 
sumajmari cangui nishpami Jesusta catishpa rirca. Chashna 
alliyachijta ricujcunapish tucuicunami Diostaca allimari cangui 
nircacuna. 


Zaqueo runahuan Jesús parlanacushcamanta 


l 9 I Jesusca ña Jericoman yaicushpa chai pueblo chaupita 
ricurca. 2 Chai pueblopimi Zaqueo shuti achcata charij 
runapish carca. Paica impuestota* japijcunata mandajmi 
carca. 3 Chai Zaqueo runaca Jesusta rijsisha nishpapish 
achcacuna jarcajpi uchilla cashcamanta Jesustaca mana ricui 
tucurcachu. 4 Chaimantami callpashpa ñaupa rishpa Jesusta 
ricungapaj sicómoro nishca yurapi huichiyarca. Jesusca chaita- 
mi rina carca. 5 Ña chaita ricushpa huichilla ricushpaca: 

—Zaqueo, utca uriyamui. Ñucaca cambaj huasimanmari 
cunanca rina cani— nirca. 

6 Chashna nijpi Zaqueoca utca uriyamushpa Jesustaca 
cushicushpa paipaj huasiman pusharcami. 7 Chaita ricushpaca 
tucuicunami: 

— ¿Cai runaca juchayujpaj huasimanchu rin, imamí?— nishpa 
rimai callarircacuna. 

8 Chai q'uipaca Zaqueoca shayarishpa Apunchij Jesustaca : 

—Riqui, Apunchij Jesús, ñuca charishcacunamanta chaupita 
imata mana charij huajchacunaman cusha. Maijancunapajta 
umashpa shuahuashcataca chuscu cutihuanmi tigrachisha— 
nirca. 

9 Chashna nijpi Jesusca: 

—Cunan punllami cai huasipi causajcunaca quishpirishca. 
Cai runapish ñaupa yaya Abrahampaj huahua huahuamari. 
10 Runa Aichayuj tucushca* ñucaca chingarishcacunata mash- 
cangapaj quishpichingapajmari shamurcani—- nirca. 


Chunga cullquita cushcata Jesüs parlashcamanta 


H Jesusca ña Jerusalenman chayagricujpi, chai tucuita 
uyacujcunaca Dios mandanaca ñami chayamucun ninacurca. 
Chashna ninacucujpi yuyaita japina cai parlota Jesusca cashna 
parlai callarirca : 

12 —Achcata charij shuj alli runami jatun mandajta rurajpi 
cutin tigramungapaj shujtaj llajtaman rirca. 13 Chai runaca 
manaraj rishpa paipaj runacunapuramanta chunga runacunata 
cayashpaca: ““Jaicachij, cai cullquihuan randishpa c'atushpa 
ñuca tigramungacamaca cai cullquita mirachicunguichij” nishpa 
chai chunga runacunaman shuj shuj cushpa saquirca. 
14 Chashna cushpa ña rijpica chai llajtapi causaj caishujcunaca 
p'iñashpa: “Cai runataca ñucanchijta mandajta rurachunca 
mana ninchijchu” nishpa huillachun paipaj catilla catichishpa 
huillajcunata cacharcacuna. 15 Chashna nishpa cachacujpipish 
chai runaca mandaj tucushpami tigramurca. Ña tigramushpaca 
chai cushpa saquishca cullquitaca mashnatami mirachishca 
nishpa yachangapaj tucui chunga runacunata cayaj cacharca. 
16 Chashna cayachijpi punta shamuj runaca: “Amito, can 
cushpa saquishca cullquitaca chungallahuantajmi mirachircani” 

nirca. 17 Chashna nijpi chai jatun mandajca: “Canca alli 
runami cangui. Allitami rurashcangui. Canca chashna ashalla- 
tapish alli rurashcamantaca chunga pueblocunatami mandan- 
gui? nirca. 18 Cutin shujtaj shamushpaca: ‘“‘Amito, can 
ñucaman cushpa saquishca cullquitaca pichcallahuantajmi 
mirachircani” nirca. 19 Chashna nijpi chai mandajca: “Shina- 
llataj, canca pichca pueblocunatami mandangui” nirca. 20 Cutin 
shujtaj chayamushpaca : “Amito, jaica cambaj cullqui. Nucaca 
shuj linsopimi alli huaquichircani. 21 Canca manapish cushca- 
cunata macasha nishpa mañaj cajpi, manapish tarpushcata 
tandaj cajpi, cantaca manchashcamantami chashna rurarcani” 
nirca. 22 Chashna nijpi chai mandajca: “Mana alli runa. 
Can nishca shinallatajmi cantapish mana alli nini. Ñucataca 
manapish cushcata macasha nishpa mañaj cashcata mana- 
pish tarpushcata tandaj cashcataca yachashcanguimi. 23 Chaita 
yachashpacarin ¿ima nishpataj ñuca cushca cullquitaca mira- 
chun bancopi mana churarcanguiari? ñuca tigramushpaca hua- 
hua cullquindij japingapaj” nirca. 24 Chashna nishpa shujtaj 
chaipi cajcunata : ‘“‘Cai runapaj cullquita quichushpa chai chunga 
cullquita charijman cuichij” nirca. 25 Shina nijpica chai runa- 
cunaca “Amito, ñamari chunga cullquita paica charin” nirca. 
26 Chashna nijpi chai mandajca: ‘“‘Charijmanmi yallita ashta- 
huan cushca canga. Mana charijtaca ashallata charishcatapish 
quichushcami canga ninimi” nirca. 27 Nucata p'iñashpa mana 
mandaj cachun nijcunataca pushamushpa ñuca ñaupajpi 
cungata p'itishpa huañuchichij” `'nirca. 


Jerusalên puebloman Jesús yaicushcamanta 
(Mt. 21.1-11; Mr. 11.1-11; Jn. 12.12-19) 


28 Chashna nishca q'uipaca, Jesusca Jerusalenmanmi rirca. 
29 Betfagé shuti puebloman, Betania shuti puebloman ña 
chayagricushpaca, Olivos* shuti urcu chaipi cashpa, Jesusca 
paipaj yachacujcunamanta ishquitami cacharca. Chashna 
cachacushpaca nirca: 

3 —Richij ch'imba ashalla huasicuna tiyanman. Chaiman 
chayashpaca, pi manaraj tiyarishca shuj burrotami ricunguichij. 
Chai burrotaca cacharishpa pushamunguichijila. 31 Pusha- 
mucujpi maijan imapajtaj pushacunguichij nijpica: “Apunchij 

Jesusmari cai burrotaca pushanaman cacharca” ninguichijlla— 
nishpa cacharca. 

32 Chashna nijpi yachacujcunaca ña rishpa Jesús nishca 
shinallataj burro shayacujta japircacuna. 33 Yachacujcuna ña 
cacharicujpica, burroyujcunaca : 

—¿Imapajtaj burrota cacharicunguichij?— nirca. 

34 Chashna nijpica: 

—Apunchij Jesús pushamui nijpimari pushacunchij— nir- 
cacuna. 

35 Ña Jesuspajman chai burrota pushashpaca, churanacunata 
burro jahuapi churashpa Jesustaca tiyachircacunami. 36 Jesus- 
ca ña burropi tiyarishca ricujpi, paihuan ricujcunaca ñanpi 
churanacunata churarcacunami. 37 Olivos yuracuna tiyan 
urcuta Jesús uriyagrijpica, Jesusta catishpa ricuj achcacunaca 
cushicushpa Diosta allimari cangui nishpa caparircacuna. 
Pi mana rurai tucushcata Jesús rurajta ricushcamantami 
chashna caparircacuna. 38 Chashna caparicushpaca Jesustaca : 

—Taita Dios cachajpi shamucuj jatun mandaj, cantaca alli 
nichun. Jahua pachapipish alli sumaj cachun. Taita Diostapish 
canca alli sumajmari cangui nishca cachun— nishpami caparir- 
cacuna. 

39 Chashna caparinacujpi chai ricujcunapurapi caj maijan 
fariseocunaca* Jesustaca: 

—Yachachij, cambaj yachacujcunataca rimaiyari— nirca- 
cuna. 

40 Chashna nijpi Jesusca: 

—Caicuna upallajpica, rumicunami caparinman ninimi— 
nirca. 

41 Jerusalenman ña chayagrishpaca chai pueblopi causajcu- 
nata ricushpa huacarca. 42 Huacashpaca cashnami nirca: 

—Cunan punllallapish cancunaman alli sumaj causaita cunata 
yachashpaca allichari canguichijman. Cunanca mana yuyai 
tucunguichijchu, cancunapaj yuyaipica pacallamari. 43 Can- 
cunata p'iñajcuna pata shina muyundijta shayarishpa jatunta 
llaquichina punlla chayamucunmi. 44 Cai pueblotaca urma- 
chishpa tucui caipi causajcunata huañuchingami. Huasi pirca- 
cunatapish shuj rumillatapish pircashcata mana saquingachu. 

Dios ricuj shamujpi mana crishcamantami chashna llaqui 
tucunguichij— nirca. 


Diosta adorana huasipi tucui c'atujcunata 
Jesús llujshichishcamanta 
(Mt. 21.12-17; Mr. 11.15-19; Jn. 2.13-22) 

45 Jesusca ña chayashpa Diosta adorana huasiman* yai- 
cushpaca tucui chaipi c'atujcunata randijcunatami llujshichishpa 
cacharca. 4 Jesusca chashna rurashpa: 

—Dios Quillcachishcapica*: “Ñuca huasica ñucata mañana 
huasimi” ninmi. Ashtahuanpish cancunaca shuhuacuna paca 
tucuna jutcuta shinami rurashcanguichij— nirca. 

4 Jesusca tucui punllacunami Diosta adorana huasipi 
yachachirca. Chashna yachachicujpipish Israel curacunata 
mandaj curacunaca* mandashcacunata yachachijcunapish* 
llajtata mandajcunapish Jesustaca huañuchinatami yuyacurca- 
cuna. 48 Chashna yuyarinacucushpapish tucuicuna paita alli 
sumajta uyacujpi imata mana rurai tucurcacunachu. 


Pi mandajpitaj canca chashna rurangui nishcamanta 
(Mt. 21.23-27; Mr. 11.27-33) 


20 I Shuj punllami Jesusca Diosta adorana huasipi* 
yachachicushpa alli huillaita huillacujpi, Israel cu- 
racunata mandaj curacunapish* mandashcacunata yacha- 
chijcunapish*, cunaj yuyajcunapish* chaiman chayarcacuna. 
2 Paicunaca: 

—¿Canca imataj cangui? ¿Pi mandajpitaj chashnaca ruran- 
gui?— nishpa tapurcacuna. 

3 Shina nijpi Jesusca: 

—Shinashpaca ñucapish cancunata tapusha, huillahuangui- 
chij. 4 Bautizaj Juantaca bautizanamanca, ¿Dioschu, mana 
cashpaca runacunallachu cachashca canga?— nirca. 

5 Chashna nijpi paicunapura parlanacushpaca: 

— ¿Ima nishuntaj? Juanca Dios cachashcami carca nijpica, 
shinashpaca, “¿Ima nishpataj pai huillashcata mana crircan- 
guichij”? ningami. 6 Runacunallami cachashca caj nijpipish 
tucuicuna paitaca Dios cachashca huillajmi nincunami. Chashna 

nishcamantaca ñucanchijtaca rumicunahuan shitashpamari 
huañuchinga— ninacurcacuna. 

7 Chashna ninacushpaca: 

—¿Imatajshiari? Pi cachashcata mana yachanchijchu— nir- 
cacuna. 

8 Chashna nijpi Jesusca: 

—Shinashpaca ñucapish pi mandajpi chashna rurashcataca 
mana huillashachu— nirca. 


Millai runacunata Jesús parlashcamanta 
(Mt. 21.33-44; Mr. 12.1-11) 


9 Chashna nishca q'uipami, Jesusca tucui chaipi cajcuna- 
manca yuyaita japina cai parlota cashna nishpa parlarca: 

—Shuj runaca uvas chagrata tarpushpa shujtaj runacunaman 
ishqui tucushpa tandangapaj saquishpa unicamami rirca. 
10 Ña uvascunata pallana chayamujpica paipaj runatami pai 
japina cashcata chaupimuchun cacharca. Chai cachashca 
runaca chai ishqui tucushpa pallangapaj saquishca runacuna- 
pajman chayamujpica, paitaca macashpa ima illajllatami 
tigrachishpa cacharcacuna. I1 Chashna rurashpa cachajpi 
uvas chagrayujca cutin shujtaj paipaj runata cacharca. Chai 
runatapish shinallataj pinganayajta rimashpa macashpa imata 
mana cushpa ima illajllatami cacharcacuna. 12 Chashna 
rurajpipish cutinllataj shujtaj paipaj runata cacharca. Chai 
cachashca runatapish shinallataj chai runacunaca chugrichishpa 
chai allpamanta llujshichishpami cacharcacuna. 

13 Chashna ruracujllapi allpayujca: “t¿Imatataj rurashachu, 
imami? Shuyai ñuca c'uyashca churita cachasha. Paita ricush- 
paca manapishchari imata ninga” nirca. 14 Chashna nishpa 
paipaj churita cachajpi ña chayamucujta ricushpa, chai runa- 
cunaca caishuj chaishuj: ““Riqui, chaica allpayujpaj churi, 
tucui imalla charishcacunata japijmari. Ñucanchij pai japina 
allpahuanca saquiringapaj paitaca huañuchishunchij” nina- 
curcacuna. 15 Chashna ninacushpaca chai allpamanta llujshi- 
chishpami huañuchircacuna. 

Chashna parlashpa Jesúsca tapurca: 

—Allpayuj shamushpaca chai huañuchijcunataca, ¿imatashi 

ruranga? 16 Pai shamushpaca chai runacunataca huañuchishpa 
allpatapish shujtajmanmari cunga— nirca. 

Jesus chashna nijta uyashpaca mancharishpami: 

— Amalla chashna tucuchun— nircacuna. 

17 Chashna nijpi Jesusca paicunata ricushpa nirca: 

—Dios Quillcachishcapica* ninmi: 


“Huasita shayachijcuna p'iñashpa shitashca rumillatajmi 
huasita ruranapaj ucu callaripi churana rumi tucushca” 
nishcataca, ¿imatataj yuyanguichijgari? 


18 Maijanpish chai rumipi churarishpa urmashpaca, p'aqui- 
ringami. Shinallataj chai rumi maijanpaj jahuapi urmashpapish, 
ñutungami— nirca. 


¿Imbuestotaca cunachu canchij? nishpa 
Jesusta tabushcamanta 
(Mt. 21.45-46; 22.15-22; Mr. 12.12-17) 


19 Israel curacunata mandaj curacunapish* mandashcacunata 
yachachijcunapish* Jesusca paicunata uyachishpa yuyaita 
japina cai parlotaca parlashcamanta p'iñarishpami: “Cunantaj- 
ca huañuchichingapaj japishun” nircacuna. Chashna nishpa- 
pish shujtajcunata manchashcamanta imata mana rurarca- 
cunachu. 20 Chaimantami chai llajtata mandajman imata 
pandarijpica juchachishpa japichishunpishchari yuyashpa ya- 
changapaj alli tapucuj shina tucushpa Jesusta tapushpa ricuchun 
runacunata cacharcacuna. 2! Chai cachashcacuna Jesuspaj- 
man chayamushpaca : 

—Yachachij, canca imatapish mana pandata alli yachachij- 
mari cangui. Canca mana ñahuihuan ricushpallachu yacha- 
chingui. Canca imatapish cashcata yachachij cashcamanta, 
Dios munashca shina alli causachun tucuicunata alli yachachij- 
mi cangui. 22 Mandashcapi nishca shinaca Roma* llajtata jatun 
mandajmanca ¿impuestotaca cushunchu, manachu cushun?— 
nishpami tapurca. 

23 Chashna tapushpaca mana alli yuyaihuan tapushcata 
Jesusca yachashpa nirca: 

—¿Ñucataca cancunaca ima japinatataj charishpa chashnaca 

tapunguichij? 24 Shuj cullquita ricuchichij. ¿Pipaj ñahuitataj 
pipaj shutitataj charin?— nijpica : 

—Roma llajtata jatun mandajpaj ñahuitami charin— nir- 
cacuna. 

25 Chashna nijpi: 

—Shinashpaca Roma llajtata mandajpaj cajpica paillamantaj 
cuichigari. Shinallataj Diospaj cashcataca Diosllamantaj cui- 
chigari— nirca. 

26 Chashna tucuicunapaj ñaupajpi imata tapushpapish imata 
mana juchachi tucurcacunachu. Imatapish tapushcata alli 
huillajpi achcata mancharishpa upallami carcacuna. 


Huañushcacunaca causaringachu nishpa 
Jesusta tapushcamanta 
(Mt. 22.23-33; Mr. 12.18-27) 


27 Chai q'uipami huañushcacuna mana causaringachu nij 
maijan saduceocuna* Jesuspajman shamurca. Paicunaca 
cashna nishpami Jesustaca tapurcacuna : 

28 —Yachachij, ñucanchijman Moisés quillcashpa saquishca- 
pica: “Shuj runa manaraj huahuayuj tucushpa huañujpica 
paipaj huauquillataj saquirishca huarmihuanca cazarashpa 
huañuj huauquipaj randi huahuacunayuj tucuchun” nishcami. 
29 Chashnallataj canchis huauquindijmi tiyarca. Chai canchis 
huauquindijcunamanta punta huauqui cazarashpaca manaraj 
huahuayuj tucushpami huañurca. 30 Chashna huañujpi cutin 
q'uipa huauquimi chai huarmihuanca cazarashpa paipish mana- 
raj huahuayuj tucushpa huañurca. 31 Chaipish huañujpi cutin 
ashtahuan q'uipa huauquimi chai huarmillahuantaj cazararca. 
Paipish shinallataj manaraj huahuayuj tucushpami huañurca. 
Chashna canchis huauquindijtajmi mana ima huahuayuj 
tucushpa huañurcacuna. 32 Chashna huañujpica huarmipish 
ña huañurcami. 33 Chashna canchis huauquindijcunapaj huar- 
mi cashcamantaca huañushcacuna causarimui punllapica, 
¿maijanpaj huarmishi canga?— nircacuna. 

34 Chashna nijpi Jesusca nirca: 

—Cunan cai causaillapimi c'aripish huarmipish cazarancuna. 
35 Huañushcacunapaj chaupimanta causarimui punllapi jahua 
pachaman rina cashcacuna causarishpaca mana cazarangacu- 

nachu, mana cazarachingachu. 36 Paicunaca ña mana hua- 
ñungacunachu. Angelcuna shinamari canga. Paicunataca 
Dios causachishcamanta paipaj huahuacunamari canga. 37 Yu- 
rapi nina rupacushcata Moisés parlashcapipish Taita Diosca 
Abrahampaj, Isaajpaj, Jacobopaj Diosmi cani nishcami. 
Chashna nishpaca huañushcacuna causarina cashcatami hui- 
llashca. 38 Diosca mana huañushcacunapaj Dioschu, causacuj- 
cunapaj Diosmari. Paipaj ñaupajpica tucuicuna causajcuna- 
mari— nirca. 

39 Chashna nijpi mandashcacunata yachachij* maijancunaca 
Jesustaca : 

—Yachachij, allitamari ningui— nircacuna. 

40 Jesús chashna huillajpica ña mana imata ashtahuan 
tapui tucurcacunachu. 


Cristoca biba] huahua huahuataj canga nishpa 
Jesús tapushcamanta 
(Mt. 22.41-46; Mr. 12.35-37) 


41 Chai q'uipami Jesusca tapurca: 
—¿Ima nishpataj Quishpichij Cristotaca Davidpaj huahua 
huahuami nincuna? 42 Davidllatajmari Salmos libropica: 


Diosca ñucata Mandajtaca nircami: “Ñuca alli ladopi 
tiyacuilla. 43 Canta p'iñajcunata chaqui sarunapi ñuca 
churangacama” nishcami. 


44 Davidllataj Cristotaca ñucata Mandaj nijpica, ¿ima shinataj 
Cristoca Davidpaj huahua huahuaca cangari?— nirca. 


Mandashcacunata yachachijcunata Jesús rimashcamanta 
(Mt. 23.1-36; Mr. 12.38-40; Lc. 11.37-54) 


45 Tucui chaipi cajcuna Jesús imallata nishcata uyacujpi 
paipaj yachacujcunata Jesusca nirca: 

4, —Pajta cancunapish mandashcacunata yachachijcuna* 
shina rurasha ninguichijman. Paicunaca jahuamanta pambata 
p'ichacuj churanata churarishcami purisha nincuna. Plaza- 
cunapi tupajcunapish paicunata manchaihuan alli alabadush- 
cami casha nincuna. Paicunaca tandanacuna huasipipish* 
jatuncuna tiyarinacunapimi tiyarisha nincuna. Micunapaj 

tiyarinapipish shinallataj allipimi tiyarisha nincuna. 47 Viuda 
huarmicunapaj huasicunata quichushpa millpuncunami. 
Chashna rurashpaca alli ricurij tucungapaj unitami Diostaca 
mañaj tucuncuna. Chashna rurajcunataca shujtajcunata yalli- 
mari jatunta llaquichishca canga— nirca. 


Cullquita Diosman huajcha viuda huarmi cushcamanta 
(Mt. 12.41-44) 


2 | I| Achcata charijcunaca Diosta adorana huasipi Diosman 

cullquita cushpa churanapi churacujtami Jesusca ricurca. 
2 Cutin shinallataj imata mana charij huajcha viuda huarmita- 
pish ishquijlla quillu cullquita churacujtami ricurca. 3 Chashna 
ricushpaca Jesusca nirca: 

—Chai imata mana charij huajcha viuda huarmitajca caishuj- 
cunata yallitamari Diosmanca cushca. Chashnamari curca. 
4 Chaishuj charijcunaca sobrashca cullquillatami churashca. 
Chai viuda huarmica imata mana charishpapish pai imapajlla- 
pish charishcataca tucuitamari Diosmanca cushca— nirca. 


Diosta adorana huasitaca urmachingacunami 
nishcamanta 
(Mt. 24.1-2; Mr. 13.1-2) 


5 Chai q'uipaca tauca runacunami Diosta adorana huasica* 
alli sumaj rumicunahuan Diosman cushca allicunahuan alli 
sumajmari nishpa parlanacucurcacuna. 6 Chashna parlanacu- 
cujpi Jesusca: 

—Cunan cancuna ricucunca shuj rumillapish mana shujtaj 
rumi jahuapi saquishpa tucui urmachishca cana punlla cha- 
yamucunmi— nirca. 


Cai pacha manaraj tucurijpica jatun llaquicuna 
tiyanamanta 
(Mt. 24.3-28; Mr. 13.3-23) 

7 Chashna nijpi yachacujcunaca: 

—Yachachij, ¿ima punllataj chashnaca tucunga? Chashna 
tucunapajca, ¿ima ricunataj tiyanga?— nishpa tapurcacuna. 

8 Shina tapujpi Jesusca nirca: 

—Achcacunami ñuca shutipi* shamushpaca: “Ñucami Quish- 

pichij Cristoca cani” nishpa, “Cunanmi chai alli punllaca 
chayamun” ningacuna. Ama catinguichijchu. Alli yuyaihuan 
puringuichij. Paicunataca pajta cringuichijman. 9 “Jatun ma- 
canacuita, jatunta macanacungapaj tucuicuna jatarin” nijta 
uyashpapish, ama mancharinguichijchu. Chai llaquicunaca 
cai pacha manaraj tucurijpi tiyangallatajmi. 

10 Caitapish nircarajmi. Shuj llajtapi causajcunahuan shujtaj 
llajtapi causajcunahuan macanacungacunami. Shinallataj lilaj- 
tacunata jatun mandajcunapurapish, shujtaj llajtacunata jatun 
mandajcunapurapish macanacuchingami. H Maipica allpa chuj- 
chushpa jatunta llaquichingami. Yaricaipish, ungüicunapish 
tiyangami. Jahuapica jatun mancharinacunapish pi mana 
ricushcapish ricuringami. 

12 Manaraj chashna tucujpica cancunatami p'iñashpa mana 
ricusha nishpa japingacuna. Tandanacuna huasicunaman* 
pushashpa juchachishpa tapungacunami, carcelpi churanga- 
cunami. Shinallataj jatun mandajcunapajman llajtata mandaj- 
cunapajmanpish ñucata catishcamantaca pushangacunami. 
13 Chashna cancunata pushajpica ashtahuanpish paicunamanmi 
huillai tucunguichij. 14 Cancunata chashna pushajpica imatataj 
nishun nishpa ama chai yuyailla canguichijchu. 15 Ñucallataj- 
mari cancunamanca imallata alli rimana yuyaita cusha. 
Chashna cujpica cancunata p'iñajcunaca mana imata nitucushpa 
upalla cangacunallami. 16 Cancunataca yaya mamallataj, huau- 
quicunallataj, quiquin familiacunallataj alli rijsishcacunalla- 
tajmari huañuchichun japichingacuna. Chashna rurajpica 
maijan cancunataca huañuchingacunami. 17 Ñucamantaca 
cancunataca tucuicunami p'iñashpa mana ricusha ninga. 
18 Chashna rurajpipish cancunapaj uma ajchallapish mana 
chingaringachu. 19 Chashna llaquichicujpipish mana p'iña- 
rishpa alli shunguhuan sumajta chai llaquicunata apashpami 
quishpiringuichij. 

20 Jerusalén pueblota achca soldadocuna muyundijta sha- 
yacujta ricushpaca ña tucui chingachishca cana cashcata 
yachanguichij. 21 Chashna tucugrijpica Judea llajtapi causaj- 
cunaca urcucunapi miticugringuichij. Jerusalenpi cajcunapish 
chaimanta llujshishpa ringuichij. Chagracunapi cajcunapish 
ama tigramunguichij. 22 Chai punllacunaca jatunta Dios ila- 

quichi punllamari canga. Dios quillcachishpa tucui nishca- 
cunamari chai punllacunapica pajtanga. 23 Chai jatun llaquichi 
punllacunapica chichu huarmicunapish, chuchucuj huahuayuj 
huarmicunapish, imachari tucunga. Cai pachapica achca llaqui 
nanaimi canga. Cai llajtapi causajcunataca Diosca p'iñarishpa 
jatuntami llaquichinga. 24 Maijancunaca jatun macanacuipi 
huañungacunami. Cutin maijancunataca huatashcata tucui 
llajtacunaman apangacunami. Jerusalentaca mana Israelcu- 
nami llaquichichun Dios saquishca punllacuna pajtangacama 
llaquichishpa mandanga— nirca. 


Apunchij Jesús ima shina tigramunamanta 
(Mt. 24.29-35, 42-44; Mr. 13.24-37) 


25 Chai q'uipaca intipish lunapish luzerocunapish ima tucuna 
cashcata ricuchingami. Cai pachapi causajcunaca jatun cocha 
yacucunatapish manchanayajta huacashcata jahuata jatarishca- 
tapish uyashpa mancharishpa musparingacunami. 26 Chashna 
cai pachapica jatun llaqui tucumujpica, manchaihuan muspa- 
ringacunami. Jahuapi imalla tiyajcunapish chujchungacunami. 
27 Chashna tucucujpica Runa Aichayuj tucushca* ñucataca 
tucuita rurai tucuj sumaj achij nicujtami p'uyupi shamucujta 
ricungacuna. 28 Chashna tucumugrijpica chai tucui llaquicuna- 
mantaca quishpichishca canaca ñalla pajtamucujpi caishuj 
chaishuj yuyachinacushpa alli yuyaihuan chaparacuichij-— 
nirca. 

29 Yuyaita japina cai parlotapishmi Jesusca parlarca: 

—Cancunaca higo* yurata shujtaj yuracunatapish ricushpa 
yuyarichij. 30 Chai yuracunapi p'angacuna ña jundarimujta 
ricushpaca ñalla usia punllacuna chayamushcata cancunallataj 
yachanguichijmi. 31 Chashnallataj ñuca ñaja huillashcacuna 
pajtamucujta ricushpaca Dios mandana punlla ña chayamu- 
cushcata yachaichij. 

32 Cunan punlla causajcuna manaraj huañujpimari cashna 
ñuca huillashcacunaca tucuicunataj pajtanga. Chashnami 
canga. 33 Cai pachapish jahua pachapish chingaringami, 
ashtahuanpish ñuca huillashca shimicunaca pajtacungallamari. 

34 Cancunaca millai munaillahuan, machana yuyaillahuan, 
cai causaipi imalla charina yuyailla ama causaichijchu. Cancuna 

mana yuyashcapi chai punlla ama shamuchun, alli yuyaihuan 
canguichij. 35 Huascahuan laziyashpa japij shinamari cai 
pachapi tucui causajcunata chai punllaca japinga. 36 Chashna 
tucuna cashcamanta allichirishca rinalla canguichij. Chai 
tucui llaqui japinamanta quishpiringapaj Runa Aichayuj tu- 
cushca* ñuca ñaupajpi alli ricuringapajpish Diosta mañara- 
cuichijlla— nirca. 

37 Punllaca Diosta adorana huasipimi* Jesusca yachachirca. 
Tutaca Olivos* shuti yuracuna tiyan urcumanmi rirca. 
38 Achcacunami tutamantacunaca Jesus yachachishcata uyanga- 
paj Diosta adorana huasiman utca tandanacumurcacuna. 


Jesusta huañuchingapaj yuyarinacushcamanta 

(Mt. 26.1-5, 14-16; Mr. 14.1-2, 10-11; Jn. 11.45-53) 
2 2 I Levadura* illaj tandata micuna punllami ña chaya- 
mucurca. Chaica pascua* shuti punllami. 2 Israel 
curacunata mandaj curacunapish* mandashcacunata yachachij- 
cunapish* Jesustaca tucuicuna alli nijpi manchashcamanta, 

ima shinataj huañuchishun nishpa parlanacurcacuna. 

3 Chashna yuyacujpi Jesuspaj chunga ishqui yachacujpu- 
ramanta Judastami Satanasca* japirca. Judasca Iscariote 
nishcapishmi carca. 4 Paimi Israel curacunata mandaj cu- 
racunapajmanpish Diosta adorana huasita* cuidajcunata 
mandajcunapajmanpish rishpa Jesustaca ima shina japichinata 
paicunahuan parlanacurca. 5 Chashna parlajpi paicunaca 
achcata cushicushpami Judasmanca cullquita cushun nina- 
curca. 6 Paicuna cullquita cushun nijpi Judasca ari nishpa 
Jesustaca ima shinataj pi mana yachajpi allilla japichisha 
nishpa yuyashpami puricurca. 


Apunchij Jesús pai huañunata 
yuyarishpa micushcamanta 
(Mt. 26.17-29; Mr. 14.12-25; Jn. 13.21-30; 1 Co. 11.23-26) 

7 Levadura* illajila tandatapish, huata ovejacunatapish 
huañuchishpa pascuapi* micuna cashca punllami ña chayamur- 
ca. 8 Chashna ña chayamujpimi, Pedrotapish Juantapish 
Jesusca: 

—Richi), ñucanchijpaj pascuapi micunata micungapaj alli- 
chigrichij— nirca. 

9 Shina nijpi: 

—¿Maipitaj allichigrichun ningui?— nirca. 

10 Shina nijpi Jesusca nirca: 

— Cancuna ña puebloman yaicugricushpaca, yacu puñu 
aparishca shuj runahuanmi tupanguichij. Paihuan tupashpaca 
mai huasiman yaicungacama catishpa ringuichijlla. 11 Ña 
huasiman yaicujpi catishpa yaicushpaca huasiyujtaca: “Nu- 
canchij yachachijca, ¿maipitaj ñuca yachacujcunahuanca pas- 
cuapi micunataca micushun?” ninmi ninguichij. 12 Chashna 
nijpi huasiyujca ña allichishca shuj jatun ucutami altibajopi 
ricuchinga. Chaipi allichinguichijlla— nirca. 

1⁄3 Jesús chashna nijpi yachacujcuna rishpaca, Jesús nishca 
shinallatajmi ricushpa pascuapi micunata allichircacuna. 

l4 Ña micungapajca Jesusca pai agllashca huillajcunandijmi 
tiyarircacuna. 15 Ña tiyacushpa Jesusca nirca: 

-—Ñucaca manaraj llaquita apashpami cashna cancunahuan 
pascuapi micunata micusha nicurcani. 16 Cancunaman huilla- 
nimi: Cai micunataca Dios maipi mandacunpi micungacama 
cutinca mana micushachu— nirca. 

I7 Chashna nishpa Jesusca vaso vinota japishpa Taita Diosta 
diosolopagui nishpa: 

—Jaicachij, tucuicuna asha asha ubyaichij. 18 Cancunaman 
huillanimi: Cunanmantaca uvas vinotaca Dios maipi manda- 
cunpi ubyangacama cutinca mana ubyashachu— nirca. 

19 Shinallataj Jesusca tandatapish japishpa Taita Diosta 
diosolopagui nishpa chaupishpa chaupishpa yachacujcunaman 
cushpa: 

—-Caica cancunamanta llaquichishca cana ñuca aichami. 
Ñucata yuyarishpa caitaca ruracunguichijlla— nirca. 

20 Ña micushca q'uipaca shinallataj vaso vinotapish japishpa : 

—Cai vaso vinoca ñuca yahuar cancunamanta jichashpa 
shujtaj mushuj ruranata callarishcata ricuchijmi. 

21 Ñucata japichijca ñucahuanrajmi caipi tiyacun. 22 Runa 
Aichayuj tucushca* ñucaca ima shina tucuchun Taita Dios 


SAN LUCAS 22 264 


munashca shinallatajmi tucusha. Shina cajpipish ñucata japi- 
chij runaca, ;aij, imachari tucunga!— nirca. 

23 Jesús chashna nijpi: 

—¿Maijanshi paita japichijca canchij?— nishpami caishuj 
chaishuj tapunacurcacuna. 


Yachacujcunaca maijanshi yalli jatun nishcaca 
canchij ninacushcamanta 


24 Chai q'uipami yachacujcunaca : 

—¿Maijanshi tucuita yalli jatun nishcaca canchij?— nishpa 
caishuj chaishuj rimanacurcacuna. 

25 Chashna rimanacucujpimi Jesusca nirca: 

—Llajtacunata jatun mandajcunallamari imatapish amo 
shina mandan. Paicunapura jatun mandajcunatapish allita 
ruraj nincunami. 26 Cancunaca mana chashnachu cana can- 
guichij. Ashtahuanpish cancunapurapi maijan jatun nishca 
cajca, q'uipa huiñai shinami cana canguichij. Shinallataj maijan 
mandaj cashpaca pai mandacushcata rurajcuna shinallataj 
ruraj cachun. 27 ¿Maijanshi jatunca canga? ¿Micuj tiyarijchu, 
mana cashpaca micunata carajchu canga, imashi? Micuj 
tiyarijmari yalli jatunca. Chashna cajpipish ñucaca cancunaman 
caraj shinallatajmi cani. 

28 Ima llaquicunahuan cajpipish ñucahuanmari cancunaca 
carcanguichij. 29 Chaimantami ñuca Yaya ñucata man- 
dajta rurashca shinallataj cancunatapish mandajta rurani. 
30 Chashna rurajpimi cancunaca maipi ñuca mandacunpica 
ñucahuan micunguichij ubyanguichij. Cancunaca mandangapaj 
tiyarinapi tiyarishpami Israel* llajtamanta chunga ishqui aillu- 
cunata paicuna ima shina cashcata ricuchinguichij— nirca. 


Pedroca Jesusta mana rijsinichu nina cashcata 
Jesús huillashcamanta 
(Mt. 26.31-35; Mr. 14.27-31; Jn. 13.36-38) 


31 Apunchij Jesusca caitapish nircarajmi: 

—Simón, Simón, cancunataca trigota shushuj shina ruranga- 
paj Satanasca* mañashcamari. 32 Chashna cajpipish ña mana 
catishachu ama nichun, ñucaca canmantaca Diosta mañarca- 
nimi. Can llaquirishpa Diospajman tigrashpaca, caishuj cambaj 

huauquicunataca ñucata alli catichun yuyachipangui— nirca. 

33 Jesús chashna nijpi paica: 

—Apunchij Jesús, ñucaca canta carcelpi churajpipish can- 
huanmari casha. Huañuna cajpipish, canhuanmari huañusha— 
nirca. 

34 Chashna nijpi Jesusca: 

—Pedro, canca cunanllataj gallo manaraj cantajpi quimsa 
cutin ñucata mana rijsinichu nina cashcataca huillanimi— 
nirca. 


Llaquita Jesús apana ña chayamushcamanta 

35 Chashna nishpa Jesusca caishujcunatapish tapurca: 

—Cancunata muchila illajllata, cullqui illajllata, pargate 
illajilata cachajpica, ¿ima illaj carcanguichijchu?— nijpi ya- 
chacujcunaca : 

—Mana ima illahuarcachu— nircacuna. 

36 Shina nijpi Jesusca: 

—Shinashpaca cunanca maijanpish muchilatapish cullquita- 
pish charijca apaichijlla. Mana espadata charijca churanata 
c'atushpapish randichijlla. 37 Cancunaman huillanimi: “Mi- 
llaita ruraj runacunahuanmi chagrushca canga” nishpa Dios 
quillcachishpa ñucata nishcaca pajtanami. Cunanmi Dios 
quillcachishcapi imallata nishcaca pajtagrin— nirca. 

38 Chashna nijpi yachacujcunaca : 

—Apunchij Jesús, riqui, ishqui espadacunatami charinchij— 
nijpi: 

—Ña chailla— nirca. 

Getsemaní huertapi Jesusca Taita Diosta mañashcamanta 

(Mt. 26.36-46; Mr. 14.32-42) 

39 Chai q'uipaca Jesusca Olivos* yuracuna tiyan urcumanmi 
rij cashca shinallataj rirca. Pai rijpica yachacujcunapish catish- 
pami rircacuna. 40 Ña chaiman chayashpaca: 

—Ima mana allita rurana yuyaicuna shamujpi, ama chaita 
rurangapaj Diosta mañaichij— nirca. 

4! Chashna nishpa yachacujcunapaj chaimanta rumita shi- 
tajpi urmana shinaman rishpa Taita Diosta mañangapaj cun- 
gurirca. 42 Chashna cungurishpaca : 

—Ñurca Yayito, Can munashpaca cai jayaj ubyana shina jatun 

llaquita anchuchipai. Ñuca cashna nijpipish ama ñuca nishca- 
taca rurahuanguichu, can munashcallata rurahuangui—- nishpa 
mañarca. 

4 Chashna nicujpi jahua pacha angel ricurishpa llaquita 
apachun paita sinchiyachirca. 44 Jatun llaquihuan huañucushpa 
Diosta ashtahuan mañarca. Chashna mañacujpica jumbipish 
yahuar shinami pambaman achcata shuturca. 

45 Diosta mañacushca chaimanta jatarishpa yachacujcuna- 
pajman rishpaca llaquihuan dormicujtami japirca. 46 Chaita 
ricushpaca: 

—¿Ima nishpataj dormicunguichijlla? Ima mana allita ru- 
rana yuyaicuna shamujpi ama chaita rurangapaj jatarishpa 
Diosta mañaichij— nirca. 


Jesusta japishpa pushashcamanta 
(Mt. 26.47-56; Mr. 14.43-50; Jn. 18.2-11) 


4] Jesús chashna rimacujpirajmi achca runacuna chaiman 
chayamurcacuna. Chai runacunataca Jesuspaj chunga ishqui 
yachacujcunamanta Judas shuti runami pushashpa ñaupashpa 
shamurca. Na chayamushpaca Judasca allillachu cangui nishpa 
Jesusta muchangapaj c'uchuyarca. 48 Chashna c'uchuyajpica 
Jesusca: 

—Judas, ¿canca Runa Aichayuj tucushca* ñucataca 
muchashpachu japichingui, imamí?— nirca. 

4 Jesusta ña japicujta ricushpa paihuan cajcunaca: 

—Apunchij Jesús, ¿espadahuan macanacushunchu? — nishpa 
tapurcacuna. 

50 Chashna nishpa Jesushuan cajcunamanta shujca Israel 
curacunata jatun mandaj curapaj* shuj runata alli lado rinrinta 
espadahuan p'itirca. 51 Chashna p'itijpi Jesusca: 

— Ña chailla, paicunataca saquichijlla— nishpa chai runapaj 
rinrinta tuparishpa alliyachirca. 52 Chashna alliyachishpaca, 
japinaman shamushca Israel curacunata mandaj curacunata- 
pish Diosta adorana huasita* cuidajcunata mandajcunatapish, 
cunaj yuyajcunatapish*: 

—¿Cancunaca ñucataca shuhuata shinachu espadacunahuan 
caspicunahuan japinaman shamunguichij? 53 Punllanta cancu- 
nahuan Diosta adorana huasipi cajpipish ñucataca manamari 

japircanguichijchu. Cunanca ñucata japina cajpimi millai 
diablo yuyaita cushcamantapish cancunaca ñucataca japicun- 
guichij— nirca. 
Pedroca Jesusta mana rijsinichu nishcamanta 
(Mt. 26.57-58, 69-75; Mr. 14.53-54, 66-72; Jn. 18.12-18, 25-27) 

54 Chai q'uipami Jesustaca ña japishpa Israel curacunata 
jatun mandaj curapaj* huasiman pushashpa rircacuna. Pe- 
droca caru carullami caticurca. 55 Jesusta pushashca q'uipaca 
huasi canllapimi ninata japichishpa muyundijta tiyarishpa 
cunucurcacuna. Pedropish paicunahuanmi tiyarishpa cunu- 
curca. 56 Pedro chashna cunucujta shuj sirvij huarmica 
ricushpaca, paita ricurashpa: 

—Riqui, cai runapish paihuanmari carca— nirca. 

57 Chashna nijpi Pedroca chai huarmitaca: 

— ¿Imataj tucungui? Mana pita rijsinica— nirca. 

58 Chai asha q'uipaca cutin shujtaj ricushpaca: 

—Canpish chai runacunapuramari cangui- nipi Pedroca 
chai runataca: 

—¿Imataj tucungui? Ñucaca mana chaipurachu cani— nirca. 

59 Cutin asha unillapi shujtajpish Pedrotaca : 

—Cai runapish chaihuantajmari carca. Paipish Galilea llajta- 
mantatajmari— nirca. 

60 Chashna nijpi Pedroca chai runataca : 

—Pitapishchari ningui, mana rijsinica— nirca. 

Pedro chashna nicujpiraj ñapish galloca cantarcallami. 
6l Chashna cantajpica Apunchij Jesuspish chainijmanta Pe- 
drota tigrarishpa ricurca. Chashna ricujpimi: “Manaraj gallo 
cantajpimari, quimsa cutin ñucataca mana rijsinichu ningui” 
nishpa Apunchij Jesús nishcata Pedroca yuyarirca. 62 Chash- 
na yuyarishpami, Pedroca canllaman llujshishpaca achcata 
llaquirishpa jatunta huacarca. 


Jesusta macashpa asishcamanta 
(Mt. 26.67-68; Mr. 14.65) 

63 Chai q'uipaca Jesusta charicujcunaca pugllashpa asishpa 
Jesustaca huajtarcacunami. 64 Ñahuita huatashpa ñahuipi 
huajtashpaca : 

——¿Pitaj canta huajtanchij? Huillaiyari— nircacuna. 

65 Jesustaca mana rimanacunata rimashpami achcata c'a- 
mishpa rimarcacuna. 


Mandajcunaburalla tandanacushcaman Jesusta 
pushashcamanta 
(Mt. 26.59-66; Mr. 14.55-64; Jn. 18.19-24) 


66 Chai q'uipami ña pacarijpica Israelcunata cunaj yuyajcuna- 
pish,* Israel curacunata mandaj curacunapish*, mandashca- 
cunata yachachijcunapish* tandanacushpa, mandajcunapuralla 
tandanacushcaman* Jesustaca pushamurcacuna. 67 Chashna 
pushamushpaca : 

—¿Canca Quishpichij Cristochu cangui? Huillaiyari - 
nishpami tapurcacuna. 

Chashna nijpi Jesusca nirca: 

—Ari nijpipish cancunaca mana cringuichijchu. 68 Cancunata 
ñuca tapujpica cancunaca mana huillanguichijmanchu, mana 
cacharinguichijmanpishchu. 69 Shina cajpipish cunanmantami 
Runa Aichayuj tucushca* ñucaca tucuita rurai tucuj Diospaj 
alli ladopi tiyacugrisha— nirca. 

70 Chashna nijpi: 

—Shinashpaca, ¿canca Diospaj Churichu cangui?-— nishpa 
tucuicuna huaicata tapujpi: 

— Ari, cancuna ña nishca shinallatajmi cani— nirca. 

71 Shina nijp paicunaca: 

— Pai imalla nishcata uyajcunata ña mana tapunachu can- 
chij. Paipaj quiquin shimillataj imata nijtaca ña uyashcan- 
chijmi— nircacuna. 

f 
Mandaj Pilatopajman Jesusta pushashcamanta 
(Mt. 27.1-2, 11-14; Mr. 15.1-5; Jn. 18.28-38) 
23 I Chai q'uipami cutin tucuicuna huaicata jatarishpa 
Jesustaca Pilatopajman pushashpa rircacuna. 2 Chai 
Pilatopaj ñaupajpi Jesustaca juchachishpa: 

— Cai runaca ñucanchij llajta runacunata crichishpa mana 
allita rurachishpami purin. “Roma* llajtata jatun mandajman 
cuna cashca impuestotapish* mana cunachu” ninmi. ‘‘Paica 
Cristo jatun mandajmi cani” ninmi— nircacuna. 

3 Chashna nijpimi Pilatoca Jesustaca: 

——¿Canca Israelcunata* jatun mandajchu cangui?— nijpi 
Jesusca: 

—Ari, can nishca shinallataj mandajmi cani— nirca. 

4 Shina nijpi Pilatoca Israel curacunata mandaj curacuna- 
tapish* chaipi tucui cajcunatapish : 

—Cai runaca ima millaita mana rurashcachu— nirca. 

5 Chashna nijpica tucui chaipi cajcunami caparishpa: 

—Galilea llajtamanta callarishpa caicamamari Judea tucui 
llajtapi causajcunata crichishpa mana allita rurachishpa purin—- 
nircacuna. 


Jatun mandaj Herodespajman Jesusta pushashcamanta 


6 “Galilea?” nijta Pilato uyashpaca: 

—Shinashpaca, ¿cai runaca Galileamantachu?— nishpa ta- 
purca. 

7 Chashna tapujpica : 

—Ari, Galileamantami— nijpi Galilea llajtata mandaj Hero- 
despajmanmi cacharca. Chai Herodespish Jerusalenllapitajmi 
chai punllacunapica carca. 8 Herodesca paipajman pushajpi 
Jesusta ricushpaca achcatami cushicurca. Ñaupamanmi Hero- 
desca pi mana rurai tucushca achcacunata ruran nijta Jesustaca 
yachashpa pi mana rurai tucushcata rurajta ricusha nicurca. 
9 Herodesca Jesustaca achcatami caita chaita tapurca. Chashna 
tapujpipish Jesusca imata mana nircachu. 10 Chaillapitajmi 
Israel curacunata mandaj curacunapish* mandashcacunata 
yachachijcunapish* carca. Paicunaca Jesustaca caita chaita 
nishpa achcatami juchachircacuna. 1 Chai q'uipami Hero- 
despish paipaj soldadocunapish Jesustaca p'iñashpa pug- 
llashpa jatun mandajman shina alli sumaj churanata churachij 
tucurcacuna. Chashna rurashpaca cutinllataj Pilatopajman 
Herodesca tigrachishpa cacharca. 12 Chai punllami Pilatoca 
Herodeshuan alli tucunacurca. Ñaupamanca p'iñanacush- 
cami carca. 


Huañunami cangui nishpa Jesusta 
mana cacharishcamanta 
(Mt. 27.15-26; Mr. 15.6-15; Jn. 18.39—19.16) 


133 Chashna cachajpi Pilatoca Israel curacunata mandaj 

curacunata* llajtata mandajcunata tucui chaipi cajcunatapish 
tandachichirca. 14 Ña tandanacujpi Pilatoca nirca: 

—Cancunami cai runataca shujtajcunata crichishpa mana 
allita rurachicun nishpa pushamushcanguichij. Cai runataca 
cancunapaj ñaupajpimi ña tapurcani. Cancuna juchachicushca 
shina ima mana allitaca mana japinichu. 15 Herodespish ima 
mana allita mana japishpami ñucanchijpajman tigrachishpa 
cachashca. Chaica riquí, cai runaca paita huañuchichun ima 
mana allitaca mana rurashcachu. 16 Paitaca macachishpa 
cacharishalla— nirca. 


I7 Pilatoca pascua punllapica prezo charicushcata shujta 
cacharij cashcamantami maijantapish cacharina carca. 
i8 Chashna cacharij cajpimi tucui chaipi cajcunaca: 

—Paitaca huañuchilla! ¿Barrabastami cacharichun nin- 
chij!-—— nishpa caparircacuna. 


19 Chai Barrabás runataca chai pueblopi macanacungapaj 
jatarichishcamanta huañuchishcamantapishmi carcelpi churash- 
ca carca. 20 Pilatoca Jesusta cacharisha nishpami cutin 
tapurca. 2! Cutin tapujpipish tucuicunami: 

—iChacatailla, chacatailla!— nishpa ashtahuan caparirca- 
cuna. 

22 Chashna caparicujpipish Pilatoca caihuanca quimsa cu- 
tinmi: 

—¿Ima mana allitataj rurashcari? Ñucaca paita huañu- 
chingapajca ima mana allita mana japinica. Paitaca maca- 
chishpa cacharishalla— nirca. 


23 Chashna nijpica: 


-—iChacatashpa huañuchilla !— nishpami ashtahuan capa- 
rircacuna. Chashna achcata caparishpa Israel curacunata 
mandaj curacunaca paicuna nishcatami rurachircacuna. 24 Pi- 
latoca ña paicuna nishcata pajtachishpa, Jesustaca huañunami 
cangui nishpa mana cacharircachu. 25 Chai pueblopi macana- 
cungapaj jatarichij huañuchij cashcamantapish prezo chari- 
cushca runata cacharichun paicuna mañashcatami cacharirca. 
Ashtahuanpish Jesustaca paicuna munashcata rurashpami 
paicunaman curca. 

Jesusta chacatanaman bushashcamanta 
(Mt. 27.32-44; Mr. 15.21-32; Jn. 19.17-27) 


2 Ña Jesusta chacatanaman pushacushpaca, chagramanta 
shamucuj Cirene llajtamanta shuj Simón shuti runatami japir- 
cacuna. Paimanmi chacatana cruzta apachishpa Jesusta cati- 
chishpa pushashpa rircacuna. 

27 Chashna pushashpa ricujpica, achcacunami caticurca. 
Achca huarmicunapish Jesusta llaquishpa caparinacushpa 
huacashpami caticurcacuna. 28 Chai huacacuj huarmicunata 
tigrashpa ricushpa Jesusca nirca: 

-— Jerusalenpi causaj huarmicunalla, ama ñucamantaca 
huacaichijchu. Cancunallamantataj cancunapaj huahuacuna- 
mantapish huacaichij. 22 “Mana huachaj, mana chichuj, mana 
chuchuchij huarmicunaca cushicuichij”?” nina punllacuna cha- 
yamungamari. 30 Chai punllacuna chayamujpica huañusha 
nishpa: ‘“Urcucuna llapihuayari, huaicucuna millpuhuaiyari” 
nishpa ningacunami. 31 Mana chaquishca yura shina ñucata 
cashna rurajcunaca, chaquishca shinatacarin, ¿imatashi ru- 
rangacuna?— nirca. 

32 Jesusndij chacatashpa huañuchingapajca huañuchij ishqui 
runacunatapishmi pushashpa rircacuna. 33 Ña Uma Tullu shuti 
urcuman chayashpaca Jesusta chacatashpa shuj huañuchij 
runataca alli ladopi, caishujtaca lluqui ladopimi chacatarcacuna. 
34 Chashna chacatacujpi Jesusca: 

-—Ñuca Yayalla, ñucata p'iñajcunataca perdonailla. Paicu- 
naca imata ruracushcata mana yachancunachu— nirca. 

Cutin soldadocunaca Jesuspaj churanata japingapaj suerteta 
rurarcacunami. 35 Tucui chaipi cajcunami Jesustaca chapara- 
curcacuna. Mandajcunapish asishpami: 

-—Paica shujtajcunataca huañuimanta quishpichijmari carca. 
Paica Dios cachashca Cristotaj cashpaca, cunanca paillataj 
quishpirimanca— nircacuna. 

36 Soldadocunapish Jesustaca asishpa pugllashpa jayaj vinota 
ubyachishun nircacunami. 37 Chashna rurashpaca: 

—Canca Israelcunata* jatun Mandaj cashpaca canllataj 
quishpiriyari— nirca. 

38 Jesusta chacatashca uma jahuanijpica griego* rimaipi, 

latin* rimaipi, hebreo* rimaipi: ‘“Caica Israelcunata Jatun 
Mandajmi” nishpa quillcashcata churashcami tiyacurca. 

39 Shuj huañuchij runaca chacatashca tiyacushpa Jesustaca : 

—Canca Quishpichij Cristo cashpaca canllatajpish quishpi- 
riyari, ñucanchijtapish quishpichiyari— nishpa rimarca. 40 Shi- 
na nijpica caishuj huañuchij runaca chai rimacuj runataca : 

—Canpish, ¿manachu Diostaca manchangui, imatagari? 
Canpish pai shinallatajmari llaquita apacungui. 41 Ñucanchijca 
millaita rurashcamantami cai llaquitaca apacunchij. Cai runaca 
ima mana allita mana rurashcachu— nirca. 

42 Shina nishpa chai runaca Jesustaca : 

—Can mandaj shamushpaca ñucata yuyaripangui— nirca. 

4 Chashna nijpi Jesusca: 

—Cunanllatajmi Paraisopica* ñucahuan cangui. Chashnami 
canga— nirca. 


Jesús huañushcamanta 
(Mt. 27.45-56; Mr. 15.33-41; Jn. 19.28-30) 


44 Ña chaupi punlla shinamantami chaupi chishicama tucui 
cai pacha tutayarca. 45 Intipish mana achijyachijchu. Diosta 
adorana huasi* ucupi shujtaj ucuta rurashpa jarcachishca jatun 
linsopish jahuamanta uriman chaupitami lliquirirca. 46 Chashna 
tucushca q'uipami Jesusca sinchita caparishpa: 

—Yayito, cambaj maquipimi ñuca samaitaca mingani— 
nirca. 

Chashna nishpaca huañurcallami. 

4 Chashna tucujta patsaj soldadocunata mandaj runa 
ricushpaca Diosta allimari cangui nishpa: 

—Cai runaca ima jucha illajtajmari cashca— nirca. 

48 Tucui chaipi cajcunapish chai tucuita ricushpaca mancha- 
rishpa shungupi huajtarishpami chaimantaca tigramurcacuna. 
49 Jesuspaj tucui rijsishcacunapish Galilea llajtamanta Jesusta 
catishpa shamuj huarmicunapish chai tucuita ricushpa carulla- 
pimi shayacurcacuna. 


Jesusta pambashcamanta 
(Mt. 27.57-61; Mr. 15.42-47; Jn. 19.38-42) 


50 Judea llajtapi caj Arimatea shuti pueblomanta shuj José 

shuti alli runa cashcata rurajmi tiyarca. Paica mandajcuna- 
puralla tandanacushcamantami carca. 51 Paipish Dios mandana 
punllata shuyacujmi carca. Chashna cashpami caishuj paipura 
tandanacushca mandajcuna Jesusta ima shina rurashcatapish 
mana allitami ruran nicurca. 52 Chai Josemi Pilatopajman 
rishpa Jesús huañushcata pambangapaj apasha nigrirca. 
53 Chacatashcamanta ña uricuchishpaca linsohuan pillushpa 
sinchi q uillinpi quinriman jutcushca pita manaraj churashca 
jutcupimi churarca. 54 Samana punlla* ña callarina chayamu- 
cujpi allichina punllami carca. 

55 Jesusta catishpa Galilea llajtamanta shamushca huarmicu- 
napish catishpa rishpa jutcupi Jesusta ima shina churajtaca 
ricurcacunami. 56 Chai huarmicunaca ña huasiman tigramush- 
paca sumaj mishquiman ashnacujcunata llihuina jambicuna- 
tapish Jesuspaj aichapi churangapaj allichircacunami. Samana 
punlla ña chayamujpica mandashcapi nishca shina samarir- 
cacunami. 


Jesús causarishcamanta 
(Mt. 28.1-10; Mr. 16.1-8; Jn. 20.1-10) 


2 4 I Domingo utcata manaraj alli pacarijpi, huarmicunaca 

allichishca mishquiman ashnacujcunata apashpa shujtaj 
huarmicunandijmi Jesusta churashca jutcumanca shamur- 
cacuna. 2 Ña chayashpaca jutcu pungupi churashca rumi- 
taca ña anchuchishca cashcatami ricurcacuna. 3 Jutcuman 
yaicujpica Apunchij Jesusca maipi churashcapica ña mana 
ricurircachu. 4 Chashna mana ricurijpica achcatami man- 
charicurcacuna. Chashna mancharicujpica achij nicuj chu- 
ranata churashca ishqui runacunami ñapish ricurirca. 5 Chash- 
na ricurijpicarin ashtahuan mancharishpa cumurijpimi chai 
ishqui runacunaca nirca: 

—¿Ima nishpataj ña causarishcataca huañushcacunapaj 
chaupipica mashcanguichij? 6 Paica mana caipichu. Ñamari 
causarirca. Pai Galileapi cashparaj ima nishcataca yuya- 
richigari. 7 Manachu Galileapi cashpaca: ‘Runa Aichayuj 
tucushca* ñucataca juchayuj runacuna japishpa huañuchinga- 
cunami. Huañuchijpipish quimsa punllapica causarishallami” 
nircamari— nirca. 

8 Chashna nijpimi chai huarmicunaca Jesús chashna nishca- 
taca yuyarircacuna. 9 Jutcumanta paicuna tigrashpaca chunga 
shuj yachacujcunaman caishuj crijcunamanpish tucui imalla 
tucushcata huillarcacunami. 10 Jesus agllashca huillajcunaman 
huillagrijcunaca Magdala pueblomanta Mariapish, Juanapish, 
Jacobopaj mama Mariapish, shujtaj huarmicunapishmi carca. 
lI Chashna huillajpica paicunapaj rinrinpica pugllacushca 
shinami uyarirca. Jesús causarishcataca mana crircacunachu. 

I2 Chashna mana cricushpapish Pedroca huasimanta lluj- 
shishcahuan callpashpa jutcuman rirca. Ña chayashpaca, 
pillushca linsocunallatami siricujta ricurca. Chashnata ri- 
cushpaca, achcata mancharishpami huasimanca tigramurca. 


Emaús puebloman ishqui runacuna ricushcamanta 
(Mr. 16.12-13) 


133 Chai punllallatajmi chai tandanacushcamanta ishqui ru- 
nacunaca Emaús shuti puebloman ricurca. Chai puebloca 
Jerusalenmanta chunga shuj kilómetro shinami carca. 14 Pai- 
cunaca tucui imalla tucushcatami parlanacuihuan ricurcacuna. 
15 Chashna parlanacuihuan caishuj chaishuj rimanacuihuan 
ricujpi Jesusca ñapish paicunapajman chayashpa paicunahuan 
rircallami. 16 Chashna paicunahuan ricujpipish Jesusta ama 
rijsichun, paicunapaj ñahuicunaca huichcashca shinami carca. 
17 Paicunahuan ricushpa Jesusca: 

—¿Imatataj parlanacunguichij? ¿Ima nishpataj llaquilla 
canguichij?— nishpami tapurca. 

18 Chashna nijpi chai ishqui ricujmanta Cleofas shuti runaca: 

—Tucuicunamari cai punllacuna Jerusalenpi ima tucushca- 
taca yachancuna. Canllachari maimanta cashpa mana yachan- 
guiari— nirca. 

19 Shina nijpica: 

— ¿Imataj tucushca canga?—- nirca. 

Chashna nijpi paicunaca nirca: 

—Nazaret pueblomanta Jesusmantari. Paica Diospaj ñaupaj- 
pi tucuicunapaj ñaupajpipish rimashpapish imata rurashpapish 
tucuita allita rurajmi carca. Dios ima nishcata huillajpishmari 
carca. 20 Paitami Israel curacunata mandaj curacunapish* 
ñucanchij llajtapi mandajcunapish huañunami cangui nijpi, 

chacatashpa huañuchircacuna. 21 Ñucanchijca paillatama- 
ri ñucanchij cai Israel* llajtataca Roma* llajtata mandajpaj 
maquimanta quichushpa quishpichinga nishpa yuyacurcanchij. 
Chashna yuyacujpipish paita huañuchishcaca ñamari quimsa 
punlla tucun. 22-23 Chashna tucushca cajpipish ñucanchijpura 
maijan huarmicunami manaraj pacarijpi jutcuman rishpa: 
“Jesús huañushcata churashca jutcupica Jesusca mana ricu- 
rinchu, angelcunallami ricurishpa Jesusca ñamari causarirca 
nishpa huillarca” nishpa manchachircacuna. 24 Chashna hui- 
llajpica ñucanchijpuramanta maijancuna jutcupi ricunaman 
rishpaca huarmicuna parlashca shinallatajmi ricushca carca. 
Jesustaca mana ricushcachu carca— nircacuna. 

25 Chashna nijpi Jesusca nirca: 

—Cancunaca upacunamari canguichij. ¿Ima nishpataj ñaupa 
huillajcuna* nishcataca mana utca cringuichigari? 26 Quishpi- 
chij Cristoca jatunyachishca canapajca manachari llaquitaraj 
apana carcari— nirca. 

27 Chashna nishpaca Moisés quillcashcamanta callarishpa 
tucui ñaupa huillajcuna quillcashcacamami Dios Quillcachishca- 
pi* paimanta imalla nishcacunataca huillashpa yuyachirca. 

28 Paicuna ricushca puebloman ña chayajpica, Jesusca mai 
caruman ricuj shinami tucurca. 29 Chashna risha nicujpi pai- 
cunaca mana cachasha nishpami: 

—Shuyailla. Ñamari chishi. Ña tutayacunpishmari— nir- 
cacuna. 

Chashna nijpi Jesusca paicunahuan saquiringapaj yaicurcami. 
3 Ña micungapaj tiyarinapi paicunahuan tiyacushpa tandata 
japishpa Taita Diosta diosolopagui nishpa chaupishpaca pai- 
cunamanmi cararca. 31 Chashna rurajpi chai runacunapaj 
ñahuicunaca pascarij shina ricushpaca, Jesús cashcata rijsirca- 
cunami. Chashna rijsijpi Jesusca ña paicunapaj ñahuimantaca 
chingarircallami. 32 Chashna chingarijpi paicunaca : 

— Dios Quillcachishcata* ñanpi ñucanchijta pai yuyachishpa 
rimashpaca, ¿manachu ñucanchijtaca shunguman yaicujtamari 
rimarca?— ninacurca. | 

33 Chashna ninacushpa mana imata uniyashpa jatarishcahuan 
Jerusalenmanmi shamurcacuna. Paicuna chayamushpaca, 

chunga shuj yachacujcuna shujtajcunahuanpish tandanacush- 
catami japircacuna. 34 Chai tandanacushcacunaca : 
—Apunchij Jesusca causarishcatajmari. Simonmari paitaca 
ricushca— nircacuna. 
35 Shina nijpi paicunapish ñanpi imallata nishcata tandata 
chaupishpa caracujpi, ima shina rijsishcatapish huillarca- 
cunami. 


Yachacujcunaman Jesús ricurishcamanta 
(Mt. 28.16-20; Mr. 16.14-18; Jn. 20.19-23) 


36 Jesusta ricushcata caishuj chaishuj parlanacucujpiraj 
Jesusca ñapish paicunapaj chaupipi ricurishpa: 

—Ama manchaichijchu— nirca. 

37 Chashna ricurijpica ayatami ricunchij yuyashpa chuj- 
chushpa achcata mancharircacunami. 38 Chashna mancharijpi 
Jesusca nirca: 

—;¿iIma nishpataj mancharinguichij? ¿Ima nishpataj cancu- 
napaj shungupica caita chaita yuyacunguichij? 39 Ñuca ma- 
quita ñuca chaquita japishpa ricuichigari. Ñucallatajmari cani. 
Maitataj ayaca aichata tullutaca charingari. Ñucaca cancuna 
ricucun shinallataj aichayuj tulluyujmi cani—- nirca. 

4 Shina nishpaca maquita chaquita ricuchircami. 41 Chashna 
ricuchijpipish cushicushpa mancharishpa pai cashcata manaraj 
crijpi Jesusca: 

— ¿Ima micuita caipi charinguichijchu?— nirca. 

42 Chashna nijpi asha chalhua cusashcata, asha mishquita- 
pish cararcacunami. 43 Chashna carajpi japishpa paicunapaj 
ñaupajpi micurcami. 44 Chashna micushca q'uipami Jesusca 
paicunataca : 

—Moises quillcashpa mandashcapi ñaupa huillajcuna* quill- 
cashcapi Diosta sumajta cantanapaj quillcashca Salmocunapi- 
pish, ñucamanta tucui imalla nishcacuna pajtachunmi chashna- 
ca tucurcani. Chashna tucunataca ñaupamanmari huillarcani— 
nirca. 

45 Chashna paicunaman yuyaita cushpa Dios Quillcachishca- 
cunata* alli yachachi callarirca. 46 Yachachishpaca nirca: 

—Dios Quillcachishcapi* nishca shinallatajmi Cristoca hua- 
ñuna carca. Huañushpapish quimsa punllapica huañushca- 

cunapaj chaupimanta causarina carca. 47 Jerusalenmanta 
callarishpa tucui llajtacunapi juchayuj cashcamanta llaquirishpa 
Diospajman tigrarichij, juchacunata Dios perdonachun nishpami 
ñucamanta huillashca canga nishcamari. 48 Chashna nishca 
shinallataj cancunamari, cai tucui imalla tucushcata ricushca- 
mantaca huillana canguichij. 49 Chashna huillachunca ñuca 
Yaya cachasha nishca paipaj Samai Espirituta cancunapajman 
cachashami. Paita ñuca cachangacamaca cai Jerusalén pue- 
blollapitaj shuyanguichijlla. Ñuca cachajpi jahuamanta pai 
shamushpa cancunata japijpimi, imatapish rurai tucunguichij— 
nirca. 


Apunchij Jesús jahua pachaman rishcamanta 
(Mr. 16.19-20) 

50 Jesusca chai q'uipami Betania pueblo ch'imbanijman 
paicunataca pushashpa rirca. Na chaiman chayashpaca pai- 
cunapaj jahuaman maquicunata ch'utashpa cancunamanca 
imatapish allicunata Dios cuchun nishpa mañarca. 51 Chashna 
mañashpaca paicunamanta anchujpi jahua pachaman apashca 
carcallami. 52 Paicunaca cungurishpa Jesusta mañashca q'ui- 
paca achcata cushicushpa Jerusalenman tigrarcacunami. 
53 Chashna tigramushpa paicunaca Diosta adorana huasipi* 
Diosta allimari cangui nishpa Diosta mañacurcallacunami. 
Chashna cachun. 


APUNCHIJ JESUCRISTOMANTA ALLI 
HUILLANATA 


SAN JUAN HUILLAN 


Dios Rimashca Shimica aichayuj tucushcamanta 


l I Taita Dios imatapish manaraj rurajpimi, Rimashca 
shutica ña tiyashcallataj. Paica Taita Diosllahuantajmi 
cashca. Chai Rimashca shutica Diosllatajmi cashca. 2 Imata- 
pish manaraj rurajpimi, paica Taita Diosllahuantaj cashca. 
3 Tucui imalla tiyajtami paihuan tucushpa Taita Diosca ru- 
rashca. Tucui imalla rurashcatapish Taita Diosca paillahuanmi 
rurashca. 4 Paimi causaitaca charin. Chai causaimi tucuicu- 
nata luz shina achijyachicun. 5 Chai luzmi amsataca achijya- 
chicun. Amsaca chai luztaca mana amsayachi tucurcachu. 

6 Taita Diosca shuj runatami huillagrichun agllarca. Paica 
Juan shutimi carca. 7 Achijyachij luzta tucuicuna crichunmi, 
paica achijyachij luzta huillaj shamurca. 8 Juanca mana 
paillatajchu pai huillacushca luzca carca. Paica luzta huilla- 
chunllami cachashca carca. 9 Tucuicunata achijyachij luztajca 
ñami cai pachaman chayamucurca. 

10 Cai pachataca Taita Diosmi Rimashca shutihuan tucushpa 
rurashca. Pai cai pachapi cajpica, pai rurashca cashpapish, cai 
pachapi causajcunaca paitaca pi cashcataca mana rijsircacu- 
nachu. 11 Pai rurashcacunapajmanmi shamurca. Pai rurashca- 
cunaca paitaca mana chasquircacunachu. 12 Chashna mana 
chasquijpipish maijanlla paita crishpa chasquijcunataca tucui- 
cunatami Diospaj huahuacunata rurashca. 13 Taita Diospaj 
huahua tucungapajca mana huahuacuna huacharij shina, 
aicha munaimanta, c'ari munaimantachu huacharin. Ashta- 
huanpish paicunapaj yayaca Taita Diosmari. 

14 Chai Rimashca shutica aichayuj tucushpami ñucanchijhuan 
causarca. Taita Diospaj shujlla Churitaca pai shinallataj alli 
sumaj cashcatami ricurcanchij. Paica jatunta c'uyaj, mana 
llullajmi carca. 15 Bautizaj Juanca Jesucristomanta huillash- 
paca: o 

—“Ñucapaj q'uipaca shuj shamungami. Paica ñucapaj ñaupa 

ña tiyashcamanta ñucata yalli jatunmari” nishpa sarun ñuca 
nicushcaca caimari— nishpa sinchita nirca. 

l6 Pai tucuita charishcamantami, ñucanchijca tucuicuna 
Dios jatunta c'uyashpa cushca imatapish allicunataca jahuanpi 
jahuanpi chasquicunchij. 17 Taita Diosca pai mandashcacuna- 
taca Moisestami ñucanchijmanca cuchirca. Jatunta c'uyaj 
cashcata ricuchichun, alli huillanatapish huillachunca, Taita 
Diosca Jesucristotamari cachashca. 18 Taita Diostaca manataj 
pipish ricushcachu. Paipaj shujlla c'uyashca Churillami 
paitaca ricushca. Paillatajmi Taita Dios ima shina cashcataca 
ñucanchijmanca ricuchirca. 


Jesucristomanta Bautizaj Juan huillashcamanta 
(Mt. 3.11-12; Mr. 1.7-8; Lc. 3.15-17) 


19 Jerusalen pueblopi causaj Israelcunaca* curacunatapish* 
curacunata ayudajcunatapish Juantaca : 

—Canca, ¿pitaj cangui?— nishpa tapuchun cachajpi paica 
cashnami nirca: 

20 —Nucaca mana Quishpichij Cristochu cani— nishpa 
huillashpaca, mana llullarcachu. 

21 Chashna nijpi: 

—Shinashpaca, ¿pitaj canguiari? ¿Eliaschu cangui?— 
nijpi: 

— Mana chaichu cani— nirca. 

Shina nijpi: 

—Shinashpaca, ¿chai shamuna cashca huillajchu cangui?— 
nijpi: 

—Chaipish mana canichu— nirca. 

22 Chashna nijpica: 

—Shinashpaca, ¿pitaj canguiari? ¿Pi cashcatataj yuyangui? 
Ñucanchijta cachajcunaman huillagringapajmari yachashun 
ninchij—- nircacuna. 

2 Chashna nijpi: 

—“Quishpichij shamuna ñanta allichichij” nishpa ‘‘Shitashca 
pambapi caparijmi” nishpa ñaupa huillaj* Isaias nishca shina- 
llami “Ñucaca cani” nishpami Juanca huillarca. 

24 Juanta tapunaman cachashcacunaca fariseocunapuraman- 
tami* carca. 25 Paicunami Juantaca: 

—Canca manapish Quishpichij Cristo cashpaca, Eliaspish 
mana cashpaca, chai shamuna cashca huillajpish mana cash- 
paca, shinashpaca, ¿ima nishpataj canca bautizacungui*?— 
nishpa tapurcacuna. 

26 Chashna nijpi Juanca: 

—Ari. Ñucaca yacullapimi bautizacuni. Shujmari cancuna- 
purallapitaj tiyan. Paitaca manaraj rijsinguichijchu. 27 Paica 
ñucapaj q'uipa shamucushpapish ñucapaj ñaupa ña tiyashca- 
manta ñucaca paipaj pargate huatashcallatapish mana pascai- 
pajmi cani— nirca. 

28 Jordán yacu ch'imbanij Betábara pueblopi Juan bautiza- 
cujpimi chashnaca tucurca. 


Jesusca Taita Dios cachashca Oveja shina cashcamanta 


29 Chai cayandij punllami Juanca Jesús paipajman chaya- 
mucujta ricushpa nirca : 

—Riquichij, caimari cai pachapi causajcunapaj juchata 
anchuchichun Taita Dios cachashca Ovejaca*. 30 Paitamari 
ñucaca: “Ñucapaj q'uipa shamucujca ñucapaj ñaupa ña 
tiyashcamanta ñucata yalli jatunmari” nicurcani. 31 Ñucaca 
paitaca pi cashcata mana rijsishpapish Israelcunaman* paita 
rijsichingapajmi yacupi bautizaj* shamurcani— nirca. 

32 Juanca pai ricushcata huillashpa nirca: 

—Ñucaca Diospaj Samai Espiritu jahua pachamanta shuj 
paloma shina uriyamushpa paipi tiyarijtami ricurcani. 
3 Chashna tucungacama ñucaca paitaca mana rijsircanichu. 
Yacupi bautizachun ñucata cachaj Taita Diosmi: “Pipaj 
jahuapi ñuca Samai Espiritu shamushpa tiyarijta ricun- 
gui, chaimi Samai Espirituhuan bautizajca canga” nirca. 
34 Chashnallataj tucujta ricushcamantami ñucaca: ‘‘Caimari 
Diospaj Churi” nishpa huillacuni— nirca. 


Juanpaj ishqui yachacujcuna Jesusta 
catishpa rishcamanta 
35 Cayandij punllapish cutin Juanca paipaj yachacujcuna- 
mantaca ishqui yachacujcunandijmi shayacurca. 36 Chashna 
shayacushpa Jesus chaita puricujta ricushpa Juanca: 

—Riquichij, chaimi Taia Dios cachashca Ovejaca*— 
nirca. 

37 Chashna nijta Juanpaj ishqui yachacujcuna uyashpaca 
Jesusta catishpa rircallacunami. 38 Paicuna caticujpi Jesusca 
tigrarishpa paita caticujta ricushpaca: 

— ¿Imatataj mashcacunguichij?— nijpi: 

—Rabí, ¿maipitaj causangui?— nircacuna. Rabí nishcaca 
yachachij nisha ninmi. 

39 Chashna tapujpi Jesusca: 

—Jacuchij, ricunguichij— nijpi paicuna rishpaca maipi cau- 
sacushcata ricurcacunami. Ña chishi cajpi, chai chishica 
paihuanmi saquirircacuna. 

40 Juan chashna nijta uyashpa Jesusta chai ishqui catishpa 
rijcunamanta shujca Andresmi carca. Andresca Simón Pedropaj 
huauquimi carca. 41 Andresca paipaj huauqui Simonhuanraj 
tupashpaca : 

—Mesiashuanmari tupashcanchij— nirca. Mesías nishcaca 
Quishpichij Cristo nisha ninmi. 

42 Chashna nishpa Andresca paipaj huauqui Simonta Jesus- 
pajman pushamurca. Jesusca Simonta ricushpaca: 

—Canca Jonaspaj churi Simonmi cangui. Cantaca cunanca 
Cefas shutitami shutichini— nirca. Cefas nishcaca Pedro 
nisha ninmi. 


Felibetabish Natanaeltapish Jesús cayashcamanta 


4 Chai cayandij punllami Jesusca Galilea llajtaman risha 
nicushpa Felipehuan tupashpaca: 

—Jacu ñucahuan— nirca. 

44 Felipepish Andrespish Pedropish Betsaida pueblomantami 
carca. 45 Felipeca Natanaelta mashcanaman rishpa paihuan 
tupashpaca: 

—Ñucanchij shuyacushca runahuanmari tupashcanchij. 
Mandashcata Moisés quillcashcapi, ñaupa huillajcuna* quill- 
cashcapipish paimantaca huillanmi. Paica Nazaret pueblo- 
manta Josepaj churi Jesusmi cashca— nirca. 

46 Chashna nijpi Felipeta Natanaelca : 

—Nazaret pueblomantaca, ¿ima allitaj tiyangari?— nijpi 
Felipeca : 

—Jacuari, ricungui— nirca. 

4 Chashna ninacushpa Jesuspajman shamucujpi Jesusca 
Natanaelta ricushpa paihuan cajcunaman: 

—Paitajca Israel* runami. Paica mana llullajchu—- nirca. 

48 Jesús chashna nijta uyashpa Natanaelca: 

—¿Ima shinataj ñucataca rijsingui?— nijpi Jesusca: 

-—Canta manaraj Felipe imata nijpimi cantaca higo* yura 
ucupi cajpiraj ricurcani— nirca. 

49 Chashna nijpi Natanaelca: 

—Yachachij, canca Diospaj Churimi cangui. Canca Israelcu- 
nata jatun Mandajmi cangui— nirca. 

50 Shina nijpi Jesusca nirca: 

—‘“‘ Higo yura ucupi canta ricurcani” nishcallamantachu utca 
ñucataca cringui? Caita yalli ashtahuan jatun rurashcacuna- 
tapishmari ricungui. 

51 Cancunaca cunanmanta pachami jahua pacha pascarishca- 
ta, Runa Aichayuj* tucushca ñucapajman Dios cachashca angel- 
cuna -huichiyacujta uriyacujta ricunguichij. Chashnallatajmi 
canga— nirca. 

Caná shuti pueblopi casamiento boda tiyashcamanta 
2 I Chai quimsa punlla q'uipami Galilea llajtapi tiyaj Caná 
pueblopica casamiento boda tiyarca. Jesuspaj mamapish 
chai bodapimi carca. 2 Jesustapish paipaj yachacujcunatapish 
cayajpi rircacunami. 3 Chai bodapi cajpi vino tucurijpi Jesuspaj 
mamaca Jesustaca: 

—-Vinoca ñamari tucurin— nirca. 

4 Shina nijpi Jesusca: 

—Mama, ¿ima nishpataj ñucataca chashna ningui? Ñuca 
ruranata ruranaca manaraj chayamushcachu—- nirca. 

5 Chashna nijpi paipaj mamaca chai bodapi sirvijcunataca : 

—Pai tucui imalla nishcata ruranguichijlla—- nirca. 

6 Chai boda huasipica rumi p'unducunami sujta tiyashca 
carca. Chai p'unducunaca maijanca quimsa puñu, maijanca 
chuscu puñu yacutami apaj cashca carca. Israelcunaca* Taita 
Diospaj ñaupajpi alli ricuringapaj maillarij* cashcamantami 

chai p'unducunataca charincuna. 7 Jesusca chai sirvijcunataca : 

—Cai p'unducunapi yacuta jundachichij— nijpi jundatami 
jundachircacuna. 8 Ña yacuta jundachishca q'uipaca Jesusca 
sirvijcunata : 

—Cunanca surcuichij. Raquij alhuajanopajman apaichij— 
nijpica aparcacunami. 9 Raquij alhuajanoca yacu vino tucush- 
cata ashata ubyarcami. Chai vinotaca maimanta apamushca 
cashcataca mana yacharcachu. Yacuta apamushpa p'undupi 
churaj sirvijcunallami yacharca. Alhuajanoca noviota cayashpa 
nirca : 

10 —Canca cunancamamari alli vinota charicushcanguiraj. 
¿Manachu tucuicunamari achcata ubyashca q'uipaca, ña cha- 
grushcallata cuncuna— nirca. 

ll Jesusca Galilea llajtapi tiyaj Caná pueblopimi pi mana 
rurai tucushcataca punta rurarca. Chashna rurashpami pai 
jatun sumaj cashcatapish ricuchirca. Chaita ricushpami paipaj 
yachacujcunaca paitaca Dios cachashca cashcata crircacuna. 

12 Chai q'uipami paindij, paipaj mamandij, paipaj huauquicu- 
nandij, yachacujcunandij Capernaum puebloman rircacuna. 
Chaipica asha punllacunallatami carcacuna. 


Diosta adorana huasipi c'atucujcunata Jesus 
llujshichishcamanta 
(Mt. 21.12-13; Mr. 11.15-18; Lc. 19.45-46) 

13 Israelcunapaj* pascua* punlla ñalla chayamucujpimi, 
Jesusca Jerusalén puebloman huichi rirca. 14 Diosta adorana 
huasiman* yaicushpa, chai huasipi huagracunata, ovejacunata, 
palomacunata c'atucujcunata, cullquita cambiajcunatapish ri- 
curca. 15 Chashna chaicunata ricushpa Jesusca huascata 
patarishpa, tucui chai ucupi cajcunata ovejacunandij, huagra- 
cunandij canllaman llujshichishpa cacharca. Cullqui cambiaj- 
cunapaj mezacunatapish tigrachishpa, tucui paicunapaj 
cullquitapish pambaman tsirapashpa shitarca. 16 Jesusca palo- 
macunata c'atujcunatapish : 

—įCaicunata caimanta anchuchichij! ;Ñuca Yayapaj huasi- 
taca cashna c'atuna randina huasitaca ama ruraichijchu !— 
nirca. 

17 Jesuspaj yachacujcunaca Jesús chashna rurajta ricush- 

paca: “Cambaj huasita llaquishcamanta p'iñarishpa huañu- 
cunimi” nishpa Dios Quillcachishcata* yuyarircacunami. 

18 Jesús chashna rurajpi Israelcunaca : 

——¿Canca ima cashpataj cashnaca rurangui? ¿Imata rurashpa 
ricuchiari?— nircacuna. 

19 Shina nijpi Jesusca: 

—Diosta adorana cai huasita urmachichijlla. Quimsa 
punllapica cutin shayachishallami— nirca. 

20 Chashna nijpi Israelcunaca : 

—Diosta adorana cai huasica chuscu chunga sujta huatapi- 
mari shayachishca carca. Canca, ¿ima shinataj quimsa punlla- 
llapica shayachi tucunguiari?— nircacuna. 

21 Jesusca Diosta adorana huasita chashna nishpaca paipaj 
quiquin cuerpomantami chashnaca nirca. 22 Huañushcacunapaj 
chaupimanta causarijpimi paipaj yachacujcunaca Jesús chashna 
nishcatapish, Dios Quillcachishcatapish, Jesús rimashca shi- 
micunatapish yuyarishpa crircacuna. 


Tucuicunapaj shungu ima shina cashcata 
Jesusca yachashcamanta 


23 Jesusca pascua* punllacuna Jerusalenpi cashpa, pi mana 
rurai tucushcacunata rurajta ricushpa achcacunami paitaca 
crircacuna. 24 Crinchijmi nijpipish, paicunapaj shungu ima 
shina cashcata yachashcamanta, Jesusca paicunahuanca mana 
apanacurcachu. 25 Paicuna ima shina cashcata pi mana huillaj- 
pipish, shungu ima shina cashcataca yacharcami. 


Jesushuan Nicodemo parlanacushcamanta 


3 1 Israelcunata* mandajcunapuramanta Nicodemo shuti 
shuj runami tiyarca. Paica fariseo* partemi carca. 2 Chai 
runami Jesuspajman tuta shamushpa Jesustaca: 

—Yachachij, cantaca ñucanchijta yachachichun Taita Dios 
cachashca cashcata yachanchijmi. Taita Dios mana paihuan 
cajpica, can rurashca shinataca pi cashpapish mana rurai 
tucunchu— nirca. 

3 Shina nijpi Jesusca: 

—Pipish mana cutin huacharijca Taita Dios ima shina man- 

dacushcataca manataj yachai tucunchu. Chashnami canga— 
nirca. 

4 Chashna nijpi Nicodemoca : 

— ¿Ima shinataj yuyaj runaca cutin huacharingari? Cutin 
huacharingapajca, ¿ima shinataj paipaj mamapaj huijsamanca 
yaicungari?— nirca. 

5 Shina nijpi Jesusca nirca: 

—Pipish yacuhuan, Diospaj Samai Espirituhuan mana 
huacharijca Dios maipi mandacunmanca manataj yaicui 
tucunchu. Chashnami canga. 6 Aichayujmanta huacharishcaca 
aichayujllamari. Diospaj Samai Espiritumanta huacharishcaca 
Samai Espiritumari. 7 “Tucuicunamari cutin huacharina” 
nishcamanta ama mancharichu. 8 Huairaca maimanta p'u- 
cusha nishpapish p'ucunllami. Huajiajta uyashpapish mai- 
manta shamujtaca, maiman rijtaca mana yachanguichu. 
Chashnallatajmari Diospaj Samai Espiritumanta tucui huacha- 
rijcunapish— nirca. 

9 Chashna nijpi Nicodemoca : 

—¿Ima shinataj chashnaca canga?— nirca. 

10 Chashna nijpi Jesusca nirca: 

—¿Canca Israelcunata yachachij cashca jahuachu caitaca 
mana yachangui? 11 Ñucanchijca ima yachashcatami huillan- 
chij, ima ricushcatami parlanchij. Ñucanchij cancunaman 
huillashcataca cancunaca mana uyashun ninguichijchu nishpaca 
allillatajmi nini. Chashnallatajmari canguichij. 12 Ñuca can- 
cunaman cai pachapi tiyajcunamanta huillajpipish cancunaca 
mana cringuichijchu. ¿Ima shinataj jahua pachamanta hui- 
llajpicarin ñucataca cringuichigari? 

13 Runa Aichayuj tucushca* ñucallami jahua pachamanta 
shamurcani. Pi mana jahua pachamanca rircachu. Ñucallami 
jahua pachapi causajca cani. 14 Ima shinami Moisesca shitash- 
ca pambapi culebra shinata rurashpa caspipi churarca, chash- 
nallatajmi Runa Aichayuj tucushca ñucapish caspipi churashca 
cana cani. 15 Ñucata tucui crijcunaca mana chingarishpa 
huiñaita causachunmi chashna churashca casha— nirca. 


Cai pachapi causajcunata Taita Dios c'uyashcamanta 
16 Diosca cai pachapi causajcunataca achcata c'uyashpami, 

paipaj shujlla Churitaca pipish paita crijca ama chingarishpa, 
ashtahuanpish huiñai causaita charichun cai pachamanca 
cacharca. 17 Diosca paipaj Churitaca cai pachapi causajcunata 
jatun llaquiman cachachunca mana cacharcachu, ashtahuan- 
pish cai pachapi causajcunataca quishpichichunmi cacharca. 

18 Taita Diosca paipaj Churita crijtaca jatun llaquimanca 
mana cachangachu. Paipaj shujlla Churita mana crishcamanta, 
chai mana crijtami jatun llaquiman rina nishca. 19 Mana 
crijcunaca paicuna rurashcacuna mana alli cajpimi, luz cai 
pachaman shamujpica, amsataca luzta yalli munarcacuna. 
Chashna munashpami paicunallataj jatun lHaquiman rina 
cashcata ricuchin. 20 Mana allita rurajcunaca tucuicunami 
luztaca p'iñan. Paicuna rurashcacuna ama mana alli ricuri- 
chunmi luzmanca mana c'uchuyamushun nincuna. 21 Ashta- 
huanpish allita rurajcunaca tucui causaipi Dios munashca 
shina rurashca ricurichun luzmanca c'uchuyamunllacunami — 
nirca. 


Bautizaj Juan Jesusmanta cutin huillashcamanta 

22 Chai q'uipami Jesusca paipaj yachacujcunandij Judea 
llajtaman rirca. Chai llajtapi asha punllacunacama paicunahuan 
cashpami bautizarca*. 23 Juanpish Salim pueblo c'uchu Enonpi 
achca yacu tiyashcamanta, paipajman shamujcunataca bautiza- 
curcami. 24 Juanca manaraj carcelpi cashpami chashna bauti- 
zacurca. 25 Diospaj ñaupajpi alli ricuringapaj maillarina* 
nishcatami Juanpaj maijan yachacujcunaca maijan Israelcu- 
nahuan* rimanacurcacuna. 26 Chashna rimanacushpa Juanpaj- 
man rishpaca: 

-—Yachachij, Jordán yacu ch'imbanijpi chai canhuan caj, 
can ñucanchijman huillashca runaca bautizacunmari. Tucui- 
cunamari paipajmanca ricuncuna-— nircacuna. 

27 Chashna nijpi Juanca nirca: 

— Jahua pacha Dios imata mana cujpica, pipish imata mana 
chari tucunchu. 28 Cancunallataj: “Ñucaca mana Quishpichij 
Cristochu cani, Taita Dios cachajpi ñaupashpa shamujllami 
cani? nishcataca uyarcanguichijmi. 29 Casamiento bodapi 
amigoca noviohuan cashpa novio rimajpi achcata cushicunmi. 
Noviaca noviopajmari, mana amigopajchu. Chashnallatajmi 

ñucaca noviopaj amigo shina cashpa, chashna nijta uyashpaca 
achcata cushicuni. 30 Jesusca ashtahuan alli nishcami cana, 
ñucaca yangallami cana cani— nirca. 


Jahua pachamanta shamujca ima shina cashcamanta 


31 Jahua pachamanta shamujca tucuicunata yalli imatapish 
rurai tucujmi. Cai pachamanta cajca cai pachapi tiyajcuna- 
llamantami huillan. Jahua pachamanta shamujca tucuicunata 
yalli rurai tucujmari. 32 Jahua pachamanta shamujca pai 
imallata ricushcata uyashcatami huillan. Pai huillajpipish pi 
mana uyasha ninchu. 33 Maijanpish pai huillashcata uyajca, 
Taita Diostaca mana llulla cashcatami ricuchin. 34 Diosca 
mana mitsashpa paipaj Samai Espirituta cushcamanta, Taita 
Dios cachashcaca paipaj Shimicunatami huillan. 35 Diosca 
paipaj Churita c'uyashpami tucui imatapish paipaj maquipi 
churarca. 36 Pipish Diospaj Churita crijca huiñai causaita 
charinmi, ashtahuanpish Diospaj Churita mana crijca huiñai 
causaita mana charinchu. Paitaca Diosca p'iñacunllamari— 
nirca. 


Samaria llajta huarmihuan Jesús parlanacushcamanta 


I Jesusca achca yachacujcunatami charin, Juanta yallimi 

bautizacun* nishpa fariseocuna* nishcatami Apunchij 
Jesusca yacharca. 2 Jesusca mana bautizarcachu, paipaj 
yachacujcunallami bautizarca. 3 Chashna nishcata Jesusca 
yachashpami, Judea llajtamanta llujshishpa cutin Galilea 
llajtaman rirca. 

4 Galilea llajtaman ringapajca Jesusca Samaria llajtatami 
rina carca. 5 Chai Samaria llajtata rishpaca Sicar nishca 
pueblomanmi chayagricurca. Chai puebloca ñaupa yaya Jacobo 
paipaj churi Joseman cushca allpa c'uchullapimi carca. 6 Chai 
allpapimi Jacobopaj pugyupish carca. Jesusca puricushpa 
shaicushca cashcamanta chai pugyu patapimi tiyarirca. Ñami 
chaupi punlla shina carca. 7 Jesus chashna tiyacujpi shuj 
Samaria huarmi yacuta aparinaman shamujpi Jesusca : 

—P'ichilla yacuta cuhuai— nirca. 

8 Paipaj yachacujcunaca Sicar pueblopimi micunata ran- 

digrishca carcacuna. 9 Yacuta cuhuai nijpi chai Samaria 
huarmica: 

—Ñucaca Samariamanta huarmimari cani. Canca Israel* 
runamari cangui. ¿Ima nishpataj ñucataca yacuta cuhuai 
ninguiari?— nirca. 

Israelcunaca Samariacunahuanca mana apanacuj cashca- 
mantami chashnaca nirca. 

10 Chashna nijpi Jesusca: 

—Canca Dios imata canman cusha nishcata mana yachan- 
guichu. Ñuca pi cashcatapish mana rijsinguichu. Ñuca pi 
cashcata yachashpaca, canca ñucatapish p'ichilla yacuta cuhuai 
nishpa mañanguimanmari. Ñucacarin canmanca causaita cuj 
yacutami cuiman— nirca. 

H Shina nijpi chai huarmica nirca: 

—Amito, ima huishinata mana charinguichu. Pugyupish 
ucujtamari. ¿Maimantataj causaita cuj yacutaca cunguiari? 
12 Canca cai pugyuta surcuj ñaupa yaya Jacobotapish yallichari 
cangui. Paipish paipaj churicunapish cai pugyumantami apaj 
nin. Paipaj animalcunamanpish caimantami ubyachij nin—- 
nirca. 

13 Shina nijpi Jesusca nirca: 

—Maijanpish cai pugyu yacuta ubyashpaca cutin yacunachin- 
gami. 14 Maijanpish ñuca cusha nishca yacuta ubyashpaca 
mana cutinca yacunachingachu. Ñuca cusha nishca yacuca 
huiñai causaita cungapaj llujshicuj yacu shinami paipaj shungu- 
pica canga— nirca. 

i5 Chashna nijpi chai huarmica: 

—Shinashpaca Amito, ama cutin yacunachingapaj, ama 
caipi cutin huishinaman shamungapaj chai yacuta ñucaman 
cuhuai— nirca. 

16 Shina nijpi Jesusca: 

—Cambaj cusataraj cayamugri— nirca. 

17 Chashna nijpi chai huarmica: 

—Mana cusayuj canica —nijpi Jesusca: —“Mana cusayuj 
canica” nishpaca mana llullashcanguichu. 18 Canca pichca 
cusatamari charishcangui. Cunan canhuan causacujca mana- 
tajmari cambaj cusachu— nirca. 

19 Chashna nijpi chai huarmica nirca: 

—Amito, canca Dios yuyaita cushcata huillajmi yuyachingui. 
2 Ñucanchij ñaupa yayacunaca cai urcupimi Diostaca adoraj 
cashcacuna. Cancuna Israelcunaca Jerusalenllapimi Diostaca 
adorana ninguichijmi— nirca. 

21 Chashna nijpi Jesusca chai huarmita nirca: 

—Mana cai urcullapi, mana Jerusalenllapi Taita Diostaca 
adorana chayamucunmi. Cai ñuca huillashcata criari. 22 Can- 
cunaca pita adoracushcata mana yachanguichijchu. Ñucan- 
chijca pita adoracushcataca yachanchijmari. Quishpichijca 
Israelcunapuramantami tiyan. 23 Taita Diosta adorajcunaca 
Diospaj Samai Espiritu yuyaita cushca shina, mana nij tucush- 
palla adorana punlla chayamungami. Cunanmari chai punlla- 
ca. Taita Diospish chashna adorajcunatami munan. 24 Taita 
Diosca Samai Espiritumi. Paita adorajcunaca paipaj Samai 
Espiritu yuyaita cushca shina, mana nij tucushpallami 
adorana— nirca. 

25 Chashna nijpi chai huarmica: 

—Quishpichij Cristo nishca Mesías shamuna cashcataca 
yachanimi. Pai shamushpaca tucuitami alli huillanga— nirca. 

26 Shina nijpi Jesusca: 

—Canhuan rimacujca chaillatajmari cani— nirca. 

27 Chashna nicujpi paipaj yachacujcunaca ña chayamushpa 
Jesusca chai huarmihuan parlanacucujta ricushpa mancharirca- 
cunami. Chashna mancharishpapish: ‘“‘¿Imatataj nicungui? 
¿Imatataj paihuan parlanacucungui?” nishpallapish mana 
tapurcacunachu. 28 Chai huarmica paipaj puñuta saquishpa 
puebloman rishpa tucuicunaman huillashpa nirca : 

29 —Jacuchij, shuj runata ricunguichij. Paica ñuca tucui 
imalla rurashcatamari huillan. ¿Manachu paica Quishpichij 
Cristo canga, imashi?— nirca. 

30 Chashna nishpa huillajpica, tucuicunami chai pueblo- 
manta llujshishpa Jesuspajman shamurcacuna. 3! Chaicamaca 
Jesuspaj yachacujcunaca : 

—Yachachij, micupaiari— nicurcacunami. 

32 Chashna nijpi Jesusca: 

—Ñucaca cancuna mana rijsishca micunatamari charini- - 
nirca. 

33 Chashna nijpi yachacujcunaca caishuj chaishuj: 

—¿Maijanshi paiman cararca?— nishpa ninacurca. 

34 Chashna ninacujpi Jesusca nirca: 

—Nucapajca micuna shinaca ñucata cachaj Yayapaj munaita 
rurana, pai tucui rurai nishcata pajtachinami. 35 ¿Manachu 
cancunaca: “(Chuscu quillarajmi cuchunapajca illan” ningui- 
chij? Chagracunata huichi ricuichij. Ña yurajyashca, cuchuna- 
llamari. 36 Cuchujpish racionta japinmi. Chai cuchushcaca 
huiñai causaipajmi. Chashna cajpimi, cuchujpish tarpujpish, 
ishquindij cushicunga. 37 ‘“Shujca tarpuj, shujca cuchuj” 
nishcaca allillatajmi. 38 Cancuna mana tarpushcatami ñucaca 
cancunataca cuchuj cacharcani. Shujtajcunami tarpurca. Can- 
cunaca paicuna tarpushcallatami cuchucunguichij— nirca. 

39 Chai Samaria huarmica: “Ñuca tucui imalla rurashcata- 
mari huillan” nishcamantami, Samaria llajtapi caj chai pueblo- 
mantaca achcacuna Jesusca Quishpichij cashcata crircacuna. 
4) Chashna crishpami chai Samaria llajtapi causajcunaca 
Jesuspajman shamushpaca: - Ñucanchijhuan saquiripailla— 
nircacuna. Chashna nijpi Jesusca ishqui punllacamami chaipi 
saquirirca. 41 Chai punllacunapi Jesusllataj huillashcata uyash- 
pa ashtahuan shujtajcunapish paita crircacunami. 42 Chai 
crijcunaca chai huarmitaca: 

—Paica cai pachapi causajcunata Quishpichij Cristo cashcata 
cunantajca yachanchijmari. Ña mana can huillashcalla- 
manta crinchijchu. Ña Jesusllataj huillajta uyashcanchijmi-—— 
nircacuna. 


Mandajbaj churita Jesús alliyachishcamanta 

4 Chai Samaria llajtamantaca Jesusca ishqui punlla q'uipami 
Galilea llajtamanca rirca. 44 Jesusllatajmi pi huillajtapish 
quiquin llajtapica mana alli chasquinchu nishpa huillashca 
carca. 45 Galilea llajtapi causajcunaca Jerusalenman rishpa 
pascua* punllacunapi Jesús tucui imalla rurashcata ricurcacuna. 
Chashna ricushcamantami Galilea llajtaman Jesús shamujpica, 
cushicushpa chasquircacuna. 

46 Chaimantaca Galilea llajtapi caj Caná pueblomanmi 

cutin tigrarca. Chaipimi sarunman yacutaca vinota rurashca 
carca. Jesús chaipi cajpimi, jatun mandaj churashca Caper- 
naum pueblopi causacuj shuj mandajpaj churica ungushca 
carca. 47 Chai mandajca Judea llajtamanta Galilea llajtaman 
Jesús shamushca nijta uyashpami, Jesuspajman shamushpaca : 

—Ñuca churimari ungushca huañunalla siricun. Huasiman 
rishpa alliyachipai— nirca. 

48 Chashna nijpi Jesusca: 

—Pi mana rurai tucushcata mana rurajpica, pi mana ricush- 
cata rurajta mana ricushpaca cancunaca mana cringuichijchu—- 
nirca. 

4 Shina nijpi chai jatun mandaj churashca mandajca: 

- -Apunchij Jesús, jacupaiari ñuca huahua manaraj 
huañujpi— nirca. 

50 Chashna nijpi Jesusca: 

—Cambaj churica ñamari alli. Rilla cambaj huasiman—- 
nijpi chai runaca Jesús chashna nishcata crishpa rircallami. 
51 Pai ña huasiman chayamucujta paipaj sirvijcuna ricushpaca 
tupaj shamurcami. Paihuan tupashpaca : 

—Cambaj churica ñamari alli— nishpa huillarcacuna. 

52 Chashna nijpica: 

— ¿Ima horataj alliyarcari— nishpa tapujpi: 

-—Caina chaupi punlla shinallatami fiebreca pararirca— 
nircacuna. 

53 Chashna nijpi chai yayaca chai horas shinallataj: “Cambaj 
churica ñamari alli” nishpa Jesús nishcata yuyarirca. Chai- 
mantami paipaj huasipi tucui causajcunandij Jesustaca crir- 
cacuna. 

54 Jesusca Judea llajtamanta Galilea llajtaman shamushpaca 
pai pi cashcata yachachunca caihuanca ñami ishqui cutin pi 
mana rurai tucushcataca rurarca. 


Ungushca runata Jesús alliyachishcamanta 
5 I Chashna rurashca q'uipami Jesusca Jerusalenpi Israel- 
cuna* Diosta adorangapaj tandanacushcaman rirca. 2 Jeru- 
salenpi ovejacunata yaicuchina pungu c'uchupi shuj uchilla 
cocha yacumi tiyan. Chai cochaca Israelcunapaj rimaipica 
Betesda shutimi. Chai cocha c'uchupica pichca corredormi 

tiyan. 3 Chai corredorcunapica ñahui mana ricujcuna, patojo- 
cuna, mana cuyurijta ruraj ungüi japishcacunapish achcacunami 
chaipi carca. Chai ungushcacunaca cocha yacuta cuyuchijtami 
shuyacurcacuna. 4 Shuj angelmi huaquin huaquinllapi uriya- 
mushpa yacuta cuyuchirca. Yacuta cuyuchijpica maijanpish 
yacuman punta yaicujca ima ungüimantapish alliyarcallami. 
5 Chaipica shuj runami quimsa chunga pusaj huatata ungushca 
cashca carca. 6 Jesusca chai runa siricujta ricushpa, ña achca 
huatata ungushca cashcata yachashpa chai runataca: 

—¿Alliyasha ninguichu?— nirca. 

7 Shina nijpi chai ungushca runaca: 

—Amito, yacu cuyurijpi ñucata yacuman yaicuchijca pi 
mana tiyanchu. Nuca yaicungacamaca ñucata mishashpa 
shujtajcunarajmari yaicunlla— nirca. 

8 Chashna nijpi Jesusca: 

—Jatari. Can siricushcacunata aparishpa rilla— nirca. 

9 Chashna nijpica chai runaca ña alliyashpa pai siricushca- 
cunata aparishpa rircallami. Chai punllaca samana punllami* 
carca. 10 Chashna aparishpa ricujpi Israelcunaca chai alli- 
yashca runataca: 

—¿Manachu yachangui cunan punllaca samana punlla 
cashcataca? Mandashcapi nishca shinaca can sirinataca mana 
aparina punllachu  nircacuna. 

11 Shina nijpi chai runaca: 

—Ñucata alliyachijmari: “Can siricushcata aparishpa rilla” 
nirca— nishpa huillarca. 

12 Chashna nijpi: 

— ¿Pitaj cantaca: ‘‘Can siricushcata aparishpa rilla” nir- 
cari?— nishpa tapurcacuna. 

i3 Shina tapujpi Jesús alliyachishca runaca achcacuna 
chaipi cashcamanta, Jesuspish chaimanta ña llujshishpa rishca- 
manta, paita alliyachijca pi cashcata mana yachashpa mana 
imata ni tucurcachu. 14 Chai q'uipami Jesusca chai runata 
Diosta adorana huasipi* tupashpaca: 

—Riqui, cunanca ñamari alli cangui. Ima millaita ama 
rurangui. Ñataj ashtahuan ima mana alli tucunguiman— nirca. 

15 Chashna nijpi chai runaca: 

—Ñucata alliyachijca Jesusmari cashca— nishpa Israelcuna- 
man huillagrirca. 

ló Chashna huillajpi samana punllapi Jesusca alliyachij 
cashcamanta, Israelcunaca p'iñarishpa Jesustaca huañuchishun 
nishpa huashalla puricurcacuna. 17 Chashna huañuchishun 
nicujta yachashpa Jesusca: 

—Ñuca Yayaca cunancama ruracunrajmi. Chaimantami 
ñucapish ruracuni-— nirca. 

18 Jesusca Dios shina tucushpa, Taita Diosta ñuca Yaya 
nishcamanta, samana punllapi ungushcata alliyachishcaman- 
tapishmi Israelcunaca p'iñarishpa ashtahuan huañuchina yuyai 
tucurcacuna. 


Jesuspaj maquipi Taita Diosca tucuita cushcamanta 


19 Chashna ninacushcata yachashpa Jesusca paicunata nirca: 

— Diospaj Churi cashpapish ñuca quiquin yuyaillamantaca 
imata mana rurai tucunichu. Ñuca Yaya imallata rurajta 
ricushpamari ñucapish pai shinallataj rurani. Chaica chashna- 
llatajmi. 20 Ñucataca paipaj Churi cajpimi, ñuca Yayaca c'uyan. 
Chashna c'uyashpami pai tucui imalla ruracushcata ñucaman 
ricuchin. Chai ñuca rurashcacunamanta yalli ashtahuan 
ruranacunatami cancunamanca ricuchinga. Chaita ricushpaca 
cancunaca mancharinguichijmi. 21 Ima shinami ñuca Yayapish 
huañushcacunata causaita cushpa causachin, chashnallatajmi 
ñuca paipaj Churipish cusha nishcacunamanca causaita cuni. 
22 Ñuca Yayaca pi ima shina cashcatapish mana ricuchingachu, 
paipaj Churi cajpimi, pi ima shina cashcata ricuchinataca 
tucuita ñucaman curca. 23 Tucuicuna ñuca Yayata jatunyachij 
shinallataj paipaj Churi ñucatapish jatunyachichunmi chashna 
curca. Paipaj Churi ñucata mana jatunyachijca, ñucata cachaj 
Yayatapish mana jatunyachinchu. 

24 Pipish ñuca shimita uyashpa, ñucata cachaj Yayata crijca 
huiñai causaita charinmi. Jatun llaquimanca ña mana ringachu, 
ashtahuanpish huañushcamanta llaquipi canapaj randica hui- 
ñaita causacunmi. Cai ñuca nishcaca chashnami. 25 Diospaj 
Churi cajpi ñuca rimashcata huañushcacuna uyana chayamu- 
cunmi, chaica cunanllatajmari. Nuca rimashcata uyajcunaca 
causangami. Cai ñuca nishcaca chashnami canga. 26 Ñuca 

Yayaca causachingapaj causaita charinmi. Ñucamanpish paipaj 
Churi cajpimi, chashnallataj causachi tucunata cushca. 27 Ñu- 
caca Runa Aichayuj tucushca cajpimi, ñuca Yayaca tucuicuna 
imallata rurashcata ricuchinataca ñucaman curca. 28 Ñuca 
cashna nishcamanta ama mancharichijchu. Tucui pambashca- 
cuna ñuca rimashcata uyana chayamucunmi. 29 Chaipica 
allita rurajcunaca causanaman causaringami. Mana allita 
rurajcunaca millai cashcamanta jatun llaquiman ringapajmi 
causaringa. 


Jesusmantaca maijanlla huillacushcamanta 


30 Ñucaca ñuca yuyaillamantaca imata mana rurai tucunichu. 
Ñuca Yaya mandashca shinallatajmi ñucaca alli cashcata mana 
alli cashcatapish ricuchini. Mana ñuca munashca shinachu 
rurasha nini, ashtahuanpish ñucata cachaj Yaya munashca 
shinami rurasha nini. Chaimanta alli cashcata mana alli 
cashcata ñuca ricuchishcaca ima shina cashcallatajmi. 31 Ñu- 
caca quiquinllamantataj huillarijpica, ñucalla huillashcaca 
cancuna crinapajca mana alli canmanchu. 32 Shujtajpishmi 
ñucamantaca huillacun. Pai huillashcaca mana llullachu. 
33 Sarun cancunaca Juanta tapugrichun cacharcanguichijmi. 
Paica mana llullashpami ñucamantaca huillarca. 34 Shujtajcuna 
ñuca pi cashcata huillashca canman mana ninichu. Cancuna 
quishpirichunllami Juan ñucamanta huillashcata yuyachini. 
35 Juanca japichishca lampara achijyachij shinami huillarca. 
Pai huillashpa achijyachijpimi cancunaca ashacama cushicur- 
canguichij. 3 Ñuca Yaya ñucata rurai nishcatami ñucaca rura- 
cuni. Ñuca rurashcacunallatajmi Juan huillashcatapish yalli 
ñucataca ñuca Yaya cachashca cashcata ricuchicun. 37 Ñucata 
cachaj Yayapish ñucamantaca huillarcami. Pai huillajpipish 
cancunaca pai rimashcataca mana uyashcanguichijchu, paita- 
pish mana ricushcanguichijchu. 38 Ñuca Yaya ñucata cachash- 
cata mana crishcamantami, paipaj shimicunapish cancunapaj 
shungupica mana saquirin. 39 Cancunaca Dios quillcachishcata 
callarishpa alli ricushpami huiñai causaitaca charishun yuya- 
cunguichij. Chai quillcacunaca ñucamantamari huillacun. 
40 Chashna huillacujpipish huiñai causaita charingapajca mana 
ñucapajman shamushun ninguichijchu. 

41 Pipish ñucata canca allimari cangui nichun mana muna- 
nichu. 42 Cancunataca rijsinimi. Taita Diosta mana c'uyaj 
cashcata yachanimi. 4 Ñucaca ñuca Yaya cachajpimari sha- 
murcani. Cancunaca ñucataca mana uyasha ninguichijchu. 
Maijan paillataj shamujtaca uyanguichijmanllami. 44 Cancu- 
naca caishuj chaishuj allimari cangui ninacunallatamari yuya- 
cunguichij. Shujlla Dios cancunata allimari cangui nichun 
ninataca manamari yuyanguichijchu. Chashna yuyacushpaca, 
¿ima shinataj ñucataca cri tucunguichij? 45 Ñuca Yayaman 
cancunata ñuca juchachishpa huillana cashcataca ama yuyan- 
guichijchu. Cancunaca Moisés yuyaillami canguichij. Paimari 
cancunataca juchachishpa huillanga. 46 Moisesca ñucamanta- 
mi quillcarca. Pai quillcashcata crishpaca ñucatapish cringui- 
chijmanmi. 47 Pai ñucamanta quillcashcata mana crishpaca, 
¿ima shinataj ñuca huillashcatapish cringuichigari?— nirca. 


Pichca huaranga runacunaman Jesús carashcamanta 
(Mt. 14.13-21; Mr. 6.30-44; Lc. 9.10-17) 


I Chashna nishca q'uipami Jesusca Galilea cocha ch'im- 

banijman rirca. Chai cochallatajmi Tiberias shutipish. 
2 Achcacunami pi mana alliyachishca ungushcacunata Jesús 
alliyachijta ricushcamanta Jesusta catishpa rircacuna. 3 Je- 
susca jahua urcuman llujshishpa, chaipimi paipaj yachacuj- 
cunandij tiyarirca. 4 Nallami Israelcunapaj* pascua* fiestapish 
chayamucurca. 5 Chaipi tiyacushpa Jesusca achcacuna paipaj- 
man shamucujta ricushpa Felipetaca : 

—Cai tucuicunaman carangapajca, ¿maipitaj tandataca ran- 
dishun?— nirca. 

6 Chashna nishpaca Felipe ima nijta uyangaraicullami 
chashna nirca. Jesusca paillataj imata rurana cashcataca 
yacharcami. 7 Chashna nijpi Felipeca : 

—Ishqui patsaj cullquihuan randishca tandapish mana 
asha ashallapish pajtangachu— nirca. 

8 Jesuspaj shuj yachacuj Simon Pedropaj huauqui Andresca 
Jesusta nirca: 

9 —Caipi shuj c'ari huambrami pichca cebada tandata, 

ishqui chalhuata charicun. Chaica, ¿maitataj pajtangari cai 
tucuicunapajca?— nirca. 

10 Chashna nijpi Jesusca: 

—Shinashpaca, tucuicunata tiyari nichij— nirca. 

Chaipica q'uihua pambami carca. Chaipimi pichca huaranga 
shina c'aricunata tiyachircacuna. IH Chai q'uipami Jesusca 
tandata japishpa Taita Diosta diosolopagui nishpa mañashca 
q'uipaca, yachacujcunaman curca. Yachacujcunaca tucui chaipi 
tiyacujcunaman cararcacunami. Chashnallatajmi chalhuatapish 
nishcata cararcacuna. 12 Ña tucuicuna sajsajpi yachacujcunata 
Jesusca : 

—Mana micushcacunata japichij ama yanga chingarichun— 
nirca. 

1 Chashna nijpi chai pichca tandallamanta micujcuna mana 
micushcataca chunga ishqui canasta jundatami japircacuna. 
14 Chai runacunaca pi mana rurai tucushcata Jesus rurajta 
ricushpaca : 

—Chaica chai cai pachaman shamuna cashca huillajtajmari — 
nircacuna. 

15 Chashna ninacushpa chai runacunaca: ‘“‘Jesustaca ñu- 
canchij llajtata jatun mandajta rurangapaj japishun” ninacur- 
cacuna. Chashna ninacushcata yachashpami Jesusca cutin 
jahua urcuman pailla tigrashpa rirca. 


Yacu jahuata Jesús purishcamanta 
(Mt. 14.22-27; Mr. 6.445-52) 


16 Ña tutayamucujpi paipaj yachacujcunaca cochaman uri- 
yamurcacunami. !7 Shuj jatun canoapi yaicushpami Caper- 
naum puebloman ch'imbacurcacuna. Ñami amsa carca. Jesus- 
ca manaraj paicunapajman shamushcachu carca. 18 Paicuna 
chashna ch'imbacujpica achca huaira jatarishpami cocha 
yacutaca caiman chaiman shitacurca. 19 Cunan pichca mana 
cashpaca sujta kilometrota rishpallami, Jesustaca yacu jahuata 
purishpa canoaman chayamucujta ricushpa achcata mancha- 
rircacuna. 20 Chashna mancharicujpi Jesusca paicunata : 

—Ama mancharichijchu. Ñucamari cani— nirca. 
21 Chashna nijpica cushicushpami paitaca canoapi yaicu- 

chircacuna. Chaimantaca paicuna ricushca pueblomanca utca- 
mi chayagrircacuna. 


Jesusta runacuna mashcashcamanta 

22 Cayandij punllaca ch'imbapi saquirijcunaca : 

—Cainaca shujlla canoamari caipica carca. Chai canoapica 
yachacujcunallamari rirca. Jesusca mana yachacujcunahuanca 
rircachu— nishpa ninacurcacuna. 

23 Chashna ninacungacamaca Tiberias pueblomanta shujtaj 
canoacuna maipi Apunchij Jesusca Taita Diosta diosolopagui 
nishpa tandata carashca ucunij pambaman shamurcacuna. 
24 Jesuspish paipaj yachacujcunapish mana chaipi cashcata 
ricushpami chaipi cajcunaca chai canoacunapi yaicushpa Ca- 
pernaumpi Jesusta mashcaj shamurcacuna. 


Jesusca causaita cuj tandami cani nishcamanta 


25 Ña cochata ch'imbashpa Jesushuan tupashpaca: 

—Yachachij, ¿ima horataj caimanca shamurcanguiari?— 
nircacuna. 

26 Chashna nijpi Jesusca nirca: 

—Ñucataca pi mana rurai tucushcata rurajta ricushcaman- 
taca mana mashcacunguichijchu, ashtahuanpish tandata ma- 
na nijta micushcallamantamari mashcacunguichij. Chashna 
nishpaca allillatajmi nini. 27 Tucurijlla ismujlla micunata 
charingapajlla ama mashcashpa purichijchu, ashtahuanpish 
huiñai causaita cuj micunata charingapaj mashcaichigari. 
Chaita cuchunca Runa Aichayuj tucushca* ñucatami Taita 
Diosca cacharca— nirca. 

28 Chashna nijpi: 

—Shinashpaca, ¿imatataj rurana canchij Taita Dios rurai 
nishcata rurangapajca?— nircacuna. 

29 Shina nijpi Jesusca: 

—Ñucata pai cachashcata crichunmi Taita Diosca munan— 
nirca. 

3 Chashna nijpi paicuna nirca: 

-—— Ñucanchij canta crichun nishpaca, ¿ima ricunatatai 
ruranguiari? 31 Dios Quillcachishcapica*: “Jahua pachamanta 
tandatami cararca” ninmi. Chashna nishca shinallatajmi 

ñucanchij ñaupa yayacunaca shitashca pambapica maná* 
shuti tandata micushcacuna— nircacuna. 

32 Chashna nijpi Jesusca: 

—Moiseschari jahua pachamanta tandataca curcari. Ñuca 
Yayamari jahua pachamanta tandatatajca cun. Chashna 
cashcatami huillani. 33 Jahua pachamanta cai pachaman Taita 
Dios cushca tandaca cai pachapi causajcunaman causaita 
cujmari— nirca. 

34 Chashna nijpica : 

—Apunchij Jesús, shinashpaca, chai tandataca ñucanchij- 
manca caracuillari— nircacuna. 

35 Chashna nijpi Jesusca nirca: 

—Causaita cuj tandaca ñucamari cani. Maijanpish ñucapaj- 
man shamushpa crijca paipaj shungupica manataj yaricachinga- 
chu, manataj yacunachingachu. 36 Ñaja nishca shinallataj 
ñucata ricucushpapish mana cringuichijchu. 37 Ñuca Yaya 
ñucaman tucui cushcacunallamari ñucapajmanca shamunga. 
Ñucapajman shamujtaca mana tigrachishpa cachashachu. 
38 Ñucaca jahua pachamantaca quiquin munaita rurangapajca 
mana shamurcanichu. Ñucata cachajpaj munaita rurangapajmi 
shamurcani. 39 Ñucata cachaj Yayaca ñucaman tucui cushca- 
cunata shujllatapish mana chingachishpa, shamuj punllapica 
paicunata causachichunmi munan. 40 Ñucata cachaj Yayaca 
ñucataca paipaj Churi cajpimi tucuicuna ñucata ricushpa crishpa 
huiñai causaita charichun munan. Shamuj punllapica ñucata 
crijcunataca causachishami— nirca. 

41 Jesusca: “Jahua pachamanta shamushca tandami cani” 
nishcamantami Israelcunaca* huashalla rimarcacuna : 

42 —Caica Josepaj churi Jesusmari. Paipaj quiquin yaya 
mamatapish rijsinchijmari. ¿Ima nishpataj paica jahua pacha- 
manta shamurcani ninchu imami? nishpa rimarcacuna. 

4 Chashna nijpi Jesusca nirca: 

—Ama ñucataca huashalla rimacuichijchu. 44 Ñucata cachaj 
Yaya mana pushamujpica, ñucataca pi mana cri tucunchu. 
Shamuj punllapica paicunataca causachishami. 45 Ñaupa 
huillajcunata Dios quillcachishcacunapica: “Diosmi tucuicu- 
nata yachachinga” ninmi. Chashna nishca shinallataj ñuca 

Yayata uyashpa pai yachachishcata yachajcunaca tucuicunami 
ñucataca cringacuna. 

4 Taita Diostaca pi mana ricushcachu. Ñucaca paipajmanta 
shamushca cashpallami paitaca ricurcani. 4 Chaimanta ñucata 
crijllami huiñai causaitaca charin. Chashna nishpaca allillatajmi 
nini. 48 Causaita cuj tandaca ñucamari cani. 4 Cancunapaj 
ñaupa yayacunaca shitashca pambapi maná shuti tandata 
micushpapish huañurcacunallami. 50 Cai tandaca jahua pa- 
chamanta shamushcamari. Maijanpish chaita micujca mana 
huañungachu. 51 Jahua pachamanta shamushca causaita 
cuj tandaca ñucamari cani. Maijanpish cai tandata micujca 
huiñaita causangami. Ñuca carana tandaca ñuca quiquin aicha- 
mari. Chaitaca cai pachapi causajcuna causachunmi ñucata 
huañuchichunca ñucallataj japichisha— nirca. 

52 Chashna nijpi Israelcunaca: 

— ¿Ima shinataj caica ñucanchijmanca paipaj quiquin aicha- 
taca carangari?— nishpa paicunapura rimanacurcacuna. 

53 Chashna ninacucujpi Jesusca paicunata nirca: 

—Runa Aichayuj tucushca ñuca aichata mana micushpa, 
ñuca yahuarta mana ubyashpaca, causaita mana charinguichij- 
chu. Chashnami canga. 54 Maijanpish ñuca aichata micujca, 
ñuca yahuarta ubyajca huiñai causaita charinmi. Shamuj 
punllapica paitaca causachishami. 55 Ñuca aichami micunataj- 
ca. Ñuca yahuarmi ubyanatajca. 56 Maijanpish ñuca aichata 
micujca, ñuca yahuarta ubyajca ñucahuanmi, ñucapish pai- 
huanmi cani. 57 Ñucata cachaj Yayaca causaiyujmi. Paiman- 
tami ñucapish causacuni. Shinallataj maijanpish ñuca aichata 
micujca ñucamanta causangami. 58 Cai tandaca jahua pacha- 
manta shamushcami. Cancunapaj ñaupa yayacunaca maná 
shuti tandata micushpapish huañurcacunami. Cai tandaca 
mana chai tanda shinachu. Maijanpish cai tandata micujca 
huiñaitami causanga— nirca. 

59 Caicunataca Jesusca Capernaum pueblopimi Israelcuna 
tandanacuna huasipi* yachachirca. 


Huiñai causaita cuj shimicunamanta 
60 Jesús chashna nijta chai tucui caticujcuna uyashpaca : 

— Maita mana yachaipajtamari riman. ¿Pitaj uyasha nin- 
gari?— nircacuna. 

6l Jesusca paita caticujcuna chashna huashalla rimanacucujta 
yachashpami paicunata nirca: 

—¿Ñaja chashna nishcamantachu mancharinguichij? 
62 Runa Aichayuj tucushca* ñucata sarun maipi cashcaman 
rijta ricushpacarin, ¿imatashi ninguichijman? 63 Causaita 
cujca Diospaj Samai Espiritumi. Aichaca mana causaitaca 
cunchu. Diospaj Samai Espiritutapish causaitapish cujca, 
cai ñuca cancunaman huillashca shimicunamari. 64 Chashna 
nicujpipish cancunaca manaraj tucuicuna cringuichijchu— 
nirca. 

Jesusca ñaupamanmi maijanlla mana crina cashcata, pi 
paita japichina cashcatapish yacharca. 65 Chashna yachash- 
pami: 

—-“‘Cancunataca ñuca Yaya ñucata crina yuyaita cujllapimi 
ñucataca cringa” nishpa nircani— nirca. 

66 Chashna nijpica Jesusta chai tucui catijcunaca paitaca 
saquishpa ña mana paihuan purircacunachu. 67 Chashna chai- 
cuna rijpi Jesusca chunga ishqui yachacujcunataca : 

—¿Cancunapishchu ñucata shitashpa risha ninguichij?— 
nishpa tapurca. 

68 Shina nijpi Simón Pedroca nirca: 

—Apunchij Jesús, ¿pipajmantaj rishunri? Canllatajmari 
huiñai causaita cuj Shimicunataca charingui. 69 Ñucanchijca 
cantaca crinchijmi. Causaj Diospaj Churi cashcatapish cantaca 
yachanchijmi— nirca. 

70 Chashna nijpi Jesusca: 

—Cancunataca chunga ishquitamari agllarcani. Cancuna- 
puramanta shujca diablomari— nirca. 

71 Chashna nishpaca Simonpaj churi Judas Iscariotetami 
nirca. Paimi Jesusta japichina carca. Judasca chunga ishqui 
yachacujcunapuramanta shujmi carca. 


Jesustaca paipaj huauquicunallapish mana crishcamanta 


7 t Chai q'uipaca Jesusca Galilea llajtapimi yachachishpa 
puricurca. Israelcuna* paita huañuchishun ninacushca- 
manta, Judea llajtamanca ña mana risha nircachu. 2 Naupa 

yayacuna carpa huasicunapi causashcata yuyarishpa Israelcuna 
fiestata rurana punllacunami chayamucurca. 3 Chaimantami 
Jesuspaj huauquicunaca nirca: 

—Riari Judea llajtaman, canta catijcuna can rurashcacunata 
ricuchun. 4 Tucuicuna alli nishca casha nishpaca pipish imata 
mana pacalla ruranchu. Can chashnacunata rurashpaca tu- 
cuicunaman ricuchiari— nircacuna. 

5 Paipaj huauquicunapish Jesustaca pi cashcata mana 
crishcamantami chashnaca nirca. ó Chashna nijpi Jesusca 
paicunata nirca: 

—Ñuca rinaca manaraj chayamushcachu. Cancunapajca 
ima horapish allimi. 7 Cancunataca cai pachapi causajcunaca 
mana p'iñancunachu. Paicunaca ñucatami cancunaca mana 
allitami ruranguichij nishpa huillashcamanta p'iñancuna. 
8 Cancunaca fiestamanca richijlla. Ñuca rinaca manaraj cha- 
yamujpi chaimanca manaraj rinichu— nirca. 

9 Jesusca chashna nishpaca Galilea llajtallapitajmi saqui- 
rirca. 


Israelcunapaj fiestapi Jesús cashcamanta 


10 Paipaj huauquicuna rishca q'uipami, Jesusca fiestamanca 
huashalla rirca. 11 Israelcunaca* chai fiestapi Jesusta mashca- 
cushpaca: 

—¿Maipishi chai runaca?— ninacurca. 

12 Chaipi caj chai tucuicunaca paicunapura huashalla par- 
lanacushpa shujcunaca: “Chai runaca allimari” ninacurca. 
Cutin maijancunaca: “Mana allichu. Ashtahuanpish tucuicu- 
nata crichijllamari” ninacurcacuna. 

13 Israelcunata manchashcamantami Jesusmantaca huashalla 
parlanacurcacuna. 

14 Ña chai fiesta chaupiyagrijpi Jesusca Diosta adorana 
huasiman* yaicushpa chaipi tandanacushcacunata yachachirca. 
15 Chashna yachachijpi Israelcunaca : 

—¿Ima shinataj caica mana achcata yachashca cashpapish 
cai tucuitaca yacharcari?— nishpa mancharircacuna. 

i6 Chashna ninacucujpi Jesusca paicunata nirca: 

—Ñucaca mana ñuca yuyaimantachu yachachini. Ñucata 
cachaj Yaya nishcallatami yachachini. 17 Pipish Taita Diospaj 

munaita rurasha nijca, ñuca yachachishcataca Dios munashca 
shina cashcata, mana cashpaca, ñuca yuyashca shinalla cashcata 
yachangami. I8 Pipish paipaj quiquin yuyaillamanta huillajca 
shujtajcuna paillatataj alli nichunllami munan. Pipish paita 
cachajta alli nichun munajca mana llullata huillanchu. Paica 
mana llullajchu. 

19 ¿Manachu Moisesmari Dios mandashcataca cancuna- 
manca curca? Chai mandashcataca cancunaca manamari 
cazunguichijchu. ¿Ima nishpataj ñucataca huañuchishun nin- 
guichigari?— nirca. 

20 Shina nijpi chaipi tucui cajcunaca: 

—Canca supai japishcamari cangui. ¿Pitaj cantaca huañu- 
chisha nicun?— nircacuna. 

2! Chashna nijpi Jesusca nirca: 

—Samana punllapi* shuj allita rurashcamantami tucuicuna 
mancharinguichij. 22 Moisés mandashca circuncisión* nishcata 
ruranataca samana punlla cajpipish, ¿cancunapish manachu 
ruranguichijlla? Chashna ruranataca mana Moiseschu calla- 
rirca, ñaupa yayacunami callarirca. 23 Moisés mandashcata 
mana p'aquingapajca samana punlla cajpipish circuncisiontaca 
ruranguichijllami. Samana punllapi shuj runata ñuca allita 
alliyachishcallamantaca, ¿ima nishpataj p'iñaringuichij? 24 Ama 
ricushcallata jahua jahualla juchachichijchu, ashtahuanpish 
alli yachashpa ima shina cashcata juchachichigari— nirca. 


Jesusca pai maimanta cashcata huillashcamanta 


25 Jesús chashna nijpi Jerusalén pueblopi causajcuna mai- 
jancunaca ninacurca: 

—Caica huañuchishun nishpa mashcacushca runamari. 
26 Riquichij, tucuicunaman huillacujpipish manamari pi imata 
ninchu. ¿Mandajcunaca paitaca Quishpichij Cristo cashcatachu 
yuyancuna imashi? 27 Nucanchijca paitaca maimanta cashcata 
yachanchijmari. Cristo shamujpica, maimanta cashcataca pi 
mana yachangachu— nircacuna. 

28 Chashna ninacujta uyashpa Jesusca Diosta adorana hua- 
sipi* yachachicushpa sinchita nirca: 

—Shinashpaca, ñucataca rijsishcanguichijmi. Maimanta 
cashcatapish yachashcanguichijmi. Mana ñucallatajchu sha- 

murcani. Taita Dios cachajpimi shamurcani. Ñucata cachajca 
mana llullachu. Cancunaca paitaca mana rijsinguichijchu. 
2 Ñucaca paipajmanta shamushcamanta paitaca rijsinimi. 
Paimari ñucataca cacharca— nirca. 

3 Shina nijpi japishunchij ninacushpapish paita japinaca 
manaraj chayashcamanta pi paitaca mana japi tucurcachu. 
31 Achcacunami Jesusta crishpa: 

—Cai mana Cristo cajpica, Cristo shamushpaca, ¿pai 
rurashcacunatapish yallitachu ruranga imashi?— ninacurca. 


Jesusta japinaman soldadocunata fariseocuna 
cachashcamanta 

32 Jesusta tucuicuna chashna rimanacujta fariseocuna* 
uyashpaca, Israel curacunata mandaj curacunapish*, fariseo- 
cunapish Jesusta japinaman soldadocunata cacharcacuna. 
33 Chashna japinaman shamucujta yachashpami Jesusca nirca : 

—Ashacamallami cancunahuan cani. Nucata cachajpajman 
tigrashpa rishami. 34 Ñucata mashcashpapish ñuca maipi 
canaman cancunaca mana shamui tucushcamanta, ñucataca 
mana japi tucunguichijchu— nirca. 

35 Shina nijpi Israelcunaca* paicunapura ninacurca: 

—¿Maimanshi caica ringa ñucanchij mana japi tucuchunca? 
¿Griegocunapaj* llajtapi chagrurishpa causaj Israelcunapaj- 
manchu, Griegocunata yachachingapaj ringa, imashi? 36 “Ñuca 
maipi canaman cancunaca mana shamui tucushcamanta, ñucata 
mashcashpapish, mana japi tucunguichijchu” nishpaca, ¿ima- 
tashi nisha nin?— nircacuna. 


Causaita cungapaj llujshicuj yacumanta 


37 Chai fiesta tucuri punllaca ashtahuan jatun punllami 
carca. Chai punllami Jesusca shayarishpa sinchita nirca : 

—Maijan yacunachishpaca, ñucapajman shamuichij ubyan- 
guichij. 38 Dios Quillcachishcapi* nishca shinaca: “Ñucata 
crijpaj shungu ucumantaca causaita cungapaj llujshicuj yacu 
shinami canga”— nirca. 

3 Shina nishpaca Jesusca paita crijcuna Diospaj Samai 
Espirituta chasquinatami huillarca. Diosca Jesustaca manaraj 
sumajyachijpimi, Diospaj Samai Espirituca manaraj shamurca. 

Tucuicuna caita chaita yuyashcamanta 


4 Chaipi tucui cajcunaca Jesús chashna huillajta uyashpaca 
maijancunaca: 

—Caitajmari chai shamuna cashca huillajca— nircacuna. 

41 Shujtajcunaca : 

—Caitajca chai Quishpichij Cristomari— nircacuna. 

Maijancunaca: 

—Maitataj Galileamantaca Cristoca shamungari-- nircacuna. 

42 Chashna ninacushpaca: 

—“Ñaupa yaya Davidpaj huahua huahuamantami, David 
causashca Belén pueblomanta Cristoca shamunga” nishpami 
Dios Quillcachishcapica* nin—- nircacuna. 

4 Chashna ninacushpaca Jesustaca caita chaitami yuyarca- 
cuna. 44 Maijancunaca: 

—Jesustaca japishun— nicushpapish paitaca pi mana japir- 
cacunachu. 


Mandajcunapish Jesustaca mana crishcamanta 


45 Jesusta japinaman cachashcacuna tigramujpica, Israel 
curacunata mandaj curacunapish*, fariseocunapish*: 

—¿Ima nishpataj mana japimunguichigari?— nircacuna. 

46 Shina nijpi chai cachashcacunaca: 

—Chai runa rimashca shina mancharinataca pipish mana 
rimashcachu—- nircacuna. 

47 Chashna nijpi fariseocunaca cashna nirca: 

—¿Cancunatapishchu crichin? 48 Mandajcunapish fariseo- 
cunapish maijanllapish paitaca crishcachari. 49 Paita crijcunaca 
mandashcacunata mana yachaj, millashca mana allicunami— 
nircacuna. 

50 Shina nijpi fariseocuna parte Nicodemo shuti ñaupaman 
Jesuspajman tuta rij runaca: 

5i — Ñucanchij mandashcacunapi nishca shinaca shuj runata 
manaraj uyashpa, pai ima rurashcata manaraj yachashpaca 
paitaca mana juchachilla ninchu— nirca. 

52 Chashna nijpi: 

—Dios Quillcachishcapi* mashcashpa yachaiari. Ricungui 

Galileamantaca shuj huillajllapish mana shamushcachu. ¿Can- 
pish Galilea runachu tucungui, imami? — nircacuna. 

53 Shina ninacushcahuan paicunapaj huasicunaman tigrashpa 
rircallacunami. 


Huainayashpa causa) huarmimanta 


8 I Chai q'uipami Jesusca Olivos* yuracuna tiyan urcuman 
rirca. 2 Cayandij tutamantaca utcami Diosta adorana 
huasiman* tigramurca. Chai pueblopi causajcuna tucuicuna 
paipajman shamujpi Jesusca tiyarishpa paicunata yachachi- 
curca. 3 Chashna yachachicujpi fariseocunapish* mandashca- 
cunata yachachijcunapish* huainayacujta japishca huarmita 
pushamushpa, tucui chaipi cajcunapaj ñaupajpi churarcacuna. 
Chashna churashpaca cashna nircacuna: 

4 — Yachachi), cai huarmitaca huainayacujtamari japishca. 
5 Moisesca mandashcapica: “'Cashna huarmicunataca rumi- 
huan shitashpa huañuchichun” nishcami. Canca caitaca, ¿ima- 
tataj ningui?— nirca. 

6 Jesus ima nijta uyashpa juchachingaraicullami chashna 
tapurcacuna. Chashna tapujpi Jesusca cumurishpami pambapi 
maquihuan quillcacurca. 7 Paicuna tapuracujpi Jesusca pai- 
cunata ricushpaca: 

—Maijan cancuna jucha illajlla cashpaca, pairaj cai huarmita 
rumihuan shitachun-— nirca. 

8 Shina nishpaca cutin cumurishpa pambapi maquihuan 
quillcacurcallami. 9 Chashna nijta uyashpaca paicunallataj 
juchayuj cashcata yuyarishpa, huasha huasha shuj shujlla 
yuyajcunamanta callarishpa tucuicunami llujshirca. Jesusca 
chaipi caj huarmindijllami saquirirca. 10 Jesús cutin ricujpica 
pi mana ricurijpi, chai pushamushca huarmilla chəipi cajta 
ricushpaca : 

—¿Maipitaj canta chashna nijcunaca? ¿Manachu pi cantaca 
imata nirca?— nijpi: 

H —Amito, mana pi imata nircachu— nirca. Chashna nijpi 
Jesusca: 

—-Ñucapish mana imata ninichu. Rilla pajta cutin ima 
millaita ruranguiman— nirca. 

Cai pachapi causajcunata Jesusca achijyachij luz 
shina cashcamanta 


12 Jesusca ñaupaman yachachicushcacunallatataj cutin ya- 
chachishpaca : 

—Ñucaca cai pachapi causajcunata achijyachij luzmi cani. 
Maijanpish ñucata catijca mana amsapi puringachu. Causaita 
cuj achijyachij luztami charinga-— nirca. 

13 Chashna nijpi fariseocunaca* Jesustaca: 

—Canca alli ricurisha nishpallamari chashna huillacungui. 
Canllataj huillarishcaca yangallamari— nircacuna. 

l4 Shina nijpi Jesuca paicunata nirca: 

-—Ñucallamantataj huillarijpipish, ñuca huillarishcaca mana 
yangachu. Ñucaca ñuca maimanta cashcata, maiman rina 
cashcata yachanimi. Cancunaca ñuca maimanta cashcata, 
maiman rina cashcatapish mana yachanguichijchu. 15 Cancu- 
naca ñahui ricushcallatami imatapish ninguichij. Nucaca pita 
cancuna shina mana juchachinillachu. 16 Pitapish imalla ru- 
rashcata ñuca nishpaca ima shina cashcallatami nisha. Chashna 
ningapajca mana ñucallachu cani, ñucata cachaj Yayandijmi 
canchij. 17 Cancunapaj mandashcapica: ““(shqui huillajtaj 
chai shinallataj huillajpica mana yangachu” nishpami quill- 
cashca tiyacun. 18 Shina cajpica ñucapish ñucallamantataj 
huillajmi cani. Ñucata cachaj Yayapish ñucata huillajmari— 
nirca. 

19 Chashna nijpi: 

—¿Maipitaj cambaj Yayaca?— nishpa tapurcacuna. 

Chashna tapujpi Jesusca: 

-—Cancunaca ñucatapish ñuca Yayatapish mana rijsingui- 
chijchu. Ñucata rijsishpaca, ñuca Yayatapish rijsinguichij- 
manmi-- nirca. 

2 Jesusca Diosta adorana huasipi* yachachicushpami Dios- 
man cullquita cushpa churana chaipi cashpa chashnaca nirca. 
Chashna yachachicujpi paita japishun nishpapish, paita japinaca 
manaraj chayamushcamantami, pi paitaca mana japircacuna. 

“Ñuca ricunmanca cancunaca mana ri 
#ucunguichijchu” nishcamanta 


21 Jesusca cutin paicunataca: 

—Ñucaca rigrinimi. Ñucataca mashcanguichijmi. Ñucata 
mashcashpapish cancunapaj juchallapitajmi huañunguichij. 
Nuca ricunmanca cancunaca mana ri tucunguichijchu—— nirca. 

22 Shina nijpi chai Israelcunapuraca*: 

—¿Paillatajchu huañuchiringa, imashi? ¿Chaimantachu: 
“Ñuca ricunmanca cancunaca mana ri tucunguichijchu” 
nin imashi?— nircacuna. 

23 Jesusca paicunata nircapishmi: 

—Cancunaca caimantami canguichij. Ñucaca chai jahua- 
mantami cani. Cancunaca cai pachamantami canguichij. Ñuca- 
ca mana cai pachamantachu cani. 24 Cancunataca cai pachalla- 
manta cajpimi: “Cancunapaj juchallapitajmi huañunguichij” 
nircani. Ñuca pi cashcata mana crishpaca, cancunapaj juchalla- 
pitajmi huañunguichij-— nirca. 

25 Chashna nijpica: 

—Canca, ¿pitaj canguiari?— nircacuna. 

Shina nijpi Jesusca paicunata nirca: 

—Ñucaca sarun cancunaman huillashcallatajmi cani. 26 Ñu- 
caca cancunataca achcatami nina cani, mana alli nishpa rimana- 
pishmi cani. Ñucata cachaj Yaya nishca shinami cai pachapi 
causajcunataca rimani. Ñucata cachajca mana llullajchu— 
nirca. 

27 Chaita uyajcunaca Taita Diosta Jesusca chashna ni- 
cushcataca mana yacharcacunachu. 28 Paicuna chashna mana 
yachajpimi Jesusca cashna nirca: 

—Runa Aichayuj tucushca* ñucataca cancunaca jahuaman 
churashpami, ñuca pi cashcataca yachanguichij. Imatapish 
ñuca quiquinllatajca mana ruranichu. Ñucata cachaj Yaya 
ñucata yachachishcallatami nini. 292 Ñucata cachajca ñucahuan- 
mari. Páica paipaj munaillata ñuca rurashcamanta ñuca Yayaca 
ñucallata mana saquishcachu— nirca. 

30 Jesús chashna nijpica achcacunami paitaca crircacuna. 

Diosba) huahuacunamanta, millaita huatashca 
shina rurajcunamantapish 


31 Jesusca paita cri) Israelcunataca* cashnami nirca: 

—Cancunaca ñuca yachachishcata catirashpaca ñuca yacha- 
cujcunatajmi canguichi). 32 Mana llullajtapish rijsinguichijmi. 
Chai mana llullajca cancunataca huatashca shinamanta ca- 
charichingami— nirca. 

33 Chashna nijpi Jesustaca : 

—Nucanchijca ñaupa Abrahampaj huahua huahuacunamari 
canchij. Mana pipajta huatashca shina rurajchu cashcanchij. 
¿Ima nishpataj canca: “Cacharishcami canguichij” ninguiari?— 
nirca. 

34 Shina nijpi Jesusca paicunataca cashna nirca: 

—Juchapi causajcunaca tucuicunami huatashca shina millaita 
rurancuna. Chaica chashnatajmari. 35 Amopaj runaca amopaj 
huasipica mana causacungallachu. Churimi yayahuanca cau- 
sacungalla. 36 Chashna cajpica cancunata huatashca shina- 
manta Diospaj Churi cacharijpitajca, ña cacharishcamari 
canguichij. 37 Cancunataca Abrahampaj huahua huahuacuna 
cashcataca yachanitajmari. Ñuca rimashcacuna cancunapi 
mana alli yuyachijpimi, ñucataca huañuchishun ninguichij. 
38 Ñucaca ñuca Yayahuan cashpa, imalla ricushcatami huillani. 
Cancunaca cancunapaj yaya imata rurai nishcallatami ruran- 
guichij— nirca. 

39 Shina nijpi paicunaca: 

—Nucanchij yayaca Abrahammari— nircacuna. 

Chashna nijpi Jesusca nirca: 

—Abrahampaj huahua huahuacuna cashpaca, Abraham 
rurashca shinallatajmi ruranguichijman. 40 Ñucataca mana 
llullashpa huillajtami huañuchishun ninguichij. Chai mana 
llullashpa huillanataca Diosmantami uyarcani. Abrahamca 
mana cancuna rurashca shinachu rurarca. 41 Cancunaca 
cancunapaj yaya ruraj shinallatajmi ruranguichij— nirca. 

Chashna nijpi: 

—Ñucanchijca mana huainapaj huahuachu canchij. Dioslla- 
tami shujlla yayata charinchij— nirca. 

42 Shina nijpi Jesusca cashnami nirca: 

—Taita Dios cancunapaj yaya cajpica, ñucataca c'uyanguichij- 
manmari. Ñucaca Diospajmantami caimanca shamurcani. 
Mana ñuca quiquin yuyaillamantachu shamurcani. Paimari 
ñucataca cacharca. 43 ¿Ima nishpata) ñuca imata nishcataca 
mana cringuichigari? Cancunallataj ñuca nishcata mana uyasha 
nishcamantamari mana cringuichij. 44 Cancunapaj yayaca 
diablomari. Paipaj munaillatami rurashun ninguichij. Paica 
callarimanta huañuchijmi, mana llulla canapica mana saquirir- 
cachu. Paica llullallami. Llullashpaca pai ima shina llulla 
cashca shinallatajmi llullan. Llullanata callarichij cashca- 
manta llullapaj yayami. 45 Ñuca mana llullashpa huillashcataca 
cancunaca manamari crisha ninguichijchu. 46 ¿Pi cancunataj 
ñucataca ima juchata rurashcata yuyachi tucunguichij? Ñuca 
mana llullashpa huillajpica, ¿Ima nishpataj ñucataca mana 
cringuichigari? 47 Maijanpish Diospaj cashpaca paipaj Shimi- 
tami uyashun nin. Cancunaca mana Diospaj cashpami paipa) 
Shimitaca mana uyashun ninguichij— nirca. 


Abraham manaraj tiyajpi Cristoca ña tiyashcamanta 


48 Chashna nijpi Israelcunaca*: 

—Cantaca supai japishcami cangui. ‘“Samariataj Samaria” 
nishpaca allillatajmi nishcanchij— nircacuna. 

4 Chashna nijpi Jesusca cashnami nirca: 

—Ñucaca mana supai japishcachu cani. Ñucaca ñuca Yaya- 
tamari cazuni. Cancunaca mana ñucataca cazunguichijchu. 
50 Mana ñucachu ñucata alli nichunca nini. Taita Diosmi ñucata 
alli nichunca nin. Ñucata mana chashna nijpica, paimari imata- 
pish ninga. 51 Maijanpish ñuca imalla nishcata cazujca manataj 
huañungachu. Chashnami canga—- nirca. 

52 Chashna nijpi Israelcunaca cashnami nirca: 

—Abrahampish tucui ñaupa huillajcunapish* huañurcami. 
Canca: “Pipish ñuca imalla nishcata cazujca mana huañun- 
gachu” nishpaca, ¿ima nishpataj chashnaca ninguiari? Cantaca 
supai japishca cashcata cunantajca ñami yachanchi). 53 Canca 
ñucanchij ñaupa yaya Abrahamta yallichari canguiari. Paipish 
ñaupa huillajcunapish huañurcami. Canca, ¿pitaj cani yuyan- 
guichu, imami?— nircacuna. 

54 Shina nijpi Jesusca cashna nirca: 

—Ñucallataj allimi cani nirijpica, ñuca allimi cani nirishcaca 
yangallami canman. Ñucata alli nijca ñuca Yayamari. Pailla- 
tatajmari cancunaca ñucanchij Diosmi ninguichij. 55 Chashna 
nishpapish cancunaca paitaca mana rijsinguichijchu. Ñucaca 
paitaca rijsinimi. “Paita mana rijsinichu” nishpaca, cancuna 
shina llullami caiman. Ñucaca paitaca rijsinimari. Chaimanta 
pai ima nishcatamari rurani. 56 Cancunapaj ñaupa yaya Abra- 
hamca ñuca shamunata ricuna cashcamanta cushicurcami. 
Ña ricushpacarin ashtahuan cushicurcami— nirca. 

57 Chashna nijpi Israelcunaca : 

—Manaraj pichca chunga huatayuj canguica. “¿Abrahamtaca 
ricurcani? ninguichu, imamí?— nircacuna. 

58 Shina nijpi Jesusca: 

—¿Maitataj nij tucushallari? Manaraj Abraham tiyajpimari 
ñucaca tiyani— nirca. 

59 Chashna nijpi huañuchishun nishpa rumita japishpa 
shitashun nircacuna. Chashna shitashun nicujpi Jesusca 
paca tucushpa Diosta adorana huasimantaca* paicunapaj 
chaupillatatajmi llujshishpa rirca. 


Mana ricuj huacharishca runata Jesús 
alliyachishcamanta 


9 I Jesús puricushpaca, mana ricuj huacharishca shuj 
runatami ricurca. 2 Yachacujcunapish chai runata ricush- 
pami Jesustaca : 

—Yachachij, cai runa chashna huacharichunca, ¿paillataj- 
chu, mana cashpaca, paipaj yaya mamachu juchayuj carca, 
imashi?— nishpa tapurcacuna. 

3 Shina nijpi Jesusca cashna nirca: 

—Paipish paipaj yaya mamapish mana juchayuj cashca- 
mantachu chashnaca huacharirca. Diosca pai rurai tucushcata 
cai runapi ricuchichunmi chashnaca huacharishca. 4 Punllaraj 
cajpimi ñucata cachaj rurai nishcataca rurana cani. Tutayajpica 
pi mana imata rurai tucunchu. 5 Ñucaca cai pachapi cashparajca 
cai pachapi causajcunata achijyachij luzmi cani— nirca. 

6 Chashna nishpaca Jesusca allpata ch'ucahuan chapushpami 
mana ricujpaj ñahuipi llutarca. 7 Shina rurashpaca : 

—Siloé uchilla cocha yacupi ri maillarigri— nircami. 

Siloé nishca shimica cachashca nisha ninmi. Shina nijpi, 
rishpa maillarishpaca ricushpami tigramurca. 8 Chashna tucuj- 
pi chai ñaupaman paitaca mana ricuj cashcata ricujcunapish 
c'uchulla causajcunapish: 

—Caica ¿manachu chai mañashpa tiyaj runa canga?— nirca- 
cuna. 

9 Maijancunaca : 

—Chaitajmari— nircacuna. 

Cutin shujtajcunaca : 

—Paitajmari yuyachin— ninacurca. 

Chashna ninacujta uyashpa chai runaca: 

—Ñucatajmari cani— nirca. 

10 Shina nijpi: 

—¿Ima shinataj cunanca ricunguiari?— nircacuna. 

I1! Chashna nijpi chai runaca: 

— Jesús shuti runamari allpata ch'ucahuan chapushpa ñuca 
ñahuipi llutashpaca: “Siloé yacupi ri, maillarigri” nijpi rishpa 
maillarishpaca ñapish ricurcanillami— nirca. 

12 Shina nijpi: 

—¿Maipitaj chai runaca?— nishpa paita tapujpi: 

—Imatajshiari. Mana yachanichu— nirca. 


Ñahuita alliyachishca runata fariseocuna tapushcamanta 


13 Chashna nijpi chai mana ricuj cashca runataca fariseocuna- 
pajman* pushashpa rircacuna. 14 Chai mana ricuj runapaj 
ñahuipi ch'ucahuan allpata chapushpa llutashpa Jesús alliyachi 
punllaca samana* punllami carca. 15 Chaimantami fariseocu- 
naca cutin chai runataca : 

—¿Ima shinataj ricunguiari?— nishpa tapurcacuna. ` 

Shina nijpi chai runaca: 

— Allpata ch'ucahuan chapushpa ñuca ñahuipi llutajpi 
maillarigrishpaca ñapish ricurcanillami— nirca. 

16 Chashna nijpi maijan fariseocunaca : 

—Chai alliyachij runaca samana punllapi mana huaquichi- 
rishcamanta mana Diospajchu— nircacuna. 

Cutin maijancunaca : 

— ¿Ima shinataj juchayuj runa cashpaca chashna pi mana 
rurai tucushcataca rurangari?—- nircacuna. 

Chashnami paicunapurallataj caita chaita yuyashpa rimana- 
curcacuna. I7 Chai alliyachishca runataca fariseocunaca: 

—Canca, chai alliyachij runataca, ¿ima ninguitaj?— nishpa 
cutin tapujpica : 

—Paica Dios yuyaita cujpi huillajmari— nirca. 

18 Shina nijpi chai Israelcunaca* chai alliyachishca runapaj 
yaya mamata cayashpa tapungacama, paica mana ricuj cashca 
cashpapish, cunanca alliyashcataca mana crisha nircacunachu. 

19 Chaimantami yaya mamataca: 

—¿Caichu mana ricujmari huacharirca nishca cancunapaj 
churi? ¿Ima shinataj cunanca ricucun?- — nishpami tapurcacuna. 

20 Chashna nijpi paipaj yaya mamaca cashna nirca: 

—Ari, mana ricuj huacharishca ñucanchij churitajmari. 
21 Ima shina cunanca pai ricucushcatapish pi paipaj ñahuita 
alliyachishcatapish mana yachanchijchu. Paica juilluyujmi. 
Paillatataj tapuichijlla— nircacuna. 

22 ‘“Jesusca Quishpichij Cristomi nishpa maijanpish huillajpi- 
ca, Israelcunapaj tandanacuimanta llujshichishpa shitashcami 
canga” nishpa Israelcunaca ñaupamanmi nishca carca. Chashna 
nishcata manchashcamantami chai yaya mamaca chashna 
nircacuna. 23 Chaimantami chai yaya mamaca: ““Juilluyujmi. 
Paillatataj tapuichijlla?” nircacuna. 24 Shina nijpi chai mana 
ricuj cashca runata cutin cayashpaca: 

—Diospish ricucunmi. Mana llullashpalla ñucanchijman 
huillai. Ñucanchijca chai runataca juchayuj cashcatami 
yachanchij— nircacuna. 

25 Chashna nijpica: 

—Paica juchayujchu manachu juchayuj, imatajshiari, mana 
yachanichu. Ñucaca mana ricuj cashpapish cunanca ricucushca- 
llatami yachani— nirca. 

26 Chashna nijpica: 

— ¿Imatataj cantaca rurarca? ¿Ima shinataj cambaj ñahuitaca 
alliyachirca?— nishpa cutin tapurcacuna. 

27 Shina nijpica: 

—Nataj shina huillani. Mana uyasha nircanguichijca. ¿Ima 
nishpataj cutinca huilachun ninguichij? ¿Cancunapishchu 
paipaj yachacujcuna tucushun ninguichij?— nirca. 

28 Chashna nijpica p'iñarishpa cashna rimarcacuna: 

—Canmari paipaj yachacujca cangui. Ñucanchijca Moises 
yachachishcata yachacujcunamari canchij. 22 Moiseshuan Tai- 
ta Dios rimashcataca ñucanchijca allimari yachanchij. Canta 
alliyachijtaca pi cachashca cashcataca mana yachanchijchu — 
nircacuna. 

3 Shina nijpi chai runaca cashna nirca: 

—Nuca ñahuita alliyachijtaca pi cachashca cashcata cancu- 
napish mana yachajpica, shinashpaca, ¿ima shinashi canga? 
3} Diosca juchayujcunataca mana uyaj cashcata, pipish Diosta 
manchaj paipaj munaita rurajllata uyaj cashcataca yachanchij- 
mi. 32 Mana ricuj huacharishcata pi alliyachin nijtaca manataj 
uyashcanchijchu. 33 Paica Taita Diospajmanta mana sha- 
mushca cashpaca, imata mana rurai tucunmanchu carca— nirca. 

34 Chashna nijpica : 

—Cambaj yaya mama juchayuj cashcamantami chashna 
huacharishca carcangui. Canchari ñucanchijtaca yachachisha 
ninguiari— nishpami paitaca ama cutin tandanacuchun lluj- 
shichishpa cacharcacuna. 


Yuyaicuna huichcashca shina cashcamanta 


35 Chai mana ricuj cashca runata tandanacunamanta llujshi- 
chishpa cachashcata Jesús uyashpa, paihuan tupashpaca: 

—Canca, ¿Diospaj Churitaca cringuichu?— nirca. 

36 Chashna nijpica: 

—Amito, ¿pitaj chaica canga ñuca paita cringapaj?— nirca. 

37 Shina nijpi Jesusca: 

—-Paitaca ricucunguillatajca. Cunan canhuan rimacujllataj- 
mari cani— nirca. 

38 Chashna nijpica cungurishpami : 

—Crinimi Amito— nirca. 

39 Chashna nijpi Jesusca: 

—Ñucaca cai pachapi causajcunata ima shina cashcata ricu- 
chingapaj mana ricujcunaca ricuchun, ricujcunaca ama ricu- 
chunmi shamurcani— nirca. 

4 Shina nijpi paihuan caj fariseocunaca*: 

—Shinashpaca, ñucanchijca mana ricujchari canchigari-— 
nircacuna. 

4i Chashna nijpi Jesusca: 

—Cancuna mana ricuj cashpaca, jucha illajmari canguichij- 
man. Cunan cancunaca ricujmi canchij nishcamantaca, ju- 
chayujmi canguichij— nirca. 


Corral ovejacunamanta Jesús parlashcamanta 


| () I Maijanpish ovejacunapaj corralman punguta mana 

yaicushpa maitapish yaicujca, chaica shuhuami, cha- 
pashpa huañuchijmi. Chaica chashnami. 2 Punguta yaicujca 
ovejacunata michijmi. 3 Chai michijmanmi punguta cuidajca 
punguta pascashpa ricuchin. Ovejacunaca michij rimajtami 
uyan. Michijca paipaj ovejacunataca shutipi cayashpami lluj- 
shichin. 4 Tucui paipaj ovejacunata canllaman llujshichishpaca 
michijca paicunata ñaupashpami rin. Ovejacunaca michijpaj 
rimaita rijsishcamanta paitaca catinllacunami. 5 Mana rij- 
sishcataca mana catincunachu. Mana rijsishcapaj rimaita 
mana rijsishcamanta manchashpa maitapish rinllacunami— 
nirca. 

6 Cai parlota Jesús parlajpica chaipi cajcunaca imata nisha 
nishpa chashna parlashcataca mana yacharcacunachu. 


Jesusca alli michijmi cani nishcamanta 


7 Jesus cutin paicunata cashna nirca: 

—Nucami ovejacuna yaicuna pungu shinaca cani. Chashna- 
mari cani. 8 Tucui ñucapaj ñaupa shamujcunaca shuhuacu- 
nami chapashpa huañuchijcunami carcacuna. Ovejacunaca 
paicunataca mana uyarcacunachu. 9 Ñucaca pungumi cani. 
Maijanpish ñucamanta yaicujca quishpiringami. Corralman 
oveja yaicuj llujshij shinallatajmi micunata japinga. 

10 Shuhuaca shuhuangapaj huañuchingapaj tucuchingapaj- 
llami shamun. Ñucaca cancuna causaita charichun, yallijta 
charichunmi shamurcani. 11 Ñucaca alli michijmi cani. Alli 
michij cashpami ovejacunamantaca huañusha. 12 Cullqui- 
raiculla michicujca ovejacunaca mana paipaj cajpi, atuj sha- 
mujta ricushpaca shitashpa rinllami. Atujca ovejacunata 
catishpa urata janajtami cachan. 13 Cullquiraiculla michi- 
cushcamanta imapish tucunman nishpa saquinllami. 

14 Ñucaca alli michijmi cani. Ñuca ovejacunataca rijsinimi, 
shinallataj paicunapish ñucataca rijsinmi. 15 Ima shinami ñuca 

Yayapish ñucata rijsin, chashnallatajmi ñucapish ñuca Yayataca 
rijsini. Nuca ovejacunamantaca huañushami. 16 Mana cai 
corralpi caj shujtaj ovejacunatapish charinimi. Chaicunatapish 
pushamunami cani. Chaicunapish ñuca rimashcata uyangacu- 
nami. Shuj canllalla tucungami. Shuj michijlla tiyangami. 

17 Ñucallataj huañuchijcunaman japichishpa huañushpa cutin 
causarishami. Chaimantami ñuca Yayaca ñucataca c'uyan. 
i8 Pi mana ñucataca huañuchi tucunchu, ashtahuanpish ñuca 
huañusha nijpimi huañuchingacuna. Nucallataj huañui tu- 
cunimi, ñucallataj causari tucunimi. Chashna tucuchunmi 
ñucataca ñuca Yayaca mandarca— nirca. 

19 Jesus chashna nijta uyashpaca Israelcunaca* paicunapura 
cutinllataj caita chaita yuyashpa rimanacurcacuna. 20 Paicuna- 
pura achcacunami: 

—Paica supai japishca, muspamari. ¿Ima nishpataj uyangui- 
chigari?— ninacurcacuna. 

21 Cutin maijancunaca : 

—Chashna shimicunataca supai japishca cashpaca, ¿ima 
shinataj rimai tucungari? Supai japishca cashpaca mana ricuj 
runataca, ¿ima shinataj alliyachi tucungari?-— nircacuna. 


Israelcuna Jesusta p'iñashcamanta 


22 Jerusalenpi Diosta adorana huasita* Taita Diosman 
mingashcata yuyarishpami fiestata ruracurca. Chai punlla- 
cunaca tamya punllacunami carca. 23 Jesusca chai adorana 
huasi Salomonpaj nishca corredor ucupimi puricurca. 24 Chaipi 
puricujpimi Israelcunaca* muyujta shayarishpa Jesustaca: 

—¿Maicamataj ñucanchijtaca muspachinguiari? Canllataj 
Quishpichij Cristo cashpaca, alli huillaiari— nircacuna. 

25 Chashna nijpi Jesusca paicunata nirca: 

—Ñamari cancunamanca huillarcani. Mana crisha ningui- 
chijca. Ñuca Yaya mandajpi rurashcacunallatajmari ñuca- 
mantaca alli huillacun. 26 Ña nishca shina cancunaca mana 
ñuca ovejacuna cashcamantami mana cringuichij. 27 Ñuca 
ovejacunaca ñuca rimaitaca rijsinmi. Ñucapish paicunata 
rijsinimi. Paicunapish ñucataca catinllami. 28 Paicunamanca 
ñucaca huiñai causaitami cuni. Chaimantaca manataj chinga- 
ringachu. Ñuca maquimantaca pi mana quichungachu. 29 Ñuca 

maquipi cajcunata cuj Yayaca tucuita yalli jatunmi. Paipaj 
maquimantaca pi mana quichui tucungachu. 30 Ñucapish 
ñuca Yayapish shujllamari canchij— nirca. 

31 Shina nijpi Israelcunaca Jesusta huañuchishun nishpa 
cutin rumicunata japircacuna. 32 Chashna shitashun nijpi 
Jesusca: 

—Ñuca Yaya mandajpi cancunapaj ñaupajpica cai tucui 
allicunatami rurarcani. ¿Chaimantachu rumihuan shitashun 
ninguichij?— nirca. 

33 Chashna nijpi Israelcunaca : 

—Allita rurashcamantaca mana cantaca rumihuan shitashun 
ninchijchu. Cantaca runa cashca jahua Diosta p'iñachishpa 
Diosmi cani nishcamantami rumihuanca shitashun ninchij— 
nircacuna. 

34 Shina nijpi Jesusca cashna nirca: 

—Cancunata mandashcapica: “tDioscunami canguichi)” 
nishpamari Diosca Quillcachishca*. 35 Dios huillashcata chas- 
quijcunata ‘‘Dioscunami canguichij” nishpa Dios Quillcachish- 
capi nishcataca, ¿maitataj mana crishunri? 36 Ñucaca Dios 
agllashpa cai pachaman cachashcami cani. Chashna cashpa 
Diospaj Churimi cani nijpica, ¿ima nishpataj Diosta p'iña- 
chishpami Dios tucun ninguichij? 37 Ñuca Yaya rurashca shina 
mana rurajpica ama ñucataca crichijchu. 38 Ñuca Yaya 
rurashca shinallatajmi ñucaca ruracuni. Chashna cajpica, 
¿ima nishpataj mana cringuichigari? Ñucata mana crishpapish, 
chai ñuca rurashcacunata ricushpallapish crichigari. Chashna 
crishpami ñucaca ñuca Yayahuan, ñuca Yayapish ñucahuan 
shujlla cashcataca alli yachanguichij— nirca. 

39 Shina nijpica cutin paita japishun yuyarcacuna. Manaraj 
japijpi Jesusca paicunapajmanta rircallami. 

40 Chaimanta rishpaca Jordán yacu ch'imbanijpi ñaupaman 
Juan bautizashcamanmi* Jesusca tigrashpa rirca. Chaipimi 
carca. 41 Chaipi cajpi achcacunami paipajman shamushpaca : 

—Juanca pi mana rurai tucushcacunata mana rurashpapish 
Jesusmanta imallata pai huillashcaca manaman llullachu 
cashca— ninacurcacuna. 

4 Chashna nishpa chaipica achcacunami Jesustaca crirca- 
cuna. 

Lázaro huañushcamanta 


l ] I Lázaro shuti shuj runami Betania pueblopi ishqui 

panicunandij causarca. Chai panicunaca Marta shuti 
María shutimi carca. Chaipimi Lazaroca ungushca carca. 
2 Chai ungushca Lazaropaj pani Mariami Apunchij Jesustaca 
mishquiman ashnajta chaquipi tallishpa ajchahuan chaquichijca 
carca. 3 Jesuspajmanca chai panicunami: 

—Apunchij Jesús, canhuan apanacuj Lazaroca ungushca- 
mari— nishpa huillachun cacharcacuna. 

4 Ña huillajpi Jesús uyashpaca : 

—Chai ungüihuanca mana huañungachu. Taita Diosta 
tucuicuna canca allimari cangui nichunllami ungushca. Chai 
ungüimantami Diospaj Churi ñucatapish sumajmari cangui 
ningacuna-— nirca. 

5 Jesusca Lazarotapish Martatapish Mariatapish achcatami 
c'uyarca. 6 Lázaro ungushca cashcata yachashpapish, ishqui 
punllacamami chai llajtallapitaj saquirirca. 7 Chai q'uipami 
Jesusca yachacujcunataca: 

—Jacuchij, cutin Judea llajtaman—- nirca. 

8 Shina nijpi paipaj yachacujcunaca : 

—Yachachij, Israelcunaca* cantaca rumihuan shitashpamari 
huañuchishun nircacuna. Cutinchari chaimanca risha ninguia- 
ri— nirca. 

9 Chashna nijpi Jesusca: 

—Manachari punllaca chunga ishqui horasta charin. Punllapi 
purijca punlla cashcamanta mana mitcanchu. 10 Tuta purijllami 
tuta cashcamanta mitcan— nirca. 

li Shina nishca q'uipami Jesusca: 

— Ñucanchij c 'uyashca Lazaroca ñamari dormicun. Paitaca 
 rijchachinaman rigrinimi— nirca. 

12 Chashna nijpi paipaj yachacujcunaca : 

—Apunchij Jesús, shinashpaca, dormicushpaca alliyangalla- 
mari— nircacuna. 

13 Paicunaca dormicujllapimi Jesusca chashna ninga yu- 
yarcacunami. Jesús chashna nishpaca, Lazaroca ñamari 
huañushca nisha nircami. 14 Chai q'uipami Jesusca paicuna- 
manca: 

—Lazaroca huañushcami— nishpa alli huillarca. 15 —Ñucan- 
chij mana chaipi cashcamanta cushicunimi. Cancuna crichunca 
pai huañushcaca allimari. Jacuchij, paita ricushunchij— 
nircacuna. 

i6 Shina nijpi ishqui huacharishca Tomasca caishuj yacha- 
cujcunataca : 

—Huañuna cashpapish, causana cashpapish, shinashpaca, 
ñucanchijpish paihuan jacuchij— nirca. 


Jesusca causachijpish, causaita cujpish cashcamanta 


17 Jesús chayanapajca Lazaroca ñami chuscu punllata jutcupi 
pambashca cashca carca. 18 Betania puebloca Jerusalén 
pueblomantaca mana caruchu carca. Ishqui kilometro chaupi- 
huan shinallami caru carca. 19 Chashna cajpimi Martapish 
Mariapish turi huañushcamanta llaquilla cajpi, cushichingapaj 
achca Israelcuna* rishca carca. 20 Martaca Jesús shamucun 
nijta uyashpaca, paita tupanamanmi llujshishpa rirca. Mariaca 
huasillapitajmi saquirirca. 21 Martaca Jesushuan tupashpaca 
cashnami nirca: 

—Apunchij Jesús, can caipi cashca cajpica, ñuca turica mana 
huañunmanchu carca. 22 Cunanpish can imata Taita Diosman 
mañajpica mañashcata cungami— nirca. 

2 Shina nijpi Jesusca Martataca : 

—Cambaj turica causaringamari— nirca. 

24 Causaringamari nijpi Martaca: 

—Huañushcacuna causarina shamuj punllapica, ari, causa- 
ringatajmari—— nirca. 

25 Chashna nijpi Jesusca cashna nirca: 

—Nucamari causachijpish, causaita cujpish cani. Maijanpish 
ñucata crijca huañushca cashpapish causaringami. 26 Maijan 
causacujcunapish ñucata crishpaca huiñaita mana huañunga- 
chu. ¿Chashna nishcataca cringuichu?— nirca. 

27 Jesús chashna nijpica: 

—Ari, Apunchij Jesús. Cantaca Taita Diospaj Churi cash- 
cata, cai pachaman shamuna cashca Quishpichij Cristo cashcata- 
mari crini— nirca. 

Lazarota pambashca c'uchupi Jesüs huacashcamanta 

28 Chai q'uipami Martaca paipaj ñaña Mariataca : 

—Yachachijca caipimari. Cantamari cayacun— nishpa allijlla 
huillashpa cayarca. 29 Mariaca shina nijta uyashcahuanmi 
jatarishpa Jesuspajman shamurca. 30 Jesusca manaraj chai 
pueblomanca chayashcachu carca. Marta tupashcallapitajmi 
carca. 31 Mariataca huasimanta callpashpa llujshishpa rijta 
ricushpami paita cushichijcunaca jutcupichari huacagrin yu- 
yashpa paita catishpa shamurcacuna. 

32 Mariaca Jesuspajman chayashpaca Jesusta ricushpa 
cungurishpaca : 

—Apunchij Jesús, can caipi cashca cajpica, ñuca turica mana 
huañunmanchu carca— nirca. 

33 Chashna nishpa Mariaca huacajpi, paihuan caj Israelcu- 
napish huacarcami. Jesusca paicuna chashna huacajta 
ricushpaca shungu llujshishpa achcatami llaquirirca. 34 Chashna 
llaquirishpaca : 

—¿Maipitaj paitaca churarcanguichij?-- nishpa tapujpi pai- 
cunaca: 

—Apunchij Jesús, jacu ricungui— nircacuna. 

35 Jesuspish huacarcami. 36 Chashna huacajpi Israelcunaca : 

—Riquichij Lazarotaca ima shinami c'uyashca— nircacuna. 

37 Maijan chaipi cajcunaca : 

—Paica mana ricuj runatapish ñahuita alliyachijmari. 
Lázaro ama huañuchunca, ¿manachu imallatapish rurai tu- 
cunman carca, imashi?— nircacuna. 


Lazarota Jesús causachishcamanta 


38 Jesusca achca llaquillami chai pambashca jutcumanca 
chayagrirca. Chai jutcuca urcu chaquipi quinriman jutcushcami 
carca. Chai jutcuca shuj jatun rumihuan huichcashcami 
carca. 39 Jesusca ña chayashpaca paicunataca: 

—Rumita anchuchichij— nirca. Shina nijpi huañushcapaj 
pani Martaca: 

—Apunchij Jesús, ñamari chuscu punllata pambashca 
ashnacungamari— nirca. 

4 Chashna nijpi Jesusca Martataca : 

—“Can crishpaca, Dios tucuita rurai tucuj cashcata ricungui- 
mi” nishpa ¿manachu nircani?— nirca. 

41 Jesús chashna nijpica huañushcata churashca jutcu 
pungumanta rumita anchuchircacunami. Ña anchuchijpica 
Jesusca huichilla ricushpa cashna nirca: 

—Nuca Yayalla, can ñucata uyashcamanta diosolopagui. 
4 Canca ñucata uyajmi cangui. Tucui caipi cajcuna ñucataca 
can cachashcata crichunmi chashnaca nini— nirca. 

4, Shina nishpa sinchita caparishpaca: 

—Lázaro, chaimanta llujshimui— nirca. 

44 Chashna nijpi chai huañushcaca maquicunandij chaqui- 
cunandij pillushca, umatapish ñahuindij linsohuan pillushcami 
llujshirca. Chashna cajpimi Jesusca: 

—Pillushcacunata pascaichij purichun— nirca. 


Jesustaca huañuchishun nishpa yuyarinacushcamanta 
(Mt. 26.1-5; Mr. 14:1-2; Lc. 22.1-2) 

45 Jesús chashna rurajta ricushpaca Mariata cushichinaman 
shamushca Israelcunapuramantaca achcacunami Jesustaca 
crircacuna. 4 Cutin maijancunaca Jesús imallata rurashcataca 
fariseocunamanmi huillagrirca. 47 Ña huillajpica Israel cura- 
cunata mandaj curacunapish* fariseocunapish* mandajcuna- 
puralla* tandanacurcacuna. Chashna tandanacushpaca cashna 
ninacurca: 

—Chai runaca pi mana rurai tucushcataca achcatamari 
ruran. ¿Imatataj rurashunchigari? 48 Paitaca chashna sa- 
quijllapica ñataj paita tucuicuna crinman, Diosta adorana 
ñucanchij huasita* ñataj Roma* llajtamanta shamushpa 
urmachishpa shitanman, cai ñucanchij llajtatapish ñataj 
quichunman—- nircacuna. 

49 Shina nijpi curacunata chai huata jatun mandaj Caifás 
shuti curami paicunataca cashna nirca: 

—Cancunaca imatapish mana yachanguichijchu. 50 Cai 
ñucanchij llajtapi causajcuna tucuicuna huañunapaj randica 
shuj runalla huañunamari tucuita yalli alli. Chaitaca imata 
mana yuyanguichijchu— nirca. 

5t Shina nishpaca mana paipaj quiquin yuyaimantachu 
nirca. Paica curacunata chai huata jatun mandaj cura cajpimi, 

rimana yuyaita Dios cujpi, Jesusca chai llajtapi causajcuna- 
manta huañuna cashcata huillarca. 52 Mana chai llajtapi 
causajcunallamantachu huañuna carca. Mai llajtapi causajcu- 
na cashpapish Diospaj huahua cajcunaca shujlla tucuchunmi 
huañuna carca. 53 Chashna ninacushca punllamantami Jesusta- 
ca huañuchinata yuyarircacuna. 

54 Chaimantami Jesusca Israelcunapurapica ña mana purirca. 
Shitashca pamba c'uchullapi caj Efrain shuti pueblomanmi 
rirca. Chaipimi paipaj yachacujcunandij carcacuna. 

55 Israelcunapaj pascuaca* ñallami chayamucurca. Chashna 
cajpimi chai llajtamantaca achcacuna manaraj pascua* chaya- 
mujpi Diospaj ñaupajpi paicuna alli ricuringapaj* imallata 
rurana cashcata rurangapaj Jerusalenman huichi rircacuna. 
56 Chai rijcunaca Jesustami mashcacurcacuna. Diosta adorana 
huasipi cashpapish : 

— ¿Imatataj yuyanguichij? ¿Cai fiestamanca shamungachu, 
manachu shamunga imashi?— nishpa caishuj chaishuj ta- 
punacurcacuna. 

57 Curacunata mandaj curacunapish fariseocunapish : 

—Jesús maipi cashcata maijanpish yachashpaca huillaj 
shamunguichij Jesustaca japigringapaj— nishpa sarunman 
nishca carcacuna. 


Mishquiman ashnajta Jesuspaj chaquicunapi shuj 
huarmi tallishcamanta 
(Mt. 26.6-13; Mr. 14.3-9) 


| 2 t Pascuapaj* sujta punlla illajpirajmi, Lázaro causacun 

Betania puebloman Jesusca rirca. Chai Lazarotami 
huañushcacunapaj chaupimanta Jesusca causachirca. 2 Jesús 
chaiman rijpica, micunata yanurcacunami. Martaca caracur- 
cami. Chai mezapi Jesushuan micucujcunaca shujca Lazaromi 
carca. 3 Paicuna chaipi micucujpimi Mariaca chaupi litro 
shina mishquiman ashnaj nardo* nishcata achca cullquihuan 
randishcata apamushpa Jesuspaj chaquicunapi tallirca. Paipaj 
uma ajchahuanca Jesuspaj chaquicunatami chaquichirca. 
Chashna rurajpica huasipish mishquijlla ashnacujmi tucurca. 
4 Jesuspaj yachacujcunapuramanta Simonpaj churi Judas 

Iscariotemi Jesustaca japichina carca. María chashna rurajpica 
paica cashnami nirca: 

5 —Cai mishquijlla ashnajtaca quimsa patsaj cullquipi 
c'atushpachari mana charij huajchacunaman cuiman carca— 
nirca. 

6 Chai Judasca mana charij huajchacunata mana llaquish- 
camantachu, shuhua cashcamantami chashnaca nirca. Cull- 
qui muchilata huaquichij cashpa muchilapi churashca cullquitaca 
shuhuaj cashpami chashnaca nirca. 7 Judas chashna nijpi 
Jesusca cashna nirca: 

——Saquilla. Ñucata pambana punllapajmi charicushca. 8 Ma- 
na charij huajchacunaca punllanta mana illangachu. Ñucaca 
cancunahuanca mana causacushallachu— nirca. 


Lazarota huañuchingapaj japishun ninacushcamanta 


9 Betania pueblopi Jesús cashcata yachashpaca achca 
Israelcunami* shamurcacuna. Mana Jesusta ricunallamanchu, 
ashtahuanpish huañushcacunapaj chaupimanta causachishca 
Lazarotapishmi ricunaman shamurcacuna. 10 Chai Lazarotaca 
Israel curacunata mandaj curacunaca* huañuchishun nina- 
cushcami carca. 11 Lázaro causarishcamanta achca Israelcuna* 
Jesusta crishpa, chai curacunataca ña mana catishcamantami 
Lazarotaca huañuchishun nircacuna. 


Jerusalén puebloman Jesús yaicushcamanta 
(Mt. 21.1-11; Mr. 11.1-11; Lc. 19.28-40) 


12 Chai cayandij punllaca Jerusalenpi pascua* fiestaman 
rishca achcacunaca Jesús Jerusalenman shamucun nijtami 
uyarcacuna. 13 Chashna uyashpaca ramoscunata p'itishpami 
Jesusta tupanaman llujshimurcacuna. Jesushuan tupashpaca : 

— Taita Dios cachajpi shamucuj Israelcunata* jatun mandaj, 
cantaca alli nishca cachun— nishpami caparircacuna. 

14 Dios Quillcachishcapi* nishca shinallatajmi Jesusca shuj 
malta burropi tiyarirca. 15 Chai quillcapica : 


Jerusalenpi causajcuna ama manchaichijchu. Riqui, can- 
cunata jatun Mandajca shuj malta burropimi tiyarishca 
shamucun ninmi. 

l6 Jesús ima nishpa chashna rurashcata paipaj yachacujcu- 
naca mana yacharcacunachu. Jesusta Taita Dios jatunya- 
chishca q'uipami pai imalla rurashcacunatapish, paimanta 
quillcachishcatapish yuyarircacuna. 17 Pambashca Lazarota 
jutcumanta cayashpa huañushcacunapaj chaupimanta causa- 
chishcata ricujcunami tucuicunaman huillarcacuna. 18 Pi 
mana rurai tucushcata rurashcata huillajpi uyashcamantami 
Jesustaca achcacuna tupanamanca shamurcacuna. 19 Chashna 
tupajpi fariseocunaca*: 

— Ch'aica riqui. Imata mana rurai tucunchijca. Riquichij, 
tucuicunamari paita catishpa rincuna—- nishpa paicunapura 
ninacurca. 


Maijan griegocuna Jesusta ricushun nishcamanta 


20 Achcacunami Jerusalenpi pascua* fiestamanca Diosta 
adorangapaj huichi rishca carcacuna. Chaicunapurapica griego- 
cunapishmi* chaipi carca. 21 Chai griegocunaca Felipepajman 
rishpaca : 

— Jesusta ricushun ninchijca, Amito— nircacuna. 

Felipeca Galilea llajtapi caj Betsaida pueblomantami carca. 
22 Shina nijpi Felipeca Andresman huillagrirca. Ishqui tu- 
cushpami Jesusmanca huillagrircacuna. 23 Ña huillajpi Jesusca 
cashna nirca: 

—Runa Aichayuj tucushca* ñucata jatunyachinaca ña cha- 
yamushcami. 24 Trigo muyu mana allpapi urmashpa, mana 
huañushpaca paillatajmi saquirin. Allpapi urmashpa huañush- 
paca, achca muyutami aparin. Chaica chashnallatajmi. 
25 Pipish quiquinllata c'uyajca chingaringami. Pipish cai 
pachapi quiquinta mana c'uyajca huiñaita causangami. 26 Pi- 
pish ñuca mandashcata rurasha nishpaca ñucata cazuchun. 
Maipi ñuca cani ñuca mandashcata rurajpish chaipimi canga. 
Pipish ñuca mandashcata rurajtaca ñuca Yayapish alli ninga- 
mi— nirca. 


Jesusca pai huañunata huillashcamanta 


27 —Cunanca ñucaca llaquillami cani. ¿Imatataj nishachu 
imami? ¿Yayalla, ama chashna tucusha nishachu imami? 

Chashna tucungapajmari shamurcani. 28 Yaya, can jatun 
sumaj cashcata ricuchi— nirca. 

Chashna nijpi jahua pachamanta shuj rimashcaca : 

—§Sumaj cashcataca ñami ricuchircani. Cutin ricuchishami — 
nishpa uyarirca. 

29 Chashna uyarijpi tucui chaipi cajcuna chai rimashcata 
uyashpaca : 

—C'ulun ninmari— ninacurcacuna. 

Maijancunaca : 

—§Shuj angelmari paihuan riman— ninacurcacuna. 

30 Chashna ninacucujpi Jesusca cashna nirca: 

—Chai rimashcaca mana ñucapaj alli cachunchu uyarishca. 
Cancunapaj alli cachunmi uyarishca. 31 Cunanmi cai pachapi 
causajcunataca ima shina cashcata ricuchinga. Cunanmi 
cai pachata mandajca cai pachamanta shitashca canga. 32 Pam- 
bamanta jahuaman churashca cashpami ñucaca tucuicunata 
cayasha— nirca. 

33 Chashna nishpaca pai ima shina huañuna cashcatami 
huillarca. 34 Shina nijpi chaipi cajcunaca: 

— Ñucanchijman cushca mandashcapica: “Cristoca huiñaita 
causanga” nishcatamari uyarcanchij. ¿Ima nishpataj canca: 
“Runa Aichayuj tucushcata* jahuaman churashcami canga” 
ningui? ¿Pitaj chai Runa Aichayuj tucushcaca canga?— 
nircacuna. 

35 Chashna nijpi Jesusca cashna nirca: 

—Achijyachij luzca ashacamallami cancunahuanca canga. 
Achijyachij luzhuan cashparaj amsa cancunata ama japichun, 
achijllapi purichij. Amsapi purijca maita ricushcata mana 
yachanchu. 36 Achijyachij luzhuan cashparaj paipaj huahua- 
cuna tucungapaj luzta crichij— nirca. 

Jesusca cai tucuita nishcahuan rishpa paicunamantaca paca 
tucurcami. 


Israelcunaca ima nishpa Jesustaca mana crishcamanta 


37 Jesusca paicunapaj ñaupajpi pi mana rurai tucushcataca 
achcata rurajpipish paitaca mana crircacunachu. 38 Naupa 
huillaj* Isaiasca : 

Mandaj Dioslla, ñucanchij huillashcataca ¿pitaj crishcari? 
Mandaj Dios imallata rurai tucuj cashcataca ¿pitaj ri- 
cushcari? nircami. Chashna nishca pajtachunmi mana 
cri tucurcacuna. 


39 Isaiasllataj cashna nishcamantapishmi mana crircacuna : 


40 Diosllatajmi paicunapaj ñahuitaca ama ricuchun mana 
ricujta rurarca. Shungutapish ama yuyachun rumi shina 
sinchita rurarca, paicuna ama ñucapajman tigrarichun, 
ñuca paicunata ama alliyachingapaj nirca. 


41 Isaiasca Jesustaca sumaj cashcata ricushcamantami chash- 
naca nirca. 

42 Chashna huillashca cajpipish, mandajcunacamami ach- 
cacuna Jesustaca crircacuna. Paicuna tandanacunamanta 
fariseocuna* llujshichishpa shitanata manchashcallamantami 
crishcataca mana huillarcacuna. 43 Paicunaca Dios alli nishca 
cashun ninapaj randica runacuna alli nichun nishpapishmi 
mana huillarcacuna. 


Jesús rimashca shimicunallatajmi tucuicuna ima shina 
cashcata ninga nishcamanta 


44 Jesusca caparishpa cashna nirca: 

-—Pipish ñucata crijca mana ñucallatachu crin. Ñucata 
cachajtapishmi crin. 45 Pipish ñucata ricujca, ñucata cachaj- 
tapishmi ricun. 46 Maijanpish ñucata crijca ama amsapi 
cachun ñucaca cai pachapi causajcunata luz shina achijya- 
chingapajmi shamurcani. 47 Maijanpish ñuca shimicunata 
uyashpapish mana cazujtaca mana ñucachu ima shina cashca- 
taca nisha. Nucaca cai pachapi causajcunata mana jatun lla- 
quiman cachangapaj shamurcanichu, ashtahuanpish cai pa- 
chapi causajcunataca quishpichingapajmi shamurcani. 48 Pipish 
ñucata mana chasquijca ñuca shimicunata mana cazujca jatun 
llaquiman cachajta charinmi. Cai ñuca rimashca shimicunalla- 
tajmi shamuj punllapica paitaca jatun llaquiman cachanga. 
4 Ñucaca mana ñuca yuyaillamantatajchu rimani. Ñucata 
cachaj Yayami imallata rimanatapish yachachinatapish ñuca- 
taca mandarca. 50 Pai mandashcaca huiñai causaita cuj 

cashcataca yachanimi. Chashna cajpimi ñuca rimashpaca ñuca 
Yaya ñucata mandashca shinallataj rimani— nirca. 


Yachacujcunapaj chaquicunata Jesús maillashcamanta 


l 3 I Israelcunapaj* pascua* fiesta callarinapajca shuj 

punllami illarca. Jesusca cai pachamanta paipaj Yaya- 
pajman rina chayamucujpimi, cai pachapi caj paita crijcunataca 
saruncunamanpish c'uyaj cashpa, cunanpish ima shina achcata 
c'uyaj cashcata ricuchisha nirca. 

2 Jesusca paipaj yachacujcunandijmi micucurcacuna. Dia- 
bloca ñami sarunman Simonpaj churi Judas Iscariotepaj 
shungupica Jesusta japichina yuyaita churashca carca. 3 Jesus- 
ca paipaj maquipi Yayaca tucui imatapish cushcata, Taita 
Diospajmanta shamushcatapish cutin Diospajman rinatapish 
yacharcami. 4 Chashna yachashpami, micucushcamanta ja- 
tarishpa, Jesusca jahua churanata llujshichishpa chaquichina 
linsota japishpaca chumbillishcapi churarca. 5 Chai q'uipaca 
shuj bateapi yacuta churashpa yachacujcunapaj chaquicunata 
maillai callarirca. Chumbillishcapi churashca linsohuanca 
chaquicunata chaquichircami. 

6 Simón Pedropaj chaquita maillasha nijpica, Pedroca : 

—Apunchij Jesús, ¿maitataj canca ñuca chaquicunataca 
maillanguiari?— nircami. 

7 Chashna nijpi Jesusca: 

—Ñuca chashna rurashcataca cunanca mana yachanguichu. 
Q'uipatamari ima cashcataca yachangui— nirca. 

8 Shina nijpi Pedroca: 

— Ñuca chaquicunatatajca manataj maillanguichu— nirca. 

Chashna nijpi: 

—Nuca canta mana maillajpica, mana ñucapaj cai tucun- 
guichu-— nircami. 

9 Shina nijpica Simón Pedroca: 

—Apunchij Jesús, shinashpaca, ama chaquicunallata mai- 
llaichu maquicunandij umandij armachiari-— nirca. 

10 Chashna nijpi Jesusca cashna nirca: 

—Majijanpish ña armashca cashpaca ña maita mana cutin 

armanchu. Chaquicunallatami maillan. Chashna maillajpica 
ña mana mapachu. Cancunaca mana tucuicuna mapa illaj 
cashpapish, ña mana mapachu canguichij— nirca. 

i1 Jesusca pi paita japichina cashcata yacharcami. Chai- 
mantami: “Mana tucuicunachu mapa illaj canguichij”— 
nirca. 

12 Ña chaquicunata tucui maillashca q'uipaca, paipaj jahua 
churanata churarishpa cutin tiyarishpa paicunata cashna nirca: 

—¿Cancunata ñuca imapaj chashna rurashcataca yachangui- 
chijchu, imatagari? 13 Cancuna ñucataca yachachij nishpapish, 
amo nishpapish, chashna nishpaca allimari ninguichij. Chai- 
llatajmari cani. 14 Ñucaca cancunapaj yachachi; cashpapish, 
amo cashpapish cancunapaj chaquicunataca maillanimi. Can- 
cunapish chashnallatajmi caishuj chaishujpaj chaquicunata 
maillanacuna canguichij. 15 Cancunapish catishpa ñuca ru- 
rashca shinallataj rurachunmi chashnaca rurarcani. 16 Amopaj 
runaca amota mana yalli jatunchu. Mandashpa cachashcapish 
mana cachajta yalli jatunchu. Chaica chashnallatajmi. 17 Cai 
tucui nishcacunata yachashpaca rurashpaca cushicunguichijmi. 

18 Mana tucui cancunatachu chashna nini. Maijanllata ñuca 
agllashca cashcata ñucaca yachanimi. “Nucahuan micujllataj 
ñucata p'iñaj tucushcami” nishpa Dios Quillcachishca* paj- 
tachunmi chashnaca nini. 19 Chashna tucujpica ñuca pi cani 
nishcata crichunmi ñaupaman cancunamanca huillani. 20 Pipish 
ñuca cachashcata chasquijca ñucatami chasquin. Pipish ñucata 
chasquijca ñucata cachajtami chasquin. Chaica chashnalla- 
tajmi— nirca. 


Pi paita japichinata Jesús huillashcamanta 
(Mt. 26.20-25; Mr. 14.17-21; Lc. 22.21-23) 

21 Jesusca chashna nishpa paipaj shungupi achcata llaqui- 
rishpa: 

—Cancunamanta shujmari ñucataca japichinga. Chashnami 
canga— nirca. 

22 Shina nijpi yachacujcunaca pita chashna nishcata mana 
yachashpa caishuj chaishuj ricunacurcacuna. 23 Paipaj yacha- 
cujcunamanta Jesús c'uyashca shuj yachacujca Jesuspi huan- 

carishpami tiyacurca. 24 Paitami Simón Pedroca pita chashna 
nishcata tapuchun nishpa umata cuyuchirca. 

25 Chashna rurajpi paica Jesuspajman ashtahuan huanca- 
rishpa: 

—Apunchij Jesús, ¿pitaj canga?— nishpa tapurca. 

26 Chashna nijpi Jesusca: 

—Tandata ñuca pimanmi nuyuchishpa cusha chaimi chaica 
canga— nirca. 

Tandata nuyuchishpaca Simonpaj churi Judas Iscarioteman- 
mi curca. 27 Chai tandata japishca q'uipami Satanasca* 
Judaspi yaicurca. Chashna tapujpi Jesusca Judastaca : 

—Can imata rurasha nishcata ña utca rurailla— nirca. 

28 Imata nisha nishpa Jesús chashna nishcataca caishuj- 
cunaca mana yacharcacunachu. 29 Judasca cullqui muchilata 
charij cajpi, Jesusca Judasta chashna nijpica maijancunaca 
“Fiestapajchari imallatapish randigri” nin nishpa, mana cash- 
paca “Huajchacunaman ashata cugr'” nishcatami yuyarca- 
cuna. 30 Judasca chai tandata micushca q'uipaca llujshishpa 
rircallami. Ñami tuta carca. 


Manaraj mandashcata Jesús mandashcamanta 


31 Judas ña llujshishpa rijpi Jesusca cashna nirca: 

—Runa Aichayuj tucushca* ñucaca cunanmi tucuita yalli 
sumajyachishca casha. Taita Diospish ñucamantami tucuita 
yalli sumajyachishca canga. 32 Taita Diosca ñucamanta chash- 
na sumajyachishca cashpaca, ñucallapitajmi sumaj cashcata 
ricuchinga. Ñallami chashna sumajyachinga. 33 Huahuacuna- 
lla, ashacamallami cancunahuan tiyacuni. Ñucataca mashcan- 
guichijmi. Israelcunata* nishca shinallatajmi cunan cancuna- 
tapish: “Ñuca maiman rinamanca cancunaca mana ri tucun- 
guichijchu” nini. 34 Cancunataca manaraj mandashcatami 
mandani. Cancunaca caishuj chaishuj c'uyanacuichij. Ima 
shinami ñuca cancunata c'uyashcani, chashnallataj cancunapish 
caishuj chaishuj c'uyanacuichij. 35 Chashna caishuj chaishuj 
c'uyanacujpimi cancunataca ñuca yachacujcuna cashcata tu- 
cuicuna yachangacuna. 

Pedroca Jesusta mana rijsinichu nina 
cashcata Jesús huillashcamanta 
(Mt. 26.31-35; Mr. 14.27-31; Lc. 22.31-34) 

36 Simón Pedroca: 

—Apunchij Jesús, ¿maimantaj ricungui?—— nijpi: 

—Ñuca maiman rinamanca cunanca ñucataca mana cati 
tucunguichu. Q'uipatami ñucataca catingui— nirca. 

37 Chashna nijpi Pedroca: 

—Apunchij Jesús, ¿ima nishpataj cunanca cantaca mana 
cati tucuni? Ñucaca canmantaca huañuna cajpipish huañu- 
shallamari— nirca. 

38 Shina nijpi: 

—Canca ñucamanta huañunguichari. Gallo manaraj can- 
tajpi quimsa cutinmari ñucataca: “Mana rijsinichu” ningui. 
Ricungui, chashnami rurangui— nirca. 


Jesuslla paipa) Yayapajmanca chayachij cashcamanta 


l 4 1 Ñuca rigrini nijpipish ama mancharichijchu. Taita 

Diosta crichij, ñucatapish crichij. 2 Ñuca Yayapaj 
huasipica causanaca achcami tiyan. Mana tiyajpica cancu- 
naman huillaimanmi carcani. Cunanca cancuna causanata 
allichingapajmi rigrini. 3 Ñuca rishpa cancuna causanata 
allichishca q'uipaca tigramushami. Cancunata maipi ñuca cash- 
caman ñucahuan cachun pushaj shamushami. 4 Ñuca mai- 
man ricujta yachanguichijmi. Nuca maiman rina cashcaman 
ima shina chayanatapish yachanguichijmi— nirca. 

5 Chashna nijpi Tomasca: 

—Apunchij Jesús, can maiman ricujtaca mana yachanchijchu. 
¿Ima shinataj can maiman rina cashcaman chayanatacarin 
yachashunri?— nirca. 

6 Shina nijpi Jesusca cashna nirca: 

—Ñucamari Yayapajman chayachij ñanpish, mana llullajpish, 
causaita cujpish cani. Yayapajmanca pipish paillatajca mana 
chayai tucunchu. Ñucallami Yayapajman chayachijca cani. 
7 Ñucata rijsishpaca ñuca Yayatapish rijsinguichijmanmari. 
Ñucata ricucushcamanta cunanmanta ña paitaca rijsinguichij- 
mi— nirca. 

8 Chashna nijpi Felipeca : 

—Apunchij Jesús, shinashpaca, cambaj Yayata ricuchihuaia- 
ri. Allimari canman— nirca. 

9 Shina nijpi Jesusca cashna nirca: 

—Unitamari cancunahuanca cashcani. Felipe, ¿manarajchu 
ñucataca rijsingui? Maijanpish ñucata ricujca ñuca Yayatapish 
ña ricushcami. Canca, ¿ima nishpataj Yayataca ricuchi nin- 
guiari? 10 Ñuca Yayaca ñucahuan, ñucaca Yayahuan shujlla 
cashcataca ¿manachu cringui? Ñuca cancunaman imallata 
nishca shimicunataca mana ñuca yuyaillamantatajchu rimar- 
cani. Ñuca chai tucui rurashcacunataca ñucahuan caj Yayami 
rurachirca. 11 Ñuca Yayapish ñucahuan, ñucapish Yayahuan 
shujlla cashcataca crichij. Mana cashpaca ñuca rurashcacu- 
nata ricushpallapish crichigari. 12 Maijanpish ñucata crijca, 
ñuca rurashca shinallatatajmi paipish ruranga. Ñucaca ñuca 
Yayapajman rishcamanta chai ñuca rurashcacunata yallita- 
pishmi ruranga. Ricunguichij chashnami canga. 13 Cancuna 
tucui imatapish ñucallamanta ñuca Yayata mañajpica, ñucaca 
paipaj Churi cashpa Yayata sumajyachingapaj chaita rura- 
shami. 14 Imatapish cancuna ñucata mañajpica chaita rura- 
shami— nirca. 


Diospaj Samai Espirituta Jesús cachasha nishcamanta 


15 Ñucata c'uyashpaca ñuca mandashcacunata cazunguichij. 
16 Shujtaj cushichijta cancunaman cuchun ñuca Yayataca 
mañashami. Chai cushichijca huiñaitami cancunahuan canga. 
Paica Diospaj Samai Espiritu mana llullajmi. 17 Cai pachapi 
causaj mana crijcunaca paitaca mana yachashcamanta mana 
rijsishcamanta mana chasqui tucunchu. Shina cajpipish, 
paica cancunahuan cashcamanta paitaca rijsinguichijmi. Paica 
cancunahuan cangami. 18 Cancunataca yaya mama illajlla 
shinata mana saquishachu. Cancunapajman tigramushami. 
19 Cai pachapi causajcunaca ashacamallami ñucataca ricunga. 
Chai q'uipaca ña mana ashtahuan ricungacunachu. Cancunaca 
ñucata ricunguichijmi. Ñuca causacushcamanta cancunapish 
causacunguichijllami. 20 Chai punllami ñucataca ñuca Yaya- 
huan shujlla cashcata, cancunapish ñucahuan shujlla cashcata 
ñucapish cancunahuan shujlla cashcataca yachanguichij. 
21 Maijanpish ñuca mandashcacunata yachashpa cazujca paimi 

ñucata c'uyajca. Ñucata c'uyajtaca ñuca Yayapish c'uyangami. 
Ñucapish paitaca c'uyashami, paiman ricurishami— nirca. 

22 Mana chai Judas Iscariotechu, shujtaj Judasmi Jesustaca : 

—Apunchij Jesús, ¿ima nishpataj canca cai pachapi causaj- 
cunamanca mana ricurishpa, ñucanchijllaman ricurisha nin- 
guiari?— nirca. 

23 Chashna nijpi Jesusca paita cashna nirca: 

—Ñucata c uyajca ñuca huillashcacunata cazungami. Ñuca 
Yayapish paitaca c'uyangami. Paihuan causangapaj paipajman 
shamushunmi. 24 Nucata mana c'uyajca ñuca huillashcacuna- 
tapish mana cazunchu. Cancuna uyacun shimicunataca mana 
ñuca yuyaillamantachu huillacuni. Ñucata cachaj Yayamari 
huillachicun. 

25 Ñucaca cancunahuan cashparajmi tucui caicunataca cashna 
nicuni. 26 Ñuca Yayaca paipaj Samai Espirituta ñucapaj randi 
cachangami. Pai shamushpaca cancunata cushichishpa tucuita 
yachachingami. Ñuca cancunaman tucui imalla nishcatapish 
cutin yuyachingami. 

27 Ñucaca cancunataca ñuca shinallataj sumajllata alli 
causachunmi saquini. Chashna causanataca mana cai pachapi 
causajcuna cushca shinachu cancunamanca cuni. Chaimanta 
ama llaquiringuichij, ama mancharinguichijchu. 28 “Ñucaca 
rigrinimi, cutin cancunapajman tigramushami” nijtaca ña 
uyarcanguichijmi. Cancuna ñucata c'uyashpatajca ñuca Yaya- 
pajman rigrini nijta uyashpaca cushicunguichijmanmi. Ñuca 
Yayaca ñucata yalli ashtahuanmari. 29 Cashna nishcacuna 
manaraj chashna tucujpimi cai nishcacuna ña tucujpica cancuna 
crichun cunanman huillacuni. 

3 Cai pachata mandaj ña shamucushcamanta, ña mana 
cancunahuanca ashtahuan rimashachu. Chashna shamushpa- 
pish paica ñucataca imata mana rurai tucunchu. 31 Chashna 
cajpipish cai pachapi causajcunaca ñuca Yayata ñuca c'uyash- 
catapish, pai mandashca shina ruracushcatapish yachachunmi 
chashna tucusha. Jatarichij, caimanta jacuchij— nirca. 


Jesusca uvas yura shinami cani nishcamanta 


| 5 1 Ñucaca uvas yurataj shinami cani. Ñuca Yayaca 
yurayujmi. 2 Ñucapi caj ramacuna mana p'ucujtaca 

tucuimi p'itinga. Alli p'ucujtaca ashtahuan p'ucuchun tucui 
mana allita anchuchingami. 3 Cancunaca ñuca yachachishca 
shimicunata chasquishcamanta ñami allichishca canguichij. 
4 Cancunaca ñucahuan caichijlla, ñucapish cancunahuan ca- 
shami. Ima shinami ramaca yurapi mana cashpaca paillatajca 
mana p'ucui tucun, chashnallatajmi cancunapish mana ñuca- 
huan cashpaca tucunguichij. 

5 Nucaca uvas yurami cani. Cancunaca ramacunami ca- 
nguichi). Maijanpish ñucahuan cajca, ñucapish paihuan cajpica, 
paica achcatami p'ucunga. Ñucahuan mana cashpaca imata 
mana rurai tucunguichijchu. 6 Maijanpish ñucahuan mana 
cajtaca, mana p'ucuj ramata p'itishpa shitajpi ña chaquirijpica 
ninapi rupachij shinami ruranga. 

7 Cancuna ñucahuan cashpaca ñuca yachachishcata cazush- 
paca, tucui imatapish mañaichijlla, ñuca Yayaca cungallami. 
8 Cancunaca ramacuna achcata p'ucuj shina cashpaca ñuca 
Yayatami jatunyachinguichij. Chashna cashpamari ñuca ya- 
chacujcunaca canguichij. 9 Ima shinami ñuca Yaya ñucata 
c'uyan, chashnallatajmi ñucapish cancunataca c'uyani. Chash- 
na c'uyanacushunchijlla. 10 Ima shinami ñucaca ñuca Ya- 
ya mandashcacunata cazushpa pai c'uyashca cani, chash- 
nallatajmi cancunapish ñuca mandashcacunata cazushpaca 
ñuca c'uyashca canguichij. 

11 Ñucaca cancunataca ñucahuan cushicuchunmi chashna 
nircani. Chashna cashpami cancunaca cushijlla canguichij. 
12 Ima shinami ñuca cancunata c'uyani, chashnallataj cancuna- 
pish caishuj chaishuj c'uyanacuichij nishpami mandani. 
13 Pipish c'uyashcacunamanta huañujca tucuita yalli c'uyashca- 
tami ricuchin. 14 Ñuca mandashcata rurashpaca cancunaca 
ñuca c'uyashcacunami canguichij. 15 Amopaj runaca amo 
imallata rurasha nishcataca mana yachanchu. Chaimanta 
cancunataca mana amopaj runa ninichu. Cancunataca ñuca 
c'uyashcacunamari canguichij ninimi. Cancunaca chashna 
c'uyashca cajpimi, ñuca Yayamanta tucui imalla uyashcataca 
huillani. 16 Mana cancunachu ñucataca agllarcanguichij, ñu- 
camari cancunataca agllarcani. Cancuna rishpa p'ucuchun, 
chai p'ucushcaca tiyacuchunllami agllarcani. Chashna cashpaca 
ñucallamanta imatapish ñuca Yayata mañajpica, paica cancu- 

namanca cungallami. 17 Cancunataca caishuj chaishuj c'u- 
yanacuichij nishpami mandani— nirca. 


Jesustapish paita catijcunatapish p'iñangacunami 
nishcamanta 

18 Cai pachapi causajcuna cancunata p'iñajpica, ñucataraj 
p'iñashcata yuyaringuichij. 19 Cai pachapi causajcuna shina- 
llataj cajpica, cai pachapi causajcunaca cancunataca c'uyan- 
manmi. Cancunataca cai pachapi causajcunapuramantami 
agllarcani. Cai pachapi causajcuna shina ña mana canguichij- 
chu, chaimantami cai pachapi causajcunaca cancunataca 
p'iñan. 2) “Amopaj runaca paipaj amota mana yallichu” 
nishpa ñuca nishcata yuyarichij. Ima shinami ñucata p'iñash- 
pa llaquichircacuna, chashnallatajmi cancunatapish p'iñash- 
pa llaquichingacuna. Ñuca huillashcata cazushpaca cancuna 
huillashcatapish cazungacunami. 2I Ñucata cachajta mana 
rijsishcamantami cancunataca ñucamanta chashna cai tucuita 
rurangacuna. 

22 Ñuca mana shamushca cajpi, paicunaman mana huillashca 
cajpica, paicunaca juchayuj cashcataca mana yachanmanchu 
carca. Cunanca paicunaca juchayuj cashcataca mana yachash- 
canchijchu mana ni tucunchu. 23 Maijanpish ñucata p'iñajca, 
ñuca Yayatapish p'iñanmi. 24 Pipish mana rurashcata paicuna- 
paj ñaupajpi ñuca mana rurashca cajpica, paicunaca juchayuj 
cashcataca mana yachanmanchu carcacuna. Cunanca ñuca 
imalla rurashcata ricushpapish ñucatapish ñuca Yayatapish 
p'iñancunami. 25 Paicunaman cushca mandashcapi: “Mana 
ima cajpipish ñucataca p'iñarcacunami” nishpa quillcashca 
pajtachunmi chashnaca ruranga. 

26 Shina cajpipish Yayapajmanta ñucaca cushichijtami ca- 
chasha. Paica Diospaj Samai Espiritu mana llullami. Pai 
shamushpami ñucataca huillanga. 27 Chashnallatajmi can- 
cunapish ñuca cayashca pachamanta ñucahuan cashcamanta 
ñucataca huillanguichij. 
| 6 I Cancuna ña mana catisha ama nichunmi caicunataca 

huillacuni. 2 Cancunataca Israelcuna tandanacuna hua- 
sicunamanta ama cutin yaicuchun llujshichishpa cachangami. 
Maijanpish cancunata huañuchishpaca Dios munashcatami 

ruracunchij nishpa yuyana punllacuna chayamucunmi. 3 Ñuca 
Yayatapish ñucatapish mana rijsishcamantami chashnaca 
rurangacuna. 4 Chashna rurajpica ñuca cancunaman caicunata 
huillashcata yuyarichunmi cunanman huillacuni. Caicunataca 
sarunmanca cancunahuan cashpami manaraj huillarcani. 


Diospaj Samai Espiritu imallata rurana cashcamanta 


5 Cunanca ñucata cachajpajmanmi rigrini. Cancunaca pi 
mana ñucataca: “¿Maimantaj ricungui?” nishpa tapunguichij- 
chu. 6 Chashna tapunapaj randica ñuca caicunata nishcaman- 
taca achcatamari cancunaca llaquiringuichij. 7 Cancunapaj 
allipaj ñucaca rinamari cani. Ñuca mana rijpica cancunata 
cushichijca cancunahuan cangapajca mana shamungachu. 
Ñuca rishpami paitaca cancunapajman cachasha. Chaica 
chashnami canga. 

8 Pai shamushpaca cai pachapi causajcunataca juchayujtaj 
cashcatami yuyachinga. Caica allimi mana allimi nishpa 
shungupipish yuyachingami. Juchayujcunata Dios llaquichina 
cashcatapish yuyachingami. 9 Ñucata mana crishcamantami 
juchayuj cashcataca yuyachinga. 10 Ñuca Yayapajman rijpi 
cancuna ñucata ña mana ricujpimi: ‘“‘Caica allimi mana alli- 


mi? nishpaca yuyachinga. lI Cai pachata mandajtaca jatun 
llaquiman rinata rurashcamantami Dios llaquichina cashcataca 
yuyachinga. 


12 Cancunataca achcata yachachisha ninirajmi. Chashna 
yachachisha nijpipish cunanca mana tucuitaca yachai tucungui- 
chijchu. 13 Diospaj Samai Espiritu mana llulla shamushpami, 
tucui imatapish cashcata cancunataca yachachinga. Paipaj 
quiquin yuyaimanta mana rimangachu. Tucui imalla uyashca- 
llatami cancunamanca huillanga. Shamuj punllacunapi imalla 
tucuna cashcatapish huillangami. 14 Paica ñucapajta japishpa 
cancunata yachachishpami ñucataca jatunyachinga. 15 Ñuca 
Yaya tucui charishcaca ñucapajmi. Chaimantami Diospaj 
Samai Espirituca ñucapajta japishpa cancunataca yachachinga 
nircani. 

Llaquica cushicuiman tigraringami nishcamanta 


16 Ashacamaca ñucataca ña mana ricunguichijchu. Chai 
q'uipaca cutin ñucataca ricunguichijmi, ñucaca Yayapajmanmi 
rigrini. 

I7 Chashna nijpi paipaj yachacujcunamanta maijancunaca 
caishuj chaishuj cashna ninacurca: 

—“Ashacama ñucataca ña mana ricunguichijchu, chai 
q'uipaca cutin ñucata ricunguichijmi. Ñucaca ñuca Yayapajman 
rinimi” nishpaca, ¿Imatataj nisha ninchu, imamí? 18 Chai 
ashacama nishcatamari mana yachai tucunchij. ¿Imatataj 
nisha ninchu, imami?— nishpa tapunacurcacuna. 

19 Jesusca paicuna tapushun yuyacushcata yachashpa cashna 
nirca: 

—“Ashacama ñucataca ña mana ricunguichijchu, chai q'ui- 
paca cutin ñucataca ricunguichijmi?” nishcatachu cancuna- 
puraca tapunacunguichij, imami? 20 Cancunaca huacanguichij- 
mi llaquiringuichijmi. Cancuna chashna cajpica cai pachapi 
causajcunaca cushiyaringami. Cancuna llaquilla cashcaca 
cushicuiman tigraringami. Chashnami canga. 

21 Maijan huarmipish huachana pajtajpi huachacushpaca 
achcata nanachinmi. Huahuata huachashca q'uipaca chai 
nanaitaca ña mana yuyarinchu, cai pachapi huahuayuj tucush- 
camanta cushicunmi. 22 Chashnallatajmi cunan cancunapish 
llaquilla canguichij. Cutin ñuca cancunata ricuj shamujpica 
cushicunguichijmi. Chai cushicuitaca pipish cancunapaj shun- 
gumantaca mana anchuchi tucungachu. 

23 Chai punllaca ñucataca imata mana tapunguichijchu. 
Ñucallamanta tucui imatapish ñuca Yayata mañajpica, paica 
cungallami. Ricunguichij, chashnami canga. 24 Ñucallamanta 
cunancamaca imata manaraj mañashcanguichijchu. Mañaichij 
chasquinguichijmi, cancuna achca cushicuihuan canguichij— 
nirca. 


Jesucristoca cai pachata mandajtaca 
cumurichishcamanta 


25 Cunancamaca cancunamanca parlocunallahuanmi yuya- 
chishpa huillarcani. Na mana parlocunallahuan yuyachishpa 

alli huillana chayamucunmi. Chashna huillanapaj randica 
ñuca Yayataca alli huillashami. 26 Chai punllapica mana 
ñucachu cancunamantaca ñuca Yayataca mañasha. Can- 
cunallatajmari ñucallamanta ñuca Yayataca mañanguichij. 
27 Cancunaca ñucata c'uyashcamanta, ñucaca Yayapajmanta 
shamushcatapish crishcamantaca cancunataca ñuca Yayalla- 
tajmari c'uyan. 28 Nuca Yayapajmantami cai pachamanca 
shamurcani. Cai pachata saquishpami ñuca Yayapajllamantaj 
cutin rigrini— nirca. 

29 Shina nijpi paipaj yachacujcunaca cashna nirca: 

—Cunantajca mana ima parlocunahuan yuyachishpalla, 
allimari huillangui. 30 Cunantajca ña mana cantaca pi tapun- 
chijchu. Chaimantami cantaca tucuita yachashcata, Diospaj- 
manta shamushcatapish crinchij— nircacuna. 

31 Chashna nijpi Jesusca cashna nirca: 

—¿Cunantajca cringuichijchu? 32 Cancunaca ñucallata sa- 
quishpa maita risha nishcata caita chaita rina chayamucunmi. 
Ñamari chayamushca. Chashna rurajpipish mana ñucallachu 
cani. Ñucaca Yayahuanmari cani. 33 Ñucahuan cashpaca 
sumaj causaita charichunmi caicunataca nircani. Cancunaca 
cai pachapica achca llaquitami charinguichij. Shina cajpipish 
ñucaca cai pachata mandajtaca cumurichishcamanta ñuca 
yuyai caichijlla— nirca. 


Apunchij Jesusca yachacujcunamanta mañashcamanta 


| 1 | Chashna caicunata nishca q'uipami Jesusca Taita 

Diosta mañashpa jahua pachata huichilla ricushpa 
cashna nirca: 

—Yayalla, ñucata jatunyachina ña chayamushcamanta canta 
jatunyachingapaj, ñucataca jatunyachihuai. 2 Canmari ñuca- 
man cushcacunamanca huiñai causaita cuchun tucuicunata 
ñuca maquipi churarcangui. 3 Cantaca shujlla Diostaj cash- 
cata, ñucataca can cachashcata crishpami huiñai causaitaca 
charingacuna. 

4 Ñucaca cantaca cai pachapi jatunyachishcanimi. Can 
rurai nishcatapish tucuchishcanimi. 5 Ñuca Yayalla, imapish 
manaraj tiyajpi, ñuca canhuan sumaj cashca shinallataj cunan- 
pish ñucataca canllahuantaj sumajyachihuai. 

6 Canmi cai pachapi causajcunamanta agllashpa ñucamanca 
curcangui. Paicunataca can ima shina cashcata yachachir- 
canimi. Paicunaca cambajmi carcacuna. Canmi paicunataca 
ñucaman curcangui. Can ñucata huillai nishcata huillajpipish 
crircacunami. 7 Paicunaca cunanca ñuca malla charishca- 
cunataca can cushca cashcata yachancunami. 8 Can ñucata 
huillai nishcacunataca paicunaman huillarcanimi. Paicunaman 
huillajpica crircacunami. Ñucataca cambajmanta shamushca- 
tapish yachancunami. Ñucataca can cachashcatapish crirca- 
cunami. 

9 Paicunamantami ñucaca mañacuni. Mana crijcunaman- 
taca mana mañacunichu. Can ñucaman cushcacunaca cam- 
baj cashcamanta paicunamantami mañacuni. 10 Tucui ñu- 
capajca cambajmi. Tucui cambajca ñucapajmi. Ñuca sumaj 
cashcataca paicunami ricuchicun. 

H Ñucaca ña mana cai pachapichu cagrini. Ñucaca cambaj- 
manmi shamugrini. Paicunaca cai pachapirajmi saquiricun. 
Jucha illaj Yayalla, ima shinami ñucapish canpish shujlla 
canchij, chashnallataj paicunapish shujlla cachun. Can ñuca- 
man cushcacunataca cambaj maquipi alli huaquichipai. 12 Ñuca 
paicunahuan cai pachapi cashpaca can cushcacunataca cambaj 
maquipimi huaquichircani. Paicunaca mana shujllapish chinga- 
rircachu. Can quillcachishca pajtachun, chai chingarina cashca 
runallami chingarirca. 

13 Cunanca ñucaca cambajmanmi shamucuni. Ñuca cushi 
cashca shinallataj caicunapish cushicuchunmi caipiraj cashpa 
cashnaca nini. 14 Ñucaca paicunaman can huillai nishcacuna- 
taca huillarcanimi. Ima shinami ñucaca mana cai pachapaj 
cani, chashnallataj paicunapish mana cai pachapajchu. Chai- 
mantami cai pachapaj cajcunaca paicunataca p'iñancuna. 
i5 Cai pachamanta paicunata anchuchichun mana mañanichu, 
ashtahuanpish chai millaimanta huaquichichunmari mañani. 
16 Ima shinami ñucaca mana cai pachapaj cani, chashnallataj 
paicunapish mana cai pachapajchu. 17 Cambajlla cachun cam- 
baj huillashcahuan paicunataca tucui millaimanta ch'icanya- 
chipai. Cambaj Shimica mana llullajchu. 18 Ima shinami 
ñucata cai pachapi causajcunaman huillachun cacharcangui, 
chashnallatajmi ñucapish paicunataca cai pachapaj cajcunaman 

huillachun cachani. 19 Paicunapish alli huillashcahuan cam- 
bajlla tucuchunmi paicunapaj allipaj ñucaca cambajlla cani. 

20 Paicunallamanta mana mañanichu. Paicuna huillajpi 
q'uipata ñucata crina cashcacunamantapishmi mañani. 2! Pai- 
cunaca tucuicuna shujlla cachun nishpami mañani. Ima 
shinami can Yayapish ñucahuan, ñucapish canhuan shujlla 
canchij, chashnallataj paicunapish ñucanchijhuan shujlla can- 
gapaj nishpami mañani. Chashna cajpimi ñucataca can ca- 
chashcata cai pachapi causajcunaca cringacuna. 22 Ñucan- 
chij shujlla cashca shinallataj paicunapish shujlla cachun can 
ñucaman cushca sumaj canataca paicunamanpish curcanimi. 
23 Paicunaca pi mana juchachipaj shujlla tucuchun ñucaca 
paicunahuanmi cani, canpish ñucahuanmi cangui. Chashna 
shujlla tucujpimi, cai pachapi causajcunaca ñucataca can 
cachashca cashcatapish, can ñucata c'uyashca shinallataj 
paicunata c'uyashcatapish yachangacuna. 

24 Ñuca Yayalla, imapish manaraj tiyajpimi, canca ñucataca 
c'uyashcangui. Canca ñucata c'uyashpamari ñucataca sumajta 
rurarcangui. Ñuca sumaj cashcata ricuchun, can ñucaman 
cushcacunaca ñuca maipi casha paicunapish ñucahuan chaipi 
cachunmi munani. 25 Imatapish cashcata ruraj Yayalla, cai 
pachapi causajcuna canta mana rijsijpipish, ñucaca cantaca 
rijsinimari. Ñucata crijcunapish ñucataca can cachashcata 
yachancunami. 26 Can ñucata c'uyashca shinallataj paicunapish 
c'uyanacuchun. Chashna cajpica paicunahuan cangapaj, can 
ima shina cashcata paicunamanca ricuchircanimi. Chairaj 
ricuchicunirajmari— nirca. 


Jesusta japigrishcamanta 
(Mt. 26.47-56; Mr. 14.43-50; Lc. 22.47-53) 

| 8 I Jesusca Taita Diosta chashna mañashpaca, paipaj 

yachacujcunandij Cedrón shuti larca ch'imbanijmanmi 
rirca. Chaipimi shuj huerta tiyarca. Jesusca chaimanmi paipaj 
yachacujcunandij yaicurca. 2 Tauca cutin Jesusca paipaj 
yachacujcunahuan chaipi tandanacuj cashcamanta, Jesusta 
japichij Judaspish chai huertataca rijsircami. 3 Chashna 
rijsishcamantami Judasca achca soldadocunata, Israel cura- 
cunata mandaj curacunapish* fariseocunapish* cachashcacunata 

pushashpa shamurca. Chaicunaca linternacunahuan, nina 
sindicunahuan, macanapajpish apashcami shamurcacuna. 
4 Chashna shamujpi Jesusca paita imallata rurana cashcata 
yachashpa, soldadocunapajman c'uchuyashpaca : 

—¿Pitataj mashcacunguichij?— nirca. 

5 Shina nijpi soldadocunaca: 

—Nazaret pueblomanta Jesustami mashcacunchij— nijpi 
Jesusca: 

—Ñucamari chaica cani— nirca. 

Paita japichij Judaspish chai soldadocunahuanmi carca. 
6 Chashna ñucami cani nijpica, paicunaca siquiman tigrashpa 
allajman urmarcacunami. 7 Jesusca cutin: 

— ¿Pitataj mashcacunguichij?— nijpi soldadocunaca: 

—Nazaret pueblomanta Jesustami mashcacunchij— nir- 
cacuna. 

8 Chashna nijpica Jesusca: 

— Ñami cancunaman ñucamari cani nishpa nircani. Shinash- 
paca, ñucata mashcacushca cashpaca, cai ñucahuan cajcu- 
nataca richun saquichijlla— nirca. 

9 “Ñuca Yaya ñucaman cushcacunataca mana shujllatapish 
chingachircanichu” nishpa Jesús ñaupaman nishca pajtachun- 
mi chashnaca nirca. 10 Jesus chashna nijpi Simón Pedroca 
charicushca espadata surcushpa Israel curacunata mandaj 
jatun curapaj sirvijta alli lado rinrinta p'itirca. Chai sirvijca 
Malco shutimi carca. 

t1 Shina rurajpi Jesusca Pedrotaca: 

—Cambaj espadataca huaquichinallapitaj huaquichi. Nuca 
Yaya ñucata mandashca jayaj ubyana shina llaquitaca apana- 
mari cani— nirca. 


Curacunata jatun mandaj curapajman Jesusta 
pushashcamanta 
(Mt. 26.57-58; Mr. 14.53-54; Lc. 22.54) 

12 Jesús chashna nijpi soldadocunapish, soldadocunata 
mandajpish, Israelcuna* cachashcacunapish Jesustaca japishpa 
huatarcacunami. !3 Chashna huatashpaca Jesustaca Anaspaj- 
manrajmi pusharcacuna. Anasca Caifaspaj suedromi carca. 
Caifasca chai huataca curacunata jatun mandaj curami* 

carca. 14 Israelcunataca Caifasmi: “Cai llajtapi tucui causaj- 
cunamantaca shuj runalla huañunamari alli canga” nishpa 
nishca carca. 


Pedroca Jesusta mana rijsinichu nishcamanta 
(Mt. 26.69-70; Mr. 14.66-68; Lc. 22.55-57) 

15 Simon Pedroca shuj yachacujndijmi Jesustaca catishpa 
rirca. Simon Pedrondij rij yachacujca Israel curacunata jatun 
mandaj curapaj* rijsishcami carca. Chai yachacujca chashna 
cashpami, mandaj curapaj huasi canllamanca Jesusta catishpa 
yaicurcalla. 16 Pedroca huasi canllaman yaicuna pungu hua- 
shallapimi saquirirca. Chashna chaipi cajpimi mandaj curapaj 
rijsishca yachacujca cutin llujshimushpa pungupi ricuj huarmi- 
taca paitapish ucuman yaicuchipai nishpa Pedrota ucuman 
yaicuchirca. 17 Pedro yaicujpica pungupi ricuj huarmica: 

—¿Manachu canpish chai runapaj yachacuj cangui?— nijpi 
Pedroca: 

—Mana— nirca. 

18 Sirvijcunapish, Diosta adorana huasita* cuidajcunapish 
chiri cashcamanta ninata japichishpa cunushpa shayacurcacu- 
nami. Chashna cunucujpica Pedropish paicunahuanmi cunu- 
curca. 


Jesustaca Israel curacunata jatun 
mandaj Anas tabushcamanta 
(Mt. 26.59-66; Mr. 14.55-64; Lc. 22.66-7 1) 

19 Israel curacunata jatun mandaj curaca* Jesustaca paipaj 
yachacujcunamantapish pai imallata yachachishcamantapish 
tapurcami. 20 Chashna tapujpi Jesusca nirca: 

—Nucaca tucuicunamanmi huillarcani. Mana pacalla ri- 
marcanichu. Ñucaca tandanacuna huasicunapi, Diosta ado- 
rana huasipipish, tucui Israelcuna tandanacushcapimi* yacha- 
chircani. Imata huashallaca mana yachachishcanichu. 21 ¿Ima 
nishpataj ñucataca tapungui? Ñuca imalla nishcata uyajcu- 
nata tapuiari. Nuca imallata yachachishcataca paicunami 
yachancuna— nirca. 

22 Jesús chashna nijpi Diosta adorana huasita cuidajcuna- 
manta shujca: 

—Chashnachari jatun mandaj cura tapujpica ninguiari— 
nishpa Jesustaca quejadospi huajtarca. 

23 Chashna huajtajpi Jesusca: 

—Imata mana allita rimashca cajpica chaita huillaiari. 
Allillatataj rimashca cajpica, ¿ima nishpataj ñucataca huaj- 
tanguiari?—- nirca. 

24 Chai q'uipami Jesustaca Anasca huatashcallatataj cura- 
cunata jatun mandaj cura Caifaspajman cacharca. 


Pedroca cutinllata] Jesustaca mana 
rijsinichu nishcamanta 
(Mt. 26.71-75; Mr. 14.69-72; Lc. 22.58-62) 

25 Chaicamaca Pedroca chaillapitajmi cunushpa shayacurca. 
Chashna cunushpa shayacujpi: 

—Canpish ¿manachu chai runapaj yachacuj cangui?— nishpa 
paihuan cunushpa shayacujcunaca tapurca. 

Chashna tapujpi Pedroca: 

—Mana chaichu cani— nirca. 

26 Shina nishca q'uipaca Israel curacunata mandaj jatun 
curapaj* sirvijca cutin Pedrotaca: 

—Cantaca chai runata japimushca huertapimari ricurcani— 
nirca. Chashna nij runaca rinrinta Pedro p'itishcapaj aillumi 
carca. 

27 Shina nijpi Pedroca: 

—Mana ñuca cashca cashachu— nishpa cutin nijpi ña 
galloca cantarcallami. 


Jesustaca Pilatopajman pushashcamanta 
(Mt. 27.1-2, 11-14; Mr. 15.1-5; Lc. 23.1-5) 

28 Tutamanta utcatami Jesustaca Caifaspajmantaca Pilato- 
paj sumaj huasiman pushashpa rircacuna. Israelcunaca* man~ 
dashpa tiyana ucumanca pascua* micuita micungapaj ama 
mapayashun nishpami mana yaicurcacuna. 29 Chashna mana 
yaicujpimi Pilatoca canllaman llujshishpa : 

—Cai runataca, ¿imatataj juchachinguichij?— nirca. 

3 Pilato chashna nijpi: 

—-Ima mana allita mana ruraj cajpica, cambajmanca mana 
pushamunchijmanchu carca— nircacuna. 

31 Chashna nijpi: 

—Shinashpaca, cancunallataj paitaca pushaichijlla. Can- 
cunapaj mandashcapi nishca shina tapushpa juchachichijlla— 
nirca. 

Chashna nijpi Israelcunaca : 

—Nucanchijca mana pita huañuchina canchijchu— nirca- 
cuna. 

32 Israelcuna chashna nijpimi Jesus sarunman ima shina 
huañusha nishpa nishcapish pajtarca. 33 Pilatoca mandashpa 
tiyana ucuman cutin yaicushpa Jesusta cayashpaca: 

—¿Canca Israelcunata jatun Mandajchu cangui?— nirca. 

34 Shina nijpi Jesusca: 

—¿Cambaj yuyaillamantachu chashnaca ningui, mana 
cashpaca, shujtajcunachu canman chashnaca nirca?-— nishpa 
Pilatota nirca. 

35 Chashna nijpi Pilatoca : 

—Nucaca Israel runachari caniari. Cambaj llajta runacuna- 
llatajmari mandaj curacunallatajmari* cantaca ñucapajmanca 
pushamushca. ¿Imatataj rurarcanguiari?— nirca. 

36 Chashna nijpi Jesusca cutin Pilatota nirca: 

—Nuca maipi mandanaca mana cai pachapi mandana shina- 
chu. Ñuca mandanaca cai pachapi mandana shina cajpica, 
Israelcuna ñucata ama japichun ñucapajta rurajcunaca ma- 
canacunmanmi carcacuna. Ñuca mandanaca mana cai pacha- 
pichu— nirca. 

37 Chashna nijpi Pilatoca : 

—Shinashpaca, ¿jatun mandajchu cangui?— nijpi Jesusca: 

—Canllatajmari jatun mandaj ningui. Chashna nishpaca 
allillataj ninguica. Ñucaca cai pachamanca mana llullata 
huillangapajmari huacharishpa shamurcani. Mana llullajpaj 
tucui cajcunallami ñuca imalla nishcataca uyancuna— nirca. 

38 Shina nijpi Pilatoca: 

— ¿Imataj mana llullaca?— nirca. 


Jesusta huañunami cangui nishcamanta 
(Mt. 27.15-31; Mr. 15.6-20; Lc. 23.13-25) 
Jesusta chashna tapushca q'uipami Pilatoca canllaman 
cutin llujshishpa Israelcunataca* cashna nirca: 
—Nucapica imamanta huañuchipaj millaita mana rurashca- 

chu. 39 Shina cajpipish cancunaca pascuapi* maijantapish 
shujta ñuca cacharichun nij carcanguichijca. Cunanca, ¿Is- 
raelcunata jatun Mandajta cacharichun ninguichijchu?— nirca. 

40 Chashna nijpi tucuicuna caparishpa: 

—Maitataj chaitaca cacharinguiari. Barrabastamari ca- 
charichun ninchij— nircacuna. 

Barrabasca jatun shuhuami carca. 

l 9. I Chashna nijpimi Pilatoca Jesusta macachun mandar- 

2 Soldadocunaca Jesusmanca jatun mandajman 
shina ar nij tucushpami, morado linsota p'acha- 
llichishpa cashayuj caspita ahuashpa umapica churachircacuna. 
3 Chashna churachishpa Jesuspajman c'uchuyashpaca: 

—Riqui, ¿allillachu cangui? Viva Israelcunata jatun 
Mandaj— nishpa ch'agyachishpa huajtarcacunami. 

4 Pilatoca cutin canllaman llujshishpaca : 

—Uyaichij, ñucapica paica imamanta huañuchipaj millaita 
mana rurashcata cancuna yuyarichunmi cai canllamanca 
pushamuni— nirca. 

5 Jesusca morado linsotapish p'achallishca cashayuj caspita 
ahuashcatapish umapi churashcami canllamanca llujshirca. 
Chashna llujshijpi Pilatoca : 

—Chaica, icaipimi cai runaca !— nirca. 

6 Shina nijpi Israel curacunata mandaj curacunapish* 
Diosta adorana huasita* cuidajcunapish Jesusta ricushpaca : 
—įChacatailla! ;Chacatailla t— nishpami caparirircacuna. 

Chashna caparirijpi Pilatoca: 

—Ñucapica paica imamanta huañuchipaj millaitaca mana 

rurashcachu. Cancunallataj paitaca pushashpa chacataichijlla — 
nirca. 

7 Pilato chashna nijpi Israelcunaca: 

—Ñucanchij mandashcapi nishca shinaca paica Diospaj 
Churimi cani nishcamantaca huañunami— nircacuna. 

8 Chashna nijta uyashpacarin Pilatoca ashtahuanmi mancha- 
rirca. 9 Pilatoca mandashpa tiyana ucuman cutin yaicushpa 
Jesustaca: 

—Canca, ¿maimantataj cangui?— nijpi, Jesusca mana imata 
nishpa upallami carca. 

10 Chashna upalla cajpi, Pilatoca Jesustaca: 

—-¿Ñucahuanchu mana rimangui, imami? Ñucaca canta 
cacharisha nishpaca cachari tucushcataca, chacatasha nishpaca 
chacatai tucushcataca, ¿manachu yachangui?— nirca. 

11 Shina nijpi Jesusca: 

—Ñucata imata rurai tucunata Taita Dios canman mana 
cujpica, ñucataca imata mana rurai tucunguimanchu. Chai- 
manta ñucata canman cujca canta yalli juchayujmari— nirca. 

12 Jesús chashna nijta uyashca pachamantami Pilatoca 
Jesustaca cacharinata yuyacurca. Chashna yuyacujpipish 
Israelcunaca : 

—Canca cai runata cacharishpaca, mana Roma* llajtata 
jatun mandajpaj c'uyashcachu cangui. Maijanpish jatun man- 
daj tucusha nijca Roma llajtata jatun mandajtami llujshichisha 
nin— nishpa caparircacuna. 

13 Pilatoca chashna caparijta uyashcahuan Jesustaca can- 
laman pushashpa rishpa mandanapaj tiyarinapi tiyarirca. 
Pai tiyarina ucuca rumihuan rurashca pambami carca. Rumi- 
cunahuan rurashca chai pambaca Israelcunapaj rimaipica 
Gabata shutimi carca. 

14 Pascua punlla callarinapaj ñaupa chaupi punlla shinatami 
Pilatoca Israelcunataca : 

—Riquichij, caipimi cancunata jatun Mandajca— nirca. 

15 Chashna nijpi paicunaca : 

—įPaitaca huañuchilla, chacatailla!— nishpa caparircacuna. 

Chashna caparijpi Pilatoca : 

—-¿Cancunata jatun Mandajtachu chacatai ninguichij?— 
nijpi, Israel curacunata mandaj curacunaca : 

—Roma llajtata jatun mandajllatami charinchij. Mana pi 
shujtaj jatun mandajtaca charinchijchu— nircacuna. 

16 Shina nijpi Pilatoca Jesustaca chacatagrichun paicunaman 
cujpi, ña pushashpa rircacunami. 


Jesusta chacatashcamanta 
(Mt. 27.32-44; Mr. 15.21-32; Lec. 23.26-43) 


I7 Jesusca paita chacatana cruzta aparishpa Uma Tullu 
shuti urcumanmi llujshirca. Chai urcuca Israelcunapaj* 
rimaipica Gólgota shutimi. I8 Chai urcupimi shujtaj ishqui 
runacunandij shuj shuj cainijman chainijman Jesustaca chau- 
pipi churashpa chacatarcacuna. 19 Pilatopish: “Caica Nazaret 
pueblomanta Jesusmi, Israelcunata jatun Mandaj” nishpami 
quillcachishpa chacatashca cruzpi churachirca. 20 Jesusta 
chacatashcaca Jerusalen c'uchullapi cajpimi tauca Israelcuna 
chai quillcashcataca ricurcacuna. Chai quillcashcaca Israel- 
cunapaj rimaipi, griego* rimaipipish, latín* rimaipipishmi 
quillcashca carca. 21 Chashna quillcashcata ricushpa Israel 
curacunata mandaj curacunaca* Pilatota nigrirca : 

—“‘Nucaca Israelcunata jatun Mandajmi cani” nishpa paica 
paillataj nirishcata quillcachinguiman carcaca. ¿Imapajtaj 
chashnaca quillcachishpa churachircanguiari?— nircacuna. 

22 Chashna nijpi Pilatoca : 

—Ñuca quillcasha nishcataca ñami quillcarcani— nirca. 

22 Soldadocunaca Jesusta chacatashpaca, Jesuspaj chura- 
nacunatapish chuscu soldadopurami chaupishpa japircacuna. 
Jesuspaj ucu churanaca mana sirashca, tucui ahuashcallami 
carca. 24 Chashna cajpimi paicunapura: 

—Caitaca ama lliquishunchij. Maijanpajpish urmachun 
suerteta shitashun— ninacushpa suertetami rurarcacuna. 

Shina rurajpimi Dios Quillcachishcapi*: “Ñuca churanataca 
paicunapura chaupinacurcacunami. Ñuca ucu churanataca 
suerteta shitarcacunami” nishcaca pajtarca. Soldadocunaca 
chashnallatajmi rurarcacuna. 

25 Jesusta chacatashca c'uchupica Jesuspaj mamapish, Je- 
suspaj mamapaj ñañapish, Cleofaspaj huarmi Mariapish, 
Magdala pueblomanta Mariapishmi chaipica carca. 26 Jesusca 

paipaj mamata paipaj c'uyashca yachacujtapish chaipi cajta 
ricushpa paipaj mamataca: 

—Riqui, paica cambaj churimi— nirca. 

27 Shinallataj yachacujtapish : 

—Riqui, paica cambaj mamami— nirca. 

Chashna nishca pachamantami chai yachacujca Mariataca 
paipaj huasipi causachun pushashpa rirca. 


Jesus huañushcamanta 
(Mt. 27.45-56; Mr. 15.33-41; Lc. 23.44-49) 


28 Chashna nishca q'uipami Jesusca ña tucuita tucuchishcata 
yachashpa, Dios Quillcachishcapi* nishca pajtachun yacuna- 
yanmi nirca. 29 Shina nijpi, soldadocunaca shuj mangapi 
jayaj vino junda tiyacujpi, esponjata satishpa hisopo nishca 
caspi puntapi churashpa Jesuspaj shimiman pajtachirca. 
30 Jesusca jayaj vinota ubyashpaca: 

—Ña tucuchishcami— nirca. 

Chashna nishcahuan uma huarcurishpa paipaj samaitaca 
Diosman mingashpa huañurcallami. 


Jesustaca lanzahuan costillaspi satishcamanta 

31 Pascua* punlla callarinapaj ñaupa punlla ña chishi cajpi, 
samana punllapajca* huañushcacunaca cruzpi ama saquirichun 
nishpa Israelcunaca: 

—Changacunata p'aquishpa chaimanta uricuchishpa anchu- 
chichichun— nishpami Pilatotaca nigrircacuna. 

Chai samana punllaca ashtahuan jatun yuyarina punlla 
cashcamantami shina nircacuna. 32 Chashna nijpi soldado- 
cunaca shamushpa Jesushuan chacatashca runacunapaj chan- 
gacunataca caishujpaj chaishujpajtapish p'aquircacunami. 
33 Jesuspajman c'uchuyashpaca ña paitaca huañushcata ri- 
cushpa, paipaj changacunataca mana p'aquircacunachu. 

34 Shuj soldadollami lanzahuan costillas quinripi satijpica 
yahuarndij yacundijmi llujshirca. 35 Chashna tucushcata 
ricujmi huillani. Chashna ricushcamanta mana llullashpa 
huillashcataca yachanimi. Cancunapish crichunmi chashnaca 
huillani. 36 Jesustaca chashna satijpimi: ‘‘Paipaj tulluca 
shujllapish mana p'aquishcachu canga” nishpa Dios Quillca- 

chishcapish pajtarca. 37 Dios Quillcachishcallapitajmi: "Pai- 
cuna satishcallatataj ricungacunami" nin. 


Jesusta pambashcamanta 
(Mt. 27.57-61; Mr. 15.42-47; Le. 23.50-56) 

38 Chashna tucushca q'uipami Arimatea pueblomanta Joseca 
Jesús huañushcata aspangapaj Pilatota mañagrirca. Chai 
Joseca Israelcunata manchashcamanta huashalla Jesuspaj 
yachacujmi carca. Chashna mañajpi Pilatoca apagrilla nijpi, 
Joseca rishpa Jesús huañushcata aparcami. 
39 Sarunman Jesuspajman tuta shamuj Nicodemopish mish- 
quijlla ashnajta shuj quintal shinata apashpa shamurca. Chai 
mishquijlla ashnajca mirrahuan aloeshuan chagrushcami 
carca. 40 Paicunami Jesús huañushcataca apashpa mishquijlla 
ashnajhuan churashpa pilluracuna. Chashnami Israelcunaca 
pambancuna. 41 Chai chacatashca chaillapitajmi shuj huerta 
tiyarca. Chai huertapica quinriman jutcushca mushuj Jutcumi 
tiyarca. Chai jutcupica pita manaraj pambashcachu carca. 
42 Chai jutcuca c'uchulla cajpimi, Israelcuna pascuapaj 
allichina punllapish ña callarigrijpi, Jesustaca chai jutcullapi 
utca churarcacuna. 

Jesús causarishcamanta 

(Mt. 28.1-10; Mr. 16.1-8; Le. 24.1-12) 
20 1 Domingo tutamantata utca manaraj alli achijyajpi- 
mi Magdala pueblomanta Mariaca Jesusta churashca 
jutcuman shamushpaca rumita jutcumanta anchuchishcata 
ricurca. 2 Chashna ricushpaca Simón Pedropajman Jesús 
c'uyashca caishuj yachacujpajmanpish callpasha rirca. Chai- 
man chayashpaca: 
-Apunchij Jesustaca jutcumantaca apashcamari. Paitaca 
maipichari churarca mana yachanchijchu- nirca. 
3 Shina nijpi Pedropish, caishuj yachacujpish llujshishpa 
Jesusta churashca jutcuman rircacunami. 4 Ishquindij 
callpashpa rishpa caishuj yachacujca Pedrota mishashpa jut- 
cumanca puntami chayagrirca. 5 Ña chayashpaca cumurishpa 
ricushpaca, chai ucupica linsocuna siricujllatami ricurca. 
Yaicunataca mana yaicurcachu. 5 Chai q'uipami Simón Pedro 
chayamushpaca jutcuman yaicujta rishpa, paipish linsocuna 
siricujllata ricurca. 7 Jesuspaj umata pillushca linsoca caishuj 
linsocunahuanca mana cashcachu carca, Ch'ican pillushca 
siricujtami ricurca. 8 Jutcuman punta chayamuj caishuj 
yachacujpish yaicushpaca, chashnallatataj ricushpa crircami. 
9n Paicunaca: "Jesusca huañushcacunapaj chaupimanta cau- 
sarinami" nishpa Dios Ñaupaman Quillcachishcataca manaraj 
yuyarircacunachu. 10 Chashna ricushpa chai yachacujcunaca 
paicunapaj huasiman cutin tigramurcacunallami. 


Magdala pueblomanta Mariaman Jesús ricurishcamanta 
(Mr. 16.9-11) 
11 Mariaca canlla jutcu ñaupajllapitajmi saquirishpa hua- 
cacurca. Chashna huacacushpaca jutcu ucutami cumurishpa 
ricurca. 12 Chashna ricushpaca ishqui angelcuna yurajlla 
churanata churashca shujca janaj umaman, shujca ura cha- 

quiman Jesús huañushcata maipi churashca cashcapi tiyacuj- 
tami ricurca. 

13 Chai angelcunaca : 

—Riqui, ¿ima nishpataj huacacungui?— nishpa tapujpi: 

—Nuca Apunchij Jesustamari apashca. Paita maipi 
churashcataca manamari yachanichu— nirca. 

14 Shina nishpa tigrarishpa ricushpaca Jesustami chaipi 
cajta ricurca. Chashna ricushpapish Jesus cashcataca mana 
yacharcachu. 15 Jesusca paita ricujpi: 

—Riqui, ¿ima nishpataj huacacungui? ¿Pitaj chingarin?— 
nirca. 

Chashna nijpi Mariaca huertata allichijmi yuyashpa: 

—Amito, can apashpa maipi churashca cashpaca ñucaman 
huillailla ñuca apangapaj— nirca. 

16 Chashna nijpi Jesusca: 

—iMaría!— nirca. 

María nijpi tigrarishpa: 

—iRaboni!-— nirca. Raboni nishcaca yachachij nisha ninmi. 

17 Chashna nijpi Jesusca: 

—Ama ñucapi tuparichu. “Ñuca Yayapajman manaraj 
huichi rinichu. Ñuca Yayapajman, cancunapaj Yayapajman 
rinimi. Ñuca Diospajman, cancunapaj Diospajman rinimi” 
ninmi nishpa ñuca yachacujcunamanca huillagri— nirca. 

18 Shina nijpi Magdala pueblomanta Mariaca yachacujcu- 
namanca Apunchij Jesusta ricushcata, imallata paiman nish- 
catapish huillagrircami. 


Paipaj yachacujcunaman Jesús ricurishcamanta 
(Mt. 28.16-20; Mr. 16.14-18; Lc. 24.36-49) 

19 Chai domingo punlla ña tutayamujpi, yachacujcunaca 
Israelcunata* manchashcamanta punguta huichcarishpa tan- 
danacushpami tiyacurcacuna. Chashna tiyacujpi Jesusca sha- 
mushpa paicunapaj chaupipi shayarishpa: 

—Ama mancharichijchu— nirca. 

20 Chashna nishpa paipaj maquicunatapish costillas quinrita- 
pish paicunaman ricuchirca. Yachacujcunaca Apunchij Jesusta 
ricushpa cushicurcacunami. 21 Jesusca cutin paicunata : 

—Ama mancharichijchu. Ima shinami ñuca Yaya ñucata 

cacharca, chashnallatajmi cancunatapish cachani— nirca. 

22 Chashna nishpa paicunata p'ucushpa cashna nirca: 

— Diospaj Samai Espirituta chasquichij. 23 Cancunaca pita 
juchacunata perdonajpica, paica perdonashcami canga. Pita 
juchacunata mana perdonajpica, paica mana perdonashcachu— 
nirca. 


Tomaspish Jesús causarishcata ricushcamanta 


24 Ishqui huacharishca Tomasca chunga ishqui yachacuj- 
cunapuramantami carca. Paica Jesús shamujpica mana caishuj 
yachacujcunahuanchu carca. 25 Caishuj yachacujcunaca: 

—Apunchij Jesustamari ricurcanchij— nishpa Tomasman 
huillarca. 

Chashna nijpi Tomasca: 

—Paipaj maquicunata clavo jutcushcata mana ricushpaca, 
chaipi ñuca dedota mana satishpaca, costillas quinripi ñuca 
maquita mana satishpaca, mana crishachu— nirca. 

26 Pusaj punlla q'uipami cutin chai yachacujcunaca Tomas- 
ndij huasi pungucunata huichcarishca tiyacurcacuna. Jesusca 
pungucuna huichcashca cajllapitaj yaicushpa, paicunapaj chau- 
pipi shayarishpaca : 

—Ama mancharichijchu— nirca. 

27 Shina nishpaca Tomastaca Jesusca : 

—Cambaj dedota churashpa ñuca maquita ricui, maquita 
chutashpa cai costillas quinripi satishpa ricui. Ama mana 
crichu, criari—- nirca. 

28 Chashna nijpi Tomasca: 

—Ñuca Apunchij Jesuslla, ñuca Dioslla— nirca. 

2 Shina nijpi Jesusca: 

— Tomás, canca ñucata ricushcallamantamari cringui. Ñucata 
mana ricushpapish crijcunaca cushillacunami— nirca. 

Jesusta crichun nishpa caicunataca quillcashcamanta 

30 Jesusca paipaj yachacujcunapaj ñaupajpica paica pi 
cashcata yachachun pi mana rurai tucushcacunataca ashtahuan 
achcacunatami rurarca. Chaicunataca mana tucuitachu cai 
quillcapica quillcani. 31 Jesustaca Quishpichij Cristo cashcata, 
Diospaj Churi cashcata crishpa huiñai causaita charichunllami 
caicunataca quillcarcani. 

Apunchi) Jesusca canchis yachacujcunaman 
ricurishcamanta 


21 I Chai q'uipaca Tiberias cocha pambapimi Jesusca 
cutin paipaj yachacujcunaman cashna ricurirca: 2 Simón 
Pedrondij, ishqui huacharishca Tomasndij, Galilea llajtapi 
caj Caná pueblomanta Natanaelndij, Zebedeopaj churicunan- 
dij, shujtaj ishqui yachacujcunandijmi chaipica tandanacushca 
carca. 3 Chashna tandanacushca cashpami Simón Pedroca: 

—Chalhuata japinamanmi ñucaca rigrini— nijpi caishujcu- 
napish: 

-—Shinashpaca ñucanchijpish canhuanmari rishun ninchij — 
nircacuna. 

Chashna ninacushpa rishpaca canoapi yaicushpami rircacuna. 
Paicunaca chai tutaca imata mana japircacunachu. 4 Ña 
achijyamugrijpi Jesusca ñapish cocha chai pambapi shayacurca. 
Chashna shayacujta ricushpapish yachacujcunaca Jesus cashca- 
taca mana yuyarcacunachu. 5 Jesusca paicunataca: 

—Huahuacuna, ¿chalhuata japinguichijchu, imatagari?— 
nijpi paicunaca : 

—Imata mana japinchijchu— nircacuna. 

6 Shina nijpi Jesusca : 

—ULinchita alli maquinijman shitaichij japinguichijmi— 
nirca. 

Chashna nijpi chaiman shitashpaca achca chalhuacunahuan 
jundajpi linchitaca mana canoamanca surcui tucurcacunachu. 
7 Chashna tucujpi Jesús c'uyashca yachacujca : 

—Apunchij Jesusmari— nishpa Pedroman huillarca. 

Apunchij Jesusmari nijta uyashpaca Simon Pedroca chura- 
nata llujshichishca cashpa paipaj churanata huatarishcahuan 
yacuta huambushpa shamurca. 8 Chaquishca allpaman cha- 
yanapajca mana carupichu carca. Chaimantami caishuj ya- 
chacujcunaca linchi chalhuatapish aisashpa canoapi shamur- 
cacuna. 

9 Canoamanta chaquishca allpaman uricushpaca nina jahuapi 
chalhua cusaricujta tandapish chaipi tiyacujtami ricurcacuna. 
10 Jesusca: 

—Cunan japishca asha chalhuacunata apamuichij— nirca. 

11 Shina nijpi Simón Pedroca canoaman yaicushpa jatun 
chalhuacunahuan junda linchita allpaman aisarcami. Linchipica 
patsaj pichca chunga quimsa chalhuami carca. Chashna achca 
chalhuacunahuan junda cashpapish, linchica mana lliquirir- 
cachu. 

12 Chai q'uipami Jesusca: 

—Shamuichij, micunguichij— nirca. 

Shina nijpi paitaca Apunchij Jesús cashcata yachashcamanta : 
“Canca pitaj canguiari” nishpa maijan yachacujpish mana 
tapurcachu. 13 Jesusca tandata japishpa paicunaman carar- 
cami. Chashnallatajmi chalhuatapish cararca. 

14 Huañushcacunapaj chaupimanta causarishca q'uipaca cai- 
huanca quimsa cutinmi Jesusca paipaj yachacujcunamanca 
ricurirca. 


Simon Pedrohuan Jesús parlanacushcamanta 


15 Ña micushca q'uipami Jesusca Simón Pedrotaca: 

—Jonaspaj churi Simón, ¿canca ñucataca caicunatapish 
yallichu c'uyangui, imatagari?— nishpa tapurca. 

Chashna nijpi: 

—Ari, Apunchij Jesús. Ñuca canta c'uyashcataca canllataj 
yachanguimi— nirca. 

Chashna nijpi: 

—Shinashpaca, ñuca ovejahuahuacunata ricucungui— nirca. 

l6 Jesusca cutin: 

—Jonaspaj churi Simón, ¿ñucataca c'uyanguitajchu?— nijpi 
Pedroca : 

—Ari, Apunchij Jesús. Ñuca canta c'uyashcataca canllataj 
yachanguimi— nirca. 

Chashna nijpi: 

—Shinashpaca, ñuca ovejacunata michicui— nirca. 

17 Jesusca Pedrota cutin: 

—Jonaspaj churi Simón, ¿ñucataca c'uyanguichu?— nirca. 

Caihuanca ña quimsa cutin ñucata c'uyanguichu nishpa 
tapushcamanta, Pedroca llaquirircami. Chashna tapujpi Pe- 
droca Jesustaca : 

—Apunchij Jesús, canca tucuitamari yachangui. Ñuca 
canta c'uyashcatapish yachanguimi— nirca. 

Chashna nijpi Jesusca nirca: 

—Shinashpaca, ñuca ovejacunata ricucungui. 18 Can chairaj 
cashpaca, canllatajmi chumbillirircangui. Maita risha nishca- 
tapish rircanguillami. Can yuyaj tucushpaca cambaj maquicu- 
nata chutanguimi. Cantaca shujtajmi chumbillichinga. Can- 
taca can maiman mana risha nishcamanmi apanga. Ricungui, 
chashnami tucungui— nirca. 

19 Jesús chashna nishpaca, Pedro ima shina huañushpa 
Dios jatun cashcata ricuchina cashcatami huillarca. Chashna 
nishpaca Pedrota Jesusca: 

—Nucata catilla— nircami. 


Jesusbaj c'uyashca yachacujmanta 


20 Pedroca tigrarishpa ricushpaca Jesuspaj c'uyashca ya- 
chacuj caticujtami ricurca. Chai yachacujllatajmi sarun micu- 
cujpi, Apunchij Jesuspi huancarishpa paitaca: ‘‘Apunchij 
Jesús, ¿pitaj canta japichinga?” nishpa tapujca carca. 21 Pe- 
droca chai yachacujta ricushpami: 

—Apunchij Jesús, cutin paica, ¿imataj tucunga?— nishpa 
tapurca. 

22 Shina nijpi: 

—Ñuca munajpica paica ñuca cutin shamungacama causa- 
chunpish, canca, ¿ima tapunatataj charingui? Canca ñucata 
catillari— nirca. 

23 Chai yachacujta Jesús chashna nijpica tucui crijcuna- 
purami: “Cai yachacujca mana huañungachu” nishpa huasha 
huasha parlanacurcacuna. Mana huañuna cashcataca Jesusca 
mana nircachu. “Ñuca munajpica paica ñuca cutin shamunga- 
cama causachunpish, ¿canca ima tapunatataj charingui?” 
nircallami. 

24 Chashna mana huañungachu nishpa yuyashca yachacujmi 
caicunataca huillashpa quillcani. Chashna huillashpaca mana 
llullashpami huillani. 

25 Jesus rurashcacunaca ashtahuan tiyanrajmari. Cai tucui- 
cunata quillcasha nijpica, cai pachapica librocunata maipi 
churanapajca mana pajtanmanchu. Chashna cachun. 


JESÚS HUILLAGRINGUICHIJ 
NISHCACUNA 


IMALLATA RURASHCAMANTA 


Jesusca Diospaj Samai Espirituta 
cachashami nishcamanta 


1 C'uyashca Teófilo. Ñami tucui imallata Jesús rurashca- 
tapish yachachishcatapish sarunman quillcashpa cacharcani. 
2 Jesusca manaraj jahua pachaman rishpami, paita huilla- 
grichun agllashcacunataca Diospaj Samai Espíritu yuyaita 
cujpi paicuna imallata rurana cashcata yachachirca. 3 Paicu- 
namanmi Jesusca huañushca q'uipaca chuscu chunga punlla- 
cama pai causaj cashcata alli yachachun cutin cutin causaj 
ricurirca. Chashna ricurishpaca Dios mandacun ima shina 
cashcatami paicunataca yachachirca. 
4 Paicunahuan cashparajmi cashna nishpa mandarca: 
—Jerusalén pueblomantaca amaraj maiman ringuichijchu. 
Ñuca sarunman huillashca shinallataj ñuca Yaya cusha nishca 
paipaj Samai Espiritu shamungacama shuyanguichijraj. 5 Juan- 
ca yacullahuanmi sarunca bautizarca*. Ashtahuanpish cancuna- 
ca asha punllacuna q'uipaca Diospaj Samai Espirituhuanmi 
bautizashca canguichij— nirca. 


Jesús jahua pachaman rishcamanta 


6 Chaipi tandanacushca cajcunami Jesustaca : 

—Apunchij Jesús, ¿cunanllatajchu ñucanchij Israel* llajtata 
mandacujpaj maquimanta quichushpa ñucanchij Israelcunalla- 
taj mandachun cungui?—- nishpa tapurcacuna. 

7 Chashna nijpi Jesusca paicunata nirca: 

—Chaitaca ñuca Yayallamari imatapish ninga. Cancunaca 
ima huatata, ima punllata mana yachanachu canguichij. 8 Shina 
cajpipish Diospaj Samai Espíritu shamushpa cancunata japij- 
pica, tucui imatapish rurai tucunguichijllami. Chaimantaca 
cancunaca Jerusalén pueblopi, tucui Judea llajtapi, tucui 
Samaria llajtapi, tucui caru llajtacunapipish ñucamanta hui- 
llagringuichij—- nirca. 

9 Chashna nishca q'uipami paicuna ricucujpi Jesustaca 
jahua pachaman huichi apacujpi paita p'uyu chasquishpa 
pacajpica, ña mana ricui tucurcacunachu. 10 Jesús chashna 
rijta paicuna huichilla ricuracujpica, ñapish ishqui runacunaca 
yurajlla churanata churarishca paicunahuan shayarishpa ri- 
curircallami. 11 Chai ishqui runacunaca: 

—Galilea llajta runacuna. ¿Ima nishpataj huichilla chapa- 
racunguichij? Cai cancunapajmanta jahua pachaman apashca 
Jesusllatajmi cutin tigramunga. Ima shinami pai rijta ricur- 
canguichij, chashnallatajmi tigramunga— nircacuna. 


Matiasta Judaspa; randi agllashcamanta 


12 Chashna nijta uyashca q'uipami Olivos* shuti urcumantaca 
Jerusalén puebloman tigramurcacuna. Chai urcuca Jerusalen- 
mantaca pusaj cuadra shinallapimi carca. 13 Ña Jerusalenman 
chayashpaca, paicuna pozacushca huasi altibajomanmi huichi- 
yarcacuna. Chai huasiman huichiyajcunaca Pedro, Jacobo, 
Juan, Andrés, Felipe, Tomás, Bartolomé, Mateo, Alfeopaj 
churi Jacobo, quiquin llajtata quichungapaj macanacushun 
nijpuramanta Simón, Jacobopaj huauqui Judaspishmi carca- 
cuna. 14 Tucui chaicunahuanmi Jesuspaj huauquicunapish, 
paipaj mama Mariapish, shujtaj huarmicunapish Diostaca 
tucui shunguhuan shuj yuyailla mañaracurcacuna. 

15 Chai punllacunapi Jesusta crijcunaca patsaj ishqui chunga 
shinami tandanacushca carca. Chaicunapaj ñaupajpimi Pedroca 
shayarishpa cashna nirca: 

16 —Tucui crijcuna. Diospaj Samai Espirituca Davidta 
quillcachijpi, Judasmanta huillashpa Quillcashcaca* pajtanami 
carca. Judasmi Jesusta japijcunamanca japichirca. 17 Judasca 
ñucanchijpurami carca. Paica Jesusta huillagrichun ñucanchijta 
shinallataj agllashcami carca. 18 Chashna cashpapish pai 
millaita rurashpa chasquishca cullquihuanca allpatami randirca. 
Chaiallpallapitajmi Judasca jahuamanta urisingaman urmashpa 
huijsa tugyajpi, chunllullicunapish tucui tallirirca. 19 Chashna 
tucushcata Jerusalenpi causajcuna tucuicuna yachashpaca, 
chai allpataca Acéldama shutitami shutichircacuna. Acéldama 
nishcaca Yahuar Allpa nisha ninmi. 20 Salmos quillcapica 
cashnami nin: 

Pai causashca huasica shitashca cachun, chai huasipica 
pi ama causachun ninmi. 


Salmos quillcallapitaj: 
Shujtaj runa paipaj ruranataca rurachun ninmi. 


21 Chaimanta Apunchij Jesús ñucanchijhuan cajpiraj, pun- 
llanta ñucanchijhuan purij runacuna tiyanmi. 22 Paicunaca 
Jesusta Juan bautizashca* punllamanta Jesús jahua pachaman 
ringacama purij runacunami. Jesus causarishcata ñucanchij- 
huan huillachunca paicunamanta maijantapish shujta aglla- 
shunchij— nirca. 

23 Pedro chashna nijpica, ishquitami agllarcacuna. Shujca 
Justo nishca José Barsabás shutimi carca. Cutin caishujca 
Matías shutimi carca. 24 Chashna agllashpaca cashna nishpa 
mañarcacuna: 

—Can Jatun Mandajmi tucuicunapaj shunguta rijsingui. 
Cunanca cai ishquimanta maijantapish can agllashcata ñucan- 
chijman ricuchihuai. 25 Can agllashca runaca can imalla rurai 
nishcata ñucanchijhuan rurachun. Judasca millaita rurashca- 
mantami canta huillanata saquishpa huañushpaca, paipaj jatun 
llaquiman rirca— nircacuna. 

26 Chashna mañashpa suertijpica, Matiaspajmi urmarca. 
Chaimantami Matiasca Jesús huillagringuichij nishca chunga 
shujcunahuan tandanacurca. 


Diospaj Samai Espiritu shamushcamanta 


I Pentecostés* punlla chayamujpica, Jesusta crijcunaca 
tucuicuna shuj yuyailami tandanacushca carca. 2 Pai- 
cuna chashna tiyacujpi, ñapish jatun huaira shina huajiashpa 
jahua pachamanta shamushpaca paicuna tiyacun huasipimi 
jundarca. 3 Nina lunyacushpa p'itirij shina paicunaman ricu- 
rishpa chaipi tiyajcunapaj jahuapi asha asha tiyarirca. 4 Chai- 
mantaca tucuicunatami Diospaj Samai Espirituca japirca. 
Chashna japijpica, tucuicunami Diospaj Samai Espíritu rima- 
chishca shina ch'ican ch'ican rimaipi rimarcacuna. 
5 Tucui llajtacunamantami Israelcunaca* Jerusalenman sha- 
mushca carcacuna. Tucui chaicunaca Diosta yuyarijcuna 

cashpami, chaipica carcacuna. 6 Chai jatun huaira huajiaita 
uyashpaca, tucui chaicunami tandanacumurca. Chaicunaca 
paicunapaj rimaipi rimacujta uyashpaca, musparircacunami. 
7 Chashna musparishpa achcata mancharishpaca, caishuj 
chaishuj ninacurca: 

—Riquichij, cai chashna rimacujcunaca tucuicuna Galilea 
Hlajtamantamari. 8 Ñucanchij quiquin rimaipi rimacujtamari 
uyanchij. ¿Ima shinataj caicunaca chashnaca rimancunari?— 
nishpa tapurcacuna. 9 Ñucanchijca Partia llajtamanta, Media 
llajtamanta, Elam llajtamanta, Mesopotamia llajtamanta, 
Judea llajtamanta, Capadocia llajtamanta, Ponto llajtamanta, 
Asia llajtamanta, 10 Frigia llajtamanta, Pamfilia llajtamanta, 
Egipto llajtamanta, Africapi caj Cirene llajtata pasashpa llaj- 
tacunamantapishmi caipica canchij. Roma* llajtamantapish 
caipimi causacuncuna. Maijancunaca huacharishcamantatajmi 
Israelcuna, maijancunaca Israelcuna yachachishcata catij- 
cunallami canchij. 11 Creta llajtamanta, Arabia llajtamanta- 
pishmi caipi canchij. Tucuicunami Dios chai tucui allita 
rurashcataca ñucanchij quiquin rimaipi uyacunchij— nina- 
curcacuna. 

12 Chashna tucuicuna musparishpa achcata mancharishpaca : 

—¿Imashi caica canga?— nishpa tapunacurcacuna. 

133 Maijancunaca: 

—Caicunaca machashcacunamari— nishpa asircacuna. 


Pedro tucuicunaman parlashcamanta 

14 Pedroca Jesús huillagringuichij nishca chunga shujcu- 
nandij shayarishpa chaipi caj tucuicunata sinchita rimashpa 
cashna nirca: 

—Tucui Israelcunapish*, cai Jerusalenpi causaj Israelcuna- 
pish, tucuicunallataj ñuca huillashcata alli uyashpa yachapai- 
chij. 15 Cunan chairaj tutamantarajmi. ¿Ima nishpataj chai- 
cunaca machashcamari ninguichij? 16 Cai cunan cancuna 
uyashcapish ricushcapish manaraj chashna tucujpimi, ñaupa 
huillaj* Joelca cashna huillarca: 

I7 Diosca ninmi: Q'uipa punllacunapica ñuca Samai 
Espirituta tucuicunaman cushami. Chashna cujpica can- 
cunapaj churicunapish ushushicunapish ñucamanta hui- 

llangami. Cancunapaj huambracunaca muscuipi ri- 
curishcata ricungacunami. Cancunapaj yuyajcunapish 
muscungacunami. 18 Chai punllacunapica ñuca man- 
dashcata ruraj c'aricunaman huarmicunamanpish ñuca 
Samai Espirituta cushami. Chashna cujpica ñucamanta 
huillangacunami. 19 Jahua pachapica pi mana ricushcata 
ricuchishami. Cai pachapipish pi mana rurai tucushcata 
rurashpa yahuarta, ninata, cushni p'uyulta ricuchishami. 
2 Jatun Dios agllashca sumaj jatun punlla manaraj 
chayamujpica intica amsayangami, lunapish yahuar shina 
puca tucungami. 2i Jatun Diosta tucui mañajcunaca 
quishpiringami nishcami. 


22 Tucui Israelcuna, ñuca huillashcata uyapaichij. Nazaret 
pueblomanta Jesustaca Taita Diosmi pi mana ricushcata 
rurachirca. Shinallataj pi mana rurai tucushcatapish jatun 
mancharinacunatapish, rurachishpami, Taita Diosca Jesustaca 
pi cashcata cancunaman rijsichirca. Chaitaca cancunallataj 
alli yachanguichijmi. 23 Jesustaca Taita Diosllataj cancunaman 
cujpimi, prezo japishpa chacatashpa huañuchichunpish millai 
runacunata mandarcanguichij. Chaitaca Taita Dios ñaupaman 
yachashca, munashca shinallatajmi cancunaca rurarcanguichij. 
24 Chashna cancuna Jesusta huañuchijpipish, Taita Diosca 
jatun llaqui nanaimanta cacharishpa paitaca causachircami. 
Huañuica Jesustaca mana charirai tucurcachu. 25 Mandaj 
Davidpish Jesusmanta parlashpaca cashnami nishca: 


Ñucata Mandaj Diostaca punllanta ñucahuan cajta ya- 
chanimi. Ñucata ima ama manchachichun paica ñuca alli 
ladopimi. 26 Chaimantami ñuca shungupi achcata cushi- 
cushpa, shimihuanca sumajta rimacuni. Ñuca aichapish 
sumajta samaringami. 27 Ñuca huajcha almatapish Hades* 
nishcapi mana saquinguichu. Can agllashcapaj cuerpo 
ismuchunpish mana saquinguichu. 28 Canmi ñucataca 
huiñai causaiman ima shina chayagrinata yachachircangui. 
Canca ñucahuan cashpa achcatami cushichingui nishcami. 


29 Tucui caipi caj ailluhuahuacuna, ñucanchij ñaupa yaya 
Davidmantaca mana manchashpami huillai tucuni. Paica 


359 HECHOS 2 


huañurcami. Pambashca carcami. Pai maipi pambashca 
cashcatapish cunancama yachanchijmi. 30 Davidca Dios ima 
nishcata ñaupa huillajmi carca. Chaimantami paitaca Diosca: 
‘“Cambaj huahua huahuamantami Quishpichij Cristoca sha- 
munga. Pai shamushpa can mandashca shinallatajmi mandan- 
ga”? nirca. Dios paillataj nishcata pajtachina cashcataca 
Davidca allimi yacharca. 31 Davidca Quishpichij Cristo cau- 
sarinata pai ricushca shina ñaupaman huillashpaca: “Paipaj 
almaca Hades nishcapica mana saquiringachu, paipaj cuerpo- 
pish mana ismungachu” nishcami. 32 Chai Jesusllatatajmi 
Taita Diosca causachirca. Nucanchijca chaita ricushcamanta 
huillajcunami canchij. 33 Taita Diosca Jesusta causachishpa 
jatunyachishpaca, paipaj alli ladopimi tiyachirca. Taita Dios 
pai cusha nishca Samai Espirituta Jesusman cujpimi, paica 
ñucanchijman cushca. Chaitami cunan cancunaca ricucun- 
guichij, uyacunguichij. 34 Mana Davidchu jahua pachamanca 
chashna tucushpa rirca. Paillatajmi cashnapish nin: 


Jatun Diosca ñucata Mandajtaca: 35 “Canca ñuca all 
ladopi tiyacuilla, canta p'iñajcunata cambaj chaqui sarunapi 
ñuca churangacama” nishcami. 


36 Chaimanta tucui Israelcunamari caitaca alli yachana 
canguichij. Chai cancuna chacatashca Jesusllatatajmi Mandaj 
cachunpish, Quishpichij cachunpish Taita Diosca churarca— 
nirca. 

37 Pedro chashna nijta uyashpaca, shungupi achcata llaqui- 
rishpa Pedrotapish Jesús huillagringuichij nishca caishujcuna- 
tapish : 

—Huauquicuna. Shinashpaca, ¿imatataj rurana canchij?—- 
nishpa tapurcacuna. 

38 Chashna tapujpi Pedroca paicunata nirca: 

—Juchayuj cashcamanta llaquirishpa Diospajman tigrari- 
chij. Tucuicuna Jesucristopaj shutipi* bautizarichij*. Chashna 
rurajpimi Diosca cancunapaj juchacunata perdonanga, paipaj 
Samai Espiritutapish cancunaman cunga. 39 Taita Dios cusha 
nishcaca cancunapajpish, cancunapaj huahuacunapajpish, tucui 
carupi causajcunapajpish ñucanchij Mandaj Dios tucui agllasha 
nishcacunapajpishmi— nirca. 

4 Pedroca mana chashnallachu nirca, ashtahuan shujtajta- 
pishmi cutin cutin cunashpaca : 

—Cunan causaj millaicuna chingarinaman rinamanta quishpi- 
richij— nishpami yachachirca. 

4 Pedro chashna yachachishcata cazujcunaca bautizarirca- 
cunami. Chai punllapica quimsa huaranga shinami mirashpa 
caishuj crijcunahuan tandanacurcacuna. 42 Jesús huillagrin- 
guichij nishcacuna yachachishcatapish mana saquirishpa allimi 
catircacuna. Caishuj chaishujhuanpish allimi carcacuna. Diosta 
mañanapipish Jesús huañushcata yuyarishpa tandata chau- 
pishpa micunapipish tucuicunami tandanacushca carca. 


Punta crijcuna ima shina causashcamanta 

4 Jesús huillagringuichij nishcacunaca Dios rurachijpimi, 
pi mana rurai tucushcata, pi mana ricushcatapish achcata 
rurarcacuna. Chashna rurajta ricushpaca, tucuicunami man- 
charircacuna. 44 Tucui crijcuna shuj yuyailla cashpa, paicuna 
tucui imalla charishcacunapish tucuicunapajmi carca. 45 Pai- 
cunapaj allpatapish ima charishcacunatapish c'aturcacunami. 
Chai cullquitaca caishuj chaishujmanmi ima illashcapaj chau- 
pishpa curcacuna. 4 Punllantami Diosta adorana huasipipish* 
shuj yuyailla tandanacurcacuna. Paicunapaj huasicunapipish 
Jesús huañushcata yuyarishpa tandatapish chaupishpa micur- 
cacunami. Micunatapish cushicushpa alli shunguhuanmi mi- 
curcacuna. 47 Diostapish allimari cangui nircacunami. Chaita 
ricujcunapish tucuicunami paicunahuanca alli carca. Diosca 
pai quishpichina cashcacunatapish quishpichishpa punllantami 
tandanacushca crijcunahuan mirachirca. 


Mana buri) runata alliyachishcamanta 


I Chaupi chishita Pedroca Juandijmi Diosta adorana 

huasipi* Diosta mañangapaj rij cashcamanta rircacuna. 
2 Chai pungupica huacharishca pachamanta mana purij runami 
chaiman yaicujcunata mañashpa tiyacushca carca. Chai 
runataca Diosta adorana huasi pungupimi punllanta apashpa 
churaj carcacuna. Chai punguca Sumaj Pungu nishcami 
carca. 3 Chai runaca Diosta adorana huasiman Pedrotaca 
Juandij yaicucujta ricushpa, imallatapish cuhuai nishpa ma- 

ñarca. 4 Chashna nijpi Pedroca Juandij paita ricurashpa 
Pedroca: 

—Riqui— nirca. 

5 Chashna nijpi chai runaca imallatapish cungapishchari 
yuyashpa paicunata ricuracurca. 6 Chashna ricuracujpi ashta- 
huanpish Pedroca: 

—Nucaca cullquitaca curitaca mana charinichu. Charishca- 
taca canman cunimi. Nazaretmanta Jesucristomi cantaca 
jatari nin. Chaimanta jatarishpa puri— nirca. 

7 Chashna nishpa chai runapaj alli maquimanta japishpa 
jatarichijpica, chai runapaj chaqui mucucunaca sinchiyarir- 
callami. 8 Chaimantaca jahuata saltashpa shayarishpa puri 
callarirca. Paica Pedrondij Juandijmi Diosta adorana huasi- 
man yaicushpa, cushicushpa saltarishpa Diosta allimari cangui 
nirca. 9 Tucui chaipi cajcunami pai chashna puricujta Diosta 
allimari cangui nicujtapish ricurcacuna. 10 Chai runataca 
Sumaj Pungu nishcapi mañashpa tiyacuj cashcataca tucui- 
cunami rijsirca. Chaimantami pai chashna alliyashcata ri- 
cushpaca, achcata mancharircacuna. 


Salomonpaj nishca corredorpi Pedro huillashcamanta 


H Pedroca Juandij Salomonpaj nishca corredorpi shayacujpi, 
chai mana purij alliyashca runapish paicunata charirashpa 
shayacurca. Chaita ricushpaca tucuicunami achcata mancha- 
rinacushpa paicunapajman tandanacumurca. 12 Chashna tan- 
danacumujta ricushpa Pedroca nirca: 

—Israelcuna*, ¿ima nishpataj cai runata alliyachishcata 
ricushpaca mancharinguichij? ¿Ima nishpataj ñucanchijta 
ricuranguichij? Ñucanchijca mana ñucanchijllatajchu, Diosta 
mañaj cashcallamantachu cairunataca alliyachircanchij. 13 Nu- 
canchij ñaupa yaya Abrahampaj, Isaacpaj, Jacobopaj Diosmi 
paipaj Churi Jesusta jatunyachirca. Cancunaca paitaca man- 
dajcunapajmanmi pusharcanguichij. Pilato paita cacharisha 
nijpipish, cancunaca ama cacharichu nircanguichijmi. 14 Can- 
cunaca pai jucha illaj, imatapish cashcata rurajta cacharichina- 
paj randica huañuchij runatamari cacharichircanguichij. 
15 Cancunaca ashtahuanpish causaita cuj Jesustarajmari hua- 
ñuchircanguichij. Paitaca Taita Diosmi huañushcacunapaj 

camanta tucui huañushcacunapish causaringami nishpa ya- 
chachishcamantami achcata p'iñarircacuna. 3 Chaimantami 
Pedrotapish Juantapish japishpaca, ña chishi cajpi cayandij 
tutamantacama carcelpi churarcacuna. 4 Chashna ruraj- 
pipish, paicuna huillashcata uyajcunaca achcacunami crirca. 
C'aricunallami pichca huaranga shina carca. 

5 Cayandij punllaca Israelcunata* mandajcunapish, cunaj 
yuyajcunapish* mandashcacunata yachachijcunapish* Jerusa- 
lenpimi tandanacurcacuna. 6 Israel curacunata mandaj jatun 
cura* Anaspish, Caifaspish, Juanpish, Alejandropish Israel 
mandaj curacunapaj tucui familiacunapish chaipimi carca. 
7 Pedrota Juanta paicuna tandanacushca ñaupajman pusha- 
mushpaca: 

—¿Pi mandajpitaj, pihuan cashpataj chai runataca chashna 
alliyachircanguichij?— nishpa tapurcacuna. 

8 Chashna tapujpi Pedroca Diospaj Samai Espíritu japishca 
cashpa nirca: 

—Mandajcuna, Israelcunata cunaj yuyajcunapish, ñucata 
uyahuaichij. 9 Cunan cancunaca shuj ungushca runata alli- 
yachishpa allita rurashcamantachu “¿ima shinataj paita alli- 
yachircanguichij?” nishpa tapunguichij. 10 Cancuna tapush- 
cataca cancunapish tucui Israelcunapish yachachun cunan 
cancunaman huillasha. Nazaret pueblomanta Jesucristotaca 
cancunami chacatashpa huañuchircanguichij. Cancuna hua- 
ñuchijpipish, Taita Diosmi paitaca huañushcacunapaj chaupi- 
manta causachirca. Pai alliyachijpimi, cai runaca cancunapaj 
ñaupajpi alliyashca shayacun. 11 Chai Jesustaca cancunaca 
huasita rurajcuna mana nishpa rumita shitaj shinami rurar- 
canguichij. Chai rumillatajmari huasita rurangapaj callaripi 
churana rumica tucushca. 12 Pi shujtaj Quishpichijca mana 
tiyanchu. Cai pachapi causajcunata quishpichichunca Diosca 
pi shujtajtaca mana cushcachu. Jesusllami quishpichi tucun— 
nirca. 

[i3 Pedropish Juanpish mana manchashpa allita rimajta 
uyashpa mandajcunaca : 

—¿Ima shinataj cai mana yachanaman rishca yanga runacu- 
naca chashna riman?— ninacurcacuna. 

Chashna nicushpapish paicunataca Jesushuan purijcuna 

cashcatami alli yacharcacuna. 14 Chai alliyashca runapish 
Pedrohuan Juanhuan shayacujta ricushpa, paicunataca imata 
mana ni tucurcacunachu. 15 Chaimantami paicunataca canlla- 
man llujshichishpa mandajcunaca paicunapuralla cashna nishpa 
parlanacurca : 

16 —¿Imatataj rurashunchij cai runacunataca? Pi mana 
rurai tucushca ricunata paicuna rurashcataca Jerusalenpi 
causajcunapish tucuicunami alli yachan. Chaimantami ñu- 
canchijca manapish chashnachu canga nishpaca, mana ni 
tucunchij. 17 Chashna cajpipish paicuna chashna rurashcaca 
ama ashtahuan yacharichun paicunataca: “Cunanmantapacha 
pajta piman chai Jesusmanta huillanguichijman” nishpa man- 
chachishunchij— nircacuna. 

18 Chashna ninacushpa paicunata cayashpaca: 

—Chai Jesusmantaca ima shinapish pajta piman huillangui- 
chijman, yachachinguichijman— nircacuna. 

19 Shina nijpi Pedroca Juandij paicunata nirca: 

—Cancunallataj alli yuyarichij. Diospajca paita cazunapaj 
randica ¿cancunata cazunachu alli canga, imashi? 20 Ñu- 
canchijca ñucanchij imalla ricushcata uyashcata huillanataca 
mana saqui tucunchijchu— nircacuna. 

21 Chashna nicujpipish mandajcunaca manchachishun 
nishpami: 

— Pajta chai runamanta piman huillanguichijman— nirca- 
cuna. 

Chashna nishpaca paicuna chashna rurashcamanta tucuicuna 
Diosta allimari cangui ninacucujpi, mana ima shina macai 
tucushpa cacharircallacunami. 22 Pi mana alliyachi tucushcata 
alliyachishca runaca chuscu chunga huata yallitami charirca. 


Imatapish mana manchashpa rurangapaj Diosta 
mañashcamanta 


23 Mandajcuna paicunata ña cacharijpica, Pedroca Juandij 
caishuj crijcunapajmanmi rirca. Chaiman chayashpaca Israel 
curacunata mandaj curacunapish* cunaj yuyajcunapish* pai- 
cunata tucui imalla nishcatami parlarcacuna. 24 Chashna par- 
lajpica tucuicunami shuj yuyaillahuan Diostaca cashna nishpa 
mañarcacuna: 

—Ñucanchijta Mandaj Jatun Dios. Canmi jahua pachata cai 
pachata, jatun yacu cochata, chaicunapi tucui ima tiyajtapish 
rurarcangui. 25 Cambaj Samai Espirituhuan can mandashcata 
ruraj Davidman rimana yuyaita cushpaca cashnami nishcangui: 


Chai mana Israelcunaca*, ¿ima nishpataj chashna p'iña- 
rincuna? Israelcunapish, ¿ima nishpataj imatapish yan- 
gallata yuyancuna? 26 Cai pachata jatun mandajcunapish, 
llajtacunata mandajcunapish Jatun Diosta p'iñashpa pai 
cachashca Quishpichij Cristotapish p'iñashpami shujlla 
shina tandanacurca nishcami. 


27 Chashna nishca shinatajmari mandaj Herodesca mandaj 
Poncio Pilatondij, Israelcunandij, mana Israelcunandij cai 
pueblopi tandanacurca. Chashna tandanacushpaca jucha illaj 
cambaj Churi Jesusta p'iñashpami shuj yuyailla tucurcacuna. 
28 Can ñaupaman chashna rurasha nishca shinallatajmi pai- 
cunaca rurarcacuna. 29 Jatun Dioslla, cunanca paicuna man- 
chachishun yuyashpa jarcashcata ricuhuaiari. Ñucanchijmanca 
can mandashcata rurajcuna cashcamanta canta huillangapaj 
imatapish mana manchana yuyaita cuhuaiari. 30 Canca tucuita 
rurai tucujmi cangui. Chaimanta ñucanchijta ungushcacunata 
alliyachijcunata, pi mana rurai tucushcacunata rurajcunatapish 
jucha illaj cambaj Churi Jesushuan rurahuai— nishpami 
mañarcacuna. 

31 Chashna mañashca q'uipaca chai paicuna tandanacushpa 
tiyacun huasi cuyurircami. Diospaj Samai Espíritu shamushpa 
tucui chaipi cajcunata ashtahuan japijpi, paicunaca mana 
manchashpami Diospaj Shimita huillarcacuna. 


Tucui ima charishcacunapish tucuibaj cashcamanta 


32 Crijcunaca achca cashpapish tucuicunami shuj shungulla, 
shuj yuyailla carcacuna. Pi mana “caica ñucapajmi, chaica 
ñucapajmi” nircachu. Tucui imalla charishcacunapish tucui- 
pajmi carca. 33 Jesús huillagringuichij nishcacunapish Apunchi; 
Jesusca causarircami nishpami shunguman yaicujta huillar- 
cacuna. Diosca jatunta c'uyashpami imatapish allicunataca 
tucuicunamanmi yallijta curca. 34 Chashna cajpi paicunapuraca 
maijanpish ima illajlla mana causarcachu. Maijanpish charij- 

cunaca allpacunata, huasicunata c'aturca. 35 Chai c'atushca 
cullquitaca tucui apashpa Jesús huillagringuichij nishcacuna- 
manmi curca. Chashna cujpi paicunaca mana charijcunamanmi 
imalla illashcapaj curcacuna. 36 Chipre llajtamanta José 
shuti runapish paicunahuanmi carca. Paica Israel curacunata* 
ayudaj levitami* carca. Paitaca Jesús huillagringuichij nishca- 
cunaca Bernabetami shutichirca. Bernabé shutica ‘‘Cushichij” 
nisha ninmi. 37 Chai runaca pai charishca allpata c'atushpa 
cullquitaca Jesus huillagringuichij nishcacunamanmi tucui 
curca. 


Ananiaspish Safirapish llullashcamanta 
I Shinallataj shuj Ananías shuti runapish paipaj huarmi 
Safirahuan paicunapaj allpata c'aturca. 2 Chai runaca all- 
pata c'atushca achca cullquitaca chaupishpa huaquichircami. 
Chaitaca paipaj huarmipish yacharcami. Chaishuj asha cull- 
quitaca tucuita apamuj shinami Jesús huillagringuichij nishca- 
cunaman curca. 3 Chashna cujpi Ananiasta Pedroca nirca: 

—Ananías, ¿ima nishpataj Satanasta* cambaj shungupi 
yaicuchircangui? ¿ima nishpataj allpata c'atushca cullquitaca 
mana tucui apamushpa Diospaj Samai Espirituman Ilullarcan- 
gui? 4 Allpaca ¿manachu cambaj carca? C'atujpipish chai 
cullquica ¿manchu cambaj carca? ¿Ima nishpataj cambaj 
shungupi chashna millaita ruranata yuyarircangui? Mana 
runacunamanchu llullarcangui, Diosmanmari llullarcangui— 
nirca. 

5 Pedro chashna nijta uyashcahuan Ananiasca pambaman 
urmashpa huañurca. Chashna tucushcata uyajcunapish tucui- 
cunami achcata mancharircacuna. 6 Chaipi caj maijan q'uipa 
huiñaicunami jatarishpa Ananías huañushcata pilluchishpaca 
aparrishpa pambarcacuna. 

7 Quimsa horas shina q'uipaca huañuj Ananiaspaj huarmi- 
pishmi chaiman yaicurca. Paipaj cusa ima tucushcata paica 
mana yacharcachu. 8 Chaipi Pedroca: 

—Huillaiari, ¿cancunaca chai allpataca chaillapichu c'atur- 
canguichij?— nishpa tapujpi chai huarmica: 

—Ari, chaillapitajmari c'aturcanchij— nirca. 

9 Shina nijpi Pedroca: 

—¿Ima nishpataj ishquindij chai yuyailla tucushpa, Diospaj 
Samai Espirituta umashun nishpa llullarcanguichij? Riqui, 
ñami canlla punguta cambaj cusata pambajcuna yaicumucun. 
Cunan cantapish apangacunami— nirca. 

i0 Pedro chashna nijpica chai huarmipish paipaj ñaupajpi 
urmashpa huañurca. Cusata pambaj q'uipa huiñaicuna yai- 
cushpaca, chai huarmitaca huañushcata japishpami cusapaj 
c'uchullapitaj paitapish pambarcacuna. !ií Tandanacushca tucui 
crijcunapish chashna tucushcata tucui uyajcunapish achcatami 
mancharircacuna. 


Dioshuan imatapish ruranalla cashcamanta 


12 Jesús huillagringuichij nishcacunaca pi mana rurai 
tucushcacunatapish mancharinacunatapish tucuicunapaj ñau- 
pajpi achcatami rurarcacuna. Chaimantami Salomonpaj nishca 
corredorpica tucuicuna shuj yuyailla tandanacuj carca. 13 Shuj- 
tajcunaca paicunahuan tandanacunataca mancharcacunami. 
Chashna cajpipish chai llajtapi causajcunaca tucuicunami pai- 
cunahuanca alli carcacuna. 14 C'aricunapish huarmicunapish 
Apunchij Jesusta crishpaca, ashtahuan achcatami mirarirca- 
cuna. 15 Chashna mancharinacunata rurajta ricushpaca, Pe- 
dropaj llandullapish alliyachichun nishpami ungushcacunataca 
ñanman apamushpa huandumushcacunallapitaj churarcacuna. 
i6 Chai c'uchulla pueblocunamantapishmi ungushcatapish supai 
llaquichishcacunatapish apashpa achcacuna Jerusalenman sha- 
murcacuna. Chaicunataca tucuicunatami alliyachircacuna. 


Pedrotapish Juantapish prezo churashcamanta 


17 Chashna rurajta ricushpami, Israel curacunata mandaj 
jatun curapish* paihuan caj saduceo* partecunapish achcata 
p'iñarircacuna. 18 Chashna p'iñarishpaca Jesús huillagringui- 
chij nishcacunataca japishpami, jatun carcelpi churachirca- 
cuna. 19 Chashna churajpipish Dios cachashca angelmi tuta 
shamushpa carcel punguta pascashpa paicunata llujshichish- 
paca: 

20 —Richij, Diosta adorana huasipi* shayarishpa tucui uyaj- 

cunaman ‘“Jesucristomi mushuj causaitaca cun” nishpa hui- 
llagrichij— nirca. 

21 Chai angel chashna nijpica, manaraj alli pacarijpimi 
Diosta adorana huasiman rishpa yachachircacuna. 

Chaicamaca Israel curacunata mandaj jatun curaca tucui 
paihuan cajcunandij Diosta adorana huasita mandajcunatapish 
Israelcunata* cunaj yuyajcunatapish* tandachicurca. Ña tanda- 
chishpaca, Jesús huillagringuichij nishcacunatami carcelmanta 
pushanaman cacharca. 22 Chai pushanaman rij soldadocunaca 
carcelman chayashpaca, paicunataca mana japircacunachu. 
Chashna mana japishpaca, cutin huillanaman tigramurcacuna. 
23 Cashna nishpa huillarcacuna : 

—Ñucanchijca carceltaca alli huichcashcatami japircanchij. 
Soldadocunapish pungucunapimi shayacushca carca. Carcel 
punguta pascashpa pushanaman yaicujpica, pipish mana 
ricurircachu—- nircacuna. 

24 Chashna huillashcata uyashpaca Israel curacunata mandaj 
jatun curapish, Diosta adorana huasita cuidajcunata man- 
dajpish, Israel curacunata mandaj curacunapish caishuj 
chaishujmi: 

—Chai runacunaca, ¿imashi tucurca? Cai tucui paicuna 
rurashcapish, ¿imashi tucunga?— nishpa tapunacurcacuna. 
25 Paicuna chashna tapunacucujpi ñapish shuj runa chaya- 
mushpaca : 

—Chai cancuna carcelpi huichcachishca runacunaca Diosta 
adorana huasipimari tucuicunata yachachicuncuna— nishpa 
huillarca. 

26 Chashna huillajpimi soldadocunata mandajca soldado- 
cunahuan cutin paicunata japinaman rirca. Chashna rishpaca 
chaipi caj runacuna rumihuan shitanata manchashcamanta 
mana imata rurashpalla pushamurcacunallami. 27 Paicunata 
ña pushamushpaca, mandajcunapuralla tandanacushcacunapaj* 
ñaupajpimi shayachirca. Chaipi chai Israel curacunata mandaj 
jatun curaca paicunata nirca : 

2 —Ñucanchijca cancunataca: “Pajta chai Jesusmantaca 
cutin yachachinguichijman” nircanchijmari. Ashtahuanpish 
chashna nishcata cazunapaj randica, cancunaca tucui Jerusalén 
pueblopimari cancuna yachashcataca yachachishcanguichij. 

Chai runatapish cancunami huañuchircanguichij nishpami 
ñucanchijta juchachicunguichij— nirca. 

2 Shina nicujpi Pedroca Jesús huillagringuichij nishca 
caishujcunandij nirca : 

—Diostamari runacunata yalli ashtahuan cazuna canchij. 
30 Cancunami Jesustaca chacatashpa huañuchircanguichij. Pai- 
taca ñucanchij ñaupa yayacunapaj Diosmari huañushcata 
causachirca. 31 Chashna causachishpami, Taita Diosca paitaca 
jatunyachishpa Mandaj cachun, Quishpichij cachunpish paipaj 
alli ladopi tiyachirca. Juchayuj cashcamanta Israelcuna lla- 
quirishpa Diospajman tigrarijpi, juchacunata perdonachun 
nishpami chashna rurarca. 32 Ñucanchijca chai tucui uyashcata 
ricushcata huillajcunami canchij. Diospaj Samai Espiritupish 
cai tucuita huillajllatajmi. Diosca paita cazujcunamanmi paipaj 
Samai Espiritutaca cun— nirca. 

33 Shina nijta uyashpaca, chai mandajcunaca canirishpa 
p'iñarishpami huañuchichishun yuyarcacuna. 34 Chashna yuya- 
cujpipish, paicuna tandanacushcapurallapitajmi Gamaliel shuti 
fariseo* runapish tiyarca. Paica mandashcacunata yachachij*, 
tucuicuna alli nishca runami carca. Chai runami shayarishpaca : 

—Cai runacunata ashacama canllaman llujshichichij— nirca. 

35 Ña llujshichijpica paica mandajcunataca cashnami nirca : 

— [Israel runacuna, mana alli yuyarishpaca chai runacunataca 
ama imata ruranguichij. 3% Cancunallataj sajrun ima tucushca- 
taca alli yuyarichij. Teudas shuti runataca ñucaca alli yacha- 
chijmi cani nijpica, chuscu patsaj shina runacunami pai ya- 
chachishcataca crircacuna. Paita huañuchijpica tucui paihuan 
purijcunaca caita chaita rircallami. Pai yachachishcapish 
chingarircallami. 37 Chai q'uipaca shuticunata apuntachina 
punllacunapimi Galilea llajtamanta Judas shuti runapish yacha- 
chi callarirca. Pai yachachishcatapish achcacunami crirca. 
Paitapish huañuchijpica paita catijcunapish caita chaita rir- 
callami. 38 Chaimanta cunanca cai runacunatapish ama imata 
rurashpa saquichijlla ninimi. Paicuna yachachicushcapish 
imata ruracushcapish runallamanta cashpaca chingaringallami. 
3 Dios yachachi nishcata yachachicujpica, cancunaca mana 
chingachi tucunguichijchu. Alli yuyaringuichij, ñataj Diosta 
p'iñachicunguichijman— nirca. 

4 Gamaliel chashna nishcaca paicunapaj yuyaipi alli cajpi, 
tucuicunami allimi nircacuna. Chaimantami Jesús huilla- 
gringuichij nishcacunata cutin yaicuchishpa achcata macash- 
paca: 

— Ama cutinca chai Jesusta huillanguichij— nishpaca ca- 
charishpa cacharcacunallami. 

41 Chashna cacharijpi chai mandajcunapuralla tandanacush- 
camanta llujshishpaca : 

—Diosmi ñucanchijtaca Jesusmanta llaquita apachun sa- 
quishca— nishpa achcata cushicushpami rircacuna. 42 Ashta- 
huanpish paicunaca Diosta adorana huasipipish, huasicunapipish 
Jesucristomi Quishpichijca nishpa punllanta yachachinata 
huillanataca mana saquircacunachu. 


Crijcunata cunachun canchista agllashcamanta 


6 I Chashna huillajpimi crijcunaca chai punllacunapica 
achcata mirarcacuna. Griego* rimaita rimaj crijcunaca 
punllanta micunata chaupicushpaca : 

—Nucanchijpura viudacunamanca mana alli chaupinguichij- 
chu— nishpami Israel* rimaita rimaj crijcunataca rimarcacuna. 
2 Chashna ninacujta Jesús huillagringuichij nishca chunga 
ishquicuna uyashpaca, tucui crijcunata tandachishpa nirca : 

—Ñurcanchijpajca Diospaj Shimita huillanata saquishpa, 
micunata caranaca mana allichu yuyachin. 3 Chaimanta tucui 
crijcuna cancunapuramanta canchis runacunata agllaichij. 
Paicunaca Diospaj Samai Espíritu japishca, alli yachaj, alli 
causajcuna cachun. Paicunamanmi micunata chaupinataca 
mingashun ninchij. 4 Paicuna chaita rurajpica, ñucanchijca 
Diosta mañanatapish paipaj Shimita huillanatapish mana 
saquishpa huillacushunllami— nircacuna. 

5 Paicuna chashna nishcaca tucui crijcunapaj yuyaipi allimi 
carca. Chaimantami Estebanta agllarcacuna. Paica Diospaj 
Samai Espíritu japishca, alli crijmi carca. Shinallataj Felipeta- 
pish, Proconortapish, Nicanortapish, Timontapish, Parmenasta- 
pish, Antioquía pueblomanta Nicolastapishmi agllarcacuna. 
Chai Nicolasca Israelcuna yachachishcata catijllami carca. 
6 Na chashna agllashpaca, Jesús huillagringuichij nishcacuna- 
pajmanmi pushamurcacuna. Paicunaca chai runacunata 

agllashca cashcata ricuchingapajmi paicunapaj jahuapi maquita 
churashpa Diosta mañarcacuna. 

7 Jerusalenpica Diospaj Shimita huillajpica, achcacunami 
crishpa mirarcacuna. Shinallataj Israel curacunapish achca- 
cunami Jesusta crishpa cazurcacuna. 


Estebanta prezo japishcamanta 


8 Estebanca Dios jatunta c'uyashca alli crij cashpami, jatun 
mancharinacunatapish pi mana rurai tucushcacunatapish tu- 
cuicunapaj ñaupajpi achcata rurarca. 9 Chashna rurashpa 
puricujpi, randishca Israelcunata cutin cacharishcacunami 
paicuna tandanacuna huasimanta* taucacuna Estebanhuan 
rimanacungapaj shamurcacuna. Paicunapurapica Cirene pue- 
blomanta, Alejandría pueblomanta, Cilicia llajtamanta, Asia 
llajtamantapishmi carcacuna. 10 Diospaj Samai Espíritu yu- 
yaita cushpa Estebanta rimachijpimi, chai runacunaca paihuan- 
ca mana ch'imbapurai tucurcacuna. 11 Chaimantami maijan 
runacunaman cullquita cushpaca : 

—“Nucanchijca cai runataca Moisestapish Diostapish mai- 
pish cachun c'amishpa rimajtami uyarcanchij” ninguichij— 
nishpa yachachircacuna. 

12 Paicuna chashna yachachishpaca, tucui chaipi causaj- 
cunatapish, cunaj yuyajcunatapish* mandashcacunata yacha- 
chijcunatapish* umashpa tandachirca. Chashna tandanacushpa- 
ca Estebanta japishpami, mandajcunapuralla tandancushcapaj* 
ñaupajman pushashpa rircacuna. 13 Shinallataj llullashpa 
huillanguichij nishcacunatapish pushamujpica paicunaca 
cashnami nirca: 

—- Cai runaca Dios agllashca huasitapish, Moisés mandashca- 
cunatapish c'aminata mana saquinchu. 14 Nazaretmanta Je- 
susca: “Diosta adorana huasita* urmachingami, Moisés 
ñucanchijta yachachishcatapish chingachishpa shujtajta ya- 
chachingami” nijtapishmi cai runataca uyarcanchij— nircacuna. 

15 Chaipi tandanacushpa tiyacuj tucui mandajcuna Este- 
banpaj ñahuita ricushpaca, angelpaj ñahui shina cajtami ri- 
curcacuna. 

Esteban huillashcamanta 


7 I Israel curacunata mandaj jatun curaca* Estebantaca: 
—Paicuna huillashcaca ¿chashnachu?— nishpa tapurca. 

2 Chashna tapujpica Estebanca nirca: 

—Yayacuna, tucui ailluhuahuacuna, ñucata uyahuaichij. 
Sumaj Diosca ñucanchij ñaupa yaya Abrahammanca manaraj 
Harán pueblopi causagrijpimi, Mesopotamia llajtapi ricurirca. 
3 Chashna ricurishpaca Taita Diosca: “Cambaj llajtatapish, 
cambaj familiatapish saquishpa ri. Ñucami can maiman rina 
cashcataca ricuchisha” nircami. 4 Chaimantami Abrahamca 
Caldea llajtamanta rishpa Harán pueblopi causagrirca. Paipaj 
yaya huañushca q'uipami Diosca paitaca cunan cancuna causa- 
cun llajtaman pushamurca. 5 Chashna pushamushpapish 
paimanca cai llajtapica allpataca, chaqui saruillatapish mana 
curcachu. Chai punllacunapi Abrahamca huahua illajlla cajpi- 
pish Diosca: “Canmanpish cambaj huahua huahuacunaman- 
pish cai allpata cushami” nircami. ó Diosca Abrahamtaca 
cashnapish nircami: “Cambaj huahua huahuacunaca quiquin 
llajtamanta rishpami, caru llajtapi causanga. Chai llajta runa- 
cunapish paicunataca chuscu patsaj huatatami achcata 
macashpa paicuna ima nishcata rurachinga. 7 Chashna rurachij- 
cunataca ñucaca jatunta llaquichishami. Chai q'uipaca cam- 
baj huahuacunata chai llajtamanta llujshichishpa pusha- 
mujpica, cai llajtapimi ñuca ima nishcata rurangacuna” nishcami 
Diosca. 8 Abrahamtaca pai cusha nishcata ricuchingapaj cir- 
cuncisión* nishcata rurachun, nircapishmi. Chaimantami 
Abrahamca paipaj churi Isaac huacharishca pusaj punllapica 
circuncisionta rurarca. Chashnallatajmi Isaacpish paipaj churi 
Jacobotapish rurarca. Jacobopish paipaj chunga ishqui churi- 
cunatapish chashnallatajmi rurarca. Chaicunaca ñucanchij 
ñaupa yayacunami. 

9 Chai ñaupa yayacunaca paicunapaj huauqui Josetaca 
p'iñashcamantami Egipto llajtaman apachun c'atushpa cacharca. 
Shina rurajpipish Taita Diosca Josehuanmi carca. 10 Ima 
llaquihuan José cajpipish, Diosca paihuanmi carca. Dioslla- 
tajmi Josetaca jatunta c'uyashpa alli yuyaiyujtapish rurarca. 
Chaimantami Egipto llajtata mandaj Faraonpish Josetaca 


373 HECHOS 7 


c'uyarca, paipaj quiquin huasipi tiyajtapish tucui Egipto llaj- 
tatapish mandaj cachun churarca. 

H Chai punllacunallatajmi Egipto llajtapipish cai Canaán 
llajtapipish jatun yaricai, jatun llaqui tiyarca. Ñucanchij ñaupa 
yayacunaca cai llajtapica ima micunata mana japircacunachu. 

i2 Chaimantami ñaupa yaya Jacoboca Egipto llajtapi hua- 
quichishca grano tiyashcata yachashpaca, ñucanchij ñaupa 
yayacunata punta cutin cacharca. 13 Josepaj huauquicuna 
q'uipata rijpimi, Joseca paicunapaj huauqui cashcataca huillarca. 
Chaimantami Faraonca Josetaca maijan aillumanta cashcata 
yacharca. 14 Chashna yachajpimi Joseca paipaj yaya Jacobota 
tucui aillucunatapish pushaj cacharca. Tucui chai aillucunaca 
canchis chunga pichcami carca. 15 Chaimantami Jacoboca 
Egipto llajtapi causanaman rirca. Chai llajtallapitajmi paipish 
ñucanchij ñaupa yayacunapish huañurca. 16 Huañushca q'ui- 
paca tauca huatacunapimi paicunapaj tullucunataca Siquem 
llajtaman apamurcacuna. Chai Siquem llajtapimi Abrahamca 
Hamorpaj churicunaman mirga allpata jutcundij randishca 
carca. Chaipimi chai tullucunataca pambarcacuna. 

17 Abrahamman cai llajtata Dios cushami nishca ña pajta- 
mugrijpica, Israelcunaca Egipto llajtapica achcatami mirarca- 
cuna. 18 Chai punllacunallapitajmi Egiptopica Joseta mana 
rijsij jatun mandaj mandai callarirca. 19 Chai mandajca ñu- 
canchij ñaupa yayacunataca upata rurashpami, ama ashtahuan 
mirachun c'ari llullu huahuacunataca huañuchishpa jatunta 
llaquichirca. 20 Chai punllacunallapitajmi Moisesca huacha- 
rirca. Paica Dios munashcami carca. Quimsa q'uillatami paipaj 
yaya mamaca paitaca huasipi pacashpa charirca. 2i Hua- 
ñuchichun nishca cajpi, ña mana ashtahuan chari tucushpa 
shitashcatami Faraonpaj ushushica japishpa quiquin huahuata 
shina huiñachirca. 22 Chashna cashpami Moisesca Egipto 
llajtapaj tucui yachanacunatapish yachachishca carca. Paica 
ima ruranacunatapish, rimanatapish alli yachajmi carca. 

23 Na chuscu chunga huatayuj cajpimi, Moisesmanca paipura 
Israel* aillucunata ricugrina yuyai shamurca. 24 Pai ricu- 
grishpaca, Egipto runa Israel runata macacujtami japirca. 
Chaimantami Moisesca Israel runata mitsashpa chai Egipto 
runataca huañuchirca. 25 “Nuca aillu Israelcunata chai millai 

.unacunapaj maquimanta llujshichichunca Diosca ñucata chu- 
rashcata yuyangapishchari” nishpami paica chashna rurarca. 
Ashtahuanpish paicunaca mana chashna yuyarcachu. 26 Cutin 
cayandij punlla ricunaman rijpica, ishqui Israelcunami macana- 
cucushca carca. Chashna macanacucujpimi paicuna alli tucuna- 
cuchun nishpa: ‘“‘Cancunaca Israelpuramari canguichij. ¿Ima 
nishpataj cashna macanacucunguichij?? nirca. 27 Chashna 
nijpi chai macacuj runaca Moisésta c'ariyashpa nirca: “t Pitaj 
cantaca ñucanchijta mandachun, ñucanchijta mana alli nichunca 
churarcari? 28 ¿Ñucatapishchu canca caina chai Egipto runata 
shina huañuchisha ningui?” nirca. 22 Chashna nijta uyashpaca, 
Moisesca mancharishpa Madián llajtamanmi miticushpa rirca. 
Chai caru llajtapi causacushpami ishqui churiyuj tucurca. 

3 Ña chuscu chunga huatata chai llajtapi causashca q'uipami 
Sinaí shuti urcu c'uchu shitashca pambapi cashpa shuj yura 
rupacujta ricurca. Chai yura rupacuj nina chaupipica shuj 
angelmi ricurirca. 31 Chashna ricurijpica Moisesca achcata 
mancharishpami, alli ricungapaj c'uchuyagrirca. Chashna 
c'uchuyacushpaca cashna nishpa Jatun Dios rimajtami uyarca: 
32 “Ñucaca cambaj ñaupa yayacunapaj Abrahampaj, Isaacpaj, 
Jacobopaj Diosmi cani” nirca. Chashna nijpi Moisesca man- 
chaihuan chujchushpa alli ricungapaj c'uchuyanataca manchar- 
cami. 33 Jatun Diosca cashnapish nircami: “Can shayacun 
pambaca ñuca caipi cajpi ima mapa illajllamari. Chaimanta 
cambaj pargateta chaquimanta surcui. 34 Egiptopi causacuj 
ñuca agllashcacunata achcata llaquichicujta ricunimi. Paicuna 
aij nicujtapish uyanimi. Chaimantami paicunata llujshichinga- 
paj uriyamurcani. Shamui, ñucami cunan cantaca Egiptoman 
cachagrini” nirca. 

35 “¿Pitaj cantaca ñucanchijta mandaj cachun, mana alli 
nij cachunca churarcari?” nishpa Israelcuna p'iñashca Moises- 
Matatajmi yurapi ricurij angelhuan Diosca paicunata mandaj 
cachun, llujshichij cachunpish churarca. 36 Chai Moisesmi 
ñucanchij ñaupa yayacunataca Egiptomanta llujshichirca. 
Chashna llujshichicushpaca chai Hlajtapipish, Puca Cocha 
shuti jatun yacupipish, shitashca pambapipish chuscu chunga 
huatatami pi mana rurai tucushcacunatapish mancharina- 
cunatapish rurarca. 37 Chai Moisesllatajmi Israelpaj huahua 

huahuacunatapish: “Cancunata Mandaj Jatun Diosca ñucata 
cachashca shinallatajmi cancunapuramanta shuj huillajta 
cachanga. Pai ima nishcata cazunguichij” nircami. 38 Chai 
Moisesllatajmi shitashca pambapi ñucanchij ñaupa yayacuna 
tandanacushcapurapipish carca. Paillatajmi Sinaí urcupica 
angelhuanpish ñaupa yayacunahuanpish rimarca. Causaita 
cuj Shimicunatapish Dios cushcata chasquishpa, paillataj 
cushcatami charinchij. 

3 Chashna cajpipish ñucanchij ñaupa yayacunaca Moisestaca 
mana cazushun nircacunachu. Ashtahuanpish paitaca p'i- 
ñashpami, Egipto llajtallamantaj paicunaca tigrashun yuyarca- 
cuna. 40 Chashna tigrashun yuyashpami Aarontaca: “Ñu- 
canchijta Egipto llajtamanta pushamuj Moisesca imachari 
tucun, mana uyarinchu. Chaimanta dioscunata ñucanchijpaj 
rurapai. Chai dioscuna ñucanchijtaca pushachun” nircacuna. 
41 Chashna nishpami bizi diosta rurashpaca, animalcunata 
huañuchishpa chai manapish dios cajpaj ñaupajpi rupachir- 
cacuna. Chashnami paicuna rurashca dioshuanca achcata 
cushicurcacuna. 42 Shina rurajpimi Diosca paicunamanta an- 
churca. Paicunapaj quiquin munaita rurashpa luzerocunata 
adoracuchunpish saquircallami. Ñaupa huillajcunata Dios 
Quillcachishcapipish* cashnami nin: 


Israelcuna, ¿cancunaca ñucaman cungapajchari animal- 
cunata huañuchishpaca, chuscu chunga huatata shitashca 
pambapica rupachicurcanguichijlla? 43 Ñucaman cushpa 
rupachinapaj randica ashtahuanpish Moloc shuti diostami 
pai tiyana huasindij aparishpa purircanguichij. Shina- 
llataj Renfán nishca diospaj luzerotapish rurashpami, 
cancunaca apashpa purircanguichij. Chaicunaca adoran- 
gapaj cancunallataj rurashcacunallami carca. Chaiman- 
tami ñucaca cancunataca quiquin llajtamanta llujshichish- 
pa, Babilonia llajtata pasashpa huashaman cachasha 
nishcami. 


44 Ñucanchij ñaupa yayacunaca shitashca pambapi cashpaca, 
Dios chaipi cashcata yuyarina carpa huasillatami charircacuna. 
Chai huasica ima shina rurana cashcata Moisesman Dios ricu- 
chishca shinallatajmi rurashca carca. 45 Ñucanchij ñaupa 

yayacunaca chai huasitaca paicunapaj yayacunapajtami japirca. 
Tauca huata q'uipami Josué shuti runa paicunata pushamujpi, 
chai shitashca pambamantaca cai cunan ñucanchij causacun 
llajtaman apashpa shamurcacuna. Ñucanchij yayacuna cai 
cusha nishca llajtapi causachun nishpami, Diosca chai mana 
Israelcunataca* cai llajtamanta ilujshichishpa cacharca. Chai 
huasitaca David mandaj tucungacamami charircacuna. 46 Da- 
vidca Dios jatunta c'uyashca cashpami Diostaca: “Jacobopaj 
Dios, ñucaca cambaj huasita rurasha ninimi” nishpa mañarca. 
47 Ashtahuanpish Davidpaj churi Salomonmari chai huasitaca 
rurarca. 48 Shina cajpipish jahua pacha jatun Diosca rurashca- 
lla huasicunapica mana causanchu. Ñaupa huillajta Dios 
Quillcachishcapipish cashnami nin: 


4 Jahua pachaca ñuca mandanapaj tiyarinami. Cai 
allpaca ñuca chaqui sarunami ninmi Jatun Diosca. ¿Ima 
shina huasitataj ñucapajca ruragringuichij? Ñuca sama- 
rinaca ¿maipitaj canga? 50 ¿Manachu ñucallataj cai tucuita 
rurarcani? nishcamari. 


51 Cancunaca upamari canguichij. Shungupi Dios man- 
dashcataca mana cazushun ninguichijchu. Cancunapaj rin- 
rinhuan mana uyashun ninguichijchu. Diospaj Samai Espiri- 
tutapish mana cazunguichijchu. Cancunapaj ñaupa yayacuna 
shinallatajmi cancunapish canguichij. 52 Cancunapaj yayacu- 
naca ñaupa huillajcunataca tucuicunatami mana ricusha nishpa 
llaquichircacuna. Jucha illaj runa shamungami nishpa ñaupa- 
manta huillajcunatapish paicunaca huañuchircacunami. Pai 
ña shamujpica cancunapish paitaca millai runacunaman cushpa- 
mi huañuchichircanguichij. 53 Dios mandashcata angelcuna 
cancunaman cujpipish, cancunaca mana cazurcanguichijchu — 
nirca. 


Estebanta huañuchishcamanta 


54 Esteban chashna nijta uyashpaca, tucui chaipi tiyajcunami 
canirishpa shungupi achcata p'iñarircacuna. 55 Estebanca 
Diospaj Samai Espíritu japishca cashpami, jahua pachata 
huichilla ricushpaca Dios achijnichishca sumajtapish, Jesusta- 

pish Diospaj alli ladopi shayacujta ricurca. 56 Chashna ricushpa 
Estebanca: 

—įRiquichigari! Ñucaca jahua pacha pascarishcatamari 
ricucuni. Runa Aichayuj tucushcapish* Diospaj alli ladopimari 
shayacun— nirca. 

57 Chashna nijta mana uyashun nishpa paicunapaj rinrinta 
taparishpa achcata caparinacushpami, Estebantaca huaicashpa 
c'uchuyashpa japircacuna. 58 Chashna japishpaca chai pue- 
blomanta llujshichishpami, chai llullashpa huillajcunaca paicu- 
napaj churanacunatapish Saulo shuti mosoman mingashpa 
Estebanta huañuchingapaj rumihuan shitarcacuna. 59 Paicuna 
rumihuan shitacujpi Estebanca: 

—-Apunchij Jesús, ñuca huajcha almata chasquipai— nishpa 
mañarca. 

60 Chashna nishpa cungurishpa sinchita caparishpaca: 

—Apunchij Jesús, paicuna cashna millaita ruracushcataca 
ama yuyaripangui— nirca. 

Chashna nishpaca huañurcallami. 


Tandanacushca crijcunata Saulo llaquichishcamanta 


8 I Chai Saulo runaca Estebanta huañuchijta ricushpaca 
allimi nicurcami. 

Chai punllallatajmi Jerusalénpi causacuj tandanacushca 
crijcunataca achcata llaquichinata callarirca. Chaimantami 
crijcunaca tucuicuna caita chaita miticushpa Judea llajtata, 
Samaria llajtata rircacuna. Jesús huillagringuichij nishcacu- 
nallami mana maiman rirca. 2 Diosta yuyarij runacunami 
achcata huacashpa Estebantaca pambarcacuna. 3 Ashtahuan- 
pish Sauloca tandanacushca crijcunataca chingachisha nishpa- 
mi, huasin huasin yaicushpa c'aricunata huarmicunatapish 
llujshichishpa carcelman aparca. 


Samaria llajtapi alli huillanata huillashcamanta 
4 Chashna llaquichijpi Jerusalenmanta miticushpa rijcunaca 
maita rishpapish alli huillaita huillanataca mana saquircacu- 
nachu. 5 Felipe runapish Samaria llajtapi tiyaj puebloman 
rishpa Cristomanta huillarca. 6 Chashna huillajpica chaita 
uyajcunaca tucuicunami shuj yuyailla alli uyarcacuna. Pi 

mana rurai tucushcacunata Felipe rurajtapish ricurcacunami. 
7 Supai japishcacunata achcacunata alliyachijpi, supaicunaca 
jatunta caparishpami llujshircacuna. Mana cuyurijta ruraj 
ungüi japishcacunatapish, mana purijcunatapish achcacunatami 
alliyachirca. 8 Chashna chai tucuita ricushpa uyashpa chai 
pueblopica tucuicunami achcata cushicurcacuna. 

9 Chai Samaria pueblopica Simón shuti shuj runami causarca. 
Paica alli yumbomi cani nishpami, chai llajtapi causajcunataca 
pai imalla rurashcahuan manchachishpa causarca. 10 Chai- 
mantami jatuncunapish uchillacunapish chai runa yachachish- 
cata alli uyashpa: 

——Cai runamanca Diosmari cashna jatun mancharinata 
rurana yuyaitaca cushca-— ninacurcacuna. 

u Alli yumbomi cani nishpa pai imalla rurashcacunahuan 
ña unita umashpa manchachishca cashpami, tucuicuna paitaca 
alli uyaj carcacuna. 12 Chashna cashpapish Dios mandacun 
ima shina cashcata, Jesucristomantapish Felipe huillajpica 
crishpami c'aricunapish huarmicunapish bautizarirca*. 13 Chai 
Simonpish crishpa bautizarishpami Felipehuan purirca. Fe- 
lipe yachachishcacunata uyashpa pi mana rurai tucushcatapish, 
jatun mancharinacunatapish rurajta ricushpa achcata mancha- 
rircami. 

14 Jerusalenpica Jesús huillagringuichij nishcacunami Sama- 
ria pueblopi causajcunapish Diospaj Shimita huillajpi uyash- 
cata yachashpaca, Pedrota Juanta chaiman cacharcacuna. 
15 Paicuna chaiman chayashpaca, chai crijcunatapish Diospaj 
Samai Espíritu japichun nishpami Diosta mañarcacuna. 16 Pai- 
cunataca Diospaj Samai Espirituca manaraj japishcachu carca. 
Apunchij Jesuspaj shutillapimi* bautizashca carcacuna. 
I7 Chaimantami Pedroca Juandij chai crijcunapaj jahuapi 
maquita churajpi, Diospaj Samai Espirituca paicunata japirca. 

18 Jesús huillagringuichij nishcacuna crijcunapaj jahuapi 
maquita churajpi, crijcunata Diospaj Samai Espíritu japijta 
Simón ricushpaca paicunaman cullquita cusha nircami. 
19 Cashna nishpa: 

—Nucatapish maijanpaj jahuapi maquita churashpa Diospaj 
Samai Espirituta cujta rurahuaichij— nirca. 

20 Simón chashna nijpi Pedroca nirca: 

—Canca Dios cushcata cullquihuan randisha yuyashcamanta, 
canca cambaj cullquindij chingarigri. 21 Cambaj shungupish 
Dioshuan mana alli cashcamanta, canca cai ruranapica ima 
allitapish, ima ruranatapish mana charinguichu. 22 Can mana 
allita yuyashcata saquishpa Diospajman tigrari. Pai cambaj 
shungu yuyashcata perdonangapishchari Diosta mañai. 23 Cam- 
baj shunguca millai yuyaicunahuan jundami. Canca jucha- 
huanmi huatashca cangui— nirca. 

24 Pedro chashna nijpi Simonca: 

—Cancuna nishca shina ama tucuchun ñucamanta Jatun 
Diosta mañapaichij— nirca. 

25 Dios paicunahuan ima shinalla cashcatapish, Diospaj 
Shimitapish huillarcacunami. Chai Samaria llajtallapitaj tauca 
shujtaj pueblocunapipish alli huillanata huillashpami Jerusa- 
lenmanca tigrarcacuna. 


Etiopía llajta runaman Felipe huilashcamanta 


26 Dios cachashca angelmi Felipetaca: 

—Llujshiri, Jerusalenmanta Gaza puebloman rina ura 
ñanman ri— nirca. 

Chai ñanca shitashca pambatami rin. 27 Chashna nijpi 
Felipeca jatarishcahuan rircallami. Pai ñanta ricushpaca, 
Etiopía llajtamanta eunuco* runahuanmi tuparca. Paica Etio- 
pía llajtata jatun mandaj Candace shuti mandaj huarmipaj 
cullquitapish, tucui imalla charishcacunatapish ricujmi carca. 
Chai runaca Jerusalenpi Diosta adoranamanmi shamushca 
carca. 28 Caballocuna aisashca carretapi tiyashpami, paica 
ñaupa huillaj* Isaías quillcashcata rezaihuan tigracurca. 
29 Felipetaca Diospaj Samai Espiritumi: 

—Chai carretaman c'uchuyagri— nirca. 

30 Chaiman c'uchuyashpaca, ñaupa huillaj Isaías quilicash- 
cata rezacujta uyashpami: 

—- ¿Can rezacushca imata nisha nishcataca yachanguichu?— 
nishpa tapurca. 

31 Chashna tapujpi chai runaca: 

—Pi mana yachachijpica, ¿ima shinataj yachashari? Caiman 
huichiyashpa ñucahuan tiyari— nirca. 

32 Dios Quillcachishcata* pai rezacushcapica cashnami nirca: 


Paitaca ovejata shinami huañuchinaman pusharcacuna. 
Rutujpaj ñaupajpi oveja upalla sirij shinami paipish imata 
mana rimarca. 33 P'iñashpa llaquichicujpipish, paitaca 
pi mana mitsarcachu. Paitaca cai pachapica huañuchirca- 
cunami. Paica paita catijcunata charinmi nishpaca, 
¿pitaj parlai tucungari? nishcami. 


34 Chashna nishcatami chai runaca Felipetaca : 

—Ñaupa huillajca ¿caitaca paillamantatajchu, maijan shujtaj- 
mantachu, pimantataj chashna nishca canga? Huillahuaiari — 
nishpa tapurca. 

35 Shina tapujpi Felipeca chai rezacushca quillcallamantataj 
callarishpa Jesusmanta alli huillanata huillarca. 36 Ña yacu 
tiyan c'uchuta ricushpa chai runaca: 

—Riquiari, yacuca caipica tiyanmari. Bautizarisha* ninica. 
¿Allichu canga?— nirca. 

37 Shina nijpi Felipeca: 

—Can tucui shunguhuan crishpaca, ari bautizari tucunguimi— 
nijpi chai runaca: 

—Ari, Jesucristotaca Diospaj Churi cashcata crinimi— nirca. 

38 Shina nishpa carretata shayachichishpa ishquindijtaj uri- 
cushpaca, yacuman yaicushpami Felipeca chai eunucotaca 
bautizarca. 39 Chashna ña bautizashpa yacumanta llujshijpica, 
Felipeta Diospaj Samai Espíritu apajpi chai runaca paitaca 
ña mana cutinca ricurcachu. Chashna mana ricushpapish, 
cushicushpa rircallami. 40 Ashtahuanpish Felipeca Azoto pue- 
blopimi ricurirca. Chai Azoto pueblomanta callarishpa Cesarea 
puebloman chayangacamami, tucui pueblocunapi alli huillana- 
taca huillashpa rirca. 


Jesucristota Saulo crishcamanta 
(Hch. 22.6-16; 26.12-18) 
9 I Sauloca Apunchij Jesusta crijcunata p'iñashpa huañu- 
china yuyai cashpa, manchachinataca mana saquircachu. 
Chaimantami Israel curacunata mandaj jatun curapajman 
rirca. 2 Chaiman chayashpaca : 
—Damasco pueblopi tandanacuna huasicunapi* chai Jesús 

shuti runata catijcunata c'aricuna cachun, huarmicuna cachun- 
pish cai Jerusalenman prezo pushamungapaj quillcata cuhuai — 
nishpami mañarca. 

3 Chai quillcata ña chasquishpaca, Damasco pueblomanmi 
ricurca. Nalla chai puebloman chayacujpica, ñapish jahua 
pachamanta achijnircallami. 4 Chashna achijnijpi pambaman 
Saulo urmashpaca : 

—Saulo, Saulo, ¿ima nishpataj ñucata p'iñashpa llaquichi- 
cungui?— nijtami uyarca. 

5 Shina nijpi Sauloca: 

—Amito. ¿Pitaj canguiari?— nijpi chai rimajca : 

—Ñucaca can p'iñacushca llaquichicushca Jesusmari cani. 
Canca garrocha puntapi huagra jaitashpa chugririj shinami 
canllataj llaqui tucucungui— nirca. 

6 Chaipi Sauloca manchaihuan chujchurishpa : 

—Apunchij Jesús, ¿Imatataj rurachun ñucataca munanguia- 
ri?— nijpi Apunchij Jesusca: 

—Jatarishpa chai Damasco puebloman rilla. Chaipimi can 
ima rurana cashcataca huillanga— nircami. 

7 Saulohuan cajcunaca rimashcallata uyashpa pitapish mana 
ricushpaca, upayajtami mancharircacuna. 8 Sauloca pamba- 
manta jatarishpa ñahuita pascashpapish, imata mana ricui 
tucurcachu. Chaimantami paihuan cajcunaca maquimanta 
aisashpa, Damascoman pusharcacuna. 9 Chaipimi quimsa 
punllacama mana ricui tucushpa imata mana micushpa, imata 
mana ubyashpa chashna chaipi carca. 

10 Damasco pueblopica Jesusta crij Ananías shuti runami 
causacurca. Paitami Apunchij Jesusca muscuipi shina ricu- 
rishpaca : 

—Ananías— nijpi Ananiasca : 

—Caipimi cani, Apunchij Jesús. ¿Imata nipangui?— nirca. 

1! Shina nijpi Apunchij Jesusca paita nirca: 

— Jatari. Derecha shuti ñanman ri. Judaspaj huasipi 
yaicushpa Tarso pueblomanta Saulo runata tapui. Paica chai 
huasipimi Diosta mañashpa shuyacun. 12 Chai Sauloca cantaca 
muscuipi shinami paipajman yaicucujta ricurca. Pai cutin 


HECHOS 9 382 


ricuchun cambaj maquita paipaj jahuapi churacujtapishmi 
ricurca— nirca. 

33 Chashna nijpi Ananiasca nirca: 

—Apunchij Jesús, chai Saulo runaca Jerusalenpi causacuj 
can agllashcacunata p'iñashpa llaquichicun nishpa taucacuna 
nijtamariuyarcani. 14 Cunanpish canta mañajcunata huatashpa 
pushangapajmari Israel curacunata mandaj curacuna* quill- 
cashcata mañashpa shamushca— nirca. 

15 Chashna nijpi Apunchij Jesusca cutin nirca: 

—Rilla, ñuca ñami chai runataca agllarcani. Paimi mana 
Israelcunamanpish* jatun mandajcunamanpish Israelcuna- 
manpish* ñucamanta huillanga. 16 Ñucallataj pai ñucamanta 
achca llaquita apana cashcataca ricuchishami— nirca. 

17 Chashna nijpi Ananiasca Saulo shuyacun huasiman rishpa 
Saulopaj jahuapi maquita churashpaca : 

—Haauqui Saulo, can caiman shamucujpi ricurij Apunchij 
Jesusllatajmi can cutin ricuchun, Diospaj Samai Espiritupish 
canta japichun ñucataca cambajman cacharca— nircami. 

18 Chashna nijpica Saulopaj ñahui lulunmanta chalhua cara 
shina urmajpica, cutin ricurcallami. Chashna ña cutin ricushpa 
jatarijpica bautizarcallami*. 19 Chai q'uipami micushpa cutin 
sinchiyarirca. Chashnami Sauloca crijcunahuan tauca punllata 
Damascopi carca. 


Damascopi Saulo huillai callarishcamanta 


20 Chaimantaca Sauloca Israelcuna tandanacuna huasicu- 
napi* yaicushpaca : 

—Cristoca Diospaj Churimari— nishpami huillai callarirca. 

21 Chashna huillacujta uyajcunaca achcata mancharishpami 
paicunapuraca : 

— ¿Manachu cai runaca chai Jesusta tucui mañajcunata 
Jerusalenpi llaquichij carca? Cunanpish Israel curacunata 
mandaj curacunapajman* prezo pushangapajmari caimanpish 
shamurca—- ninacurcacunami. 

22 Shina nijta uyashpacarin Sauloca ashtahuan ashtahuanmi 
mana manchashpa huillarca. Damascopi causaj Israelcunata* 
upallachingacamami ‘“‘Jesusmari Cristoca” nishpami alli hui- 
llarca. 

Israelcuna huañuchishun nicujbi Saulo miticushcamanta 


23 Ña achca punllacuna q'uipami Israelcuna* tandanacushpa- 
ca, Saulota huañuchinata yuyarircacuna. 24 Chaimantami 
tutapish punllapish chai pueblomanta llujshina pungucunapi 
paita huañuchingapaj chapacurcacuna. Chashna huañuchishun 
nicushcataca Sauloca yacharcami. 25 Chaimantami crijcunaca 
Saulotaca shuj jatun canastapi churashpa chai pueblomanta 
pata jahuata tuta uricuchishpa cacharcacuna. 


Jerusalënman Saulo tigrashcamanta 


26 Chashna rishpa Jerusalenman chayashpaca, crijcuna- 
huanmi Sauloca tandanacusha nirca. Ashtahuanpish crijcunaca 
manaraj crijchu canga nishpami, paitaca mancharcacuna. 
27 Chashna manchacujpipish Bernabé runami Saulotaca Jesus 
huillagringuichij nishcacunapajman pusharca. Chaiman pu- 
shashpaca Apunchij Jesusca ñanpi ricurishpa paihuan rimashca- 
tapish, Damasco pueblopi mana manchashpa Apunchij Jesusta 
huillacushcatapish Bernabeca parlarcami. 28 Chaimantami 
Sauloca Jerusalenpica caishuj crijcunahuan chagru purirca. 
29 Sauloca Jerusalenpipish mana manchashpami, Apunchij 
Jesustaca huillarca. Griego* rimaita rimaj Israelcunahuanpish* 
ch'imbapurami rimanacurca. Chashna huillajpica Saulotaca 
ashtahuanpish huañuchinatami yuyarcacuna. 30 Caishuj crij- 
cuna chaita yachashpaca, Saulotaca Cesarea pueblocama 
pusharrishpami Tarso puebloman cacharcacuna. 

31 Chaimantaca Judea llajtapi, Galilea llajtapi, Samaria 
llajtapi causacuj tandanacushca tucui crijcunaca alli sumajtami 
causarca. Paicunaca Apunchij Jesusta manchashpa ashta- 
huanmi yachaj tucurcacuna. Diospaj Samai Espíritu yuya- 
chijpi, crijcunaca ashtahuanmi mirarcacuna. 


Eneas runata alliyachishcamanta 


32 Pedroca tucui crijcunata ricushpa puricushpaca, Lida 
shuti pueblopi causacuj crijcunatapish ricugrirca. 33 Chai 
puebiopica Eneas shuti runatami mana cuyurijta ruraj ungüi- 
huan pusaj huatata ungushca siricujta ricurca. 34 Chashna 
siricujta ricushpa Pedroca nirca: 

—Eneas, cantaca Jesucristomi alliyachin. Jatari, cambaj 
c'atatapish mantatapish tandachi— nijpica, Eneasca jatarirca- 
llami. 35 Chashna alliyachishcata ricushpaca, Lida pueblopi 
causajcuna, Sarón shuti pueblopi causajcunapish tucuicunami 
ñaupa causaita saquishpa Apunchij Jesusta crishpa catircacuna. 


Dorcas huarmita causachishcamanta 

36 Shinallataj Jope pueblopipish Tabita shuti crij huarmimi 
causarca. Chai Tabita nishca shutica griego* rimaipica Dorcas 
nishpami chashna nin. Paica mana charijcunata llaquishpa 
imatapish cushpa, allita rurashpa causaj huarmimi carca. 
37 Chashna allita rurashpa causacushpami ungushpa huañurca. 
Pai huañujpica armachishpami, alli pilluchishpa jahua altibajo 
ucupi churarcacuna. 38 Pedro puricun Lida pueblopish Jope 
pueblo c'uchullapimi carca. Chaimantami crijcunaca Lida 
pueblopi Pedro cajta yachashpaca, Jopeman utca shamupai 
nichun ishqui runata cacharca. 

39 Chai runacuna “jacupai” nijpica, Pedroca paicunahuan 
rircallami. Pai ña chaiman chayajpica, huañushca siricun 
ucumanmi pusharcacuna. Chai ucupica viuda huarmicunami 
Dorcas causacushparaj rurashca churanacunata Pedroman 
ricuchishpa huacarcacuna. 40 Pedroca tucuicunata chai ucu- 
manta llujshichishpami cungurishpa Diosta mañarca. Chashna 
mañashpaca chai huañushca huarmita ricushpa: 

—Tabita jatari— nijpica, chai huarmica ñahuita pascashpa 
Pedrota ricushcahuan tiyarircallami. 41 Chashna tiyarijpica 
Pedroca maquimanta japishpami jatarichirca. Chashna jata- 
richishpa crijcunatapish viudacunatapish cayashpaca, chai 
huarmitaca causajtami ricuchirca. 42 Chashna rurashcata Jope 
pueblopi tucui causajcuna yachashpaca, achcacunami Apunchi; 
Jesusta crirca. 43 Pedroca Jope pueblopica carata c'acushpa 
ñutujllata ruraj Simónpaj huasipimi tauca punllacunata poza- 
curca. 


Corneliomanpish Pedromanpish Dios huillashcamanta 
10 I Cesarea pueblopica shuj Cornelio shuti runami 
causarca. Paica Italiano shutita shutichishca patsaj 
soldadocunata mandajmi carca. 2 Chai Cornelio runaca paipaj 

familiandij Diosta manchaj, Diosta yuyarij, Diosta mañaraj, 
Israelcunamanpish* achca cullquita cujmi carca. 3 Paica 
chashna cashpami, shuj punllapi chaupi chishi shinata Diosta 
yuyarishpa tiyacurca. Chashna tiyacujpimi Dios cachashca 
angelca muscuipi shina ñapish ricurishpaca : 

—Cornelio— nirca. 

4 Chashna nijpi Cornelioca manchaihuan chujchushpa chai 
angelta ricurashpaca: 

—Amito, ¿imatataj nihuangui?— nirca. 

Chashna nijpi angelca nirca: 

—Can mañashcacunatapish Diosca uyashcami, can tucui 
imalla cushcacunatapish Diosca ricushcami. 5 Cunanca Jope 
pueblomanta Pedro nishca Simonta pushanaman cachai. 
6 Paica carata c'acushpa ñutujllata ruraj Simonpaj huasipimi 
jatun cocha c'uchupi pozacun. Chai Pedro shamushpami, can 
imalla rurana cashcataca huillanga— nirca. 

7 Ña chai angel rijpica, Cornelioca pai ima mandashcata. 
ruraj ishqui runacunatapish Diosta yuyarij pai alli c'uyashca 
soldadotapish cayarca. 8 Chai quimsa runacunatami tucui 
imalla ricushcata parlashpa Jope puebloman cacharca. 

9 Cayandij punlla chai cachashca runacuna ñanta rishpa 
Jope puebloman shamucujpiraj, ña chaupi punlla shina cajpi 
Pedroca pai pozacun huasi c'atata pambata shina rurashcapi 
Diosta mañangapaj huichiyarca. 10 Pedroca chaipi cashpami, 
achcata yaricachirca. Micunata yanungacamaca muscuipi 
ricurij shinatami ricurca. I! Chaipica jahua pacha pascarijpi 
shuj jatun linzo shinata chuscu puntapi huatashca pai tiyacun- 
man uricumujtami ricurca. 12 Chai jatun linzo shinapica 
chaqui maquihuan purijcuna, huijsahuan llucashpa purijcuna, 
pajarocunapishmi ricurirca. 13 Chaicunata ricucujpi shuj ri- 
mashca uyarishpaca: 

—Pedro, jatari, huañuchishpa micui— nirca. 

14 Shina nijpi Pedroca: 

—Mana Apunchij Jesús, ñucanchij Israelcuna mana micuna 
cashcata, ima mapami yuyashcataca manataj micushcanichu — 
nirca. 

15 Shina nijpi chai rimajllataj cutin tigrachishpaca: 


HECHOS 10 386 


—Dios micunallami nishcataca canca ama mapami nichu— 
nirca. 

l6 Chashna chai jatun linzo shinaca quimsa cutin ricurishpa- 
mi, cutin jahua pachallamantaj tigrarca. 

17 Chaita ricushpaca Pedroca imatashi cai ricushcaca nisha 
nin nishpa yuyacujpi, Cornelio cachashca runacunaca tapu- 
cushpalla ñapish chai huasiman chayarcallacunami. 18 Paicuna 
chayashpaca: 

— ¿Pedro nishca Simonca caipichu?— nishpa tapurcacuna. 

19 Chai ricushcata Pedro yuyaricujpiraj Diospaj Samai 
Espirituca nirca: 

—-Riqui, quimsa runacunami cantaca mashcacun. 20 Jatari, 
uricui, paicunahuan ri. Rishachu, manachu risha nishpaca 
ama yuyanguichu. Ñucami paicunataca caiman cachachun 
nircani— nircami. 

21 Chashna nijpi Pedroca Cornelio cachashca runacunapaj- 
man uricumushpaca: 

— Nucamari cancuna mashcacushcaca cani. ¿Imatachari 
nipanguichij?— nirca. 

22 Chashna nijpi paicunaca: 

—Nucanchijca patsa) soldadocunata mandaj Cornelio ca- 
chajpimi shamunchij. Paica alli runami, Diosta yuyarijmi. 
Tucui Israelcunapish paitaca allimi nincunami. Paimanmi 
jucha illaj angel ricurishpa canta paipaj huasiman cayaj cacha- 
chun, can ima huillashcata uyachun nishca carca— nircacuna. 

23 Shina nijpi Pedroca paicunataca pai pozacun huasillapi- 
tajmi chai tutaca pacarichirca. Cayandij punlla Pedro ricujpica, 
Jopepi causaj maijan crijcunapish paicunahuanmi rircacuna. 

24 Chai cayandij punllaca Cesarea pueblomanmi chayarca- 
cuna. Corneliopish paipaj aillucunata, paihuan alli apanacuj- 
cunatapish tandachishpami shuyacushca carca. 25 Corneliopaj 
huasiman Pedro chayajpica, Cornelioca tupanaman llujshishpa 
Pedrota adorangapaj cungurirca. 26 Chashna cungurijpi Pe- 
droca paita jatarichishpaca : 

—Shayari, ñucapish can shinallataj runallamari cani— nirca. 

27 Shina nishpa parlanacuihuan huasi ucuman yaicushpaca, 
achcacuna tandanacushca cashcatami ricurca. 28 Chaipi Pe- 
droca paicunata cashna nirca: 

—Mandashcapi nishca shinaca Israelcunaca mana Israel- 
cunahuan mana tandanacunalla cashcata, huasimanpish mana 
yaicunalla cashcataca cancunallataj yachanguichijmi. Ñu- 
canchijca cancunataca yanga runacunalla cashcata yuyashpa 
causacujpimi Diosca: ‘“‘Canca pitapish millananmi, mapami 
nishpaca ama nichu” nishpami ricuchishpa huillarca. 29 Chai- 
mantami ñucaca can cachashca runacuna chayajpica, imata 
mana nishpa shamuni. ¿Cancunaca imapajtaj cayarcangui- 
chij?— nirca. 

30 Shina nijpi Cornelioca nirca: 

—Ñami chuscu punlla tucun, ñucaca cunan shinallataj 
chishitami cai ñuca huasipi ayunashpa* Diosta mañacujpi 
achijnicuj churanata churashca runa ñucaman ricurirca. 
31 Chashna ricurishpaca cashnami nirca: “Cornelio, can 
mañashcatapish Diosca uyashcami. Can tucui imalla cushca- 
cunatapish Diosca ricushcami. 32 Cunanca Jope puebloman 
Pedro nishca Simonta pushanaman cachai. Paica carata 
c'acushpa ñutujllata ruraj Simonpaj huasipimi jatun cocha 
c'uchupi pozacun. Pai shamushpami, cancuna imata rurana 
cashcataca huillanga” nircami. 33 Chaimantami ñucaca canta 
pushanaman cacharcani. Allitajchari shamurcangui. Cunanca 
tucuicuna Diospaj ñaupajpimi canchij. Pai canta tucui imallata 
ñucanchijman huillachun nishcata huillapailla. Ñucanchijca 
uyashun ninchijmi— nirca. 


Corneliopaj huasipi Pedro huillashcamanta 


34 Shina nijpi Pedroca huillai callarishpa cashna nirca: 

—Pi cashpapish Diospaj ñaupajpica tucuicuna chashnallataj 
cashcataca cunanmari alli yachani. 35 Mai llajtapipish Diosta 
manchashpa allita rurajtaca Diosca alli nijmi cashca. 36 Taita 
Diosca sumajta causanata yachachij alli huillaita Israelcuna- 
man: huillachunca Jesucristotami cacharca. Paica tucuicunata 
Mandajmi. 37 Juan huillashca bautizashca* q'uipata Galilea 
llajtamanta callarishpa Judea llajtacama tucui imalla tucushca- 
taca cancunallataj alli yachanguichijmi. 38 Nazaret pueblo- 
manta Jesusmanca tucuita rurai tucuchunmi Diosca paipaj 
Samai Espirituta curca. Chaimantami paica allita rurashpa, 
diablo llaquichishcacunatapish alliyachishpa purirca. Taita 

Dios paihuan cajpimi Jesusca chashna rurarca. 39 Ñucanchijca 
Jerusalén pueblopipish, Judea llajtapipish Jesús tucui imallata 
rurashcata huillajmi canchij. Chai tucui allita ruracujpipish 
paitaca cruzpi chacatashpami huañuchircacuna. 40 Chashna 
huañuchijpipish Taita Diosca paitaca quimsa punllapi causa- 
chishpami, ñucanchijman cutin ricurichunpish saquirca. 4 Ma- 
na tucuicunamanchu ricurirca. Tucui imalla ricushcata huilla- 
chun Dios ñaupaman agllashca ñucanchijllamanmi ricurirca. 
Huañushcacunapaj chaupimanta causarishca q'uipaca ñucan- 
chijca paihuanmi micurcanchij, ubyarcanchij. 42 Jesusmi 
ñucanchijtaca tucuicunaman alli huillanata huillanguichij nirca. 
Causajcunaman huañushcacunaman paicuna imalla rurashcata 
ricuchij cachun paillatataj Taita Diosca churashcatapish 
huillanguichij nircami. 43 Ñaupa huillajcunapish* Jesusmanta 
huillashpaca, paita crijcunallatami juchacunata perdonanga 
nishpami tucuicunallataj huillarca— nirca. 


Mana Israelcunatapish Diospaj Samai Espiritu 
japishcamanta 

44 Pedro chashna huillacujpiraj, chai huillashcata tucui 
uyajcunatami Diospaj Samai Espirituca shamushpa japirca. 
45 Chai mana Israelcunamanpish* Dios paipaj Samai Espirituta 
cushcata Pedrohuan shamuj crij Israelcuna* ricushpaca, 
achcatami mancharircacuna. 4 Shujtaj rimaita rimashpa, 
Diosta allimari cangui nicujtapish uyashcamantami chashna 
mancharircacuna. 4 Chaimantami Pedroca: 

—Paicunatapish ñucanchijta shinallatajmari Diospaj Samai 
Espirituca japin. Paicuna yacupi ama bautizarichunca*, 
¿pitaj jarcangari?— nirca. 

48 Shina nishpami Pedroca: 

—Apunchij Jesuspaj shutipi* paicunata bautizaichij— nirca. 

Chai q'uipaca Pedrotaca: 

— Asha punllacunacama caipi shuyapairagari— nircacuna. 


Tandanacushca crijcunaman imalla tucushcata 
Jerusalenpi Pedro parlashcamanta 
l l I Mana Israelcunaman* Diospaj Shimita huillajpi 
paicunapish crishcatami Jesús huillagringuichij nishca- 

cunapish Judea llajtapi causaj crijcunapish uyarca. 2 Chai- 
mantami Jerusalenman Pedro tigrajpica, crij Israelcunaca* 
paitaca rimarca: 

3 —¿Ima nishpataj canca chai mana Israelcunapaj huasiman 
rishpa paicunahuan micurcangui?— nishpami rimarcacuna. 

4 Shina rimajpimi Pedroca tucui imalla tucushcata calla- 
rishpa alli parlashpa cashna nirca: 

5 —Ñucaca Jope pueblopi Diosta mañacushpami, muscuipi 
ricurij shinata ricurcani. Chai muscui shinapica jatun linzota 
chuscu puntapi huatashca shinami ñuca tiyacunman jahua 
pachamanta uriyamurca. 6 Chai linzo shinapi tiyajta alli 
ricujpica, imallatajshi animalcunallami ricurirca. Chaqui ma- 
quihuan purijcuna, sacha animalcuna, huijsahuan llucashpa 
purijcuna, pajarocunapishmi chaipica carca. 7 Chaita ricu- 
cushpaca: “Pedro, jatari, huañuchishpa micui” nijtami uyar- 
cani. 8 Shina nijpi ñucaca: “Mana, Apunchij Jesús, ñucanchij 
Israelcuna mana micuna cashcata, ima mapami yuyashcataca 
manataj micushcanichu” nircanimi. 9 Ñuca chashna nijpi 
jahua pachamanta rimaj cutin tigrachishpaca: “Dios micuna- 
llami nishcataca canca ama mapami nichu” nircami. 10 Chai 
linzo shinata quimsa cutin ricuchishpaca, cutin jahua pachaman 
aparcallami. II! Chai q'uipaca ñapish quimsa runacuna ñuca 
pozacun huasiman chayarcallami. Paicunataca Cesareaman- 
tami ñucata pushanaman cachashca carca. 12 Chashna paicuna 
shamujpi Diospaj Samai Espiritumi ñucataca: “Paicunahuan 
rilla. Rishachu, manachu risha nishpaca, ama yuyanguichu” 
nirca. Cai sujta huauquicunandijmi chai runapaj huasimanca 
rircani. 13 Paica paipaj huasipi angel ricurishpaca: “Pedro 
nishca Simonta Jope pueblomanta pushanaman cachai. 
14 Paimi canpish cambaj aillucunapish ima shina quishpirina 
cashcataca huillanga” nishpamari parlarca. 15 Ña ñuca paicu- 
naman huillai callarijpica, sarun ñucanchijta japij shinallatajmi 
Diospaj Samai Espirituca paicunatapish japirca. 16 Chashna 
japijpimi: “Juanca yacullahuanmi bautizarca*, ashtahuanpish 
cancunaca asha punllacuna q'uipaca Diospaj Samai Espiritu- 
huanmi bautizashca canguichij” nishpa Apunchij Jesús nishca- 
taca yuyarircani. i7 Apunchij Jesucristota ñucanchij crijpi, 
Dios paipaj Samai Espirituta cushca shinallatajmi paicuna- 

manpish curca. Dios chashna rurajta jarcangapajca ñucaca, 
¿imataj caniari?— nirca. 

I8 Chashna nijta paicuna uyashpaca, ña mana imata 
nishpami: 

—Diosca mana Israelcunatapish paicuna juchayuj cashca- 
manta llaquirishpa paipajman tigrarishpa huiñai causaita 
charichun nishcami nishpa Diosta canca sumajmari cangui— 
nircacuna. 


Antioquía pueblopi causacuj tandanacushca 
crijcunamanta 


19 Estebanta huañuchishpaca caishuj crijcunatapish llaqui- 
chijpimi, chai crijcunaca Fenicia llajtaman, Chipre llajtaman, 
Antioquía pueblomanpish urata janajta rircacuna. Paicuna 
chai llajtacunaman rishpaca, alli huillaitaca Israelcunalla- 
manmi* huillarcacuna. 20 Paicuna chashna huillacujpipish, 
Chipre llajtamanta Cirene llajtamanta Antioquiaman shamuj 
maijan crijcunaca chai mana Israelcunamanpish* Apunchij 
Jesusmanta alli huillaitaca huillarcallacunami. 21 Apunchij 
Jesús paicunahuan cajpimi, achcacuna Apunchij Jesusta 
crishpa ñaupa causaita saquircacuna. 

22 Jerusalenpi causaj tandanacushca crijcuna chaita 
yachashpaca, Bernabetami Antioquiaman cacharcacuna. 23 Pai 
chaiman chayashpaca, chaipi cajcunataca mana c'uyaipaj 
cajpipish Diosca jatunta c'uyashcata ricushpaca cushicurcami. 
Paica tucuicunatami: 

—Apunchij Jesusllata tucui shunguhuan alli cazunguichij — 
nishpa cunarca. 

24 Bernabeca Diospaj Samai Espíritu japishca, alli runa, 
alli crijmi carca. Chashna cashpa alli huillajpimi, achcacuna 
Apunchij Jesustaca crircacuna. 25 Chashna achcacuna crijpica, 
Bernabeca Tarso pueblopi Saulota mashcanaman rishpa paita 
japishpaca Antioquiamanmi pusharca. 26 Chaipica huata jun- 
datami achcacunata yachachishpa tandanacushca crijcunahuan 
causarcacuna. Chai pueblopimi crijcunataca “Cristota catij” 
nishca shutitaca punta shutichircacuna. 

27 Chai punllacunapimi Dios yuyaita cujpi huillajcuna Jeru- 
salenmanta Antioquiaman uriyamurcacuna. 28 Chai huillaj- 

cunamanta Agabo shuti runaca shayarishpa Diospaj Samai 
Espíritu yuyaita cujpimi paica: 

—Tucui cai pachapi jatun yaricaimi tiyanga— nishpami 
huillarca. 

Chaica Claudio shuti runa mandacui punllacunapimi chashna 
tucurca. 29 Chashna cajpimi Antioquiapi causaj crijcunaca 
paicuna imallata cui tucushcata Judea lHajtapi causaj crijcuna- 
man cungapaj cachanata yuyarircacuna. 30 Paicuna ña chashna 
rurashpaca, Judea llajtapi causaj crijcunata cunaj yuyajcuna- 
man cuchunmi Bernabeman Sauloman mingashpa cacharca- 
cuna. 


Jacobota huañuchishcamantapish, Pedrota 
carcelpi churashcamantapish 


l 2 I Chai punllacunallatajmi mandaj Herodesca tandana- 

cushca maijan crijcunata llaquichingapaj mana ricusha 
nishpa japirca. 2 Chashna japishpaca Juanpaj huauqui Jaco- 
botami espadahuan huañuchichirca. 3 Chashna rurajta ri- 
cushpa Jesusta mana crij Israelcunaca* achcata cushicujpimi, 
cutin Pedrotapish japichirca. Chai punllacunaca levadura* 
illajlla tandata micuna punllacunami carca. 4 Herodesca 
Pedrota japichishpaca, chuscu cutin chuscu chuscu soldado- 
cuna cuidacun carcelpimi cuidachun churarca. Herodesca 
pascua* punllacuna q'uipami Pedrotaca tucuicunapaj ñaupajpi 
llujshichishpa huañuchinata yuyacurca. 5 Chaimantami Pe- 
drotaca carcelpica alli cuidaracurcacuna. Chashna cajpipish 
tandanacushca crijcunaca mana samarishpami, Pedromantaca 
Diosta mañacurcacuna. 


Carcelmanta Pedrota angel llujshichishcamanta 

6 Cayami llujshichisha nishpa Herodes yuyacui tutaca 
Pedroca ishqui cadenahuan huatashcami, ishqui soldadocunapaj 
chaupipi dormicurca. Shujtaj soldadocunapish carcel pungu- 
pimi cuidashpa shayacurca. 7 Chashna cajpipish, Dios 
cachashca angel shamujpica ñapish chai ucuca achijlla tucur- 
callami. Chai angelca Pedrota cuyuchishpa rijchachishpaca: 

—Utca jatari— nirca. 

Chashna nijpica huatashca cadenacunaca Pedropaj maqui- 

cunamanta cacharirishpa urmarcallami. 8 Chai angelca: 

—Alli chumbilliri, cambaj pargatetapish churari— nirca. 

Pedro chashna rurajpica cutin chai angelca: 

—Jahua churanata churashpa ñucata cati— nirca. 

9 Chashna nijpi Pedroca chai angelta catishpa llujshircallami. 
Chai angel chashna ruracushcaca chashna cashcataj cashcataca 
mana yacharcachu. Paica muscuipi ricucushcallatami yuyarca. 
10 Paicuna ña llujshicushpaca punta cuidacuj soldadotapish 
q'uipata cuidacuj soldadotapish pasashpa canllaman llujshina 
jatun fierro punguman chayacujpica, chai punguca paillataj 
pascarircallami. Paicuna ñanman llujshishpa ashata puri- 
cushpaca, chai angelca chingarircallami. 1! Chaimantami 
Pedroca ña yuyaita japishpaca: 

—Herodespaj maquimantapish ñucata huañuchichun Is- 
raelcuna* chapacushcamantapish quishpichichunmari Diosca 
paipaj angelta cachashca— nirca. 

12 Chashna yuyashpa rishpaca, Marcos nishca jJuanpaj 
mama Mariapaj huasimanmi Pedroca rirca. Chai huasipica 
achca crijcunami tandanacushpa Diosta mañacushca carca. 
13 Huasi canllaman yaicuna pungupi Pedro huajtajpi Rode 
shuti huarmi huambra pi chaipi cashcata ricunaman llujshirca. 
14 Chai huambraca Pedropaj rimaita rijsishpaca, cushicushca- 
manta punguta mana pascashpami: 

—Pedromari cashca— nishpa huillanaman callpashpa rirca. 

15 Chashna huillajpica : 

—¿Musparinguichu, imamí?— nijpi chai huambraca : 

—Paitajmari, mana llullanichu— nirca. 

Chai huambra chashna nijpi: 

—Mana paichu canga. Paita cuidaj angelmari canga— nir- 
cacuna. 

16 Chaicamaca Pedroca pungupica huajtacurcallami. Paicuna 
punguta pascashpa Pedrota ricushpaca, upayajtami mancharir- 
cacuna. 17 Paica maquihuan upalla caichij nishpaca, paicuna- 
man Apunchij Jesús ima shina paita carcelmanta llujshichish- 
catami parlarca. Chashna parlashpaca: 

—Caitaca Jacoboman caishuj crijcunamanpish parlangui- 
chij— nishpaca chaimanta llujshishpa shujtajman rircallami. 

18 Ña pacarijpi chai soldadocunaca: 

—Pedroca imashi tucurca— nishpami caishuj chaishuj man- 
charinacushpa tapunacurcacuna. 19 Herodesca Pedrota alli 
mashcachishpa ña mana japishpaca, soldadocunatami alli 
tapushpa huañuchichirca. Chaimantaca Herodesca Judea 
llajtamanta rishpaca, Cesarea pueblopimi causagrirca. 


Herodes huañushcamanta 


20 Herodesca Tiro shuti Sidón shuti pueblocunapi causajcuna- 
huanmi p'iñarirca. Chashna p'iñarishpaca chai llajtapi causaj- 
cunamanca Herodesca paicuna imalla randina cashcataca ña 
mana c'aturcachu. Chaimantami chai pueblocunapi causajcuna- 
ca tucuicuna shuj yuyailla tucushpa mandaj Herodes churashca 
mandaj Blastohuan tucushpa, sumajlla causanata Herodestaca 
mañarcacuna. 21 Herodesca paicunataca pai munashca punlla- 
pajmi cayarca. Chai punllapimi paica mandangapaj churanata 
churashpa jatun tiyarinapi tiyarishpa, paicunata achcata ri- 
marca. 22 Chashna rimajta tucui chaipi cajcuna uyashpaca: 

—Canca Diosmi cangui, mana runachu cangui— nishpa 
caparircacuna. 

23 Chashna nijpi pai jatun tucushpa, Diosta sumajmari 
cangui mana nishcamanta Dios cachashca angel macajpimi 
Herodesca c'urucuna micushca huañurca. 

24 Ashtahuanpish Diospaj Shimita huillajpica, crijcunaca 
ashtahuanmi mirarcacuna. 

25 Bernabepish Saulopish paicunaman mingashpa cachash- 
cata cushpaca, Jerusalenmanta Marcos nishca Juantapish 
pushashpami cutinllataj Antioquiaman tigramurcacuna. 


Bernabetapish Saulotapish shujtaj llajtacunapi 
huillagrichun agllashcamanta 

| 3 1 Antioquía pueblopi causaj tandanacushca crijcuna- 

purapica Dios yuyaita cujpi huillajcunapish yachachij- 
cunapish tiyarcami. Paicunapuraca Bernabepish, Niger nishca 
Simonpish, Cirene llajtamanta Luciopish, Galilea llajtata 
mandaj Herodeshuan huiñaj Manaenpish, Saulopishmi carca. 
2 Shuj punlla paicuna ayunashpa* Apunchij Jesusta mañashpa 
tiyacujpi Diospaj Samai Espirituca: 

—Bernabeta Saulota ñuca rurai nishcata rurachun ch'i- 
canyachichij. Paicunataca ñami agllarcani— nirca. 

3 Ña ayunashpa mañashca q'uipaca Bernabepaj Saulopaj 
jahuapi maquita churashpaca: 

—Cunanca alli richijlla— nishpami cacharcacuna. 


Chipre llajtapi Diospaj Shimita huilashcamanta 


4 Chashna Diospaj Samai Espíritu paicunata cachajpica, 
Bernabeca Saulondijmi Selucia puebloman chayarcacuna. 
Seluciamanta jatun canoapi yaicushpaca, yacu chaupipi caj 
Chipre llajtamanmi rircacuna. 5 Chai llajtapi caj Salamina 
puebloman chayashpaca, Israelcuna tandanacuna huasicuna- 
pimi* Diospaj Shimita huillarcacuna. Juanpish paicunata 
ayudashpami purirca. 6 Chai tucui llajtapi huillashpa puri- 
cushpaca, Pafos pueblomanmi chayarcacuna. Chaiman cha- 
yashpaca Barjesús shuti Israel* yumbo runahuanmi tuparca- 
cuna. Paica Diosmanta huillacuni nishpa llullaj runallami 
carca. 7 Chai yumboca Chipre llajtata mandaj Sergio Paulo 
runahuanmi carca. Chai mandajca alli yachaj cashpami, 
Bernabetapish Saulotapish Diosmanta huillashcata uyangapaj 
cayaj cacharca. 8 Paicuna ña huillanaman shamujpica, chai 
yumbo runaca ama crichun nishpami chai mandajtaca jarcarca. 
Chai yumbo runallatajmi Elimas shutipish carca. 9 Saulopish 
Pablo shutimi carca. Paica Diospaj Samai Espíritu japishca 
cashpami, chai yumbotaca ricurarca. 10 Chashna ricurashpaca 
paitaca nirca: 

—iDiablopaj huahua, tucui mana allita ruranata munaj, 
umaj, tucui allita p'iñaj! ¿Ima nishpataj Dios munashca shina 
alli causanataca pandachicunguilla? H Cunan ricungui, Dios 
canta llaquichijpi mana imata ricui tucunguichu. Tauca punila- 
cama inti achijyachishcatapish mana ricunguichu— nirca. 

Shina nijpica ñapish chai yumboca ñahui amsayashpa imata 
mana ricui tucurcallami. Chaimantami maiman mana ri 
tucushpa paita maquimanta aisashpa pushachun shujtajta 
mashcarca. 12 Chashna tucushcata chai mandaj ricushpaca, 
Apunchij Jesusmanta yachachishcata uyashpacarin, mancha- 
rishpami crirca. 

Pablopish Bernabepish Pisidia llajtapi caj Antioquia 
pueblopi huillashcamanta 

i3 Pabloca paihuan purijcunandij Pafosmanta jatun canoapi 
huichiyashpa yacuta rishpaca, Pamfilia llajtapi caj Perge pueb- 
lomanmi chayarcacuna. Chaiman chayashpaca Juanca chai 
pueblopi paicunata saquishpami Jerusalenman tigrashpa rirca. 
14 Pabloca Bernabendijmi Pergemantaca Pisidia llajtapi caj 
Antioquía puebloman rirca. Chaipi cashpami samana punlla- 
pica* Israelcuna tandanacuna huasiman* yaicushpa tiyarirca- 
cuna. 15 Chai tandanacuna huasipica mandashcacunata quill- 
cashcatapish ñaupa huillajcunata* Dios Quillcachishcatapish 
rezashca q'uipaca chai tandanacuna huasipi mandajcunaca : 

-—Cancuna caipi cajcunata imata cunashun nishpaca, cunan 
rimapaichijlla— nij cacharca. 

16 Shina nijpi Pabloca jatarishpa maquihuan upalla caichij 
nishpami paicunaman huillashpaca nirca: 

—Tucui caipi caj ailluhuahuacunapish, Diosta manchajcu- 
napish, ñucata uyapaichij. 17 Ñucanchij Israelcunapaj* Diosmi 
ñucanchij yayacunataca ñaupaman agllarca. Mana Egipto 
llajta cajpipish, paicunataca achcatami mirachirca. Chai 
q'uipaca Diosca tucuita rurai tucuj cashcata ricuchishpami, 
paicunataca chai Egipto llajtamantaca llujshichirca. 18 Chashna 
llujshichishpaca, shitashca pambapi chuscu chunga huatata 
paicuna ima mana allita rurajpipish, Diosca mana saquircachu. 
19 Chaipimi Diosca Canaán llajtapi tiyaj canchis llajtapi cau- 
sajcunata tucui huañuchichirca. Chashna rurashpami, ñucan- 
chij ñaupa yayacunamanca chai allpataca curca. 20 Chai 
q'uipaca chuscu patsaj pichca chunga huata shinatami manda- 
chun alli yachaj runacunata churashpa ñaupa huillaj Samuelpaj 
punllacunacama mandachirca. 21 Samuel mandacui punlla- 
cunapimi Israelcunaca shuj jatun mandajta ninchijca nishpa 
mañarcacuna. Chashna mañajpimi Diosca Cis shuti runapaj 
churi Saulta chuscu chunga huatata mandachun churarca. 
Chai Saúl runaca Benjamín aillumantami carca. 22 Chai 
q'uipami Diosca Saulta llujshichishpa Davidta jatun mandaj 
cachun churarca. Paitami Diosca: “Isaipaj churi Davidtami 
agllarcani. Paica ñuca shungu munashcami. Paimi ñuca tucui 

munashcataca ruranga” nirca. 23 Diosca pai cusha nishca 
shinallatajmi Israelcunata Quishpichij cachunca Davidpaj hua- 
hua huahuamanta Jesustaca curca. 24 Jesús manaraj shamujpi- 
mi, Juanca Israelcunamanca: “Cancuna juchayuj cashcamanta 
llaquirishpa Diospajman tigrarishpa Dautizarichij*”” nishpa 
huillarca. 25 Juanca ña pai huillana cashcata tucuchigrishpa- 
ca: “Cancunaca ñucataca ¿pi cashcatataj yuyanguichij? Ñucaca 
mana cancuna shuyacushcachu cani. Shujmi ñucapaj catica 
shamunga. Ñucaca paipaj pargate huatashcallatapish mana 
pascaipajmi cani” nishpami huillarca. 

2 Chaimanta Abrahampaj huahuacuna, ñuca aillucuna, 
Diosta maijanlla manchajcunapish, cai quishpirinamanta hui- 
Hashcaca cancunapajmi. 27 Jerusalenpi causajcunapish pai- 
cunata mandajcunapish Jesustaca pi cashcataca mana yachar- 
cacunachu. Ñaupa huillajcunata Dios quillcachishcata samana 
punllacunapi rezashcata uyashpapish mana yachashcamantami 
Jesusta huañuchishpaca, paicunallataj chai huillajcuna hui- 
llashcataca pajtachircacuna. 28 Paicunaca Jesusta imamanta 
mana huañuchi tucushpapish Pilatotaca: “Jesustaca huañu- 
chilla” nircacunami. 29 Dios Quillcachishcapi* paimanta tucui 
nishcacunata pajtachishca q'uipaca chacatashcamanta uriya- 
chishpami, jutcupi churarcacuna. 30 Paicuna chashna ruraj- 
pipish, Taita Diosca huañushcacunapaj chaupimanta cau- 
sachircami. 3 Chashna causachijpica paica Galileamanta 
Jerusalenman paihuan rijcunallamanmi achca punllacunacama 
ricurirca. Cunanca chaita ricujcunami tucuicunaman paimanta 
huillacun. 

32 Ñucanchijpish cunanca Taita Dios ñucanchij ñaupa yaya- 
cunaman cusha nishcata pajtachishca alli huillanatami cancu- 
naman huillacunchij. 33 Ñucanchij ñaupa yayacunaman cusha 
nishcataca Taita Diosca Jesusta causachishpami, ñucanchij 
paicunapaj huahuacunamanca ña pajtachishca. Q'uipa Salmopi 
quillcashcapipish: ‘“‘Canca ñuca churimi cangui. Cunanmi 
ñuca canmanca causaita cuni” ninmi. 34 Chashna nishpami 
Taita Diosca Jesusta huañushcacunapaj chaupimanta causa- 
chishpa, paipaj aicha mana ismuna cashcata ricuchishpaca : 
“Davidta llaquishpa allicunata cusha nishcataca cancunaman 
cusha” nishcami. 35 Chaimantami caishuj Salmopipish: “Can- 

ca can agllashca ima jucha illajpaj aichataca ismuchunca mana 
saquinguichu” nin. 36 Davidca pai causai punllacunapi causaj- 
cunataca Dios munashca shinami ayudarca. Ña huañujpica 
paipaj ñaupa yayacunahuanmi paitaca pambarcacuna. Pai- 
paj aichapish ismurcami. 37 Shina cajpipish Taita Dios cau- 
sachishca Jesuspaj aichaca mana ismurcachu. 38 Ailluhua- 
huacuna, cai huillashcata alli yachaichij. Ñuca cancunaman 
huillashca Jesusta crijpimi, Diosca cancunapaj juchacuna- 
taca perdonanga. 39 Moisés mandashcacunata rurashpaca, 
Dioshuanca mana alli cai tucurcanguichijchu. Jesusta crijcu- 
nallatami Diosca paihuan alli tucuchunca chasquin. 40 Chai- 
manta alli yuyaringuichij. Naupa huillajcunata Dios cashna 
nishpa huillachishcaca ñataj cancunapaj jahua canman: 


41 Uyaichij, p'iñajcuna, mancharichij, maipi ima tucuichij. 
Nucaca cancuna causacun punllacunapica pi huillajpipish 
mana crinallacunatami achcata rurasha nishcami. 


4 Chashna yachachishpa Israelcuna tandanacuna huasi- 
manta paicuna llujshicujpi mana Israelcunaca : 

—Cunan shina samana punllapish caillamantataj yachachij 
shamupanguichigari— nircacunami. 

4 Ña tucuicuna llujshicujpi tauca Israelcunapish, Israelcuna 
yachachishcata alli catijcunapish Pablota Bernabetami cati- 
curcacuna. Chai catijcunataca : 

—Diosta tucui shunguhuan alli catinguichij. Cancuna mana 
c'uyaipaj cajpipish Dios jatunta c'uyacushcatapish ama cunga- 
ringuichij— nishpami cunarcacuna. 

44 Chai cati samana punllapish chai pueblopi causajcunaca 
Diospaj Shimita uyangapajca maijancunalla mana tandana- 
cushpami, achcacuna tandanacurcacuna. 45 Chashna achcacuna 
tandanacushcata Israelcuna ricushpaca, Pablo huillacujpi 
huañurishpa c'amishpa: 

—Chaica manapish chashnachu— nishpami p'iñarishpa ri- 
marcacuna. 

46 Chashna rimacujpipish Pabloca Bernabendij mana man- 
chashpami cashna nishpa huillarcacuna : 

—Cancunamanrajmari Diospaj Shimitaca huillana carcan- 
chij. Chai huillashcata cancuna mana chasquishpaca, huiñai 

causaita mana charishun nishcatami ricuchinguichij. Cunan- 
llatajmi mana Israelcunapajman rigrinchij. 47 Diospish ñu- 
canchijtaca : 


Cantaca mana Israelcunata luz shina achijyachichunmi 
churarcani. Tucui cai pachapi causajcunapish can hui- 
llashcamanta quishpirichunmi chashna churarcani nishca- 
mi— nircacuna. 


48 Chashna nijta mana Israelcuna uyashpaca, Diospaj Shi- 
mica sumajmari nishpa achcatami cushicurcacuna. Huiñai 
causaita charichun Dios agllashcacunaca tucuicunami Apunchij 
Jesusta crircacuna. 49 Chashnami Diospaj Shimitaca tucui 
chai llajtapi huillarcacuna. 50 Chashna huillacujpi Israelcunaca 
Diosta yuyarij alli nishca huarmicunatapish, chai pueblota 
mandajcunatapish chai runacunata huañuchingapaj jatari- 
shunchij nishpami yachachircacuna. Chashna yachachishpaca, 
Pablotapish Bernabetapish achcata llaquichishpami chai Ilaj- 
tamantaca llujshichishpa cacharcacuna. 51 Chashna rurajpimi 
paicunata mana chasquishun nishcata ricuchingapajca pai- 
cunapaj chaquipi japirishca ñutu allpatapish chaspishpa Iconio 
shuti puebloman rircacuna. 52 Chai Antioquía pueblopi causaj 
crijcunaca Diospaj Samai Espiritupish japishca cashpa achca 
cushicuihuanmi carcacuna. 


Pablopish Bernabepish Iconio pueblopi 
huillashcamanta 


l 4 | Iconio pueblopipish Pabloca Bernabendijmi Israelcuna 

tandanacuna huasiman* yaicushpa Diospaj Shimitaca 
alli huillarcacuna. Chashna huillajpimi Israelcunapish* mana 
Israelcunapish* achcacuna Apunchij Jesusta crircacuna. 2 Ash- 
tahuanpish paicuna huillashcata mana crij Israelcunaca chai 
mana Israelcunataca crijcunata p'iñanata yachachishpami, 
allita yuyacushcata pandachircacuna. 3 Chashna cajpipish 
paicunaca Apunchij Jesús huillana yuyaita cujpimi, mana 
manchashpa huillashpa unita causarcacuna. Mana c'uyaipaj 
cajpipish Diosca jatunta c'uyaj cashcata huillajpimi, Apunchij 
Jesusca pi mana rurai tucushcacunatapish mancharinacunata- 
pish rurachishpa pai cushi cashcata ricuchirca. 4 Chai pueblopi 

causajcunaca chaupirishpa maijancunaca Israelcunapura, mai- 
jancunaca Jesús huillagringuichij nishcacunapurami tucurca- 
cuna. 5 Chashna tucushpaca, Israelcunapish mana Israelcu- 
napish mandajcunahuan tucushpami paicunataca c'aminata 
rumihuan shitanata yuyarircacuna. 6 Chaita yachashpami 
Pablopish Bernabepish Licaonia llajtapi caj Listra shuti Derbe 
shuti pueblocunapi chai c'uchulla pueblocunapipish miticu- 
grirca. 7 Chai pueblocunapipish alli huillanataca huillarcacuna- 
llami. 


Listra pueblopi Pablota rumihuan shitashcamanta 


8 Listra pueblopica mana purij runami causarca. Paica 
chaqui angucuna tandanacushca huacharishcamantami mana 
purij carca. 9 Paimi Pablo tucui imalla huillashcataca alli 
uyacurca. Chashna uyacujpi pai alliyanata crishcatami 
Pabloca ricurca. 10 Chaimantami chai runataca : 

—Jatarishpa alli shayari— nishpa sinchita nirca. 

Shina nijpica chai runaca callpashpa jatarishpa purircallami. 
ll Tucui chaipi cajcuna Pablo chashna rurajta ricushpaca 
Licaonia rimaipimi: 

—Dioscunamari runacuna shina tucushpa ñucanchijpajman 
uriyamushca— nishpa caparircacuna. 

12 Bernabetaca Júpiter diosmi nircacunami. Pablotaca huillaj 
cashcamanta Mercurio diosmi nircacunami. 13 Chai puebloman 
yaicuna pungupica Júpiter diosta adorana huasimi tiyarca. 
Chai huasipi caj curami tucui chaipi cajcunahuan huagracunata 
sisacunata punguman apashpa Diosman cushpa rupachij 
shina rurashpa Pablopaj Bernabepaj ñaupajpi huañuchishpa 
rupachishun nirca. 14 Jesus huillagringuichij nishca Pablopish 
Bernabepish chai runacuna chashna rurashun nicujta ricushpa- 
ca, paicuna llaqui cashcata ricuchingapaj paicunapaj churana- 
cunata lliquishpa chaipi cajcunapaj chaupiman caparirishpa 
yaicujta rircacuna. 15 Chashna caparishpaca cashnami nirca- 
cuna: 

—Riquichij, imatataj ruracunguichij. Ñucanchijpish cancuna 
shinallataj runacunallamari canchij. Ñucanchijca cancuna 
cashna llaquita causacushcata saquishpa causaj Diospajman 
tigrarichunmi alli huillanata huillanaman shamurcanchij. Paica 

jahua pachata, cai pachata, jatun cochata, tucui ima tiyajtapish 
rurajmari. 16 Diosca ñaupacunaca tucuicuna paicuna munashca 
shina causachun saquircallami. 17 Chashna causacujpipish 
Diosca tamyata cachashpa granocunata p'ucuchishpa, sajsajta 
ñucanchijman carashpa ñucanchij shungutapish cushichishpami 
pai alli cashcataca ricuchicun— nirca. 

18 Chashna rimacushpallami huagracunata huañuchishpa 
paicunata Diosta shina adorashun nicujcunataca jarcarcacuna. 

19 Antioquía pueblomantapish Iconio pueblomantapish maijan 
Israelcuna* shamushpaca: 

—Cai runacunaca llullacunllamari-— nicushpalla crichirca- 
cunami. 

Chaimantami Pablotaca rumicunahuan shitashpa ñami hua- 
ñun yuyashpa, chai pueblomanta sirijta aisashpa llujshichishpa 
shitarcacuna. 20 Chashna shitajpipish crijcuna Pablopajman 
tandanacumushpa paipaj c'uchupi muyujta shayarijpi, Pabloca 
jatarishpa cutin chai pueblollamantajmi yaicurca. Cayandij 
punllaca Bernabendij Derbe pueblomanmi rircacuna. 

21 Chai Derbe pueblopipish alli huillanata huillajpica, ach- 
cacunami crirca. Chai q'uipami cutinllataj Listraman, Ico- 
nioman, Antioquiaman tigrarcacuna. 22 Chai pueblocunaman 
chayashpa chaipi causaj crijcunataca Jesusta paicuna crishcata 
alli catina yuyaita cushpaca: 

—Achca llaquicunata apashpami, Dios maipi mandacun- 
manca yaicuna canchij— nishpami cunarcacuna. 

23 Shinallataj crijcuna tandanacushca maillapi tiyanpipish 
crijcunata cunajcunataca agllarcacunami. Chashna agllashpaca 
ayunashpa* Diosta mañashpami, paicuna crishca Apunchij 
Jesusman mingarcacuna. 


Pablopish Bernabepish Siria llajtapi caj 
Antioquiaman tigrashcamanta 
24 Pabloca Bernabendij Pisidia llajtata rishpaca, Pamfilia 
llajtamanmi chayarcacuna. 25 Chai llajtapi caj Perge pueblopi 
Diospaj Shimita huillashpaca, Atalia pueblomanmi rircacuna. 
26 Dios huillai nishcata ña huillashpaca, chai Atalia pueblo- 
manta jatun canoapi huichiyashpami, Pablopish Bernabepish 
manaraj huillanaman rijpi Dios jatunta c'uyashpa cancu- 

nata huaquichichun nishpa Diospaj maquipi crijcuna min- 
gashca, Antioquiallamantaj tigramurcacuna. 27 Chaiman cha- 
yamushpaca chaipi caj tucui crijcunata tandachishpami, Dios 
paicunahuan ima shina cashcatapish mana Israelcunaman* 
paicuna huillagrijpi uyana yuyaita Dios cushcatapish parlar- 
cacuna. 28 Paicunaca chai crijcunahuanca unicamami carca. 


Jerusalenpi tandanacushcamanta 


| 5 1 Chai punllacunallataj Judea llajtamanta maijancuna 
Antioquiaman rishpami, chaipi caj crijcunataca : 

—Moisés mandashca circuncisión* nishcata mana cazushpa- 
ca, mana quishpiringuichijchu—- nishpami yachachircacuna. 

2 Chashna yachachicujpimi, Pabloca Bernabendij chai ya- 
chachij runacunahuanca achcata rimanacurcacuna. Na mana 
allichi tucujpica, Antioquia huauquicunaca paicunapuramanta 
maijan alli crijcunatami Pablondij Bernabendij Jerusalenman 
rishpa Jesús huillagringuichij nishcacunahuan, crijcunata cunaj- 
cunahuanpish chashna yachachicushcata allichigrichun nishpa 
agilarcacuna. 

3 Antioquía tandanacushca crijcuna paicunata cachajpica, 
Fenicia llajtata, Samaria llajtatami rircacuna. Chai llajtacuna- 
pica tucui crijcunamanmi mana Israelcunapish* ñaupa causaita 
saquishpa Diospajman tigrarishcata parlarcacuna. Chashna 
parlajpica, chai crijcunaca tucuicunami achcata cushicurcacuna. 

4 Paicuna Jerusalenman ña chayajpica, tandanacushca crij- 
cunapish Jesus huillagringuichij nishcacunapish crijcunata 
cunajcunapish allimi chasquircacuna. Pablopish Bernabepish 
Dios paicunahuan ima shina cashcatami parlarcacuna. 
5 Chashna parlajpi fairseocunapuramanta* maijan crijcuna 
shayarishpaca : 

—Chai mana Israel crijcunatapish circuncisión nishcataca 
ruranami, Moisés mandashcatapish rurana canguichij ninami— 
nircacuna. 

6 Chashna nijta uyashpaca, Jesús huillagringuichij nishca- 
cunapish crijcunata cunajcunapish chashna nishcata alli 
yuyarinacungapaj tandanacurcacuna. 7 Chashna tandana- 
cushpa ña achcata rimanacushca q'uipami Pedroca shayarishpa 
paicunataca nirca: 

—Huauquicuna. Mana Israelcunapish alli huillanata ñuca 
huillajpi, crishpa quishpirichunmi sarunman Diosca ñucataca 
agllarca. Chaitaca cancunallataj yachanguichijmi. 8 Tucui- 
cunapaj shunguta rijsij Diosca mana Israelcunatapish chas- 
quishcata ricuchingapajmi paicunamanpish ñucanchijman cuj 
shinallataj paipaj Samai Espiritutaca curca. 9 Crishcallamanta- 
mi paicunatapish juchacunata perdonashpa paicunapish ñu- 
canchijpish chashnallataj cashcata ricuchirca. 10 Chaimanta 
cunanca ñucanchij ñaupa yayacunapish ñucanchijpish mana 
pajtachi tucushcata cunanlla crijcunatapish rurachun nishpaca, 
¿ima nishpataj Diostaca p'iñachinguichij? 11 Mana c'uyaipaj 
cajpipish Apunchij Jesusca jatunta c'uyashcallamantami ñu- 
canchijtaca quishpichirca. Chashnallatajmi paicunatapish 
quishpichirca— nirca. 

12 Shina nijta uyashpaca chai tucuicunaca upallashpami, 
Bernabepish Pablopish parlajta uyarcacuna. Paicunaca mana 
Israelcunapaj ñaupajpi jatun mancharinacunatapish, pi mana 
rurai tucushcacunatapish Dios rurachishcatami parlarcacuna. 
13 Paicuna ña tucui parlajpi Jacoboca nirca: 

—Huauquicuna, ñucata uyapaichij. 14 Simón Pedrollataj 
mana Israelcunatapish Dios ima shina agllai callarishcata, 
paicuna Diospaj huahuacuna tucushcatapish ña ñucanchijman 
parlarcami. 15 Ñaupa huillajcunata* Dios Quillcachishcapi- 
pish* chashnallatajmi nin: 


16 Chashna tucushca q'uipaca tigramushpa Davidpaj ur- 
mashca huasitaca cutin huasichishami. Urmashcatapish 
allichishpa cutin shayachishami. 17 Chashna rurajpimi 
tucui saquirishcacunapish ñuca agllashca mana Israelcu- 
napish ñucataca mashcangacuna. 18 Ñaupamanta tucui 
imalla ricuna cashcata ricuchij jatun Diosmi chashna nin. 


19 Chaimantami ñuca yuyaipica mana Israelcunapish Diosta 
catisha nijpica, ima chaicunata nishpa mana p'iñachinachu 
canchij. 20 Chashna ninapaj randica paicunamanca: ‘“Ru- 
rashcalla dioscunaman ima cushcatapish ama micunguichij, 
ama huainayanguichij, sipishpalla huañuchishca aichatapish 
ima yahuartapish ama micunguichij” nishpa quillcashpa 
cachashunchij. 21 Ñaupa yayacuna causai punllacunallamanta- 

tajmi tucui pueblocunapi Israelcuna tandanacuna huasicuna- 
pica* samana punllacunapi* Moisés mandashcata rezashpa 
huillajcunaca tiyan— nirca. 

22 Shina nishcaca Jesus huillagringuichij nishcacunapaj, 
crijcunata cunajcunapaj, tandanacushca tucui crijcunapaj 
yuyaipipish allimi carca. Chaimantami tucui crijcuna c'u- 
yashca Barsabás nishca Judastapish, Silastapish Pablohuan 
Bernabehuan Antioquía puebloman richun agllarcacuna. 
23 Chashna agllashpaca paicuna apachunmi cashna nishpa 
quillcarca : 

“Apunchij Jesus huillagringuichij nishcacunapish crijcunata 
cunajcunapish tucui crijcunapishmi Antioquía pueblopi, Siria 
llajtapi, Cilicia llajtapi causaj mana Israel tucui crijcunataca 
allillachu canguichij ninchij. 24 Maijan runacunaca cai 
ñucanchijpuramanta cancunapajman rishcata uyarcanchijmi. 
Paicunami cancunataca circuncisión nishcataca ruranami can- 
guichij, Moisés mandashcatapish cazunami canguichij nishpa 
muspachishca carca. Ñucanchijca paicunataca mana ca- 
charcanchijchu. 25 Chaimantami ñucanchij tucuicuna alli 
yuyarishpa ñucanchijpurallamantataj cai crij huauquicunata 
cancunapajman cachanata yuyarircanchij. Paicunatami ñu- 
canchij c'uyashca Bernabehuan Pablohuan cachanchij. 26 Cai 
Bernabeca, Pabloca huañuna causana cashpapish Apunchij 
Jesucristotaca huillarcallacunami. 27 Chashna yuyarishpami 
Judastapish Silastapish chashnallataj cai tucuimanta ñahui 
ñahui cancunaman huillachun cachanchij. 28 Diospaj Samai 
Espiritupish yuyachijpi ñucanchijpipish alli cajpimi, cancuna- 
taca mana ashtahuan p'iñachishun nishpa cai yachana cashca- 
llata nishun ninchij: 29 Rurashcalla dioscunaman cushcata 
ama micunguichij, yahuartapish, sipishpalla huañuchishca 
aichatapish ama micunguichij, ama huainayanguichij. Cai- 
cunata cazushpaca allitamari ruranguichij. Allilla canguichij” 
nishpami quillcarcacuna. 

3 Chashnami chai cachashcacunaca Antioquiaman cha- 
yashpaca, chaipi causaj tucui crijcunata tandachishpa chai 
quillcataca curcacuna. 31 Chai quillcata rezashpaca, chashna 
cunashcata uyashpa tucuicunami achcata cushicurcacuna. 
32 Judaspish Silaspish Dios yuyaita cushcata huillajcuna 

cashpami, chai crijcunataca achcata cunashpa alli yachachirca. 
Chashna yachachijpimi, crijcunaca cushicushpa ashtahuan 
catina yuyaita japircacuna. 33 Chashna tauca punllacama chai 
crijcunahuan saquirishpa cutin paicunata cachajcunapajman 
tigrasha nijpi, chai crijcunaca alli sumajllata ringuichij nishpa- 
mi paicunataca cacharcacuna. 34 Silasca chaipi saquirina 
alli caj yuyachijpi chaipi saquirircarajmi. 35 Chashnallatajmi 
Pablopish Bernabepish tauca shujtajcunandij chai Antioquía 
pueblollapitaj huillachun Apunchij Jesusmanta alli huillanata 
huillashpa yachachishpa saquirircacuna. 


Pabloca cutin q'uipata huillanaman rishcamanta 


36 Tauca punllacunata chaipi cashca q'uipami Pabloca 
Bernabetaca : 

—Sarunman mai pueblollapi Apunchij Jesusmanta alli 
huillanata huillajpi crishcacuna imanalla cashcata ricungapaj 
jacu— nirca. 

37 Shina nijpi Bernabeca Marcos nishca Juantapish pusha- 
shun nirca. 38 Chashna nijpi sarunman huillashpa puricujpi 
paicuna huillagrina cashcata manaraj tucuchishpa, paicunata 
Pamfilia llajtallapi saquishpa tigramushcamantami Pabloca 
paitaca mana pusharrisha nirca. 39 Chashna rimanacushpa 
mana shuj yuyailla tucushpami, caishujmanta chaishujmanta 
ch'icanyarishpa Bernabeca Marcosta pushashpa jatun canoapi 
huichiyashpaca Chipre llajtaman rirca. 40 Pablopish Silasta 
agllashpa rigrijpi, crijcunaca Dios jatunta c'uyashpa alli pusha- 
chun nishpami Apunchij Jesusman mingarcacuna. 41 Paicuna 
ña rishpaca, Siria llajtata Cilicia llajtata rishpa chai llajtacu- 
napi caj tańdanacushca crijcunaman ashtahuan alli catina 
yuyaita cushpami rircacuna. 


Pablohuan Silashuan Timoteo purishcamanta 
l 6 I Chai q'uipami Pabloca Silasndij Derbe puebloman 
Listra puebloman chayashpaca, Timoteo shuti crijhuan 
tuparca. Paipaj mamaca alli crij Israel* huarmimi carca. 
Yayaca mana Israelmi* carca. 2 Listra pueblopi Iconio pue- 
blopi causaj crijcunapish Timoteotaca allimi nircacunami. 
3 Pabloca Timoteota pushasha nircami. Chashna pushasha 

nishpami, paipaj yayataca mana Israel cashcata tucui chaipi 
causaj Israelcuna yachashcamanta paicunahuan ama p'iña- 
nacungapaj nishpa circuncisión* nishcata rurarca. 4 Chashna 
rurashpa rishpaca, Jesús huillagringuichij nishcacunapish 
crijcunata cunajcunapish imalla rurana cashcata Jerusalenpi 
yuyarinacushcatami chaita cazuchun tucui pueblocunapi hui- 
llashpa rircacuna. 5 Chashna huillajpimi tandanacushca crij- 
cunaca ashtahuan alli crijcuna tucurca. Crijcunapish punllan- 
tami ashtahuan mirarcacuna. 


Macedonia runata muscuipi shina Pablo ricushcamanta 


6 Pabloca Silasndij Frigia llajtata Galacia llajtata pasashpa 
rishpa Asia llajtapi Diospaj Shimita huillasha nicujpi, Diospaj 
Samai Espirituca mana huillachircachu. 7 Misia llajtaman 
chayashpaca, Bitinia llajtamanmi yaicunata yuyarcacuna. Chai- 
man yaicunata yuyacujpi, cutinllataj Diospaj Samai Espirituca 
chai llajtamanpish mana yaicuchircachu. 8 Chaimantami Misia 
llajtata rishpa jatun yacu c'uchupi caj Troas puebloman cha- 
yarcacuna. 9 Chai tutami Macedonia llajtamanta shuj runa- 
taca muscuipi shina ricurishpa: “Cai Macedoniapi ñucanchijta 
yachachij shamupai” nishpa shayacujta Pabloca ricurca. 
10 Pablo chashna muscushcata huillajpica, Diosmi ñucanchij- 
taca chai llajtapi alli huillanata huillachun cayashca nishpami 
Macedonia llajtaman rina yuyailla tucurcanchij. 


Pabloca Silasndij Filipos pueblopi cashcamanta 


ii Troasmanta shuj jatun canoapi huichiyashpa yacuta 
rishpaca, yacu chaupipi caj Samotracia llajtamanmi chayar- 
canchij. Cutin cayandij punllaca Neápolis pueblomanmi 
chayarcanchij. 21 Chaimantaca Macedonia llajtapi caj tucuita 
yalli jatun Filipos pueblomanmi rircanchij. Chai pueblopica 
Roma* llajtamanta shamushcacunami chagru causacushca 
carca. Chai pueblopimi asha punllacunata carcanchij. 13 Chaipi 
cashpami samana punlla* chayamujpica, chai pueblomanta 
llujshishpa yacu larca uriman rircanchij. Chai larca uripimi 
Diosta mañangapaj tandanacunaca cashca carca. Ñucanchijpish 
chaipi tiyarishpami, chaiman tandanacumuj huarmicunaman 
parlarcanchij. 14 Chai huarmicunapurapica Tiatira pueblo- 

manta Lidia shuti huarmimi ñucanchij huillashcataca uyacurca. 
Chai huarmica morado sumaj linzota c'atujmi carca, Diostapish 
yuyarijmi carca. Chai huarmimanmi Apunchij Jesusca Pablo 
tucui imalla nishcata uyashpa cazuchun alli yuyaita curca. 
15 Chaimantami paipaj tucui familiandij bautizarishpa* ñu- 
canchijtaca : 

—Cancuna ñucata ña Apunchij Jesusta crishpa alli cazujmi 
yuyashpaca, jacupaichij ñuca huasipi samaringuichij-— nishpaca 
saquichircatajmi. 


Pablota Silasta prezo japishcamanta 


16 Shuj punllami Diosta mañanaman ñucanchij ricushpaca, 
supai japishpa yachajta rurashca huambrahuan tuparcanchij. 
Chai huambraca chashna yachaj cashpa imatapish huillajpimi, 
paita randij amocunaca achca cullquita japij carca. 17 Chai 
huambrami Pablotapish ñucanchijtapish : 

—Cai runacunaca jahua pacha Jatun Diospajta rurajcuna- 
mari. Cancuna juchamanta ima shina quishpiri tucunatapish 
huillajcunamari— nishpa caparishpa caticujllami carca. 

18 Na tauca punllacunata chashna nishpa ñucanchijta 
caticujllapimi, chai huambra chashna nishcata ña mana uya- 
nachishpa Pabloca tigrarishpa chai huambrapi caj supaitaca : 

—Jesucristo llujshi nijpimi, cai huambramanta llujshi nini — 
nirca. 

Chashna nijpica supaica chai huambramantaca llujshirca- 
llami. 

19 Chai huambrapaj amocunaca cullquita japina ña tucurishca 
cashcata ricushpami, Pablota Silasndij japishpa jatun plazapi 
caj mandajcunapajman pusharcacuna. 20 Chai mandajcunapaj- 
man pusharrishpaca cashna nircacuna: 

—Cai Israel* runacunami ñucanchij pueblopi p'iñachishpa 
mana allita yachachishpa puricuncuna. 21 Paicunaca ñucanchij- 
ta mandashca shinaca mana yachachinchu. Roma* llajtamanta 
cajcunaca chai yachachishcataca mana uyashun ninchijchu, 
manataj catishun ninchijchu— nircacuna. 

22 Chashna nijta uyashpaca, tucui chaipi cajcunami Pablota 
Silasta p'iñashpa huañuchishun nishpa jatarircacuna. Mandaj- 
cunapish : 

—Cai runacunata lluchullata rurashpa caspihuan macaichij— 
nircacunami. 

2 Ña achcata macachishca q'uipaca paicunata carcelpi 
huichcachishpami carcelta cuidajtapish : 

—Alli alli chaparangui— nishpa mandarcacuna. 

24 Chashna mandajta uyashpa carcelta cuidajca paicunataca 
ucu c'uchuman pushashpami, paicunapaj chaquicunataca tabla- 
cunata jutcushcapi alli canichishpa churarca. 

25 Chashna cashpapish Pabloca Silasndij chaupi tutataca 
Diosta mañarcacunami, cantarcacunami. Chaipi caj shujtaj 
prezocunapish chaitaca uyarcacunami. 26 Chashna mañacujpi 
cantacujpi ñapish manchanayaj allpa chujchui shamushpa 
carcel shayacun pambata chujchuchijpica, tucui pungucunami 
pascarirca. Huatashca cadenacunapish tucui prezocunamanta- 
mi cacharirirca. 27 Carcelta cuidaj rijcharishpaca, tucui pun- 
gucuna pascarishcata ricushpa ñami tucui prezocuna llujshishca 
canga yuyashpami paipaj espadallahuantaj ña huañuchirisha 
nicurca. 28 Chashna ruracujta ricushpa Pabloca sinchita 
caparishpaca : 

—Ama imata rurarichu. Tucuicunami caillapitaj canchij— 
nirca, 

29 Pablo chashna nijta uyashpa carcelta cuidajca ninata 
mañashpa ucu c'uchuman yaicurishpa Pablopaj Silaspaj ñau- 
pajpi manchaihuan chujchushpami cungurirca. 30 Chai ucu- 
manta paicunata canllaman llujshichishpaca : 

—Riqui, amocuna. Ñuca quishpiringapajca, ¿imatataj ru- 
rasha?— nishpa tapurca. 

31 Chashna tapujpi paicunaca : 

—-Apunchij Jesucristota cri. Canpish cambaj tucui familia- 
pish crishpaca, quishpiringuichijmi -- nircacuna. 

32 Chaipimi paimanpish paipaj huasipi tucui cajcunamanpish 
Apunchij Jesusmanta alli huillanata huillarcacuna. 33 Chai 
tutallatajmi carcelta cuidajca tuta cajpipish, paicunapaj chu- 
gricunata maillarca. Chai q'uipaca paipaj tucui familiandijmi 
bautizarirca*. 34 Ña bautizarishpaca paipaj huasiman 
pushashpa micunata cararcami. Paica paipaj tucui familiandij 
Diosta crishcamanta achcatami cushicurcacuna. 

35 Cayandij tutamantami chai mandajcunaca : 

—Chai runacunataca cacharishpa cachailla ninmi-— nishpa 
huillagrichun soldadocunata carcelta cuidajpajman cacharca. 
36 Chaita huillajpimi carcelta cuidajca: 

—Cunanca ña chai mandajcunaca ñuca cancunata cachari- 
chun mandashcami. Chaimanta cunanca cushicushpa lluj- 
shishpa richijlla— nishpa Pabloman huillarca. 

37 Shina nijpi Pabloca soldadocunataca: 

—Ñucanchijca Roma llajtamanta cajpipish ñucanchijtaca 
manaraj imata tapushpa tucuicunapaj ñaupajpi macarcacunami, 
carcelpi churarcacunami. Chashna rurashca jahuachu cunanca 
pacalla cacharichun nishcacuna. ¡Mana rishunchu! Paicu- 
nallataj ñucanchijta cacharinaman shamuchun— nirca. 

38 Chashna nishcata soldadocunaca mandajcunapajman ti- 
grashpa huillajpica, Roma llajtamanta cashcata yachashpa 
achcatami mancharircacuna. 39 Chai mandajcunaca Pablopaj- 
man Silaspajman shamushpa paicunata cacharishpaca : 

—Ñucanchijca cancuna Roma llajtamanta cashcataca mana 
yachashcanchijchu. Cunanca cai pueblomanta llujshishpa 
ripaichijla— nircacunami. 

4 Ña carcelmanta llujshishpaca, Lidiapaj huasimanmi 
rircacuna. Chai crijcunahuan tandanacushpa cushichishpaca, 
chaimanta rircallacunami. 


Tesalónica pueblopi huaicashpa caparinacushcamanta 


l 7 I Pabloca Silasndij Amfípolis shuti, Apolonia shuti 

pueblocunata rishpaca, Tesalónica pueblomanmi cha- 
yarcacuna. Chaipica Israelcuna tandanacuna huasipish* tiyar- 
cami. 2 Pabloca tandanacuna huasicunaman yaicuj cashpami, 
quimsa semanata chaipi cashpa samana punllacunapica* chai 
huasipi tandanacujcunata yachachirca. 3 Dios Quillcachishcapi* 
imalla nishcata huillashpami: 

—Quishpichij Cristoca llaquita apashpa huañunallatajmi 
carca, huañushcacunapaj chaupimanta causarinami carca. 
Ñuca cancunaman huillacushca Jesusca, paimi Quishpichij 
Cristoca— nishpami alli alli yachachirca. 

4 Chashna yachachijpimi tauca Israelcuna* crishpa Pablo- 
huan Silashuan tandanacurcacuna. Chashnallataj Diosta yu- 

yarij mana Israel* caj c'aricunapish alli nishca huarmicunapish 
achcacunami crircacuna. 5 Chashna achcacuna crishcata ri- 
cushpami, p'iñarishpa mana crij Israelcunaca puricujlla millai 
runacunata tandachishpa chai pueblopi achcata caparircacuna. 
Chashna rurashpaca Pablota Silasta japishpa tucuicunapaj 
ñaupajman pushashun nishpami, Jasonpaj huasiman yaicushpa 
huaicashpa mashcagrircacuna. 6 Chai huasipi Pablota Silasta 
mana japishpaca, Jasonta shujtaj crijcunallatami japishpa 
mandajcunapaj ñaupajman cashna caparinacushpa pushamur- 
cacuna: 

—Tucui cai pachapimari cai runacunaca umashpa purincuna. 
Chaipajmari caimanpish shamushca. 7 Cai Jasonpish paipaj 
huasipimi paicunataca chasquij cashca. Tucui paicunami Roma* 
llajtata jatun mandaj mandashcataca mana cazushpa: “Ñu- 
canchijpajca Jesús shuti shujtaj mandajmari tiyan” nincuna— 
nircacuna. 

8 Chashna nijta uyashpaca tucui chaipi cajcunapish mandaj- 
cunapish p'iñarishpa caparirircacunami. 9 Jasonpish paihuan 
cajcunapish cullquita cujpica cacharircallacunami. 


Pablobish Silaspish Berea pueblopi cashcamanta 


10 Chai tutallatajmi crijcunaca Pablotapish Silastapish Berea 
puebloman cacharcacuna. Ña Bereaman chayashpaca, Israel- 
cuna tandanacuna huasimanmi* yaicurcacuna. 11 Chai pueblopi 
causajcunaca Tesalonicapi causajcunata yalli ashtahuan alli 
uyanata munajcunami carca. Chashna cashpami paicuna 
huillashcata alli uyashpa chashna cashcata mana chashna 
cashcata yachangapaj nishpa Dios Quillcachishcataca* punllan- 
ta alli ricurcacuna. 12 Chashna cashpami Israelcunapish* 
mana Israel* caj alli nishca huarmicunapish achca c'aricunapish 
crircacuna. 13 Tesalonicapi causaj Israelcunaca Berea pue- 
blopipish Diospaj Shimita Pablo huillacujta yachashpa chaiman 
rishpaca, chai pueblopipish tucuicunatami pandachircacuna. 
14 Chaimantami chai crijcunaca mana uniyachishpa, Pablotaca 
ucu llajtacunaman cacharcacuna. Silaspish Timoteopish Berea 
pueblollapitajmi saquirircacuna. 15 Pablota saquigrijcunaca 
Atenas pueblocamami pusharcacuna. Paita saquishpa tigraj- 
cunataca : 

—Timoteotapish Silastapish utca caiman tandanacungapaj 
shamupaichij ninmi ninguichij— nishpami Pabloca cacharca. 


Atenas pueblopi Pablo cashcamanta 


16 Pabloca Atenas pueblopi Silasta Timoteota shuyacushpaca, 
rurashcalla achca dioscunata chai pueblopi ricushpa paipaj 
shungupi achcatami llaquirishpa p'iñarirca. 17 Chaimantami 
Israelcuna tandanacuna huasiman* yaicushpa, Israelcuna- 
huanpish* Diosta yuyarij mana Israelcunahuanpish* parla- 
nacurca. Chashnallataj jatun plazaman shamujcunatapish 
punllantami yachachirca. 18 Epicurios* yachachishcata alli 
yachacujcuna, Estoicos* yachachishcata alli yachacujcunapish 
Pablohuan rimanacungapajmi tandanacurcacuna. Pabloca 
paicunaman Jesusmanta alli huillanatapish, huañushcacuna 
causarinamantapish huillajpica maijancunaca : 

—¿Imatashi cai rimaricujlla runaca cashna rimarishpaca 
nisha nin?— nircacuna. 

Cutin maijancunaca : 

—Paica shujtaj dioscunamanta yachachijmari yuyachin— 
nircacuna. 

19 Chaimantami Pablotaca tucuicuna tandanacuna Areó- 
pago* shuti jatun huasiman pushashpaca, cashna nishpa 
tapurcacuna: 

—Ñucanchij mana yachashcata can yachachicushcataca 
¿yachai tucunchijchu? 20 Can yachachishcacunaca ñucanchij 
mana uyashcamari. Chai imata nisha nishcata yachashun 
ninchijca, huillaiari— nircacuna. 

21 Atenas pueblopi tucui causajcunapish shujtaj llajtamanta 
shamushpa chaipi causajcunapish ima manaraj uyashcata 
parlana uyana yuyaillami causarcacuna. 

22 Chaipimi Pabloca Areopagopi tucui tandanacushcacunapaj 
chaupipi shayarishpa nirca: 

—Atenas runacunalla. Cancunaca dioscunata alli yuyarijcuna 
cashcatami ñucaca maipipish cancunataca ricuni. 23 Ñuca 
cancunapaj pueblopi puricushpaca, cancunapaj dioscunata 
yuyarinacunatami ricurcani. Shinallataj pircashca shuj altar- 
pica: MANA RIJSISHCA DIOSPAJ nishpa quillcashcatami 
ricurcani. Chai Diostaca mana rijsishpapish yuyarijcunami 

cashcanguichij. Chai Diosllatatajmi ñucapish cancunamanca 
huillacuni. 

24 Pai Diosca cai pachata, cai pachapi tucui imalla tiyajta- 
pish rurajmi. Paica jahua pachata cai pachatapish Mandaj 
cashpa, runacuna rurashca adorana huasicunapica mana 
causanchu. 25 Diospajca ima mana illanchu. Paica runacuna 
imalla rurashcataca mana imapaj ninchu. Paica causaita cuj, 
samaita cuj, tucui ima nishcata tucuicunaman cujmi. 

26 Diosca shuj runallamanta cai pachapi tucui causajcunata 
rurashpami, tucui cai pachapi causachunpish mandarca. Mai- 
cama causanatapish, maillapi causana cashcatapish Diosmi 
mandarca. 27 Causacushparaj Diosta mashcashpa ima shina- 
pish paihuan tupachun nishpami chashna rurarca. Chashna 
mashcana cajpipish, Diosca ñucanchijmantaca mana carupichu. 
28 Ñucanchijca Dios causaita cujpimi causacunchij puricunchij, 
paimantami imatapish ruranchij. Cancunapuramanta maijan 
yachajcunapish: “Ñucanchijca Diospaj huahuacunami canchi;” 
nishcami. 29 Diospaj huahuacuna cashpaca Diostaca curita, 
cullquita, rumita runacunapaj yuyaillamanta rurashca dios 
cashcataca mana yuyanachu canchij. 30 Ñaupa causajcunaca 
Diosta mana rijsishcamanta paicunapaj munaita rurashpa 
causajpipish, Diosca paicunataca mana llaquichircachu. Cu- 
nanca tucuicunallataj maipi causacushpapish, juchayuj cashca- 
manta llaquirishpa Diospajman tigrarichun nishpami mandan. 
31 Diosca shuj punllata agllarcami. Chai punllami tucui cai 
pachapi causajcuna paicuna imalla rurashcataca tucuita alli 
ricuchinga. Chaitaca pai agllashca runatami chaita rurachun 
mandanga. Chashna rurana cashcataca paitaca huañushca- 
cunapaj chaupimanta causachishpami ricuchirca— nirca. 

32 Huañushcacunapaj chaupimanta causarishcata huillajta 
uyashpaca, maijancunaca achcatami asircacuna. Maijancunaca: 

—Shujtaj punllami can huillashcataca uyashun— nirca- 
cunami. 

3 Chashna nijpi Pabloca paicunapaj chaimantaca rircallami. 
34 Chashna cajpipish maijancuna Pablo huillashcata crishpaca, 
paihuanmi purircacuna. Chai crijcunapurapica Dionisio shuti 
runapishmi carca. Chai runaca Areopagopi tandanacuj man- 

dajcunapurami carca. Dámaris shuti shuj huarmipish shujtaj- 
cunapishmi crircacuna. 


Corinto pueblopi Pablo cashcamanta 


l 8 I Chashna huillashca q'uipami Pabloca Atenas pue- 

blomanta llujshishpa Corinto puebloman rirca. 2 Chai 
puebloman chayashpaca, Ponto llajtamanta caj Aquilo shuti 
Israel* runahuanmi tuparca. Jatun mandaj Claudio tucui 
chaipi causaj Israelcunata cai Roma* llajtamanta ilujshishpa 
richij nishca cajpimi, chai Aquiloca paipaj huarmi Priscilandij 
Italia llajtamanta chai ñaupalla shamushca carca. Pabloca 
paicunapajmanmi rirca. 3 Aquilo huarmindijca carpata ruraj 
cajpimi, Pablopish chaillatataj ruraj cashpa carpata rurashpa 
paicunahuan saquirirca. 4 Pabloca samana punllacunapica* 
tandanacuna huasiman* rishpami, Israelcunapish mana Is- 
raelcunapish* crichun paicunahuan parlanacushpa Diospaj 
Shimitaca alli yachachirca. 

5 Silaspish Timoteopish Macedoniamanta chayamujpicarin, 
Pabloca punllantami Israelcunamanca: 

—Jesusmi Quishpichij Cristoca— nishpa Diospaj Shimitaca 
huillacurcalla. 6 Chashna huillacujpi Israelcunaca p'iñarishpa 
mana alli shimicunata rimashpa c'amijpi, Pabloca pai huillash- 
cata mana uyashun nishcata ricuchingapaj churanata chas- 
pishpaca : 

—Cancunallataj cancunapaj juchamanta huañushpaca, ñuca- 
taca mana imata ninachu canguichij. Ñucaca tucui imalla 
huillana cashcataca huillarcanimi. Cunantajmi mana Israelcu- 
napajman rigrini— nirca. 

7 Chai ucumanta llujshishpaca, Diosta alli cazuj Justo shuti 
runapaj huasimanmi rirca. Chai runapaj huasica Israelcuna 
tandanacuna huasi c'uchullapimi carca. 8 Tandanacuna hua- 
sipi mandaj Crispo shuti runapish paipaj tucui familiandijmi 
Apunchij Jesustaca crirca. Chashnallataj Corinto pueblopi 
causajcunapish taucacunami Diospaj Shimita huillashcata 
uyashpa crishpa bautizarircacuna*. 9 Shuj tutami Apunchij 
Jesusca Pabloman muscuipi shina ricurishpaca nirca: 

—Ama manchashpa huillacuilla. Amataj upalla canguichu. 
10 Ñucaca canhuanmi cani. Chaimanta pi mana cantaca imata 

rurai tucungachu. Cai pueblopica achcacunami ñuca agllashca- 
cunaca tiyan— nirca. 

1! Chaimantami Pabloca Diospaj Shimita yachachishpa, 
Corinto pueblopica huata sujta q'uillata causarca. 

12 Galión shuti runa Acaya llajtata mandacui punllacunami 
Israelcunaca shuj yuyailla tucushpa tandanacushpa, Pablota 
japishpa chai mandajcunapajman pusharcacuna. 13 Chai man- 
dajcunapajman pushashpaca: 

—Cai runaca Diosta adorachun nishpa yachachishpaca, 
mandashcapi nishca shinaca mana yachachinchu— nircacuna. 

14 Pablo ña rimagrijpica Galionraj Israelcunata rimashpa 
nirca: 

—Cai runaca ima mana allita ruraj cajpi huañuchij cajpica, 
ñucaca cancuna huillashcata uyaimanmi carcani. 15 Mana 
chashnachu cashca. Cai runataca shujtajta yachachishcamanta 
shujtaj shuticunata yachachishcamanta cancunapaj mandashca- 
pi nishca shina mana yachachishcallamantaca, ñucaca chaitaca 
mana imata nishachu. Cancunallataj chaitaca ricuichijlla— 
nirca. 

16 Chashna nishpami paicunataca chai ucumanta llujshi- 
chishpa cacharca. 17 Ña chaimanta llujshicushpaca, chai 
mana Israelcunaca tandanacuna huasipi mandaj Sostenesta 
japishpami, chai huasi ñaupajllapitaj macarcacuna. Chashna 
macacujpipish Galionca mana imata nircachu. 


Antioquiaman Pablo tigrashcamanta, caihuanca quimsa 
cutin huillagrishcamanta 


18 Pabloca Corinto pueblollapitajmi achca punllacunacama 
saquirirca. Chai q'uipaca tucui crijcunata shujtaj punllacama 
nishpaca, Aquilondij Priscilandij Siria llajtaman jatun canoapi 
ringapajmi Cencrea llajtapi ajchata rutuchirca. Diosman ru- 
rasha nishcata ña pajtachishcata ricuchingapajmi paica chashna 
rurarca. 19 Efeso puebloman chayashpaca, Aquilo huarmin- 
dijta chaipi saquishpami Pabloca tandanacuna huasiman* 
rishpa Israelcunahuan* parlanacurca. 20 Chashna parlana- 
cushca q'uipami Israelcunaca Pablotaca : 

—Caipi ashtahuan saquiripairaj—- nicujpipish : 

—Mana saquiri tucunichu. 2! Ñucami ñalla pajtamucuj 

fiestapajca Jerusalenpi cana cani. Dios munajpica cutinmi 
cancunata ricunaman tigramusha. Shujtaj punllacama— nishpa 
Efesomanta jatun canoapi huichiyashpaca rircallami. 

2 Ña Cesareaman chayashpaca, tandanacushca crijcunata 
allillachu canguichij ningapajmi Antioquiamanca uriyarca. 
23 Chai pueblopi asha punllacunata cashca q'uipaca Galacia 
llajtaman Frigia llajtaman rishpami, callarishpa chaipi causaj 
tucui crijcunamanca ashtahuan alli catina yuyaita curca. 


Efeso pueblopi Diospaj Shimita Apolos huillashcamanta 


24 Apolos shuti Israel* runami Alejandría pueblomanta 
Efeso puebloman shamushca carca. Paica Dios Quillcachishca- 
ta* alli yachaj cashpami, alli huillaj carca. 25 Paica Apunchij 
Jesus ima shina causachun munashcataca yachajmi carca. 
Chashna cashpami paica Juan yachachishcallata bautizashca- 
llata* yachashpapish tucui shunguhuan Apunchij Jesusmanta 
alli yachachirca. 26 Chashna cashpami Apolosca tandanacuna 
huasipica* mana manchashpa huillai callarirca. Aquilopish 
Priscilapish Apolos huillashcata uyashpaca, paillata ch'ican 
pushashpam: Apunchij Jesus munashca shina causanamanta 
ashtahuan alli yachachirca. 27 Acaya llajtaman Apolos risha 
nijpica, Efesopi causaj crijcunaca allimi nishpa imallatapish 
cushpami Acayapi causaj crijcunaca paita alli chasquichun 
shuj quillcata rurashpa cacharcacuna. Acaya llajtaman cha- 
yashpaca, Dios jatunta c'uyashcamanta cunanlla crishcacunata 
achcata yachachishpami paicunapaj allita rurarca. 28 Israel- 
cuna* pandarishcataca tucuicunapaj ñaupajpimi Dios Quillca- 
chishcata ricuchishpaca: 

—Jesusmari Quauishpichij Cristoca—- nishpami alli ya- 
chachirca. 

Chashna alli yachachijpimi, pi mana imata ni tucurca. 


Efeso pueblopi Pablo cashcamanta 


l 9 I Corinto pueblopi Apolos cajpirajmi, Pabloca jahua 
llajtacunata rishpa Efeso puebloman chayarca. Chai 
pueblopimi maijan crijcunahuan tuparca. 2 Paicunatami: 

—Cancuna crijpica, ¿Diospaj Samai Espirituca japircachu?— 
nishpa tapurca. 

Chashna tapujpica : 

—Diospaj Samai Espíritu tiyashcataca mana uyashcan- 
chijllapishchu— nircacuna. 

3 Shina nijpi Pabloca: 

—;¿Imata crijpitaj cancunataca bautizarca*?— nijpi pai- 
cunaca: 

—Juan yachachishcata yachajllapimi bautizarca— nircacuna. 

4 Shina nijpi Pabloca nirca: 

—Juchayuj cashcamanta llaquirishpa Diospajman tigrarishca- 
ta ricuchichunllami Juanca bautizarca. Pai chashna bautiza- 
cushpaca tucui chaipi cajcunataca: “Ñucapaj q'uipa shamujta 
cringuichij”. Chaica Jesús Quishpichij Cristomi— nirca. 

5 Pablo chashna huillajta uyashpaca, Apunchij Jesuspaj 
shutipimi* bautizarircacuna. 6 Chai q'uipaca paicunapaj ja- 
huapi maquita Pablo churajpica, Diospaj Samai Espíritu ja- 
pijpimi shujtaj rimaita rimashpa Dios yuyaita cushcatapish 
huillarcacuna. 7 Diospaj Samai Espíritu japishcacunaca 
chunga ishqui runacuna shinallami carca. 

8 Pabloca chai pueblopica quimsa quillatami Israelcuna* 
tandanacuna huasiman* purirca. Chaipica paicunapish cri- 
chunmi parlanacushpa Dios ima shina mandacushcata tucui- 
cunaman mana manchashpa alli huillarca. 9 Chashna huillajpi- 
pish taucacunami rumi shina shungu tucushpaca, mana crishun 
nishpa Jesusta crichij nishpa huillashcataca tucuicunapaj 
ñaupajpi mana allichu nishpa rimarcacuna. Chashna rimajpimi 
Pabloca tucui crijcunandij chaimanta anchushpa, Tiranno 
shuti runapaj yachachina huasiman rirca. Chaipimi punllanta 
parlanacushpa yachachirca. 10 Chashnami chai Asia llajtapica 
Pabloca ishqui huatata causarca. Pai chaipi causacushpa 
Apunchij Jesusmanta alli huillanata huillashcataca Israel- 
cunapish mana Israelcunapish* tucuicunami uyarca. 11 Diosca 
Pablotaca pi mana rurai tucushca jatun ruranacunatapish 
rurachircami. 12 Chashna rurajpimi tucuicuna churanacunata- 
pish linzocunatapish apashpa Pablopi tupachishpa ungushca- 
cunapajman apashpa tupachijpica, ima ungüihuan cajcunapish 
alliyarcallami. Millai supaicunapish llujshircallami. 

13 Supaicunata llujshichishpa purij maijan yumbocunapish 
Apunchij Jesuspaj shutita rimashpa millai supaicunata lluj- 
shichinata yuyashpami supaicunataca : 

—Pablo huillacushca Jesuspaj shutipimi cancunataca lujshi 
nini— nircacuna. 

14 Chaitaca Israel curacunata mandaj Esceva shuti curapaj* 
canchis churicunami chashna rurashun nircacuna. 15 Chashna 
paicuna supaita llujshichishun nijpica millai supaica : 

—Jesustaca rijsinimi. Pablo pipaj cashcatapish yachanimi. 
Cancunaca, ¿pipishchari canguichij?— nirca. 

16 Chashna nishpa chai millai supai japishca runaca jata- 
rishcahuan paicunataca japishpa achcatami macarca. Chu- 
ranacunatapish lliquishpa chugrichijpimi, lluchulla chai hua- 
simantaca miticushpa rircacuna. 17 Chashna tucushcataca 
Israelcunapish mana Israelcunapish Efesopi tucui causajcunami 
uyashpa mancharishpaca : 

—Apunchij Jesusca allimari— nircacuna. 

18 Chaita ricushpaca crijcunapish taucacunami shamushpa, 
paicuna ñaupa imalla mana alli rurashcata huillarcacuna. 
19 Chashnallataj taucacunami yumbota yachashca paicunapaj 
librocunata tucuicunapaj ñaupajpi rupachingapaj apamurca- 
cuna. Chai librocunata rupachishca q'uipa yupajpica, pichca 
chunga huaranga cullquimi cana cashca carca. 20 Apunchij 
Jesusmanta maipipish huillajpimi, uyashpa crishpaca ashtahuan 
mirarcacuna. 

21 Chai q'uipami Pabloca Macedonia llajtata Acaya llajtata 
rishpa Jerusalenman rinata yuyacurca. Chaimantaca Roma* 
pueblomanpish rinami cani nirca. 22 Chashna yuyashpaca 
paita ayudajcunamanta Timoteota Erastotapish chai ishqui- 
cunatami Macedoniaman cacharca. Paica chai Asia llajtalla- 
pitajmi ashacama saquirirca. 


Efeso pueblopi caparinacushcamanta 


23 Chai punllacunallatajmi Efeso pueblopi maijancunaca 
alli huillanata mana uyashun nishpa achcata p'iñarishpa jata- 
rircacuna. 24 Chashna p'iñarinataca cullquita imatapish ruraj 
Demetrio shuti runami callarichirca. Chai runaca Diana shuti 
diosta yuyarina huasitajlla cullqui uchilla huasicunatami ruraj 

carca. Paipajta rurajcunapish achca cullquitami japij carca- 
cuna. 25 Chaicunatapish pai shina ruraj shujtajcunatapish 
tandachishpaca cashna nirca: 

—Caipi caj ñuca shina rurajcuna. Cancunallataj yachangui- 
chijmi, cai ñucanchij yachashcata rurashpallami achcata charij 
canchij. 26 Chai Pablo ima shina nishpa puricujtaca cancuna- 
llataj ricunguichijmi, uyanguichijmi. Paica rurashcalla dioscu- 
naca mana Diostajchu ninmi. Chashna nishpaca mana cai 
Efeso pueblollapichu, tucui Asia llajtapimari achcacunata 
crichishca. 27 Chaica jatun llaquimi tucugrij yuyachin. Ñu- 
canchij cullqui japinapish chingaringami. Mana chaillapishchu 
tucugrin. Ñucanchij jatun Diana shuti diostapish, paita yuyarina 
huasitapish shitashpa mana yuyaringacunachu. Tucui Asia 
llajtapi causajcunapish, mai llajtapi causajcunapish tucuicunami 
paitaca yuyarincuna— nirca. 

28 Chashna nijta uyashpaca achcata p'iñarishpami: 

—Ñucanchij cai Efesopi causajcunapaj Dianaca jatun 
jatunmari— nishpa caparircacuna. 

22 Chaimantami chai pueblopi causajcunaca tucuicuna ach- 
cata musparircacuna. Chashna tucushpaca Pablohuan purij 
Macedonia llajtamanta Gayotapish Aristarcotapish huaicashpa 
japishpaca, tucuicuna tandanacushpa imatapish ricuna ucu- 
manmi pusharcacuna. 30 Chai ucupi cajcunaman huillangapaj 
Pablo yaicusha nijpica, crijcunaca mana yaicujta rurarcacu- 
nachu. 31 Asia llajtata maijan mandajcunapishmi Pablopaj 
alli rijsishca cashpa, ama chai ucumanca yaicupangui nichun 
jarcajcunata cacharca. 32 Chaipi cajcunaca shujcunaca shujta, 
shujtajcunaca shutajtami capariricurcacuna. Chaipi cajcuna- 
manta chaupi yallicarin imapaj tandanacushcatapish mana 
yacharcacunachu. 33 Chai tandanacushcacunapaj chaupiman- 
tami Israelcunaca* imamanta chashna caparicushcata tucuicu- 
naman huillagri nishpa Alejandro runataca t'angashpa cachar- 
cacuna. Chashna cachajpi Alejandroca tucuicunapaj ñaupajpi 
shayarishpa, maquihuan upalla caichij nishpa imata ama 
nichun tucuicunaman alli huillasha yuyarca. 34 Ashtahuanpish 
Alejandrotaca Israel cashcata rijsishpacarin, shuj shinallami 
ashtahuan ishqui horas shinata: 

—Efeso pueblopi causajcunapaj Dianaca jatunmari— nishpa 
tucuicuna caparircacuna. 

35 Ña tucuicunata upallachishpaca, chai pueblota mandajpaj 
quillcajca cashnami nirca: 

—Cai Efesopi causajcuna. Jatun Diana diosta yuyarina 
huasita Efesocuna ricuna cashcataca tucuicunallataj yachanmi. 
Chai Dianaca Júpiter nishca luzeromanta shamushcami. 
36 ¿Pitaj chaitaca mana chashnachu ningari? Upalla, casijlla 
caichij. Manapish alli yachashpa ñataj pita imata rurangui- 
chijman. 37 Cai cancuna pushamushca runacunaca ima millaita 
mana rurashcachu. Cancunapaj diostapish mana c'amishcachu. 
38 Demetriotapish paipajta rurajcunatapish pi p'iñachijpica, 
mandajcunapura tandanacushcaman huillana tiyanmi. Juez- 
cunapish tiyanmi, chaipi ch'imbapuramanta imatapish huilla- 
nacugrichij. 39 Cancuna ima shujtajta nishun nijpica tucuicuna 
tandanacushpami, mandashcapi nishca shina yuyarinacuna 
canchij. 40 Cunan cashna jatarishcata tapujpica, ñucanchijca 
llaquimari tucushun. Imamantataj jatarircanguichij nijpica, 
mana imata ni tucushunchu— nirca. 

41 Chashna nishca q'uipaca chai tucui tandanacushcacunataca 
ña richijlla nircami. 


Macedoniaman Greciaman Pablo rishcamanta 


20 1 Chai caparinacui ña chulunyajpi, Pabloca crijcunata 
cunangapajmi cayarca. Ña cunashpa ugllarishpa c'u- 
yanacushpaca, shujtaj punllacama nishpaca Macedonia llajta- 
manmi rirca. 2 Chai llajtacunapi causaj tucui crijcunata achcata 
cunashpa yachachishca q'uipaca Grecia llajtamanmi chayarca, 
3 Chai llajtapica quimsa quillatami carca. Chai q'uipaca Siria 
llajtaman ringapaj jatun canoapi risha yuyacushpaca, mana 
crij Israelcuna* paita macangapaj chapacushcatami yachaj 
chayarca. Chaimantami Macedonia llajtallatataj chaquillahuan 
rinata yuyarirca. 4 Pablohuanca Berea pueblomanta Sopater- 
pish, Tesalonicamanta Aristarcopish Segundopish, Derbe pue- 
blomanta Gayopish, Asia llajtamanta Timoteopish Tiquicopish, 
Trofimopishmi Asia llajtacama rircacuna. 5 Paicunaca Troas 
pueblopimi ñucanchijta shuyanaman ñauparcacuna. 6 Ñu- 

canchijca levadura* illajlla tandata micuna punllacuna tucu- 
rijpimi, Filipos pueblomantaca jatun canoapi huichiyashpa 
pichca punllapi Troas pueblomanca chayarcanchij. Chaipimi 
caishuj huauquicunahuan tupanacushpa, canchis punllata car- 
canchij. 


Troas pueblopi Pablo cashcamanta 


7 Domingo punllapica tucui crijcunami Jesus huañushcata 
yuyarishpa micungapaj tandanacurcacuna. Pabloca cayandijta- 
ca ña rina cashpami, chaupi tutacama yachachicurcalla. 8 Pai- 
cuna tandanacushca altibajo ucupica achca lamparacunapi 
ninata japichishcami cashca carca. 9 Chaipica Eutico shuti 
huambrami ventanapi tiyacurca. Pablo unita huillajpi chai 
huambraca dorminaihuan huañucushpa, dormishpaca quimsa 
altomanta ucu pambamanmi urmarca. Paita ricugrishpaca, 
huañushcatami japircacuna. 10 Pablopish jahuamanta uri- 
yashpa chai huambrata japishpa ugllarishpaca : 

—Ama mancharichijchu. Huambraca causajllatajmi— nirca. 

ll Pabloca cutin jahuaman huichiyashpami, Jesús huañush- 
cata yuyarishpa tandata chaupishpa curca. Ña micushca q'ui- 
papish pacaringacamami huillarca, chai q'uipaca rircallami. 
12 Chai huañuj huambratapish causajtami huasiman pushar- 
cacuna. Chashnami tucuicuna achcata cushicushpa saquirir- 
cacuna. 


Troasmanta Miletoman rishcamanta 


13 Pabloca chaquillahuan risha nishcamanta ñucanchijca 
Asón pueblopi tupashpa paita apashun nishca cashpami, jatun 
canoapi chaiman ñauparcanchij. 14 Asonpi Pablohuan ña 
tupanacushpaca, canoapi huichiyashpami Mitilene puebloman 
rircanchij. 15 Mitilene pueblomanta yacuta rishpaca yacu 
chaupipi caj Quio shuti llajta ch'imbapurata rishpami, cayandij 
punilaca Samosman chayarcanchij. Chaimantaca Trogilio 
pueblopi samarishpami, cayandijtaca Mileto puebloman cha- 
yarcanchij. 16 Pentecostés* punllapaj Jerusalenpi casha nishpa- 
mi, Pabloca Asia llajtapi ama achcata uniyangapaj Efeso 
pueblotaca pasashpa rircalla. 

Efesopi causaj crijcunata cunajcunaman 
Pablo huilashcamanta 


I7 Pabloca Mileto pueblopi cashpami, Efesopi causaj tan- 
danacushca crijcunata cunajcunata cayaj cacharca. 18 Paicuna 
chayamujpi Pabloca cashna nirca: 

— Asia llajtaman chayamushca pachamanta ñuca ima shina 
cancunahuan cashcataca cancunallataj alli yachanguichijmi. 
19 Ñucaca mana jatun tucushpallami, Apunchij Jesuspajta 
ruracurcani. Mana crij Israelcuna* ñucata llaquichisha nijpipish 
achca llaquita aparcanimi, huacarcanimi. 20 Shina cajpipish 
ñucaca cancunaman Diospaj Shimita huillanatapish yacha- 
chinatapish manataj saquircanichu. Cancunapaj allipajllatajmi 
tucuicunapaj ñaupajpipish cancunapaj huasin huasintapish 
huillashpa purircani. 21 Israelcunaman mana Israelcunaman- 
pish*: “Cancuna juchayuj cashcamanta llaquirishpa Diospaj- 
man tigrarichij, ñucanchij Apunchij Jesucristota crichij” 
nishpami huillarcani. 22 Cunanca Diospaj Samai Espíritu 
ñucata ri nijpimi, Jerusalenpica ima tucuna cashcatapish 
mana yachashpa rigrini. 23 Diospaj Samai Espirituca ñucataca : 
“Mai puebloman rishpapish achca Baquita apanguimi, carcelpi 
churashca canguimi” ninmi. Chaillatami yachani. 24 Chashna 
nishcapish ñucataca mana manchachinchu. Ñucata huañu- 
chijpipish mana ima cangachu. Ashtahuanca mana c'uyaipaj 
cajpipish Diosca jatunta c'uyaj cashca alli huillanata Apunchij 
Jesús ñucaman mingashcallatami cushicushpa pajtachisha 
nini. 

25 Sarun punllacuna cancunahuan cashparaj Dios mandacun 
ima shina cashcata huillashcata uyajcunaca, cunanmanta 
cutinca ña mana ñucataca ricunguichijchu. 26 Chaimanta 
cunanmanrajmi maijan cancuna chingarishpaca, imata ñucataca 
mana juchachinguichijchu nishpa huillani. 27 Shina cajpimi 
ñucaca Dios imallata rurasha nishcataca imata mana pacashpa 
huillarcani. 28 Chaimanta cancunallataj alli yuyaihuan can- 
guichij. Tandanacushca tucui crijcunatapish cancunallataj 
ricunguichij. Paicunata alli ricuchunmi Diospaj Samai Espiri- 
tuca cancunataca churarca. Apunchij Jesusca huañushpa 
paipaj yahuarta jichashpami, paita crijcunataca quishpichirca. 

29 Ima shinami millai atujcuna shamushpa ovejacunata caita 
chaita cachan, chashnallatajmi ñuca rijpica crijcunata chinga- 
chisha nishpa shujtajcunaca shamunga. 30 Cancunapuralla- 
mantatajmi maijancunaca paita catichun crijcunaman imatapish 
llullashpa huillajcuna tucunga. 31 Chaimanta alli yuyaihuan 
canguichij, yuyarichigari. Ñucaca quimsa huatatami tutapish 
punllapish mana samashpa tucui cancunataca huacashpa cuna- 
curcanilla. 

32 Cunanca tucui crijcuna, Diosmanpish pai jatunta c'uyaj 
cashca alli huillanamanpishmi cancunataca mingani. Chai 
alli huillanami cancunata sinchiyachishpa paipajlla cajcunapura 
japinataca cui tucun. 33 Ñucaca pipaj cullquitapish curitapish 
churanatapish mana munashcanichu. 34 Chaipaj randica ñu- 
capajpish ñucahuan purijcunapajpish imalla illashcata cha- 
ringapajca ñuca quiquin maquihuanmi rurarcani. Chaitaca 
cancunallataj yachanguichijmi. 35 Chashna rurashpami, ‘‘ma- 
na charijcunamanca cuna,” nishpami yachachicurcanilla. “Ima- 
tapish cujmi, cushcata japijta yalli cushicun” nishpa Apunchij 
Jesús nishcatapish yuyaringuichij— nirca. 

36 Chai tucuita nishca q'uipaca Pabloca tucuicunandij 
cungurishpami Diosta mañarca. 37 Chai q'uipaca tucuicunami 
Pablota shujtaj punllacama nishpa ugllarishpa huacashpa 
mucharcacuna. 38 Pabloca: “Ñucataca ña mana ashtahuan 
ricunguichijchu” nishcamantami ashtahuanca llaquirircacuna. 
Chaimantaca jatun canoacamami Pablohuan rircacuna. 


Jerusalenman Pablo rishcamanta 


2] 1 Chai crijcunamanta rishpaca jatun canoata ja- 
pishpami, Cos puebloman chayajta rircanchij. Shina- 
llataj cayandij punllaca Rodasmanmi rircanchij. Chaimantaca 
Pátara pueblomanmi chayarcanchij. 2 Chai Pataramanta 
shuj jatun canoa Fenicia llajtaman llujshicujpi, chaipi huichi- 
yashpaca chai llajtamanmi rircanchij. 3 Chai canoapi Siria 
llajtaman ricujpica, yacu chaupipi caj Chipre llajtaca lluqui 
ladopimi saquirirca. Chai canoaca Tiro pueblopi cargata 
saquinaman yaicujpimi, ñucanchijca chaipi uricurcanchij. 
4 Chaipimi crijcunahuan tupanacushpaca, canchis punllacama 

paicunahuan carcanchij. Chai crijcunaman Diospaj Samai 
Espíritu yuyaita cujpimi Pablotaca: 

—Jerusalenmanca ama huichiyaichu— nircacuna. 

5 Chai punllacuna q'uipaca ñucanchij ña chaimanta rigrijpi, 
tucui crijcunami paicunapaj huarmicunandij huahuacunandij 
chaipueblomanta llujshingacama ñucanchijhuan shamurcacuna. 
Chai yacu uripimi tucuicuna cungurishpa Diosta mañarcanchij. 
6 Chai q'uipaca tucuicunata ugllarishpa shujtaj punllacama 
nishpami, cutin jatun canoaman huichiyarcanchij. Paicunapish 
paicunapaj huasiman tigrarcallacunami. 

7 Tiromanta jatun canoapi rishpaca, Tolemaida pueblo- 
manmi chayarcanchij. Chaipica crijcunata allillachu canguichi; 
nishpaca, paicunahuanca shuj punllatami cainarcanchij. 8 Ca- 
yandij punllaca Pablondij ñucanchijndij chaimanta rishpaca, 
Cesarea pueblomanmi chayarcanchij. Chaiman chayashpaca 
alli huillanata huillaj Felipepaj huasiman rishpami, chaipi 
saquirircanchij. Paica diacono nishca crijcunata pushaj can- 
chista agllashcacunapuramanta shujmi carca. 9 Chai Felipeca 
Dios yuyaita cujpi huillaj manaraj cazarashca chuscu ushushi- 
cunatami charirca. 10 Nucanchij ña tauca punllacunata chaipi 
cajpimi, Dios yuyaita cujpi huillaj Agabo shuti runaca Judea 
llajtamanta chaiman chayamurca. II! Chai runaca ñucanchijta 
ricunaman chayamushpa Pablopaj chumbillinata japishpaca, 
paipaj quiquin chaqui maquillatataj huatarishpami: 

—“Cai chumbiyujtaca Jerusalenpi Israelcunaca* cashna 
huatashpami mana Israelcunaman* cunga” ninmi Diospaj 
Samai Espirituca— nirca. 

12 Shina nijta uyashpaca ñucanchijpish Cesareapi causaj 
crijcunapish Pablotaca : 

—Jerusalenmanca ama ripaichu— nishpami jarcarcanchij. 

13 Chashna jarcajpi Pabloca: 

—¿Ima nishpataj chashna huacashpa ñucata Jllaquichingui- 
chij? Ñucaca mana huatashcallachu casha nini, Jerusalenpi 
huañuchijpipish Apunchij Jesusmantaca huañushallami— nir- 
cami. 

14 Chashna nijpi ña mana jarcai tucushpaca: 

-—Diosca paipaj munaita rurachun— nishpa saquircanchij- 
llami. 

I5 Chai punllacuna q'uipaca ña tucuita allichishpami, Jeru- 
salenman huichirrircanchij. 16 Ñ ucanchijhuanca Cesareamanta 
maijan crijcunapishmi Nasón shuti ña uni crij runata pushashpa 
ricurca. Chai runaca Chipre llajtamantami carca. Paipaj 
huasipimi pozana carcanchij. 


Jacobota Pablo ricunaman rishcamanta 


17 Ña Jerusalenman chayajpica, tucui crijcunami cushicushpa 
tuparcacuna. 18 Chai cayandij punllaca ñucanchijndijmi Pa- 
bloca Jacobota ricugrirca. Crijcunata cunaj yuyajcunapish tu- 
cuicunami chaipi cashca carca. 19 Pabloca paicunata allillachu 
canguichij nishca q'uipami mana Israelcunaman* Diospaj 
Shimita pai huillajpi Dios tucui imalla rurashcata callarishpa 
parlarca. 20 Chashna parlajta uyashpaca tucuicunami Diostaca 
allimari cangui nircacuna. Shina nishca q'uipami Pablotaca 
nircacuna: 

—Huauqui, riquiari. Huaranga huaranga Israelcunamari* 
Apunchij Jesustaca crishca. Tucui chaicunaca: “Moisés 
mandashcataca cazunami canchij,” nicuncuna. 21 “Caru llaj- 
tapi causaj Israelcunataca Moisés mandashcatapish ama 
cazuichijchu, cancunapaj c'ari huahuacunata circuncisión* 
nishcata ruranatapish, Israelcuna imallata ruraj cashcatapish 
ama ruranguichijchu” nishcamari nishpami cantaca nicuncuna. 
22 Chashna ninacucujpica, ¿imatashi rurashun? Can sha- 
mushcata yachashpaca, tucuicunami tandanacumunga. 23 Can- 
ca ñucanchij nishcata rurai. Ñucanchijpurapica chuscu 
runacunami Diospajta rurashun nishcata pajtachishun nicun- 
cuna. 24 Diospaj ñaupajpi alli ricuringuichij paicunahuan rishpa 
maillarigri*, ajchata rutuchichunpish imallata cuna cashcata- 
pish paicunamanta cungui. Chashna rurajpica, tucui Israelcu- 
nami canmanta imalla uyashcatapish mana chashnachu cashca 
ningacuna. Paipish Moisés mandashcata rurana cashcataca 
ruracushcallatajmi ningacunami. 25 Mana [Israel crijcuna- 
manpish ñami cashna nishpa quillcarcanchij: “Chashna nishca- 
cunata uyashpapish ña ama llaquilla caichijchu. Ashtahuanpish 
rurashcalla dioscunaman cushcata ama micunguichij, animalpaj 
yahuartapish, sipishpalla huañuchishca aichatapish ama mi- 

cunguichij, ama huainayanguichij” nishpami ña quillcarcan- 
chij— nircacuna. 


Diosta adorana huasipi Pablota prezo japishcamanta 


26 Chashna nijpimi Pabloca chai chuscu runacunata 
pushashpa Diospaj ñaupajpi alli ricuringapaj cayandij punllaca 
maillarircacuna*. Chashna rurashpaca paicuna maillarina 
punllacuna ima punlla tucurina cashcatapish Diosman cusha 
nishcata cuna cashcatapish Israel curacunaman* huillangapajmi 
Diosta adorana huasiman* yaicurca. 27 Ñalla chai canchis 
punllacuna pajtamucujpimi, Asia llajtamanta maijan Israelcu- 
naca* Diosta adorana huasi* ucupi Pablota ricurcacuna. Chaipi 
cajta ricushpaca, tucuicunaman huillanacushpami Pablotaca 
huaicashpa japircacuna. 28 Chashna japishpaca: 

—Israel runacuna, tandanacumuichigari. Cai runatajmari 
tucui llajtacunata purishpa ñucanchij quiquin llajtatapish 
mandashcacunatapish Diosta adorana cai huasitapish p'iñashpa 
yachachishpa puricun. Cunancarin chai mana Israelcunata* 
Diosta adorana huasiman yanga huasiman shina yaicuchishpa- 
mari, Diospaj agllashca huasitaca mapayachicun—- nishpami 
caparircacuna. 

2 Ñaupamanmi Pablotaca Efesomanta Trofimohuan chai 
pueblopi puricujta ricurcacuna. Chaimantami chai runataca 
Diosta adorana huasi ucuman pushashca canata Pablotaca 
yuyarcacuna. 

30 Tucui chai pueblopi causajcunami Diosta adorana hua- 
simanca p'iña tandanacurcacuna. Chaicunami Pablota- 
ca japishpa sirijta aisashpa, canllaman llujshichishcahuan 
pungutapish huichcashpa churarcacuna. 31 Pablota ñalla 
huañuchicujpimi, huaranga soldadocunata mandajpajman 
rishpaca : 

—Tucui Jerusalén pueblopi causajcunamari huaica jatarishpa 
caparinacucun— nishpa huillarca. 

32 Chashna huillajpi chai mandajca soldadocunatapish pa- 
tsaj soldadocunata mandajcunatapish tandachishpami, chai 
macacunman callpashpa rirca. Chai mandajtaca chai tucui 
soldadocunandij shamucujta ricushpami, Pablota macacush- 

cataca saquircacuna. 33 Chai mandajca Pablopajman c'u- 
chuyashpa paita japishpaca: 

—Ishqui cadenahuan huataichij— nishpami mandarca. 

Chashna mandashpaca : 

—¿Pitagari cai runaca? ¿Imatataj ruracushcari?— nishpa 
tapurca. 

34 Chashna tapujpica caita chaita nishpa tucuicuna caparijpi, 
soldadocunata mandajca imamanta chashna ruracushcataca 
mana yachai tucurcachu. Chaimantami Pablotaca cancuna 
causacun huasiman pushaichij nishpa soldadocunata mandarca. 
35 Tucuicuna huaica catimucujpimi, soldadocunaca paicuna 
causacun huasiman huichiyanataca huandushpa Pablotaca 
huichiyachircacuna. 36 Chai tucui catijcunaca Pablotaca hua- 
ñuchichij nicujpimi, chashna huichiyachircacuna. 


Pablo tucuicunaman parlashcamanta 


37 Soldadocuna causacun huasiman yaicuchicujpi, Pabloca 
soldadocunata mandajtaca : 

—¿Imallatapish nipajchu cani?— nishpa tapurca. 

Shina nijpi chai mandajca nirca: 

—Canca, ¿griego* rimaitaca yachanguichu? 38 Canca, ¿ma- 
nachu Egiptomanta shamushpa ñucanchijta huañuchishun 
nishpa chuscu huaranga runacunata shitashca pambaman 
sarun pushashpa rij cangui?— nishpa tapurca. 

39 Chashna tapujpi Pabloca: 

—Cilicia llajtapi caj jatun Tarso pueblomanta Israel* ru- 
namari ñucaca cani. Chaimanta ñuca cai tucuicunaman ri- 
mangacamalla ashallata shuyapai— nirca. 

40 Shina nijpi soldadocunata mandajca pai ashata rimachun 
saquijpi, Pabloca chai huichiyanapi shayarishpami maquihuan 
upallaichij nirca. Chashna nijpi tucuicuna upallajpi hebreo* 
rimaipi cashna nishpa huillarca: 

2 2 I —Ailluhuahuacuna, yayacuna, ñuca huillashcata uyai- 
chij. Ñuca ima shina cashcata cancunaman huillasha 
nini— nirca. 

2 Hebreo rimaipi rimajta uyashpacarin ashtahuanmi upa- 
llarcacuna. Chashna upallajpimi Pabloca cashna nirca: 

3 —Ñucaca Cilicia llajtapi caj Tarso pueblopi huacharishca 

Israel runamari cani. Shina cashpapish cai Jerusalén pue- 
blopimi huiñarcani. Ñucaca ñaupa yayacunata mandashcapi 
nishca shinata jatun yachachij Gamaliel alli yachachishcami 
cani. Chaimantami cunan cancuna shinallataj Diospajta ru- 
rasha nishpa ima shujtajtaca mana uyasha nij carcani. 4 Nu- 
capish ñaupaca alli huilanata catijcunataca huañuchichun 
huarmicunatapish c'aricunatapish japishpa carcelman pushajmi 
carcani. 5 Damasco pueblopi caj crij Israelcunata cai Jerusa- 
lenpi macachun japinaman richun quillcata cushcataca Israel 
curacunata mandaj jatun curapish*, cunaj tucui yuyajcunapish* 
huillai tucunmi— nirca. 


Ima shina quishbirishcata Pablo barlashcamanta 
(Hch. 9.1-19; 26.12-18) 

6 Chashna cashpa Damascoman ricushpa ñalla chayacujpimib 
chaupi punlla shinataca ñapish jahua pachamanta ñucataca 
achijnichirca. 7 Chashna achijnichijpi pambaman urmashpaca: 
“Saulo, Saulo, ¿ima nishpataj ñucata p'iñashpa llaquichicun- 
gui?” nijtami uyarcani. 8 Chashna nijpica: “Amito, ¿canca 
pitaj canguiari?” nijpi: “Ñucaca can p'iñacushca, llaquichi- 
cushca Nazaret pueblomanta Jesusmari cani” nircami. 9 Ñu- 
cahuan rijcunapish chashna achijnijta ricushpaca, achcatami 
mancharircacuna. Ñucata imata nishcataca mana yacharca- 
cunachu. 10 Chaipi ñucaca: “Apunchij Jesús, ¿Imatataj rurai- 
paj caniari?” nijpi Apunchij Jesusca: “Jatarishpa can ricushca 
Damascollamantaj rilla. Chaipimi can ima rurana cashcataca 
huillanga” nircami. II! Jahua pachamanta sumaj achijnicuj 
ñucata achijnichijpica, imata mana ricui tucurcanichu. Nuca- 
huan ricujcuna maquimanta aisajllapimi, Damascomanca 
chayarcani. 

12 Chaipica mandashcata alli cazuj tucui chaipi causaj 
Israelcunapish* alli nishca Ananías shuti runami causacushca 
carca. 13 Paimi ñucata ricunaman shamushpa c'uchuyashpaca: 
“Huauqui Saulo, cutin cambaj ñahui ricuchun” nijpica, ña 
cutin ricushpa paita ricurcanillami. 14 Chaipi paica ñucata 
- nirca: “Ñucanchij ñaupa yayacunapaj Diosmari pai munashcata 
yachachun, pai cachashca Jucha Illajtapish ricuchun, pai ri- 
mashcatapish uyachun cantaca ñaupaman agllarca. 15 Canca 

maipipish tucuicunaman can imallata ricushcatapish, imallata 
uyashcatapish huillajmi cangui. 16 Cunanca ama imata ashta- 
huan shuyashpa jatarishpa bautizari*. Cambaj juchacunata 
maillachun Apunchij Jesusta mañai”—- nircami. 


Mana Israelcunapajman paita cachashcata 
Pablo parlashcamanta 


17 Ñucaca Jerusalenman tigramushpami, Diosta adorana 
huasipi* mañacushpaca muscuipi ricurij shinata ricurcani. 
18 Chaipica Apunchij Jesusmi ñucaman ricurishpaca: “Cai 
Jerusalenmanta utca llujshishpa ri. Can ñucata huillashcataca 
mana cazugrincunachu” nirca. 19 Chashna nijpi nircani: 
“Apunchij Jesús, ñucataca canta crijcunata carcelman pushaj 
cashcata Israelcuna* tandanacuna huasicunapi* macaj cashca- 
tapish tucuicunamari yachancuna. 20 Canta huillaj Estebanta 
yahuarsapata rurashpa huañuchicujpipish, huañuchijcunapaj 
churanacunata cuidashpa allimi huañuchichijlla nishpami sha- 
yacurcani” nircanimi. 21 Ñuca chashna nijpica Apunchij 
Jesusca: “Rilla, ñucami cantaca mana Israelcunapajman* 
caruman cachagrini” nircami. 


Pablotaca soldadocunata mandaj charicushcamanta 


22 Pablo cai tucuita parlangacamaca allimi uyarcacuna. 
Chashna nijpica: 

—-Huañuchichij, cai runataca causachunca amataj saqui- 
chijchu— nishpami caparircacuna. 

2 Chashna caparishpaca achcata p'iñarishpami churanata 
llujshichishpa pambapi huajtashpa, allpatapish jahuata shi- 
tarcacuna. 24 Chashna rurajpi huaranga soldadocunata man- 
dajca: 

—Cancuna causacun huasiman Pablota yaicuchishpa, ima- 
manta chashna paita p'iñashpa caparishcata huillangacama 
macaichij— nishpami soldadocunataca mandarca. 

25 Chaipi paita macangapaj huatajpi patsaj soldadocunata 
mandajtaca Pabloca : 

—Riqui, mandashcapi nishca shinaca Roma* llajtamanta 
runataca manaraj imata tapushpaca macanallachari— nirca. 

26 Chashna nijpi chai mandajca huaranga soldadocunata 
mandajman huillagrishpaca : 

—Chai runaca Roma llajtapi causajcunapuramari cashca. 
Can imata rurasha nishcataca ama rurachingui— nirca. 

27 Chashna huillajpi chai mandajca Pablotaca : 

—¿Canca Roma llajtapi causajcunapurachari cangui?— 
nishpa tapujpi Pabloca : 

—Ari, chaitajmari cani— nirca. 

28 Shina nijpi chai mandajca: 

-—Ñucaca achca cullquihuanmi chai llajtapi causajcunapuraca 
tucurcani— nirca. 

Chashna nijpi Pabloca : 

—Ñucaca huachari pachamantatajmi chaipura cani— nirca. 

2 Chashna nijpica chai macashun nicujcunaca Pablota 
saquishpa anchurircallami. Roma llajtapi causajcunapura 
cashcata yachashpaca, chai mandajpishmi Pablota huata- 
chishcamantaca achcata mancharirca. 


Mandajcunapuralla tandanacushcapaj ñaupajpi 
Pablo cashcamanta 


3 Huaranga soldadocunata mandajca Israelcuna* imamanta 
Pablota huañuchichij nishcataca yachasha nircami. Chai- 
mantami cayandij punllaca Israel curacunata mandaj cu- 
racunatapish* mandajcunapuralla tandanacushcatapish* tu- 
cuicunata tandanacuichij nishpa Pablotaca cadenahuan 
huatashcamanta cacharichishpa chai tucuicuna tandanacushca 
ñaupajman pusharca. 

2 3 | Pabloca chai tucui tandanacushcata ricurashpa: 
—Ñuca ailluhuahuacuna, ñucaca cunancamami Diospaj 
ñaupajpica alli shunguhuan alli causacuni— nirca. 

2 Chashna nijpi Israel curacunata mandaj jatun cura* 
Ananiasca : 

—Chai runataca shimipi huajtaichigari— nishpami Pablopaj 
c'uchupi shayacujcunataca mandarca. 

3 Shina nijpi Pabloca: 

—Canca mandashcapi nishca shina rurangapajmari tiya- 
cungui. ¿Ima nishpataj canca ñucata huajtai nishpa mandash- 

cata p'aquicungui? Chashna mishqui shimi jayaj shungu 
cashcamantaca Diosmi cantapish llaquichinga— nirca. 

4 Pablo chashna nijpi chaipi cajcunaca : 

—-¿Chashnachu Dios agllashca jatun curataca c'ariyangui?— 
nircacuna. 

5 Paicuna chashna nijpi Pabloca : 

—Ailluhuahuacuna, ñucaca pai jatun mandaj cura cashcataca 
manamari yachashcanichu. Dios Quillcachishcapipish*: “Cam- 
baj llajtapi mandajtaca ama ima millaita rimangui” ninmi— 
nirca. 

6 Pablo chashna nicushpa maijancunaca saduceo* parte, 
maijancunaca fariseo* partepish chaipi cashcata ricushpa 
tucui chaipi cajcunapaj ñaupajpi sinchita nirca: 

—Ailluhuahuacuna, ñucaca fariseomi cani. Ñuca yayapish 
fariseomi. Chashna cashpa huañushcacuna causarinata crish- 
callamantami caipi cancunapaj ñaupajpi tapunapaj pushamushca 
cani— nirca. 

7 Chashna nijta uyashpaca fariseocunapish saduceocunapish 
p'iñarishpa rimanacushpaca, chai tandanacushcamantaca chau- 
pirircallacunami. 8 Saduceocunaca huañushcacuna causarina 
cashcatapish, angelcuna tiyashcatapish, ima samai espiritucuna 
tiyashcatapish mana crijcunami. Cutin fariseocunaca chai 
tucui tiyashcatami crincuna. 9 Chashna huaicashpa caparina- 
cucujpi mandashcacunata yachachij* fariseo partecuna p'iña- 
rishpa jatarishpaca : 

— Cai runaca ima mana allita mana rurashcachu. Imatataj 
juchachishun. Ima Samai Espíritu cashpapish, angel cashpapish 
paihuan rimashca canman. Chaimanta Diostaca ama p'iña- 
chishunchij— nircacuna. 

10 Chashna chai tucui tandanacushcataj p'iñanacui callarijpi 
huaranga soldadocunata mandajca achcata mancharishpa: 
“Cunantajca Pablotaca ñutungacunami” nishpami yuyarca. 
Chaimantami Pablotaca chai tandanacushcacunapaj chaupi- 
manta llujshichishpa, soldadocuna causacun huasiman cutin 
pushachun soldadocunata cayaj cacharca. 

1t Apunchij Jesusca chai tuta ricurishpami Pablotaca : 

—Pablo, ama manchangui. Ima shinami cai Jerusalenpi 

ñucata huillacungui, chashnallatajmi Romapipish* huillana 
cangui — nirca. 


Pablota huañuchingapaj yuyarinacushcamanta 


12 Chai cayandij tutamantami maijan Israelcunaca* Pablota 
huañuchishun nishpa: 

— Pablota huañuchingacamaca manataj micushunchu, mana- 
taj ubyashunchu. Ñucanchij mana chaita pajtachijpica, Dios 
ñucanchijta llaquichichun— nishpa shuj yuyaillami tucurca- 
cuna. 

13 Chashna nijcunaca chuscu chunga yalli runacunami carca. 
l4 Paicunami Israel curacunata mandajcunapajman*, cuna] 
yuyajcunapajmanpish* rishpaca cashna nircacuna: 

—Ñucanchijca Pablota huañuchingacamami imata mana 
micushun. Ñucanchij mana chaita pajtachijpica, Dios ñu- 
canchijta llaquichichun nishpami shuj yuyailla tucurcanchij. 
15 Cunan cancunaca cashna ruraichij. Cancunapish mandaj- 
cunapuralla tandanacushcacunapish huaranga soldadocunata 
mandajtaca: “Pablota ashtahuan alli tapungapaj caya ñucan- 
chij ñaupajman pushamui” nij tucuichij. Ñucanchijca pai 
manaraj chayamujpimi, chapashpa huañuchishun— nircacuna. 

16 Chashna ninacucujtaca Pablopaj panipaj churi uyashpami, 
soldadocuna causacun huasipi Pabloman huillanaman rirca. 
I7 Pabloca huambra huillashcata uyashcachuan patsaj solda- 
docunata mandajcunamanta shujta cayashpaca : 

—Cai huambrata huaranga soldadocunata mandajpajman 
pushapai. Paimi imatatajshi huillaj shamushca— nirca. 

18 Shina nijpi patsaj soldadocunata mandajca chai huambrata 
huaranga soldadocunata mandajpajman pushashpaca: 

—Prezo tiyacuj Pablomi ñucata cayashpa cai huambrata 
cambajman pushapai. Canmanmi imatatajshi huillaj sha- 
mushca— nirca. 

19 Chashna nijpi chai mandajca huambrata maquimanta 
paillata chainijman pushashpaca: 

—¿Imatataj huillasha ningui?— nishpami tapurca. 

2 Shina nijpi chai huambraca nirca: 

—Israelcunaca ashtahuan alli tapushun nij tucushpa man- 
dajcunapuralla tandanacushcaman Pablotaca can caya pusha- 

chun nishun nicuncunami. 21 Paicuna chashna nijpipish pajta 
cringuiman. Chuscu chunga yalli runacunamari pacalla chapa- 
cuncuna. Paicunaca: “Pablota huañuchingacamaca imata 
mana micushunchu, imata mana ubyashunchu. Ñucanchij 
cashna ninacushcata mana pajtachijpica, Dios ñucanchijta 
llaquichichun” ninacuncunamari. Cunanca can imata nijlla- 
tami shuyacuncuna— nirca. 

22 Chashna huillajpi chai mandajca : 

—Caipi ñucaman huillashcataca pajta piman huillanguiman— 
nishpami chai huambrataca cacharca. 


Mandaj Felixpajman Pablota cachashcamanta 


23 Huaranga soldadocunata mandajca patsaj soldadocunata 
mandajcuna ishquita cayashpaca cashna nishpami mandarca : 

—Cunan tutayashca unipi Cesarea puebloman richun cha- 
quillahuan rij ishqui patsaj soldadocunata, caballopi rij canchis 
chunga soldadocunata, lanzayuj ishqui patsaj soldadocunata 
tandachinguichij. 24 Pablomanpish caballocunata cushpa man- 
daj Felixpajmanca alli chayachigringuichij— nirca. 

25 Shuj quillcatapish cashna nishpa quillcashpami cacharca: 

26 “Claudio Lisiasmi can jatun mandaj Felixta allillachu 
cangui nini. 27 Cai runataca Israelcuna* japishpa huañuchi- 
cujpimi, ñucaca pai Roma* llajtapi causajcunapura cashcata 
yachashpaca ñuca soldadocunahuan rishpa mitsagrircani. 
28 Chaimantaca paita imamanta huañuchishun nishcata ya- 
changapajca Israel mandajcunapuralla tandanacushcamanmi* 
pusharcani. 29 Chai tandanacushca ñaupajman pushashpa 
paita tapujpica, Israelcunapaj mandashcapi nishcata mana 
pajtachishcallamantami paitaca juchachishcacuna carca. Ñu- 
capica paitaca imamanta mana huañuchipaj, carcel-llapipish 
mana churaipajmari cashca carca. 30 Israelcuna cai runata 
huañuchishun nishcata yachashcamantami cambajman cachani. 
Paita huañuchishun nijcunatapish cambajman richun nircani- 
mi. Chaipi paicuna imamanta juchachicushcata huañuchishun 
nicushcatapish tapunguilla nishpaca, minchacama” nircami. 

31 Chai soldadocunaca paicunata mandashca shinallatajmi 
chai tutallataj Pablotaca Antípatris pueblocama pusharcacuna. 

32 Cayandij punllaca chaquillahuan rij soldadocunaca paicuna 
causacushca huasimanmi tigrarcacuna. Caballopi rij soldado- 
cunaca Pablohuanmi rircacuna. 33 Ña Cesarea puebloman 
chayashpaca, quillcataraj chai mandajman cushpa Pablotapish 
paipaj ñaupajmanmi chayachircacuna. 34 Quilcata ña ri- 
cushpaca chai mandajca : 

—¿Canca maimantataj cangui?— nishpa tapujpi Pabloca: 

—Ñucaca Cilicia llajtamantami cani— nirca. 

35 Chashna nijpi: 

—Shinashpaca canta juchachijcuna shamujpimi, can imata 
nisha nishcata uyasha— nishpa soldadocuna alli ricuchun 
paita Herodespaj sumaj huasipi churagrichij nishpa cacharca. 


Felixman Pablo huillashcamanta 


2 4 I Pichca punlla q'uipami Israel curacunata mandaj 

Ananías jatun curaca* maijan cunaj yuyajcunandij* 
paicunamanta rimaj Tértulo shuti runandij Cesarea puebloman 
rirca. Chaiman chayashpaca, Pablotaca mana allichu nishpa 
juchachishpami mandajmanca huillanaman rircacuna. 2 Pa- 
blota Felixpaj ñaupajman pushamujpica, chai Tértulo runaca 
Pablota juchachishpa cashna nirca: 

—Canca alli yachaj cashpami ñucanchijtaca alli mandacun- 
gui. Canmantamari ñucanchijca alli sumajta causacunchij. 
3 Chashna sumajta causacushcamantami can jatun mandaj 
Felixtaca diosolopagui nicunchijlla. 4 Cunanca ama achcata 
uniyashpa p'iñachingapaj ñucanchij huillashcata ashallata 
uyahuai. 5 Cairunaca purij ungtii shina maipipish Israelcunata* 
pandata yachachishpa p'iñanacuchishpa ch'icanyachishpami 
puricushca. Paica chai Nazaret pueblomanta caj runata catij- 
cunata mandajmi cashca. 6 Diosta adorana huasimanpish* ma- 
na Israelcunata* yanga huasiman shina yaicuchisha nircami. 
Chaimantami paitaca ñucanchij mandashcapi nishca shina 
tapushun nishpa japircanchij. 7 Chashna japishpa charicujpimi, 
huaranga soldadocunata mandaj Lisiasca shamushcahuan 
maipish cachun ñucanchij maquimanta quichushpa rirca. 
8 Chashna quichushpaca paita juchachijcunataca cambajman 

richun nircami. Canliataj imamanta ñucanchij paita jucha- 
chicushcataca tapushpa uyapailla— nirca. 

9 Chaipi caj Israelcunapish : 

—Chaica chashnatajmari— nircacuna. 

10 Shina nijpi chai mandajca Pablo rimachun maquihuan 
ricuchijpi, Pabloca cashna nirca: 

—Canca tauca huatacunata cai llajtata alli mandaj cashca- 
manta cushicushpa ñuca ima shina cashcataca huillashallami. 
l Canllataj tapupailla. Jerusalenpi Diosta adorangapaj ñuca 
rishcaca cunan chunga ishqui punllacunallami tucun. 12 Ñuca- 
taca Diosta adorana huasipipish, tandanacuna huasicunapipish*, 
pueblopipish pihuan rimanacucujta tucuicunata tandachishpa 
jatarichicujtapish mana japircacunachu. 13 Caicuna cunan 
ñucata juchachicushcataca ima shinamanta chashnatajmari 
mana ni tucuncunachu. 14 Caillatami canman huillagrini. 
Mana allita catijcunapurami nichunpish ñucaca Jesusta catishpa 
Diosta ñaupa yayacuna shinallataj adorajmi cani. Mandashcapi 
imalla quillcachishcatapish ñaupa huillajcunata* Dios Quillca- 
chishcatapish* tucuita callarishpallatajmi crini. 15 Ima shinami 
paicunaca tucui huañushcacunatami alli cajcunatapish, millai 
cajcunatapish Dios causachinga nincuna. Ñucapish chai 
yuyaillatajmi cani. t6 Chaimantami ñucaca Diospaj ñaupajpi- 
pish runacunapaj ñaupajpipish pi mana juchachipaj alli cau- 
sanallata yuyacuni. 

17 Ñucaca tauca huatacuna q'uipami Diosman cushca cull- 
quita ñuca llajtapi causajcunaman cungapaj, imallatapish 
Diosman cungapajpish Jerusalenmanca rircani. 18 Ña chaita 
cushpa Diospaj ñaupajpi alli ricuringapaj maillarina* cashcata 
rurashca q'uipaca ñapish Asia llajtamanta maijan Israelcunaca 
Diosta adorana huasi ucupi ricurircallami. Ñucaca chaipica 
mana ima taucacunahuan carcanichu. Ima p'iñanacuipish 
mana tiyarcachu. 19 Chaicunami ñucata imata juchachishun 
nishpaca, cambajman shamuna carca. 20 Mana cashpaca 
mandajcunapuralla tandanacushcacuna* ima mana allita ru- 
rashcata fucata japishca cashpaca, caipi cajcunallataj canman 
huillachun. 21 Ñucaca paicunapaj ñaupajpi cashpaca: “Hua- 
ñushcacuna causarinata crishcallamantami cunan cancunaca 
tapucunguichij” nishpallami caparircani— nirca. 

22 Chashna nijta mandaj Félix uyashpaca, crijcuna ima 
shina cashcata yachashca cashpami: 

—Huaranga soldadocunata mandaj Lisias shamujpimi, 
cancuna imata nisha nishcataca alli yachashpa imatapish 
nisha— nishpa chaicama saquircalla. 

23 Shina nishpa Felixca patsaj soldadocunata mandajtaca, 
Pablotaca ama imata nishpa charicuchunlla. Pi paita ricuj 
shamujcunatapish imata cusha nijcunatapish ama jarcachunmi 
mandarca. 

24 Asha punllacuna q'uipami Felixca paipaj huarmi Drusi- 
landij shamurca. Chai huarmica Israelmi carca. Paica Pablota 
cayachishpami, Jesucristota ima shina crinata parlachirca. 
25 Pabloca Dios munashca shina alli causana cashcatapish 
quiquin munaitaca mana rurana cashcatapish imalla rurashcata 
Dios ricuchina cashcatapish huillajpi, Felixca achcata mancha- 
rishpami Pablotaca : 

—Cunanca rilla. Cutin uyasha nishpaca, cayashallami— 
nirca. 

26 Pablotaca cullquita cujpi cacharisha yuyashpapishmi, 
Felixca tauca cutin paihuan parlanacungapaj cayachirca. 
27 Ña ishqui huata tucujpica, Felixca pai mandacushcamanta 
llujshijpi Porcio Festo shuti runami mandaj tucurca. Felixca 
Israelcunapi alli ricurisha nishpami, Pablotaca prezollataj 
saquirca. 


Festopaj ñaupajpi Pablo cashcamanta 


2 5 I Festo runaca llajtata mandangapaj yaicushca quimsa 

punlla q'uipami Cesareamanta Jerusalenman rirca. 
2 Chaiman chayajpica, Israel curacunata mandaj curacunapish* 
Israelcunapura* mandajcunapish Pablota juchachingapaj Fes- 
topajman shamurcacuna. 3 Chaipimi paitaca: 

—Ñucanchijpaj allita rurashpa Pablota Jerusalenman pushaj 
cachapai— nircacuna. 

Jerusalenman pushacujpica, ñanpi chapashpa huañuchishun 
ninacushcami carca. 4 Paicuna chashna nijpi Festoca paicunata 
nirca: 

—Pabloca Cesarea pueblopi carcelpi huichcashcami. Ñu- 
callataj mana uniyashpa ñallami chaiman risha. 5 Imata ju- 

chachishun nishpaca, mandajcunapuramanta ñucahuan Ce- 
sareaman jacuchij. Pai ima mana allita rurashca cajpipish, 
chaipi juchachinguichijlla— nirca. 

6 Festoca pusaj punllatachu, chunga punllatachu imatajshi- 
llami Jerusalenpica carca. Chaimantaca cutin Cesareaman 
tigramushpaca, cayandij punllaca pai mandashpa tiyarinapi 
tiyarishpami Pablotaca cayaj cacharca. 7 Pai ña chayamujpica, 
Jerusalenmanta shamushca Israelcuna muyujta shayarishpa 
Pablotaca jatun llaquicunata rurashcata juchachishpa huillar- 
cacuna. Chashna huillashpapish paicuna huillashca shinataj 
cashcataca mana ni tucurcacunachu. 8 Chashna juchachicujpi 
Pabloca: 

—Israelcunata mandashcapi imalla nishcatapish Diosta 
adorana huasitapish* Roma* llajtata jatun mandajtapish ñu- 
caca ima mana allita mana rurashcanichu— nirca. 

9 Festoca Israelcunapi alli ricurisha nishpa Pablotaca : 

—- ¿Jerusalenman risha ninguichu canta imalla juchachicush- 
cata chaipi tapungapaj?— nirca. 

10 Shina nijpi Pabloca nirca: 

—Ñucata caillapitaj tapuchunmi Roma llajtata jatun mandaj 
churashca mandajpaj ñaupajpi cani. Canllataj ña alli ya- 
changuimi. Ñucaca pi Israelcunata ima jatun llaquita mana 
rurashcanichu. J! Ñucaca huañuchipaj ima jatun llaquita 
rurashca cashpaca, ñucata ama huañuchichijchu mana niman- 
chu. Paicuna tucui imallata juchachicushcaca manapish chash- 
na cajpica, ñucataca pi mana paicunaman cui tucunchu. Ñuca- 
taca Roma llajtata jatun mandajllataj alli tapuchun ninimi— 
nirca. 

I2 Shina nijpi Festoca paita cunajcunandij parlanacushpaca : 

—-Canllataj Roma llajtata jatun mandaj ñucata tapuchun 
nishcamanta cunanca paipajmanmi rina cangui— nirca. 


Jatun mandaj Agripapaj ñaupajpi Pablo cashcamanta 


13 Asha punllacuna q'uipami shujtaj llajtata jatun mandaj 
Agripaca paipaj pani Berenicendij Cesarea pueblopi Festota 
allillachu cangui ningapaj shamurca. l4 Paicuna ña tauca 
punllacunata chaipi cajpimi, Festoca chai jatun mandajmanca 
Pablomanta parlashpaca cashna nirca: 

—Caipica Félix saquishca shuj prezo runami tiyacun. 
15 Jerusalenpi ñuca cajpimi, Israel curacunata mandaj cura- 
cunapish* Israelcunata* cunaj yuyajcunapish* paitaca hua- 
ñuchilla nishpa ñucataca nircacuna. 16 Shina nijpi ñucaca 
paicunataca: "Imata juchachicushcata manaraj ñahuinchi- 
nacushpaca, ima shina cashcata manaraj ninacujpica Roma* 
llajtata mandajcuna ruraj cashca shinaca pitapish mana hua- 
ñuchichunlla ninchu” nishpami nircani. 17 Chaimantami ñucaca 
paicuna tandanacushca caiman shamujpica, mana uniyashpa 
chai cayandijtaj ñuca mandashpa tiyarinapi tiyarishpa chai 
runataca pushaj cacharcani. 18 Paita juchachijcunaca ñuca 
yuyashca shinataca mana huillarcacunachu. 19 Paicuna imata 
crinallamantami, chai huañushca Jesusca causacunmi nishpa 
Pablo nishcallamantami juchachircacuna. 20 Ñucaca chashna 
nishcata mana imata rurai tucushpami Pablotaca: ‘‘¿Jerusa- 
lenman risha ninguichu ñuca canta juchachijcunahuan chaipi 
ñahuinchingapaj?” nishpa tapurcani. 21 Chashna tapujpica 
paillatajmi: “Ñucataca Roma llajtata jatun mandaj Augustomi 
tapushpa imatapish ninga” nirca. Shina nijpimi Roma llajtata 
mandajpajman cachangacama prezollataj cachun nircani. 

22 Chashna parlajpi Agripaca Festotaca : 

—Ñucapish chai runa ima nishcata uyasha ninimari— nirca. 

Shina nijpi Festoca: 

—Cayallatajmi pai ima nishcataca uyangui— nirca. 

23 Chai cayandij punllallatajmi Agripaca Berenicendij su- 
majta churarishpa soldadocunata mandajcunandij, chai pue- 
blopi mandajcunandij Festo mandashpa tiyana ucuman sha- 
murcacuna. Paicuna ña chayamujpica, Festoca Pablota pushaj 
cacharcami. 24 Pablo ña chayamujpi Festoca cashna nirca: 

—Jatun mandaj Agripa, tucui caipi ñucanchijhuan cajcuna- 
pish. Chai runaca ña caipimi. Paitaca Jerusalenpipish cai 
Cesareapipish tucui Israelcunami mana alli cashcata rurashpa 
huañuchilla nishpa caparicunllacuna. 25 Chashna nicujpipish 
ñucapica paita huañuchichun ima millaita mana rurashcachu. 
Paillataj: “Ñucataca Roma llajtata jatun mandaj Augustomi 
tapushpa imatapish ninga” nishcallamantami paipajman ca- 
chana tucurcani. 26 Ñucaca pai imallata rurashcata mana alli 
yachashpami, ñuca jatun mandajmanca mana imata quillcai 

tucuni. Chaimantami paitaca tucui caipi cajcunapaj ñaupajman 
ashtahuanca can jatun mandaj Agripapaj ñaupajmanpish can 
paita tapujpica imallatapish quillcashpa cachangapaj nishpa 
pushamuni. 27 Shuj prezota imata juchachishcata mana 
huillashpa cachashpaca, ñuca yuyaipica upatajlla cachashcami ` 
yuyachin— nirca. | 


Jatun mandaj Agribaman Pablo huillashcamanta 
2 6 I Shina nijpi Pablota Agripaca: 
—Can ima shina cashcata huillai— nirca. 

Shina nijpi Pabloca maquihuan rimai callarishpa nirca: 

2 —Jatun mandaj Agripalla. Ñucata Israelcuna* imallata 
juchachicushcata canman huillai tucushcamanta achcatami 
cushicuni. 3 Tucuita yallica ñucanchij Israelcunapura imallata 
ruraj cashcatapish imamanta rimanacucushcatapish ña canllataj 
alli yachanguimi. Chaimantami cantaca ñuca huillashcata ama 
p'iñarishpa sumajta uyapai nini— nirca. 


Pai ima shina ñaupa causashcata Pablo parlashcamanta 


4 Ñuca llajtapipish Jerusalenpipish uchillamanta ñuca ima 
shina causashcataca tucui Israelcuna* allimari yachancuna. 
5 Uchillamanta fariseo* parte cashcatapish paicunallataj ya- 
chanmi. Chaita huillashun nishpaca, huillanallami. Ñucanchij 
crishpa caticushca parteca tucuita yalli cazuchijmi. 6 Cunan 
ñucaca Dios ñucanchij ñaupa yayacunaman imallata cusha 
nishcata crishcallamantami, cashna juchachishpa caiman pu- 
shamushca shayacuni. 7 Diosca pai cusha nishcataca paj- 
tachingami nishpa tutapish punllapish Dios mandashcata 
rurashpa, paita yuyarij chunga ishqui aillu partemi canchij. 
Jatun mandaj Agripalla, ñucapish chai yuyai causacushcalla- 
mantami Israelcunaca ñucataca juchachicuncuna. 8 Cancuna- 
pish huañushcacunata Dios causachina cashcataca manachari 
cringuichigari— nirca. 

Crijcunata llaquichij cashcata Pablo parlashcamanta 

9 Ñucaca ñaupa mana yachashpaca, Nazaret pueblomanta 

Jesusta crijcunataca imatapish rurashpa llaquichinaca allimi 


yuyarcanimi. 10 Jerusalenpi cashpapish chashnallataj rurash- 
pami, Israel curacunata mandaj curacunaman* quillcata 

mañashpa Dios agllashcacunataca taucacunata carcelpi churar- 
cani. Huañuchijpipish allitami rurancuna nircanimi. 11 Mai 
tandanacuna huasicunapipish* yaicushpami, crijcunataca ja- 
pishpa ña mana catishachu nichun nishpa tauca cutin achcata 
llaquichircani. Mana Jerusalenllapichu, shujtaj llajtapi tiyaj 
pueblocunapipishmi paicunata mana ricusha nishpa llaqui- 
chishpa purircani— nirca. 


Ima shina crishcata Pablo cutin huillashcamanta 
(Hch. 9.1-19; 22.6-16) 

12 Ñucaca chashna llaquichina yuyailla cashpami, Israel* 
curacunata mandaj curacuna* quillcata cushpa cachajpica, 
Damasco puebloman ricurcani. 13 Chaupi punllata ña chaiman 
chayacujpica, jatun mandajlla, ñucatapish ñucahuan rij- 
cunatapish jahua pachamantaca intitapish yallimi ñapish 
achijnircalla. 14 Chashna achijnijpica, tucuicunami pambaman 
urmarcanchij. Chashna urmashpaca: “Saulo, Saulo, ¿ima 
nishpataj ñucataca p'iñashpa llaquichicungui? Canca garro- 
chapi huagra jaitarishpa chugririj shinami canllataj chugriri- 
cungui” nishpa hebreo* rimaipi nijtami uyarcani. 15 Chashna 
nijpica: “ʻAmito, canca ¿pitaj canguiari?” nijpi Apunchij 
Jesusca: “Ñucaca can p'iñashpa llaquichicushca Jesusmi cani” 
nircami. 16 “Cunanca jatarishpa shayari. Cantaca ñuca man- 
dashcata rurachun cunan imalla ricushcatapish, q'uipata ri- 
cushcatapish huillachunmi canmanca ricurini. 17 Ñucami 
cantaca Israelcunamanpish mana Israelcunamanpish* huilla- 
chun cachani. Paicuna imata rurasha nijpipish cantaca hua- 
quichishami. 18 Canmi paicuna amsapi shina causajcunataca 
ñahuita pascaj shina alli yuyaita cungui. Chashna rurajpimi, 
Satanás* mandashca causacushcamanta anchushpa Diosta 
catingacuna. Ñucata crishpami juchamantapish quishpiringa- 
cuna. Pai agllashcacunaman Dios cusha nishcatapish japinga- 
cuna”— nircami. 


Mauscuipi ricurij shina ricushcata cazurcanimi 
nishcamanta 
19 Chashna nishcamantami, jatun mandaj Agripalla, ñucaca 
muscuipi ricurij shinata jahua pachamanta ricushcataca cazur- 
cani. 20 Chashna cazushpami Damasco pueblopi callarishpaca, 

Jerusalenpipish, tucui Judea llajtapipish mana Israelcunaman- 
pish* juchayuj cashcamanta llaquirishpa Diospajman tigra- 
rishpaca, ñaupa causaita saquishcata ricuchingapaj alli causa- 
chun nishpa huillarcani. 2I Chashna huillashcallamantami 
Israelcunaca* Diosta adorana huasipi* japishpa ñucataca 
huañuchishun nircacuna. 22 Chashna nicujpipish Dios ñucata 
huaquichijpimi, imalla tucuna cashcata ñaupa huillajcunapish* 
Moisespish huillashcallatataj jatuncunamanpish uchillacuna- 
manpish cunancama huillacuni. 23 Paicunaca: “Ñucanchij 
Israelcunamanpish mana Israelcunamanpish alli yuyaita cun- 
gapaj Quishpichij Cristoca llaquita apashpa huañungami, 
huañushcacunapaj chaupimanta pai punta causaringami” 
nishcatami huillacuni— nirca. 


Agriba crichun Pablo huillashcamanta 


24 Pai ima shina cashcata Pablo alli huillajpi Festoca: 

— Pablo, canca locomari cangui. Achcata yachacushpalla- 
chari chashna tucurcangui— nishpa caparirca. 

25 Shina nijpi Pabloca nirca: 

—Sumaj mandaj Festo, ñucaca mana locochu cani. Alli 
yuyaihuanmari ima shina cashcata huillacuni. 26 Pai jatun 
mandaj Agripapish chai tucui imalla tucushcataca allimi yachan. 
Mai pacallapi mana chashna tucushcachu. Chaimantami ñucaca 
paipaj ñaupajpi imata mana manchashpa huillani. 27 Mandaj 
Agripalla, ¿canca ñaupa huillajcuna* huillashcataca cringuichu? 
Ari, canpish cringuitajmari— nirca. 

28 Pablo chashna nijpi mandaj Agripaca: 

—Ashallamantami ñucataca Cristota crijtaca mana rurangui—— 
nirca. 

29 Chashna nijpi Pabloca : 

—-Ashallamanta cashpa mana ashallamanta cashpapish, 
Dios munajpica canpish tucui caipi ñucata uyajcunapish ñuca 
shina crij cachunmi munani. Cadenahuan ñuca shina hua- 
tashca cachunllami mana munani- - nirca. 

3 Pablo chashna nishca q'uipaca jatun mandaj Agripapish 
chai pueblocunata mandaj Festopish Berenicepish shayarijpi, 
tucui chaipi tandanacushcacunapish shayarircacunami. 31 Chai- 
manta canllaman llujshishpaca paicunapurallami : 

—Cai runaca paita huañuchinapaj ima mana allitaca mana 
rurashcachu. Carcel-llapipish mana canachu cashca— nishpa 
parlanacurcacuna. 

32 Shina parlanacucushpami Festotaca Agripaca : 

—“Nucataca Roma* llajtata mandajmi tapushpa imatapish 
ninga” nishpa mana nishca cajpica, chai runataca cacharin- 
guimanmi carca— nirca. 


Pablota Romaman cachashcamanta 


27 I Ña ñucanchijta Italia llajtaman cachana tucushpaca, 
Pablotapish shujtaj prezocunatapish Augusto shutita 
shutichishca soldadocunamanta patsaj soldadocunata mandaj 
Julio shutimanmi curca. 2 Adramitio pueblomanta caj shuj 
jatun canoapimi huichiyarcanchij. Chai jatun canoaca Asia 
llajtapica maillapi shayarinapimi shayarina carca. Macedonia 
llajtapi caj Tesalónica pueblomanta Aristarcopish ñucanchij- 
huanmi chai jatun canoallapitaj rirca. 3 Chai cayandij punllaca 
Sidón pueblomanmi chayarcanchij. Chaipimi patsaj soldado- 
cunata mandaj Julioca Pablota achcata llaquishpa paipaj alli 
rijsishcacuna paiman imallatapish cuchun nishpa ricugrichun 
saquirca. 4 Sidón pueblomanta rishpaca, huaira jarcajpimi 
Chipre llajta alli ladota rircanchij. 5 Cilicia, Pamfilia llajtacuna 
ch'imbapura yacuta rishpaca, Licia llajtapi caj Mira pueblo- 
manmi chayarcanchij. 

6 Chaipimi patsaj soldadocunata mandajca Alejandriamanta 
Italiaman ricuj jatun canoapi ñucanchijtaca huichiyachirca. 
7 Tauca punllacunata allimantalla rishpami, huaira jarcajpi 
achcata shaicushpa Gnido pueblo ch'imbapuraman chayar- 
canchij. Huaira jarcashpa mana rijta rurajpimi, Salmón ch'im- 
bapurata rishpa yacu chaupipi caj Creta llajtata muyu- 
grircanchij. 8 Achcata shaicushpa allimanta rishpaca, jatun 
canoacuna shayarina Lasea pueblo uranijpi caj Alli Shayarina 
shutimanmi chayarcanchij. 

9 Chashna tauca punllacunata uniyajpi tamya punllacuna 
ña chayamucujpi, yacuta rinapajca ña mana alli cajpimi Pa- 
bloca paicunata yuyachishpaca : 

10 —Mandajcuna, tamya punllacunapi rishpaca, jatun lla- 
quimari tucushun. Cai jatun canoapish cai tucui imallata 

apacushcacunapish yacupi chingarinman. Ñataj ñucanchijpish 
huañunchijman— nirca. 

l1 Pablo chashna nishcata uyanapaj randica, patsa] solda- 
docunata mandajca jatun canoayuj ima nishcatapish canoata 
purichij ima nishcatapishmi paicunamari allita nin nirca. 
- 12 Chaipi cashcapica tamyata huairata pasanaca jatun canoapaj 
mana alli yuyachijpimi, Fenice puebloman chayashunpishchari 
yuyashpa tucuicuna llujshinata yuyarircacuna. Chai Fenice 
pueblopica jatun canoa shayarinapajca allimi carca. Janaj- 
manta uramanta huaira shamushpapish, mana imata rurai- 
pajmi carca. Chaimantami tamya punllacunataca chaipi cashun 
ninacurcacuna. 


Jatun yacupi acapana jatarishcamanta 


13 Chaimantami ashalla huichi huaira tiyajpi paicunaca ña 
cunantajca rinallami yuyachin nishpaca, jatun canoata chari- 
chinatapish tandachishpa ri callarircacuna. Chashna rishpaca 
yacu chaupipi caj Creta llajta c'uchu c'uchullatami rircacuna. 
14 Chaita ricujpica ñapish janajmanta uriman jatun huaira 
shamushpaca, jatun canoataca apai callarircallami. 15 Huaira 
apajpi ña mana imata rurai tucushpaca, saquircanchijllami. 
16 Yacu chaupipi caj Clauda shuti uchilla llajta huashatami 
ña mana achca huaira cajpi, ñucanchij purichishpa rircanchij. 
Chashna ricushpaca, jatun canoa aisashpa ricushca uchilla 
canoatami achcata shaicushpa yacumanta huichiyachircanchij. 
i17 Ña chai uchilla canoata huichiyachishpaca jatun canoa ama 
p'aquirichun nishpami, huascacunahuan huatarcacuna. Chai 
q'uipaca yacu chaupipi ñutu allpa tandanacushca Sirte nishcapi 
pambarinata manchashpami, jatun canoata purichij linzocunata 
uricuchishpaca huaira maita apashcata ringapaj saquircacuna. 
18 Chai cayandij punllapish acapanaca chashnallataj cajpimi, 
canoapi imallata apacushcacunataca yacupi shitai callarirca- 
cuna. 19 Ña quimsa punllata chashnalla cajpimi, jatun canoata 
purichinapaj imalla charishcacunatapish ñucanchij maquihuan 
yacupi shitarcanchij. 20 Achca punllacunata intipish luzero- 
cunapish mana ricurijpi, jatun tamyalla huairalla cajpimi ña 
mana causashunchu yuyarcanchij. 

21 Ña tauca punllacunatami mana micurcanchij. Chaiman- 

tami Pabloca tucui chaipi cajcunapaj chaupipi shayarishpa 
cashna nirca: 

—Mandajcuna, ñuca nishcata uyashca cashpaca, manamari 
Cretamantaca llujshimunchijmanchu carca. Mana ima cashna 
llaquitapish apanchijmanchu carca. Mana imatapish shitan- 
chijmanchu carca. 22 Shina cajpipish cancunamanca ñucaca 
alli yuyaitami cusha nini. Cancunaca shujllapish mana hua- 
ñunguichijchu. Cai jatun canoallami huashicunga. 23 Ñucaca 
Diospaj cashpa paipajta ruraj cajpimi, Diosca cunan tuta 
paipaj angelta cacharca. 24 Chai angelmi ñucataca: ““Pablo, 
ama manchaichu. Canca Roma* llajtata jatun mandajpajmanca 
chayanami cangui. Canmantaca tucui canhuan rijcunatami 
Diosca huañuimanta quishpichisha ninmi” nirca. 25 Chaimanta 
tucui caipi cajcuna, ama manchaichijchu. Diosca paipaj angelta 
huillachishcata pajtachina cashcataca crinimi. 26 Ñucanchijca 
yacu chaupipi caj Hajtallamanmi maipi cashpapish shitashca 
cashun— nirca. 

27 Ña ishqui semanata huaira caiman chaiman shitashpa 
apashpa rijpi, ñapish shuj tutaca Adria shuti yacupi ricurir- 
canchijllami. Chai chaupi tutallatajmi canoata purichijcunaca 
ña allpaman chayacushcata ricurcacuna. 28 Chashna ricushpa 
yacu jahuamanta ucu allpaman midijpica, quimsa chunga sujta 
metromi cashca carca. Cutin chai chaininijpi midijpica, ishqui 
chunga canchis metromi cashca carca. 29 Rumicunapi huaj- 
tarinata manchashpami, canoata charij chuscu fierrocunata 
huashaman cacharircacuna. Tutaraj cajpimi ña achijyashca 
canman yuyarcacuna. 30 Canoata purichijcunaca chai canoata 
shitashpa rishun yuyashpami, jatun canoata charij ñaupaj 
fierrocunata uriyachicunchij nij tucushpaca uchilla canoata 
yacuman uriyachi callarircacuna. 31 Chaimantami Pabloca 
patsaj soldadocunata mandajta chaishuj soldadocunatapish : 

—Cai canoata purichijcuna shitashpa rijpica, cancunaca 
huañunguichijmi — nirca. 

32 Chashna nijpi soldadocunaca huatashca huascacunata 
p'itishpa, chai uchilla canoataca yacumanmi huashicuchirca- 
cuna. 

33 Na achijyamujpi Pabloca tucuicunata nirca: 

-—Imallatapish micupaichij. Ña ishqui semanatami imata 

mana micushca, mana dormishcapish canguichij. 34 Chai- 
manta cancunaca ama ima tucungapaj imallatapish micupai- 
chigari. Cancunaca shuj ajchallapish mana chingaringuichij- 
chu— nirca. 


35 Chashna nishpa Pabloca tandata japishpa tucuicunapaj 
ñaupajpi Diosta diosolopagui nishpa tandata chaupishpaca 
micui callarircami. 36 Chashna micucujpica, tucuicuna micu- 
nayachishpa paicunapish micurcacunami. 37 Chai canoapica 
ishqui patsaj canchis chunga sujtami carcanchij. 33 Ña mana 
nijta micushpaca, canoa p'anguillayachun nishpami trigotaca 
yacuman shitarcacuna. 


Yacuman jatun canoa huashicushcamanta 


39 Ña achijyajpica canoata purichijcunaca mai llajtapi 
cashcata mana yacharcacunachu. Chashna mana yachashpa- 
pish chaipi canoa shayarinalla yuyachijpimi, chaiman canoataca 
c'uchuyachishun yuyarcacuna. 40 Yacu ucuman cacharishca 
fierrocunata charicuj huascacunata p'itishpa, chai fierrocuna- 
taca yacullapitajmi saquircacuna. Canoata caiman chaiman 
pushaj caspicunataca cacharishpa canoata purichij ñaupaj 
lado linzotapish jahuaman churajpimi, huairaca canoataca 
allpaman c'uchuyachi callarirca. 4 Ñalla allpaman c'uchuya- 
cushpaca, ishqui lado yacu tupanacushca ñutu allpata tanda- 
chishcapimi ñaupaj ladoca pambarirca. Chaimanta mana 
llujshi tucujpimi, canoa huasha ladotaca yacu jatarishpa huaj- 
tashpa p'aquirca. 42 Chashna tucucujpimi, soldadocunaca 
prezo apacushcacunataca yacupi huambushpa maipi miticu- 
grinman huañuchishunchij nircacuna. 43 Chashna nijpi patsaj 
soldadocunata mandajca Pablota mana huañuchisha nishca- 
manta cashna nirca: 


—Huambunata yachajcunaraj huambushpa llujshichun. 
44 Caishujcunaca tablacunapipish canoa p'aquirishca caspi- 
cunapipish huambushpa llujshichun— nirca. 


Chashnami tucuicunataj mana huañushpa allpaman lluj- 
shircacuna. 

Yacu chaupipi caj Malta shuti llajtapi 
Pablo cashcamanta 


2 8 I Chashna tucuicuna yacumanta alli llujshishpaca 

chai yacu chaupipi caj llajtataca Malta shuti cashcatami 
yacharcanchij. 2 Chai llajtapi causajcunapish ñucanchijtaca 
llaquishpa allimi chasquircacuna. Tamyahuanpish chirihuan- 
pish caspiyacujpimi, ninata japichishpa ñucanchijtaca cunu- 
chun cayarcacuna. 3 Chai ninapi Pabloca chaquishca yantata 
tandachishpa churacujpica, huañuchij culebraca nina rupa- 
chigrijpi, ninamanta Waujshishpa ñapish Pablopaj maquipi 
canishpa huarcurircallami. 4 Maquipi chashna huarcuricujta 
chaipi causajcuna ricushpaca: 

—Cai runaca huañuchijmi yuyachin. Yacumanta quishpi- 
rimujpipish, ñucanchij diosca mana saquipajchu yuyachin— 
ninacurcacuna. 

5 Paicuna chashna yuyacujpipish, Pabloca chai culebrata 
paipaj maquimanta ninapi chaspishpa shitashpa, imapish mana 
tucurcachu. 6 Ñallami p'unguinga, mana cashpaca ñallami 
huañunga nishpami tucuicuna chaparacurcacuna. Ña unita 
chapacujpi mana ima tucujpimi, shujtaj yuyai tucushpa: 

—Cai runaca diosmari yuyachin— nircacuna. 

7 Nucanchij cunucushca c'uchullapi caj allpaca chai llajtata 
mandaj Publio shuti runapaj allpami cashca carca. Paimi 
ñucanchijtaca llaquishpa alli chasquishpa, quimsa punllata 
paipaj huasipi charirca. 8 Chai Publiopaj yayaca fiebre ungüi- 
huanpish yahuarndijta huijsa cacharirishpa ungüihuanpishmi 
siricushca carca. Chai ungushcata Pablo ricunaman rishpaca 
Diosta mañashpami, maquicunata ungushcapaj jahuapi chu- 
rashpa alliyachirca. 9 Chashna alliyachijpica, chai llajtapi 
causaj shujtaj ungushcacunapish Pablopajman shamushpa 
alliyarcacunami. 10 Nucanchijtaca achcata c'uyashcata ricu- 
chishpami, ña rishun nijpica ñucanchijpaj imalla illashcata 
cushpa cacharcacuna. 


Romaman Pablo chayashcamanta 


1 Ña quimsa quillata chai llajtapi cashca q'uipami Cástor 
nishca Pólux nishca dioscunapaj shutita churashca jatun 

canoapi huichiyarcanchij. Chai canoaca Alejandría pueblo- 
manta shamushpami, tamya punllacunataca chaipi cashca 
carca. 12 Chai jatun canoapi rishpa Siracusa puebloman 
chayashpaca, quimsa punllacunatami chaipi carcanchij. 13 Chai- 
mantaca chai llajta c'uchu c'uchulla rishpa, Regio pueblo- 
manmi chayarcanchij. Chai cayandij punllaca huichi huaira 
tiyajpi, ishqui punllapica Puteoli pueblomanmi chayarcanchij. 
14 Chai pueblopi tauca crijcuna tupashpaca : 

—Canchis punllallata caipi saquiripaichij— nijpimi saqui- 
rircanchij. 

Chai q'uipami Roma* pueblomanca rircanchij. 15 Romapi 
causaj crijcunaca ñucanchij shamucushcataca ñami yachashca 
carca. Chaimantami ñucanchijtaca Apio pueblo plazapipish 
Quimsa Pozada shuti pueblopipish tupanaman shamushca 
carcacuna. Paicunata Pablo ricushpaca, Diosta diosolopagui 
nishpa achcatami cushicurca. 16 Ña Romaman chayashpaca, 
patsaj soldadocunata mandajca chai llajtapi soldadocunata 
mandajmanmi tucui prezocunataca curca. Pablotaca shuj 
cuidaj soldadohuanmi shujtaj huasipi ch'ican causachun 
churarca. 


Romapi Diospaj Shimita Pablo huillashcamanta 


I7 Romaman* chayashca quimsa punllapimi Pabloca chaipi 
causaj Israel* mandajcunata cayaj cacharca. Paicuna ña 
tandanacumujpica nirca: 

—Ñuca ailluhuahuacuna, ñucaca Israelcunataca ima mana 
allita mana rurarcanichu. Ñucanchij ñaupa yayacuna imallata 
ruraj cashcata ruranatapish mana saquircanichu. Shina cajpi- 
pish ñucataca Jerusalenpi prezo japishpami, Roma llajtamanta 
caj mandajcunaman curcacuna. 18 Chai mandajcuna ñucata 
alli tapushpaca, imamanta huañuchinata mana japishpaca 
cacharishunlla nircacunami. 19 Chashna cajpipish Israelcunata 
ima juchachinata mana charishpapish, paicunallataj p'iñarishca- 
mantami ñucataca Roma llajtata jatun mandajmi imatapish 
ninga nircani. 20 Tucui Israelcuna shuyacushcata ñucapish 
crishcallamantami caipi cashna cadenahuan huatashca cani. 
Chaita parlangapajllami cancunataca cayarcani— nirca. 

21 Pablo chashna nijpi paicuna nirca : 

—Ñucanchijca can ima shina cashcata Judea llajtamanta 
quillcashcallatapish mana chasquishcanchijchu. Chaimanta 
shamuj ñucanchijpuracunapish can mana alli cashcataca imata 
mana huillarcacunachu. 22 Ñucanchijca can caticushca parte- 
taca maipipish p'iñashpa rimajllatami uyarcanchij. Chaimanta 
can imallata yuyashcataca uyashun ninchijmi-- nircacuna. 

2 Chashna nishpaca shuj punllapi Pablota uyangapajmi 
yuyarircacuna. Ña chai punlla chayamujpica, achcacunami 
Pablo imallata nijta uyangapajca pai causacun huasiman tan- 
danacumurcacuna. Pabloca paicuna Apunchij Jesusta crichun 
nishpami, Moisés mandashcapi imalla nishcatapish ñaupa 
huillajcunata* Dios Quillcachishcatapish ricuchishpa Dios 
ima shina mandacushcata tutamantamanta chishicama alli 
huillarca. 24 Chashna huillajpica maijancunaca Pablo hui- 
llashcata crircacunami, maijancunaca mana crircacunachu. 
25 Paicunapura mana shuj yuyailla tucushpa ña rigrijpimi, 
Pabloca cashna nirca: 

—Diospaj Samai Espíritu yuyachijpi ñaupa huillaj Isaiasca 
ñucanchij ñaupa yayacunataca allimi cashna nishpa rimashca : 


26 Ri, chai gentecunaman huillashpa nigri: Cancunaca 
uyacushpapish imata nisha nishcata mana yachangui- 
chijchu. Ricushpapish imata mana ricushca shinalla- 
tajmi canguichij. 27 Caicunapaj shungucunaca rumi shina 
sinchimi tucushca. Uyanatapish mana alli uyancunachu. 
Nahuicunapish ama ricuchun sipushcami. Paicunaca 
mana alli uyancunachu. Paicunapaj shungupish ima 
alli yuyaitaca mana japinchu. Alliyachichun ñucapajman 
mana tigramunchu nishcami. 


28 Caitaca yachaichigari, mana Israelcunamanmi* Diosca 
quishpirinataca cushca. Paicunami uyangacuna— nirca. 

29 Pablo chashna nijta uyashpaca, Israelcunaca paicunapura- 
llataj achcata rimanacushpami rircacuna. 

30 Pabloca ishqui huatatami pai alquilashca huasipica cau- 
sarca. Paipajman rijcunataca tucuicunata yaicuchircallami. 
31 Chashna yaicuchishpaca, Dios ima shina mandacunta hui- 
llashpa Apunchij Jesucristomantapish yachachishpa pi mana 
imata nishca, pi mana jarcashcami causarca. 


JESUS HUILLAGRI NISHCA PABLO 


ROMA 


PUEBLOPI CAUSACUJ CRIJCUNAMAN 
QUILLCASHCAMI 


Roma pueblopi causacuj tandanacushca crijcunaman 
Pablo quillcashcamanta 


ı Ñucaca Jesucristopajta ruraj, paillataj huillagri nishca 
Pablomi cani. Taita Dios cushca alli huillanataca huilla- 
chun agllashpa ch'icanyachishcami cani. 

2 Cai alli huillanataca ñaupamanmi cushami nishpa ñaupa 
huillajcunataca* Taita Diosca Quillcachishcapi* huillachishca. 
3 Cai alli huillanaca Diospaj Churi ñucanchij Apunchij Jesu- 
cristomantami huillan. Paica ñaupa yaya Davidpaj huahua 
huahuapurapimi runa aichayuj tucurca. 4 Huañushcacunapaj 
chaupimanta causarijpimi, Diospaj Churi imatapish rurai tucuj 
cashcataca paipaj Samai Espiritumanta ricuchishca carca. 
5 Ñucanchijta jatunta c'uyaj Jesucristo huillagri nishca cashpa- 
mi, pai alli nishca cachun tucui llajtacunapi crishpa cazuchun 
huillacuni. 6 Paicunata shinallatajmi cancunatapish Jesucris- 
topaj cachun agllashcacuna canguichij. 

7 Cancuna Roma* pueblopi causacuj tucui crijcunamanmi 
caitaca quillcani. Cancunaca Dios c'uyashcacunapish, paipajlla 
causachun agllashcacunapishmi canguichij. Ñucanchij Taita 
Diospish Apunchij Jesucristopish cancunamanca jatunta c'uyaj 
canatapish sumaj causaitapish cushca alli canman. 


Roma buebloman Pablo risha nishcamanta 


8 Cancuna alli crij cashcata tucui mai llajtapipish yachajpimi, 
tucuimanta yallica Jesucristomanta tucui cancunamantaca ñuca 
Diostaca diosolopagui nini. 9 Ñucaca Taita Diospajta tucui 
shunguhuan ruracushpami, paipaj Churimanta alli huillanataca 
huillacuni. Cancunata yuyarishpa Diosta mañaracushcataca 
paipish yachanmari. 10 Dios munajpica cunantajca ima shina- 
pish cancunata ricungapaj alli shamushapishchari nishpa 

mañaracunillami. 11 Cancunaca ashtahuan alli crijcuna tucu- 
chun Diospaj Samai Espíritu ima yuyaitapish cushcata ya- 
chachingapajmi cancunataca ricuna yuyailla cani. 12 Na 
cancunahuan cashpaca, cancunapish ñucapish chaillatataj 
crij cashcamanta caishuj chaishuj yuyachinacungapajmi chash- 
naca nini. 

13 Shina cajpipish tucui crijcuna, cancunata ricunamanca 
tauca cutinmari shamusha nicurcani. Chaitaca yachachun 
ninimi. Shamusha nicushpapish imamantapish jarcarishpa 
cunancamaca manaraj shamui tucurcanichu. Ñuca shamushpa- 
ca shujtaj mana Israelcunapurapi* shinallataj cancunapurapi- 
pish crijcuna mirashcataca p'ucushca granota shinami ricusha 
nini. 14 Pueblocunapi causajcunamanpish maipi causajcuna- 
manpish, jatun yachajcunamanpish mana yachajcunamanpish 
ñucaca huillanatajmi cani. 15 Chaimantami alli huillanataca 
cancuna Romapi* causacujcunamanpish ñucaca huillanalla 
cani. 


Alli huillanaca quishpichi tucunmi nishcamanta 


16 Alli huillaita huillanataca mana pinganichu. Alli huillaica 
Israelcunataraj* mana Israelcunatapish* maijanpish crijtaca 
Diosca tucuita rurai tucuj cashcamanta quishpichi tucunmi. 
17 Cai alli huillaica crijcunataca crishcallamanta Dioshuan 
alli tucuna cashcatami ricuchin. Shinallataj Dios Quillcachish- 
capipish*: “Dioshuan alli tucushpa cashcata rurajca crishca- 
mantami causanga” ninmi. 


Tucuicuna juchayuj cashcamanta 


i8 Diosta mana yuyarishpa tucui imapish mana allita rurashpa 
millai causacushcata mana saquishpa, mana llullashpa hui- 
llashcata ama yachachun nishpa jarcajcunataca Dios p'iña- 
rishpa llaquichinaca jahua pachamantami shamushpa ricurin. 
i9 Paicuna imallata Diosmanta yachai tucushcataca yachana 
yuyaita Diosllataj cujpimi alli yachancuna. 20 Mana ricuipaj 
Diostaca pai rurashcacunata ricushpami alli yachai tucuncuna. 
Cai pachata rurashca punllamanta huiñaipaj tucuita rurai 
tucuj Diosca ricunallami. Chaimantami paicunaca imata 
mana yachashcanchijca mana ni tucuncuna. 2t Diosta chashna 

yachashpapish Diosta allimari cangui nina cashca shinaca mana 
nircacunachu, diosolopagui ninatapish mana nircacunachu. 
Ashtahuanpish paicunapaj yuyaicunaca imatapish yangallata 
yuyashpa, paicunapaj upa shungucunapish amsa yuyaimi 
tucurcacuna. 22 Alli yachajmi canchij nishpapish, upacunami 
tucurcacuna. 23 Chaimantami mana huañuj sumaj Diostaca 
runacuna shina huañujllata, pajarocuna shinata, chuscu cha- 
quiyuj animalcuna shinata, culebracuna shinatapish rurarca- 
cuna. 


24 Chashna cajpimi Diospish paicunapaj shungu munashca 
shina tucui imatapish millai munaicunata rurachun saquishca. 
Chashna saquijpimi caishuj chaishujhuan paicunapaj quiquin 
aichata pinganayajta rurarcacuna. 25 Chashna rurashpami 
Dios cushca mana llullashpa huillashcataca saquishpa llullash- 
cata crircacuna. Shinallataj tucuita ruraj Diosta manchashpa 
cungurishpa mañanapaj randica Diosllataj rurashcacunatami 
adorarcacuna. Pai Diosllatamari huiñaita allimari cangui 
nishca cana. Chashna cachun. 


26 Chashna millaita rurashcamantami pinganayaj millai 
munalllata rurachun Diosca saquirca. Chaimantami huarmi- 
cunapish cuna cashcata saquishpa paicunapurallataj mana 
rurana cashca millaita ruranacurcacuna. 27 Shinallatajmi 
c'aricunapish huarmicunahuan ruranata saquishpa, c'aricuna- 
purallataj millai munaita caishuj chaishujhuan huañurinacushpa 
huarmihuan shina ruranacurcacuna. C'aricunapurallataj 
chashna pinganayaj millaita rurashcamantaca quiquin aicha- 
llapitajmi llaquita apana cashcataca apacuncuna. 

28 Paicunaca Diosmanta mana yachashun nijpimi, mana 
rurana cashca millai yuyaillata rurachun Diosllataj saquirca. 
29 Paicunaca chashna tucui millai munaicunata charishpami 
huainayancuna, imatapish millaita yuyancuna, charishpapish 
ashtahuan charishun nincuna, ima mana alli yuyaihuan purin- 
cuna. Shujtajcuna imalla charishcacunata munancuna, hua- 
ñuchincuna, p'iñanacushpa rimanacuncuna, llullanacuncuna, 
imatapish millaillata rurancuna. 30 P'iñashpa huashalla par- 
larijcuna, shujtajcunamanta imatapish mana allita rimajcuna, 
Diosta p'iñajcuna, pingai illajcuna, jatun tucushcacunami. 

Imatapish mana alli yuyaita surcujcuna, yaya mamatapish mana 
cazujcuna. 31 Imata mana yachaj upacunami, imata rurasha 
nishcatapish mana pajtachijcunami, pitapish mana c'uyajcu- 
nami, p'iñanacushpapish manataj cungarijcunami, pitapish 
mana llaquijcunami. 32 Chashna mana allita rurajcunaca Dios 
llaquichina cashcata, huañunataj cashcatapish allimi yachan- 
cuna. Chaita yachashpapish chashna millaita ruranataca mana 
saquincunachu, shujtàjcuna chashna millaillatataj rurajpipish 
allimi nishpa cushicuncunami. 


Diosca imatapish cashcallata llaquichina cashcamanta 


2 I Chaimanta canca pi cashpapish shujtajta mana allichu 
nishpa juchachishpaca, canca caishujta juchachicushca 
shinallataj rurashcamantaca ñucaca allimi cani mana ni tu- 
cunguichu. Can quiquinllataj llaquita apangapajmari chashnaca 
juchachicungui. 2 Chashna imatapish millaita rurajcunataca 
Diosca imatapish cashcallatataj ricuchishpa llaquichina cashca- 
taca yachanchijmi. 3 Canpish caishujcuna imatapish mana 
allita ruraj shinallataj ruraj cashpipish juchachishpaca, jatun 
llaquiman Dios cachanamantaca miticushami yuyanguichari. 
4 Mana cashpaca Diosca alli cashcamanta mana utca p'iñarij 
cashcataca ¿manachu yuyaringui? Can juchayuj cashcamanta 
llaquirishpa Diosman tigrarichun nishpalla canta chashna 
c'uyashcataca ¿manachu yachangui? 5 Shina cajpipish cambaj 
shungu rumi shina cashcamantami Diosmanca mana tigra- 
rishcangui. Chaimantami Dios p'iñarishpa llaquichina cashca- 
llatataj imalla rurashcata ricuchishpa jatunta llaquichina 
punllapaj chashna millaitaca ashtahuan ashtahuan ruracungui. 
6 Chaipimi Diosca tucuicunaman paicuna ima shina rurashca 
shinallataj cunga. 7 Maijanpish tucui causaipi allita rurashpa 
Diosta sumajmari, jatunmari cangui nishca canata huiñai 
causaita mashcajcunamanca huiñai causaitami cunga. 8 Chash- 
na cajpipish quiquin munaillata rurashpa mana llullashpa 
huillashcata mana cazushpa millaita rurajcunataca Diosca 
achcata p'iñarishpa jatuntami llaquichinga. 9 Millaita ruraj- 
cunataca tucuicunatami Israelcunataraj®* mana Israelcuna- 
tapish* jatun llaquipish, jatun manchaipish japinga. 10 Ash- 
tahuanpish allita rurajcunamanca Israelcunamanraj, mana 

Israelcunamanpish tucuicunamanmi Diosca sumajmari cangui, 
allimari cangui nishpa sumaj causaita cunga. 

11 Diospaj ñaupajpica tucuicunami chai shinallataj. 12 Chai- 
mantami Moisés mandashcata mana yachashpa imatapish 
millaita tucui rurajcunataca chai mandashcapi nishca shina 
mana ricuchishca cashpapish, chingarinaman ringacuna. Chai 
mandashcata yachashpapish, millaita rurajcunataca chai man- 
dashcapi nishca shinallatajmi imalla rurashcataca ricuchishca 
cangacuna. 13 Mandashcata uyajcunallaca Diospaj ñaupajpica 
alli nishca mana cangacunachu, ashtahuanpish mandashcapi 
nishcata rurajcunallatamari Diosca paihuan alli tucuchunca 
chasquinga. 14 Mana Israelcunaca chai mandashcata mana 
yachashpapish paicunapaj yuyaimanta chai mandashcapi nishca 
shinata rurashpaca, paicunallatajmi quiquin mandashcaca 
tucun. 15 Chashna cashpami paicuna ima shina causashpa 
chai mandashcataca shungupi quillcashcata ricuchin. Paicuna- 
paj quiquin yuyaillatajmi chaitaca huillan. Shinallataj pai- 
cunapaj yuyaicunallatajmi mana alli nishpa juchachinga, mana 
cashpaca mitsanga. 16 Alli huillanata ñuca huillashca shinalla- 
tajmi tucuicuna ima pacalla yuyashcatapish rurashcatapish 
shamuj ricuchina punllapica Taita Diosca Jesucristota ricu- 
chichinga. 


Moisés mandashcata Israelcuna mana cazushcamanta 


17 Riqui canca: “Israel* nishcami cani, mandashcatapish 
charinimi, Diospajmi cani” nishpa jatun tucunguimi. 18 Shina- 
llataj Diospaj munaitapish alli yachanguimi, mandashcata 
yachashcamanta ima allita agllanatapish yachajmi cangui. 
19 Chashnallataj: “Ñahui mana ricujcunata alli pushajmi 
cani, amsapi cajcunatapish luz achijyachij shinami cani” 
niricunguimi. 20 Mandashcata charishpami Diosmanta mana 
llulla yachanata yachaj cashpa, imata mana yachajcunatapish 
huahua shinacunatapish yachachijmi cani niricungui. 21 Canca 
chashna shujtajcunata yachachij cashpapish, ¿ima nishpataj 
canllatajca mana yachachiringuiari? Canca “mana shuhuana- 
chu” nishpapish, ¿ima nishpataj shuhuanguiari? 22 Canca 
“mana huainayanachu” nishpapish, ¿ima nishpataj huaina- 

yanguiari? Rurashcalla dioscunata p'iñashpapish, canca ¿Ima 
nishpataj chai dioscuna tiyacun huasipi ima tiyashcacunata 
shuhuanguiari? 23 Mandashcata charishcamanta jatun tu- 
cushpapish, canca ¿ima nishpataj chai mandashcata p'aquishpa 
Diostaca pingachinguiari? 24 Chaimantami Dios Quillcachish- 
capipish*: “Cancunamantami mana Israelcunaca* Diostaca 
c'amishpa millaita rimancuna” nin. 

25 Mandashcata cazujpitajca circuncisión* nishcata rurashca- 
pish cambajca allimari. Ashtahuanpish mandashcata mana 
cazujpica, circuncisionta rurashcapish mana rurashca shinalla- 
tajmi tucun. 26 Maijanpish circuncisionta mana rurashca 
cashpapish mandashcapi nishcacunata pajtachijpica, ¿manachu 
circuncisionta rurashca cashca shinallatataj Diosca ricunga? 
27 Quillcashca mandashcata charishpapish circuncisionta ru- 
rashca cashpapish mandashcata mana cazujpica, maijanpish 
paipaj aichapi circuncisionta mana rurashca cashpapish man- 
dashcata alli pajtachishpaca, paimi cantaca mana allitami 
rurashcangui ninga. 28 Ñahui ricuillapi Israelcunaca manamari 
Israelcunatajchu. Maijanpish paipaj jahua aichallapi circun- 
cisionta rurashca cashpapish, mana circuncisionta rurashca- 
tajchu. 29 Ashtahuanpish Israeltajca ucu shungumanta caj- 
mi. Shinallataj circuncisionta rurashcatajca shungumantami. 
Chaitaca quillcashca mandashcaca mana ruranchu, Diospaj 
Samai Espiritullami ruran. Chashna rurashca cajtaca mana 
shujtajcunachu alli nin, ashtahuanpish Diosmari alli nin. 

I Shinashpaca, Israel canaca ¿imapajtaj alli canga? 
Circuncisionta rurashcapish ¿imapajtaj alli canga? 2 Chaica 
tucui imapajpish allimari. Puntaca Israelcunamanrajmi Diosca 
paipaj Shimitaca curca. 3 Chai cushcata maijan Israelcuna ma- 
na pajtachijpica, ¿imatataj ruranga? Paicuna mana pajtachijpi- 
ca, Diosca pai rurasha nishcataca ¿manachari pajtachinga? 
4 ;Maitataj chashnaca cangari! Tucuicuna llulla cajpipish, 
Diosca pai rurasha nishcataca tucuita pajtachicungallami. 
Chashna cajpimi Dios Quillcachishcapica : 


Can imata rimashcamantaca alli nishcami cangui. Shi- 
nallataj mana alli nijpipish, canca alli nishcami llujshingui 
nin. 

5 Cunanca maijanpish rimarij shinalla rimasha. Ñucanchij 
mana allita rurashcallataj Diostaca imatapish cashcata ruraj 
cashcata ricuchichijpica, ¿Imatataj nishun? Diosca llaquita 
cachashpaca, ¿millai cashcamantachu chashnaca ruranga? 
6 iMaitataj chashnaca cangari! Diosca paipish millai cashpaca, 
cai pachapi causajcunataca maitataj llaquichi tucungari. 

7 Shina cajpipish ñuca llullashcamanta Diosca mana llullaj, 
sumaj cashca ashtahuan alli ricuricujpica, ¿ima nishpataj ñuca- 
taca juchayujta shinallataj llaquichicunraj? 8 “Allita japinga- 
pajca millaita rurashun ninmi” nishpa ñucanchijta juchachijcu- 
na nishca shinallataj ¿ima nishpataj mana chashnaca nishun? 
Nucanchijta chashna yanga juchachijcunaca jatun llaquita 
apana cashcallatatajmi apangacuna. 


Tucuicuna juchayuj cashcamanta 


9 Shinashpaca, ¿ñucanchij Israelcunaca* mana Israelcuna- 
taca* yalli allichu canchij? iMaitataj chashnaca cashunri! 
Israelcunatapish mana Israelcunatapish juchami imatapish 
millaita rurachicun nishpaca, ñami nircanchij. 10 Dios Quill- 
cachishcapipish* cashnami nin: 


Cashcata rurajca shujllapish mana tiyanchu. IL Alli 
yuyaiyujca pi mana tiyanchu, Diosta mashcajpish pi mana 
tiyanchu. 12 Tucuicunami paimanta anchushpa yanga 
tucurcacuna. Allita rurajca pi mana tiyanchu, shujllapish 
mana tiyanchu. 13 Paicunapaj tungurica pambashca jutcuta 
pascashca shinami. Lululla c'allucunami. Paicunapaj 
shimicunapish culebracunapaj veneno shinami. 14 Paicu- 
naca imapish tucuchun nishpa p'iñarishpa millaillata 
rimajcunami. 15 Paicunapaj chaquicunahuanpish huañu- 
chinamanca utcami rincuna. 16 Paicunaca maita rishpapish 
tucuitami chingachincuna, llaquichincuna. 17 Ima shina 
sumajta causanatapish mana yachancunachu. 18 Diosta 
manchanatapish mana manchancunachu ninmi. 

19 Shina cajpipish imalla rurashcata Dios ricuchina ñaupajpi 
tucuicuna shimi mana llujshishpa upalla cachun, mandashca 
cazuchicushcacunataca chai mandashcallataj paicunata tucui 
imata nicujtaca yachanchijmi. 20 Mandashcapi imalla nishcata 

pi pajtachijpipish, Diosca paihuan alli cachun mana chasquin- 
gachu. Mandashcaca juchayuj cashcallatami ricuchin. 


Jesucristota crishpa quishpirina cashcamanta 


21 Chashna cajpipish mandashcata saquishpa Diosca paihuan 
alli tucuchun ima shina chasquicushcataca cunanmari yachan- 
chij. Chashna chasquina cashcataca mandashcapish ñaupa 
huillajcunapish* ñamari huillarca. 22 Jesucristota crijpica, 
tucui crijcunatami Diosca paihuan alli tucuchun chasquin. 
Tucuicuna chashnallatajmari. 23 Tucuicuna juchayuj cashca- 
mantaca sumaj jatun Dios alli nishca mana cai tucurcacunachu. 
24 Shina cajpipish Diosca paihuan alli tucuchunmi ñucanchijtaca 
mana c'uyaipaj cajpipish, jatunta c'uyashpa Cristo Jesusman- 
taca mana imata cujpipish quishpichircalla. 25 Taita Diosca 
Jesucristotaca yahuarta jichashpa huañushpa juchacunata 
anchuchichunmi cacharca. Jesucristomi paita crijcunataca 
quishpichin. Taita Diosca alli shungu, mana p'iñarij, cashcata 
ruraj cashpami, ñaupa juchacunata cungarishcata ricuchingapaj 
chashnaca rurarca. 26 Taita Diosca cashcata ruraj cashcata 
cunan ricuchingapajpish, Jesusta crijta paihuan alli tucuchun 
chasquishpapish cashcata ruracujllataj cashcata ricuchinga- 
pajpishmi chashnaca rurarca. 

27 Shina cajpica, ¿jatun tucunaca maipishi? Ña mana tiyan- 
chu. ¿Imamantari? Mandashcapi nishcata ¿rurashcamantachu, 
imashi? Mana chaimantachu, ashtahuanpish Jesusta crishca- 
mantamari chashnaca tucun. 28 Chaimantami maijanpish 
crijtaca mandashcapi nishcata mana rurajpipish, Diosca pai- 
huan alli tucuchun chasquicushcataca ña yachanchij. 

29 Shinashpaca, ¿Diosca Israelcunapajllachu* Dios canga? 
¿Manachu mana Israelcunapajpish* Dios canga? Ari, mana 
Israelcunapajpish Diostajmari. 30 Diosca shujlla cashcaman- 
tami circuncisionta* rurashca cajpipish chaita mana rurashca 
cajpipish Jesusta crijpica, paihuan alli tucuchun chasquingalla. 
31 Chashna cajpica crishpaca, ¿mandashcatachu chingachinchij? 
Ama chashnaca yuyashunchij. Ashtahuanpish mandashcataca 
alli cashcatamari ricuchicunchij. 

Ñaupa yaya Abraham alli crij cashcamanta 


4 I Shina cajpica, ¿ima nishuntaj? Aichamanta ñucanchij 
ñaupa yaya Abrahamca ¿imata japircachu, imashi? 2 Abra- 
hamca pai ima allita rurashcamantaca Dios paihuan alli tucu- 
chun chasquishca cajpica, jatun tucui tucurcami. Chashna 
cashpapish Diospaj ñaupajpica mana jatun tucunmanchu 
carca. 3 Abrahammantaca Dios Quillcachishcapica* ¿imatataj 
nin? “Abrahamca Diosta crircami. Chaimantami Diosca 
paihuan alli tucuchun chasquirca” ninmi. 4 Imatapish ruraj- 
manca mana c'uyashcallamantachu cullquitaca cun, ashta- 
huanpish pai imata rurashcamanta cuna cajpimi cun. 5 Shina 
cajpipish juchayujta allichishpa chasquij Diosta maijanpish 
crijpica, ima allita mana rurajpipish pai crishcallamanta Diosca 
paihuan alli tucuchunca chasquinllami. 6 Maijanpish ima 
allita mana rurajpipish, Diosca paihuan alli tucuchun chasquijpi 
cushicujmantaca ñaupa yaya Davidpish cashnami nirca: 


7 Millaita rurashcacunata Dios perdonashpa, juchacuna- 
tapish anchuchishcacunaca cushicunmi. 8 Maijanpaj ju- 
chacunata jatun Dios mana ima nishpa saquijpica, paica 
cushicunmi nircami. 


9 Cushicunmi nishpaca, ¿circuncisionta* rurashca cashca- 
cunallatachu chashnaca nishca canga? ¿Manachu circunci- 
sionta mana rurashcacunatapish chashna nishca canga? Abra- 
hamtaca crijpimi, Diosca paihuan alli tucuchunca chasquirca 
nircanchijmari. 10 Shinashpaca, chashna chasquishca cajpica, 
¿circuncisionta rurashca cashca q'uipachu, mana cashpaca 
circuncisionta manaraj rurashca cashpachu chasquishca carca? 
Circuncisionta manaraj rurajpimari, Diosca paitaca chasquirca. 
l} Abrahamtaca manaraj circuncisionta rurajpi crijllapimi, 
Diosca paihuan alli tucuchunca chasquirca. Chai q'uipami 
Diosca paipaj cashcata ricuchingapaj circuncisionta rurachun 
nijpi Abrahamca chasquirca. Chaimantami Abrahamca cir- 
cuncisionta mana rurashca tucui crijcunapajpish yaya tucushca. 
Chashnami Diosca crijcunataca pitapish paihuan alli tucuchunca 
chasquishcata ricuchin. 12 Circuncisionta rurashcacunapajpish 
Abrahamca yayami. Mana circuncisionta rurashcallamantachu, 

mana Abrahamllamantachu quillcashca. 24 Ashtahuanpish ñu- 
canchijmantapishmari chashna nishpa quillcashca. Ñucanchi; 
Apunchij Jesusta huañushcacunapaj chaupimanta causachij 
Taita Diosta crishcamantaca paica ñucanchijtapish chasquinmi. 
25 Apunchij Jesusca ñucanchij juchacunamantami huañuchij- 
cunaman japichishpa huañurca. Chashna huañujpipish Taita 
Diosca paihuan ñucanchij alli tucuchun chasquingapajmi 
paitaca causachirca. 


Dioshuan alli tucushcamantaca imallata chasquishcamanta 


I Shina cajpi crishcamanta Diosca paihuan ñucanchij alli 

tucuchun chasquijpimi, ñucanchij Apunchij Jesucristo- 
mantaca sumaj causaita charinchij. 2 Paillamantatajmi crishca- 
mantaca Dios jatunta c'uyashpa allicunata cushcata chasquij- 
cunapish tucushcanchij. Chai allicunata chasquishpami alli 
canchij. Dios alli sumaj caj shinallataj ñucanchijpish alli 
sumaj cana yuyailla cashpami cushicunchij. 3 Mana chailla- 
mantachu cushicunchij, ashtahuanpish ima llaqui japijpipish 
llaquicunaca mana p'iñarij alli shunguta ruraj cashcata ya- 
chashcamantami cushicunchij. 4 Mana p'iñarij alli cajtaca 
Diosmi alli nin. Chashna alli nishca cashpaca, shuyana yuyai- 
llami tucun. 5 Chai yuyailla canaca mana pingachinchu. 
Diosca paipaj Samai Espirituta cushpami, paipaj c'uyaitaca 
ñucanchij shungupi churarca. 

6 Ñucanchij quiquinllataj ima shinapish mana quishpiri 
tucujpimi, Dios agllashca punlla pajtajpi Cristoca juchayuj- 
cunamanta huañurca. 7 Cashcata rurajmantaca maijanpish 
huañusha nishpapish, mana huañunmanllachu. Chashna cajpi- 
pish maijan alli cajmantaca huañusha ninmanchari. 8 Ashta- 
huanpish ñucanchij juchayujcuna cajpiraj, Cristo ñucanchij- 
manta huañujpimi Taita Diosca ñucanchijta c'uyaj cashcataca 
ricuchin. 9 Cunancarin yahuarta jichashpa Cristo huañushca- 
mantaca Dios paihuan alli tucuchun chasquishcacunamari 
canchij. Chashna cajpimi Dios p'iñarishpa llaquichinamantaca 
Cristollataj quishpichinga. 10 Taita Diosta p'iñajcuna cajpiraj, 
paipaj Churi huañushcamantami Diosca ñucanchijhuanca alli 
tucurca. Ña alli tucushca cashpacarin, Cristo ñucanchijpi 
causacushcamantaca quishpichishca cashunmi. 11 Mana chai- 

llachu, ashtahuanpish ñucanchij Apunchij Jesucristomantaca 
Taita Dioshuanmari cushicunchij. Cunanca paillamantatajmi 
Taita Dioshuanca alli tucushca canchij. 


Adanmantabish Cristomantapish 


i2 Caicunata yuyarishunchij. Ima shinami shuj runalla- 
manta juchaca cai pachamanca yaicurca. Chai juchamantaca 
huañuimi yaicurca. Chashnallataj tucuicuna millaita rurashca- 
mantaca huañuimi tucuicunata japirca. 13 Mandashca manaraj 
tiyajpimi, juchaca cai pachapica ña tiyarca. Chai juchacunataca 
mandashca mana tiyashcamantami mana imata nin. 14 Chashna 
cajpipish Adán mana cazushpa millaita rurashca shina mana 
rurajcunatapish huañuica Adanmanta Moisescamami manda- 
curca. Adanca chai shamuna cajta ricuchijmi carca. 

15 Ashtahuanpish Dios cushca allica Adán mana cazushcata- 
pish yalli allimari. Shuj runa mana cazushcamantami achca- 
cuna huañurca. Chashna mana c'uyaipajcuna cajpipish, 
shujlla runa Jesucristo jatunta c'uyashcamantami Taita Dios 
jatunta c'uyashpa achcacunaman cushcaca ashtahuan yalli 
tucurca. 16 Dios allita cushcaca shuj runa millaita rurashcata 
ashtahuan yalli allimi. Shujlla juchamantami jatun llaquiman 
cachanaca callarirca. Shina cajpipish achcacuna mana ca- 
zushcamantami Dios c'uyashpa paihuan alli tucuchun chasqui- 
naca callarirca. 17 Chashna shuj runa mana cazushcallamanta 
huañui mandai callarishca cajpica, Dios jatunta c'uyashcalla- 
mantapish paihuan alli tucuchun cushcatapish chasquijcuna- 
carin shujlla Jesucristomantaca mushuj causaipimi mandanga- 
cuna. 

18 Chashnallataj shujlla mana cazushcamantami tucuicunata 
jatun llaquiman cachanaca callarirca. Shinallataj Diospaj 
munaita shujlla rurashcamantami tucuicunata juchamanta 
cacharishpa huiñai causaita cunataca Diosca callarirca. 
19 Chashna shujlla runa mana cazushcamantami achcacuna 
juchayuj tucurcacuna. Shinallataj shujlla runa cazushcaman- 
tami achcacunata Diosca paihuan alli tucuchun chasquinga. 

20 Juchacuna ashtahuan ricurichunmi mandashcaca tiyai 
callarirca. Juchacuna ashtahuan mirarijpica Dioscarin mana 

c'uyaipaj cajpipish, ashtahuan ashtahuan jatuntamari c'uyarca. 
21 Chashna c'uyashcamantami huañuiman apaj jucha manda- 
cushca shinallataj mana c'uyaipaj cajpipish, Dios jatunta 
c'uyashpalla paihuan alli tucuchun chasquinapish mandacun. 
Chaimantami ñucanchij Apunchij Jesucristomantaca huiñai 
causaitapish charinchij. 


Cristohuan causacushpaca millaita mana ruranamanta 


6 I Chashna cajpica, ¿ima nishuntaj? Dios ashtahuan 
jatunta c'uyachun nishpaca, ¿ashtahuan millaita ruracu- 
shunllachu? 2 Ama chashnaca yuyashunchij. Millaita ama 
rurangapajca huañushca shinamari canchij. Chashna cashpaca 
maitataj cutinca millaillapitajca causashunri. 3 Cristo Jesus- 
huan shujlla tucungapaj tucui bautizashcacunaca* pai hua- 
ñushca shina huañungapajmi bautizashca carcanchij. Chaitaca 
¿manachu yachanguichij? 4 Chashna bautizashca cashpaca, 
huañushca shina cangapajmi Cristohuan pambashca carcanchij. 
Chashna cajpimi Taita Diosca tucuita rurai tucuj sumaj cashpa, 
Cristota huañushcacunapaj chaupimanta causachishca shina- 
llataj ñucanchijtapish mushu] causaita causachun causachirca. 

5 Cristo huañushca shinallataj huañushpami, paihuan shujlla 
tucurcanchij. Chashnallataj pai causarishca shinallatajmi 
causarishun. 6 Ñucanchijta millaita rurachij ñaupa munai- 
cunataca Cristohuan chacatashca cashcataca yachanchijmi. 
Juchasapa aicha chingarichun, juchata rurachij millai munai- 
cunatapish ama ashtahuan rurangapajmi chashnaca chaca- 
tashca carcanchij. 7 Chashna huañushca cajtaca juchaca ima 
millaita ña mana rurachi tucunchu. 8 Cristohuan huañushca 
cashpaca, paihuan causanatapish crinchijmi. 9 Huañushca- 
cunapaj chaupimanta Cristota Taita Dios causachishcamanta, 
cutinca ña mana huañuna cashcataca yachanchijmi. Huañuica 
paitaca ña mana imata rurai tucunchu. 10 Chashna cajpimi 
Cristo huañushpaca, shuj cutinlla tucuicunapaj juchacunamanta 
huañurca. Causarishpaca Taita Diospajmi causacun. Ií Shi- 
nallataj cancunapish millaita ama rurangapajca huañushca 
shina cashcata yuyaichij. Ashtahuanpish ñucanchij Apunchij 
Cristo Jesushuan shujlla tucushcamantaca Diospaj causa- 
cushcata yuyaichij. 

12 Chaimanta cancunapaj huañunalla aichata ima millaita 
rurachisha nijpipish, chai millai munaicunataca ama cazuichij- 
chu. 13 Shinallataj cancunapaj aichapi imalla tiyajcunatapish 
millaita rurachichun juchamanca ama cuichijchu. Ashtahuan- 
pish huañushcacunapaj chaupimanta causarishca shina cashca- 
manta cancunallataj Diosman curichij. Shinallataj cancunapaj 
aichapi imalla tiyajcunatapish Dios munashcata rurangapaj 
Diosman cuichij. 14 Chashna rurajpica juchaca cancunataca 
ña mana imata rurachi tucungachu. Ña manamari mandashca- 
cuna cazuchishca canchijchu, ashtahuanpish Dios jatunta 
c'uyashcacunamari canchij. 


Imatapish cashcata rurajcuna cashcamanta 


15 Shinashpaca mandashca ña mana cazuchicujpi, ashtahuan- 
pish Dios jatunta c'uyacujpica, ¿imatapish millaita ruracu- 
shunllachu? Ama chashnaca yuyashunchij. 16 Cancunaca 
amo mandashcata rurangapaj rishpaca, chai amopaj runa tu- 
cushpa paita cazuna cashcataca ¿manachu yachanguichij? 
Shinallatajmari jucha mandashcata cazushpaca, huañuita 
japinguichij. Chashnallatajmari Diosta cazushpaca, paihuan 
alli tucuchun chasquishcacuna canguichij. 17 Cancunaca 
ñaupaca jucha mandashcata rurashpa causajcuna cashpapish, 
cunanca Diosmanta imallata yachachishcata chasquishpa tucui 
shunguhuan cazucushcamantaca Diostaca diosolopagui ninimi. 
18 Juchapi huatashcamanta cacharishca cashpaca, imatapish 
cashcata rurajcunami tucurcanguichij. 19 Cancuna mana ja- 
hualla yachai tucujpimi, caicunataca cancuna yachaipajllata 
rimani. Naupaca cancunapaj aichapi imalla tiyajcunataca 
tucui imalla tiyaj millaicunata rurangapajmi curcanguichij. 
Cunanca shinallataj cashcata ruranapaj Diospajlla causangapaj 
cancunapaj aichapi imalla tiyajcunataca Diosman cuichigari. 

20 Cancunaca juchapi huatashca cashpaca, manamari cash- 
cata rurajcunachu carcanguichij. 21 Chashna cunan cancuna 
pingaricushca millaita rurashcamantaca ¿ima allitataj japir- 
canguichigari? Chashna rurashcacunaca huañuillamanmi cha- 
yachin. 22 Chashna cajpipish juchapi huatashca cashcamanta 
cunanca cacharishca cashpami, Diospajta rurajcuna tucur- 
canguichij. Chashna tucushpaca Diospajllami canguichij, 

chai q'uipaca huiñai causaitami japinguichij. 23 Juchaca 
huañuillatami cun. Ashtahuanpish ñucanchij Apunchij Cristo 
Jesusmanta Dios jatunta c'uyashpa cushcaca huiñai causaimi. 


Cristopaj cajcunataca mandashcaca ña 
mana rurachi tucushcamanta 

7 I Tucui crijcuna, cancunataca mandashcacunata alli 

yachajcunatami rimani. Mandashcacunaca maijanpish 
causacujllapi mandai tucushcataca yachanguichijmari. 2 Cu- 
sayuj huarmica mandashcapi nishca shinaca cusa causacujpica, 
cusatami cazuna. Chashna cashpapish cusa huañujpica, cusa 
mandacushcamantaca cacharishca shinami saquirin. 3 Cusa 
causacujpiraj shujtaj c'arihuan causajpica, huainayashpa causaj 
nishcami canga. Cusa huañujpica mandashcapi nishca shina 
cacharishca cashcamanta shujtaj c'arihuan cazarashpapish, 
mana huainayanchu. 

4 Chashnallataj ñuca c'uyashca crijcuna, cancunapish Cristo- 
paj cuerpo cashcamantaca mandashcata ama rurangapajca 
huañushca shinami canguichij. Chashna cashpaca shujtajpajmi 
canguichij. Paica huañushcacunapaj chaupimanta causachishca 
Cristomi. Paipaj cashpami Diospaj allipaj causai tucunchij. 
5 Ñucanchijca aicha munaita rurashpa ñaupa causacujpica, 
mandashcaca millai munaicunata ashtahuan rurachishpami 
ñucanchij aichapi imalla tiyajcunataca millaillata rurachicurca. 
Chashna rurachishpaca huañuimanmi chayachicurca. 6 Shina 
cashpapish cunanca ñucanchijta rurachicuj mandashcata ama 
rurangapaj huañushcamantaca cacharishca shinami canchij. 
Chashna cajpica ñaupa quillcashca mandashcaca ñucanchijta 
ña mana rurachicujpi, Diospaj Samai Espíritu mushujta rura- 
chicujpi Diospajtami ruracunchij. 


Ñucapi tiyaj millai munaicunamanta 

7 Shina cajpica, ¿ima nishuntaj? ¿Mandashcaca juchachu? 
Ama chashnaca yuyashunchij. Ashtahuanpish mandashca 
mana tiyashca cajpica, imalla jucha cashcataca mana yachai- 
manchu carcani. ‘“‘Pipaj imalla charishcacunata ama munan- 
gui” nishpa mandashca mana yachachishca cajpica, pipaj 
imalla charishcacunata munana ima cashcataca mana yachai- 
manchu carcani. 8 Chashna cajpipish mandashca tiyashca- 

mantami juchaca ñucataca imatapish millai munaicunata 
yuyanata callarichirca. Mandashca mana tiyajpica, juchaca 
huañushca shinami. 9 Ñucaca ñaupaca mandashcata manaraj 
yachashpaca, causacurcanimi. Chashna cajpipish mandashca 
shamujpica juchaca causarircami, ñucaca huañurcanimi. 
10 Causaita cungapaj shamushca mandashcaca ashtahuanpish 
ñucataca huañuimanmi chayachicushca carca. I! Chashna 
chai mandashca tiyashcamantami juchaca ñucataca umashpa 
crichirca. Chai mandashcallamantatajmi juchaca ñucataca 
huañuchirca. 

12 Chashna cashpa mandashcaca ima jucha illajtajmari, chai 
mandashcapi imalla nishcacunapish ima jucha illajmi, cashcata 
rurajmi, allillatajmi. 13 Shina cajpica, ¿chai allı cajchu ñuca- 
taca huañuiman chayachirca? Ama chashnaca yuyashunchij. 
Ashtahuanpish juchamari juchaca ima cashcata ricuchishpa, 
chai alli mandashcahuan tucushpa ñucataca huañuiman cha- 
yachirca. Chashnami juchaca mandashcamantaca tucuita 
yalli millai cashca ricurirca. 

i4 Mandashcataca Dios cushca cashcata yachanchijmi. Ash- 
tahuanpish ñucaca cai aichapi causacushpami, juchaman c'a- 
tushca cani. 15 Chashna cashpa ñucaca imapaj imata rura- 
cushcataca mana yachanichu. Ñuca rurasha nishcataca mana 
ruranichu, ashtahuanpish ñuca p'iñacushcatarajmi ruranilla. 
I6 Nuca chashna mana rurasha nicushcata rurashpaca, man- 
dashcataca alli cashcatami yachani. 17 Chashna cajpica ña mana 
ñucachu chai millaitaca rurani, ashtahuanpish ñucapi tiyaj ju- 
chami chaitaca rurachicun. 18 Chaimantami ñuca aichapica ima 
allita rurana yuyaica mana tiyashcata yachani. Ima allita rurana 
yuyai tiyajpipish, mana rurai tucunichu. 19 Chashna cashpami ` 
allita rurasha nicushcataca mana rurani, ashtahuanpish mana 
rurasha nicushca millaitaraj rurani. 20 Chashna ñuca mana 
rurasha nicushcata rurashpaca, mana ñucachu rurani, ashta- 
huanpish ñucapi tiyaj juchami chaitaca rurachicun. 

21 Chashna cajpimi allita ñuca rurasha nicujpipish, ñucapi 
tiyaj juchaca millaillata rurachicushcata yachani. 22 Ñuca 
ucu shungupica Dios mandashcallahuanmi cushicuni. 23 Chash- 
na cajpipish ñuca aichapi imalla tiyajcunapica shujtaj man- 
dashcami tiyashca. Chaimari ñuca yuyaipi alli caj mandashca- 

taca jarcacun. Ñuca aichapi imalla tiyajcunapi caj mandashcami 
millaita rurachishpa ñucataca huatashpa shina charicun. 

24 ¡Aij ñucalla, imachari tucusha! ¿Pitaj ñucataca huañui- 
man pushacuj cai aichamantaca quishpichingari? 25 Ñucanchij 
Apunchij Jesucristomanta Taita Diosllamari quishpichi tucun. 
Chaimanta paitaca diosolopagui ninimi. Chashna cajpimi ñuca 
yuyaihuanca Dios mandashcata ruracuni, ashtahuanpish ñuca 
aichahuanca jucha mandashcatami ruracuni. 


Diospaj Samai Espiritu munashca shina causanamanta 


8 I Chashna cajpica cunanca Cristo Jesushuan shujlla 
cajcunataca ña mana jatun llaquiman cachangachu. Chash- 
na cajcunaca mana quiquin aicha munashca shina causajcuna- 
chu, ashtahuanpish Diospaj Samai Espíritu munashca shina 
causajcunami. 2 Cristo Jesushuan shujlla cajcunamanca cau- 
saita cuj Diospaj Samai Espíritu mandashcami ñucataca jucha 
mandacunmantapish huañuimantapish cacharichirca. 3 Ñu- 
canchij juchayuj aichapi cajpi Moisés mandashca mana imata 
rurai tucujpimi, Taita Diosca paipaj quiquin Churita jucha- 
yujcunapaj aicha shina aichayuj tucushpa ñucanchij jucha- 
cunamanta huañuchun cacharca. Chashnami chai aichallapitaj 
Diosca juchataca tucuchishpa chingachirca. 4 Mandashca 
allita rurai nishcata ñucanchij rurai tucuchunmi chashnaca 
chingachirca. Chaimantami ñucanchijca ña mana quiquin aicha 
munashca shina, ashtahuanpish Diospaj Samai Espíritu mu- 
nashca shina causacunchij. 

5 Quiquin aicha munashcallata rurashpa causajcunaca qui- 
quin aichata cushichinallatami yuyancuna. Diospaj Samai 
Espíritu munashca shina causajcunaca Diospaj Samai Espiri- 
tupajta ruranallatami yuyancuna. 6 Quiquin aicha munashca- 
llata yuyashpa causanaca huañuimanmi chayachin, ashtahuan- 
pish Diospaj Samai Espíritu munashcata yuyanaca huiñai 
causaitapish sumaj causaitapishmi cun. 7 Quiquin aicha 
munashcallata yuyashpa causajcunaca Diosta p'iñajcunami. 
Chaicunaca Dios mandashcata mana cazuncunachu, manataj 
cazui tucuncunachu. 8 Chashna cashpami quiquin aicha 
munashcallata rurashpa causajcunaca Diostaca mana cushichi 
tucun. 

9 Shina cajpipish Diospaj Samai Espíritu cancunapi causa- 
cujpitajca, cancunaca mana quiquin aicha munashca shina- 
tachu ruracunguichij. Ashtahuanpish Diospaj Samai Espíritu 
munashca shinata rurashpami causacunguichij. Maijanpish 
Cristopaj Samai Espirituta mana charijca, mana Cristopajchu. 
10 Ashtahuanpish Cristo cancunapi causacujpica, juchamanta 
cancunapaj aichaca huañushcatajmi. Chashna cajpipish Diosca 
paihuan alli tucuchun chasquishcamantaca cancunapaj almaca 
causacunmi. 11 Huañushcacunapaj chaupimanta Jesusta cau- 
sachij Diospaj Samai Espíritu cancunapi causacushpaca, 
huañushcacunapaj chaupimanta Cristo Jesusta causachij Taita 
Diosllatajmi cancunapi causacuj paipaj Samai Espirituhuan 
cancunapaj huañuj aichatapish causachinga. 

12 Chashna cajpica tucui crijcuna, ruranata charinchijmi. 
Chashna charishpapish mana quiquin aicha munashcata ru- 
rashpachu causana canchij. 13 Quiquin aicha munashcata 
rurashpa causashpaca, huañunguichijmi. Ashtahuanpish Dios- 
paj Samai Espirituhuan quiquin aicha munashpa rurachi- 
cushcata tucui saquishpaca, causanguichijmi. 

14 Chashna cajpica Diospaj Samai Espíritu yuyaita cushcata 
tucui catijcunaca chaicunami Diospaj huahuacuna. 15 Shina 
cajpi cancunaca cutinllataj manchaihuan cangapaj randishcata 
shina imatapish rurachicuj samai espiritutaca mana chasquir- 
canguichijchu. Ashtahuanpish Diospaj quiquin huahuata ruraj 
Samai Espiritutami chasquircanguichij. Paimantami Taita 
Diostaca: “¿Ñuca Yayito!™” nishpa caparishpa tucui shun- 
guhuan mañacunchij. 16 Diospaj Samai Espiritullatajmi: 
“Diospaj huahuacunami canguichij” nishpa ñucanchij shungu- 
pica yuyachishpa huillacun. 17 Diospaj huahuacuna cashpaca, 
Diospajta japina cashcatapish japijcunami canchij. Chaitaca 
Cristo chasquishca shinallatajmi japishun. ČLlaquita Cristo 
apashca shinallataj apashpaca, paita sumajyachishca shinalla- 
tajmi sumajyachishca cashun. 

18 Shina cajpica cunan cai causaipi llaquicunata apashcaca 
shamuj causaipi sumajyachinata ñucanchij japina cashcahuan 
yuyarishpaca, imapish mana cashcataca yachanimi. 19 Diosca 
paipaj huahuacunata chashna ricuchina cashcataca tucui 
imallata Dios rurashcacunami ricunaihuan chaparacuncuna. 

2 Tucui imallata Dios rurashcacunaca mana quiquin munai- 
mantachu yanga tucurcacuna. Ashtahuanpish shuyana yuyai 
cachunmi Diosllataj chashnaca rurarca. 21 Diospaj huahua- 
cunata sumajyachishpa cacharijpica, tucui imallata Dios 
rurashcacunapish randishca shina chingarinapajlla ruracushca- 
mantaca cacharishcami canga. 22 Tucui imallata Dios rurash- 
cacunaca huachacuj huarmi achca nanaihuan aij nicuj shina 
cunancama llaquicunahuan cajtaca yachanchijmi. 23 Mana 
chaicunallachu aij nicun, ashtahuanpish ñucanchijpishmari 
ima allita chasquina cashcata ricuchingapaj Diospaj Samai 
Espirituta charishpapish, ñucanchij ucu shungupica aij nicun- 
chij. Diosca ñucanchijta ñuca huahuacunami canguichij nichun 
nishpapish, ñucanchij aichatapish quishpichichun nishpapishmi 
shuyacunchij. 24 Chashna chai yuyailla cachunmi quishpi- 
chishca canchij. Imata yuyacushcata ña charishpaca, ña mana 
chai yuyailla cangachu. Maijanpish pai yuyacushcata ña 
charishpaca, ¿imapajtaj ashtahuanca chai yuyailla cangari? 
25 Chashna imata yuyacushcata manaraj charishpapish, mana 
p'iñarishpa chai yuyaillami canchij. 

26 Shinallataj ñucanchij imata mana rurai tucuj cajpipish, 
Diospaj Samai Espiritumi imatapish yuyachicun. Ñucanchijca 
Diosta ima shina alli mañana cashcataca mana yachanchijchu. 
Shina cajpipish Diospaj Samai Espiritullatajmi aij nishpa 
ñucanchijmantaca mana rimai tucushca shimicunahuan Diosta 
mañaracun. 27 Ashtahuanpish shungu yuyaita yachaj Diosca 
paipaj Samai Espíritu imata mañashcataca yachanmari. Diospaj 
Samai Espirituca Dios munashca shinatamari paipajlla caj- 
cunamantaca mañaracun. 


Dios c'uyacushcamantaca imapish mana 
anchuchi tucushcamanta 


28 Diosta c'uyajcunapajca tucui imapish alli cachun Diosllataj 
rurachicushcataca yachanchijmi. Chaicunaca pai imapaj ag- 
llasha nishca shinallataj agllashcacunami. 29 Taita Diosca 
ñaupamantami pai rijsishcacunataca paipaj Churi shinallataj 
cachun ch'icanyachirca. Achca crijcunapurapi Diospaj Churi 
punta cachunmi chashnaca rurarca. 30 Ñaupamanta ch'i- 
canyachishcacunallatatajmi Taita Diosca agllarca. Chai ag- 


ROMANOS 8, 9 466 


llashcacunataca paihuan alli tucuchun chasquircami. Chai 
chasquishcacunataca sumajyachircapishmi. 

31 Chashna cajpica, ¿ima nishuntaj? Taita Dios ñucanchij- 
huan cajpica, ¿pitaj ñucanchijtaca imata ningari? 32 Taita 
Diosca paipaj quiquin Churitaca mana mitsashpa tucui ñucan- 
chijmanta huañuchun curcallami. Chashna paipaj Churita 
cushcamantaca ¿manachu ñucanchijmanca tucui imatapish 
allita cungalla? 33 Dios agllashcacunataca ¿pitaj mana alli 
nishpa juchachingari? Paicunaca Dios paihuan alli tucuchun 
ña chasquishcacunamari. 34 Jatun llaquimanca ¿pitaj cachai 
tucungari? Cristoca ñamari huañurca. Ashtahuanpish causa- 
rishpa Taita Diospaj alli ladopi cashpa ñucanchijmanta ma- 
ñaracunpishmi. 35 Ñucanchijta Cristo c'uyacushcamantaca 
¿ima llaquichu, ima manchaichu, shujtajcuna p'iñashpa ca- 
tishcachu, yaricaichu, churana illaj caichu, huañuchinata man- 
chaichu, espadahuan huañuchinachu, pitaj anchuchi tucungari? 
36 Dios Quillcachishcapipish* : 

Canmantami punllanta huañuchishun nishca canchij. 

Huañuchinapaj nishca ovejacuna shinatami ñucanchijtaca 

charincuna ninmi. 
37 Cai tucui llaquicuna japijpipish, ñucanchijta c'uyaj Cristo- 
mantami tucuita alli mishanchijlla. 38 Chaimanta caitaca 
allimi yachani: Huañuipish, causaipish, angelcunapish, man- 
dacuj millai supaicunapish, cunan punllacunapish, shamuj 
punllacunapish, 39 jahua pachapi ucu pachapi ima tiyajcuna- 
pish, Dios rurashca ima shujtajcunapish ñucanchij Apunchij 
Cristo Jesusmanta Taita Dios c'uyacushcamantaca ñucanchij- 
taca manataj anchuchi tucungacunachu. 


Israelcunata Dios agllashcamanta 
1 Cristota crij cashpami, mana llullashpa cashcallata 
huillacuni. Ñuca yuyaipi Diospaj Samai Espíritu yuya- 
chijpimi, ñuca yuyaipish allillatajmi huillacungui nin. 2 Ñuca 
shungupica punllantami jatun llaquihuan huañucuni. 3 Chashna 
cashpa ñuca huauquicuna shina quiquin aillucunata c'uya- 
cushcamantaca ñucallataj Cristomanta anchuchishca canatapish 
jatun llaquita japinatapish munaimanmi. 4 Paicunaca Israel- 
cunami*, paicunatami Diosca paipaj quiquin huahuacunata 

rurarca. Diosca paicunamanmi sumaj achijnicuj ricurirca, 
cancunapajca ima allitapish rurashami nirca, mandashcatapish 
curcami. Paita ima shina adoranapish, imallata cusha nishca- 
cunapish paicunapajmi. 5 Paicunaca ñaupa yayacunapaj hua- 
hua huahuacunami. Quishpichij Cristoca paicunapuramantami 
runa aichayuj tucurca. Tucui imatapish mandaj Diosca pai- 
llatajmi. Paitaca huiñai huiñaita alli nishca cachun. Chashna 
cachun. 

6 Israelcunaman Dios cusha nishcataca mana pajtachircachu 
mana ninichu. Ashtahuanpish ñaupa yaya Israelpaj huahua 
huahuacunaca manamari tucuicuna Israelcunatajchu. 7 Shi- 
nallataj ñaupa yaya Abrahampaj huahua huahuacunapish 
mana tucuicuna huahuacunatajchu. Ashtahuanpish Diosca 
Abrahamtaca: “Cambaj churi Isaacpaj huahua huahuacunami 
cambaj huahuacuna nishcacunaca canga” nishcami. 8 Chashna 
nishpaca maijanpish paipaj huahua cashcallamanta ña Diospaj 
huahuami mana nisha ninchu. Ashtahuanpish Dios cusha 
nishca shina huacharishca huahuacunami catij huahuacuna 
nishcacunatajca. 9 Diosca Abrahamman cusha nishpaca: 
“Ñuca shamusha nishca punllacunapimi shamusha. Chaipica 
cambaj huarmi Saraca c'ari huahuatami huachanga” nishcami. 

10 Mana chaillachu, ashtahuanpish ñucanchij ñaupa yaya 
Isaacpaj huarmi Rebecapish ishqui c'ari huahuatami huacharca. 
ii Chai huahuacuna manaraj huacharishpa ima allita ima 
millaita manaraj rurajpipish, Diosca pai maijanta ñaupamanta 
agllasha nicushca shinallatajmi agllarca. Chashna agllashpaca 
imata mana rurajpipish, pai agllasha nishcata agllai tucushca- 
tami ricuchirca. 12 Chaimantami Rebecamanca: “Punta chu- 
rimi q'uipa churipajta ruraj canga” nirca. 13 Dios Quillcachish- 
capipish*: “Jacobotami c'uyarcani, Esautaca p'iñarcanimi” 
ninmi. 

14 Chashna cajpica ¿ima nishuntaj? ¿Diosca chashna ru- 
rashpaca mana rurana cashcatachu rurashca? Ama chash- 
naca yuyashunchij. 15 Diosca Moisestaca: ‘“‘Maijanta ñuca 
llaquisha nishcatami llaquisha. Shinallataj maijanta ñuca c'u- 
yasha nishcatami c'uyasha” ninmi. 16 Chashna cajpica mai- 
janpish mana pai munashcamantachu mana ima allita rurashca- 
mantachu, ashtahuanpish Dios llaquishcallamantami chaitaca 

japi tucun. 17 Chashna cajpimi Dios Quillcachishcapica Egipto 
llajtata jatun mandajtaca: “Ñucaca imatapish rurai tucuj 
cashcata canmanta ricuchingapajpish, ñuca shutita% tucui 
cai pachapi yachachunpishmi cantaca jatun mandaj cachun 
churarcani” ninmi. 18 Chashna cashpami Diosca maijanta 
llaquisha nishcataca llaquin, shinallataj maijanta rumi shunguta 
rurasha nishcatapish chashna ruran. 

19 Chaimanta canca: ‘“Shinashpaca, ¿ima nishpataj Diosca 
pitapish mana allichu nishpa juchachin? Pai imata rurasha 
nishcataca ¿pitaj jarcai tucungari?” nihuanguichari. 20 Canca, 
¿ima cashpataj Diostaca chashna rimanguiari? Allpa platoca 
paita rurajtaca: “¿Ima nishpataj ñucataca chashna rurarcan- 
guiari” ningachari? 21 Allpata imatapish rurajca ¿manachu 
chai allpallamantataj shuj platotaca ima allipajlla, shujtaca 
ima imapajpish rurai tucun? 

22 Chashnallatajmi Diospish pai p'iñarishcata, pai tucuita 
rurai tucuj cashcata ricuchisha nicushpapish, chai p'iñarishpa 
chingachinapajlla rurashcacunataca mana imata rurashpa 
shuyacurcalla. 23 Shinallataj Diosca sumaj jatun cashcata 
pai llaquinapaj rurashcacunaman ricuchingapaj, pai sumaj 
caj shinallataj paicunatapish sumajyachingapajpishmi paillataj 
ñaupaman allichishca carca. 24 Chai llaquishcacunaca ñu- 
canchijllatajmi canchij. Diosca ñucanchijtaca Israelcuna- 
puramantapish mana Israelcunapuramantapishmi* agllarca. 
25 Chashnallatajmi Oseasta Quillcachishcapipish nin: 


Mana ñucapaj cajcunataca ñucapajmi canguichij nishami. 
Shinallata] manapish c'uyashcatami ñuca c'uyashcami 
cangui nisha. 26 Maipimi Diosca paicunataca: “Mana 
ñucapajchu canguichij” nishca chaillapitajmi causaj Dios- 
paj huahuacunami nishca cangacuna ninmi. 


27 Shinallataj Israelcunamanta Isaiaspish huillashpaca: ““Is- 
raelcunaca jatun cochapi tiyaj t'iu allpa shina achca achca 
cashpapish, maijan maijanllami quishpichishca canga. 28 Jatun 
Diosca cai pachapi imata rurasha nishcataca rurana cashca 
shinallatajmi mana uniyashpa pajtachinga” nishcami. 29 Isaías 
ñaupaman huillashca shinallataj: 

Tucuita mandaj jatun Diosca q'uipa huahuacunata pitapish 
mana saquishca cajpica, Sodoma shuti Gomorra shuti 
pueblocuna shinami tucunchijman carca nishcami. 


Alli huillaita Israelcuna mana chasquishcamanta 


3 Chashna cajpica, ¿ima nishuntaj? Mana Israelcunaca* 
Dioshuan alli tucunata mana yuyacujcuna cashpapish, Dios- 
huanca alli tucushcacunami. Paicunaca crishcallamantami 
chashna alli tucushcacuna. 31 Ashtahuanpish Israelcunaca* 
Dioshuan alli tucungapaj mandashcata pajtachicunchij ni- 
cushpapish, manataj alli tucurcacunachu. 32 ¿Ima nishpashi 
chashnaca tucurcacuna? Paicunaca mandashcapi nishcacunata 
rurashpalla, Dioshuan alli tucushun nishpa Jesusta mana crish- 
camantami chashnaca tucurcacuna. Chaimantami paicunaca 
chai mitcachij rumipi mitcashpa urmaj shina tucurcacuna. 
33 Dios Quillcachishcapipish* : 


Riquichij, ñucaca Sionpimi mitcachij rumitaca, urmachij 
jatun rumitaca churani. Maijanpish paita crijtaca mana 
pingachishcachu canga ninmi. 


| () t Tucui crijcuna, ñucaca Israelcuna quishpichishca 

cachun nishpa chai yuyailla cashpami, tucui shunguhuan 
Diostaca mañacunilla. 2 Paicunataca Diospajta rurana yuyai- 
llami nishpami huillani. Chashna cashpapish paicunaca Dios- 
pajta ima shina rurana cashcataca mana alli yachancunachu. 
3 Chashna cashpa Diosca paihuan alli tucuchun chasquina 
cashcata mana yachashcamantami, quiquin allita rurashcahuan 
alli ricurishun nishpa, Diosca paihuan alli tucuchun ima shina 
chasquina cashcataca mana cazurcacuna. 4 Mandashcata 
pajtachishpa tucuchijpish, tucui crijcunata Diosca paihuan alli 
tucuchun chasquinallata rurajpish Cristomari. 

5 Mandashcapi nishcacunata pajtachijpi, Diosca paihuan 
alli tucuchun chasquinamanta Moisés quillcashpaca: ‘“‘Mai- 
janpish mandashcapi nishcacunata pajtachijca chashna paj- 
tachishcamantami causanga” ninmi. 6 Ashtahuanpish crishca- 
lamanta Diosca paihuan alli tucuchun chasquinamantaca 
cashnami nin: “Ama cambaj shungupica: ¿Pitaj jahua pacha- 

manca ringa? niringui”. Chashna nishpaca Cristota jahua 
pachamanta uriyachij shinami ningui. 7 Mana cashpaca: 
“Jatun jutcumanca* ¿pitaj uriyanga?” nishpapish, ama nirin- 
gui. Chashna nishpaca Cristota huañushcacunapaj chaupiman- 
ta huichiyachij shinami chashnaca ningui. 8 Shinashpaca, 
Diospaj Shimica ¿ima nintaj? “Diospaj Shimica cambaj c'uchu- 
pimi, cambaj shungupimi” ninmi. Cai shimicunami crinamanta 
huillaj shimicunaca. Chaitamari huillacunchij. 9 Jesusca 
ñuca Mandajmari nishpa cambaj shimihuan huillashpaca, 
huañushcacunapaj chaupimanta paita Taita Dios causachishca- 
tapish tucui shunguhuan crishpaca, quishpichishca canguimi. 
10 Diosca paihuan alli tucushpa chasquichunmi tucui shungu- 
huan crincuna. Shinallataj quishpichishca cangapajmi Jesu- 
cristopajmi cani nincuna. 

H Dios Quillcachishcapica: “Paita pipish crijtaca mana 
pingachishcachu canga” ninmi. 12 Israelcunapish mana Israel- 
cunapish chai shinallatajmari. Chashna cajpimi Apunchij 
Jesusca tucuicunata Mandaj cashpa, paita tucui mañajcuna- 
manca imatapish achcata cucun. 13 Shina cashpami ñucanchij 
Mandajta tucui mañajcunataca quishpichinga. 14 Chashna 
cajpipish paita manaraj crijcunaca ¿ima shinataj mañai tu- 
cungari? Manaraj paimanta uyajcunaca ¿ima shinataj paitaca 
cringari? Pi mana huillajpica, ¿ima shinataj paimantaca uyan- 
gacunari? 15 Pi mana cachajpica, ¿pitaj huillangari? Dios 
Quillcachishcapica: “¿Sumaj causaimanta alli huillanata hui- 
llajcuna chayamushcaca sumaj sumajmari!” ninmi. 

I6 Alli huillashcata uyashpapish, mana tucuicuna cazurca- 
cunachu. Chaimantami Isaiasca: “Jatun Dioslla, ñucanchij 
huillashcataca ¿pitaj crishcari?” nin. 17 Shina cajpica crina- 
taca huillashcata uyashpami cri tucuncuna. Uyanataca Diospaj 
Shimita huillashcatami uyancuna. 

18 Chashna nicushpapish tapunimi: Diospaj Shimi huillash- 
cataca ¿manachu uyashca cangacuna? Ari, uyarcacunami. 
Dios Quillcachishcapica : 


Paicuna huillashcaca tucui cai pachapimi uyarirca. Paicuna 
rimashcapish maipi tiyaj tucui llajtacunapimi uyarirca 
ninmi. 

19 Shina cajpica Israelcunaca ¿manachu caitaca yachashca 
canga, imashi? nishpami cutin tapuni. Moisesca ñaupamanmi: 


Manapish ñucapaj cajcunata agllashpami, cancunataca 
ñucanchijmari paipajca canchij nichisha. Imata mana 
yachajcunata agllashpami, cancunataca p'iñachisha nish- 
cami. 
20 Isaiaspish mana manchashpami: 
Ñucata mana mashcacunarajmi ñucataca japircacuna. 
Ñucata mana tapujcunamanrajmi ricurircani nin. 
21 Cutin Israelcunamantaca: “Ñucata mana cazusha nishpa 
p'iñachijcunataca punllantami maquihuan cayacurcanilla” nish- 
cami. 
Israelcunaca maijan maijanlla quishpirishcamanta 
] l I Shinashpaca cutin tapusha: ¿Diosca paipajcunataca 
p'iñashpa shitashcachu canga? Ama chashnaca yuya- 
shunchij. Ñucapish Israelmari* cani, Abrahampaj huahua 
huahuami cani, Benjaminpaj aillumantapishmi cani. 2 Diosca 
ñaupaman pai agllashca paipajcunataca mana p'iñashpa shi- 
tashcachu. Dios Quillcachishcapi* Eliasmanta parlashcataca 
¿manachu yachanguichij? Paica Diosta mañacushpaca Israel- 
cunata mana alli nishpa rimashpaca: 3 “Jatun Dioslla, can 

ima nishcata huillajcunataca huañuchircacunami, canman 
cushcata rupachina altarcunatapish urmachircacunami. Nuca- 
llami cani, ñucatapish huañuchishun nincunami” ninmi. 4 Pai 
chashna nijpica Diosca: ‘“Rurashcalla Baal shuti diospaj 
ñaupajpi mana cungurijcunataca canchis huaranga runacuna- 
tami ñucapaj cachun agllarcani” ninmi. 5 Cunan punllacuna- 
pish chashnallatajmi paicunapuramanta mana c'uyaipajcuna 
cajpipish, maijan maijancunataca Diosca jatunta c'uyashpa 
agllarca. 6 Dios chashna jatunta c'uyashpa agllashpaca, ima 
allita rurashcamanta mana agllanchu. Allita rurashcallamanta 
Dios agllashca cajpica, pai jatunta c'uyashcaca ña mana jatunta 
c'uyashcachu canman. Mana chashna cajpica, allita rurashca- 
pish mana rurashca shinallatajmi canman. 

7 Shinashpaca, ¿ima nishuntaj? Israelcunaca paicuna ja- 
pishun nicushcataca mana japircacunachu. Chashna cajpipish 
Dios agllashcacunallami chaitaca japircacuna. Chaishujcuna- 
taca rumi shungutami rurarca. 8 Dios Quillcachishcapipish : 
“Diosca paicunataca yuyai illajta rurajpimi, cunan punllacama 
ñahuihuan ricushpapish mana ricuncuna, rinrinhuan uyashpa- 
pish mana uyancuna” ninmi. 9 Davidpish chashnallatajmi 
nin: 


Paicuna ima jatun micuita charishcaca urmana jutcu 
shinapish, churarishpa urmana huasca shinapish tucushca 
canman. Chaipi churarishpa urmajpica, jatunta llaqui- 
chishca canman. 10 Imata ama ricuchun paicunapaj ña- 
huicunatapish amsayachishca canman. Paicunapaj huasha 
tullutapish huiñaita curcuyachishca canman nishcami. 


Mana Israelcunapish quishpirishcamanta 


I! Chashna cajpica cutin tapusha: Israelcunaca* mitcashpa 
urmashpaca, ¿chaipichu chingaringa, imashi? Ama chashnaca 
yuyashunchij. Israelcuna mana cazushcamantami Diosca 
mana Israelcunataca* quishpichirca. Chaita ricushpaca Is- 
raelcunaca paicuna shina cashun nichunmi chashnaca rurarca. 
12 Israelcuna chashna mana cazushcaca cai pachapi causa- 
cujcunapaj alli cajpica, paicuna pandarishcapish mana Israel- 

cunapaj alli cajpica, tucui Israelcunata Dios cutin allichijpicarin 
ashtahuan allimari canga. 

13 Shina cajpica cancuna mana Israelcunaman shuj huilla- 
nata huillasha. Ñucaca mana Israelcunaman Jesús huillagri 
nishcami cani. Chai huillanatami ñucaca huillana yuyailla 
cani. 14 Ñuca llajta aillucunaca cancuna shina cashun nishpa- 
llapish quishpirichunmi chashnaca chai yuyailla cani. 15 Israel- 
cunata Dios saquishcamanta cai pachapi causacujcunaca 
Dioshuan alli tucushca cajpica, Israelcunata Dios chasquijpi- 
carin, ¿ima shinashi canga? Huañushcacuna causarishca shina- 
mari canga. 16 Punta rurashca tandata Diosmanraj cujpica, 
tucui chapushcapish Diospajllami. Shinallataj yura sapipish 
Diospajlla cajpica, ramacunapish Diospajllami. 

17 Alli olivos* yuramanta maijan ramacunata p'itishca shina- 
mi maijan Israelcunaca tucurca. Canca, maipipish huiñashca 
sacha olivos rama shinata chai alli olivos ramacunata p'itishcapi 
churashcallami cangui. Chashna rurashca cashpami, canca 
chai alli olivos yura sapi causaita cujpi sapillamanta causa- 
cungui. 18 Chaimanta canca alli olivos yurapi tiyaj ramacunata 
yalli ashtahuan allimi cani ama yuyangui. Chashna yuyasha 
nishpaca, canca mana sapiyuj cashcata, ashtahuanpish cantaca 
chai sapi charicushcata yuyaringui. 

19 “Chai ramacunataca ñucata chaipi churangapajmi p'i- 
tishca” nishpachari yuyacungui. 20 Ari, chashnatajmari. Is- 
raelcunaca mana crishcamantami p'itishca shina tucurca. 
Chashna tucujpipish canca crishcallamantami chai p'itishcapi 
churashcalla cangui. Chaimanta ama jatun tucungui, ashta- 
huanpish Diosta manchangui. 2! Diosca chai yurapaj quiquin 
ramacunatapish mana chaillapitaj saquishpaca, ñataj cantapish 
mana saquinman. 22 Diosca alli cashcatapish, shinallataj 
llaquichij cashcatapish yuyaringui. Paica mana alli tucujcuna- 
taca llaquichijmi. Chashna cashpapish canhuan alli cashcata 
mana cungarijpica, paica cantaca llaquijmi. Chaita cungarijpica, 
cantapish p'itishpa shina anchuchingami. 23 Israelcunapish 
crijpica, Diosca churai tucuj cashcamanta chai yurallapitaj 
paicunataca cutin churangami. 24 Cantaca maipipish huiñash- 
ca sacha olivos yura shinata p'itishpa alli olivos yurapi churash- 
paca, mana chashna churana cashcatami rurashca. Canta 

chashna ruraj Diosca yurapi huiñashca ramacuna shina Israel- 
cunatacarin paicuna maipi cashca olivos yurallapitaj cutin chu- 
rangallamari. 


Israelcunatapish Diosca quishpichingami nishcamanta 


25 Tucui crijcuna, cancunallataj ama yalli yachajmi canchij 
nirichunmi cai mana yachashcataca yachachun munani: Mana 
Israelcuna* Diosta crina tucui pajtangacamami maijan Israel- 
cunaca* mana crishpa rumi shungu cangacuna. 26 Chai tucui 
Israelcunataca Diosca quishpichingami. Dios Quillcachishca- 
pipish* cashnami nin: 


Sionmantami Quishpichijca shamunga. Paica ñaupa yaya 
Jacobopaj huahuacuna millaita rurashcacunatami anchu- 
chinga. 27 Ñuca paicunapaj rurasha nishcataca paicunapaj 
juchacunata anchuchishpami pajtachisha nishcami. 


28 Cancunapaj allipajllatajmi Israelcunaca alli huillaita mana 
crishcamanta Dios p'iñashcacuna tucushca. Chashna cajpipish 
paicunapaj ñaupa yayacunata agllashcamantaca Dios c'uyashca- 
cunarajmi. 29 Diosca pai imata cushcataca mana quichunchu, 
pai agllashcacunatapish mana p'iñanchu. 30 Cancunapish 
ñaupaca Diosta mana cazujcuna cashpapish, Israelcuna ma- 
na cazushcamantami cunanca Dios llaquishcacuna tucushcan- 
guichij. 31 Cancunata llaquishca shinallataj paicunatapish 
Dios llaquichunmi cancuna mana cazushca shinallataj paicu- 
napish cunanca mana cazucun. 32 Diosca tucuicunallatataj 
llaquingapajmi tucuicunallataj mana cazujcuna cachun saquirca. 

33 Diospaj yuyaica tucuita yalli sumajmari, paica tucui 
imatapish yachajmari. Pai imata yuyacushcataca pi mana 
yachai tucunchu. Pai ima shina ruracushcatapish pi mana 
yachai tucunchu. 3 “Jatun Dios imata yuyacushcataca ¿pitaj 
yachan? Mana cashpaca ¿pitaj paitaca yachachishca canga? 
35 Mana cashpaca q'uipata paiman cuchunca ¿pitaj imata 
Diosmanca ñaupaman cushca canga?” 36 Chashna cajpica 
tucui imapish Dios rurashcami, paillamantami, paipajllatajmi 
tiyacun. Paica huiñai huiñaita sumajmari cangui nishca 
cachun. Chashna cachun. 

Crijcunaca Diospajlla causanamanta 


| 2 i Chaimanta tucui crijcuna, Dios llaquishcamanta 

paiman cushpa rupachij shina cancunapaj aicha causai- 
taca Dios munashca shina paipajlla causapaichij ninimi. 
Chashnami tucui shunguhuan Diosta yuyarishpatajca rurana. 
2 Chaimanta cai pachapi mana crijcuna shina ama causaichij- 
chu. Chaipaj randica cancunapaj yuyaita shujtajyachishpa 
shujtaj causaita causaichij. Chashna causashpami Dios mu- 
nashca shina allita rurashpa paita cushichishpa alli causai 
tucunguichij. 

3 Diosca ñucata jatunta c'uyashcamantami cancunataca 
tucuicunallatataj yuyana cashca shinalla, ama ashtahuan 
cashcata yuyashpa jatun tucuichijchu nini. Ashtahuanpish 
tucui cancunaman crina yuyaita Dios cushca shinalla alli 
yuyaiyuj caichij. 4 Ñucanchij aichapi imalla tiyajcunataca 
achcacunatami charinchij. Chashna charijpipish mana tucui- 
cuna chaillatataj ruranchu. 5 Shinallataj ñucanchijpish achca- 
cuna cashpapish, Cristohuan shujlla tucushcamantaca shuj 
cuerpollami canchij. Chashna cashcamantami caishuj chai- 
shuj chaipurallataj canchij. 

6 Diosca ñucanchijta jatunta c'uyashpallami ch'ican ch'ican 
rurai tucunata pai munashca shina curca. Dios ima nishcata 
huillai tucujca, crishca shinalla huillachun. 7 Shujtajcunapaj 
imata rurana yuyaita cushca cajpica, chai rurana yuyailla 
cachun. Yachachij cashpaca, yachachina yuyailla cachun. 
8 Maijanpish allita yuyachij cashpaca, chai yuyailla cachun. 
Maijanpish cuj cashpaca, ama cutin japinata yuyashpa cuchun- 
lla. Maijanpish mandaj cai tucushpaca, alli yuyarishpa manda- 
chunlla. Maijanpish llaquishpa cujca, cushicushpa cuchunlla. 


Crijcuna ima shina causanamanta 


9 Tucui shunguhuan alli c'uyanacuichij. Imapish millaitaca 
p'iñaichij, imapish allitaca ashtahuan ruraichijlla. 10 Huau- 
quindijcuna shinallataj caishuj chaishuj c'uyanacuichij. Cai- 
shuj chaishujllataj manchaihuan quiquinta yalli alli cashcata 
yuyanacuichij. 

11 Imata ruracushpapish ama q'uilla caichijchu, alli rurai- 

chijlla. Apunchij Jesuspajtaca tucui shunguhuan alli ruraichij. 

12 Japina yuyailla cashcamanta cushicuichij. Ima llaqui 
japijpipish, llaquitaca apaichijlla, Diostaca mañfiaracuichijlla. 

13 Diospajlla cajcuna ima illajlla cajpipish, cuichijlla. Can- 
cunapaj huasiman shamujcunatapish alli chasquichijlla. 

14 Cancunata p'iñashpa llaquichijcunamanta Diosta mañai- 
chij. Paicunamanta Diosta mañashpaca, ama imapish tucushca 
alli canman nishpa mañaichijchu. 

15 Cushicujcunahuanca cushicuichij, huacajcunahuanca hua- 
caichij. 

16 Caishuj chaishuj shujlla yuyai tucushpa sumajta causai- 
chij. Ama jatun tucuichijchu, ashtahuanpish mana jatun 
tucushcacunahuanca paicuna shinallataj caichij. Alli yachaj- 
mari cani nishpa quiquinllataj ama yuyaichijchu. 

17 Cancunata ima millaita rurajtaca ama chashnallataj 
millaita ruranguichijchu. Tucuicunapaj ñaupajpi allita rurana 
yuyailla caichij. 18 Cancuna imatapish rurai tucushpaca, alli 
rurashpa tucuicunahuan alli sumajta causaichij. 19 Nuca 
c'uyashca crijcuna, cancunata p'iñajcunataca ama cancunallataj 
llaquichichijchu, ashtahuanpish Dios llaquichichun saquichijlla. 
Dios Quillcachishcapipish*: “Ñucami llaquichisha, ñucami 
paicuna japina cashcataca cusha ninmi jatun Diosca.” 
20 Chashna cajpica: “Canta p'iñaj yaricachijpica caranguilla, 
yacunachijpipish yacuta cunguilla. Can chashna allita rurajpica 
paica llaquiringami, pingaringami.” 21 Canta ima millaita 
rurana yuyai mishachunca ama saquingui, ashtahuanpish allita 
rurashpa millaitaca ama rurangui. 
| 3 I Jatun mandajcunataca tucuicunami cazuna. Pi man- 

dajpish Dios mana churajpica, mana tiyanchu. Cunan 
tiyaj mandajcunaca Dios churashcami. 2 Chashna cajpimi 
mandajcunata maijanpish mana cazushpaca, mandachun Dios 
churashcata mana cazun. Chashna mana cazujcunaca paicu- 
nallataj Jatun llaquiman ringapajmi chashnaca ruracun. 3 Shina 
cajpica mandajcunaca allita rurajcunataca mana manchachin- 
chu, ashtahuanpish millaita rurajcunallatami manchachincuna. 
¿Mandajcuna mana manchachishca causasha ninguichu? Shi- 
nashpaca, allita rurashpa causaiari. Chashna rurajpimi, 
ınandajcunaca cantaca paica allimari ningacuna. 4 Mandaj- 

cunaca cambaj allipajllataj Diospajta rurajcunami. Can ima 
millaita rurashpaca, manchanami cangui. Mandajcunaca Dios- 
pajta ruraj cashcamanta mana yangamanta llaquichi tucun- 
chu. Paicunaca millaita rurajcunataca ima shina cashcatataj 
rurashpa llaquichijcunami. 5 Chaimantami mandajcunataca 
cazuna. Mana llaquichinata manchashcallamantachu, ashta- 
huanpish cancunapaj yuyaipipish chashna cazunaca alli cashca- 
mantami cazuna canguichij. 6 Chaimantami impuestotapish* 
cucunguichij. Mandajcunaca Diospajta rurajcuna cashpami, 
chai ruranataca punllanta ruracuncuna. 


7 Piman imallata mañashcata charicushcataca tigrachichij. 
Piman imata tandachishpa cuna cashcataca cuichij, impuestota 
japijmanca impuestota cuichij. Manchana cashcataca manchai- 
chij. Alli nina cashcataca alli nichij. 8 Piman imallata mañash- 
cataca ama charicuichijllachu. Ashtahuanpish caishuj chaishuj 
c'uyanacunallata yuyaichij. Shujtajta c'uyajca mandashcapi 
nishcatami pajtachishca. 9 Mandashcacunapica: “Ama huai- 
nayangui, ama huañuchingui, ama shuhuangui, ama llullangui, 
shujtajcuna imalla charishcacunatapish ama munangui” ninmi. 
Ima shujtaj mandashca tiyajpipish: “Can quiquinllataj ima 
shinami c'uyaringui, chashnallataj shujtajcunatapish c'uyangui” 
nishcata pajtachijpimi, chashna nishcacunaca pajtan. 10 C'u- 
yajca pitapish ima millaita mana ruranchu. Chashna c'uyajca 
mandashcapi nishcatami tucuita pajtachin. 


11 Cunan ima shina punllacunapi causacushcataca ñami 
yachanchij. Chaimanta dormicushcamanta ña jatarishunchij. 
Ñucanchijta quishpichinaca crishca punllamanta cunanca ña- 
mari ashtahuan quichquiyamucun. 12 Tutaca ñallami pacari- 
grin, punllaca ñallami chayamucun. Chaimanta amsapi millaita 
ruranataca saquishunchij. Punllapi allita rurangapaj Dios 
cushca macanacunata japishpa churarishunchij. 13 Punllapi 
puricuj shina sumajta causashunchij. Jatun micuitapish ub- 
yaitapish ama rurashunchij. Ama huainayashunchij, ima 
millaita ama rurashunchij. 14 Ashtahuanpish Apunchij Jesu- 
cristollatataj churarichij. Chashna rurashpaca quiquin aicha 
munaicunataca ama cushichichijchu. 

Crijcunaburaca mana allichu nishpa 
mana nina cashcamanta 


l 4 I Manaraj alli crijta chasquishpaca, caita chaita ta- 
pushpa ama rimanacunguichijchu. 2 Maijan crijcunaca 
imatapish micunallami nincunami. Cutin shinallataj manaraj 
alli crijcunaca chagrapi p'ucushcallatami micuncuna. 3 Tucui 
imatapish micujca tucuita mana micujtaca ama p'iñachun. 
Shinallataj tucuita mana micujca imatapish micujtaca paitapish 
Dios chasquishca cashcamanta mana alli nishpa ama rimachun. 
4 ¿Canca ima nishpataj shujtajpajta rurajtaca mana alli nishpa 
rimangui? Pai alli cashcata mana alli cashcatapish quiquin 
amollatajmi imatapish ninga. Apunchij Jesusca paitaca alli 
cachun rurai tucuj cashcamanta paica alli cangallami. 

5 Cutin maijancunaca shuj punllami shujtaj punllacunamanta 
yalli alli nincunami. Cutin maijancunaca tucui punllacuna 
chai shinallatajmi nincunami. Cancuna ima shina yuya- 
cushcataca alli crishcami cana canguichij. 6 Maijanpish shuj 
punllata ashtahuan alli cashcata yuyajca, Apunchij Jesuspajmi 
chashnaca yuyan. Maijanpish ima punllatapish chai shinalla- 
tajmi nishpa yuyajpish, Apunchij Jesuspajllatami chashnaca 
yuyan. Tucui imatapish micujca Diosta diosolopagui nishpa 
micushcamanta Apunchij Jesustami alli nin. Shinallataj ima 
imatapish mana micushpa pai micuna cashcallata micujpish, 
Diosllatataj diosolopagui nishpa micushcamanta Apunchij 
Jesustami alli nin. 

7 Nucanchijca maijanpish mana quiquinpajllataj huañu- 
shunchu. 8 Causacushpaca Apunchij Jesuspajmi causacunchij, 
huañushpapish Apunchij Jesuspajmi huañushun. Chashna 
cajpica causacushpapish huañushpapish, Apunchij Jesuspaj- 
llatajmi canchij. 9 Cristo huañushpa causarishpaca, hua- 
ñushcacunatapish causajcunatapish Mandaj cangapajmi cau- 
sarishpa causacun. 

10 Chashna cajpica canca, ¿ima nishpataj caishuj crijtaca 
mana alli nishpa rimangui? Mana cashpaca canca caishuj 
crijtaca, ¿ima nishpataj p'iñangui? Tucuicunamari ñucanchij 
imalla rurashcataca Cristo ricuchicun ñaupajpi ricugrina canchij. 
11 Dios Quillcachishcapipish*: 

Jatun Diosca ñucaca causacunimi ninmi. Tucuicunami 
ñuca ñaupajpi cunguringacuna. Tucuicunami ñucataca 
canca Diosmi cangui ningacuna nishcami. 


12 Chaimanta ñucanchijca tucuicunami quiquinllataj imallata 
rurashcataca Diosman huillana canchij. 


Caishuj crijcunata ama pandachingui nishcamanta 

13 Chashna cashcamanta caishuj chaishujta mana allichu 
nishpa mana rimanacunachu canchij. Ashtahuanpish caishuj 
crijcunata pandachinatapish, ima millaita rurachinatapish 
ama yuyaichijchu. 14 Ima cashpapish paillatajca mana mapa 
cashcataca ñucaca Apunchij Jesusta crij cashcamanta allimi 
yachani. Chashna cajpipish imatapish mapami canga nishpa 
yuyajpica, chashna yuyajpajca mapami canga. 15 Can imata 
micushpa caishuj crijta llaquichishpaca, ña mana paita c'u- 
yacushcata ricuchinguichu. Can imatapish micushcallamanta 
pajta pi chingarinaman rinman. Cristoca paimantapishmari 
huañurca. 16 Cancuna allimi nishpa yuyacushcataca pajta 
piman mana allichu nishpa rimachinguichijman. 17 Dios 
mandashcacunaca micuna ubyana yuyailla mana causancuna- 
chu, ashtahuanpish Diospaj Samai Espiritumantaca imatapish 
cashcata rurashpa cushicushpa sumajtami causancuna. 
18 Chashna causashpa Cristopajta rurajca Diosta cushichijmi, 
shujtajcunapish alli nishcami. 

19 Chaimanta ima shina sumajta causanata, caishuj chaishuj 
ima shina ashtahuan alli crij canatapish yuyashunchij. 20 Dios 
allita ruracushcataca can imata micushcallamanta ama chinga- 
chichu. Tucui ima micunapish mana mapachu. Chashna caj- 
pipish ima imatapish micushpa shujtajcunata pandachinami 
mana alli. 21 Caishuj crijcuna ama pandarichun, ima millaita 
ama rurachun, mana alli crij ama tucuchunca aichata mana 
micunapish vinota mana ubyanapish ima shujtajta mana ru- 
ranapish allimi. 22 Can crishca shinallataj Diospaj ñaupajpi 
alli cailla. Maijanpish imata rurajpipish, paipaj yuyai allimi 
nishca cajca cushiyujmi. 23 Shina cajpipish imatapish allichu 
canga manachu alli canga nishpa mana shuj yuyailla micujca 
juchayuj tucunmi. Imata rurashpapish mana shuj yuyailla 
tucushpa rurashcacunaca juchami. 

Shujtajcunata cushichichij nishcamanta 


l 5 I Chashna cashcamanta ñucanchij alli crijcunaca ma- 
naraj alli yachaj crijcuna mana allta rurashcataca 
ñucanchijmi ricuna canchij. Mana ñucanchij quiquinlla cu- 
shiyarinachu canchij. 2 Tucui ñucanchijca shujtajcuna ashta- 
huan alli crij tucuchun paicunapaj ima alli cashcata rurashpami 
cushichina canchij. 3 Cristopish mana quiquinllataj cushiya- 
rircachu. Ashtahuanpish Dios Quauillcachishcapi*: “Canta 
c'amishpa millaita rimashcacunaca ñucatami llaquichirca” 
nishca shinallatajmi pajtarca. 4 Chashna cajpica tucui imallata 
Dios ñaupaman Quillcachishcacunaca ñucanchijtaca mana 
p'iñarij alli shungu canata, cushi canata yachachingapajmi 
chashnaca quillcachishca. Chaita yachashpami chai yuyailla 
cai tucunchij. 5 Mana p'iñarij alli shungu canatapish, cushi 
canatapish cuj Diosllataj Cristo Jesús cashca shina shuj yu- 
yailla cancunapura causanata yachachichun. 6 Chashna cash- 
pami tucui cancuna shuj rimai shinalla ñucanchij Apunchij 
Jesucristopaj Taita Diostaca allimari cangui ninguichij. 


Mana Israelcunaman alli huillanata huillashcamanta 


7 Chaimanta Diosta sumaj cashcata ricuchingapaj Cristo 
ñucanchijta chasquishca shinallataj caishuj chaishuj chasqu- 
nacuichij. 8 Naupa yayacunaman cusha nishcata Diosca 
mana llullashpa pajtachishcata ricuchingapajmi Cristo Jesusca 
circuncisión* nishcata ruraj Israelcunapajta* rurangapaj sha- 
murca nishpami huillani. 9 Mana Israelcunapish* paicunata 
Dios llaquishcamanta paita sumajmari cangui nichunpishmi 
Jesusca shamurca. Dios Quillcachishcapipish* : 


Chaimantami mana Israelcunapurapica canmantaca hui- 
llasha. Shinallataj cantami cantasha ninmi. 


10 Cutin shinallataj: 


Mana Israelcunaca, Diospaj cajcunahuan cushicuichij 


11 Cutin shinallataj: 

Mana [Israelcunaca tucuicuna, jatun Diosta allimari can- 
gui nichij. Tucuicunallataj paitaca jatunmari cangui 
nichij ninmi. 

12 Cutinllataj Isaiaspish : 


Isaipaj huahua huahuamantami tucui llajtapi causajcunata 
mandangapaj ricuringa. Tucuicuna pai yuyaillami canga- 
cuna ninmi. 

13 Pai yuyailla cashca Diosllataj cancuna paita crishcamanta 
cushi canatapish, sumaj causaitapish yallijta cuchun. Chashna 
cujpimi Diospaj Samai Espíritu tucuita rurai tucuj cashcaman- 
taca chai yuyailla canataca yallitaj charinguichij. 

14 Ñuca c'uyashca crijcuna, cancunaca yallitaj llaquij, yalli- 
taj yachaj cashcataca allimi yachani. Chashna cashpami caishuj 
chaishuj yachachinacui tucunguichij. 15 Shina cajpipish tucui 
crijcuna, cancunata yuyachingapaj Dios ñucata jatunta c'u- 
yashpa alli yuyaita cushcamantaca mai maipica mana man- 
chashpami quillcarcani. 16 Ñucataca Jesucristopajta rurachun, 
Dios cushca alli huillanata mana Israelcunaman huillachunmi 
chashna jatunta c'uyarca. Mana Israelcunaca Diospaj Samai 
Espíritu Diospajllata rurajpi, Diosman cushpa rupachishca 
shinata chasquinalla cachun nishpami huillacuni. 

I7 Chaimantami Cristo Jesusta crij cashpa Diospajta rura- 
cushcamantaca ñucaca jatun tucui tucuni. 18 Ñuca quiquinlla- 
mantatajca imata mana rimarinichu. Ashtahuanpish Cristo 
huillachijllapimi imatapish rurachun nijllapimi, mana Israelcuna 
crishpa cazuchun ñucaca rimani. 19 Diospaj Samai Espíritu 
rurachijpimi, jatun ricunacunatapish mancharinacunatapish 
rurarcani. Chashnami Jerusalenmanta callarishpa Ilírico llaj- 
tacama tucui maipipish Cristomanta alli huillanataca huillar- 
cani. 20 Chashna huillashpaca shujtajcuna huillai callarishcapi 
ama huillangapaj nishpami, Cristopaj shutita manaraj uyashca 
llajtacunapi huillana yuyailla tucushpa alli huillanataca hui- 
llarcani. 21 Ashtahuanpish Dios Quillcachishcapi: 


Paimanta manaraj huillashcacunarajmi ricungacuna. Pai- 
manta manaraj uyajcunarajmi yachangacuna nishca 


shinallatajmi rurarcani. 

Roma puebloman rinata Pablo yuyashcamanta 


2 Chashna huillacushcamantami tauca cutin cancunata ricuj 
shamusha nicushpapish, mana pajtarircani. 233 Chashna cashpa- 
pish cunanca ñami cai llajtacunapica ñuca huillanataca tucu- 
chircani. Sarun huatacunamantami cancunata ña ricugrina 
yuyailla carcani. 24 España llajtaman ricushpaca, cancunata 
ricuna yuyailla cashcamanta cancunapajman shamushami. 
Cancunahuan cushicushca q'uipami ñuca rinapaj imalla illashca- 
ta cushpa, Españamanca cachahuanguichij. 25 Shina cajpipish 
Diospajlla cajcunapaj imalla illashcata cungapajmi cunanca 
Jerusalenmanraj ricuni. 26 Macedonia llajtapi, Acaya llajtapi 
causacuj crijcunami Diospajlla cajcunapurapi Jerusalenpi 
causacuj mana charij crijcunaman cungapaj cullquita tanda- 
chishpa cachanata alli yuyarircacuna. 27 Paicuna chashna 
ruranaca paicunapica allimi yuyachirca. Chashna ruranataca 
ruranallatajmi carcacuna. Israelcunaman* Dios cushca alli- 
cunata mana Israelcuna* chasquishcamantaca paicunapaj 
cunan ima illashcatapish cunallatajmi. 28 Chashna cajpi cai 
tucuita allichishpa chai tandachishca cullquitapish paicunaman 
cushca q'uipaca Españaman ricushpa cancunata ricuj shamu- 
shami. 29 Ñuca cancunapajman shamushpaca, Cristomanta 
alli huillai cushca achca allicunahuan shamuna cashcatami 
yachani. 


3 Shina cajpipish tucui crijcuna, ñucanchij Apunchij Jesu- 
cristomantapish Diospaj Samai Espíritu cushca c'uyaimantapish 
cancunataca ñucamanta Diosta mañapaichij ninimi. 31 Judea 
llajtapi causacuj mana crij millaicuna ñucata ama imata rura- 
chunpish, Diospajlla cajcunapish Jerusalenpica ñuca apashca 
cullquita alli chasquichun mañfapaichij. 32 Dios chashna mu- 
najpica cancunapajman cushicushpa chayangapajpish, can- 
cunahuan alli samaringapajpish mañapaichij. 33 Sumaj cau- 
saita cuj Diosllataj tucui cancunahuan cachun. Chashna 
cachun. `` 

Rijsishcacunata allillachu canguichi; nishcamanta 

| 6 I Febe shuti ñucanchij panita alli chasquipaichij 
ninimi. Paica Cencrea pueblopi caj tandanacushca 
crijcunapaj allita rurajmi. 2 Diospajlla cajcuna chasquina 
cashca shinallataj paitaca Apunchij Jesusta crij cashcamanta 
alli chasquipaichij. Paica tauca shujtajcunapajpish ñucapajpish 
allita ruraj cashcamanta paipaj ima illashcatapish cupaichijlla. 
3 Cristo Jesuspajta ñucahuan ruraj huauqui Aquilota paipaj 
huarmi Priscilatapish allillachu canguichij ninmi nipaichij. 
4 Ñucamantaca paicunami ashamanta mana huañurcacuna. 
Chaimanta paicunataca mana ñucallachu diosolopagui nini, 
ashtahuanpish mana Israel* caj tucui tandanacushca crijcuna- 
pishmi paicunataca diosolopagui nincuna. 5 Paicunapaj hua- 
sipi tandanacuj crijcunatapish allillachu canguichij ninmi ni- 
paichij. Ñuca c 'uyashca Epenetotapish allillachu cangui ninmi 
nipaichij. Paimari Cristotaca Acaya llajtapica tucuicunapaj 
ñaupa crirca. 6 Cancunapurapi achca allita ruracuj Mariatapish 
allillachu cangui ninmi nipanguichij. 7 Ñuca llajtamanta caj 
ñucahuan prezopi tiyaj Andronicotapish Juniastapish allillachu 
canguichij ninmi nipaichij. Paicunaca Jesús huillagri nishca- 
cunapurapi achcata c'uyashcacunami, Cristota ñucapaj ñaupa 
crijcunapishmi. 8 Apunchij Jesuspaj cashcamanta ñuca c'u- 
yashca huauqui Ampliastapish allillachu cangui ninmi nipaichij. 
9 Cristo Jesuspajta ñucahuan ruraj Urbanotapish, ñuca c'u- 
yashca Estaquistapish allillachu canguichij ninmi nipaichij. 
10 Cristota alli crij cashcata ricuchij Apelestapish allillachu 
cangui ninmi nipaichij. Shinallataj Aristobulopaj huasipi caj- 
cunatapish allillachu canguichij ninmi nipaichij. 11 Ñuca laj- 
tamanta caj Herodiontapish allillachu cangui ninmi nipaichij. 
Narcisopaj huasipi cajcunatapish allillachu canguichij ninmi 
nipaichij. Paicunaca Apunchij Jesusta crijcunami. 12 Tri- 
fenatapish Trifosatapish allillachu canguichij ninmi nipaichij. 
Chai panicunaca Apunchij Jesuspajta rurajcunami. Apunchij 
Jesuspajta achcata ruraj c'uyashca pani Persidatapish allillachu 
cangui ninmi nipaichij. 13 Apunchij Jesús agllashca alli crij 
Rufotapish paipaj mamatapish allillachu canguichij ninmi 
nipaichij. Paipaj mamaca ñucapajpish mama shinami carca. 

14 Asincritotapish Flegontetapish Hermastapish Patrobastapish 
Hermestapish, paicunahuan caj tucui crijcunatapish allillachu 
canguichij ninmi nipaichij. 15 Filologotapish Juliatapish Nereo- 
tapish, paipaj panitapish Olimpastapish, shinallataj Diospajlla 
cajcuna paicunahuan caj tucuicunatapish allillachu canguichij 
ninmi nipaichij. 

16 Caishuj chaishuj tucui shunguhuan c'uyanacushpa alli- 
llachu canguichij ninacuichij. Cristota crij tandanacushca 
tucui crijcunami cancunataca allillachu canguichij nishpa 
cachancuna. 

17 Tucui crijcuna, maijanpish p'iñanacuchishpa ch'ican- 
yachijcunata, panda yachachijcunatapish alli ricurapaichij. 
Paicunaca cancunata yachachijpi yachashcata p'iñajcunami. 
Paicunahuanca ama tandanacunguichijchu ninimi. 18 Chash- 
nacunaca ñucanchij Apunchij Jesucristopajtaca mana ru- 
rancunachu, ashtahuanpish quiquin huijsapajllami rurashpa 
causancuna. Paicunaca sumaj uyanalla shimicunata rimashpa- 
mi, manaraj alli yachajcunapaj shungucunataca pandachincuna. 
19 Cancuna crishpa ima shina cazucushcataca maipipish 
tucuicunami yachan. Chaimantami cancunamantaca ñucaca 
achcata cushicuni. Cancuna chashna cajpipish imapish allita 
rurangapajca yachaj caichij, millaita rurangapajca ama yachaj 
caichijchu ninimi. 20 Sumaj causaita cuj Diosca ñallami 
Satanastaca* cancunapaj chaquipi Hapishpa saruchinga. Nu- 
canchij Apunchij Jesucristoca cancunamanca jatunta c'uyaj 
canata cushca alli canman. 

2) Nucahuan huillaj Timoteopish ñuca llajtamanta caj Lucio- 
pish Jasonpish Sosipaterpish cancunataca allillachu canguichij 
nincunami. 

22 Cai quillcata quillcaj Terciopish Apunchij Jesusmantaca 
allillachu canguichij ninimi. 

23 Gayopish cancunataca allillachu canguichij ninmi. Paipaj 
huasipimi ñucaca causacuni. Tucui crijcunapish paipaj huasi- 
pimi tandanacuncuna. Cai pueblopaj cullquita huaquichij 
Erastopish huauqui Cuartopish cancunataca allillachu can- 
guichij nincunami. 

24 Ñucanchij Apunchij Jesucristoca tucui cancunaman ja- 
tunta c'uyaj canata cushca alli canman. Chashna cachun. 

Tucuchingapaj Diosta allimari cangui nishcamanta 


25 Jesucristomanta alli huillaita ñuca huillashca shinallataj 
cancunata ashtahuan alli crijta rurai tucuj Diostaca allimari 
cangui nishunchij. Ñuca huillashcataca huiñai huiñaimanta 
pi mana yachashca pacalla cashcatami ricuchirca. 26 Caitaca 
ñaupa huillajcunata* Dios quillcachishca Quillcapimi* cunanca 
ricuchirca. Huiñai huiñaita causacuj Diosca pai mandashca 
shinallataj tucuicuna crishpa cazuchun nishpami caitaca huilla- 
chirca. 

27 Tucuita yachaj shujlla Diostaca Jesucristomanta huiñai 
huiñaita sumajmari cangui nishca cachun. Chashna cachun. 


JESUS HUILLAGRI NISHCA PABLO 


CORINTO 


PUEBLOPI CAUSACUJ CRIJCUNAMAN 
PUNTA QUILLCASHCAMI 


Corinto pueblopi caj tandanacushca crijcunaman 
Pablo quillcashcamanta 


l 1 Taita Dios munashpa agllashcamanta Jesucristo huilla- 
gri nishca Pablomi cani. Ñucaca huauqui Sostenesndijmi 
2 Corinto pueblopi causacuj tandanacushca crijcuna Diospajlla 
cajcunaman quillcani. Cancunataca Cristo Jesushuan shujlla 
tucujpimi, Taita Diosca paipajlla cachun agllarca. Paica can- 
cunataca ñucanchij Apunchij Jesucristota maipipish tucui 
mañajcunandij paipajlla causachunmi agllarca. Jesucristoca 
paicunatapish ñucanchijtapish Mandajmi. 3 Ñucanchij Taita 
Diospish Apunchij Jesucristopish cancunamanca jatunta c'uyaj 
canatapish sumaj causaitapish cushca alli canman. 


Apunchi) Jesucristo imatapish allicunata cuf cashcamanta 
4 Cristo Jesushuan cancuna shujlla tucujpi, Dios jatunta 

imata mana rurai tucuj nishcacunata Diosca agllarca. 28 Allimi 
canchij nijcunata chingachingapajmi cai pachapi yangalla 
nishpa p'iñashcacunata Diosca agllarca. 22 Chaimanta Diospaj 
ñaupajpica jatun yachajmi cani nishpa pi mana ni tucun- 
chu. 30 Chashna cajpipish, Taita Diosllatajmi cancunataca 
Cristo Jesushuan shujllata rurarca. Cristomantami Diospajta 
yachana yuyaita charinchij. Paillamantatajmi Taita Diosca 
paihuan alli tucuchun ñucanchijtaca chasquirca. Shinallataj 
paipajlla causachunmi ñucanchijtaca quishpichirca. 31 Chashna 
cajpi Dios Quillcachishcapica*: ‘‘Maijanpish allimi cani nisha 
nijca, jatun Diosmi chai allitaca rurashca nishpa cushicuchun” 
ninmi. 


Chacatashpa huañuchishca Cristota 
Pablo huillashcamanta 


l Tucui crijcuna, ñucaca cancunaman Dios cushca alli 
huillanata huillagrishpaca, manamari jatun yachaj shina 
tucushpa allita rimashpa huillarcanichu. 2 Ñuca cancunahuan 
cashpaca, ima shujtajta mana yachasha nishpa Jesucristo 
yuyaillami carcani. Ashtahuanca paita chacatashpa huañuchish- 
ca yuyaillami carcani. 3 Cancunapajman rishpaca, ñucaca 
manchaihuan chujchushpa irqui shinami carcani. 4 Cancuna- 
man imata parlashpapish alli huillanata huillashpapish, jatun 
yachaj shinaca mana rimarcanichu. Ashtahuanpish Diospaj 
Samai Espíritu yuyachishcata Dios tucuita rurai tucushcahuan- 
mi ñucaca huillarcani. 5 Cancuna crishcaca alli yachajcuna 
yachachishcallamanta ama cachun, ashtahuanpish crina yuyaita 
Dios cujpi Jesusta crichun nishpami chashnaca huillarcani. 


Diosbajtaca paipaj Samai Espiritu yachachij cashcamanta 

6 Shina cajpipish, Diospajta alli yachaj crijcunapuramanmi 
alli yuyaita cuj shimicunataca huillacunchij. Cai shimicunaca 
mana cai pachamantachu, mana cai pachata mandajcuna- 
mantapishchu. Cai pachata mandajcunaca ñallamari chinga- 
ringacuna. 7 Ashtahuanpish ñucanchijca Dios cushca pi 
mana yachashcatami huillacunchij. Chai pi mana yachashca 
alli yachanaca Dios cai pachata manaraj rurashpa, sumaj 
llajtapi ñucanchij causagrichun munashcami. 8 Cai yacha- 

nataca cai pachata maijan mandajpish mana yacharcachu. 
Yachashca cashpaca, sumaj Apunchij Jesustaca mana chaca- 
tanmanchu carcacuna. 9 Shina cajpipish Dios Quillcachishca- 
pica*: 


Pi mana ricushcata, pi mana yachashcata, pi mana shungupi 
yuyashcatapishmi Diosca paita c'uyajcunapajca allichishca 


ninmi. 10 Ashtahuanpish Diosca ñucanchijtamari chai pi mana 
yachashcataca paipaj Samai Espirituhuan yachachishca. Dios- 
paj Samai Espirituca tucuitamari yachan, Dios imalla yuyash- 
catapishmi tucuita yachan. 

H Pi cashpapish shujtaj imata yuyacushcataca mana ya- 
chanchu, paipaj shungullami yachan. Shinallataj Diospajtaca 
pi mana yachanchu, Diospaj Samai Espiritullami chaitaca 
yachan. 12 Nucanchijca mana cai pachapi caj samai espiritu- 
tachu chasquircanchij, ashtahuanpish Dios cachashca Samai 
Espiritutamari Dios Haquishpa cushcacunataca yachangapaj 
chasquircanchij. 13 Chaimanta ñucanchijca mana pi yacha- 
chishca shimicunatachu huillacunchij, ashtahuanpish Diospaj 
Samai Espíritu yachachishca shimicunatamari huillacunchij. 
Chashna huillacushpami Diospaj Samai Espirituta charij- 
cunataca pai cushca yachanata yachachicunchij. 

14 Maijanpish Diospaj Samai Espirituta mana charijca, pai 
cushcacunataca mana yachasha ninchu. Chaicunaca paipajca 
pugllacushca shinalla cajpimi, mana yachai tucun. Diospaj 
Samai Espirituta charijllami chaicunataca yachai tucun. 15 Ash- 
tahuanpish Diospaj Samai Espirituta charijca alli cashcata 
mana alli cashcatapish tucuitami yachan, paitaca pi mana 
imata ni tucunchu. 16 Jatun Diospaj yuyaitaca ¿pitaj yachai 
tucushcari? Paitaca ¿pitaj yachachi tucungari? Shina cajpi- 
pish, ñucanchijca Cristopaj yuyaitami charinchij. 


Diospajta paihuan rurajcunami canchij nishcamanta 


3 I Tucui crijcuna, cancunataca Diospaj Samai Espirituta 
charijcunaman shinaca mana huillai tucurcanichu. Cristota 
crij cashpapish, huahuacuna shina manaraj yachaj quiquin 
munaillata rurajcunamanmi huillarcani. 2 Llullu huahuacuna- 
man lechellata ubyachij shinami cancunataca yachanallata 

yachachircani. Huahuacunaca mana ima shujtaj sinchi micu- 
nataca micui tucunchu. Shinallataj cancunapish manaraj 
shujtaj yachanataca yachai tucurcanguichijchu. Cunanpish 
manaraj yachai tucunguichijchu. 3 Cancunaca quiquin munai- 
tamari ruracunguichijraj. Shujtajcuna ima shina cajta ricushpa 
pai shina tucusha yuyacunguichijmi, p'iñanacucunguichijmi, 
ch'ican ch'ican tucunacucunguichijmi. Chashna causashpaca, 
¿manachu quiquin munaita shujtajcuna shinallataj ruracun- 
guichij? 4 Cancunapuramanta maijancunaca: “Ñucaca Pablo 
yachachishcata catijmi cani”, chaishujcunaca: “Ñucaca Apolos 
yachachishcata catijmi cani” ninacushpaca, ¿manachu quiquin 
munashcata ruracunguichij? 

5 Apolospish Pablopish ¿imataj canchigari? Ñucanchijca 
Apunchij Jesús rurai nishca shinallataj Diospajta rurajcuna- 
llami canchij. Nucanchij huillajpimi, Jesustaca crircanguichij. 
6 Nucaca muyuta tarpuj shinami huillarcani. Apolosca yacuta 
churaj shinami ashtahuan yachachirca. Ñucanchij chashna 
rurajpipish, muyuta huiñachijca Diosmari. 7 Tarpujpish yacuta 
churajpish mana ima canchijchu. Ashtahuanpish Diosmi 
huiñachijca. 8 Tarpujpish yacuta churajpish chashnallatajmi. 
Shina cashpapish paicuna rurashca shinallatajmi chai ishquin- 
dijtaj Dios cushcataca chasquingacuna. 9 Nucanchijca Dios- 
pajta paihuan rurajcunami canchij. Cancunaca Dios tarpushca 
allpa shinapish, Dios ruracushca huasi shinapishmi canguichij. 

10 Dios jatunta c'uyashpa ñucaman alli yuyaita cushca 
shinallatajmi huasichinata yachaj albañil shina shayachi 
callarircani. Ñuca callarishcapica shujtajmi shayachishpa 
caticun. Chai jahuapi shayachijcunaca tucuicunami ima shina 
ruranataca alli ricuna. 1 Huasita shayachinapaj churashca 
callarinaca Jesucristollami. Shujtaj callarinataca pi mana 
churai tucunchu. 12 Cai callarishca jahuapica maijanpish 
curihuan, cullquihuan, sumaj rumicunahuan, caspihuan, ujsha- 
huan, p'angacunahuan huasichi tucunmi. 13 Chashna huasi- 
chijcuna ima shina rurashcataca shamuj punllapimi ninahuan 
rupachishpa ricuchinga. Tucuicuna imallata rurashcacunataca 
alli cashcata mana alli cashcatapish ninallatajmi ricuchinga. 
14 Cai callarishca jahuapi maijanpaj rurashcapish ninapi 
mana rupajpica, paica allitami chasquinga. 15 Maijanpaj 

mungacama ama imata nichijchu. Pai shamushpami amsapi 
shina pacalla cajtapish achijyachij shina alli ricuchinga. Shi- 
nallataj shungupi imalla yuyashcatapish ricuchinga. Chashna 
ricuchijpimi, Dios alli nishcataca tucuicunallataj chasquinga- 
cuna. 


6 Tucui crijcuna, ñucapish Apolospish imallata rurashcata 
cancuna ricushpa catichun cancunata c'uyashpami chashnaca 
nini. Ñucanchij quillcashpa nishcacunata ricushpaca: “Paimi 
alli, caishujca mana allichu” nishpa ama yallihuan cancuna 
nirichunmi chashnaca nini. 7 ¿Pitaj cantaca: ‘“‘Canmari 
. caishujcunata yalli allimi cangui” ninri? Can charishcacunataca 
¿manachu tucuita Dios cushca? Tucui imatapish pai cushca 
cajpica, ¿ima nishpataj can quiquinllataj japishca shina jatun 
tucungui? 

8 Cancunaca ña tucuita charishcamanta achca charijmi 
canchij yuyanguichijmi. Ñucanchij illajllapish jatun mandaj- 
cuna cashcatami yuyanguichij. Ñucanchijpish cancunahuan 
mandangapaj mandajcunataj cashpaca, allimari canguichijman. 
9 Ñuca yuyaipica Jesús huillagringuichij nishca ñucanchijtaca 
Diosca huashayachishcami. Huañuchun nishcacuna shina- 
pishmi canchij. Chashna cashpami angelcunapish, cai pachapi 
causajcunapish chashna tucuicuna ricushpa asina tucushcan- 
chij. 10 Ñucanchijca Cristota c'uyashcamantaca imata mana 
yachaj, muspa shinami canchij. Cancunaca Cristohuan shuj- 
lla tucushcamantaca yachajcuna cashcatami yuyanguichij. 
Ñucanchijca irquicunami canchij, cancunaca imatapish ruraj- 
llacuna cashcatami yuyanguichij. Cancunataca tucuicunami 
alli nincuna, ñucanchijtaca mana ricunachishpa p'iñancunami. 
11 Cunancamaca yaricaihuan, yacunaihuan, churanapish illajlla, 
maipi causana huasipish illajlla, pipish macashcami canchij. 
12 Quiquin maquihuanmi imatapish shaicuita ruracunchij. 
Shujtajcuna p'iñashpa millaita rimajpipish, paicunataca allimi 
ninchijmi. Ñucanchijta lHlaquichijpipish, mana c'ariyashpa 
llaquita apanchijllami. 13 Ñucanchijta ima millaita rimajpipish, 
mana p'iñarishpami yachachinchij. Ñucanchijtaca cai pacha 
ñucuta shinami tucuicuna mana ricusha nishpa cunancama 
p'iñancuna. 

14 Cancunata pingachingapaj mana cashna quillcanichu, 
ashtahuanpish ñuca c'uyashca huahuacunata shina yacha- 
chingapajmi cashnaca quillcani. 15 Cancunaca Cristomanta 
yachachijcunata chunga huarangata charishpapish, mana tauca 
yayacunataca charinguichijchu. Ali huillanata ñuca huillajpi 
cancuna Cristo Jesusta crishcamantaca ñucami cancunapaj 
yaya cani. 16 Chaimantami cancunatapish ñuca causacushca 
shinallataj causapaichij nini. 

17 Chashna causachun nishpami, Timoteotaca cancunapajman 
cachacuni. Paica Apunchij Jesusta crij cashcamanta ñuca 
c'uyashca quiquin huahua shinami. Cristota crij cashpa ñuca 
ima shina causacushcatapish paica cancunataca yuyachingami. 
Ñucapish chaillatatajmi maipipish tandanacushca tucui crij- 
cunataca yachachicuni. 18 Cancunapuramanta maijancunaca 
ña mana cutinca shamungachu nishpami, jatun tucucuncuna. 
19 Chashna nicujpipish Apunchij Jesús munajpica, ñallami 
ricuj shamusha. Ñuca shamushpami chai jatun tucushcacuna- 
taca shimi rimashcallata mana ricusha, ashtahuanpish imallata 
rurai tucuj cashcata ricusha. 20 Dios ima shina mandacunta 
ricuchinaca mana shimi rimarinallachu, ashtahuanpish imata- 





Quillcaj runami quillcacun 

pish rurashpami ricuchina. 2I Ñuca cancunapajman sha- 
mushpaca, ¿caspihuanchu, mana cashpaca c'uyaihuanchu 
alli shunguhuanchu, imahuantaj shamuchun ninguichigari? 


Huainayajtaca cancunapuramanta 
llujshichichij nishcamanta 


5 1 Cancunapuramanta shujca lamamahuan huainayashpa 
causacun nishpa parlanacujtami uyani. Chashnataj huai- 
nayajca Diosta mana cazujcunapurapipish manamari uyarinchu. 
2 Cancunaca chashna tiyajpipish, allimi canchij nishpamari 
jatun tucucunguichij. Chashna canapaj randica llaquillamari 
cana canguichij. Chashna ruracujtaca cancunapuramanta 
llujshichishpami cachana canguichij. 3 Ñucallataj mana can- 
cunahuan chaipi cashpapish, ñuca yuyaipica cancunahuan 
caj shinallatajmi cani. Chashna cashpami ñuca chaipi caj 
shinallataj chai huainayajtaca mana allichu nircani. 4 Cancu- 
naca tucuicuna ñucanchij Apunchij Jesucristopaj shutipi* 
tandanacuichij. Ñucapish yuyaipica cancunahuanmi casha. 
Nucanchij Apunchij Jesucristo imata rurai tucushcapish can- 
cunahuanmi canga. 5 Chashna tandanacushpaca, chai runataca 
paipaj aichataca jatunta llaquichishca cachun Satanasman* 
cuichij. Apunchij Jesús shamui punllapica chai runapaj huajcha 
almaca quishpirichun chashna ruraichij. 

6 Cancuna chashna allimi canchij nishpa jatun tucunaca 
mana allichu. “Ashalla levadurami* tandata rurana masashca- 
taca tucuita p'unguillichin” nishcataca ¿manachu yachanguichij? 
7 Ismushca levadurata shitaj shina mana alli causacushcataca 
tucui saquichij. Chashna rurashpaca, levadura illaj tandata 
cunanlla rurashca tanda shina allimi canguichij. Pascua* 
punllapi Taita Diosman cushpa huañuchishca Oveja* shinami 
Cristoca ñucanchijmanta ña huañurca. 8 Chashna cashcamanta 
pascua fiesta punllapi micunataca ima millai yuyai illajlla, 
alli shunguhuan micushunchij. Chashna cashpa micunaca 
levadura illaj tanda shinami. Chaimanta juchahuanca, mana 
alli yuyaihuanca ama micushunchij. Chashna cashpa micunaca 
ismushca levadura shinami. 

9 Nucaca caishuj quillcata cachashpaca: ““Huainayashpa 
causajcunahuan ama tandanacuichijchu” nishpa ña nircanimi. 

10 Ñuca chashna nishpaca cai pachapi causacuj huainayajcu- 
nahuan, imatapish yalli ashtahuan charisha nijcunahuan, shu- 
huacunahuan, rurashcalla dioscunata adorajcunahuan ama 
tandanacunguichijllapish mana nisha nircanichu. Chashna 
millai causajcunahuan manataj tandanacuna cajpica, cai 
pachamanta llujshinami canguichijman. I Chashna ama 
tandanacunguichij nishpaca, cashnami nisha nircani: Mai- 
janpish crijmi cani nishpapish huainayajhuanpish, charishpa- 
pish ashtahuan charisha nijhuanpish, rurashcalla dioscunata 
adorajhuanpish, huashalla parlajhuanpish, machajhuanpish, 
shuhuajhuanpish chashna millai causacujcunahuanmi ama 
tandanacunguichij, ama micunguichijllapish nircani. 12 Ñu- 
caca mana crijcunataca mana imata ninachu cani. Cancuna- 
llatajmi cancunapurataca imatapish nina canguichij. 13 Diosmi 
mana crijcuna imalla rurashcataca ricuchinga. Chai millaita 
ruracujtaca cancunapuramanta llujshichichij. 


Mana crij juezcunaman mana huillagrina cashcamanta 


6 I Cancunapura maijan ima mana allita rurajpica, ¿ima 
nishpataj mana crij juezcunaman huillagringuichij? Pai- 
cunapajman rinapaj randica, Diospajlla cajcunamanmari hui- 
llagrina canguichij. 2 Diospajlla cajcunaca cai pachapi cau- 
sajcuna imalla rurashcata ricuchina cashcataca ¿manachu 
yachanguichij? Cai pachapi causajcuna imalla rurashcata 
cancuna ricuchina cashpaca, ¿ima nishpataj imapish mana caj 
ashallataca cancunallataj mana allichi tucunguichij? 3 Ñucan- 
chijca angelcunatapish paicuna imalla rurashcata ricuchina 
cashcataca ¿manachu yachanguichij? Chashna rurana cashpaca, 
cai causaipicarin imatapish allichinallamari canguichij. 4 Cancu- 
napura cai causaipi imamanta p'iñanacushpaca, ¿ima nishpataj 
tandanacushca crijcunapaj manapish ima cajcuna allichichunca 
huillanguichij? 5 Caitaca cancunata pingachingapajmi cashnaca 
nini. Crijcunapura p'iñanacushcata allichi tucuj, alli yuyai- 
yujca ¿manachu cancunapurapica shujllapish tiyan? 6 Cancu- 
napura chashna allichinapaj randica ashtahuanpish mana 
crij juezcunamanmari crijcunapurallataj huillanacushpa pu- 
ringuichij. 

7 Cancunapura chashna p'iñanacunaca manamari allichu. 

¿Ima nishpataj pipish ima mana allita rurajpica, mana sa- 
quinguichijlla? ¿Ima nishpataj shuhuachunpish mana sa- 
quinguichijlla? 8 Chashna saquinapaj randica ashtahuanpish 
cancunapurallatajmari mana allita ruracunguichij, crijcuna- 
purallatajmari shuhuacunguichij. 

9 Ama pandarichijchu. Ima millaitapish rurajcunaca Dios 
maipi mandacunpica imata mana charina cashcataca ¿manachu 
yachanguichij? Tucui ima mana alli munaihuan purijcunapish, 
rurashcalla dioscunata adorajcunapish, huainayajcunapish, 
huarmi shina casha nishpa c'aricunapura millai munaita ruraj- 
cunapish, 10 shuhuacunapish, imatapish yalli ashtahuan cha- 
risha nijcunapish, machajcunapish, huashalla parlajcunapish, 
umashpa shuhuajcunapish Dios maipi mandacunpica imata 
mana charingacunachu. 11 Cancunapish maijancunaca chash- 
nallatajmi carcanguichij. Chashna cashca cashpapish, cu- 
nanca Apunchij Jesuspaj shutimantapish*, ñucanchij Diospaj 
Samai Espiritumantapish ñami armashca canguichij. Shi- 
nallataj Diospajlla cachun, paihuan alli tucuchunpish chas- 
quishcami canguichij. 


Tucui cuerpohuan Diospajlla alli causanamanta 


12 “Ñucaca imata rurasha nishcata rurai tucunimi” ninga- 
chari. Chashna nijpipish tucui ima munashcata ruranaca mana 
allichu. “Imata rurasha nishcata rurai tucunimi” nishpapish, 
ima mana alli yuyaicuna ñucata rurachichunca mana saqui- 
shachu. 13 “Micunaca huijsapajmi, huijsaca micunapajmi” 
nincunami. Chashna cajpipish, Diosca ishquindijtatajmari 
tucuchishpa chingachinga. Ñucanchij aichaca mana huaina- 
yanapaj rurashcachu, ashtahuanpish Apunchij Jesuspajmi 
rurashca. Apunchij Jesusca ñucanchij cuerpopajmi. 14 Apun- 
chij Jesusta causachij tucuita rurai tucuj Taita Diosllatajmi 
ñucanchijtapish causachinga. 

i5 Cancunapaj aichaca Cristopaj cuerpo parte cashcataca 
¿manachu yachanguichij? ¿Cristopaj cuerpo parte cashcamanta 
anchushpachu, huainayashpa causaj huarmi parte tucusha? 
Chaitaca ama yuyashunchijllapish. 16 Maijan c'aripish huai- 
nayashpa causaj huarmihuan chayarinacushpaca, ishquindij 
shujila aicha tucushcataca ¿manachu yachanguichij? “Ish- 

amopaj runa cashca cashpapish, cunanca Cristopajta rurajmi 
tucushca. 23 Diosca tucuimanta yalli valijhuanmi cancunataca 
randirca. Chaimanta pi shujtajcuna mandashca ama caichij- 
chu. 24 Tucui crijcunallataj, Dios agllai punlla imata ruraj 
cashca cashpaca, chaillatataj Diospaj rurashpa catichijlla. 

25 Manaraj cazarashcacuna ima shina cana cashcata yacha- 
chichunca Apunchij Jesusca ñucataca mana mandarcachu. 
Shina cajpipish Apunchij Jesús ñucata llaquijpimi, tucuicuna 
crinallata ñuca yuyashca shina cunani. 26 Jatun llaqui punlla- 
cunapi causacushcamanta maijanpish ima shina cashca cashpa- 
ca, chashnallataj causachunlla ninimi. 27 Huarmiyuj cashpaca, 
ama shitanata yuyangui. Mana huarmiyuj cashpapish, ama 
cazaranata yuyangui. 28 Cazarashpapish, mana juchayuj tu- 
cunguichu. Shinallataj maijan soltera cazarashpapish, mana 
juchayuj tucunchu. Chashna cajpipish cazarajcunaca cai 
causaipica llaquicunata charingacunami. Ñucaca chai llaqui- 
cunata ama charichunmi chashnaca nini. 

29 Tucui crijcuna, ñucaca caitami nisha nini: Cai pachapica 
ña mana unitachu causashun. Chaimanta huarmiyujcunaca 
cunanmantaca mana huarmiyuj cashca shina causachun 
ninimi. 30 Huacajcunaca mana huacaj shina cachun. Cushi- 
cujcunapish mana cushicuj shina cachun. Imata randijcunapish 
mana charij shina cachun. 31 Shinallataj cai pachapi imalla 
charishcacunata charijcunapish mana charij shina cachun. 
Cai pacha ima shina cashcaca ñallami chingarigrin. 

32 Cancunaca ama llaquilla cachunmi munani. Mosoca 
Apunchij Jesús yuyailla cashpa, Apunchij Jesusllatami cushi- 
chisha nin. 33 Ashtahuanpish huarmiyujcunaca huarmihuan 
alli causangapaj cai pachapi tiyajcuna yuyaillami. 34 Shina- 
llataj cusayuj huarmipish, solterapish ch'ican ch'ican yuyaitami 
charin. Solteraca cuerpohuan yuyaihuan Diospajlla ch'ican- 
yarishca causangapaj Apunchij Jesús yuyaillami. Ashtahuan- 
pish cusayujcunaca cusahuan alli causangapaj cai pachapi 
tiyajcuna yuyaillami. 

35 Caita nishpaca cancunapaj allipajmi, mana jarcasha 
nishpachu chashnaca nini. Ashtahuanpish Apunchij Jesuspajta 
tucui shunguhuan rurashpa pipish alli nishca causachunmi 
chashnaca nini. 

3 Maijan yaya mama paipaj ushushica ñami yuyajyacun 
nishpaca, alli cajpica yuyashca shina rurachunlla. Chaica mana 
juchachu, cazarachichunlla. 37 Shinallataj maijan yaya mama- 
pish paipaj ushushi mana cazaranaca allimi canga nishpa 
paipaj shungupi yuyashpaca, allitami ruran. 38 Chashna 
maijanpish paipaj ushushita cazarachishpaca, allitami ruran. 
Mana cazarachishpacarin, ashtahuan allitami ruran. 

39 Cusayuj huarmica cusa causacujpirajca, mandashcapi 
nishca shinaca mana ch'icanyaipajmi. Cusa huañujpica pailla 
cashcamanta pitapish cazarasha nishpaca, cazarachunila. Ash- 
tahuanca Apunchij Jesusta crijlla cachun. 40 Nuca chashna 
nijpipish, ñuca yuyaipica mana cutin cazarashpami ashtahuan 
cushi canga. Ñucapish Diospaj Samai Espirituta charishpami 
chashnaca nini. 


Rurashcalla dioscunaman cushcataca mana 
micuna cashcamanta 


8 I Chai rurashcalla dioscunaman cushcacuna ima shina 
cana cashcataca tucuicunallatajmari alli yachanchij. Shina 
cajpipish chashna yachaj canaca jatun tucungapajllami alli. 
Ashtahuanpish c'uyaimari alli crijtaca ruran. 2 Maijanpish 
ñami alli yachaj cani nishpapish, ima shina alli yachana cashca- 
taca manaraj imata yachanchu. 3 Diosta maijanpish c'uyajca 
Dios rijsishcami. 

4 Rurashcalla dioscunaman cushca micunataca cashnami 
nini: Cai pachapi tiyaj rurashcalla dioscunaca mana ima 
canchu. Shujlla Dios tiyashcallatami yachanchij. 5 Jahuapi- 
pish cai pachapipish dioscunaca mandajcunaca achcami tiyan 
nincunami. Chashna nijcunapajca dioscunapish mandajcuna- 
pish achcatajmari tiyan. 6 Shina nijpipish ñucanchijpajca 
shujlla Diosmari tiyan, paica Taita Diosmi. Paica tucui ima 
tiyajtapish rurajmi. Nucanchijpish paipajmi canchij. Shina- 
llataj shujlla Mandajmari tiyan, paica Apunchij Jesucristomi. 
Paimantami tucui imapish tiyan, ñucanchijpish paimantami 
causacunchij. 

7 Chashna cajpipish caicunataca manaraj tucuicuna yachan- 
chu. Maijancunaca rurashcalla dioscunata adoraj cashca- 
mantami chai dioscunaman cushca micunataca micucunraj. 

Chaita micujcunaca manaraj alli yachashcamantami mapa- 
yashca cashcata yuyancuna. 8 Imatapish micushcallamantaca 
Dios ashtahuan chasquinallaca mana tucushunchu. Micushca- 
llamantaca mana ashtahuan alli tucushunchu. Shinallataj 
mana micushcamantapish mana alli mana tucushunchu. 
9 Cancuna imatapish micunallami nishpa micushpapish, caishuj 
manaraj alli yachajcunataca pajta pandachinguichijman. 10 Can 
alli yachaj cashpa rurashcalla dioscunata adorana huasipi 
micucujta manaraj alli yachaj crij ricushpaca, ¿manachu 
paipish chai dioscunaman cushca micunataca micunachinga? 
H Chashna can yachaj cani nishpa micushcallamanta manaraj 
alli yachaj crijca ñataj chingarinman. Cristoca paitapish quish- 
pichingapajmari huañurca. 12 Cancuna chashna micushpaca, 
manaraj alli yachaj crijcunatami pandachishpa mana allita ru- 
ranguichij. Chashna rurashpaca Cristotapishmari p'iñachishpa 
mana allita ruracunguichij. 13 Chashna cana cajpica ñuca 
imata micushcallamanta maijan crij pandarinalla cajpica, 
paita ama pandachingapajca manataj aichataca micushachu. 


Jesús huillagri nishca Pablo imallata rurai tucushcamanta 


9 I ¿Manachu ñucaca Jesús huillagri nishca cani? ¿Mana- 
chu ñucaca ima munashcatapish rurai tucuni? ¿Manachu 
ñucaca ñucanchij Apunchij Jesustaca ricurcani? ¿Manachu 
cancunallataj Apunchij Jesuspajta ñuca ruracushcata ricuchij- 
cunaca canguichij? 2 Shujtajcuna paica mana Jesús huillagri 
nishcachu nicujpipish, cancunaca ñucataca Jesús huillagri 
nishca cashcatami yachanguichij. Cancuna Apunchij Jesusta 
crishpami, ñucataca Jesús huillagri nishcataj cashcataca ri- 
cuchinguichij. 

3 Ñucata juchachijcunatami cashna rimani: 4 Ñucanchij 
huillashcamantaca ¿manachu micui tucunchij, ubyai tucunchij? 
5 Jesús huillagri nishca caishujcuna shinallataj, Apunchij 
Jesuspaj huauquicuna shinallataj, Cefas shinallatajpish ¿ma- 
nachu crij huarmita cazarashpa pushai tucunchij? 6 Berna- 
bepish ñucapish ¿ñucanchijllachu causangapajca imatapish 
ruracunalla canchij? 7 Pipish mana quiquin cullquihuan solda- 
do tucunamanca rinchu. Uvasta tarpujpish ¿manachu p'ucujpica 
japishpa micunga? Shinallataj michijpish ¿manachu lecheta 

dashcacunata cazujcunahuan cashpaca, chai mandashcacunata 
ñuca mana caticushpapish, paicunapish quishpirichunca chai 
mandashcata cazujcuna shinami tucuni. 21 Shinallataj man- 
dashcacunata mana charijcunahuan cashpapish, paicunapish 
quishpirichunca paicuna shinami tucuni. Chashna tucushpapish 
Dios mandashca illajllaca mana canichu, ashtahuanpish Cristo 
mandashcatamari ruracuni. 22 Manaraj alli yachajcunahuan 
cashpaca, paicunapish quishpirichunca paicuna shinami tucuni. 
Pipish ima shinamantapish quishpirichun nishpami tucuicuna 
ima shina cajpipish, paicuna shinallataj tucuni. 23 Alli huilla- 
nata huillangapajpish chai alli huillai cushca allita tucuicuna- 
llataj japingapajpishmi chashnaca tucuni. 

24 Mai pugllanapi mishanacushpa rijcunaca maijanpish 
mishajlla japina cashcataca ¿manachu yachanguichij? Chai- 
manta cancunapish japingapaj mishanacuj shinallataj causai- 
chij. 25 Mai pugllanapi mishanacungapaj allichirijcunaca paita 
mana allita rurajtaca tucuitami saquin. Chashna saquishpaca, 
chaquirishpa chingarijlla p'angata rurashca coronata japinga- 
pajllami chashnaca mishanacuncuna. Ñucanchijcarin mana 
chingarij coronata japingapajmi mishanacuj shina causacunchij. 
26 Nucapish mana caita chaita rishpami chayana cashcamanca 
mishashpa ricuni. Ñuca macanacushpaca, mana huajtaj tucu- 
cunillachu. 27 Ashtahuanpish ñuca quiquin aichatami macashpa 
shina cazuchini. Shujtajcunata yachachishca q'uipaca ñucata 
ama llujshichichunmi chashnaca rurani. 


Rurashcalla dioscunata ama adoraichij nishcamanta 


] () I Tucui crijcunallataj, ñucanchij ñaupa yayacuna ima 

shina tucushcataca yuyarichigari. Paicunaca p'uyu 
pushajpimi, tucuicuna rircacuna. Puca Cocha jatun yacutapish 
tucuicunallatajmi ch'imbarcacuna. 2 Chashnami Moiseshuan 
cashcamantaca p'uyupipish yacupipish tucuicunallataj bauti- 
zashca* carcacuna. 3 Shinallataj tucuicunami Dios cachashca 
micunallatataj micurcacuna. 4 Chashnallataj tucuicunami Dios 
cushca ubyanallatataj ubyarcacuna. Paicunaca tucuicunami 
Dios cushca paicunahuan puricuj jatun rumillamantataj llujshi- 
cuj yacuta ubyarcacuna. Chai jatun rumica Cristollatajmi 
carca. 5 Chashna cajpipish, paicunapuramanta achcacunami 

Diostaca mana cazurcacuna. Chaimantami chaicunaca chai 
shitashca pamballapitaj huañurcacuna. 


6 Paicuna mana allita munashca shina ñucanchijpish ama 
munachun ricuchingapajmi chashnaca tucurca. 7 Rurashcalla 
dioscunata paicunapuramanta maijancuna adorashca shinapish 
ama adoraichijchu. Dios Quillcachishcapica*: ““Tucuicuna 
micungapaj ubyangapaj tiyarircacunami. Micushca ubyashca 
q'uipa jatarishpaca, pugllanata callarircacunami” ninmi. 8 Pai- 
cunapuramanta maijancuna huainayashca shinapish ama huai- 
nayashunchij. Chai huainayajcunaca shuj punllami ishqui 
chunga quimsa huaranga huañurcacuna. 9 Paicunapuramanta 
maijancuna yuyashca shinallataj Apunchij Jesusca pai ima 
rurasha nishcataca mana rurangachu nishpa ama p'iñachishun- 
chij. Chashna nijcunataca culebracuna canishpami huañu- 
chirca. 10 Paicunapuramanta maijancuna Diosta p'iñashpa 
rimashca shinapish ama rimaichijchu. Chashna rimajcunataca 
huañuchij angelmi huañuchirca. 


11 Ñucanchij ñaupa yayacuna chashna tucushcacunaca ñu- 
canchijta yuyachingapajmi chashna tucurca. Ñucanchij cai 
q'uipa punllacunapi causajcunata yachachingapajmari Diosca 
chashna quillcachirca. 12 Maijanpish ña allimi cani nirishpaca, 
pajta pandaringuichijman. 13 Cancunata japij llaquicunalla- 
tatajmi shujtajcunapish charirca. Diosca ima rurasha nishca- 
tapish pajtachijmi. Chashna cashpami, cancuna apai tucunalla 
llaquita apachunca saquinga. Cancunata ima llaqui japijpipish, 
Diosllatajmi alli tucuna yuyaitapish chai llaquita apai tucuna- 
tapish cunga. 

i4 Chashna cajpica rurashcalla dioscunata adoranataca, 
ñuca c'uyashca crijcuna, saquichigari. 15 Cancuna ña alli 
yachajcuna shinamanmi caicunataca nini. Cancunallataj ñuca 
imata nisha nishcataca yuyarichijlla. 16 Nucanchij allipaj 
Dios cushca vino vasomantaca Diosta diosolopagui ninchijmi. 
Nucanchijca chai vasomanta ubyashpaca, Cristo hauñucushpa 
jichashca yahuarca ñucanchijtaca shujllata rurashcatami yu- 
yarinchij. Shinallataj ñucanchijca chaupishca tandata micush- 
paca, Cristopaj cuerpoca shujllata rurashcatami yuyarinchij. 
17 Shujlla tanda cajpimi ñucanchijca achcacuna cashpapish, 

tucuicunallataj chai tandata micushpaca shujlla cuerpo tu- 
cunchij. 

18 Israelcuna* imalla rurashcataca yuyarichigari. Diosman 
cushpa huañuchishca animalcunata paicuna micushpaca, 
¿manachu Dioshuan caishuj chaishujhuanpish shujlla tucun? 
19 ¿Ima nishpataj cashna nini? ¿Rurashcalla dioscunaman 
cushca aichaca shujtaj aichata yalli allichu? Rurashcalla 
diosca ¿imata rurai tucunchu? 20 Mana, chaicunaca imapish 
mana canchu. Diosta mana cazujcunaca Diosman cunchij 
nishpaca, mana Diosmanca cunchu, supaicunallamanmi cun. 
Chaimantami cancunataca supaicunahuan shujlla tucuchunca 
mana munani. 21 Apunchij Jesushuan shujlla tucushcamantaca 
pai ubyachun nishca ubyana vasomantapish, supaicunaman 
cushca ubyana vasomantapish mana ubyai tucunguichijchu. 
Shinallataj Apunchij Jesús micuchun nishca micunamantapish, 
supaicunaman cushca micunamantapish mana micui tucungui- 
chijchu. 2 Chashna rurashpaca, ¿Apunchij Jesusca ñucanchijta 
p'iñashpa juchachichunchu munanchij? ¿Ñucanchijca paita 
yalli imatapish rurai tucujcunachu canchij? 


Tucui imatapish Diosta jatunyachingapajlla 
ruraichij nishcamanta 

23 Imata rurasha nishcatapish rurai tucunchijmi ningachari. 
Chashna nishpa imatapish tucuita ruranaca mana allichu. 
Imata rurasha nishcata rurajpipish, alli crijta rurangapajca 
mana tucui allichu. 24 Shujtajcunapaj allitami rurana can- 
chij, mana quiquinpajlla allita yuyanachu canchij. 

25 Aicha c'atupi aichata randicushpaca ama imata yuyashpa 
tapuichijchu, randishpa micuichijlla. 26 Cai pachapish tucui 
imalla tiyajcunapish jatun Diospaj cashcamanta micuichijlla. 

27 Pi mana crij cancuna micuchun cayajpi rishpaca ama imata 
yuyashpa, ama imata tapushpa ima carashcatapish micuichijlla. 
28 “Cai aichaca rurashcalla dioscunaman cushcami” nishpa 
maijan huillajpitajca, ama micunguichijchu. Chashna huillaj- 
tapish paipaj yuyaitapish ama ima mana allita rurachunmi 
chashnaca nini. Cai pachapish tucui imalla tiyajcunapish jatun 
Diospajmi. 29 Mana cambaj yuyaimantachu, shujtajpaj yuyaita 
ama pandachingapajmi chashnaca nini. 

Shina cajpipish maijanca: “Ñuca imata rurasha nishcataca 
caishuj chashna yuyashcallamantaca ¿ima nishpataj mana 
chashna rurai tucuni? 30 Ñucaca imata micushpapish Diosta 
diosolopagui nishpa micujpica, ¿ima nishpataj ñuca micushca- 
mantaca rimanga?” ningachari. 31 Chaimanta cancunaca 
imata micushpapish, imata ubyashpapish, imata rurashpa- 
pish, Diosta jatunyachingapajlla tucui imatapish ruraichij. 
32 Chashna imata rurashpapish Israelcunata*, mana [Israel- 
cunatapish*, Diospajlla caj tandanacushca crijcunatapish ama 
pandachichijchu. 33 Ñucaca imapipish tucuicunahuanmi alli 
cani. Shujtajcuna quishpirichunmari paicunapaj allita rura- 
cuni, mana ñuca quiquinpajlla allita ruracunichu. 

l l I Ima shinami ñucaca Cristota caticuni, shinallataj 
cancunapish ñucata ricushpa catichij. 


Huarmicuna umata taparinamanta 


2 Tucui crijcuna, cancunaca ñucata imapipish yuyaricushca- 
manta ñuca huillashpa yachachishcacunata caticushcamanta- 
pish cancunataca allimari canguichij ninimi. 3 Chashna nishpa- 
pish Cristoca tucui c'aricunata uma shina mandaj cashcata, 
shinallataj cusapish paipaj huarmita uma shina mandaj cashca- 
ta, chashnallataj Taita Diospish Cristota uma shina mandaj 
cashcata yachachunmi munani. 4 Maijan c'aripish Diosta 
mañacushpa mana cashpaca Diosmanta huillacushpa paipaj 
umata taparishpaca, paita uma shina mandaj Cristotami 
mana cazun. 5 Cutin maijan huarmipish Diosta mañacushpa 
mana cashpaca Diosmanta huillacushpa umata mana tapa- 
rishpaca, paita uma shina mandaj cusatami mana cazun. 
Umata mana taparishpaca, ajchata p'itishca shinallatajmi tucun. 
6 Maijan huarmica umata mana taparishpaca, tucui ajchata 
rutuchichun. Huarmica ajchata p'itichinata, mana cashpaca 
Huchuta rutuchinata pinganachishpaca, shinashpaca umata 
taparichunri. 7 C'arica Dios pai shinata rurashca cashca- 
mantapish, Dios sumaj cashcata ricuchij cashcamantapish 
paipaj umata mana taparinachu. Huarmica cusa sumaj cash- 
catami ricuchin. 8 Diosca c'aritaca mana huarmimanta sur- 
cushpachu rurarca, ashtahuanpish huarmitamari c'arimanta 
surcushpa rurarca. 9 Shinallataj Diosca c'aritaca mana huar- 

mipajchu rurarca, ashtahuanpish huarmitaca c'aripaj allipaj- 
mi rurarca. 10 Chaimantami huarmica cusa mandaj cashca- 
ta ricuchingapajpish angelcunamantapish umata taparina. 
H Chashna cajpipish Apunchij Jesusta crij cashpaca, c'aripish 
huarmipish chai shinallatajmi. 12 Huarmipish c'arimanta 
surcushpa rurashcami. Shinallataj c'aripish huarmimantami 
huacharin. Chashna cajpipish tucuimi Dios cushca. 

13 Cancunallataj alli yuyarichij. Huarmica Diosta maña- 
cushpa umata mana taparishca cashpaca, ¿allichu canga, 
imatagari? 14 C'aripaj ajcha suni cashpaca pingaimi. Chaitaca 
¿manachu pai ima shina cashcallataj ricuchin? 15 Shinallataj 
huarmipajca suni ajchata charinami alli. Chai suni ajchataca 
umata taparichunmi Diosca curca. 16 Maijanpish ñuca chashna 
nishcacunamanta rimanacusha nishpaca, fiucanchijpurapish 
Diospajlla cajcuna tandanacushca crijcunapurapish ima shuj- 
tajta mana ruraj cashcata yachachunraj. 


Apunchij Jesús huañushcata yuyarinchij nishpapish 
mana alli rurashcamanta 


I7 Caicunata nishpaca cancunataca allimi canguichij mana 
ni tucunichu. Cancuna tandanacushpaca, allita ruranapaj 
randica mana allita rurangapajmari tandanacunguichij. 18 Pun- 
taca: Cancuna crijcunapura Diosta adorangapaj tandanacush- 
paca, ch'ican ch'ican tucucun nijtami uyani. Chashna canata- 
ca ashataca crinimi. 19 Cancunapura maijan alli crij cashca 
ricuringapajca chashna ch'ican ch'ican tucunachari canguichi. 
2 Cancunaca Apunchij Jesús huañushcata yuyarishpa micun- 
gapaj tandanacunchij nishpaca, ña mana chaipajchu tandana- 
cunguichij. 21 Cancuna tandanacushpaca, shujtajcunata mana 
shuyashpa quiquin micunata micucun ninmi. Chashna micujpi- 
ca maijancunaca yaricaihuanmi, maijancunaca machashcami 
ninmi. 22 Chashna rurashpaca Diospajlla caj tandanacushca 
crijcunatami p'iñanguichij, imata mana charijcunatapish pin- 
gachinguichijmi. Micungapaj ubyangapajca ¿manachu huasi- 
cunata charinguichij? ¿Imatataj nisha? ¿Cancunataca allimi 
canguichij nishachu? Chashna rurashcamantaca allimi can- 
guichij mana ninichu. 

Abunchij Jesús huañushcata yuyarishpa micunamanta 
(Mt. 26.26-29; Mr. 14.22-25; Lc. 22.14-20) 


23 Ñuca cancunata yachachishcataca Apunchij Jesusllatajmi 
ñucamanca curca. Apunchij Jesusca paita huañuchijcunaman 
japichina tutallatajmi tandata japirca. 24 Chai tandamanta 
Taita Diosta mañashpa diosolopagui nishpa tandata chaupishpa 
chaupishpaca: ‘“‘Japichij, micuichij. Caica cauncunamanta 
chaupishca ñuca aichami. Ñucata yuyarishpa caitaca ruracui- 
chij”? nircami. 25 Micushca q'uipapish shinallatajmi vino 
vasota japishpaca: ‘Cai vino vasoca shujtaj mushuj ruranata 
callarishcata ricuchij ñuca yahuarmi. Mashna cutin caita ub- 
yashpaca, ñucata yuyarishpa chashna ruracuichij” nirca. 
26 Chaimanta cancunaca mashna cutinpish cai tandata mi- 
cushpaca cai vinota ubyashpaca, Apunchij Jesús tigramunga- 
cama pai huañushcatami huillacunguichij. 


Abunchij Jesús huañushcata yuyarina micunataca ima 
shina shungu cashpa micuna cashcamanta 


27 Chashna cashpapish Apunchij Jesús micuichij nishca 
tandata maijanpish mana alli shunguhuan micushpaca, ub- 
yaichij nishca vino vasomanta mana alli shunguhuan ubyashpa- 
ca, Apunchij Jesuspaj aichata yahuarta p'iñashcamanta ju- 
chayujmi tucun. 28 Chashna cashcamanta tandata manaraj 
micushpa vasomanta manaraj ubyashpa, cancunapaj shungu 
ima shina cashcataraj alli yuyarichij. 29 Maijanpish micush- 
paca ubyashpaca, Apunchij Jesuspaj aichata mana alli yuya- 
rishpami quiquinpaj llaquipajllataj chashnaca micun, ubyan. 
3 Chaimantami cancunapuraca achca ungushcacunapish 
irquicunapish canguichij, maijancunaca ña huañushcapishmi. 
31 Ñucanchijllataj quiquin ima shina cashcata alli yuyarishpaca, 
mana chashna llaquichishca canchijmanchu. 32 Apunchij Jesus- 
ca ñucanchij ima shina cashcata ricuchishpa llaquichishpaca, 
mana crijcunahuan jatun llaquiman ama cachangapajmi 
chashnaca llaquichin. 

33 Chaimanta c'uyashca crijcuna, cancunaca Apunchij Jesús 
huañushcata yuyarina micunata micungapaj tandanacushpaca, 
caishuj chaishuj shuyanacuichij. 34 Cancuna tandanacushcapi 

maijanpish yaricachinamantaca ama llaquichishca cangapajca 
quiquin huasillapitaj micuchun. Ima shujtajtaca ñuca sha- 
mushpami allichisha. 


Diospa) Samai Espíritu imata rurai 
tucunatapish cuj cashcamanta 


| 2 l Tucui crijcuna, cancunaman Diospaj Samai Espíritu 
imata rurai tucunatapish cuj cashcataca yachachunmi 
munani. 

2 Cancunaca Diosmanta manaraj yachajcuna cashpaca, 
rurashcalla mana rimaj dioscunapajmanmi pushashca car- 
canguichij. Chaitaca cancunallataj yachanguichijmi. 3 Chai- 
mantami caita yachachun munani. Diospaj Samai Espíritu 
rimana yuyaita cujpi rimashpaca: “tJesusca maipi ima tu- 
cuchun!” nishpa pi mana rimai tucunchu. Diospaj Samai 
Espíritu rimana yuyaita cujllapimi: “¿Jesusca Mandajmi!” 
nishpa maijanpish ni tucun. 

4 Diospaj Samai Espiritumi ch'ican ch'ican rurai tucunacuna - 
taca cun. Chashna cajpipish Diospaj Samai Espirituca pailla- 
tajmi. 5 Ch'ican ch'ican ruranata rurashpapish, pai Apunchij 
Jesuspajllatatajmi ruracunchij. 6 Ch'ican ch'ican ima rurana 
tiyajpipish, pai Diosllatajmi tucuicunata ima ruranatapish 
rurachicun. 7 Diosca chashna rurachishpami, chaita rurajtaca 
Diospaj Samai Espirituta charishcata tucuicunapaj allipaj 
ricuchichicun. 8 Diosca paipa) Samai Espirituta cujpimi, chai 
Espirituca maijantaca alli yuyaita cushpa huillachicun. Chai 
Espiritullatajmi caishujtaca alli rimana yuyaita cushpa Dios- 
pajta yachachijta ruran. 9 Diosca paipaj Samai Espirituta 
cujpimi, chai Espirituca shujtajmanca alli crina yuyaita cun. 
Chai Espiritullatajmi caishujtaca ungushcacunata alliyachij- 
tapish ruran. 10 Cutin chaishujtaca pi mana rurai tucushca- 
cunata rurajtami ruran. Caishujtaca Dios ima nishcata huillaj- 
tami ruran. Chaishujtaca Diospaj Samai Espíritu yuyachishcata 
rimacushcatapish, diablo yuyachishcata rimacushcatapish ya- 
chajtami ruran. Chashnallataj maijantaca shujtaj rimaicunata 
rimajtami ruran. Cutin shujtajtaca chashna rimashcacuna 
imata nisha nishcata huillajtapishmi ruran. J) Tucui cai 
ruranacunataca Diospaj shujlla Samai Espiritullatajmi rura- 

chicun. Pai maijanllaman imallata cunata munashca shina- 
llatajmi ch'ican ch'ican cun. 


Tucuicuna shuj cuerpo partellami canchij nishcamanta 


12 Cuerpoca shujlla cashpapish, ch'ican ch'ican achca parte- 
cunatami charin. Chashna ch'ican ch'ican achca partecuna 
cashpapish, tucuicuna shuj cuerpollami. Chashnallataj Cristo- 
pish shujllami. 13 Shinallataj tucui ñucanchijpish Israelcuna* 
cashpa, mana Israelcuna* cashpa, amopaj runacuna cashpa, 
mana amopaj runacuna cashpapish, bautizashca* cashcaman- 
tami Diospaj) shujlla Samai Espiritumantaca shujlla cuerpo 
canchij. Tucui ñucanchijca chai Samai Espiritullatatajmi 
ubyaj shina chasquircanchij. 

14 Cuerpoca mana shuj partellatachu charin, achca parte- 
cunatamari charin. 15 Chaquica: “Mana maquichu cani, 
chaimanta mana cuerpopajchu cani” nishpapish, ¿manachu 
cuerpopajllataj canga? 16 Shinallataj rinrinpish: “Ñucaca 
mana ñahuichu cani, chaimanta mana cuerpopajchu cani” 
nishpapish, ¿manachu cuerpopajllataj canga? 17 Tucui cuerpo 
ñahuilla cajpica, ¿ima rinrinhuantaj uyai tucunchijman? Shi- 
nallataj tucui cuerpo rinrinlla cajpica, ¿ima singahuantaj 
mutqui tucunchijman? 18 Ashtahuanpish Diosca tucui cuerpo 
partecunataca pai churasha nishcapimi churarca. 19 Tucui 
cuerpo partecuna chai shinalla cajpica, ¿maipichari cuerpoca 
canman? 20 Chashna ch'ican ch'ican achca partecuna cashpa- 
pish, shuj cuerpollami. 

21 Chaimanta ñahuica maquitaca: “Cantaca mana imapaj 
ninichu” nishpa mana ni tucunchu. Chashnallataj umapish 
chaquicunataca: ‘“‘Cancunata mana imapaj ninichu” nishpa 
mana ni tucunchu. 22 Ashtahuanpish cuerpopaj manapish 
ima caj shina partecuna illajpica, mana causai tucunchijman- 
chu. 2 Mana alli ricurij partecunapimi tucuimanta yallica 
churarinchij. Chashnallataj chai pinganana partecunapimi 
tucuimanta yalli allica churarinchij. 24 Ñucanchijpi alli ricurij 
partecunaca ima churanata mana ninchu. Ashtahuanpish mana 
alli ricurij partecunapi ashtahuan allita churarichunmi Diosca 
cuerpotaca allita rurarca. 25 Cuerpopica ña ama ch'ican ch'ican 
partecuna tiyachun, ashtahuanpish caishuj chaishuj yuyarina- 

cuchunmi chashnaca rurarca. 26 Shuj parte llaqui tucujpica, 
tucuicunami lHaquirin. Chashnallataj shuj parteta alli nishca 
cajpica, tucui partecunami paihuan cushicuncuna. 

27 Cancunaca Cristopaj cuerpomi canguichij. Tucuicunami 
chai cuerpopaj ch'ican ch'ican partecuna canguichij. 28 Chash- 
nami Diosca tandanacushca crijcunapurapica maijancunataca 
paicuna rurana cashcapi churarca. Puntaca Jesús huillagrin- 
guichij nishcacunata, chai q'uipaca Dios ima nishcata huillaj- 
cunata, chaipaj q'uipaca yachachijcunata, cutin chaipaj q'uipaca 
pi mana rurai tucushcacunata rurajcunatapish, ungushcacunata 
alliyachijcunatapish, shujtajcunata ayudajcunatapish, crijcu- 
nata mandajcunatapish, shujtaj rimaicunata rimajcunatapishmi 
churarca. 29 Mana tucuicuna Jesús huillagringuichij nishca- 
cunachu. Mana tucuicuna Dios ima nishcata huillajcunachu. 
Mana tucuicuna yachachijcunachu. Mana tucuicuna pi mana 
rurai tucushcacunata rurajcunachu. 30 Chashnallataj mana 
tucuicuna ungushcacunata alliyachijcunachu. Mana tucuicuna 
shujtaj rimaicunata rimajcunachu. Mana tucuicuna chashna 
rimashca imata nisha nishcata huillajcunachu. 31 Chashna 
cajpipish Dios cusha nishca ashtahuan alli rurai tucunata 
japina yuyailla caichij. Ashtahuanpish cunanca cancuna ima 
shina ashtahuan alli causanata yachachisha. 

C'uyaimanta 

l 3 l Gentecunapaj rimaicunata angelcunapaj rimaicunata 

ñuca rimashpapish c'uyaita mana charishpaca, ch'ilin 
nij fierro shinallami, ch'ilin nij platillo shinallami uyarini. 
2 Dios ima nishcata ñuca huillashpapish, pi mana yachashcata 
yachashpapish, imatapish tucuita yachashpapish, urcucunata 
anchuchingapaj tucui shunguhuan crij cashpapish, c'uyaita 
mana charishpaca imapish mana canichu. 3 Mana charij 
huajchacuna micuchun ñuca imalla charishcacunata tucui 
cushpapish, ñuca quiquin aichata rupachichun cushpapish, 
c'uyaita mana charishpaca, imapish mana canchu. 

4 C'uyaica charijca alli shunguyujmi, shujtajcunata llaquijmi, 
shujtaj ima shina cajta ricushpa pai shina tucusha mana nijchu, 
ñucamari alli cani nishpa mana jatun tucujchu. 5 C'uyaita 
charijca mana millaichu, mana quiquinpajllata yuyajchu, 

mana p'iñarijchu, millaita rurajpipish mana imata nishpa 
saquijllami. 6 Ima llaqui tucushcata yachashpaca, llaquirijmi. 
Imapish alli cashcata yachashpaca, cushicujmi. 7 Diosta 
crishpa shuyacu) cashcamanta, mana p'iñarishpa tucui ima 
llaquitapish apajllami. 

8 C'uyaica manataj tucuringachu. Dios ima nishcata huilla- 
naca tucuringami, shujtaj rimaicunata rimanapish mana 
tiyangachu, imata yachanapish tucuringami. 9 Cunanca asha- 
llatami yachanchi). Chaimanta Dios ima nishcataca ashalla- 
tami huillanchij. 10 Chashna cashpapish tucuita ña alli yachaj- 
pica, chai ashalla yachanaca tucuringami. 

it Ñucaca huahua cashpaca huahua shinami rimarcani, 
huahua shinami yuyarcani, huahua shinami caita chaita ru- 
rasha nircani. Ña jatunyashpaca, huahua shina canataca 
tucuitami saquircani. 12 Cunanca espejopi chingajllata ricucu) 
shinallami ricucunchij. Q'uipa punllaca ñahui ñahuimari 
ricushun. Cunanca ashallatami yachani. Dios ima shinami 
ñucata rijsin, shinallatajmi q'uipa punllaca alli yachasha. 
13 Cunanca crinapish shuyanapish c'uyaipishmi tiyan. Cai 
quimsamanta ashtahuan yalli allica c'uyaimari. | 


Shujtaj rimaicunata rimanamanta 


l 4 1 Ashtahuanca c'uyanacuichijlla. Shinallataj Diospaj 

Samai Espíritu imata rurai tucunata cucushcacunata 
japina yuyailla caichij. Chaicunamanta yallica Dios ima nish- 
cata huillanata ashtahuan yuyaichij. 2 Maijanpish shujtaj 
rimaicunata rimashpaca uyajcunamanca mana rimanchu, Dios- 
llamanmi riman. Pi mana yachashcacunata Diospaj Samai 
Espíritu rimachijpipish, uyajcunaca imata nicushcataca mana 
yachanchu. 3 Ashtahuanpish Dios ima nishcata huillajca 
shujtajcuna ashtahuan alli crichunmi cunashpa, cushichishpa 
huillan. 4 Shujtaj rimaicunata rimajca paillataj ashtahuan 
alli cringapajmi chashnaca riman. Ashtahuanpish Dios ima 
nishcata huillajca tandanacushca crijcuna ashtahuan all 
crichunmi huillan. 

5 Tucui cancuna shujtaj rimaicunata rimai tucuchunmi 
ñucaca munani. Caita yallica Dios ima nishcata huillachunmi 
ashtahuanca munani. Dios ima nishcata huillajmi shujtaj 

rimaicunata rimajta yallica. Shujtaj rimaicunata rimashpa 
imata nisha nishcata tandanacushca crijcuna ashtahuan alli 
crichun huillashpaca, Dios ima nishcata huillaj shinallatajmi. 
6 Chashna cashcamanta tucui crijcuna, ñuca cancunapajman 
shamushpa shujtaj rimaicunallata rimashpa, Dios ima hui- 
HBachishcatapish, ima alli yachanatapish, Dios ima nishcatapish, 
ima yachachinatapish mana huillajpica, cancunapajca ¿allichu 
canga? 

7 Shinallataj chaquishca flautapish arpapish ima tocana 
cashpapish mana tonopi tocajpica, imata tocacushcapish mana 
yacharinchu. 8 Chashnallataj macanacunaman lujshichun 
trompetapi mana sinchita tocajpica, macanacunaman llujshin- 
gapajca pi mana allichirinmanchu. 9 Shinallataj cancunapish 
imata rimashpapish yuyaita japinallata mana rimajpica, ¿ima 
shinataj imata rimacushcataca yachangacuna? Chashna ri- 
mashpaca, yangallami rimaringuichij. 10 Cai pachapica mashna 
rimaicunapishchari tiyan. Chashna cajpipish ima rimaipi ri- 
majpipish, chai rimaita rimajcunaca imata nisha nishcataca 
yachanmi. IH Pi ima shujtaj rimaipi rimajpi imata nisha 
nishcata ñuca mana yachashpaca, shujtaj caru llajtamanta 
runa shinami caiman. Shinallataj chashna rimajpish caru 
llajta runa shinallatajmi ñucapajca canman. 12 Chashna 
cashcamanta cancuna Diospaj Samai Espíritu imata rurai 
tucunata cucushcacunata chasquina yuyailla cashcamanta 
tandanacushca crijcuna ashtahuan alli crichun chai cushca- 
cunataca chasquina yuyailla caichij. 

13 Maijanpish shujtaj rimaita rimajca pai rimashca imata 
nisha nishcata huillangapajca Diosta mañachun. 14 Shujtaj 
rimaita rimashpa Diosta mañashpaca, ñuca almahuanmi 
mañani. Chashna mañashpapish ñuca yuyaipica ima allitaca 
mana japinichu. !5 Shinashpaca, ¿imatataj rurasha? Ñuca 
almahuan ñuca yuyaihuanpishmi Diostaca mañasha. Chash- 
nallataj ñuca almahuan ñuca yuyaihuanpishmi Diostaca can- 
tasha. 16 Canca cambaj almahuan Diosta diosolopagui nishpa 
mañajpica, mana yachajca can chashna mañacushcata mana ya- 
chashpaca, ¿ima shinataj “chashna cachun” ningari? 17 Diosta 
diosolopagui nishpa can alli sumajta mañajpipish, caishujca 
ima alli yuyaitaca mana japinchu. 18 Nucaca tucui cancunata 

yalli shujtaj rimaicunata rimashcamanta Diostaca diosolopagui 
ninimi. 19 Nucaca tandanacushca crijcunahuan cashpa chunga 
huaranga shimicunata shujtaj rimaipi rimanapaj randica, 
shujtajcunata yachachingapajca pichca shimicunallatami alli 
yuyarishpa rimasha nini. 

20 Tucui crijcuna, imata yuyarinapajca ama huahuacuna 
shina caichijchu, yuyajcuna shina caichij. Ima mana allita 
ama rurangapajca upa huahuacuna shina caichij. 21 Man- 
dashcapica: “Cai llajtapi causajcunataca shujtaj rimaicunata 
rimajcunatapish, caru llajtamanta cajcunatapishmi rimachisha. 
Chashna rimachijpipish ñucataca mana uyangacunachu ninmi 
jatun Diosca” nishpami quillcachishca. 22 Chashna shujtaj 
rimaicunata rimanaca mana crijcunataca mana crij cashca- 
tami ricuchin, crijcunataca mana chashna ricuchinchu. Ashta- 
huanpish Dios ima nishcata huillanaca crijcuna ashtahuan 
crinapajmi, mana crijcunapajca mana ima canchu. 23 Tucui 
crijcuna tandanacushca cashpa tucuillataj shujtaj rimaicunata 
rimacujpi maijan chaita mana yachaj, mana cashpaca mana 
crijpish yaicushpaca, ¿manachu cancunataca locomari tucushca 
ninga? 24 Ashtahuanpish tucuicuna Dios ima nishcata huilla- 
cujpi maijan mana crij, mana cashpaca mana yachajpish yai- 
cushpa tucuicuna imalla huillajta uyashpaca, pai juchayuj 
cashcata yuyaringami. 25 Chashnami paipaj shungupi imalla 
tiyashcaca ricuringa. Chaipica cungurishpa Diosta adorashpa- 
mi: “Diosca cancunahuantajmari cashca” ninga. 


Rurana cashca shina tucuita ruraichij nishcamanta 


26 Tucui crijcuna, ¿imallatataj nisha? Cancuna tandana- 
cushpaca tucuicunallataj cantanguichijmi, yachachinguichijmi, 
shujtaj rimaicunatapish rimanguichijmi. Dios imata huilla- 
chishcatapish huillanguichijmi, chashna huillashca imata nisha 
nishcatapish huillanguichijmi. Chashna imata rurashpapish, 
crijcuna ashtahuan alli crichun tucuita ruraichij. 27 Shujtaj 
rimaita rimashpaca, ishqui cashpa quimsa cashpapish, shuj 
shuj shuyanacushpa rimachun. Chashna rimashca imata nisha 
nishcata shujca huillachun. 28 Chashna rimashca imata 
nisha nishcata pi huillaj mana tiyajpica, crijcuna tandana- 
cushcapica shujtaj rimaitaca ama rimachun. Chashna rimana- 

paj randica quiquinpajllatajpish Diospajpish yuyaillapi rima- 
chun. 29 Chashnallataj Dios ima nishcata huillajcunapish 
ishqui cashpa quimsa cashpapish, chaicunalla huillachun. 
Chaishujcunaca uyashpa alli cashcata mana alli cashcatapish 
yuyarichun. 30 Maijan chaipi tiyacujman Dios imata rimana 
yuyaita cujpica, caishuj huillacujca upallachun. 31 Chashnami 
tucui uyajcuna yachachunpish, alli yuyaita japichunpish 
tucuicuna Dios ima nishcataca shuj shuj huillai tucunguichij. 
32 Dios ima nishcata huillajcunaca paicunapaj quiquin yuyai- 
cunataca jarcancunami. 33 Diosca sumajta causachunmi mu- 
nan, mana macanacushpa causachunca munanchu. 

Diospajlla cajcuna tandanacushca crijcuna maipipish 34 tan- 
danacushcapica cancunapaj huarmicunaca upalla cachun ni- 
nimi. Huarmicuna chaipi rimanaca mana allichu. Mandashca- 
pi nishca shinallataj cazuchun. 35 Huarmicuna imata yachasha 
nishpaca, quiquin cusata huasipi tapuchun. Crijcuna tandana- 
cushcapi huarmicuna rimanaca mana allichu, pingaimi. 

36 ¿Diospaj Shimita huillanaca cancunahuanmi callarirca 
yuyanguichijchu? ¿Cancunallami uyarcanchij yuyanguichij- 
chu? 37 Maijanpish Dios ima nishcata huillajmi cani nij 
cashpapish, Diospaj Samai Espiíritu yuyaita cujpimi rimani 
nij cashpapish, ñuca quillcashcataca Apunchij Jesusllataj 
mandashca cashcata yachachun. 38 Maijanpish cai mandash- 
cata mana yachasha nijca, ama yachachun. 

3 Chashna cajpica tucui crijcunallataj, Dios ima nishcata 
huillanata yuyaichij. Shujtaj rimaicunata rimajcunataca ama 
jarcaichijchu. 40 Tucui imatapish ima shina rurana cashca 
shinallataj ruraichij. 


Cristo causarishcamanta 


l 5 I Cunanca tucui crijcuna, ñuca cancunaman all 
huillanata huillashcataca yuyachinimi. Nuca huillashca- 
taca cancunaca chasquircanguichijmi, cunancama chaitaca 
alli caticunguichijmi. 2 Ñuca cancunaman huillashcata can- 
cuna mana yanga crij tucushcalla cashpa alli catirashpaca, 
quishpirishcami canguichij. 
3 Ñuca chasquishcatami tucuimanta yallica cancunataca 
yachachircani: Dios Quillcachishcapi* nishca shinallatajmi 


1 CORINTIOS 15 516 


Cristoca ñucanchij juchacunamanta huañurca. 4 Dios Quillca- 
chishcapi nishca shinallatajmi pambashca carca, quimsa 
punilapica causarircami. 5 Ña causarishpaca Cefasmanrajmi 
ricurirca, chai q'uipaca chunga ishqui yachacujcunamanpishmi 
ricurirca. 6 Chai q'uipaca pichca patsaj yalli crijcunamanmi 
shuj ricurillapi ricurirca. Chaicunamanta maijancunaca cau- 
sacunrajmi, maijancunaca ña huañurcacunami. 7 Paicuna- 
man ricurishca q'uipaca Jacobomanmi ricurirca. Chai q'uipaca 
pai huillagringuichij nishca tucuicunamanpishmi ricurirca. 

8 Tucui chaicunaman ricurishca q'uipaca manaraj hua- 
chanapi huacharishca shina ñucamanmi ricurirca. 9 Diospajlla 
caj tandanacushca crijcunata ñuca llaquichishcamantaca Jesús 
huillagringuichi) nishca caishujcunapaj q'uipallami cani. Nu- 
caca Jesús huillagri nishcapish mana caipajmi cani. 10 Chashna 
mana c'uyaipaj cajpipish, Diosca ñucata jatunta c'uyashca- 
mantaca cunan ima shinami cani, chaimi cani. Dios chashna 
jatunta c'uyashpa ñucaman imallata cushcacunaca mana 
yangachu. Ashtahuanpish ñucaca caishuj huillajcunata yalli- 
mari ruracuni. Chashna ruracushpapish mana ñucachu rura- 
cuni, ashtahaunpish Diosmari ñucata jatunta c'uyashpa 
ñucahuan cashpa chashnaca rurachicun. 11 Caishuj huillajcu- 
na cashpapish ñuca cashpapish, chaillatatajmari huillacunchij. 
' Chai huillashcatami cancunaca crircanguichij. 


Huañushcacuna causarina cashcamanta 

12 Huañushcacunapaj chaupimanta Cristotaca Taita Diosca 
causachirca nishpa ñucanchij huillacujpica, ¿ima nishpataj 
cancunapura maijancunaca huañushcacunaca mana causa- 
ringachu nincuna? 13 Huañushcacuna mana causarina cajpica, 
Taita Diosca Cristotapishh mana causachinmanchu carca. 
14 Cristotapish mana causachishca cajpica, ñucanchij huillashca- 
pish yangallami canman, cancuna crishcapish yangallami can- 
man. !5 Taita Diosmi Cristotaca causachirca nishpa ñucanchij 
huillashpapish Taita Diostamari ilullata ruranchijman. Taita 
Diosca Cristota mana causachishca cajpica, huañushcacunapish 
mana causarinmanchu. 16 Taita Diosca huañushcacunata mana 
causachina cashpaca, Cristotapish mana causachinmanchu 
carca. 17 Cristota mana causachishca cajpica, cancuna crishca- 

pish yangallami canman, cancunaca juchapirajmi causacun- 
guichijman. 18 Cristo mana causarishca cajpica, paita cri 
huañushcacunapish chingarircatajchari. 19 Ñucanchijca cai 
causaillapi Cristo yuyailla cashpaca, tucui caishujcunata yalli 
llaquimari canchijman. 

20 Mana chashnachu. Taita Diosca Cristotaca huañushca- 
cunapaj chaupimanta causachircamari. Chaimanta Cristoca 
crij huañushcacuna causarina cashcata ricuchij punta cau- 
sarijmi. 21 Ima shinami shuj runallamanta huañunaca cai 
pachapi callarishca, shinallatajmi huañushcacunapaj chaupi- 
manta causarinapish shuj runallamanta callarirca. 22 Ima 
shinami tucuicuna Adanpaj huahuacuna cashcamantaca hua- 
ñun, shinallatajmi Cristohuan shujlla tucushcamantaca tu- 
cuicuna causachishca canga. 23 Tucuicunami paicuna causa- 
rina cashca shina huasha huasha causaringa. Tucuicunapaj 
ñaupaca Cristomari causarirca. Chai q'uipaca Cristo tigramuj- 
pica, paipajcunami causaringa. 24 Chai q'uipaca tucurimi 
canga. Cristoca paita tucui p'iñajcunatapish, tucui jatun 
mandajcunatapish, uchilla mandajcunatapish chingachishpa 
pai mandacushcataca Taita Diosman cungami. 25 Cristota 
tucui p'iñajcunata paipaj chaqui sarunapi Taita Dios churan- 
gacamaca Cristoca mandacunarajmari. 26 Tucui p'iñajcu- 
nata tucuchishca q'uipaca Diosca huañuitapish tucuchingami. 
27 Taita Diosca tucuitami Cristopaj chaqui sarunapi churarca. 
Chashna tucuitami churarca nishpaca, tucuita churaj Taita 
Diosca paipish Cristopaj ñaupajpi cumurishca canataca mana 
nisha ninchu. 28 Ña tucuita Cristopaj ñaupajpi churashca 
q'uipaca, tucuita churaj Taita Diospaj ñaupajpi paipaj quiquin 
Churillatajmi cumuringa. Chashnaca Taita Diosmi tucui 
imatapish alli mandanga. 

22 Huañushcacuna ima shinapish mana causarina cajpica, 
¿ima nishpataj huañushcacunapaj randi maijancunaca bau- 
tizarin?* Chashna bautizarishpaca, ¿ima allitataj japincuna? 

30 ¿Ima nishpataj ñucanchijca pipish maipipish huañuchina 
manchai puricunchij? 31 Tucui crijcuna, punllantami pipish 
huañuchinalla puricuni. Cancuna ñucanchij Apunchij Jesu- 
cristota crij cajpi cushicushpami, chashna chaitaca nicuni. 
32 Ñucaca alli ricuringapajlla p'iñacunahuan Efeso pueblopi 

macanacushcamantaca, ¿ima allitataj japisha? Huañushca- 
cuna mana causarina cajpica, shujtajcuna nij shinallataj: 
“Micushunchij, ubyashunchij, cayaca huañunchijman” nin- 
chijmanchari. 

33 Ama pandaringuichijchu. Mana allicunahuan tandana- 
cujpica, cancuna alli causacushcataca pandachingami. 34 Ima 
shina cana shina alli yuyaihuan caichij. Imatapish mana 
allita ruranataca saquichij. Cancunapura maijancunaca Dios- 
mantaca imata mana yachanguichijchu. Cancuna pingarichun- 
mi chashnaca nini. 


Huañushcacuna ima shina causarina cashcamanta 


35 “¿Ima shinataj huañushcacunaca causaringa? ¿Ima shina 
cuerpotataj charingacuna?” nishpa maijancunaca tapunga- 
chari. 36 Chashna tapujcunaca upamari. Can tarpushca ima 
muyupish ismushpa chingarishpamari huiñan. 37 Imata tar- 
pushpapish, ña huiñashca jatuntaca mana tarpunchijchu. 
Muyullatami trigota cashpa, ima shujtaj muyuta cashpapish 
tarpunchij. 38 Tarpushca muyutaca Diosmi pai munashca 
shina huiñachin. Tucui muyucunatami paicuna ima shina 
huiñana cashca shinallataj huiñachin. 39 Ima aichapish mana 
chai shinallatajchu. Gentecunapaj aichapish ch'icanmi, ani- 
malcunapaj aichapish ch'icanmi. Chalhuacunapaj aichapish 
ch'icanmi, plumayujcunapaj aichapish ch'icanmi. 40 Shina- 
llataj jahuapipish achijnicujcunami tiyan. Shinallataj cai 
pachapipish tucui imapish shujtaj shujtajmi tiyan. Jahuapi 
tiyajcunaca shujtaj shina sumajmi, cai pachapi tiyajcunapish 
shujtaj shina sumajmi. 41 Intipish lunapish ch'ican ch'icanmi 
achijyachin. Luzerocunapish ch'icanmi achijyachin. Luzero- 
cunapish caishuj chaishuj ch'ican ch'icanmi achijyachin. 

42 Huañushcacuna causarinapish chashnallatajmi canga. 
Huañushcata pambajpica aichaca ismunllami, causarishcaca 
ña mana huañungachu. 43 Millashca aichata pambajpica, 
sumaj cuerpoyujtami Diosca causachinga. Shinallataj irqui 
aichata pambajpica, imatapish rurai tucujtami causachinga. 
44 Ismujlla aichata pambajpica, Diospaj Samai Espíritu caj 
shina cuerpotami causachinga. Ismu;jll aicha tiyajpica, Diospaj 
Samai Espíritu caj shina cuerpopish tiyanmi. 

45 Chaimantami Dios Quillcachishcapica*: “Punta rurashca 
Adán runataca causaj almayujtami rurashca carca” nin. 
Cutin q'uipa Adanca causaita cuj Samai Espirituyujmari. 
46 Diospaj Samai Espirituyujca mana ñaupachu, aichayuj 
tulluyujmi ñaupaca. Chai q'uipami Diospaj Samai Espiri- 
tuyujca. 47 Punta runaca allpata rurashca cashpa, cai pacha- 
llamantami carca. Q'uipa runaca jahua pachamanta cashpa, 
mandaj Apunchij Jesusmi. 48 Allpata rurashca runa ima 
shinami carca, shinallatajmi cai pachapi causajcunapish. 
Jahua pachamanta shamuj shinallatajmi jahua pachaman rina 
cajcunapish. 49 Ima shinami allpata rurashca runa shinallataj 
canchi), chashnallatajmi jahua pachamanta caj shinallataj 
cashun. 

50 Tucui crijcuna, caitami nisha nini: Cai aichaca yahuarca 
Dios maipi mandacunpica imata mana charingachu. Imapish 
ismujca mana ismunapica imata mana charingachu. 51 Uyai- 
chij, cunanca pi mana yachashcatami cancunamanca huillasha 
nini: Mana tucuicuna huañushunchu. Shina cashpapish 
tucuicunami shujtajyachishca cashun. 52 Ñahuita sipushpa 
pascana shinallapimi tucuri trompeta tocashca uyarijpica, 
shujtajyachishca cashun. Trompetapi tocajpi Diosca huañush- 
cacunataca huiñaita causachunmi causachinga. Ñucanchij- 
taca shujtajyachingami. 53 Cai ismujlla aichaca mana ismujlla 
cuerpota churarinami. Chashnallataj cai huañuna aichaca 
mana huañuj cuerpota churarinami. 54 Cai ismujlla aichaca 
mana ismujlla cuerpota churarijpimi, shinallataj huañuna 
aichapish mana huañuj cuerpota churarijpimi, Dios Quill- 
cachishcapi cashna nishcaca pajtanga: “Tucuita mishajmi 
huañuitaca chingachishca. 55 Huañui, ¿maipitaj can tujsishpa 
huañuchinaca? Huañui, ¿ima shinataj cunanca mishai tu- 
cunguiari?” nishcaca pajtanga. 56 Huañuchijpaj tujsinaca 
juchami. Imatapish rurai tucunata juchaman cujca mandash- 
cami. 57 Chashna cajpipish ñucanchij Apunchij Jesucristo- 
manta Taita Dios ñucanchijta mishachijpimi, paitaca dioso- 
lopagui nicunchij. 

58 Chaimanta ñuca c'uyashca crijcuna, Apunchij Jesusta 
alli crishpa catiraichij. Pai rurachun nishcata ashtahuan alli 
ruracuichijlla. Apunchij Jesushuan shujlla tucushcamanta 

cancuna imalla rurashcapish mana yanga cashcataca cancuna- 
Hataj yachanguichijmi. 


Crijcunaman cachanapaj cullquita tandaichij nishcamanta 


| 6 1 Diospajlla cajcunaman cachanapaj cullquita tanda- 

nataca Galacia llajtapi causacuj caipi chaipi tandana- 
cushca tucui crijcunata ñuca yachachishca shinallataj ruraichij. 
2 Tucuicunallataj mashnata japishca shinallataj domingopi do- 
mingopi cullquita maillatapish ch'icanyachishpa huaquichichij. 
Chashna huaquichishpaca, ñuca shamujpi cullquita ama tandana 
tucuchunmi chashnaca nini. 3 Ñuca shamushpami cancuna 
maijanta cachasha nishcata quillcata rurashpa cancuna cushca 
cullquitaca Jerusalén pueblopi saquinaman cachasha. 4 Nu- 
capish rina tucujpica, cancuna richun nishcacunapish ñucahuan 
ringallacunami. 


Caiman chaiman rinata Pablo yuyashcamanta 


5 Ñuca cancunapajman shamushpaca, Macedonia llajtata 
shamuna cashcamanta Macedoniatami shamusha. 6 Can- 
cunapajman chayamushpaca, cancunahuan ashacama saqui- 
rishachari. Mana cashpaca tucui tamya quillacunatachari 
cancunahuan chaipi saquirisha. Chai q'uipami ñuca maiman 
rina cashcatapish ricushpa cachanguichij. 7 Cunanca ashata 
ricushpalla mana risha ninichu. Ashtahuanpish Apunchij 
Jesús munajpica, unicamami cancunahuan saquirisha nicuni. 
8 Chashna cajpipish cai Efeso pueblopimi Pentecostés* nishca 
fiesta punllacama saquirisha nicuni. 9 Maipipish cunan 
ñuca huillanaca pungu pascashca shina allimari. Shina cajpi- 
pish achcacunamari ñucata p'iñajcunaca tiyan. 

10 Timoteo cancunapajman chayajpica, ama llaquilla cachun 
alli chasquichij. Paipish Apunchij Jesuspajta ñuca shinallataj 
rurajmi. 1! Chaimanta paitaca ama p'iñanguichijchu. Ashta- 
huanpish ñucapajman tigramuchun imallatapish ricushpa ca- 
changuichij. Nucaca caishuj huauquicunandij shamujtami 
paitaca shuyacuni. 

2 Huauqui Apolostaca caishuj huauquicunandijmi cancunata 
ricugripai nishpa cutin cutin nircani. Chashna nijpipish paica 

cunanca mana shamusha nircachu. Cutin shamuna cajpica, 
q'uipata shamungami. 


Tucuchingapaj allillachu canguichi) nishcamanta 


]3 Alli yuyaihuan caichij, cancuna crishcata alli catiraichij. 
C'ari c'ari, pitapish mana manchaj caichij. 14 Tucui imata 
rurashpapish, c'uyaihuan ruraichij. 

15 Estéfanas shuti huauqui paipaj familiandij Acaya llajtapi 
alli huillanata punta crijcuna cashcataca tucui crijcunallataj 
yachanguichijmi. Paicunaca Diospajlla cajcunapaj allita ru- 
rana yuyaillami causancuna. 16 Chaimantami paicuna shina 
rurajcunatapish, paicunahuan imatapish allita rurajcunatapish 
cazuchun munani. 17 Estefanaspish, Fortunatopish, Acaico 
shuti huauquipish shamushcamanta ñucaca achcatami cushi- 
cuni. Paicunaca cancuna carupi cashpa mana rurai tucushca- 
tami rurarcacuna. 18 Paicunaca cancunata cushichij shina- 
Hatajmi ñucatapish cushichircacuna. Paicunataca diosolopagui 
ninami canguichi. 

19 Asia llajtapi causacuj caipi chaipi tandanacushca crijcuna- 
pishmi cancunataca allillachu canguichij nincuna. Huauqui 
Aquilopish paipaj huarmi Priscilapish, paicunapaj huasipi 
tandanacuj crijcunapish Apunchij Jesushuan shujlla cashca- 
manta allillachu canguichij nishpa cutin cutinmi nincuna. 
20 Tucui crijcunapish cancunataca allillachu canguichij nin- 
cunami. Caishuj chaishuj tucui shunguhuan c'uyanacushpa 
allillachu cangui ninacuichij. 

21 Pablomi ñuca quiquin maquihuan quillcashpa allillachu 
canguichij nini. 

2 Maijanpish Apunchij Jesucristota mana c'uyajca imapish 
tucuchun. Apunchij Jesús, shamupailla. 

23 Apunchij Jesucristoca cancunamanca jatunta c'uyaj ca- 
nata cushca alli canman. 24 Cancuna Cristo Jesushuan shujlla 
cajcunataca tucuicunatami c'uyani. Chashna cachun. 

huañunchij yuyarcanchijmi. 9 Chaimantami ñucanchij yu- 
yaipica ña huañunami canguichij nishcata yuyarcanchij. 
Ñucanchijllataj imatapish rurai tucushcata ama yuyachun, 
ashtahuanpish huañushcacunata causachij Diospi yuyaita 
churachunmi chashnaca tucurca. 10 Diosmi ñucanchijtaca 
huañuna jatun llaquimantaca quishpichirca, cunanpish quish- 
pichicunmi, cutinpish quishpichicungallami nishpa pai yu- 
yaillami canchij. 11 Cancunapish ñucanchijmanta Diosta ma- 
ñapaichij. Taucacuna ñucanchijmanta Diosta mañashpaca, 
taucacunallatajmi imatapish allicunata Dios ñucanchijman 
cushcamantaca paitaca diosolopagui ningacuna. 


Imamanta Corintoman Pablo mana utca rishcamanta 

ı2 Cai pachapica ñucanchijca maipipish Diospajlla alli 
causashcata, ashtahuanca cancunahuan chashna causashcata 
ñucanchij shungu yuyachijpimi jatunta cushicunchij. Mana 
ñucanchijllataj yachaj cashcamantachu, ashtahuanpish Dios 
jatunta c'uyashcallamantamari chashnaca alli causacunchij. 
13 Cancunaman ñucanchij quillcashpaca, cancuna ricushpa 
yachanallatami nircanchij. Cancunaca alli yachashca canman 
nicunimi. 14 Cancunaca Apunchij Jesús shamuna punllapi 
ñucanchijmanta cushicuna cashcata, shinallataj ñucanchijpish 
cancunamanta cushicuna cashcataca ñami ashataca yachash- 
canguichij. 

I5 Chaita alli yachashpami ñucaca cancunataraj ricugrisha 
nircurcani. Cai cutihuanca ishqui cutinmi cancunapaj allipaj 
ricuj shamusha nicurcani. 16 Cancunata ricushpaca ñucaca 
Macedonia llajtamanmi risha nicurcani. Macedoniamanta 
tigramushpapish cancunataca cutin ricusha nicunimi. Chai- 
mantaca cancunami Judea llajtaman ñuca rinapajca ima illash- 
cata cushpa cachanguichij. 17 Ñuca caita yuyashpaca, ¿nij 
tucushcallatachu yuyanguichij? Ñuca imata rurasha nishpaca 
quiquin yuyaillamanta “ari rurashami, mana rurashachu” 
nishpa ¿ishqui yuyai cashcatachu yuyanguichij? 18 Ñucanchij 
imata rurasha nishpa cancunaman nishpaca, “tar” nicushcata 
“mana” nicushcataca Diospish yachanmi. 19 Diospaj Churi 
Jesucristomantami Silvanopish Timoteopish ñucapish can- 
cunamanca huillarcanchij. Cristoca “ari” nicuj “mana” nicuj 

mana carcachu, ashtahuanpish paica “ari” nishcataca pajta- 
chijmi. 22 Chashna cashpami Taita Dios tucui imallata cusha 
nishpa “ari” nishcataca paica pajtachij. Chashna cajpimi 
ñucanchijca Taita Diosta allimari cangui nicushpaca, Jesucristo- 
manta ‘‘chashna cachun” ninchij. 2! Taita Diosmi ñucanchij- 
tapish cancunatapish Jesucristota ashtahuan alli crijta ruracun. 
Paillatajmi ñucanchijmanca paipaj Samai Espirituta cushpa pai- 
pajta rurarca. 22 Paillatajmi ñucanchijca paipaj cashcatapish 
ima allita chasquina cashcatapish ricuchichun paipaj Samai 
Espirituta ñucanchij shungupi churarca. 

23 Ñucaca cancunata llaquishcamanta manaraj Corintoman 
shamushcataca ñuca shunguta rijsij Diosllataj yachanmi. 
Ñuca mana chashna cashpaca, huañushachari. 24 Cancunaca 
ña alli crijcuna cashcamanta caita chaitami crina canguichij 
nishpa mana mandashun ninchijchu. Chaipaj randica can- 
cuna ashtahuan cushicuchun nishpallami, chashnaca ninchij. 
2 I Chashna cajpi ama llaquirinacungapaj nishpami, mana 

cutin cancunapajmanca shamunata yuyarircani. 2 Chashna 
ñuca cancunata llaquichijpica, ¿pitaj ñucataca cushichingari? 
Ñuca llaquichishca cancunallatajmari ñucataca cushichi tu- 
cunguichij. 3 Chaimantami cancunamanca chashnallataj quill- 
carcani. Cancuna ñucata ama llaquichichun nishpami, mana 
shamurcani. Ashtahuanpish cancunaca ñucataca cushichinami 
carcanguichij. Ñuca cushijlla cajpica, tucui cancunapish cu- 
shijlla cana cashcataca alli yacharcanimi. 4 Chashna cashpami 
cancunamantaca shungupi achcata llaquirishpa huacashpa 
huiqui ñahui quillcarcani. Chashna quillcashpaca mana lla- 
quichingapajchu, ashtahuanpish ñuca cancunata jatunta c'u- 
yashcata yachachunmi chashnaca quillcarcani. 


Mana allita rurajta perdonashcamanta 


5 Maijanpish ñucata llaquichishpaca mana ñucallatachu 
Haquichishca, ashtahuanpish tucui cancunatapishmi ashataca 
Haquichishca. Cancunata ama yalli llaquichingapajmi shuj 
yuyaipica “ashallata llaquichishca” nini. 6 Chai mana allita 
rurajtaca cancunapuramanta taucacuna llaquichishcaca ña 
chailla cachun. 7 Paica laquihuan ama huañuchun, ashta- 
huanpish paitaca cunanca perdonanami cushichinami canguichij. 

8 Chashna canamantami paitaca cutin c'uyashcata ricuchipai- 
chij nini. 9 Ñuca tucui ima nishcata cazuj cashcata, mana 
cazuj cashcatapish ricungapajmi sarunca chashna quillcarcani. 
10 Maijanta cancuna perdonajpica, ñucapish perdonanimi. 
Imata perdonana tiyashca cajpica, cancunapaj allipajmi Cristo 
ricucujpi ña perdonarcani. I1 Satanasca* ñucanchijmanta 
imata ama cushicuchunmi perdonarcani. Satanasca ima 
shinapish millaita ruranata yachaj cashcataca allimi yachanchij. 


Troas pueblopi Pablo llaquilla cashcamanta 


12 Troas pueblopi Cristomanta alli huillanata huillangapaj 
chayajpica, Apunchi) Jesusllataj punguta pascaj shina rurajpi- 
mi huillarcani. 13 Chashna cashpapish ñucanchij huauqui 
Tito mana ricurijpica, ñuca shungupica Haquilami carcani. 
Chaimantami chaipi cajcunataca cayacama nishpa Macedonia 
llajtaman rircanilla. 


Cristohuanca alli mishaj cashcamanta 


14 Cristo Jesushuanca ñucanchijca alli mishaj cashcata 
ricuchingapajmi Taita Diosca ñucanchijtaca pushan. Shinalla- 
taj Cristomanta mishquijlla ashnacuj shina yachanataca 
maipipish huillachunmi ñucanchijtaca pushan. Chaimantami 
Diostaca diosolopagui ninchij. 15 Ñucanchijca Taita Diosman 
Cristo cushca alli mishquiman ashnacuj shinami canchij. Chai 
mishquimi quishpichishcacunapurapipish, chingarinaman ricuj- 
cunapurapipish ashnacun. 16 Chingarinaman ricujcunataca 
chai ashnaica huañuiman chayachijmi, ashtahuanpish quishpi- 
chishcacunataca causaiman chayachijmi. Chashna cajpica, 
¿pitaj caitaca alli huillai tucungari? 17 Ñucanchijca mana tauca 
shujtajcuna shina imata japingaraiculla chagrushpa Diospaj 
Shimitaca huillanchijchu. Ashtahunapish Dios cachashca - 
cashpami, Diospish ricucujpi Cristopaj cashcamanta mana 
llullashpa alli huillacunchij. 


Shujtaj mushujta huillajcunami canchij nishcamanta 


3 | Chashna nishpaca cutin ñucanchijllataj ¿allimi canchij 
nicunchijchu? Alli crij cashcata ricuchij quillcata maijan- 

cuna shina ¿cancunaman ricuchingapaj charinachu canchij? 
¿Mana cashpaca chashna quillcata cuchun cancunata maña- 
nachu canchij? 2 Cancunallatajmari tucuicuna ricushca, ya- 
chashca ñucanchij shungupi quillcashca quillca shinaca can- 
guichij. 3 Cancunami Cristo rurashca tucuicuna ricunalla 
quillcaca canguichij. Ñucanchijmi chai quillcataca cancunaman 
curcanchij. Cancunaca mana tintahuan rurashca quillcachu 
canguichi), ashtahuanpish causaj Diospaj Samai Espiritu- 
huan rurashca quillcamari canguichij. Shinallata) mana tablaj- 
lla rumipi rurashca quillcachu canguichij, ashtahuanpish qui- 
quin shungucunapi rurashca quillcami canguichij. 

4 Caitaca Dios yuyailla cashpami, Cristomanta chashnaca 
ninchi). 5 Mana ñucanchijllataj alli yuyaiyuj cashcamanta 
imatapish rurai tucunchijchu, ashtahuanpish Dios rurachijlla- 
pimi imatapish ruranchij. 6 Shinallataj Diosllatajmi shujtaj 
mushujta rurashcata huillaj cachun ñucanchijtaca rurarca. 
Chai mushujca mana quillcashcachu, ashtahuanpish Diospaj 
Samai Espiritumantami. Quillcashpa mandashcacunaca hua- 
ñuchijmi, ashtahuanpish Diospa] Samai Espirituca causachijmi. 

7 Tablajlla rumicunapi rurashca huañuchij mandashcacuna 
cashpapish, achijnicuj sumajhuan shamujpi Moisespa) ñahui- 
pish achijnicuj cajpimi, Israelcunaca* Moisespa) ñahuitaca 
mana ricurai tucurcacuna. Chashna cashpapish chai achijni- 
cujca allimanta chingarircallami. 8 Diospaj Samai Espíritu 
cushca ruranacarin ashtahuan sumajmari. 9 Jatun llaquiman 
cachaj mandashcapish sumaj cashca cajpica, paihuan alli 
tucuchun Dios chasquinata huillanacarin ashtahuan sumajmari. 
10 Chai mandashcaca sumaj cashca cajpipish, cunan cai ashta- 
huan sumaj huillanahuan ricujpica, imapish mana canchu. 
11 Chai chingarijlla mandashcapish sumaj ricurishca cajpica, 
manataj chingarij huillanacarin astahuan sumajmari. 

12 Chaita alli yachashpa chai yuyailla cashpami, mana 
manchashpa huillacunchij. 13 Ñucanchijca ñahuita Moisés 
linsohuan taparij shina mana ruranchijchu. Chai chingarijlla 
achijnicuj chingaricujta Israelcuna ama ricurachunmi Moisesca 
chashnaca taparirca. 14 Chashna cajpipish imapaj chashna 
rurashcataca mana yacharcacunachu. Chashna cashpami 
Dios Ñaupaman Quillcachishcata ricushpaca, chai linsollatataj 

mana anchuchishca cajpi cunan punllacama mana yachai 
tucuncuna. Chaitaca Cristollami anchuchishca. 15 Moisés 
quillcashcacunata paicuna ricujpica, cunan punllacamami chai 
linsoca paicunapaj shungupica jarcacunraj. 16 Maijanpish 
ñaupa causaita saquishpa Mandaj Jesuspajman tigrarijpica, 
chai linsoca anchuchishcami canga. 17 Chai Mandajca Samai 
Espiritumi. Chai Mandajpaj Samai Espíritu maipi cajpica, 
chaipica huatashca shinamanta cacharishcami. 18 Chashna 
cashpami tucui ñucanchijca ña mana ñahui tapashca cashpa, 
Mandaj Jesús sumaj cashcataca espejo shina ricuchicunchij. 
Chai Mandajca Samai Espíritu cashpami, ñucanchijtaca pai 
sumaj caj shinallatataj ashtahuan ashtahuan sumajta ruracun. 

I Chaita yachashpami cai ruranataca Dios ñucanchijta 

llaquishpa cushcamanta ña saquishalla mana ninchij. 
2 Ashtahuanpish tucui ima pacalla pinganayaj ruranataca 
saquinchijmi, mana umashpa purinchijchu. Diospaj Shimita- 
pish mana chagrushpalla, ima cashcallatami huillanchij. 
Chashnami Dios ricucujpi tucuicunata yuyaita japijta rimanchij. 
3 Ñucanchij huillacushca alli huillanaca tapashca shinaraj 
cashpaca, chingarinaman ricujcunapajllami chashna tapashca 
shinaca. 4 Sumaj Cristomanta achijyachij alli huillai ama 
achijyachichunca mana crijcunapaj yuyaitaca cai pachapaj 
Diosmi mana ricujta rurarca. Cristoca Taita Dios ima shina 
cajta ricuchijmi. 5 Chashna cajpi ñucanchijca mana ñucanchij 
quiquinmantachu huillanchij, ashtahuanpish Jesucristoca Man- 
dajmi nishpami huillacunchij. Ñucanchijta Jesús c'uyashca- 
mantaca cancunapajta rurajcunamari canchij ninchijmi. 6 Taita 
Dios sumaj cashcata Jesucristopaj ñahuipi ricushpa yachachun- 
ca amsata luz achijyachichun nij Diosllatajmi ñucanchij shun- 
gucunataca achijyachirca. 


Crishpalla causanamanta 


7 Chashna cajpipish cai sumaj allitaca allpa mangacuna 
shinalla ñucanchijpimi charinchij. Chashna cashpami ñucan- 
chijca mana ima cashcata, Dioslla tucuita rurai tucuj cashcata 
ricuchinchij. 8 Ñucanchijta tucui imapi llaquichijpipish, mana 
mancharinchijchu. Imataj tucusha yuyacushpapish, imata 
rurana yuyai illajlaca mana canchijchu. 9 Shujtajcuna 

mana ricushun nishpa llaquichicujpipish, Diosca ñucanchijtaca 
mana saquinchu. Nucanchijta pambaman urmajta huajtajpi- 
pish, mana ñuturinchijchu. 10 Jesús causarishcapish ñucanchij 
aichapi ricurichunmi maita rishpapish, Jesusta huañuchishca 
cashcataca ñucanchij aichapi ricuchicunchijlla. 11 Jesús cau- 
sarishcapish ñucanchi; huañunalla aichapi ricurichunmi Jesusta 
caticushcamantaca cai causaipica punllanta huañuchishun 
nishca puricunchij. 12 Chashnami huañuica ñucanchijtaca 
catiracun, ashtahuanpish cancunaca causaiyujmari canguichij. 
l3 Chashna cashpapish Dios Quillcachishcapica*: ‘‘Crir- 
canimi, chaimanta huillarcanimi” nishca shinallatajmi ñucan- 
chijpish chai yuyaita charishpa huillacunchij. 14 Apunchij 
Jesusta causachij Taita Diosllataj ñucanchijtapish Jesusta 
shinallataj causachishpa cancunandij paipaj ñaupajman pu- 
shana cashcataca alli yachanchijmi. 15 Dios jatunta c'uyashpa 
cushcacunata taucacuna chasquishpa, taucacunallataj paita 
sumajmari cangui nishpa diosolopagui nichunmi cancunata 
c'uyashcamanta cai tucui l'aquicunataca apacunchij. 
l6 Chaimantami ña saquishalla mana ninchij. Ñucanchij 
aicha yuyajyacujpipish, ñucanchij yuyaica punllanta punllan- 
tami mushujyaricun. 17 Cunan caipi llaquita apanaca asha- 
camallami, tucurinllami. Chai llaquicunaca ashtahuanpish 
tucuita yalli sumaj huiñai causaiyujtamari ruracun. !8 Ñu- 
canchijca caipi tiyaj imapish ricushcallacunataca mana ricu- 
ranchijchu, ashtahuaupish mana ricushcacuna yuyaillami can- 
chij. Imapish ricushcacunaca ashacamallami, ashtahuanpish 
mana ricushcacunaca huiñaipajmi. 
I Carpa huasi urmaj shina ñucanchij aicha huañujpica, 
mana maquihuan rurashca, Dios rurashca huiñaipaj caj 
huasita jahua pachapi charishcataca allimi yachanchij. 2 Chai- 
mantami jahua pachapi caj ñucanchij causanataca churanata 
churachishca shina cashun nishpa, aij ima shinataj ña cha- 
rinchij nicunchijlla. 3 Chaita churachijpimi ñucanchijca chu- 
ranata churashca shina aichayuj cashun. 4 Carpa huasi shina 
cai aichapi causacushpaca, llaquihuan aij nicunchijmi. Mana 
cai aicha illajlla lluchulla shina cashun ninchijchu. Ashta- 
huanpish churanata churachishca shina cai huañuna aichataca 
causai chingachichun nishpami, chashnaca aij nicunchij. 

5 Chashna cajpipish chaita japichunca Diosmi ñucanchijtaca 
allichirca. Ñucanchij chaita japina cashcata ricuchij cachun- 
pish paillatajmi paipaj Samai Espiritutaca curca. 

6 Chaimantami ñucanchijca mana manchashpa chai yuyailla 
causacunchij. Cai aichapi causacushpaca, manaraj Apunchi 
Jesushuan cashcataca yachanchijmi. 7 Shina cashpa ñucanchij- 
ca ricushcallamanta mana crinchijchu, crishcallamantami 
causacunchij. 8 Chaimanta mana manchashpa chai yuyai- 
llami canchij. Chashna cashpapish ñucanchijca cai aichapica 
ña mana causashun ninchijchu. Apunchij Jesushuan causa- 
grinatami ashtahuanca munanchij. 9 Chaimantami ñucan- 
chijca causashpapish huañushpapish, Apunchij Jesusta cu- 
shichina yuyailla canchij. 10 Ñucanchij imalla rurashcata 
ricuchingapaj jatun tiyarinapi tiyacuj Cristopaj ñaupajpica 
tucuicunamari ricurina canchij. Chaipimi cai aicha causaipi 
causacushparaj allita rurashca cashpa mana allita rurashca 
cashpapish, ima chasquina cashcataca tucuicunallataj japishun. 


Dioshuan alli tucuichij nishcamanta 


il Chaimantami Apunchij Jesusta ima shina manchana 
cashcata yachashpa, maijanpish paita crichun nishpa alli 
huillacunchijlla. Shina cajpipish ñucanchij ima shina cashca- 
taca Diosmi alli yachan. Cancunapish ñucanchij ima shina 
cashcataca yachashca canman yuyacunimi. 12 Nucanchijca 
allimi canchij nishpa mana cutin cancunamanca nicunchijchu. 
Ashtahuanpish ñucanchijmanta cancuna jatun tucuchunllami 
chashnaca nicunchij. Chashnami ñahui ricuillapi allimi canchij 
nishpa, shungupica manapish ima cajcuna tapujpica huillai 
tucunguichij. 13 Ñucanchijca loco shina cashpaca, Diospajmi 
chashna canchij. Alli yuyaiyuj cashpaca, cancunapajmi chashna 
canchij. 14 Cristopaj c'uyaimi ñucanchijtaca cashna yuyachi- 
cunlla: Shujllami tucuicunamanta huañurca, chaimantaca 
tucuicunami huañurcacuna. 15 Causacujcunaca ña ama pai- 
cunapajlla causachun, ashtahuanpish paicunamanta huañujpaj 
causarijpaj causachunmi paica tucuicunamanta huañurca. 
i6 Chashna cajpimi ñucanchijca pitapish cai causaipi ima shina 
cashcataca cunanmantaca ña mana ashtahuan ricunchij. 
Cristotapish aicha causaipi ima shina cashcata rijsishca cash- 

papish, cunanca ña mana chashna cashcatachu yuyanchij. 
17 Chaimanta Cristohuan maijanpish cashpaca mushujya- 
chijpi, mushujmi tucun. Ñaupa ima shina cashcaca ña chinga- 
rijpi, cunanca tucuimi mushuj tucurca. 

18 Cai tucuita chashna rurajca Taita Diosmari. Paica Cristo- 
manta ñucanchijhuan alli tucushpami, ñucanchijtaca Dioshuan 
alli tucuichij nishpa huillachun huillajcunata rurarca. 19 Taita 
Diosca Cristohuan cashpami tucuicunapaj juchacunata mana 
yuyarishpa, cai pachapi tucui causajcunahuanca alli tucurca. 
Nucanchijca Dioshuan alli tucunata huillachun paillataj min- 
gashcacunami canchij. 20 Chaimantami ñucanchijca Cristo 
cachashca huillajcuna canchij. Chashna cashpami Diosllataj 
ñucahuan alli tucuichij nicuj shinallataj ñucanchijca: “Cristo- 
manta Dioshuan alli tucupaichij” nishpa huillacunchij. 2! Cris- 
totaca mana juchayuj cajpipish, Taita Diosca ñucanchijmantami 
juchayujta shinallataj rurarca. Cristomanta ñucanchijca Dios 
munashca shina cashcata rurashpa causachunmi chashnaca 
rurarca. 

6 I Chaimantami ñucanchijca Diospajta paillahuantaj ru- 
rajcuna cashpa, Dios jatunta c'uyashpa cushcataca ama 
yanga charicuichijllachu nishpa cunanchij. 2 Diosca: 


Chasquinalla punllapica cantaca uyarcanimi. Quishpirina 
punllapica cantaca quishpichircanimi ninmi. 


Riqui, cunanmari chasquina punllaca, riqui cunanmari quishpi- 
rina punllaca. 

3 Nucanchij ruracushcata pi ama millaita rimachunca pita- 
pish imata mana p'iñachinchijchu. 4 Ashtahuanpish tucui imata 
rurashpapish, Diospajta rurajcuna cashcatami ricuchinchij. 
Nucanchijta llaquichijpipish, ima illajpipish, llaquihuan huañu- 
cushpapish mana p'iñarij alli shungu cashcatami ricuchinchij. 
5 Nucanchijtaca macarcacunami, prezo churarcacunami, p'i- 
ñashpa caparinacurcacunami, shaicuitami imatapish rurar- 
canchij, mana dormircanchijchu, mana micurcanchijpish- 
chu. 6 Chashnallataj pi mana juchachipaj, alli yuyaiyuj, 
mana p'iñarij, llaquijcunami canchij. Diospaj Samai Espiritu- 
mantaca tucui shunguhuan c'uyajcunami canchij. 7 Mana 
llullashpa huillashcataca cashcallatami huillacunchij. Imata- 

pish rurai tucunata Dios cujpimi ruracunchij. Dios munashca 
shina cashcata rurashpa causanapaj macanacunahuanmi mitsa- 
rinchij, chaillahuantajmi macanchij. 8 Huaquinpica alli nishca- 
mi canchij, huaquinpica mana alli nishcami canchij. Huaquin- 
pica allicunamari nincunami, huaquinpica llullajcunallamari 
nincunami. Imatapish cashcata huillajpipish, umashpa crichij- 
cunallami nincunami. 9 Alli rijsishca cajpipish, ñucanchijtaca 
mana rijsishcacunata shinami rurancuna. Ñami huañun nishca 
cashpapish, riquichij causacunchijrajmi. Macashca cashpapish, 
mana huañunchijchu. 10 Llaquilla cashpapish, punllantami 
cushijlla canchij. Imata mana charij huajchacuna cashpapish, 
achcacunatami charijyachinchij. Imata mana charishpapish, 
tucuitami charinchij. 

li Corintopi causaj crijcuna, cancunamanca imata mana 
pacashpa tucuitami huillanchij. Ñucanchij shungupi imalla 
yuyashcataca tucuitami huillanchij. 12 Ñucanchijca cancuna 
ima mana yachashcataca mana pacalla charinchijchu. Ashta- 
huanpish cancunamari cancunapaj shungupi ñucanchijmanta 
mana allita yuyacunguichij. 13 Chashna cajpimi cancunataca 
ñuca huahuacunata shina ñucanchij cancunamanta yuyashca 
shinallataj cancunapish ima yuyashcatapish mana pacashpa 
huillaichijlla nini. 

Causa Dios causacun huasimi canchij nishcamanta 


14 Cancunaca mana crijcuna shina mana cashcamanta 
paicunahuanca yugushca shinaca ama tandanacuichijchu. 
Allica mana allihuanca maitataj apanacungari. Shinallataj 
luzca amsahuanca maitataj chagruringari. 15 Chashnallataj 
Cristoca Belial shuti diablohuanca maitataj shuj yuyaillaca 
tucungari. Shinallataj crijca mana crijhuanca imata mana 
charinchu. 16 Dios causacun huasica rurashcalla dioscuna- 
huanca mana shuj shinallaca cai tucunchu. Cancunamari 
causaj Dios causacun huasica canguichij. Diosllatajmi: 


Paicunapurapi causashami, purishami. Ñucaca paicunapaj 
Dios cashami, paicunaca ñucapajmi cangacuna nishcami. 


17 Chaimanta: 
Paicunapuramanta llujshimuichij, ch'icanyarichij ninmi 

canchijchu. 10 Dios munashca shina llaquirinaca mana alli 
causacushcata saquishpa quishpiringapajmi alli. Chai llaquita 
apashcamantaca imata mana llaquirinachu. Ashtahuanpish 
cai pacha llaquimi huañuimanca pushan. 11 Dios munashca 
shina llaquirishca imata rurashcataca ricuichigari. Chai lla- 
quimi cancunataca yuyachishpa imalla rurashcata huillachirca, 
p'iñarichirca, manchana yuyaitapish curca. Chaimantami 
fucata ricunaihuan cashpa chai mana allita rurajtaca llaqui- 
china yuyailla tucushpa, allipaj llaquichircanguichij. Chashna 
rurashpaca tucui imapipish mana juchachipaj alli cashcatami 
ricuchircanguichij. 12 Cancunaman chai quillcata cachashpaca, 
mana chai millaita rurajtapish chai llaquita apajtapish yuya- 
rishpachu chashnaca quillcarcani. Ashtahuanpish ñucanchijca 
Dios ricucujpi, cancuna yuyailla cashcata yachachunmi chash- 
naca quillcarcani. 13 Chaimanta cancuna cushicushcata ya- 
chashpami cushicurcanchij. 

Chashna cashpapish Tito cushicujta ricushpamari, ashta- 
huanca cushicurcanchij. Tucui cancunamari paipaj shungutaca 
cushichircanguichij. 14 Cancunamanta Titoman parlashpaca, 
achcata cushicushpa mana pingarishpami parlarcani. Ashta- 
huanpish cancunaman tucui ima parlashcataca ima shina cash- 
callatami parlarcanchij. Shinallataj cancunamanta achcata 
cushicushpa Titoman parlashcapish ima shina cashcallatajmi 
carca. 15 Tucui cancuna pai nishcata rurashpa paita man- 
chashpa chujchushpa chasquishcata yuyarishpami, cancunataca 
ashtahuan c'uyacun. 16 Tucui imatapish cancunaca uyaj cajpi- 
mi, ñucaca mana manchashpa cushicuni. 


Crijcunata c'uyashpa cushcamanta 


I Macedonia llajtapi causacuj tandanacushca crijcunata 

Dios jatunta c'uyashpa imalla allita cushcataca cunanca 
tucui crijcunallataj yachachunmi munanchij. 2 Paicuna alli 
crij cashcata ricuchingapaj jatunta llaquichijpipish, achcatami 
cushicurcacuna. Chashna cushicushpami imata mana cha- 
rishpapish, mana llaquishpa achcata curcacuna. 3 Paicuna cui 
tucushca shina, chaita yalli yallitapish quiquin munaimanta 
cushcataca ñucallataj ricushcamanta huillajmi cani. 4 Dios- 
pajlla cajcunamanca ñucanchijpish cushun nipanchijca nishpa 

cutin cutin nicujllapimi, cuchun saquircanchij. 5 Chashna 
saquijpica ñucanchij yuyashcatapish yallitamari rurarcacuna. 
Taita Dios munashcamanta paicuna quiquintami Apunchij 
Jesusmanraj, chai q'uipaca ñucanchijmanpish curircacuna. 
6 Chaimantami Titotaca pai ña callarishca shinallataj cancuna- 
pajman rishpapish, cancuna jatunta c'uyashpa cushcataca 
tandachipai nishpa cunarcanchij. 7 Cancunaca alli crijcunapish, 
alli yachachijcunapish, alli yuyaiyujcunapish, imatapish cushi- 
cushpa rurana yuyaiyujcunapish, ñucanchijta c'uyajcunapishmi 
canguichij. Chashna cai tucuipi alli cashca shinallataj cunanca 
imata cunatapish jatunta c'uyashpa achcata cuichij. 

8 Chashna nishpaca mana mandanichu. Ashtahuanpish 
shujtajcuna achcata cushicushpa rurashcata yachachun nishpa- 
pish, tucui shunguhuan c'uyashcata ricuchingapajpishmi chash- 
naca nini. 9 Ñucanchij Apunchij Jesucristoca mana c'uyai- 
paj cajpipish, jatunta c'uyaj cashcataca ña yachanguichijmi. 
Paica achcata charij cashpapish, cancunata c'uyashcamantami 
imata mana charij huajcha tucurca. Pai chashna tucushca- 
mantami cancunaca achcata charij tucushcanguichij. 

10 Cancunapaj allipajllatajmi caitaca yuyachishpa cunani. 
Cancunaca sarun huatamanmi cullquita tandachinataca calla- 
rircanguichij. Mana callarircanguichijllachu, ashtahuanpish 
rurashunmi nircanguichijmi. 11 Cunanca cancuna callaripi 
cushicushpa rurashun nishca shinallataj ruraichijlla. Cancuna 
charishcataca cuna cashca shinallataj cucuichijlla. 12 Mai- 
janpish tucui shunguhuan imata cusha nijpica, chai cushcataca 
Diosca chasquinllami. Diosca ima mana charishcataca pita 
mana mañanchu. 

13 Caita nishpaca shujtajcunaca cancuna cushcahuan sumajta 
causachun, cancunaca ima illajlla tucushpa llaquilla causachun 
mana chashnaca ninichu. 14 Ashtahuanpish cancunapish cai- 
shujcunapish chashnallataj cachun nishpami chashnaca nini. 
Cunan cancunaca paicunapaj ima illashcata cujpica, chash- 
nallataj paicunapish cancunapaj ima illajpica cungallami. 
Chashna rurashpami cancunapish paicunapish chashnallataj 
charinguichij. 15 Dios Quillcachishcapipish*: ‘“‘Achcata tan- 
dajpish mana yalli charircachu. Shinallataj ashallata tandaj- 
pajpish mana illarcachu” ninmi. 

Titotaca shujtajcunandi; Pablo cachashcamanta 


i6 Ñuca cancuna yuyailla cashca shinallataj Titomanpish 
yuyaita cushcamanta Diostaca diosolopagui ninimi. 17 Titotaca 
ripai nishpa ñuca cunajpica, ari rishami nircami. Paica can- 
cunata ricugrina munaihuan cashpapishmi, paipaj quiquin 
munaimanta cancunataca ricuj shamucun. 

I8 Alli huillanata huillacushcamanta tandanacushca tucui 
crijcuna alli nishca huauquitapishmi paihuanca cachanchij. 
19 Chai huauquica alli nishcalla mana canchu, ashtahuanpish 
c'uyashcamanta cushca cullquitaca apashpa ñucanchijhuan 
purichunmi maipipish caj tandanacushca crijcunaca paitaca 
agllarcacuna. Nucanchijca Apunchij Jesusta sumajmari cangui 
ningapaj cancuna alli shunguhuan cushcata ricuchingapajpishmi 
chashnaca ruracunchij. 20 Achca cullquita cushcacunata tan- 
dachicushcataca pipish ama yanga juchachichun nishpami, 
chashnaca ruracunchij. 21 Ñucanchijca Diospaj ñaupajpipish 
runacunapaj ñaupajpipish, pi ama juchachichun nishpami 
chashna allica ruracunchij. 

22 Paicunahuanca shujtaj huauquitapishmi cachanchij. Pai- 
taca imatapish alli ruraj cashcatami tauca cutin ricurcanchij. 
Paica cancuna yuyailla cashpami, cunancarin imatapish ashta- 
huan rurana yuyai tucurca. 23 Titoca ñucahuan purij, ñuca 
shinallataj cancunapaj allita rurajmi. Caishuj huauquicunaca 
maipipish caj tandanacushca crijcuna cachashca huillajcunami, 
Cristo sumaj cashcata ricuchijcunapishmi. 24 Chashna cajpica 
maipipish caj tandanacushca crijcuna yachachun paicunamanca 
c'uyashcata ricuchichij. Cancuna chashna rurajpimi, ñucanchij- 
ca cancunata allicunami nishcaca mana yangalla canga. 


Crijcunaman cungapaj cullquita tandanamanta 


9 1 Diospajlla cajcunaman cungapaj cullquita tandachichij 
nishpaca, ña mana quillcanachu cani. 2 Crijcunaman cuna 
yuyailla cashcataca cancunataca yachanimi. Cancuna Acaya 
llajtapi causajcunaca sarun huataman cushun nishcataca 
Macedonia llajtapi causaj crijcunamanca cushicushpami parlar- 
cani. Cancuna chashna rurana yuyailla cashcata yachashpami, 
paicunapish achcacuna ñucanchijpish chashnallataj rurashun- 

12 Allimi canchij nijcunapura mana tucushun ninchijchu, 
paicuna shinapish mana cashun ninchijchu. Paicunapurallataj 
maijantaj ashtahuan alli canchij nijcunaca yuyai illajcunami. 
13 Shina cajpipish ñucanchijca allimi canchij nirishpa mana 
yallitaj jatun tucushunchu. Ashtahuanpish ñucanchijman 
imalla ruranata Dios cushca shinallami ruranchij. Pailatajmi 
cancunapajcamapish cacharca. 14 Chashna cachashca cashpa- 
mi, mana yalli rircanchij. Manaraj cancunapajman shamushca 
cajpica, ima shinachari canguichijman carca. Ashtahuanpish 
ñucanchijmari Cristomanta alli huillanata huillangapajca can- 
cunapajman punta chayarcanchij. 15 Shujtajcuna rurashcalla- 
manta ñucanchijmi rurarcanchij nishpa mana yallitaj jatun 
tucunchijchu. Ashtahuanpish cancunaca ashtahuan alli crij 
tucujpimi, cancunapurapica Dios munashca shina ashtahuan 
huillai tucushun. 16 Chashnallataj cancunapaj Hajtamanta 
ashtahuan caru Hajtacunapipish alli huillanataca huillashun 
nicunchijmi. Chashna huillashpapish shujtajcuna ñaupaman 
callarishcallapi huillashpa, ñucanchijmi chaitaca rurarcanchi 
nishpa mana jatun tucushun ninchijchu. 

i7 Pipish jatun tucusha nishpaca, Mandaj Diosmanta jatun 
tucuchun. 18 Maijanpish quiquinllataj allimi cani nirijtaca 
Diosca mana alli ninchu, ashtahuanpish maijanta Dios alli 
nishcaca paimi alli. 


Llullashpa yachachijcunata Pablo rimashcamanta 


l l I Yuyai illaj shina ñuca ashata rimarishcata uyai 

tucunguichijpishchari. Ima shinapish uyapaichigari. 
2 Cancunata Diosca c'uyashpa pi shujtajpaj ama tucuchun 
nishca shinallatajmi ñucapish cancunataca pi shujtajpaj ama 
tucuchun nini. Cristoman ricuchingapajca cancunataca pi 
manaraj chayarishca solterata shujla cusahuan cazarachij 
shinami shujllata rurarcani. 3 Chashna cajpipish culebra 
achca yachaj cashpa, Evata umashca shinallataj cancunatapish 
Cristota tucui shunguhuan cazushpa c'uyacushcata ima shina- 
pish cancunapaj yuyaicunata umashpa cungachinata mancha- 
cunimi. 4 Cancunaman ñucanchij huillashca q'uipa maijanpish 
Jesusmanta shujtaj shina huillaj shamujtaca sumajta uyangui- 
chijllami. Diospaj Samai Espirituta chasquishca jahuamari 

shujtaj samai espiritutapish chasquinguichijlla. Alli huillanata 
uyashca jahuamari shujtaj shina huillashcatapish sumajta 
uyacunguichijlla. 5 Jesús huillagringuichij nishcacunami can- 
chij nij chai jatun yachachijcunaca ñucata yalli yachaj cash- 
cataca mana yuyanichu. 6 Nucaca panda panda rimaj cash- 
papish, imata nicushcataca yachanimi. Imapipish imata 
rurashpapish, ñucanchij ima shina cashcataca cancunamanca 
ñami ricuchircanchij. 

7 Cancuna alli ricurichun ñucaca mana jatun tucushpa imata 
mana mañashpa, Dios cushca alli huillanata cancunaman 
huillashpaca, ¿mana allitachu rurarcani, imatagari? 8 Cancuna- 
paj allita rurangapajca tandanacushca shujtaj crijcunapajtami 
paicuna cullquita cujpica, quichuj shina tucurcani. 9 Cancuna- 
huan cashpa ima illajlla cashpapish, pita mana mañashpa p'iña- 
chircanichu. Macedonia llajtamanta shamuj huauquicunami 
ñucapaj ima illashcataca curca. Chashna cujpimi cancunataca 
imata mana p'iñachircani, manataj p'iñachishapishchu. 10 Cris- 
tomanta mana llullashpa huillashcata alli yachashcamanta 
cushicushpa rimanataca Acayapi caj tucui llajtacunapi pi mana 
jarcangachu. I! ¿Ima nishpataj chashnaca rimarini? ¿Cancu- 
nata mana c'uyashcamantachu chashnaca rimarini? Cancunata 
c'uyashcataca Diospish yachanmi. 

12 Ñucanchij huillashpa cushicushca shinallataj cushicushun 
nijcuna ama cushicuchunmi ñuca ima shina ruracushcataca 
chashnallataj ruracushalla. 13 Chaicunaca llullashpa huillajcu- 
nami, umashpa crichijcunami, Cristo huillagri nishcacuna shina 
tucushpa purijcunami. 14 Chashna tucushcaca mana ima 
mancharinachu. Satanasllatajpish* achijnicuj angel shina 
tucunllami. 15 Chashna cajpica Satanaspajta rurajcunapish 
allita rurajcuna shina tucujpica, ima mancharina mana canchu. 
Chaicunaca paicuna ima shina rurashca shinallatajmi tucuri- 
pica llaquichishca canga. 


Jesús huillagri nishca cashpa llaquita 
Pablo apashcamanta 
16 Ñucataca loco shinami nishpa pi ama yuyachunmi cutin- 
llataj cashna nini: Chashna yuyashpapish ñuca ashata jatun 
tucungapaj loco shina rimashcata uyapaichij. 17 Chashna 

rimashpaca Apunchij Jesús munashca shina mana chashna 
ninichu, ashtahuanpish jatun tucusha nishpatajmi loco shinaca 
rimarini. 18 Chashna taucacuna quiquin aicha munai shina 
jatun tucujpimi, ñucapish jatun tucusha nini. 19 Cancunaca 
alli yachajcuna cashpami, yuyai illajcunataca cushicushpa 
uyanguichijlla. 20 Maijanpish randishcacunata shina paicuna- 
pajta imatapish rurachijpi, cancunapajta shuhuajpi, quichujpi, 
jatun tucushpa p'iñajpi, ñahuipi huajtajpipish cancunaca mana 
imata ninguichijchu. 21 Nucanchijca chashna ruranataca man- 
chaj shina mana rurashpa saquijllacunami carcanchij. Caitaca 
pinganacujpipishmi chashnaca nini. Shina cajpipish shuj- 
tajcunaca imamantapish jatun tucujpimi, ñucapish loco shina 
rimarishpa jatun tucuni. 22 ¿Paicunaca Hebreocunachu*? 
Ñucapish chaillatajmari cani. ¿Paicunaca Israelcunachu*? Ñu- 
capish chaillatajmari cani. ¿Paicunaca ñaupa yaya Abrahampaj 
huahua huahuacunachu? Ñucapish chaillatajmari cani. 23 ¿Pai- 
cunaca Cristopajta rurajcunachu? Loco shina rimaricushpapish, 
ñucacarin paicunata yallimari cani. Paicunata yalli imatapish 
rurajmari cani. Paicunata yalli ashtahuanmari ñucaca macash- 
ca carcani. Paicunata yallimari carcelcunapi carcani. Tauca 
cutinmi huañunalla llaquipipish carcani. 24 Pichca cutinmi 
Israelcunaca ñucataca quimsa chunga iscuncama asotircacuna. 
25 Quimsa cutinmi ñucataca caspihuan garrotircacuna, shuj 
cutinca rumicunahuanmi shitarcacuna. Ñuca ricun jatun canoa- 
cunaca quimsa cutinmi yacupi huashicurca. Shuj cutinca 
shuj punlla shuj tutatami jatun cocha yacupi carcani. 26 Ñu- 
caca tauca cutinmi maiman puricushpaca jatun larca yacucunapi 
huañuna manchai, shuhuacuna manchai, Israelcunapish mana 
Israelcunapish* huañuchina manchai carcani. Pueblocunapi- 
pish shitashca pambacunapipish huañuchina manchai, jatun 
cocha yacupipish huañuna manchai, crij canchij nij tucujllacuna 
manchaipishmi carcani. 27 Imatapish quiquin maquihuan shai- 
cuitami rurarcani, tauca cutinmi mana dormishpa pacarircani. 
Yaricaihuan yacunaihuanmi carcani, tauca cutinmi ayunarcani*. 
Churana illajlla cashpa chirihuanmi carcani. 28 Tucui caicu- 
nata yallica punllantami maipipish tandanacushca tucui crijcuna 
yuyailla llaquilla cani. 29 Maijan crij mana alli tucujpica, 
ñuca chashna tucushca shinami lHaquirini. Chashnallataj mai- 

mañajpipish Apunchij Jesusca: “Mana c'uyaipaj cajpi- 
pish, ñuca canta jatunta c'uyashcaca cambajca ña chai- 
llataj allimi. Imata mana rurai tucuj shina cajpimi, ñuca 
tucuita rurai tucuj cashcaca alli ricurin” nircami. Chaimanta 
ñuca imata mana rurai tucuj shina cajpipish, Cristo imata- 
pish rurai tucuj cashcaca ñucapi ricurichunmi cushicushpa 
jatun tucusha. 10 Chaimanta Cristota c'uyashcamantami imata 
mana rurai tucuj cashpapish, millaita rimajpipish, ima illaj 
cashpapish, mana ricushun nishpa llaquichijpipish, ima llaqui 
japijpipish cushicuni. Nucaca imata mana rurai tucuj shina 
cashpaca, ashtahuan imatapish rurai tucujmi cani. 


Corintopi caj tandanacushca crijcuna 
yuyailla Pablo cashcamanta 


1t Ñucaca jatun tucushpa rimarishpaca, yuyai illajmi tu- 
cushcani. Cancunamantamari chashnaca rimarini. Cancunami 
ñucataca paica allimari nina carcanguichij. Ñucaca yanga 
shinalla cajpipish, Jesús huillagringuichij nishca chai jatun 
huillajcunaca ñucataca mana yallichu. 12 Ñucaca cancunahuan 
cashpaca pi cashcata ricuchingapaj ricuchinacunatapish, man- 
charinacunatapish, pi mana rurai tucushcacunatapish mana 
p'iñarishpa alli shunguhuan rurashpami, Jesús huillagri nishca 
cashcataca ricuchircani. 13 ¿Manachu maipipish tandanacushca 
crijcunahuan shinallataj cancunahuanpish carcani? Cancuna- 
taca imata mañanallatami mana mañarcani. Chashna mana 
p'iñachishcamantaca perdonahuanguichijlla. 

14 Riquichij, cunan cai cutihuanca quimsa cutinmi cancunata 
ricuj shamungapajca ña allichishca shamunalla cani. Sha- 
mushpapish cancunataca imata mana mañashachu. Cancunapaj 
imata japina yuyailla mana canichu, ashtahuanpish cancuna 
yuyaillamari cani. Mana huahuacunachu yaya mamapajca 
mashcarina, ashtahuanpish yaya mamamari huahuacunapajca 
mashcarina. 15 Ñuca imalla charishcacunataca cancunapaj 
allipajca mana llaquishpa achcata cushicushpami tucuchisha. 
Cancuna quishpirichunca ñucallatajpish imapish tucushallami. 
Ñucaca cancunata chashna yalli c'uyajpipish, cancunaca ñuca- 
taca ashallatami c'uyanguichij. 

t6 Cancunata imata mana mañashcata yachashpapish, mai- 

jancunaca: “Paica yachaj tucushpami umashpa crichirca” 
nicuncuna ninmi. 17 Nucaca maijancunata cancunapajman 
cachashpachu, ¿cancunataca umashpa imata quichuchircani, 
imatagari? 18 Titotami cancunapajman ripai nishpa caishuj 
huauquindij cacharcani. ¿Titochu cancunataca umashpa 
imata quichurca? ¿Manachu ñucanchijca ishquindijtaj chai 
shinallatataj yuyarcanchij, chai shinallataj purircanchij? 

19 Ñuca achcata c'uyashca crijcuna, cancuna ñucanchijta 
ama imata nichun nishpami, chashna nicun yuyanguichijchari. 
Ashtahuanpish ñucanchijca Taita Dios ricucujpi, Cristo rima- 
chun nishca shinami cancuna ashtahuan alli crijcuna tucuchun 
nishpa tucui caicunataca chashna rimanchij. 20 Ñuca sha- 
mushpaca ñuca munashca shina cancunata mana japinata, 
cancunapish cancuna munashca shina ñucata mana japinata- 
pish manchanimi. Cancunapuraca p'iñanacushpa, shujtajcuna 
imalla charishcacunata munashpa, p'iñarishpa, chaupirina- 
cushpa, imapish tucushca canman nishpa rimashpa, huashalla 
parlarishpa, jatun tucushpa, tucuillataj quiquin munaita ru- 
rashpa puricujta japinataca manchanimi. 2I Ñuca cancunapaj- 
man cutin shamujpica, Dios ñucata cancunamanta pingachinata 
manchanimi. Cancunapuramanta taucacuna imapish millaita 
sarunman rurashcata, huainayashcata, imapish millai munai- 
cunata rurashpa causacushcamantapish mana Haquirishpa 
Diospajman mana tigrarishca cajpi, achcata huacanatapish 
manchanimi. 


Tucuchingapaj cunashcamanta, allillachu 
canguichij nishcamantapish 


l 3 I Cunan cai cutihuanca ña quimsa cutinmi cancunataca 

ricuj shamugrini. Tucui imatapish ishqui cashpa quimsa 
cashpa ricujcuna huillajpimi allichina. 2 Sarun rishpa cancuna- 
huan cashpa nishca shinallatajmi cunan mana chaipi cashpa- 
pish, sarunmanta juchapi causacujcunatapish tucui caishujcu- 
natapish quillcashpa cutin cashna nini: Cancunata cutin ricuj 
shamushpaca, manataj llaquishpami llaquichisha. 3 Cristo 
ñucata huillachicushcata yachashun nicushcataca ricunguichij- 
mi. Cristoca cancunahuanca imata mana rurai tucuj shinaca 
mana canchu, ashtahuanpish cancunapurapica tucuita rurai 

tucuj cashcatami ricuchicun. 4 Paica imata mana rurai tucujta 
shina chacatashca cashca cashpapish, Dios cushca tucuita 
rurai tucunahuanmi causacun. Cristo imata mana rurai tucuj 
cashca shinallatajmi ñucanchijpish imata mana rurai tucuj 
shina canchij. Chashna cashpapish paihuanmi Dios cushca 
tucuita rurai tucunahuan cancunapaj allipaj causashun. 

5 Alli crij cashcata mana alli crij cashcatapish cancunallataj 
alli yuyarichij. Ima shina cashcata cancunallataj alli yuya- 
richigari. Mana cashpaca Jesucristo cancunahuan cashcataca 
¿manachu yachanguichij? Chaita mana yachashpaca, mana 
alli crijcunami canguichij. 6 Ashtahuanpish ñucanchijtaca 
alli crijcuna cashcata cancunallataj alli yuyachunmi munani. 
7 Shina cajpipish ima millaita cancuna ama rurachunmi 
Diostaca mañacunchij. Ñucanchijtaca mana alli crij nicujpipish 
mana ñucanchijllataj alli ricuringapajchu, ashtahuanpish can- 
cuna allita rurachunmari Diostaca mañacunchij. 8 Chaimanta 
ñucanchijca mana llullashpa huillashcataca ima millaita mana 
rurai tucunchijchu, ashtahuanpish mana llullashpa huillashca- 
paj allipajmi ruracunchij. 9 Chaimantami ñucanchijca imata 
mana rurai tucuj shina cashpapish, cancuna imatapish rurai 
tucuj cachun cushicunchij. Shinallataj cancuna ashtahuan 
alli crijcuna tucuchunmi Diostaca mañaracunchijlla. 10 Ñuca 
cancunapajman rishpaca, ama sinchita mandashpa llaquichin- 
gapajmi manaraj chaipi cashpa cashna quillcashpa cachani. 
Cancuna ashtahuan alli crijcuna cachunmi, mana llaquichishpa 
chingachichunchu Apunchij Jesusca cai mandanataca ñuca- 
manca curca. 

11 Cunanca tucui crijcuna, cushicuichij, ashtahuan alli 
crijcuna tucuichij, caishuj chaishuj cushichinacuichij, shuj 
shinalla yuyaichij, sumajta causaichij. Chashna cajpica sumaj 
causaitapish c'uyaitapish cuj Diosca cancunahuanmi canga. 
12 Tucui shunguhuan c'uyanacushpa caichuj chaishuj allillachu 
cangui ninacuichij. 13 Diospajlla caj tucuicunami cancunataca 
allillachu canguichij nincuna. 

14 Apunchij Jesucristopish cancunamanca jatunta c'uyaj 
canata cushca alli canman, Taita Diospish cancunata ashtahuan 
c'uyashca alli canman, Diospaj Samai Espiritupish tucui can- 
cunahuan cashca alli canman. Chashna cachun. 


JESUS HUILLAGRI NISHCA PABLO 


GALACIA 


LLAJTAPI CAUSACUJ CRIJCUNAMAN 
QUILLCASHCAMI 


Galacia llajtapi caipi chaipi tandanacushca 
crijcunaman Pablo quillcashcamanta 


l I| Ñucaca Jesús huillagri nishca Pablomi cani. Ñucataca 
mana runacunachu agllashpa cacharca. Ashtahuanpish 
Jesucristomari huañushcacunapaj chaupimanta paita causachij 
Taita Diospishmari ñucataca cacharca. 2 Cai quillcataca. 
ñucahuan caipi caj huauquicunandijmi Galacia llajtapi caipi 
chaipi tandanacushca crijcunaman quillcanchij. 3 Taita Dios- 
pish ñucanchij Apunchij Jesucristopish cancunamanca jatunta 
c'uyaj canatapish, sumaj causaitapish cushca alli canman. 
4 Ñucanchij Apunchij Jesucristoca Taita Diospaj munaita 
rurashpami ñucanchij juchacunamanta paillataj japichishpa 
huañurca. Paica cai millai pachamanta ñucanchijta quishpi- 
chingapajmi chashnaca huañurca. 5 Cunanca Taita Dioslla 
huiñai huiñaita jatunyachishca cachun. Chashna cachun. 


Quishpirichun huillanaca shujllami tiyan nishcamanta 

6 Mana c'uyaipaj cajpipish Cristo jatunta c'uyajpi cancunata 
agllaj Diosmanta shujtaj yachanata catingapaj ña maita 
caruyacujpimi, ñucaca achcata mancharini. 7 Alli huillanaca 
mana shujtajca tiyanchu. Cristollamanta quishpirina cashcata 
cancuna yachacushcatami pandachishun nishpa taucacuna 
shujtajta yachachishpa puricuncuna. 8 Alli huillanata can- 
cunaman sarun ñucanchij yachachishca shina mana yacha- 
chijca ñucanchijllataj cashpapish, jahua pacha angel cashpapish 
jatunta llaquichishca cachun. 9 Ña nishca shinallatajmi cunan- 
pish cutin nini: Alli huilanata cancuna ña yachashca shina 
mana yachachishpa shujtajta yachachijca jatunta llaquichishca 
cachun. _ 

10 Chashna nishpaca, ¿Nuca ima shina cajta shujtajcuna 

ricuchun nishpachu chashnaca huillani, imashi? Mana cashpa- 
ca, ¿Diosca ñucata alli nichun nishpachu chashnaca nini, ima- 
shi? Mana cashpaca ¿shujtajcunallapi alli ricurisha nishpachu 
chashnaca nini, imashi? Shujtajcunallapi alli ricurisha nishpa- 
ca ña mana Cristopajta rurajchu caiman. 


Apunchij Jesusta ima shina huillanata 
Pablo callarishcamanta 


1! Tucui crijcuna, cancunaman huillanimi: Alli huillanataca 
ñucaca mana runacuna yachachishcatachu huillarcani. 12 Chai- 
taca pi runa mana huillarcachu, yachachircachu. Ashtahuanpish 
Jesucristomari ñucataca yachachirca. 

13 Israelcuna* yachachishcata yachacushpa sarun ñuca ima 
shina cashcataca ña yacharcanguichijmi. Diospaj tandanacush- 
ca crijcunata tucui chingachisha nishpa achcata ñuca llaquichij 
cashcatapish yachanguichijmi. 14 Israelcunata yachachishcata 
yachacushpaca, ñuca huiñaillataj ñucahuan yachacujcunata- 
pish ñucamari mishashpa yalli alli yacharcani. Naupa yaya- 
cunata yachachishcatapish ñucami alli pajtachij carcani. 
15 Chashna cajpipish manaraj huacharijpimi ñucataca mana 
c'uyaipaj cajpipish Diosca jatunta c'uyashcallamanta ch'i- 
canyachishpa cayarca. 16 Chashna cayashpaca mana Israel- 
cunaman* huillachun nishpa Diosca paipaj Churitamari 
ñucamanca ricuchirca. Ñuca chashna tucushpaca, ¿imatataj 
rurasha? nishpa pita mana tapugrircanichu. 17 Apunchij 
Jesús huillagrichij nishca ñucapaj ñaupa huillajcuna Jerusalén 
pueblopi cajcunapajmanpish mana rishpa, ashtahuanpish Ara- 
bia llajtamanmi rircani. Chai q'uipaca Damasco pueblomanmi 
cutin tigramurcani. 

18 Chaimantaca quimsa huata q'uipami Pedrota Jerusalenpi 
ricunaman rishpaca chunga pichca punllacama paihuan carcani. 
19 Chaipi cashpaca Jesús huillagringuichij nishca pi shujtajcu- 
nataca mana ricurcanichu. Ashtahuanpish Apunchij Jesuspaj 
huauqui Jacobollatami ricurcani. 20 Diospish ricucunmi ñucaca 
caicunataca mana llullashpami cancunaman quillcani. 

21 Chai Jerusalenmanta rishpaca Siria llajtaman, Cilicia 
llajtamanpishmi rircani. 22 Cristota crijcuna Judea llajtapi 
tandanacushcacunaca ñucataca ñahui ñahuica mana rijsirca- 

Cristoca juchapajta rurajchu canga, ¿imashi? Ama chashnaca 
yuyashunchij. 18 Imata saquishcata cutin chaillatataj rurashpa- 
ca mandashcatami p'aquini. 19 Shina cajpimi ñucaca chai 
mandashcata ruranapajca ña huañushca cani. Mandashcalla- 
tajmi ñucataca Diospajlla causachun huañuchishca. 20 Ñucaca 
Cristohuanmi chacatashca cani. Chaimanta cunanca ña mana 
ñucallachu causacuni, ashtahuanpish Cristomi ñucapica causa- 
cun. Cunan aichahuan causacushpapish Diospaj Churita 
crishpami causacuni. Paica ñucata c'uyashcamantami huañu- 
chijcunaman japichishpa ñucamanta huañurca. 2! Ñucaca 
mana c'uyaipaj cajpipish Dios jatunta c'uyashcataca ñucaca 
mana huahuayasha ninichu. Mandashcapi nishcata rurajcu- 
nallata Diosca paihuan alli tucuchun chasquina cajpica Cristo 
huañushcaca yangami canman. 


Moisés mandashcamantapish crinamantapish 


3 1 Galacia llajtapi causacuj crijcunalla, cancunaca upacu- 
namari canguichij. Mana llullashpa huillashcata cancuna 
mana cazuchunca ¿pitaj cancunataca umarcari? Ñucanchij 
huillashpaca Jesucristo chacatashcata ricuchij shinamari can- 
cunamanca alli huillarcanchij. 2 Cunan cancunataca caillatami 
tapusha nini: ¿Cancunaca mandashcapi nishcata pajtachishpa- 
chu, mana cashpaca ñucanchij huillashcata uyashpa crishpachu 
Diospaj Samai Espiritutaca chasquircanguichij? 3 Cancunaca, 
upacunachu canguichij, ¿imami? ¿Diospaj Samai Espirituhuan 
callarishca jahuachu cunanca cancunapaj quiquin aicha munash- 
cata rurashpa alli ricurishun ninguichij? 4 ¿Cancunaca yanga- 
llachu chai tucui llaquicunata aparcanguichij? Imallatapish 
yachachircapishchari. 5 Diosca paipaj Samai Espirituta can- 
cunaman cushpa pi mana rurai tucushcata rurachishpaca, ¿ima 
nishpataj chashnaca rurashca canga? Mandashcapi nishcata 
pajtachijpichu, mana cashpaca, huillashcata uyashpa crishca- 
mantachu chashnaca rurarca, ¿imashi? 

6 Abrahamca Diostami crirca. Chaimantami Diospish paitaca 
paihuan alli tucuchun chasquirca. 7 Chaimanta cancunapish 
caita alli yachaichij. Abrahampaj huahua huahuacunatajca 
crijcunamari. 8 Naupamanmi mana Israelcunapish* crijpica 
Diosca paihuan alli tucuchunca chasquingami nishca. Dios 

Quillcachishcapipish*: “Canmantami Dios allita cushcacuna- 
taca tucui llajtacunapi causajcunaca charinga” nishca all 
huillanatapish Abrahammanmi ñaupaman huillashca. 9 Chai- 
mantami crij Abraham shinallataj Dios cushca allicunataca 
tucui crijcunallataj chasquinchij. 

10 Mandashcapi nishcata pajtachina yuyailla cajcunaca 
jatunta llaquichinapaj ch'icanyachishcami. Dios Quillcachishca- 
pipish: Mandashca libropi tucui imalla quillcacunata mana 
tucui pajtachijcunaca jatunta llaquichinapaj ch'icanyachishcami 
ninmi. 11 Chaimanta, mandashcapi nishcata tucui rurajcuna- 
taca Diosca paihuan alli tucuchunca pita mana chasquinchu. 
Dios Quillcachishcapipish: Dioshuan alli tucushpa cashcata 
rurajllami crishcamanta causanga” ninmi. 12 Shina cajpica 
mandashcaca crinamantaca mana imata ninchu. Ashtahuan- 
pish: “mandashcapi imalla nishcata pajtachisha nijca pi cashpa- 
pish chaita pajtachishpallami causanga” ninmi. 

i3 Mandashcapi nishcaca jatun llaquiman rinami cangui 
nicushcamantami ñucanchijtaca Cristo quishpichihuarca. Paica 
ñucanchijmantami jatunta llaquichishca carca. Dios Quillca- 
chishcapipish: “Maijanpish caspipi chacatashca cajca p'iñashpa 
jatunta llaquichishcami” ninmi. 14 Abrahamman Dios allita 
cusha nishcata Cristo Jesusmanta mana Israelcunapish chari- 
chun Dios paipaj Samai Espirituta cusha nishcatapish crishca- 
lamanta ñucanchij chasquichunmi Cristoca chashna tucurca. 


Moisés mandashcamantapish Dios cusha nishcamantapish 


i5 Tucui crijcuna, ñucaca pipish ima shina rurajtami cancu- 
naman yuyachishpa huillasha nini: Maijanpish imata ari 
nishpaca, mana p'aquipajtami quillcachin. Chaitaca pi mana 
yangami ni tucunchu, mirachinatapish pi mana imata mirachi 
tucunchu. 16 Chashna cajpica Abrahamman Abrahampaj hua- 
huamanpish Dios cusha nishcata Dios Quillcachishcapipish*: 
“Tauca huahuacunaman cusha” nij shina “huahuacunaman” 
mana ninchu. Ashtahuanpish Diosca: “Cambaj huahuaman- 
mi”? cusha nishca, mana taucacunamanchu, shujllamanmi 
cusha nishca. Chaica Cristomari. 17 Chashna cajpica caitami 
nisha nini: Diosca pi mana p'aquipajtami ari nirca. Chai- 
manta chai chuscu patsaj quimsa chunga huata q'uipa shamuj 


551 GÁLATAS 3 


mandashcaca Dios cusha nishcataca mana yangata rurashpa 
p'aqui tucunchu. 18 Shina cajpica mandashcamanta Dios cusha 
nishcata japina cajpica Dios cushallami nishcapish ña mana 
cushcallachu canman. Ashtahuanpish Abrahammanca Diosca 
cushallami nishcamantami curca. 

19 Shinashpaca mandashcaca ¿imapajshi alli canga? Man- 
dashcaca mana cazushcata ricuchicuchunllami, Dios cusha 
nishca “huahua” shamungacama q'uipata mirachishca carca. 
Chai mandashcataca angelcuna huillashcallatami Moisésca 
chasquishpa yachachirca. 20 Shuj runalla cajpica mana shujtaj 
paimanta rimaj tiyanchu. Shina cajpipish Diosca shujllami. 


Moisés mandashca imapaj alli cashcamanta 


21 Shinashpaca mandashcaca Dios cusha nishcacunataca 
¿tucui p'iñajchu imashi? Ama chashnaca yuyashunchij. Cau- 
saita cuj mandashca tiyajpica chai mandashcapi nishcata ruraj- 
cunataca Diosca paihuan alli tucuchun chasquinmanllamari. 
22 Ashtahuanpish Dios Quillcachishcapi* huillashca shinaca 
Dios cusha nishcataca Jesucristota crishcallamanta chasqui- 
chunmi juchaca tucuicunata prezo charicun. 

23 Shina cajpipish crina manaraj chayamujpica mandashca- 
mari ñucanchijtaca prezo charicurca. Crinata ricuchingacamami 
mandashcaca chashna prezo charicushcalla. 24 Chashnami 
mandashcaca huahuata alli yachachicuj shina Cristo shamunga- 
cama ñucanchijtaca yachachicushca. Paita crijpi ñucanchijtaca 
Diosca paihuan alli tucuchun chasquichunmi chashnaca yacha- 
chicushca. 25 Shina cajpipish crina punllacuna chayamujpica 
ña mana yachachijpaj maquipi shinachu canchij. 

26 Chaimanta cancunaca Cristo Jesusta crishpa paihuan 
shujlla tucushpaca, tucuicuna ña Diospaj huahuacunamari 
canguichi). 27 Cristohuan shujlla tucungapaj cancuna bauti- 
zashca* cashcamantaca Cristollatatajmari churanata shina 
churashca canguichij. 28 Cunan cancunaca Israel* cashpapish 
mana Israel* cashpapish, amuyuj cashpapish, mana amuyuj 
cashpapish, c'ari cashpa, huarmi cashpapish Cristo Jesushuan 
shujlla tucushcamantaca tucuicuna chai shinallataj shujllami 
canguichij. 22 Chashna Cristopaj cashpaca cancunapish Abra- 

hampaj huahua huahuacunamari canguichij. Cancunaca Dios 
cusha nishcatapish chasquijcunamari canguichi). 
I Cashnapishmi nisha nini: Yaya mamapajta chasquij 
huahuaca jatunyangacamaca randishca shinallami. Paica 
chashna cashpapish yaya mamapaj tucui imalla charishcayujmi. 
2 Chashna cashpapish yaya ricuchina punlla chayamunga- 
camaca churica huiñachijcunapaj, yachachijcunapaj maqui- 
pirajmi. 3 Chashnallatajmi ñucanchijpish huahua shina cash- 
paca cai pacha runacuna yachachishcallahuan huatashca 
shina carcanchij. 4 Ñucanchij chashna cajpipish ña punllacuna 
pajtajpica Diosca paipaj Churita cachajpimi shuj huarmi hua- 
charca. Pai huacharijpica mandashcaca paitapish mandarcami. 
5 Mandashca charicunamanta ñucanchijta Hujshichishpa paipaj 
huahuata rurashpa chasquingapajmi Diosca chashnaca rurarca. 
6 Cancunaca Diospaj huahuacuna cajpimi Diosca paipaj 
Churipaj Samai Espirituta cancunapaj shunguman cachajpi 
paimi: “Nuca Yayito” nichicun. 7 Chaimanta cunan canca, 
ña Diospaj huahuami cangui. Ña mana randishca shinachu 
cangui. Chashna ña Diospaj huahua cashpaca Cristomantaca 
Diospajtami japingui. 


Crijcuna mana alli tucunamanta Pablo 
chai yuyailla cashcamanta 


8 Ñaupaca cancunaca Diosmanta manaraj yachashpaca 
rurashcalla manapish dioscunapajtami ruraj carcanguichij. 
9 Chashna cashca cashpapish Diosta rijsishpa, Diospish ña 
cancunata rijsijpica, ¿ima nishpataj chai manapish imapaj 
alli cajta rurana huajcha yuyaihuanca cutinllataj huatashca 
shina tucushun ninguichij? 10 Cancunaca agllashca punllacu- 
nata, quillacunata, ima punllapi cashcata, huatacunatapish 
cunancamamari yuyaricunguichijraj. 11 Ñuca cancunata yacha- 
chishcaca yanga yuyachijpi ñucaca achcatami llaquirini. 

12 Tucui crijcuna, ñucapish cancuna shina tucushcamanta 
cancunapish ñuca shima tucupaichij ninimi. Cancunaca ñucataca 
ima mana allita mana rurashcanguichijchu. 13 Cancunallataj 
yachanguichijmi. Ñuca cancunaman alli huillanata punta 
huillashpaca ungushca nanaihuan cashpallami cancunamanca 
huillarcani. 14 Ñuca chashna ungushca cajpipish cancunaca 

uyarcanguichijllami, mana p'iñarircanguichijchu. Ashtahuan- 
pish Diospaj angelta, Cristo Jesusta shinamari ñucataca chas- 
quircanguichij. 15 Cancuna chashna cushi cashcaca cunanca 
¿Imataj tucurcari? Cancuna chashna alli cashcatami nisha nini: 
Cancunaca ima shina llujshichishpa cunalla cajpica cancunapaj 
quiquin ñahui luluntapish llujshichishpa ñucaman cunamirama- 
ri carcanguichij. 16 Cancunaman mana llullashpa huillashpaca : 
¿Cancunata p'iñajchu tucurcani, imashi? 

17 Chai caishujcunaca cancunataca ''ñucanchijpajlla canman” 
nicuncunamari. Chashna nishpaca cancunataca ñucanchijta 
saquishpa paicunata c'uyashpa catichun nishpa mana allitamari 
yuyancuna. 18 Chashna shujtajcunata alli shunguhuan allipaj 
yuyarinaca allimi. Mana ñuca cancunahuan cajllapichu chashna 
yuyarina canguichij. Ashtahuanpish punllantamari chashna 
yuyarina canguichij. 19 Ñuca huahuacunalla, cancunamantaca 
huachana nanaihuan huañucuj shinami Cristo shina cancuna 
tucungacama ñucaca cutinllataj tucui shungu llaquirini. 20 Ñuca 
quiquin cunanllataj chaipi cancunahuan cashpaca allichari 
caiman. Cancunataca ima shina rimana cashca shinallachari 
rimaiman. Cancunata allijlla rimana cashcatapish, sinchita 
rimana cashcatapish mana yachanichu. 


Yuyachingapaj Agar huarmimanta, Sara 
huarmimantapish parlashcamanta 


21 Mandashcapi nishcata maijanpish cazucushalla nijcuna 
cashpaca huillahuaichigari. Mandashca imallata nishcataca, 
¿manachu yachanguichij? 22 Dios Quillcachishcapica*: Abra- 
hamca ishqui churitami charirca, ninmi. Shujca paicuna 
mandashpa charicushca huarmipajllami carca. Caishujca 
paipaj quiquin huarmipajmi carca. 23 Chashna cajpipish chari- 
cushca huarmipaj huahuaca shujtaj huahuacuna shinallatajmi 
huacharirca. Ashtahuanpish quiquin huarmipaj huahuaca 
Dios cusha nishcata pajtachijpimi huacharirca. 24 Chaica 
ñucanchij yuyaita japichunmi chashnaca tucushca. Chai ishqui 
huarmicunaca cusha nishcata pajtachina ishquitami yachachin. 
Chai pajtachinamanta shujca Sinaí urcupi cushcami, chaipi 
cushca shinaca Agar huarmimi. Chai Agarpaj huahuacunaca 
shujtajcunapajta ruraj cangapajllami huacharin. 25 Agar huar- 

mipish shinallataj Arabia llajtapi tiyaj Sinaí urcutami yuyachin. 
Chai Sinaí urcupish cunan Jerusalén pueblo ima shina cashca- 
tami yuyachin. Chai cunan Jerusalén puebloca tucui chaipi 
causajcunandij shujtajcunapajta rurashpallami causacun. 
26 Chai jahua pachapi tiyaj Jerusalenca pi shujtajpajta mana 
rurajchu. Nucanchijca chai llajtapaj huahuacunami canchij. 
27 Dios Quillcachishcapica: 


Cushicui, mana chichu), mana huachaj huarmi. Hua- 
chana nanaitapish mana rijsijca achcata cushicushpa 
caparishpa asiari. Chai shitashca huarmica cusayuj 
huarmitapish yalli ashtahuan huahuacunatami charinga 
ninmari. 

28 Chashna cajpica, tucui crijcuna, ñucanchijca Dios cusha 
nishcata pajtachishca Isaac shinamari canchij. 29 Chashna 
cajpipish shujtaj huahuacuna shina huacharishca churica 
Diospaj Samai Espiritumanta huacharishca churitami mana 
ricusha nishpa achcata llaquichirca. Cunanpish chashnallatajmi 
tucucun. 30 Shina cajpipish Dios Quillcachishcapica ¿ima 
nintaj? “Mandashpa charicushca huarmitaca churindij lluj- 
shichishpa cachai. Chai huarmipaj churica quiquin huarmipaj 
churihuanca yaya imalla charishcacunataca mana japingachu” 
ninmi. 31 Chaimanta tucui crijcuna, ñucanchijca mana chai 
mandashpa charicushca huarmipaj huahuacuna shinachu can- 
chij. Ashtahuanpish quiquin huarmipaj huahuacuna shinami 
canchij. 


Cutinllataj huatashca shinaca mana tucunamanta 


5 | Cristomi ñucanchijtaca huatashca shinamanta cacha- 
rirca. Chashna cacharishcamantaca alli catiraichij. Ama 
cutin chai yugopi huatashca shinaca tucuichijchu. 

2 Uyahuaichij, Pablomari cancunamanca cashna nini: Cir- 
cuncisión* nishcata rurashpaca, Cristomantaca ima allita 
mana japinguichijchu. 3 Cutinmi nisha nini: Maijanpish 
circuncisionta rurashcacunaca mandashcapi nishcata callarish- 
pa tucuita pajtachichun. 4 Cancunapuramanta maijancunaca 
chashna mandashcapi nishcata rurajpipish, Diosca paihuan alli 
tucuchunca chasquingallami nishpaca Cristomantami ch'ican- 


555 GÁLATAS 5 


yashcanguichij. Mana c'uyaipaj cajpipish, Dios jatunta c'u- 
yashcamantapishmi anchushcanguichij. 5 Nucanchijca crish- 
camantapish Diospaj Samai Espiritumantapish Diosca paihuan 
alli tucuchun chasquishca cana yuyaillami canchij. 6 Cristo 
Jesushuan shujlla cashpaca circuncisionta rurashca cashpa- 
pish, chaita mana rurashca cashpapish mana ima canchu. 
Ashtahuanpish c'uyashpa imatapish rurachij crinallami tucuita 
yalli allica. 

7 Cancunaca allimari causacurcanguichij. Mana llullashpa 
huillashcata mana cazuna yuyaitaca cancunamanca ¿pitaj cur- 
cari? 8 Chai cancuna mana cazuna yuyaitaca cancunata cayaj 
Diosca mana curcachu. 9 “Ashalla levadurami* tucui masash- 
cata p'unguillichin.” 10 Ñucaca cancuna pandarinataca 
Apunchij Jesusmantaca imata mana manchanichu. Chai 
pandachishpa purij runataca pi cajpipish, Diosmari jatunta 
llaquichinga. 

11 Tucui crijcuna, circuncisionta rurana cashcata cunancama 
huillacushcalla cajpica, ñucataca Israelcunaca mana cashna 
p'iñashpa llaquichinmanchu carca. Cristota chacatashpa hua- 
ñuchishcata huillashcapish mana paicunataca p'iñachinmanchu 
carca. 12 Chai cancunata quishpirinapaj circuncisionta rurana- 
mi canguichij nishpa cancunata p'iñachijcunaca, paicunapajta 
tucui p'itirishpachari alli canman. 

13 Tucui crijcuna, cancunaca ama huatashca shina cachun 
Dios agllashcacunamari canguichij. Chaimanta quiquin aicha 
munashcata ruranataca ama yuyaichijchu. Ashtahuanpish 
c'uyashcamanta caishuj chaishujpaj allita ruraichij. 14 Man- 
dashcapica ima mandashca cashpapish: “Can quiquinllataj 
ima shinami c'uyaringui, chashnallataj shujtajcunatapish c'u- 
yangui” nishcapimi pajtan. 15 Cancuna caninacushpa caishuj 
chaishuj micunacushpapish, pajta cancunapurallataj tucui 
chingachinacunguichijman. 


Quiquin aicha munaita mana rurashpa Diospaj Samai 
Espíritu yachachishcata ruranamanta 


i6 Cancunataca cashnallami nini: Diospaj Samai Espíritu 
yuyaita cushca shina causaichij. Chashna causashpami can- 
cunapaj quiquin aicha munaitaca mana ruranguichij. 17 Aicha 

munaica Diospaj Samai Espirituhuanca mana alli canchu. 
Shinallataj Diospaj Samai Espiritupish aicha munaihuanca 
mana alli canchu. Cancuna ima munashcata ama rurachunmi 
chashna caishuj chaishuj mana alli cai tucun. 18 Chashna 
cajpipish Diospaj Samai Espíritu yuyaita cushcata cancuna 
catijpica, mandashcaca ña mana ashtahuanca mandai tucunchu. 

19 Quiquin aicha munaita rurajcunaca ricunallami: Huaina- 
yashpa causajcuna, imatapish mana allita rurajcunami, imata- 
pish mana alli munaillahuan rurajcunami. 20 Rurashcalla 
dioscunata adorajcunami, bDrujiajcunami, p'iñanacujcunami, 
c'amishpa rimanacujcunami, shujtajcuna shina casha nijcu- 
nami, imamanatapish p'iñarijllacunami, quiquinlla ashtahuan 
alli canata munajcunami, alli causacujcunata p'iñanacuchishpa 
ch'icanyachijcunami. 21 Shujtajcunapaj charishcacunata mu- 
najcunami, huañuchijcunami, machajcunami, mana sajsashpa 
micujcunami, chashna imatapish mana allita rurajcunami. 
Nucaca cancunamanca ña huillashca cashpapishmi, cutin huilla- 
ni: Chashna imatapish mana allita rurajcunaca Dios maipi 
mandacunpica mana imata charingacunachu. 

22 Ashtahuanpish Diospaj Samai Espirituca cashna cana 
yuyaitami cun: C'uyaj canata, cushi canata, sumajta causa- 
nata, mana p'iñarij alli shungu canata, lHaquij canata, cuj 
canata, imatapish pajtachij canata, 23 mana jatun tucushca 
canata, quiquinllataj jarcarij canatapishmi cun. Chashna cai 
tucuita rurajcunataca ima mandashcapish mana imata ni 
tucungachu. 24 Shina cajpipish Cristopaj cajcunaca quiquin 
aicha millai yuyaicunandij munaicunandijmi ña chacatashca- 
cuna. 25 Diospaj Samai Espiritumanta ñucanchij causacushpa- 
ca, Diospaj Samai Espiritullataj ñucanchijta yachachichun 
saquishunchij. 

26 Ama jatun tucushunchijchu. Chashna jatun tucushpaca, 
shujtajcunatamari Haquichinchij. Ñucanchijpura ima shina 
cajpipish, ama pai shina cashun nishpa p'iñarishunchijchu. 


Caishuj chaishuj yachachinacuna cashcamanta 


6 I Tucui crijcuna, cancunapuramanta maijan mana allita 
rurajpica, Diospaj Samai Espirituhuan alli cajcuna chai 
mana allita rurajtaca mana p'iñarishpa alli shunguhuan yacha- 


GÁLATAS 6 558 


taca ñucapajca cai pachaca illashca shinami, ñucapish cai 
pachapajca illashca shinallatajmi cani. 15 Cristo Jesushuan 
shujlla cashpaca circuncisionta rurashca cashpapish, chaita 
manra rurashca cashpapish mana ima canchu. Ashtahuanpish 
tucuimanta yalli allica mushujyachishca canallami yalli alli. 
l6 Chashna cai tucuita ñuca yachachishca shina causajcunapish, 
Diospaj Israeltaj* cajcunapish sumaj causaitapish llaquij 
canatapish ashtahuan charishca cachun. 

17 Ñuca aichapi chugricuna alliyashcapish Apunchi; Jesuspa; 
ruranata ruraj cashcatami ricuchin. Chaimanta cunanmanta- 
pacha pi ama ashtahuan ñucataca llaquichichun. 

]8 Tucui crijcuna, ñucanchij Apunchij Jesucristoca tucui 
cancunamanca jatunta c'uyaj canata cushca alli canman. 
Chashna cachun. 


JESUS HUILLAGRI NISHCA PABLO 


EFESO 


PUEBLOPI CAUSACUJ CRIJCUNAMAN 
QUILLCASHCAMI 


Efeso pueblopi causacuj crijcunaman 
Pablo quillcashcamanta 


I Ñucaca Dios munashcamanta Jesucristo huillagri nishca 
Pablomi cani. Cai quillcataca Cristo Jesusta alli crishpa 
Diospajlla cajcuna Efeso pueblopi causacujcunamanmi cachani. 
2 Ñucanchij Taita Diospish Apunchij Jesucristopish cancuna- 
manca jatunta c'uyaj canatapish sumaj causaitapish cushca alli 
canman. 


Cristollamantami Dios cushcataca 
chasquinchij nishcamanta 


3 Cristohuan shujlla tucujpimi, Taita Diosca ñucanchij- 

manca jahua pachapi pai charishca imapish allicunataca 
achcata curca. Chaimanta ñucanchij Apunchij Jesucristopaj 
Taita Diostaca allimari cangui nishunchij. 4 Diosca ñucanchij- 
taca cai pachata manaraj rurashpami, Cristomantaca paipajlla 
cachun ima mapa illaj cachun ña agllarca. 5 Taita Diosca 
ñucanchijtaca Jesucristomanta paipaj c'uyashca huahuacuna 
cachunmi ñaupamanta munashca. Chashna pai ñaupaman 
munashca shinallatajmi ñucanchijtaca paipaj c'uyashca hua- . 
huacunata rurarca. 6 Chashna mana c'uyaipajcunata sumaj 
jatunta c'uyashpa paipaj c'uyashca Churihuan shujlla tucujpi, 
ñucanchijta chasquishcamantaca Diostaca allimari cangui 
nishunchij. 7 Chashna mana c'uyaipaj cajpipish jatunta c'uyaj 
Dios cajpimi, paipaj Churica yahuarta jichashpa huañushpa 
ñucanchijtaca juchacunata perdonashpa quishpichirca. 8 Dios- 
ca fiucanchijta yallitaj c'uyashpami, paimanta yachanatapish 
alli yuyaitapish curca. 9 Chashna rurashpami pi mana yachash- 
ca pai munashca shina rurasha nicushcataca ñucanchijmanca 
ricuchirca. 10 Diosca pai munashcata rurana punllacuna 
pajtajpimi jahua pachapi cajcunatapish, cai pachapi cajcunata- 
pish, tucui imatapish tandachinga. Chashna tandachishpaca 
Cristotami mandachinga. 

It Diosca pai cushcata Cristohuan ñucanchij shujlla tucushpa 
japichun nishpami, paica ñaupaman agllasha nishca shinallataj 
agllarca. Paica paipi alli cajllata tucui imatapish rurajmi. 
12 Nucanchij ña ñaupamanta Cristo yuyailla cajcuna pai sumaj 
Diosta allimari cangui nishpa causachunmi chashnaca agllarca. 
13 Cancunapish quishpirichun alli huillanata ñucanchij mana 
llullashpa huillashcata uyashpaca, Cristota crijcunami cangui- 
chij. Chai pachamantami Diospish paipaj cashcata ricuchin- 
gapaj pai cusha nishca paipaj Samai Espirituta cancunapaj 
shungupi churarca. 14 Diospaj Samai Espirituca Diospaj 
huahuacunataca tucui imamantapish quishpichishpa pushajpi, 
ñucanchij chasquina cashcata ricuchijmi. Chaimanta sumaj 
jatun Diostaca allimari cangui nishunchij. 


Crijcunamanta Diosta Pablo mañashcamanta 


15 Apunchij Jesusta cancuna crishcatapish Diospajlla caj 
tucuicunata c'uyacushcatapish uyashpaca, 16 Diosta maña- 

cushpa cancunamantaca mana cungarishpami ñucapish Diosta- 
ca diosolopagui nicunilla. 17 Diospaj Samai Espíritu cancuna- 
man Diospajta yachanatapish pai ima shina cashcata rijsina 
yuyaitapish cuchunmi Diostaca mañacuni. Pai Diosca ñucan- 
chij Apunchij Jesucristopaj sumaj Yayami. 18 Cancunapaj 
yuyaita Dios pascashpa achijyachijpi, imapaj cayashca cashca- 
tapish yachachun Diospajlla cajcunaman cunaca tucuita yalli 
sumaj munanalla cashcatapish yachachunmi mañacuni. 19 Nu- 
canchij crijcunapica Diosca mana shaicushpa tucui imatapish 
jatunta rurai tucujmi. Chashna chai tucui imatapish rurai 
tucunallahuantajmi, 20 Cristotaca huañushcacunapaj chaupi- 
manta Diosca causachishpa jahua pachapi paipaj alli maqui 
ladopi tiyachirca. 21 Chaimantaca pi mana ricuipaj mandajcu- 
natapish, imata rurai tucujcunatapish, jatun mandajcunatapish, 
uchilla mandajcunatapish, cunan punllacunapish, shamuj pun- 
llacunapish, tucui imalla tiyashcatapish mandacuchunllami 
Cristomanca curca. 22 Chashna tucui imatapish mandachun 
paiman cushpaca, tandanacushca crijcunatapish paillamantajmi 
uma shina tucui imatapish mandachun Diosca curca. 23 Tan- 
danacushca tucui crijcunaca Cristopaj cuerpomi. Paillatajmi 
tucui maipipish ima imatapish jahuanpi jundachicun. 


Diosca jatunta c'uyashpalla quishpichishcamanta 


2 I Cancunaca mana cazushpa juchayuj tucushpa huañushca 
shina cajpirajmi, Diosca cancunamanca causaita curca. 
2 Ñaupa cancunaca cai pachapi ima shina ruranallata rurashpa 
huairapi mandacujpaj munaillatamari rurarcanguichij. Cunan- 
ca chai millai supaica Diosta mana cazujcunatami millaillata 
rurachicun. 3 Nucanchijpish ñaupaca paicuna shinallataj qui- 
quin aicha munaillata rurashpa causacushpaca, aicha munai- 
cuna tiyajpipish ima shujtaj yuyaicuna tiyajpipish chaitatajmari 
ruraj carcanchij. Chashnataj cashcamantami Diosca p'iñarishpa 
jatunta lHaquichinataca caishujcuna shinallataj ñucanchijpish 
apana carcanchij. 4 Shina cajpipish Diosca tucuita yalli llaquij 
achcata c'uyaj cashpami, ñucanchijtaca c'uyarca. 5 Juchacuna- 
huan ñucanchij huañushca cajpirajmi Diosca Cristota causa- 
chishpaca ñucanchijtapish causachirca. Cancunaca mana 
c'uyaipaj cajpipish Dios jatunta c'uyashcallamantamari quishpi- 

chishca canguichij. 6 Diosca ñucanchijtapish Cristota shinalla- 
taj causachishpaca, Cristo Jesusllahuantajmi jahua pachapi 
tiyachirca. 7 Mana c'uyaipaj cajpipish Diosca alli cashpa 
Cristo Jesusmanta yallitaj jatunta ñucanchijta c'uyashcata 
shamuj punllacunapi ricuchingapajmi chashnaca rurarca. 
8 Cancunaca mana cancunallatajchu quishpirishca canguichij. 
Mana c'uyaipaj cajpipish, Dios jatunta c'uyajpi crishcallamanta- 
mi quishpichishca canguichij. Chaica Dios cushcallami. 9 Pi 
ama jatun tucuchunmi ima allita rurashcallamantaca mana 
quishpirishca canguichij. 10 Diosmari ñucanchijtaca rurashca. 
Chashna rurashpaca pai ñaupaman munashca alli ruranacu- 
nata rurachunmi ñucanchijtaca Cristo Jesushuan mushujta 
rurashca. 


Sumaj causaitaca Cristo cuj cashcamanta 


H Chaimanta cancuna ñaupa ima shina cashcataca yuyarichij. 
Circuncisión* nishcata aichapi rurajmi canchij nij Israelcunaca*, 
cancuna mana Israelcunataca* ‘“‘circuncisionta mana ñucanchij 
shina rurajcuna” nishcami carcanguichij. 12 Cancunaca ñau- 
paca Cristo illajllapish, Israel llajtamantapish ch'icanmi car- 
canguichij. Maimanta shamushca shina cashpa Dios imalla 
cusha nishcacunatapish mana chasquipajmi carcanguichij. 
Cai pachapica imata shuyana yuyai illajpish, Dios illajpishmi 
carcanguichij. 13 Chashna ñaupaca Diosmanta carupi cashca 
cashpapish, yahuarta Cristo jichashpa huañushcamantaca 
cunanca Cristo Jesushuan shujlla tucushcamantami Diospaj- 
man c'uchuyachishca canguichij. 14 Chashna cajpica sumaj 
causaita ñucanchijman cujca Cristomari. Paica Israelcuna- 
manta mana Israelcunata ch'icanyachij patata urmachij shinami 
shujllata rurarca. 15 Cristoca p'iñanacushcata allichishpa 
paipaj quiquin aichahuanmi mandashcapi imallata rurana 
nishcacunataca pajtachishpa tucui chingachirca. Chashna 
rurashpami Israelcunatapish mana Israelcunatapish mushuj- 
yachishpa paihuan shujllata rurashpaca, sumaj causaita curca. 
16 Cristotaca chacatashpa huañuchijpimi, Israelcuna mana 
Israelcunahuan p'iñanacushcacunata allichishpa shuj cuerpo- 
Hata rurashpaca Dioshuanpish alli tucunacuchirca. 

17 Pai shamushpami cancuna Diosmanta carupi cajcunaman- 

pish, c'uchullapi cajcunamanpish sumajta causanata yachachij 
alli huillanataca huillarca. 18 Israel cashpa mana Israel cashpa- 
pish, Cristomantami Diospaj Samai Espiritullamanta Yayapaj- 
manca tucuicuna chayagri tucunchij. 19 Chaimanta cunanca 
ña mana maitajshi caru llajtamanta shamushca shinallachu 
canguichi). Ashtahuanpish Diospajlla cajcunapuramari caishuj- 
cuna shinallataj Diospaj huahuacuna canguichi). 20 Cancunaca 
shuj huasi shinami canguichi). Chai huasita ruranapaj callarina 
rumica Jesucristollatajmi. Jesús huillagringuichij nishcacuna 
Dios ima nishcata huillajcunapish ña callarishca jahuapimi 
cancunaca churashca canguichi). 21 Chashnami Cristo jahuapi 
huasica alli alli shayarishpa Diospajlla huasi tucungacama 
Apunchi) Jesuspi sinchiyacunlla. 22 Cancunapish Cristollapitaj- 
mi shujtajcunandij shujlla tucushpaca, Diosca paipaj Samai 
Espiritupi causacun huasi tucushcanguichij. 


Mana Israelcunaman huillachun Pablota 
Dios mingashcamanta 


3 I Chaimanta ñucaca Cristo Jesusmantapish cancuna 
mana Israelcunapaj* allipajpish prezo caj Pablomi cani. 
2 Diosca jatunta c'uyaj cashcata cancunapaj allipaj cai alli 
huillanata huillachun ñucaman mingashcataca ñami yachan- 
guichij. 3 Pi mana yachashcata Dios ñucaman ricuchishcataca 
ñamari ashata huillashpa quillcarcani. 4 Chai quillcata cutin 
ricushpami, Cristopajta pi mana yachashcata ñuca yachashca- 
taca alli yachanguichij. 5 Pi mana yachashcata ñaupaca pita 
mana yachachishcatami Diosca cunanca paipaj Samai Espiri- 
tuta cushpa Jesús huillagringuichi) nishca Diospajlla cajcuna- 
manpish Dios ima nishcata huillajcunamanpish ricuchirca. 
6 Pi mana yachashcaca caimi: Mana Israelcunapish alli 
huillanamantaca Israelcunandij chasquijcunapish chai cuerpo 
partepish Cristo Jesusmantaca Dios cusha nishcata chasquij- 
cunapishmi tucushca. 7 Ñucataca cai huillanata mana huillai- 
paj cajpipish, Diosmi jatunta c'uyashcallamanta pai tucuita 
rurai tucuj cashca shinallataj cai huillanataca huillajta rurarca. 
8 Ñucaca Diospajlla cajcunapajca tucuicunapaj q'uipallami 
cani. Nuca chashna mana c'uyaipaj cajpipish, jatunta c'uyaj 
Diosca Cristo tucuita yalli charij cashca alli huillanata mana 

Israelcunaman huillajtami rurarca. 9 Imallata rurana cashcata 
Diosca ñaupamanta yuyacushca pi mana yachashcata tucuicu- 
naman alli huillajtami ñucataca rurarca. Paica tucui imatapish 
ruraj Diosmi. 10 Tandanacushca crijcunata cunan ricushpa 
jahua pachapi mandajcunapish, imatapish rurai tucuicunapish 
Dioslla tucui imatapish yachaj cashcata yachachunmari chash- 
naca rurarca. |I Diosca huiñai huiñaimanta ima shina rurasha 
nishca shinallatajmi ñucanchij Apunchij Cristo Jesushuan 
pajtachishca. 12 Ñucanchijca paimantami paita crishcamanta 
Diospajmanca yaicushami nishpa mana inanchashpa chayagri 
tucunchij. 13 Chaimantami ñuca cancunamanta cashna lla- 
quicunata apacushcamantaca ama llaquiripanguichijchu nini. 
Cai llaquicunata ñuca apacushcaca cancunapaj allipajmari. 


Jesucristopaj c'uyaimanta 


14 Chaimantami ñucanchij Apunchij Jesucristopaj Yayapaj 
ñaupajpica cungurishpa mañani. 15 Pai Yayamantami jahua 
pachapi cajcunapish, cai pachapi cajcunapish tucuicuna paipaj 
shutita charin. I6 Dios sumaj allita achcata charij cashca 
shinallataj paipaj Samai Espirituhuan cancunapaj shunguta 
sinchiyachijpi, imatapish rurai tucuj cachunmi Diostaca maña- 
cunilla. 17 Cristoca paita crishcamanta cancunapaj shungupi 
causachun, c'uyaipi sinchi ucuta sapiyashca cachunmi mañacu- 
ni. 18 Chashna cashpami cancunapish Diospajlla tucui cajcu- 
nahuan Cristopaj c'uyaica jahuata, ucuta, chainijta, tucui 
maicama chayaj cashcataca tucuicuna yachai tucunguichij. 
19 Ñucaca Cristopaj c'uyaita cancuna yachashpa Diosllahuantaj 
junda cachun nishpami mañacuni. Chai c'uyaitaca callarishpa 
tucuita mana yachai tucushpapish, maillatapish yachachunmi 
mañacuni. 

20 Diosca ñucanchij mañashcatapish ñucanchij yuyashcata- 
pish yalli ashtahuan imatapish rurai tucujmi. Paica ñucanchijpi 
causacuj imatapish rurai tucujhuanmi chashnaca ruranlla. 
21 Cristo Jesusmanta tandanacushca crijcunaca huatan huatanta 
huiñai huiñaita Pai Diosllata sumajmari cangui nishca cachun. 
Chashna cachun. 

Diospaj Samai Espiritumantaca shujlla tucushcamanta 


1 Ñucaca Apunchij Jesusmantami caipica prezo cani. 
Nucamari cancunataca cashna nipani: Cancunaca Dios 
imapaj cayashca shinallataj alli causaichij. 2 Mana jatun 
tucushca alli shungu caishuj chaishuj mana p'iñarishpa c'uyai- 
huan llaquinacuj caichij. 3 Cancunata shujllata ruraj sumaj 
causaimantapish, Diospaj Samai Espíritu yachachishcamanta- 
pish shuj shina causana yuyailla caichij. 4 Shuj cuerpollami 
tiyan. Diospaj Samai Espiritupish shujllami. Shinallataj 
Diospish cancunataca shujlla shuyana yuyailla cachunmi 
cayarca. 5 Shinallataj shujlla Mandajmi, shujlla crinami, 
bautizanapish* shujllami tiyan. 6 Shujlla Diosmi. Paica 
tucuicunapaj Yayami, tucuicunallatataj Mandajmi, tucuicu- 
nallatatajmi imatapish rurachicun, tucuicunallapitajmi cau- 
sacun. 
7 Shina cashpami Diosca jatunta c'uyashpaca, Cristo cushca 
shinallataj ñucanchij rurai tucuchun tucui ñucanchijman 
curca. 8 Chaimantami Dios Quillcachishcapica* : 


Paica jahua pachaman rishpaca, prezo cajcunataca pu- 
shashpami rirca. Runacunamanca paicuna rurai tucuna 
allicunatami curca ninmi. 


9 ¿Imatataj nisha nin chai “jahuaman rirca” nishcaca? 
Chashna nishcaca, paica puntaca ucu allpaman uriyarca ni- 
sha ninmi. 10 Chashna uriyajca paillatajmi tucui maipipish 
cangapaj jahua pachaman rishpaca, ashtahuan jahuaman 
rirca. 1! Chashna rishpaca paillatajmari maijancunataca paita 
huillagrijcunata, shujcunataca Dios ima nishcata huillajcunata, 
caishujcunataca alli huillanata huillajcunata, chaishujcunataca 
crijcunata michij shinatapish, yachachijcunatapish rurarca. 
12 Diospajlla cajcuna paipaj ruranata rurashpa Cristopaj cuer- 
pota ashtahuan mirachichunmi chashnaca sumajta allichirca. 
13 Crishpa tucuicuna shujlla shina tucuchunpish Diospaj 
Churita rijsichunpishmi chashnaca allichirca. Chashna cash- 
pami Cristo shina tucungacamapish huiñashpa alli yuyaiyuj 
tucushun. 14 Shina cashpami ima shujtajta yachachijcuna 
yachachijpipish, huahuacuna crij shina mana imatapish cri- 

shunlla. Chai yachaj tucushpa yachachijcunaca ñucanchijtaca 
imatapish umashpamari, huaira urmachij shina pandachishpa 
mana allita yachachincuna. 15 Ashtahuanpish ñucanchijca 
mana llullanacushpa shujlla yuyai c'uyanacushpa, ñucanchijta 
uma shina Mandaj Cristohuan tucui imapipish huiñashunchij. 
16 Paihuanmi tucui crijcunaca tandanacushpa aicha mucucuna 
huatarishca shina alli churashca cashpa pailamantataj hui- 
ñangapaj chasquicunchij. Chashna cashpami tucui crijcuna 
quiquin rurana cashcata alli rurashpa c'uyaiyuj huiñashpa 
miraricun. | 
Mushuj causaitaca Cristo cuj cashcamanta 


i7 Ñucaca Apunchij Jesusmantaca caitami cancunataca 
rurachun nini: Diosta mana rijsijcuna shinaca ña ama causai- 
chijchu. Paicunaca imapaj mana alli quiquin munaita rurashpa- 
llami causacuncuna. 18 Paicunaca amsa yuyaillatami charin- 
cuna. Mana yachashcamanta rumi shungu cashcamantapishmi 
. Dios cushca mushuj causaitaca mana charincuna. !9 Paicuna- 
ca pingarina yuyai illajlla tucushpami, ima mana allitapish 
cushicushpa rurajcuna tucurcacuna. 20 Ashtahuanpish can- 
cunaca Cristomantaca mana chashna canatachu yacharcangui- 
chij. 21 Paimanta uyashcataj yachashcataj cashpaca, Jesustaca 
mana llulla cashcatami yacharcanguichij. 22 Cancuna ñaupa 
ima shina causacushca mauca causaitaca saquichij. Chai 
causaica tucui mapa munaicuna japishca ismushpa tucuricujmi. 
23 Cancunapaj shungupish yuyaipish mushujyachishca caichij. 
24 Churanata churarij shinallataj Dios munashca mushuj cau- 
saita churarichij. Chai mushuj causaica cashcata ruraj cashca- 
tapish Diospajlla cashcatapish mana llullaj cashcatapish ricu- 
chijmi. 

25 Chaimanta, ama ashtahuan Ilullaichijchu. Tucuicuna 
chaipuralla cashcamanta caishuj chaishuj imatapish cashcata 
cambaj ailluhuan parlanacuichij. 

26 P'iñarishpapish ama ima mana allita ruranguichij, ama 
tucui punlla p'iñarishcalla canguichij. 27 Millaita diablo rura- 
chichunca amataj saquinguichijchu. 

28 Shuhuaj cashca cashpapish, cunanca shuhuanataca sa- 
quishpa, ashtahuanpish llaquita apacuj huajchacunaman cun- 

gapajpish quiquin maquihuan allita rurashpa ama ima illaj 
caichijchu. 

29 Cancunapaj shimimantaca ima mapa shimicunaca ama 
llujshichun. Ashtahuanpish uyajcuna alli yuyaita japichun 
uyanallata rimaichij. 30 Diospaj Samai Espirituta ama lla- 
quichichijchu. Diospaj cashcata ricuchingapaj tucui imamanta- 
pish quishpichishpa pushana punllacamami paipaj Samai 
Espirituta cancunapi churashca canguichij. 

31 Chaimanta p'iña mana alli canata, ucu shungullapi p'iña 
canata, caparirishpa p'iñarinata, imapish tucushca canman 
nishpa rimanata chashna chai tucui mana allitaca saquichij. 
32 Ashtahuanpish caishuj chaishuj alli caichij, llaquinacuichij, 
cancunapaj juchacunata Cristomanta Dios perdonashca shina- 
llataj cancunapish caishuj chaishuj perdonanacuichij. 


Diospa) huahuacuna ima shina causana cashcamanta 


5 I Cancunaca ña Diospaj c'uyashca huahuacuna cashca- 
manta pai shina cana yuyailla caichij. 2 Cristo c'uyaj 
cashca shina cancunapish c'uyanacushpa causaichij. Cristoca 
ñucanchijta c'uyashcamantami Diosman cushpa rupachishca 
mishquiman ashnacuj shina tucungapaj huañuchijcunaman 
Japichishpa ñucanchijmanta huañurca. 

3 Cancunaca ña Diospajlla cashcamanta huainayaj nishca- 
pish, tucui imatapish millaita rurashpa causacun nishcapish, 
imatapish ashtahuan charina yuyaillami nishcapish cancuna- 
purapica ama uyarichunllapish. 4 Cancunaca pinganayaj shi- 
micunata, pandachij mapa parlocunatapish ama parlanacun- 
guichijchu. Chai mapa parlocunataca ña mana parlanacunachu 
canguichij. Chaipaj randica Diosta mañashpa diosolopagui 
nichij. 5 Maijanpish huainayashpa imatapish mapata rurashpa 
imatapish ashtahuan charina yuyailla causajcarin, rurashcalla 
diosta adorashca shinallatajmi. Chaicunaca Cristopish Taita 
Diospish maipi mandacunpica imata mana charina cashcataca 
cancunallataj yachanguichijmi. 6 Cancunataca chai mapa 
parlocunata parlajcunallaca ama crichichun. Chashna imatapish 
mana allita rurashcamantami Diosca p'iñarishpa paita mana 
cazujcunataca jatunta llaquichinga. 7 Chashna mana alli 
causajcuna rurashca shinaca ama ruranguichijchu. 

8 Cancunaca ñaupaca amsa yuyaillatamari charircanguichij. 
Chashna cashpapish cunanca Apunchij Jesushuan cashcaman- 
taca luzmi canguichij. Chaimanta luzpaj cashca shinallataj 
causaichij. 9 Diospaj Samai Espirituca alli shungu canata, 
Dios munashca shina causanata, mana llulla canatapishmi 
yachachin. 10 Apunchij Jesús munashcallata ruranata yuyai- 
chij. 

H Amsa yuyaihuan causajcuna yangallata rurashca shinaca 
ama ruranguichijchu. Chaipaj randica mana allita rurajcuna- 
taca ama chashna ruraichijchu nishpa rimaichij. 12 Paicuna 
chashna pacalla imallata rurashcata huillanallatapish pingana- 
yanmi. 13 Shina cajpipish tucui imalla mana allita luz ricuchijpi- 
ca, tucui imalla mana alli cashcapish luzpica ricurinllami. 
14 Chaimantami: 


Dormicuj rijchari, huañushcacunapaj chaupimanta jatari, 
cantaca Cristomi achijyachinga nin. 


15 Chaimanta cancuna ima shina causacushcata alli yuya- 
richij, ama upa shina caichijchu. Ashtahuanpish yachaj caichij. 
16 Mana alli punllacunapi cashcamanta allita ruranalla cajpica, 
achcata ruracuichijlla. 17 Chaimanta ama yuyai illaj caichijchu, 
ashtahuanpish Apunchij Jesús munashcata ruranataca yachaj 
caichij. 18 Ama machaichijchu. Machajcunaca llaqui causai- 
manmi tigrarincuna. Chaipaj randica Diospaj Samai Espíritu 
ashtahuan japishca caichij. 19 Salmocunata caishuj chaishuj 
parlanacushpa Diosta yuyarishpa sumaj cantocunatapish can- 
taichij. Apunchij Jesusta allimari cangui nishpa tucui shungu- 
huan cantaichij. 20 Tucui ima imamantapish maipi cashpapish, 
ñucanchij Apunchij Jesucristopaj shutipi* Taita Diosta diosolo- 
pagui nichij. 

Cusandij huarmindij ima shina causanamanta 


21 Diosta manchashcamanta caishuj chaishuj cazunacuichij. 
22 Huarmicuna, cancunapaj cusacunataca Apunchij Jesusta 
cazuj shinallataj cazuichij. 23 Tandanacushca crijcunataca 
Cristoca uma shina Mandajmi, shinallataj cusapish huarmitaca 
uma shina mandajmi. Cristoca tucui crijcunata Quishpichij- 
pishmi. Tandanacushca crijcunaca paipaj cuerpomi. 24 Tan- 

danacushca crijcuna Cristota cazuj shinallatajmi huarmicuna- 
pish cusacunataca cazuna. 

25 Tandanacushca crijcunata Cristo c'uyashcamanta pai 
quiquinllataj huañuchijcunaman japichishpa huañushca shina- 
Hataj cusacunapish cancunapaj huarmicunataca c'uyaichij. 
26 Huillashca Shimihuanpish yacuhuanpish armachishpa ima 
mapa illajta rurangapajmi Diospajlla cachun huañurca. 27 Tan- 
danacushca crijcunaca ima mapa illajlla, llambujlla, ima mapa 
shinapish illajlla paipaj ñaupajpi ricurichunmi chashna paicu- 
namantaca huañurca. 28 Chashnallatajmi cusacunapish qui- 
quin huarmitaca quiquin cuerpota shinallataj c'uyana. Quiquin 
huarmita c'uyajca paillatajmi c'uyarin. 22 Pipish manataj paipaj 
quiquin cuerpotaca p'iñanchu. Ashtahuanpish alli micunmi, 
alli allichirinmi. Shinallatajmi Cristopish tandanacushca crij- 
cunapajca ruran. 30 Crijcunaca Cristopaj cuerpo partemi can- 
chij, paipaj aichamanta, paipaj tullumantami canchij. 
31 Shinallatajmi, “c'arica paipaj yayata mamata saquishpa 
huarmihuan tandanacushpaca, ishquindij shuj aichalla tucun- 
ga.” 32 Cai huillashcaca pi mana yachashcamari. Cazarana- 
manta parlashpaca, ñucaca tandanacushca crijcuna Cristohuan 
ima shina cashcata huillashpamari chashnaca nini. 33 Shina 
nishpapish cancunallataj c'uyarij shina cancunapaj quiquin 
huarmitapish c'uyaichij, shinallataj huarmipish cusata alli 
nishpa cazuchun ninipishmi. 


Huahuacunapish yaya mamapish 
ima shina causanamanta 


6 I Huahuacuna, Apunchij Jesusta crij cashcamanta can- 
cunapaj yaya mamata alli cazuichij, chaimari alli. 2 Dios 
cusha nishpa punta mandashcapica: “Yaya mamata cazungui. 
3 Can chashna cazushpaca tucui imapipish allimi cangui, cai 
pachapica unitami causangui” ninmi. 

4 Cancunapish yaya mamacuna, cancunapaj huahuacunata 
ama p'iñachichijchu. Ashtahuanpish paicunataca mana allita 
rurajpica, ima shinapish llaquichishpa sumajta rimashpa 
Apunchij Jesusta crij cachun yachachishpa huiñachichij. 

Amocunabish amocunapajta rurajcunapish ima 
shina cana cashcamanta 

5 Amopajta rurajcunaca, Cristopajta ruraj shinallataj cai 
pacha cancunapaj amocunata manchashpa ama c'ariyashpa 
tucui shunguhuan alli cazuichij. 6 Ama paicuna ricucujllapi 
alli ricuringaraiculla alli ruraj tucuichijchu. Ashtahuanpish 
cancunaca Cristopajta ruraj cashcamanta Dios munashcata 
tucui shunguhuan ruraichij. 7 Runacunapajta ruracuj shinalla 
ama ruraichijchu. Ashtahuanpish Apunchij Jesuspajta rura- 
cuj shinallataj tucui shunguhuan imatapish ruraichij. 8 Amo- 
pajta ruraj cashpapish amopajta mana ruraj cashpapish, can- 
cuna imalla allita rurashca shinallatajmi Apunchij Jesusca 
tucuicunaman cunga. Chaitaca yachanguichijmi. 

9 Shinallataj amocunapish paicunahuanca alli caichij. Ama 
macasha nishpa manchachichijchu. Cancunatapish paicunata- 
pish jahua pachapi caj Apunchij Jesús mandacushcata yuya- 
richij. Pi cashpapish paipaj ñaupajpica tucuicuna chashnalla- 
tajmi canchij. 


Diablohuanca imahuan macanacuna cashcamanta 


10 Cunanca c'uyashca crijcuna, caillata nisha: Apunchij 
Jesushuan tucushpa pai tucuita rurai tucuj cashcahuanpish 
sinchi tucuichij. 11 Diablo urmachisha nishpa millai yuyaita 
cusha nijpi, macanacungapajca Dios cushca tucui macanacu- 
nata churarichij. 12 Ñucanchijca mana aichayuj tulluyuj 
runacunahuanchu macanacucunchij. . Ashtahuanpish jahua 
huairapi purishpa mandacuj millai supaicunahuanmi macana- 
cucunchij. Chaicunami cai amsa pachapi mandashpa mana 
allillata rurachicun. 13 Chashna cajpica macanacungapaj Dios 
cushca tucui macanacunata churarichij. Chaicunata churashca 
cashpami, mana alli punlla chayamujpi macanacuita tucui 
mishashpaca alli shayacunguichij. 14 Mana llulla canahuan 
alli chumbillirishca shina sinchi caichij. Imatapish cashcata 
ruranataca shunguta pacanapaj fierro churana shinata chu- 
rarichij. 15 Sumajta causanata yachachij alli huillanata hui- 
llangapajca jahuacama churana zapatosta churashca shina 
caichij. i6 Tucuita yallica jarcarinapaj escudota charij shina 

alli crij caichij. Chashna crij cashpami, millai diablo cachashca 
nina shina millai yuyaicunataca chingachi tucunguichij. 17 Shi- 
nallataj umapi churarina shinataca quishpirishca cashca yuyaita 
charichij. Diospaj Samai Espíritu cushca Diospaj Shimitaca 
espada shinata charichij. 18 Cai tucuita rurangapajca Diospaj 
Samai Espíritu yuyaita cushca shinallataj tucui shunguhuan 
Diosta mañaichij. Chaparacuichij, ama q'uillanachij shina 
caichijchu. Diospajlla cajcunamantapish tucuicunamanta Dios- 
ta mañaichij. 19 Pi mana yachashca alli huillanata ñuca huillai 
callarijpi Dios yuyaita cujpi mana manchashpa huillangapaj 
ñucamantapish Diosta mañapaichij. 

20 Ñucataca Diosmari alli huillanata huillachun cacharca. 
Chaita huillacushcallamantamari cunanca caipi cadenahuan 
huatashca prezo cani. Ñuca huillana cashca shina mana 
manchashpa alli huillangapaj Diosta mañapaichij. 


Tucuchingapaj allillachu canguichi; nishcamanta 


21 Apunchij Jesuspajta alli ruraj, ñucanchij c'uyashca 
huauqui Tiquicomi ñuca caipi tucui imalla ruracushcatapish, 
ñuca imanalla cashcatapish cancunamanca alli huillanga. 2 Ñu- 
canchij caipi imanalla cashcata cancunaman huillashpa can- 
cunata ashtahuan cushichichunmi paitaca cachani. 

23 Taita Diospish Apunchij Jesucristopish sumaj causaita, 
c'uyaj canata, alli crij cana yuyaitapish tucui crijcunaman 
cushca alli canman. 24 Mana tucurij c'uyaihuan ñucanchij 
Apunchij Jesucristota c'uyajcunamanca Taita Diosca jatunta 
c'uyaj canata cushca alli canman. Chashna cachun. 


JESUS HUILLAGRI NISHCA PABLO 


FILIPOS 


PUEBLOPI CAUSAJ CRIJCUNAMAN 
QUILLCASHCAMI 


Filipos pueblopi causacuj crijcunaman 
Pablo quillcashcamanta 


1 Ñucanchijca Jesucristopajta rurajcuna Pablomi Timo- 
teomi canchij. Ñucanchijmi Cristo Jesusmanta Diospajlla 
tucui cajcuna Filipos pueblopi causajcunamanpish crijcunata 
ricujcunamanpish, diácono* nishca pushajcunamanpish caitaca 
quillcanchij. 2 Cancunamanca ñucanchij Taita Diospish Apun- 
chij Jesucristopish jatunta c'uyaj canatapish sumaj causaitapish 
cushca allı canman. 


Crijcunamanta Diosta Pablo mañashcamanta 


3 Cancunata yuyarishpaca ñuca Diostaca diosolopagui nicuni- 
llami. 4 Diosta ñuca mañacushpaca cushicushpami tucui 
cancunamantaca mañani. 5 Alli huillanata ñuca huillai callari 
punllamanta cunancamami cancunaca ñucapaj allita rura- 
cunguichij. 6 Cancunapi chai alli ruranata callarij Diosca 
Jesucristo cutin shamuna punllacama chai allita ruracunalla 
cashcataca allimi yachani. 7 Tucui cancunata ñuca shungupi 
yuyacushcamanta ñuca chashna yuyanaca allillatajmi. Ñuca 
prezo cashpapish, mandajcunapajman pushajpipish alli huilla- 
nataca chashnatajmari nishpami alli huillani. Cancunapish 
tucuicunami Dios jatunta c'uyashpalla cushcacunataca ñuca 
shinallataj chasquicunguichij. 8 Jesucristo c'uyacuj shinallataj 
ñuca tucui shunguhuan cancunata c'uyacushcataca Diospish 
yachanmi. 9 Diosta ñuca mañashpaca cancuna ashtahuan 
ashtahuan c'uyaita charichun, imalla alli canatapish tucui 
imatapish alli yachaj cachunmi mañacuni. 10 Chashna cashpa- 
mi imapish alli cajllata agllanguichij. Shinallataj Cristo sha- 

muna punllapajca allicuna pi mana juchachipaj cai tucunguichij. 
lH Chashna alli causajpimi Jesucristoca Diosta cancuna sumaj- 
mari cangui, jatunmari cangui nichun alli grano p'ucushca 
shinata cancuna cashcata rurashcataca ricuchinga. 


Cristopajmi causacuni nishcamanta 


12 Tucui crijcunallataj ñuca imalla tucushcaca alli huillana 
maipipish ashtahuan uyarichun chashna tucushcata yachachun- 
mi munani. 13 Cai jatun mandajpaj huasipi caj soldadocuna- 
pish, chaishujcunapish Cristollamanta ñucaca caipi prezo 
cajtaca tucuicunami yachancuna. 14 Shinallataj chaupi yalli 
crijcunami ñuca caipi prezo cashcata yachashpa Apunchij 
Jesusmantaca mana manchashpa cushicushpa Diospaj Shimi- 
taca ashtahuan huillana yuyailla tucushpa huillacuncuna. 

15 Maijancunaca ñuca shina casha nishpa p'iñanacusha 
nishpallami Cristotaca huillancuna. Chashna cajpipish shujtaj- 
cunaca alli shunguhuanmi huillancuna. 16 Chai caishujcunaca 
paicuna alli cashun yuyashpallami Cristotaca huillancuna. 
Paicunaca caipi ñuca prezo cajtapish ashtahuan llaquichishun 
nishpami mana alli shunguhuan huillancuna. 17 Chashna 
cajpipish c'uyaj shunguhuan huillajcunaca alli huillanata pi 
ama imata nichun ñucata churashcata yachashcamantami 
huillancuna. 18 Chashna llaquichishun nishpa huillashcapish 
ñucataca imata mana llaquichinchu. Alli shungu cashpa, mana 
alli shungu cashpa ima shina cashpapish ashtahuanca Cristo- 
llata mana llullashpa huillachun, chaimi ñucataca achcata 
cushichin. 

Ashtahuan cushicushami. 19 Cancuna ñucamanta Diosta 
mañashcamantapish Jesucristopaj Samai Espiritu ñucata ayu- 
dashcamantapish alli cana cashcataca yachanimi. 20 Chashna- 
mi ñuca munashca ñuca yuyashca shinallataj imapipish mana 
pingachishca casha. Huañushpapish causashpapish saruncuna 
shinallatajmi Cristolla jatun cashcata cunancarin ashtahuan 
ashtahuan ñuca aichapi ricuchisha nini. 2! Chaimanta ñuca 
causacushpaca Cristopajmi causacuni. Huañushpaca japina 
cashcata japishami. 22 Ashtahuanpish cai pachapi causacushpa- 
ca Apunchij Jesuspajta ruranapaj alli cajpica shinashpaca 

¿maijantataj agllashari? 23 Ñucaca huañunatapish causanata- 
pish munanimi. Shuj yuyaipica Cristohuan cangapaj huañusha 
ninimi. Chashna huañunami ñucapajca tucuita yalli alli. 
24 Ashtahuanpish cancunapajca cai pachapi ñuca causacunaraj- 
mi tucuita yalli allica. 25 Chashna cajpi cancuna crishcata 
alli catina yuyaita cushpa cushichishpa tucui cancunahuan 
cana cashcataca allimi yachani. 26 Chashna ñuca cutin tigrashpa 
ñuca cancunahuan cajpimi Cristo Jesusmantaca ashtahuan 
cushicunguichij. 

27 Cancunataca ashtahuanca Cristomanta alli huillanata 
yachashca shinallataj alli causacuichijlla ninimi. Ñuca cancu- 
nata ricunaman rishpa mana rishpapish cancunamantaca shuj 
yuyailla, alli crijcuna cashcata, alli huillanata crishcata pi ima 
nicujpipish tucuicuna shuj shinalla alli caticushcatami uyasha 
nini. 28 Cancunata p'iñajcunataca imata ama manchanguichij- 
chu. Chashna cancuna mana manchashpaca paicuna chingari- 
naman ricushcatami ricuchicunguichij. Ashtahuanpish cancu- 
namanca quishpirishca cashcatami ricuchin. Tucui chaica 
Diosmantami. 29 Cancunamanca Cristomantaca mana paita 
crinallatachu Diosca curca, ashtahuanpish paimantaca llaquita 
apanatapishmari curca. 3 Chaimantami cancunapish ñucapish 
chai shinallataj llaquipi canchij. Llaquicunata ñuca apajtaca 
cancunapish ricurcanguichijmi. Cunanpish llaquicunata ñuca 
apacushcataca ñami yachanguichij. 


Cristo causashca shinallataj causaichij nishcamanta 


2 | Chaimanta Cristo cancunata cushichicujpica, paipaj 
c'uyaipish cancunata cushichicujpica, Diospaj Samai Espi- 
ritupish cancunahuan cajpica, tucui shunguhuan c'uyanacushpa, 
2 llaquinacushpaca tucuicunallataj shujlla shina yuyashpa, 
shujlla shina c'uyanacushpa shujlla munai, shujlla yuyai tu- 
cushpa ñuca cushicusha nicushca shina cushichichij. 3 Imata- 
pish p'iñanacushpa jatun tucushpaca ama ruraichijchu. 
Ashtahuanpish mana jatun tucushpa caishujcunami ñucata 
yalli alli nishpa yuyanacuichij. 4 Maijanpish quiquinlla alli 
canata ama yuyaichijchu. Ashtahuanpish tucuicunallataj shuj- 
tajcunapaj alli canatapish yuyaichij. 

5 Cancunapish Cristo Jesús yuyashca shinallataj yuyaichij. 

6 Paica Dios ima shina cashca shinallataj cashpapish Dios 
shinaca mana casha nircachu. 7 Ashtahuanpish Cristoca ñu- 
canchij shina aichayuj huacharishpaca pai imalla charishcata 
tucui saquishpami amopajta ruraj runa shina tucurca. 8 Paica 
chashna aichayuj cashpapish manataj jatun tucushpa cazuj 
cashcamantaca pinganayajta chacatashca huañuna cajpipish 
huañurcallami. 9 Chaimantami, Diosca paitaca tucuicunata 
yalli jatunyachirca. Shutitapish* tucui shuticunamanta yalli 
shutitami curca. 10 Chaimanta Jesuspaj shutita uyashpaca 
jahua pachapi cajcunapish, cai pachapi cajcunapish, allpa ucupi 
cajcunapish tucuicunami cunguringa. 11 Taita Diosta sumajma- 
ri cangui ningapajca Jesucristotami tucuicuna jatun Mandajmi 
cangui ningacuna. 


Crijcuna cai pachata achijyachij 
luzerocuna shina cashcamanta 


12 Chaimantami ñuca c'uyashca crijcuna, ima shinami 
cancunahuan cajpi ñucata alli cazurcanguichij. Cunan fiuca 
mana cancunahuan cajpicarin ñucata ashtahuan alli cazuichij. 
Cancuna ña quishpirishca cashcamantaca manchaihuan chuj- 
chuihuan allita rurana yuyailla caichij. 13 Allita rurana yuyaita- 
pish allita munana yuyaitapish Diosmari cun. Pai munashcata 
cancuna rurachunpish Diosllatajmi yachachicun. 
= 14 Imata rurashpapish huashalla mana rimanacushpa mana 
p'iñanacushpa ruraichij. 15 Cancunata pi ricushpapish mana 
pandarishcata allicuna cashcata ricuchun. Cancunaca Diospaj 
huahuacuna cashcamanta cai mapa millaicunapaj chaupipica 
amsa pachata luzerocuna achijyachij shinami achijyachicungui- 
chij. 16 Causaita cuj huillanata huillaichij. Cancuna chashna 
huillashca cajpimi Cristo shamui punllapica ñuca mana yanga 
causashcata, mana yanga huillashcata ricushpaca achcata 
cushicusha. 17 Cancuna crishcamanta Diosman cushpa ru- 
pachishca jahuapi ñucata huañuchijpi pajtachinata yachashpa- 
pish, tucui cancunahuanmi achcata cushicuni. 18 Cancunapish 
shinallataj cushicuichij, tucuicunallataj ñucahuan cushicushun- 
chij. 

Timoteomantapish Epafroditomantapish 


19 Apunchij Jesús munajpica, Timoteotami cancunata ricu- 
naman ña cachanata yuyacuni. Pai tigramushpa cancuna 
imanalla cashcata huillajpimi ñucapish achcata cushicusha. 
20 Timoteoca ñuca shinallataj cancunapaj alli canata yuyarijmi. 
Pi mana pai shinaca tiyanchu. 2i Tucuicuna paicuna quiquin- 
pajllami yuyancuna. Cristo Jesuspajtaca mana yuyarincunachu. 
22 Chashna cajpipish cancunaca Timoteo ima shina cajtaca 
allimi yachanguichij. Paica churi paipaj yayahuan imatapish 
ruraj shinami alli huillanata ñuca huillacujpica paipish ñuca- 
huan huillarca. 23 Chaimantami ñucata imata rurana cashcata 
alli yachashpaca Timoteota cancunapajman cachasha nicuni. 
24 Ñucallatajpishmi cancunata utca ricunaman shamusha 
nishpa Apunchij Jesús yuyailla cani. 

25 Chashna yuyacushpapish ñucahuan huillaj imapipish 
ñucahuan caj huauqui Epafroditotaca cachanataj yuyachijpimi 
cachani. Paitaca ñuca imalla rurai nishcata rurachunmi cancu- 
naca cachashca carcanguichij. 26 Epafroditoca tucui cancuna 
imanalla cashcata ricuna yuyaillami. Pai ungushca cashcata 
cancuna yachashcamantapish paica achca llaquillami. 27 Paica 
ancha ungushca huañunallatajmari tucurca. Ashtahuanpish 
ñuca ama ashtahuan jahuanpi llaquita charichunmi Diosca 
paitapish ñucatapish achcata llaquirca. 28 Cunanca cancuna 
paita cutin ricushpa cushicuchunmi ñucapish ña ama llaquilla 
cangapaj paitaca ña cancunapajman cachani. 29 Paitaca Apun- 
chij Jesusmantaca tucui shunguhuan cushicushpa chasquipai- 
chij. Pai shina alli cajcunahuanpish alli caichij. 30 Paica 
Cristopajta ruracushcamantaca ashamantami mana huañurca. 
Chashna quiquinta mana llaquishpaca cancuna carupi cashpa 
ñucapaj mana rurai tucushcatami paica rurarca. 


Cristo Jesushuan cushi canamanta 


3 I Tucui crijcuna, cunanca Apunchij Jesuspaj cashcamanta 
cushicuichij. Nucaca cancunaman chaillatataj cutin quill- 
canataca mana shaicunichu. Cancunapajca chaillatataj cutin 
uyanaca allimi. 2 Allcu shina causajcunatapish, umashpa 
yachachijcunatapish pajta catinguichijman. Circuncisión* nish- 

cata aichapi ruranami canguichij nijcunatapish pajta catingui- 
chijman. 3 Ñucanchijmari circuncisionta rurashcacunaca can- 
chij. Nucanchijmi Diospaj Samai Espíritu yuyaita cujpi tucui 
shunguhuan Diosta adorajcunapish Cristo Jesuspaj cashca- 
manta cushicujcunapish canchij. Cai aicha causaipi imallata 
rurashcahuan quishpirina yuyaillaca mana canchijchu. 4 Cai 
aicha causaipi imallata rurashcahuan quishpirinata maijancuna 
yuyajpica ñucacarin aicha causaipi imallata rurashcamantaca 
ashtahuan chai yuyaillami caiman. 5 Ñucataca huacharishca 
pusaj punllapimi circuncisiontaca rurashca carca. Israelpura- 
manta* Benjaminpaj huahua huahuamantami cani. Ñuca 
yaya mamapish Israelpurallatajmi. Ñucaca fariseo* cashpami 
mandashcacunataca alli yachachicurcani. 6 Ñucaca chaillata 
cazuchun nishpami tandanacushca crijcunatapish p'iñashpa 
jatunta llaquichircani. Mandashcacunatapish alli pajtachij 
cashcamanta ñucataca pi mana imata ni tucurcachu. 7 Chashna 
cashca cashpapish ñaupa tucui imalla ñucapaj alli cashcacu- 
nataca Cristota c'uyashcamantaca tucuimi yangata rurashpa 
chingachircani. 8 Ñucata jatun Mandaj Cristo Jesusmanta 
sumaj yachana tucuita yalli alli cajpimi ñucapaj tucui imalla 
alli cashcacunataca yangata rurashpa chingachini. Cristota 
c'uyashpa paihuan cangapajmi chai tucui imallacunataca ñuca- 
pajca ujsha ñucu shina cajpi tucuita chingachini. 9 Cunanca 
paihuan cana yuyaillami cani. Mandashcapi nishcata rurashpa 
ñuca alli cana cashcataca mana yuyanichu. Ashtahuanpish 
Cristota crishcamantami Diosca paihuan alli tucuchunca 
chasquishca cani. Diosca crijcunallatami chasquin. 10 Cunanca 
ashtahuanca Cristotami rijsisha nini. Paita causachi tucujca 
ñucapi imata ruracujtapishmi yachasha nini. Pai llaquita 
apashca shinallatajmi ñucapish llaquita apasha nini. Huañu- 
natapish pai huañushca shinallatajmi ñucapish huañusha nini. 
11! Huañushcacunapaj chaupimantaca ima shinapish causarina 
yuyaillami cani. 


Chayana cashcaman chayana yuyailla cashcamanta 


12 Ñucaca ñami cai tucuitaca rurarcani, ñami juchapish 
illaj cani mana ninichu. Ashtahuanpish Cristo Jesús imapaj 
agllashca cashcaman chayasha nishpa ricunillami. 13 Tucui 

crijcuna ñucaca chayana cashcamanca ñami chayarcani mana 
ninichu. Ashtahuanpish caillatami ruracuni: Haashaman 
saquirijtaca tucui cungarishpa ñaupajman tiyajtami japisha 
nishpa chutaricunilla. 14 Cristo Jesushuan shujlla cajcunata 
jahua pachapi allita charichun Dios cayashca cashcamanta 
chayana cashcaman alli chayashpa Dios cushca allita japinga- 
pajmi ricuni. 

15 Chaimanta alli crijcunaca tucuicuna ñuca yuyashca shina- 
llataj yuyashunchij. Ima shujtajta yuyacujpipish Diosllataj 
cancuna alli yachachun yuyaita cungallami. 16 Ña yachashca- 
taca alli yuyarirashpa chai yachashcataca shuj shinalla yuyashpa 
alli causashunchij. 

17 Tucui crijcuna, ñuca causashca shinallataj cancunapish 
causaichij. Ñucanchij cancunata yachachishca shina causacuj- 
cunatapish ricushpa alli causaichij. 18 Ña tauca cutinmi cancu- 
namanca huillarcani. Cunanpish huacashpami chaillatataj 
huillani. Chaipica taucacunami Cristota chacatashpa hua- 
ñuchishcataca yangata rurashpa p'iñashpa causacuncuna. 
19 Chashna causajcunaca tucuripica chingarinamanmi ringa- 
cuna. Chaicuna paicunapaj huijsallatami Diosta shina yuyarin- 
cuna. Paicunaca pingarinapaj randica ashtahuanpish jatun 
tucuncunami. Paicunaca cai pachapi tiyajcunallatamari ashta- 
huan yuyarincuna. 20 Ashtahuanpish ñucanchij causana 
llajtaca jahua pachami. Chai jahua pachamanta ñucanchijta 
Quishpichij Apunchij Jesucristo shamujtami ñucanchijca shu- 
yacunchij. 21 Apunchij Jesucristomi ñucanchij ismujlla aicha- 
tapish paipaj sumaj cuerpo shinata ruranga. Paica tucui 
imatapish mandai tucushcahuanmi ñucanchijtaca chashnaca 
ruranga. 


Jesucristohuan imapipish cushicunamanta 


I Shina cajpimi ñuca c'uyashca crijcuna, cancunataca 
ñucaca ricunaihuan huañucuni. Cancunaca ñuca achcata 
cushicunami canguichij. Cancunaca allita ñuca chasquinami 
canguichij. Chaimanta c'uyashcacuna, Apunchij Jesustaca 
alli crijcuna caichij. 
2 Evodiatapish Sintiquetapish Apunchij Jesusmantaca ña- 
ñandij shina shuj yuyailla tucupaichij ninimi. 3 Shinallataj 

can ñucahuan Diospaj ruranata alli ruracuj huauquitapishmi, 
chai panicuna alli tucuchun nishpa rimapai nini. Chai panicu- 
naca huauqui Clementindij chaishuj huauquicunandijmi pi 
Imata nicujpipish alli huillanataca ñucahuan huillarcacuna. 
Paicunapaj shuticunapish causanaman rinapaj libropimi quill- 
cashca. 

4 Apunchij Jesuspaj cashcamanta imapipish cushicucuichij- 
lla. Cutinmari: “Cushicuichij” nini. 5 Cancuna llaquijcuna 
cashcataca tucuicuna yachashca caichij. Apunchij Jesús 
shamunaca caillapimi. 

6 Imamantapish chai yuyailla cashpa ama llaquilla caichij- 
chu. Ashtahuanpish Diosta mañacushpa paiman tucuita hui- 
llaichij. Imamantapish Diosta mañashpa diosolopagui nichij. 
7 Chashna rurajpica Diosca cancunamanca sumaj causaitami 
cunga. Chai sumaj causaitaca pipish mana yachai tucunchu. 
Chai sumaj causaimi cancunapaj shungutapish cancunapaj 
yuyaitapish Cristo Jesusmanta huaquichinga. 


Alli cajllata yuyaichij nishcamanta 


8 Tucui crijcuna, cunanca ña caillata rimasha: Tucui ima- 
pish mana llulla cajllata, shujtajcuna alli nishca canata, tucui 
imatapish cashcata ruraj canata, tucui imapipish mapa illaj 
canata, tucuipi c'uyaj canata, tucui imapipish munashca canata, 
. tucui imapish alli canata, imapish alli nishca canapaj tiyajpica 
chaillata yuyaichij. 

9 Nuca yachachijpi chaita yachashcata ñuca imalla rurajta 
ricushcatapish, uyashcatapish chaita ruraichij. Chashna rurajpi- 
ca sumaj causaita cuj Diosca cancunahuanmi canga. 


Filipos crijcuna Pabloman cullquita cachashcamanta 


10 Cancuna cutin ñucata yuyarinata callarishcamantaca 
ñucaca Apunchij Jesusmantaca jatuntami cushicuni. Chashna 
nishpaca ñucataca cungarircanguichijmi nishpa mana nicunichu. 
Cancunaca ñucata yuyaricushpapish ima shina mana cachai 
tucurcanguichijllami. 11 Ñucaca ima illajlla cashcamanta 
mana chashnaca ninichu. Ñucaca ima charishcallahuan cushi 
canata yachanimi. 12 Ima illajlla canatapish achcata charinata- 
pish yachanimi. Sajsashca canata, yaricaihuan canata, ima 

shinapish canata, maipi canatapish yachanimi. Yallitaj chari- 
nata, ima illajpi Ilaquita apanatapish yachanimi. 13 Imatapish 
rurai tucunata ñucaman cu; Cristohuanca tucui imatapish 
rurai tucunillami. 14 Shina cajpipish, ñuca llaquipi cajta can- 
cuna lHaquishpa cushpaca allitamari rurarcanguichij. 

15 Filipos crijcuna, cancunallataj yachanguichijmi. Alli 
huillanata huillai callarishpa Macedonia llajtamanta ricujpica 
tandanacushca shujtaj crijcuna mana cujpipish cancunallami 
ñuca huillashcata uyashcamanta Diosman cushca cullquitaca 
curcanguichij. 16 Tesalonica pueblopi cajpipish, ñucapaj ima 
illashcapajca cutin cutinmi cacharcanguichij. 17 Imatapish 
chasquicunallata yuyashpalla mana chashnaca nicunichu. Ash- 
tahuanpish Diospaj ñaupajpi cancuna chasquinata ashtahuan 
mirachichunllami chashnaca nicuni. 18 Cancuna cachashcataca 
tucuitami chasquircani. Cunanca charina cashcatapish yalli 
yallitami charini. Epafroditohuan cancuna cachashcata chas- 
quishpacarin ashtahuanmi charini. Cancuna cachashcacunaca 
Diosman cushpa rupachijpi mishquiman ashnacuj shinamari. 
Chaitami Diosca cushicushpa chasquin. 19 Ñuca Diosmi 
cancunapaj imalla illashcataca Cristo Jesús sumaj allicunata 
achcata charishca shinallataj cancunamanca cunga. 20 Chai- 
manta ñucanchij Taita Diostaca huiñai huiñaita sumajmari 
cangui nishca cachun. Chashna cachun. 


Tucuchingapaj allillachu canguichij nishcamanta 


21 Cristo Jesusmanta Diospajlla cajcunataca tucuicunalla- 
tataj allillachu canguichij, ninmi nipaichij. Ñucahuan caj 
huauquicunapish cancunataca allillachu canguichij nincunami. 
2 Diospajlla caj tucui caipi ñucahuan cajcunapish, allillachu 
canguichij nincunami. Cai Roma llajtata mandajpaj huasipi 
caj crijcunacarin ashtahuanmari cancunataca allillachu can- 
guichij nincuna. 

23 Ñucanchij Apunchij Jesucristoca tucui cancunaman jatunta 
c'uyaj canata cushca alli canman. Chashna cachun. 


JESUS HUILLAGRI NISHCA PABLO 


COLOSAS 


PUEBLOPI CAUSACUJ CRIJCUNAMAN 
QUILLCASHCAMI 


Colosas pueblopi tandanacushca crijcunaman 
Pablo quillcashcamanta 


! Ñucaca Taita Dios munashcamanta Jesucristo huillagri 
nishca Pablomi cani. Nucami huauqui Timoteondij caitaca 
quillcani. 2 Chashna quillcashpaca Cristota crishcamanta 
Diospajlla caj alli crijcuna Colosas pueblopi causacujcunamanmi 
cachani. Ñucanchij Taita Diospish, Apunchij Jesucristopish 
cancunamanca jatunta c'uyaj canatapish sumaj causaitapish 
cushca alli canman. 


Crijcunamanta Diosta Pablo mañashcamanta 


3 Cancunamanta Diostaca mañacushpaca, ñucanchij Apunchij 
Jesucristopaj Taita Diostaca diosolopagui nicunchijllami. 
4 Cancunaca Cristo Jesusta crishcatapish, Diospajlla caj 
tucuicunata c'uyacushcatapish uyarcanchijmi. 5 Cancunaca 
jahua pachapi huaquichishcata japina yuyailla cashcamantami 
chashnaca ruracunguichij. Chai yuyailla canataca mana llulla 
alli huillanata uyashcamantami charinguichij. 6 Diosca jatunta 
c'uyajtaj cashcata uyashca yachashca pachamanta cancuna 
miraricuj shinallatajmi cai pacha tucui lHajtacunapipish mira- 
ricun. 7 Chaitaca Cristomanta cancunaman alli huillaj c'uyash- 
ca huauqui Epafras yachachijpimi yacharcanguichij. Paica 
Cristopajta ñucanchijhuan rurajmi. 8 Paimi ñucanchijmanca 
cancuna Diospaj Samai Espíritu cushca c'uyaihuan ima shina 
c'uyanacucujtaca huillarca. 

9 Nucanchijca chaita uyashca punllamantami cancunamanta 
Diosta mañanataca manataj saquinchij. Dios paipaj munai 
ima cashcata cancunata alli yachachichun, paipaj Samai Espíri- 

tu ashtahuan alli yuyaita alli yachaita cuchun nishpa cancuna- 
mantaca mañaracunchijllami. 10 Apunchij Jesuspaj cashca- 
manta alli cachun, pai munashcata rurachun, alli granota 
tandana shinata imatapish allita rurashcacunata achcata ricu- 
chichun, Dios ima shina cashcatapish ashtahuan yachachun 
cancunamantaca Diosta mañacunchijllami. 

11 Diosca pai imatapish rurai tucushca sumajhuan cancunata 
sinchiyachijpi ima tucushpapish mana p'iñarij alli shungu 
cachun mañacunchijllami. 12 Taita Dios achij lHajtapi tucui 
paipajlla cajcunahuan pai cushcata chasquichun ñucanchijta 
allichishcamanta achcata cushicushpa paita diosolopagui ninata 
yachachunpishmi mañacunchijlla. 13 Amsa charicunmanta ca- 
charishpami Diosca ñucanchijtaca paipaj c'uyashca Churi 
maipi mandacunpi churarca. 14 Diospaj Churica paipaj yahuarta 
jichashpa huañushpami ñucanchijtaca quishpichirca. Ñucanchi; 
juchacunatapish perdonarcami. 


Cristo huañushcamanta Dioshuan 
alli tucuna tiyashcamanta 


15 Pi mana ricushca Taita Diosca Cristopimi ricurishca. 
Paica tucui imalla tiyajcunata Taita Dios manaraj rurajpi ña 
tiyajmi. 16 Taita Diosca jahua pachapi cai pachapi tucui imalla 
tiyajta, mana ricuipajcunata, ricuipajcunatapish paipaj Churi- 
huanmi rurarca. Shinallataj jatun mandajcunata, uchilla 
mandajcunata, ñahuihuan mana ricuipaj mandajcunatapish 
paipaj Churipaj cachunmi paillahuantaj Taita Diosca rurarca. 
17 Cristoca tucui imalla tiyajpajpish ñaupamanta tiyajmi. 
Tucui imapish paipaj maquipimi sumajta maillapi canapi tiyacun. 

18 Tandanacushca crijcunaca Cristopaj cuerpomi. Paica uma 
shina mandajmi. Paica chashna cashpami tucui cuerpollaman- 
taj causaitapish cucun. Tucui imapipish pai punta cangapajmi 
Cristoca huañushcacunapaj chaupimanta punta causarirca. 
19 Taita Diosca pai ima shina caj shinallataj Cristopish cachun- 
mi munarca. 20 Taita Diosca tucui imalla tiyajcunatami Cristo- 
manta cutinllataj paipaj cachun munarca. Chaimantami Cristo 
chacatashcapi yahuarta jichashpa huañushcamantaca cai pa- 
chapi cajcunahuan, jahua pachapi cajcunahuanpish tucuicuna- 
huan Taita Diosca alli tucurca. 

21 Sarun cancunaca millai yuyai cashpami imatapish mana 
allita rurashpa Diosta p'iñashpa caru llajtacuna shina carcan- 
guichij. Cancuna chashna cashca cashpapish, cunanca Taita 
Dioshuanca alli tucushcamari canguichij. 22 Cancunata paipaj- 
lla ima mapa ima juchachina illajllata Taita Diospaj ñaupajpi 
ricuchingapajmi, Cristoca aichayuj cashpa jatun llaquita apashpa 
huañurca. 23 Cancuna chashna alli ricuringapajca alli crishpa 
ucuta sapiyashca sinchi caichij. Alli huillanata huillajpi cancuna 
imallata chasquina cashcata uyashcatapish chai yuyailla caichij. 
Chai huillanataca tucui cai pachapi causajcunamanmi huillacun. 
Ñucapish chaita huillachun aglashca Pablomi cani. 


Crijcuna ima shina causanata Pablo yachachishcamanta 


24 Ñucaca cancunamanta llaquicunata apacushpapish, cunan- 
ca achcatami cushicuni. Tandanacushca crijcunamanta Cristo 
llaquicunata apashca shinallatajmi ñuca quiquin aichapi lla- 
quicunataca apashpa pajtachicuni. Tandanacushca crijcunaca 
Cristopaj cuerpomi. 25 Diosca paipaj Shimita huillachunmi 
cancunapaj allipaj ñucamanca mingarca. Ñucaca chashna 
cashpa Dios imallata huillachun nishcataca chaitataj tandana- 
cushca crijcunaman huillajmi cani. 26 Ñaupa huatacunamanta 
cunan punllacunacama pi mana yachashca pacallatami Diosca 
cunanca tucui paipajlla cajcunaman ricuchirca. 27 Paicunaman- 
ca Diosca paipaj sumaj achcata charishca pi mana yachashcata 
mana Israelcunapish* yachachun nishpami ricuchirca. Chai 
mana yachashcaca Cristo cancunapi cashcami. Paimantami 
tucuita yalli sumaj ricurina yuyailla canguichij. 

28 Paillatatajmi ñucanchijca huillacunchij. Cristo Jesushuan 
shujlla tucushpa tucuicuna alli ricurichun nishpami tucuicunata 
yuyachishpa alli yachachun tucuicunata alli yachachinchij. 
29 Chaipajca Cristo ñucaman cushca imatapish rurai tucuna- 
huanmi macanacuj shina shaicuita ruracuni. Chai rurai tu- 
cunami fiucataca imatapish rurachicun. 

I Cancunamantapish Laodicea pueblopi causajcunaman- 
tapish ñucata ñahui ñahui tucui mana rijsijcunamantapish 
macanacucuj shina ñuca achcata shaicucushcataca yachachunmi 
munani. 2 Chashna yachashpaca tucuicunallataj paicunapaj 
shungupi cushicuchun, shujlla shina c'uyanacuchunmi munani. 

Chashna c'uyanacushpami alli yuyaiyuj tucushpa, Taita Dios- 
mantapish Cristomantapish pi mana yachashca pacalla cajtaca 
alli yachangacuna. 3 Tucui sumaj yuyaicunatapish, alli ya- 
chanatapish Cristomi pacalla charin. 4 Caitaca uyashpa catina- 
llata huillashpa pipish cancunata ama crichichunmi chashnaca 
huillani. 5 Ñuca quiquin mana cancunahuan cashpapish, 
ñuca yuyaipica cancunahuan caj shinallatajmi cani. Chashna 
cashpami Cristota cancuna crishpa alli caticujta imapish alli 
cajta ricushpaca, ñucaca achcata cushicuni. 

6 Shina cajpica ima shinami Apunchij Jesucristota chasquir- 
canguichij, chashnallataj cunanca paihuan causacuichijlla. 

7 Jesucristopi sapiyashca alli shayachishca caichij. Cancu- 
nata yachachishca shinallataj crishpa paihuan sinchi caichij. 
Diostaca diosolopagui nishpa mañaracuichijlla. 


Mushuj causaitaca Cristo cuj cashcamanta 

8 Alli yuyaihuan canguichij. Pipish paicunapaj quiquin 
yuyaimanta yanga parlocunata parlashpa ñataj cancunata 
crichinman. Paicunaca mana Cristopajtachu yachachin, ñaupa 
yayacuna parlashcallatami yachachincuna. Chashna paicuna 
yachachishcaca cai pachallamantami. 

9 Dios tucui ima shina cashcaca Cristopaj cuerpopimi. 
10 Cancunapish Cristohuan shujlla tucushcamantaca tucui 
pai ima shina cashcatami charinguichij. Paica tucui mandajcu- 
natapish, mana ricuipaj mandajcunatapish, uma shina mandaj- 
mi. 11 Cancunaca Cristohuan shujlla tucushpaca mana 
maquihuan rurashca circuncisión* nishcata rurashcami can- 
guichij. Chai circuncisionca millai aicha munaita ruranata 
cancunata Cristo saquichishcami. 12 Cancuna bautizarishpaca 
Cristohuanmi pambashca carcanguichij. Shinallataj Taita 
Diosca imatapish rurai tucuj cashpa Cristota huañushcacunapaj 
chaupimanta causachishcata crishcamantami Cristohuan cau- 
sarircanguichij. 13 Sarun cancunaca juchayuj cashcamanta- 
pish circuncisionta aichapi mana rurashca cashcamantapish 
huañushcami carcanguichij. Chashna cajpipish, Taita Diosca 
cancunapaj tucui juchacunata perdonashpami Cristondij cau- 
sachirca. 14 Quillcashca tiyacuj imallata rurana cashcata 
ñucanchij mana pajtachi tucushca juchachicujtami Diosca 

Cristota cruzpi chacatashpa anchuchirca. 15 Cristoca chaca- 
tashca huañushpami jatun mandajcunatapish, mana ricuipaj 
mandajcunatapish anchuchishpa tucuicunapaj ñaupajpi mi- 

shashpa cumurichirca. I 


Jahua pachapi tiyajcunallata yuyanamanta 


16 Chaimanta cancuna imata micuna cashcata, imata ubyana 
cashcata, fiesta punllacunapi, llullu luna punllacunapi, samana 
punllacunapipish imata rurana cashcatapish ama pi mana 
alli nishpa rimachun. 17 Chashna ruranacunaca Cristo shamuna 
cashcata ricuchijllami. Cunanca ñamari pai quiquinllataj 
shamurca. 18 Mana jatun tucushpa angelcunata adorajcunaman 
cancunaman Dios cusha nishca japinata ñataj quichuchingui- 
chijman. Paicunaca manapish ricushcapimi satirishpa quiquin 
yuyaillamanta surcushpa jatun tucuncuna. 19 Paicunaca Cristo- 
taca uma shina mandajta mana rurashpami chashna puricun- 
cuna. Paimi tucui paipaj cuerpo partecunataca shujllata 
rurashpa carashpa sinchiyachishpa, Taita Dios munashca 
shina huiñachicun. 

20 Cancunaca cai pacha tucui millai munaicunata saquishpa 
Cristohuan huañushcamari canguichij. Chashna huañushca 
cashca jahuaca, ¿ima nishpataj sarun ruracushca mandashca- 
cunallatatajca ruracunguichigari? 21 Cancunaca: “Ama chaita 
japingui, ama caita micungui, ama chaita maquihuan japingui- 
llapish” nishpa chashna yachachishcataca, ¿ima nishpataj 
uyanguichigari? 22 Tucui chai mandashcacunaca cai pachapi 
imapish maucayashpa tucurij shina tucurijllamari. Chai 
mandashcacunaca runacunallataj quiquin yuyaimanta surcushpa 
yachachishcallami. 23 Chaicunaca allitajmari yuyachin, ashta- 
huan yachajta ruraipaj shinatajmari yuyachin, Diosta yuyari- 
nata, mana jatun tucushca canata, aichata llaquichinallatami 
yachachin. Chashna cashpapish aicha munaicunataca mana 
jarcai tucunchu. 

3 1 Cancunaca Cristohuan ña causarishca cashpaca, jahua 

pachapi tiyajcunallata yuyaichij. Chaipica Cristomi Taita 
Diospaj alli maqui ladopi tiyacun. 2 Jahua pachapi imalla 
tiyajcuna yuyailla caichij. Ama cai pachapi imalla tiyajcuna- 
taca yuyaichijchu. 3 Cancunaca Cristohuanmi huañurcangui- 


585 COLOSENSES 3 


chij. Chaimantami cancunapaj causaica Cristollahuantaj Dios- 
paj maquipi pacashca tiyacun. 4 Ñucanchijman causaita cujca 
Cristomi. Pai ricurijpica, cancunapish paihuan ricurishpa pai 
sumaj achijnicuj caj shinallatajmi canguichij. 


Ñaupa causaimantapish mushuj causaimantapish 


5 Chashna cana cashcamanta cancunapi tiyaj mana alli 
munaicunataca tucuita saquichij. Ama huainayanguichij, ama 
ima millaita ruranguichij. Millai yuyaicuna millai munaicuna 
shamujpipish, ama chaita ruranguichij. Ama imatapish ashta- 
huan charina yuyailla canguichijchu. Chaica rurashcalla 
dioscunata adorashca shinallatajmi. 6 Chashna mana allita 
rurashcamantami Diosca p'iñarishpa paita mana cazujcuna- 
taca jatunta llaquichinga. 7 Cancunapish ñaupaca chashna 
mana allita rurashpallatajmi causacurcanguichij. 8 Cunanca 
p'iñarinata, ucu shungulla p'iña canata, millaita rurana yuyaita, 
c'amishpa rimanata, tucui ima mana allita rimanatapish cai 
tucuicunata saquichij. 9 Caishuj chaishuj ama llullanacungui- 
chijchu. Cancunaca ñaupa causaipi ima shina ruraj cashcataca, 
ima. shina yuyaita charishcatapish ñami saquircanguichij. 
10 Cunanca mushuj yuyaitami charinguichij. Diosca chai 
mushuj yuyaitaca pai shina tucungacama paita alli rijsichunpish 
mushujyachicunllami. 11 Chaimanta cunanca Israelcunapish* 
mana Israelcunapish*, circuncisión* nishcata rurashcacuna- 
pish, chaita mana rurashcacunapish chashnallatajmi. Shujtaj 
llajtamanta shamushcacunapish, urcu runacunapish, amopajta 
rurajcunapish, amopajta mana rurajcunapish chashnallatajmi. 
Cristoca tucuicunapajmi. Paica tucuicunahuanmi causacun. 

12 Diosca c'uyashcamantami cancunataca paipajlla cachun 
agllarca. Chaimanta churanata churashca shinaca tucui 
shunguhuan llaquij caichij, c'uyaj caichij, alli shungu caichij, 
pihuanpish alli caichij, imamantapish ama utca p'iñarichijchu. 
3 P'iñashpa maijan imata juchachijpipish Cristo perdonashca 
shinallataj cancunapish caishuj chaishuj ama utca piñarishpa 
perdonanacuichijlla. 14 Cai tucuimanta yallica churanata chu- 
rashca shinaca c'uyaita charichij. C'uyaimi tucuicunata shuj- 
llata ruran, tucui imatapish pajtachichin. 15 Dios cushca sumaj 
causaica tucui cancunata shungupi yuyachichun. Diosca 

sumajta causachunmi cancunataca shujlla cuerpo cachun 
agllarca. Chaimanta Diostaca diosolopagui nicuichijlla. 

l6 Cancunapaj shungupica Cristo huillashcata huillana yu- 
yaicunalla junda tiyachun. Cancuna tucui imalla yachashcata 
caishuj chaishuj yachachinacuichij yuyachinacuichij. Salmo- 
cunata, cantanacunata, Diosta yuyarishpa sumaj cantocunata- 
pish Diosta diosolopagui nishpa tucui shunguhuan cantaichij. 
17 Imata rurashpapish, imata rimashpapish tucuillatataj Apun- 
chij Jesuspaj allipaj ruraichij. Paillamantataj Taita Diostapish 
diosolopagui nichij. 


Crijcunaca caishuj chaishujhuan ima shina canamanta 


I8 Huarmicuna, cancunapaj cusacunata alli cazuichij. Apun- 
chij Jesusca crij huarmicunataca chashna cazuchunmi munan. 
19 Cusacunapish cancunapaj huarmicunata c'uyaichij. Paicu- 
nahuan ama millai caichijchu. 20 Huahuacunapish cancunapaj 
yaya mama imalla mandashcata ruraichij. Apunchij Jesuspish 
chashna alli cazujtami munan. 21 Yaya mamapish, cancunapaj 
huahuacunata ama p'iñachichijchu. Cancuna p'iñachijpica 
ña mana imata ashtahuan uyanayachingachu. 22 Amopajta 
rurajcunapish caipacha cancunapaj amocuna imalla mandashca- 
ta cazuichij. Ama paicuna ricucujllapi alli ricuringaraiculla 
alli ruraj tucuichijchu. Ashtahuanpish Diosta manchashpa 
tucui shunguhuan alli ruraichij. 23 “Ama runacunapajta 
ruracuj shinalla ruraichijchu, ashtahuanpish Apunchij Jesuspaj- 
ta ruracuj shina tucui shunguhuan imatapish ruraichij.” 24 Can- 
cuna allita rurashcamantaca Apunchij Jesus cushcata japina 
cashcataca yachanguichijmi. Cancunapaj Amotajca Cristomi. 
Paipajtami ruracunguichij. 25 Maijanpish mana allita rurajca 
mana allita rurashcamantaca mana allillatatajmi japinga. 
Diospajca pi cashpapish chai shinallatajmi. 

4 I Amocuna, cancunapish jahua pachapi caj jatun Amota 
charishcamanta, cancunapajta rurajcunapajca imatapish 
cashcata allita ruraichij. 

2 Diosta mañanataca mana shaicurishpa paita diosolopagui 
nishpa mañaracuichijlla. 3 Pi mana yachashca alli huillanata 
huillajpi uyajcunaman uyana yuyaita Apunchij Jesús cuchun 
ñucanchijmantapish mañapanguichij. Ñucaca ali huillanata 

huillashcallamantami caipi prezo cani. 4 Ñuca huillana cashca 
shinallataj alli huillangapaj ñucamanta Diosta mañapaichij. 

5 Mana crijcunahuan cashpapish, yachaj cashcamanta alli 
caichij. Paicunaman huillanalla cajpica huillacuichijlla. 6 Can- 
cuna parlashcapish alli uyacunalla sumaj cachun. Pi imata 
tapujpipish ima shina paicunaman huillanata yachanami 
canguichij. 

Tucuchingapaj allillachu canguichij nishcamanta 

7 Apunchij Jesuspajta ñucahuan alli ruraj, aili pajtachij 
ñucanchij c'uyashca huauqui Tiquicomi ñuca imanalla cashca- 
taca cancunaman alli huillanga. 8 Ñucanchij imanalla cashcata 
huillashpa cancunata cushichichun nishpami paitaca cachani. 
9? Ñucanchij c'uyashca, tucuita pajtachij huauqui Onesimotapish 
Tiquicohuanmi cachani. Onesimoca cancunapuramantami. 
Paicunami tucui caipi imalla tucushcata callarishpa cancunaman 
huillanga. 

10 Ñucahuan prezo tiyacuj Aristarcopish, Bernabepaj primo 
Marcospish tucui cancunata allillachu canguichij ninmi. Mar- 
cos ima shina cashcataca cancunapish ña yachanguichijmi. 
Chaimanta pai cancunata ima shinamanta ricunaman shamujpi- 
ca, paita alli chasquinguichij. 11 Jesús shutita Justo nishca 
huauquipish cancunataca allillachu canguichij ninmi. Israel 
crijcunapuramantaca paicunallami Dios ima shina mandacush- 
cata caipi ñucahuan yachachicun. Paicunaca ñucata achcata 
cushichihuanpishmi. 12 Cristopajta ruraj cancunapuramanta 
Epafraspish cancunataca allillachu canguichij ninmi. Dios 
munashcata cancuna alli rurashpa, tucui shunguhuan paipajta 
rurachun, sinchi cachun nishpapishmi paica cancunamantaca 
Diosta mañacunlla. 13 Epafrasca cancuna yuyailla cashcataca 
ñucamari alli yachani. Paica Laodicea pueblopi, Hierápolis 
pueblopi causacuj crijcunamantapish mana cungarishpa yu- 
yaricunllami. 14 C'uyashca jambij doctor Lucaspish Demas 
shuti huauquipish cancunataca allillachu canguichij ninmi. 

15 Laodiceapi causacuj huauquicunamanpish ñucanchij alli- 
llachu canguichij nishcataca huillapaichij. Ninfas shuti huau- 
quitapish paipaj huasipi tandanacuj crijcunatapish allillachu 
canguichij ninmi nipanguichij. 16 Cai quillcata cancuna ña 

tucui ricushca q'uipaca, Laodiceapi causacuj tandanacushca 
crijcunapish caicunata ricuchun chaiman cachanguichij. Shi- 
nallataj caishuj quillca Laodiceamanta chayamujpica chaitapish 
alli ricunguichij. 17 Huauqui Arquipomanpish: “Riqui, Apun- 
chij Jesús ima ruranata cushcataca chaita pajtachingui” ninmi 
nishpa huillaichij. 

18 Cai allillachu canguichij nishcataca Pablomi ñuca quiquin 
maquihuan quillcani. Ñuca caipi prezo cashcatapish ama 
cungaringuichijchu. Diosca cancunamanca jatunta c'uyaj 
canata cushca alli canman. Chashna cachun. 


JESUS HUILLAGRI NISHCA PABLO 


TESALONICA 


PUEBLOPI CAUSACUJ CRIJCUNAMAN 
PUNTA QUILLCASHCAMI 


Tandanacushca crijcunaman Pablo paihuan 
cajcunandij quillcashcamanta 


! Ñucaca Pablomi cani. Cai quillcataca ñucaca Silvano- 
huan, Timoteohuanmi cancuna Tesalónica pueblopi cau- 
sacuj tandanacushca crijcunaman quillcani. Cancunaca Taita 
Diospajpish, Apunchij Jesucristopajpishmari canguichij. Ñu- 
canchij Taita Diospish, Apunchij Jesucristopish cancunamanca 
jatunta c'uyaj canatapish, sumaj causaitapish cushca alli 
canman. 


Tesalőnica crijcuna alli causashcamanta 


2 Diosta ñucanchij mañacushpaca, cancunata yuyarishpa 
cancunamantaca Diostaca diosolopagui nishpa mañacunchij- 
llami. 3 Cancunaca ñucanchij Taita Diosllapi yuyaita churashpa 
allimi causacushcanguichij. Cancunaca Diosta achcata c'u- 
yashpami, Diospajta rurashpa causacushcanguichij. Ñucanchij 

Apunchij Jesucristo yuyailla canataca alli chai yuyaillami 
cashcanguichij. Chashna cashcata yuyarishpami cancuna- 
mantaca Diosta mañacunchijlla. 4 Dios c'uyashca tucui crij- 
cuna, paimari cancunataca agllarca. 5 Alli huillanata cancuna- 
man huillashpaca mana rimarishcanchijllachu. Ashtahuanpish 
tucuita rurai tucuj Diospaj Samai Espíritu yuyachijpi, alli 
huillaica allillataj cashcata alli yachashpamari huillarcanchij. 
Cancunapaj allipaj ñucanchij cancunahuan ima shina cashca- 
tapish cancunallataj ricurcanguichijmi. 

6 Cancunaca ñucanchij catij shinallatajmi ñucanchijta ri- 
cushpa Apunchij Jesustaca caticunguichij. Achca llaquita 
apacushpapish Diospaj Samai Espíritu cushichijpi, ñucanchij 
huillashcataca cushicushpamari caticunguichij. 7 Chashna alli 
catishpaca Macedonia llajtapi Acaya llajtapi causacuj crijcu- 
namanca, ima shina alli catina yuyaitami tucuicunaman cu- 
cunguichij. 8 Mana Macedonia llajtallapi, Acaya llajtallapichu, 
ashtahuanpish tucui llajtacunapimari Apunchij Jesusmanta 
alli huillaitapish Dios yuyailla alli crijcuna cancuna cashcatapish 
yachaj chayachishcanguichij. Chaimantami Diosta alli crijcuna 
cashcataca ña mana huillana canchij. 9 Ashtahuanpish ñu- 
canchij cancunata ricugrijpi cancuna ima shina ñucanchijta 
chasquishcata, rurashcalla dioscunata yuyaricushcata ima 
shina saquishpa, cunanca causaj mana llullaj Diospajta rura- 
cushcataca cai llajtacunapi causajcunaca parlanacucuncuna- 
mari. 10 Huañushcacunapaj chaupimanta Taita Dios causa- 
chishca paipaj Churi Jesús jahua pachamanta shamunata, 
ima shina cancuna shuyacushcatapish parlanacuncunami. 
Shamuj punllapi Dios p'iñarishpa jatunta llaquichina cashca- 
mantaca paimari quishpichij. 


Tesalónica pueblopi Pablo imallata rurashcamanta 


2 1 Cancuna crijcunata ñucanchij ricugrishcaca manatajmari 
yangachu cashca. Chaitaca cancunallataj yachanguichijmi. 
2 Cancuna yachashca shinallataj, sarunmanca Filipos pueblo- 
pica ñucanchijca c'amishca macashcamari carcanchij. Chashna 
achca llaquita apacushpapish achcata ñucanchijta p'iñacujpi- 
pish, Dios cushca alli huillaitaca Diosmari mana manchana 
yuyaita cushpa huillachirca. 3 Nucanchijca mana ima panda- 

tachu, mana alli tucuchun nishpa, mana umangaraicuchu hui- 
llarcanchij. 4 Diosmari ñucanchijtaca alli nishpa alli huillana- 
taca huillachun ñucanchijmanca curca. Umanapaj randica 
pai cushcataca ñucanchijca ima shina cashcatami huillacunchij. 
Ñucanchijca mana pita cushichingaraicullachu, ashtahuanpish 
ñucanchij tucui imalla yuyashcata yachaj Diosta cushichinga- 
pajmari huillacunchij. 5 Cancuna yachashca shinallataj ñu- 
canchijca mana mishqui shimi tucushpa, mana cullquiyuj 
tucungaraicullachu huillarcanchij. Chaitaca Diospish yachanmi. 
6 Cancunapish shujtajcunapish pipish ñucanchijta alli nichunca 
manataj munanchijchu. Ñucanchijca Cristo huillagri nishca- 
cuna cashcamantaca cancunataca mandaimanmi carcanchij. 
Mana chashna rurarcanchijchu. 7 Chashna ruranapaj randica 
uchilla huahuacunata mama c'uyashpa huiñachij shinami 
cancunataca charircanchij. 8 Ñucanchijca cancunataca achca- 
tami c'uyanchij. Chashna c'uyashcamantaca Dios cushca alli 
huillanallata mana huillashun nircanchijchu. Huañuchishun 
nijpipish cancunamantaca huañunchijllamanmi carca. Cancu- 
nataca chashna ashtahuanmari c'uyanchij. 9 Ñucanchij ima 
illashcapaj mana samarishpa imatapish rurashcataca crijcuna 
cancunallataj, ¿manachu yuyaringuichij? Dios cushca alli 
huillanata cancunaman huillacushpaca ama cancunalla imata- 
pish rurachun nishpami, tutapish punllapish ñucanchijca 
imatapish rurarcanchij. 

10 Nucanchijca cancuna crijcunahuan causacushpaca, pi 
mana juchachipaj alli sumaj causaitami causarcanchij. Can- 
cunapish yachanguichijmi. Diospish yachanmi. 11 Huahuacu- 
nata yaya cushichishpa ima rurana yuyaitapish cuj shinallatajmi 
ñucanchijpish caishuj chaishujhuan carcanchij. Chaitaca can- 
cunallataj yachanguichijmi. 12 Cancunataca Diospaj huahua- 
cuna ima shina causana cashca shinallataj causaichij nishpami 
yachachircanchij. Diosllatajmari cancunataca paihuan manda- 
chun, sumaj cachunpish agllarca. 

13 Diospaj Shimita cancunaman ñucanchij huillajpica mana 
runacuna quiquin yuyaimanta huillashca shinallata rurashpa, 
Diospaj Shimitaj cashcata rurashpami alli uyashpa crircangui- 
chij. Chashna crishcamantami Diostaca diosolopagui nicun- 
chijlla. Diospaj Shimi cashpatajmari cancuna crijcunataca 

shujtajyachijpi alli causacunguichij. 14 Jesucristota crij cashca- 
manta Diospajlla caj tandanacushca crijcunata Judea llajtapi 
Israelpurallataj* llaquichishca shinallatajmi cancuna crijcuna- 
tapish cancunapaj llajtapi causajcunallataj Ilaquichishca. 
15 Chai Israelcunallatajmari Apunchij Jesustapish, paicunaman 
ñaupa huillajcunatapish* huañuchircacuna. Shinallatajmi ñu- 
canchijtapish p'iñashpa llaquichircacuna. Chashna llaquichish- 
paca Dios alli nichunca ima allita mana rurancunachu. 
Tucuicunata p'iñajcunamari. 16 Mana Israelcuna* quishpi- 
richun nishpa huillashun nijpica, Israelcunaca mana huillajta 
rurancunachu. Chashna mana huillajta rurashpaca ashta- 
huanmari juchayuj tucuncuna. Chaimantami cunanca Diosca 
p'iñarishpa paicunamanca jatun llaquita cachashca. 


Pabloca cutin Tesalónica crijcunata 
ricugrisha nishcamanta 


17 Cancuna crijcunamanta ashacama caruyashpa mana ricui 
tucushpapish, ñucanchijca cancuna yuyaillamari canchij. 
Chashna cancuna yuyailla cashpamari cancunataca cutin ricu- 
grina yuyailla canchij. 18 Ñucaca Pablomi cani. Cancunapaj- 
manca shamushun nicurcanchijmari. Mana tucuicuna sha- 
mushpapish, ñucallapish shamusha nishpa cutin cutinmari 
nicurcani. Chashna nicujpipish, ñucanchijtaca Satanasmari* 
mana shamujta ruran. 19 Ñucanchijca, ¿imata japinata yu- 
yashpataj chashnaca cushicucunchij? Ñucanchij Apunchij 
Jesucristo shamujpica, cancunamanta ñucanchijca cushicuna 
cashpamari chashnaca cushicunchij. 20 Cancunatajmari ñu- 
canchij alli ricurinapish cushicunapish canguichij. 

3 I Chashna cancunata ricugrina yuyailla cashpa ña mana 

chai yuyailla cai tucushpami ñucanchijlla Atenas pueblopi 
saquirinata yuyashpa, 2 huauqui Timoteollata cancunata ri- 
cunamanca cacharcanchij. Paica Diospajta rurajmi, Cristo- 
manta alli huillaitapish ñucanchijhuan huillajmi. Paimari 
cancuna crishpa caticushcataca cunashpa alli catina yuyaita 
cunga. 3 Cancunaca llaquihuan cashpapish Jesusta caticushca- 
taca ña mana catishun ama nichunmi, chashna catina yuyaitaca 
cunga. Crijcunaca llaquicunataca apanallataj cashcataca can- 
cunallataj yachanguichijmi. 4 Cancunahuan cashpaca ñucan- 

chijtaca llaquicunaca japingallatajmi nircanchijmi. Ñucanchij 
nishcaca cancuna yachashca shinallataj ñamari pajtashca. 
5 Chashna llaquihuan cajta yachashpa mana cungari tucushpa- 
mari, cancuna crishcata ima shina caticujta yachangapaj nishpa 
Timoteotaca ricunaman cacharcani. Millai yuyaita diablo 
cushpa cancunataca urmachijpica, ñucanchij huillashcapish 
yangalla tucunatamari mancharcani. 

6 Timoteo cancunapajmanta ña tigramujpimi, cancuna ima 
shina alli crishpa caticushcatapish, alli c'uyaj cashcatapish 
yachanchij. Ñucanchijtaca c'uyashpa yuyaricunlla, ricunai- 
huanpish ñucanchij shinallataj huañucun ninmi. 7 Cancuna 
crijcuna chashna alli crishpa caticushcamantaca ñucanchijca 
jatun llaquihuan cashpapish, ima illaj cashpapish achcatamari 
cushicunchij. 8 Cancuna Apunchij Jesusta alli caticushcata 
yachashpaca, ñucanchij llaquihuan huañucushpapish cutinmari 
cushicuita japircanchij. 9 Diospaj ñaupajpi cancuna achcata 
cushichishcamantaca, Diostaca, ¿ima shinataj ñucanchijca 
diosolopagui nishunchigari? 10 Cancuna crishpa yachacushcata 
ashtahuan yachachingapaj cancunapajman ñucanchijta ca- 
chahuai nishpami tutapish punllapish Diostaca mañaracun- 
chijlla. 

11 Ñucanchij Taita Diosllataj ñucanchij Apunchij Jesucristo- 
llataj cancunata ricugrichun ñucanchijta pushachun nishpami 
mañacunchijlla. 12 Ñucanchij cancunata c 'uyashca shinallataj 
cancunapurapish shujtajcunatapish c'uyana yuyaita _Apunchij 
Jesusllataj ashtahuan cushca cachun ninchijmi. 13 Ñucanchij 
Apunchij Jesucristo tucui paipajcunahuan shamujpica ñucan- 
chij Taita Diospaj ñaupajpica mana juchachipaj, ima jucha 
illajlla alli catijcuna ricurichunmi cancunamantaca maña- 
cunchijlla. 


Diosta cushichingapajca ima shina causanamanta 


4 I Cunanca Dios ima shina causachun nishcata ñucanchij 
yachachishca shinami cancuna crijcunaca causacushcan- 
guichij. Apunchij Jesús nij shinallatajmi cancunataca chash- 
nallataj ashtahuan ashtahuan alli causacuichijlla ninchij. 

2 Apunchij Jesús ñucanchijta cancunaman imallata yacha- 
chichun yachachishcataca ñami cancunallataj yachanguichij. 

3 Tucui mapamanta anchurishpa Diosca paipajlla causachun 
ninmi. Pajta huainayanguichijman. 4 Tucuicuna quiquin 
huarmillata allimari cangui nishpa, ima millai yuyai illajlla 
sumajta causaichij. 5 Diosta mana yachaj mana Israelcuna* 
shina ama ima mana alli yuyaicunahuan mana alli munaicuna- 
huan causaichijchu. 6 Ña cancunaman huillashpa nishca shi- 
nallataj ñataj maijanta umashpa paipaj huarmihuan huainayan- 
man. Chashna mana allita rurajcunataca tucuicunatami 
Apunchij Jesusca jatunta llaquichinga. 7 Diosca ñucanchijtaca 
mana millaipi causachunchu agllarca, ashtahuanpish paipajlla 
tucushpa alli causachunmari agllarca. 8 Maijanpish cai yacha- 
chishcata mana uyasha nijca mana runallatachu mana uyasha 
nin, ashtahuanpish paipaj Samai Espirituta cuj Diostamari 
mana uyasha nin. 

`9 Cancuna ima shina caishuj chaishujhuan c'uyanacunataca 
Diosllatajmari yachachishca. Chashna yachachishcamantami 
ima shina caishuj chaishujhuan c'uyanacunataca mana quillcani. 
10 Macedonia llajtapi causacuj tucui crijcunahuanmari c'u- 
yanacucushcanguichij. Tucui crijcuna cancunataca chashna 
ashtahuan c'uyanacuna yuyaita charichun nipanchijmari. 
11 Ñucanchij cancunata nishca shinallataj cancunapaj quiquin 
maquihuan quiquinpajta rurana yuyailla alli sumajta causaichij. 
12 Chashna alli causashpamari imapish mana illaj canguichij. 
Mana crijcunapish mana rimashca, alli nishcami canguichij. 


Apunchi) Jesús ima shina shamunamanta 


133 Tucui crijcuna, cancunataca huañushcacuna causarina 
cashcata mana yachaj caishujcuna shina llaquilla cachunca 
mana ninchijchu. Huañushcacuna ima tucuna cashcataca 
yachachun ninchijmari. 14 Nucanchijca Jesús huañushpa 
causarishcataca crinchijmari. Shinallataj Jesusta crij hua- 
ñushcacunatapish Diosca causachina cashcatami crinchij. 

15 Chashna cana cashcamantami Apunchij Jesús shamunga- 
cama ñucanchij causacujcunaca huañushcacunataca mana 
ñaupashpa jahua pachaman rishunchu nishpaca, Apunchij 
Jesús nishca shinallatajmi ninchij. 16 Apunchij Jesusca jahua 
pachamanta cazuchij caparishcahuanpish, angelcunata mandaj 
angel caparishcahuanpish, Diospaj corneta tocashcahuanpishmi 

mari canguichij. Caishuj chaishujhuanpish alli sumajta cau- 
saichij. 

14 Cancuna crijcunaca, mana imata rurasha nij q'uillacuna- 
tapish rimapanguichij. Llaquihuan cajcunatapish cushichipan- 
guichij. Manaraj alli yachajcunatapish yachachipanguichij. 
Tucuicunahuan alli caichij ninchijmi. 

15 Cancunata maijan ima millaita rurajpipish, ama paicuna- 
tapish chashnallataj ruranguichij. Chaipaj randica caishuj 
chaishujhuanpish tucuicunahuanpish allita rurana yuyailla 
caichij. 

té Imapipish cushijllacuna caichij. 17 Diosta mañaracuichij- 
lla. 18 Ima shina cashpapish, tucuipi Diostaca diosolopagui 
nicuichijlla. Cristo Jesusta crijcunataca Diosca chashna rura- 
chun ninmi. 

19 Diospaj Samai Espíritu imata nishcataca ama mana 
uyaichijchu. 2 Huillana yuyaita Dios cujpi, chaita huillajcunata 
ama mana uyashun ninguichijchu. 21 Tucui imalla yachachish- 
cataca allichu manachu alli nishpa alli yuyarichij. Ima allita 
yachachishcataca chai yuyailla caichij. 22 Tucui millaimantaca 
anchurichij. 

23 Alli sumaj causaita cuj Diosllataj cancunapaj samaita, 
yuyaita, cuerpota, tucui ima shina cashcatapish tucuillatataj 
ñucanchij Apunchij Jesucristo shamunapajca paipajlla ima 
mapa illajllata pi mana juchachipajta huaquichichun. 24 Can- 
cunata agllaj Diosca imata rurasha nishcatapish pajtachijmari, 
tucui caicunatapish pajtachingallami. 


Tucuchingapaj allillachu canguichij nishcamanta 


25 Tucui crijcuna, ñucanchijmantaca Diosta mañapanguichij. 

2 Tucui crijcunata achcata c'uyashpa allillachu canguichij 
ninmi nichij. 

27 Cai quillcataca Diospajlla caj tucui crijcunapaj ñaupajpi 
ricushpa huillachunmi Apunchij Jesús nij shinallataj cancuna- 
taca nini. 

28 Cancunamanca ñucanchij Apunchij Jesucristoca jatunta 
c'uyaj canata cushca alli canman. Chashna cachun. 


JESUS HUILLAGRI NISHCA PABLO 


TESALONICA 


PUEBLOPI CAUSACUJ CRIJCUNAMAN 
Q'UIPATA QUILLCASHCAMI 


Tandanacushca crijcunaman Pablo paihuan 
cajcunandij quillcashcamanta 


| i Ñucaca Pablomi cani. Silvanondij, Timoteondijmi 

Tesalónica pueblopi causacuj tandanacushca crijcunaman 
caitaca quillcani. Cancunaca Taita Diospaj Apunchij Jesucristo- 
pajcunamari canguichij. 2 Ñucanchij Taita Diospish, Apunchi; 
Jesucristopish cancunamanca jatunta c'uyaj canatapish, sumaj 
causaitapish cushca alli canman. 


Juchayujcunataca Cristo shamujpimi 
Diosca llaquichinga nishcamanta 


3 Tucui crijcuna, cancunaca ashtahuan alli cricushcamanta- 
pish, caishuj chaishujhuan ashtahuan ashtahuan c'uyanacu- 
cushcamantapish, Diostaca diosolopagui nina cashcamanta 
diosolopagui nicunallamari canchij. 4 Cancunata p'iñashpa 
laquichijpi chai llaquita apacushpa mana p'iñarishpa alli 
shungu cashcamantapish, crij cashcamantapish Diospajlla 
caj caipi chaipi tandanacushca crijcunaman parlashpaca achca- 
tamari cancunamantaca cushicunchij. 5 Cancuna chashna 
llaquicunata apashpaca, Diosca cashcatataj llaquichina cashca- 
tami ricuchinguichij. Cancunaca Dios maipi mandacunman 
yaicunalla cangapajmi chashna llaquicunataca apacunguichij. 

6 Diosca cashcallatataj rurashpami, cancunata llaquichijcu- 
nataca paicunatapish llaquichinga. 7 Shinallataj cancuna cunan 
llaquita apajcunataca Apunchij Jesús jahua pachamanta pai 
nishcata ruraj angelcunandij shamujpimi, cancunatapish ñu- 
canchijtapish tucui lHlaquicunamanta samachinga. 8 Paica 
cunyacuj nina chaupipi shamushpaca, Diosta mana yuyarijcu- 
natapish Jesucristomanta alli huillaita mana cazujcunatapish 

llaquichinamanmi shamunga. 9 Chai llaquichishcacunaca hui- 
ñaitami llaquita apangacuna. Apunchij Jesucristopaj ñaupaj- 
mantapish, pai tucuita rurai tucuj sumajmantapish carumanmi 
shitashca cangacuna. 10 Chashna llaquichinaman shamui 
punlla pai shamujpica paita crij tucui paipajcunaca paitaca alli 
ningacunami, mancharingacunami. Ñucanchij huillashcata 
cancuna crishcamantami chashnaca canga. 

H Cancunaca Dios agllashca cashca shina cachun nishpami, 
ñucanchij Diostaca mañaracunchijlla. Allita ruranallata yu- 
yashpa cancunaca crishpalla ima allita rurasha nishcatapish, 
tucuita rurai tucuj Diosllataj pajtachichun nishpapishmi 
mañacunchijlla. 12 Ñucanchij Taita Diospish Apunchij Jesu- 
cristopish jatunta c'uyaj cashcamanta, cancuna chashna allita 
rurashpaca Apunchij Jesucristotapish sumaj cashcatami ri- 
cuchinguichij. Shinallataj Apunchij Jesucristopish cancunataca 
alli ningami. 


Juchayuj millai runa ricurinamanta 


2 I| Cunanca tucui crijcuna, ñucanchij Apunchij Jesucristo 
shamunataca, paihuan ima shina ñucanchij tandanacuna- 
taca, 2 ama imatapish jahualla shujtajta yuyapanguichij 
ninchijmi. Apunchij Jesusca ñamari shamushca nishpa maijan 
pi mana yachashcata rimajpipish, huillajpipish, quillcashpa 
ñucanchij shina maijan cachajpipish, pajta mancharinguichij- 
man. 3 Ima imatapish rurashpa crichisha nicujpipish, pajta 
cringuichijman. Apunchij Jesús shamunapajca Diosta p'iñashpa 
mana cazujcunarajmi tiyanga. Ucu pachapi llaquita apagrina 
juchayuj Millai runapishmi ricuringa. 4 Chai Millai runamari 
Diostapish paipaj cajcunatapish mana ricunachishpa p'iñanga. 
Chashna rurashpaca Diosta adorana huasipipishmari* Diosmi 
cani nishpa Dios tucushpa tiyaringa. 

5 Sarun cancunahuan cashparaj ñuca chashna huillashcataca, 
¿manachu yuyaringuichij? 6 Chai Millaica pai ricurina punlla- 
cama amaraj ricurichun pi jarcacushcataca cancunallataj ya- 
changuichijmi. 7 Millaita rurachij mana yachashcaca ña 
rurachicunllatajmi. Pai ashtahuan millaita ama rurachichun 

nishpa jarcaracujmi caipiraj. 8 Chai q'uipami juchayuj Millai 
runaca ricuringa. Apunchij Jesusca shimihuan p'ucushpallami, 
Millai runataca huañuchinga. Jesusca achij nishpa shamushpa- 
llami paitaca chingachishpa shitanga. 9 Chai Millai runaca 
Satanás* japishcami canga. Chashna cashpami pai shamushpa- 
ca, pi mana rurai tucushcacunatapish mancharinacunatapish 
rurashpa llullashpa ricuchinga. 10 Quishpiringapaj mana llu- 
llashpa huillashcata mana uyasha nishcamanta, ucu pachapi 
chingarinaman rina cashcacunatami chashna tucui mana 
allicunata rurashpa crichinga. 11 Chai mana llullashpa huillash- 
cata mana uyasha nishcamantami llullata crichichunca, llullata 
crichi tucunata Diosllataj cunga. 12 Paicunaca mana llullashpa 
huillashcata mana crisha nishpa ashtahuanpish millaillata 
munashcamantami, chashnacunaca tucuicuna jatun llaquimanca 
ringacuna. 


Dios agllashcacunalla quishpirina cashcamanta 


13 Apunchij Jesús c'uyashca tucui crijcuna, ñucanchijca 
cancunamantaca Diostaca diosolopagui ninamari canchij. Dios- 
paj Samai Espíritu Diospajllata rurajpi mana llullashpa hui- 
llashcata crijpi quishpichingapaj, manaraj cai pachata rurashpa 
cancunataca Taita Diosmari agllarca. 14 Ñucanchij huillacushca 
alli huillaita crijpimari, ñucanchij Apunchij Jesucristo shina 
sumaj tucuchun Dios cancunataca agllarca. 

15 Chashna cajpica tucui crijcuna, alli catichij. Cancunaman 
ñucanchij quiquin rimashpapish quillcashpapish yachachishca- 
cunataca pajta cungaringuichijman. 16 Ñucanchij Apunchij 
Jesucristollatajpish, ñucanchij Taita Diospishmi ñucanchijtaca 
mana c'uyaipaj cajpipish jatunta c'uyashpa huiñaita cushi 
canatapish, pai yuyailla canatapish ñucanchijmanca curca. 
17 Shinallataj cancunataca cushichichun, imata rimangapajpish, 
imata rurangapajpish alli yuyaita cuchun. 


Ñucanchijmanta Diosta mañaichij nishcamanta 


3 I Ashtahuanca tucui crijcuna, cancunapaj llajtapi tucushca 
shinallataj Apunchij Jesusmanta huillashcataca maipipish 
uyanaihuan utca yachaj chayachuncuna, Diosta ñucanchijmanta 
mañapanguichij. 2 Mana tucuicuna Apunchij Jesustaca 

crisha nincunachu. Chai mana alli, millai runacuna ñucanchijta 
ama imata nichunpish Diostaca mañapanguichigari. 3 Paicuna 
chashna cajpipish, Apunchij Jesusca tucui imatapish pajtachij- 
mari. Cancunataca paillatajmi ashtahuan alli crijcunataca 
ruranga. Millaita rurachijmantapish huaquichingami. 4 Ñu- 
canchij imalla nishcacunata cancuna ruracushcatapish ashta- 
huan ruranatapish Apunchij Jesusmantaca mana manchanchij- 
chu. 5 Cancunata mandajllataj Dios shina c'uyaj canata 
cancunataca yuyachichun, Cristo shinallataj ima llaqui 
shamujpipish alli shunguhuan llaquita apaj canatapish paillataj 
cuchun. 


Causangabajca imatapish rurashpa causana cashcamanta 


6 Tucui crijcuna, ñucanchij Apunchij Jesucristo nij shinalla- 
tajmi, maijan crijcuna ñucanchij cancunata yachachishcatapish 
mana cazushpa quiquin munashca shina puricujllacunahuanca, 
pajta tandanacunguichijman ninchij. 7 Ñucanchij ima shina 
rurashcata yuyarishpaca, cancunaca ima shina alli causanataca 
yachanguichijmi. Ñucanchijca cancunahuan cashpaca mana 
quiquin munashca shina puricurcanchijllachu. 8 Ñucanchijca 
yanga tiyacushpalla imatapish mana pipajta yanga micurcan- 
chijchu. Chashna canapaj randica, tutapish punllapishmari 
ama maijan cancuna carana tucuchun nishpaca mana samarish- 
pa caita chaita rurarcanchij. 9 Ñucanchijmanca cancunaca 
caranami carcanguichij. Chashna cajpipish, cancuna catichun 
shuj allita ricuchishun nishpallami chashnaca rurarcanchij. 
10 Manachu cancunahuan cashpaca maijanpish mana imata 
rurasha nijca ama micuchun nishpamari saquimurcanchij. 
H Maijan cancunataca mana imata rurashpa caipi chaipi 
shujtajpajta ruraj tucushpalla, satirishpa causacun nijtami 
ñucanchijca uyarcanchij. 12 Chashna causajcunataca Apunchij 
Jesucristo nij shinallatajmi cancuna micushpa causangapajca 
imatapish alli sumajta ruraichij nishpa yuyachishpami man- 
danchij. 

13 Tucui crijcuna, cancunaca allita ruranataca ama shaicui- 
chijchu. 14 Cancunaman caita quillcashpa yachachishcacunata 
maijan mana cazusha nijtaca ricupanguichij. Chashna mana 
cazujhuanca llaquirishpa yuyaita japichun ama tandanacun- 


2 TESALONICENSES 3 600 


guichij. 15 Chashna mana tandanacushpapish ama p'iñan- 
guichijchu, ashtahuanpish crijta shinallataj alli cunanguichij. 


Allicunata Dios cuchun nishpa tucuchishcamanta 


16 Sumaj causaita charij Apunchij Jesusllataj cancunamanca 
ima imapipish sumaj causaita cuchun. Apunchij Jesusllataj 
cancunahuan cachun. 

17 Ñucaca Pablomi cani. Ñucamari quiquin maquihuan 
caitaca allillachu canguichij nishpa quillcani. Ñuca quillcashpa 
cachashpaca tucui quillcacunatami cashnallataj rurashpa ca- 
chani. 18 Ñucanchij Apunchij Jesucristollataj tucui cancuna- 
manca jatunta c'uyaj canata cushca alli canman. Chashna 
cachun. 


JESUS HUILLAGRI NISHCA PABLO 


TIMOTEOMAN 
PUNTA QUILLCASHCAMI 


Timoteoman Pablo quillcashcamanta 

1 Ñucanchij Quishpichij Diospish, ñucanchij shuyacushca 

Apunchij Cristo Jesuspish huillagri nijpi, Jesucristota 
huillaj Pablomi cani. 2 Can Timoteoca Jesusta crishcamantaca 
ñucapajca quiquin huahua shinamari cangui. Chashna cashca- 
mantami ñucanchij Taita Diospish ñucanchij Apunchij Cristo 
Jesuspish canmanca jatunta c'uyaj canata, llaquij canata, 
sumaj causaitapish cushca alli canman nishpa quillcani. 


Llullashpa yachachijcunataca rimangui nishcamanta 


3 Macedonia llajtaman sarun rishpa canta Efeso pueblopi 
saquiripai nishca shina cunanpish chaillapitaj saquiripangui. 
Chaipi saquirishpaca Ilullashpa shujtajta yachachijcunataca 
ama yachachichijchu ningui. 4 Ñaupa yayacunamanta mana 
alli yachaipaj parlocunatapish, yanga parlocunatapish ama 

llamari. Ñucamari chaicunamanta yalli ashtahuan juchayujca 
cani. 16 Nuca chashna cajpipish, Jesucristoca mana p'iñarij 
alli cashcata shujtajcunaman ricuchichunmi Diosca ñucataraj 
llaquirca. Chashna cashpa q'uipata crina cajcuna Jesucristota 
crishpa huiñai causaita charichun paicunaman catina yuyaita 
ñucaca cujmi cani. 17 Pai chashna cashcamantaca mana huañuj, 
mana ricuipaj, tucuita yachaj, huiñaita jatun Mandaj shujlla 
Diostaca sumaj allimari cangui nishpa jatunyachishunchigari. 
Chashna cachun. 

18 Ñuca huahua shina Timoteo, sarun huauquicuna Dios 
yuyaita cujpi canta nishca shinallatajmi, alli soldado shina 
canca Diospajta rurachun nishpa mingani. 19 Canca alli crina- 
tapish, alli yuyanatapish ama saquingui. Maijancunaca qui- 
quin munaita rurashcamantami crinata saquishpa, yacupi 
huashicuj shina chingarishca. 20 Chashna tucujcunaca Hime- 
neomi, Alejandromi. Paicunataca Diosta p'iñachishpa ama 
rimaj cachunmi Satanasman” curcani. 


Diosta ima shina mañanata yachachishcamanta 
2 l Tucui imapajpish ñaupaca, tucui imamantapish Diosta 
mañaichij, imamantapish diosolopagui nichij, tucuicuna- 
manta Diosta mañaichij nishpa yachachipai. 2 Llajtata jatun 
mandajcunamantapish, chai llajtapi tucui mandajcunamanta- 
pish alli chulunlla sumajta causangapaj Dios yuyailla ima 
imapipish alli cangapaj, Diosta mañaichij nipai. 3 Ñucanchij 
Quishpichij Diosca chashna mañachunmi munan. 4 Paica 
tucuicuna quishpirichun, paimanta mana llullashpa huillash- 
catapish yachachunmi munan. 5 Shujlla Diosmi tiyan. Dios- 
manta runacunahuan, runacunamanta Dioshuan rimajpish 
shujllami tiyan. Paica runa aichayuj tucushca Jesucristomi. 
6 Paillatajmi paita huañuchina chayajpi cutin paipajta ruran- 
gapaj huañuchijcunaman paillataj japichishpa tucuicunamanta 
huañurca. Chashna huañushpami Taita Dios imata rurasha 
nishcataca ricuchirca. 7 Ima shina crinatapish, alli huillashca- 
tapish mana Israelcunata* yachachichun ñucaca Jesús huillagri 
nishca huillajmi cani. Cristota crij cashca shinallataj mana 
llullashpami cashcata nini. 
8 Chashna cajpimi maipi cashpapish c'aricunaca mana 

p'iñarishpa, mana p'iñanacushpa ishqui maquita churashpa 
alli shunguhuan Diosta mañaichij nini. 9 Shinallataj huarmi- 
cunapish ama munanayajta, ama pinganayajta churarichun. 
Umatapish ama yallitaj allichirichun. Achca cullquihuan 
randishca churanacunatapish, munanalla perlastapish* curita- 
pish rurashca imacunatapish ama churarichun. 10 Chashna 
canapaj randica Diosta yuyarij huarmicuna rurana cashca 
shina imatapish allita rurachun. 11 Huarmicunaca tucui 
yachachishcata uyashpa tucui shunguhuan yachachunlla nini- 
mi. 12 Huarmicunaca c'aricunataca ama yachachichun ama 
mandachun, ashtahuanpish upajlla cachun ninimi. 13 Diosca 
Adantarajmi rurashca. Chai q'uipami Evataca rurashca. 14 Shi- 
nallataj manamari Adantachu umashca, huarmita umajpimi 
Dios mandashcataca mana cazushca. 15 Shina cashpapish, 
huarmicunaca huahuacunata alli yachachishpa huiñachishpa, 
alli crij cashpa, c'uyaj cashpa, Diospajlla alli yuyaihuan cau- 
sashpaca quishpiringami. 


Crijcunata ricujcuna ima shina cana cashcamanta 


I Crijcunata maijanpish ricuj casha nishpaca, allitamari 
rurasha nin. Chashna rurasha nishcaca allimari. 2 Crijcu- 
nata ricujca pi mana juchachipaj alli causaj, shuj huarmiyujlla, 
mana pugllarij, alli yuyaiyuj, mana maipish cachun causaj, 
huasiman pi shamujpipish alli chasquij, yachachishpapish alli 
yachachij, 3 mana machaj, mana pihuanpish p'iñanacuj, 
cullquita munashcamanta ima mana allita mana ruraj, ashta- 
huanpish c'uyaj, p'iñanacui tiyajpipish alli tucunacuchij, mana 
cullqui yuyailla causaj, 4 quiquin huasipipish alli yachachishpa 
causaj, paipaj huahuacunatapish alli canata yachachij cazuchij 
cachun. 

5 Maijanpish paipaj quiquin huasipi causajcunata mana 
alli mandai tucushpaca, Diospajlla caj tandanacushca crijcu- 
natacarin, ¿ima shinataj alli ricujca cangari? 6 Manaraj unita 
crijca ama cachun. Ñataj jatun tucushpa diablo urmashca 
shinallataj llaquichishca cangapaj urmanman. 7 Mana crijcu- 
napish alli nishcami cana. Paita p'iñashpa mana alli nishpa 
rimajpi, ñataj diablopaj urmachinapi urmaj shina pandarinman. 

cunaca crishpa caticushcataca ña mana catisha ningacunami. 
Umaj supaicuna yuyaita cushcatapish paicuna yachachishcata- 
pish catishpami chashnaca tucungacuna. 2 Chai yachachijcu- 
naca llullajcunami, imatapish nij tucujllacunami, ima cashcata 
mana yuyaj ch'ahuanyashcacunami. Chaicunatami uyangacu- 
na. 3 Chai yachachijcunaca mana cazaranachu ningacunami. 
Mana llullashpa huillashcata crishpa catijcunaca, Dios cushcata- 
ca paita diosolopagui nishpa micunalla cajpipish, maijan maijan 
micunataca ama micunguichijchu ningacunami.” 4 Dios ru- 
rashcaca tucui imapish allillatajmi. Imata mana millashpa 
diosolopagui nishpa imatapish japinallami. 5 Diospaj Shimi- 
mantapish Diosta mañashcamantapishmi mapa illajlla tucun. 


Jesucristopaj allita ruraj canamanta 


6 Cai ñuca yachachishcacunata crijcunaman yachachishpaca, 
Jesucristopaj allita rurajmi cangui. Crinata yachachij shimi- 
cunatapish can caticushca alli yachachishcatapish yachachishpa- 
ca, canilatajpish yachajmari tucungui. 7 Yuyajcunapaj yanga, 
mapa parlocunataca ama uyanguichu. Ashtahuanpish Diosta 
yuyarina yuyailla cai. 8 Aicha alli sinchi cangapajca tucui 
aichata cuyuchinapish asha allimi. Ashtahuanpish Diosta 
ñucanchij yuyarinami cai causaipajpish shamuj causaipajpish 
tucuita yalli allica. 9 Chashna nishcaca chashnatajmari, tucui- 
cuna alli nishpa crinallamari. 10 Chaimantami ñucanchij 
causaj Dios yuyailla cashcamantaca achcata ruracunchij, 
rimajpipish imata mana ninchijchu. Paica tucuicunapaj Quish- 
pichijmi, ashtahuanca: paita crijcunata Quishpichijmi. 

H Caicunatami ruraichij nina cangui, yachachina cangui. 
12 Pajta cantaca huambrataj huambra nishpa imatapish 
rimanman, ashtahuanpish crijcuna ricushpa can shina cachun 
alli rimangui, alli causangui, c'uyaj cangui, alli cangui, ashta- 
huan alli crij cangui, ima mapa yuyai illaj cangui. 13 Ñuca 
shamungacamaca Diospaj Shimita ricushpa huillacui. Diospajta 
rurana yuyaita cushpa yachachicui. 14 Dios yuyaita cujpi, 
crijcunata cunaj yuyajcuna cambaj jahuapi maquita churajpi 
Diospajta rurai tucunata chasquishcataca pajta q'uillanachin- 
guiman. 

15 Diospajta ashtahuan yachaj tucushcata tucuicuna ricuchun, 

canca tucui shunguhuan chaicunata rurana yuyailla cai. 16 Can- 
Hatajpish alli yuyaihuan cangui. Imata yachachishcatapish 
alli yuyaringui. Tucui imapipish alli sinchita catingui. Chashna 
rurashpaca canllatajpish quishpiringuimi, can huillashcata 
uyajcunapish quishpiringami. 


Crijcunabura ima shina canamanta 


5 1 Yuyajcunataca ama sinchita rimangui, ashtahuanpish 
cambaj yayata shina allilla cunangui. Mosocunatapish 
cambaj huauquita shina cunangui. 2 Yuyaj huarmicunataca 
cambaj mamata shina cunangui. Solteracunataca ima millaita 
ama yuyashpa cambaj panita shina cunangui. 

3 Imata mana charij pailla caj sapalla viudacunamanca ima 
illashcatapish cungui. 4 Maijan viudapish huahuacunayuj 
nietocunayuj cajpica, chaicunarajmi quiquinpura cashcaman- 
taca llaquishpa ricuna. Quiquin yaya mamata diosolopagui 
nij shinami chashnaca rurana. Diospish chashna rurajtaca 
alli ninmi, cushicunmi. 5 Pailla caj sapalla viudaca tutapish 
punllapish Diosta mañarashpami Dios yuyailla causan. 6 Cutin 
maijan viudaca quiquin aichata cushichishpalla causashpaca, 
ña huañushca shinami. 7 Ama pi rimana tucuchun chashnami 
causana nishpa chaicunata rurachun yachachi. 8 Maijanpish 
paipaj quiquinpurata mana yuyarijca, ashtahuanca paipaj hua- 
sipi causajtapish mana yuyarijcarin ña mana crij cashcatami 
ricuchin. Chashna rurashpaca mana crijtapish yalli millaimari. 

9 Viudacunapaj shutita churana libropica sujta chunga yalli 
huatata charij viudacunallatami churana. Chai huatacunayuj 
viuda cashca cajpipish, shuj cusayujlla cashca cajllatami 
churana. 10 Shutita churangapajca allita ruraj cashcata ri- 
cunarajmi. Huahuacunata alli huiñachij cashcata, pi paipaj 
huasiman shamujpipish alli yaicuchij cashcata, Diospajlla 
cajcunapaj chaquicunata maillaj cashcata, llaquihuan cajcunata 
lHaquij cashcata, chashna tucui imatapish allita ruraj cashca- 
tarajmi ricuna. 

1! Chairaj viudacunapaj shutitaca chai libropica ama chu- 
ranguichu. Chaicunaca paicunapaj quiquin munaita mana 
jarcari tucushpa, Cristota p'iñashpa cutin cazarana yuyailla 
purinllacunami. 12 Chashna rurashpaca paicuna ima shina 

casha nishcata mana pajtachishcamanta jatunta llaquichishcami 
canga. 13 Mana chaillapishchu tucuncuna. Q'uilla tucushpa 
huasin huasinta purijllami tucuncuna. Mana chashna q'uilla- 
llapishchu tucuncuna, ashtahuanpish ima imapipish satirishpa 
mana rimana cashcacunata rimashpa parlarij tucushpa 
purijllacunami tucuncuna. 14 Chashna tucunamanta chairaj 
viudacunaca cazarashpa huahuacunayuj tucuchun, quiquin 
huasipi imatapish rurachun, p'iñajcunapish ama chaica riquí 
nishpa juchachichunmi chashnaca nini. 15 Ñamari maijan 
viudacunaca chashna tucushpa Satanasta* caticuncuna. 16 Mai- 
jan crijcunapaj c'aripaj cashpa huarmipaj cashpapish viuda 
tiyajpica, tandanacushca crijcunaca ama ricuna cachun, qui- 
quinpurallataj chai viudataca ricushpa ima illashcatapish cu- 
chun. Chashna rurajpimi tandanacushca crijcunaca imata 
mana charij pailla caj sapalla viudacunallata ricungacuna. 

17 Crijcunata alli mandaj cunaj yuyajcunaca achcata c'u- 
yashcami cana. Huillana yuyailla, yachachina yuyailla cajcuna- 
carin ashtahuanmari c'uyashca cana. 18 Dios Quillcachishca- 
pica*: “Trillaj huagrataca ama shimita huataichu” ninmari. 
Shinallataj: “Imata rurajpish pai rurashcamantaca cullquitaca 
japinami” ninmari. 

19 Crijcunata cunaj yuyajcunata pipish p'iñashpa imata 
nijpica, ishqui cashpa quimsa cashpa ricushcata huillaj mana 
tiyajpica ama cringuichu. 20 Maijanpish cutin cutin millaita 
ruracujllataca caishujcunapish manchachun, tucuicunapaj ñau- 
pajpi mana allitamari ruracungui nishpa rimangui. 2 Taita 
Diospish Apunchij Jesucristopish, pai agllashca angelcunapish 
ricucunmi. Paicunapaj ñaupajpimi cai ñuca nishcacunataca 
ama saquishpa, shujta shujta ama ch'icanyachishpa tucuicunata 
chai shinallataj rurangui nishpa cantaca mingani. 22 Diospajta 
ruraj cachun agllashpaca manaraj alli ricushpaca, maijanpipish 
maquitaca ama churanguichu. Chashna rurashpaca shujtajcuna 
millaita rurashcapi pajta chagruringuiman. Tucui imapish 
mana allita ruranacunamanta huaquichiringui. 

23 Cutin cutin huijsa nanaihuan ungushca cashcamanta 
cunanmantaca ama yacullata ubyanguichu, ashtahuanpish 
asha vinotapish ubyangui. 

24 Maijancunapaj juchacunaca pi manaraj imata nijpi ricu- 

rinllami. Cutin maijancunapaj juchacunaca q'uipatami ricurin. 
25 Chashnallatajmi ima allita rurashcacunapish ricurinlla. 
Manaraj ricurishpapish mana pacalla cangallachu, ricuringa- 
llami. 

I Diostapish ñucanchij yachachishcatapish ama yanga 

rimachun, amoyujcunaca amotaca tucuipi alli nichun. 
2 Crij amoyujcunaca ama huauquillami nishpa mana uyasha 
nij cachun, ashtahuanpish cancuna imalla allita rurashpaca 
c'uyashca crijcunapaj ruracushcamanta ashtahuan yalli tucui 
shunguhuan alli rurachun. Caicunata huillashpa yachachingui, 
cunangui. 


Crijcunaca ima charishcallahuan cushi canamanta 


3 Ñucanchij Apunchij Jesucristo yachachishca alli yacha- 
china shinatapish, ñucanchij caticushca yachana shinatapish 
mana yachachishpa, ima shujtajllata yachachijca 4 jatun 
tucushca imatapish mana yachajmi. Imata rimashca imata 
nisha nishcata rimanacuna, p'iñanacuna yuyaillami. Chashna 
cashpami shujtaj shina tucusha nin, riman, c'amin, shujtajcuna 
mana alli cashcata yuyan. 5 Mana ilullashpa huillashcata 
saquishpa millai yuyaiyujcunahuanpish manataj alli tucushpa 
p'iñanacuna yuyaillami. Chaicunaca charij tucungapajila Dios- 
taca catina yuyancunami. Chashnacunahuanca ama tandana- 
cunguichu. 6 Dios cushcallahuan cushi cajpica, ñucanchij 
crishcaca achcata charishca shinamari. 7 Ñucanchijca cai 
pachapica lluchullamari huacharinchij. Shinallataj imata mana 
cai pachamantaca apashunchu. 8 Chaimanta micunatapish, 
churanatapish charishpaca chaillahuantaj cushi cashunchijlla. 
9 Charijyashun nijcunaca ima mana allita rurana yuyaicuna 
urmachisha nishpa shamujpica, chaita ruranljacunami. Mana- 
pish caipajta yuyai illajta ruraj llaquichij munaicunatami 
ashtahuan munancuna. Chai munaicunami chashna casha 
nijcunataca tucui llaquichishpa chingachin. 10 Tucui millaita 
ruranata callarichijca cullquita munanami. Maijancunaca 
cuilquita munashcamantami crishcata saquishpa paicunapaj 
causaipi jatun llaquicunata apacuncuna. 

Macanacushpa mishaj shina can crishcataca 
alli catingui nishcamanta 


ll Ashtahuanpish canca Diospaj runalla, tucui ima millai- 
manta anchurishpa imatapish cashcata rurashpa alli causangui. 
Diosta yuyarina yuyailla, alli crij, c'uyaj, mana p'iñarij, alli 
shungu cangui. 12 Huiñai causaita japingapajca macanacushpa 
mishaj shina can crishcataca alli catingui. Chaita japichunmi 
achcacunapaj ñaupajpi tucui shunguhuan crinimari nijpi 
Diosca cantaca agllarca. 13 Tucuicunaman causaita cuj Dios- 
pish, Poncio Pilatopaj ñaupajpi huillashpa alli ricurij Jesu- 
cristopish ricucujpimi caicunataca cashnaca nini. 14 Chai 
mandashcataca ñucanchij Apunchij Jesucristo shamungacama 
ruranguilla. Pajta imata yallihuan quiquin yuyaimanta yacha- 
chishpa juchachinayuj tucunguiman. 15 Diosca paillamari 
alli nishca, tucuita rurai tucuj, jatun mandajcunatapish Jatun 
Mandaj, tucui shujtaj mandajcunatapish Mandajmi. Paica 
chashna cashpami shamuna punlla pajtajpica, Jesucristo- 
taca cachanga. 16 Diosllami huiñaita causacuj, paica pi 
mana ricui tucuipaj achij nicujpi causacujmi, pi paitaca 
mana ricushcachu, pi mana ricui tucunpishchu. Pailla hui- 
ñaita alli nishcapish, tucuita rurai tucujpish cachun. Chashna 
cachun. 

I7 Cai pachapi achcata charijcunata ama jatun tucuchun, 
tucurijila charishcacunallata ama yuyarichun, ashtahuanpish 
causaj Dios yuyailla cachun yachachingui. Paimari ñucanchij 
cushicuchunca imatapish jahuanpi jahuanpi cucun. 18 Allita 
rurashpa chai rurashcacunata achcata charij cachun, ama 
mitsa cachun, ima charishcatapish cujila cachun yachachingui. 
19 Shamuj punllapi charijyangapaj callarinaca chashna allita 
ruranami. Chashna rurashpami huiñai causaitapish japinga- 
cuna. 


Canman mingashcataca alli ricurangui nishcamanta 
20 Canman mingashcataca Timoteolla, alli ricurangui. Millai 
yanga parlocunatapish, caica yachaj tucungapajmi nishpa 
llullashpa yachachishcacunatapish pajta uyanguiman. 21 Mai- 


jancunaca chai yachachishcata catishpami crishcataca sa- 
quishca. 

Diosca canmanca jatunta c'uyaj canata cushca alli canman. 
Chashna cachun. 


JESUS HUILLAGRI NISHCA PABLO 


TIMOTEOMAN 
Q'UIPATA QUILLCASHCAMI 


Timoteoman Pablo quillcashcamanta 


I Ñucaca Taita Dios munashcamanta Jesucristo huillagri 

nishca Pablomi cani. Cristo Jesushuan shujlla tucujpi 
causaita cusha nishcata huillajmari cani. 2 Can Timoteoca 
ñuca c'uyashca huahua shinami cangui. Taita Diospish, ñu- 
canchij Apunchij Jesucristopish canmanca jatunta c'uyaj, 
llaquij canatapish sumaj causaitapish cushca alli canman. 


Cristota huillana cashcamanta 


3 Tutapish punllapish Diosta mañacushpaca canta yuyarish- 
pami diosolopagui nicunilla. Ñucaca Diostaca ñuca ñaupa 
yayacuna shinallataj alli yuyaihuanmari imatapish paipajllata 
ruracuni. 4 Ñucaca can huacashcataca yuyaricunillami. Chai- 
mantami achcata cushicungapaj, ñuca ñahuihuantaj cantaca 
ricusha nini. 5 Cantaca mana nij tucushpalla crijtaj cashca- 
tami yuyarini. Cambaj abuela Loidapish cambaj mana Eunice- 
pish paicunarajmi alli crijcuna carca. Cantapish paicuna 
shinallataj canatami yuyani. 

6 Chashna cashcamantami cambaj jahuapi ñuca maquita 
churajpi, can rurai tucunata Dios cushcataca huañucuj ninata 
causachij shina rurangui nini. 7 Diosca ñucanchijmanca mana 
manchana yuyaita cuj samaitachu curca. Ashtahuanpish ima- 
tapish rurai tucujta, c'uyajta, quiquinta jarcarina yuyaita cuj 
samaitamari curca. 8 Chaimanta Apunchij Jesusta huillana- 
tapish paita huillacushcamanta prezo tiyacuj ñucamantapish 

ama pingaringuichu. Ashtahuanpish alli huillaita huillacushca- 
manta llaquichijpipish, Dios llaquita apai tucunata cushca- 
huanca llaquitaca canpish ñuca shinallataj apanguilla. 
9 Diosmari ñucanchijtaca paipajlla cachun agllashpa quishpi- 
chirca. Mana ñucanchij ima allita rurashcamantachu chashnaca 
rurarca. Ashtahuanpish Cristo Jesushuan ñucanchij shujlla 
tucujpi mana c'uyaipaj cajpipish, jatunta c'uyashcallamanta- 
mari ñucanchijtaca chashnaca rurarca. Diosca ñucanchijtaca 
huiñai huiñaimantami ña chashnaca rurasha nicushca. 
10 Chashna rurasha nicushpapish, Diosca ñucanchijta Quishpi- 
chij Jesucristota cachashpami chashna c'uyashcataca cunan 
ricuchirca. Chashna cachajpi paimari huañuitaca tucuchishpa 
chingachirca. Paillatajmi alli huillaita huillashpa mana chin- 
garina causaita ricuchirca. 

H Ñucaca chai alli huillaita Israelcunaman* huillachun 
yachachichun Jesús huillagri nishcami cani. 12 Ñucaca chaita 
huillaj cashpami cai llaquicunataca apacuni. Chashna llaquita 
apacushpapish, ñucaca pita crishcataca yachanimi. Chaimanta 
manataj pingarinichu. Paica ñuca mingashcataca shamuj 
punllacama huaquichi tucujmari. 


13 Imalla allita ñuca yachachishcacunataca ama saquishpa 
alli catinguilla. Cristo Jesushuan shujlla cashcamantaca pai 
yuyailla, c'uyana yuyailla causacuilla. 14 Dios canman min- 
gashca sumaj ruranacunataca ñucanchijpi causacuj Diospaj 
Samai Espíritu yuyachijpi alli pajtachingui. 

15 Asia llajtamanta cajcunaca tucuicuna ñucataca shitashpa 
rishcataca canllataj yachanguimi. Chaicunapuraca Figelo- 
pishmi Hermogenespishmi. 16 Onesiforollami llaquihuan ñuca 
cajpica, tauca cutin cushichij shamurca. Paica cadenahuan 
ñuca huatashca cajpipish, mana pingarircachu. Chaimanta 
Apunchij Jesusca paipaj huasipi cajcunata achcata llaquichun. 
17 Chashna cashpami paica Roma* puebloman chayamushpa 
ñucataca japingacama mashcashpa japirca. 18 Paica Efeso 
pueblopipish ñucanchijta llaquishpa imalla allita achcata 
rurashcataca canllataj alli yachanguimi. Pai chashna cashca- 
mantaca shamuj punllapica Apunchij Jesusca paitaca ashta- 
huan llaquichun ninimi. 

Jesucristopaj alli soldado canamanta 


2 I Canca ñuca huahua shinami cangui. Cristo Jesushuan 
shujlla cashcamanta Dios jatunta c'uyashpa cushca alli- 
cunata rurana yuyailla cai. 2 Achcacunapaj ñaupajpi ñuca 
yachachishcacunata can uyashcataca alli crij, yachachi tucuipaj 
cajcunaman shujtajcunata yachachichun mingai. 

3 Canca Jesucristopaj alli soldado shina tucui llaquicunata 
apailla. 4 Maijanpish soldado tucushpaca, paita mandajllata 
cushichingapaj pai quiquinpaj imata ruranataca mana yuya- 
rinchu. 5 Shinallataj maijan pugllajpish pugllana cashca 
shina mana pugllashpaca, ima japinataca mana japi tucunchu. 
6 Shinallataj tarpuj runapish granota japingapajca shaicuita 
allpata allichinarajmi. 7 Cai ñuca nishcacunataca alli yuyarilla. 
Imata nisha nishcataca Apunchij Jesusllataj yuyaita cushpa 
tucuita yachachingami. 

8 Alli huillaita ñuca huillashca shinallataj Jesucristoca 
mandaj Davidpaj huahua huahua cashcatapish, huañushcacu- 
napaj chaupimanta causachishca cashcatapish yuyaringuiari. 
9? Ñucaca chai alli huillaita huillacushcamantamari cai lla- 
quicunataca apacuni. Huañuchij runata shinapishmi carcelpi- 
pish churashca cani. Ñuca chashna cajpipish, Diospaj Shimica 
mana carcelpichu. 10 Dios agllashcacunapish Cristo Jesushuan 
shujlla tucushpa sumaj quishpirinata huiñaita charichunmi, 
paicunata c'uyashcamanta cai llaquicunataca apacuni. 

ll Cai nishcacunaca mana llullachu, crinallamari: 


Paihuan huañushca cashpaca, paillahuantajmari cau- 
sashun. 12 Llaquicunata apashpaca, paihuanmi manda- 
shun. Ñucanchij mana paipajchu cani nijpica, paipish 
ñucanchijtaca mana ñucapajchu canguichij ningami. 13 Pai 
ima nishcata ñucanchij mana pajtachij cajpipish, paica 
pai nishcataca pajtachijllatajmi. Paica pai ima shina 
cashca shinallataj cashpa mana llullai tucunchu. 


Diospajta rurajca ima shina cashpa 
Dios alli nishca canamanta 


14 Imata rimashca imata nisha nishcata rimanacunata 

saquichun, ñuca imalla nishcacunataca Apunchij Jesuspaj 
ñaupajpi yuyachishpa cunangui. Chai rimanacuicunaca imapaj 
mana allichu, ashtahuanpish chaita uyajcunatamari jatunta 
llaquichin. 15 Canca Diospaj ñaupajpi allita ruraj ricuringapajca 
tucuita alli rurana yuyailla caiari. Chashna allita rurashpami 
imamanta mana pingarina cangui. Mana llullashpa huillashca- 
tapish ima shina cashcatataj alli yachachingui. 16 Yanga mapa 
parlocunataca pajta uyanguiman. Chai mapa parlocunaca 
ashtahuan ashtahuan millaillamanmi chayachin. 17 Chaita 
yachachijcunaca ismuchij cancer ungüi shinami huasha huasha 
miraringa. Himeneomi Filetomi chashnaca tucushca. 18 Pai- 
cunaca mana llullashpa huillashcata crishcata saquishpami: 
“Ñami cutin causarircanchij” nishpa muspa tucushpaca, 
taucacunata pandachishpa puricuncuna. 19 Chashna nicujpipish 
huasita callaringapaj churaj shina, Dios churashcataca mana 
cuyuchipaj alli ricunallatami cashnaca nishca: “Apunchij 
Jesusca paipaj cajcunataca rijsinmi”, “Cristota crij canchij 
nijcunaca tucui millaita ruranamantami anchurina” ninmi. 

20 Shuj jatun huasipica alli sumaj curillata cullquillata ru- 
rashcacunallaca mana tiyanchu. Ashtahuanpish caspita allpata 
rurashcapishmi tiyan. Maijan chaicunaca shuj allipajllami, 
cutin maijancunaca ima imapajpishmari alli. 2 Shinallataj 
Apunchij Jesús imapajpish munashca alli sumaj cangapajca 
ñucanchijca tucui millaita saquishca allimi cana canchij. 
Chashna alli cashpami, Diospajlla tucushpa imapajpish alli 
cashun. 

22 Q'uipa huiñai chairajcuna mana allita rurana millai 
munaicunamantapish huaquichiri. Cashcata rurashpa causai. 
Apunchij Jesusta ima mapa yuyai illajlla mañajcuna shinallataj 
alli crij, c'uyaj, sumajta causaj cangui. 23 Upata ruraj, yanga 
mapa parlocunata pi ima nicujpipish ama uyangui. Chai parlo- 
cunaca p'iñanacuchinllami. 24 Apunchij Jesuspajta rurajca 
mana p'iñanacushpachu purina. Ashtahuanpish tucuicuna- 
huanmi alli cana, yachachinatapish allimi yachachina, imaman- 
tapish mana p'iñarijmi cana. 25 Can huillashcata mana allichu 
nijcunapish llaquirishpa Diospajman tigrarishpa mana llullashpa 
huillashcata crij tucuchun Dios yuyaita cungapishchari yuyashpa 
mana jatun tucushpa sumajta rimangui. 26 Diablo huatashpa 

shina paipaj munaita rurachishpa charicushcamanta yuyarishpa 
quishpirichuncuna chashnaca rimangui. 


Q'uipa punllacunapica ima shina tucunamanta 


3 I Q'uipa punllacunapi llaquicuna shamunatapish yachana- 
mi cangui. 2 Chai punllacunapica quiquinlla alli canata, 
cullquiyuj tucunallatami yuyangacuna, manchanayajta jatun 
tucungacunami, Diostapish c'amishpa rimangacunami. Yaya 
mamatapish mana cazungacunachu. Imamantapish mana 
diosolopagui nij cacharishcacunami cangacuna. Diostapish 
mana yuyaringacunachu. 3 Pitapish mana c'uyangacunachu, 
mana İjaquingacunachu, shujman shujman parlaringacunami, 
millai munaita mana jarcari tucungacunachu. Jatun p'iña 
millaicunami cangacuna. Tucui ima allitapish p'iñangacunami. 
4 Huañuchijcunaman japichijcunami cangacuna. Pitapish c'a- 
riyajcuna, jatun tucushcacunami cangacuna. Diosta yuyarina- 
paj randica quiquin cushicunallata mashcajmi cangacuna. 
5 Nahui ricuipica Diostaca alli yuyarij tucushcami cangacuna. 
Chashna cashpapish Dios tucuita rurai tucuj cashcataca mana 
charingacunachu. 

Chashnacunataca ama shuj ñahuillapish ricungui. 6 Chai- 
cunapuramanta maijancunaca huasicunaman yaicushpa mi- 
llai upa, juchasapa huarmicunatami inquitan. Chai huarmi- 
cunaca tucui millai munaicunallahuan causajcunami. 7 Chai 
huarmicunaca mana llullashpa huillashcata yachasha nishpa- 
pish, manataj yachai tucuncunachu. 8 Ñaupaca Janes shuti 
Jambres shuti yumbocuna Moisesta mana cazushca shinallataj- 
mi, chaicunapish mana llullashpa huillashcataca mana cazunga- 
cuna. Chashnacunaca Diosta crishcatapish crinatapish mana 
yachaj millaicunami. 9 Chashna cashpapish chaicunaca mana 
unitachu umashpa causangacuna. Moisesta mana cazujcunata 
shinallatajmi chai runacuna umacushcataca tucuicuna yachaj 
chayangacuna. 


Timoteoman Pablo imallata ruranata mingashcamanta 


10 Canca ñuca yachachishcata catishpa, ñuca shinamari 
causacungui. Ñuca yuyashca shinami yuyacushcangui. Ñuca 
crishca shinallatajmi crishcangui. Ñuca shinallataj mana 

utca p'iñarij, c'uyaj, alli shunguyujmi cashcangui. 11 Ñucata 
p'iñashpa Antioquía shuti, Iconio shuti, Listra shuti pueblocu- 
napi llaquichijpi jatun llaquicunata apashca shinallatajmi 
canpish llaquicunataca apacushcangui. Chashna llaquichicujpi- 
pish Apunchij Jesusmi tucui chaicunamantaca quishpichihuarca. 
12 Cristo Jesuspajlla tucushpa pai yuyailla causasha nijcunaca 
llaquicunataca apanallatajmari. 13 Millaita rurajcunapish, shuj- 
tajcunata umajcunapish, ashtahuanmi mana alli tucungacuna. 
Shujtajcunata umancunami, paicunapish umashca tucuncunami. 
14 Chashna tucunapaj randica can yachashcata crishca 
shinallataj alli catingui. Pi cantaca chashna alli yachachishca- 
taca canllataj yachanguimi. 15 Canca huahua pachamantami 
Dios Quillcachishca* sumaj shimicunataca yachangui. Chai- 
cunami Cristo Jesusta crishpa quishpirichun cantaca yachajta 
rurai tucun. 16 Dios Quillcachishcacunaca tucuimi Diosllataj 
yuyaita cushpa quillcachishca. Chashna cashpa yachachinga- 
paj, millaita rurajcunata rimangapaj, cunangapajpish all 
canata yachachingapajpish allimi. 17 Chashna yachachishca 
cashpami, Diospajta rurajca tucui imatapish allita rurangapajca 
alli allichishca canga. 
1 Apunchij Jesucristo shamushpami, jatun mandaj shina- 
llataj causajcunatapish huañushcacunatapish paicuna ima- 
lla rurashcataca ricuchinga. Taita Diospish Jesucristopish 
ricucujpimi, cantaca mingani. 2 Diospaj Shimitaca uyasha 
nijpipish mana uyasha nijpipish, alli yuyaita japingacama 
huillacuilla, rimacuilla, cunacuilla, mana p'iñarishpa alli 
shunguhuan yachachicuilla. 3 Alita yachachishcata mana 
uyasha nina punllacuna chayamucunmi. Chai mana uyasha 
nijcunaca paicuna millaita rurashca shinallata yachachichun 
yachachijcunallatami achcacunata mashcangacuna. 4 Chashna- 
cunaca mana llullashpa huillashcataca mana uyanayachishpa 
yanga mapa parlocunallatami uyanachingacuna. 5 Ashtahuan- 
pish canca allicunallata yuyangui, ima llaquitapish apashpa 
alli huillashcatapish huillashpa can rurana cashcataca alli 
pajtachingui. 
6 Nucaca Diosman cushcata rupachina shina ña huañu- 
nallami cani. Ñami ñuca huañuica chayamucun. 7 Nucaca 
macanacushpa mishaj shinami Dios imalla nishcacunataca 

pajtachini. Mai chayana cashcamanpish ñami chayani. Jesus- 
tapish alli crijmi cani. 8 Ñuca alli causashcamanta japina cashca 
sumaj coronaca huaquichishcamari. Chaitaca imatapish cash- 
cata ruraj Apunchij Jesusmi pai shamui punllapi ñucamanca 
cunga. Chaitaca mana ñucallamanchu cunga, pai shamunata 
tucui shunguhuan cushicushpa shuyajcunamanpishmi cunga. 


Timoteo imallata rurana cashcata 
Pablo yachachishcamanta 


9 Ima shinapish ñucataca utca ricuj shamuiari. 10 Demas 
shuti runaca cai pachapi tiyajcunaliata charinata munashca- 
mantami, ñucataca shitashpa Tesalónica puebloman rirca. 
Crescente shuti runapish Galacia llajtamanmi rirca. Titopish 
Dalmacia llajtamanmi rirca. 1! Ñucahuanca caipica Lucasila- 
mari. Can shamushpaca Marcosta mashcashpa pushamupangui. 
Paipish Diospajta ñucahuan ruranapajca allimi. 12 Tiquicotaca 
Efeso pueblomanmi cacharcani. 13 Can shamushpaca Troas 
pueblopi causaj Carpo shutipaj huasipi saquimushca churanata, 
librocunata, ashtahuanca papelcunata apamupangui. 

14 Fierrocunata imatapish ruraj Alejandroca ñucataca achca- 
tami ljaquichirca. Chashna rurashcamantaca pai rurashca 
shinallataj Apunchij Jesusca rurachun. 15 Paica ñucanchij 
huillashcataca mana uyasha nishpa jatunta p'iñaj cashca- 
manta canpish alli yuyaihuan puringui. 

16 Juezcunapaj ñaupajpi ñuca punta rimacujpica, pi mana 
ñucataca yuyarircachu. Tucuicunami ñucataca cungarishpa 
saquircallacuna. Paicuna chashna rurashcacunataca Diosca 
ama yuyarishca cachun ninimi. 17 Chashna tucuicuna shitashpa 
rijpipish, Apunchij Jesusmari ñucahuanca carca. Imata rurai 
tucunatapish pai cujpimi, huillana cashca alli huillaitaca tucui 
mana Israelcunapish* uyachun huillai tucurcani. Apunchij 
Jesusca ñucahuan cashpami leonpaj shimimanta shina ñucataca 
huañuchinamanta quishpichirca. 18 Apunchij Jesusmi tucui 
millaimanta ñucataca quishpichishpa jahua pacha pai manda- 
cunpi cangacama huaquichinga. Paitaca huiñai huiñaita sumaj- 
yachishca cachun. Chashna cachun. 

Tucuchingapaj allillachu canguichij nishcamanta 

19 Aquilota paipaj huarmi Priscatapish Onesíforo paipaj 
tucui huasipi causajcunatapish allillachu canguichij ninmi 
nipai. 20 Erastoca Corinto pueblopimi saquirirca. Cutin 
Trofimotaca Mileto pueblopimi ungushcata saquimurcani. 
21 Canca ima shinapish manaraj tamyana punllacuna cha- 
yamujpi utca shamuiari. Eubulo shuti, Pudente shuti, Lino 
shuti, Claudia shuti, tucui caishuj crijcunapish allillachu cangui 
nincunami. 

22 Apunchij Jesucristoca canhuan cachun. Cancunamanca 
Diosca jatunta c'uyaj canata cushca alli canman. Chashna 
cachun. 


JESUS HUILLAGRI NISHCA PABLO 


TITOMAN 
QUILLCASHCAMI 


Titoman Pablo quillcashcamanta 


| I Ñucaca Diospajta ruraj Pablomi cani. Taita Dios 
ñaupaman agllashcacuna Jesucristota alli crichunpish, 
Diosmanta ñucanchij mana llullashpa huillashcata yachaj 
chayachunpish Jesucristo huillagri nishcami cani. 2 Huiñai 
causaita charina yuyailla cachunpish huillajmi cani. Chai 
huiñai causaitaca cai pacha manaraj tiyajpimi, mana llullaj 
Diosca ñucanchijmanca cusha nishca. 3 Chaitaca cunan 
pai rurasha nishca punllacunapimari, ñucanchijta Quishpichij 
Diosca ñucaman mingashpa paipaj Shimitaca huillachirca. 
4 Caitaca can Titomanmi quillcacuni. Canca ñuca huillajpi 
ñuca shinallataj crij cashcamanta ñuca huahua shinami cangui. 
Taita Diospish ñucanchijta Quishpichij Apunchij Jesucristopish 
canmanca jatunta c'uyaj, llaquij canatapish sumaj causaitapish 
cushca alli canman. 

Creta llajtapi Tito imallata rurana cashcamanta 


5 Yacu chaupipi caj Creta shuti llajtapi canta saquimushpaca, 
Jesusta crijcunata chaipi allichicushca saquirishcata allichi- 
chunmi saquimurcani. Tandanacushca crijcuna tiyan tucui 
pueblocunapi ñuca canta nishca shinallataj, chai crijcunata 
cunaj yuyajcunata* agllachunpishmari saquimurcani. 6 Crij- 
cunata cunaj yuyajcunaca pi mana juchachipaj alli causaj, 
shuj huarmiyujlla cachun. Huahuacunapish Jesusta crij, 
alli cazuj cachun, ama mana alli cajpi pi juchachishpa rimashca 
cachun. 7 Crijcunata maijanpish ricujca Dios mingashcata 
ruraj cashcamanta pi mana juchachipaj allimi causana. Mana 
p'iñarishpa huahuayarijmi cana, mana machaj, mana pihuan- 
pish p'iñanacujmi cana, cullquita charinata munashpa mana 
allita mana rurajchu cana. 8 Chashna mana alli canapaj randica 
huasiman pi rijpipish alli chasquij, imatapish allillata ruraj, 
alli yuyaiyuj, imatapish cashcata ruraj, Diospajllata ruraj, 
tucui millaimanta jarcarij cachun. 9 Mana llullashpa Diosmanta 
imallata yachachishcataca mana cungarijmi cana. Chashna 
cashpami mana ima millaihuan chagrushpa yachachinga, shuj- 
tajcunatapish alli catina yuyaita cunga. Shinallataj mana 
chashnachu nishpa yachachijcunatapish ima shina cashcata 
huillashpa upallachinga. 

10 Mana cazusha nijcunaca achcacunami tiyan. Ashtahuanca 
Israelcunami* chashna mana cazushun nincuna. Paicunaca 
yanga imatapish rimashpami shujtajcunataca crichincuna. 
11 Chashnacunataca upallachinami. Paicunaca cullquita ja- 
pingaraiculla tucui huasi familiata manapish yachachina cash- 
cata yachachishpa crichijcunami. 

12 Creta llajtapi causaj paicunapurallataj shuj huillaj runaca: 
“Cai Creta llajtapi causajcunaca llullacunallami, millaicuna- 
llami, imata ruranataca mana rurasha nijcunami, micunallata 
yuyajcunami” nircami. 13 Chashna nishpaca allillatajmi nishca. 
Chashna cajpimi Jesusta alli crijcuna cachun paicunataca 
sinchita rimai nini. 14 Chashna rurajpimi Israelcuna paicunapaj 
quiquin yuyaimanta surcushca parlocunatapish mana uyanga- 
cuna, mana llullashpa huillashcata mana uyasha nijcuna man- 
dashcacunatapish mana uyangacuna. 

15 Allicunapajca tucui imapish allillatajmi. Ashtahuanpish 
mana crijcunapajca millaita rurajcunapajca tucui imapish 
mana allimi. Paicunapaj yuyaipish imalla yuyashcacunapish 
mana allillatajmi. 16 Diostaca yuyarinchijmi nincunami. 
Chashna nijpipish paicuna imalla rurashcacunata ricujpica, 
manapish Diosta yuyarijcuna cashcatami ricuchin. Chashna 
rurajcunaca p'iñashcacunami, mana cazujcunami, ima allita 
ruranataca mana rurai tucujcunami. 


Mana yallihuan yachachinamanta 

I Shina cajpipish can imata yachachishpaca, Diospaj 

Shimi ima nishcallata yachachingui. 2 Yuyaj c'aricunataca 
mana pugllarij, shujtajcunapish alli nishca, alli yuyaiyuj, alli 
cri), alli c'uyaj, mana p'iñarij cachun yachachingui. 3 Shinalla- 
taj yuyaj huarmicunatapish Jesusta crij cashcamanta alli 
causaj, mana pihuan pihuanpish parlarij, mana machaj cachun 
yachachingui. Chashna shujtajcuna ricuchun alli causachun 
yachachingui. 4 Chashna causashpami chairaj huarmicunataca 
cusacunatapish huahuacunatapish c'uyaj cachun yachachinga- 
cuna. 5 Shinallataj alli yuyaiyuj, ima mapa yuyai illajlla, 
quiquin huasipipish imatapish alli ruraj, pitapish llaquij, cu- 
satapish alli cazuj cachun yachachingacuna. Chashna alli 
causajpimi Diosmanta alli huillaitaca mana alli nishpa pipish 
mana rimai tucunga. 

6 Shinallataj chairaj c'aricunatapish imapipish alli yuyaiyuj 
cachun yachachingui. 7 Canllatajpish shujtajcuna ricushpa 
catichun tucui imata rurashpapish allita rurangui. Yacha- 
chishpapish mana pugllarishpa tucui shunguhuan Diosta man- 
chashpa alli yachachingui. 8 Chashna yachachishpaca mana 
pi juchachipajta alli rimangui. Chashna rurajpimi cancunata 
p'iñajcunapish pingarishpa imata mana rimai tucunga. 

9 Amocunapaj runacunataca amota cazuj cachun, tucui 
imata rurashpapish amo munashcata ruraj cachun, ama c'ariyaj 
cachun cunangui. 10 Ama shuhua cachun, ashtahuanpish tu- 
cuita alli ruraj cachun yachachingui. Chashna tucui imatapish 
allita rurashpa causajta ricushpaca, ñucanchijta Quishpichij 
Diosmanta yachanaca sumaj cashcata yachangacunami. 

11 Mana c'uyaipaj cajpipish Diosca jatunta c'uyaj cashcata 

ricuchishpaca, tucuicunata quishpichingapajmi ricuchishca. 
12 Chashna ricuchishpaca ñucanchijtami tucui mapa causaita, 
millai munaicunatapish saquishpa cai causaipi alli yuyaihuan 
ima mapa illaj causaita causachun, Diosta alli yuyarij cachun- 
pish yachachicun. 13 Chashna yachachijpimi ñucanchij jatun 
Dios Quishpichij Jesucristo achij nicuj sumaj shamusha nish- 
cata shuyanatapish, pai shamujpi cushi cana yuyaitapish cha- 
rinchij. 14 Ñucanchij tucui shunguhuan allilata rurachun, 
tucui juchacunamanta millai munaicunatapish anchuchijpi 
paipajlla cachunmi, Jesucristoca pai quiquinllataj huañuchij- 
cunaman japichishpa ñucanchijmanta huañurca. 

15 Cai ñuca nishcacunataca yachachishpa cunashpa mana 
allita rurajcunatapish rimashpa cazuchingui. Chashna ya- 
chachishpapish ama canta p'iñachuncuna, pi p'iñaripajtaca 
ama ninguichu. 


Crijcuna ima shina causanamanta 


I Llajtata mandajcunatapish pueblopi mandajcunatapish 

alli cazuj caichij nishpa, paicuna imata rurai nijpipish allita 

rurangapajca chaparacuj caichij nishpa yuyachipangui. 2 Pita- 

pish mana alli nishpa ama rimaj cachun, sumajta alli causa- 

chun, llaquij cachun, tucuicunaman alli shungu cashcata ricu- 
chichun yuyachingui. 

3 Ñucanchijpish ñaupaca Diosta mana cazuj yuyai illajcu- 
nami carcanchij. Chingarishca shina millai mapa munailla- 
huan, aichata cushichina yuyaillahuan huatashca shinami 
carcanchij. Shujtajcuna shina casha nishpa, shujtajcuna 
p'iñashca, caishuj chaishujhuanpish p'iñanacushpa imatapish 
millaillata rurashpami causarcanchij. 4 Chashna causacujpipish 
ñucanchij Quishpichij Diosmari tucuicunata achcata llaquirca, 
c'uyarca. 5 Chashna c'uyashpaca mana ñucanchij ima alli- 
cunata rurashcamantachu quishpichirca. Ashtahuanpish ñu- 
canchijta llaquishcallamantamari quishpichirca. Diosca tucui 
juchacunata maillashpami, cutin huacharishcata rurarca. Pai- 
paj Samai Espiritutapish cushpami mushuj causaiyujta ru- 
rarca. 6 Ñucanchij Quishpichij Jesucristomantamari Taita 
Diosca paipaj Samai Espiritutaca yallijta ñucanchijmanca curca. 
7 Chashna cushpami Diosca ñucanchijtaca mana c'uyaipaj 

cajpipish jatunta c'uyashpa paihuan alli tucuchun chasquijpi, 
ñucanchij japishun yuyacushca huiñai causaitaca charishun. 

8 Cai nishcacunaca mana llullachu, crinallamari. Diosta 
crijcunaca allita rurana yuyailla cachun, caicunatami yachana- 
mi canguichij nishpa ashtahuanca alli yachachina cangui. Cai 
yachanacunataca tucuicunami yachana, tucuicunapaj allimi 
9 Yanga rimanacuicunatapish, ñaupa yayacuna ima shina 
cashcata yanga parlanacunatapish, p'iñanacunatapish, Moisés 
mandashcapi nishcacunamanta p'iñanacushpa rimanacunata- 
pish, canca ama ricunguichu. Cai parlocunaca yangallami, 
mana imapajllapish allichu. 

10 Tandanacushca crijcunapurapi maijanpish imatapish mana 
allita rurashpa ch'icanyachishun nijpica, shuj cutin mana cash- 
paca ishqui cutin cunashpa rimangui. Can rimashcata ña ma- 
na cazujpica, tandanacushca crijcunamanta llujshichishpa 
cachangui. i1 Chashna rurashpaca chai runaca paillataj pan- 
darishpa juchayuj tucushpa pai mana allita rurashcallataj 
llaquiman rina cashcata ricuchicushcata yuyaringui. 


Tito imallata rurana cashcamanta 


12 Huauqui Artemasta, mana cashpa huauqui Tiquicota 
cambajman cachajpica, ima shinapish utca Nicópolis pueblopi 
ñucata ricuj shamupangui. Chaipimi ñucaca tamya punllacu- 
nataca casha nini. 13 Mandajcunahuan ñucanchijmanta rimaj 
Zenas shuti runaman, Apolos shuti runamanpish paicuna puri- 
cujpi ama ima illaj tucuchun, ima illashcata cupanguiari. 14 Can 
chashna rurajta ricushpami, ñucanchijpura crijcunapish allita 
ruranata ima illajcunamanpish cunata yachangacuna. Chashna 
rurajpimi paicunapaj causaica Diospajca imapajpish alli canga. 


Tucuchingapaj allillachu cangui nishcamanta 


15 Ñucapish ñucahuan tucui cajcunapish tucuicunami cantaca 
allillachu cangui ninchij. Jesusta crij chai llajta ñucanchijta 
c'uyaj crijcunatapish allillachu canguichij ninmi nipangui. 
Diosca tucui cancunamanca jatunta c'uyaj canata cushca alli 
canman. Chashna cachun. 


JESUS HUILLAGRI NISHCA PABLO 


FILEMONMAN 
QUILLCASHCAMI 


Filemonman Pablo quillcashcamanta 


i Ñucaca Jesucristota huillacushcamanta prezo caj Pablomi 
cani. Caitaca huauqui Timoteondijmi, ñucanchij shinallataj 
huillaj c'uyashca can Filemonman quillcani, 2 Shinallataj 
cambaj huasipi tandanacuj crijcunamanpish, pani Apiaman- 
pish, ñucanchij shina alli huillaj huauqui Arquipomanpishmi 
caitaca quillcanchij. 3 Cancunamanca ñucanchij Taita Dios- 
pish, Apunchij Jesucristopish jatunta c'uyaj canatapish sumaj 
causaitapish cushca alli canman. 


Filemonca Diosta alli crij c'uyaj cashcamanta 


4 Diosta mañacushpaca canta yuyarishpa canmantaca ñuca 
Diostaca diosolopagui nicunillamari. 5 Cantaca Apunchij Je- 
susta alli crij cashcata, Diospajila tucui cajcunatapish alli 
c'uyaj cashcatami uyani. 6 Chashna uyashpaca can alli crij 
cashcata ricushpa, crijcunaca Cristo Jesusmantaca Dios cushca 
allicunata charishcata alli yachachun nishpami Diostaca maña- 
cuni. 7 Huauquico, can c'uyaj cashcamantaca Diospajila caj- 
cunapaj shunguca achcata cushicushcata yachashpaca, 
ñucanchijpish achcata cushicushpamari imatapish ashtahuan 
rurashun ninchij. 


Pabloca Onesimota chasquilla nishpa 
Filemonta nishcamanta 


8 Canca chashna alli cajpimi ñucaca Cristohuan cashcaman- 
taca, can imata rurana cashcataca mana manchashpa mandai 
tucuni. 9 Chashna mandai tucushpapish, cantaca c'uyashpa 


yuyachinillami. Ñucaca ña yuyaj Pablomi cani. Cunancarin 

Jesucristota huillacushcamanta prezopishmari cani. 10 Ñuca 
caipi prezo cajpimi, Onesimoca Jesucristota crishpa ñuca 
huahua shina tucurca. Paitaca ama p'iñangui nipanimi. 

i Ñaupaca Onesimoca yanga imapajpish mana allimi 
carca. Cunanca cambajpish ñucapajpish ña allimari tucushca. 
12 Paitaca cambajllamantajmi tigrachishpa cachani. Chaimanta 
ñucata chasquij shinallataj paitaca chasquipailla. 13 All 
huillanata huillashcamanta ñuca prezo cajpi, cambaj randi 
ñucapaj imatapish allita rurachun paitaca caipi ñucahuan 
saquirichun yuyarcanimari. 14 Shina cajpipish can manaraj 
ima nijpica, ñuca quiquin munaimantaca imata mana rurasha 
ninichu. Can ima allita ñucapaj rurasha nishpaca, ama ñuca 
nishcata rurachun, can munashcata rurapai ninimi. 15 Onesi- 
moca huañungacama canhuan cangapajchari cambaj huasi- 
mantaca ashacama llujshishpa rirca. 16 Paica cunanca ña 
mana cambaj randishca runa shinallachu. Cambaj randishca 
runata yalli c'uyashca huauquita shinamari charina cangui. 
Ñucapish achcatami paitaca c'uyani. Cancarin ñucata yallimari 
c'uyana cangui. Mana cambaj randishca runata shinallachu 
c'uyana cangui. Apunchij Jesusta crij huauqui cashcamanta 
ashtahuanmari c'uyana cangui. 


17 Can shinallataj ñucapish cashcata yuyashpaca, ñucata 
chasquij shinallataj paitaca chasquipai. 18 Paica ima mana 
allita rurashca cajpica, imata canman tigrachina cashca cajpipish 
ñucata nipailla. Paimantaca ñucami ricusha. 19 Ñucamari 
ñuca quiquin maquihuan ñuca shutitaca churani. Ñucaca 
Pablomi cani. Onésimo imata canman tigrachina cashca 
cajpica, paimantaca ñucami tigrachisha. Cancarin huiñai 
causaita japishcamantaca yallitamari ñucamanca cuna car- 
cangui. Chaitaca mana yuyachisha nircanichu. 20 Chaimanta 
huauquico, Apunchij Jesusta crij cashcamanta ñuca nishca 
allita rurapai. Chashna rurashpaca Apunchij Jesuspaj cashca- 
manta ñucata cushichiari. 

21 Canca ñuca nishcata rurana cashcata yuyashpami quillcani. 
Canca mana ñuca nishcacunallata rurashpa, ashtahuan yalli 
allitapish rurana cashcatami yachani. 22 Nuca maipi samari- 
natapish ricushpa allichicupai. Cancuna Diosta mañacushca- 

Taita Diosca paipaj Churita huillachishcamanta 


l I Ñaupa punllacunapica Taita Diosca ñucanchij ñaupa 
yayacunamanca cutin cutinmi ñaupa huillajcunata ch'ican 
ch'ican tauca cutin huillachishpa rimashca. 2 Cunan cai q'uipa 
punllacunaca Taita Diosca paipaj Churita huillachishpami ñu- 
canchijtaca rimashca. Cai pachatapish, tucui imalla tiyajcuna- 
tapish, jahuapi tucui imalla tiyajcunatapish Taita Diosca paipaj 
Churihuanmi rurashca. Paipaj Churitaca tucui imalla charish- 
cacunata japijtami rurashca. 3 Dios achij sumaj cashcata- 
pish, ima shina cashcatapish paica ricuchijmi. Shinallataj 
paimi paipaj tucuita rurai tucuj rimaillahuan tucui imatapish 
cazuchishpa charicun. Paica ñucanchij juchacunata anchu- 
chishpaca, jahua pachapi tucuita yalli jatun Diospaj alli lado- 
pimi tiyarirca. 


Diospaj Churica angelcunatapish 
yalli jatun cashcamanta 


4 Taita Diosca paipaj Churitaca angelcunata yalli jatuntami 
rurashca. Angelcunapaj shutitapish* yalli sumaj shutitami pai- 
manca cushca. 5 Angelcunataca maijan angeltapish Diosca: 


Canca ñuca Churimi cangui. Cunanca ñuca huahuamari 
cangui ninataca manataj nishcachu. 


Shinallata) maijan angeltapish Diosca: 


Ñucaca paipaj Yayami casha. Paica ñuca churimi canga 
ninatapish mana nishcachu. 


6 Shina cajpipish, paipaj shujila Churita cai pachaman ca- 
chashpaca: 

Diospaj tucui angelcuna paita cungurishpa adorachun 
nishcami. 


7 Angelcunata nishpaca Diosca: 


Paipaj angelcunataca huaira shinata rurajca, paipajta 
rurajcunatapish cunyacuj nina shinata rurajca nishcami. 


8 Ashtahuanpish paipaj Churitaca Diosca cashnami nin: 


Dioslla, can mandashpa tiyacunca huiñai huiñaitami canga. 
Can mandashpaca imatapish cashcata allimari mandangui. 
9 Canca allita rurashcallatami c'uyashcangui, millaita 
rurashcataca p'iñashcanguimi. Chaimantami Diosca can- 
huan caj caishujcunata yalli ashtahuan cushi canata 
canmanca cushca. Paica cambaj Diosmi ninmi. 


10 Shinallataj cashnapish Diosca ninmi: 


Jatun Mandajlla, canmari callaripica ima manaraj tiyajpi- 
pish, cai pachataca rurashcangui. Canllatajmi jahua 
pachacunatapish rurashcangui. 11 Chaicunaca tucuringa- 
mi. Tucui chaicunaca churana shina maucayangami. 
Ashtahuanpish canca huiñaita causacunguillami. 12 Chai- 
cunataca churanata shina pataringuimi, shujtajyachin- 
guimi. Chashna cajpipish canca canllatajmi cangui. 
Canca manataj huañunguichu ninmi. 


13 Angelcunataca maijan angeltataj Diosca: 


Canta p'iñajcunata can saruchun cambaj chaquipi churan- 
gacama ñuca alli ladopi tiyacuilla nishcari. 


14 Angelcunaca tucuicuna Diospajta ruraj samai espiritucuna- 
llami. Paicunaca quishpirina cajcunapaj allita rurachun Dios 
cachashcacunami. 


Quishpirinata mana cungarinamanta 


2 ! Chashna cashcamantaca ñanta chingachij shina ama 
pandaringapaj ñucanchij imallata uyashcataca ashtahuan 
chai yuyaillami cana canchij. 2 Angelcunata ñaupa huilla- 
chishcaca huillashca shinallatajmi cashca. Chaimantami chai 

huillashcata uyashpapish, mana cazushpa millaita rurajcuna- 
taca llaquichina cashcallatataj llaquichishca. 3 Sumaj quishpi- 
rinata mana yuyarishpa saquishpallaca, ¿ima shinataj jatun 
llaquimantaca quishpirishunri? Ima shina quishpirinataca 
Apunchij Jesusmi huillai callarirca. Chai q'uipami pai hui- 
llashcata uyajcunaca allimari nishpa ñucanchijman huillarca. 
4 Diospishmari paicuna huillashcataca allillataj cashcata ri- 
cuchingapajca pipaj cashcata ricuchishpa jatun mancharina- 
cunatapish, pi mana rurai tucushcacunatapish ch'ican ch'icanta 
rurachirca. Diosca pai munashca shina ch'ican ch'icanta 
rurachunmi paipaj Samai Espiritutaca curca. 


Jesucristoca ñucanchijta Quishpichij cashcamanta 


5 Ñucanchij parlanacucushca shamuj pachata mandanataca 
Taita Diosca mana angelcunatachu mandachun nishca. 6 Ash- 
tahuanpish Dios Quillcachishcapica* maijantajshica cashna- 
mari nishca: 


Runataca, ¿ima cajpitaj yuyaringuiari? Huañujlla runataca, 
¿ima cajpitaj llaquinguiari? 7 Ashacamallami paitaca 
angelcunata yalli yangallata rurashcangui. Chashna cajpi- 
pish paitaca sumaj, alli nishcatami rurashcangui. Can 
imalla rurashcacunata mandajtapishmi paitaca rurash- 
cangui. 


8 Tucuitami pai mandashpa cazuchichun paimanca cushcan- 
gui ninmi. Diosca chashna tucui imatapish paiman cushpaca, 
mana shujllatapish pai ama mandachunca ch'icanyachishcachu. 
Shina cajpipish caicamaca manaraj tucui imapish paitaca 
cazujtami ricunchij. 9 Chashna cajpipish Jesustaca ashaca- 
maca angelcunata yalli yangallata rurashcatami ricunchij. 
Mana c'uyaipaj cajpipish Diosca jatunta c'uyashpami, Jesusta- 
ca huañuchun nijpi tucuicunamanta paica huañurca. Chashna 
Baquita apashpa huañushcamantaca Diosca paitaca sumaj, 
alli nishcatamari rurarca. 

10 Tucui imalla tiyajcunapish Dios rurashcami. Paillaman- 
tami tucui imapish tiyan. Diosca tucui paipaj huahuacunallataj 
pai shina sumaj cachunmi munan. Chaipajca paicunata Quish- 
pichij Jesucristoman llaquita apachun cushpami, Diosca pai- 

taca alli pushajta rurarca. 11 Diospajila cachun rurajpish, Dios- 
pajilata rurashcacunapish ishquindijtaj chai Yayapajllatajmi. 
Chaimanta Jesusca ñucanchijta huauquico, panico ninataca 
mana pinganachinchu. 12 Dios Quillcachishcapipish* : 


Canmanta ñuca huauquicunaman huillashami. Can cushi- 
cuchun tandanacushcacunapaj chaupipi sumajta cantasha- 
13 Shinallataj : 
Diosllapimi shunguta churasha ninmi. 
Cutinpish : 


Caipica Dios ñucaman cushca huahuacunahuanmi cani 
ninmi. 

14 Ima shinami shuj yaya mamapaj huahuacunaca tucui- 
cuna chai aichallamantataj chai yahuarllamantataj, cashna- 
llatajmi Jesuspish ñucanchij shina aichayuj yahuaryuj carca. 
Chashna cashpami diablotaca ña ama ashtahuan huañuchi- 
chun pai huañuchi tucunata Jesusca huañushpa chingachirca. 
15 Chashna rurashpami Jesusca huañunata manchana yuyai- 
huan tucui paicunapaj causaipi causajcunataca huatashca- 
manta cacharij shina chai manchana yuyaitaca anchuchirca. 
16 Paica angelcunata quishpichingapaj mana shamurcachu, 
ashtahuanpish Abrahampaj huahua huahuacunata quishpichin- 
gapajmari shamurca. 17 Paicunata quishpichingapajca tucui 
pai ima shina cashcataj paicuna shinallatajmi tucuna carca. 
Chashna tucushpami tucuicunapaj juchacunata anchuchinga- 
paj paica llaquij, tucuita pajtachij cashpa, Diospajta ruraj 
jatun cura tucurca. 18 Paita umasha nij llaquicuna shamuj- 
pipish, chai llaquicunata apashcamanta ima ilaquihuan caj- 
cunamanca llaquita apana yuyaita cunanca cui tucunmi. 


Jesusca Moisesta yalli cashcamanta 
3 I Chashna cajpica Diospajlla caj tucui crijcuna, paipajlla 
cachun Dios agilashcacunami canguichij. Dios huillagri 
nishca, ñucanchij ima shina paita yuyarishpa caticushca jatun 
cura Cristo Jesusta alli yuyarichigari. 2 Diospaj huasi ucupu- 

rapi imalla rurana cashcata Moisés tucuita pajtachij cashca 
shinallataj, Dios imallata rurachun nishcata Jesuspish tucuita 
pajtachijmi. Chaipajmi Diosca paitaca agllarca. 3 Huasichijca 
huasitapish yalli alli nishca caj shinallatajmari, Jesuspish Moi- 
sestaca yalli allimari cangui nishca canata charin. 4 Maijanpish 
rurajllapimi huasicunaca tiyan. Chashna cajpipish tucui 
imalla tiyajcunaca Dios rurashcamari. 5 Shinallatajmi Moises- 
ca Diospajta ruraj cashpa, Diospaj huasi ucupurapi imalla 
rurana cashcataca tucuita alli pajtachirca. Chashna pajta- 
chishpaca q'uipata Dios imallata huillana cashcatami ricuchirca. 
6 Shina cajpipish Cristoca Diospaj Churi cashpami, Diospaj 
huasi ucupurapica tucuita alli pajtachirca. Tucuringacama 
pai imatapish cunata yuyashpa pai yuyailla cushicuihuan alli 
catishpaca, chai huasica ñucanchijllatajmari canchij. 


Diospaj huahuacunaca paihuan samarina cashcamanta 
7 Chaimanta Dios Quillcachishcapica* Diospaj Samai Espi- 
rituca cashnami nin: 


Dios imalla nishcataca cunan cancuna uyashpaca, 8 shi- 
tashca pambapi llaqui shamujpi Diosta paicuna p'iña- 
chishca shina ama sinchi shungu caichijchu. 9 Chai 
shitashca pambapica cancunapaj ñaupa yayacunaca chus- 
cu chunga huatatami ñuca ima shina rurashcata ricush- 
papish, ñucataca caitapish chaitapish rurai nishpa p'i- 
ñachircacuna. 10 Chashna p'iñachijpi chaicunahuan 
p'iñarishpami: ‘“‘Paicunaca shungupi yangallata yuyash- 
pami purincuna. Ñuca nishca shinaca mana causashun 
nincunachu” nircani. 11 Chashna p'iñachijpi p'iñarishpa- 
mi: “Manataj ñucahuan samaringapajca yaicungacuna- 
chu” nishpa ñuca shimihuantaj nircani ninmi. 

12 Riquichij tucui crijcuna, cancunapurapi maijanpish millai 
shungu tucushpa mana crishpa, pajta causaj Diosmanta ch'i- 
canyaringuichijman. 13 Chaipaj randica ima millaita rurana 
yuyaicuna cancunata ama pandachishpa, mana uyasha nijta 
ama rurachun cunan causacushparaj, punllanta caishuj chaishuj 
yuyachinacuichij. 14 Callaripi pai yuyailla cashca shinallataj 

tucuringacama pai yuyailla cashpaca, Cristo chasquishca shina- 
llatajmi chasquishun. 
15 Dios Quillcachishcapica*: 


Dios imalla nishcata cunan cancuna uyashpaca, paita 
p'iñachijcuna shina ama sinchi shungucuna caichijchu 
ninmi. 


16 ¿Picunataj Dios imalla nishcata uyashpapish, paita p'iñachij- 
cunaca cashca canga? Chaicunaca Egipto llajtamanta Moisés 
llujshichishca tucuicunamari chashnaca cashca. 17 Shinallataj, 
¿picunahuantaj chuscu chunga huatata Diosca p'iñarishca 
canga? Millaita rurashcamanta shitashca pambapi huañujcu- 
nahuanmari p'iñarishca. 18 Shinallataj, ¿picunatataj Diosca 
paipaj shimihuantaj: ‘“Manataj ñucahuan samaringapajca 
yaicungacunachu” nishpa nishca canga? Diosca paita mana 
cazujcunatamari chashnaca nishca. 19 Paicunaca mana crishca- 
manta mana yaicui tucushcatami yachanchij. 
4 I Shina cajpica Diosca paihuan samarichun ñucanchijtaca 
yaicuchisha nicujpiraj, maijan cancunaca ñataj mana 
yaicunguichijman. Chaimanta alli yuyarishunchij. 2 Pai- 
cunaman shinallatajmi alli huillanataca ñucanchijmanpish 
huillarca. Chashna huillajpipish huillashca Shimita uyashpa- 
pish, mana crishcamantami mana ima allitaca japircacuna. 
3 Paicuna chashna cajpipish, ñucanchij ña crijcunaca paihuan 
samaringapaj yaicujcunami canchij. Chaiman yaicujcuna- 
mantaca: 


Chaimantami paicunahuan p'iñarishpa: “Manataj ñuca- 
huan samaringapajca yaicungacunachu” nishpa ñuca 
shimihuantaj nircani nishcami. 
Shina cajpipish Diosca tucui imalla tiyajta rurashcapacha- 
mantami pai rurana cashcataca ña tucuchishca. 4 Dios Quillca- 
chishcapi canchis punllamanta nishpa maipitajshica : 


Diosca ña tucuita rurashpaca canchis punllapica samarir- 
cami ninmi. 
5 Ña nishca shinallataj: 

Ñucahuan samaringapajca manataj yaicungacunachu 

ninmi. 
6 Chashna cajpipish maijancunaca chai samarinamanca yaicui 
tucunmi. Alli huillanata ñaupaman uyajcunaca uyashpapish, 
mana cazushcamantami samarinamanca mana yaicushcacuna. 
7 Chashna mana cazushcamantami samarinamantaca Diosca 
shujtaj punllapi huillana tucushca. Chai punllaca cunan punlla- 
mari. Ñaupaman huillachishcamanta achca huatacuna q'ui- 
pami Diosca yuyaita cujpi Davidca: 


Dios imalla nishcata cunan cancuna uyashpaca, ama 
sinchi shungucuna caichijchu nishca. 


8 Israelcunaman* chai samarinata Josué cushca cajpica, 
Diosca q'uipa punllapimi samarinata cusha nishpa mana 
cutinca ninmanchu carca. 9 Chaimantami Diospaj huahua- 
cunapajca samarinaca tiyanraj. 10 Diosca pai ruracushcamanta 
samarishca shinallatajmi Dioshuan samaringapaj yaicujpish, 
pai imalla ruracushcata saquishpa samaringa. 11 Ñucanchijca 
chai samarinaman yaicungapajca chai yuyailla mana saquirishpa 
catishunchigari. Diosta mana cazuj chai ñaupa yayacunataca 
pajta catinguichijman. 

12 Diospaj Shimica causajmi, tucuita rurai tucujmi. Ishqui 
filoyuj tucui espadacunatapish yalli cashcamanta, almatapish, 
samai espiritutapish, mucucunatapish, tullu ñutcutapish, chau- 
pirijta yaicujmi. Imalla shungu yuyashcatapish munashcatapish 
ricuchijmi. 13 Dios imalla rurashcacunaca paipaj ñaupajman- 
taca mana paca tucui tucunchu. Ashtahuanpish paipaj ñaupajpi- 
ca tucui lluchulla shina, pascashca shina ricunallami tiyacun. 
Ñucanchijca paimanmi tucui imalla rurashcataca huillana 
canchij. 


Jesusca curacunata mandaj jatun cura cashcamanta 


14 Diospaj Churi Jesusca curacunata mandaj ñucanchij 
jatun curamari. Paimari jahua pachacunata rishpa Diospajman 
chayarca. Shina cajpica ñucanchij ima shina paita yuyarishpa 
caticushcataca alli catishunchij. 15 Ñucanchij irqui shina imata 
mana rurai tucuj cashpapish, curacunata mandaj llaquij cura- 

tami charinchij. Paitaca ñucanchijta shinallataj tucui imapipish 
umasha nij llaquicuna shamujpipish, paica mana juchayuj 
tucurcachu. 16 Chashna ilaquij cajpica, jatunta c'uyaj Dios 
tiyacunmanca mana manchashpalla chayashunchij. Chashna 
chayajpimi ñucanchij ima illaj cashca punllapica paica llaquij, 
jatunta c'uyaj cashcamanta ñucanchijmanca cunga. 
5 I Diospaj ñaupajpi tucuicunapaj randi ricurichun, cura- 
cunata mandaj curataca tucuicunallatatajmi runacuna- 
puramanta agllashca. Paitaca Diosman cushcacunatapish, 
Diosman cushca animalcunatapish juchayuj cashcamanta 
shujtajcuna cushcata rupachichun agllashcami. 2 Paica paipish 
mana imata rurai tucuj runallataj cashcamanta mana yachajcu- 
natapish chingarishcacunatapish llaquijmi. 3 Paica chashna 
imata mana rurai tucuj cashcamantami Diosman cushpa ru- 
pachinataca paimantapish, shujtajcunamantapish Diosmanca 
cuna can. 

4 Maijanpish quiquin munaimantaca curacunata mandaj 
curaca mana cai tucunchu. Ashtahuanpish Diosmari Aaronta 
shinallataj cura cachun agllan. 5 Shinallataj Cristopish paipaj 
quiquin munaimanta: “Ñucaca curacunata mandaj curami 
cani” nishpa mana jatun tucushcachu. Ashtahuanpish Dios- 
mari: 


Canca ñuca Churimi cangui. Cunanca ñuca huahuami 
cangui nishpa jatunta rurarca. 


6 Shinallataj Dios Quillcachishca* shujtajpica: 


Melquisedec cura cashca shinallataj canca huiñaitami 
cura cangui nishcami. 


7 Cristoca cai pachapiraj causacushpaca, llaquinayajta capa- 
rishpa huacashpa imata mañashpapish, huañunamanta quishpi- 
chi tucuj Diostami mañarca. Paica Diosta chashna manchashpa 
yuyarij cajpimi, Diosca pai mañashcataca uyarca. 8 Chashnami 
Cristoca Diospaj Churi cashpapish, jatun llaquita apashpaca 
Diosta ima shina alli cazuna cashcata yacharca. 9 Chashna 
ña allichishca cashpami, paita tucui cazujcunataca huiñaipaj 
Quishpichij tucurca. 10 Chaimantami paitaca Melquisedec 

cura cashca shinallataj curacunata mandaj cura cachun Taita 
Diosca churarca. 


Ña crijcunaca ama saquiringuichijchu nishcamanta 


11 Cai yachanataca achcata yachachisha nicushpapish, can- 
cuna mana uyasha nishcamantami mana jahualla yachaipaj 
cajpi mana yachachi tucunchij. 12 Cai tucui huatacunataca 
cancunaca ña yachachijcuna canapaj randica, Dios imallata 
nishca Shimicuna punta yachachishca jahualla yachanataca 
cancunaca cutin cutin yachachicunallamari tucushcanguichij. 
Chaquishca micuita micunapaj randica, cancunaca llullu hua- 
huacuna lechellata ubyaj shinamari tucushcanguichij. 13 Le- 
chellata ubyashpa causajcuna shinaca chuchucuj huahuacuna 
shinami. Diospaj Shimi nishca shina alli causanataca mana 
yachancunachu. J4 Chashna cajpipish chaquishca micuica 
jatuncunapajllami. Paicunami ima alli cashcatapish ima mana 
alli cashcatapish yachashcamanta ima shina cana cashcata 
yachancuna. 

I Chaimanta Cristomanta sarunman yachachishcacuna- 

taca saquishpa ashtahuan alli yachaj tucungapaj yachashpa 
catishunchij. Huañunaman pushaj millaita ruranacunata sa- 
quishpa, Diosman tigrarinatapish, Diosta ima shina crinatapish 
ña ama cutin cutin chaillatataj yachacushunchijlla. 2 Shina- 
llataj bautizarinamanta* yachanatapish, crijcunapaj jahuapi 
maquita churanamantapish, huañushcacuna causarinamanta- 
pish, huiñaita jatun llaquiman cachanamantapish ña ama 
cutin cutin chaillatataj yachacushunchijlla. 3 Chaipaj randica 
Dios munajpica, ashtahuan yachashpa catishunchij. 

4 Maijancunapish alli yuyaita japishcacunaca jahua pacha- 
manta Dios cushca ima shina cashcataca yachancunami. 
Paicunaca Diospaj Samai Espiritutapish charincunami. 5 Shi- 
nallataj Diospaj sumaj Shimitapish shamuj punllapi imalla 
tucunata ricuchij pi mana rurai tucushcacunatapish yachancu- 
nami. 6 Chashna cai tucuita yachashpapish, ña mana cati- 
shachu nishpa saquirishpaca, cutin alli tucungapajca Diospaj- 
manca ña mana cutinca tigrari tucunchu. Chashna tucushpaca 
paicunallatajmari Diospaj Churitaca tucuicunapaj ñaupajpi 
pugllashpa cutin chacatacuj shina rurancuna. 7 Cutin cutin 

tamyajpi yacuta allpa tsupashpa allicunata p'ucujpimi, tarpuj- 
cunaca Dios cushca allicunata japincuna. 8 Mana chashna 
alli p'ucushpa cashallata mana alli q'uihuallata p'ucushpaca, 
chai allpaca mana alli cashcatami ricuchin. Chashnataca mana 
alli nishpa ñallami Diosca p'iñashpa rupachishpa chingachinga. 


Jesucristo yuyailla alli causanamanta 


9 Chashna cajpipish c'uyashca crijcuna, cancunata chashna 
nishpapish quishpichishca cashcamanta, Diosca imatapish 
ashtahuan allicunata cancunaman cuna cashcataca alli ya- 
chanchijmi. 10 Diosca cashcata ruraj cashcamantaca paita 
c'uyashcamanta cancunaca paipajlla cajcunapaj imalla allita 
rurashcata, cunanpish chashnallataj ruracushcataca mana 
cungaringachu. 11 Na chashna ruracushpapish, tucuicunallataj 
chai cancuna shuyacushca pajtangacamaca cushicushpa chashna 
allita ruracuchunmi munanchij. 12 Chashna ruranataca ama 
q'uillanachichijchu. Chaipaj randica crishcamantapish, mana 
p'iñarij alli shungu cashcamantapish, Dios cusha nishcacunata 
japijcunata catishpa allita ruracuichijlla. 

13 Diosca Abrahamman cusha nishpaca Diosta yalli jatunca 
pi mana tiyajpi, Diosca paillataj: “Ñuca quiquin shimihuanmi 
cusha nini” nishpaca, 14 Diosca: ‘“‘Canmanca imatapish 
allicunata achcata cushatajmi, canmantaca achcatami mira- 
chisha” nishcami. 15 Abrahamca mana p'iñarishpa alli shun- 
guhuan shuyashpami Dios cusha nishcataca chasquishca. 
l6 Pipish mana llullanichu ningapajca paicunata yalli jatun 
cajtami rimarin. Chashna mana llullanichu nishpa pi jatunta 
rimarishpaca, ña alli yachashcamanta cutinca mana chaillatataj 
rimanacunchu. 17 Shinallatajmi Diospish pai cusha nishcata 
 japijcunaman ashtahuan alli cashcata ricuchingapajca, pai 
cusha nishcata imata mana shujtajyachishpa pajtachinalla 
cashcata ricuchingapajpish Diosca paillataj: “Ñuca shimihuan- 
mi cusha nini” nishca. 18 Diosca mana llullaj cashcata ricu- 
chingapajca, ima shina mana shujtajyachipajta nishca ishquimi 
tiyan. Chaimanta paca tucunata ñucanchij mashcajcunaca pai 
cusha nishcata japina yuyaita charishcamanta jatunta cushicu- 
shunchij. 19 Chai yuyaica jatun canoata charicuj jatun fierro 
shinamari ñucanchijtaca alli sinchita charicun. Chai yuyaimi 

Diosta adorana huasipi Hnsohuan jarcachishca janaj ucucama 
ñucanchijtaca yaicuchin. 20 Chai ucumanca Jesusmi ñucanchij 
yaicuna ñanta pascashpa yaicushca. Chashna yaicushpami 
Melquisedec cura cashca shinallataj ñucanchijta mandaj hui- 
ñaipaj cura tucurca. 


Jesusca Melquisedec cura cashca 
shinallataj cura cashcamanta 


7 I Chai Melquisedecca Salem llajtata jatun mandajpish, 
jahua pacha jatun Diospaj curapishmi cashca. Paica 
Abrahamtami llajtacunata jatun mandajcunahuan macana- 
cushpa mishashpa tigracujpi tupagrishpaca, Diosca canmanca 
allicunata cuchun nishpa mañashca. 2 Abrahampish maca- 
nacushpa tucui japishcacunamanta imatapish chungamanta 
shujtami Melquisedecmanca cushca. Puntaca Melquisedec- 
paj shutica: “Cashcata ruraj jatun mandaj” nisha ninmi. 
Shinallataj: “Salem llajtata jatun mandaj” nishcapish “Su- 
maj causaita charij jatun mandaj” nisha ninmi. 3 Melquisedec- 
pajca paipaj yaya mamapish ñaupa yayacunapish pi cashcaca 
mana yacharinchu. Pai huacharishcamantapish, pai hua- 
ñushcamantapish pi mana huillanchu. Chashna cashcaman- 
taca paica Diospaj Churiman rijchajmi, huiñaipaj curamari. 

4 Shina cajpica Melquisedec ima shina jatun cashcataca 
ricuichigari. Abrahamca ñucanchij ñaupa yaya cashpapish, 
llajtacunata jatun mandajcunahuan macanacushpa mishashpa 
japishcataca chungamanta shujtami Melquisedecmanca cushca. 
5 Levipaj huahua huahuacunamanta caj curacunaca Moisés 
mandashca shinallatajmi paicunapura cajpipish, tucuicuna- 
tami chungamanta shujta imatapish mañancuna. Abrahampaj 
huahuacuna cashpapish, chashnallatajmi tucuicuna cuncuna. 
6 Melquisedecca Levipaj huahua huahuapura mana cashpapish, 
Dios cusha nishcata japij Abrahamtaca imatapish chungamanta 
shujtami cuchishca. Chashnami Melquisedecca Diostaca: 
“Abrahamman allicunata cupai' nishpa mañashca. 7 Dios 
allicunata cuchun nishcata chasquijca paita chashna nijta 
yalli jatunmi nishpa pi mana ni tucunchu. 8 Cunan ñucan- 
chijpuraca huañuj runacunami chungamanta shujta imatapish 
cushcataca japincuna. Chai Melquisedectaca Dios Quillca- 

chishcapica*: “Paica causacunllami” nishpami huillacun. 
9 Chungamanta shujta mañashpa japicuj Levipaj huahua 
huahuacunaca Melquisedecman Abraham chungamanta shujta 
cujpica, paicunapish chungamanta shujta Melquisedecman 
cushca shinallatajmi tucushca ni tucunchijmi. 10 Abrahamta 
Melquisedec paita tupanaman rijpica, Levica ñaupa yaya 
Abrahampaj aichapirajmi cashca. 

11 Israelcunamanca* Levipaj huahua huahuacunami man- 
dashcacunataca cushca. Paicunaca Aaronpaj huahua huahua- 
cunami cashca. Chai mandashcacuna allita rurai tucushca 
cajpica, manamari Melquisedec cura cashca shina shujtaj 
curaca shamunmanchu carca. Chai shamuj curaca mana 
Aarón cura cashca shina curachu. 12 Shujtaj cura tiyarishca- 
mantaca mandashcacunapish shujtajyarinami can. 13 Apunchij 
Jesusta nishpami Dios Quillcachishcapica* caicunataca nirca. 
Jesusca mana Levipaj huahuacunapuramantachu carca. Ñaupa 
paipaj yayacunaca maijan mana curacunachu cashca. 14 Nu- 
canchij Apunchij Jesusca Judapaj huahua huahuamanta cashca- 
taca tucuicunami yachanchij. Cura canata Moisés huillashpaca, 
Judapaj huahuacunamantaca mana imata nishcachu. 

15 Chashna mana imata nijpimi, Melquisedec shinallataj 
shujtaj cura tiyarishcata tucuita yalli alli ricuchin. 16 Paica 
mandashcacunapi cai aillumantami chai aillumantami cura 
tucunga nishca shinaca mana cura tucurcachu. Ashtahuanpish 
huiñaita causai tucuj cashcamantami cura tucurca. 17 Diosca 
paimanta quillcachishpapish : 


Canca Melquisedec cura cashca shinallataj huiñaipaj 
curami cangui nishcami. 


18 Chashna cajpimi ñaupa mandashcataca imata mana rurai 
tucuj cajpi, imapaj mana alli cajpi anchuchishca. 19 Moisés 
mandashcaca alli tucuchunca ima allita mana rurashcachu. 
Chaipaj randica ashtahuanpish tucuita yalli allita chasquina 
yuyaitami charinchij. Chai alli yuyaita charishpami, Diospaj- 
manca c'uchuyanchij. 

2 Diosca: “Ñuca quiquin shimihuanmi nini” nishpami 
caitaca rurashca. 2/í Diosca: “Ñuca quiquin shimihuanmi 
nini” nishpa shujtaj curacunataca mana churashcachu cashca. 

Ashtahuanpish paitaca: ‘‘Quiquin shimihuanmi canmi cura 
cangui” nishca. Dios Quillcachishcapimi: 


Jatun Diosca quiquin shimihuan nishcataca mana lla- 
quirishpa shujtajyachingachu. Canca Melquisedec cura 
cashca shinamari huiñaipaj cura cangui nishcami. 


22 Chaimanta Jesusca tucuita yalli allita Dios cusha nishcata 
mañashpa cujmi. 23 Chai curacunaca huañushcamantami 
mana shuj curalla cai tucushpa achca curacuna tiyashca. 
24 Chashna cajpipish Jesusca huiñaita causaj cajpimi, pai 
cura canataca pi shujtajca mana japinga. 25 Chashna cashpami 
paillamanta Diospajman c'uchuyajcunataca paica huiñaipaj 
quishpichi tucun. Paica paicunamanta Taita Dioshuan rimanga- 
pajca huiñaitami causacun. 

26 Shina cajpica curacunata mandaj chashna curatatajmari 
ñucanchijca nicurcanchij. Paica ima jucha illajmi, ima millaita 
ruranataca mana yachajmi, ima mapa illajmi, juchayujcuna- 
manta ch'icanyarishcami. Paitaca jahua pachacunata yalli 
jahuaman jatunta rurashpa churashcami. 27 Jesusca curacu- 
nata mandaj caishuj curacuna shinaca mana canchu. Chai 
curacunaca punllantami paicunapaj juchacunamantaraj ani- 
malcunata Diosman cushpa huañuchishpa rupachincuna. Chai 
q'uipami shujtajcunapaj juchacunamantaca animalcunata hua- 
ñuchishpa rupachincuna. Ashtahuanpish Jesusca paillatajmari 
shuj cutinlla tucuicunapaj juchacunamanta Taita Diosman 
quiquinta cushpa huañurca. 28 Moisés mandashcaca huañujlla 
runacunallatami curacunata mandaj cachunca agllachun nin. 
Ashtahuanpish mandashcapi chashna nishca q'uipata Diosca: 
“Nuca quiquin shimihuanmi cushami nini” nishpa curacunata 
mandaj cura cachunca huiñaipaj allita rurashca paipaj Churi- 
tami churarca. 


Dios cusha nishcataca Jesús mañashpa 
cuj cashcamanta 


8 i Ñucanchij cancunaman huillacushca tucuita yalli allica 
cashnami: Ñucanchijca curacunata mandaj curatami cha- 
rinchij. Paica jahua pachapi jatun tiyarinapi Taita Diospaj 
alli ladopimi tiyacun. 2 Paica mana runacuna rurashca, Dios- 

llataj rurashca Diospajlla ucupimi curacuna rurana cashcata 
ruracun. Chai huasica Diospaj huasitajmi. 3 Curacunata 
manda) curataca tucuicunallatatajmi imallata Diosman cushca- 
cunata cuchunpish, animalcunata huañuchishpa Diosman 
rupachichunpish churashca. Chashna cajpica Jesuscristopish 
Diosman imallatapish cunataca charinamari. 4 Moisés man- 
dashcapi nishca shinaca, Diosman cushcacunata cuj curacuna 
tiyashcamantarajca, paica cai pachapi cashparajca curallapish 
mana canmanchu carca. 5 Diospaj huasita Moisés ruranapajca 
Diosmari Moisestaca: ‘“Riqui, chai urcupi ima shinalla rura- 
nata ricuchishca shinata tucuita rurangui” nishca. Chaimantami 
chai curacunaca jahua pachapi tiyajmanta ricuchij llandu 
shinalla Diospaj huasipica Diospajta rurancuna. 6 Shina 

nishcapish, Diosman cushca tandacunapish chai tandata chu- 
rashca mezapishmi carca. 3 Chai ucullapitaj linsohuan jarca- 
chishca caishuj ucuca Diospajlla ashtahuan ch'icanyachishca 
ucu nishcami carca. 4 Chai ucupica inciensota rupachina curi 
altarpish, Dios rurasha nishcata ricuchij cajonpishmi tiyarca. 
Chai cajonca tucui ladota curihuan rurashcami carca. Maná* 
shuti tandata huaquichishca curi mangapish, Aaronpaj verdijlla 
tucuj varapish, Dios rurasha nishcata tablajlla rumicunapi 
quillcashcapish chai cajon ucupimi huaquichishca carca. 
5 Chai cajon jahuapica Dios chaipi cashcata ricuchij curita 
rurashca querubines* nishcacunami shayacurca. Chaicunaca 
juchayuj cashcamanta yahuarta maipi tsirapanata pacashpami 
shayacurca. Chaicunataca cunanca ña mana ashtahuan calla- 
rishpa parlai tucunichu. 

6 Chashna ña chai tucui allichishca cajpimi, curacunaca 
Diospaj huasi chai punta ucumanca punllanta yaicushpa imalla 
rurana cashcata Diospaj rurancuna. 7 Chashna punllanta yai- 
cushpapish Diospajlla caishuj ucumanca curacunata mandaj 





Diospajlla ucumi 

curallami huatapi shuj cutinlla yaicun. Chashna yaicushpaca 
paipaj juchamantapish, shujtajcuna mana yachashpa rurashca 
juchacunamantapish animalcunapaj yahuarta Diosman cunga- 
pajmi yaicun. 8 Chashna cajpimi Diospaj huasi punta ucu 
tiyacujpirajca, Diospajlla ashtahuan ch'icanyachishca caishuj 
ucuman yaicuna ñanca manaraj tiyashcata Diospaj Samai 
Espirituca yuyachin. 9 Tucui caicunaca cunan punllapaj shuj 
yuyachinallami. Diosman imalla cushcacunapish, Diosman 
cushpa rupachishcacunapish, paita chashna adorajcunataca ima 
jucha illaj, alli yuyaiyujtaca mana rurai tucunchu. 10 Chashna 
ruracushcacunaca imallata micunata, imallata ubyanata, 
Diospaj ñaupajpi alli ricuringapaj mañillarinatapish*, jahua 
aichapi imalla ruranatapishmi yachachin. Caicunaca Dios 
shujtajta rurangacamallami rurana cashca. 

11 Chashna cajpipish Cristoca ñamari shamurca. Cunanca 
paica curacunata mandaj cura cashcamanta cuna cashca alli- 
cunatami apamurca. Diospajta pai ruracun ucuca ñaupa ucuta 
yalli jatunmari, ashtahuan allimari. Chai ucuca mana runacuna 
rurashcachu, mana cai pachapichu. 12 Cristoca Diospajlla 
ashtahuan c'hicanyachishca ucumanca ñamari yaicurca. Chai 
ucumanca c'ari chivocunapaj c'ari bizicunapaj yahuarta Dios- 
man cungapaj mana yaicurcachu. Ashtahuanpish paipaj qui- 
quin yahuarta Diosman cushpa huiñaipaj quishpichingapajmi 
shuj cutinlla yaicurca. 13 Huagracunapaj c'ari chivocunapaj 
yahuarpish, huarmi bizita altarpi rupachishca uchpata millai- 
ta rurajcunapaj jahuapi tsirapajpica, mapamantapish jahua 
aichataca allichishpa chuyayachi tucunmi. 14 Chashna cajpica, 
Cristopaj yahuarcarin ashtahuan rurai tucujmari. Huiñaipaj 
caj Diospaj Samai Espirituhuan cashpa, Cristoca ima mapa 
illajllami paillataj Diosman curishpa huañurca. Paipaj yahuar- 
mi huañunaman apaj millaita rurana yuyaicunataca ñucanchij- 
manta p'ichan. Chaimantami causaj Diospajtaca rurai tu- 
cunchij. 

15 Chashna huañushcamantaca shujtaj mushujta Dios ru- 
rasha nishcata Cristoca mañashpa cujmi. Pai huañushpami 
ñaupaman Dios rurasha nishcata ñaupaman p'aquijcunatapish 
perdonarca. Dios agllashcacunamanpish Dios cusha nishcata 
paicuna huiñaipaj japina cashcata cungapajpishmi huañurca. 

16 Imata cusha nishpa quillcachishca tiyajpica, cusha nij 
huañungacama shuyanarajmi. 17 Cusha nishpa quillcachishca- 
ca cusha nij huañujpimi pajtan. Chai quillcachishcaca cusha 
nij causacujpirajca yangallami. 18 Chaimanta Dios ñaupaman 
rurasha nishcapishmari yahuarta jichashcahuan callarishca. 
19 Moisesca mandashcapi tucui imalla nishcacunata tucuicuna- 
man huillashpaca, puca millmatapish hisopo* nishcatapish 
japishpa huagracunapaj c'ari chivocunapaj yahuarpipish ya- 
cupipish satishpa, Dios mandashcata quillcashca librotapish 
chaipi tucui cajcunatapish yahuarhuanmi tsirapashca. 20 Moi- 
sesca chashna tsirapacushpaca: ‘“‘Caica Dios rurasha nishpa 
cancunata mandashcata ricuchij yahuarmari” nishcami. 21 Shi- 
nallataj Diospaj huasitapish, Diospajta rurangapaj tucui ima- 
lla chai ucupi tiyajcuna jahuapipish tsirapashcami. 22 Man- 
dashcapi nishca shinaca yahuarhuanca maijan maijanllami 
mana chuyayan. Shina cajpipish yahuarta mana jichajpica 
juchacunataca mana perdonanchu. 


Juchacunataca Cristo huañushpa anchuchi; cashcamanta 


2 Chashna cajpica jahua pachapi tiyajcunata ricuchij cai 
pachapi tiyajcunapish animalcunata Diosman cushpa huañu- 
chishpa yahuarta tsirapajpimi, ima mapa illaj tucun. Jahua 
pachapi tiyajcunacarin animalcunata Diosman cushpa hua- 
ñuchinata yallitamari rurana. 24 Shina cajpica Cristoca jahua 
pachapi tiyaj Diospaj huasitataj ricuchij cai pachapi tiyaj 
rurashcalla huasimanca mana yaicurcachu. Ashtahuanpish 
ñucanchijpaj allipaj Diospaj ñaupajpi cunan ricuringapaj paica 
jahua pachamantajmi yaicurca. 25 Israel curacunata mandaj 
curaca* Diospajlla ashtahuan ch'icanyachishca ucumanca 
huatantami animalcunapaj yahuarllata Diosman cushpa tsira- 
pangapaj yaicun. Cristoca mana cutin cutin Diosmanca curin- 
chu. 26 Cutin cutin yaicuna cajpica, cai pachata rurashca 
pachamantami cutin cutin huañucunmanlla carca. Ashtahuan- 
pish cunan cai tucuricui huatacunapimi Cristoca paillataj 
juchacunata anchuchingapaj shuj cutinlla huañungapaj sha- 
mushpa huañurca. 27 Chashnallataj tucuicuna shuj cutinllami 
huañuna canchij. Chai q'uipaca imalla rurashcata Dios ricu- 
china punllami canga. 28 Shinallatajmi Cristoca shuj cutinlla 

achcacunapaj juchacunata anchuchingapaj Diosman palllataj 
curishpa huañurca. Cutin q'uipata shamushpaca, juchacunata 
anchuchingapaj mana shamungachu. Pai shamunata shuyaj- 
cunata quishpichingapajmari shamunga. 

l 0 I Moisés mandashcaca q'uipata shamuna cashca alli- 

cunata ricuchij llandu shinallami. Mana chai imalla 

shamuna cashcacuna shinatajchu. Mandashcapi nishca shina 
animalcunata Diosman huatanta cungapaj c'uchuyajcunataca 
manataj allicunataca rurai tucunchu. 2 Chashna rurashca 
allicunata ruraj cajpica, Diosta yuyarishpa animalcunata 
Diosman cunataca saquirinmanmi carcacuna. Ña shuj cutin 
jucha illaj tucushca cashpaca, ña mana cutinca juchayuj cashca- 
taca ashtahuan yuyarinmanchu carcacuna. 3 Ashtahuanpish 
animalcunata Diosman cushpa rupachishcaca juchayujcuna 
cashcata huatanta yuyachingapajllami. 4 Shina cajpica hua- 
gracunapaj, c'ari chivocunapaj yahuarca juchacunataca mana 
anchuchi tucunchu. 

5 Chaimantami Jesucristo cai pachaman shamushpaca, 
Diostaca cashna nishca: 


Animalcunata canman cushpa huañuchishpa rupachishca- 
tapish, ima shujtajta canman cushcatapish mana nircan- 
guichu. Ashtahuanpish ñucatamari aichayujta rurarcangui. 
6 Canman cushca animalcunata tucui rupachishcapish, 
juchacunata anchuchichun imallata canman cushcacuna- 
pish cantaca mana cushichinchu. 7 Chaimantami: “Ñuca 
Dioslla, riqui, can quillcachishca libropi ñucamanta nishca 
shinallataj can munashcata rurangapajmi shamuni” nir- 
cani nishca. 


8 Puntaca cashnami nin: “Animalcunata canman cushpa hua- 
ñuchishpa rupachishcapish, ima shujtajta cushcapish, canman 
cushca animalcunata tucui rupachishcapish, juchacunata anchu- 
chichun imallata cushcacunapish mandashcapi nishca shina 
rurajpipish canca mana munarcanguichu, mana cantaca cushi- 
chircapishchu” ninmi. 9 Chai q'uipaca: “Ñuca Dioslla, riqui, 
can munashcata rurangapajmi shamuni” nishpaca ñaupaman 
animalcunata huañuchishpa rupachina cashcataca anchuchishpa 
Jesucristoca paillataj huañuna cashcatami nisha nin. 10 Jesu- 

cristoca Diospaj munaita rurashpa shuj cutinlla paipa) quiquin 
aichata huañuchichun Diosman cujpimi, Diosca ñucanchijtaca 
paipajllata rurarca. 

1! Israel curacunaca* Diospajta rurashpa, tucuicunallatajmi 
punllanta animalcunata huañuchishpa rupachishpa cutin cutin 
chai shinallatataj Diosmanca cuncuna. Chashna rurashcacu- 
naca juchacunataca manataj anchuchi tucunchu. 12 Chashna 
cajpipish Cristoca cutinca mana huañungapaj shuj cutinllami 
huañurca. Cunanca Taita Diospaj alli ladopimi tiyacun. 
13 Chaipica paita p'iñajcunata pai saruchun paipaj chaquipi 
churangacamami shuyacun. 14 Paica Diospajila cajcunataca 
shuj cutin Diosman cushcallahuanmi huiñaipaj allicunata 
rurarca. 15 Shinallatajmi Diospaj Samai Espiritupish ñucan- 
chijmanca alli huillashpa puntaca nin: 


té “Shamuj punllacunapica paicunapajca cashnami ru- 
rasha: Ñuca mandashcacunata paicunapaj shungupi chu- 
rashami. Paicunapaj yuyaipi quilicashami” ninmi mandaj 
Diosca. 


17 Shinallataj q'uipatapish : 


“Manataj cutinca, paicunapaj juchacunatapish, paicuna 
ima millaita rurashcacunatapish yuyarishachu” ninmi. 


18 Juchacunata chashna perdonashca cajpica, juchamantaca 
ña mana ashtahuan Diosmanca imata cunachu. 


Mana manchashpa Diospajman chayanamanta 


19 Chashna cajpica tucui crijcunallatajmi, Diospajlla ashta- 
huan ch'icanyachishca ucumanca Jesucristopaj yahuarmantaca 
mana manchashpa yaicui tucunchij. 20 Pai huañushpaca jar- 
cachishca linsota pascashpa causaiman pushaj mushuj ñan 
shinatami rurarca. Chai linsota nishpaca, paipaj aichatami 
nisha nin. 21 Diospaj huasipica mandaj jatun curatami charin- 
chij. 22 Shina cajpica mana nij tucushpalla tucui shunguhuan 
alli crishpa Diospajmanca chayashunchij. Paimari ñucanchij 
shungucunamanta tucui mapa yuyaicunata anchuchirca. Nu- 
canchij aichatapish chuya yacuhuan armachirca. 23 Diosca 
imalla cusha nishcataca pajtachij cashcamanta, chai yuyailla 

ima shujtajta mana yuyashpa Diosta yuyarishpa caticushca- 
taca alli catishunchij. 24 Caishuj chaishujhuan c'uyanacuna- 
tapish, allita ruranatapish yuyachinacushunchij. 25 Nucanchij 
tandanacuiman maijancuna mana shamunayachijcuna shina 
ama tucushunchij. Chaipaj randica Apunchij Jesucristo sha- 
muna punila ñalla chayamucushcata yachashcamantacarin, 
caishuj chaishuj yuyachinacunamari canchij. 

26 Mana ullashpa huillashcata yachashca jahua quiquin 
munaimanta millaillatataj ruracujilapica, chai juchacunamanta 
pi shujtaj huañujca ña mana tiyanchu. 27 Chashna rurajcunaca 
Dios jatunta llaquichishpa rupachina rupacuj ninapi jatun 
llaquita rupagrinapajllami. Chai rupacuj ninami Diosta p'iñaj- 
cunataca tucuita tucuchinga. 28 Moisés mandashcapi imalla 
nishcacunata maijanpish mana cazujtaca ishqui cashpa, quimsa 
cashpa huillaj tiyajpica chai mana cazujtaca mana llaquishpami 
huañuchin. 29 Shina cajpica Diospaj Churita saruj shina p'i- 
ñashpa rimashcamantapish, paipaj yahuarta yangata rurashca- 
mantapish, Dios cushca c'uyanacuchij Samai Espiritutapish, 
millaita rimajcunatacarin Diosca ashtahuan jatunta llaquichina 
cashcataca yachaichigari. Chai yahuarmari Dios rurasha 
nishcata pajtachishcata ricuchijca. Chai yahuarilatajmi pai- 
cunatapish ima jucha illajta rurarca. 30 Mandaj Diosca: 
“Ñucami paitapish llaquichisha, ñucami paicuna japina cashca- 
tapish cusha” ninmi. Chashna nijtaca rijsinchijmi. Shinalla- 
taj: “Mandaj Diosmi paipaj cajcuna imalla rurashcataca ricu- 
chinga” ninmi. 31i iAÀij, causaj Diospaj maquipi urmanaca 
tucuita yalli jatun Haquimari! 

32 Ñaupa punllacunapi ima tucushcata yuyarichigari. Chai- 
pica alli yuyaita Dios cushca q'uipaca jatun llaquicunata ma- 
canacucuj shinami aparcanguichijila. 33 Maijan cancunaca 
p'iñashpa rimashcapish tucuicunapaj ñaupajpi Haquichish- 
capishmi carcanguichij. Shinallataj maijancunaca chashna 
llaquichishcacunahuan tucushpa llaquita apajcunami carcan- 
guichij. 34 Cancunaca prezo churashca cajcunatapish lla- 
quijcunami carcanguichij. Cancuna imalla charishcacunata 
quichujpipish, jahua pachapica chai charishcacunata yallita- 
pish huiñaita mana tucurijta charishcamantaca cushimi car- 
canguichij. 35 Chashna cashcamanta chai yuyailla canataca 

amataj chingachinguichijchu. Chai yuyailla cashpami, japina 
cashca jatuntaca japinguichij. 36 Cancunaca mana p'iñarishpa 
alli shunguhuan Diospaj munaita rurashpami, pai cusha 
nishca allicunataca japinguichij. 37 Dios Quillcachishcapica* 
ninmi: 
“Ñallamari chai shamuna cashcaca shamunga, mana 
uniyangachu. 38 Shina cajpica cashcata rurajca crishca- 
llamantami causanga. Maijanpish ña mana catisha nishpa 
saquirijhuanca llaquimi casha” ninmi. 


3 Chashna cajpipish ña mana catisha nishpa saquirijcunapuraca 
ñucanchijca mana canchijchu. Chashnacunaca chingachishca- 
mi canga. Ashtahuanpish ñucanchij huajcha almata quishpi- 
chichun Diostaca crijcunami canchij. 


Naupa crijcunaca ima shina crij cashcamanta 


| l 1 Crinaca imata japisha nicushcata japinataj cashcata 

yuyanami. Chashna crishpami mana ricushpapish, ima 
shina yuyashca shinallataj cana cashcata yuyanchij. 2 Nucan- 
chij ñaupa yayacunapish chashna crishcamantami Dios alli 
nishca tucushcacuna. 

3 Crishpallami cai pachata jahua pachata tucui ima tiyaj- 
cunatapish Diosca rimashcallahuan rurashcataca yachanchij. 
Chashna cajpica cunan tiyajcunataca ñaupaman mana ricush- 
cata rurashcatami cunanca ricunchij. 

4 Crishcamantami Abelca paipaj huauqui Caín cushcata 
yalli sumajta Diosmanca cushpa rupachishca. Chaimantami 
Diosca paiman cushcacunataca chasquishpa paitaca alli nishca. 
Chashna cajpimi Abelca ña huañushca cajpipish, pai alli crij 
cashcataca huillacun. 

5 Crishcamantami Enoctapish ama huañuita ricuchun causaj- 
ta jahua pachamanca apashca. Dios chashna apajpimi, paita 
mashcashpapish mana japishcacuna. Dios Quillcachishcapish*: 
“Enocca manaraj apashca cashpaca, Dios munashcata rurajmi 
cashca” ninmi. 6 Mana crishpaca Dios munashcataca ima 
shina mana rurai tucuipajmi. Chashna cajpimi Diospajman 
chayanapajca maijanpish pai tiyashcatapish, paita mashcaj- 
manca allicunata cuj cashcatapish crina can. 

7 Crishcamantami llaquita Dios cachasha nijpica Noepish 
chai punllacunapica manaraj ima chashnaca tiyashcata crishpa, 
huambuj huasita Diosta manchashpa rurashpa paipaj familian- 
dij quishpirishca. Crishpallatajmi cai pachapi causaj millai- 
cunataca jatun llaquiman cachashpa, crishcamanta Dioshuan 
alli tucuna cashcatapish chasquij tucushca. 

8 Crishcamantami Abrahampish Dios cayajpica, cazushpa 
paiman cuna cashca llajtata japinamanca maiman ricushcata 
mana yachashpapish, paipaj llajtamantaca llujshishpa rishcalla. 
9 Crishcamantami Abrahamca Dios cusha nishca llajtapica 
caru llajtamanta caj shina causashca. Chai llajtallapitajmi 
ñaupa yaya Isaacpish Jacobopish yaya Abraham shinallataj 
Dios cusha nishcallatataj japishun nishpa carpa huasicunapi 
causashcacuna. 10 Abrahamca mana urmaipaj pueblotami 
japisha nishpa shuyacushca. Chai pueblotaca ima shinalla 
canata alli yuyarishpa Diosllataj shayachishcami. 

11 Crishcamantami Sara shuti huarmipish mana huachaj, 
ña yuyaj cashpapish huachai tucushpa, Diosca pai cusha nishca- 
ta pajtachij cashcata crishcamanta paica shuj c'ari huahuata 
huachashca. 12 Chashnami Abrahamca ña huañunalla cashpa- 
pish, jahuapi tiyaj achca luzerocuna shinapish, jatun yacu cocha 
c'uchupi tiyaj t'iu allpa shinapish mana yupaipaj paillamanta 
achcata mirarishca. 

13 Ñaupa yayacunaca tucuicunami paicunaman Dios cusha 
nishcata crishpapish, manaraj japishpa huañushcacuna. 
Chashna huañushpapish paicunaca crishcallamantami q'uipata 
ima shina canataca carumanta ricuj shina yachashpa achcata 
cushicushcacuna. Chashna cashpamari shujtaj llajtamanta 
cajcuna shinalla cai pachapica purijllacuna shinalla cashcata 
huillashcacuna. 14 Chashna huillashpaca shuj llajtata mashca- 
cushcallatami yuyachincuna. 15 Paicunaca achca huatacuna- 
tami causashcacuna. Paicuna maimanta llujshimushca llajta- 
man tigrashun nishpaca tigranallami cashca. 16 Ashtahuanpish 
paicunaca tucuita yalli alli llajtatami mashcacushcacuna. Chai 
llajtaca jahua pachamari. Chaimantami Diosca paicunapaj 
Dios nishca canataca mana pinganachin. Diosca paicunapajca 
shuj pueblotami allichishca. 

I7 Abrahamca crishcamantami Dios paita ima shina crij 

cashcata ricusha nijpica, paipaj churita Diosman cushpa . 
huañuchingapaj apashca. Dios cusha nishcacunata chasquij 
cajpipish, shujlla churitami Diosman cungapaj apashca. 
18 Diosca paitaca: ‘“Isaacmantami huahua huahuacunataca 
achcata charingui” nishcami. 19 Huañushcacunapaj chaupi- 
mantapish Diosca causachi tucujmi nishpami, Abrahamca 
chashnaca rurashca. Chashna cashcamantaca shuj yuyaipica 
paipaj churitaca cutin causachishcatami Abrahamca chasquishca 
ni tucunchijmi. 

20 Crishcamantami yaya Isaacca paipaj churi Jacobomanpish 
Esaumanpish Diosca shamuj punllacunapica allicunata cuchun 
nishpa Diosta mañashca. 2I Crishcamantami Jacobopish ña 
huañucushpaca, Josepaj churicunamanca Diosca allicunata 
cuchun nishpa taunallahuan shayarishpa Diosta adorashpa 
mañashca. 22 Crishcamantami Josepish ña huañucushpaca, 
Israelcunataca* chaimanta llujshina cashcata huillashpaca, 
ñuca tullucunatapish apashpa ringuichij nishpa mandashpa 
saquishca. 

23 Shinallataj Moisés huacharijpipish, paipaj yaya mamaca 
crishcamantami quimsa quillacama pacashpa charishca. Pai- 
cunaca sumaj huahua cashcata ricushpami, chai llajtata jatun 
mandaj huañuchichun nishpa mandashcatapish mana man- 
chashca. 24 Crishcamantami Moisesca ña juilluyuj tucushpaca, 
Egipto llajtata jatun mandajpaj ushushipaj churi nishcaca 
ña mana casha nishca. 25 Chashna yuyashpami ashacama ima 
charishcacunahuan cushicushpa millaipi causanata saquishpa, 
Diospaj cajcunahuan llaquichishca canata agllashca. 26 Egipto 
llajtapi achcata charij canata ashtahuan yalli alli cajpimi, 
Cristomanta millashpa rimashca canata agllashca. Dios 
paiman cunata japina yuyailla cashpami chashnaca agllashca. 
27 Crishcallamantatajmi Moisesca Egipto llajtata jatun mandaj 
p'iñarinatapish mana manchashpa, chai llajtamantaca lliuj- 
shishpa rishca. Mana ricuipaj Diostaca paica ricucuj shina 
cashpami, imata yuyacushcataca chai yuyailla cashca. 

28 Crishcamantami Moisesca Israelcunapaj* punta huacha- 
rishca c'ari huahuacunata huañuchij angel ama huañuchichun, 
yahuarta pungu jahuapi pungu ishqui lado uripi churachun 
mandashpa pascua* nishcata callarichishca. 29 Crishcalla- 

mantatajmi Israelcunapish Puca Cocha shuti jatun yacutaca 
chaquishca allpata shina ch'imbashcacuna. Paicuna ch'imbajpi 
Egipto llajta runacunapish chashnallataj ch'imbashun nishpa 
ch'imbacujpica, chai yacumi millpushca. 

30 Crishcallamantatajmi Jericó pueblopaj canlla pata huashata 
Israelcuna canchis punllata muyujpica, chai patacunaca ur- 
mashca. 34 Crishcallamantatajmi Rahab shuti huainayaj huar- 
mipish Israelcuna chai llajtata pacalla ricunaman cachashca 
runacunata sumajta chasquishpa pacashcamantaca chaishuj 
mana cazujcunandij mana huañushca. 

32 ¿Imatataj ashtahuanca huillashari? Gedeón runamanta, 
Barac runamanta, Samsón runamanta, Jefté runamanta, David- 
manta, ñaupa huillaj* Samuelmanta, shujtaj ñaupa huillajcu- 
namantapish huillanataca mana pajtarinichu. 33 Paicunaca 
crishcallamantatajmi llajtacunata mandajcunahuan macana- 
cushpa mishashpaca, alli mandashcacuna, Dios cusha nishca 
allicunatapish japishcacunami. Leoncunapaj shimicunatapish 
huichcashcacunami. 34 Shinallataj manchanayajta lunyacuj 





Jericó p'ata huashata Israelcuna muyucun 

jatun ninatapish huañuchishcacunami. Espadahuan huañu- 
chishca canamantapish quishpirishcacunami. Chashnallataj 
mana imata rurai tucujcuna cashpapish, c'ari c'ari tucushca- 
cunami. Chashnallataj jatun macanacuipipish mana manchaj 
sinchicuna tucushpami, caru llajtamanta macanacungapaj 
shamujcunahuan macanacushpa mishashpaca callpachishca- 
cuna. 35 Shinallataj huañushcacunata causachishcata chasquij 
huarmicunapish tiyashcami. 

Shinallataj shujtajcunaca jatun llaquita apashpapish, Dios 
causachijpica ashtahuan alli causaita japishun nishpami, 
cacharishun nijpipish mana nishpa huañushcacuna. 36 Ash- 
tahuan shujtajcunatacarin imatapish rurashpa asishcami, 
anguhuan macashcami, cadenahuan huatashcami, carcelpi chu- 
rashcami, chashna jatun llaquicunatami apashcacuna. 37 Shuj- 
tajcunataca rumicunahuan shitashpa huañuchishcami, chaupita 
cuchushpa p'itishcami, mana allita rurangapishchari nishpa 
llaquichishcami, espadahuan huañuchishcami, oveja carata 
chivo carata churashca caita chaita purishcami, ima illaj 
huajchata rurashcami, llaquinayajta jatunta llaquichishcami 
cashcacuna. 38 Cai pachapi causajcunaca chashna allicunataca 
mana tuparinapishmari cashca. Paicunaca shitashca pamba- 
cunapi, urcucunapi, machi jutcucunapi, ucujta jutcucunapi 
llaquinayajtami causashcacuna. 39 Chashna jatun llaquita 
apajcunaca tucuicunami crishcamanta alli nishca cashpapish, 
Dios cusha nishcataca mana japishcacuna. 40 Paicunapish 
ñucanchijllahuantaj allicuna tucuchun Diosmari ñucanchijta 
yuyarishpa ñucanchijpaj shuj allita rurashca. 


Jesusllata ricuracuj shina causanamanta 


l 2 I Shina cajpica Diosta alli crishcata ricuchijcunataca 

achcacunatami ñucanchij muyundijpica charinchij. Chai- 
manta ñucanchijpish llashacuj shinatapish, urmachisha nij 
mana allita ruranatapish tucui saquishpa, ñucanchij) chayana 
cashcamanca mana p'iñarishpa alli shunguhuan utca rishun- 
chijlla. 2 Crij canata callarichij, alli crijta ruraj Jesusllata 
ricurashpa rishunchijlla. Paica huañushca q'uipaca cushicuna 
cashcata yachashpami, mana pinganachishpa chacatashca 
pinganayajta huañurca. Chashna tucushca q'uipaca jatun 

tiyarinapi mandacuj Taita Diospaj alli ladopimi tiyarirca. 

3 Jesustaca juchayujcuna ima shina jatunta llaquichijpipish, 
chai llaquita apashcataca yuyarichigari. Chaita yuyarishpaca 
ama shaicunguichij, ama ña mana catishun ninguichij. 4 Mana 
allita mana rurasha nishpa macanacucuj shina sinchita shaya- 
rishcamanta huañuchingacama cancunaca manaraj llaquitaca 
apashcanguichijchu. 5 Cancunataca Diosca paipaj huahuacu- 
nata shinallataj cunashcataca cungarishcanguichijmi. Dios 
Quillcachishcapimi* cashnaca nin: 


Ñuca huahualla, mana allita rurashcamanta Mandaj Dios 
ima shinapish llaquichijpica, ama mana uyasha nichu. 
Pai rimajpipish ama ña mana catisha nichu. 6 Diosca pai 
c'uyashcacunatami allita rurachun ima shinapish llaquichin. 
Paipaj huahuacuna cachun tucui pai chasquishcacunatami 
Diosca macan ninmi. 


7 Ima llaquita Dios cachajpipish apaichijlla. Diosmari can- 
cunataca paipaj huahuacuna cajpi, cancunapaj allipaj chashna 
llaquitaca cachan. ¿Manachu yayapish paipaj huahuacuna 
mana allita rurajpica, ima shinapish llaquichin? 8 Chashna- 
llatajmi Diospish paipaj tucui huahuacunataca mana allita ruraj- 
pica, ima shinapish llaquichin. Cancunata mana chashna lla- 
quichijpica, mana paipaj quiquin huahuacunatajchu canguichij. 
Huainapaj huahuacuna shinallami canguichij. 9 Ñucanchij 
huahua cashparaj mana allita rurajpica, ñucanchij yayacunaca 
ima shinapish llaquichijpica paicunataca cazushpa c'uyashpami 
causarcanchij. Chashna cajpica samaita cuj ñucanchij Yayata- 
carin chaita yallitamari cazuna canchij. Chashna cashpami 
huiñaita causashun. 10 Ñucanchij yayacunaca ashacamallami 
paicunapi ima shina alli cana cashcata yuyashca shina ñucan- 
chijtaca ima shinapish llaquichij carca. Taita Dioscarin ñu- 
canchij allipajllatajmi, pai shina ima jucha illaj cachun ima 
shinapish llaquichin. 11 Ima llaqui japishpapish mana cushi- 
chinapaj, ashtahuanpish llaquichinapajlla shinamari yuyachin. 
Chai llaquita apashpa allita yachashca q'uipaca, Dios alli nishca 
sumajtami causai tucunchij. 

Dios rimajpi mana uyajcunaca ima tucuna cashcamanta 


12 Chashna cajpica shaicushca maquicunata samachij shina- 
pish, mana cuyuri tucuj cunguricunata cuyuchij shinapish alli 
yuyaita japichij. 13 Shinallataj patojo shinapish ñanmanta ama 
llujshichun, ashtahuanpish alliyachun, cancuna purina ñanta 
allichij shina alli causaichij. 

14 Tucuicunahuan sumajta causana yuyailla caichij. Tucui 
mapamanta anchushpa Diospajlla causana yuyailla caichij. 
Mana chashna causashpaca, Apunchij Jesustaca pipish mana 
ricungachu. 15 Alli yuyaihuan caichij. Dios jatunta c'uyashpa 
cushca allicunataca pajta mana japinguichijman. Cancunata 
p'iñachij jayaj q'uihua shina yuyaicuna shamujpi, chaita ru- 
rashpa shujtajcunatapish pajta pandachinguichijman. 16 Ñataj 
cancunapurapica maijan huainayajcuna tiyanman. Mana cash- 
paca imapish Diospajlla cashcata Esaú shina p'iñanguichij- 
man. Paica asha micunallapimi punta churi cashpa imalla japina 
cashcataca c'atushca. 17 Chai q'uipaca allicunata japinataca 
yayaman mañajpipish, yayaca mana cushcachu. Chashna 
mana cujpi Esauca achcata huacashpa mañashpapish, pai 
imata rurashcataca mana imata rurai tucushcataca yachangui- 
chijmi. 

18 Cancunaca chai mana chayaipaj urcumanca Israelcuna* 
shinallataj mana chayashcanguichijchu. Chai urcuca nina 
rupacujpish, jatun amsapish, huaira huacacujpishmi cashca. 
19 Cornetapi tocashcatapish, Dios rimashcatapish paicunaca 
mana uyai tucushpami: “Ama ashtahuan rimapaichu” nishca- 
cuna. 20 Paicunaca Dios jatunta mandashpa: “Ima animal 
cashpapish cai urcuman chayajpica, rumihuan cashpapish 
lansahuan cashpapish huañuchinami” nijpi mana uyai tucush- 
pami chashnaca nishcacuna. 2! Paicuna ricushcaca chashna 
jatun manchana cajpimi, Moisespish: “Manchaihuan chuj- 
chucunimari” nishca. 

2 Ashtahuanpish cancunaca Sion urcumanpish, causaj Dios 
agllashca jahua pacha Jerusalén pueblomanpish, huaranga 
huaranga angelcuna tandanacushcamanpishmi chayashcan- 
guichij. 23 Diospaj punta huahuacunata jahua pacha libropi 
quillcashcacuna tandanacushcamanpishmi chayashcanguichij. 

Tucuicuna imalla rurashcata ricuchij Diospajmanpish, allicu- 
nata ima jucha illajta Dios rurashca almacunapajmanpishmi 
chayashcanguichij. 24 Diosca shujtaj mushujta rurasha nish- 
cata mañashpa cuj Jesuspajmanpish, pai jichashca yahuarman- 
pishmi chayashcanguichij. Dios rurasha nishcata ricuchij 
paipaj yahuarca Abelpaj yahuartapish yalli allimi. 

25 Chaimanta alli yuyaihuan canguichij. Pajta cancunata 
rimajta mana uyasha ninguichijman. Cai pachapi Dios rimash- 
cata mana uyashun nijcunaca llaquiman rinamantaca mana 
quishpirircacunachu. Jahua pachamanta rimajta mana uyashun 
nishpaca, ñucanchijcarin llaquiman rinamantaca manataj quish- 
pirishunchu. 26 Chai punllacunapica Dios rimashpaca, pam- 
batapish chujchujtami rimashca. Cunancarin Diosca: “Shuj 
cutinhuan mana cai pachallatachu, ashtahuanpish jahua 
pachandijmi chujchuchisha” nishcamari. 27 Chashna: “Shuj 
cutinhuan chujchuchishami” nishpaca, Dios rurashca cuyuchi- 
pajcunata anchuchina cashcatami nisha nin. Chashna rurajpimi 
mana cuyuchipajcunalla saquiringa. 28 Chashna cajpica Dios 
maipi mandacun mana pi cuyuchipajta japishcamantaca, Dios- 
taca diosolopagui nishunchigari. Shinallataj manchashpa tucui 
shunguhuan pai munashca shina adorashunchij. 29 Ñucanchij 
Diosca rupachishpa tucuchij nina shinamari. 


Dios munashca shina causanamanta 


| 3 1 Caishuj chaishujhuan quiquinpura shina c'uyanacu- 

nataca amataj saquichijchu. 2 Huasiman shamujcunata 
chasquinataca amataj cungaringuichijchu. Maijancunaca hua- 
sipi alli chasquishpaca, pi cashcata mana yachashpa angelcuna- 
tamari chasquishcacuna. 

3 Prezo cajcunata cancunapish paicunahuan prezo cashca 
shinata yuyashpa yuyaringuichij. Shinallataj jatunta llaqui- 
chishcacunatapish cancunapaj aichata llaquichishca shinata 
yuyanguichij. 

4 Cazaranataca tucuicunallataj allimari nichij. Paicuna 
chayarinacushcapish mana juchachu. Huainayajcunatami, apa- 
nacushpa causajcunatami Diosca jatunta llaquichinga. 

5 Diosca: “Cantaca mana cungarishachu, mana saquisha- 
chu” nishcamari. Chaimanta imatapish charinallata ama 

munaichijchu. Cunan imata charishcacunallahuan cushi cai- 
chijlla. 6 Chashna cashcamantaca ñucanchijca imata mana 
manchashpami: 


“Jatun Diosca ñucapaj ima illashcata cujmi. Chaimanta 
pipish ñucata imata ruranataca mana manchanichu” 
ninami canchij. 

7 Cancunata Diospaj Shimita yachachij michij shinacunata 
yuyarichij. Paicuna ima shina cashcata yuyarishpa, Jesucris- 
tota paicuna catishca shina cancunapish catichij. 

8 Jesucristoca sarunpish cunanpish huiñaipajpish paillataj- 
mari. 9 Cancunaca ima mana yachashca shujtajta yachachij- 
pica, chaitaca ama catichijchu. Caita micunami alli, chaita 
micunaca mana allichu nishcata yuyanapaj randica, Dios 
jatunta c'uyashcata ñucanchij shungupi ashtahuan chai yuyailla 
canamari alli. Chashna imalla micuna cashcata yachachishcata 
catijcunaca manapish ima allita japishcacunachu. 

i0 Nucanchijca rupachishpa Diosman cuna shuj altartamari 
charinchij. Chai altarmantaca Diosta adorana ñaupa huasipi 
Diospajta ruraj Israel curacunaca* mana micui tucuncunachu. 
11 Israel curacunata mandaj jatun curallami* Diospajlla ashta- 
huan ch'icanyachishca ucumanca, animalcunapaj yahuarta 
juchamanta Diosman cungapaj apan. Animalcunapaj aicha- 
taca pueblomanta llujshichishpa canllamanmi rupachincuna. 
12 Chashnallatajmari Apunchij Jesuspish pai jichashca yahuar- 
huan tucuicunata jucha illajta rurangapajca, pueblomanta 
llujshishpa canllaman llaquitaca apashpa huañurca. 13 Shi- 
nashpaca ñucanchijpish Jesuspajman pueblomanta canllaman 
llujshishpa pinganayaj llaquita Jesús apashca shinallataj lla- 
quitaca apashunchijlla. 14 Huiñaita mana chingarina pueblo- 
taca caipica mana charinchijchu. Ashtahuanpish q'uipa punllapi 
shujtaj pueblo tiyana yuyaillami canchij. 15 Chaimantami 
Jesucristomanta Taita Diostaca allimari cangui nicunalla can- 
chij. Diosman cushpa rupachina shinaca shimihuan Diosta 
allimari cangui ninami. 16 Shinallataj piman ima allita rurana- 
tapish, caishuj chaishujman imalla charishcacunata cunatapish 
amataj cungaringuichijchu. Diosman cushpa rupachij shina 
chashna rurajpimi, Diosca cushicun. 

chingarinllami. Chashnallatajmi achcata charijpish pai randi- 
cushcata c'atucushcata saquishpa chingaringa. 


Llaquicunapish millai yuyaicunapish shamunamanta 


12 Ima millai yuyaicuna shamujpipish, chaita mana rurajca 
alli nishcami. Chai millai yuyaicunata mana rurajca huiñai 
causaita charishcata ricuchij coronatami chasquinga. Chaitaca 
paita c'uyajcunamanmi Diosca cusha nishca. 13 Maijantapish 
mana allita rurana yuyaicuna japijpica: “(Diosmi cai yuyaitaca 
cushca” nishpa ama nirichun. Diosca ima mana allita rurana 
yuyaitaca mana charinchu. Paica pimanpish mana allita rurana 
yuyaitaca mana cunchu. 14 Ashtahuanpish chai mana allita 
rurana yuyaicunaca quiquinllapitaj tiyashpami, pita cashpapish 
chashna mana allitaca rurachin. 15 Chai mana alli yuyaicunaca 
chichushpa huachaj shinami juchataca mirachin. Juchaca 
ashtahuan p'ucurishpaca, huachaj shinami huañuiman chaya- 
chin. 

16 Ñuca c'uyashca crijcuna, ama pandarichijchu. 17 Ñucan- 

chijman cushca tucui imalla allicunataca sumajcunataca Taita 
_ Diosmi jahua pachamanta cun. Paimi jahuapi tiyaj imalla 
- achijyachijcunatapish rurashca. Taita Diosca mana shujtaj- 
yashpa, paica paillatajmi. Paitaca ima llandu mana amsayachi 
tucunchu. 18 Taita Diosca pai munashcamantami pai rurashca- 
cunapaj ñaupa cachun mana llullashpa huillashcahuan ñucan- 
chijtaca mushujyachirca. 


Uyajcunalla ama caichijchu nishcamanta 


19 Chaimanta ñuca c'uyashca crijcuna, imatapish uyanataca 
alli uyaraichij. Manaraj alli yuyarishpaca ama rimaichijchu, 
ama utca p'iñarichijchu. 20 P'iñarijca Dios munashcataca 
mana rurai tucunchu. 21 Chaimanta mana alli causacushcata- 
pish ima millaita ruracushcatapish tucui saquishpa, Diospaj 
Shimita ña huillashcataca alli shunguhuan chasquichij. Chai 
Shimimi cancunapaj huajcha almataca quishpichi tucun. 

22 Diospaj Shimita huillashcataca rurajcuna caichij, ama 
uyajcunalla caichijchu. Chashna uyashpalla purishpaca, can- 
cunallatajmi pandaricunguichij. 23 Maijanpish Diospaj Shimita 
uyashpa mana rurajca, paipaj ñahui ima shina cashcata espe- 

8 Dios Quillcachishcapi*: “Can quiquinllataj ima shinami 
c'uyaringui, chashnallataj shujtajcunatapish c'uyangui” nishca 
tucuita yalli jatun mandashcata rurashpatajca allitami ruran- 
guichij. 9 Chashna nijpipish cancunaca shujtaca alli, shujtaca 
mana alli nishpaca mana allitamari ruracunguichij. Chai- 
mantaca Dios mandashcami cancuna mana alli cashcataca 
ricuchinga. 10 Mandashcacunata tucui pajtachicushpapish shuj- 
lla mandashcata maijan mana pajtachijpica, tucui mandashca- 
cunallatatajmi mana pajtachishca tucun. 11 Diosca: “Ama 
huainayangui” nishcami. Paillatajmi: “Ama huañuchingui” 
nishcapish. Canca mana huainayashpapish huañuchishpaca, 
ñamari mandashcacunataca mana pajtachingui. 12 Huatashca 
shinamanta cacharichij mandashcami cancuna imallata ru- 
rashcataca ricuchinga. Chaita yachashpaca allita rimaichij, 
allita rurashpa causaichij. 13 Shujtajcunata mana llaquijcu- 
nataca Diospish mana llaquishpami llaquichinga. Ashtahuan- 
pish shujtajcunata llaquijcunaca chashna llaquichicuipica alli 
nishcami llujshinga. 

Crinamantapish allita ruranamantapish 

14 C'uyashca crijcuna: Crijmi cani nishpapish ima allita 
mana rurashpaca, ¿ima allitaj cangari? Paica crishcallamantaca 
quishpiringachu ¿imashi? 15 Cashna nishunchij: Shuj crij 
huauqui cashpa pani cashpa, churanapish micunapish illajlla 
cajta ricunguichijchari. 16 Chashna cajta ricushpapish maijan 
cancunaca: “Sumajta rilla, allita churarigri, sajsajta micugri” 
ninguichijchari. Shina nishpapish cuerpopaj imalla illashcata 
mana cushpaca, ¿allichu canman? i7 Chashnallatajmari crijmi 
cani nishcapish ima allita mana rurajpica, pai crishcaca hua- 
ñushca shina yangalla. 

18 Maijanca: “Canca crijmi cangui, ñucaca allita rurajmi 
cani” ningachari. Chashna nijpica shinashpaca, canca ima 
allita mana rurashpa can crishcata ricuchiari. Ñucapish allita 
rurashpa ñuca crishcataca ricuchisha. 19 Shujlla Dios tiyashcata 
can crishcaca allillatajmi. Supaicunapish shinallataj crincu- 
nami, manchashpa chujchuncunami. 20 Upamari cangui. Can 
ima allita mana rurajpica, can crishcapish huañushca shina 
yangalla cashcataca ¿manachu yachangui? 21 Ñucanchij ñaupa 

yaya Abrahamtaca ¿manachu paipaj churi Isaacta rupachinapaj 
cujllapi Diosca paihuan alli tucuchun chasquirca? 22 Abra- 
hamca chashna rurashpami pai crishcataca ricuchirca. Pai 
crishcapish chashna rurajpi ashtahuan alli tucushcataca ¿ma- 
nachu ricungui? 23 “Abrahamtaca crijpimi, Diosca paihuan 
alli tucuchun chasquirca” nishpa Dios Quillcachishcapi* nishca- 
ca Abraham chashna rurajpimi pajtarca. Chaimantami paica 
Dios c'uyashcami nishca carca. 

24 Crishcallamanta mana chasquishcata, allita rurashcaman- 
tapish Diosca paihuan alli tucuchun chasquishcataca ricun- 
guichijmi. 25 Huainayashpa causaj Rahab shuti huarmitaca 
chai llajtata ricugrij ishqui runacunata paipaj huasipi chasquish- 
pa shujtaj ñanta ricuchishpa cachashpa allita rurashcaman- 
taca, ¿manachu Diosca paihuan alli tucuchun chashnallataj 
chasquishca? 26 Ima shinami aichaca huajcha alma illajllaca 
huañushca, shinallatajmi crishcapish ima allita mana ruraj- 
pica huañushca. 


C'alluta ima shina jarcanamanta 


I Ñuca huauquicuna, ñucanchij tucui yachachijcuna ima- 

lla rurashcataca shujtajcunata yalli ashtahuan Diosca 
ricuchina cashcataca yachashcamanta ama taucacuna Diospaj 
Shimita yachachijcuna tucuichijchu. 2 Tucuicunami tauca 
cutin imapica pandarinchijlla. Maijanca imata rimashpapish 
mana pandarishpaca, paica alli runamari. Chashna mana 
pandarijca paipaj tucui aichatapish jarcari tucunmi. 3 Ñu- 
canchijta cazuchunca caballocunapaj shimipica frenotami 
churanchij. Chashna rurashpami ñucanchij maiman risha 
nishcaman pushanchijlla. 4 Jatun canoacunata ricushpa yuya- 
richij: Jatun cajpipish achca huaira jatarishpaca, maimanpish 
apanllami. Chashna cajpipish canoata purichij runaca shuj 
uchilla purichina caspihuanca pai maiman risha nishcaman 
pushanllami. 5 Shinallataj c'allupish ñucanchij aichapica uchi- 
llami. Uchilla cashpapish ima imatapish yallihuan rimarinllami. 
Chashnallataj ashalla ninapish jatun sachata tucui rupachin- 
llami. 6 Shinallataj c'allupish nina shinami. Chaimi imatapish 
millaita rimarinlla. Ñucanchij aichapi tiyaj c'allumi ñucanchij- 
taca mapayachicun. C'alluca ucu pacha nina rupacuj shina 

cashpami, tucui causaita rupachicuj shina mapayachicun. 
7 Gentecunaca sacha animalcunatapish, pajarocunatapish, cu- 
lebracunatapish, jatun cocha yacupi causajcunatapish, chashna 
ima ima quita animalcunatapish mansoyachi tucunmi, manso- 
yachishcami. 8 Chashna rurashpapish c'allutaca pi mana 
mansoyachi tucunchu. C'alluca pipish ima shina mana jarcai- 
paj millaimi, huañuchij venenohuan junda shinami. 9 Chai 
c'allullahuantajmi Taita Diostaca allimari cangui ninchij, 
chaillahuantajmi Dios pai shinata rurashca gentecunatapish 
imapish tucushca alli canman ninchij. 10 Chai shimillahuantaj- 
mi allitapish mana allitapish rimanchij. C'uyashca crijcuna, 
chashna rimanaca mana allichu. 1! Shuj pugyullamantatajca 
mishqui yacupish jayaj yacupish ishquica mana llujshinchu. 
12 C'uyashca crijcuna, shinallataj higo* yuraca aceitunata 
mana p'ucunchu, uva yurapish higocunata mana p'ucunchu. 
Chashnallataj shuj pugyullamantatajca cachi yacupish mishqui 
yacupish mana llujshi tucunchu. 


Alli yuyaitaca Dios cuj cashcamanta 


13 Cancunapuramantaca ¿maijantaj alli yachaj, alli yuyaiyuj 
canguichij? Maijanpish chashna cashpaca, alli causashpa 
allita rurashpa pai alli shunguyuj yachaj cashcataca ricuchichun. 
14 Ashtahuanpish shujtajcuna shina casha nishpa shungupi 
achcata p'iñarishpa huañuricushpa quiquinpajlla imatapish 
rurashpaca, “ñucamari alli yachaj cani” nishpa ama nichijchu. 
Manapish chashna cashcataca ama llullaichijchu. 15 Chashna 
yuyaitaca Diosca mana cunchu. Chaica cai pacha runacunapaj 
yuyaillami. Chai yuyaitaca diablollataj cushcami. 16 Shujtaj- 
cuna shina casha nishpa quiquinpajlla imatapish rurajca, mai- 
pish cachun tucui mana allita rurashpallami causan. 17 Ashta- 
huanpish Dios cushca yuyaita charijcunaca allita rurashpa 
sumajtami causan. Paicunaca alli shungucunami, c'uyajcunami, 
llaquijcunami, mana huashalla rimajcunami, imatapish cashcata 
allita rurajcunami. 18 Maijanpish sumajta tarpuj shina ima- 
tapish cashcata rurashpa sumajta causajca, tarpushcamanta 
allita tandaj shinami sumaj causaitaca japinga. 

Cai pachapi tiyajcunata mana munanamanta 


4 I Cancunaca ¿ima nishpataj macanacunguichij, p'iñana- 
cushpa rimanacunguichij? Cancunaca millai yuyaicuna 
shungupi caita chaita yuyachicujpimari chashnaca ruranguichij. 
2 Cancunaca imata charinata munashpapish mana charingui- 
chijchu. Shujtajcuna shina cashun nishpa chai yuyailla cashpa 
huañuchishpapish, mana japi tucunguichijchu. Diosta mana 
mañashcamantami p'iñanacushpa macanacushpapish, cancuna 
ima munashcataca mana charinguichij. 3 Mañashpapish ja- 
pishpaca, millaipi cushicushpa maipish cachun tucuchingapajlla 
millai shunguhuan mañashcamantami mana japinguichij. 
4 ¡Diosta mana cazujcuna! Cai pachapi tiyajcunata munajca 
Diosta p'iñacushcataca ¿manachu yachanguichij? Maijanpish 
cai pachapi tiyajcunata munajca Diosta p'iñajmi tucun. 5 “Ñu- 
canchijpi causachun Dios paipaj Samai Espirituta cushcaca 
paipajlla cachunmi ñucanchijtaca munan” nishpa Dios Quillca- 
chishcapi* nishcataca ¿yangalla chashna nicushcatachu yu- 
yanguichij? 6 Ashtahuanpish Diosca ñucanchijtaca jatunta 
c'uyajmi. Chaimantami: “Diosca jatun tucushcacunataca 
p'iñanmi, alli shungucunataca jatunta c'uyanmi” nin. 
7 Chashna cajpica Diosllata cazuichij. Diablotaca ama ricu- 
nachichijchu. Cancuna chashna mana ricunachijpica, paica 
miticungallami. 8 Diospajman c'uchuyaichij, paipish cancuna- 
pajman c'uchuyamungallami. Juchayujcuna, cancuna mana 
alli causacushcataca maquita maillaj shina saquichij. Caita 
chaita yuyacujcunaca, tucui mana alli yuyaicunata saquishpa 
cancunapaj shunguta allichichij. 9 Llaquirichij, aij nichij, 
huacaichij. Asinataca saquishpa huacaichij. Cushicunapaj 
randica llaquirichij. 10 Jatun Diospaj ñaupajpi ama jatun tu- 
cushca caichijchu. Cancuna chashna cajpimi, paica cancuna- 
taca jatunmi canguichij ninga. 


Mana allichu mana ninacunamanta 


H Tucui crijcuna, caishuj chaishuj huashalla millaita ama 
rimanacuichijchu. Maijanpish crijcunata mana allichu nishpa 
juchachishpa rimajca, paica Dios mandashcata mana cazushpa- 
mi chashna millaita riman. Chashna rurashpaca mandashcata 

cazunapaj randica ashtahuanpish canmari mandaj tucushcan- 
gui. 12 Shujlla Diosmi mandashcata cujca. Paillatajmi quish- 
pichi tucun, mana cashpaca chingachi tucun. Shina cajpica 
canca shujtajta mana allichu ningapajca ¿imataj canguiari? 


Caya punlla ima tucunataca mana 
yachanchijchu nishcamanta 


13 “Cunan cashpapish caya cashpapish, cai llajtaman chai 
llajtaman jacuchij. Chaipi shuj huatacama randishpa c'atushpa 
cullquita mirachishpa purishun” nijcuna, uyahuaichij. 14 Can- 
cunaca caya punlla ima tucuna cashcataca manamari yachan- 
guichijchu. ¿Ñucanchij causaica imatagari? P'uyu ashacama 
ricurishpa ñapish chingarij shinallami. 15 Ashtahuanpish can- 
cunaca: “Diospaj munai cajpi causashpaca, caitapish chaitapish 
rurashunmi” ninami canguichij. 16 Ashtahuanpish cancunaca 
caita chaita rurashun nishpaca, jatun tucushpamari chashna 
niricunguichij. Chashna jatun tucushpa nirinaca manamari 
allichu. 17 Maijanpish imatapish allita ruranata yachashpapish 
mana rurajca, paillatajmi juchayuj tucun. 


Achcata charij mitsacunataca jatun 
llaqui japina cashcamanta 


5 I ;Uyaichij, achcata charijcuna! Cancunataca jatun lla- 
quicuna japina cashcamanta caparirishpa huacaichij. 2 Can- 
cunapaj achca charishcacunaca ismushcamari. sShinallataj 
cancunapaj sumaj churanacunatapish polilla c'urucuna micush- 
camari. 3 Cancunapaj curipish cullquipish p'ulasyashcami. 
Chai p'ulasyashcallatajmi cancuna mana alli cashcataca ricu- 
chinga. Chaillatajmi cancunapaj aichatapish nina shina rupa- 
chishpa tucui chingachinga. Cancunaca cai tucuri punllacuna- 
pajmari charishcacunataca achcata tandachishcanguichij. 
4 Mitsa cashpami cancunapaj chagrapi rurajcuna paicuna 
japina cashcataca mana cushcanguichij. Chai paicuna japina 
cashcami Diosman huillashpa caparicun. Cancunapaj granota 

tandajcuna caparishcatapish tucuicunata mandaj jatun Diosca 
uyashcami. 5 Cancunaca cai pachapica allita micushpa allita 
ubyashpa munanayajta causashpami, huagra shina huirayash- 
canguichij. CHaoañuchina punllaca ñamari chayamucun. 
6 Cancunaca alli runatami huañunami cangui nishpa huañu- 
chircanguichij. Paica mana mitsarircachu. 


Alli shungu canamanta Diosta mañanamantapish 


7 Chaimanta tucui crijcuna, Apunchij Jesús shamungacama 
mana p'iñarishpa alli shunguhuan shuyacuichij. Tarpuj runata 
ricushpa yuyarichij. Paica sumaj granota tandangapajca ñaupa 
tamya, q'uipa tamya shamushpa p'ucuchingacama shuyanllami. 
8 Chashnallataj cancunapish Apunchij Jesús ñalla shamuna 
cashcamanta mana p'iñarishpa alli shunguhuan shuyacuichijlla. 
9 Tucui crijcuna, cancunataca Dios ama llaquichichun ama 
caishuj chaishuj mana alli nishpa huillanacuichijchu. Cancuna 
ima shina causashcata ricuchijca pungullapi caj shina cailla- 
pimari. 10 C'uyashca crijcuna, ima shinami ñaupa huillajcuna- 
ca* Diosta huillashcamanta llaquichijpipish mana p'iñarishpa 
alli shungu cashca shinallataj cancunapish caichigari. 11 Ima 
llaquitapish apajllacunataca allimari ninchijmi. Job shuti 
runata llaqui japijpipish mana p'iñarishcataca cancunallataj 
uyashcanguichijmi. Chai q'uipaca allita Dios rurashcatapish 





Cozechacun 

ricushcanguichijmi. Chashna cajpica Diosca c'uyajmari, lla- 
quijmari. | 

12 C'uyashca crijcuna, tucuimanta yallica imamantapish 
“jahua pacha, cai pacha” nishpapish ima shujtajta nishpapish, 
ama yanga rimaichijllachu. Cancunata Dios ama llaquichichun 
imatapish “ari” nina cajpica “ari” nichij, “mana” nina cajpica 
“mana” nichij. 

13 Cancunapuramanta maijanpish llaquihuan cajca Diosta 
mañachun. Shinallataj maijan cushi cashpaca, Diosta allimari 
cangui nishpa cantachun. 14 Cancunapuramanta maijan un- 
gushca cashpaca, tandanacushca crijcunata cunajcunata cayaj 
cachachun. Paicunami chai ungushcamanta mañashpa, Apun- 
chij Jesuspaj shutipi* aceitehuan churangacuna. 15 Tucui 
shunguhuan crishpa mañajpica, Apunchij Jesusca chai ancha 
ungushcata alliyachishpa jatarichingami. Chai ungushcapaj 
ima juchacunatapish perdonangami. ió Chaimanta ima mana 
allita rurashcacunataca caishuj chaishuj huillanacuichij. Dios 
cancunata alliyachichunpish caishuj chaishujmanta paita ma- 
ñaichij. Imatapish cashcata ruraj tucui shunguhuan mañashca- 
ca imatapish rurai tucunmi. 17 Naupa huillaj Eliaspish ñucan- 
chij shinallatajmari carca. Chashna cashpapish tamyata ama 
cachapaichu nishpa pai tucui shunguhuan Diosta mañajpica, 
quimsa huata chaupicamami cai pachapica mana tamyarca. 
18 Tamyata cachapai nishpa cutin mañajpica, Diosca tamyachir- 
callami. Chashna tamyajpimi allpapica imapish cutinllataj 
alli p'ucurca. 

19 C'uyashca crijcuna, cancunapura maijan cai mana llu- 
llashpa huillashcamanta anchushpa pandaricujta yuyachishpa 
Diospajman tigrachijca, 20 chai juchayuj mana allita ru- 
rashpa puricujpaj huajcha almataca huañuimanta quishpi- 
chishcata yachaichij. Shinallataj chai tucui juchacunatapish 
perdonachichingami. 

pajca ninapimi rupachin. Shinallataj cancunapish llaquicunata 
apajpica, cancuna crishcaca chingarijlla curitapish ashtahuan 
yallimari. Llaquita chashna apashpaca shamuj punllapi 
Apunchij Jesucristo ricurijpica alli nishca, sumajta rurashca, 
jatunta rurashcami canguichij. 

8 Cancunaca Jesucristotaca mana ricushca cashpapish c'u- 
yanguichijmi. Paitaca cunan mana ricushpapish cringuichijmi. 
Mana huillai tucuipaj jatun sumaj cushicuihuanmi cancunaca 
cushicucunguichij. 9 Cancunaca quishpirinata japishcamanta- 
mari chashnaca cushicunguichij. Chaipajllatajmari crishpa 
caticunguichi;j. 

10 Ñaupa huillajcunaca* callarishpami tapushpa cunan Dios 
ima shina quishpichinata rurashcataca yachashun nishcacuna. 
Cancunataca mana c'uyaipaj cajpipish, Diosca jatunta c'uyash- 
palla quishpichina punlla shamunataca paicunallatajmi hui- 
llashcacuna. 1i Cristo ima shina llaquita apanata, pai llaquita 
apashca q'uipaca sumajta rurashca cana cashcatapish, paicunapi 
caj Cristopaj Samai Espiritumi ñaupaman manaraj chashna 
tucujpi ñaupa huillajcunamanca yachana yuyaita cushca. 
Chashna yachana yuyaita cujpimi, ¿pitaj chai Cristoca canga? 
¿Ima punllataj chashnaca tucunga? nishpa yuyashcacuna. 
I2 Ñaupa huillajcuna chashna yuyacujpica Diosllatajmi paicuna 
yachashun nicushcaca mana paicunapaj cashcata, ashtahuan- 
pish ñucanchijpaj cashcata ricuchishca. Cunanca cai huillash- 
callatatajmari jahua pachamanta cachashca Diospaj Samai 
Espíritu huillachijpi, alli huillaita huillajcuna cancunamanca 
huillarca. Caicunataca jahua pacha angelcunapishmi yachasha 
nincuna. 


Crijcunataca Diosca paipajlla 
causachun munashcamanta 


I3 Caicunata yachashpaca, alli chumbillirishca shina alli 
yuyaihuan causaichij. Jesucristo shamui punllapi Dios jatunta 
c'uyashpa ñucanchijman cuna cashcata japinallata yuyaichigari. 
14 Alli cazuj huahuacuna shina Diosta cazuichij. Diosta mana- 
raj crishpa ruracushca mapa munaicunataca ama ruraichijchu. 
15 Ashtahuanpish cancunata agllaj Diosca ima jucha illajlla 
cashcamanta, tucui imapipish paipajlla ima jucha illajlla alli 


1 SAN PEDRO 1,2 668 


causaichij. 16 Dios Quillcachishcapica*: “Ñucaca ima jucha 
illajlla cashcamanta, cancunapish ima jucha illajlla allicuna 
caichij” ninmi. 

17 Tucuicuna imalla rurashcata mana ñahuita ricushpalla 
ricuchij Diosta Yaya nishpa mañashpaca, tucui causaipimari 
paitaca manchashpa causana canguichij. 18 Cancunapaj ñaupa 
yayacunamanta japishca yangalla causacushcamantaca Dios- 
mari cancunataca quishpichirca. Chingarijlla curita cullquita 
cushcamanta mana quishpichishca cashcataca cancunallataj 
yachanguichijmi. 19 Ashtahuanpish Cristo paipaj sumaj ya- 
huarta jichashcamantami quishpichishca canguichij. Paica 
ima mapa illaj, alli sumaj ovejata* rupachinapaj Diosman 
cushca shinami carca. 20 Manaraj cai pachata rurashca cajpimi, 
Cristotaca huañunami nishca. Shina cashpapish cunan cai 
q'uipa punllacunapimi, cancunata c'uyashcamanta Cristotaca 
ricuchishca. 21 Paimantami Diostaca cringuichij. Cancunaca 
Diosta crishpa pai yuyailla cachunmi, Diosca Cristotaca hua- 
ñushcacunapaj chaupimanta causachishpa sumaj canata curca. 

2 Diospaj Samai Espíritu yuyaita cujpimi, mana llullashpa 
huillashcataca cancunaca cazushcanguichij. Chashna cazush- 
camantami, caishuj chaishujta mana nij tucushpalla tucui 
shunguhuan c'uyangapaj cancunaca tucui mapamanta anchu- 
rishca canguichij. Chaimantaca ima millaita ama yuyashpa 
tucui shunguhuan caishuj chaishujta c'uyaichigari. 23 Cancu- 
naca huañujlla yayamantaca mana cutin huacharishca cangui- 
chijchu. Ashtahuanpish causaj, huiñaita mana tucurij Diospaj 
Shimita uyashcamantami mana huañuj yayamanta cutin hua- 
charishca canguichij. 24 Dios Quillcachishcapica* ninmi: 


Tucuicuna q'uihua shinallami. Paicuna jatun canchij 
nishcapish q'uihua sisa shinallami. Q'uihuaca chaquirinmi, 
sisapish urmanmi. 25 Shina cajpipish jatun Diospaj Shimi- 
ca huiñaita pajtacungallami ninmi. 


Cai Shimicunatami alli huillaita cancunaman huillajpica uyar- 

canguichi. 

2 I Shina cashcamanta cancunaca tucui mana allita sa- 
quichij. Ama umaichijchu, ama shimilla alli caichijchu, 

ama shujtajcuna shina casha nishpa p'iñaichijchu, tucui ima 

mana allitapish ama parlarij caichijchu. 2 Cunanila huacha- 
rishca huahuacuna lechellata yaricachij shina, Diospajllata 
yachanata munaichij. Diospajta huiñaj shina yachashpami 
quishpiringuichij. 3 Apunchij Jesús alli cashcata ña yachashca 
cashpatajca, chashnami cana canguichij. 


Cristoca alli sumaj rumi shina cashcamanta 


4 Apunchij Jesusca sinchi rumi shinami. Paica causaita 
cujmi. Chaimanta paita catichij. Paitaca runacunaca mana 
munashpa shitashcami. Chashna shitajpipish, Diospajca paica 
maipi mana japipaj agllashca sumajmari. 5 Cancunapish causaj 
rumicuna shina, Dios pai causana huasita shayachichun cam- 
bajmi cani nichij. Shinallataj Diospajlla curacunata rurachun 
cambajmi cani nichij. Cancunataca chashna rurajpimi, Diosman 
cushca shinallataj Dios chasquinallata Jesucristomanta Diospaj 
ruranguichij. 6 Chashna cajpimi Dios Quillcachishcapica*: 


Sionpimi huasita rurai callarinapaj agllashca, maipi mana 
japipaj sumaj rumitaca churani. Pipish paita crijca mana 
pingachishca cangachu ninmi. 


7 Cancuna Cristota crijcunapajca paica maipi mana japipaj 
sumajmari. Ashtahuanpish mana crijcunapajca Dios Quill- 
cachishcapica : 


Huasita rurajcuna mana nishpa shitashca rumica huasita 
callaripi agllashpa churana rumimi tucushca nishcami 
pajtan. 

8 Shinallatajmi: 
Chai rumica mitcachij rumimi, churarishpa urmana jatun 
rumimi nishcapish pajtan. 


Paicunaca Diospaj Shimita mana cazusha nishcamantami 
chashnaca mitcancuna. Paicunataca ñaupamanmi chashna 
tucuchun nishca. 


Cancunaca Diosbajmi canguichij nishcamanta 


9 Shina cajpipish cancunaca Dios agllashcacunamari can- 
guichij. Jatun mandajpajta ruraj curacunami canguichij. 

Mana juchayuj llajtami canguichij. Dios paipajllata rurashcami 
canguichij. Cancunataca amsamanta sumaj achij luz shina 
causaiman llujshichij Dios rurashca mancharina allicunata 
huillachun agllashcacunami canguichij. 10 Cancunaca ñaupaca 
mana Diospajchu carcanguichij. Cunanca Diospajmi tucush- 
canguichij. Shinallataj ñaupaca mana llaquishcami carcan- 
guichij. Cunanca cancunaca Dios llaquishcami canguichij. 


Diospajllata rurashpa causaichij nishcamanta 

ll Quiquin llajtamanta caruyashpa shujtaj caru llajtapi 
causaj c'uyashca tucui crijcuna, cancunata millaita rurachisha 
nishpa cancunapaj yuyaihuan macanacucuj millai munaicuna- 
taca ama rurapanguichijchu ninimi. 12 Diosta mana rijsijcuna- 
paj ñaupajpipish alli causanguichij. Chashna alli causajpica 
huañuchijcunata shina cunan p'iñacushpapish, cancuna allita 
rurashcata ricushpaca imalla rurashcata Dios ricuchi punllapica 
paicunaca Diosta allimari cangui ningacunami. 

13 Cancunaca runacuna churashca tucui mandajcunata Apun- 
chij Jesusmantaca cazuichijlla. Llajtata jatun mandajtapish 
paica tucuicunata yalli jatun mandaj cashcamantaca cazuichij- 
lla. 14 Shinallataj jatun mandaj churashca mandajcunatapish 
cazuichijlla. Paicunaca millaita rurajcunata huanachijmi, 
allita rurajcunataca allimari cangui nijmi. 15 Mana imata 
yachaj upacunata cumurichingapaj Diosca cancunataca allita 
rurachun ninmi. 

16 Cunanca huatashca shinamantaca cacharishcami can- 
guichij. Chashna cashcamantaca ña cacharishcami canchij 
nij tucushpa, ama millaita ruranguichijchu. Chashna rura- 
napaj randica Diospajta huatashca shina rurashpa causaichij. 
17 Tucuicunahuan alli caichij. Crijcunata c'uyaichij. Diosta 
manchaichij. Llajtata jatun mandajtapish cazuichij. 


Cristo llaquita apashca shinallataj 
llaquita apanamanta 


18 Amopaj runacunaca, cancunapaj amocunataca allimari 
canguichij nishpa paicuna nishcata uyaichij. Ama alli amocu- 
nallata cazuichijchu. Millai amocunatapish cazuichijlla. 19 Dios 
yuyailla cashpa allita ruracujpi yangallamanta shujtajcuna 

manchashpa allita rurashpaca Sara shinallatajmi tucunguichij. 
7 Shinallataj cancuna cusacunapish, alli yuyarishpa cancuna- 
paj huarmicunahuanca causaichij. P'aquirinalla shina jahualla 
cashcamantapish cancunaman shinallataj paicunamanpish Dios 
jatunta c'uyashpa huiñai causaita cushcamantapish, huarmitaca 
allimari cangui nichij. Cancuna Diosta mañacujpi ima mana 
alli yuyaicuna ama jarcachunmi, chashnaca cana canguichij. 


Allita rurashcamanta llaquita apanamanta 


8 Tucuimanta yallica tucuicuna shuj shinalla yuyashpa alli 
sumajta causaichij. Caishuj chaishuj c'uyanacuichij, llaquina- 
cuichij. Pihuanpish alli caichij. 9 Cancunata ima mana allita 
rurajpipish, ama cutin chashnallataj ruraichijchu. Cancunata 
ima tucushca canman nijpipish, cancunaca ama chashnallataj 
nichijchu. Chashna ninapaj randica imatapish allicunata 
paicunamanca Dios cuchun nichij. Cancunataca allicunata 
chasquichun Dios agllashcataca yachanguichijmi. 10 Dios 
Quillcachishcapica* ninmi: 


Maijanpish unita alli cushi causasha nishpaca, quiquin shi- 
mita c'allutaca millaita llullata rimajtaca ama rurachun. 
1l Tucui millaimanta anchurishpa allillata rurashpa alli 
sumajta causana yuyailla cachun. 12 Mandaj Diosca 
imatapish cashcata rurajcunallatami huaquichin. Paicuna 
mañashcatapish uyaracunmi. Ashtahuanpish, millaita ru- 
rajcunataca Mandaj Diosca p'iñanmi ninmi. 


13 Cancuna allillata ruracujpica, ¿pitaj cancunataca ima 
mana allitaca rurai tucungari? 14 Chashna cajpipish, allillata 
ruracushcamanta llaquichijpi llaquihuan cashpapish cushi- 
cuichij. Cancunata p'iñajcuna imata nijpipish, ama manchai- 
chijchu, ama mancharinguichijchu. 15 Chaipaj randica Diostaca 
jatun mandajmi nishpa cancunapaj shungupi allimari nichij. 
Cancuna ima yuyaita charishcata pi tapujpica, mana jatun 
tucushpa sumajta huillanalla caichij. 16 Cancunaca Cristota 
crishpa alli causacujpipish, huañuchijcunata shina can alli 
cashcata ricushpaca paicuna rimajcunaca pingarichuncuna, 
ama manchana yuyaita charingapaj alli causaichij. 17 Dios 

munajpica allita rurashcamanta llaquita apanamari mana allita 
rurashcamanta llaquita apanataca yalli allica. 

I8 Cristollatajmari ñucanchij juchacunamanta shuj cutinlla 
huañurca. Ñucanchijca mana cashcata rurajcunachu carcan- 
chij. Paica cashcata rurajmi carca. Chashna cashpapish, ñucan- 
chijta Diospajman pushangapajmi paica huañurca. Paica aicha- 
llami huañurca, paipaj samaica causacurcallami. 19 Chashna 
cashpami huichcashca caj huajcha almacunaman huillagrirca. 
20 Chai huichcashcacunaca ñaupa Noé huillacui punllacunapi 
mana cazujcunami. Huambuj huasita Noé tucui rurangaca- 
mami Diosca paicunataca llaquishpa shuyashca. Chai huambuj 
huasipica pusajcunallami yacullapitaj quishpirishcacuna. 
21 Chai yacuca bautizarina* yacutami yuyachin. Chaihuan 
bautizarishpami cunanca quishpirinchij. Bautizarijpica, mana 
ima mapaca aichamanta anchunchu, ashtahuanpish yuyaimi alli 
tucushpa Diosta mañana yuyailla tucun. Jesucristo causa- 
rishcallamantami Diosca ñucanchijtaca quishpichin. 22 Paica 
jahua pachaman rishpaca Taita Diospaj alli ladopimi. Paita- 
mari angelcunapish jatun mandajcunapish shujtaj mandajcu- 
napish cazucun. 


Imalla rurai tucunata Dios cushcahuan 
paipajta ruranamanta 

4 I Chashna cajpica Cristo paipaj aichapi llaquicunata 

ñucanchijmanta apashca shinallatajmi, cancunapish lla- 
quicunataca apana yuyailla cana canguichij. Paipaj aichapi 
maijanpish llaquicunata apajca millaita ruranataca tucui sa- 
quishcami. 2 Chashna saquishpaca pai causashcacamaca runa- 
cunapaj millai munaita mana rurashpa, ashtahuanpish Diospaj 
munaita rurangapajmi saquishca. 3 Diosta mana rijsijcuna 
munashca shina mana allita ruranataca ñami sarunman amijta 
rurarcanguichij. Cancunaca sarunca millaillatami munarcan- 
guichij. Machajcunami carcanguichij, micurcanguichijmi, ub- 
yarcanguichijmi. C'ulun ninacushpa amijta ubyajcunami, 
micujcunami carcanguichij. Dios mandashcata p'aquishpa 
rurashcalla dioscunata cungurishpa mañajcunapishmi carcan- 
guichij. 4 Millaita ruranata saquishpa ña mana paicunahuan 
purijpimi, ima nishpa millaita ruranata saquishcataca mana 

yachai tucuncuna. Chashna mana yachai tucushpami, can- 
cunataca c'amishpa rimancuna. 5 Chashna rimajcunaca cau- 
sajcunatapish huañushcacunatapish paicuna imalla rurashcata 
ricuchinalla cajmanmi paicunallataj huillangacuna. ó Shujtaj- 
cunata shinallataj llaquichishca cashpapish, Dios causacuj 
shinallataj almaca causachun, huañushcacunamanpish alli 
huillaitaca huillashcami. 

7 Tucui imalla tiyajcuna tucurina punllaca ñallamari chaya- 
mucun. Chashna tucunata yachashpaca, alli yuyaihuan Diosta 
alli mañaracuichij. 8 Tucuimanta yallica caishuj chaishujhuan 
c'uyanacuichij. C'uyaica mashna juchacunatapish cungachijmi. 
9 Huasiman shamujpica, ama huashalla rimarishpa caishuj 
chaishuj chasquinacuichijlla. 10 Dios jatunta c'uyashpa cushca 
ch'ican ch'ican allicunata rurajcuna cashcamanta, imalla rurai 
tucunata Dios cushcahuan tucuicunallataj caishuj chaishujpaj 
allicunata ruraichij. 11 Maijanpish huillashpaca, Dios nishca 
Shimicuna ima nishcallata huillaichij. Maijanpish ima allita 
shujtajpaj rurashpaca, Dios cushca rurai tucunahuan ruraichij. 
Tucui imata rurashpapish, Jesucristomanta Diosllata jatun 
nishca cachun chashna ruraichij. Huiñai huiñaita paillata 
sumajmi nishca, tucuita rurai tucujmi nishca cachun. Chashna 
cachun. 


Crijcuna cashcamantaca llaquita 
apashpapish cushicunamanta 


12 C'uyashca crijcuna, cancuna alli crij cashcata ricungapaj 
jatun llaquicuna japijpica, ama ima mana ricushcata mana 
yachashcata shina mancharinguichijchu. 13 Mancharinapaj 
randica llaquicunata Cristo apashca shinallataj llaquicunata 
apacushcata yuyarishpa cushicuichigari. Chashna llaquita 
apashcamantaca pai achij nicuj sumaj shamujpica, cancunaca 
jatuntami cushicunguichij. 14 Cristota caticushcamanta can- 
cunata c'amishpa rimajpica cushicuichigari. Cancunapica 
Diospaj Samai Espíritu sumajmari causacun. Chashna cashca- 
manta cancunata rimajcunaca Diospaj Samai Espiritutamari 
c'amishpa rimancuna, ashtahuanpish cancunaca paitaca sumaj- 
mari cangui ninguichijmi. 15 Maijan cancunataca huafiuchij 
cashcamanta, shuhua cashcamanta, millaita ruraj cashcamanta, 

shujtajcunapaj imapi satirij cashcamanta amalla llaquichishca 
cachun. 16 Chashna cashcamanta llaquita apanapaj randica 
Cristota crij cashcamanta llaquita apashpaca, ama pingaringui- 
chijchu. Pingarinapaj randica Cristota crij nishca cashcamanta 
Diosta sumajmari cangui nichij. 

17 Dios llaquichi punllaca ñamai chayamushca. Paipaj hua- 
huacunatarajmi llaquichi callarishca. Ñucanchijtaraj chashna 
llaquichi callarijpica, Dios cushca alli huillaita mana uyasha 
nijcunacarin, ;imachari tucunga! 18 Cashcata rurajpish lla- 
quicunata apashpa quishpirijpica, Diosta mana yuyarijca 
juchayujca, imaipichari ima tucunga! 19 Dios munashca shi- 
na llaquita apajcunaca paicunata ruraj Diospaj maquipi min- 
garishpa allita ruracuchunlla. Diosca pai imata rurasha 
nishcataca pajtachijmi. 


Crijcunata ima shina causanata yachachishcamanta 


5 t Cunanca cancunata cunaj yuyajcunatami* yuyachishpa 
rimasha nini. Ñucapish paicuna shinallataj cunaj yuyajmi 
cani. Cristo ima shina llaquita apajta ricushcatapish huillajmi 
cani. Ñucapish shamuj punlla sumaj ricurinapica tucui can- 
cunahuanmi alli sumaj ricurisha. 2 Dios cancunaman 
mingashcacunataca ovejacunata alli michij shina alli ricuraichij. 
Dios munashca shina quiquin munaimanta paicunapaj allita 
ruraichij. Ama maijan rurai nijllapi cullquita japingaraiculla 
imatapish ruraichijchu, ashtahuanpish mana q'uillashpa cushi- 
cushpa ruranguichij. 3 Cancunaman mingashcacunataca ama 
cancunapaj runacunata shina quiquin munaita rurachichijchu. 
Ashtahuanpish cancuna ima shina causajta ricushpa, paicunaca 
ovejacuna catij shina catichun allita ruranguichij. 4 Chashna 
allita ruracujpi michijcunatapish Jatun Michij shamujpica, 
cancunaca mana chingarij alli sumaj coronatami japinguichij. 
5 Shinallataj q'uipa huiñaicunapish yuyajcunata alli uyaj 
caichij. Tucuicunallataj caishuj chaishujta uyanacuichij. 


Mana jatun tucushca cana yuyaita charichij. Diosca jatun 
tucushcacunataca p'iñanmi. Mana jatun tucushcacunataca 
jatuntami c'uyan. 


6 Chashna cajpica, ama jatun tucuichijchu. Tucuita rurai 

tucuj Diospaj maquipi caichij. Pai cancunata jatunta rurana 
punlla chayamujpica jatunta rurangallami. 7 Diosca cancuna 
yuyaillami. Chaimanta ima yuyailla llaqui canataca Diospaj 
maquipi mingaichij. 

8 Cancunata p'iñaj diabloca león maijanta micusha nishpa 
huacarishpa mashcashpa muyundijta puricuj shinami puricun. 
Shina cajpica alli yuyaihuan purichij, yachajcuna caichij. 
9 Jesucristota alli crishpa diablotaca mishaichij. Cai pachapica 
tucui crijcunallataj cancuna apacushca llaquicunallatataj apa- 
cushcataca yachanguichijmi. 10 Ashacama cancuna llaquita 
apashca q'uipaca, Diosllataj cancunataca allicunata rurachun, 
sinchiyachichun, imatapish rurai tucujta, pi mana cuyuchipajta 
rurachun. Paica ñucanchijta jatunta c'uyajmi, Jesucristomanta 
huiñaita sumajpi paihuan cachunpish agllajmi. 11 Pai Diosllata 
sumajmari cangui nishca, tucuita rurai tucuj nishca huiñai 
huiñaita cachun. Chashna cachun. 


Tucuchingapaj allillachu canguichij nishcamanta 


12 Ñuca huauqui Silvanotami ñucaca quillcachishpa cai 
asha quillcataca cancunaman cachani. Paica alli crij huauquimi. 
Caita quillcashpaca, Diosca cancunata jatunta c'uyashcapitaj 
cashcatami yuyachishpa cunani. 

13 Cancunata agllashca shinallataj Dios agllashca Babilonia 
pueblopi caj tandanacushca crijcunapish cancunataca allillachu 
canguichij ninmi. Ñuca huahua shina Marcospish cancunataca 
allillachu canguichij ninmi. 14 Tucui shunguhuan c'uyanacush- 
pa caishuj chaishujta allillachu cangui ninacuichij. 

Jesucristopaj cajcunaca tucuicunallataj sumaj causaita cha- 
rishca alli canman. Chashna cachun. 


JESUS HUILLAGRI NISHCA 


PEDRO 


TUCUI CRIJCUNAMAN Q'UIPATA 
QUILLCASHCAMI 


Tucui crijcunaman Pedro quillcashcamanta 

t Jesucristopajta ruraj paillataj huillagri nishca Simón 
Pedromi cani. Ñucanchij Dios Quishpichij Jesucristoca 
imatapish cashcata ruraj cashcamanta fiucanchijpish cancuna- 
pish alli sumaj crinata crij cancunamanmi caitaca quillcani. 
2 Diostapish ñucanchij Apunchij Jesustapish yachaj chayashca- 
manta Diosca cancunamanca jatunta c'uyaj canatapish, sumaj 

causaitapish ashtahuan mirachichun ninimi. 


Crijcuna ima shina cana cashcamanta 


3 Jatun mancharinacunata ruraj, ñucanchijta agllaj, alli 
sumaj Jesucristota yachashcamantaca Diosca tucuita rurai 
tucuj cashpa, ñucanchij causaipaj tucui ima illashcata pai 
munashca shina paillata yuyarishpa alli causachun cushcami. 
4 Chaicunata cushpami ashtahuan tucuita yalli sumaj jatunta- 
pish cushami nishca. Chai jatun cusha nishcacunata cujpimi, 
cancunaca tucui millaimanta anchurishpa, Dios ima shina caj 
shinallataj cai tucunguichij. Millaita munashcamantami chai 
millaica cai pachapica tiyan. 5 Shina cajpica, cancunaca crishca- 
manta alli causanallata yuyashpa alli causaichij. Ña alli causa- 
cushpaca, alli yuyaiyuj tucuichij. 6 Ña alli yuyaiyuj cashpaca, 
millai munaita jarcarij caichij. Millai munaita jarcarij cashpaca, 
ama p'iñarij caichij. Ña mana p'iñarij cashpaca, Dios munashca 
shina Diosta alli yuyarij caichij. 7 Diosta alli yuyarij cashpaca, 
crijcunata llaquij caichij. Tucuicunata c'uyaj caichij. 

8 Cancunapi chashna yuyaicuna junda tiyajpica, ñucanchij 
Apunchij Jesucristota yachashpaca, mana q'uilla, mana yan- 
gallachu causanguichij. 9 Maijanpish caicunata mana charijca, 

mana caruta ricui tucuj shinami. Ñaupa paipaj juchacunata 
maillashcata cungarishcamantaca ñahui mana ricuj shinami. 
10 Shina cajpica tucui crijcuna, ashtahuanca cancunata Dios 
agllashcataca cayashcataca ama cungarishpa chai yuyailla 
caichij. Chashna caicunata rurashpami ima millaita mana 
ruranguichij. 11 Chashna cajpimi ñucanchijta Quishpichij 
Apunchij Jesucristo huiñaita mandacunmanca shamuilla nishpa 
pi mana jarcaipaj cajpi yaicuchingalla. 

12 Chaimantami caicunataca ña yachajpipish, cunan ya- 
chashca mana llullashpa huillashcata alli sinchita caticujpipish, 
cancunataca yuyachicushalla nini. 13 Cancunata yuyachinaca 
allitaj cajpimi, ñuca causaicamaca caicunataca yuyachishpa 
cunacushalla. 14 Nuca ñalla huañuna cashcataca ñucanchij 
Apunchij Jesucristollatajmi huillarca. 15 Cancunaca ñuca hua- 
ñushca q'uipapish cai ñuca imalla nishcacunata yuyarichun 
ñuca tucui rurai tucushcataca ima shinapish ruracushallami. 


Cristo achij nicuj sumaj cashcata ricushcamanta 


16 Ñucanchij Apunchij Jesucristo shamuna cashcatapish, 
paica tucuita rurai tucuj cashcatapish cancunata yachachishpaca, 
quiquin yuyaimanta surcushca yanga parlocunata mana ya- 
chachircanchijchu. Ashtahuanpish paitaca jatun sumaj mandaj 
cashcatami ñucanchij quiquin ñahuihuan ricurcanchij. 17 Taita 
Dios paita jatunta rurashpa sumajyachishcatami ricurcanchij. 
Taita Diosca sumaj achij nicujmanta: “Caica ñuca c'uyashca 
Churimi, paillami ñucataca achcata cushichin” nircami. 
t8 Diospajlla caj urcupimi Apunchij Jesushuan cashpa, jahua 
pachamanta chashna rimashcata ñucanchijllataj uyarcanchij. 

19 Ñaupa huillajcunata* Dios Quillcachishcatapish* charin- 
chijmi. Chaipica allimi huillacun. Chai huillashcaca amsata 
nina achijyachij shinami. Pacarinapaj achijyachishpa llujshij 
luzero ricurij shinapishmi cancunapaj shunguta achijyachinga- 
cama, cancunaca chai huillashcata alli uyacushpaca allita 
ruranguichij. 20 Shina cajpica, tucuimanta yallica Dios Quillca- 
chishcapica imalla ñaupaman huillashcacunaca mana quiquin 
yuyaillamanta cashnami chashnami nishcalla cashcata yachai- 
chij. 21 Naupa huillajcunaca quiquin yuyaillamantaca manataj 

huillashcacunachu. Ashtahuanpish Diospajlla caj runacunami 
Diospaj Samai Espíritu yuyaita cujpi Diosmantaca huillashca- 
cuna. 


Llullashpa yachachishcata yachachijcunamanta 
(Judas 4-13) 

i Chashna cajpipish Israelcunapurapi* llullashpa ñaupa 
huillajcuna* tiyashca shinallatajmi cancunapurapipish ilu- 
llashpa yachachijcunaca tiyanga. Paicunaca llaquiman pushaj 
ch'icanyachij yachanacunatami pacalla yachachingacuna. Pai- 
cunata Quishpichij Apunchij Jesustapish mana yachashca 
shinami tucungacuna. Chashna rurajcunataca paicunallatataj- 
mi jatun llaquica ñapish chingachingalla. 2 Achcacunami millai 
munaita paicuna rurashca shinallataj rurashpa causangacuna. 
Paicuna chashna causajpimi, mana llullashpa huillashcata 
catinaca mana allichu nishpa c'amingacuna. 3 Chaicunaca 
cullquita munashcamantami quiquin yuyaillamanta surcushca 
parlocunata yachachishpa cancunamanta charijyangacuna. Pai- 
cunataca ñaupamanta laquichisha nishca jatun llaquica ñami 
quimimugrin, chai jatun ilaquipi chingarinaca rijcharishca 

chaparacuj shinami. 

4 Juchata ruraj angelcunatapish Diosca mana quishpichir- 
cachu. Ashtahuanpish paicunataca Dios llaquichina punlla- 
camami ucu pacha amsapi huichcashca cachun shitashca. 
5 Ñaupa punllacunapi causajcunatapish Diosca mana quishpi- 
chishcachu. Chai millaicunataca yacu juilluhuanmi chinga- 
chishca. Dios munashca shina causanata huillaj Noé shuti 
runallatami caishuj canchiscunandij quishpichishca. 6 Sodoma 
shuti Gomorra shuti pueblocunapi causajcunataca Diosca 
jatun llaquita cachashpami, ninahuan rupachishpa uchpata 
rurashpa chingachishca. Q'uipa punllacunapi causaj millaicuna 
ama chashna causachun nishpa ricuchingapajmi Diosca chash- 
naca rurashca. 7 Chashna ruracushpapish, cashcata ruraj 
Lot shuti runataca Diosmi chai llaquimantaca quishpichishca. 
Millaillata rurashpa chai munaillahuan causajcunata ricushpa- 
ca, Lotca achcatami ilaquirishca. 8 Cashcata ruraj Lotca pai- 
cunapaj chaupipi causacushpaca, millaita rurajta ricushpa 
uyashpaca punllantami paipaj alli shungupica achcata llaqui- 


2 SAN PEDRO 2 680 


rishca. 9 Chashnami mandaj Diosca paita yuyarishpa causaj- 
cunataca llaquimanta quishpichi tucun. Shinallatajmi millaita 
rurashpa causajcunataca jatun llaquiman cachanapaj chai 
punila chayamungacama IJaquipi charicun. 

10 Mandaj Dios mandacushcata p'iñashpa quiquin millai 
munaillata rurajcunatami Diosca ashtahuanca llaquichinga. 
Chashnacunaca mana cazujcunami, c'ariyajcunami, jahua 
pacha jatun mandajcunatapish mana manchashpa millaita 
rimajcunami. || Angelcunaca paicunata yalli imatapish rurai 
tucuj cashpapish, chai mandajcunataca mana c'ariyashpa 
Mandaj Diospaj ñaupajpica ima millaita mana rimancunachu. 

12 Ashtahuanpish chaicunaca animalcuna shina ima yuyai 
illajlacunami. Paicunaca japishpa huañuchishpa chingachishca 
cangapajllami huacharishcacuna. Manapish yachashcatami 
c'amishpa rimancuna. Chashna cashcamantaca animalcunata 
shinami huañuchishpa chingachishca cangacuna. 13 Shujtaj- 
cunata llaquichishcamantaca paicunatapish jatuntami llaqui- 
chishca canga. Paicunaca millai munaillahuanmi imatapish 
rurashpa punllanta cushicuncuna. Cancuna tandanacushpa 
micucunpi tandanacushpaca, pinganayaj quiquin munaita ru- 
rashpa cancunatapish umashpa jatun mana pingaj tucushpami 
cushicuncuna. 

14 Pi huarmita ricushpapish, huainayana yuyaillami. Millai 
juchata ruranataca manataj shaicuncunachu. Manaraj alli 
yachajcunatapish millaita rurana yuyaita cushpa millaita 
rurachijcunami. Paicunapaj shungucunaca millaita yuyanga- 
pajca alli yachajmi. Paicunaca millashca mana allicunami. 
15 Paicunaca alli causacushcata saquishpa millaiman anchu- 
rishpami, Beorpaj churi ñaupa huillaj* Balaamta catishpa cau- 
sacuncuna. Chai Balaamca millaita rurashpami cullquita 
japisha nishca. 16 Pai chashna yuyashpa ricujpica, upa bu- 
rromi mana allitami ruracungui nishpa gente shina rimashpa 
jarcashca. Shina rimajpimi pai upa shina yuyacushcataca 
saquishca. 

17 Chai yachachijcunaca chaquishca pugyucuna shinami. 
P'uyuta huaira apashca shinami. Chaicunapajca tucuita yalli 
jatun amsami huiñaipaj rurashca tiyacun. 18 Paicunaca yanga 
mapa shimicunata rimashpa aicha munashca millai munaicunata 

rurashpa, panda causacujcunapuramanta anchushcacunatapish 
pandachincunami. 19 Paicunaca huatashca shinamantaca ca- 
charishcami canguichij nincunami. Shina nishpapish paicuna- 
llataj millai munaicunahuan huatashca shinami. Pipish mai- 
janman mishachijca paita mishajpajta huatashca shina rurajmi 
tucun. 20 Quishpichij Apunchij Jesucristota maijanpish ya- 
chajca, cai pacha millai munaicunamantaca anchurishcami. 
Chashna anchurishca cashpapish, cutinllataj chai millaiman 
tigrarijpica, chai millaimi paitaca huatashcata shina mandacun. 
Shina tucushpaca ñaupa ima shina cashcatapish yalli millaimi 
tucun. 21 Chashna tucujcunaca Dios paicunata mandashca 
shimicunamanta anchurinapaj randica, Dios munashca shina 
causanata mana yachashca cashpachari alli canman carca. 
22 Paicuna chashna tucujpimi: “Allcuca pai shungu tigrashcata 
cutin micunmi. Shinallataj cunantlla armachishca cuchipish 
cutinllataj guzupi singurinmi” nishcataj pajtashca. 


Apunchi) Jesús shamunamanta 


3 I C'uyashca crijcuna, cai cutinhuanca ishqui cutinmi 
quillcani. Chai ishqui quillcapitajmi alli yuyachishpa cu- 
nashpa ama mapata yuyachun quillcani. 2 Diospajlla caj 
ñaupa huillajcuna* huillashcatapish Quishpichij Apunchij 
Jesús pai huillagri nishcacunata mandashcatapish cancunaman 
huillashcataca alli yuyaihuan canguichij. 

3 Tucuita yallica cashna tucunata yuyaringuichij. Shamuj 
punllacunapica quiquin millai munaicunata rurashpa causashpa 
imapish Diospajlla cajcunata pugllashpa asijcuna tiyangami. 
4 Chashna rurajcunaca: ““Maitagari Cristo cutin shamusha 
nishcaca? Mana pajtanca. Ñucanchij yayacunapish ñami 
huañushca. Tucui imalla tiyajcunata Dios rurashca pacha- 
manta cunancama tucui imapish chashnallatajmari” ninga- 
cunami. 5 Ñaupaca jahua pachatapish cai pachatapish Diosca 
rimashpalla rurashcata cai pachataca yacumanta ch'icanya- 
chishcata, yacullamantataj tiyacushcatapish paicunaca mana 
crisha nincunachu. 6 Ñaupaman tiyaj cai pachataca yacu juillu 
millpushpa chingachishcatapish mana crisha nincunachu. 
7 Chashna cajpipish, cunan tiyaj cai pachapish jahua pachapish 
Dios rimajllapitajmi, ninahuan rupachinapaj huaquichishca 

tiyacun. Chaicunataca imallata rurashcata Dios ricuchi punllapi 
Diosta mana yuyarijcunandij ninahuan chingachishca cana- 
pajmi huaquichishca tiyacun. 

8 Shina cajpipish c'uyashca crijcuna, Mandaj Diospajca 
shuj punllallami huaranga huatacuna shina. Huaranga huataca 
shuj punlla shinalla cashcataca ama cungaringuichijchu. 
9 Apunchij Jesusca: “¿Ima nishpataj mana utca shamun?” 
nishpa maijancuna nicujpipish, mana paicuna yuyashca shina- 
chu. Ashtahuanpish shujllapish ama chingarichun nishpa 
tucuicuna juchayuj cashcamanta llaquirishpa Diospajman 
tigrarichun nishpa ñucanchijta llaquishcallamantamari manaraj 
shamun. 

10 Shina cajpipish Apunchij Jesús shamunaca mana yuyash- 
capimi shuhua tuta shamuj shina ñapish shamunga. Chaipica 
imalla tiyajcunapish jahua pachapish manchanayajta c'ulun 
nishpa cuyurishpa tucui imalla tiyajcunapish rupashpa chinga- 
ringami. Chashnallataj cai pachapish tucui ima tiyajcunandij 
rupachishcami canga. 

i! Chashna tucuita chingachina cashcata yachashpaca, Dios- 
pajlla tucushpa tucui munaihuan Dios yuyaillamari cancunaca 
alli causana canguichij. 12 Dios shamuna punllata alli chapa- 
racuichij. Chai punlla utca chayamuchunca ima allitapish rurai 
tucushcataca tucuicuna alli ruracuichijlla. Chai punllapica 
jahua pachacunapish ninahuan tucuchishcami canga. Tucui 
imalla tiyajcunapish nina rupachijpi yacuyangami. 13 Shina 
tucuna cajpipish Diosca mushuj jahua pachata mushuj cai 
pachata rurasha nishcami. Ñucanchijca chaitami shuyacunchij. 
Chaipica tucuicuna ima jucha illaj allicunallami canga. 

14 Chaimanta c'uyashca crijcunalla, chashna canata shuya- 
cushpaca, ima mapa illajlla, ima juchachina illajlla, alli sumajta 
causacujta Dios japichun tucui imatapish rurai tucushcataca 
allita ruracuichijlla. 15 Ñucanchij Apunchij Jesusca maijanpish 
quishpirichun nishpa mana utca shamushcata yuyaringuichij. 
Chashnallatajmi ñucanchij c'uyashca huauqui Pablopish Dios 
yuyaita cujpica quillcashca. 16 Pabloca tucui pai quillcashca- 
cunapimi caicunallatataj yachachishpa rimashca. Maijan quill- 
cashcapica caicunataca mana yachai tucuipajtami yachachishpa 
quillcashca. Chai quillcashcatapish Dios Quillcachishca* shuj- 

taj quillcacunatapish maijan manaraj alli yachajcuna manaraj 
alli crijcunaca paicunapaj llaquipajllatajmi panda yachachin- 
cuna. 

17 C'uyashca crijcunalla, caicunataca manaraj chashna tu- 
cujpi yachashcamanta, millaicuna pandata yachachishcata 
uyashpa alli caticushcata saquishpa pajta paicunata catingui- 
chijman. 18 Shina tucunapaj randica Quishpichij ñucanchij 
Apunchij Jesucristota ashtahuan yachashpa rijsichij, ashta- 
huan jatunta c'uyaj caichij. Cunanpish huiñai huiñaitapish 
paica sumajmari cangui nishca cachun. Chashna cachun. 


JESUS HUILLAGRI NISHCA 


JUAN 


TUCUI CRIJCUNAMAN PUNTA 
QUILLCASHCAMI 


Causaita cujmanta 


| I Cancunamanca chai manaraj ima tiyajpi tiyajmantami 
quillcanchij. Paitaca ñucanchij ñahuihuan ricurcanchijmi, 
uyarcanchijmi, pai ima shina cajtapish alli ricurcanchijmi. 
Ñucanchij maquihuan japircanchijmi. Paica causaita cuj Ri- 
mashca shutimi. 2 Causaita cujtaca Dios ñucanchijman ricu- 
chijpimi ricurcanchij. Paita ricushcatapish paica huiñai causaita 
cuj cashcatapish huillajcunami canchij. Paica Yayahuanmi 
cashca. Paica ñucanchijman ricurishcami. 3 Taita Dios- 
huantaj paipaj Churi Jesucristohuantaj ñucanchij shuj yuyailla 
cashca shinallataj cancunapish ñucanchijhuan shuj yuyailla 
cachun nishpami, imata ricushcata uyashcataca cancunamanca 
huillacunchij. 4 Chashna cajpimi caicunataca cancunamanca 
cushijlla cachun nishpa quillcanchij. 


Diosca luz shina cashcamanta 
5 Jesucristo ñucanchijman yachachishcatami cancunamanca 

Manaraj mandashcata mandashcamanta 


7 C'uyashca crijcuna, mana ima shujtaj manaraj mandashca- 
tachu cancunamanca quillcani. Callarimanta cancuna yachashca 
ñaupa mandashcacunallatatajmi quillcani. Chai ñaupa man- 
dashcacunataca ñamari callarimanta uyashcanguichij. 8 Shina 
cajpipish, manaraj mandashcata shinallatatajmari ñucaca 
quillcani. Amsaca ña chingarimujpi achijyachij luz shinatajca 
achijyachimujpica, chaitaca Jesucristo alli ricuchishca shina- 
lataj cancunapish alli ricuchinguichij. 


9 Maijanpish achijyachij luzpimi causani nishpapish, shuj- 
taj crijta p'iñajca amsapiraj shinami causacun. 10 Maijanpish 
shujtaj crijta c'uyajca, achij luzpi shinami causan. Paica ima 
millaita mana rurai tucunchu. 1! Shinallataj maijanpish shujtaj 
crijta p'iñajca, amsapi shina cashcamanta amsallapimi causan. 
Chai amsallataj ñahui mana ricujta shina rurajpi, maiman ri- 
cushcatapish mana yachanchu. 


12 Ñuca c'uyashca huahuacuna, cancunataca Jesucristomanta 
Diosca juchacunata perdonashca cajpimi, cancunamanca quill- 
cani. 13 Yayacuna, ima manaraj tiyajpi ña tiyajta yachaj 
chayashcamantami cancunamanca quillcani. 

Mosocuna, diablota mishashcamantami cancunamanca quill- 
cani. Huahuacuna, cancunamanca Taita Diosta rijsishcaman- 
tami quillcani. 14 Yayacuna, ima manaraj tiyajpi ñaupamanta 
ña tiyajta rijsishcamantami cancunamanca quillcani. Shinalla- 
taj mosocuna cancuna alli sinchi crijcuna cashcamantapish 
Diospaj Shimita shungupi huaquichishcamantapish, diablota 
mishashcamantapishmi cancunamanca quillcani. 

15 Cai pachatapish, cai pachapi imalla tiyajcunatapish ama 
c'uyaichijchu. Maijanpish cai pachata c'uyajca, Taita Diostaca 
mana c'uyanchu. 16 Millai munaicunatapish, ñahuihuan ri- 
cushpa munanacunatapish, ima charishcacunahuan jatun tu- 
cuna munaitapish, cai pachapi tiyaj cai tucui munaicunataca 
Taita Diosca mana cunchu, cai pachallami cun. 17 Cai pachaca 
tucui millai munaicunandij chingaringami. Shina cajpipish 
Dios munashcata rurajca huiñaita causangami. 

Mana llulla ima shina cashcamantapish llulla 
ima shina cashcamantapish 


18 C'uyashca huahuacuna, ñamari tucuri punllaca chaya- 
mushca. Cristo tucushpa Cristota p'iñaj tiyangami nishcata 
cancunaca yachashca shinallatajmi Cristo tucushpa Cristota 
p'iñajcunaca ña achcacuna tiyan. Shina cajpimi chai tucuri 
punllacuna chayamushcataca yachanchij. 19 Paicunaca ñu- 
canchijpurapillatajmi tiyashca. Ñucanchijpurami nishcaca ma- 
napish ñucanchijpurachu cashca. Ñucanchijpura cashca cash- 
paca, ñucanchijllahuantajmi canman carca. Mana tucuicuna 
ñucanchijpura cashcata yachachunmi shina tucushca. 

20 Shina cajpipish Diospaj Samai Espirituta Cristo cujpi, 
cancunaca imatapish tucuitami yachanguichij. 21 Cancunaca 
mana llullashpa huillashcata yachajpimi quillcani. Mana 
yachajpica, mana quillcaimanchu. Mana llullashpa huillashca- 
pica ima llulla mana tiyashcata cancunallataj yachanguichijmi. 

22 Maijanpish llullajca: “Jesusca mana Quishpichij Cristo- 
chu” nijcunami. Chashna nijca Cristo tucushpa Cristota p'i- 
ñajmi. Cristota p'iñajca Yayatapish Churitapish p'iñajmi. 
23 Jesusca mana Diospaj Churichu nijcunaca mana Taita 
Dioshuanchu. Jesusca Diospaj Churimi nijcunaca Taita Dios- 
huanmi. 

24 Cancunaca callarimanta uyashcata shungupi alli huaqui- 
chichij. Callarimanta imalla uyashcata shungupi huaquichishca 
cajpica, Taita Dioshuanpish paipaj Churihuanpishmi canguichij. 
25 Jesucristoca huiñai causaitami ñucanchijmanca cusha nirca. 

26 Cancunamanca llullashpa crichijcuna ima shina cashca- 
mantami caicunataca quillcani. 27 Shina cajpipish cancunaca 
Jesucristo cushca Diospaj Samai Espiritutami charinguichij. 
Chaimanta pi shujtaj yachachijtaca mana imapaj ninachu 
canguichij. Cancunaman cushca Diospaj Samai Espiritumi 
imatapish cashcata mana llullashpa tucuita yachachicun. 
Shina cajpica Diospaj Samai Espíritu yachachicushca shinalla- 
taj Jesucristohuan causaichijlla. 

28 Cunanca c'uyashca huahuacuna, Jesucristo ricurijpi mana 
manchashpa ñahui ñahui ricuringapaj paihuan caichijlla. 
Chashna cashpami pai shamujpica, paipaj ñaupajpica mana 

pingarishun. 29 Jesucristoca cashcata ruraj cashcata cancuna 
yachashpaca, imatapish cashcata rurajcunapish Diospaj hua- 
huacuna cashcata yachaichij. 


Diosbaj huahuacuna cashcamanta 


3 I Taita Diosca ñucanchijta ima shina c'uyashcataca 
yuyarichigari. Chaimantami paipaj huahuacuna canchij. 
Chaimantami cai pachapaj cajcunaca paita mana rijsishcamanta 
ñucanchijtaca pipaj cashcata mana rijsincuna. 2 C'uyashca 
crijcuna, ñucanchijca ña Diospaj huahuacunami canchij. 
Shamuj punlla ñucanchij ima shina cana cashcataca manaraj 
ricuchishcachu. Shina cajpipish Jesucristo ricurijpica, pai 
shina cana cashcataca yachanchijmi. Pai ima shina cajta 
ricushcamanta pai shinami cashun. 3 Chashna cana cashca- 
mantaca maijanpish chai yuyailla cajca tucuicunami Jesucristo 
ima jucha illaj caj shinallataj pai quiquinllataj millaimanta 
allichiricun. | 

4 Maijanpish millaita rurajcunaca Dios mandashcatami 
mana pajtachin. Juchaca Dios mandashcata mana pajtachina- 
mi. 5 Jesucristoca cai pachaman shamushpaca ñucanchij 
juchacunata anchuchingapaj shamushcatapish, paica ima jucha 
illaj cajtapish cancunaca yachanguichijmi. 6 Shina cajpica 
maijanpish paihuan cashpaca, ña mana millaita rurashpa cau- 
sanchu. Maijanpish millaita rurashpa causajca paitaca mana 
rijsinchu, mana rijsishcapishchu. 7 C'uyashca huahuacuna, 
ñataj cancunata pi crichinman. Maijanpish cashcata rurajca, 
cashcata ruraj Cristo shinallataj allimi. 8 Shinallataj maijan- 
pish millaita rurashpa causajca, diablopajmi. Diablomari 
callarimanta millaita rurachijca. Diospaj Churi Jesucristoca 
diablo rurashca millaicunata chingachingapajmi shamurca. 

9 Maijanpish Diospaj huahua tucushca cashpaca, Dios cushca 
mushuj causaita charishcamanta ña mana millaita rurashpa 
causanchu. Diospaj huahua cashcamanta ña mana millaita 
rurashpa causai tucunchu. 10 Maijanlla Diospaj huahuacuna 
cashcata diablopaj huahuacuna cashcataca ricunallami. Mai- 
janpish cashcata mana rurajca, shujtaj crijtapish mana c'uyajca, 
chaica mana Diospaj huahuachu. 

Caishuj chaishuj c'uyanacunamanta 


11 Cancunaca callarimantami: ‘“Caishuj chaishujhuan c'uya- 
nacuichij? nishpa huillashcataca uyashcanguichij. 12 Ñu- 
canchijca Caín shuti runa shinaca mana canachu canchij. 
Paica diablopaj cashpami, paipaj quiquin huauquitaca huañu- 
chirca. ¿Imamantataj paipaj huauquitaca huañuchishca canga? 
Pai rurashcacunaca millai cajpi, huauquipaj rurashcacunaca 
alli cajpimi chashna huañuchishca. 

13 Ñuca c'uyashca crijcuna, cai pachapaj cajcuna cancunata 
p'iñajpica ama mancharichijchu. 14 Shujtajcunata c'uyashpami 
huañushca shina cashca jahua, huiñai causaivuj tucushcata 
yachanchij. Maijanpish mana shujtaj crijta c'uyajca, huañushca 
shinallatajmi. 15 Maijanpish shujtaj crijta p'iñajca, huañuchij 
runa shinallatajmi. Maijanpish huañuchijca huiñai causaitaca 
mana charishcataca yachanguichijmi. 16 Jesucristoca ñucan- 
chijta c'uyashcamantami huañurca. Chaimantami c'uyanaca 
ima shina cashcataca yachanchij. Shinallataj ñucanchijpish 
shujtaj crijcunata c'uyashpaca, huañuna cajpica huañunallami 
canchij. 17 Shina cajpipish cai pachapi imalla tiyajcunata 
achcata charishpapish, shujtaj crij ima illaj cashcata ricush- 
papish mana llaquijca, ¿ima shinataj Diostaca tucui shungu- 
mantaca c'uyangari? 18 Nuca c'uyashca huahuacuna, 
shimillahuan c'allullahuanca c'uyanimi ama nirishunchij. 
Ashtahuanpish imatapish rurashpataj c'uyashcataca ricuchi- 
shunchij. 


Diospaj ñaupajpi alli cashcataca ima shina yachanamanta 


19 Chashna c'uyaj cashpami mana llullajpaj cashcata ya- 
chanchij. Shinallataj Diospaj ñaupajpi alli cashcatapish yu- 
yashunmi. 20 Ñucanchij quiquin yuyaillataj mana alli cashcata 
ricuchijpica, Dioscarin ñucanchij yuyaitapish yalli tucuitamari 
yachan. 21 C'uyashca crijcuna, ñucanchij yuyaipish mana 
alli cashcata mana ricuchijpica, Diospaj ñaupajpipish alli 
cashcata yuyashpami cushicunchij. 22 Pai mandashcacunata 
cazushcamantaca pai munashcata rurashcamantaca, Diosca 
ñucanchij tucui ima mañashcatapish cungallami. 23 Diosca: 
“Paipaj Churi Jesucristota crichun, pai ñucanchijta mandashca 

shinallataj caishuj chaishujhuan c'uyanacuchunpishmi” man- 
darca. 24 Dios mandashcacunata cazujcunaca paihuanmi cau- 
san. Diospish paicunahuanmi causan. Chaitaca Dios cushca 
Samai Espíritu ñucanchijpi cajpimi yachanchij. 


Diospaj Samai Espirituta charijcunamanta, Cristo tucushpa 
Cristota p'iñajpaj samaita charijcunamantapish 
4 I C'uyashca crijcuna, cai pachapica Diosmanta huillajmari 
canchij nishpa llullashpa huillajcunamari achcacuna puri- 
cuncuna. Chaimanta maijanpish Diospaj Samai Espíritu huilla- 
chijpimi huillacuni nijcunataca ama tucuicunata crichijchu. 
Ashtahuanpish paicunapica Diospaj Samai Espirituchu tiyan 
nishpa alli ricuichij. 2 Diospaj Samai Espirituta charishcataca 
cashna nijta uyashpa yachaichij: “Jesucristoca runa aichayuj 
tucushpami ricurishca” nijmi Diospaj Samai Espiritutaca 
charin. 3 Shinallataj maijanpish: ‘“Jesucristoca mana runa 
aichayuj tucushpachu ricurishca” nijca mana Diospaj Samai 
Espiritutachu charin. Cristo tucushpa Cristota p'iñajpaj samai 
espiritutami charin. Cancunaca chai tiyana cashcataca uyar- 
canguichijmi. Ñamari cai pachapica chaica tiyan. 

4 C'uyashca huahuacuna, cancunaca Diospajmi canguichij. 
Cancunapi causacujca cai pachapaj cajtaca ashtahuan yalli 
cashcamanta chai ilullajcunataca ñami mishashcanguichij. 
5 Chaicunaca cai pachapaj cashcamanta, cai pachapi tiyaj- 
cunallamantami riman. Cai pachapaj cajcunaca paicunataca 
uyanllacunami. 6 Ñucanchijca Diospajmari canchij. Diospaj 
cajcunaca ñucanchijtaca uyanllami. Shinallataj mana Diospaj 
cajcunaca ñucanchijtaca mana uyanchu. Chashna cajpimi 
maijanmi mana llullashpa huillachij Diospaj Samai Espirituta 
charishcata, shinallataj maijanmi crichijpaj samai espirituta 
charishcatapish ñucanchijca yachai tucunchij. 


Diosca c'uyaj cashcamanta 


7 C'uyashca crijcuna, c'uyaitaca Dios cushcamanta caishuj 
chaishujhuan c'uyanacushunchij. Maijanpish c'uyajca Diospaj 
huahuami. Diostapish rijsinmi. 8 Maijanpish mana c'uyajca 
Diostaca mana rijsinchu. Diosca c'uyajmari. 9 Taita Dios 
cai pachaman paipaj shujlla Churita ñucanchij paillamanta 

causachun cachashpami, ñucanchijta c'uyashcataca ricuchirca. 
10 Mana ñucanchijchu Taita Diostaca c'uyashcanchij. Paimari 
ñucanchijtaca c'uyashpa ñucanchij juchacunamanta huañushpa 
juchacunata anchuchichun paipaj Churitaca cacharca. Chashna 
rurashpami c'uyashcataca ricuchin. 


H C'uyashca crijcuna, Taita Diospish ñucanchijta chashna 
c'uyashcamantaca, ñucanchijpish caishuj chaishujhuan chai 
shinallataj c'uyanacunami canchij. 12 Diostaca pipish manataj 
ricushcachu. Shina cajpipish ñucanchij caishuj chaishujhuan 
c'uyanacujpica, Diosca ñucanchijpimi causacun. Chashna 
cashpami Dios c'uyaj cashcataca ashtahuan alli ricuchinchij. 
13 Diosca paipaj Samai Espirituta ñucanchijman cushcamanta- 
mi Dioshuan cashcata, Diospish ñucanchijhuan cashcatapish 
yachanchij. 14 Taita Diosca cai pachapi causajcunata quishpi- 
chingapaj paipaj Churita cachashcataca ñucanchijllataj 
ricushcata huillajcunami canchij. 15 Jesustaca maijanpish 
paica Diospaj Churitajmari nijhuanca, Diospish paihuanmi 
causan, paipish Dioshuanmi causan. 


16 Chaimantami Dios ñucanchijta c'uyaj cashcataca yachan- 
chijpish, crinchijpish. Diosca c'uyajmari. Shina cajpimi 
maijanpish c'uyashpa causajca Dioshuan causan. Diospish 
paihuanmi causan. 17 Chashna ñucanchijca alli c'uyaj 
cashpami, imalla rurashcata Dios ricuchi punllapica mana 
manchashun. Jesucristo ima shina caj shinallatajmi ñu- 
canchijpish cai pachapica canchij. 18 C'uyaita charijca 
manchaitaca mana charinchu. Alli c'uyaj cajpica, manchaica 
anchunllami. Manchaica llaquipimi churan. Shina cajpica 
maijanpish manchaj cashpaca, manaraj alli c'uyajchu. 


19 Diosraj ñucanchijta c'uyashcamantami paitaca c'uyanchij. 
20 Shina cajpica maijanpish: “Ñucaca Diosta c'uyanimi” 
nishpapish, shujtaj crijta p'iñajca lullajmari. Ñahuihuan 
ricushca crijta mana c'uyashpaca, ¿ima shinataj mana ricushca 
Diostacarin c'uyangari? 21 “Diosta maijanpish c'uyajca, shuj- 
taj crijtapish c'uyachun” nishpami Cristoca ñucanchijtaca 
mandarca. 

Cai pachapi tiyaj millai munaicunataca ima 
shina mishashpa mana ruranamanta 


5 I Jesustaca Quishpichij Cristomi nishpa crijcunaca, tucui- 
cuna Diospaj huahuacunami. Shina cajpica yayata c'u- 
yashpaca, paipaj huahuatapish c'uyanami. 2 Diosta c'uyashpa 
pai mandashcacunata cazushpaca, Diospaj huahuacunatapish 
c'uyashcatami ricuchinchij. 3 Diosta c'uyashpatajca pai man- 
dashcacunatami pajtachina. Pai mandashcacunaca pajtachina- 
llami. 4 Shina cajpi Diospaj huahuacunaca tucuicuna cai 
pachapi tiyaj millai munaicunataca manataj ruranchu. Jesusta 
crishcamantami cai pachapi tiyaj millai munaicunataca manataj 
rurai tucunchij. 5 Jesustaca Diospaj Churi cashcata crijllami 
pi cashpapish, cai pachapi tiyaj millai munaicunataca manataj 
rurai tucun. 


Diospaj Churi Jesucristota ricushcata huillashcamanta 


6 Jesucristo shamushcataca yacupi bautizashcami yahuarta 
jichashpa huañushcami ricuchin. Mana yacullachu, yahuar- 
pishmi ricuchin. Imatapish cashcata huillaj Diospaj Samai 
Espiritupish chaillamantataj huillajmi. 7 Shinallataj ricushca- 
ta huillajcunaca quimsacunami jahua pachapica tiyan: Pai 
Yayapish, Rimashca shutipish, Diospaj Samai Espiritupish. 
Cai quimsacunataj shujllami. 8 Shinallataj cai pachapipish 
quimsa huillajcunallatajmi tiyan. Diospaj Samai Espiritupish, 
yacupish, yahuarpish. Cai quimsacunataj chai shinallatajmi 
huillacuncuna. 9 Runacuna paicuna ricushcata huillajpipish 
crishpaca, Dios huillashcatacarin ashtahuanmari crina canchij. 
Cashnami Diosca paipaj Churimantaca huillan. 10 Maijanpish 
Diospaj Churita crijca paipaj quiquin shungupimi huillajta 
charin. Diosta mana crijca paipaj Churimanta Dios huillashcata 
mana crishcamanta Diostaca llulla cashcatami ruran. 11 Dios 
paipaj Churimanta huillashcaca ñucanchijman huiñai causaita 
cushcami. Cai causaitaca paipaj Churillamantami charinchij. 
12 Maijanpish Diospaj Churihuan cajmi cai causaitaca charin. 
Maijanpish Diospaj Churihuan mana cashpaca, mana cai 
causaitaca charinchu. 

Tucuchinapaj imallata nishcamanta 


3 Cancuna Diospaj Churita crijcunamanmi huiñai causaita 
charishcata yachachun nishpa Diospaj Churita crichun nishpa- 
pish, caicunataca quillcani. 

14 Pai munashca shina rurangapaj imatapish mañajpica, 
paica uyashpa cujlla cashcata yachashpa mana manchanchij- 
chu. 15 Paica ñucanchij mañashcataca uyashpa cujlla cashcata 
yachashpami, imata mañashcatapish ña charina cashcataca 
yachanchi. 

16 Maijan crij mana huañuiman apaj juchata ruracujpica, 
maijan ricushpaca paimanta Diosta mañanami. Chashna 
mañajpica Diosca paimanca causaita cungami. Huañuiman 
mana apaj juchata rurajcunamantami chashna mañachun 
nini. Huañuiman apaj juchapish tiyanmi. Nucaca mana 
chai juchamantaca Diostaca mañachun ninichu. 17 Tucui 
imatapish millaita ruranaca juchami. Shina cajpipish mana 
huañuiman apaj juchapish tiyanmi. 

18 Maijanpish Diospaj huahua cashpaca, ña mana millaita 
rurashpa causacushcataca yachanchijmi. Paipaj Churi Jesucris- 
tomi tucui millaimanta huaquichin. Chashna cajpimi diablopish 
mana imata rurai tucun. 

19 Ñucanchijca Diospaj huahuacuna cashcata, cai pachapi 
millaita tucui rurajcunataca diablo mandacushcatami yachan- 
chij. 

20 Shina cajpipish Diospaj Churi shamushpa, mana Ilullaj 
Diosta rijsichunca ñucanchijman yuyaita cushcatapish yachan- 
chijmi. Mana Ilullaj Diospaj Churi Jesucristohuanmi causa- 
cunchij. Paimari mana lullaj Diospish, huiñai causaita cujpish. 
21 C'uyashca huahuacuna, rurashcalla dioscunamanta hua- 
quichirichij. Chashna cachun. 


JESUS HUILLAGRI NISHCA 


JUAN 


CAIHUANCA ISHQUI CUTIN 
QUILLCASHCAMI 


Mana llullashpa huillashcapi nishca shina 
c'uyanacushpa causanamanta 

I Cunaj yuyaj ñucami Dios agilashca paniman, cambaj 
huahuacunamanpish caitaca quillcani. Ñucaca cancunataca 
c'uyanitajmi. Mana ñucallachu c'uyani, ashtahuanpish mana 
lHullashpa huillashcata yachajcunapish tucuicunallatajmi c'u- 
yancuna. 2 Mana llullashpa huillashcata ñucanchijpi charishca- 
mantami cancunataca c'uyani. Chaica ñucanchijhuanca huiñai- 
tami canga. 3 Taita Diospish, Taita Diospaj Churi Apunchij 
Jesucristopish cancunamanca jatunta c'uyaj, llaquij canata, 
sumaj causaitapish, c'uyanatapish mana llullashpa huillashcapi 
nishca shina cushca alli canman. 

4 Cambaj huahuacunamanta maijancunaca Taita Dios ñu- 
canchijta mandashca shinallataj allitaj causacujta ricushpaca 
achcatami cushicurcani. 5 Shina cajpica cunanca panico, 
caishuj chaishujhuan c'uyanacuchun nishpaca manaraj man- 
dashcataca mana quillcanichu. Ashtahuanpish caitaca callari- 
llamantatajmi yacharcanchij. 6 C'uyanacunaca Dios mandash- 
cacunapi nishca shina causanami. C'uyanacushpa causaichij 
nishcataca callarillamantatajmi cancunaca uyarcanguichij. 


Llullashpa crichijcunamanta 


7 Cai pachapica Hullashpa crichijcunaca achcacunamari 
puricun. Chaicunaca Jesucristoca mana runa aichayuj tu- 
cushpachu ricurishca nincunami. Maijanpish chashna nijca 
llullashpa crichijmi, Cristo tucushpa Cristota p'iñajmi. 8 Can- 
cuna imallata rurashcamanta pajta mana japinguichijman. 

Ashtahuanpish chai japina cashcataca tucuita japingapaj alli 
yuyaihuan canguichi). 

9 Maijanpish ima shujtajta yachachishpa Cristo yacha- 
chishcallata mana catijca mana Taita Dioshuanchu. Shinallataj 
maijanpish Cristo yachachishcallata catijca, Taita Dioshuanmi 
paipaj Churihuanmi. 10 Maijanpish cancunapajman rishpa 
cai yachachinata mana yachachijpica, huasipica ama chasquin- 
guichij. Allillachu shamungui nishpallapish ama ninguichij. 
H Maijanpish paita allillachu shamungui nijca, chai mana 
allita rurajpurami tucun. 


Tucuchingapaj imallata nishcamanta 


12 Cancunataca achcata yachachisha nicushpapish, mana 
tintahuan papelpi quillcashpa nisha ninichu. Nucanchij achcata 
cushicungapaj cancunapajmanca ñahui ñahui parlanacungapaj 
shamuna yuyaillami cani. 

13 Dios agllashca cambaj ñañapaj huahuacunapish cantaca 
allillachu cangui nincunami. Chashna cachun. 


JESUS HUILLAGRI NISHCA 


JUAN 


CAIHUANCA QUIMSA CUTIN 
QUILLCASHCAMI 


Gayota alli nishcamanta 


I Cunaj yuyaj ñucami c'uyashca Gayoman cai quillcataca 
quillcani. Cantaca ñucaca c'uyanitajmi. 

2 C'uyashca huauquico, cantaca imapipish alli cachun, Diosta 
alli caticushca shinallataj cambaj aichapish alli cachun nishpami 
Diostaca mañacuni. 3 Maijan crijcuna ñucapajman shamushpa 
can ima shina allita ruracushcata, mana llullashpa huillashcapi 
nishca shinallataj causacushcata huillajpi yachashpaca achca- 

Diosca Egipto llajtamanta Israelcunata* llujshichishpapish 
paicunapurapi paita mana crijcunataca huañuchircami. 6 An- 
gelcunapish mandaj cachun churashcamanta anchushpa rishca- 
mantaca, Diosca huiñaita mana llujshipaj amsapimi chai jatunta 
llaquichina punllapaj prezo charicun. 7 Sodoma shuti Gomorra 
shuti pueblocunapi causajcunapish, chai c'uchulla shujtaj 
pueblocunapi causajcunapish, chai angelcuna shinallatajmi 
mana pingaj tucushpa huainayana munaillahuan causashcacuna. 
C'aricunapurallataj huarmicunapurallataj mana rurana cashca 
millaitami rurashca. Chaicunaca huiñaita rupacuj ninapimi 
jatun Haquita apacuncuna. Ama chashna causachun tucuicu- 
nata yuyachingapajmi chashnaca tucushca. 

8 Shina tucujpipish Hullashpa yachachijcunaca muscunchij 
nishpami, caishujcuna shinallataj paicunapaj aichata mapaya- 
chin. Jatun mandaj Apunchij Jesustapish p'iñancunami. Jahua 
pacha jatun mandajcunatapish c'amincunami. 9 Angelcunata 
jatun mandaj Miguel shuti angelpish huañushca Moisespaj 
aichata quichunacushpa rimanacushpapish, diablotaca ila- 
quichishpa ima millaita mana rimashcachu. Chaipaj randica 
jatun Diosilataj cantaca lHaquichichun nishcallami. 10 Shina 
cajpipish chaicunaca manapish yachashcacunatami millaita 
rimancuna. Shinallataj imalla yachashcacunataca animalcuna 
shina yuyai illaj tucushpami, quiquin munashca shina millaita 
rurancuna. 

11 IAij chashna rurajcunaca, imachari tucunga! Paicunaca 
Caín shuti runa mana allita rurashca shinallatajmi rurashca- 
cuna. Balaam shuti runa shina cullquita japishun nicushpallami 
pandarishcacuna. Mana cazushcamanta huañuchishca Coré 
shuti runa shinami huañushpa chingarishcacuna. 12 Cancunaca 
huauquindijcuna shina c'uyanacushpa tandanacushcapica chai 
runacunaca jatun pinganayajta rurashpami, pita mana man- 
chashpa quiquin huijsallata yuyarishpa micushpa ubyashpa 
cushicuncuna. Chaicunaca yacu illaj p'uyuta huaira caiman 
chaiman apashca shinami. Yuracuna p'ucuna punllacuna 
cajpipish chushajlla caj yuracuna shinami. Ishqui cutin hua- 
ñushca shinami. Sapimanta surcushpa shitashca yuracuna 
shinami. 13 Paicunapaj pinganayaj rurashcacunaca jatun 
cocha yacu p'iñarishpa puscuyashca shinami. Luzerocuna 

IMALLA TUCUNATA PAIMAN 
RICUCHISHCATA SAN JUAN 
QUILLCASHCAMI 


Jesucristo imallata ricuchishcamanta 


l l Cai ricuchinataca ñalla imalla tucuna cashcata Jesucristo 

paipajta rurajcunaman ricuchichun Taita Diosmi Jesucris- 
toman curca. Chaitaca Jesucristoca paipaj angeltami paipajta 
ruraj Juanman huillachun cacharca. 2 Dios imallata nishcata- 
pish Jesucristo huillashcatapish tucui imallata ricushcatapish 
Juanca alli huillajmi. 

3 Cai huillashca pajtana punllacuna ñalla chayamucushca- 
manta maijan cai quillcata ricujpish imalla tucuna cashcata 
huillashcata uyajcunapish caipi imalla nishcata cazujcunapish 
cushimi. 


Canchis pueblopi causacuj tandanacushca 
criJcunaman Juan quillcashcamanta 

4 Ñucaca Juanmi cani. Ñucami Asia llajtapi caj canchis 
pueblopi causacuj tandanacushca crijcunaman quillcani. Can- 
cunamanca jatunta c'uyaj canatapish sumaj causaitapish Dios 
cushca alli canman. Pai Diosca cunanpish sarunpish paillatajmi 
can, paillatajmi shamunga. Chai allicunataca Diospaj jatun 
tiyarina ñaupajpi caj canchis samai espiritupish cuchun. 5 Chai- 
taca huillana cashcata pajtachij Jesucristopish cuchun. Paica 
huañushcacunapaj chaupimanta punta causarijmi. Shinallataj 
paica cai pachapi jatun mandajcunatapish Jatun Mandajmi. 
Paica ñucanchijta c'uyashpami ñucanchij juchacunatapish 
paipaj yahuarhuan maillarca. 6 Chashnami ñucanchijtaca 

jatun mandajcunatapish curacunatapish Jesucristoca paipaj 
Taita Diospajta rurachun rurarca. Jesucristota huiñai huiñaita 
sumajmari cangui, tucuita rurai tucujmari cangui nichun. 
Chashna cachun. 

7 iUyaichij, Cristoca p'uyupimi shamucun! Paitaca tucui- 
cunami ricunga. Paita chacatashpa huañuchijcunapish ricun- 
gami. Cai pachapi tucui causacujcunapish paita ricushpaca 
shungupi huajtarishpa jatunta huacangacunami. Ari, chashna- 
tajmari canga. 

8 “Callari A shina tucuri Z shinami ñucaca tucuita calla- 
richijpish tucurichijpish cani” ninmi. Tucui imatapish rurai 
tucuj, tucuita mandacuj jatun Diosca cunanpish sarunpish 
paillatajmi can, paillatajmi shamunga. 


Juanman sumaj achijnicuj Cristo ricurishcamanta 


9 Ñucaca cancunapaj huauqui Juanmi cani. Ñucaca cancuna 
shinallataj llaquita apacujmi cani. Dios maipi mandacunpipish 
cancunahuanmi cani. Jesucristo shamunata cancuna shinalla- 
taj alli shunguhuan shuyacujmi cani. Dios ima nishcata hui- 
llashcamantapish Jesucristo ima shina cashcata huillashca- 
mantapishmi ñucaca jatun yacu chaupipi tiyaj Patmos shuti 
llajtapi churashca carcani. 10 Chaipimi Apunchij Jesuspaj 
punllapi Diospaj Samai Espiritulla ñucata tucui japijpi ñuca 
huashanijmanca shuj trompetapi tocashca uyarij shina sinchita 
rimajta uyarcani. I1 Chai rimajca: 

—Ñucaca callari A shina tucuri Z shinami tucuita callarichij- 
pish tucurichijpish cani. Can imalla ricushcataca libropi 
quillcashpa Asia llajtapi tiyaj Efesopi, Esmirnapi, Pergamo- 
pi, Tiatirapi, Sardispi, Filadelfiapi, Laodiceapi, chai canchis 
pueblocunapi causacuj tandanacushca crijcunaman cachai—- 
nircami. 

12 Chashna nijta uyashpa, pi ñucata rimacujta ricungapaj 
tigrarishpaca curi candelerocunatami canchista ricurcani. 
13 Chai canchis candelerocunapaj chaupipica Runa Aichayuj 
tucushcaman* rijchajtapishmi ricurcani. Paica chaquicama 
churanata churashca, curi tajalita tajalishcami carca. 14 Uma 

ajchapish yurajlla millma shina rasu shina yurajllami carca. 
Ñahui luluncunapish lunyacuj nina shinami carca. 15 Paipaj 
chaquicunapish puca ninapi bronceta rupachishpa llambujllata 
rurashca shinapishmi carca. Pai rimashcapish tauca jatun 
larca yacucuna huacacuj shinami uyarirca. 16 Paipaj alli lado 
maquipica, canchis luzerocunatami charicurca, paipaj shimi- 
mantaca ishqui filoyuj puntasapa espadami llujshirca. Paipaj 
ñahuipish inti ninata rupacuj shinami carca. 

17 Paita ricushpaca paipaj ñaupajpimi huañuj shina urmar- 
cani. Chashna urmajpimi paica paipaj alli lado maquita ñuca 
jahuapi churashpaca nirca: 

—Ama mancharichu, ñucami callarichijpish tucurichijpish 
cani. 18 Ñucaca causacujmi cani. Huañurcanimi, cunanca 
huiñai huiñaitami causacuni. Chashnatajmari cani. Huañui- 
pajpish, Hadespajpish* ñucami llavecunataca charicuni. 19 Can 
imallata ña ricushcatapish, cunan imalla cajtapish q'uipata 
imalla tucuna cashcata ricushcatapish quillcailla. 20 Ñuca 
alli lado maquipi canchis luzerota charicujta ricushcapish curi 
candelerocunata canchista can ricushpa mana yachai tucushca- 
pish cashnami: Chai canchis luzerocunaca canchis pueblopi 
causacuj tandanacushca crijcunapaj angelcunami. Can ricushca 
canchis candelerocunapish canchis pueblopi causacuj tandana- 
cushca crijcunami— nircami. 


Efeso pueblopi causacuj crijcunaman huillashcamanta 


2 I Efeso pueblopi causacuj tandanacushca crijcunapaj 
angelman quillcai: “Chai canchis luzerocunata alli lado 
maquipi charicujca, curita rurashca canchis candelerocunapaj 
chaupipi puricujca cashnami nin: 2 Ñucaca can tucui imalla 
rurashcatapish, shaicuita can imallata ruracushcatapish mana 
p'iñarij alli shungu cashcatapish yachanimi. Shinallataj millai- 
cunata can mana ricunachishcatapish yachanimi. Ñucanchijca 
Jesús huillagringuichij nishcacunami canchij nijcunata imata 
rurashcata ricushpaca llullacunalla cashcata ricushcatapish 
yachanimi. 3 Canca achca llaquicunatapish apashcanguimi, 
canca mana p'iñarishpa alli shungumi cashcangui. Nucata 

c'uyashcamantaca shaicuita imata ruracushpapish saquishalla 
mana nishcanguichu. 4 Chashna cajpipish canpica shuj mana 
allitami ricuni: Canca punta c'uyashca shinaca ña mana c'uya- 
cunguichu. 5 Chaimanta chai mana allita rurai callarishcata 
yuyarishpa llaquirishpa Diospajman tigrari. Callaripi rurashca 
shinallataj cunanpish rurai. Can mana llaquirishpa Diospaj- 
man mana tigrarijpica ñucaca utca cambajman shamushami. 
Chashna shamushpaca cambaj candelerotaca maipi cashca- 
manta quichushpa anchuchishami. 6 Chashna cashpapish 
Nicolaita* nishcacuna millaita rurashcata p'iñashpaca canca 
allitami rurangui. Nucapish paicuna rurashcataca p'iñanilla- 
tajmi. 7 Maijanpish rinrinta charijca tandanacushca crijcuna- 
man Diospaj Samai Espíritu huillashcataca uyachun. Millaita 
mishajcunamanca ñucaca Diospaj paraiso* shuti sumaj llajta 
chaupipi caj causaita cuj yuramantami carasha” nircami. 


Esmirna pueblopi causacuj crijcunaman huillashcamanta 


8 Esmirna pueblopi causacuj tandanacushca crijcunapaj 
angelmanpish quillcai: “Callaripipish caj q'uipatapish cana 
caj, huañushpapish causarijca cashnami nin: 9 Ñucaca can 
imalla ruracushcatapish llaquicunata apacushcatapish, canca 
ima illajlla huajcha cashcatapish yachanimi. Chashna cashpa- 
pish canca achcata charijmari cangui. Israelcunami* canchij 
nijcuna canta c'amishpa rimashcatapish ñucaca yachanimi. 
Paicunaca mana Israelcunatajchu ashtahuanpish Satanás* 
tandanacuna huasillamari. 10 Canta llaquicuna japijpipish 
imata ama manchanguichu. Ricunguichij, cancunapura mai- 
jancunataca cancuna ima shina cashcata ricungapajca diabloca 
carcelpi churachingami. Shinallataj chunga punllacunatami 
llaquitaca charinguichij. Canca huañungacama ñucataca alli 
caticuilla. Chashna catijpica huiñai causaita charishcata ricu- 
chij coronatami cusha. 11 Rinrinta charijca tandanacushca 
crijcunaman Diospaj Samai Espíritu huillashcata uyachun. 
Millaita mishajcunataca q'uipa huañuica imata mana rurai 
tucungachu” nircami. 

Pérgamo pueblopi causacuj crijcunaman huillashcamanta 


12 Pérgamo pueblopi causacuj tandanacushca crijcunapaj 
angelman quillcai: “Chai ishqui filoyuj puntasapa espadata 
charicujca cashnami nin: 13 Ñucaca can imalla ruracushcata- 
pish maipi causacushcatapish yachanimi. Satanás maipi 
mandacunpi causacushpapish canca ñucamantaca allimari 
huillacungui. Ñucamanta alli huillaj Antipas runata cancuna- 
purapi huañuchi punllacunapish Satanás maipi mandacunpi 
canca ñucataca ña mana catisha mana nircanguichu. 14 Shina 
cajpipish can rurashcacunataca ashacunallatami mana munani: 
Balaam shuti runa yachachishcata mana saquisha nijcunata 
charicunguirajmi. Chai Balaam runaca rrurashcalla dioscunaman 
cushcata micushpa huainayashpa Israelcuna* pandarichun 
yachachi nishpami Balac runataca yachachirca. 15 Nicolaita- 
cuna* yachachishcata mana saquisha nijcunatapish chari- 
cunguirajmi. Ñucaca paicuna yachachishcataca p'iñanimi. 
16 Chaimanta can mana allita ruracushcamanta llaquirishpa 
Diospajman tigrari. Can mana chashna rurajpica cambajman 
utca shamushami. Chashna shamushpaca ñuca shimimanta 
llujshishca espadahuanmi paicunahuanca macanacusha. 17 Rin- 
rinta charijca tandanacushca crijcunaman Diospaj Samai 
Espíritu huillashcata uyachun: Millaita mishajcunamanca 
pacashca tiyacuj maná* shuti micunatami carasha. Shinallataj 
uchilla yuraj rumitapish cushami. Chai rumipica pi mana 
yachashca mushuj shutita quillcashcami canga. Chai shutitaca 
chai rumita chasquijllami yachanga” nircami. 


Tiatira pueblopi causacuj crijcunaman huillashcamanta 


18 Tiatira pueblopi causacuj tandanacushca crijcunapaj 
angelmanpish quillcai: “Nina lunyacuj shina ñahui lulunta 
charij, chaquicunatapish bronceta rupachishpa llambujllata 
rurashca shinata charij Diospaj Churica cashnami nin: 19 Ñu- 
caca can imallata ruracushcatapish, c'uyaj cashcatapish, ñucata 
crij cashcatapish, can imalla allita ruracushcatapish, can mana 
p'iñarij alli shungu cashcatapish yachanimi. Shinallataj calla- 
ripi ruracushcata yalli cunanca ruracushcatapish cantaca 

yachanimi. 20 Shina cajpipish can rurashcacunataca ashacu- 
nallatami mana munani: Jezabel shuti huarmi mana allita 
yachachicujpipish canca mana jarcashpa saquishcanguillami. 
Chai huarmica Dios ima nishcata huillajmi cani nishpa ñuca- 
pajta rurajcunataca huainayachun, rurashcalla dioscunaman 
imata cushcatapish micuchun nishpami umashpa yachachicun. 
21 Ñucaca chai huarmitaca chashna millaita ruracushcamanta 
llaquirishpa Diospajman tigrarichun nishpami shuyarcani. 
Ashtahuanpish huainayanataca mana saquishpa Diospajmanca 
llaquirishpa mana tigrarisha ninchu. 22 Chaimantami cunan 
paica jatun ungüita ñuca cachajpica paica cahuitupi siriringa. 
Chai huarmihuan huainayajcunapish mana llaquirishpa Dios- 
pajman mana tigrarishpa chai huarmi imalla ruracushcata 
mana saquijpica jatun llaquitami paicunamanpish cachasha. 
23 Shinallataj chai huarmipaj huahuacunatapish huañuchisha- 
mi. Chashna rurajpimi shungutapish yuyaitapish ñucaca 
yachaj cashcata tandanacushca crijcunaca tucuicuna yachanga. 
Cancunamanca ima shina rurashca shinallatajmi ñucaca tu- 
cuicunaman cusha. 24 Tiatira pueblopi causacujcuna, cancuna- 
manta maijancuna chai mana allita yachachishcataca mana 
caticunguichijchu. Satanaspaj* mai jatunta yachanami nishpa 
paicuna nishcataca cancunaca allimi mana yachanguichij. 
Chaimanta cancunataca ima shujtaj jatun ruranataca mana 
mandanichu. 25 Shina cajpica cancuna chashna alli caticushca- 
taca ñuca shamungacama chashnallataj caichijlla. 26 Millaita 
mishashpa tucuringacama ñuca munashcallata rurajcunataca 
llajtacunata mandajtami rurasha. 27 Ñuca Yaya ñucata man- 
dajta rurashca shinallatajmi paicunaca llajtacunataca allpa 
mangata ñutuj shina fierro varahuan mandanga. 28 Pacarinapaj 
llujshij luzerotapish paicunamanca cushami. 29 Rinrinta cha- 
rijca tandanacushca crijcunaman Diospaj Samai Espíritu 
huillashcacunata uyachun” nircami. 


Sardis pueblopi causacuj crijcunaman huillashcamanta 


3 I Sardis pueblopi causacuj tandanacushca crijcunapaj 
angelmanpish quillcai: “Diospaj canchis Samai Espiritu- 

punguta pascajpica, paipajman yaicushpa paihuan micushami, 
paipish ñucahuan micungami. 21 Millaita mishajcunataca 
ñuca jatun tiyarinapimi ñucahuan tiyachisha. Ñucapish 
millaita mishashcamantami ñuca Yayahuan paipaj jatun tiya- 
rinapi tiyarircani. 22 Rinrinta charijca tandanacushca crijcu- 
naman Diospaj Samai Espíritu huillashcata uyachun” nircami. 





Pungupi huajtacun 

Jahua pachapi Diosta adorashcamanta 


4 I Chai q'uipaca ñucaca jahua pachapica shuj pungu 
pascashcatami ricurcani. Trompetapi tocashca shina uyarij 
rimaihuan ñaupaman rimajllatajmi ñucataca : 

—Caiman huichiyamui, cunan can ricushcacuna ña pajtashca 
q'uipaca imalla tucuna cashcata canman ricuchisha— nircami. 

2 Chashna nicujpi ñapish Diospaj Samai Espiritulla ñucata 
tucui japijpi, ñucaca jahua pachapi jatun tiyarina tiyacujtami 
ricurcani. Chai jatun tiyarinapica shujmi tiyacurca. 3 Chai 
jatun tiyarinapi tiyacujca jaspe shuti, cornalina shuti rumicuna 
achijnicuj shinamanmi paica ricurirca. Pai tiyacun jatun 
tiyarina muyundijpica esmeralda shuti rumi achijnicuj shina 
cuichimi tiyarca. 4 Chai jatun tiyarina muyundijpica ishqui 
chunga chuscu tiyarinacunatapishmi ricurcani. Chai tiyarina- 
cunapica ishqui chunga chuscu yuyajcunami tiyacurca. Pai- 
cuna churashca churanaca yurajllami carca. Umacunapica 
curi coronacunatami churashca carca. 5 Chai jatun tiyarina- 
mantaca relampacunami llujshicurca. Shinallataj c'ulun nishca- 
cunapish huajiashcacunapishmi uyarirca. Shinallataj chai 
jatun tiyarina ñaupajpica canchis lamparacunami japichishca 
rupacurca. Chaicunaca Diospaj canchis samai espiritucunami. 
6 Chai jatun tiyarina ñaupajpica jatun cochapish espejo shinami 
cristalman rijchacuj carca. 

Shinallataj chai jatun tiyarina chaipipish jatun tiyarina 
muyundijpipish chuscu animalcunami huashamanpish ñaupaj- 
manpish ñahui luluncunalla junda carca. 7 Chai chuscu ani- 
malcunamanta shujca leonman rijchajmi carca. Cutin shujca 
malta huagraman rijchajmi carca. Chaishujca gente ñahui 
shinami carca, cutin caishujca condor jatarishpa ricuj shina- 
pishmi carca. 8 Chai chuscu animalcunaca tucuicunami sujta 
alasta charircacuna. Chai alas jahuapipish ucupipish ñahui 
luluncunallahuan jundami carca. Paicunaca tutapish punllapish 
mana samashpami: 


Jucha illaj, jucha illaj, jucha illaj, Tucuita rurai tucuj 
Mandaj Dios, Paica sarunpish, cunanpish paillatajmi can, 
Paillatajmi shamunga nicurcacuna. 

9 Shina nishpa chai jatun tiyarinapi huiñaita causacuj 
tiyacujtami chai chuscu animalcunaca: Sumajmari cangui, 
allimari cangui, nishpa disolopagui nijpica, 10 chai ishqui 
chunga chuscu yuyajcunapish jatun tiyarinapi tiyacujpaj 
ñaupajpi cungurishpami huiñai huiñaita causacujtaca adoran- 
cuna. Paicunapaj coronacunatapish chai jatun tiyarina ñaupajpi 
churashpami cashna nincuna: 


ll Canmi tucui imatapish rurarcangui. Can munashca- 
mantami tucui imapish tiyacun, Canmi tucuita rurarcangui. 
Chaimanta ñucanchijta Mandaj Dios, Canmari sumajmari 
cangui, allimari cangui, tucuita rurai tucujmari cangui 
nishca cana cangui, nircacunami. 


Libromantapish Ovejamantapish 


5 I Chai jatun tiyarinapi tiyacujpaj alli maquipica ucupish 
jahuapish quillcashca librotami ricurcani. Chai libroca 
canchis sellohuan sellashcami carca. 2 Imatapish rurai tucuj 
angeltapishmi ricurcani. Chai angelca sinchita caparishpami: 

—¿Pitaj chai librota pascangapaj, sellashcacunatapish p'i- 
tishpa anchuchingapajca alli canga?— nishpami tapurca. 

3 Chashna tapujpica jahua pachapi, cai pachapi, allpa ucupi 
cajcunapish chai librota pascaipajca pi mana tiyarcachu. Ri- 
cungapajllapish pi mana tiyarcachu. 4 Chai librota pascanga- 
paj, quillcashcata ricungapaj chai librota ricungapajllapish pi 
mana tiyajpimi ñucaca achcata huacarcani. 5 Chashna huaca- 
cujpica chai yuyajcunamanta shujmi ñucataca : 

—Ama huacaichu. iRiqui! Juda parte aillumanta leonca 
ñaupa mandaj Davidpaj huahua huahua cashpami chai librota 
pascangapaj canchis sellohuan sellashcacunata anchuchinga- 
pajpish tucuita mishashca— nircami. 

6 Nuca ricushpaca jatun tiyarinapaj, chuscu animalcunapaj, 
yuyajcunapaj chaupipica shuj Oveja* shayacujtami ricurcani. 
Chai Ovejaca huañuchishca cashca shinamanmi ricurirca. 
Chai Ovejaca canchis gachuta, canchis ñahui luluncunatami 
charirca. Chai canchis ñahui luluncunaca cai tucui pachaman 
cachashca Diospaj canchis samai espiritucunami. 7 Chai 
Ovejami chai jatun tiyarinapi tiyacujpajman rishpa paipaj 


711 APOCALIPSIS 5 


alli maquipi charicuj librotaca japirca. 8 Librota ña japijpica, 
chai chuscu animalcunapish ishqui chunga chuscu yuyajcuna- 
pish Ovejapaj ñaupajpimi cungurircacuna. Chai yuyajcunaca 
tucuicunami arpacunata charircacuna. Shinallataj curi copa- 
cunatapish inciensohuan jundatami charircacuna. Chai in- 
ciensoca Diospajlla cajcuna Diosta mañashcacunami. 9 Chai 
yuyajcunaca mushuj cantotami cashna nishpa cantarcacuna: 


Canllamari librotapish japishpa sellashcacunatapish an- 
chuchingapaj alli cangui. Canca huañuchishcami carcan- 
gui. Cambaj yahuarhuanmi ñucanchijtaca tucui ch'ican 
ch'ican aillucunamanta, tucui rimaicunamanta, pueblocu- 
namanta, jatun llajtacunamantapish Taita Diospaj cachun 
randircangui. 10 Chashnami ñucanchij Diospajta rurachun 
ñucanchijtaca jatun mandajcunatapish, curacunatapish 
rurarcangui. Chaimantami cai pachataca mandashun, 
nishpami cantarcacuna. 


H Chai q'uipa ricucushpaca, jatun tiyarinapaj, animalcunapaj 
yuyajcunapajpish muyundijpica achca angelcuna rimashcatami 
uyarcani. Chai angelcunaca huaranga huaranga mana yupaipaj 
achcacunami carca. 12 Paicunaca: 


Huañuchishca cashca Ovejallami tucuita mandai tucuj, 
tucuita charij, tucuita yachaj, imatapish rurai tucuj, 
allimari cangui, sumajmari cangui, jatunmari cangui 
nishca cana can, nishpami sinchita nircacuna. 

13 Shinallataj: 


Jatun tiyarinapi tiyacujtapish, Ovejatapish huiñai huiñaita 
jatunmari cangui, allimari cangui, sumajmari cangui, 
tucuita rurai tucujmari cangui, nishpa 
Dios rurashcacuna tucuicunaca jahua pachapi, cai pachapi, 
allpa ucupi, jatun cocha yacupi, tucui chaicunapi imalla tiyaj- 
cunapish nicujtami uyarcani. 
14 Chashna nijpica chai chuscu animalcunapish : 
—¿IChashna cachun!— nircacunami. 
Shina nijpica ishqui chunga chuscu yuyajcunapish cungurish- 
pami cumurishpa huiñai huiñaita causacujta adorarcacuna. 

Canchispi sellashcata pascashcamanta 


6 I Canchispi sellashcacunamanta shujta Oveja* pascajtami 
ricurcani. Chashna pascajpica chai chuscu animalcuna- 
manta shujca c'ulun nij shina uyarishpami: 

—įShamui, ricungui!— nirca. 

2 Chashna nijpi ricushpaca, shuj yurajlla caballotami ricur- 
cani. Chai caballopi tiyacujca shuj arcota apashcami carca. 
Paimanca shuj coronatami curcacuna. Paica ñami mishashca 
carca, ashtahuan mishangapajmi llujshirca. 

3 Puntapaj q'uipa sellashcata Oveja pascajpica, punta animal- 
paj q'uipaca: 

—iShamui, ricungui!— nijtami uyarcani. 

4 Chaipica shujtaj pucajlla caballomi llujshishpa ricurirca. 
Chai caballopi tiyacujmanca tucui cai pachapi sumajta causa- 
nata anchuchi tucunatami, caishuj chaishuj huañuchinacuchun 
curca. Paimanca shuj jatun rucu espadatapishmi curca. 

5 Ishquipaj q'uipa sellashcata Oveja pascajpica, chai ishqui 
animalcunapaj q'uipaca : 

—iShamui, ricungui!— nijtami uyarcani. 

Shina nijpi ricushpaca, shuj yanajlla caballotami ricurcani. 
Chai caballopi tiyacujca shuj balanzata maquipi apashcami 
carca. 6 Chai chuscu animalcunapaj chaupimantaca : 

—Ishqui libra trigoca shuj denario* nishca cullquimi canga. 
Shinallataj sujta libra cebadapish shuj denario nishca cullquimi 
canga. Aceitetaca, vinotaca ama imata ruranguichu— nishpa 
rimajtami uyarcani. 

7 Quimsapaj q'uipa sellashcata Oveja pascajpica, quimsa 
animalcunapaj q'uipaca: 

—;Shamui, ricungui!— nijtami uyarcani. 

8 Ñuca ricushpaca, shuj quillujlla caballotami ricurcani. 
Chai caballopi tiyacujca Huañuchij shutimi carca. Shinallataj 
Hadespish* paita catishpami llujshirca. Chai ishquicunamanca 
cai pachata chuscupi chaupishcata shuj partetaca jatun macana- 
cuicunahuanpish, yaricaicunahuanpish, ungüicunahuanpish, cai 
pacha millai animalcunahuanpish huañuchi tucunatami curca. 

9 Chuscupaj q'uipa sellashcata Oveja pascajpica, altar 
ucupica huajcha almacunatami ricurcani. Paicunaca Diospaj 

Shimita chashnatajmari nishpa huillashcamanta huañuchishca- 
cunami carca. 10 Paicunami sinchita caparishpa nirca: 

—Mandaj Dioslla, canca jucha illaj, mana llullajmi cangui. 
Ñucanchijta yahuarta jichashpa huañuchijcuna chai pachapi 
causajcunata can llaquichi callarinataca ¿maicamataj shuya- 
cushunllari?-— nircacunami. 

u Chashna nicujpi paicunamanca yurajlla churanatami 
curcacuna. Chashna cushpaca: 

—Ashacama samacuichijraj. Cristopajta cancuna shina- 
llataj ruraj crijcunatapish cancunata huañuchishca shinallataj 
mashnacunata huañuchina cashca pajtangacama shuyacui- 
chijraj— nircami. 

12 Pichcapaj q'uipa sellashcata Oveja pascajta ricushpaca, 
cai pacha jatunta chujchushpa llaquichicujtami ricurcani. 
Huañujpi yanajlla churanata churaj shinami intipish yanajlla 
tucurca. Shinallataj lunapish tucuimi yahuar shina pucajlla 
tucurca. 13 Higo* yurata jatun huaira achcata cuyuchijpi higo- 
cuna urmaj shinami, jahua pachamanta luzerocunapish cai 
pachaman urmarca. 14 Jahua pachapish cara pillurij shinami 
chingarirca. Urcucunapish yacu chaupipi caj allpacunapish 
tucuicunami paicuna maipi cashcamanta anchurca. 15 Cai 
pachapi jatun mandajcunapish, pueblocunata mandajcunapish, 
soldadocunata mandajcunapish, achcata charijcunapish, jatun 
yachajcunapish, randishcacunapish, mana randishcacunapish 
jatun jutcucunapi, urcu chaupipi caj jatun rumi chaupicunapi- 
pishmi tucuicuna miticurca. 16 Paicunaca urcucunatapish 
chai jatun rumicunatapish : 

—Ñucanchij jahuapi urmashpa jatun tiyarinapi tiyacujpaj 
ñaupajmantapish Oveja p'iñarishpa jatun llaquita cachanaman- 
tapish pacahuaichij. 17 P'iñarishpa pai jatunta llaquichina 
punllamari ña chayamushca. ¿Pitaj chai jatun llaquitaca apai 
tucungari?— nircacunami. 


144,000 Israelcunata agllashpa señalashcamanta 


7 I Chaicunata ricushca q'uipaca cai pachapi chuscu esqui- 
napi chuscu angelcuna shayacujtami ricurcani. Paicunaca 
cai pacha allpaman, jatun cocha yacuman, yuracunamanpish 
ima huaira ama shamuchunmi huaira shamuna chuscu esqui- 

napi jarcacurcacuna. 2 Causacuj Diospaj señalta apashca 
shujtaj angeltapishmi inti llujshina chaimanta shamucujta 
ricurcani. Chai angelca cai pachata, jatun cocha yacuta lla- 
quichi tucunata charij, caishuj chuscu angelcunatami sinchita 
caparirca, 3 cashna nishpa: 

—Ñucanchij Diospajta rurajcunapaj frentepi señalta churan- 
gacama cai pachatapish, jatun cocha yacutapish, yuracunatapish 
ama ima llaquita ruraichijchu— nircami. 

4 Ñaupa yaya Israelpaj huahuacunapaj huahuacunamanta 
tucuicunataca patsaj chuscu chunga chuscu huarangata seña- 
lashcatami uyarcani. 5 Judapaj huahua huahuacunamantaca 
chunga ishqui huarangatami señalashca carca. Rubenpaj 
huahua huahuacunamantapish chunga ishqui huarangatami 
señalashca carca. Gadpaj huahua huahuacunamantapish chun- 
ga ishqui huarangatami señalashca carca. 6 Aserpaj huahua 
huahuacunamantapish chunga ishqui huarangatami señalashca 
carca. Neftalipaj huahua huahuacunamantapish chunga ishqui 
huarangatami señalashca carca. Manasespaj huahua huahua- 
cunamantapish chunga ishqui huarangatami señalashca carca. 
7 Simeonpaj huahua huahuacunamantapish chunga ishqui 
huarangatami señalashca carca. Levipaj huahua huahuacuna- 
mantapish chunga ishqui huarangatami señalashca carca. 
Isacarpaj huahua huahuacunamantapish chunga ishqui hua- 
rangatami señalashca carca. 8 Zabulonpaj huahua huahuacu- 
namantapish chunga ishqui huarangatami señalashca carca. 
Josepaj huahua huahuacunamantapish chunga ishqui hua- 
rangatami señalashca carca. Benjaminpaj huahua huahuacu- 
namantapish chunga ishqui huarangatami señalashca carca. 


Yurajlla churanata churashca achcacunata ricushcamanta 


9 Chaita ricushca q'uipaca pi mana yupaipaj achcacunatami 
ricurcani. Chaicunaca tucui llajtacunamantapish, ch'ican ch'i- 
can aillucunamantapish, tucui pueblocunamantapish, tucui 
rimaicunamantapishmi jatun tiyarinapi tiyacujpaj ñaupajpi, 
Ovejapaj* ñaupajpi shayacurcacuna. Paicunaca yurajlla chu- 
ranata churashcami, ramoscunata maquipi charircacuna. 10 Pai- 
cunaca: 

Jatun tiyarinapi tiyacuj ñucanchij Taita Diospish Oveja- 
pishmi Quishpichijca, nishpami 


sinchita caparircacuna. 1! Shinallataj tucui angelcunapish 
jatun tiyarinapaj, yuyajcunapaj, chuscu animalcunapaj mu- 
yundijpimi shayacurcacuna. Paicunaca jatun tiyarinapi tiyacuj 
Diostami cungurishpa cumurishpa adorarcacuna. 12 Chashna 
adoracushpaca : 


¡Chashna cachun! Ñucanchij Diostaca huiñai huiñaita 
allimari cangui, sumajmari cangui, tucuita yachajmari 
cangui, diosolopagui nishcamari cangui, jatunmari cangui, 
tucui imatapish jahualla rurai tucujmari cangui nishunchij. 
Chashna cachun, nircacunami. 


133 Chaimantaca chai yuyajcunamanta shujmi fucata ta- 
pushpaca: 

— ¿Picunataj chai yurajlla churanata churashcacunaca, 
paicunaca maimantataj shamushca canga?— nirca. 

14 Chashna nijpi ñucaca: 

—-Canmari yachangui, Amito— nijpi paica nirca: 

—Caicunaca jatunta llaquichicunmanta shamushcacuna- 
mari. Paicunaca churanacunataca Ovejapaj yahuarpimari 
tajshashpa yurajllata rurarcacuna. 15 Chaimantami paicunaca 
jatun tiyarinapi tiyacuj Diospaj ñaupajpi tutapish punllapish 
Diosta adorana huasipi* paipajta ruracun. Paicunataca jatun 
tiyarinapi tiyacujmi paipaj ñaupajpi huaquichinga. 16 Paicu- 
naca ña mana yaricachingachu, yacunachingachu, intipish ña 
mana ashtahuan rupachingachu, inti rupaipish imata mana 
rurangachu. 17 Jatun tiyarina chaupipi caj Ovejami paicuna- 
taca michinga. Paica causaita cuj yacucuna llujshicujmanmi 
ubyachingapaj pushanga. Taita Diospish paicunapaj ñahui- 
cunamantaca tucui huiquita p'ichangami— nircami. 


Sujtapaj q'uipa sellashcata pascashcamanta 
I Sujtapaj q'uipa sellashcata Oveja* pascajpica, chaupi 
horas shinatami jahua pachapica chulunlla tucurca. 2 Chai 
q'uipaca canchis angelcunatami Diospaj ñaupajpi shayacujta 
ricurcani. Paicunamanca trompetacunatami curcacuna. 3 Chai 

q'uipaca shujtaj angelmi inciensota rupachingapaj curita ru- 
rashcata apashca shamushpaca altar ñaupajpi shayarirca. 
Chai altar jahuapi inciensota rupachishpa Diospajlla tucui caj- 
cuna mañashcacunahuan mirachichunmi achca inciensota pai- 
manca curca. Chai altarca jatun tiyarina ñaupajpimi carca. 
4 Chai angelpaj maqui charicunmanta incienso rupashca 
cushnica Diospajlla cajcuna mañashcacunahuanmi Diospaj 
ñaupajmanca llujshirca. 5 Chaimantaca angelca inciensota 
rupachinata japishpa altarpi rupacuj ninata jundachishpami, cai 
pachaman shitarca. Chashna shitajpica c'ulun nishcacunapish, 
huajiashcacunapish uyarircami. Relampacunapish ricurircami, 
allpapish chujchurcami. 


Trompetacunapi tocashcamanta 


6 Chai canchis angelcunaca paicuna charicushca canchis 
trompetacunapi tocanalla tucurcacuna. 

7 Punta angel trompetapi tocajpica, rundupish yahuarhuan 
chagru ninapishmi tucurca. Chaita cai pachaman shitajpica, 
cai pachata quimsapi chaupishca shuj parte allpami yuracunan- 
dij, q'uihuacunandij tucui ruparca. 

8 Puntapaj q'uipa angelpish trompetapi tocajpica, jatun 
urcu ninahuan rupacuj shinatami jatun cocha yacupi shitashca 
carca. Chashna shitajpica, quimsapi chaupishca shuj parte 
jatun cocha yacumi yahuar tucurca. 9 Chai yacu chashna 
tucujpica, quimsapi chaupishca shuj parte yacupi causacuj 
animalcunami tucui huañurca. Chashnallataj chaipi caj jatun 
canoacunapish p'aquirishpami chingachishca carca. 

10 Chai ishquipaj q'uipa angelpish trompetapi tocajpica, 
jahua pachamantami ninahuan rupacuj shina jatun luzero 
urmarca. Chai luzeroca quimsapi chaupishca shuj parte yacu 
larcacunapipish pugyucunapipish urmarca. !I Chai luzeroca 
Ajenjo shutimi carca. Chai luzero urmajpica, quimsapi chau- 
pishca shuj parte yacucunami jayaj jayaj tucurca. Chashna 
jayaj yacuta ubyashpaca, achcacunami huañurca. 

12 Chai quimsapaj q'uipa angelpish trompetapi tocajpica, 
quimsapi chaupishca shuj parte intitapish, lunatapish, luzero- 
cunatapishmi amsayachun p'aquirca. Chaimantami quimsapi 
chaupishca shuj parte punllapish tutapish amsa amsa tucurca. 

13 Chai q'uipaca shuj angeltami chaupi jahua pachata vola- 
cujta ricurcani. Chai angelca sinchita caparishpami: 

-——jįjAij, aij, aij! ¡Cai pachapi causajcunalla, caishuj quimsa 
angelcuna trompetapi tocajpica, jatun llaquimari tiyanga!— 
nircami. 

9 I Chai chuscupaj q'uipa angelpish trompetapi tocajpica, 

jahuamanta cai pachaman shuj luzero urmashcatami 
ricurcani. Chai luzeromanca jatun jutcupaj* pungu llavetami 
curca. 2 Chai jatun jutcupaj punguta pascajpica, chaimantaca 
jatun hornomanta cushni llujshicuj shinami cushnica llujshirca. 
Chai jutcumanta llujshicuj cushnica intitapish huairatapish 
tucuimi amsa amsata rurarca. 3 Chai cushnimantaca langosta- 
cuna* llujshishpami allpa jahuapi puricurca. Chaicunamanca 
cal allpapi tiyaj tijeras c'uru shina cani tucunatami curca. 
4 Paicunataca: 

—Cai allpapi tiyacuj q'uihuacunatapish ima verdejllacuna- 
tapish ima yuracunatapish ama imata ruranguichij. Diospa] 
señalta frentepi mana charijcunallata llaquichinguichij— 
nishpami mandarca. 

5 Paicunataca mana huañuchishpa pichca quillacama canishpa 
nanachicuchunlla nircami. Maijanta tijeras c'uru canishpa 
nanachij shinallatajmi langostacuna canishpaca nanachirca. 
6 Chai punllacunapi causajcunaca ima shinapish huañuiman 
yuyangacunami. Chashna yuyashpapish mana ima shina huañui 
tucungacunachu. Paicuna huañusha nijpipish huañuica mana- 
taj japingachu. 

7 Chai langostacunaca jatun macanacuiman ringapaj alli- 
chishca caballocuna shinami carca. Umacunapica curi corona- 
cuna shinatami churashca carca, ñahuipish gente ñahui shinami 

carca. 8 Uma ajchapish huarmicunapaj ajcha shinami carca. 
Quirucunapish leoncunapaj quirucuna shinami carca. 9 Pai- 
cunaca fierro churana shinatami churashca carca. Paicunapaj 
alascunapish achca caballocuna carretacunata aisashpa jatun 
macanacuiman ricuj shinami huajiarca. 10 Chupacunapish 
tijeras c'urucunapaj chupa shina tujsinayujmi carca. Chai 
chupacunapimi gentecunata pichca quillacama llaquichi tu- 
cunatapish charircacuna. 11 Chaicunataca jatun jutcuta mandaj 
angelmi mandacurca. Chai angelpaj shutica Israelcunapaj* 
rimaipica Abadón shutimi, Griego* rimaipica Apolión shutimi. 
Chai shutica llaquichishpa tucuchij nisha ninmi. 

12 Ñami punta llaquica tucurin. Chashna tucurijpipish chai- 
raj caishuj ishqui llaquicunaca shamungarajmi. 

13 Chai pichcapaj q'uipa angelpish trompetapi tocajpica 
curi altarpi caj chuscu gachucuna chaupimanta caparishcatami 
uyarcani. Chai altarca Diospaj ñaupajpimi carca. 14 Chai 





Chuscu gachoyuj altarmi 

trompetata charicuj pichca angelpaj q'uipa angeltami chai 
caparishcaca : 

—Chai Eufrates shuti jatun larca yacu chaipi huatashca 
shayacuj chuscu angelcunata cachari— nircami. 

15 Shina nijpi chai chuscu angelcunataca cai pachata quimsapi 
chaupishca shuj parte gentecunatami huañuchichun cacharirca. 
Chai angelcunaca chai horas, chai quilla, chai huata pajtajpi 
chashna huañuchichunmi allichishca carca. 16 Caballocunapi 
tiyarishca soldadocunapish ishqui patsaj millonmi cashca nijtami 
uyarcani. 

17 Ñucaca muscuipi shina ricucushpaca caballocunatapish, 
chai caballocunapi tiyarishcacunatapishmi ricurcani. Caballo- 
cunapi tiyarishcacunaca puca, azul, quillu, fierro churanacuna 
shinatami churashca carcacuna. Chai caballocunapaj umacu- 
naca leoncunapaj umacuna shinami carca. Paicunapaj shimi- 
cunamantaca ninapish cushnipish azufrepishmi llujshirca. 
18 Chai caballocunapaj shimimanta llujshicuj ninapish cushni- 
pish azufrepish chai quimsa llaquica cai pachata quimsapi 
chaupishca shuj parte gentecunatami huañuchirca. 19 Chashna 
llaquichinataca caballocunaca shimipi, chupapimi charirca. 
Chai chupacunaca culebra shina umayuj chupacunami carca. 
Chaicunahuanmi chashna jatunta llaquichirca. 

2 Chashna jatun llaquicunahuanpish mana huañujcunaca 
paicuna juchayuj cashcamantaca mana llaquirircacunachu, 
Diospajmanca mana tigrarircacunachu. Ashtahuanpish su- 
paicunatapish, curita, cullquita, bronceta, rumita, caspita 
rurashcalla dioscunatapish adoranataca mana saquircacuna- 
chu. Rurashcalla dioscunaca mana ricui tucuj, mana uyai 
tucuj, mana puri tucujmi. 21 Chashna mana saquijcunaca 
huañuchinatapish, brujianatapish, huainayanatapish, shuhuana- 
tapish mana saquircacunachu, mana llaquirircacunachu, Dios- 
pajmanca manataj tigrarircacunachu. 


Uchilla librota angel pascashcamanta 
] 0 I Chai q'uipaca p'uyuhuan pillurishca imatapish rurai 
tucuj angeltami jahua pachamanta uriyamucujta ricur- 
cani. Paipaj uma jahuapipish shuj cuichitami charirca. Ñahui- 
pish inti shina achijnicujmi carca, changacunapish lunyacuj 

nina shinami carca. 2 Chai angelca maquipica pascashca uchilla 
librotami charicurca. Allilado chaquihuanca jatun cocha yacu 
jahuapi, lluqui chaquihuanca allpa jahuapi sarushpami shaya- 
curca. 3 Chaipi chai angelca león huacacuj shinami sinchita 
caparirca. Chashna caparijpica canchis c'ulun nijcuna rimash- 
cacunami uyarirca. 4 Chashna canchis c'ulun nijcuna rimashca 
q'uipami ñucaca quillcasha nicurcani. Chashna nicujpi jahua 
pachamanta shuj rimaica : 

—Chai canchis c'ulun nijcuna rimashcataca pacailla, ama 
quillcaichu— nijtami uyarcani. 

5 Chaipimi shuj chaquihuanca jatun cocha yacu jahuapi, 
shuj chaquihuanca allpa jahuapi sarushpa shayacujta ricushca 
angelca paipaj maquita jahua pachaman huichi chutarca. 6 Ma- 
quita chashna chutashpaca: 

—Jahua pachatapish cai pachatapish jatun cochatapish chaipi 
tucui tiyajcunatapish ruraj, huiñai huiñaita causacuj jatun 
Diospaj shutipimi* cashna nirca: 

—Cunantajca ña mana ashtahuan shuyagrinchu. 7 Ashta- 
huanpish trompetapi sujtapaj q'uipa angel tocana punllacuna 
chayamujpi tocai callarijpica pi mana yachashcata Diosca 
paipajta ruraj pai nishcata huillajcunaman pai huillashca 
shinallatajmi pajtanga— nircami. 

8 Ñaupaman jahua pachamanta ñuca uyashca rimashca- 
llatajmi cutin ñucataca : 

—Ri, chai allpa jahuapipish jatun cocha yacu jahuapipish 
sarushpa shayacuj angel pascashcata charicuj uchilla librota 
mañashpa japigri— nircami. 

9 Chashna nijpi angelpajman rishpa: 

—Uchilla librota cuhuai— nishpa mañajpica chai angelca: 

—Jaica, japishpa micui. Cambaj shimipica miel shina 
mishquijllami canga, huijsapica jayaj jayajmi tucunga— 
nircami. 

10 Shina nijpi chai uchilla librota angelpaj maquimanta 
japishpaca micurcanimi. Micujpica ñuca shimipica miel 
shina mishquijllami carca. Micushca q'uipaca huijsapica 
jayaj jayajmi tucurca. 11 Ñuca micushca q'uipaca chai angelca : 

—Cunanca achca pueblocunapish, achca llajtacunapish, achca 
ch'ican ch'icanta rimajcunapish, jatun mandajcunapish imalla 

tucuna cashcata Dios canman huillashcataca cutinmi huillana 
cangui— nircami. 


Dios ima nishcata ishqui huillajcunamanta 


l | I Chai q'uipaca midina vara shina carrisota ñucaman 
cushpa nirca: 

—Jatari, Diosta adorana huasitapish* altartapish midi. Chai 
huasipi Diosta adoracujcunatapish yupai. 2 Chashna yupashpa- 
pish Diosta adorana huasi canllataca ama midishpa saquin- 
guilla. Chaitaca mana Israelcunaman* cushcami. Paicunami 
Diospajlla caj pueblotaca chuscu chunga ishqui quillata lla- 
quichishpa puringacuna. 3 Chaipimi ñucamanta imallata 
ricushcata ishqui huillajcunata cachasha. Paicunaca llaqui 
cashcata ricuchingapaj cañamazuta churashcam huaranga 
ishqui patsaj sujta chunga punllacunacama ñucamantaca 
huillangacuna. 

4 Chai ishqui huillajcunaca cai pachata mandaj jatun Diospaj 
ñaupajpi shayacuj ishqui olivos* yuracunapish ishqui candele- 
rocunapishmi. 5 Paicunata maijan imata rurasha nijpica 
shimimanta ninata llujshichishpami paicunata p'iñajcunataca 
rupachishpa tucui chingachinga. Maijanpish paicunata imata 
rurasha nijca chashnallatajmi huañuna can. 6 Chai huillaj- 
cunaca Dios ima nishcata huillacui punllacunapi ama tam- 
yachun jahua pachatapish huichcai tucunmi, yacucunatapish 
yahuarta rurai tucunmi. Cai pachatapish paicuna mashna 
cuti munashcata shujtaj shujtaj llaquicunahuan llaquichi 
tucunmi. 7 Paicuna huillanata ña tucuchijpica manchanana 
jatun animalmi jatun jutcumanta* llujshimushpa paicuna- 





Midicun 

huan macanacunga. Chashna macanacushpaca chai ishqui 
huillajcunataca mishashpa huañuchingami. 8 Chashna hua- 
ñuchijpica jatun pueblo plazapimi siricunga. Ñucanchij Apun- 
chij Jesustapish chai pueblollapitajmi chacatarcacuna. Chashna 
jatun pueblo nishpaca Sodomatami, Egiptotami nisha nin. 
9 Chai huañushcacunataca shujtaj pueblocunapi causacuj- 
cunapish shujtaj shujtaj gentecunapish ch'ican ch'ican ri- 
maita rimajcunapish shujtaj shujtaj Hajtacunapi causa- 
cujcunapish quimsa punlla chaupi punllacamami ricungacuna, 
mana pambachingacunachu. 10 Paicunata huañuchishcata cai 
pachapi causacujcuna ricushpaca achcatami cushicunga. Dios 
ima nishcata chai ishqui huillajcunaca cai pachapi causa- 
cujcunataca jatunta llaquichij cashcamanta cushicushpami 
caishujman chaishujman imatapish cungacuna. 11 Chashna 
cajpipish quimsa punlla chaupi punlla q'uipaca causaita cuj 
samaita Dios cujpimi jatarishpa shayarircacuna. Chaita 
ricujcunataca tucuicunatami jatun manchai japirca. 12 Chai- 
mantaca: 

—Caiman huichiyamuichij— nishpa jahua pachamanta sin- 
chita caparishcatami uyarcacuna. 

Chashna uyashpaca p'uyupimi jahua pachaman huichiyarca- 
cuna. Chashna huichiyajtaca paicunata p'iñajcunapish ricur- 
cacunami. 13 Paicuna ricucujllapitaj allpapish jatunta chujchuj- 
pi chai pueblopaj chungapi chaupishca shuj parte pueblo 
huasicuna urmajpica canchis huarangacunami huañurca. Chai- 
pi mana huañujcunaca manchaihuan chujchushpami jahua 
pacha Diostaca, canca sumajmari cangui, nircacuna. 

l4 Ñami ishqui llaquica tucurin. Chashna tucurijpipish 
ñallami ishqui llaquipaj q'uipa llaquipish shamugrin. 


Sujtapaj q'uipa angelbish trompetapi tocashcamanta 


I5 Sujtapaj q'uipa angelpish trompetapi tocajpica jahua 
pachapi sinchita caparishcacunami uyarirca. Chai caparish- 
cacunaca : 


Cai pachapi tiyaj tucui llajtacunaca ñami ñucanchijta 
mandaj Diospajpish paipaj Cristopajpish tucushca. Cu- 

nanmantaca paimari huiñai huiñaita mandanga, nircacu- 
nami. 


t6 Shina nijpica Diospaj ñaupajpi paicunapaj tiyarinapi 
tiyacuj ishqui chunga chuscu yuyajcunaca cungurishpa cumu- 
rishpami Diostaca adorarcacuna. 17 Chashna adoracushpaca 
cashnami nircacuna : 


Tucuita rurai tucuj Mandaj Dios, cantami diosolopagui 
ninchij. Canca cunanpish sarunpish canllatajmi cangui. 
Canllatajmi shamungui. Canca tucuita rurai tucuj jatun 
cashpami tucuita mandanata callarishcangui. 18 Tucui 
llajtapi causacujcunaca p'iñarishcami. Shina cajpipish 
can p'iñarishpa llaquichinaca ñamari chayamushca. Hua- 
ñushcacuna imallata rurashcata ricuchinapish ñamari 
chayamushca. Chaipimi canca, cambajta ruraj huillaj- 
cunamanpish cambajlla cajcunaman canta manchaj uchi- 
llacunamanpish jatuncunamanpish paicuna imallata ru- 
rashcamantaca cungui. Cai pachata chingachijcunata 
chingachinapish ñamari chayamushca nircacunami. 


19 Chai q'uipaca Diosta adorana jahua pachapi tiyaj huasimi* 
pascarirca. Chai adorana huasipica Dios rurasha nishcata 
quillcashcata huaquichishca cajonmi ricurirca. Chai ricuri- 
cujpica relampacunapish c'ulun nishcacunapish huajiashca- 
cunapish allpa chujchushpa llaquichishcapish jatun rundu- 
cunapishmi tucurca. 


Huarmimantapish dragón nishca animalmantapish 
l 2 I Chai q'uipaca jatun mancharinami jahua pachapica 

ricurirca: Intita churarishca shuj huarmimi luna ja- 
huapi shayacurca. Umapica chunga ishqui luzerocunata ru- 
rashca coronata churashcami carca. 2 Chai huarmica chichu 
cashpa huachana ña pajtashcamantami huachana nanaihuan 
achca llaquita apashpa capariricurca. 3 Shinallataj shujtaj 
ricunapishmi jahua pachapica ricurirca. Amsa puca dragón* 
nishca jatun animalmi canchis umayuj, chunga gachuyuj 
ricurirca. Umacunapica canchis coronata churashcami carca. 
4 Chai dragonca quimsapi chaupishca shuj parte luzerocunatami 

paipaj chupahuan jahuamanta aisashpa cai pachaman shi- 
tarca. Chai dragonca huachanachicuj huarmipaj ñaupajpimi 
huahua huacharinca huahuata millpungapaj shayarirca. 5 Chai 
huarmica c'ari huahuatami huacharca. Chai huahuami cai 
pachapi causacujcunataca fierro varahuan tucuicunata mandan- 
ga. Chai huahuataca mamata quichushpami Diospajman 
paipaj jatun tiyarinamanpish aparca. 6 Chai huahuapaj mama- 
ca shitashca pambapi Dios allichishcapimi miticungapaj rirca. 
Chaipimi shuj huaranga ishqui patsaj sujta chunga punllacuna- 
cama micunata cararcacuna. 

7 Chai q'uipaca shuj jatun macanacuimi jahua pachapica 
tiyarca. Mandaj angel Miguelmi paipaj angelcunandij dragon- 
huan macanacucurca. Dragonpish paipaj angelcunandijmi 
macanacucurca. 8 Chashna macanacushpapish dragonca mana 
mishai tucurcachu, jahua pachapica paicunaca ña mana causai 
tucurcachu. 9 Chai jatun dragontaca jahua pachamantaca 
ña shitarcami. Paica ñaupa rucu culebrami. Paica diablo 
shutipish Satanás* shutipishmi. Paica tucui cai pachapi causa- 
cujcunata umajmi. Paitami tucui paipaj millai angelcunandij 
cai pachaman shitarca. 

10 Chaimantaca jahua pachapi cashna nishpa sinchita capa- 
rishcatami uyarcani: 

—Cunanmari quishpirinaca chayamushca. Ñucanchij Dios 
mandaj cashcatapish, pailla tucuita ruraj cashcatapish, paipaj 
Cristo mandacushcatapish ñamari ricuchishca. Ñucanchij 
huauquicunata ñucanchij Diospaj ñaupajpi tutapish punllapish 
juchachicuj diablotaca ñami shitarca. 11 Chai huauquicunaca 
Oveja* yahuarta jichashpa huañushcamantapish Diospaj Shi- 
mita huillashcamantapishmi diablotaca misharcacuna. Hua- 
ñuchishun nijpipish paicunaca huañunataca mana manchar- 
cacunachu. 12 Chaimanta, jahua pachacunapish chaicunapi 
causacujcunapish cushicuichij. Allpapi causacujcunapish jatun 
cochapi causacujcunapish ¡imachari tucunguichij! Diabloca 
pai munashcata rurana punllacuna ña ashalla cashcata ya- 
chashpami jatunta p'iñarishpa cancunapajman uriyashca— nij- 
tami uyarcani. 

13 Chai dragonca paita cai pachaman ña shitashcata ricushpa- 
ca c'ari huahuata huachaj huarmitami huañuchisha nishpa 

catishpa rirca. 14 Chaimantami chai huarmimanca jatun 
condorpaj ishqui alascunata culebrapaj chaimanta jatarishpa 
pai maipi cana cashca shitashca pambaman richun curcacuna. 
Chaipimi quimsa huata chaupicama Dios carashcata micushpa 
causacurca. 15 Chai huarmitaca yacu apachun nishpami 
culebraca jatun larca yacu shinata paipaj shimimanta huarmita 
catichishpa shitarca. 16 Chashna shitajpipish dragonpaj shi- 
mimanta shamuj jatun yacutaca allpa chaupirishpa tucui 
millpushpami chai huarmitaca quishpichirca. 17 Chashna tucuj- 
pica dragonca chai huarmitaca ashtahuanmi p'iñarca. Chashna 
p'iñashpaca chai huarmipaj saquirishca huahua huahuacuna- 
huanmi jatun macanacuita ruragrirca. Chai saquirishca hua- 
huacunaca Dios mandashcata alli cazucujcunami. Jesucristo- 
manta huillashcatapish alli catijcunami. 


Manchanana ishqui jatun animalcunata 
Juan ricushcamanta 
l 3 1 Jatun cocha yacu ladopi caj t'iyu allpa jahuapimi 
shayarircani. Chaipi shayacushpaca jatun cocha yacu- 
mantaca canchis umayuj, chunga gachuyuj manchanana jatun 
animal llujshicujtami ricurcani. Chai gachucunapica chunga 
coronacunatami churashca carca. Chai canchis umacunapica 
Diosta c'amishpa rimashca shutitami quillcashca carca. 2 Nuca 
ricushca manchanana animalca tigreman rijchajmi carca. 
Chaquicunapish osopaj chaquicuna shinami carca, shimipish 
leonpaj shimi shinami carca. Paimanmi dragonca* imata rurai 
tucunatapish paipaj jatun tiyarinatapish jatun mandanatapish 
curca. 3 Chai manchanana animalpaj shuj umaca huañuna 
shinata chugrichishca cashpapish, chai huañunalla chugrica 
alliyarcallami. Chashna alliyajpica cai pachapi tucui causajcu- 
naca achcata mancharishpami chai animaltaca catircacuna. 
4 Chai catijcunaca manchanana animalman mandanata cuj 
dragontami adorarcacuna. Shinallataj manchanana animalta- 
pish: 
—Cai manchanana animal shinaca pi mana tiyanchu. Pai- 
huanca ¿pitaj macanacui tucungari?— nishpami adorarcacuna. 
5 Chai manchanana animalmanca Diosta c'amishpa imatapish 
millai shimicunata achcata rimanatapishmi curca. Shinallataj 

paimanca chuscu chunga ishqui quillacunata mandai tucunata- 
pishmi curca. 6 Chaimantami Diostaca p'iñashpa paipaj 
shutitapish, paipaj huasitapish, jahua pachapi causacujcunata- 
pish c'amishpa millaita rimarca. 7 Diospajlla cajcunahuan 
jatunta macanacushpa chai animal mishachunpishmi saquirca. 
Shinallataj tucui shujtaj shujtaj gentecunatapish pueblocuna- 
tapish, ch'ican ch'ican rimaita rimajcunatapish, llajtacunatapish 
mandanatami curca. 8 Chai animaltaca causanaman rinapaj 
libropi paicunapaj shuticunata mana quillcashca cai pachapi 
tucui causajcunami adorarcacuna. Chai librotaca cai pachata 
rurashca punllamanta huañuchishca caj Ovejami* charin. 

9 Rinrinta charijca caita uyachun. 10 Shujtajcunata prezo 
pushajca paipish prezomi ringa. Espadahuan huañuchijpish 
espadallahuantajmi huañuchishca canga. Chaimantami Dios- 
pajlla mana p'iñarij alli shungu alli crij cana can. 

11 Chai q'uipaca manchanana shujtaj animaltami allpamanta 
llujshicujta ricurcani. Chai animalca ovejapaj gachucuna 
shinaman rijchaj ishqui gachuyujmi carca, rimanataca dragón 
shinami rimarca. 12 Paipish manchanana punta animal shina- 
llatajmi paipaj ñaupajpi tucuita mandarca. Chashna mandash- 
paca huañunalla chugrihuan cashpapish alliyaj punta animal- 
tami cai pachatapish cai pachapi tucui causacujcunatapish 
adorachirca. 13 Shinallataj pi mana rurashca jatun mancha- 
rinacunatapish rurashpa jahua pachamanta cai pachaman tucui- 
cuna ricucujpi ninatapish tamyachircami. 14 Punta ricurij 
caishuj animalpaj ñaupajpi chashna rurashpami cai pachapi 
tucui causacujcunataca umarca. Shina umashpaca espadahuan 
chugrichishca cashpapish causacuj animal shinatami ruraichij 
nishpa cai pachapi causacujcunataca mandarca. 15 Q'uipata 
ricurij animalmanca punta ricurij animal shinata rurashcaman 
causaita cuchunmi saquirca. Chai rurashca animalca ña 
rimashpaca paita tucui mana adorajcunataca huañuchichirca- 
lami. 16 Paica uchillacunatapish, jatuncunatapish, achcata 
charijcunatapish, mana charij huajchacunatapish, amopajta 
rurajcunatapish, amopajta mana rurajcunatapish alli lado 
maquipi cashpa, frentepi cashpapish ricuna señalta churachun 
nircami. 17 Animalpaj shutita cashpa, ricuna señalta cashpa, 
animalpaj shutipaj numerota cashpapish mana charijca imata 

mana c'atui tucurca, imata mana randi tucurcachu. 18 Caitaca 
alli yuyaiyujcunallami yachai tucun. Maijanpish alli yuyaita 
charishpaca, animalpaj numero mashna cashcata yupachun. 
Chai animalpaj numeroca sujta patsaj sujta chunga sujtami. 
Chai numeroca shuj runapaj shutimi. 


144,000 cantashcamanta 


| 4 I Chaita ricushca q'uipaca Sion shuti urcu jahuapi 

Oveja* shayacujtami ricurcani. Paihuanca patsaj chuscu 
chunga chuscu huarangacunami carca. Chaicunaca Ovejapaj 
shutita paipaj Yayapaj shutitapish frentepi quillcashcami 
carca. 2 Chaimantaca tauca larca yacucuna huajiacuj shinata- 
pish jatunta c'ulun nij shinatapishmi jahua pachamanta uyarijpi 
uyarcani. Ñuca uyashcaca arpapi tocajcuna taucapura tocacuj 
shinami carca. 3 Chai tocacujcunaca jatun tiyarina ñaupajpi- 
pish, chuscu animalcunapajpish, yuyajcunapaj ñaupajpipishmi 
shuj mushuj cantota cantacurcacuna. Chai cantotaca pi mana 
yachai tucurcacunachu. Cai pachamanta patsaj chuscu chunga 
chuscu huaranga quishpichishcacunallami chai cantotaca ya- 
charcacuna. 4 Chai cantajcunaca huarmicunapi mana chaya- 
rishca chuyacunami. Paicunaca Oveja* maita rijpipish, paihuan 
purijcunami. Paicunaca Taita Diospajpish Ovejapajpish tu- 
cuicunamanta punta quishpichishcacunallami. 5 Paicunapica 
ima llullashcata mana japishcachu carca. Diospaj jatun tiyarina 
ñaupajpipish ima mapa illajcunami. 


Quimsa angelcuna huillashcamanta 


6 Chai q'uipaca chaupi jahua pachata shujtaj angel volacuj- 
tami ricurcani. Chai angelca cai pachapi tucui causacujcunaman 
tucui lHajtacunaman, shujtaj shujtaj gentecunaman, ch'ican 
ch'ican rimaita rimajcunamanpish, pueblocunamanpish hui- 
ñaipaj quishpirina alli huillanatami huillangapaj charirca. 
7 Chai angelca: 

—Diosta manchaichij, paita sumajmari cangui, nichij. 
Imalla rurashcata Dios ricuchishpa llaquichinaca ñamartri 
chayamushca. Chaimanta jahua pachatapish, cai pachatapish, 

jatun cocha yacucunatapish, llujshicuj yacucunatapish rurajta 
adoraichij— nishpami sinchita caparishpa huillarca. 

8 Cutin shujtaj angelpish: 

—Babilonia shuti jatun puebloca tucui llajtacunapi causacuj- 
cunata machana vinota ubyachishcamanta huainayachishca- 
mantaca urmashcamari, urmashcamari— nishpami huillarca. 

9 Cutin chai ishqui angelpaj q'uipa angelpish cashna nishpami 
sinchita huillarca : 

—Manchanana animaltapish pai shinata rurashca animalta- 
pish adorajca señalta maquipi cashpa frentepi cashpa charijca, 
I0 Dios p'iñarishpa cachashca jatun llaquitami vinota ubyaj 
shina paipish apanga. Diosca pai p'iñarishpa cachashca lla- 
quitaca imahuan mana chagrushca vinota copapi churaj shinami 
cachashca. Diospajlla angelcunapaj ñaupajpipish Ovejapaj* 
ñaupajpipishmi azufrehuan rupacuj ninahuan paicunaca jatunta 
llaquichishca canga. IH Paicuna llaquipi tiyacunmantaca 
huiñai huiñaitami cushnica llushicungalla. Manchanana ani- 
maltapish pai shinata rurashca animalta adorajcunapish chai 
animalpaj shutita ricuchij señalta churachijcunapish tuta- 
pish punllapish mana samashpami llaquitaca apacungalla. 
12 Chashna cana cashcamantami Diospajlla cajcuna pai man- 
dashcata cazushpa Jesusta crishpa alli caticujcunaca mana 
p'iñarij alli shungu cana— nircami. 

13 Chai q'uipaca jahua pachamantaca : 

—“Apunchij Jesusta crij, cunanmanta huañujcunaca achcata 
cushicuchun.” 

Diospaj Samai Espiritupish: Ari, paicuna imata ruracushca- 
mantaca samaringacunami, paicuna imalla rurashcacunapish 
paicunahuanmi canga ninmi nishcacunata quillcai— nijtami 
ñucaca uyarcani. 


Granota tandaj shina cai pachamanta tandashcamanta 
14 Chai q'uipaca ñapish yuraj p'uyutami ricurcani. Chai 
yuraj p'uyu jahuapica Runa Aichayuj tucushcaman* rijchajmi 
tiyacurca. Paica curi coronata umapi churashca, maquipica 
quirusapa usista aisashcami carca. 15 Diosta adorana huasi- 
manta* shujtaj angel llujshishpaca p'uyu jahuapi tiyacujtaca : 
-—Ñami tandanalla tucushca, cai pacha granoca ña tandanalla 

p'ucushcami. Cambaj usishuan chai granocunataca tandailla— 
nishpami sinchita caparirca. 

16 Shina nijpica chai p'uyu jahuapi tiyacujca paipaj usis- 
huanmi cai pachamanta granotaca tandarca. 

17 Chai q'uipaca shujtaj angelpishmi Diosta adorana jahua 
pachapi tiyaj huasimanta paipish quirusapa usis aisashca 
lujshirca. 18 Shinallataj Diosman cushcata rupachina altar 
chaimantapish ninata ricuchun churashca shujtaj angelmi 
llujshirca. Paimi chai quirusapa usis aisashcataca: 

—Cai pachapi uvascunaca p'ucushca tandanallamari. Cam- 
baj quirusapa usishuan tandailla— nishpami sinchita caparirca. 

19 Shina nijpi chai angelica cai pachapi tiyaj uvascunataca 
paipaj usishuanca tandarcallami. Chashna tandashpaca uvas- 
cunataca capinapimi capingapaj churarca. Chaica Dios jatunta 
p'iñarishpa llaquiman cachana cashcatami ricuchin. 20 Chai 
uvascunataca pueblomanta canllamanmi capirca. Chashna 
capijpica chai capicunmantaca caballocunapaj shimi frenoman 
pajtami yahuarca llujshirca. Chai capicun muyundijtapish 
quimsa patsaj kilometrocamami yahuarca rirca. 


Canchis angelcuna tucuri canchis 
llaquicunata charicushcamanta 


] 5 I Jahua pachapica shujtaj ricunatami jatun manchari- 

nata ricurcani: Chaipica tucuri canchis llaquicunatami 
canchis angelcuna charicurca. Chai llaquicunahuanmi Dios 
p'iñarishpa cachana llaquicunaca tucurirca. 

2 Shinallataj ninahuan chagrushca espejo shina jatun cocha 
yacutapishmi ricurcani. Manchanana animaltapish pai shinata 
rurashca animaltapish paipaj señaltapish paipaj shutipaj 
numerotapish mana churachishpa mishajcunataca Dios cushca 
arpacunata apashca espejo shina jatun cocha jahuapi shayacuj- 
tami ricurcani. 3 Paicunaca Diospajta ruraj Moisés rurashca 
cantotapish, Ovejapaj* cantotapishmi cashna nishpa canta- 
curcacuna: 


Tucuita rurai tucuj Mandaj Dios, Can rurashcacunaca 
jatunmari mancharinamari. Canca imatapish cashcata 
ruraj, mana llullajmi cangui. Canmi cambajlla cajcuna- 

pajca Jatun Mandaj cangui. 4 Jatun Mandajlla, ¿Pitaj 
cantaca mana manchangari? ¿Pitaj cantaca mana sumaj- 
mari cangui ningari? Canllamari ima jucha illajca cangui. 
Can allita rurashcacunata ricushcamantami cantaca tucui 
llajtacunamanta shamushpa adorangacuna, 


nishpami cantarcacuna. 

5 Chashnacunata ricushca q'uipaca Diosta adorana huasi* 
ucupi Dios mandashcata huaquichina Diospajlla ashtahuan 
ch'icanyachishca ucutami jahua pachapica ñapish pascashcata 
ricurcani. 6 Chashna ricucujpica Diosta adorana chai huasi 
ucumantami canchis llaquicunata apashca canchis angelcuna 
llujshirca. Paicunaca yurajlla sumaj achijnicuj lino churanata 
churashca, curi tajalita tajalishcami carca. 7 Chai q'uipaca 
causacuj chuscu animalcunamanta shujmi curi copacunata 
canchis angelcunamanca curca. Chai copacunapica huiñai 
huiñaita causacuj Dios p'iñarishpa cachashca jatun llaquicuna- 
mi junda carca. 8 Diosta adorana huasi ucupica, tucuita rurai 
tucuj sumaj jatun Diospajmanta shamucuj cushnimi jundarca. 
Chai canchis angelcuna chai canchis llaquicunata tucui tucu- 
chingacama Diosta adorana huasimanca pi mana yaicui tucur- 
cacunachu. | 


Jatun llaquicunahuan junda cobacunamanta 


| 6 1 Chai q'uipaca Diosta adorana huasi* ucumanta chai 
canchis angelcunataca : 

—Richij, Dios p'iñarishpa cachashca jatun llaquicuna chai 
copacunapi tiyacujta allpapi talligrichij— nishpa sinchita ca- 
parijtami uyarcani. 

2 Shina nijpi punta angel rishpaca cai pachamanmi copapi 
tiyacuj llaquitaca tallirca. Chashna tallijpica manchanana 
animalpaj señalta charijcunapaj, pai shinata rurashca animalta 
adorajcunapaj tucui aichapimi aichata ismuchij ungüi japishpa 
jatunta nanachij chupucuna llujshirca. 

3 Shujpaj q'uipa angelca jatun cocha yacucunapimi pai 
charicun copapi tiyacuj llaquitaca tallirca. Chashna tallijpica 
huañuchijpi yahuar llujshicuj shinami chai cocha yacuca yahuar 

tucurca. Chashna tucujpica chai cocha yacupi imalla causajcu- 
napish tucuimi huañurcacuna. 

4 Ishquipaj q'uipa angelca larca yacucunapi, pugyucuna- 
pimi pai charicun copapi tiyacuj llaquitaca tallirca. Chashna 
tallijpica chai yacucunapish yahuar tucurcami. 5 Chai q'uipaca 
yacucunata mandaj angel cashna nicujtami uyarcani: 

—Mandaj Dioslla, canca imatapish cashcata ruraj cashpami 
cashna llaquita rurashcangui. Can jucha illaj Diosca, cunan- 
pish, sarunpish canllatajmi cangui. 6 Chashna llaquita apaj- 
cunaca cambajlla cajcunatapish can nishcata huillacujcuna- 
tapish yahuarta jichashpami huañuchircacuna. Chaimantami 
canpish paicunamanca yahuarta ubyachishcangui, paicunaca 
chashnallatatajmi chasquina carcacuna— nircami. 

7 Altar chaimantapish maijantajshica : 

—Tucuita rurai tucuj Mandaj Dioslla, can chashna llaquicu- 
nata cachashpaca imatapish allita cashcatamari rurashcangui— 
nijtami uyarcani. 

8 Quimsapaj q'uipa angelca copapi tiyacuj llaquitaca intipimi 
tallirca. Inti ashtahuan rupashpa gentecunata rupachi tucu- 
chunmi chashnaca tallirca. 9 Chashna tallijpi inti achcata 
rupashpami, gentecunata rupachirca. Chashna rupachicujpipish 
juchayuj cashcamantaca mana llaquirircacunachu. Diospaj- 
manca paita sumajmari cangui ningapajca mana tigrarirca- 
cunachu. Ashtahuanpish chai llaquicunata cachacuj Diostaca 
c'amishpami millaita rimarcacuna. 

10 Chuscupaj q'uipa angelca copapi tiyacuj llaquitaca man- 
chanana animalpaj jatun tiyarina jahuapimi tallirca. Chashna 
tallijpica manchanana animal maipi mandacunmi tucui amsa- 
yarca. Gentecunapish nanaihuanca c'allutami canirircacuna. 
II Paicunaca chashna nanaihuan cashpapish paicuna juchayuj 
cashcamantaca mana llaquirircacunachu, Diospajmanpish mana 
tigrarircacunachu. Chashna achca nanaihuan cashcamantapish 
chupu ungüihuan cashcamantapish jahua pacha Diostami p'i- 
ñashpa c'amishpa millaita rimarcacuna. 

12 Pichcapaj q'uipa angelca copapi tiyacuj llaquitaca Eufrates 
shuti jatun larca yacupimi tallirca. Chashna tallijpimi chai 
larca yacuca tucui chaquirirca. Jatun mandajcuna inti llujshina 

ladomanta shamuchun ñan allichishca cachunmi chashnaca 
chaquirirca. 


13 Chai q'uipaca dragonpaj shimimantapish manchanana 
animalpaj shimimantapish, llullashpa huillajpaj shimimantapish 
sapocuna shina quimsa millai espiritucuna Ilujshicujtami 
ricurcani. 14 Chaicunaca mancharinata rurashpa ricuchij su- 
paicunapaj millai espiritucunami. Chaicunami tucuita rurai 
tucuj Diospaj jatun punllapaj tucui cai pachapi mandacujcuna 
macanacunaman richun tandachingapaj chashnaca llujshincu- 
na. 15 “Riquichij, ñucaca cancuna mana yuyashcapimi shu- 
hua shina shamusha. Maijanpish paipaj churanatapish mana 
mapayachishpa ñuca shamunata chaparacujca achcatami cu- 
shicunga. Chai churanata churashca cashpami paica mana 
lHuchulla cashcamanta mana pinganachinga”. 16 Chai millai 
espiritucunaca tucui mandajcunatami Hebreo* rimaipica Arma- 
gedón nishcaman tandachircacuna. 


17 Sujtapaj q'uipa angelca copapi tiyacuj llaquitaca huaira- 
pimi tallirca. Chashna tallijpica jahua pachapi tiyaj Diosta 
adorana huasi* ucupi tiyaj jatun tiyarinamantami: 


—Nami tucuchishca— nishpa sinchita rimashca uyarirca. 


18 Chai q'uipaca relampacunapish huajiashcacunapish c'ulun 
nishcacunapishmi tucurca. Cai pacha allpapish achcatami 
chujchurca. Chashna jatunta chujchushpa llaquichinaca gente- 
cuna cai pachapi causai callarishca pachamantaca manaraj 
chashnatajca tiyarcachu. 19 Chashna chujchujpica chai jatun 
puebloca quimsapimi chaupirirca. Cai pachapi tiyaj pueblo- 
cunapish t'unirishpa urmarcami. Chashna tucujpica Babilonia 
nishca jatun pueblotaca jayaj vinota ubyachij shinami Diosca 
p'iñarishpa jatun Haquita cachangapaj yuyarirca. 20 Chai- 
mantami yacu chaupipi tiyaj tucui Hajtacunapish jatun urcu- 
cunapish tucui chingarirca. 21 Chashnallatajmi jahua pacha- 
mantaca jatun runducunapish gentecunapaj jahuapi urmarca. 
Chai runducunaca quimsa arroba yalli shina llashajmi carca. 
Chashna jatun runducunahuan achcata llaquichishcamantaca 
gentecunaca ashtahuanpish Diostami p'iñashpa c'amishpa 
millaita rimarcacuna. 

Huainayashpa causacuj huarmita jatun 
llaquiman cachashcamanta 


l 7 I Chai q'uipaca canchis copacunata charicuj canchis 
angelcunamanta shuj shamushpaca ñucataca cashnami 
nirca : 

—Chai jatun cocha yacu jahuapi tiyacuj huainayashpalla 
causaj huarmita ima shina jatun llaquiman cachana cashcata 
shamui ricuchisha. 2 Cai pachapi jatun mandajcunaca chai 
huarmihuanmi huainayashpa causashca. Tucui llajtacunapi 
causacujcunapish chai huarmita catishpaca, vinota ubyashpa 
machaj shinami huainayashpa causarcacuna— nircami. 

3 Chai q'uipaca ñucataca Diospaj Samai Espiritulla tucui 
japijpimi, angelca shitashca pambaman pusharca. Chaipica 
canchis umacunayuj, chunga gachucunayuj amsa puca mancha- 
nana animalpi tiyarishca huarmitami ricurcani. Chai animalca 
Diosta c'amishpa rimashcata huillacuj shuticunatami tucui 
paipaj aichapi charirca. 4 Chai huarmica moradota, amsa 
pucata churashcami carca. Shinallataj sumaj rumicunahuan- 
pish perlascunahuanpish* curihuanpish sumajta allichirishca- 
mi carca. Maquipica curi copatami millanayaj mapahuanpish 
achcata huainayashcahuanpish jundata charicurca. 5 Chai 
huarmica paipaj frentepica pi mana yachashca shutitapishmi 
quillcashcata charirca. Chai quillcashcaca: “Babilonia jatun 
pueblo, canca huainayashpa causajcunapajpish cai pachapi 
tucui imalla millanayajta rurajcunapajpish mamami cangui” 
nishpa quillcashcami carca. 6 Chai huarmitaca Diospajlla 
cajcunata huañuchishca yahuarhuanpish Jesusmanta huillaj- 
cunata huañuchishcacunapaj yahuarhuanpish machashcatami 
ricurcani. Chai huarmi chashna cajta ricushpaca, ñucaca 
achcatami mancharircani. 7 Chashna mancharicujpi chai an- 
gelca ñucataca cashnami nirca: 

— ¿Ima nishpataj chashnaca mancharingui? Can ricushca 
huarmitapish paita aparishca canchis umacunayuj, chunga 
gachucunayuj manchanana animalmantapish pi mana yachash- 
cataca cunan canman huillasha. 8 Can ña ricushca manchanana 
animalca causarcami, cunanca ña illanmi. Chashna cashpapish 
chai animalca jatun llaquipi chingarinaman ringapajmi jatun 

jutcumanta* ñalla llujshimugrin. Chai ñaupaman causaj, 
cunanca ña illaj, cutin shamuna caj animalta cai pachapi 
causajcuna ricushpaca achcatami mancharingacuna. Chashna 
mancharijcunaca causanaman rinapaj libropi paicunapaj shu- 
ticunata cai pachata rurashca pachamanta mana quillcash- 
cacunami. 

9 Caitaca alli umayujcunallami ima cashcatapish yachai 
tucun: Chai canchis umacunaca canchis urcucunami. Chai 
urcucuna jahuapimi chai huarmica tiyacun. 10 Shinallataj 
chai canchis umacunapish canchis jatun mandajcunami. 
Chai canchis mandajcunamanta pichcaca ñami urmarca. Shujca 
cunanmi mandacun, caishujca manaraj shamushcachu. Pai 
shamushpaca mana unicamachu mandanga. 11 Ñaupaman 
causaj, cunan ña illaj manchanana animalhuanmi mandajcu- 
naca pusaj tucunga. Canchis mandajcunapuramanta cashpa- 
pish, paica jatun llaquipi chingarinamanmi ringa. 

12 Can ricushca chunga gachucunapish mandanata manaraj 
chasquishca chunga jatun mandajcunami. Chashna cashpapish 
paicunaca manchanana animaldijmi shuj horascamalla jatun 
mandajcuna shinallataj mandanataca chasquinga. 13 Chai 
jatun mandajcunaca tucuicuna shuj yuyailla cashcamantamii 
paicuna imata rurai tucushcatapish mandacushcatapish man- 
chanana animalman cungacuna. 14 Chai jatun mandajcunaca 
Ovejahuanmi* macanacunga. Chashna macanacushpaca, Ove- 
jaca jatun amocunapajpish Jatun Amo cashcamanta jatun 
mandajcunatapish jatun Mandaj cashcamantami paicunataca 
mishanga. Paihuan cajcunapish Dios agllashpa cayashcacunami 
paita alli cazujcunami— nircami. 

15 Chai angelca nircarajmi: 

—Chai huainayashpa causaj huarmi tiyacun jatun cocha 
yacuca pueblocunami, achca gentecunami, llajtacunami ch'ican 
ch'ican rimáita rimajcunami. 16 Chai can r'cushca manchanana 
animalpaj chunga gachucunaca huainayashpa causaj huarmi- 
taca p'iñashpa mana ricushun nishpa lluchullata saquishpami 
anchungacuna. Chashna rurashpaca paipaj aichataca micunga- 
cunami, ninapi rupachingacunami. 17 Diosllatajmi tucuicuna 
shuj yuyailla tucushpa, paicuna ima munashcata rurana yuyai- 
tapish manchanana animalman mandanata cuna yuyaitapish 

paicunamanca curca. Diosca pai munashcata pai huillashcata 
pajtachichunmi chashnaca rurarca. 18 Can ricushca huarmica 
cai pacha jatun mandajcunata mandacuj jatun pueblomi— 
nircami. 


Babilonia jatun pueblo urmashcamanta 


l 8 I Chaita ricushca q'uipaca jahua pachamanta shujtaj 
angel imatapish rurai tucunahuan uriyamucujtami ricur- 
cani. Chai angelca achijlla cashpami, cai pachataca achijya- 
chirca. 2 Paica sinchita caparishpami cashna nirca: 
—Babilonia jatun puebloca urmashcamari, urmashcamari. 
Supaicuna causana huasimi, tucui millai espiritucunapish p'i- 
ñana millanana pajarocunapish tazinashpa causana huasimari 





Babilonia pueblo urmashcami 

tucushca. 3 Chaipimi tucui lHajtacunapi causajcunaca chai 
huarmita catishpa machana vinota ubyashpa machaj shina 
huainayashpa causarcacuna. Cai pacha jatun mandajcunapish 
paihuanmi huainayashpa causarcacuna. Chai huarmi achcata 
charij cashcamantami cai pachapi randishpa c'atujcunapish 
achcata charijyashca— nircami. 

4 Chai q'uipaca jahua pachamanta shujtaj cashna nishpa 
rimashcatami uyarcani: 

—Nucapaj cajcunaca, paicuna millaita ruraj shina ama 
ruranguichij. Paicunata japij lHaquicunapish cancunata ama 
japichun chai pueblomanta llujshimuichij. 5 Chai huarmipaj 
juchacunaca jahua pachacamami chayashca. Chaimanta mi- 
llaita rurashcacunataca Diosca ñami yuyarishca. 6 Paimanca 
cancunaman pai cushca shinallataj cuichij, pai rurashcamantaca 
chaupihuan yallitapish paimanca tigrachichij. Pai chagrushpa 
vasopi ubyachishcamantaca chaupihuan chagrushpa paimanca- 
rin ubyachichij. 7 Pai jatun tucushpa munashcata rurashpa 
achcata cushicushpa causashca shinallataj jatunta llaquichichij, 
achcata huacachichij. Paica shungupica: “Ñucaca jatun 
mandaj shinamari mandashpa tiyacuni. Ñucaca mana viudachu 
cani, chaimanta ima llaquitapish mana charishachu” niricunmi. 
8 Chashna cashcamantaca shuj punllallami paitaca huañuipish 
huacaipish yaricaipish chashna jatun llaquicunaca japinga. 
Paita llaquichij Mandaj Diosca tucuita rurai tucuj cashcamanta 
ninapi rupachingami 

9 Chai huarmihuan huainayashpa achcata cushicushpa causaj 
cai pacha jatun mandajcunapish paita rupachishca cushni 
llujshicujta ricushpaca, pechopi huajtarishpami jatunta lla- 
quirishpa huacangacuna. 10 Chai llaquita manchashcamanta 
paicunaca carullamantami ricushpa: 

-—jAij, aij, tucuita mandaj jatun Babilonia pueblolla! Canta 
jatunta llaquichinaca manaraj mashnapimari japishca— ninga- 
cunami. 

11 Shinallataj cai pachapi randishpa c'atujcunapish paicuna 
c'atungapaj apamushcata pi randij ña mana tiyajpimi, chai 
pueblomantaca jatunta llaquirishpa huacangacuna. 12 Chai 
c'atujcunaca caicunatami apashca carca: curita, cullquita, 
sumaj rumicunata, sumaj perlascunata*, alli lino linsocunata, 

sedata, morado, puca linsocunatapish, mishquiman ashnacuj 
ch'ican ch'ican caspicunata, sumaj marfilta, alli sumaj tabla- 
cunata, bronceta, fierrota marmolta imatapish chaicunata 
rurashcacunata. 13 Canelata, mishquiman ashnacujcunata, 
inciensota, mirrata*, mishquiman ashnacuj jambita, vinota, 
aceiteta, sumaj cutata, trigota, aparij animalcunata, ovejacu- 
nata, caballocunata, carrocunatapish, randishca gentecunata- 
pishmi c'atungapaj aparcacuna. 14 Paicunaca chai pueblotaca : 

—Can tucuita yalli munashca sumaj micunataca ña mana 
micunguichu. Achcata charishcatapish sumajta cushicunatapish 
canca tucuimari chingachishcangui, cunanca ña manataj cutinca 
japinguichu— ningacunami. 

I5 Chai apashcacunata chai pueblopi randijpi achcata cha- 
rijyajcunaca chai llaquita manchashcamanta carullamanmi 
jatunta llaquirishpa caparishpa huacashpa shayacungacuna. 
16 Paicunaca cashnami ningacuna: 

—jįAij, aij, chai jatun pueblolla! Alli lino churanata, morado 
churanata, puca churanatapish churaj, curihuan, sumaj rumi- 
cunahuan, sumaj perlascunahuanpish sumajta allichirishca 
huarmi shinamari chai puebloca carca. 17 ;Pai achcata cha- 
rishcacunaca manaraj mashnapimari tucui chingarishca !— 
ningacunami. 

Shinallataj jatun canoacunata purichijcunaʻa tucui mandaj- 
cunapish canoapi ricuj tucuicunandij, jatun canoata purichij- 
cunandij, jatun cocha yacupi imatapish tucui rurajcunandijmi 
caruman shayarircacuna. 18 Chai jatun pueblo rupacuj cushnita 
ricushpaca : 

—¿Ima shujtaj pueblotaj chai jatun pueblo shinaca 
tiyarcari?— nishpam caparircacuna. 

19 Chashna nishpaca allpata paicunapaj uma jahuata shita- 
rishpa jatunta llaquirishpa pechopi huajtarishpa huacashpami: 

—;įAij, aij, chai jatun pueblolla! Pai achcata charishcahuan- 
mari jatun cocha yacupi jatun canoacunata charijcunapish 
achcata charijyarcacuna. iCunanca manaraj mashnapimari 
tucui shitashca saquirishca !— nircacunami. 

20 Chai pueblo chashna tucushcamantaca jahua pachapi- 
tucui tiyajcunapish, Diospajlla caj cancunapish, Jesús huillagri 
nishcacunapish, Dios ima nishcata huillajcunapish cushicui- 

chij. Cancunata llaquichishcamantami Taita Diosca cashcata 
rurashpa paitapish chashna llaquichishca. 

21 Chai q'uipaca imatapish rurai tucuj angelmi molino rumi 
shina jatun rumita marcashpa jatun cocha yacupi cashna 
nishpa shitarca: 

—Babilonia jatun pueblotapish cashnami ucuman shitashca 
canga. Chaimantaca cutinca manataj ricuringuichu. 22 Canpi 
tiyaj ñancunapi arpapi tocajcunapish, flautapi tocajcunapish, 
trompetapi tocajcunapish ña manataj ashtahuanca uyaringa- 
chu. Canpi causacuj tucui imata rurajcunapish ña mana ashta- 
huanca tiyangachu, molino cutashcapish ña manataj ashta- 
huanca uyaringachu. 23 Canpica achijyachij lamparacunapish 
ña mana ashtahuanca tiyangachu. Novio novia cushicushpa 
cantashcapish canpica ña manataj ashtahuanca uyaringachu. 
Canpi causaj randishpa c'atujcunapish ñaupaca tucui llajta- 
cunata yalli charijcunami carca. Canca brujiashpami tucui 
llajtacunapi causajcunataca llullashpa crichircangui. 

24 Sh nallataj Dios ima nishcata huillajcunapaj, Diospajlla 
cajcunapaj cai pachapi huañuchishca tucuicunapaj yahuarpish 
chai pueblopimi carca. 


Diosta jahua pachapi cantashcamanta 


|9 I Chai q'uipaca jahua pachapi achcacuna sinchita 
cashna nicujtami uyarcani: 


iCushicushpa Diostaca allimari cangui nichij! Ñucanchijta 
Mandaj Diosca Quishpichijmari, alli nishcamari, sumaj 
nishcamari, tucuita rurai tucuj nishcamari. 2 Pai Diosca 
imatapish cashcata mana llullashpa allita ruraj cashca- 
mantami huainayashpalla causacuj huarmitaca ña lla- 
quichishca. Chai huarmica huainayashpa causashpami, 
cai pachapi causacujcunataca pandachishpa mana allita 
rurachishca. Diosca paipajta rurajcunata yahuarta jichash- 
pa huañuchishcamantapishmi chai huarmitaca chashna 
jatunta llaquichishca nircacunami. 


3 Shinallataj cutinmi: 
—iCushicushpa Diostaca allimari cangui nichij! Chai huarmi 

rupashca cushnica huiñai huiñaita llujshicungallami— nirca- 
cunami. 

4 Ishqui chunga chuscu yuyajcunapish chuscu animalcuna- 
pish jatun tiyarinapi tiyacuj Diostaca cungurishpa cumurish- 
pami adorarcacuna. Paicunaca: 

—;įChashna cachun! iCushicushpa Diostaca allimari cangui 
nichij!— nircacunami. 

5 Jatun tiyarina chaimanta shuj rimashca uyarishpaca: 


Ñucanchij Diostaca paipajta tucui rurajcunaca, jatun 
cashpapish, uchilla cashpapish paita manchajcunaca, alli- 
mari cangui nichij nircami. 


Ovejapaj boda tiyashcamanta 


6 Achca gentecuna rimanacucuj shinaca tauca larca yacu” 
cuna huacacuj shinami, jatunta c'ulun nicuj shinapishm! 
sinchita cashna nicujta uyarcani: 


iCushicushpa Diostaca allimari cangui nichij! Ñucan- 
chijta Mandaj, tucuita rurai tucuj Diosmari tucuicunata 
mandacun. 7 Asishpa jatunta cushicushunchij, paitaca su- 
majmari cangui, nishunchij. Ovejapaj* bodaca ñami cha- 
yamushca. Paipaj huarmipish ña allichirishcami. 8 Pai- 
paj huarmimanca linollata rurashca sumaj achijnicuj 
churanatami churachun curca. 


Linollata rurashca churanaca Diospajlla cajcuna imatapish 
cashcata rurashpa causashcami. 

9 Chai q'uipami angelca ñucataca: 

—“Ovejapaj jatun micui bodaman cayashcacunaca cushi- 
cuichij” nishcata quillcai— nircami. 

Shinallataj: 

—Caica Dios rimashca mana llullashca shimicunami— nir- 
cami. 

10 Chashna nijpi ñucaca cungurishpami, angeltaca adorasha 
nircani. Ashtahuanpish paica ñucataca: 

—Riqui, ama chashna ruraichu. Ñucapish can shinallataj, 
cambaj huauquicuna shinallataj Diospajta rurajllami cani. 

Paicunaca Jesús huillashcata alli catijcunami. Diosta adorai— 
nircami. 

Dios ima nishcata huillajcunamanca Jesús huillashcacunami 
huillana yuyaitaca cun. 


Yurajlla caballopi tiyacujta Juan ricushcamanta 


11 Chai q'uipaca pascashca jahua pachatami ricurcani. 
Chaipica shuj yurajlla caballopi tiyacujmi ñapish ricurirca. 
Chai tiyacujca imatapish chaitataj pajtachij, mana llullaj shu- 
timi carca. Paica tucuicuna imalla rurashcata alli ricuchijmi, 
alli macanacujmi. 12 Paipaj ñahuicunapish lunyacuj nina 
shina achijnicujmi carca. Shinallataj umapipish tauca corona- 
cunata churashcami carca. Shinallataj pipish mana yachashca, 
pailla yachashca shutita quillcashcatapishmi charirca. 13 Paica 
yahuarpi pambashca churanata churashcami carca. Paipaj 
shutica Dios Rimashca Shutimi carca. 14 Paitaca jahua pacha 
soldadocunami yurajlla caballocunapi tiyarishca caticurca. 
Chai soldadocunaca linollata rurashca mana mapayashca yuraj- 
lla churanata churashcacunami carca. 15 Tucui llajtacunapi 
causacujcunata chugrichingapajmi paipaj shimimantaca pun- 
tasapa espadata llujshichirca. Paimi tucuicunata fierro vara- 
huan mandanga. Uvascunata chaquihuan sarushpa capishpa, 
vinota ubyachij shinami tucuita rurai tucuj Diosca achcata 
p'iñarishcamanta jatunta llaquichinga. 16 Paica churanapipish 
changapipish: “Jatun mandajcunatapish Jatun Mandajmi, 
Jatun amocunapajpish Jatun Amomi” nishca shutita quillcash- 
cami carca. 

17 Chai q'uipaca shuj angeltami inti jahuapi shayacujta 
ricurcani. Chai angelca jahuata purij pajarocunatami sinchita 
caparishpa cashna nishpa cayarca: 

—Dios cushca jatun micunata micunaman shamuichij, 
tandanacumuichij. 18 Llajtacunata jatun mandajcunatapish, 
soldadocunata mandajcunatapish, c'ari c'aricunatapish, caba- 
llocunatapish, chai caballocunapi tiyarishcacunatapish, ran- 
dishcacunatapish, mana randishcacunatapish, uchillacunata- 
pish, jatuncunatapish chai tucuicunapaj aichacunata micuj 
shamuichij— nircami. 

19 Chaimantaca yurajlla caballopi tiyacujhuan paipaj sol- 

dadocunahuanpish macanacungapajmi manchanana animalpish 
cai pachata jatun mandajcunapish paicunapaj soldadocunata 
tandachishcata ricurcani. 20 Manchanana animaltapish llu- 
llashpa huillajtapishmi prezo japishca carca. Chai llullashpa 
huillajca animalpaj ñaupajpi pi mana rurai tucushca mancha- 
rinacunata rurashpami, manchanana animalpaj señalta chura- 
chijcunata, chai animal shinata rurashca animalta adorajcuna- 
tapish umashpa crichirca. Manchanana animaltapish llullashpa 
huillajtapish ishquitataj causajtami azufrehuan rupacun nina 
cochapi shitashca carca. 21 Caishujcunataca chai yurajlla 
caballopi tiyacujmi shimimanta llujshij espadahuan huañu- 
chirca. Chai huañushcacunapaj aichacunataca tucui chaipi 
caj pajarocunami sajsajta micurcacuna. 


Huaranga huatamanta 


2 0 I Chai q'uipaca jahua pachamanta shuj angeltami 
jatun jutcupaj* llavetapish, jatun cadenatapish maquipi 
apashca uriyamucujta ricurcani. 2 Chai angelmi dragón* nishca 
ñaupa culebra, diablo, Satanastaca* japishpa huaranga huata- 
cama huatarca. 3 Chashna huatashpaca llajtacunapi causa- 
cujcunata ama umachunmi huaranga huata pajtangacama jatun 
jutcupi huichcashpa, chai pungutaca sellashpa churarca. 
Huaranga huatacuna q'uipaca ashacama cacharishcami canga. 
4 Chaimantaca latun tiyarinacunatami ricurcani. Chaicuna- 
pica imalla rurashcacunata ricuchichun Dios churashcacunami 
tiyacurcacuna. Jesús huillashcamantapish, Diospaj Shimiman- 
tapish, manchanana animaltapish, chai animal shinata rurash- 
cata mana adorashcamantapish maquipi cashpa frentepi 
cashpapish, manchanana animalpaj señalta mana churachish- 
camantapish cungata p'itishpa huañuchishcacunapaj huajcha 
almacunatapishmi ricurcani. Paicunaca causarishpami, hua- 
ranga huatata Cristohuan mandacurcacuna. 5 Shina cajpipish 
caishuj huañushcacunaca huaranga huata pajtangacama mana 
causarircachu. Caica punta causarinami. 6 Punta causarinapi 
causarijca Diospajllamari, paica achcata cushicuchun. Q'uipa 
huañuica paicunataca ña imata mana rurai tucunchu. Ashta- 
huanpish paicunaca Diospajpish, Cristopajpish curacunami 

canga. Paicunaca Cristohuanmi huaranga huatacama mandan- 
gacuna. 

7 Huaranga huatacuna ña pajtajpica, Satanasca prezo 
tiyacushcamanta cacharishcami canga. 8 Chashna cacharijpica, 
cai pacha tucui llajtacunapi causacujcunatami umangapaj 
Satanasca llujshinga. Paica Gog nishcapaj Magog nishcapaj 
soldadocunatami macanacungapaj tandachinga. Chai solda- 
docunaca jatun cocha yacupi tiyaj t'iyu allpa shina achca 
achcami canga. 9 Chaicunaca chai tucui pamba junda sha- 
mushpami, Diospajlla cajcunapaj llajtatapish pai c'uyashca 
pueblotapish chaupipi churashpa shayarircacuna. Diosca ashta- 
huanpish jahua pachamanta ninata cachashpami, paicunataca 
tucui rupachirca. 10 Paicunata umashpa crichij diablotaca 
azufrehuan rupacuj nina cochapimi shitashca carca. Chailla- 
pitajmi manchanana animalpish llullashpa huillajpish carca. 
Chaipimi paicunaca tutapish punllapish huiñai huiñaita jatunta 
llaquichishca canga. 


Tucuicuna imalla rurashcata yuraj jatun 
tiyarinapi tiyacuj ricuchishcamanta 


I! Chaimantaca yuraj jatun tiyarinatapish chai jahuapi 
tiyacujtapishmi ricurcani. Paipaj ñaupajmantaca cai pachapish 
jahua pachapish tucuimi chingarircacuna. Paicunapajca maipi 
tiyarina ña mana tiyarcachu. 12 Huañushcacunataca jatuncu- 
natapish uchillacunatapish Diospaj ñaupajpi shayacujtami 
ricurcani. Librocunapish pascashcami carca. Shinallataj cau- 
sanaman rinapaj shujtaj libropish pascashcami carca. Huañush- 
cacunaca paicuna imalla rurashcacunata chai librocunapi 
quillcashca tiyacuj shinallatajmi ricuchishca carca. 13 Jatun 
cochapish paipi caj huañushcacunata tigrachircami. Huañuipish 
Hadespish* paicunapi caj huañushcacunata tigrachircami. 
Tucui chaicunami paicuna imallata rurashca shinallataj ricu- 
chishca carca. 14 Chai q'uipaca huañuitapish Hadestapish 
nina rupacuj cochapimi shitashca carca. Chaica q'uipa huañui- 
mi. 15 Causanaman rinapaj libropi mana quillcashca cajca 
nina rupacuj cochapimi shitashca carca. 

Jahua pachapish cai pachapish mushuj cashcamanta 


21 I Chai q'uipaca ñaupa jahua pachapish ñaupa cai 
pachapish tucui chingarishcamanta mushuj jahua pa- 
chata mushuj cai pachatami ricurcani. Jatun cocha yacupish 
ña mana tiyarcachu. 2 Ñucaca Juanmi cani. Ñucami Diospajlla 
caj mushuj Jerusalén pueblotaca jahua pachamanta Dios 
cachajpi uriyamucujta ricurcani. Paica cusata japingapaj 
sumajta allichirishca novia shinami carca. 3 Jahua pachamanta 
cashna nishpa sinchita caparijtami uyarcani: 

—Riqui, cunanca Diospaj carpa huasica runacunahuanmi. 
Paicunahuanmi causanga, paicunapish Diospajmi cangacuna. 
Diosca paicunapaj Dios cangapaj pai quiquinllatajmi paicuna- 
huan canga. 4 Diosca paicunapaj ñahuicunamantaca tucui 
huiquitami p'ichanga. Naupa tucui imalla tiyajcunaca ña mana 
tiyashcamanta huañuipish, huacaipish, llaquipish, nanaipish 
ña mana ashtahuanca tiyangachu— nircami. 

5 Chai q'uipaca jatun tiyarinapi tiyacujmi: 

—Riqui, ñucaca tucui imatapish mushujtami rurani. Quill- 
cai: Caicunaca ima shina cashcataj pajtana mana llulla shi- 
micunami— nircami. 

6 Cashnapish nircami: 

—Ña tucuita rurashcami. Ñucaca callari A shina tucuri 
Z shina callarichijpish tucurichijpishmi cani. Maijanpish 
yacunachijmanca causaita cuj yacu llujshicujtami ubyachun 
cushalla. 7 Maijanpish mishajca tucui imalla japina cashcatami 
japinga. Ñucaca paipaj Diosmi casha, paipish ñuca huahuami 
canga. 8 Shina cajpipish manchajcunaca, mana crijcunaca, 
p'iñashcacunaca, huañuchijcunaca, huainayajcunaca, brujiaj- 
cunaca, rurashcalla dioscunata adorajcunaca, tucui llullajcu- 
napish paicuna japina cashcataca azufrehuan rupacuj nina 
cochatami japingacuna. Chaica q'uipa huañuimi— nircami. 


Mushuj Jerusalenta Juan ricushcamanta 
9 Chaimantaca canchis angelcuna canchis copacuna junda 
tucuri canchis llaquicunata charijcunapuramanta shuj angel 
shamushpaca : 

—Caiman shamui, Ovejapaj* huarmicana noviata ricu- 
chisha— nircami. 

10 Chashna nicujpi Diospaj Samai Espiritulla ñucata tucui 
japijpi shuj jatun urcu jahuaman angelca ñucata pushashpaca, 
Diospajlla caj Jerusalén jatun pueblotami jahua pacha Diospaj 
ñaupajmanta uriyamucujta ricuchirca. 11 Chai puebloca Dios- 
paj sumajhuanmi achijnicurca. Achca valij sumaj jaspe 
nishca rumi shina, cristal shina achijnicujmi carca. 12 Chai 
pueblo muyundijtaca jatun pircami chunga ishqui pungucuna- 
yuj carca. Tucui pungupimi angelpish shuj shuj shayacurca. 
Israelpaj chunga ishqui churicunapaj shuticunapish chai 
pungucunapimi quillcashca carca. 13 Quimsa punguca inti 
llujshin chaiman, quimsa punguca janajman, quimsa pun- 
guca uraman, quimsa punguca inti yaicun chaimanmi carca. 
14 Pueblo muyundijta pircashcaca chunga ishqui rumicuna 
cahuapimi carca. Chai rumicunapica Oveja* huillagri nish- 
jacunapaj chunga ishqui shuticunapishmi quillcashca carca. 

15 Nucahuan parlanacuj angelca pueblotapish pueblo mu- 
yundijpi caj pircatapish pungucunatapish mashna vara cashcata 
ricungapaj curi varatami charicurca. 16 Chai puebloca ura 
chaquipish janaj umapish chaishuj uripish caishuj uripish chai 
shinallatajmi carca. Charicushca varahuan chai pueblo mashna 
cashcata angel ricujpica chainij huichipish ura chaquipish ja- 
tunmanca chai shinallataj ishqui huaranga ishqui patsaj kilo- 
metromi carca. 17 Chashna mashna cashcata ricushca q'uipaca 
pueblo muyundijpi caj pircatapish mashna metro cashcata 
ricujpica sujta chunga chuscu metromi carca. Angelca cai 
pachapi metrohuan mashna cashcata ricujcuna shinallatajmi 
ricurca. 

18 Pueblo muyundijta pircaca jaspe nishca sumaj rumihuan 
rurashcami carca. Pueblocarin curillata rurashca achijnicuj 
espejo shinami carca. 19 Pueblo muyundijpi caj pirca callaripi 
churashca rumicunaca shujtaj shujtaj sumaj rumicunahuan 
churashcami carca. Callaripi churashca punta rumica jaspe 
nishcami, q'uipa rumica zafiro nishcami, ishquipaj q'uipa rumica 
ágata nishcami, quimsapaj q'uipa rumica esmeralda nishcami, 
20 chuscupaj q'uipa rumica ónice nishcami, pichcapaj q'uipa 
rumica cornalina nishcami, sujtapaj q'uipa rumica crisólito 

nishcami, canchispaj q'uipa rumica berilo nishcami, pusajpaj 
q'uipa rumica topacio nishcami, iscunpaj q'uipa rumica cri- 
sopraso nishcami, chungapaj q'uipa rumica jacinto nishcami, 
chunga shujpaj q'uipa rumica amatista nishca rumimi carca. 
21 Chunga ishqui pungucunapish chunga ishqui perlascunami* 
carca. Tucui pungucuna shuj shuj perlami carca. Shinallataj 
chai pueblopaj jatun ñanpish curillata rurashca achijnicuj 
espejo shinami carca. 


22 Chai pueblopica Diosta adorana huasitaca* maipi mana 
ricurcanichu. Tucuita rurai tucuj Mandaj Diosmi Ovejapishmi 
Diosta adorana huasica. 23 Chai pueblotaca Dios sumaj 
cashcahuan achijyachicujpi, Ovejapish achijyachij luz cashca- 
manta intipish lunapish ña mana imapaj tiyana canchu. 24 Tu- 
cui lajtamanta caj quishpichishcacunaca chai achijlla pueblo- 
pimi puringacuna. Cai pacha jatun mandajcunapish sumajmari 
cangui, allimari cangui nishcataca chaimanmi apangacuna. 
25 Chaipica ima tuta mana tiyajpi punllalla cajpimi pungucuna- 
taca mana huichcashca canga. 26 Chai pueblomanca tucui 
llajtacunapi sumajmari cangui, allimari cangui nishcacunata 
apangacunami. 27 Shina cajpipish ima mapapish millanayajta 
rurajcunapish, llullajcunapish chaimanca mana yaicungachu. 
Ashtahuanpish causanaman rinata ricuchij librota Oveja cha- 
ricunpi shutita quillcashcacunallami chaimanca yaicungacuna. 


2 2 I Chai q'uipaca angelca causaita cuj chuyajlla larca 

yacutami ricuchirca. Chai yacuca Diospajpish Oveja- 
pajpish* jatun tiyarinamantami cristal shina achijnicuj luj- 
shicurca. 2 Pueblopi tiyaj jatun ñan chaupipipish, larca yacu 
ishqui lado uripipish huatapi chunga ishqui cutin p'ucuj, cau- 
saita cuj yurami tiyarca. Chai yuraca quillanta quillantami 
p'ucurca, p'angacunapish tucui llajtacunapi causajcunata alli- 
yachij jambimi carca. 3 Chaipica huañunami cangui ninaca 
ña mana tiyangachu. Chaipica Diospajpish Ovejapajpish jatun 
tiyarinacunami canga, paicunapajta rurajcunaca imatapish 
paipajtami ruranga. 4 Paitaca ñahui ñahuimi ricungacuna. 
Paipaj shutitapish paicunapaj frentepi churashcami canga. 
5 Chaipica tutaca mana tiyangachu. Mandaj Dios paicunata 
achijyachishcamanta achijyachij lamparapish achijyachij inti- 

pish ña mana imapaj tiyangachu. Paicunaca huiñai huiñaitami 
mandangacuna. 


Jesucristo ñalla shamunamanta 

6 Chai q'uipami angelca nirca: 

—Caicunaca ima shina cashcataj pajtana mana llulla shi- 
micunami. Dios ima nishcata huillajcunaman huillana yuyaita 
cuj Mandaj Diosllatajmi ñalla imalla tucuna cashcataca paipajta 
rurajcunaman ricuchichun paipaj angelta cacharca. 

7 —iRiqui, ñallami shamusha! ;iImalla tucuna cashcata 
Dios huillashcata cai libropi quilcashcata cazujca achcata 
cushicuchun! 

8 Nucaca Juanmi cani. Ñucami caicunataca uyarcani, ricur- 
cani. Chashna uyashca, ricushca q'uipaca ñucaman ricuchij 
angelta adorasha nishpami paipaj ñaupajpi cungurircani. 
9 Chashna cungurijpica : 

—Riqui, ama chashna ruraichu. Ñucapish can shina, cambaj 
huauquicuna shina cai libropi quillcashcata tucui cazucujcuna 
shinallataj Diospajta rurajllami cani. Diosta adorai— nircami. 

10 Cashnapish nircami: 

—Imalla tucuna cashcata Dios huillashcata cai libropi 
quillcashcataca ama pacangui. Caicunaca ñallami pajtanga. 
11 Imatapish cashcata mana rurajca chashnallataj ruracuchun- 
lla, millaita rurajpish chashnallataj millaita ruracuchunlla. 
Shinallataj cashcata rurajpish chashnallataj ruracuchunlla, 
Diospajlla cajpish chashnallataj causacuchunlla. 

12 —Riqui, ñallami shamusha. Tucuicunaman imallata 
rurashca shinallataj japina cashcata cungapaj apashpami sha- 
musha. 13 Callari A shina tucuri Z shina ñucami callarichijpish 
tucurichijpish cani. 

14 Causaita cuj yuramanta micungapajpish pueblo pungucu- 
nata yaicungapajpish churanacunata tajshajcunaca cushicui- 
chij. 15 Ashtahuanpish allcucuna shina cajcunaca brujiajcuna- 
ca, huainayajcunaca, huañuchijcunaca, rurashcalla dioscunata 
 adorajcunaca llullanata munashpa llullajcunaca tucuicunami 
canllapi saquiringacuna. 

l6 Ñucaca Jesusmi cani. Ñucami tandanacushca tucui crij- 
cunaman caicunata huillachun ñuca angelta cacharcani. Nu- 

caca mandaj Davidpaj ñaupami cani. Paipaj huahuacunapajpish 
huahuami cani. Ñucaca tutamanta pacarinapaj llujshij achijlla 
luzeromi cani. 

17 Diospaj Samai Espiritupish Ovejapaj* huarmipish : 

—Shamui— ninmi. 

Maijan caita uyajpish: 

—Shamui— nichun. 

Maijanpish yacunaihuan cashpa, ubyasha nishpaca imata 
mana cushpa causaita cuj yacuta ubyachunlla. 

18 Imalla tucuna cashcata huillashcata cai libropi quill- 
cashcacunata uyajcunataca: Maijanpish cai hujllashcacu- 
nata mirachijpica Diosca cai libropi pai quillcachishca tiya- 
cu) llaquicunatami paipajmanca cachanga nishpami huillani. 
19 Chashnallataj imalla tucuna cashcata huillashcata cai li- 
bropi quillcachishcata maijanpish anchuchijtaca causanaman 
rinata ricuchij libromantapish, Diospajlla caj pueblomantapish, 
cai libropi imallata charina cashcata quillcachishcatapishmi 
paipajtaca Diosca anchuchinga. 

20 Cai tucuita huillajpish : 

—Ari, ñallamari shamucuni— ninmi. 

Chashna cachun. Ari, shamuilla, Apunchij Jesús! 

21 Ñucanchij Apunchij Jesucristoca tucui cancunamanca c'u- 
yaj canata cushca alli canman. Chashna cachun. 


